
सर्वाधिकार - प्रकाराकाधीन 


सम्पादकीय 
वाणी ओर वर्ण्य : 


राधाबळ्मभ सम्प्रदाय का परमोपास्य तत्व ' प्रेम किंवा रस है । सम्प्रदायाचार्य 
गो० हित हरिवंश जी के शब्दों में उस “रस” का एक रूप नित्य नव किशोराकृत 
नित्य नव दम्पति रूप से वृन्दावन में नित्य नव प्रीति विलास परायण बना रहता 
है और एक रूप रस के वाङ्मय रूप- “रसिक वाणी रूप” से रसिकजनों को 
अपने लीला रस का पान कराया करता है । वाणी और वर्ण्य के इस अभेद के 
कारण राधाबल्लभ सम्प्रदाय में वाणी को स्वेष्ट के समान ही समाद्रित और 
समाराधित किया जाता है । इन रसिक वाणियों में श्यामा श्याम की रुचि पोषिका 
और प्राण पोषिका रस केलियों का वर्णन होता है । इसीलिए वे रसिक युगल इन 
रसिक वाणियो को सुनकर परम प्रसन्न होते हैं । 

इस सम्प्रदाय में इन वाणियों को एक साथ परम साध्य और परम साधन 
माना गया है । सम्प्रदाय की यह मान्यता अपने ढंग की निराली ही है । इन वाणियों 
के गायन तथा कथन-श्रवण से श्रोता, वक्ता तथा गायको को श्यामा श्याम के 
लीला रस पान की अनुभूति उसी प्रकार होती है जिस प्रकार से राधार्किकरीगणों 
को केलि के प्रत्यक्ष दर्शन से हुआ करती है । रस पान की अनुभूति से तात्पर्य 
यह है कि वह उपासक (गायक, श्रोता तथा वक्ता) भी रस रूप होकर- 
राधार्किकरी रूप होकर श्यामा श्याम के केलि परायण रूप का निकट दर्शन किया 
करता है ।तन्मयिता की इस स्थिति में रस पान करते करते वह कभी कभी उस 
रस का उद्गलन भी कर बैठता है । रसिक का वह रसोद्‌गलन ही रसिक वाणी 
किंवा रस वाणी नाम से अभिसंज्ञात हो जाता है और होता रहा है । यही कारण 
है कि श्री हिताचार्य चरणाश्रित अनेकानेक रसिकों के मुख से रसोद्‌गलन करने 
की यह चिर वृद्ध परम्परा अद्यावधि प्राणवान बनी दिखाई देती है | अनन्यअली 
जी की वाणी उसी पुनीत परम्परा की एक कीर्तिमती और कान्तिमती मंजुल मणि 
हे | 


अनन्यअली जी की वाणियों का संग्रह परमपूज्य गुरुवर्य श्री किशोरीशरण 
' अलि" जी महाराज द्वारा संस्थापित रसभारती संस्थान वृन्दावन में सुरक्षित था। 


२ 


गुरुवर्य ने अनन्यअली जी और उनकी वाणी पर एक लघु शोध प्रबन्ध भी लिखा 
था । अनन्यअली जी की वाणी का प्रकाशन करने के लिए वे तैयार भी थे किन्तु 
शारीरिक और मानसिक दुर्बलता के कारण इस बृहद्‌ वाणी का सम्पादन करने 
में स्वयं को असमर्थ अनुभव करते थे । अत: उन्होंने इस वाणी का सम्पादन करने 
के लिए मुझे आज्ञा प्रदान की । इस महत्वपूर्ण कार्य के लिए सर्वथा अयोग्य होते 
हुए भी “गुरु आज्ञा गरीयसी ' का पालन करना अपना कर्तव्य समझकर मैं इसके 
सम्पादन कार्य मैं प्रवृत्त हुआ । 

यद्यपि रसभारती संस्थान के संग्रहालय में अनन्यअली जी की वाणियाँ 
संग्रहीत थीं तथापि सर्वमान्य मानक पाठ तैयार करने के लिए मुझे वाणी की अनेक 
प्रतियों का पाठानुसंधान करना पडा । वाणियों का रचना क्रम निर्णय, उनकी 
संख्या निर्णय और नाम निर्णय करने के लिये भी विविध प्रतियों को निर्णयाधार 
बनाना पड़ा | 


प्राचीन हस्तलिखित प्रतियाँ और पाठ संशोधन : 


अनन्य अली जी की वाणी की अनेक हस्तलिखित प्रतियाँ प्राप्त होती हैं । 
रस भारती संस्थान वृन्दावन में ही क्रमांक १०, ३५, ४३ , ७३, २६५, ३३७, ४६९, 
४६१ पर सुरक्षित आठ प्रतियाँ प्राप्त हैं । इन प्रतियो में सर्वाधिक प्राचीन प्रति वि. 
सं. १८३१ की है, जिसकी अन्तिम पुष्पिका निम्नांकित है- 

'' श्री राधाबल्लभो जयति श्री व्यास नंदनो ॥ यह पोथी लिखी काम्यवन मध्य 
श्री वैष्णव मग्नीराम पढ़िवे कों ॥ लिखी गोपीदास ने ॥ संवत्‌ १८३१ जेठ सुदी 
१५ पूरनमासी श्रुंभंमस्तु ॥ श्री राधे ॥ इति लीला श्री अनन्यअली की ॥ 
श्री राधाबल्लभ जी के मंदिर में लिखी || सब साधो की सब वेष्णवन की श्री लल्लू 
पुजारी जी की कृपा सौं लिषी श्री हित कुल की कृपा सौं ॥ राधा राधा राधे राधे 
राधे राधे ।।'' 

[ रस भारती संस्थान, क्रमांक ३३७ ] 

नागरी प्रचारणी सभ काशी द्वारा प्रकाशित “हस्तलिखित हिन्दी पुस्तकों 

का संक्षिप्त विवरण'[ सन्‌ १९००-१९५५ ई . तक ] प्रथम भाग में अनन्यअली जी 
कृत एक सो ग्रन्थों का उल्लेख है और प्रापि स्थल बाबा संतदास जी (राधाबल्लभ 
जी का मन्दिर, वृन्दावन) के यहाँ निर्दिष्ट किया गया है । विवरण इस प्रकार है- 


अनन्यअली- संवत्‌ १७८२ के लगभग वर्तमान । छोटे-छोटे १०० ग्रन्थों 
के रचयिता । 

अनन्यअली की वानी, (पद्य) अनन्यअली कृत । रचनाकाल १७८२, 
लिपिकाल १९६७, विषय राधाकृष्ण लीला, प्राप्ति स्थान- बाबा संतदास, 
राधाबल्लभ का मंदिर, वृन्दावन (मथुरा) १२-६ 

श्री अलि जी ने अपने वाणी खोज विवरण [ वि. सं. १९९९ से २००२ की 
खोज ] में भी अनन्यअली जी की वाणी की दो प्रत्तियाँ गो. राधा प्रताप जी. 
अहमदाबाद और गो. मनोहरलाल जी अहमदाबाद के निजी संग्रह में सुरक्षित 
लिखी हैं- 
गो. मनोहर लाल जी के यहाँ- 


वाणी का नाम वाणीकार कृतिकाल प्रतिकार/प्रतिकाल 
वाणी अनन्यअली वि. सं० १७७९ > वि. सं० १८५३ 
गो. राधाप्रताप जी के यहाँ- 

वाणी अनन्यअली वि.सं.१७६८ ०» x 


इन प्रतियों के अतिरिक्त बाबा तुलसीदासजी (गो. वनचन्द्र जी के डोल 
के निकट, वृन्दावन) कु . मंजु गोस्वामी (कोइलिया घाट, वृन्दावन) निकुंज वासी 
बाबा धुवअलीशरण जी (श्री राधावल्लभ मन्दिर, वृन्दावन) नि. वा. बाबा 
माखनचोर दास जी “चोर अली' (श्री हित रासमण्डल, वृन्दावन) नि. वा. वैद्य 
लक्ष्मीनारायण जी (प्रेम गली, वृन्दावन) तथा नि. वा. बाई अनुरोग अली जी 
(राधाबल्लभ घेरा, वृन्दावन) के निजी संग्रह में भी अनन्यअली जी की वाणी की _ 
हस्तलिखित प्रतियाँ सुरक्षित देखी हैं । | | 
स्थानीय संग्रहों में सुरक्षित वाणी की प्रास प्रतियों में यत्र तत्र पाठान्तर 
मिलते हैं । ये पाठान्तर अर्थानुसन्धानकर्ता के लिए मार्गावरोधक सिद्ध होते हैं । 
ऐसी स्थिति में वाणीकार के अभीष्ट भाव के निकट पहुँचना असंभव नहीं तो असरल 
तो अवश्य ही बन जाता है ।इस समस्या कुहर से मुक्त होने के लिए हमने वाणीकार | 
के अभीष्ट भावालोक में प्रति बहुल प्राप्त पाठ और प्राचीनतम प्रति में प्राप्त पाठ को 
तो आधार बनाया ही है साथ ही लीला वर्णित पूर्वापर प्रसंग के प्रकाश से प्राप्त 
भावार्थ व्यंजक पाठ को भी स्वीकार किया है । तदनुसार विभिन्न प्रतियों से प्रात 
पाठांतरों को भी टिप्पणी भाग में नीचे उल्लिखित कर दिया गया है । 


४ 


भाषाविद्‌ विद्वानों की मान्यता है कि भाषा-व्याकरण की कसौटी पर 
कसकर ही पाठ संशोधन करना चाहिए । प्रस्तुत सम्पादन में हमने भी इस प्रकृत 
विधान का सम्मान किया है । प्राप्त प्रतियों में एक ही शब्द पर कहीं अनुस्वार [-] 
तथा कहीं चन्द्रबिन्दु ( ` ) का प्रयोग प्राप्त होता है । आज यह कहने का कोई 
अकाट्य प्रमाणाधार भी नहीं है कि यह ब्रजभाषा का अपना प्रकृत रूप है- ऐसे 
स्थलों पर आवश्यकतानुसार अनुस्वार के स्थान पर चन्द्र बिन्दु और चन्द्र बिन्दु 
के स्थान पर अनुस्वार लगा लिया है । “लाडिली' “लाड', “माडी', “ठाढी', 
'अलकलडे', “लडवावरे” आदि शब्दों के नीचे बिन्दु लगाकर “लाड़िली', 
“लाड', “माडी ', “ठाढी ', 'अलकलडे ', 'लडबाबरे' शब्द कर दिये हें । प्राचीन 
प्रतियों में हृस्व अथवा दीर्घ ईकार में उनके पीछे लगे अनुस्वार को वर्तमान 
प्रचलानुसार इकार के आगे लगा दिया है । जैसे- मोही का मोहीं , लगांही का 
लगाहीं, प्रतिंविव का प्रतिविंव कर लिया है । छन्दानुरोध की दृष्टि से दीर्घ के 
स्थान पर हृस्व और हृस्व के स्थान पर दीर्घ मात्रा कर दी गई हैं । जैसे- जहेँ 
के स्थान पर जहाँ और तहाँ के स्थान पर तहँ लिख दिया गया है । 'अ', “झ' 
'ष' आदि वर्णो के प्राचीन रूप के स्थान पर इन वर्णो के 'अ' “झ' “ख' आदि 
वर्तमान रूप ही दिये गये हैं । 


लीला नाम निर्धारण : 


यह तो निर्विवाद है कि वाणीकार ने लीला का नाम एक ही रखा होगा किन्तु 
वाणी के प्रतिलिपि कर्ताओं ने उनके भिन्न-भिन्न नाम लिखकर लीला के नाम को 
संशयात्मक बना दिया है । ऐसी स्थिति में स्वयं वाणीकार द्वारा स्वीकृत नाम ही 
प्रकाशनीय उचित समझा गया है । 

“झीने चीर विलास लीला' को एक प्रति में “लीला झीने पट विलास ' तथा 
एक अन्य प्रति में “लीला झीने चीर शोभा विलास' लिखा गया है । साहित्य 
रत्नावली में अनन्यअली जी की वाणियों के अनुक्रम ६० पर इसे केवल 'झीने 
चीर शोभा” नाम दिया गया है । किन्तु लीलान्त के अन्तिम छन्दों में लीला का 
नाम- “लीला झीने चीर विलासा '[ छंद ४६ ] ही प्रात होता है । इस अकाटय साक्ष्य 
के आधार पर आलोच्य लीला का नाम 'झीने चीर विलास लीला' ही वाणीकार 
द्वारा स्वीकृत मानकर प्रकाशित किया गया है । 


“स्नान विनोद लीला' और 'सिंगार विनोद लीला” को एक प्रति में ' स्नान 
| विलास' और एक अन्य प्रति में ' स्नान विनोद नाम से लिखा गया है । इसी प्रकार 
“सिंगार विनोद” को भी । बहुत अधिक संभव है कि प्रतियों में प्राप्त नाम के आधार 
पर ही साहित्य रत्नावली में उक्त दोनों लीलाओं के नाम “स्नान विलास" [ अनु. 
८ ] और सिंगार विलास [ अनु. ९ ] माने हैं । किन्तु लीला रचना के अन्त में 
अनन्यअली जी द्वारा लिखित “लीला स्नान विनोद रसाला' [ छ. १२८ ] तथा 
'डृहि लीला सिंगार विनोदा' [ छ. १२५ ] इन पंक्तियों के आधार पर इन दोनों 
लीलाओं का नाम ' स्नान विनोद लीला' तथा “सिंगार विनोद लीला ' ही निर्धारित 
किया गया है । 

“जुगल सभा [ समाज ] विनोद लीला” को एक प्रति में “लीला जुगल 
समाज विनोद दूसरी में जुगल सभा विनोद, साहित्य रत्नावली में “जुगल सभा 
विनोद'{ अनु . ५८ ]लिखा गया है । अनन्यअली जी ने लीला के अन्तिम छन्दों 
में 'लीला जुगल समाज विनोद'[ छं .१७१ ] तथा अनन्यअली के उर बसौ जुगल 
सभा सब काल' [ छं. १७५ ] इन पंक्तियों का उल्लेख किया है । ऐसा प्रतीत होता 
है कि यहाँ वाणीकार ने 'समाज' और “सभा ' शब्द एक ही अर्थ में प्रयुक्त किए 
हैं । अतः हमने जुगल सभा के आगे “समाज ' शब्द को कोष्ठक में रखकर “जुगल 
सभा [ समाज ] विनोद लीला' नाम से प्रकाशित किया है । 

इसी प्रकार “दान विलास लीला' भी एक प्रति में “लीला दान विलास ' और 
एक अन्य प्रति में “लीला दान विनोद' नाम से उल्लिखित मिलती है । “साहित्य 
रत्नावली' में इसे “दान विनोद [ अनु० ७३ ]' नाम दिया गया है । वाणीकार की 
लीला रचनान्त में ये पंक्तियाँ मिलती हैं- 

सो पद पंकज कृपा ते वरनौं दान विलास । [छ.२] 

लीला दान विलास को जे नित करें विचार । [ छ. ३३] 

लीला दान विलास के दोहा भये पेंतीस। [ छं. ३५] 

वस्तुत: विलास' और “विनोद ' पर्यायवाची हैं । इसीलिए प्रस्तुत सम्पादन 
में हमने लीला शीर्षक के स्थान पर “दान विलास' [ विनोद ] नाम प्रकाशित 
करके वाणीकार और सभी प्रतिलिपिकारों का समादर किया है । 

प्रतिलिपि कर्ताओं ने मृदुता सीमा लीला को कहीं ' मृदुललता ' कहीं ' मृदुता 


६ 


सीमा” और कहीं “मृदुता सीमा विलास” नाम से उल्लिखित किया है । किन्तु 
वाणीकार ने “यह लीला पूरन भई मृदुता सीमा नाम [ छ . ७१ ]लिखकर “मृदुता 
सीमा लीला' नाम की स्वीकृति प्रदान की है । यह ठीक है कि लीला में मृदुता 
की सीमा श्री श्यामा का विलास ही वर्णित है, फिर भी हमने वाणीकार के शब्दों 
को स्वीकार करते हुए “विलास' शब्द को कोष्ठक में ही रखा है । 

उपर्युक्त लीलाओं के अतिरिक्त 'सुकुमारता सीमा लीला”१, “मोहनता 
सीवाँ लीला” २', “फूल विलास लीला” ३, [ प्रथम ]“रवनी लता लीला” ४ तथा 
“चंदन चित्र विचित्र विलास लीला” ५ आदि लीलाओं के नाम निर्धारण भी इसी 
निष्कर्ष पर कसकर किये गये हैं । 

हस्तलिखित प्रतियों में उल्लिखित लीलाओं के आधन्त में “लीला जीव 
पुकार' “लीला प्रेम आशावली' और लीला “मन विनती' नाम लिखे मिलते हैं । 
वस्तुतः ये उपासक की पुकार, अभिलाषा और विनती ही हैं- उपास्य श्यामा 
श्याम की लीलाएं नहीं । वाणीकार ने भी लीला वर्णनान्त छन्दों में लीला “जीव 
पुकार ', “लीला प्रेम आशावली ' तथा “लीला मन विनती" नाम न लिखकर “जीव. 
पुकार “प्रेम आशावली' और “मन विनती' नाम ही उल्लिखित किये हैं- 

सुनें भनें जे जीव पुकारा जग-ठग ते छूटे निर्धारा ॥ [ छं. १०७ ] 

अपने मन के समझ कौं कीनी जीव पुकार । [ छ. ११० ] 

मन विनती जे हित सौं गावैं । दंपति संपति ते वर पावें ।[ छ . ११८ ] 

मधुर प्रेम आशावली अब कछु चित में लाइ । [ छ. ३६] 


१. सुकुमारता की सीम है या लीला को नाम (छं. ६९) 
प्रतियों में प्राप्त नाम- 'सुकुमारता विलास”, सौकुमार्य लता, सुकुमारता की सीमा 
२. मोहनता की सींव यह लीला भई रसाल (छं. ५४) 
प्रतियों में प्राप्त नाम- “मोहनता की सीमा', “मोहनी लता” 
३. लीला फूल विलास रसीली (छं. ७०) 
प्रतियों में प्राप्त नाम- “फूल रचना विलास', “फूल रचना", “फूल रचनावली' फूल 
विलास । | 
४. दोहा रवनी लता के षोड़ष पर चालीस (छं. ५६) ; 
प्रतियों में प्राप्त नाम- 'रवनीय लता', 'रमनीय लता', 'रवनी लता विलास' 
५. चंदन चित्र विचित्र विलासं । लीला अनुपम सुख की रासं | 
प्रतियो में प्राप्त नाम- “चंदन चित्र विलास', “चंदन चित्र” 


जुगल प्रेम आशावली तिहि बल करों वखान । [ छ. ०९] 
कहों प्रेम आशावली प्रेम ललक उमडाइ | [ छं. १७] 
मधुर प्रेम आशावली तब कछु वरनी जाइ । [छं. ३३] 
उपर्युक्त पंक्तियों के आधार पर प्रस्तुत प्रकाशन में “लीला' शब्द 
निकालकर वाणीकार द्वारा स्वीकृत नाम को ही स्वीकार किया है । 
स्वप्नो की हस्त लिखित प्रतियों में स्वप्नो के लेखनारंभ में अथ लीला सुपन 
प्रकाश सूधी बात लिष्यते' और अन्त में “इति स्वप्न विलास संपूर्ण” ये उल्लेख 
मिलता है । वाणीकार ने इन स्यप्नों का लेखनारंभ करते हुए लिखा है कि- ' सुपने 
भले बुरे भाँति भाँति अनेक भये, तिनमें जो जो कछु सुधि रहे सो लिखत हौं” और 
अन्त में- ' और हू सुपने बहुत भाँति के भये तिनमें जो कछु सुधि रहे सो लिखि: 
राखे' ये पंक्ति लिखी है विचार की कसौटी में कसने पर ये सुपने वाणीकार के | 
स्वप्न ही सिद्ध होते हैं । श्यामा श्याम के प्रीति विलास नहीं- अपितु उनकी कृपा 
के विलास-कृपा के चरित्र हैं | अत: हमने इस सम्पादन में इन्हें ' स्वप्न' शीर्षक 
से ही प्रकाशित किया है । | 
“चरण प्रताप लीला' भी उपास्य की कोई लीला विशेष न होकर श्री 
हिताचार्य के चरणों का प्रताप वर्णन ही है । यहाँ वाणीकार ने “लीला शब्द का : 
अर्थ- “चरित्र” लिया प्रतीत होता है । अतः इसे चरण प्रताप लीला नाम से ही 
प्रकाशित करना उचित समझा है । | 
“लीला चरणाष्टक ' को साधारण दृष्टि से देखने पर सबको यही ज्ञात होगा 
कि यह इष्ट के चरण कमलो की मधुर महिमा गान है- इसे अस्वीकार भी नहीं 
किया जा सकता किन्तु यह महिमा गान श्यामा श्याम की एक लीला विशेष का 
पूरकांग बनकर प्रत्यक्ष हुआ है । वाणीकार ने स्वयं भी “लीला चरणाष्टक' पढ़े- | 
यह पंक्ति लिखकर इसे लीला रूप में ही स्वीकार किया है । अत: हमने भी “लीला 
चरणाष्टक ' शीर्षक से ही इसका प्रकाशन किया है । 
अनन्यअली जी की कतिपय रचनाएं ऐसी भी हैं जिनमें रचनाओं का कोई 
नामोल्लेख नहीं मिलता किन्तु आद्यन्त में अथ हितधुवदास जू की वानी की 


< 


फलस्तुति लिष्यते ' , “इति श्री हित हरिवंशाष्टक संपूर्ण ' तथा * इति श्री आशाष्टक 
संपूर्ण” ये पंक्तियाँ मिलती हैं । अत: इसी आधार पर हमने इन रचनाओं को इन्हीं 
शीर्षकों के साथ प्रकाशित किया है । 

लीला-संख्या निर्धारण :: 

शिवसिंह सेंगर, मिश्रबन्धु, आचार्य रामचन्द्र शुक्ल, श्याम सुन्दरदास, 
हजारी प्रसाद द्विवेदी डा . रामकुमार वर्मा, डा . धीरेन्द्र वर्मा और डा . नगेन्द्र आदि 
विद्वानों ने हिन्दी साहित्य के इतिहास ग्रन्थ लिथे हैं । इन इतिहास ग्रन्थों में 
राधाबल्लभ सम्प्रदाय के वाणी ग्रन्थों और ग्रन्थकारों का भी किसी प्रकार का 
परिचय दिया है । किन्तु विस्तृत रूप से राधाबल्लभ सम्प्रदाय के इतिहास लेखन 
का शुभारम्भ विद्वद्‌ सम्मन्य श्री किशोरीशरण जी 'अलि' ने वि. सं. २००० के 
आसपास प्रारम्भ किया । 

“साहित्य रत्नावली' के भूमिका लेखक साहित्याचार्य पं. अमीरचन्द्र जी 
शास्त्री ने लिखा है कि- 

''इन भ्रान्ति मूलक निर्देशों ने श्री युत अलि जी को ब्रज साहित्य का 
इतिहास लिखने की प्रेरणा दी और आप उक्त साहित्य की सामग्री संकलन में 
संलग्न हो गये । फिर आपने विचार किया कि पहिले ब्रज साहित्य के मुख्य अंग 
श्री हित राधावल्लभीय साहित्य का ही इतिहास लिखा जाय । यह तालिका 
श्रीहित राधाबल्लभीय साहित्य के ग्रन्थों की सूची का एक अंश है । वास्तव में यह 
इतिहास लेखन का उपक्रम है ।'' 

संभवतः इसीलिए प्रो. कृष्णदत्त बाजपेयी, डा. प्रभुदयाल मीतल. डॉ. 
विजयेन्द्र स्नातक, डॉ. शरण बिहारी गोस्वामी, डॉ. गोपालदत्त, डॉ. भगवती 
प्रसाद सिंह, डॉ. रामचरण लाल शर्मा और गोस्वामी ललिताचरण जी आदि 
इतिहासविदों ने श्री अलि जी की “साहित्य रत्नावली' को अपने अपने आधार 
ग्रन्थों में स्थान देकर सम्मान दिया है । इन पंक्तियों के लेखक को भी अनन्यअली 
जी की वाणियों की सर्वाधिक नामावली “साहित्य रत्नावली" से ही प्राप्त हुई है। 

“साहित्य रत्नावली' में अनन्यअली जी की वाणियों की संख्या ७६ लिखी 
गई है । वाणियों की प्रास प्रतियों का गहनालोडन करने से ज्ञात होता है कि ' चन्दन 
चित्र विचित्र विलास लीला' को ही किसी प्रति में “चंदन चित्र शीर्षक से और 

किसी प्रति में “ चंदन चित्र विलास ' शीर्षक से उल्लिखित किया गया है ।' साहित्य 
रत्नावली' के अनुक्रम ६१ और ७४ में इसी आधार पर ये दो स्वतंत्र रचनाएं मान 
ली गई हैं । वस्तुत: यह पृथक पृथक दो लीलाएं न होकर एक ही लीला है । 

इसी प्रकार “वृन्दावन वास अवस्था ' को “साहित्य रत्नावली' के अनुक्रम 
४६, ४७, ४८ और ४९ पर चार पृथक-पृथक रचना माना गया है । जबकि 
अनन्यअली जी की वाणी से ही प्राप्त सामग्री के आधार पर वह एक ही रचना के 
चार भाग सिद्ध होते हैं । वाणीकार ने लीला रचना के अन्त में इसे एक 'चौसरि 
माल' नाम से अभिसंज्ञात किया है १ और प्रथम, द्वितीय तृतीय तथा चतुर्थ इन 
चारों अवस्थाओं की छन्द संख्याओं का परिगणन भी पृथक पृथक न करके प्रथम 
अवस्था के प्रथम छन्द से चतुर्थ अवस्था के अन्तिम छन्द को मिलाकर रचना की 
पूर्ण छन्दांक संख्या चार सौ पच्चीस दी है ।२ संभवत: इसी दृष्टि से वाणीकार 
ने चारों अवस्थाओं के रचनाकाल भी पृथक-पृथक नहीं दिये हैं अपितु चतुर्थ 
अवस्था की परिसमाप्ति पर ही रचनाकाल का उल्लेख किया है ।२ 

अन्तरालोड़न संप्राप्त तथ्यांशु की प्रेरणा से साहित्य रत्नावली ' में दी गई 
वाणी संख्या ७६ में से चार कम कर देने पर अनन्यअली जी वाणियों की कुल 
संख्या ७२ शेष रहती है । 

“साहित्य रत्नावली' के अनुक्रम २६ और ३९ पर उल्लिखित “ललित 
विलास" तथा “मौलिकता विलास' नामक रचना अभी तक हमें किसी प्रति में 
देखने को नहीं मिलीं । इन दो अप्राप्त वाणियों के नाम भी यदि रत्नावली की अनुक्रम 
संख्या ७२ में से निकाल दिये जायें तो अनन्यअली जी की प्राप्त वाणियों की संख्या 
७० रह जाती है । यह रचना संख्या वि. सं. २००७ तक समुपलब्ध वाणियों के 


१. चार अवस्था पूरन भई कल श्री हरिवंश की जोरी लड़ाई । 
चौसरि माल अनूप भई यह भाव-मनी गुन है दृढताई ॥ 
- वृन्दावन वास अवस्था / चतुर्थ ] छं. सं. १०२, १०३ 
त्रिपदी छन्द दुपई दोहा सवैया चार सौ पचीस । 
अनन्यअली के उर बसौ श्री वृन्दावन ईश ।। 
वृन्दावन वास अवस्था, [ घतुर्थ ] छं. सं. १०९ 
संवत्‌ सौ सत्र ह परे बासठ आठ अरु चार । 
चैत्र मास की पंचमी शुक्ल पक्ष शुभ वार ॥ 
वृन्दावन वास अवस्था ( चतुर्थ ] छ. सं. १०६ 

आधार पर की गई थी । किन्तु निरन्तर शोध के फलस्वरूप आज रसभारती | 
संस्थान में सुरक्षित अनन्यअली जी द्वारा विरचित वाणियों की संख्या ९० है । 
रस भारती संस्थान के हस्तलिखित ग्रन्थागार में सुरक्षित अनन्यअली जी 
की वाणी की पाण्डुलिपियों में कतिपय ऐसी रचनाएं भी मिली हैं जिनका उल्लेख 
“साहित्य रत्नावली" में नहीं है । इनकी नामावली निम्नांकित है- 
१ बसंत रितु विलास लीला ११ निडर विलास लीला 
२ ग्रीष्म रितु विलास लीला १२ भोरता विलास लीला 
३ पावस रितु विलास लीला १३ फूल विलास लीला 
४ शरद रितु विलास लीला १४ मैना मंत्र मोहनी लीला [ द्वितीय ] 
५ शिशिर रितु विलास लीला १५ सुरत सिंगार लीला 
६ हिम रितु विलास लीला १६ प्रेम आशावली [ प्रथम शतक ] 
७ निद्रा विलास लीला १७ माधुरी लता लीला | 
८ रहसि झगरा विलास लीला १८हित धुवदास जू की वाणी की फलस्तुति 
९ गान विलास लीला १९ पद्यावली 
१० डर विलास लीला २० स्वप्न 
उपर्युक्त सूची के क्रमांक १ से ६ पर उल्लिखित ग्रन्थ “साहित्य रत्नावली 
के अनुक्रम ४ में निर्दिष्ट 'षटरितु विलास” नामक ग्रन्थ से भिन्न हैं । “घट रितु 
विलास' नामक लीला में एक ही रचना में छहो ऋतुओं का विलास वर्णित है और 
उपर्युक्त सूची में निर्दिष्ट बसंत, ग्रीष्म ऋतु विलास आदि छहो लीलाओं में हित 
दंपति के छहो ऋतुओं में होने वाले नये नये विलासो का पृथक पृथक सविस्तर 
वर्णन किया गया है । 
उपर्युक्त सूची के क्रमांक सं. १३ में “फूल विलास लीला [ द्वितीय ] का 
उल्लेख है । “साहित्य रत्नावली' में भी अनुक्रम ५९ पर फूल रचना [ फूल 
रचनावली या फूल विलास लीला- प्रथम ]नामक एक रचना का उल्लेख मिलता 
हे । रचना के नाम साम्य को देखकर ऐसा ज्ञात होता हे कि ये दोनों रचना एक 
ही हैं किन्तु वाणियो की प्राप्त प्रतियों का गहन अध्ययन करने से निर्भ्रान्त रूप से 
ज्ञात होता है कि वाणीकार ने “फूल विलास लीला ' नामक दो ग्रन्थों की पृथक- 
पृथक रचना की है । एक रचना- फूलों के बँगले में विराजमान काल में होने वाली 

लीला की बोधक है और दूसरी- “फूल. विलास लीला” उमंग प्रसन्नता किंवा 
प्रफु्लता-प्रासाद में होने वाली लीला की बोधक है । दोनों के मंगलाचरण, 
छन्दांक संख्या और रचनाकाल भी भिन्न-भिन्न हैं | अत: हमने वि. सं . १७६७ में 
प्रणीत एक “फूल बिलास लीला' को ' प्रथम तथा वि. सं. १७८४ में रचित दूसरी 
“फूल विलास लीला" को “द्वितीय ' शीर्षक से प्रकाशित करना रसिकानुमोदित 
समझा है । 

उक्त सूची में परिगणित “स्वप्न” ब्रजभाषा गद्य में लिखे गये हैं । यह 
वाणीकार के इष्ट के कृपा चरित्रों का सुमधुर गान है । इस कृषा चरित्र गान में 
ही अनन्यअली जी की जीवन संबंधी अनेक बातों का भी उद्घाटन हुआ है । ज्ञातव्य 
है कि ये 'स्वप्न' साहित्य रत्नावली के अनुक्रम १ में उल्लिखित “स्वप्न विलास 
' नामक लीला से भिन्न हैं । उस लीला में श्यामा श्याम के स्वप्न विलासों का आँखों 
देखा छन्दात्मक वर्णन है । 

उपर्युक्त सूची की क्रमांक सं. १९ में संकेतित “पद्यावली' नाम की कोई 
रचना विशेष हस्तलिखित प्रतियों में नहीं मिलती किन्तु अनन्यअली जी ने लिखा 
है कि- ““ और एक सुपने की लीला मैना मंत्र मोहनी '' भई है, सो न्यारी लीला 
लिखी है । और सुपने में पद भये सो 'पद्यावली' में लिखे हैं 

स्वयं वाणीकार द्वारा ही लिखी उपर्युक्त पंक्ति के आधार पर यह मान लेना 
कि- '' अनन्यअली जी ने “पद्यावली' नामक एक स्वतंत्र रचना भी की थी" 
सुधीजन तथा संतजन सम्मत ही होगा । 

यह ठीक है कि सम्पूर्ण 'पद्यावली' अभी तक अप्राप्त है किन्तु रसभारती 
संस्थान वृन्दावन में सुरक्षित पद संग्रहों की विभिन्न पाण्डुलिपियों से तीन पद 
हमारी खोज में आये हैं जो कि 'पद्यावली ' के अन्य शेष पदों का अनुसन्धान करने 
की प्रेरणा देते हैं और देते ही रहेंगे । ये तीनों पद हमने “पद्यावली' शीर्षक से 
ही प्रकाशित किये हैं । | 

लीला-संख्या-निर्धारण सन्दर्भ मे एक बात और भी अविस्मरणीय हे, और 
वह यह कि- 

“व्याहविनोद लीला ' के दो वर्णन देखकर इन्हें दो पृथक पृथक रचना की 
कल्पना की जा सकती है किन्तु वाणीकार ने इन दोनों को दो रूप में वर्णन करते 
हुए भी छन्द पूर्णांक संख्या दोनों व्याह विनोदों में अलग अलग न देकर "व्याह . 
विनोद लीला” [ द्वितीय ] के अन्त में- दोनों विनोदों के छन्द मिलाकर एक ही . 

छन्द पूर्णाक संख्या दी है | वाणीकार के इस साक्ष्याधार पर हमने “व्याह विनोद 
लीला” को एक ही लीला मानकर “प्रथम” और “द्वितीय” शीर्षक से प्रकाशित 
किया है । 
भ्रम निवारण : 

सागर निवासी जगन्नाथ प्रसाद अग्रवाल ने वि. सं . १९८२ में अनन्यअली 
जी की कतिपय रचनाओं का संकलन “श्री हित विनोद ' नाम से प्रकाशित किया 
है । वस्तुतः यह “वृन्दावन वास अवस्था ' [ तृतीय ] के कतिपय नेमों, “स्वप्न 
विलास लीला", ' आशाष्टक ', “श्री हित हरिवंशाष्टक' और “चरण प्रताप लीला' 
के ही कतिपय छन्दों का लघु काय संकलन है : “हित विनोद ' नाम्नी कोई स्वतंत्र 
रचना नहीं । यह नामकरण भी वाणीकार ने नहीं प्रकाशक- जगन्नाथप्रसाद ने 
ही किया है । 

इसी प्रकार कतिपय विद्वानों ने “जीविका नेम” को अनन्यअली जी की 
सबसे छोटी स्वतंत्र रचना माना है । वास्तव में यह भी कोई स्वतंत्र ग्रन्थ न होकर 
“वृन्दावन वास अवस्था ' [ तृतीय ] का ही एक अंग विशेष है । 


अन्य लीला रचना [ वाणी ] संकेत : 


यह तो हुआ अनन्य अली जी की प्राप्त वाणियों का विवरण; प्राप्त शोध 
विवरणों , वाणीकार की रचनाओं तथा भेंट वार्ताओं से कुछ ऐसे प्रेरक संकेत भी 
मिलते हैं, जिनके आधार पर विवशत: यह कहना पडता है कि ९० वाणियों के 
अतिरिक्त अनन्यअली जी की अन्य और भी बहुत सी वाणियाँ हैं, जो अभी तक 
हमें प्राप्त नहीं हो सकी हैं । वे संकेताधार निम्नांकित हैं- 

नागरी प्रचारणी सभा, काशी द्वारा प्रकाशित “हस्तलिखित हिन्दी पुस्तकों 
का संक्षिप्त विवरण [ प्रथम भाग ] में अनन्य अली जी को छोटे छोटे १०० ग्रन्थों 
का रचयिता लिखा है । 

“साहित्य रत्नावली' की अनुक्रम सं. २६ और ३९ में उल्लिखित “ललित 
विलास" और “मौलिकता विलास' नामक वाणी अभी तक अप्राप्य है । 

दिवंगत बाबा धुवअलीशरण जी ने एक भेंट वार्ता में कहा था कि 'होरी 
विलास", 'हिंडोल विलास', “फूल डोल विलास”, “उसीर कुंज विलास", “हित 
विलास", “रस विलास", “प्रेम विलास, “झूलन विलास', “रास विलास' और 

“सौन्दर्य विलास;' अनन्य अली जी की इन दसौं वाणियों की प्राचीन हस्तलिखित 
प्रतियाँ मैंने हित रूप संग्रहालय (श्री राधावल्लभ मन्दिर वृन्दावन) में देखी थीं । 

विद्वद्वर्य श्रीयुत अलि जी ने भी अनन्यअली जी की वाणियों के गहन 
आलोडन से प्राप्त निष्कर्ष स्थापित करते हुए लिखा है कि- 

''इस पंक्ति को पढ़कर यह अनुमान होना स्वाभाविक है कि उन्होंने इस 
[ प्राप्त ] प्रथम शतक के अतिरिक्त अन्य द्वितीय, तृतीय, चतुर्थ और पंचम शतकों 
की भी रचना की होगी जो कि प्राप्त नहीं हुए | उनकी रचनाओं के रचना काल 
क्रम पर दृष्टि डालने से ऐसा अनुमान किया जा सकता है कि उन्होंने कभी तीन 
वर्ष तक, कभी चार वर्ष और कभी पाँच-छ : वर्ष तक कोई रचना नहीं की किन्तु 
वाणी अस्फुरण का जब तक कोई प्रामाणिक कारण ज्ञात नहीं होता तब तक यह 
मानना कोई अनौचित्य पूर्ण न होगा कि उन समयों में विरचित रचनाएं प्राप्त नहीं 
हुई हैं ।'' 

उपर्युक्त अन्त :साक्ष्य ओर बहिर्साक्ष्य के आधार पर आधारित हमारी यह 
अन्त :स्वीकृति- '' अनन्य अली जी कृत अन्य वाणियाँ भी हैं जो अभी हमें प्राप्त 
नहीं हुई हैं ''- विद्वदूजनों को भी मान्य होगी | 


लीला-क्रम विन्यास : 


अनन्य अली जी विरचित वाणी की प्राप्त प्रतियों में लीलाओं के लेखन का 
क्रम असमान प्राप्त होता है । अत: हमने उन सबसे तटस्थ होकर स्वयं वाणीकार 
द्वारा दिये गये वाणी रचनाकाल के आधार पर ही वाणी प्रकाशन करना उचित 
समझा है । जिन वाणी ग्रन्थों में रचनाकाल का उल्लेख नहीं है उनका उल्लेख अन्त 
में किया गया है । इसी क्रम में ' स्वप्नों' का भी उल्लेख है किन्तु “मैना मंत्र मोहनी 
लीला" के रचनाकाल [ भादौं कृ . १३ वि. सं . १७८२ ] के आधार पर अनन्यअली 
जी द्वारा लिखित इन स्वप्नों का लेखन काल वि. सं . १७८२ के पश्चात्‌ स्थिर 
होता है । 


शाब्दिक भाव ग्रच्थि-विमोचन : छ 


अनन्य अली की वाणी में ऐसे अनेक देशज, तद्भव और तत्सम शब्दों का 
प्रयोग मिलता है जिनका अर्थ सर्व गम्य नहीं है । कई स्थलों पर शब्दों के प्रयोग 


१४ 


प्रकार ऐसे भी हैं जहाँ पर प्रयुक्त शब्द तो साधारण ही हैं किन्तु उनका पर्याय 
ज्ञान होने पर भी भावार्थ हृदय गम्य नहीं हो पाता । अत: वाणी में अनेक स्थलों 
'पर क्लिष्ट शब्दों का सर्व बोध गम्य अर्थ देने के साथ-साथ अन्तगर्भित भावार्थ 
को स्पष्ट करने के लक्ष्य से भाव ग्रन्थियों के विमोचन का भी प्रयास किया गया 
है । वाणीकार के हृदयस्थ भावार्थ का अनुसन्धान करते समय पूर्वापर प्रसंग तथा 
हित रसरीति का भी पूर्ण ध्यान रखा गया है । 
विशिष्ट वाणियों का संयुक्त प्रकाशन : 

अनन्यअली जी ने “चरण प्रताप लीला में प्रबोधानन्द चरित्र के साथ तद्‌ 
विरचित * श्री हित हरिवंशाष्टक ' का भी उल्लेख किया है । यह अष्टक संस्कृत भाषा 
में छन्द बद्ध होने के कारण सबके लिए सुबोध नहीं है । पूर्ववर्ती रसिकों ने इसे 
सर्व सुबोध बनाने के उद्देश्य से 'अष्टक' की टीकायें करने की महती कृपा की 
है । गो. सुखलाल जी ने संस्कृत में तथा उनके शिष्य लोकनाथ जी ने ब्रजभाषा 
में टीका करके रसिक जगत को उपकृत किया है । इस दृष्टि से इन टीकाओं का | 
प्रकाशन परमावश्यक था किन्तु अष्टक के साथ-साथ प्रकाशित करने से चरित्र 
पठन-श्रवण में कुछ अवरोध जैसा प्रतीत होता था । एतावता “श्री हित 
हरिवंशाष्टक' के साथ-साथ प्रकाशित न करके दोनों टीकायें परिशिष्ट में 
प्रकाशित की गई हैं । संपादित इन दोनों टीकाओं की हस्तलिखित प्राचीन प्रतियाँ 
रस भारती संस्थान वृन्दावन में तो सुरक्षित हैं हीं भारत के अन्यान्य ग्रन्थागारो 
में भी देखी गई हैं । 
कृतज्ञता और आभार प्रदर्शन : 

सम्पादन कला भी एक कलित कला है किन्तु वह चित्रकला, संगीत कला 
और काव्य कला की भाँति रमणीय और ऋजु नहीं । पूर्ण कला कुशल संपादक 
को भी किसी ग्रन्थ का सुबुध समाशंसित सम्पादन करते समय अन्य अन्य 
ग्रन्थकारो और ग्रन्थागारों का मुखापेक्षी बनना पड़ता है । यह मेरा परम सौभाग्य 
ही था कि मुझे अनन्यअली जी की वाणी की अनेक हस्तलिखित प्राचीनतम प्रतियाँ 
अपने परम पूज्य गुरुवर्य श्री किशोरीशरण' अलि ' जी महाराज द्वारा संस्थापित 
रस भारती संस्थान वृन्दावन में ही सुरक्षित मिल गई । श्री गुरुवर्य ने अनन्य अली | 
जी और उनकी वाणी' पर वि. सं. २०१३ में स्वलिखित लघु शोध प्रबन्ध प्रदान 

करके मेरे सम्पादन के आवश्यक अंग की पूर्ति भी की । उन्होंने प्रकाशन को सभी 
दृष्टि से सुन्दर और उपादेय बनाने हेतु समय समय पर आवश्यक सुझाव देकर 
मुझे सम्पादक होने का श्रेय प्रदान किया है । उनकी इस अहेतुकी अनुकम्पा के 
लिये मैं ही नहीं प्रत्युत सभी मनीषीजन, संतजन और रसिकजन कृतज्ञ होंगे । 

इस सम्पादन के मूल प्रेरक , पथ प्रदर्शक और शक्ति सम्वर्धक सम्माननीय 
डॉ. श्री नरेशचन्द्र जी बंसल, डॉ. श्री जयकिशनप्रसाद जी खण्डेलवाल और 
अग्रज डॉ. श्री श्यामबिहारीलाल जी खण्डेलवाल का आभार प्रकट करने के लिए 
यथोचित शब्द ही नहीं मिल रहे हैं | अत: उन्हें हार्दिक श्रद्धा सुमन समर्पित करके 
ही सन्तोष कर रहा हूँ । 

सम्पादन का मूलाधार, ग्रन्थ प्रकाशन ही होता है जिसका सर्वाधिक श्रेय 
हरि-गुरु-साधु सेवी बन्धुवर श्री गोवर्धनदास जी अग्रवाल [ वृन्दावन ] को ही 
है । इन्होंने ही वाणी प्रकाशन में सर्वाधिक आर्थिक सेवा की है । इन्हीं की पुन्य 
प्रेरणा से भक्तिमती प्रियासहचरी जी, प्रेमसहचरी जी [ कलकत्ता ] श्रीमती शान्ति 
शाह [ मद्रास ] एवं अन्य ने भी इस प्रकाशन में आर्थिक सहयोग प्रदान किया 
है । एतदर्थ ये सभी प्रशंसनीय हैं । रस भारती संस्थान की ओर से इन सभी के 
प्रति आभार प्रदर्शन करते हुए हम आशा करते हैं कि वे भविष्य में भी इसी प्रकार 
आर्थिक सहयोग देकर रसिक वाणियों को प्रकाशित करते रहेंगे । क्योंकि 
अनन्यअली जी के इस वाणी प्रकाशन से रस-रसिकजनो की हार्दिक सन्तुटि 
और संपुष्टि तो होगी ही हिन्दी साहित्य के विद्वानों तथा ब्रजभाषा साहित्य के 
अनुसंघित्सुओ का चित्ताकर्षण भी होगा और उन्हें वृन्दावन रस रसिक वाणीकारों 
पर विस्तृत रूप से गवेषणात्मक शोध प्रबन्ध लिखने की प्रेरणा भी प्राप्त होगी । 

मेरी दृष्टि में वाणी प्रकाशनार्थ प्राचीन पाण्डुलिपियों से प्रेस कॉपी तैयार 
करना अतिशय महत्वपूर्ण तो है ही साथ ही सर्व साधारण के लिए अत्यन्त कठिन 
भी है । हितधर्मी श्री यशवंत मोरेश्वर जी देवधर तथा श्रीमती अलका जी देवधर 
ने यह महत्वपूर्ण कार्य सम्पन्न करके रसिक समाज को उपकृत किया है । अतः 
| सभी रसिकों की ओर से मैं इनके प्रति आभार व्यक्त करता हूँ । 

अनन्यअली जी के वाणी विलासों को प्रकाश में लाने हेतु ठा. श्री 
बॉकेबिहारी जी महाराज के अंग सेवी गोस्वामी श्री विलास जी का सोल्लास प्रयास 
भी प्रशंसनीय है । 

निकुंज वासी बाबा श्री राधिकादास जी “निर्मोही की सेवाओं के लिए उन्हें 
धन्यवाद देकर हम उनकी सेवाओं का अवमूल्यन नहीं करना चाहते । अत: यह 
परमौचित्य पूर्ण होगा कि हम सदैव हृदय से उनके आभारी बने रहें । 

इस वाणी प्रकाशन में बाबा श्री पुरुषोत्तमदास जी पुजारी, बाई चम्पा जी 
कु० मंजु गोस्वामी, श्रीमती रजनी खण्डेलवाल, युवा कवि डॉ० ब्रजभूषण जी 
चतुर्वेदी श्री प्रमोदबल्लभ जी गोस्वामी, श्री प्रभाकर मोरेश्वर जी देवधर, श्री 
नारायण बलवंत जी सेनाड श्री दीपक 'राज्यगुरु' तथा इनके अतिरिक्त अन्य 
जिन जिन महानुभावो ने किसी भी प्रकार का सहयोग प्रदान किया है उन सभी 
के प्रति आभार व्यक्त करते हुए में आशा करता हूँ कि भविष्य में भी वे इसी प्रकार 
सहयोग प्रदान करते रहेंगे । 


बसंत पंचमी २०५१ जयेश खण्डेलवाल 

श्री वृन्दावन-परिकृमा-स्थित हितधुवकुटी जिसके पास अनन्य 
अली जी की भजन कुटी छ क वृन्दावन आयौँ तब श्री ह जू 


की कुटी के पास कुटी में रह्मी | स्व० प्र०, सप्त० 

अनन्यअली जी और उनकी वाणी 


लेखक 
किशोरों शरण 'अलि' 
संस्थापक 


रस भारती संस्थान, वृन्दावन 


श्रुतियों ने ब्रह्म , परमात्मा और भगवान आदि शब्दों से सम्वेद्य परात्पर तत्त्व 
का विवेचन निर्गुण निराकार और सगुण साकार ब्रह्म के रूप में किया है । इन 
दोनों का सविस्तर वर्णन करने के पश्चात्‌ उन्होंने “इति' न लिखकर 'नेति- 
नेति” ही लिखा है । श्रुतियों का यह नेति-नेति शब्द कहना ही इस स्वत: प्रमाण- 
तथ्य को व्यंजित करता है कि परतत्व का कोई न कोई रूप अभी भी श्रुतिय्रो से 
अलक्ष्य बना हुआ है जो कि निर्गुण-सगुण रूप से पृथक है , जिसका वर्णन करने 
में श्रुतियाँ असमर्थ हैं, किन्तु वह रूप उनके ही हृदय में उनसे भी गुप्त विद्यमान 
अवश्य है । श्री हिताचार्य ने “शाखा चंद्र न्याय' से श्रुतियों के “नेति-नेति' शब्द 
द्वारा संकेतित रूप को ही अपना परमोपास्य बनाया है । उन्होंने सुस्पष्ट शब्दों 
में सर्वप्रथम उद्घोष किया है कि मेरा उपास्य वह 'रस' है जो निखिल निगमों 
को भी अलक्ष्य है, जिसका वर्णन करने में श्रुति शिरोभाग उपनिषद भी सर्वथा 
असमर्थ हैं किन्तु वह उपनिषदों के हृदय में अत्यन्त गुप्त भाव से विद्यमान है और 
एकमात्र वृन्दावन में ही गोचर है । 

श्री हिताचार्य ने “सदैव प्रकटतर' शब्द के द्वारा यह भी संकेत कर दिया 
है कि मेरा उपास्य ' प्रेम किंवा 'रस' जन्मा ओर अजन्मा [ प्रकट और अप्रकट ] 
इन दोनों सीमाओं से सर्वथा विमुक्त है । वह न लौकिक- लोकावतरित रूप ही 
है और न अलोकिक- नारायण तथा महाविष्णु आदि भगवद्‌ रूप । वह न तो परोक्ष 
है और न अपरोक्ष | उन्होंने यह भी घोषणा की कि मेरा उपास्य श्रुतियों , बुधजनों 
और भगवान के लिए भी विमृग्य, समस्त भक्तों, मुक्तों, देवों और गोविन्द प्रिय 
परिकर से भी सर्वथा अलक्ष्य है । वह केवल राधाकिंकरीगण और राधार्किकरी 
भावानुभावित हृदय को ही गोचर हो सकता है । 

जिस अनिवर्चनीय वन विहार रस किंवा वृन्दावन रस का अनवरत पान 
राधाकिंकरीगण अपने नेत्र-चषकों द्वारा किया करती हैं उस रस पान करने का 
अधिकारी कोई अन्य जन भी बन सके- इस उद्देश्य की पूर्ति करने के लिए श्री 


दो 


हिताचार्य ने प्रेमोपासना किंवा रसोपासना का आविर्भाव किया । उन्होंने सबको 
उद्बोधन देते हुए यह प्रेरणा भी दी कि हे बुधजनो ! यदि तुम्हें अद्भुतानंद का 
लोभ हो तो मेरी वाणी के माध्यम से उद्गमित इस रस सुधा निधि स्तव का कर्ण- 
कलशों द्वारा पान करो । अर्थात्‌ हित वाणी किंवा रस वाणी का कथन- श्रवण 
करो । 

श्री हिताचार्य की वाणी के सर्वमान्य विज्ञाता सेवकजी ने हित वाणी से प्राप्त 
उपर्युक्त सूत्र का भाष्य करते हुए सब रसिकों को बताया कि हित हरिवंश के जिस 
अद्भुत बिहार का रस पान राधारकिंकरीगण नेत्र चषको द्वारा किया करती हैं, 
रसिकजन रस वाणियों का विस्तरण, श्रवण और गायन करके उस लीला रस 
का पान करते हैं- 

अद्भुत विहार हरिवंश हित निरखि दासि सेवक जियत । 

विस्तरत सुनत गावत रसिक सु नित नित लीला रस पियत ॥ 

श्री हिताचार्य की वाणी के अवतरण काल से ही रस वाणियों के कथन- 
श्रवण, विस्तरण और गायन करने की एक अजरत्र परंपरा चल पड़ी । उस वाणी 
विस्तरण की चिर वृद्ध परम्परा का ही सुपरिणाम है कि आज ब्रजभाषा-साहित्य 
का सागर अपार और असीम रूप में समादृत है । अनन्यअली जी ऐसे ही वाणी 
सृष्टाओं में से अन्यतम वाणीकार रसिक हैं, किन्तु सर्वथा अज्ञात और सर्वथा 
अनाख्यात | 

श्री हरिवंशोदित रसोपासना का उपास्य, श्री हरिवंशी रसरीति और श्री 
हरिवंशी भजन रीति-रहस्य ही नहीं, परम रहस्य के रूप में प्रकीर्तित है । अनन्य 
अली जी की वाणी ने उस रस रहस्य को श्यामा-श्याम के अनेक नवीन प्रीति 
विलासों के माध्यम से उद्घाटित किया है | वृन्दावन रस लालस मानस रसिक 
उस रस रहस्य का निकट अनुभव कर सकें साथ ही सहृदय सुधीजन भी इस 
रस रहस्य की ओर आकर्षित हो सकें , लालस मानस बन सके प्राप्त करने-कराने 
के लिए प्रयत्नशील बन सकें , प्रस्तुत लघु शोध प्रबन्ध इसी पुण्य उद्देश्य की पूर्ति 
का एक लघु प्रयास है | 

अनन्यअली जी की वाणी जहाँ पर एक ओर वृन्दावन रस रसिकों के 
आभोग्य से सहज संभृत है, वहीं पर दूसरी ओर काव्य रस रसिकों और हिन्दी 
साहित्य के अनुसंधित्सुओं की हार्दिक तुष्टि-पुष्टि प्रदायक संपत्ति से भी परिपूर्ण 


तीन 


है । इस विशिष्ट देन से रस रसिक जगत, काव्य रस रसिक जगत और हिन्दी 
साहित्य का विद्वद्‌ जगत सभी अपनी अपनी अभीष्ट वस्तु प्राप्त कर सकें, प्रस्तुत 
प्रबन्ध इसी पुन्य प्रयोजन की सिद्धि हेतु की गई एक लघु चेष्टा है । 

वृन्दावन-रस रसिकों की वाणियो का विशालागार जिन वाणी-रत्नों से 
सुरम्य और प्रणम्य बना हुआ है, काल की कराल गति से वे वाणियाँ नष्टोमुख हो 
चली थीं । प्रात: स्मरणीय रसिक प्रवर नि. वा. श्री राधिकाशरण जी [ उपनाम- 
संतदास जी ] महाराज ने अनवरत सोलह वर्ष तक वाणियों की इन प्राचीन 
पाण्डुलिपियों से दूसरी प्रतिलिपियाँ करके उन्हें पुन: जीवनदान दिया | लेखक 
को इन्हीं संत-चरण ने संतों का दास बनाकर यह पुनीत प्रेरणा भी दी थी कि- 
““तुम आजीवन रसिक वाणियो का आलेखन, संरक्षण तथा वाणीकार रसिकों 
के चरित्र-लेखन करके अपना जीवन सफल बनाना ।”” उनकी यह पुनीत प्रेरणा, 
प्रबन्ध के लेखन में पग-पग पर पथ-प्रदर्शन करती रही है । एतदर्थ उनके चरण 
कमलो में श्रद्धा-सुमन समर्पित करके भी मेरा हृदय उनके प्रति चिर आभारी ही 
बना रहेगा । 


किशोरीशरण “अलि' 


सावन शुक्ला तृतीया 
वि. सं. २०१३ 


हु शिया 
अनन्यअलीजी और उनकी वाणी 


प्रथम अध्याय 
७ श्री हरिवंश भजनपथ और उसका स्वातन्त्र्य 
७ श्री हरिवंशोदित प्रेमोपासना किंवा अनन्यधर्म 
७ अनन्य धर्म 'प्रेमधर्म' हे 
तदाधीनता 
तत्सुखसुखिता 
अनन्यता 
उपास्यस्वरूपाधारित अनन्यता का स्वरूप वैविध्य 
भगवदुपासना क्षेत्रीय अनन्यता 
प्रेमोपासना क्षेत्रीय अनन्यता 
प्रेमधर्म ओर अनन्यता 
प्रेम प्रकति और अनन्यता 
अनन्यधर्माविर्भाविक के शब्दों में अनन्यता 
हरिरामव्यास के शब्दों में अनन्यता 
प्रबोधानन्द सरस्वती के शब्दों में अनन्यता 
सेवक जी के शब्दों में अनन्यता 
हितधुवदास जी के शब्दों में अनन्यता 
द्वितीय अध्याय 
७ अनन्यधर्मानुयायी अनन्यअलीजी 
जन्म स्थान 
जन्म काल 
जननी-जनक तथा परिवारी जन 
जाति 
नाम 
शिक्षा-दीक्षा और बाल्यजीवन 


दीक्षा-गुरु 

वुन्दावनागमन और विरक्त जीवन 
रसिक अनन्यव्रतैकनिष्ठ 
भजनवृत्ति के अन्यतम रक्षक 

इष्ट सेवा सन्निष्ठ 

दैन्य-टीप्ति से दीप्तमान 


इष्ट साक्षात्कार 
निकुंज-गमन 


तृतीय अध्याय 
७ अनन्यअली जी की वाणी 
७ प्रास तथा अप्राप्त वाणियाँ 
७ वाणी रचनाकाल की आद्यन्त सीमा 
७ वाणियों का प्रतिपाद्य 
७ वाणियों का स्वरूप सौन्दर्य और रूप सौन्दर्य 
स्वरूप और रूप की परिभाषा 
स्वरूप और रूप का सौन्दर्य पार्थक्य 
रसिक वाणियों में स्वरूप सौ. तथा रूप सौ. का अनुसन्धान 
अनन्यअली जी की वाणी में स्वरूप सौन्दर्य 
अनन्य अली जी की वाणी में रूप सौन्दर्य 
भाषा 
शब्द-चयन और शब्द संगठन 
वर्ण-विन्यास 
शाब्द-मैत्री और पद-मेत्री 
संगीतात्मकता 
शेली 
अलंकार दर्शन 
गुण तथा छन्द 
७ अनन्यअली जी के जीवन और वाणी में प्रभाव-प्रभा 
७ उपसंहार 
७ सहायक ग्रन्थ सूची 


प्रथम अध्याय 


श्री हरिवंश-भजन-पथ और उसका स्वातन्त्र्य : 
श्री नाभाजी द्वारा विरचित “भक्तमाल' सभी सुधी जनों तथा संतजनो का 
मनस्तुष्टि कारक ग्रन्थ माना जाता है । ग्रन्थकर्ता ने अपने इस ग्रन्थ में भागवत 
धर्म की परम्पराओं का परिचय देते हुए श्री, ब्रह्म रुद्र और सनक इन चार भक्ति- 
सम्प्रदायों का नामोल्लेख किया है। उसी सन्दर्भ में श्री हित हरिवंश गुसाई का 
परिचय देते हुए ग्रन्थकर्ता ने लिखा है कि श्री हरिवंश गुसाई की भजन की रीति 
कोई बिरला ही समझ सकेगा , उसे वही समझ सकेगा जो श्री व्यास सुवन [ गो. 
श्रीहित हरिवंश जी ] के पथ [ भजन मार्ग ] का अनुसरण करेगा । २ कहना 
अत्युक्ति न होगा कि नाभाजी ने श्री हरिवंश गुसाई द्वारा आविर्भूत भजन-पथ को 
भक्ति के सभी सम्प्रदायों से पृथक पाँचवाँ स्वतन्त्र भजन-पथ घोषित किया है, 
साथ ही यह भी व्यंजित कर दिया है कि उनकी भजन-रीति (भजनीय , भजनीक 
और भजन विधा) सभी विलक्षण किंवा रहस्यमय है । इस रहस्यमयता के कारण 
भक्ति सम्प्रदायानुयायी कोई भी भक्त उसे नहीं जान सकेगा*। 
श्री नाभाजी ने श्री हरिवंशचन्द्र के भजनपथ का अनुसरण नहीं किया था। 
यही कारण है कि श्री हिताचार्य की अभिमव उपासना 'प्रेमोपासना' का परिचय 
उनके द्वारा भी नहीं दिया जा सका । उनके द्वारा 'प्रेमोपासना' का परिचय न 
दिया जाना उनकी अनभिज्ञता का संकेतक नहीं है, प्रत्युत ''व्यास सुवन पथ 
अनुसरे सोई भलें पहिचानिहे'' उनके इस कथन की सत्यता प्रकट करने वाला 
साक्षीह) आ) ्.्  डफ 
१. चौबीस प्रथम हरि वपु धस्यौ त्यौं चतुर्व्यूह कलियुग प्रगट ॥ 
श्रीरामानुज उद्दार सुधा निधि अवनि कलपतरु | 
विष्णुस्वामी वोहित्थ सिंधु संसार पार करु ।। 
मध्वाचारज मेघ भक्त सर उसर भरिया | 
निम्वादित्य अदित्य कुहर अज्ञान जु हरिया ॥ | 
जन्मकर्म भागवत धर्म सम्प्रदाय थापी अघट | भफमाल, नाभाजी छं. सं. २८ 
. श्री हरिवंश गुसाई भजन की रीति सकृत कोउ जानिहे । 
श्री राधा चरन प्रधान हृदय अति सुदृढ़ उपासी । 
कुंज केलि दम्पत्ति तहाँ की करत खवासी ॥ 
सर्वसु महाप्रसाद प्रसिद्ध ताके अधिकारी । 


विधि निषेध नहिं दाम अनन्य उत्कट व्रत धारी ॥ 
श्री व्यास सुवन पथ अनुसरे सोई भलें पहिचनिहे ॥ भक्तमाल, नाभाजी, छं. सं. ९० 


२ 
ग्रन्थकर्ता ने उपासना-प्रवर्तक गो. श्री हित हरिवंश जी का परिचय देते 
हुए लिखा है कि वे विधि-निषेध के बन्धन से निर्बन्ध उत्कट अनन्यव्रत धारी थे। 
वे उत्कट अनन्यव्रत धारी थे- इस वाक्य से उन्होंने यह भी ध्वनित कर 
दिया हे कि उनके द्वारा आविर्भूत प्रेमोपासना अनन्यता प्राण, अनन्यतामूलक और 
अनन्यतांशु वाली है । 


श्रीहरिवंशोदित प्रेमोपासना किंवा अनन्यधर्म : 


श्री हरिवंशोदित प्रेमोपासना-पथ के अनुसरणकर्ताओं में श्री सेवकजी श्री 
हरिवंश-स्वरूप-द्रष्टा, स्वरूपोद्गाता और उनके द्वारा प्रवर्तित धर्म के सांगोपांग 
विवेचनकर्ता के रूप में समाख्यात हैं | इतना ही नहीं उनकी वाणी- “सेवक वाणी 
श्री हिताचार्य की श्री मुख वाणी- “हित चौरासी' के समकक्ष ही सम्मानित भी की 
जाती है । उन सेवक जी ने श्री हिताचार्य द्वारा आविर्भूत धर्म को उनका-निज 
धर्म (प्रेम का अपना धर्म “प्रेम धर्म“) श्री हरिवंश धर्म और अनन्य धर्म कहकर 
प्रकीत्तित किया है ।' 


अनन्यधर्म के धारण करने वालों की “अनन्य' संज्ञा होती है । श्री हिताचार्य | 
तो इसके मूल आविर्भावक ही थे | अत: उन्होंने अपना परिचय अनन्य कहकर 
ही दिया है ।' 


तब ते आज्ञा दई गुसाई । पोथी दोऊ मिली लिखाई । 
चौरासी अरु सेवक वानी | इक सँग लिखत पढ़त सुखदानी ॥ 
- रसिक अनन्य माल, भगवत मुदित जी 
(क) करथो धर्म अपनी प्रगट 
(ख) अब निजु घर्म आपनौ कहत । तहाँ नित्य वृन्दावन रहत ॥ 
(ग) हरिवंश सुधर्म सु नित्य करें | हरिवंश कही सु नहीं बिसरे । 
हरिवंश विचार परे जु रहें । हरिवंश धरम्म धुरा निवहैं ॥ 
(घ) एक धरम्मी अनन्य कहाइ बड़ाई कों न्यारी ये बाजी सी माड़त । 
- सेवक वाणी 
कदावा गोविन्द: सकल सुखदः प्रेमकरणा - 
दनन्ये धन्ये वै स्वयमुपनयेत स्मरकलाम्‌ ॥ 


- राधासुधानिधि, श्लो. १९१ 


श्री हिताचार्य चरण के श्री मुखोद्गलित प्रमाण वाक्य के आधार पर ही 
परवर्ती सभी रसिकों ने उनके द्वारा प्रवर्तित धर्म को अनन्य धर्म, इस धर्म के 
धारकों को अनन्य तथा इनके सुचारु चरित्र ग्रन्थों को “रसिक अनन्य माल”, 
“रसिक अनन्य सार ' तथा “रसिक अनन्य परचावली' कहकर स्मरण किया है।' 
अनन्य धर्म “प्रेम धर्म हे : 

धर्म और धर्मी का सम्बन्ध नित्य और नैसर्गिक होता है । धर्म से ही धर्मी 
की पहिचान होती है । क्योंकि धर्मी के बिना धर्म का अस्तित्व नहीं होता और धर्म 
के बिना कोई उस धर्म का धारक- धर्मी नहीं कहा जा सकता है । जैसे सैत्य 
धर्म से जल की और दहन धर्म से अग्नि की पहचान होती है । प्रेम के भी तीन धर्म 
हैं- तदाधीनता, तत्सुख सुखिता और अनन्यता । इन तीनों धर्मों में अनन्यता 
उसका प्रधान धर्म किंवा प्राण स्थानीय है । 

तदाधीनता- सभी प्रकार से अपने प्रिय के आधीन हो जाना, अपने अहं 
को पूर्ण रूप से मिटाकर, उसे अपने प्रिय को समर्पित कर देना तदाधीनता 
कहलाती है । 

तत्सुख सुखिता-स्वसुख कामना शून्य होकर अपने प्रिय के सुख में सुखी 
होना तत्सुखसुखी धर्म कहलाता है । 


१ अनन्य धर्म- 
(क) जाकी है उपासना ताही की वासना ताही कौ नाम रूप गुण गाइये । 
यहे अनन्य धर्म परिपाटी वृन्दावन बसि अनत न जाइये ॥ 
- व्यास वाणी, हरिराम व्यास जी, पृ. १४ 
(ख) वृन्दावन में श्री हरिवंश | हरि विलास सरवर के हंस ॥ 
हरि राधा ब्रत एके जिनके । हरि प्रसाद बिनु और न तिनके ॥ 
धर्म अनन्य प्रगट कै दीयो । सब रसिकन कौ सींच्यौ हीयौ । 
- हरिनाम महिमा, दामोदर स्वामी, पृ० ८ 
(ग) रसिक अनन्य धर्म निजु सार | सेवक वाणी में निर्धार ॥ [सेवक चरित्र ] 
(घ) रसिक अनन्य घर्म परिपाटी । जानि गही हित जू की घाटी ॥[ प्रबोधानन्द चरित्र ] 
- रसिक अनन्य माल, भगवत मुदित जी । 
रसिकों की अनन्य संज्ञा(क) ले उपदेश कहाइ अनन्य अन्हाइ अनर्पित जाइ गटक्कंत 
(ख) अनन्य कहे की जिय लाज धारि 
(ग) रसिक अनन्य हमारी जाति 
- सेवक वाणी, सेवक जी, पृ० २५, ३५ 
रसिक चरित्र ग्रन्थों के नाम- रसिक अनन्य माल, रसिक अनन्य सार, रसिक अनन्य 
परिचावली 
२. धर्मी बिनु नहिं धर्म नाहिं बिन धर्म जु धर्मी । श्री हरिवंश प्रताप मर्म जानै जे मर्मी । 
- सेवक वाणी, सेवक जी पृ० २० 


SN 


४ 


अनन्यता- एकमात्र अपने परम प्रेष्ठ परमोपास्य इष्ट के नाम, रूप, लीला, 
धाम और परिकर से एकान्त अनुराग सम्बन्ध स्थित रखना, उनका ही उच्छिष्ट 
लेना और स्वेष्टके ही उपासक रसिकजनो का संग करना-अनन्यता है । सम्पूर्ण 
इन्द्रियों, मन, वाणी और हृदय की सम्पूर्ण चिन्तन वृत्तियो का अपने एक इष्ट में 
केन्द्रित हो जाना अनन्यता है । 

'अनन्यता' शब्द, उसकी परिभाषा तथा उसका महत्व भक्ति के प्राचीन 
संस्कृत ग्रन्थों तथा हिन्दी भक्ति काव्य के रामायणादि ग्रन्थों में भी मिलता है । 
देवर्षि नारद ने अपने भक्ति सूत्र में अनन्यता की परिभाषा व्यक्त करते हुए लिखा 
है कि- “अन्य सब आश्रयों का त्याग ही अनन्यता है । इस कथन को इन शब्दों 
में भी अभिव्यक्त किया जा सकता है कि एकमात्र भगवान का आश्रय लेना ही 
अनन्यता है | भगवान श्री कृष्ण ने अव्यभिचारिणी भक्ति के स्वरूप वर्णन सन्दर्भ 
में अनन्यता युक्त भक्ति को महत्व प्रदान किया है ।' उन्होंने अनन्यता का महत्व 
प्रकाश करते हुए यह भी व्याख्यान किया है कि यदि मेरा भक्त दुराचारी हो किन्तु 
वह सम्पूर्ण रूप से मेरा अनन्य हो तो मैं उसका त्याग नहीं करता ।*”” 
उपास्य स्वरूपाधारित अनन्यता का स्वरूप वैविध्य : 

यह अनन्यता रसोपासना किंवा प्रेमोपासना के क्षेत्र में भी दिखाई देती हे, 
और भगवदुपासना के क्षेत्र में भी; किन्तु दोनों क्षेत्रों की अनन्यता का स्वरूप भिन्न 
भिन्न है । प्रेमोपासना के क्षेत्र में केवल अपने इष्ट के नाम, रूप लीला एवं धामादि 
में ही उपासक की बाह्य तथा अन्तर्दृष्टि का केन्द्रित हो जाना[ एक इष्ट के अतिरिक्त 
अन्य कुछ न देखना न चिन्तन करना ] अनन्यता कहलाती है, किन्तु 
भगवदुपासना के क्षेत्र में सब अवतारों, सब देवी-देवताओं तथा चराचर प्राणी 
में अपने इष्ट को देखना अनन्यता कहलाती है । इन पंक्तियों का अन्तराशय इन 
शब्दों में भी व्यक्त किया जा सकता है- प्रेमोपासक अन्य सबसे अनाशक्त होकर 
१ अन्याश्रयाणां त्यागोहि अनन्यता - नारद भक्ति सूत्र 
२ मयि चानन्य योगेन भक्तिरव्यभिचारिणी । 

३ अपि चेत्सुदुराचारो भजते मामनन्य भाक्‌ । - भगवद्गीता, अध्याय १३ 
साधुरेव समन्तय: सम्यक्‌ व्यवसितो हि स: 
येतु सर्वाणि कर्वाणि मयि सन्यस्यमत्पराः 
अनन्येवैव योगेन मांध्यायन्त उपासते । 
तेषां महं समुद्धर्ता मृत्यु संसार सागरात्‌ 
भवामि न चिरात्पार्थ मय्यावेशित चेतसाम्‌ | 

- भगवद्गीता, अध्याय १२ 


५ 


केवल अपने इष्ट को ही देखता है किन्तु भगवदुपासक एक से ही आसक्त न होकर 
अन्य सबमें भी एक को ही देखता है । 

प्रेमोपासना की अनन्यता प्रगाढ आशक्ति मूलक विशुद्ध ममत्व पर 
आधारित होती है और भगवदुपासना की अनन्यता समत्व पर आधारित होती है। 
इसका एक कारण विशेष है : 

' अनन्यता' प्रीति का ही एक धर्म और स्वरूपभूत गुण है । इन दोनों में गुण 
और गुणी अथवा धर्म और धर्मी जैसा अक्षुण्ण सम्बन्ध होता है । इसीलिये प्रेमोदय 
के साथ-साथ इसकी भी कथंचित रश्मियाँ देखी जाती हैं | जिस हृदय में जिस 
प्रकार की रति का उदय होता है उस हृदय में अनन्यता भी उसी के अनुरूप 
प्रकाशित होती है । जहाँ पर अपूर्ण प्रीति वहाँ अपूर्ण अनन्यता और जहाँ पर पूर्ण 
प्रीति वहाँ पर पूर्ण अनन्यता का प्रकाश होता है । 
भगवदुपासना क्षेत्रीय अनन्यता : 

भक्ति में भी प्रीति का कोई अंश अवश्य विद्यमान रहता है । इसीलिए भक्तों 
में भी उनकी प्रीति के स्वरूपानुरूप इस अनन्यता के भी दर्शन होते हैं । भक्तों 
के उपास्य भगवान एक भी हैं और साथ-साथ अनन्त रूप भी हैं । उनकी भक्ति 
भगवान के एक रूप और एक भाव पर ही सीमित या केन्द्रित नहीं रहती । इसीलिए 
उन्हें अपने उपास्य राम, कृष्ण, नृसिंह, वामन आदि अवतार और शिव, गणेश 
आदि देवी देवताओं में समान दृष्टि रखनी पडती है, और साथ ही सब भावों से 
भजन करने के लिए विवश होना पडता है। 

सर्वदा सर्व भावेण भजनीयो ब्रजाधिप : ।' 

भक्तवर प्रहलाद, धुव, अम्बरीष, जनक, कबीर और नामदेव आदि आदि 
भक्तों के सुचारु चरित्र उपर्युक्त तथ्य के पुष्ट प्रमाण हैं । श्री कृष्ण भक्त नंददासजी 
राम और कृष्ण में अपनी समान भाव भक्ति व्यक्त करते हुए कह उठते हैं- 

राम-कृष्ण कहिये उठि भोर । ` 

गो० तुलसीदास जी श्रीराम और कृष्ण में ही नहीं प्रत्युत चराचर में राम 
को ही देखते हैं । इस सम दृष्टि के कारण ही वे सभी को प्रणाम करते हैं- 


१. आचार्य वल्लभ 
२. नन्ददास प्रन्थावली, नंददास जी, पृ० १५० 


सीय राम मय सब जग जानी । करहुँ प्रणाम जोरि जुग पानी । 
उपर्युक्त विवेचन का सारांश यह कि भक्त सर्वाश्रय छोडकर एकमात्र उस 
भगवान को अपना एकान्त आश्रय बनाता है जो कि अनन्त रूपों वाला है | भगवान 
की सभी लीलायें , सभी रूप और नाम-गुण उसे एक जैसे प्रिय लगते हैं | सारांश 
यह कि वह भगवद्‌ भक्त सबमें एक को- अपने उपास्य राम या कृष्ण को ही देखता 
है । यही है भगवत भक्त की अनन्यता का सुरम्य रूप । 

यह तो हुआ भक्ति क्षेत्रीय अनन्यता का अदूर दर्शन किन्तु प्रेम देश में 
निवास करने वाले रसिक अनन्यो की अनन्यता कुछ भिन्न रूप वाली ही होती है। 
प्रेमोपासना क्षेत्रीय अनन्यता : 

यह अनन्यता प्रेम की वह स्वाभाविक वृत्ति है जो प्रेमी और प्रेमपात्र के हृदय 
में ही अपने पूर्ण रूप से निवास करती है । उन दोनों की पारस्परिक प्रीति को 
क्षण-क्षण में तरल और क्षण क्षण में सान्द्र बनाती हे । तरलावस्था में यह अनन्यता 
प्रेमी और प्रेमास्पद को अनन्त क्रीड़ा में प्रवृत्त करती है तो सान्द्रावस्था में दोनों 
को एक तन हो जाने के लिये लालस मानस बनाती है । इस प्रकार से यह अनन्यता 
प्रीति के स्वरूपगत वैभव को चमत्कृत करती है, प्रेमी और प्रेमपात्र की अतृप्ति 
और औदार्य, आशक्ति और आकर्षण, समर्पित और वामता के साथ-साथ दोनों 
के रूप, सौन्दर्य और माधुर्य की नित्य नूतनता को अक्षुण्ण बनाये रखती है । 

यह अनन्यता प्रेमी की ओर उन्मुख होकर प्रेमपात्र के रूप को और प्रेम- 
पात्र की ओर उन्मुख होकर प्रेमी के रूप को आलोकित करके दोनों हृदयों में 
स्थित “प्रीति” को पुष्टि प्रदान करती है । इस प्रकार यह अनन्यता प्रेम के तीनों 
अंगों[ प्रेमी, प्रेमास्पद और प्रीति ]को नित्य नवल रूप में आलोकित किया करती 
है । इसे यों भी कहा जा सकता है कि अनन्यता ही प्रेम की वास्तविक प्रकाशिका 
है । यह एक अकाट्य तथ्य है कि इस अनन्यता से ही प्रीति, प्रेमी, और प्रेमपात्र 
का पोषण होता है । इस प्रकार से यह प्रेम की जीवनी शक्ति भी कही जा सकती 
है | 
प्रेम धर्म और अनन्यता : 

धर्म से ही धर्मी की पहिचान होती है | जैसे ऊष्मा और दाहकत्व धर्म होने 
के कारण ही कोयले या लकड़ी की “अग्नि” संज्ञा हो जाती है और इस धर्म के 


१ रामचरितमानस, गो. तुलसीदास जी, बालकाण्ड 

अभाव में अग्नि संज्ञा न होकर कोयला या लकडी संज्ञा ही बनी रहती है । ठीक 
इसी प्रकार प्रेम का धर्म अनन्यता है । यही कारण है कि यह अनन्यता उपास्य- 
“प्रेम” और उपासक “प्रेम दोनों में ही दिखाई देती है । उपास्य प्रेम अद्वय युगल 
श्यामा-श्याम परस्पर एक दूसरे के प्रति अनन्य हैं, तो उपासक “प्रेम” अपने 
परमोपास्य के प्रति अनन्य होता है । 
प्रेम प्रकृति और अनन्यता : 

प्रेम का यह सहज स्वभाव है कि वह दो में ही उत्पन्न होता है किन्तु दोनों 
को दो नहीं रहने देता- एक कर देता है ।“प्रेम' की इस अद्भुतता को व्यंजित 
करते हुए श्री हिताचार्य ने कहा है कि वह सदा सनातन दो रूप में ' ही प्रगट तो 
रहता है किन्तु दो रूप में दिखाई देते हुए भी इस प्रकार तन मन और प्राणों से 
एक बना रहता है कि जल तरंग की भाँति उसे- उन दोनों स्वरूपों को अलग- 
अलग नहीं किया जा सकता । इन्हीं सूत्रों के आधार पर हितधुवदास जी ने भी 
कहा है- 

रहन देत नहिं और रस यहै प्रेम की टेक । 
याकौ सहज सुभाव यह करत दोय ते एक ॥* 
इसी तथ्य को चाचा वुन्दावनदास जी ने इन शब्दों में कहा है- 
द्वै बिना होहि उतपति न याकी कहूँ 
भये द्वै मन जहाँ एक क्यों गाइये* || 

ऐसे एकत्व विधायक प्रेम मैं अनन्तता के लिए स्थान कहाँ ? वह “प्रेम” 
तो लोक और वेद के विधि-निषेध, मान, मर्यादादि कोलाहल से दूर 
रहने वाला नितान्त एकान्त प्रिय होता है । उसका मार्ग भी एकान्तिक होता है । 
इसीलिए इस प्रेम धर्म किंवा अनन्य धर्म सन्निष्ठ भावक, लोक तथा वेद मार्ग 
दोनों से ही आँख और कान बन्द करके एकमात्र अपने इष्ट पर ही परमाशक्त होता 


१ तयो: अद्भुत प्रेम मूर्त्यो : - राधा सुधानिधि, श्लो० 70३ 
२ जे श्री हित हरिवंश हंस हंसिनी साँवल गौर कहो कौन करि सके जल तरंगनि न्यारे ॥ 
- हित चोरासी, गो. हित हरिवंश जी, पद सं. १ 


३ ब्यालीस लीला, हित धुवदास जी 
४ युगल प्रीति प्रकाश पच्चीसी, चाचा वृन्दावनदास जी, पद सं. १६ 

है ।' बह विधि और निषेध दोनों से ही वेपरवाह होकर अपने इष्ट की प्रीति में ही 
प्रमत्त बना रहता है । वह सबमें एक को नहीं देखता- सबकी ओर से आँख बन्द 
करके एक को ही देखता है । अपने इष्ट-अद्वय युगल एकात्म वपु श्री 
राधाबक्लभलाल में ही अनन्य निष्ठ होकर केवल उन्हीं के नाम, रूप, लीला का 
स्मरण, दर्शन, चिन्तन और गान किया करता है । इतना ही नहीं वह अपने इष्ट 
का ही प्रसाद पाता है और अपने सजातीय- सगोत्रीय रसिक अनन्यों के साथ 


इष्ट के लीला धाम में ही निवास करता है । 
अनन्यधर्म आविर्भावक के शब्दों में अनन्यता : 
अनन्यता प्राण इस रसिक अनन्य धर्म के आविर्भावक श्री हिताचार्य चरण 
ने अपनी अनन्यता कथन व्याज से उसका विधान विनिर्मित करते हुए कहा है 
। ३ 
में अपनी परम इष्ट श्री राधा का नाम स्मरण करके ही सदा विह्नल बना रहूँ। 
उनके पदाङ्ित श्री वृन्दावन धाम में ही सदा विचरण करूँ | उनका ही उच्छिष्ट 
प्रसाद पाउँ । उनके ही दिव्य गुणानुवाद गाउँ | उनका ही दर्शन और उनका 
ही ध्यान करूँ । उनकी ही सेवा करूँ और केवल श्री राधा के भावोत्सव सहित 
उनके प्राणनाथ श्री लाल जी में मेरी रति हो । “राधा के भावोत्सव' सहित कहने 
का अन्तराशय यह है कि “रसिकेश श्यामसुन्दर मेरी राधा के प्राणनाथ हैं” इस 
भाव संबंध के साथ उनमें मेरी रति हो- 
राधा नाम सुधा रसं रसयितुं जिह्वास्तुमे विह्वला 
पादौ तत्पदकांकिता सुचरतां वुन्दाटवी वीथिषु 
तत्कर्मैव कर: करोतु हृदयं तस्याः पदं ध्यायता 
तद्भावोत्सवतः परं भवतु मे तत्प्राण नाथे रतिः ` ॥ 
१ तन मन की सुधि ना रहे ना सुधि खिजमतदार । 
युगल चरन मकरद कौ पीवै बारंबार ॥ 
मदमातौ रहै प्रेम कौ चित चाले तित दौरि । 
लोक वेद कुल कानि की साँकल डारी तोरि ॥ 
प्रेम रहे रस एक लै सदा दिवाने दूरि । 
गैर नहीं जह आन रस जिन घट पूरा पूरि । 
प्रेमी कुल मानै नहीं नहीं वेद मर्याद । 
रहै गरीबी ओटिकैं करै न काहू वाद ॥ 


प्रेम विनोद, स्वामिनीशरण जी, ह. लि. प्र, छं. सं. ३९, ४०, ४१, ४५ 
राधासुधा निधि, श्लो० १४१ 


तथाहि- 
हे रसदायिनी श्री राधे ! तुम्हारे ही उच्छिष्ट अमृत का भोजन करती हुई , 
तुम्हारे ही चरित्रों को सुनती हुई, आपके ही चरण कमल रज का स्मरण करती 
हुई , तुम्हारे ही कुआलयों में विचरती हुई , तुम्हारे ही दिव्य गुणों का गान करती 
हुई एवं तुम्हारी ही मूर्ति को देखती हुई , मैं शुद्ध तन, मन और वाणी से केवल 
तुम्हारी ही आश्रिता हूँ- 
उच्छिष्टामृत भुक्तवैव चरितं शृण्वस्तवैवस्मरन्‌ 
पादाम्भोज रजस्तवैव विचरन्‌ कुंजास्त वैवालयातु 
गायन्दिव्य गुणास्तवैव रसदे पश्यं स्तवैवाकृतिं 
श्री राधे तनुवाङमनोभिरमलै: सोहं तवैवाश्रितः' ॥ 
आचार्य चरण ने अपनी अनन्यता कथन व्याज से रसिक अनन्यता का 
स्वरूप स्पष्ट करते हुए यह भी कहा है कि- जिनमें प्रेम मूर्ति श्री राधा की अमृतमयी 
महिमा और उनका भाव निश्‍चय ही नहीं है । उन सुन्दर शास्त्र समूहों से और 
उनसे प्रकाशित तथा साधुजन गृहीत मार्गो से भी हमें क्या प्रयोजन है ? अहा 
हा ! जहाँ पर मेरी श्री राधा नहीं है उस श्रेष्ठ बैकुण्ठ लक्ष्मी से भी हमें क्या ? किन्तु 
करोड़ों जन्मों में भी श्री वृन्दावन भूमि में यह मधुर आशा बनी रहे- 
किंवा नस्तै: सुशास्त्रे किमथ तदुदितेर्वर्त्मभिः सद्गृहीते 
यत्रास्ति प्रेममूर्तेर्नहि महिम सुधा नापि भावस्तदीयः 
किंवा बैकुण्ठ लक्ष्म्याप्यहह परमया यत्र मे नास्ति राधा 
किंत्याशाप्यस्तु वृन्दावन भुवि मधुरा कोटि जन्मान्तरेपि `| 
सर्वथाभिनव रसोपासना के प्रवर्तक होने के कारण श्री हिताचार्य चरण ने 
नैमित्तिक लीला- ' प्रकट ब्रज लीला में प्रत्यक्ष गोपीजन बलभ रूप से पूर्ण तटस्थ 
भाव, उदासीन भाव निरपेक्ष भाव या विराग ओर गोविन्द प्रिय वर्गालक्षित 
वृन्दावन की नित्य निकुंज्‌ लीलाओं में प्रत्यक्ष सदैव प्रकटतर रूप से एक निष्ठ 
पूर्णानुराग प्रकट करके अपने उत्कट अनन्य व्रत का प्रकाशन इस प्रकार किया 
हे- 
विराग भावाविव्यक्ति : 
वह किसी एक ब्रजगोपी का रति चोर है । किसी अन्य के स्तन पर चकित 
१ से ४ राधासुधानिधि, श्लो. २४०, २१६, १२८, १२६ 

होकर हाथ रखकर किसी सुंदर युवती की वेणी में लगी मल्ली माला को वेणु से 
खींचता है किसी की पुलकित भुज लता को अपने ऊपर रख लेता है और किसी 
अन्य को [ अपने साथ कुंज में प्रवेश करने का ] संकेत करता है । वह राधा के 
चरणों में लोटता है । मैं ऐसे उस महा लम्पट को अच्छी तरह जानता हूँ | 
एकस्यारति चौर एव चकितं चान्यास्तनान्ते करं 
कृत्याकर्षति वैणुनान्य सदृशो धमिळ मल्लीसुजम्‌ 
धत्तेन्या भुज बल्लिमुत्पुलकितां संकेत यत्यन्यया 
राधाया: पदयोर्लुठत्यलममुं जाने महा लम्पटं ॥|' 
एवमपि- रा. सु. नि. श्लो. २२५, २२६, २२७, २२८, २३२ 
पूर्णानुरागाभिव्यक्ति : 
जो श्री राधा हृदय रूप अगाध सरोवर के हंस हें । अर्थात्‌ जो एकमात्र श्री 
राधा हृदय में ही क्रीडा करते हुए जीवन धारण करते हैं । जिनके हाथों में मुरली 
सुशोभित है । पद-पद पर रोम-रोम तथा प्रत्येक इन्द्रियों को अमृत जैसे प्रिय 
लगने वाले प्रिया गुणों से आशक्त , जिनक्के सिर एर चञ्चल मोर चन्द्रिका, कानों 
में सखियों द्वारा सुरचित कर्ण भूषण और गले में प्रकाशमान गुआओं की माला 
सुशोभित हो रही है । वे ही रसिक शिरोमणि श्याससुन्दर मुझे मिलें 
रसागाधे राधा हृदि सरस हंसः करतले 
लसद्‌ वंश रत्रोत्रस्यमृत गुण संगः प्रतिपदम्‌ 
चलत्पिच्छोतंसः सुरचितवतंशः प्रमदया 
स्फुरद्‌ गुआ गुच्छः सहि रसिक मौलिर्मिलतुमाम्‌ `॥ 
ब्रह्म पुराण, आदि पुराण, पद्म पुराण, आदि पुराणों, तन्त्रों तथा अनेक 
भक्ति ग्रन्थों में कहा गया है कि कोई पराशक्ति तथा स्वतंत्रा शक्ति है वही श्री राधा 
हैं ,शची , शिवा भी श्री राधा हैं । षटैश्वर्य सम्पन्न भगवान की पूज्या और अनिर्वचनीय 
शासन कर्त्री भी श्री राधा हैं ।[ अवश्य होंगी ही ] परन्तु जो परम प्रेम, आद्य और 
पूर्ण रस की प्राण स्वरूपा शृंगार लीला कला वैचित्री की अन्तिम सीमा है ओर 
जो वृन्दावननाथ की पट्ट महिषी[ हृदय सिंहासनारुढ हृदयेश्वरी- हृदय की रानी 
हैं वह ] श्री राधा ही मेरी सेव्या स्वामिनी हैं- 


१, २ राधा सुधा निधि, श्लो. २३३, २३१ 


प्रेण: सन्मधुरोज्वलस्य हृदयं शृंगार लीला कला 
वैचित्री परमावधिर्भगवता पूज्यैव कापीशता 
ईशानी च सची महासुख तनु: शक्ति स्वतंत्रापरा 
श्री वृन्दावननाथ पट्टमहिषी राधैव सेव्या मम' 
श्री मदाचार्य चरण के उपर्युक्त सूत्र वाक्यों का विस्तार जैसा करते हुए 
तदनुगत हित रसिकों ने भी अनन्यता के सभी अंगों पर प्रकाश डाला हे । 


हरिराम व्यास जी के शब्दों में अनन्यता : 
रसिक अनन्य श्री हरिरामव्यास जी ने अनन्यता का स्वरूफंकन करते हुए 
बतलाया हे कि अपने परमोपास्य के ही नाम रूप और गुणों का गाम करना, अपनी 
संपूर्ण वासनाओं को निरस्त करके एकमात्र उनकी ही वासना- उनके ही सुख 
की वासना- हृदय में रखना, और उनके धाम वृन्दावन में ही निवास करना, 
अनन्य धर्म की परिपाटी है, साथ ही इस परिपाटी के विपरीत चाल चलन को 
व्यभिचार भी बतलाया है - 
जाकी है उपासना ताही की वासना ताही को नाम रूप गुण गाइये । 
यहै अनन्य धर्म परिपाटी वृन्दावन बसि अनत न जाइये ॥ 
सोई व्यभिचारी जो आन कहै आन करै ताकौ मुख देखे ते दारुन दुख पाइये । 
व्यास होइ उपहास त्रास किये आस अछत कत दास कहाइये ॥ 
“भक्त इष्ट अति व्यास के'- इस रूप में समाख्यात श्री व्यास जी ने उपर्युक्त 
शब्दों में परिभाषित अनन्यता का निकटतम स्वरूप परिचय देते हुए कहा है कि 
स्वेष्ट श्री राधाबल्लभलाल के रूप-स्वरूप, उनके धाम वृन्दावन, और उन्हीं के 
अनन्य रसिकों से ही संबंध रखना चाहिए अन्य से नहीं- 
व्यास एक ही बात गहि श्रीराधाबल्लभ धाम । 
और अनेकन भक्त सौं नाहिंन मेरौ काम ॥ 
श्रीराधाबल्लभ ध्याइकें और ध्याइये कौन । 
व्यासहि देत बने नहीं बरी बरी प्रति लोन* || 
अनन्य रसिक कहलाकर भी जो अपनी इष्ट अनन्यता को त्यागकर नवग्रह 
और गणेश आदि देवताओं की पूजा करते हैं, उनकी कटु आलोचना करते हुए 
वे कह उठते हैं कि- 
रसिक अनन्य कहाइकैं पूजें ग्रह गन्नेश । 
व्यास कयौं न तिनके सदन यम गन करैं प्रवेश ॥ 
१ राधासुधानिधि, श्लो. ७८, 
२, ३, ४ व्यासवाणी, हरिराम व्यास जी 

उन्होंने एक स्थल पर रसिक अनन्यों के जीवन में प्रत्यक्ष अनन्यता- उनके 
आचरण या रहनी कहनी-को सबसे पृथक व्याख्यान करते हुए कहा है कि उन 
रसिक अनन्यो को एकमात्र वृन्दावन रस ही सुस्वाद लगता है | भगवान की नवधा 
भक्ति की चर्चा या भागवत की रति कथा [ भगवान श्री कृष्ण की ब्रज लीला ] 
अरुचिकर लगती है- 
इहि रस नवधा भक्ति उवीठी रति भागौत कथा की । 
रहनि कहनि सबहिनु ते न्यारी व्यास अनन्य सभा की' ॥ 
श्री वृन्दावन रस मुहि भावै हो । 
वेद पुराण अरु भारत भाखै सो मोहि कछु न सुहावे हो ?॥ 
अनन्य रसिक हरिराम व्यास जी की दृष्टि में यह अनन्य धर्म सब धर्मो से 
पृथक ओर इस धर्म को धारण करने वाले अनन्य रसिक अन्य सभी भक्तों से सर्वथा 
पृथक हैं | अपने को भी उन्हीं अनन्यों का सजाती अनुभव करते हुए वे बडे गर्व 
के साथ कहते हैं कि हमारी जाति भी रसिक अनन्य है- 
रसिक अनन्य हमारी जाति । 
खोटे व्यास अनन्य कौ गाहक नन्द कुमार ॥ [ साखी ] 
अपने को लोक वेदातीत आचरण करने वाले अनन्य रसिकों का सजाती 
मानने के कारण वे गर्वोक्ति पूर्ण वाक्यों में यह भी कह उठते हैं कि जिसे लोग 
अधर्म कहते हैं वही मेरा निज धर्म है । अन्य सब लोग दाहिने मार्ग-वेदमार्ग- से 
चलते हैं और में वेद विरुद्ध मार्ग से चलता हूँ- 
जाकौं लोग अधर्म कहत हैं सोई धर्म है मेरो | 
लोग दाहिने मारग लागत हौं जु चलत हों डेरो' ॥ 
इनकी अनन्यता का चरमोत्कृष्ट रूप तो इनके जीवन में उस समय प्रत्यक्ष 
हुआ था, जबकि इन्होंने अनन्यता के विपरीत कार्य करने वाले स्ववंशजों को मरने 
का श्राप तक दे दिया था- 
मरें वे जिन मेरे घर गनेश पुजायौ । 
व्यासदास कन्या पेटहि क्यों न मरी अनन्य धर्म में दाग लगायौ '॥ 


१ से ६ व्यास वाणी, हरिराम व्यास जी 

जौ हौं सत्य सुकल कौ जायौ । 

तौ मेरी पन साँचौ करि हरि हौं दारुन दुख पायौ । 

मो अनन्य के मन्दिर में जिन थापि गनेश पुजायौ || 

तिनको वंश वेगि हरि तोरहु गाइ गूह जिन खायौ ॥ 
तिनकौ खोज न रहौ कहूँ हरि जिहि हरि परस छुड़ायौ' । 
रास विलास जहाँ होते तहँ मलियामोरिलि गायौ ॥ 
जो में कह्यौ सोई हरि कीनों यह परचौ जग पायौ । 
व्यास जु बुवै लुनैगो दुख-सुख यह मत वेद बतायो' ॥ 


प्रबोधानंद जी सरस्वती के शब्दों में अनन्यता : 


प्रबोधानंद सरस्वती जी ने भी अपने गुरुवर्य श्री हिताचार्य की भाँति हीर 
परमोषास्य ' प्रेम के कीड़ा धाम-वृन्दावन को प्राथमिकता देते हुए वृन्दावनेश्वरी 
श्री राधा, वृन्दावनेश्वर श्री कृष्ण, वृन्दावनेश्वरी की परिचारिका राधार्किकरी गण 
और श्री राधिकाराम वृन्दावनधाम के प्रति अपनी उत्कट अनन्यता प्रकट की है। 
वृन्दावन धाम के प्रति अपनी अनन्यता प्रकट करते हुए उन्होंने कहा है कि 
में वृन्दावन वासावरोधक गुरु को तथा वृन्दावन से बहिर्गत श्रीहरि को भी छोड 
सकता हूँ किन्तु वृन्दावन को नहीं- 
सामेनमातासाच मे पिता न स मे न बन्धु:स च मे सखा न | 
सा मे न मित्रं सच मे गुरुर्न यो मे न वृन्दावन वास मादिशेत* ॥ 
मिलन्तु चिन्तामणि कोटि कोट्यः स्वयं बहि्ईपष्टिमुपैति वा हरि: । 
तथापि वृन्दावन धूलि धूसरं न देहमन्यत्र कदापि यातु मे ' | 
अपनी अनन्य निष्ठा की अतिशयिता घोषित करते हुए उन्होंने वृन्दावन में 
आकर पुनः बाहर चले जाने वाले को कुत्ते से भी अधम बतलाया है- 
मुक्ति श्री भिः स कलितपदो नारकं याति धावन्‌ । 
लब्ध्वा चिन्तामणिमथ महावारिधौ निक्षेपेत्‌ सः ॥ 


१, २ व्यास वाणी, हरिराम व्यास जी 
३, प्रथम यथामति प्रनऊे श्री वृन्दावन अति रम्य | 

श्री राधिका कृपा बिनु सबके मननि अगम्य ॥ - हित चौरासी पद सं. ५७ 
४, ५ वृन्दावन महिमामृतम्‌, सप्तदश शतकम्‌, श्लो. ३५, २३ 


कृत्वा वश्यं सकल भगवच्छेखरं खाऽधमः स्याद्‌ । 
यो दुर्बुद्धि स्त्यजति सहसा प्राप्य वृन्दावनं तत्‌ ॥ 
एवमपि वृ. म. १/६, १/२५, १/५२, १/६३, २/१, २/१५, १७/४९ इत्यादि 
इसी प्रकार वृन्दावन रस के प्रति अनन्य निष्ठा प्रकट करते हुए उन्होंने कहा 
है कि- | 
हित्वा वृन्दावन रस कथा मन्यवार्ता रुचिश्चेत्‌ । 
ज्ञातं क्षिस्‌वा परमभुतं, भोक्तुमिच्छु: स्वविष्ठाम्‌ `॥ 
एक स्थल पर उन्होंने श्री राधापति भवन वृन्दावन के प्रति अपनी एकान्त 
अनन्य निष्ठा व्यक्त करते हुए गोपीरस और हरि रस को भी विश्रान्ति शून्य कहा है- 
अन्यत्‌ किं धन्य गोपी रसमपि रसयेदन्त्य विश्रान्ति शून्य 
सन्तः सन्तस्ति शान्त्यै न मम हरिरसैकाशया दन्दहस्य 
हा वृन्दारण्य राधारति भक्त ममालम्बनं स्या स्त्वमेव* 
सरस्यती पाद ने श्री वृन्दावन धाम में केन्द्रित अपनी अनन्य निष्ठा को 
सर्वाङ्गपूर्ण बनाते हुए वृन्दावनेश्वरी श्री राधा के नाम, श्री राधा चरण, राधादास्य, 
राधापिय श्याम किशोर और राधाकिंकरी गणों के प्रति भी जो उत्कट अनन्य निष्ठा 
अभिव्यक्त की है, नीचे अवलोकनीय है- 
राधा नाम निष्ठा- 
अहह विगर्हित कर्म्मण आस्तां यन्तन्ममाति मूढस्य । 
नैव जहाति तु वृन्दाविपिनं नैवात्र नाम राधाया' ॥ 
राधा चरण कमल निष्ठा- 
अस्तु मे नरक कोटिः सिध्यतु नेष्टं न चेश्वरो दयताम्‌ । 
श्री राधा चरणाम्बुज मधुरिमलो भस्तु नो भवोच्छिथिलः* ॥ 
राधा दास्य निष्ठा- 
अप्यस्तु नरक कोटि वृन्दावनतोऽपि वा सफला । 
राधा पदाब्ज दास्ये सुदुस्त्यजाशा ममाधुमस्यापि* ॥| 
राधा-पिय निष्ठा- 
सर्वानन्द कदम्ब सार परमापारम्बुधौ राधिका । 
दासी नामनुनेतरि स्मरकला पारं परं गन्तरि ॥ 
नित्यं प्राप्तरि काम विप्लवदशां श्यामे किशोरे महा । 
रचर्या काऽपि रति ममास्तु सततं वृन्दावने वस्तरि“ ॥ 
०१,२ वृन्दावन महिमामृतम्‌, प्रथम शतक, श्लो. ६०, ६७,०३. वही, एकादश शतक, श्लो. 


४७,०४. वही, द्वादश शतक, श्लो. ९६,०५ से ७ वही नवम्‌ शतकम्‌ श्लो. ८६, १७, ९२ 
०८. यही, चतुर्थ शतकम्‌, श्लो. २१ 

राधा किंकरी निष्ठा- 
प्रेष्ठ द्वन्द प्रसादाभरणवर पट रुग्र नवाभीरबाला 
मालालङ्कार कस्तूर्य्यगुरु घुसृण सद्गन्ध ताम्बूल वस्त्रै 
वाद्यैः सङ्गीत नृत्यैरनुपम कलया लालयन्ती: सतृष्णा 
राधा कृष्णावखण्ड स्वरस विलसितो कु्जवीथ्यामुपैमि' 
श्री वृन्दाकाननेऽत्यद्भुत कुसुम लसद्‌ रत्न बल्ली निकुंज 
प्रासादे पुष्पचन्द्रातपचय रुचिरे पुष्प पल्यङ्क तल्पे 
राधा कृष्णौ विचित्र स्मर समर कदा खेलनौ वीक्ष्य यीक्ष्या 
नन्दाद्विह्ललं संलुठदवनितले वन्ध तामालिवृन्दम्‌? 
एकमात्र वृन्दावन में ही गोचर स्वेष्ट श्री राधावळभलाल के प्रति उनकी 
अनन्य निष्ठा का आदर्श रूप निम्नांकित छन्द में भी प्रेक्षणीय है- 
श्री राधाबलभ आत्म कोटि दयितं नित्यार्ति रूपोन्नति 
नित्य प्रोच्छल दन्तपार रहित श्यामाङ्ग कान्त्यम्बुधिम्‌ 
नित्यानंद रसोन्मदैक विकृतिं नित्यैक कैशोरकं 
श्री वृन्दावन नित्य केतन महं नित्यात्म भावै भजे' 
एक स्थल पर उन्होंने वृन्दावनेश्वरी के अति रस विवश श्याम सुन्दर के 
आराधक रसिकजनों की सर्वोत्कृष्टता कथन द्वारा उनके प्रति [ वृन्दावन रस 
रसिकों के प्रति ] अपनी अनन्यता स्पष्ट की है- 
'धन्यो लोके मुमुक्षुर्हरि भजन परो धन्य धन्य स्ततोऽसौ 
धन्यो यः कृष्णपादाम्बुजरति परमो रुक्मिणीश प्रियोडत : 
याशोदेय प्रियोऽतः सुबल सुहृदतो गोपकान्ता प्रियोऽतः 
श्रीमद्‌ वृन्दावनेश्वर्यति रस विवशाराधकः सर्वमूर््नि" 


सेवक जी के शब्दों में अनन्यता 
श्री हिताचार्य चरण ने अपने परमोपास्य तत्व “रस' किंवा “प्रेम को प्रेमपात्र 
श्री राधा प्रेमी श्यामसुन्दर और प्रीति रूपा सखीगण तथा वृन्दावन इन चार रूपों 


१, २ वृन्दावन महिमामृतभ्‌, द्वितीय शतकम्‌ ४०, ३९ 
३. वही, दशम शतकम्‌ श्लो. ७ 
४. वही द्वितीय शतकम्‌ श्लो. ३४ 

में प्रत्यक्ष देखा है | श्री सेवक जी ने इसी परम तत्व “रस किंवा “प्रेम' के निकट 
दर्शन श्री हरिवंश रूप में किये हैं | अत : सभी दृष्टियों से और सभी अंगों से परिपूर्ण 
उनकी अनन्यता श्री हरिवंश में ही समाहित हुई दिखाई देती है । 
सेवकजी ने अपने परमोपास्य श्री हरिवंश के प्रति अपनी प्रगाढ अनन्यता 
व्यक्त करते हुए कहा है कि हम कर्म, धर्म, ज्ञान, व्रत और तपश्चर्या से विरत 
हैं । निर्गुण ब्रह्म तथा अवतार समूह-सगुण ब्रह्म-भी हमारा उपास्य नहीं है । हम 
तो मन क्रम वचन द्वारा श्री हित हरिवंश की ही उपासना करते हैं- 
कर्म धर्म कोउ करहु वेद विधि कोउ बहु विधि देवतन उपासी 
कोउ तीरथ तप ज्ञान ध्यान व्रत अरु कोउ निर्गुण ब्रह्म उपासी 
कोउ यम नेम करत अपनी रुचि कोउ अवतार कदंब उपासी 
मन क्रम वचन त्रिशुद्ध सकल मत हम श्री हित हरिवंश उपासी" 
एक स्थल पर सेवक जी ने अनन्यता का आदर्श रूप प्रस्तुत करते हुए श्री 
हरिवंश को ही उपास्य और उपासक , कारण और कार्य, प्रमेय और प्रमाण, ज्ञान, 
ध्यान, विद्या, मन्त्र ओर ऋद्धि-सिद्धि आदि बतलाया है । 
श्री हरिवंश उपासक इष्टं । 
'कारज हरिवंश प्रताप सु उद्दित कारन श्री हरिवंश भनं 
विद्या हरिवंश मंत्र चतुरक्षर जपत सिद्ध भव उद्धरनं 
श्री हरिवंश सु सुन्दर ध्यानं । श्री हरिवंश विशद विज्ञानं 
रसमय हरिवंश परम परमाक्षर श्री हरिवंश कृपा सदनं 
आत्मा हरिवंश प्रगट परमानेंद श्री हरिवंश प्रमाण मनं 
श्री हरिवंश स्वरूप हित रिद्धि सिद्धि हरिवंशः 
यह निरापद सत्य है कि एकान्त और पूर्ण तत्व वही है जो सबमें व्याप्त हो। 
सेवक जी ने इसी तथ्य के आलोक में श्री हरिवंश को अभेद तत्व कहा है” | इस 
अभेद तत्व को देखते हुए हरि ओर हरिवंश में समान बुद्धि रखना अनिवार्य होगा- 
दोनों में समान निष्ठा रखने पर भगवदुपासना क्षेत्रीय अनन्यता की रक्षा तो हो जाती 
है किन्तु श्री हरिवंशोदित प्रेमोपासना क्षेत्रीय अनन्यता परिलांछित हो जाती है। 
अतः उन्होंने हितोपासकों को सावधान जैसा करते हुए कहा है कि हरि और 
हरिवंश ये दोनों एक ही हैं-इस अभेदत्व को मानते हुए भी एकमात्र श्री हरिवंश 
नाम का उच्चारण करना ही रसिक अनन्यता है- 
१ श्री हरिवंश प्रेम रस रूपं | सेवक वाणी, इष्टाराधन प्रकरण 


२, ३ सेवकवाणी- अनन्य टेक प्रकरण, तथा इष्टराधन प्रकरण 
४. श्री हरिवंश विदित विधि वेद । श्री हरिवंश जु तत्व अभेदं ॥ 


हरि हरिवंश भेद नहिं होय । प्रभु ईश्वर जानें सब कोय ॥ 
दोय कहे न अनन्यता ॥ 
हरि हरिवंश भेद नहिं करै । श्री हरिवंश नाम उच्चरे ॥ 
क्षण क्षण प्रति बिसरै नहीं * ॥ 
अपनी अनन्यता कथन व्याज से उन्होंने सभी हित धर्मियो को उद्बोधन 
भी दिया है कि प्रत्येक उपासक को श्री हरिवंश नाम, श्री हरिवंश वाणी, श्री 
हरिवंशी रसरीति और श्री हरिवंशोपासक के प्रति मनसा, वाचा और कर्मणा 
अनन्य निष्ठ होना चाहिए- 


नाम अनन्यता- 
श्री हरिवंश चन्द्र शुभ नाम । सब सुख सिन्धु प्रेम रस धाम ॥ 
जाम घटी बिसरै नहीं ॥ 
यह जु पर्यौ मुहि सहज सुभाव । श्री हरिवंश नाम रस चाव ॥ 
नाव सुदृढ़ भव तरन कों ॥ 
नाम रटत आई सब सोहि । देहु सुबुद्धि कृपा करि मोहि ॥ 


पोहि सुगुन माला रौं ॥ 
नित्य सु कंठ जु पहिरों तास । जस वरनों श्री हरिवंश विलास ॥ 
श्री हरिवंशहि गाइहों "|| 
नाम अरद्ध हरै अघ पुंज जगत्र करै हरि नाम बडाई 
सो हरिवंश समेत संपूरन प्रेमी अनन्यनि कौं सुखदाई 
श्री हरिवंश कहंत सुनंत छिनै छिन काल वृथा नहिं जाई 
जो श्री हरिवंश तजौं भजौं औरहि तौ मोहि श्री हरिवंश दुहाई 
जो हरि नाम जगत्र शिरोमणि वंश बिना कबहुँ नहिं लैहों * 
श्री हरिवंश नाम नित कहीं । नाम प्रताप नाम फल लहीं ॥ 
नाम हमारी गति सदा ॥ 
श्री हरिवंश के नाम न प्रेम धरम्मी धरम्म सुमुझ्यौ क्यों जानिवौ ' || 
वाणी अनन्यता- 
सेवक शरण सदा रहे अनत नहीं विश्राम 
वाणी श्री हरिवंश की कै हरिवंशाहि नाम* 
१ से ६ सेवक वाणी 

सो जु वानी रसिक नित्य निशि दिन रटत कहत अरु सुनत रसरीति जानी 
ताहि तजि और गाऊँ न कबहुँ कछ प्राण रमि रही हरिवंश वानी 
छाँडि जंजार कैसे न निश्चय धरत एक किन रमत हरिवंश वानी 
तब सुक्ख हरिवंश गुन नाम रसना रटत और बहु वचन अति दुक्खदानी 
हानि हरिवंश के नाम अन्तर परै लाभ हरिवंश उच्चरत वानी' 

यह एक निर्भान्त और सर्वमान्य तथ्य है कि ' श्री हरिवंश नित्य वर केलि' 
के दर्शन श्री हरिवंश स्वरूप- “रस स्वरूप राधा किंकरी रूप' से ही किये जा 
सकते हैं । श्री हिताचार्य ने भी कहा है कि श्री राधावल्लभ मुखकमल के दर्शन 
हरिवंश नेत्रों से कर- 

निकसि कुंज ठाढ़े भये भुजा परस्पर अंश 
श्री राधाबल्लभ मुख कमल निरखि नैन हरिवंश 

इस दृष्टि से श्री हरिवंशोदित रसोपासना के सभी रसिकों की वाणी श्री 
हरिवंश वाणी ही सिद्ध होती है और उन सबका पठन-श्रवण करना भी श्री हरिवंश 
वाणी का ही पठन-श्रवण करना, रसिकजन सम्मत है, किन्तु यह बात नितान्त 
अविस्मरणीय है कि नदी का उद्गम किंवा उत्स स्थान एक ही होगा, सब घाट 
नहीं । इसी प्रकार इस रसोपासना के उत्सकार सब रसिक न होकर गो. श्री हित 
हरिवंश जी ही हैं । 

सभी भागवत सम्प्रदायो में भी उपास्य, उपासक और उपासना विधान- 
उपासना सिद्धान्त के प्रमाण वाक्य- तत्‌ तत्‌ सम्प्रदायाचार्य प्रणीत ग्रन्थों को 
माना जाता है, साथ ही वेद, पुराण तथा अन्यान्य भक्ति शास्त्रों को भी प्रमाण रूप 
में स्वीकार करने का संविधान है, किन्तु सेवक जी ने प्रमाण रूप में केवल श्री 
हिताचार्य की वाणी को ही घोषित करके उसी के प्रति अपनी एकान्त अनन्यता 
व्यक्त की है- 

(क) श्री हरिवंश विदित विधि वेदं श्री हरिवंश प्रमाण मनं 

(ख) हरिवंश प्रतापहि जानत हैं । हरिवंश प्रबोध प्रमानत हैं 

(ग) हरिवंश गिरा रस रीति प्रसिद्ध प्रतीति प्रगट प्रमानत हैं 

(घ) जु धरंमी धरंम स्वरूप कह्यौ बिसरो जिन श्री हरिवंश कह्यो 

(ङ) श्री हरिवंश कही जु श्यामा श्याम पद कमल संगी सिर नायौ 

ते न वचन मानत गुरु द्रोही निशि दिन करत आपनों भायौ' 
०१ सेवक वाणी 


०२ स्फुट वाणी 
०३. सेवक वाणी 

रसरीति अनन्यता : 

“रसरीति' रस केलियो में प्रत्यक्ष उपास्य के रूप तथा रसास्वादक उपासक 
की रस पान विधा की परिचायिका होती है । इसका सर्व प्रथम उद्गाता भी आचार्य 
ही होता है । अत: सेवक जी ने श्री हरिवंश वाणी में उद्गीत रसरीति में अपनी 
अनन्य प्रीति प्रकट की है- 

श्री हरिवंश गिरा रस रीति, सु चित्त प्रतीति न आन सुहाई 

जो रसरीति सदा अविरुद्ध प्रसिद्ध विरुद्ध तजत्त क्यों ताहि न 

हरिवंश गिरा रसरीति प्रसिद्ध प्रतीति प्रगट्ट प्रमानत हैं 

बलि जाऊँ अपन्ने धरम्मिन की जु धरंमी धरंमहिं जानत हैं' 
धर्मी अनन्यता : 

अन्य अन्य भागवत सम्प्रदायों में भगवद्‌ भक्त का भगवान के समान ही 
सम्मान किया जाता है और राम कृष्णादि सभी भक्तों की पूजा समान रूप से की 
जाती है किन्तु सेवक जी एकमात्र श्री हरिवंश धर्म के धर्मियो में ही अनन्य निष्ठा 
रखते हैं- 

श्री हरिवंश सुधर्म दृढ़ अरु समुझत निजु रीति 
तिनकौ हौं सेवक सदा मन क्रम वचन प्रतीति 
मन क्रम वचन प्रतीति प्रीति दिन चरन पखारों 
नित प्रति जूठन खाऊँ वरन भेदहि न विचारों 
तिनकी संगति रहत जाति कुल मद सब नंशहि 
संतत सेवक सदा भजत जे श्री हरिवंशाहि 
श्री हरिवंश चरन नहि तजौं । अरु तिनके भजतिनु कौं भजों । 
रसिकन सौं प्रीतम कहै । 
श्री हरिवंश धर्म जे धरहिं । श्री हरिवंश नाम उच्चरहिं । 
ते सब श्री हरिवंश के | 
श्रवन सुनहिं जे श्री हरिवंश | मुख वरनत वानी हरिवंश 
मन सुमिरन हरिवंश कौ । 
ऐसे रसिक कृपा जो करैं । तौ हमसे सेवक निस्तरें 
जूठनि लै पावैं सदा । 
सेवक शरन रहै गुन गाइ | संतत सकल सुनहु चित लाइ 
श्री हरिवंश प्रताप जस! 


१, २ सेवक वाणी 

हित धुवदास जी के शब्दों में अनन्यता : 
हित धुवदास जी ने रसिक अनन्यता के सूक्ष्माति सूक्ष्म स्वरूप को मार्मिक 
शब्दों में परिभाषित करते हुए उसकी सर्वागीण व्याख्या तो प्रस्तुत की ही है साथ 
ही वृन्दावन रसोपासना के संपूर्ण अंगों के स्वरूप चित्रण माध्यम से अपनी प्रगाढ 
अनन्यता की भी मुखर अभिव्यक्ति की है । 
““अनन्यता याकौं कहिये, छाँडि अपनी इष्ट और न जानै, 
न मन चलै, जो चले तौ अनन्य नाहीं ।””' 
अनन्यता की इसी परिभाषा को पूर्ण रूपेण हृदयंगम कराने के लक्ष्य से 
चात्रक और पतिव्रता स्त्री के उदाहरण द्वारा उन्होंने पुनः इसी बात की पुष्टि की 
है कि रसिक उपासक की एक इष्ट से ही आशक्ति होना अनन्यता है- 
यदपि विषय इन्द्रियन बस भक्त अनन्य जो होइ 
कर्मठ कोटि जितेन्द्रिय तेहि सम सर नहिं कोइ 
ह्वै आवैं या देह ते कैसेहुँ दोष विशाल 
जो है एक अनन्य व्रत तजत न ताहि गुपाल 
ज्यों घरनी अति ही बुरी पति नहिं छाँडत वाहि 
देखत ही पर पुरुष तन तजत तिही छिन ताहि 
ज्यों चात्रक स्वाती बिना परसत नहिं जल और 
दृढ़ता यों मन चाहिये फिरै न बहुते ठौर' 
श्री हरिवंशोदित अनन्य धर्म-धारक धर्मियों के जीवन में प्रत्यक्ष होने वाले 
आचरणों तथा कर्तव्यों की प्रेरणा मूलक शब्दों द्वारा उन्होंने अनेक स्थलों में 
अनन्यता के आदर्श रूप पर प्रकाश डाला है । अपने इष्ट श्रीराधाबल्लभलाल के | | 
ही प्रसाद ग्रहण करने की अनन्य निष्ठा व्यक्त ड हुए उन्होंने कहा है कि- 
श्री राधाबल्लभ लाल को रुचि सौं जिमावहु नित्त 
सो जूठनि ले पाइये आन न आनहु चित्त 
सुनि धुव धर्मी आन सौं कबहुँ न कीजे वाद 
सबते दिनहि निशंक है लीजे महा प्रसाद 
खान पान तौ कीजिये रसिक मण्डली मांहिं 
जिनके और उपासना तहाँ उचित धुव नाँहिं* 
श्री हरिवंशोदित वृन्दावन रस और इस रस के रसिक अनन्यों के प्रति 
अनन्य निष्ठा प्रकट करते हुए उन्होंने लिखा है कि- 


७१. ब्यालीस लीला, सिद्धान्त विचार, ०२.३.वही भजन सत, ०४. वही मन शिक्षा, 


ह्वै अनन्य इक रस गहै वृन्दावन रस रीति 
विधि निषेध माने न कछु करै भजन सो प्रीति" 
यह रस परस्यो नाहिं जिन तू जिन परसै ताहि 
तासौं नातौ नाहिं कछु यह रस रुचे न जाहि 
इष्ट मिलै अरु मन मिलै मिले भजन रस रीति 
मिलिये तहाँ निशांक ह्वै कीजै तिनसो प्रीति" 
महा मधुर रस प्रेम बिनु परसत नहिं कछु और 
ऐसे रसिक अनन्य जे तेई मम शिरमोर' 

एक स्थल पर उन्होंने वृन्दावन रस रसिकों को ही अपना सजाती तथा अन्य 
उपासकों को विजाती बताते हुए उनके संग का निषेध करके आदर्श अनन्यता 
का रूप परिलक्षित कराया है- 

“यहाँ श्रीजी जो रस प्रगट करथो ता रस उपासना में कछु न मिले । अद्भुत 
उपासना सबन ते न्यारी गति ताकी है । यह महा माधुरी रस जाके उर न आवै, 
तासों संग न करिये, संग करनों बड़ी अज्ञानता है । और सब भजन मे गोष्ठी है, 
सनेह में गोष्ठी कहा ? < जिन यह रस समुझ्यौ नाहीं, तासों रस की बात करनी 
उचित नाहीं। जो कहै तो आपते जाइ, अन्तर परै, निस्संदेह | < विजाती सौं 
मिलिवौ भलो नाहीं। बिनु सजाती सौं मिलि बात न चलावे । ५ आपको यों चाहिये 
औरनि सौं मत्सरता छाँडि आपनौं रस लिये रहे ओर याही रस के उपासकनि 
सौं अन्तर खोलि संग करै ।*'' 

वृन्दावन रस रसिक को जिस प्रकार अपने उपास्य के नाम, रूप लीला 
आदि के प्रति अनन्य रहना अनिवार्य है उसी प्रकार इष्ट के लीला धाम के प्रति 
भी | अतः धुवदास जी ने अपने इष्ट-प्रेम मूर्ति अद्वय युगल के लीला धाम- 
वृन्दावन की अनन्यता का उद्बोधन भी अनेक स्थलों पर दिया है- 

बसिकें वृन्दाविपिन में ऐसी मन में राख 
प्रान तजौ वन ना तजौ कहौ बात कोउ लाख 
वृन्दावन के बसत ही अन्तर जो करै आनि 
तिहि सम शत्रु न और कोउ मन वचकैं यह जानि 


१. ब्यालीस लीला २. वही मन शिक्षा, ३. वही, ४. वही, सिद्धान्त विचार, 

वृन्दावन कौ नाम रटि वृन्दावन कौं देखि 
वृन्दावन सौं प्रीति करि वृन्दावन उर लेखि 
वृन्दावन कौ यश अमल जिहि पुरान में नाहिं 
ताकी वानी परौ जिन कबहुँ श्रवनन माँहिं 
खण्ड खण्ड ह्वै जाइ तन अंग अंग सत टूक 
वृन्दावन नहिं छाँडिये छाँडिवौ है बड़ी चूक" 
मन एक स्थान पर कभी स्थिर नहीं रहता । मन की इस चंचलता के कारण 
ही उपासक अपने अनन्य मार्ग से विचलित हो जाता है और उपासना का शुद्ध 
स्वरूप विकृत होकर और का और ही हो जाता है । इसीलिए हित धुवदास जी 
ने इस रसिक अनन्यता का निर्वाह करना- अनन्य मार्ग पर चलना अत्यन्त कठिन 
बतलाया है- 
कठिन है रसिक अनन्यता रहत न मन इक ठौर 
राई के सम चलत ही होत और की और" 
फिर भी श्री हरिवंश कृपावलम्वी अनेकानेक उपासकों ने इस अनन्य मार्ग 
पर चलकर अपने लक्ष्य की प्राप्ति की है । जिनका यशोद्गान “रसिक अनन्यमाल' 
और “रसिक अनन्य परचावली' आदि ग्रन्थों में संप्राप्त है । श्री अनन्यअली जी 
ऐसे ही अनन्य रसिक समाज के सुरम्य रत्न थे । 


१ बयालीस लीला, वृन्दावन सत, 


अनन्य धर्मानुयायी 'अनन्यअली' : 

रसिक भक्तों का हार्दिक राग, पूर्ण रूपेण अपने उपास्य के नाम, रूप और 
लीला में संलग्न हो जाता है । ये रसिक भक्त इस भौतिक जगत, भौतिक जीवन 
और अपने भौतिक शरीर से भी सर्वथा अनाशक्त हो जाते हैं । यही कारण है कि 
रसिकजन अपने लोक जीवन के सम्बन्ध में कुछ नहीं लिखते | कोई अन्य रसिक 
भक्त उनके रसिक जीवन परिचय के साथ-साथ उनके भौतिक जीवन को भी 
आलोकित कर दे, यह एक अलग बात है | 

नेही नागरी दास जी की यह सूक्ति- ' “नागरिदास वस्तु यौ राखे ज्यों गूदरि 
में हीरा'' अनन्य अली जी के जीवन में पूर्णत: चरितार्थ हुई थी । वे रसिक समाज 
में प्रत्यक्ष रहते हुए भी अपरिचित जैसे ही बने रहे थे | संभवत: इसीलिये इनका 
परिचय बहुत स्वल्प रूप में ही प्राप्त होता है । | 

चाचा वृन्दावन दास जी ने अनन्यअली जी के रसिक जीवन का 
सूक्ष्म परिचय देते हुए बताया हे कि अनन्यअली जी के गुरुवर्य गोस्वामी 
गोविन्दलाल जी थे । गुरुवर्य ने निकुंज लीला प्रवेश करते समय इन्हें सब 
प्रकार से योग्य समझकर प्रभु-गृह की सेवा प्रदान की थी और इन्होंने भी 
आजीवन सानुराग सेवा करते हुए रसिकों के अनन्य बॉकपन का निर्वाह किया 
था- 


श्री व्यास सुवन पथ बॉकुरे बाँकी अति निपट अनन्यअलि 
श्री गुरु गोविन्द लाल धाम लीला जब कीनी 
लाइक सब विधि जानि टहल प्रभु गृह की दीनी 
सो आज्ञा प्रतिपाल करी अति भक्ति सचाई 
देह अंत परजंत बंक गति सौं रसिकाई 
हित पद्धति के भजन बिनु सुमति न रंचक जात चलि' 
गुरु गोविन्दलाल सु चरन प्रीति । बाँके अनन्यअलि हित सु रीति 
देहि चाँचरि धर्मिनु सँग समीति । गायी दम्पति रस गये जनम जीति* 

१. रसिक अनन्य परचावली , छप्पय सं. २१५ 

२. बसंत प्रबंध (चतुर्थ) ह० लि० प्र० छं. सं. २८, 

चाचाजी ने रसिकवर लालसखी की स्वरूप परिचयात्मक छप्पय 
में भी अनन्यअली जी का नाम स्मरण करते हुए लिखा हे कि लालसखी को 
ललित निकुंज की लीला के दर्शन अनन्यअली जी के संग से ही प्राप्त 
हुए थे- 
निज लाल सखी मन दै भजी लीला ललित निकुंज की 
संगति दास अनन्यअलि, लवधि लही सुख पुंज की 
लालसखी ने अपनी वाणी में अनन्यअली जी का यशोदूगान इन शब्दों में 
किया है- 
कौड़ी ते हीरा भयौ हीरा ते भयौ लाल 
लाल सखी करी लाल सौं श्री हरिवंश दयाल 
अनन्यअली जासौं मिले ताकौ करें अनन्य 
लालसखी कौं देखि लेह तीन लोक धनि धन्य 
लाल सखी जासौं मिले ताके प्रेम अपार 
करमठ कामी कुटिल नर बहुत भरयौ संसार 
अनन्यअली सेवक सही पुनि वन प्रगटे आनि 
तिनकी कृपा कटाक्ष ते लालसखी रसखानि 
अनन्यअली मिलता नहीं तौ मन होता खार 
भुज बल अति गाढ़ा दिया लालसखी किया पार" 
गो . गुलाबलाल जी द्वारा अपने शिष्य सुखद ब्रजदास [ सर्वसुखदास ] को 
भेजी एक पत्री में अनन्यअली जी [ भगवानदास ] और उनके गुरु भ्राता 
मनोहरदास जी की वृन्दावन धाम के प्रति निष्ठा का अप्रतिम परिचय प्राप्त होता 
है | पत्र में लिखा गया हे कि उस समय वृन्दावन से बाहर कामवन में विराजमान 
होने के कारण अनन्यअली जी, श्री राधाबललभ लाल जी के दर्शन करने भी नहीं 
जाते थे- 
“ भगवानदास और मनोहर दास ये सेवक बडे अनन्य कहावत हे । जे 
राधाबल्लम के दरसन कों भी जात नाहीं हे ।......"* 
१. रसिक परचावली, छं. सं., २२१ 
२. लालसखी जी की वाणी, लालसखी जी, ह. लि. प्र. पृ. १५ , 
3. बृजदास को प्रेषित गो गुलाबलाल जी का पत्र (ह. लि. प्र.) 

श्री हरिवंशोदित रसोपासना के रसिकों का नाम स्मरण करते हुए गो. 
चन्द्रलाल आत्मज रूपनाथ जी के कृपापात्र वुन्दावनदास जी ने भी अनन्यअली 
जी का नामोल्लेख किया है- 
भट्ट अनंत अनन्यअली रंगा मेधा घर दासा 
नाम गुसॉईदास मुकुंद चर सुख रासा 
बललभ मोहन बालकृष्ण जेकृष्ण चन्दसखि पासा 
वृन्दावन हित राधाबल्लभ श्री हरिवंशहि आशा 
सेवक चरित्रकार प्रियादास जी ने श्री सेवक गुण गायको की नामावली में 
इनका नाम स्मरण इस प्रकार किया है : 
अनुरागे मिलि महली नेही गिरा गिरा संग लिखावें 
पुखे रसिक सुनि सेवकैं लडावैं वरनों तिनके नावें» 
अनन्यअली प्रेमदास वृन्दावन भोरी अलि हितदास 
अथ श्री अनन्यअली जू लडावैं हैं | पद राग-धूरिया मलार में ॥ 
श्री सेवक परमारथ पायौ ।............ र 
गोविंदअली जी ने अलिभगवान का परिचय देते हुए लिखा हे कि 
अलिभगवान, अनन्यअली जी के सत्संग से ही वृन्दावन रसोपासना की 
ओर आकर्षित हुए थे तथा श्री हित चरण शारणापन्न होकर इष्ट वस्तु की प्राप्ति की 


प्रथम वास डूँगासरे महत अली भगवान 
अनन्यअली कौ संग रंग राधा वर बाढे 
स्वामिनीशरण जी ने अनन्य अली जी के रसिक रूप का सूत्रात्मक परिचय 
देते हुए लिखा है कि उन्होंने हित लग्न पूर्वक अति रस निमग्न होकर अपनी वाणी 
में दम्पति के विलासों का वर्णन किया है- 
अनन्यअली हित रस अति मगना । करि विलास वानी हित लगना ।।" 
इन्होंने एक अन्य ग्रन्थ में भी श्री हित रस जस गायकों का स्तवन करते 
हुए इनका नाम सादर स्मरण किया है- 
'' ... अरु अनन्यअली जू हू निज गिरा में लड़ाये | बड़े बड़े नामान की रचना 
लीलान प्रति सर्वोपरि श्री हित जू कौं जानि लड़ाये हैं | सो तौ पढि सुनि विचारि 


पाठ में दरसै है | ...''' 


१ मॉझावली, वृन्दावनदास जी [ द्वितीय ] ह० लि० प्र०, पृ० ६ 

२ हित प्रिया सेवक विलास, (सेवक-चरित्र) ह. लि. प्र. रचनाकाल वैशाख शु. ११ वि.सं. १८४१ 
३ रसिक भक्त गाथा, गोविन्दअली जी, ह. लि. प्र. छप्पय सं . ४९, रचनाकाल वि. सं . १८४४ 
४ हित बोधनी, स्वामिनी शरण जी, ह. लि. प्र., छं. सं. ६६ 

५ हितानन्द सागर लहरी, स्वामिनी शरण जी, ह. लि. प्र., पृ. ३३ 

प्रीतमदास जी ने “हितचन्द्र प्रकाश” में रसिकों की नामावली वर्णन करते 
हुए इनका नामोल्लेख इस प्रकार किया है- 
जै कृष्ण रु रसिक गुपाल जू तुलसी श्री जुगल दास 
लालसखी रु अनन्यअलि भोरी श्री हितदास 
मदनमोहनदास जी ने वाणीकार रसिकों के नाम परिगणन संदर्भ में 
अनन्यअली और विभिन्न विलासों में वर्णित उनकी वाणी का संक्षिप्त परिचय इस 
प्रकार दिया है- 
अनन्यअली की वाणी सुखकर । कहे अनेकं विलास जु सुन्दर ॥' 
उपर्युक्त बहिर्साक्ष्य के आलोड़न से केवल इतना ही ज्ञात होता है कि अनन्य 
अली जी गो. हित हरिवंशोदित वृन्दावन रस में पूर्ण निमग्न अनन्य रसिक थे | 
लालसखी तथा अलीभगवान आदि अनेक रसिकजनों को इन्हीं की अतीव 
अनुकम्पा से इष्ट वस्तु की प्राप्ति हुई थी | इनके गुरुवर्य गो. गोविन्दलाल जी थे 
और इन्होंने अपनी वाणी में प्रेममूर्ति श्यामा श्याम के विविध विलासों का वर्णन 
किया है | 
न जी ने श्यामा श्याम की उन लीलाओं का वर्णन किया है जो 
उन्हें स्वप्न में, भावना में और प्रत्यक्ष परिलक्षित हुई थीं । उन्हें स्वल्पायु में ही 
श्री प्रिया जी की कृपा के चारु चरित्रों- वर विनोदों- के दर्शन स्वप्न में हुए थे। 
उन स्वप्नलक्षित कृपा के वर विनोदों का वर्णन भी उन्होंने अपनी वाणी में किया 
है । कृपा के उन वर विनोद वर्णनों में अनन्यअली जी की जीवन झाँकी भी कहीं- 
कहीं झलक आई है । अत: हम उन वर विनोद वर्णनों में आभासित झाँकियों के 
आधार पर ही उनके जीवन वृत्त पर प्रकाश डालेंगे | 
जन्म स्थान : 
अनन्य अली जी का जन्म किस स्थान पर हुआ था ? इस संबंध में अन्त: 
साक्ष्य तथा बहिर्साक्ष्य में कोई संकेत नहीं मिलता, किन्तु स्वप्न प्रसंग में वर्णित 
पंक्तियों से यह अवश्य ज्ञात होता है कि इनका जन्म वृन्दावन से बाहर किसी स्थान 
पर हुआ था । आधारभूत पंक्तियाँ निम्नांकित हैं- 
ई अहो भगवानदास तू उठि चलि वृन्दावन, यौं कहि कहि पुकारै । 
ऐसी ऐसी भाँति के नित प्रति सुपने होंई, जब ताँई वृन्दावन में न आयौ ।'”* 
..- तब श्री गुसाँई जू श्री गुरु गोविन्दलाल जू उहाँ पधारे । मोकौं कही 


१.हितचन्द प्रकाश, प्रीतमदास जी, ह .लि. प्र .पृ .१३३७ २ . हितशास्त्र , वाणी सुयश प्रसंग, 
मदनमोहन दास जी ह. लि. प्र. पृ. २५ ७ ३. स्वप्न प्रसंग, द्वितीय 


तुमकौं हम वृन्दावन लै चलेंगे | तब मोकों श्री वृन्दावन कौं लाये 
और श्री वृन्दावन कौं आये संवत्‌ सत्रह सौ उनसठि के जेठ सुदी द्वैज 
कौं आइ पहुँचे । श्री वृन्दावन कौ दरसन कियौ ॥'“' 
जन्मकाल : 
अनन्य अली जी के जन्मकाल का स्पष्ट उल्लेख तो कहीं नहीं मिलता किन्तु 
उनके स्वप्न प्रसंगों की कतिपय पंक्तियाँ जन्मकाल का ज्ञान कराने में सहायक 
अवश्य हैं । 
जिस समय अनन्यअली जी के भाई का निधन हुआ था उस समय इनकी 
आयु बीस वर्ष की थी- ''तब बरस बीस को हों भयो तब ताँई पाठ करथो एक 
घटि पद । तब भाई ने शरीर छोड्यौ, निकुंज महल कौं पधारे । 
यह घटना शरद की दोज [ कार्तिक कृष्णा दोज ] को हुई थी । उस दिन 
से तीन दिन तक वे बिना खाये पीये रोते रहे- 
तब प्रात: काल भयौ, कही मेरी शरीर अबही छूटैगौ । शरद की द्वैज 
कौ दिन हौ । तब मैंने कही तुम मोसों बोलो जिन और मेरे पास आवो जिन, ऐसे 
तीनदिन लौं रोये । कछू खायो पीय नाहीं । तीसरे दिन वाकौ अमल उतरथौ । 
इस घटना के निकट पश्चात्‌ ही इनके गुरुवर्य गो गोविन्दलाल जी इन्हें 
तथा परिवारीजनों को सान्त्वना देने के उद्देश्य से इनकी जन्म स्थली गये । 
गोस्वामी जी ने इनसे कहा कि हम तुम्हें वृन्दावन ले चलेंगे और उसी समय अपने 
साथ ही वे अनन्यअली जी को वृन्दावन ले भी आये- 
तब श्री गुसाई जू श्री गुरु गोविन्दलाल जू उहाँ पधारे । मोकों कही . 
तुम आपनों व्याह मत कीजियौ । तुमकों हम वृन्दावन लै चलेंगे | तब मोकौं कृपा 
करि संसार नरक समुद्र में ते कृपा डोरि सौं काढि श्री वृन्दावन को लाये 
वृन्दावन में पहुँचने की तिथि का उल्लेख स्वप्न प्रसंग में इस प्रकार मिलता 
है- 


और श्री वृन्दावन कौं आये संवत्‌ सत्रह सौ उनसठ के जेठ सुदी द्वैज 

कौं आइ पहुँचे । श्री वृन्दावन कौ दरसन कियौ । 
उपर्युक्त घटना क्रम के आधार पर भाई के निधन काल से लेकर वृन्दावन 
आगमन काल तक के बीच का समय सात महीने पन्द्रह दिन ज्ञात होता है । 


१. स्वप्न प्रसंग चतुर्थ 
२, ३. स्वप्न प्रसंग, तृतीय 
४, ५. स्वप्न प्रसंग, चतुर्थ 

वृन्दावन आगमन काल वि. सं . १७५९ जेठ सुदी दोज में से सात महिने पन्द्रह 
दिन निकाल देने पर अनन्यअली के भाई का निधन काल कार्तिक कृ. दोज वि. 
सं. १७५८ स्थिर होता है । भाई के निधन काल वि. सं . १७५८ की कार्तिक कृष्णा 
दोज को अनन्यअली जी की आयु बीस वर्ष की पूरी हो चुकी थी । वि. सं . १७५८ 
में से बीस साल घटा देने पर अनन्यअलीजी का जन्मकाल वि. सं. १७३८ 
सुनिश्चित होता है । 
जननी, जनक तथा परिवारीजन : 
स्वप्न प्रसंगों से अनन्यअली जी के जननी-जनक तथा परिवारीजनों का 
कोई परिचय या नामोल्लेख तो नहीं मिलता किन्तु इन्हें अपने बडे भ्राता और माता 
के स्नेह प्राप्त होने का संकेत अवश्य उपलब्ध होता है- 
तब मेरी माता और भ्राता कहैं क्यों वेर वेर उठिकैं किवार खोले? 
तब में कह्यौ री मॉजी ! और भाई ! मोकौं कोई बुलावत है- कहै तू चलि वृन्दावन 
को । तब माता कहै मेरो बेटा बाबरी भयौ कै काहू ने कछु कियौ | तब भाई ने कही 
री माँजी ! इनपै श्रीजी की कृपा भई । 
तब मेरे भाई ने श्रीजी की श्री चौरासी सिखाई पढ़ाई कंठ कराई । तिनमें 
एक पद कंठ क्योंहूँन होइ । ..... भाई के ऊपर श्रीजी की बहुत कृपा भई । जब 
शरीर छूटिवे को समय भयो तब सब कृपापात्रनि पूछी भगवानदास कौं कछू 
कहौगे ? तब भाई ने कही कंहा कहीं श्रीजी कौ भजन कीजियौ । तब रात्रि आधी 
रही तब मोकौं कही तू उठि । श्रीजी की श्री चौरासी कौ पाठ करि । 
जाति : 
स्वप्न प्रसंग की पंक्तियों से ज्ञात होता है कि अनन्यअली जी वाणिज्य कर्म 
करने वाले वैश्य कुल में उत्पन्न हुए थे और वे भी कोई वाणिज्य किया करते थे- 
.... तब मोकों सपने में जो जो बनिज व्यौपार कीने सो सो सपने में नित्त 
प्रति आवैं । तब हौं अपने में कुढ़ों बहुत दु:ख पाउँ । तब में इक दिन श्री गुरु सौं 
कही- हे महाराज ! मोको सपने में जो जो व्योपार व्यौहार जगत में कीने सो 
सो सुपने में आवत हैं- नित प्रति, इनकौ जतन कृपा करि कहो । “ 
स्वप्न प्रसंग में निम्नांकित पंक्तियाँ भी मिलती हैं- 
१. स्वप्न प्रसंग, द्वितीय, 


२. स्वप्न प्रसंग, तृतीय 
३. स्वप्न प्रसंग, सप्तम 


तब सब कृपापात्रनि पूछी भगवानदास कों कछू कहोगे ........ 
कृपापात्रनि पै गवाई .....तबरात्रिकौं कृपापात्र हमारे पास रहे | तब कृपापात्रनि 
कही भाई तुम क्यों रोवत हो.। जब तुम्हारी भाई गयो तब तो तुम रोये नाहीं । ..... 

उक्त पंक्तियों से ऐसा भ्रम होना संभव है कि पंक्ति में संकेतित सभी कृपापात्र 
अनन्यअली जी के बड़े भ्राता के शिष्य थे और वे ब्राह्मण कुल में उत्पन्न हुए थे। 

यदि ये “कृपापात्र' अनन्यअली जी के बड़े भ्राता के ही शिष्य होते तो वे 
अपने गुरुवर्य के लिए “जब तुम्हारी भाई गयौ' इस प्रकार के शब्दों का प्रयोग 
न करते अपितु “जब तुम्हारे भाई निकुंज महल कौं पधारे” अथवा “श्री गुरुदेव 
जब निकुंज महल को पधारे' इस प्रकार के आदर सूचक शब्दों का ही प्रयोग 
करते । वस्तुतः संकेतित कृपापात्र आसपास के निवासी तथा ग्राम वासी अन्य 
हित धर्मी गण ही थे" [ अनन्य अली जी के बड़े आता के शिष्य नहीं ]जो कि उनकी 
मरणासन्न स्थिति सुनकर आ गये थे । 

यदि अनन्यअली जी ब्राह्मण कुल में उत्पन्न हुए होते तो ये और इनके बड़े 
भ्राता कभी भी वाणिज्य कर्म न करते, क्योंकि तत्कालीन ब्राह्मण समाज किसी 
| भी परिस्थिति में उदर पूर्ति के लिए भिक्षा तो माँग सकता था, किन्तु वाणिज्य 
कार्य कभी भी नहीं करता था | 

यदि थोड़ी देर के लिए यह मान भी लिया जाय कि वे ब्राह्मण कुल में उत्पन्न 
हुए थे और केवल उदर पूर्ति हेतु ही वाणिज्य कर्म करते थे तो फिर ऐसी स्थिति 
में इनका कोई कृपापात्र [ शिष्य ] ही न होता | 

यदि ऐसा अनुमान कर लिया जाय कि इनके बड़े भाई वाणिज्य कर्म नहीं 
करते थे, वे तो केवल शिष्य ही बनाते थे- वाणिज्य कर्म तो अनन्यअली ही करते 
थे । किन्तु ऐसा अनुमान इसलिए नहीं किया जा सकता क्योंकि बड़े भाई के 
विद्यमान काल में ऐसे छोटे भाई को- जो कि अभी अविवाहित है, बडे भाई के 
साथ ही रहता है, उन्हीं के आश्रित है और पूर्ण वयस्क भी नहीं है- वाणिज्य करने 
की कोई आवश्यकता ही न थी । 

ऐसी स्थिति में एक जटिल प्रश्‍न यह भी उत्पन्न होता है कि अनन्यअली जी 
के बड़े भाई ने अपने छोटे भाई को शिष्य करने के योग्य क्यों नहीं बनाया ? ब्राह्मण 


१ स्वप्न प्रसंग, तृतीय २ स्वप्न प्रसंग [ द्वादश ] में उल्लिखित “श्रीजी कौ कृपापात्र' शब्द 
हित धर्मी के लिए ही प्रयुक्त किया गया है । श्री हरिवंश जी के शिष्य विशेष के लिए नहीं। 

होकर वाणिज्य करने की आज्ञा क्यों दी ? क्या अपने छोटे भाई को घर से निकाल 
दिया था ? 

उपर्युक्त आलोड़न का सारांश यह कि अनन्यअली जी ब्राह्मण कुलोपन्न नहीं 
प्रत्युत वैश्य कुलोपन्न थे और वैश्य कुलोत्पन्न होने के कारण ही इनके घर में 
वाणिज्य किया जाता था | 
नाम : 

अनन्यअली जी द्वारा वर्णित स्वप्न प्रसंगो के आधार पर यह स्पष्ट ज्ञात होता 
हे कि इनका पूर्व नाम भगवानदास था और आजीवन ये इसी नाम से रसिक समाज 
में समाख्यात भी रहे थे- 

““ ....तब सब कृपापात्रनि पूछी भगवानदास कों कछू कहोगे ? तब भाई 
ने कही कहा कहीं श्रीजी कौ भजन कीजियौ । 

'' ,. श्री माताजी कौं सौगंध दई तुम भगवानदास कों कहियौं जिन |...” 

““तब ऐसी भाँति श्रीजू की अनहद कृपा भई । तब मौकों सुपने में कोऊ 
आइकैं बुलावै- अहो भगवानदास ! तू उठि चलि वृन्दावन, यौं कहि कहि पुकारे ''* 

गो. गुलाबलाल जी द्वारा सर्वसुखराय को भेजे एक पत्र में भी इन्हें 
भगवानदास नाम से ही स्मरण किया गया है |” 

लालसखीजी, चाचा वृन्दावनदास जी, और गोविन्दअली जी आदि 
रसिकों ने इनका यशोगान किया है किन्तु इन सभी यश गायको ने इनका नाम 
भगवानदास न लिखकर अनन्यअली ही लिखा है । ऐसा अनुमान होता है कि इन 
यश गायको को भगवानदास जी का अनन्यअली नाम इनकी वाणी द्वारा ही प्राप्त 
हुआ होगा | अनन्यअली जी ने स्वयं ही लिखा है कि मुझे यह नाम निकुंजेश्वरी 
श्री राधा ने ही प्रदान किया है- 

'' में एक छत्री में ठाढ़ो-ठाढ़ौ शोभा देखत हों मन में अति अचरज 
मानत हौं । मोकों श्री लडेती जू मंद मुसिकाइ अनन्यअली नाम लै लै बुलावति 
हैं । इतने में हो जागि उठ्यौ । में अपने मन में धनि-धनि बड़भागी मान्यौ । ता 
दिना ते में अपनों नाम अनन्यअली वानी में धरयो है |”: 


१. स्वप्न प्रसंग, तृतीय, ७ २. स्वप्न प्रसंग, दशम७ , ३. स्वप्न प्रसंग, द्वितीय ,७ ४ . देखें इसी 
प्रबन्ध के पृष्ठ २४ पर ७५ स्वप्न प्रसंग, त्रयोदश 

““मानसी में श्री लडैती लाल जू को व्यारू करावनों भूलि गयौ 
मोकौं सपने में कोऊ कुटी में ते पुकारत है- अनन्यअली ! तू उठि हम कौं व्यारू 


भगवानदास का यह अनन्यअली नाम और इनकी वाणी का प्रगट्य रसिक 
जगत में एक साथ ही हुआ । बहुत अधिक सम्भव है कि इनके इस नाम और वाणी 
का प्रागट्थ इनके निकुंज गमन के पश्चात्‌ ही किसी समय हुआ होगा । 


शिक्षा-दीक्षा और बाल्य जीवन : 


अनन्यअली जी के माता-पिता और ज्येष्ठ भ्राता श्री हित हरिवंशोदित 
अनन्य धर्म के अनुयायी थे | कहना अत्युक्ति न होगा कि इनका जन्म अनन्यता 
पूर्ण धार्मिक वातावरण में ही हुआ था । स्वप्न प्रसंग में वर्णित पंक्तियाँ बतलाती _ 
हैं कि आठ वर्ष की स्वल्पायु में ही अनन्यअली जी को अनन्य धर्म की दीक्षा निल 
चुकी थी और उसी समय इन्होंने श्री हिताचार्य की वाणी के कतिपग्र पद मी कंठ 
कर लिये थे- 

... जब में बरस आठ को भयौ तब श्रीजू कै चरनें शरनें आयौ | और 
तब श्रीजी की श्री चौरासी में के पद चारि कंठ किये । एक पद गोरी में बैनु माई 
बाजे बंशीवट | और छंद चारि-मोहन मदन त्रिभंगी । और राग विलावल- आज 
नागरी किशोर भावती विचित्र जोर कहा कहों अंग अंग ओर परम माधुरी ओर 
आजु देखि ब्रज सुन्दरी मोहन बनी केलि | और श्री चौरासी ते एक पद न्यारो- 
रहौ कोऊ काहू मनहिं दियें । और श्री चौरासी कौ एक पद-मदन मथन घन 
निकुंज खेलत हरि राका रुचिर शरद रजनी । 

समवयस्क बालकों के साथ खेलते समय तआ विद्यालय में पढ़ते समय 
भी ये इन्हीं पदों का गायन किया-कराया करते थे । इसी समय इन्होंने हित 
धुवदास णी द्वारा प्रणीत ' वृन्दावन सत' भी कंठस्थ कर लिया और उसका सस्वर 
पाठ किया करते थे । बाल्य जीवन के दो वर्ष इसी दिनचर्या से व्यतीत हुए | 

4 एई पद सब बालकनि संग हम गावें और गवावैं । खेलत में डोलत 
में, बेठत मे, उठत में , एई गावैं । और पढिवै कों जाऊं तहा एई गाउँ गवाऊं लिखें 
एई पढ़ाऊं ।''* 

''और ता पाछे श्री धुवदास जी को श्री वृन्दावनसत कंठ करौ । सो नित्त 
प्रति गाइकैं पाठ करों | खेलत में, डोलत में, बैठत में उठत में, जागत-सोवत 
में, एई रटना लगी रहे । ऐसें होत होत वरष दो इक वितीत भये ।....'” 

१, स्वप्न प्रसंग, पंचदश , ७२. स्वप्न प्रसंग , प्रथम ७ ३ . स्वप्न प्रसंग , प्रथम ,७ ४, स्वप्न प्रसंग 
तृतीय, 


३२ 
स्वप्न प्रसंगों के अध्ययन से यह भी स्पष्ट होता है कि इन्हें अनन्य रसिक 
जीवन को आचरित करने की यथोचित शिक्षा समय समय पर अपने बड़े भाई 
द्वारा प्राप्त होती रही थी- 
““तब मेरे भाई ने श्रीजी की श्री चौरासी सिखाई , पढ़ाई कंठ कराई । ..... 
तब रात्रि आधी रही तब मोकों कही तू उठ । श्रीजी की श्री चौरासी कौ पाठ करि। 
तब मैंने उठिकै पाठ कीनों ।'” 
दीक्षा गुरु : 
चाचा वुन्दावनदास जी ने “रसिक अनन्य परचावली' और “बसंत प्रबंध 
नामक दोनों ग्रन्थों में अनन्यअली जी के गुरुवर्य का नाम गो. गोविन्दलाल जी 
लिखा है | ` स्वयं अनन्यअली जी ने भी अपनी वाणी के अनेक स्थलों पर गो 
गोविन्दलाले जी को ही गुरु रूप में स्मरण किया है- 
““तब श्री गुसॉई जू श्री गुरु गोविन्दलाल जू उहाँ पधारे 
ऐसे श्री गुरुवर कौ नाम । श्री गोविन्दलाल सुख धाम ॥ 
नाम काम कीनौं भलो ॥ 
जग ठग ते मोकों छुटवाइ । वृन्दावन में लाइ बसाइ ॥ 
वृन्दावन छाँडौं नहीं ॥ 
श्री गुरु श्री गोविन्द सु लाल । विपिन वास दै कियौ निहाल ॥ 
पालन सब भातिनु कियौ ॥ 
नमो नमो जे जे सदा श्री गुरु गोविन्दलाल 
श्री वृन्दावन लाइकैं मोकौं कियौ निहाल 
सम्प्रदाय में श्री हित हरिवंश वंश वर्णनात्मक अनेक ग्रन्थ प्राप्त होते हैं । 
इन ग्रन्थों के आलोडन से ज्ञात होता है कि हित वंश में गोविन्दलाल नामक 
तीन गोस्वामी हुए हैं । गो वनचन्द वंशीय विलासदास जी के पुत्र गोविन्दलाल, 
गो. कृष्णचन्द्र वंशीय बालमुकुन्दजी के पुत्र गोविन्दलाल और गो. कृष्णचन्द्र 
वंशीय गो . कृष्णदेव जी के पुत्र गोविन्दलाल । इन तीनों में से कौन से गोविन्दलाल 
जी से अनन्यअली जी को मंत्र दीक्षा प्राप्त हुई थी ? यह अनुसन्धेय है । 
अनन्यअली जी ने स्वप्न प्रसंग वर्णन में अपने गुरुवर्य की बहिन का नाम 
सदा कुँवरि लिखा है- 
a तब दूसरे दिन प्रसाद पाइवे कों गयौ । तब श्री गुरु 


१. स्वप्न प्रसंग, तृतीय ,० २. देखें इसी प्रबन्ध की पृ. सं. २३, ७३. स्वप्न प्रसंग, चतुर्थ 
७४. वृन्दावन वास अवस्था छंद सं. ३, ४ ७ ५ प्रेम आशावली छं. सं. ६ 

चाचा वृन्दावनदास जी ने “रसिक अनन्य परचावली' में सदाकुँवरि का 
परिचय देते हुए उन्हें गो. कृष्णदेव की बेटी लिखा है- 
श्री कृष्णदेव गोस्वामि कुल मणि बेटी सदाकुँवरि भई 
किधौं कि मूरति दया किधौं भक्ती वपु धरिकै 
किधौं वुँयरि की अली दिखावत सेवा करिकैं 
इष्ट कथा अति मिष्ट. जिनहि छिन छिन बहु प्यारी 
सबधे ते उत्कर्ष संत सेवा कौ भारी 
प्रभु सेवा करि ध्यान धरि तन त्याग्यौ गति अचरज मई? 
इन्हीं के एक अन्य ग्रन्थ “हित भक्ति कल्पतरु ' में श्री हरिवंश तनय गो. 
कृष्णचन्द्र जी का वंश वर्णन करते हुए गो. गोविन्दलाल को गो. कृष्णदेव जी 
' का पुत्र लिखा गया है- 
श्रीकृष्णचन्द्र के सुत सुनौं दूजे गुन गरुवत्त । 
श्री वृन्दावनदास जू करत भक्ति परवर्त्त ॥ 
साखा एक अनेक सम सुत भये श्री सुखदेव । 
मन दैकैं तन सों करत श्री राधामोहन सेव ॥ 
प्रभु मन्दिर निजु धाम में रच्यो सु विधि विस्तार 
नित प्रति नीके निर्वह्यौ आरज भक्ति सु भार 
साखा तीन जु सोहनी प्रगटीं तिन कुल माँहिं 
अवनि भक्ति वर्द्धन भये सम सरि उपमा नाहि 
जेठे श्री जैदेव जू प्रभु पद गरुवी प्रीति 
श्री हरदेव श्रीकृष्णदेव चलत सु हित रस रीति 
श्री कृष्णदेव शाखा उभय प्रगटीं परम रसाल 
बड़े श्रीगोविंदलाल जू दूजे श्री ब्रजलाल' 
गोस्वामी गोविन्दलाल जी से संबंधित प्राप्त ऐतिह्य के अध्ययन से हम इस 
निष्कर्ष पर पहुँचते हैं कि अनन्यअली जी द्वारा संकेतित सदाकुँवरि कृष्णचन्द्र 
वंशीय गो . कृष्णदेव जी की पुत्री थीं ओर गोविन्दलाल जी सदा कुँवरि के सहोदर 
भाई थे । 


१. स्वप्न प्रसंग, एकादशा, #२. रसिक अनन्य परचावली, छप्पय सं . १००,७ ३. हित भक्ति 
कल्पतरु, चाचा व॒न्दावनदास जी, ह. लि. प्र., प्र. २५ 

प्राप्त निष्कर्ष के आधार पर अनन्यअली जी के गुरुवर्य गो. गोविन्दलाल 
जी कृष्णचन्द्र वंशीय गो. कृष्णदेव जी के पुत्र ही सिद्ध होते हैं । इन्हीं गो. 
गोविन्दलाल जी से अनन्यअली जी को उपासना की मंत्र दीक्षा प्राप्त हुई थी । 
वृन्दावन आगमन और विरक्त जीवन : 

अनन्यअली जी के विरक्त जीवन का शुभारम्भ इनके वृन्दावन 
आगमन के साथ-जेठ शुक्ला द्वितीया वि. सं. १७५९ को ही हो गया था । इन्हे 
उपासना की दीक्षा तो आठ वर्ष की आयु [ वि. सं . १७४६ ] में ही मिल चुकी थी। 
बड़े भाई के निधनोपरान्त गुरुवर ने विवाह न करने की आज्ञा देकर विरक्त जीवन 
व्यतीत करने की प्रेरणा भी प्रदान कर दी ।' वृन्दावन में आकर इन्होंने 
हितधुवदास जी की कुटी [ वन बिहार स्थल ] के पास ही अपनी कुटी बनाई थी।' 
केवल करुवा और गूदरी ही इनके विरक्त जीवन की आवश्यक वस्तु थी ।' विरक्त 
वेष ग्रहण करने पर भी ये प्रतिदिन गुरु गृह में ही भोजन किया करते थे। स्वप्न 
प्रसंगो में इसका उल्लेख कई स्थलों पर हुआ है- 

““इक दिन वा बनेनी ने हमारी श्री गुरु की माताजी कौं गुपत रसोई 

तब में प्रसाद पाइवे को बैठ्यौ । तब में दूसरे दिन प्रसाद 
पाइवे कौं गयौ तब मैं माँजी कौं पूछी ।'”' 

““एक दिन श्री वृन्दावन के बनियाँ ने माँजी कौं रसोई दीनी । सो 
हमकों कहनों भूलि गई | हम सो प्रसाद पायौ । तब दूसरे दिन 
प्रसाद पाइवे कौं गयो । तब श्री गुरु की बहिनि सदाकुँवरि बीबी सौं पूछी ।....''' 
रसिक अनन्य व्रतेक निष्ठ : 

अनन्यअली जी केवल अपने इष्ट श्री राधाबललभलाल जी के प्रसाद द्वारा ही 
अपनी क्षुधा शान्त किया करते थे । उन्हीं के दर्शन करते थे और उन्हीं के नाम 
रूप तथा लीला का गान किया करते थे । उनके जीवन में वृन्दावन धाम की इतनी 


१. देखिये इसी प्रबन्ध के पृ. २७ पर स्वप्न प्रसंग के अंश, 
२. मैं वृन्दावन आयौ तब श्री ध्रुवदास जू की कुटी के पास कुटी में रह्यौ । 
स्वप्न प्रसंग, सप्तम, 
८ शक, मेरे हाथ में जंगल जाइवे कौ माटी कौ करुवौ है, जहाँ ठाढी हौं । 
४. स्वप्न प्रसंग दशम 
५. स्वप्न प्रसंग, एकादशा, 

अधिक आदर्श अनन्यता थी कि वुन्दावन सीमा के बाहर अजानगढ [ कामवन ] 
में विराजमान श्रीराधाबल्लमलाल जी के दर्शनों को भी संकुचित मन से बहुत ही 
कम जाया करते थे । संपूर्ण जीवन में केवल दो बार ही वृन्दावन से बाहर 
[ कामवन ] जाने का उल्लेख मिलता है- 

'' श्री राधाबल्लभ जी के दर्शन कौं अजानगढ़ गयौ | श्रीजी को दर्शन कियौ। 

उपरांत दिन चारि रहे फेरि श्री वृन्दावन आयो ।'“' 

तब पुनि हम दूसरी वेर श्रीराधावल्लभ जू के दर्शन कौं सावन तीज 

कौं अजानगढ़ गये । जाके श्रीजी कौं झूलत देखे । 

इस प्रकार की प्रगाढ धाम अनन्यता के कारण ही ये रसिक समाज में सबके 
प्रशंसा पात्र बन गये थे । गो. गुलाबलाल जी बाँके द्वारा की गई प्रशंशोक्ति ही 
इस तथ्य का पुष्ट प्रमाण है | 
भजन वृत्ति के अन्यतम आरक्षक : 

अपने इष्ट के भजन की वृत्ति सदा सुरक्षित और वृद्धिमान बनी रहे- उसमें 
किसी प्रकार की बाधा उपस्थित न हो- इसके लिए सभी सम्प्रदायों के भक्तगण 
सतर्क रहे हैं । सभी भक्तों ने योग, साधु संग और सच्छास्त्रों का सतत स्वाध्याय 
भजन वृत्ति के आरक्षण हेतु आवश्यक बतलाया है । वृन्दावन रस रसिकजन भी 
अपने रस भजन वृत्ति की सुरक्षा के लिए निरंतर सतर्क रहे हैं किन्तु उनकी 
सतर्कता का रूप कुछ भिन्न प्रकार का ही है । वे अपने इष्ट के प्रति ही संपूर्ण रूप 
से अनन्य होते हैं । अपने इष्ट का ही प्रसाद लेते हैं । उनकी मान्यता है कि जहाँ 
तहाँ सर्वत्र-प्रसाद ग्रहण करने से भजन का तेज घट जाता है- 

रसिक रेगे जे जुगल रंग तिनकी जूठन खाइ 
जहाँ तहॉ के पावने भजन तेज घटि जाइ 

अनन्यअली जी भी अपने इष्ट का ही प्रसाद ग्रहण करते थे किन्तु ऐसी स्थिति 
में भी उन्हें कुछ कटु अनुभव हुए । उनकी भजन भावना में कुछ दुखद बाधायें 
उपस्थित हुई । अत: उन्हें लिखना पड़ा- 


१. स्वप्न प्रसंग, पंचम, 

२. स्वप्न प्रसंग, अष्टम, 

३. देखें इसी प्रबन्ध के पृ. २४ पर, 

४. ब्यालीस लीला, मन शिक्षा, छं. सं. २८ 


महाप्रसाद बिनु उदर न भरों | भूख प्यास ते नेंकु न डरों । 
लेउँ अपने धर्मीन कौ ॥' 

श्री व्यासकुँवर के रसिकजना । तिनपै माँगो जाँचों चना ॥ 
अरु धर्मी कौ लेऊँ नहीं ॥ 

राज तुरक कौ धान न लीजे । ताते भजन भावना छीजे ॥ 
मन मलीन अति होत है ॥ 

जैसी अहार तैसीय डकार । एई में जान्यौ निरधार ॥ 

यातें लेत विचारि कै ॥* 

उन्हें भजन भावना में जो बाधाएं उपस्थित हुई, उनका वर्णन भी उन्होंने 

| इस प्रकार किया है- 

''एक बनेनी श्री गुरु की सेवक, सोई नातौ जानि मोकों बहुतेरो दयौ चाहै। 
में उनकौं लेऊँ नाहीं | काहे ते ? जो उनको पिता-भेया मलेछनि के चाकर हे 
ताते नाहीं लेऊँ । मै उनकौ कही समझाइ, सुनि बीबी ! ए मलेछनि कौ धान है, 
मैं लेत नाहीं । इनते हियौ मलीन होइ, भजन भावना छीन होइ, इष्ट ते विमुख 
होड, ठिकाने पहुँचै नाहीं । इक दिन वा बनेनी ने हमारी श्री गुरु की माताजी [ इन्द्र 
कुँवरि जी ]' कों गुपत रसोई दीनी । तामें दूध दीनों खीर करवाई और श्री माताजी 
कौं सौगंध दई- तुम भगवानदास कों कहियों जिन । तब मैं प्रसाद पाइवे को बेठ्यौ 
तब खीर परोसी । तब मैंने कही माताजी ! खीर कौ मनोरथ कौन को हे? तब 
माजी ने कही हमारे घर कौ है । तुम और कौ जिन समुझौ , निशंक पाउ। तब मैंने 
खीर प्रसादी पायो । तब रात्रि कौं कुंज में सोयौ तब हों सुपने में दिल्ली गयौ । जाइकें 
किल्ला कोट के तरे दरवाजे के आगे ठाढी हौं । मेरे हाथ में जंगल जाइवे कौ माटी 
१. वृन्दावन वास अवस्था, छं. सं . ७४ 
२. वृन्दावन वास अवस्था छ. सं. ७२ 
३. चाचा वृन्दावन दास जी ने “रसिक अनन्य परचावली' में अनन्यअली जी के गुरुवर्य की 
माता इन्द्र कुँवरि का स्वरूप परिचय इस प्रकार दिया है = 
परमारथ पथ समझिवौ माता इन्द्रकुवरि गह्यौ ॥ 
श्री कृष्णदेव गोस्वामि घरनि मन साँची निष्ठा । 
साधे साधन भक्ति न चाहें जगत प्रतिष्ठा ॥ 
निहकिंचन हरि भक्त बसें जे कुंजन छाँहीं । 
असन वसन तिन हेत देत हरषत मन माँहों ॥ 
सुमिरन सेवा प्रभु सदन करति ज्यों हित पद्धति कहौ ॥ 

"कौ करुवौ है, तहाँ ठाढ़ी हों । तहाँ नौबत बहुत बाजत हैं । सो मैं सुनिकै लोगनि 
कौं पूछयो । आज कहा है ? नौबत बहुत बाजत हैं । तब लोगनि कही नौरंगशाह 
पातशाह आवत है । तुम नहीं देखत हो धूम ह्वै रही है | देखो धूरि उडत है । तब 
मैं देखन लाग्यौ तौ चहँ ओर फौज चली आवत है । और मद्धि पातशाह की पालकी 
आवत है । पातशाह की सूरत देखी । आगे किताब धरी है 
तिनकौ विचारत है । और सुपेद लंबी डाढ़ी , भारी गरदन, सुपेद सादे वस्त्र । ऐसी 
भाँति ज्यों की त्यौं देख्यौ । और पालकी मेरे आगे ह्वै कोट में चली गई । इतने 
मेरी आँख खुलि गईं, जागि उठ्यो । में अपने मन में विचार मान्यो ए कहा 
भई ? तब में दूसरे दिन प्रसाद पाइवे कों गयौ, तब में माँजी कों पूछी । 
माँजी ! कालि खीर कौन की ही? सो साँची कहौ ।तब मॉजी ने मोकौं पूछी- तुमकौं 
कहा भयौ ? सो कहो । तब में सपनों भयौ सो ज्यों कौ त्यो कह्यो । तब मॉजी बहुत 
दिलगीर भई । आँखैं जल भरि आई । तब कही ए खीर वेई बनेनी कौ मनोरथ 
हो ।तब उनकौं बुलाइ बहुत खीजीं । ऐसें फेरि जिन कीजियौ । बड़ी अपराध तोकौं 
लगत है । तब उन बनेनी ने दंडौत करी । अपराध क्षमा करायो । और मॉजी ने 
हूँ हमकों कही- अब हम तुमकों ऐसी भाँति को धान आवै सो भोग लगाइ तुमकों 
दैहिंगे नाँहीं ।'" 

““इक दिना श्री वृन्दावन के बनियां ने माँजी कौं रसोई दीनी । सो हमकों 
कहनौं भूलि गई । हम सो प्रसाद पायौ । तब रात्रि कौं सोयौ । सपने में हौं श्री यमुना 
जी कौ स्नान कौं गयौ, जुगल घाट पर तब में श्री जमुना में देखों तो पेरत पेरत 
अनेक राक्षस मेरे पास आवत हैं | उनके रूप महा भयानक, बड़े बडे नख और 
शरीर कोढ़िया सुपेत । और आँख छोटी-छोटी ऐसे महा भयानक सरूप देखिकै 
में बहुत डरयो । तब में श्री लड़ेती जू के नाम कहत हों उसास नहीं लेऊँ । श्री 
राधे ! श्री राधे ! श्री राधे ! एई नाम की रटना लागी । उछीर नहीं होइ । मेरे मुख 
ते नाम कौ प्रवाह चल्यौ जात है । नाम को सुनि राक्षस मेरे पास आवत नाहीं । 
श्री जमुना जी में पेरत चले जात हैं । तब में नाम लेत लेत श्री गुसाँई जी मेरे श्रीगुरु 
श्री गोविन्दलाल जी पुराने मन्दिर में काहू के संग बतरात सुने । तब हों नाम लेत 
लेत श्री गुरु के पास वेगि चल्यौ जात हौं । वे राक्षस मेरे पाछे पाछे आवत हैं । 


१. स्वप्न प्रसंग, दशम 

तब हों श्री गुरु पास गयौ और मैं कही-महाराज श्री गुसॉई जी ! आजु श्री जमुना 
जी में राक्षस बहुत आये हैं । इतनी कही तब श्री लडैती जी के नाम ते अंतर परधौ। 
तब राक्षस ने पकरि लयौ । कंधा पर धरि लयौ । तब मैं फेरि श्री राधे ! श्री राधे! 
कहत जाऊँ । ओर राक्षस के मूँड में करतल मारत जाऊँ । ओर राक्षस हू कौं कहत 
जाउँ श्री राधे कहो श्री राधे कहो | तब राक्षस बोले तोसों हमरो कछू बस चलत 
नाहीं । तोकों मारेंगे नाहीं । तोकों श्री जमुना जी में पैराइ लावैं | मोकौं कंधा 
पै लै श्री जमुना जी में पैरावत बाहरि निकासि राक्षस सब भाजि गये । तब 
इतने में मेरी आँखें खुलि गई, जागि उठ्यौ । तब में मन में विचारी कछू 
जीविका कौ दोष है, और कछू नाहीं | तब दूसरे दिन प्रसाद पाइवे कौं गयौ । 
तब श्री गुरु की बहिनि सदाकुँवरि बीबी सौं पूछी | बीबीजी ! काल्ह कौन की 
रसोई ही ? बीवीजी ने कही- बजार के बनियाँ की ही और तुमसों कहत भूलि 
गई । तब बीवीजी ने पूछी कौन विकार भयौ ? सो कही | महाराज कहा कहीं, 
बहुत बुरी सुपनों भयौ । तब मैंने सुपनों जैसी भयौ तैसौ कह्यो । तब सुनिकें बहुत 
कुढ़ीं ।'' 


ऐसे ऐसे जीविका संबंध के सुपने बहुतेरे आये | जो जो सुधि रहे सो सो 
लिखि राखे । थोरे में बहुत जानियों । कुधान बुरी है ।''जेसौ अहार तैसी डकार''। 
ए निश्चै में अपनी बात कहत हौं । और जाके ऊपर बीतै सो जानें । जीविका 
समुझिकैं लैनी । 
साखी 


मरे स्वान को मास है राज तुरक कौ धान । 
खान पान को कहे छुवत करै स्नान ॥ 
और सब महंतजनन ने एइ सिद्धान्त राख्यौ है सो कहाँ ताई लिखौं बहुत 
विस्तार बढै। ताते रत्ती इक हेम सुमेरु कों जानें ।' 
इष्ट सेवा सन्निष्ठ : 
राधावल्लभीय सम्प्रदाय में उपासना की परम सिद्धि है- राधा किंकरी 
रूप से श्यामा श्याम की सेवा करना | इष्ट की प्रगट सेवा ओर मानसी सेवा 
करना ही इस उपासना सिद्धि का मार्ग विधान किया गया है । यह मार्ग 


१. स्वप्न प्रसंग, एकादश 

अत्यन्त सुगम दिखाई देते हुए भी अत्यधिक दुर्गम माना जाता रहा है । अनन्यअली 
जी इस प्रकार के सेवा संनिष्ठ रसिकों में सर्वाग्रगण्य थे । उन्हें श्री गुरुवर 
द्वारा प्रभु मन्दिर की प्रगट सेवा भी प्रास थी और मानसी सेवा भी वे नित्य 
प्रति किया करते थे । जिसका वर्णन स्वयं उन्होंने अपने स्वप्न प्रसंगों में किया है- 

““इक दिन मोकौं जुर आयौ । ताते मेरी शरीर बहुत काहिल भयो । कछु सुधि 
रही नहीं । तब हों मानसी में श्री लड़ेती लाल कौं व्यारू करावनौं भूलि गयौ। 
तब मोकौं रात्रि आधी गये पाछे नींद आई । तब मोकौं सुपने में कोऊ कुटी में 


१. चाचा वृन्दावनदास जी ने अनन्यअली जी की स्वरूप परिचयात्मक छप्पै में लिखा है कि- 
श्री गुरु गोविन्दलाल धाम लीला जब कीनी |. 
लाइक सब विधि जानि टहल प्रभु गृह की दीनी ॥ 
- रसिक अनन्य परचावली | 
“गुरुवर गो. गोविन्दलाल जी ने सब प्रकार से योग्य समझकंर अनन्य अली जी को 
प्रभु गृह की टहल प्रदान की '- इस वाक्य से स्वयमेव ही सुस्पष्ट होता है कि गुरुवर्य ने यह 
सेवा अपने घर की सेवा नहीं दी थी प्रत्युत प्रभु के गृह - श्री राधामोहनलाल जी के मन्दिर 
की प्रगट सेवा प्रदान की थी । गो. गोविन्दलाल जी को मन्दिर में विराजमान राधामोहनलाल 
जी की सेवा बंश परम्परागत प्राप्त सम्पति के रूप में मिली थी । ठा. श्री राधामोहनलाल जी 
गो. गोविन्दलाल जी के मूल वंशधर गो. कृष्णचन्द्र जी के सेव्य थे- 
नमो नमो श्रीराधामोहन 
कोटि काम वारौं नख ऊपर अंग अंग लागत अति सोहन । 
कृष्णदास प्रभु लाड लडाये सेवा में सहि सके न बिछोहन । 
वृन्दावन हित रूप सवादी गान कुशल दोऊ रीझ रिझोहन ॥ 
इष्ट पद वंदन बेली, ह. लि. प्र., चाचा वृन्दावन दास जी, पंद सं. ९ 
श्री व्यास सुवन के नन्दने भृत्य लिये अपनाय । 
श्रीकृष्णचन्द्र कृपाल प्रभु दिये जुगल दरसाय ॥ 
दिये जुगल दरसाय रहसि वानी विस्तारी । 
श्री राधा मोहन प्रगट महल सेवा चित धारी ॥ 
रसिक भक्त गाथा, ह. लि. प्र., गोविन्द अली जी, छं. सं. ११ 
राधामोहन कौ घेरौ इक ताके आगे जानौं । 
जहाँ वैश्य क्षत्री गोस्वामी द्विज पंडित सब मानों ॥ 
श्री वनचंद्रहि ते छोटे इक कृष्णचन्द्र जी गाये । 
राधा मोहन घेरो करि राधामोहन पधराये ॥ 
रसिकलाल नौंनीद (नवनीत) लाल गोस्वामी अब तहे राजै । 
राधामोहन राधामोहन घेरो तिनकौ बाजे ॥ 


वृन्दावन धामानुरागावली, ह. लि. प्र., गोपाल कवि, पृ. ४० 


क्रमाः: 

प्रिछले पृष्ठ का शेष टिप्पणी भाग- 
गो. कृष्णचन्द्र जी के पश्चात्‌ राधामोहन जी की सेवा करने का सौभाग्य उन्हीं के 
सुपुत्र गो. वृन्दावनदास जी को प्राप्त हुआ- 
चन्द्र लघु नंद हैं श्री वृन्दावन चंद । 
राधामोहन लाल भाल पर जिनके सोहै । 
सुन्दर रूप रसाल सुखद सबकौ मन मोहै ॥ 
रसिक भक्त गाथा, ह. लि. प्र., छं. १७ 
गो. वृन्दावनदास जी के पश्चात्‌ राधामोहन जी की सेवा उनके पुत्र गो. सुखदेव जी 
को मिली । गो . सुखदेव जी ने राधामोहन लाल जी के विशाल मन्दिर का भी निर्माण कराया- 
साखा एक अनेक सम सुत भये श्री सुखदेव । 
मन दैकै तन सों करत श्रीराधामोहन सेव ॥ 
प्रभु मन्दिर निज धाम में रच्यौ सुविधि विस्तार । 
नितप्रति नीके निर्वहयौ आरज भक्ति सु भार ॥ 
हित भक्ति कल्पतरु, ह. लि. प्र., पृ. २५ 
श्री वृन्दावन चन्द्र के सुत सुखदेव उदार । 
अस्थापन प्रभु नाम ते अद्भुत वास बजार ॥ 
कुंजमहल रचना रुचिर और बनायौ ऐन । 
जहाँ विराजें लाड़िले दंपति अति सुख दैन ॥ 
रसिक भक्त गाथा, ह. लि. प्र., छं. १८ 
गो. सुखदेवजी के पश्चात सेवाधिकार का उल्लेख इन्हीं के पुत्र गो. कृष्णदेव जी के 
नाम से मिलता है । गो. कृष्णदेव और उनकी पत्नी इन्द्रकुँवरि जी राधामोहन लाल जी की 
अष्टयामी सेवा हित पद्धति अनुसार किया करते थे- 
श्रीकृष्णदेव के सेव्य नित श्रीराधामोहनलाल । 
परम पुरातन प्रीति रीति हित सौं दुलराये । 
अन्तरंग बहिरंग जिनहिं दम्पतिहि लड़ाये ॥ 
रसिक भक्त गाथा, ह. लि. प्र., छं. सं. १९ 
परमारथ पथ समझिवौ माता इन्द्र कुँवरि गह्यौ । 
श्रीकृष्णदेव गोस्वामि घरनि मन साँची निष्ठा । 
सुमिरन सेवा प्रभु सदन करत ज्यों हित पद्धति कह्यौ ॥ 
रसिक अनन्य परचावली, चाचा वृन्दावनदास जी 
अनन्य अली जी के स्वप्न प्रसंग के आधार पर ज्ञात होता है कि मन्दिरस्थ श्रीराधामोहन 
लाल जी की सेवा गो त के पश्चात्‌ उनके पुत्र गो. गोविन्दलाल [ अनन्यअली 
गुरु ] जी को प्राप्त 
श्री वृन्दावन में श्री मुरु के ठाकुर जू कौ दरसन कीनों । तब इकले लाल जू कौं देखि 
इहाँ हू असंभावना उपजी । श्री लड़ेती जू कौ स्वरूप सेवा इहाँ हू नाहीं, इतनी मन में आई। 
तब मैं रात्रि कौं सोयो, तब सुपने में श्री गुरु के मन्दिर आइ श्री ठाकुर जू को दरसन कीनौं। 
' तब गादी में ते श्री लड़ेती जू कौ सरूप सखी सहित प्रगट भयौ | तिनके तेज, रूप, छवि 
सौन्दर्य, सिंगार शोभा कही जात नाहीं । मोकौं भीतर पास बुलाइकैं हिय सों लगाय लीनौं 
इतने में हों जागि पर्यौ |” - स्वप्न प्रसंग, ष्टम 
आज भी वृन्दावनस्थ श्री राधामोहन घेरे में ठाकुर श्री राधामोहन लाल जी अपने निज 
मंदिर में विराजमान हैं । 

ते पुकारत है- अनन्यअली ! तू उठि हमकौं व्यारु कराव | हम बडी वेर के बैठि 
रहे हे [बड़ी अवार भई है । में सपने में सुनिकें जागि उठ्यौ , चौंकि पर्यौ, सावधान 
भयौ, तंब मोकों सुधि आई । तब में सुमिरन करि मन लगाइ व्यारु 
करायो ।””' 


दैन्य-दीक्ति से दीप्तमान : 

प्रेमोपासना सिद्ध रसिकों की मुखर मान्यता है कि प्रेम जिस हृदय को स्पर्श 
करता है, वह हृदय प्रवण पूर्ण, द्रवण पूर्ण ओर देन्यपूर्ण हो जाता है । यही कारण 
है कि लोक प्रेमी, भगवत्‌ प्रेमी तथा प्रेम-प्रेमीजन सबसे दीन, हीन, मलीन जैसे 
बने दिखाई देते हैं | जिस प्रकार हीरा प्राप्त व्यक्ति उसे गुदरी में छिपाकर रखता 
है उसी प्रकार रसिकजन प्रेम जेसी अमूल्य वस्तु को दीनता के जीर्ण शीर्ण पट 
में छिपाये रखते हैं ।' 

अनन्यअली जी ऐसे ही इष्ट वस्तु प्राप्त रसिकों के मूर्त गौरव थे | उनके 
जीवन में यह अनुराग मूलक दैन्य उनकी सहज प्रकृति बनकर प्रत्यक्ष हुआ था। 
इस दीस्तिमान दैन्य की दीप्ति उनके जीवन की एक झाँकी में आज भी देखी जा 
सकती है- 

''इक दिन कुंज सेवी श्यामदास, श्रीजी कौ कृपापात्र गुजराती, उनसौं 
मैंने बहुत कर्कस वचन कहे बहुत डॉट्यौ, बहुत खिज्यौ । सुनि भाई ! तू दिन कौं 
बहुत सोवै है । सो भली नाहीं, श्रीजी की वानी कौ पाठ करि । श्रीजी कौ नाम लै, 
कछू भजन करि, ए सोइवौ भलौ नाहीं, इतनी मैंने कही | श्यामदास मन. में दु:ख 
पायौ । सो अपराध ते मोकों सुपन में जम दरसन भयौ । ..... छिन इक में हो 
जागि उठ्यौ तब मैं अपने मन में विचारयौ में श्यामदास कुंज सेवी कौ अपराध 
कीनों है । तब में सबेरे उनके पाइनि में अपनों मूड दै दीनता भारि, कर जोरि 
अपराध क्षमा करायो । उनकौं प्रसन्न कीनौं ।''` 
इष्ट साक्षात्कार : 

इसी जीवन में अपने इष्ट का साक्षात्कार कर लेना ही प्रत्येक उपासक का 
चरम लक्ष्य होता है | इस लक्ष्य लाभ के लिये ही उपासकगण योग, यज्ञ, जप 


१. स्वप्न प्रसंग, पंचदश 
२. जीरन पट अति दीन लट हिये सरस अनुराग । 
विवस सघन वन में फिरे गावत युगल सुहाग ॥ 
- ब्यालीस लीला, वृन्दावनसत, छं. ९३ ॥ 
३. स्वप्न प्रसंग, द्वादश 

तथा नवधा भक्ति आदि अनेक सुसाध्च या कष्ट साध्य साधन किया करते रहे हैं। 
सौभाग्यशाली साधक सफल प्रयत्न भी हुए हैं । 

श्रीहरिवंशोदित रसोपासना के परमोपास्य की प्राप्ति का मार्ग साधन साध्य 
न होकर कृपा साध्य प्रकीर्तित किया गया है । फिर भी उस कृपा प्राप्ति के लिए 
रसिकजनों ने कोई न कोई प्रयत्न किये ही हैं और उन्हें अपने इष्ट का साक्षात्कार 
भी हुआ है । श्री सेवक जी नागरीदास जी, धुवदास जी आदि रसिको के जीवन 
इस तथ्य के मधुर-मुखर प्रमाण हैं । 

इष्ट साक्षात्कार की यह मधुर लोल लालसा अनन्यअली जी को बाल्यकाल्य 
में ही समुपलब्ध हो गई थी । इस लोल लालसा ने ही इन्हें जगत से पूर्ण विरागी 
और वृन्दावन रस का प्रगाढ़ानुरागी बना दिया था । इष्ट साक्षात्कार के लिए निरंतर 
लालस मानस बने रहने के कारण ही स्वप्न में ही उन्हें श्यामा श्याम के लीलामय 
रम्य रूप के दर्शन अनेक बार हुए । उनके इस सौभाग्य की सुभा उनकी वाणी 
में इस प्रकार विकीर्णित हुई है- 

““इक दिन सुपने में श्री जमुना जी कौ अति अद्भुत, मंजुल, अति 
अलौकिक दर्शन भयौ । रंग रंग मणी कुंदन सों दोऊ कूल खचित झलमलाति 
देखे । और छत्री भॉति-भॉति की, भॉति-भाति के बंगला, दोऊ ओर के कूल पर 
चकाचोंधी ह्वै रही हैं .......... तिनके मध्य सतेसा में लाडिलीलाल और थोरी 
सखी हैं | और अनेक सतेसानि में कोटानि कोटि सखी बैठी हैं .......... मैं इक 
छत्री में ठाढौ ठाढौ शोभा देखत हों । मन में अति अचरज मानत हों । मोकों श्री 
लडैती जू मंद मुसिकाइ अनन्यअली नाम लै लै बुलावत हैं । इतने में हौं जागि 
उठ्यौ । मैं अपने मन में धनि धनि बडभागी मान्यौ । ता दिन ते में अपनों नाम 
अनन्यअली वानी में धरयो है ।'”' 

इक दिन मोकौं जुर आयौ | ताते मेरी शरीर बहुत काहिल भयौ | कछु सुधि 
रही नहीं । तब हौं मानसी में श्री लडेती लाल को व्यारू करावनौं भूलि गयौ । तब 
मोकौं रात्रि आधी गये पाछे नींद आई । तब मोकौं सुपने में कोऊ कुटी में ते पुकारत 
है- अनन्यअली ! तू उठि हमको व्यारू कराव । हम बड़ी वेर कै बेठि रहे हें । बड़ी 
अवार भई है । में सुपने में सुनिकें जागि उठ्यो, चौंकि परयौ । सावधान भयौ तब 
मोकों सुधि आई । तब में सुमिरन करि मन लगाइ ८.,रू करायौ |` 

स्वप्न प्रसंगों में वर्णित इष्ट दर्शन किंवा इष्ट लीला दर्शन अनन्यअली जी 


१. स्वप्न प्रसंग, त्रयोदश 
२. स्वप्न प्रसंग, पंचदश 

को निर्भान्त रूप से स्वप्न में ही हुए थे । अत: असंदिग्ध रूप से वे स्वप्न सीमा 
के अन्तर्गत ही आते हैं । किन्तु जहाँ पर ये दर्शन स्वप्न सीमा के अन्तर्गत दिखाई 
देते हैं वहीं पर दूसरी ओर साक्षात्‌ दर्शन के रूप में भी परिलक्षित होते हैं । क्योंकि 
संतजन तथा सच्छास्त्रज्ञ सुधीजनों की सर्व सम्मत मान्यता है कि इस दृश्य जगत 
के मानवीय क्रिया कलापों, व्यवहार व्यापारो और मानसिक चिन्तनाओं, 
कल्पनाओ तथा विकारों के जो सूक्ष्म संस्कार मानव के मन मस्तिष्क पर पड़ते 
हैं- उन सूक्ष्म संस्कारों के छाया चित्र ही स्वप्न कहलाते हैं । 

अनन्यअली जी के वर्णनानुसार उनकी परम इष्ट श्री राधा उन्हें भगवानदास 
नाम से संबोधित न करके अनन्यअली नाम से संबोधित करती हैं । एक दूसरे 
वर्णनानुसार श्री राधा उनसे कहती हैं कि हम बहुत देर से भूखे बेठे हैं । तूने हमें 
व्यारू नहीं कराई है- उठ व्यारू करा । अनन्यअली जी वास्तव में ही मानसी भावना 
में उन्हें व्यारू नहीं करा सके थे | अत: सचेत होकर उन्होंने व्यारू कराई । ये 
दोनों वर्णन अनन्यअली के न तो जागृत अवस्था के क्रिया कलाप ही थे ओर न 
मानसिक चिन्तन, अपितु उनका इष्ट से साक्षात्‌ आलाप संलाप था, श्री राधा का 
| प्रत्यक्ष और अकल्पित आदेश था । अत: स्वप्न संज्ञक होते हुए भी इसे प्रत्यक्ष 
दर्शन और प्रत्यक्ष आलाप संलाप ही कहा जायेगा, केवल मिथ्या स्वप्न मात्र ही 
नहीं | 
निकुंज गमन : 

अनन्यअली जी के निकुंज गमन काल का उल्लेख किसी भी चरित्र ग्रंथ 
में नहीं मिलता । चाचा वृन्दावनदास जी द्वारा प्रणीत रसिक अनन्य परचावली 
की “देह अंत परजंत बंक गति सौं रसिकाई' इस पंक्ति से केवल इतना ही ज्ञात 
होता है कि इस छप्पै रचनाकाल से अनिश्चित काल पूर्व ही इनका निकुंज गमन 
हो गया था | अनन्यअली जी की इस परिचयात्मक छप्पय का रचनाकाल ज्ञात कर 
लेना तो सर्वथा असंभव है किन्तु “रसिक अनन्य परचवाली ' में वर्णित अन्य छप्पयों 
से ऐसी ऐतिहासिक सामग्री अवश्य उपलब्ध होती है जिसके आधार पर” रसिक अनन्य 
परचावली' का रचनाकाल वि. सं. १७९१ से वि. सं. १८२० के मध्य स्थिर होता 
है ।२ इस ग्रन्थ के आनुमानिक रचनाकाल ज्ञात हो जाने के पश्चात्‌ भी इस लम्बी 
अवधि में इदमित्थं किस काल में अनन्यअली जी ने निकुंज गमन किया यह कहना 
कठिन है ।फिर भी यह तो निर्विवाद ही है कि उनका निकुंज गमन वि. सं. १८२० | 


के पूर्व ही हो चुका था । 


१. रसिक अनन्य परचावली, ०. ... २१५०२. रसिक अनन्य परचावली के रचनाकाल 
संबंधी विस्तृत विवरण देर २. ::, ५. कौ येका , लेखक [ अप्रकाशित ] 

वि.सं. १८२० के कितने वर्ष पूर्व ये दिवंगत हुए यह निश्चय करने के लिए 
हमें उनकी रचनाओं के कालक्रम पर ही दृष्टिपात करना अनिवार्य है । अनन्यअली 
जी की प्राप्त रचनाओं में सबसे अंतिम रचना का निर्माण काल वि. सं . १७८८ है। 
इस रचना निर्माण काल में इनकी आयु मात्र पचास वर्ष की थी । वि. सं. १७८८ 
और १८२० का मध्य काल बत्तीस वर्ष का होता है । अनन्यअली जी के रचनाकाल 
क्रम को देखते हुए ज्ञात होता है कि प्राय प्रतिदिन उनके मुख से एक लीला रचना 
के रूप में रसोद्गान होता ही रहा है । इस प्रकार के लीला रसिक की वाणी बत्तीस 
वर्ष तक अकारण ही निष्क्रिय बनी रहे, कम से कम सुधीजन तथा संतजन तो 
ऐसी क्लिष्ट कल्पना नहीं कर सकते | अत: वि. सं . १७८८ में विरचित “हित धुव 
वाणी की फलस्तुति' को ही यदि अनन्यअली जी की अंतिम रचना स्वीकार कर 
ली जाय तो इनका निकुंज गमन काल वि . सं . १७८९-९० के आसपास अनुमान 
किया जा सकता है । 


तृतीय अध्याय 
अनन्यअली जी की वाणी : 


वाणी साहित्य सिन्धु का गहनतम गवेषणात्मक अध्ययन करने से ज्ञात होता 
है कि रसमूर्ति श्यामा श्याम की रस केलियों के काव्याकृत वर्णन करने का 
शुभारम्भ रसोपासना प्रवर्तक गो. हित हरिवंश जी से ही हो गया था ।' अन्वेषण 
शास्त्र मनीषी निष्पक्ष विद्वानों को भी यह मत अमान्य नहीं है । संभवत: इसीलिये 
श्री हिताचार्य की रचनायें ही सर्वप्रथम “वाणी” नाम से अभिसंज्ञात हुई | 

श्रीहिताचार्य चरण द्वारा आविर्भूत रस केलि वर्णन करने की परम्परा 
अद्यावधि निरंतर चली आ रही है । इस परम्परा को अनुप्राणित बनाये रखने वालों 
की सुरम्य रचनाओं से ही ब्रज साहित्य अप्रतिम साहित्यिक धनी के रूप में 
समाद्रित बना हुआ है । अनन्यअली जी ने भी अनेक वाणियो की संसृष्टि करके 
इस परम्परा को सुन्दर यश प्रदान किया है । 


प्राप्त और अप्राप्त वाणियाँ : 

अनन्यअली जी की रचनाओं के कालक्रम पर दृष्टिपात करने से ज्ञात होता 
है कि ये अहर्निशि श्यामा श्याम की लीला और लीलामय रूप में छके रहते थे, 
यही कारण है कि प्राय: प्रतिदिन ही इनकी वाणी द्वारा किसी न किसी लीला 
का समुद्गान होता ही रहता था । इतना ही नहीं, कभी कभी तो एक ही दिन में 
तीन तीन लीलाओ का रसोद्गान हो जाता था । आश्चर्यजनक बात तो यह है 
कि स्वप्नावस्था में भी लीलामय रूप और रूपमयी लीलाओं का रसोद्गान होता 
रहता था ।' इस प्रकार की लीलास्फुरण गति को देखते हुए यह कहना नितान्त 
कठिन है कि इन्होंने कुल कितनी रचनायें की हैं । स्वप्न प्रसंग वर्णन में एक स्थान 
पर स्वयं ही लिखा है कि ““और सुपने में पद भये हैं सो पद्यावली में लिखे हैं ।'' 
किन्तु उनके द्वारा विरचित केवल तीन पद ही प्राप्त हैं | उन्होंने एक स्थल पर 
यह भी लिखा है कि ““इति श्री लीला प्रेम आशावली कौ प्रथम शतक में रसिक 
अनन्य इकमना सुहृदी की प्रार्थना कौ शतक समाप्त: ।'' 

इस पंक्ति को पढ़कर यह अनुमान होना स्वाभाविक है कि उन्होंने इस 
[ प्राप्त ] प्रथम शतक के अतिरिक्त अन्य द्वितीय, तृतीय, चतुर्थ और पंचम शतकों 
१. देखें ब्रजभाषा का आदि काव्य और आदि कवि, लेखक [ अप्रकाशित ] 


२. “और सुपने बहुत भाँति के भये । तिन में जो कछु सुधि रहे सो लिखि राखे और सुपने 
की लीला “मैना मंत्र मोहनी' भई है, सो न्यारी लिखी है ।'' 

की भी रचना की होगी- जो कि प्राप्त नहीं हुए । उनकी रचनाओं के रचना कालक्रम 
पर दृष्टि डालने से ऐसा अनुमान किया जा सकता है कि उन्होंने कभी तीन वर्ष 
तक कभी चार वर्ष तक और कभी पाँच-छ : वर्ष तक कोई रचना नहीं की, किन्तु 
वाणी अस्फुरण का जब तक कोई प्रामाणिक कारण ज्ञात नहीं होता तब तक यह 
मानना कोई अनौचित्य पूर्ण न होगा कि उन समयो की रचनाएं प्राप्त नहीं हुई हैं। 
प्राप्त रचनाओं के आधार पर आज हम यह कहने के लिए विवश हैं कि अनन्यअली 
जी की कुल रचनाएं नव्यै [ ९० ] हैं । 
वाणी रचनाकाल की आद्यंत सीमा : 

अनन्यअली जी ने लिखा है कि एक दिन मुझे श्री राधा ने स्वप्न में 
अनन्यअली' कहकर पुकारा, उस दिन से मैंने अपनी वाणी [रचना] में 
अनन्यअली नाम रखा- 

““मौकौं श्री लडैती जू मंद मुसिकाइ अनन्यअली नाम लै लै बुलावत हैं 
ता दिन ते में अपनी नाम अनन्यअली वानी में धरौ है ।'”' 

वाणीकार द्वारा लिखे गये उपर्युक्त उल्लेख से सुस्पष्ट ध्वनित होता है कि 
उन्होंने इस नाम प्राप्ति से पूर्व भगवानदास नाम से रचना की होगी । 

अनन्यअली नाम से विरचित रचनाओं में सर्वप्रथम रचना 'सुरतांत 
विलास” का रचना काल वि. सं . १७६७ है । जब तक इससे पूर्व की भगवानदास 
या अनन्यअली नाम से विरचित कोई रचना प्राप्त नहीं हो जाती तब तक इनकी 
रचनाओं का प्रारंभिक काल वि. सं. १७६७ मानना ही सुधी सम्मत होगा । प्राप्त 
रचनाओं में सबसे पिछली रचना “हित धुववाणी की फलस्तुति' है, उसका रचना 
काल वि. सं. १७८८ है । यदि इसी रचना को उनकी अन्तिम रचना स्वीकार कर 
ली जाये तो उनके रचना करने का कुल समय इक्कीस वर्ष [ वि. सं . १७६७- 
१७८८ ] निर्धारित होता है । 
वाणियों का प्रतिपाद्य : 

गो. श्रीहित हरिवंशोदित रसोपासना के वृन्दावनरस वाणी साहित्य में 
परमोपास्य “अद्भुत प्रेम मूर्ति श्यामा श्याम" नित्य नव दम्पत्ति रूप में लाडित 
दिखाई देते हैं । नव दम्पत्ति को प्रीति के विलास ही परम प्रिय होते हैं । उनकी 
यह विलास प्रियता कभी न्यून नहीं होती, प्रत्युत प्रतिक्षण नूतन और वर्द्धनशील 
बनी रहती है । इस स्वाभाविक विलास प्रियता के कारण ही वे प्रत्येक ऋतु में 
अहर्निशि प्रतिक्षण प्रीति विलास परायण ही बने रहते हैं । और इसीलिए ये नव 


१. स्वप्न प्रसंग, त्रयोदश 

दाम्पत्य-प्रीति-विलास-विलासी श्यामा-श्याम, बाल कोमार और पौगंड 
कालीन जननी स्तन पान लीला, ऊखल बन्धन लीला, सखाओ के साथ दान 
लीला या ब्रज की बहू बेटियों के साथ छेड छाड जैसी कोई लीलायें करते नहीं 
दिखाई देते । वे सदा निजानंज्ञोर्मिल और निज प्रेमोर्मिल विलासों में नित्य निमग्न 
बने रहते हैं | अनन्य अली जी ने ऐसे ही विविध विलासों का वर्णन “रहसि वचन 
विलास लीला ' , “मंगल विनोद लीला ', ' संध्या समय विलास लीला ', 'सैन समय 
विलास लीला", “नवल जुगल विनोद लीला ', “आँख मिचाई लीला', 'छविलता 
लीला, ' “परिचर्या विलास लीला” आदि आदि विभिन्न लीलाओं के नाम से किया 
है । उन्होंने “लीला” शब्द का सम्प्रयोग किसी अदभुत चरित्र अर्थ में न करके 
श्यामा श्याम के प्रकृत प्रिय खेल, क्रीडा, केलि, विनोद तथा विलास आदि अर्थ 
में ही किया है । 
श्यामा श्याम के ये प्रीति विलास केवल शैया विहार और नित्य विवाह 
विनोद तक ही सीमित नहीं है । इसीलिए वे युगल कभी रास बिहार तो कभी जल 
विहार, कभी चंग खेल विलास, तो कभी गेंद खेल विलास, कभी चौपड खेल 
विलास , तो कभी शतरंज खेल विलास , कभी भड़डू खेल विलास , तो कभी दान 
विलास इत्यादि अनन्त प्रीति विलासों में भी आनंदोन्मत्त दिखाई देते हैं | अनन्य 
अली जी की वाणी ने ऐसे ही अनन्तानन्त और अद्भुत प्रीति विलासों का समुदगान 
किया है । प्रीति के इन विभिन्न विलासों की गान गुंजन में ही श्यामा श्याम की 
नखशिख शोभा , आंगिक चेष्टाएं एवं उनके स्वभाव व्यंजक अनेकानेक रस पेशल 
रूप भी प्रत्यक्ष हुए हैं । 
व्याह विनोद लीला में प्रत्यक्ष नित्यनव दंपति रूप की एक रमणीय झाँकी :- 
प्रथम मिलनोत्सुक नव दम्पति श्यामा श्याम शैया पर विराजमान हैं । रसिकवर 
श्याम को श्री श्यामा के उन्नत उरोजों पर एक किशोर और किशोरी के रमणीय 
रूप के दर्शन होते हैं । विवाहोत्सव लिप्सु रसिकवर लाल श्री श्यामा से प्रार्थना 
करने लगते हैं- 
इनमें जे है नवल किशोरी । तिनसों व्याह करी मम गोरी ॥ 
इनमें जे है श्याम सलौनौ । काहू गुन में नाहीं औनों ॥ 
अपनों व्याह करी तिन संगी । हिलिमिलि सब सुख करें अभंगी । 
किधौं करी जो नहिं इहि बतियाँ | सुखद विचारी मैं इक बतियाँ ॥ 
इनकौं कुच में ते जु निकासी । इनसौं इनकौ व्याह प्रकाशो ॥ 

अरु तुम्हरौ मेरी मिलि कीजे | तब सब सुख नीके करि लीजै ॥' 
सखीजन अपने परम प्रेष्ठ दंपति की आन्तरिक रुचि जानकर रति रस 
विवाह का समायोजन कर देती हैं । पारस्परिक आशक्ति की गाँठ प्रगाढ हो जाती 
है । रति विपरीत की सुभव्य भाँवर , चारू चुम्बन की दूधाभाती और प्रीति की देवी 
का पूजन करके रसिक युगल आनंदोन्मत्त हो उठते हैं- 
अंचल रूप अनूप कल शोभित अंगनि माँहिं । 
गाँ दई आशक्ति ने कबई छूटे नॉहिं ॥ 
चुम्बन दूधा भाती कीनी । रति विपरीत सु भाँवर दीनी ॥ 
कोऊ रति न बची रस केली । रीति भाँति सब करी नवेली ॥ 
रति रस धन गन लीनों दीनों । रह्यो रंग रस बस पिय कीनों ॥ 
नवल प्रीति की देवी पूजी । जै जे कहत कोकिला कूजी ॥ 
जुरे बरात सखिन दृग माई । छवि व्यंजन जेंवत न अघाई ॥ 
सखियों के नेत्र-बाराती लता रन्धो में लगकर दम्पति के विहार का भोजन 
करने लगते हैं । तभी सखियों की रसना आनंदमत्त होकर मुखरित हो उठती है- | 
जुग जुग ऐसें करो विहारा | दुलहिनि दूलह अति सुकुमारा ॥२ 
दाम्पत्य प्रेम विलास व्यसनी और विलास असनी श्यामा श्याम के नये नये 
प्रीति विलासों की प्रेरिका उनकी पारस्परिक प्रीति ही है, जोकि अनन्त सखीगण 
तथा वृन्दावन के रूप में नित्य प्रत्यक्ष रहकर उन्हें नव नव विलासों की प्रेरणा 
देती रहती है तथा उन विलासों का समायोजन और सम्पादन किया करती है। 
स्मर संसेवित “वृन्दावन षडऋतु सौन्दर्य संपन्ना ललित लतिकाओं की कलित 
केलियों द्वारा रसिक युगल को विलासोत्सुक बनात्रा रहता है तथा विलासोचित 
उपकरणों की प्रस्तुति से उन्हें सफल मनोरथ किया करता है । कहना अत्युक्ति 
न होगा कि दम्पति के प्रेम विलासो में षड्ऋतु सौन्दर्य का अत्यन्त ही महत्वपूर्ण 
स्थान है । सम्भवतः इसीलिए रसिकजनों ने षडऋतु सौन्दर्य को विलास वर्णन 
की सुभव्य भूमिका जैसे रूप में समाहित और समाशंशित किया है । अनन्य अली 
जी ने भी षड्ऋतु में होने वाले प्रीति विलासों का वर्णन विविध प्रकार से विस्तार 
पूर्वक किया है । 
बासन्ती विलास की एक छवीली छटा देखिये- 
ऋतुराज द्वारा विनिर्मित सौन्दर्य सिंहासन पर समासीन श्यामा श्याम 
अपने रतिराज की सुरम्य केलि का आनंद ले रहे हैं । अनुराग से रॅंगे ओर फाग 
१. व्याह विनोद लीला [ प्रथम ] छं. सं. ३७ से ४२ 
२. ब्याह विनोद लीला [ प्रथम ] छ. सं. ७२ से ८२ 
३, ब्याह विनोद लीला [ प्रथम ] छं. सं. ८४ 

से सगवगे दंपति एक दूसरे के श्री अंग पर रंग डाल रहे हैं । रंग रंजित चीर श्री 
अंगों से नितान्त संसक्त हो गये हैं और उनसे गौर श्याम शरीर की अनुपम आभा 
ऊर्मिल हो रही है । दोनों खिलाडी किसी और ही रंग में रँग जाते हैं । वे एक विचित्र 
“फूलन' से फूलकर अपनी सुधि बुधि भूल जाते हैं और झूलने लगते हैं अंगों की 
विचित्र आभा के हिंडोले में | इस फाग क्रीडा और राग क्रीडा की कमनीय कुहुक 
काकली अनन्यअली की वाणी से सुनिये- 

आई सुहाई बसंत जु की रितु फूलनि फूल जहाँ वरषाई । 

भाँतिनु भाँतिनु रंग नये फल फूलनि पाति नये सरसाई ॥ 

रंगनि रंगनि भृंग विहंगनि बोलत हें सुनिकें तरसाई | 

श्री हरिवंश कृपा बल ते वन रूप अनन्यअली दरसाई ।' 

माधुरी कुंजनि में विवि प्रीतम खेल बसंतनि कौं सरसाई । 

सेत सिंगार सुगंध पगे सु लगे तन में न कछू दरसाई ॥ 

अंवनि मौर धरे कलशा मणि, चीर गुलालनि सौं बुरकाई । 

श्री हरिवंश कृपा बल ते वन खेल अनन्यअली दरसाई ॥ 

केशर कुंजनि में कल दंपति खेलत फाग भरे रँग माई | 

रंगनि रंग छुटै पिचके कल अंगनि अंगनि पे छवि छाई । 

भींजत चीर लगे तन सौं मृदु गात लसें दरसें ललचाई | 

श्री हरिवंश कृपा बल ते वन खेल अनन्यअली दरसाई ॥* 

खेलत फाग मते अनुरागनि भूषन बाजत हैं सुखदाई । 

रंगनि डारत अंग निहारत गातनि चित्र विचित्र कराई ॥ 

नाहिं सँभार सिंगारनि की तन साँवल गौर न जात लखाई । 

श्री हरिवंश कृपा बल ते वन खेल अनन्यअली दरसाई ॥* 

अतीत कालीन सभी कवियों ने ऋतु सौन्दर्य का वर्णन या तो आलम्बन रूप 

में किया है या फिर शृंगार रस के उद्दीपन रूप में स्वीकार करके अपने कवित्व 
का गौरव स्थापित किया है । किन्तु श्रीहरिवंशोदित रसोपासना के रसिकजनों 
ने ऋतु सौन्दर्य को अपनी वाणी का वर्ण्य विषय नहीं बनाया है । उनकी वाणी 
का वर्ण्य विषय तो उनके इष्ट-प्रेममूर्ति श्यामा श्याम के प्रीति विलास ही रहे हैं। 
उनकी मान्यता रही है कि रति की संपूर्ण कलाओं के साथ रतिराज' सभी राग- 


१. वृन्दावनं वास अवस्था, [ चतुर्थ ] छ . सं. ०५ 

२ से ४ वृन्दावन वास अबस्था, [ चतुर्थ ] छ . सं. ६, ९, १० 

५. अति कमनीय विराजत मन्दिर नवल निकुंज । 
सेवत सगन प्रीति जुत दिन मीनध्वज पुंज ॥ हित चौरासी पद सं . ५७, 

रागिनी, और संपूर्ण ऋतुएं, प्रेममूर्ति शयामा श्याम की सेवा करती रहती हैं ।' 
यही कारण है कि वृन्दावन रस रसिको की वाणी में समस्त ऋतुएं अपने संपूर्ण 
स्वरूप वैभव के साथ श्यामा श्याम की परिचर्या-परायण रूप में प्रत्यक्ष हुई हैं। 
अनन्यअली जी की वाणी में भी षड्ऋतुओं की रम्यता इसी रूप में प्रत्यक्ष हुई 
है- 
मधुरितु के वच सुनि मुसिकाई । मनों विविध रँग छवि-छिरकाई ॥ 
फूल फूल ने सेज बनाई । सकल सुगंधनि सों छिरफाई ॥ 
तिन पर शोभित नवल विहारी | पाई संपति नवल अपारी ॥ 
रितु बसंत फूली रहे, तन बन माँझ अतूल । 
रुचि लै दुहुन लडवधे, फूलत नव नव फूल ॥ 
ग्रीषम रितु रुचिदाई आई । नेननि कौं छवि संपति लाई ॥ 
रुचि. लै टहल करत सियराई । खान पान पट शीतलताई ॥ 
अतर गुलाब सुगंधनि लीने | ठौर ठौर सब शीतल कीने ॥ 
मनु ग्रीषम पावस लिये, आई संग लसंत । 
रुचि लै सेवा करति है नव, नव सुख वरषंत* ॥ 
हसत लसत हिमरितु कल आई | सरसत बाल लाल मन माई ॥ 
नव निकुंज में सेज सुहाई । मते मैन दोऊ विवसाई ॥ 
ज्यों ज्यों शीत मधुर अति लागे । त्यो त्यों अंग अंग मिलि पागैं ॥ 
हिम रितु प्यारे कं अति प्यारी | सुख पर किये प्रान बलिहाशि* ॥ 
शिशिर रितु सुहाई मंद मंद मुसिकाई 
भाम श्याम मन भाई अति सुख पावहीं ॥ 
कछु रही सियराई त्रिविध पौन सुहाई । 
सब भाँति रुचिदाई करें मन भावहीं ॥ 
कुंज पुंज सुख जहाँ रची फूल सेज तहाँ 
मृदु मृदु दल कल वसन बिछावहीं । 
भोग जोग भाँति भाँति स्वाद लेत ना अघात । 
देखत अनन्यअली पलकैं न लावहीं ॥' 
१.दिवा जामिनी छहो रितु ठाढ़ी रहें कर जोर । करत जोई तिहि छिन समुझि जब चितवत जिहि ओर॥ 
२.षटरितु विलास लीला, छ.सं.९४, ९७, ९८, १०६, वयालीस लीला, सभा मंडल लीला छं . ७५ 
. ३. षटरितु विलास लीला, छं. सं. १०९ से १११ तथा १२२ 
४. षटरितु विलास लीला, छ. सं. १६३ से १६५ तथा १६८ 
५. वहै छ. सं. १७४ 

इन षड्रितुओं का वर्णन कवियों की रचनाओं में कहीं पर सुखद रूप में 
तो कहीं दुःखद रूप में भी प्राप्त होता है किन्तु रसिकजनों की वाणी में वह सुखद 
परिचारक रूप में ही प्रत्यक्ष हुआ है । कवियों ने ग्रीष्म रितु का स्वरूप चित्रण 
करते हुए लिखा है कि पूषण बंधु की प्रचंड ज्वाला से भयभीत पृथ्वी अग्नि की भाँति 
तप रही है, वायु अत्यन्त गर्म हो गई है, छाया भी छाया को खोजती फिर रही 
है। किन्तु अनन्यअली जी ने इस प्रकार का भयावह चित्रण न करके प्रत्येक ऋतु 
को श्यामा श्याम के द्वारा प्रशंशित और उनकी सुखद परिचारिका के रूप में ही. 
चित्रित किया है | 
ग्रीष्म ऋतु में श्यामा श्याम को झीने चीर विलास, फूल विलास, महा 
शीतल विलास, क्रीडा सर खेल विलास, जल नौका खेल विलास तथा चन्दन 
चित्र विचित्र विलासादि में प्रवृत्त करना- ग्रीष्म ऋतु की ही मधुर सेवा है । इसी 
प्रकार सभी ऋतुओं की अपनी अपनी मधुर सेवाओं से आनन्दित होकर श्यामा 
श्याम उनका गुण गान करते हैं । ऋतुओं का यह रम्य रूप अनन्यअली जी द्वारा 
वर्णित षड्ऋतु के विभिन्न विलासों में रसोल्लास करता दिखाई देता है- 
ग्रीषम रितु अति ही सुख दैना | दरसत सरसत हरषत नेना ॥ 
परस्पर अंगनि की छवि दरसें | नेननि सैननि केलिनु वरषें ॥ 
यह स्ति मोकौं नीकी लागे | मानत नेना अति बडभागे ॥ 
पल पल में इहि रितु चलि जाई । जो छिन जाइ सो फेर न आई ॥ 
रॅंग रँग मणिन कटोरा धरहीं | विविध पना शरबत सों भरही ॥ 
सियराई सखि हित सौं ल्याई | पीवत दंपति रुचि अधिकाई ॥ 
एक चषक में पीवत दोऊ । पान करत न अघार्वे कोऊ' ॥ 
इसी प्रकार हिमऋतु और शिशिर ऋतु भी- 
हिम रितु दंपति भाई आई । अंग अंग सुख सम्पति लाई ॥ 
भानुकांति द्रुम बेलिनु झलकैं | चौंधि कौंधि मृदु चपलति पलक ॥ 
हिमरितु सुख पर पिय बलि जाई । सहजहि प्यारी उर लपटाई ॥ 
हिमरितु तो सम और न कोई । ऐसी कबहुँ भई न होई" ॥ 
शिशिर सु रितु आई मन भाई | रुचि लै टहल करन सुखदाई ॥ 
खान पान मादक सब धरहीं । रंग रंग मणि भाजन भरही ॥ 
तहाँ श्री राधाबलभ राजै । देखत कुंज पुंज सुख आजें ॥ 
द्रुम बेलिनु भाइनु अरुझाई | देखि देखि सकुचत मुसिकाई * ॥ 
१. ग्रीषम रितु विलास लीला छं. सं. ७०, ८०, ८४, ८५,३८ से ४० ७२. हिम रिसु विलास 
लीला, छं.सं.२, ३, ११, २४ ७३. शिशिर रितु विलास लीला, छ. सं. २ तथा ७ से ९ 

प्रेम के विलास नित्य नूतन होते हैं । नूतनता के मूल में अदभुतता किंवा 
चमत्कृति की चारुता होती है । चमत्कार प्राण आनंद ही रस कहा जाता है । श्यामा 
श्याम “रस' की मुखर मूर्ति हैं । यही कारण है कि उनके प्रीति विलास चमत्कार 
पूर्ण नित्य नूतन होते हैं । अनन्यअली जी की वाणी ऐसे नव नव और चमत्कार 
पूर्ण विलास वर्णन करने की अभ्यस्त बनी दिखाई देती है । उनके द्वारा वर्णित 
“डर विलास,” “निडर विलास”, “रहसि झगरा विलास” “थल नौका खेल 
विलास”, “स्वप्न विलास '' प्रतिविंवविलास ' “सौरभ विलास ', ' चातुर्य विलास”, 
“दरस विलास, ' “निद्रा विलास' इत्यादि विभिन्न विलास प्रीति के विलासों की 
नित्य नूतनता के निकट परिचायक हैं । 
श्री वनस्थ कुंज निकुंजों की मणियों में प्रीतम के अमिताभांगों में, श्री हित 
अलि तथा अन्य अलियों के अंगों में- मोर मराल, शुक, पिकादि पक्षियों तथा 
पराग प्रमत्त षटपदों को प्रतिविम्वित देखकर मधुर मुग्धा श्री राधा डर जाती हैं। 
फलतः: वे कभी अपने प्रीतम से, कभी अपनी प्राणसखी हरिवंशी और अन्य 
अलियों से आवद्ध वक्ष हो जाती हैं । श्री राधा का यह डर-रसिक श्याम सुन्दर 
और रसमूर्ति श्यामा दोनों का प्रीति विलास बन जाता है | अद्भुत चमत्कारपूर्ण 
यह अभिनव डर विलास अनन्यअली जी की वाणी में इस प्रकार विलसित हुआ 
है- 
प्रतिविंवित खग अलिन के मणि मन्दिर कल माहि । 
ठौर ठौर चपलत फिरैं शोभा कही न जाहिं ॥ 
प्रतिविवनि खग अलिन के श्री भोरी दरसाइ 
अवला अति सुकुमारि मन डरपत चर चपलाइ ॥ 
कौतिक में कौतिक भयौ एक नवल कल भाँति । 
खग अलि के प्रतिविंव वर पिय तन में झलकाँति ॥ 
सो प्रतिविंवनि कों प्रिया देखति मन डरपाइ । 
तिहि छिन छुटि पिय हिये सौं चपला सी चमकाइ ॥ 
अनन्यअली के हिये सौं लिपटी चिपटी बाल । 
उर अंचल ले ओढिके चपलित नैन विशाल ॥ 
अनन्यअली के नैन में प्रतिविंवित प्रिय नैन । 
कुटिल अलक अलि से लसें सो छवि कहत बने न । 
कुटिल अलक अपु नैन की प्रतिविंवनि दरसंत 


खंजन अलि मन जानिकै डरपति अति सरसंत | 
अनन्यअली के हिये ते छुटी बाल चपलाइ | 
उर अंचल झझकारही पुनि पिय हिय लपटाइ । 
पुनि पिय हिय में अलिन के प्रतिविंवनि झलकाँति । 
देखि डरपि वंशी हिये लपले छिपि कुलकाति ॥ 
भें तो पिय नहि हितसखी पाछे ठाढ्यौ लाल । 
ज्यों लपटति हो श्याम तन त्यों इत लपटी बाल' ॥ 
रसिक शेखर श्याम कोमलांगी श्री राधा की कृशि कटि मुरनि देखकर 
डर जाते हैं । वे कटि किंकिणी बनकर अंक भरने के लिए लालस मानस तो होते 
हैं किन्तु श्री राधा की भौंह भंगिमा देखकर पुन: भयभीत हो जाते हैं | इस प्रकार 
डर का यह प्रीति विलास क्षण-क्षण में सोल्लास बढ़ता दिखाई देता है- 
इहि गति कटि की देखि पिय डरपत अति मन माँहिं । 
लटकति लचकति चलत में जिन गिरें यो अधिराहिं ॥ 
अति आतुर अकुलॉइ पिय लीनी भरि अँकवारि । 
इत डर कृशि कटि कौ लगे उत डर भोंह अपार ॥ 
कहा भयौ तुमको लला आतुर से लपटाइ । 
धरकति डरपत सी छती कहो मोहि समुझाइ ॥ 
तुम्हरी कृशि कटि चलत में डिगत लटकि लचकाँहिं । 
जिन गिरि परै सु लाड़िली डरपत हों मन माँहिं ॥ 
याही डर मन जानिके भरि लीनी अँकवारि । 
किंकिनि ह्वै तुव कटि लसौं लपटों हों सुकुमारि ॥ 
डर विलास बहु भाँति के कापे वरने जॉइ । 
श्री हरिवंश प्रताप ते अनन्यअली कछु गाइ' || 
वुन्दावन रस रसिकों की वाणी का वर्ण्य उनके परमेष्ट श्यामा श्याम की 
रस लीलायें और लीलामय रूप होते हैं । लीलामय रूप के प्रत्यक्ष होते ही उनकी 
वाणी-उन रमणीय रूपों के नख शिख-सौन्दर्य-सुधा का समास्वादन करने के 
लिए आलुलोलित हो जाती है । ऐसी स्थिति में उनकी वाणी से उनके नखशिख 
सौन्दर्य का वर्णन भी बलात्‌ फूट निकलता है । श्री हिताचार्य तथा उनके परवर्ती 


१. डर विलास लीला, छ. सं. १५, १६, २४ से २६, २९, ३१ से ३४ 
२. डर विलास लीला, छ. सं. ४८ से ५२ तक तथा ६२ 

सभी रसिकों की वाणी में इस नखशिख सौन्दर्य का वर्णन पर्याप्त रूप से मिलता 
है! 
आलोच्य वाणीकार की वाणी भी रूप के इस अदम्य प्रभाव से अछूती नहीं 

बची है- उसने भी श्यामा श्याम के लीलामय रूप के नख शिख सौन्दर्य का वर्णन 
बड़े मार्मिक ढंग से किया है । किन्तु दृष्टव्य यह है कि इनका वर्णन रीति कालीन 
शृंगारी कवियों तथा भक्त कवियों के नख शिख वर्णन प्रकार से सर्वथा भिन्न- 
मौलिक है । अन्य सभी वर्णन कर्ताओं ने यह नख शिख वर्णन केवल अंग सौष्ठव 
वर्णन के उद्देश्य से ही किया है । किसी लीला प्रसंग वर्णन के उद्देश्य से नहीं । 
संभवतः इसीलिए वहाँ कवि गण स्वयं वर्णन कर्ता के रूप में दिखाई देते हैं । 
अनन्यअली जी द्वारा वर्णित नख शिख वर्णन श्यामा श्याम के “रूप विलास' 
नामक एक लीला विशेष में रसिकवर श्याम की रस गिरा के द्वारा उद्गीत हुआ 
है । वर्णन की यह विधा ही उसे मौलिक कहने के लिए विवश करती है । इस विशिष्ट 
विधा से वर्णित होने के कारण ही यह आनख रिख वर्णन रसालायतन तो बन 
ही गया है साथ ही विशालायतन भी बन गया है । अत: इस अनूठे वर्णन की एक 
झलक ही बानगी के लिए पर्याप्त होगी- 

मो जिय ऐसी होत अब कहो आपनौं हाल 

रूप भूप तुम लाड़िली परम कृपाल दयाल 

मम तन अतर फुलेल ह्वै सन्यौ वार के माँहिं 

किधौं सु मौरी होहि कैं केशनि में अरुझाँहिं 

अलकनि झलकनि छविनि की सुन्दरता मैं पाइ 

याही ते सुन्दर भयौ बाल छटा झलकाइ 

केश छटा ते भयौ हों मोहन सोहन श्याम 

कुटिल अलक छवि निरखिकैं भयो त्रिभंगी भाम 

विथुरी कल अलकावली शोभित अतिहि अनूप 

भये मनोहर नेन-अलि लै लै सौरभ रूप 

कुटिल अलक की कुटिलता रही लुभाइ मम नेन 

याही ते बाँके भये अनियारे सुख दैन' 


१. रूप विलास लीला छं. सं. ५३, १४, १७ से २० 

है, जैसे- उनके श्याम तन की श्यामता ही श्यामा के श्याम केशों में अतर और 
फुलेल बनकर संलिप्त हो गई है । उनके अलको की श्याम सलौनी कान्ति का 
स्पर्श पाकर ही वे श्याम सलोने बन गये हैं । अलको की कुटिलता का प्रभाव पड़ने ` 
से ही वे ललित त्रिभंगी बन गये हैं और इन अलकों के कृपा प्रसाद से ही उनके 
नेन भी बाँके तथा अनियारे रूप में प्रकीर्तित हुए हैं । 
अनन्य अली जी के नख शिख वर्णन की मौलिकता का एक अद्भुत और 
चिताकर्षक आधार यह भी है कि उन्होंने चित्रण तो किया है श्याम सुन्दर के 
नखशिख का किन्तु चित्र बन गया है श्री राधा के रस रम्य रूप का । उन्होंने वर्णन 
तो किया है श्याम सुन्दर के आनख शिख अंगों का किन्तु वर्ण्य बना दिखाई देता 
है- श्री राधा का अवरण सवरण रूप | कहना अत्युक्ति न होगा कि यह उनकी 
श्री राधाचरणानन्य तूलिका के भाव और स्वभाव का ही मधुर प्रभाव है । 
अनन्यअली जी की रस तरल वाणी-तूलिका रसिक शेखर श्याम के चारु 
चक्षुओं का चित्रण करने का उपक्रम करती है किन्तु उसे उन नेत्रों में स्वामिनी 
श्री रांधा रूप का चमत्कार दिखाई देने लगता है । और वह उसी चमत्कार के 
आलोक में श्याम के नेत्रों का वर्णन करते करते श्यामा का रूप चित्रण करने 
लगती है- 
काम धनुक लजि तजि भजे देखत भृकुटी लाल । 
याते शोभित बंकता लुभी कटाक्षनि बाल ॥ 
पिय पलकनि ललकनि भरी कयौं न अधिक चपलाइ । 
कुँवरि चरन पथ मार्जनी टहल भाँवती पाइ ॥| 
हीन मीन खंजन किये मृग बालक सम नाहि । 
उपमा तिनकी को कहै बसत बाल जिहि माहि । 
प्यारी पग तल विमल की झाँई जगमग होइ । 
परी लाल के नेन में क्यों न सोहने होंइ ॥ 
छैल छवीली लाडिली बसत लसत जिहि माँहिं ॥ 
तिनकी छवि सखि को कहै उपमा कोऊ नाँहिं' ॥ 
श्री राधा के कमनीय कुटिल कटाक्षों का ही प्रत्यक्ष प्रभाव है कि रसिकवर 
श्याम के नेत्र इन कटाक्षो के लोभी बन गये हैं । कटाक्षों से नित्य लुब्ध रहने के 

कारण ही श्याम के नेत्रों में मनोहारिणी बंकता आ गई है । स्वामिनी श्री राधा के 
पदांकित पथ की सोहनी सेवा पाकर ही प्रीतम के ललक भरे पलकों में चारु 
चांचल्य का चमत्कार दिखाई देने लगा है | छेल छवीली की मंजु मधुर मूर्ति से 
सदा विलसित और उनके पग तल की ललित लालिमा से नित्यानुरंजित रहने 
के कारण ही छवीले के नेत्र सुन्दर असमान, समान और निरुपमान बन गये हैं। 
अनन्यअली जी के नख शिख वर्णन में परिलक्षित नूतन वैचित्र्य उनके नैपुण्य 
का प्रतिफलन नहीं है प्रत्युत सहज और स्वाभाविक है । क्योंकि उन्होंने रस मूर्ति 
श्यामा श्याम के जिन अंगों को अपनी वाणी का विषय बनाया है वे श्री अंग ही 
परमाद्भुतता के साकार विग्रह हैं मृदुता मंजुलता और मधुरता के सान्द्र स्वरूप 
हैं । बिना भूषनों के ही सदा विभूषित बने रहते हैं- 

केलि खेल भारी लगै हार भार सिंगार । 

कैसे प्रिया सुहात है रूप छविन कौ भार ॥ 

छिन-छिन में छवि नवल नव प्रगटत रूप अपार । 

सह्यौ जात क्यों भार यह तुम तौ अति सुकुमार ' ॥ 

बिनु भूषन भूषित प्रिया अंगनि छवि सिंगार । 

भूषन भूषित होत कल तन सुन्दरता सार! ॥ 

सुन्दरता शोभानि के भूषन ढकना बानि । 

छवि भाजन पर ढके कल नागरता ने ठानि || 

तऊ न कोऊ छवि दुरे फूटि-फूटि निकसंत । 

मानौं वृन्दाविपिन में छवि मुक्ता विगसंत* ॥ 

प्रेम मूर्ति श्यामा श्याम के रस विलास श्रीराधाचरण प्रधान रसरीति पर 

आधारित और अनुप्राणित होते हैं । रस लीलाओं में प्रत्यक्ष श्री राधा रूप की सुरम्य 
कान्ति में ही श्याम सुन्दर, सखी गण तथा वृन्दावन का परम कान्त रूप प्रत्यक्ष 
होता है | यही कारण है कि अनन्यअली जी की वाणी द्वारा उद्गलित प्रत्येक लीला 
श्री राधा के विविध रूपों की व्यंजक बनी दिखाई देती है । इन राधा रूप व्यंजक 
लीलाओं में- किसी में उनके सौकुमार्य का, किसी में उनके औदार्य का, किसी 
में उनकी मृदुलता का, किसी में उनकी मुग्धता का और किसी में उनके प्रीति 
१. सुकुमारता सीमा लीला, छ. सं. ४७,४८ | 

पारखू तथा प्रीति वत्सला रूप का वर्णन हुआ है । इस लीला वर्णना का मधुर 
वैचित्र्य यह हे कि उन्हें पढ़कर रसिक पाठक सुनिश्चित रूप से यह नहीं कह 
पाता कि वाणीकार ने इन लीलाओं में दम्पति के किसी रूप विशेष का वर्णन किया 
है या किसी प्रीति विलास का | प्रीति के विलास में विलसित श्री राधा की आंगिक 
मृदुता का एक रूप देखिये- 

पगी लगी जानत नहीं ऐसी कोमल बाल । 

अचरज मन में मानहीं छैल छवीली लाल ॥ 

जाने परैं न हाथ में पद पंकज मृदु बाल | 

कौन भाँति की मृदुलता सोचत मन में लाल ॥ 

औरै पंकज कुसुम कौं परसत जाने जॉइ । 

तुम्हरे चरन सरोज कौं परस न जान्यौ जाइ ॥ 

कौन भाँति की मृदुलता तुम्हरे तन कल माँहिं । 

फूल कमल देखी सकल ऐसी मृदुता नाहिं' ॥ 

वृन्दावन रस रसिक अपने उपास्य का अनन्य होता है उपास्य का रूप- 
नाम, रूप, लीला, धाम, परिकर- इन पाँच अंगों को लेकर पूर्ण होता है । यही 
कारण है कि वृन्दावन रस रसिक की अनन्याशक्ति इष्ट के इन सभी अंगों से 
संश्लिष्ट दिखाई देती है । अर्थात्‌ उसकी वाणी उपास्य की लीला गान और रूप 
गान के साथ साथ उनके नाम गान की भी सहज गायिका बन जाती है । अनन्य 
अली जी की वाणी में भी इस मधुर परम्परा का पालन दिखाई देता है । उन्होंने 
दो ग्रन्थों में लाड़िली जू की नामावली तथा लाल जू की नामावली का गायन किया 
हे, किन्तु अविस्मरणीय है कि इनका यह गान भी लीला लहरी के रस सीकरों 
के रूप में ही निर्झरित हुआ है । 
अनन्यअली जी की वाणी का प्रमुख प्रतिपाद्य विषय तो परमेष्ट श्यामा श्याम 

की रस क्रीड़ाओं किंवा, नित्य विहार का गान ही है किन्तु इस केलि गान के साथ- 
साथ उन्होंने रसिक जगत की हित साधना की दृष्टि से रसोपासना सम्बन्धी 
अन्यान्य विषयों पर भी विपुल प्रकाश डाला है । “वृन्दावन वास अवस्था में जहाँ 
उन्होंने रसिकजनों को हित जू के चरनन कौ नेम, हित जू की वानी कौ नेम, हित 
जू के नाम कौ नेम, रसिक अनन्य संग को नेम, जीविका नेम, वृन्दावन वास कौ 
नेम, आदि आदि नेम लेने की मधुर प्रेरणा दी है वहीं पर “जीव पुकार”, “मन 
विनती', “चरण प्रताप लीला', “हित हरिवंश नामावली ', “हित हरिवंशाष्टक', 

“आशाष्टक ', “प्रेम आशावली' आदि ग्रन्थों में नेम निर्वाह की शक्ति प्राप्त करने 
के लिए पुनीत प्रकाश भी प्रदान किया है । 
वृन्दावन वास के प्रति उत्कट अनन्यता की प्रेरणा प्रदान करने वाली 
कतिपय पंक्तियाँ देखिये- 
जो कहुँ अंत चलें मो पाँय । तिहि छिन टूक टूक करवाइ । 
बसों विपिन में पंगु है ॥ 
बसों विपिन में ह्वे कै पंग । अंत चलों तो असौ भुजंग ॥ 
किधौं सिंह ही खाइहौ । 
छुटयैं छाँडै जे वन लोक | तिनके सिर पर जूती ठोक 
रसिक व्यास ने यों कह्यौ ॥ 
तजों जु वृन्दावन की सींव | तौ तुम काटे मेरी ग्रीव । 
वृन्दावन छाँडें नहीं ॥ 
एक पेंड या वन ते अंत । परिकर सहित जु प्रभु विलसंत । 
जो मोकौों वे बोलहीं । 
ऐसें कहैं त्रिभुवन कौ नाथ । आवो खेलें हम तुम साथ ॥ 
सो सब दुर्लभ सबनि कौं ॥ 
यद्यपि प्रभु तुम सबके ईश । आऊँ जाऊँ नाउँ न सीश । 
लेंघों न वन की सींव ह्लैं। 
इक तिल तजौं न वन की मेंड | सहज परी बो मन को ऐंड | 
वृन्दावन छाडे नहीं ॥ 
वाणियों का स्वरूप सौन्दर्य और रूप सौन्दर्य : 


स्वरूप और रूप की परिभाषा : 

उपनिषदो में ब्रह्म , परमात्मा और भगवान आदि नामों से संबोध्य एकान्त, 
परम तत्व का सर्व संव्यापी रूप ही उसका अपना निज रूप- “स्वरूप ' व्याख्यान 
किया गया है और ब्रह्म के साकार अनन्त रूपों में प्रत्यक्ष जड चेतन को उसका 
अनन्त “रूप” कहा गया है । श्रुति वर्णित स्वरूप और रूप के इस रूप विवेचन 
के आधार पर आत्मा किंवा परमात्मा का सौन्दर्य उसका स्वरूप सौन्दर्य और 
उसके प्रकट साकार रूप का सौन्दर्य उसका रूप सौन्दर्य-शास्त्रानुमोदित और 
सुधीजन सम्मत सिद्ध होता है । 

किसी की महानता किंवा मूल्यांकन के दो आधार होते हैं । पहला आधार 

उसका अन्त : स्वरूप होता है जोकि उसके आन्तरिक सौन्दर्य पर अवलंबित रहता 
है । यह आन्तरिक सौन्दर्य उदारता सहिष्णुता, समदर्शिता और प्रभु प्रेम 
परायणतादि आदि स्वाभाविक गुणों के माध्यम से अभिव्यक्त होता है । दूसरा 
आधार उसका बाह्य रूप होता है जो कि उसके शारीरिक सौन्दर्य पर निर्भर रहता 
है । उसके आन्तरिक सौन्दर्य को उसका स्वरूप सौन्दर्य या आत्मा का सौन्दर्य 
तथा शारीरिक सैन्दर्य को रूप सौन्दर्य कहा जाता है । 

इस प्रकार लोक-मान्य विचार धाराओं और सच्छास्त्रों से संप्राप्त उद्बोध 
के आधार पर स्वरूप और रूप को इन शब्दों में परिभाषित किया जा सकता है- 

लोक प्रत्यक्ष अनन्त नाम रूपाकृत शरीरों में संव्याप्त आत्मा ही “स्वरूप' 
संज्ञक और उसका सौन्दर्य ही स्वरूप सौन्दर्य संज्ञक होता है । 

लोक प्रत्यक्ष अनन्त नाम रूपाकृत जड़-चेतन ही 'रूप' संज्ञक और उस 
अनंत साकार रूप का सौन्दर्य ही रूप सौन्दर्य संज्ञक होता है । 

ऊपर किये गये इस विवेचन से जहाँ पर एक ओर “स्वरूप” और “रूप! 
की परिभाषाएं भिन्न-भिन्न रूप में परिभाषित हो जाती हैं वहीं पर दूसरी ओर स्वरूप 
सौन्दर्य और रूप सौन्दर्य के अदूर दर्शन करने का मार्ग भी प्रशस्त हो जाता है। 
स्वरूप और रूप का सौन्दर्य पार्थक्य : 

काव्य शास्त्र मनीषियों ने 'रस' को काव्य की आत्मा कहा है । आत्मा के 
अस्तित्व को प्रमाणित करने वाला कोई न कोई शारीर ही होता है । इसी प्रकार 
'रस' रूप आत्मा का स्वरूप कोई न कोई काव्य ही प्रकट करता है । इस न्याय 
से 'रस' काव्य की आत्मा और “काव्य” रस का कलेवर स्वर्ब्र: प्रमाण प्रमाणित 
हो जाता है । 

इस प्रकार हमारी दृष्टि में आत्मा स्वरूप रस के प्रकाशक-भाव, विभाव 
और अनुभाव आदि का सौन्दर्य ही काव्य का स्वरूप सौन्दर्य और कलेवर स्वरूप 
काव्य के अंगों[ भाषा शैली, छन्द, अलंकार, गुण शब्द शक्ति आदि ] का सौन्दर्य 
ही उसका रूप सौन्दर्य कहा जाना चाहिए । 
रसिक वाणियों में स्वरूप सौन्दर्य तथा रूप सौन्दर्य का अनुसन्धान : 

काव्य कला कोविद कविजन क्षर और अक्षरालम्बित अपने काव्य को कला 
कमनीय बनाने के उद्देश्य से स्वरूप सौन्दर्य [ भावात्मक सौन्दर्य ] और रूप 
सौन्दर्य [ कलात्मक सौन्दर्य ] के उपकरणों से प्रसाधित किया करते हैं । किन्तु 
वृन्दावन रसोपासक रसिकजन प्रयत्नत: किसी काव्य का निर्माण ही नहीं करते। 
वे तो अपने उपास्य की रस केलि का वर्णन-उस रूप रस का सहज उद्गलन 

किया करते हैं जो कि इन्द्रियातीत होता है । उनका यह रसोद्गलन उस रस केलि 
कलित रूप का सहज सुन्दर और मुखर प्रतिविंव होता है जो प्रतिक्षण नित्य नवल 
रहता है | अनन्यअली जी की वाणी उसी रस रूप का समुद्गान है । एतावता 
इनकी वाणी में काव्य रस के उपकरणों का अनुसंधान करना अनुचित नहीं तो 
उचित भी नहीं कहा जा सकता । इन पंक्तियों का अन्तराशय यह नहीं कि इनकी 
वाणी में स्वरूप सौन्दर्य और रूप सौन्दर्य का सर्वथा अभाव है । वस्तुतः इनकी 
वाणी इन दोनों प्रकार की सौन्दर्य संपत्ति से सम्पन्न है | किन्तु यहाँ यह सौन्दर्य 
श्री सहज विकीर्णित हुई है- प्रत्यनत: नहीं । यही कारण है कि इनकी वाणी को 
पढ़कर जहाँ एक ओर वृन्दावन रस के अनन्य रसिकों की हार्दिक संतुष्टि होती 
है, वहीं दूसरी ओर काव्य रस मर्मज्ञ जन भी वाणी का अवगाहन करके झूम उठते 
हैं । 
अनन्यअली जी की वाणी में स्वरूप सौन्दर्य : 

अनन्यअली जी वृन्दावन रस रसिक हैं- काव्य रस रसिक कवि नहीं । 
“वृन्दावन रस” काव्य के नव रसों से भिन्न और सब रसों का मूल आद्य रस है। 
काव्य रस की भाँति कृत्रिम न होकर यह स्वयं निष्पन्न रस है । इस रस का मधुर 
वैचित्र्य यह भी है कि पूर्ण संयोग में वियोग की भी अनुभूति होती रहती है । स्वयं 
व्यक्त इस रस की आस्वादन विधा भी बड़ी विचित्र है | कविजनों की दृष्टि में 
आलंबन रूप में परिलक्षित श्यामा श्याम रस मूर्ति होते हुए रसास्वाद कर्ता- 
रसिक रूप भी हैं | सामाजिक रूप में संदृष्ट रस रूपा राधार्किकिरी गण लीला 
द्रष्टा तो हैं ही लीला सृष्टा और लीला की अविभाज्य अंग भी हैं । ये लीला द्रष्टा 
किंकरियॉ तो रसासव पान करती ही हैं उद्दीपन रूप में ही नित्य प्रत्यक्ष रस- 
वृन्दावन भी रस का आस्वादन किया करता है । वृन्दावन रस के इस वैचित्र्य 
विशेष के कारण ही इस रस के उपासक द्वारा उद्‌गलित रस वाणी का स्वरूप 
सौन्दर्यं और रूप सौन्दर्य भी उस वैचित्र्य विशेष से अछूता दिखाई नहीं देता है। 
वह वृन्दावन रस, रसिकों, भक्तों, और कवियों को उनकी मनोवांछित वस्तु देकर 
पूर्ण सन्तुष्ट किया करता है । अनन्य अली जी की वाणी में स्वयं व्यक्त स्वरूप 
सौन्दर्य इसी सुन्दर तथ्य की सत्यापित प्रति है । 

उनकी मुखोद्‌गलित ललित ओर रस बलित दान लीला में प्रत्यक्ष स्वरूप 
सौन्दर्य की एक झाँकी प्रस्तुत है- 


सुरत केलि सब रात करि उठे प्रात सुकुमार 
रति रंगनि अंगनि रॅगे छवि कौ वार न पार 
नव निकुज सुख पुंज ते निकसे मते अनंग । 
हरिवंशी ललितादि सखि राजत भ्राजत संग ॥ 
ललित लतनि द्रुम सों छई गली गली अलि गुंज । 
तिनमें ह्वै कैं निकसहीं गौर श्याम छवि पुंज ॥ 
खोर साँकरी बाॉँकरी चोल नहीं परसंत । 
लोल अलोल कलोलहीं बोलत बोल सरसंत । 
उपज्यो भाव सु सहज ही दान केलि रस खेल । 
नख शिख भूषन जगमगें इक ते एक अमोल । 
अंग अंग सब प्रिया के दान दैन कों लोल ॥ 
वचन रचन निजु अली के सुनत रसिक पिय छेल । 
प्रिय के पग पर सिर धर्यो छोडे छल बल फैल ॥ 
सुनहु दयाल कृपाल प्रिय जाँचत हों इक दान । 
हँसो लसौ मो उर बसौ बिच जिन आनौं मान ॥ 
वचन रचन सुनि लाल के भाम मंद मुसिकाहि । 
उर अंचल तजि उर लगी पगी.लाल हिय माँहिं ॥ 
दान देत हित लाडिली लेत न हारत लाल 
यह सुख देखत हैं सखी कहत निहाल निहाल ॥' 
रस मूर्ति श्यामा श्याम, रस रूप में परिणत होने वाली रति से आमूलचूल 
अनुरअित हैं । वृन्दावन की रसलोल ललित लतिकाओं और द्रुमों से सहज निर्मित 
कमनीय कुंजे अपनी रसकेलि उद्दीपन सामग्री द्वारा रसिक युगल को इस केलि 
करने की प्रेरणा दे रही है । बॉकरी साँकरी खोर को इस सुरभि से सराबोर करने 
वाले सुमनों पर झूमते षटपद अपनी रसोन्मादिनी गुंजन द्वारा रसिक मिथुन को 
रस भुंजन के लिए उद्दीप्त कर रहे हैं । प्रीतम प्राण पोषिणी श्री राधा के नखशिख 
लावण्य की मधुर स्मृति रसिक श्याम को अधिकाधिक केलि लोलुप बना रही है। 
रसपान-सतृष्ण प्रीतम रसदानदात्री प्रिया के पद पंकज पर निपतित होते हैं और 
दैन्य पूर्ण वचनों से रसदान देने की विनय करते हैं । हर्षित प्रिया उन्हें अपने कंठ 
से लगा लेती हैं ओर तभी रसदान की मंजु मधुर केलि प्रारंभ हो जाती है | दान 
देती हित लाड़िली और दान लेते हुए लाल इन दोनों में कोई भी हारता दिखाई 
नहीं देता | इस मधुर केलि की दृष्टा सखियाँ भी चख चषकों द्वारा रस पान करती 
नहीं अघातीं । 
१. दान विलास [ विनोद ] लीला, छ .सं.३ से ७,१९, २८,३० से ३२ 

“रति रंगनि अंगनि रँगे' ' अनंग मते' 'सुकुमार' “सब रात सुरत केलि करि 
उठे” इस गान गुंजन में दोनों का रस और रसिक रूप, “प्रिय के पग पर सिर 
धरयौ' तथा ' हँसी लसौ मो उर बसौ' इन गीतिकाओ में राधाचरण प्राधान्य, “दान 
देत हित लाडिली लेत न हारत लाल” इन सुधा सीकरों में पूर्ण संयोग में पूर्ण 
वियोग की मधुर ध्वनि सुनाई पड़ती है । इस प्रकार वृन्दावन रस का पूर्ण परिपाक 
तो प्रत्यक्ष हुआ ही है साथ ही इन रस रणत्कार पूर्ण वाद्यन्त्रों से कवि जनों को 
भी उनके अभीष्ट-भाव, विभाव [ आलंबन विभाव तथा उद्दीपन विभाव ] अनुभाव 
और संचारी भावों के योग से निष्पन्न होने वाले काव्यरस की निष्पत्ति भी निरावृत 


हुई है । 
अनन्यअली जी की वाणी में रूप सौन्दर्य : 


भाषा - 
कवि जगत में रूप सौन्दर्य के आधारभूत उपकरण-भाषा, शैली छन्द, 

अलंकार, शाब्दशक्ति और गुण आदि काव्यांग माने जाते हैं । भाषा की रूप 
रमणीयता के प्रकाशक उसकी प्रांजलता, चित्रात्मकता, संगीतात्मकता, 
मसृणता और भाव व्यंजकता के साथ-साथ सुन्दर शब्द चयन, शब्द संगठन, 
शाब्दमैत्री, पद मैत्री, और रसानुकूल वर्ण विन्यास आदि होते हैं | अनन्यअली 
जी की वाणी, भाषा के इन सभी सौन्दर्योपकरणों से सहज समलंकृत है । इनकी 
वाणी की भाषा वह ब्रजभाषा है जो अपने सहज समलंकृत रूप के लिए 
सर्वसाधारण तथा सुधी समाज में प्रचुर प्रशंसित है । ब्रजभाषा की सहज सुषमा 
से संभृत कतिपय पंक्तियाँ- 

अहे कृपाल बाल बलि जाऊँ । हा हा पिये बात इक पाउँ ॥ 

तुव कुच में खग पिंजर दोऊ । मोह्‌ कौं इक देहु बलि कोऊ ॥ 

तुम्हरे गुन गन जसनि पद्वउँ । सुनि सुनि हरषों मोद बढ़ाऊँ ॥ 

काढे दोऊन कों तुम प्यारे | इक तुम लेहु इक देहु करि न्यारे ॥ 

सरस्यौ लंपट सुनि मुदु बैना | परस्यौ इहि मिस कुच रस ऐना ॥ 

टकटोरत कुच प्रीतम ऐसें । हेम कलश कल ओपत जैसें ' ॥ 


शब्द चयन और शब्द संगठन : 
कविजन काव्य को सर्वागीण सुन्दर बनाने के लक्ष्य से एक ही भाषा या 
विभिन्न भाषाओं से भाव और रसानुकूल शब्दों का चयन करते हैं तथा शब्दों को 

तोड़ मरोडकर छन्दानुकूल गठित कर लेते हैं काव्य रस रसिकों को अनन्य अली 
जी की वाणी में इस प्रकार का शब्द चयन और शाब्द संगठन भी परिलक्षित होता 
है । इनकी वाणी की अपनी भाषा- “ब्रजभाषा ” भाषा के संपूर्ण वैभव से सुसम्पन्न 
है । साथ ही तत्सम-तद्भव शष्दों का प्राचुर्य और यत्र तत्र उर्दू-फारसी तथा 
देशज शब्दों का चयन भी ब्रजभाषा की श्री वृद्धि करता दिखाई देता है । 
ब्रजभाषा के सहज सौष्ठव का निखार करने वाले तत्सम शब्दों की छवीली 
छटा निम्नांकित पंक्तियों के रेखांकित शब्दों में देखिये- 
मंजुल महा विपिन वर सोहे । मनुमोहन विवि मोहे जोहैं ॥ 
शोभित अति कल मंजुल कुंजें । वरषत नवल नवल सुख पुंजें ' ॥ 
शिथिल अलक मुख कमलनि राजें । मनु अलि चपलत भूले आजें ॥ 
वदन कमल पर करतल धरहीं १॥ 
ब्रजभाषा के सांचे में ढले तद्भव शब्दों की सुषमा अधोलिखित पंक्तियों में 
देखिये- 
प्रेम मगन [ मग्न ] माते [ मत्त ] रस मैना । आरस [ आलस्य ] पागे जागे रैना ॥ 
मधुर मधुर भूषण [ भूषण ] धुनि बजनी । 
भृंग विहंगनि रस जस [ यश ] गावैं । सुनि सुनि दंपति संपति [ संपत्ति ] पावैं । 
चहुँ दिशि [ चतुर्दिशि ] सखियन जूथ [ यूथ ] नवेले । 
भंवर [ अमर ] जानि मोरी मन डरहीं | 
दरस परस [ स्पर्श ] करि अलक सवारी | 
बैठे सज्जा [ शैया ] पर पिय प्यारी | 
देखि देखि अचरज [ आश्चर्य ] मन मानै । 
समुझि समुझि सकुचत [ संकुचित ] मुसिकावैं * ॥ 
ब्रजभाषा के पटांचल में प्रहसित उरदू-फारसी के कुछ शब्द निम्नांकित 
छन्दों में प्रेक्षणीय है- 
रूप बिसात नृपति मन मनहीं । 
नुप फरजी गज अश्व रुख अरु पाइक नख चंद । 
परस्पर हिलिमिलि इक भये छाँडे सब छल छंद “|| 
तव माँजी बहुत दिलगीर भई '॥ 
ताते मेरो शरीर बहुत काहिल भयो ।' 


१. सुरतान्त विलास लीला छं. सं. २,३ ०२. कुंज विलास लीला छ. सं . ४, ५ १३. कुंज 
विलास लीला छं. सं . १२, १९, २०, २३, २४, २७,३१, ३८, ४१ ० ४. सतरंज विलास लीला 
छं. सं. १७, २५ ०५,६. स्वप्न दशम और पंचदश 


इसी प्रकार देशज शब्द : 
बांधे टाँगै आगि जरावें । फिट फिट जित तित ते सब करें । 
सो पोथी थोथी सबैं । लोक फोक सब जानिकें । 
याते कारिटिया कौ भलो' । 
लेत घसीटत जम हू हारै । 
वाणी में सहज संदृष्ट शब्द संगठन की सुषमा संप्रेक्षणीय है- 
नव नव शोभा कही न जाई । दरसत मोहित मोहनताई ॥* 
मनु तमाल कंचन सौं बेली । प्रफुलित फलित दलित अरुझेली ॥* 
रस पगिली अरु रंसिका भवनी । रूप छवीली रूप अतूली ।' 
जोहि मोहि मन मोहनी छकी थकी अचलानि ।' 
कवि जनों की दृष्टि में यहाँ “मोहनता', “दल युक्त ', “उलझी ', “पागी', 
“अतुल” और 'अचला' शब्दों को छन्दानुकूल बनाने के उद्देश्य से क्रमश: 
मोहनताई , दलित, अरुझेली , पगिली, अतूली और अचलानि के रूप में गठित 
कर लिया गया है किन्तु दृष्टव्य हे कि ये संगठित शब्द भी अभीष्ट अर्थ देने में पूर्ण 
सक्षम हैं । 
वर्ण विन्यास : 
रचना को रम्य रूप देने के उद्देश्य से कविगण भावाभिव्यक्ति करने में सक्षम 
ऐसे वर्णो और शब्दों का विन्यास करते हैं जो रस तथा भाव के अनुकूल, कोमल- 
कान्त, सरस और मधुर हों | अनन्यअली जी की वाणी इस प्रकार के वर्ण विन्यासों 
से विभूषित दिखाई देती है- 
मंजुल सेज सु ऊपर दंपति मैन मते रति केलिन ठानी । 
ज्यों मृदु शीत लगंत पगंत जु लाडिली लाल हिये लपटानी || 
हार सिंगार उतारि धरे लपटे मनु कुंदन हीर खचानी । 
श्री हरिवंश कृपा बल ते वन केलि अनन्य अली दरसानी* || 
उपर्युक्त छन्द में परिलक्षित सरस, कोमल तथा माधुर्य मण्डित वर्णो का 
विन्यास भाषा के सौन्दर्य को तो प्रकट करता ही है साथ हौ भावाभिव्यक्ति और 
रसाभिव्यक्ति की क्षमता को भी अभिव्यक्त करता दिखाई देता है । 


१. वृन्दावन बास अवस्था [ तृतीय ] छ. सं. ८, १९, ३३, ७४ ७२. जीव पुकार, छं. सं . ५२ 
३.सुरतान्तविलास लीला, छं. सं .५७४ .रहसि वचन विलास लीला, छं . सं .२३ ०५ .लाड़िली 
जू की नामावली लीला छं. सं. ६३, ६८ ७ ६. उत्थापन समय विलास लीला, छं. सं . ४२ 
७७. वृन्दावन वास अवस्था, [ चतुर्थ ] छं. सं . ९७ 


६५ 


शब्द मैत्री और पद मैत्री : 


सर्व साधारण जन समाज में प्रचलित सरल सुबोध शब्दों के साथ शुद्ध 
तत्सम शब्दों का सामंजस्य , शब्द मैत्री और तत्सम शब्दों का सामासिक पद 
विन्यास, पद मैत्री कहलाता है । अनन्यअली जी की वाणी में इन दोनों मैत्रियों 


की मन्द मधुर मुसक्यान सहज रूप में प्रत्यक्ष हुई है- 
शब्द मैत्री : 


कुंचित कच मृदु चीकने महमहात नहिं थोर । 
कमलावलि तजि आवहीं भॅवरावलि चहु ओर ॥ 
छवीली छवि ये लाडिली बनी ठनी कल ठौर । 
शाब्द सुधा नृप महल. पर झूलत चढी हिंडोर ॥ 
अधर अरुनता मधुरता मृदुता परम रसाल । 
तिनकी उपमा कह कहों जिहि रस गिधयौ लाल ॥ 
किधौं सु कंचन कंज की मुद्रित कला सु दोइ । 
बसत लसत अलि साँवरौ रह्यो भेन रस भोइ ।' 
उपर्युक्त छन्द में कुंचित, कच, मृदु इन तत्सम शब्दों के साथ चीकने तथा 
महमहात तद्भव शब्दों का सुन्दर संयोग, कमलावलि के साथ तजि शब्द का, 
लाडिली तथा कल शब्द के साथ बनी ठनी शब्द का मधुर योग, और रस के साथ 
गिधयौ शब्द का सुन्दर संयोजन, शब्द मैत्री की सुन्दर मयूषें विकीर्णित कर रहाहै। 


पद मैत्री : 
अनन्य अली जी की वाणी से सुमुद्धत लघुकाय समस्त पद संहति भाषा 
को बोझिल करती नहीं दिखाई देती अपितु भाषा को सौन्दर्य-सुमनों से सुसज्जित 
कर उसके रूप को अधिकाधिक रमणीय बना रही है । यथा- 
कल-चन्द्रलता-वर-मंदिर में विवि चंदन चित्र किये सरसे |` 
निर्मल-रॅग-रॅग-मणिन के रंगमहल झलकंत । 
मंजुल चित्र विचित्र कल रस-समुद्र छलकंत ॥* 
केश-छटा ते भयौ हौं मोहन-सोहन-श्याम । 
कुटिल अलक-छवि निरखिकैं भयौ त्रिभंगी भाम ॥ 
चन्द्र-वृन्द नव रूप के प्रगटत छिन छिन माँहिं । 
रूप सुधा-रस वरषहीं ओर छोर कछु नाँहिं ॥ 
१. ललित लता लीला, छं. सं . ३५, ९५, ११२, १४९ २. वृन्दावन वास अवस्था [ चतुर्थ ] छं. 
सं. २६ ३. विमल विलास लीला छं. सं. ०५, 


६६ 
त्रिगुन-रंग-छवि फवि रही रसद जु सुखद विशाल । 


हाव-भाव-नव नेह सौ शोभा भरे रसाल || 
इन्दुमुखी, कल कमल के विवि वल विमल कपोल ॥ 


जुगल नवल कल गंड के रूप सु कहत बने न । 

विद्रुम-नवदल-विंवफल-दामिनि-रवि-शरि-वृन्द्र | ' 
उपर्युक्त छद पंक्तियों के रेखांकिस शब्द समूह- “कल-चन्द्र लता' में 
कर्मधारय और “लता-वर मंदिर” में, तत्पुरुष, “निर्मल-रंग, रंग' में द्वष्द और 
'रॅंग-रँग-मणिन ' में तत्पुरुष, इन्दुमुखी में बहुब्रीहि, “कल कमल में कर्मधारय, 
और “विवि दल” में द्विगु समासों की पद मैत्री भाषा को मधुर और मंजुल बनां 
रही है । अंतिम पंक्ति में परिलक्षित द्वन्द समास की संहति ने तो मणिमुक्ताओं की 
मंजु माला जैसी बनकर भाषा भामिनी के रूप को ओर भी अधिक मनोहारी बना 


दिया है | 


संगीतात्मकता : 
संगीत कला और काव्य कला यद्यपि पृथक पृथक कला है तथापि कुछ अंशों 
में ये एक दूसरे पर आधारित भी दिखाई देती हैं । संगीत का प्रत्येक गेय-गीत, 
पद, दोहा, कवित्त या सवैयादि किसी न किसी छन्द पर साकार होता है और 
उसका योग पाकर ही अपना नाद सौन्दर्य प्रकाशित करता है । इसी प्रकार काव्य 
का प्रत्येक छन्द संगीत के नाक-माधुर्य का योग पाकर ही माधुर्य पूर्ण, सौन्दर्य 
पूर्ण तथा चिन्ताकर्षक पूर्ण बनता है | किसी भी काव्य की रूप रमणीयता के 
प्रकाशक उसके अनुप्रास, यमक, यति, गति और पुनरुक्ति प्रकाशादि अलंकार 
संगीत के उस नाद सौन्दर्य के ही सहज प्रपात होते हैं जो पाठक और श्रोताओं 
के लन मन और आत्मा को नाचने गाने के लिए विवश कर देते हैं । 
अनन्य अली जी की वाणी में यह नाद सौन्दर्य संज्ञक संगीतात्मकता प्रत्येक 
छन्द को छविमान बनाती दिखाई देती है । यथा- 
मन्द मन्द मुसिकाई हिमरितु आई माई । 
बाल लाल मन भाई अति हरषात हैं । 
ज्यों ज्यो अति शीत लगै त्यौं-त्धौं अँग अंग परें 
गौर श्याम ऐसे खगे जाने हू न जात हैं ॥ 
कृत-कृत मानें श्याम सहज ही पूरे काम 
सेज रची सुखधाम रस बरषात हैं | 


१. रूप विलास लीला, छ. सं. १९, २८, ४४, ६५, ६९, ७५ 


प्रे--काम केलि जहाँ बंशी जू खवासी तहाँ । 
अनन्यअली देखे नैन नाहिनै अघात हैं" ॥ 
भामिनि जीतति बेर सबै हँसती लसती नहि मोद समावें । 
त्यो प्रिय खेलनि झेलनि की प्रिय के मन में अति चौंप बढ़ावें ॥ 
खेवनिहारि निहारि रहें छवि हास लला सुधि कौं बिसरावें । 
श्रीहरिवंश कृपा जमुना जल खेल अनन्यअली दरसावं' ॥ 
चावनि भावनि मारत हैं परसें अँग अंग करें मनभावैं । 
मानहुँ केलिन खेल मच्यो सुख मेलनि झेलनि के सब पावैं || 
लाल निहाल-निहाल कहैं पुलकें ललकैं सरसैं सरसावें । 
श्री हरिवंश कृपा बल गेंदनि खेल अनन्यअली दरसावैं* ॥ 
बीचहि बीच करें डतियाँ छतियाँ छतिया मृदु मॉझ समानी । 
चंचल गात लसंत मनौं कल निर्तत लंपटता हरषानी ॥ 
भूषन की मधुरी मधुरी धुनि बाजत सो जु भई वर वानी । 
श्री हरिवंश कृपा बल ते वन केलि अनन्यअली दरसानी* ॥ 
उपर्युक्त छंदों में संगीत पूर्ण, माधुर्य तथा प्रसाद गुण पूर्ण वर्णो का मधुर 
निनाद यमकों की झणतकार पूर्ण झूम झमक और श्रुति मधुर, हास प्तथा लास 
पूर्ण अनुप्रासो की मधुर गुंजन भाषा की संगीतात्मकता का ही गुणगान कर रही 
है । 
चित्रात्मकता : 
जिस सरस काव्य के पठन-श्रवण से पाठक किंवा श्रोता के समक्ष वर्ण्य 
विषय का ऐसा सुचारु चित्र प्रत्यक्ष हो जाये जो कि उसे पूर्ण रूपेण आत्म विलीन 
कर ले | वह यह भूल जाय कि मैं कोई पद या छन्द पढ़-सुन रहा हूँ । उसे वर्ण्य 
के निकट दर्शन की अनुभूति ही होने लगे । रचना के इस प्रभाव को ही भाषा की 
चित्रात्मकता कहा जाता है । अनन्यअली जी की वाणी में यह चित्रात्मकता वाणी 
के सहज सौन्दर्य की स्वरूपभूत कान्ति बनकर प्रत्यक्ष हुई है:- 
रंग महल ते भोरहि निकसे । महकत नवल कमल से विकसे || 
प्रेम मगन रस माते मेना । आरस पागे जागे रैना ॥ 
जृंभित अलसत करजनि जोरें | झूमत घूमत तन कल मोरे | 
सिथिल सिंगार छविन की भीरें । पहिरे लटपटे पलटे चीरैं ॥ 


१. षटरितु विलास लीला, छं. सं. १६२ 
२.से ४. वृन्दावन वास अवस्था, (चतुर्थ) छ. सं. ५७, ६६ व ९८ 


नेन बैन छवीले सिथिलाई । डगमगात छवि कही न जाई ॥ 

कुंज कुंज में दंपति डोलें । दै भुज अंशनि करत कलोलैं' ॥ 
सुरतांत शोभा की इस वर्णना में शब्द विधान के माध्यम से रस मूलक भाव 

का ही विम्व नहीं बना है प्रत्युत दम्पति का निशि-जागर जन्य आलस-वलित 

सुरत केलि-कलित रूप का मुखरित चित्र ही बन कर प्रत्यक्ष हो गया है । 
इसी प्रकार निम्नांकित छन्द की छवीली छटा भा में भी रसिक रसिकनी 

की रास केलि का कान्त रूप तथा रासकेलि रसिक युगल का रास केलि-श्रान्त 

रूप, चित्ताकर्षक चमत्कारपूर्ण चारु चित्र बना दिखाई देता है- 

पॉड प्रिया पटकै लटकै लचकेँ कटि छीन महा सुकुमारी । 

बाल गिरे जिन लाल विचारत लै इहि जानि उछंगनि धारी ॥ 

स्वेदकना मुख ऊपर देखि करें विजना मृदु फूल बिहारी । 

श्री हरिवंश कृपा बल ते छवि देखि अनन्यअली बलिहारी* ॥ 


शैली : 


अनन्यअली जी की वाणी रस का सहज उद्गलन है । अत: उसमें रस प्रवाह 
की तरल तरुणता अपनी स्वाभाविक सरलता के सुन्दर अंबर में समावेष्टित- 
सिमटी दिखाई देती है ।एक समालोचक की दृष्टि में यह शैली सरल सुबोध शैली 
कहकर प्रकीर्तित की जाती है । इस सरल सुबोध शैली की एक झलक निम्नांकित 
पंक्तियों में दर्शनीय है- 
तिहि ढिंग अनुपम सेज बनाई । फूलनि के मृदु दलनि बिछाई ॥ 
खान पान भाजन मणि भरही । बानिहि बानि सेज ढिंग धरहीं ॥ 
तिन पर पोढे जुगल बिहारी । होत मधुस्-चंगनि झनकारी ॥ 
निज सखि श्रवननि मुख सुख लावै । बतियाँ रतियाँ कहि लड़कावें ॥ 
ललिता वीन बजावै गावे । अनन्यअली चरननि सहरावै ॥* 
अवगुंठनवती युवती के मधुरस्मित हास्य की भाँति आलंकारिक और 
लाक्षणिक शैली की कमनीय किरणें भी कहीं कहीं पर विकीर्णित हुई हैं । 
आलंकारिक शैली की कतिपय किरणें दृष्टव्य हैं- 
भाल न इनकों जानिये रूप सिन्धु छलकंत । 
त्रिवली छवि लहरें चलें भोर परत झलकंत ॥ 
मीन लीन मन नैन मन निशि दिन करत कलोल । 
तऊ पार पावत नहीं नवल पवन झकझोल ॥ 
१. कुंज विलास लीला, छं. सं. ११ से १७७२. वृन्दावन वास अवस्था (चतुर्थ) छं. सं . ९३,०३. 
चंग खेल विलास लीला, छ. सं. १३८ से १४२, 


चन्द्र वृन्द नव रूप के प्रगटत छिन छिन माँहिं । 

रूप सुधा रस बरसहीं ओर छोर कछु नॉहिं ॥ 

मो मन नैना मीन यह चाहत भये चकोर । 

रूप सुधा रस पान को व्याकुल होत न थोर ॥ 

नासा पर वर राजहीं नवल रूप की भीर । 

मनहुँ रूप के चन्द पर झुक्यौ रूप कौ कीर ॥ 

किधौं नासिका रूप कौ सागर उमड़यौ एह । 

भोंर वेह पिय देखिकै बूड्यो भयो विदेह ॥' 

उपर्युक्त छन्दों में श्री राधा के भाल और नासिका की शोभा का वर्णन अनेक 
अलंकारों के माध्यम से हुआ है । यत्र तत्र अनुप्रास ओर पुनरुक्ति प्रकाश के साथ 
प्रथम पंक्ति में अपहुति, द्वितीय से आठवीं पंक्ति तक सांग रूपक, नवमीं तथा 
दसवीं पंक्ति में उत्प्रेक्षा और ग्यारहवी पंक्ति में संदेह आदि अलंकारों के आलोक 
में आलंकारिक शैली की सुषमा समुद्भूत हुई है । 
कवि जनों तथा भक्त जनों ने अपने वर्ण्य विषय का निकट परिचय देने के 

लिए अलि, अम्बुज, मीन, मराल, मृग और मतंगादि उपमानों का उपयोग किया 
है । किन्तु वृन्दावन रस रसिकों ने श्री राधा के अंगों को अनुपम और अप्रतिम 
रूप में प्रत्यक्ष करने के उद्देश्य से बहुचर्चित उपमानों के अतिरिक्त रसिक प्रीतम 
के तन, मन, लम्पटता, ललकन, हँसन और अनुराग आदि को उपमान बनाकर 
आलंकारिक शेली को ही एक अभिनव रूप से अलंकृत कर दिया है । अनन्यअली 
जी की याणी में इस अभिनव रूप की रम्यता पग-पग पर प्रहसित दिखाई देती 
है । 

आड़ न इनकों जानिये सुनहु सखी चित लाय । 

पिय ललकनि की छवीली छवि रंग रंग दमकाय ॥ 

कहा कहौं नथ बानि पर सुन्दरता नहिं थोर । 

मनु पिय हँसननि छवीली छवि झूलत रूप हिंडोर ॥ 

पिय अनुरागनि छविनि दुति छवि बिच झूलत संग । 

इहि शोभा हिंडोर पर झूलत श्याम मतंग ॥। 

श्याम दसन मन श्याम के स्नान करत तिन माँहिं । 

लाल रंग में श्यामता झलकत उपमा नॉहिं ॥ 

किंकनि नहिं ये श्याम की मृदु अधीनता जान । 

कटि तटि लचकत जानिकैं लपटी करत सु गान ॥ 

के लंपटता लाल की करत मधुर गुंजार । 
१. रूप विलास लीला छं. सं. २६ से २९, ७०, 


चाहत जाँचत नवल सुख सुरत अनंग बिहार | 
कुन्दन रॅग रँग मणिन के झाँझन खचे बनाइ । 
मनों दीनता लाल की झनकत हा हा खाइ ॥' 
लाक्षणिक शैली का चित्ताकर्षक चमत्कार अनन्यअली जी की वाणी के 
निम्नांकित छन्दों में प्रेक्षणीय है- 
रूप कूप के दरस कों गये लाल के नैन | 
खिसलि पर्यौ मन श्याम कौ बूडत अब निकसै न ॥ 
तब ही नृपति सिंगार ने मोहन कंटक डार । 
निकसत नहिं मन श्याम कौ गोता खात अपार ॥ 
हास भूप ने जतन इक कीनों हित चित लाइ । 
अपनी छवि मुसिकान कौ डारथौ जाल बनाइ ॥ 
इहि रस छवि निधि मॉझ पिय पेरत गोता खाइ । 
वार पार नहिं पाइहे दृग पग नहिं ठहराइ ॥ 
मोहनता नृप कुचनि की छवि सैना गन जाहिं । 
धसी बसी पिय हिय जिये नैन ऐन के माँहिं? ॥ 
रसिक वाणियों में भावाभिव्यक्ति की एक सर्वथा नवीन शेली आविर्भूत हुई 
है । रसिकों ने अपने आन्तरिक भावों को अभिव्यक्त करने के लिए मन, मानसिक 
भाव भावनाओं, आंगिक गुणों और शोभा आदि अमूर्त और अचेतन तत्वों को 
चेतन, साकार तथा सक्रिय रूप में प्रदर्शित किया है । इस शैली के सर्वप्रथम 
दर्शन हमें रसिकवर हित धुवदास जी की वाणी में ही होते हैं,” उससे पूर्व नहीं। 
कतिपय भारतीय विद्वानों की ऐसी धारणा बन गई है कि भावाभिव्यक्ति की यह 
नवीन शैली मानवीकरण अलंकार के रूप में पाश्चात्य देशों की देन है । लेखक 
का विश्वास है कि अर्वाचीन भारतीय विद्वानों की इस गलत धारणा का कारण 
वृन्दावन रस रसिक-वाणियों का अनध्ययन ही है । 
अनन्यअली जी की वाणी में हित धुवदास जी की इस शैली का निकटतम 
प्रतिविम्व दिखाई देता है । 


१. ललित लता लीला छ .सं .५३, ७६,७७, १०७, १७४, १७५, १८००२. रूप विलास लीला, 
छं. सं. ६१ से ६३, ०३. ललित लता लीला, छं. सं. ७०, १५६, 
४. छवि ठाढ़ी कर जोरैं गुन कला चौर ढ़ोरैं , दुति सेवै तन गोरें रति बलि जाति है । 
उजराई कुंज ऐन सुथराई रची सैन, चतुराई चितै नेन अति ही लजाति है । 
राग सुनि रागिनी हू होत अनुराग बस मृदुताई अंगनि छुवति सकुचाति है । 
हितधुव सुकुमारी पुतरीन हूँ ते प्यारी जीवत देखें बिहारी सुख बरसाति है ॥ 

- ष्यालीस लीला, हित ध्रुवदास जी 


दिशि दिशि अँग अँग छवि झलमलहीं । रतिपति के दल कौं दलमलहीं || 
लाज लाज लाजनि की हीनी । नागरता चित्रनि सी कीनी ॥ 
शोभा ने शोभा गन पाई । रूप रूप छवि छवि में छाई ॥ 
आनँद के आनंद बढ़मयौ । प्रेम हुँ कों अति प्रेम चढ़ायो ॥ 
मगन मगन भयौ अचल चलाई | देखत चंचलता अचलाई ॥ 
फूली फूल भूल हू भूली | सब संपति दंपति रस झूली ॥ 
उपजत खेल खेल कौं नवला । सबकी आशा पूरी सकला ॥) 
मृदुता पर मृदुता बलिहारी | बिहरत तहाँ महा सुकुमारी ॥ 
चित्रा चतुरा शोभा आई । मंदिर रच्यौ परम सुखदाई ॥ 
सियराई ने हित चित लाई । रच्यौ कपूरनि कौ रसदाई ॥ 
चित्रा शोभा नागरताई । विविध सुगंधनि रंग बनाई ॥ 
रचि रचि चित्र विचित्र रचाई ।खेल केलि कोऊ न बचाई | 
कुसुम पराग मोद मृदुलाई । रची सेज शीतल सुखदाई ॥ 


उपमा अनूप भई छवि हू छवीली भई, रूप रूप कों भयौ मगन मगनाई है । 
लालच ललचि गई लंपटता रसि गई, हाव भाव नवलई जात न गनाई है ॥ 
आशक्ति आशक्त भई सुधि बुधि भूल गई, प्रीतम हू प्रीति भई रीति अगनाई है | 
एई सब आइ आइ परैं गोरी जू के पाँइ, रतिपति गन लजे ढगी ठगनाई है ॥* 
अलंकार-दर्शन : 
अनन्यअली जी की वाणी में भाषा और उनकी वाणी का वर्ण्य स्वरूपत : 

ही समलंकृत 'बिनुभूषन भूषित” है । ग्राम रमणियों की भाँति अलंकार बोझिल नहीं 
फिर भी “सादा शृंगार” के रूप में प्रत्यक्ष कतिपय अलंकार कविजनों का भी 
मनस्तोष करते ही हैं । यथा- 
अनुप्रासों की अविरल छटा :- 

पावस की रितु आई श्याम घटा सरसाई, 

मंद मंद मुसिकाई दोऊ सरसात री । 


१. क्रीडा सर खेल विलास लीला, छं. सं. ९२ से ९८ 
२. चंदन चित्र विचित्र विलास लीला, छ. सं. १८, ३१ से ३५, १६६ 


७२ 
चपला हू चमकाति गरजाति लरजाति, 
पिय हिय लपटात अति हरषात री ॥ 
नाचत हैं मोरी मोर पिक बोलें ठौर ठौर 
आनंद बढ्यौ न थोर सुख वरषात री | 
लाल कुंज लाल सैन लाल बाल माते मैन 
विलसें अनन्यअलि कह्यौ नहिं जात री ॥' 

यमक : ५ 
तनी तनी मृदु सनि रही झविया कल झनकार' । 

फुलवारी अंगनि में फूली । अलिन अलिन की जीवनमूली* ॥ 
भ्रान्तिमान : 

कुंचित कच मृदु चीकने महमहात नहिं थोर | 

कमलावलि तजि आवहीं भँवरावलि चहुँ ओर ॥' 
उत्प्रेक्षा : 

अदभुत मुक्ता माँग कल रची मनोहर भाँति | 

मनु सुहाग की घटा बिच अचल छविनु वग पॉति ॥ 

रॅग रॅग रतनन सौं खच्यो शीशफूल छवि वृन्द । 

झलमल झलमल होत मनु छवि नक्षत्र छवि चन्द्र ॥ 
अपहुति : 

अलप अलक इक कुटिल कल तन पर रही सु झूमि । 

तिनकी छवि कहत न बनें करत लाल पर धूमि ॥ 

अलक न इनको जानिये नाम और सुनि लेहि । 

डारयौ नृपति सिंगार ने मोहन कंटक येहि ॥ 
उपमा :-- 

वसननि पर बूँदनि छवि छाई | वन कन चूर चूर ह्वै जाई । 

छवि मुक्ता के चूरन जैसें । सब पर वरषत झलकत ऐसें ॥' 

मुकर निकर से विमल शरीरा । छवि की भीर न होत उछीरा ॥ 


१. षटरितु विलास लीला छं. सं. १२३, ०२. ललित लता लीला, छं. सं. १५२,०३. चन्दन 
चित्र विचित्र विलास लीला छ . सं . ४७७ ४. ललित लता लीला छं . सं . ३५ ७५. रूप विलास 
लीला छं . सं .५९, ६० ० ६ ललित लता लीला, छं . सं .४३ , ४४ ० पावस रितु विलास लीला, 
छं. सं. ३५, ३६ ० ८ स्नान विनोद लीला, छं. सं. ५५ 


७३ 
प्रतीप :- 
विद्रुम नव दल विंव फल दामिनि रवि शशि वृन्द । 
अधर मधुर पर होत हैं उपमा सबही मन्द ॥ 
हीन मीन खंजन किये मृग बालक सम नाहिं । 
उपमा तिनकी को कहे बसत बाल जिहि माहि" ॥ 
सन्देह :- 
के लंपटता लाल की करत मधुर गुंजार | 
चाहत जॉचत नवल सुख सुरत अनंग विहार || 
कै दामिनि हित लाड़िली कटि तट के चहँ ओर । 
___ किंकिनि रूप दिपावली झलमल होत न थोरर || 
व्यतिरेक :- 
अधर मधुरता अरुनता क्‍यों न अधिक चमकाइ । 
प्यारी के पद कमल तल चुंबत उर सौं लाइ | 
याते उपमा देत नहिं रवि शशि लागे फीक । 
घटत बढत इनकी कला याकी इक रस नीक* ॥ 
रूपक माला :- 
धुनि सुनि. बिछियन की मधुर आई धाइ मृगमाल । 
भई चकोरनि की सु गति सखिन सहित दृग लाल ॥ 
रूपक :- 
उज्ज्वल श्याम सुहावनी घटा जुगल कल एह | 
चमकत दामिनि अरूनता वरषत नव छवि मेह | 
भरे सरोवर अंग सब हरित करत मन मोर । 
कुटिल कटाक्षनि मोर सी निर्त करत नहिं थोर ॥ 
' समुझि परत नहि बात कछु कह दै लै लै जात । 
तुमहू अपने नैन की जानत हौ कछु बात ॥ 
अतिशयोक्ति :- 
जिन लागौ मम दृष्टि कौ तुव अंगनि मे भार । 
याते हौं अपु नेन कों वरजत बारंबार ॥ 
नासा स्यॉसा वदन कौ पट दै रोकत स्वॉस । 
स्वॉस पवन कौ भार यह लागौ जिन सुखराशि ॥ 
१. रूप विलास लीला, छं. सं. ७५, 


२ से ५ ललित लता लीला, छ. सं. १७५, १७६, २५६, २५७, २६० 
मुक्ता लता लीला ३२ से ३४ 


७४ 


परस सरस कौं तरसहो मेरे कर अति फूल | 
कबहूँ मन के करनि सों परसों नहि हैं भूल ॥ 
केलि खेल भारी लगे हार भार सिंगार ॥ 
कैसें प्रिया सुहात है रूप छविनु कौ भार'॥ 
अनन्वय :- 
तुम सी तुम और न कोउ चतुरशिरोमनि और | 
छिन छिन में नव लेत हौ तान और ही और ॥ 
गुण तथा छन्द : 
अनन्यअली जी की वाणी उस विशुद्ध वृन्दावन रस की वाङ्मय मूर्ति है 
जो काव्यरस की भाँति वीर, वीभत्स आदि अन्य रसों को लेकर पूर्ण नहीं होता 
वह सब रसों का उत्स और स्वयं निष्पन्न पूर्ण रस है । अत: उनकी वाणी में करुण 
रौद्र व वीभत्स आदि अन्य रसों का अनुसन्धान करना रसिकजनों को तो क्या 
संत और सुधीजनों को भी स्वीकार न होगा । अन्य रसों के अदर्शन के कारण 
उनकी वाणी में ओज गुण प्रकाशक वर्णो की विरलता और महा मधुर रस 
प्रकाशक माधुर्य तथा प्रसाद गुण का ही प्राचुर्य देखा जाता है । 
माधुर्य और प्रसाद गुण की मंजुल मयूषों से मण्डित छन्दों की छवि प्रेक्षणीय 
है - 


बैना के नेना नहीं नेना के नहि बैन। 
बैना कलता को कहे जानत पिय के नैन ॥ 
ऐसे पेने नैन में अंजन रेखा दीन । 
मानों अपनी छविनु कौ डरयौ जाल नवीन ॥ 
देत दान सनमान बहु मन्द : मन्द मुसिकान | 
तुम बिच में सखि नहिं करी निपट जु कछू सयान” ॥ 
समुझि समुझि सकुचात हैं मुसिकत लजत सहेलि । 
दृग कोरनि चोरनि चितै देखत रूप सहेलि || 
ओज गुण व्यंजक वर्ण भी माधुर्य गुण की मधुर मतीली मंजूषे विकीर्णित 
करते दिखाई देते हें- 
१. सुकुमारता सीमा लीला, छं. सं. ४१, ४४, ४६, ४७ ०२. चातुर्य विलास लीला, छं. सं. 
७४ ३. ललित लता लीला छ. सं. ४९, ७१ ७४. दान विलास लीला छं. सं. २७ ० ५ विमल 
विलास लीला छं. सं. ३१ 

रंग रंग रतननि खच्यौ शीश फूल छवि वृन्द | 
झलमल झलमल होत मनु छवि नक्षत्र छवि चन्द्र ॥ 
वंकटता कल विकटता संघटता के मॉर्हि । 
हर्यौ पर्यौ विट नृप तहाँ कबहुँ निकसत नाँहिं' ॥ 
छन्द : 
अनन्यअली जी की वाणी की स्वछन्द गति पर श्री हित धुवदास जी छन्द- 
रुचि की रुचि दिखाई देती है । दोहा दुपई,चौपाई , सोरठा, सवैया और मनहरन 
कवित्त छन्दों की मदमन्थर गति में ही इनकी रस भारती की निरावृत भा हमारे 
कथन की पुष्टि करती है । 
अनन्यअली जी के जीवन और वाणी में प्रभाव-प्रभा : 
अनन्यअली जी के जीवन ओर वाणी पर हित धुवदास जी के प्रभाव की 
प्रभा अमिट रूप से पड़ी दिखाई देती है । इनके अध्यात्म जीवन का उदय ही हित 
धुवदास जी कृत “वृन्दावनसत' से होता है । वृन्दावन आने पर ये धुवदास जी 
की कुटी के निकटस्थ कुटी में ही निवास करते हैं | श्री हिताचार्य द्वारा आर्विभूत 
रसिक अनन्यता भी हित धुवदास जी की भाँति ही इनके जीवन में पूर्ण रूपेण _ 
प्रत्यक्ष हुई । इनकी वाणी में तो पद पद पर हित धुवदास जी छाया करते दिखाई 
देते हैं । अन्ततोगत्वा हित ध्रुवदास जी की वाणी का प्रशस्ति गान करके ही इनकी 
वाणी मौन धारण कर लेती है | 


१. ललित लता लीला छं. सं. ४४, १५७ 


किसी निबन्ध या प्रबन्ध ग्रन्थ का शुभारभ “उपक्रम” और समापन 
“उपसंहार संज्ञक होता है । इस लघु शोध प्रबन्ध का उपक्रम किंवा शुभारंभ श्री 
हरिवंशोदित अनन्य धर्मालोक में आलोकित अनन्यअली जी के जीवन वृत्त से हुआ 
है, ओर समापन उनकी वाणी के स्वरूप सौन्दर्य तथा रूप सौन्दर्य की अमल 
अनन्यताभ मंजु मयूषों में हुआ है । प्रबन्ध को प्रभावती बनाने वाली प्रत्येक मयूषें 
रसोपासना आविर्भावक श्री हिताचार्य की वाणी से अभिमंत्रित हैं साथ ही तदनुगत 
रसिकजनों की वाणियों से विचुम्बित भो हैं । श्री हरिवंशोदित प्रेमोपासना- 
“अनन्य धर्म ' किंवा “प्रेम धर्म है । परम स्वतंत्र 'प्रेम' का धर्म “अनन्य धर्म” ही 
श्री हरिवंश का भजन पथ है । प्रबन्ध का शुभारंभ इन्हीं पंक्तियों से हुआ है । प्रेम 
धर्म के स्वरूप परिचय संदर्भ में ही उसके स्वरूप भूत धर्म-तदाधीनता 
तत्सुखसुखिता और अनन्यता का परिचय दिया गया है । 

अनन्यता के स्वरूपालोक में अनन्य अली जी का जीवन वृत्त आलोकित 
किया गया है । प्रबन्ध प्राण अनन्यअली जी के इहि लोक जीवन को लोक प्रत्यक्ष 
करने वाली कोई सामग्री विशेष प्राप्त नहीं है किन्तु प्रबन्धोल्लिखित जीवन वृत्त 
स्वयं वाणी प्रणेता द्वारा लिखे गये स्वप्न प्रसंगो पर आधारित है । अत : उसे पूर्ण 
रूप से असंदिग्ध न मानने का कोई कारण नहीं दिखाई देता । अनन्यअली जी 
का प्राप्त जीवन चरित्र उनका जीवन चरित्र तो है ही सच्चे अर्थों में वह रसिक 

जीवन चरित्र किंवा श्री हरिवंश कृपा का चरित्र है । 

| प्रबन्ध के दूसरे प्राङ्गण में अनन्यअली जी की वाणी का निकटतम स्वरूप 
परिचय- अन्त: परिचय और बाह्य परिचय दिया गया है । अन्त : परिचय में वाणी 
के आंतरिक सौन्दर्य- “स्वरूप सोन्दर्य' को और बाह्य परिचय में उसके बाह्य 
सौन्दर्य “रूप सौन्दर्य' को वर्णाकृत किया गया है । 

वाणी का स्वरूप सौन्दर्य रसिकजन भोग्य और रूप सौन्दर्य सर्वसाधारण, 
सुधीजन तथा काव्य-रस रसिकजनो का आभोग्य होता है । यद्यपि इसे अस्वीकार 
नहीं किया जा सकता कि कवि रचनाओं में स्वरूप सौन्दर्य होता ही नहीं है, अवश्य 
होता है, किन्तु रसिकजनो की वाणी का स्वरूप सौन्दर्य कवि रचनाओं में प्रत्यक्ष 
स्वरूप सौन्दर्य से भिन्न होता है । वह तो स्वेष्ट लीलाओं में प्रत्यक्ष इष्ट का ही स्वरूप 
सौन्दर्य होता है | केवल काव्य रसोपभोगी कविजन, रसिक वाणियों में प्रत्यक्ष 

स्वरूप सौन्दर्य को देखने की क्षमता ही नहीं रखते । अत: वे इससे सर्वथा 
असम्पृक्त ही बने रहते हैं । प्रस्तुत लघुशोध प्रबन्ध में आलोचित वाणी का स्वरूप 
सौन्दर्य और रूप सौन्दर्य दोनों वर्ग के रसिको की आत्मतुष्टि करने में पूर्ण सक्षम | 
सिद्ध होगा । 

अनन्यअली जी की वाणी से पाठकों को नश्वर जगत से अनाशक्त होने 
की शिक्षा तो मिलेगी ही , अलभ्य और अद्भुत लाभ तो यह मिलेगा कि वह वृन्दावन 
में ही गोचर रस-रसिक रूप श्यामा-श्याम के संयोग-वियोग विलास, डर- 
निडर विलास और चातुर्य तथा भुराई विलास जैसे प्रीति विलासो का आनंद प्राप्त 
करने के लिए लालस मानस भी बनेगा । यह लघु शोध प्रबन्ध अनन्यअली जी 
की ऐसी अद्भुत वाणी-विलोकन करने का प्रेरणा प्रदायक सिद्ध होगा । 

अनन्यअली जी का जीवन और उनकी वाणी श्री हिताचार्य द्वारा प्रदत्त 
रसिक अनन्यता की मंजु मुखर मूर्ति है । यह लघु शोध प्रबन्ध उस मंजुल मूर्ति 
के संसेवन करने की प्रेरणा प्रदान करेगा । 


किशोरी शरण *अलि' 
झूलनोत्सव संस्थापक 
वि. सं. २०१३ रस भारती संस्थान 
वृन्दावन [ उ. प्र. ] 

वर्णाधारित वाणी-अनुक्रमाणिका 


. वाणी का नाम 


आशा अष्टक 
आँख मिचाई लीला 

उत्थापन समय विलास लीला 
क्रीडा सर खेल विलास लीला 
कुञ्ज विलास लीला 

कंचन लता लीला 

गान विलास लीला 

ग्रीषम रितु विलास लीला 

गेंद खेल विलास लीला 


, चरण प्रताप लीला 

. चंद्रलता लीला 

. जुगल सभा [ समाज ] विनोद लीला 
. झीने चीर विलास लीला 

. डर विलास लीला 

, थल नौका खेल विनोद लीला 

. दरस विलास लीला 

, दान विलास [ विनोद ] लीला 

. नवल जुगल विनोद लीला 


. नवल विलास लीला 

, निद्रा विलास लीला 

, निडर विलास लीला 

, नेत्र विलास लीला 

. परिचर्या विलास लीला 

, पद्यावली 

. पावस रितु विलास लीला 

. मगन विलास लीला 

. माधुरी लता लीला 

, मान विलास लीला 

४९. मोहनता सीवा लीला 

. राजभोग विलास लीला 

. वृन्दावन वास अवस्था [ प्रथम से चतुर्थ ] 

. स्वप्न 

. स्वप्न विलास लीला 

, स्नान विनोद लीला 

. सज्या समय विलास लीला 
. सतरंज खेल विलास लीला 
, सिंगार विनोद लीला 

. सुरतान्त विलास लीला 

. सुरत सिंगार लीला 

. सुकुमारता सीमा लीला 

. सेवा विलास लीला 

, सैन समय विलास लीला 

. सौरभ विलास लीला 

. संध्या समय विलास लीला 
. संयोग विलास लीला 

. हास विलास लीला 

. हिम ऋतु विलास लीला 

. हित धुवदास जू की वाणी की फलस्तुति 


इष्ट वन्दना छि 


सबसो हित निष्काम मति वृन्दावन-विश्राम। 
श्री राधा वल्लभलाल कौ हृदय-ध्यान-मुख नाम।। 
निकसि कुञ्ज-ठाढ़े भये भुजा परस्पर अंश। 
श्री राधाबल्लम मुख-कमल निरखि नयन हरिवंश ।। 

आचार्य गो० श्री हितहरिवंश चन्द्र महाप्रभु 


नदित मन मुदंगी रास भूमि सुकांति, 
आभिने सु नव गति त्रिभंगी। 
धापि राधा नटति ललिता रसवती, 
नागरी गाइते ग्रनाभि तान दुंगी।। 
रसद बिहारी बंदे वल्लभा राधिका, निशि-दिन रंग रंगी। 
श्री हरिदास क स्वामी स्यामा कुंजबिहारी संगीत संगी ।। 
- रसिक अनन्य नृपति स्वामी श्रीहरिदास जी महाराज 


श्री राधाबल्लभ मूल-फल और फूल दल डार। 
व्यास इनहिं ते होत हैं अंश कला औतार।। 
श्री राधाबल्लभ इष्ट हैं अरु वृन्दावन धाम। 
और अनेकन भक्त सौं नाहिंन मेरौ काम।। 
श्री राधाबल्लभ ध्याइकॅ और ध्याइये कौन। 
व्यासहि देत बने नहीं बरी-बरी प्रति लौतर।। 
श्री राधाबल्लभ व्यास के इष्ट मित्र गुरुदेव। 


श्री हरिवंश प्रगट कियौ कुंज महल रस भेव।। 
रसिकवर श्री हरिराम व्यास जी 


श्री राधाबल्लभ पाद पल्‍लवजुषां सद्धर्भ नीता युषों, 
नित्यं सेवित वैष्णवांध्रि रजसां वैराग्य सीमा स्पृशां। 
हन्तै कान्त रस प्रविष्ट मनसा मप्यस्ति यदृदूरत 
स्तद्राधा करुणावलोक मचिराद्‌ विन्दतु वृन्दावने ।। 
-श्री प्रबोधानन्द जी सरस्वती 

श्री राधाबल्लभ भजत भजि भली-भली सब होय। 
जिते विनायक शुभ-अशुभ विघ्न करें नहिं कोय।। 
विघ्न करें नहिं कोय डरे कलि-काल कष्ट भय। 
हरे सकल संताप हरषि हरि नाम जपत जय।। 
श्री वृन्दावन नित्य केलि कल करत अगाधा। 
हित हरिवंश किशोर भजत भजि श्री हरि राधा।। 
- श्री सेवक जी 

श्री राधाबल्लभ लाल की विमल धुजा फहरन्त, 
भगवत धर्महु जीतके निज प्रेमा ठहरन्त। 


निज प्रेमा ठहरन्त नेम कछु परसत नाहीं, 
अलकलड़े दोउ लाल मुदित हँसि-हँसि लपटाहीं।। 
हितध्रुव यह रस मधुर सार को सार अगाधा, 
आवै तबही हीय कूपा करें बल्लभ राधा।। 

- श्री हित ध्रुवदास जी 


बिन भूषन-भूषित सु तन श्रीराधाबल्लभ लाल। 
तिनके रूप-सिंगार उर-बसौ लसौ सब काल।। 
छैल छबीले लाडिले श्रीराधाबल्लभ लाल। 
छैल छबीली छवि बसौ मो-उर में सब काल।। 
श्रीराधाबल्लभ लाल जू कूपा करौ बलि जाउँ। 
तिह बल श्री हरिवंश के चरन-कमल उर-लाउँ।। 
श्रीराधाबल्लभ लाल कौ देखत श्री हरिवश। 
अनन्यअली के उर बसौ व्यासनन्द कुलहंस।। 

- श्री अनन्य अली जी 


श्री हित राधिकाबल्लभो जयति 
श्री हित हरिवंश चन्द्रो जयति 


श्री अनन्यअली जी की वाणी 


सुरतांत विलास लीला 


श्री प्रेमी रसिक अनन्य कुलमणि राजराजेश्वर श्री ताराकुँवर श्री 
रुक्मिणिपति सकल अवतारनि को अवतारी श्री हरिवंश चंद्र निर्मल 
अकलंक अखंड नित्य सदा एक रस अनूप अद्भुत मनोहर सर्वोपरि 
विराजमान श्री हरिवंशी श्री वंशी सखी दंपति प्रसंशी अलकलड़ी की 
प्रान हूँ ते प्रिये श्री लडैती जू कों देखि-देखि जीवे पहिरें कल झूमक 
सारी जाके चरनारविंद बंदत रसिकबिहारी छिन एक होत न न्यारी 
जिनके वचन सुनि सुनि हँसति लसति श्री गोरी सुकुमारी ऐसे श्री व्यास 
नंदनो जयति । श्री वुंदावननाथ श्री निकुंज विलासी प्रेम काम केलि 


छकीले श्री सुरतानंद सुरत बिहार रस मत्त रसीले अनुराग रेंगीले 
हँसीले लजीले छैल छवीले चिकनिये मनमोहने ऐसे श्री राधाबल्लभो 
जयति । 


दो० जे जे जे श्री गुरु सदा श्री हरिवंश कृपाल । 
चरन कमल बंदौं सदा पाउँ प्रेम रसाल || १ ॥| 


दु० मंजुल महा विपिन वर सोहे, मन मोहन विवि मोहें जोहें' | २ । 
शोभित अति कल मंजुल कुंजें, वरषत नवल नवल सुख पुंजें । ३ । 
तिनमें मणि मंदिर कल शोभें, चित्र विचित्र देखि मन लोभें | ४ । 
रंगनि रंगनि भॅवर विहंगे, कहत कहानी केलि अनंगे। ५। 
नव नव शोभा कही न जाई, दरसत मोही मोहनताई । ६। 
तिनमें मंजुल सेजहि राजे, तिन पर रसिकानंद विराजें | ७ । 
बैठे भोर किशोर किशोरी, कहि न जाइ नव शोभा सोरी | ८ | 


१ देखते हैं 

अँग अँग सुरत रंग छवि छाई, रतिपति सैना देखि लजाई | ९ | 
घूमत नेन बेन अरसाई, मृदु तन मुरि मुरि लेत जॅभाई । १० | 
विवि कर जोरि मोरि अलसांवे, अंग अंग कल छवि वरषावें | ११ | 
बैठे सनमुख माते' मेना, रूप छविन रस सुख के ऐना२ | १२ | 
उर उर माँझ अपनपौ दरसैं, देखि देखि रति चिह्ननि सरसे | १३ । 
देखि देखि छवि मृदु मुसिकाई, सुरत केलि खेलनि ललचाई । १४ । 
प्रेम मगन मन नहीं सम्हारा; परस्पर अद्भुत करत सिंगारा । १५ । 
अपने भूषण पट सुधि नाहीं, पारी मति गति केलिनि माँछें | १६ । 
लटपटे पलटि किये सिंगारा, फवी छवी में छवी अपारा । १७ | 


दो० इहि छवि सुख निरखत सखी हरषि बलेया लेत । 
अनन्यअली हित बानि पर चित वित वारे देत ॥ १८ ॥ 


दु० मणिन पिंजरा रंगनि रंगा, तिनमें रंगनि रंग विहंगा । १९ । 
बोलत मधुर मधुर सुखदाई, सुनि सुनि रसिक जुगल कुलकाई * । २० । 
तीन काल के सुख नव नवला, सो सब गावत हरषत प्रबला । २१ | 
सुंदर शुक इक सब सुख कहहीं, सुनि सुनि दंपति नव सुख लहहीं * | २२ । 
नेननि सैन कही सुकुमारी, वाही शुक कौं लाउ लला री।२३। 
उठे लाल जिय अति हरषाई, रस सागर उमड़े न समाई । २४ | 
पिंजरा में ते शुक कल लीनों, लाइ सिखाइ प्रिया कर दीनों | २५ । 
मेवा मिश्री चूगौ दीनों, तब शुक सकल रंग में भीनों । २६ । 
पढवत श्रवननि वदन लगावैं, अपने पिय के गुननि सिखावैं | २७ । 
जो जो बतियाँ प्रिया सिखावैं, सो सो कहत लहत हरषावे | २८ । 
भींजी रस अति शीझी बाला, सुनि सुनि पिय के गुननि रसाला | २९ । 
बिच बिच शुक कौतिक वर करहीं, गौर श्याम के चित वित हरहीं । ३० । 


पढ़वति ओर पढत कछु और, सुनि सुनि हँसति रसिक सिरमौंरे । ३१ । 


१ मत्त २ घर ३ प्रसन्न होते हैं ४ प्राप्त करते हैं 

तब प्रिय कहि अब जिनहि वखानें, त्यों त्यो करत अधिक रस गानें | ३२ । 
पिय कौं प्रिया कहत मुसिकाई, इनकौं बात सखीन सिखाई । ३३ । 
कहत कीर देखे हम रजनी, जो जो सुख तुम कीने सजनी । ३४ । 
शुक कों प्रिय वरजति छिन छिनहीं, बिना विचारे बोलो जिनहीं | ३५ । 
ज्यों ज्यों शुक बोलत हुलसाई, त्यों त्यों लजत बाल मुसिकाई | ३६ । 
मुख मूढ्यौ ` करतल सुकुमारी, तब उड़ि बेठ्यौ द्रुम की डारी । ३७ । 
तब हाँसी प्यारी कों आई, ए अति ढीठ कही लड़काई । ३८ । 


दो० हँसत लसत सुख सिंधु विवि अंशनि पर कर मेलि । 
तहाँ सखिन के मीन द्रग रूप नीर में झेलि । ३९ || 


दु० गज गजनी २ मनु मते अनंगा, डगमगाति आवत हें संगा । ४० । 
सुरत श्रमित दोऊ अलसावें, झपत खुलत द्रग वच सिथिलावैं । ४१ | 
कहन चहति बातें कछु जबही, मुख ते निकसत औरै तबही । ४२ । 
गिरत कुसुम अलक न छवि थोरे, मनु अलि सौरभ ले दे छौरें | ४३ । 
प्रिय की बेसरि अलक पिया की, सहजहि अरुझी छवि फवि ताकी । ४४ । 
तब प्यारी मुसिकी मुख मोरैं, चलि न सकत री तन तन जोरें । ४५ । 
सुरझावति वामा रस रंगी, हरषत लंपट नवल त्रिभंगी । ४६ । 
तुव? कर दूरि करौ बलि जाउँ, हौं नीके छिन में सुरझाऊँ । ४७ । 
तब लंपट अति ही अरुझाई, इहि मिस दरस परस सरसाई । ४८ । 
प्रणय कोप करि प्रिय मुसिकानी, लंपट तुव चतुराई जानी । ४९ । 
हलौ चलो जिन भौंह चढावैं, ऐचत मो नासा दुख पावै । ५० | 
ऐंचत मो नासा वेह* टूटे, ये तो धीरे-धीरे छुटै । ५१ | 
तातें जिन तुम होउ उताली, " धीरे कारज करहु रसाली । ५२ । 
वचन रचन सुनि मृदु मुसिकाई, रीझी कही कछू न बसाई । ५३ । 
रहे अचल दोऊ सँग ठाढ़ें, उर-उर पागे लागे गाढे । ५४ | 
१ ढक दिया २ हथिनी ३ तुम ४ नासिका का छिद्र ५ तुम शीघ्रता मत करो 

रस बस लंपट नृप अरुझाई, रस निधि उमड़े उर न समाई । ५५ । 
प्यारी मन में अति हरषतही, सहजहि बनी सुखद वर घतही । ५६ । 
मनों अचल ठाढ़े घन चपला, वरषत सुख छवि निरखत अपला * । ५७ । 
यह सुख छवि तो नेना जानें, रसना वपुरी! कहा वखानें । ५८ । 
यह सुख छवि निरखत सखि टोशे,' चित वित वारि डारि त्रन तोरी । ५९ । 


दो० श्री वंशी रस रॅंग भरी देखत सुख विवसाइ । 
अनन्यअली हित गई ढिंग आनेंद उर न समाइ ॥ ६० ॥ 


दु० अहो जुगल ठाढे क्यों रहहीं, श्रमित भये कछु जात न लहहीं । ६१ । 
के अलसाने चल्यौ न जाई, किधों चलत हारे अचलाई । ६२ । 
किधौं सहज ही ठाढे माई, किधौं परस्पर देखि थकाई । ६३ । 
किधौं रैन सुख करत विचारें, किधौं परस्पर रूप निहारें । ६४ । 
किधौं किनहुँ कछु कह्यो तो नाहीं, तातें खरे सकुचि मन माहीं । ६५ । | 
कै रति केलि रैन के जागे, ताते ठाढे तन मन पागे । ६६ । 
कै कछु खरे नींद ही करिहो, कही जाउँ बलि वच मन हरिही । ६७ । 
वचन रचन सुनि प्रिया लजाई, निशि की केलि सबै सुधि आई । ६८ । 
ललचत मंद मंद मुसिकाई, सखि सौं कहनि चहति सकुचाई । ६९ । 
अनन्यअली सुनि श्याम ढिठाई, अलकनि में बेसरि अरुझाई । ७० । 
ताते इत उत चल्यौ न जाई, ठाढे ठाढे पॉइ थकाई । ७१ | 
अब तुम वेगि देहु सुरझाई, तब पिय चख में हा हा खाई । ७२ । 
अब जिन छिन सखि तू सुरझावे, इतनो सुख हम तुमते पावैं । ७३ । 
नेननि सैननि में समुझावें, सब निशि विलसि तऊ न अघावैं । ७४ । 
अब तो भई वेर बड़ी प्यारे, त्यों त्यों पिय कहि जिन करि न्यारे । ७५ | 
मान करेगी प्यारी अबही, ताकौ जतन करै को तबही । ७६ । 
ऐसे नेननि में समुझाये, तिहि छिन बेसरि कच सुरझाये । ७७ | 


१ अपलक २ विचारी ३ सखियों का टोल (समूह) 

सखि पर रीझी प्रिय अधिकाई, कहि श्यावास मंद मुसिकाई । ७८ । 


दो० कछु अरुझे झगरे कछुक प्रणय सु कोप कराइ । 
काम धाम पूरन किये नव नव सुख उपजाइ ॥ ७९ ॥ 


दु० कहाँ पलटि सिंगारनि कीने, देखो दरपन माँहि प्रवीने । ८० । 
अनन्यअली के नैना माँहीं, दरसति भोरी तन सुधि नाहीं । ८१ । 
परस्पर भये अलंकृत तनहीं, ताकौ देखत कहत मगनहीं । ८२ । 
सुनि री में तो पलटे नाहीं, तुम कछु देखत कहत भुलाहीं । ८३ । 
उनके उनपै मोपै मेरे, जो प्रतीति आवै नहिं तेरे । ८४ | 
सो हौं तोकों पतौ बताऊँ, उनके मेरे अंग दिखाऊँ । ८५ | 
कुच के चिन्ह परस्पर धरहीं, दिखवति सो प्रिय लै सखि करहीं । ८६ । 
ये गोरी मै श्याम सदाई, अपने भूषण पट पहिराई । ८७ | 
यहे परस्पर चिन्ह निहारे, नख सिख अंग अंग कल धारे । ८८ । 
जो प्रतीति मेरी नहिं होई, देखि परस्पर अंग टटोई । ८९ । 
तबहि टटोरे देखी छाती, भये पुलकि लजि मृदु मुसिकाती । ९० | 
समझी लजी बाल मुसिकानी, नमित ग्रीव छवि अमित लजानी । ९१ | 
सकुचौ जिन भोरी सुकुमारी, अनुपम बानि बनी छवि भारी ।९२। 
देत असीस सखी दरसाई, इहि बानिक यों रहो सदाई । ९३ । 
तब बोली प्रिय लाज विडारी,* साँची बात कहो सहचारी । ९४ । 
तेरी सों हम जानि न बानें, सहजहि भूल किये मनमानें । ९५ | 
किये भूल पै अद्‌भुत बनहीं, यह सुख शोभा कहत न बनहीं । ९६ । 
पिय कौ चिवुक प्रिया कर गहहीं, बार बार मुख देखन चहहीं । ९७ । 
उरज चिन्ह पिय उर पर दरसें, त्यो त्यों ललचत प्यारी सरसें । ९८ । 
उमगि उमगि सखि कों कहि बतियाँ, सुनि सुनि लाल सिरावति छतियाँ । ९९। 
ऐसे गौर श्याम ह्वै जाहीं, अंगनि रंग! सबै लपटाहीं । १०० । 


१ छोड़कर २ पाठा० अंग 

तिहि सुख शोभा कहत बने ना, मन जानें कै जानें नैना | १०१ | 
कबहुँ न देखे यह सिंगारा, रूप सिंधु को वार न पारा । १०२ | 
सुन्यौ न कियौ न करै न कोई, ऐसे कहति रही रस भोई १ । १०३ । 
सुरत सिंधु उमड़े अँग अंगा, केलि नवेलिन उठत तरंगा | १०४ । 
भई विवस कछु रही न सँभारें , तब पिय लीनी उर में धारें । १०५ | 
पूरे सबै काम तन मनहीं, मानत पिय कृत-कृत धनि-धनिहीं । १०६। 


दो० छके छके २ रस प्रेम में रसबस माते मैन । 
ऐसे सुख में दिन मगन नहिं जानत दिन रेन ॥ १०७ ॥ 


दु० निरखि निरखि सखिजन न अघाई, चित वित वारि डारि बलि जाई । १०८। 
संवत सत्रहसै भये ' जबही, ऊपर सरसठ भये जु तबही । १०९ | 
सावन तीज परम सुखदानी, शुक्ल पक्ष इहि पूरन वानी । ११० | 


यह लीला सुरतांत विलासा, जिनमें जुगल केलि सुखरासा | १११ | 
जे इहि लीला हित सौं गावैं, ते कल दंपति संपति पावैं । ११२ । 
(श्री) रुक्मिणिपति के शरनें आवै, यह रस तबही नीके पावै | ११३ । 


दो० यह रस दुर्लभ सबनि कों कैसें वरन्यौ जाइ । 
श्री हित कृपा प्रताप तें अनन्यअली कछु गाइ ॥ ११४ ॥ 
यह सुरतांत विलास वर गौर श्याम सुख दैन । 
अनन्यअली के हिये में बसौ लसौ दिन रैन ॥ ११५ ॥ 
इकसत पर षोड़श भये दुपई दोहा रसाल । 
अनन्यअली हित चित्त में यों विलसौ सब काल ॥ ११६ ॥ 


इति लीला सुरतांत विलास संपूर्ण की जय जय श्री हित हरिवंश ॥ १ ॥ 
© 


१ रसमय २ पाठा. दोउ ३ पाठा. झै 

श्री प्रेमी रसिक अनन्य कुल नागर सिरमौर के मुकटमणि श्री 
तारा जू को नंद श्री रुक्मिणिपति सकल अवतारनि कौ अवतारी श्री 
हरिवंश चन्द्र निर्मल अकलंक अखंड नित्य मंजुल परम अखिलानंद 
महामंगल निधि सर्वोपरि विराजमान श्री हरिवंशी सखी निजु चेरी श्री 
श्याम की सुखधाम श्री श्यामाजू के प्रान हूँ तैं प्यारी जाके पद पंकज 
नित बंदत रसिक बिहारी पहिरें कल झूमक सारी ऐसे श्री व्यासनंदनो 
जयति । | श्री वृन्दावनचन्द्र निकुंज विलासी मगन सदा श्री सुरतानंद 
श्री रसिकानंद प्रेम-काम छकीले वेपरवाह स्वछंद रस स्वरूप परम 
रसीले हँसीले छेल छवीले चिकनिये मनमोहने ऐसे श्रीराधाबल्लभो 
जयति ॥ 


दो० श्री गुरु श्री हरिवंश के चरण कमल उर धार । 
तिहि प्रताप ते कछु लहौं वरनौं प्रेम बिहार ॥ १ || 


दु० अद्‌भुत श्री वृन्दावन माई, महा मनोहर अति सुखदाई । २ । 
जोहैं मोहें मोहन दोऊ, तिनकी उपमा बनत न कोऊ।३। 
तिहि मधि मंजुल* कुंज विराजे, जमुना तीर भीर सुख भाजे १ | ४ । 
कलप बेलि द्रुम फूले जहेँहीं, रंग रंग अलि खग मृग तहेँहीं । ५ | 
तिनमें मणि मंदिर कल सोहै, चित्र विचित्र देखि मन मोहे । ६ । 
कहत न बनत सदन की शोभा, देखत छवि मोहन के लोभा । ७ । 
तापर सेज रची सुखदाई, ले गुलाब दल दलनि बिछाई ।८ । 
सकल सुगंध अतर छिरकाई, देखत रतिपति अति विवसाई । ९ । 
तिन पर फूल वितानन बाने, उज्ज्वल निशि सुंदर मन माने । १० । 
मणि भाजन सामग्री भरहीं, चहुँ दिशि सेज पास सब धरहीं । ११ | 
१ पाठा० मंगल २ सुशोभित 


८ ] रहसि वचन विलास लीला 


तिन पर रमकि चढे विवि प्यारे, अंशनि भुज दै होत न न्यारे । १२ । 
सज्या की रचना मनमानी, सखि तन देखि रीझि मुसिकानी । १३ । 
नख सिख षोड़श रचे सिंगारा, निरखि परस्पर रीझ अपारा | १४ । 
पौढे सज्या पर मतवारे, झलकनि तन मृदु हवै उजियारे । १५ । 
मानों छवि के तने वितानें, चितवत * सबके चोरत प्रानै । १६ । 
प्रीतम प्रिय के चरण पलोटें, दरसत परसत ले सुख पोटें २ | १७ | 
कबहुँ चरण हित सों उर लावे, कबहूँ नैनन सौं सहलावें । १८ । 
कबहुँ चकित ह्वे देख्यो करहों , नव नव घतमत * मन में धरहीं । १९ । 
तब प्यारी चरननि सों झटके, चौकि परत पिय मन द्रग भटकें । २० । 
इहि गति देखि श्याम की श्यामा, लै राख्यौ विवि कुच बिच धामा । २१ | 
उर सौं उर छवि नैना अटकें, अधरनि अधर सुधा रस गटकें । २२ । 
मनु तमाल सों कंचन बेली, प्रफुलित फलित दलित * अरुझेली । २३ । 
| बिच-बिच बतियाँ रतियाँ करकं, नवल नेह रस बसहि झगरहीं । २४ । 
मो तन सुरत सिंधु तौ नाहीं, क्रीडत मदन मत्त तिहि माँहीं । २५ । 
मेरे कुच तुंवा तौ नाहीं, पैरत गहत हरषि मन माही । २६ । 
मो तन तौ कछु नाहि तरंगा, पैरत नख सिख गहि रहि अंगा । २७ । 
हम कब गहे तुम्हारे अंगा, कब में कही सोइ इक संगा | २८ । 
मो बिन तुमकों नींद न आवै, हँसि हँसि मोकों उरहिं लगावै । २९ । 
अबहीं सैन करो तुम न्यारे, कोऊ बिन काकौ चलत न प्यारे । ३० । 
पलकान्तरहि विकल ह्वै जाई, तुम धीरज देखो मन लाई । ३१ | 
प्रणय प्रेम रस कलह नवीने, कौन चुकावै प्रिय कों कीने । ३२ । 
दीन बैन पिय हा हा खाई, जाऊँ कित हौं प्रिय सुखदाई । ३३ । 
छिन छिन में तव" अँग सँग भावै, देत लेत सुख जीव जिवावै । ३४ । 
वचन रचन सुनि रीझी वामा, लै राख्यौ पिय कुच बिच धामा । ३५ । 
लपटी कपटी लंपट तन में, मानौं दामिनि चमकत घन में । ३६ । 
१ देखते ही २ सुख की पोटली ३ अनेक प्रकार के दाव ४ दलों से युक्त ५ पाठा० तुव 


रहसि वचन विलास लीला [ ९ 
वचन रचन सुनि सखि हरषाई, मगन ओट दरसे बलि जाई । ३७ | 
हँसत लसत झगरत विवि सोये, विवि समतूल" काम रस भोये । ३८ । 
जे यह लीला सुनें सुनावैं, ते निज दंपति-संपति पावैं | ३९ | 
लीला रहसि जु वचन विलासा, अद्भुत प्रेम केलि परिहासा । ४० । 
दो० संवत सत सत्रह परे त्रेसठ ऊपर चार । 

सावन मासे तीज वर शुक्ल पक्ष शुभ वार || ४१ ॥| 
निद्रा जुत सोये दोऊ रहि गयो मृदु मुख हास । 
अनन्यअली के नेन ने देखि कियौ तहाँ वास || ४२ ।। 
दोहा दुपई सब भये तीन ऊपर चालीस । 
अनन्यअली के उर बसो श्री वृन्दावन ईश । ४३ ॥ 


इति लीला रहसि वचन विलास संपूर्ण की जय जय श्री हरिवंश ॥ २ ॥ 


कुंज विलास लीला 

श्री प्रेमी रसिक अनन्य कुल सिरमौर महाराज राजेश्वर 
महामंगल स्वरूप सकल अवतारनि कौ अवतारी श्री तारासुत श्री 
रुक्मिणिपति श्री हरिवंश चंद निर्मल अकलंक अखंड नित्य अनूप 
मंजुल सर्वोपरि विराजमान श्री हरिवंशी श्री वंशी सखी श्री दंपति की 
सुखदाई रहति सदा नेरी श्री हित चिंतक निजु चेरी छिन एक होत न 
न्यारी पहिरें कल झूमक सारी जाके चरन कमल नित बंदत रसिक 
बिहारी परम रसीलो हॅसीलो लाडिलो चाडिलो ऐसे श्री व्यास नंदनो 
जयति ॥ श्री वृन्दावनचंद निकुज विलासी परम रसीले हँसीले छेल 
छवीले चिकनिये अलकलडे सुरतानंद प्रेम काम छकीले मगनानंद 
स्वरूप मनमोहने ऐसे श्री राधाबल्लभो जयति ॥ 
दो० श्री गुरु श्री हरिवंश के चरन कमल उर धारि । 

तिहि प्रताप ते कछु लहों कहौं सु कुंज बिहार || १ || 
दु० वन की कुंजनि कुंजनि डोलें, अद्भुत श्री वंशी जू बोलें | २ । 
तिहि प्रताप ते कछु हों लहिहों, अपनी बुद्धि कछू नहिं कहिहों । ३ । 
मंजुल श्री वृन्दावन कुंजें, वरषत तहाँ सदा सुख पुंजें । ४ | 
प्रफुलित फलित ललित द्रुम बेली, रेंग रॅंग खग मृग भेंवर नवेली । ५ । 
त्रिविध समीर सुगंधनि भीरे, मंजुल राजत जमुना तीरे । ६ । 
चंद्रकांति मणि खचि मृदु अवनी, चित्र विचित्र लसत मन हरनी । ७ । 
वन धर २ मंजुल दुति झलमलहीं, रवि शशि उपमा सब दलमलहीं । ८ । 
दो० वृन्दावन छवि को कहै दल दल में दल रूप | 
मोहे मोहन मोहनी शोभा सहज अनूप ॥ ९ ॥ 


१ वन की कुंजनि कुंजनि डोलनि (हित चौरासी पद सं. ३४) २ वृन्दावन की धरनी 


कुंज विलास लीला [ ११ 


दु० दंपति की डोलनि अब वरनों, करत कलोल कुंज मन हरनों । १० | 
रंगमहल ते भोरहि निकसे, महकत नवल कमल से विकसे ।११। 
प्रेम मगन रस माते मेना, आरस पागे जागे रेना।१२। 
जुंभित ` अलसत करजनि जोरैं, झूमत घूमत तन कल मोरें | १३ | 
शिथिल सिंगार छविनि की भीरें, पहिरे लटपटे * पलटे चीरे । १४ | 
तेसे शोभित सुरत सिंगारा, रतिपति अमित नमित बलिहारा | १५ | 
नैन बेन छवीले शिथिलाई, डगमगात छवि कही न जाई ।१६। 
कुंज कुंज में दंपति डोलें, दे भुज अंशनि करत कलोलें। १७ | 
निकसत निपट सॉकरी गलियों, परसत नहिं निचोल अति भलियाँ । १८ । 
मधुर मधुर भूषण धुनि बजनी, सूचत सुख रजनी के सजनी । १९ । 
भृंग विहंगनि रस जस गावैं, सुनि सुनि दंपति संपति पावें । २० । 
हँसत लसत सरसत मृदु बोलें, रस बस लंपट लै बिन मोलें। २१ | 
द्रुम बेलिनु की शोभा दरसें, केलि खेल खेलनि कों तरसे | २२ । 
चले जात छवि सों अलबेले, चहुँ दिशि सखियनि जूथ नवेले | २३ । 
शिथिल अलक मुख कमलनि राजें, मनु अलि चपलत भूले आजें । २४ । 
भँवर जानि भोरे मन डरहीं, वदन कमल पर करतल धरहीं। २५ | 
चपलति प्रीतम के उर लागी, लंपट मानत अति बड़भागी । २६ | 
दरस परस करि अलक सँवारे, अब में भॅवरनि दये बिडारी २ । २७ | 
ऐसें लंपट कहि मुसिकायो, सहज अनूप नवल सुख पायौ । २८ । 
जमुना तीर भीर सुख जहुहीं, शोभित फूल सेज कल तहँहीं । २९ । 
रंग रंग द्रुम बेली दलहीं, सहजहि कुंज सदन झलमलहीं । ३० । 
बैठे सज्या पर पिश प्यारी, तन वन घन छवि झलक अपारी | ३१। 


दो० मोहत मन तन श्रम कना शोभित अति चिलकाति "| 
नील पीत मनु कमल पर ओस कना झलकाँति ॥ ३२ || 


१ जँभाई लेना २ सलवट पडे हुए ३ दूर कर दिये ४ चमकते हैं 


१२ ] कुंज विलास लीला 


दु० कुसुम बीजनो सखि इक करही, निरखत छवि सुख चित वित हरहीं । ३३। 
सखिगन वन घन श्यामल श्यामा, प्रतिविंवित जल में अभिरामा | ३४ । 
मोहनि मोहन जोहेँ मोहे, ये को नवल जुगल अति सोहें । ३५ | 
गौर लाल साँवरी सु बाला, शोभित संग सखिन की माला । ३६ । 
छके महा रस कछु न सँभारा, परस्पर पलटि किये सिंगारा | ३७ | 
देखि देखि अचरज मन मानें, मिलन हिलन तन मन ललचानें । ३८ । 
देखति सखी चकोरी टोरी, कोऊ वन धर तन तन ओरी । ३९ | 
वंशी ने पलटे पट बाने, तब अपने प्रतिविंवनि जाने | ४० | 
समुझि-समुझि सकुचत मुसिकावें, इहि छवि निरखत सखि न अघावें । ४१। 
अनन्यअली छवि पर बलिहारी, चित वित वारि फेरि कें डारी । ४२ । 
जे इहि लीला हित सौं गावैं, ते सुख संपति दंपति पावें । ४३ । 
दंपति सखी संग ते डोलें, कुंज कुंज में करें कलोलें। ४४ | 


लीला कुंज विलास रसीली, सुखद रसद शोभा सरसीली । ४५ । 


दो० संवत सत्रह सौ भये ऊपर त्रेसठ चार । 
सावन मासे पंचमी शुक्ल पक्ष शुभ वार । ४६ || 
डोलत कुंजनि कुंज में श्री राधाबल्लभ लाल | 
अनन्यअली के उर बसौ यह बानिक सब काल ॥ ४७ || 
आठ ऊपर चालीस कल दुपई दोहा वरवानि । 
अनन्यअली भली भाँति सों कब देखों यह बानि ॥ ४८ || 


इति लीला कुंज विलास संपूर्ण की जय जय श्री हरिवंश ॥ ३ ॥ 


उत्थापन समय विलास लीला 


श्री प्रेमी रसिक अनन्य कुल मुकुटमणि, ईशनि के ईश ईश्वर 
नागर कुल नरेश, चतुर चिंतामणि, श्री तारा जू को लाडिलो लाल, 
श्री रुक्मिणिपति सकल अवतारनि को अवतारी, श्री हरिवंश चंद्र 
निर्मल, अकलंक, अखंड, नित्य, मंजुल, अनूप, अद्भुत, सर्वोपरि 
विराजमान परमानंद महामंगल निधि श्री हरिवंशी श्री वंशी श्री 
अलबेली की अलबेली श्री राधाबल्लभ जू की सर्वस्व केलि लीला स्वरूप 
अनूप नवेले परम रसीले हँसीले छेल छवीले सहज सोहने मनमोहने 
चिकनिये सौंदर्य सीवा लाडिले ऐसे श्री राधाबल्लभो जयति ॥। 


दो० श्री राधाबल्लभ लाल जू करहु कृपा बलि जाउँ । 
तिहि बल श्री हरिवंश के चरण कमल उर लाउँ ॥ १ ॥ 


दु० श्री वृन्दावन रस को ऐना, सेवत दल-दल ' दल-दल? मैना ।२। 
बसत लसत तहा जुगल बिहारी, करत अनंग बिहार सदा री।३। 
तिनकी शोभा कही न जाई, बाल लाल लोभित दरसाई ।४ | 
तिहि मधि लता सदन इक राजे, श्री जमुना के तीर विराजे । ५ | 
चंद्रकांति द्रुम बेली झलंकैं, चंद वृंद सम होत न दलकें' । ६ | 
प्रफुलित फलित ललित अरुझेली, रचना सोभा सहज नवेली । ७ | 
रँग रॅग भृंग विहंगनि गाने, दंपति संपति करत वखानें। ८ | 
चंद्रकांति मणि कवनी धरनी, अनुपम शोभा जात न वरनी।९। 
प्रतिविंवित झलकत द्रुम बेली, सहजहि चित्र विचित्र नवेली | १० | 
त्रिविध समीर सुगंधनि भीरे, छूटत जल जंत्रनि कल नीरे।११। 
तिहि मधि फूल सेज सुख धामा, तिन पर विलसत प्रीतम श्यामा । १२ | 
निरखत नेरे" श्री हरिवंशी, अघात न नेना करत प्रसंसी | १३ | 
१ पत्ते पत्ते को २ कामदेव की सैनाएं ३ दल के दल ४ निकट ही 

दो० निद्रा जुत अति शोभियत" श्रीराधाबल्लभलाल । 
सो सुख देखि अनन्यअलि कहति निहाल निहाल ॥ १४ ॥ 
रह्यो घरी षट दिवस जब तब सब सखी सु गाइ । 
दंपति संपति सुख लहै मगन ओट दरसाइ ॥ १५ ॥ 


दु० जागे दोऊ बात करत हैं, माते मैन चैन अलसत हें।१६। 
रँग रॅग फूल फलनि द्वुम बेली, तिहि पर खग अलि" पाँति नवेली | १७ | 
सो प्रतिर्विव झलक प्रिय तन में, दरसत सरसत प्यारी मन में | १८ | 
पिय सौं करत हास परिहासा, लेत देत सुख नवल विलासा । १९ | 
यंहे सेज पर दुरों बिहारी, ढूँढ़े निकासौ चतुर लला शै । २० | 
तब तुम नागर कुल सिरमौर, जब मोकौं पावौ इहि ठौरे | २१ | 
ढूँढ़े निकासी हो पिय तबही, छिपि वन में दूँ पिय अबही २२ । 
प्रतिविंवितवन फल दल फूले, जोहि मोहि मोहन हू भूले । २३ । 
अद्भुत वन फल द्रग दरसांवे, लेन जॉइ कर में नहिं आवैं | २४ । 
नेननि मेंइहि शोभा छाई, जानत ना पिय प्यारी माई । २५ | 
फल के भोरें अंग टटोंरें, परस ग्यान तब होत न थोरैं। २६ | 
बिच-बिच मधुर-मधुर प्रिय बैना, सुनत श्रवन वच दिखत न नेना | २७ | 
कहत प्रिये पिय सुनि वन इनमें, ढूँढ़े निकासी मोकौं छिन में | २८ । 
सुनि सुनि बैन चैन पिय पावैं, रस-निधि" उमड़े उर न समावैं। २९ । 
अति अचरज पिय मन में लावें, वचन सुनौं नेन न दरसावैं | ३० । 
आतुर देख्यौ पिय सुकुमारी, हित सौं भरि लीनों अँकवारी | ३१। 
दो० पीत चीर ओढ्यौ प्रिया तब वन फल न दिखाई । 

तब जानी प्यारी पिये अति अचिरज मन लाइ,॥ ३२ ॥ 
दु० ऐसी वन नहिं देख्यौ भामा, भाँति-भाँति फल दल सुख धामा । ३३ | 


१ पाठा० शोभिये २ अमर ३ सखी ४ समुद्र 

तुम तौ मोकों ढूँढ़ि न काढ़ी, निकसी जब व्याकुलता बाग्रै | ३४ | 
तुम प्रगटीं वन कहाँ छिपायौ, फूल्यो फल्यो जु अब दरसायो | ३५ | 
वाही वन देखें सुकुमारी, मिलिकैं फल पावैं सुखकारी । ३६ । 
मृदु मुसिकाइ कही सुकुमारी, ऊँचे देखो फलहि बिहारी | ३७ । 
ऊँचे देख्यौ प्रीतम जबही, फलित ललित वन दरस्यौ तबही । ३८ | 
तब सकृच्यौ प्रतिविंवनि जाने, चिते-चिते प्रिय तन मुसिकाने | ३९ । 
सो सुख छवि वरने नहिं जाई, निरखि-निरखि सखि बलि-बलि जाई । ४०। 
दो० झूमक सारी मरगजी ` ओढि रसीले लाल । 

बैना प्यारी को लयौ बान्यौ अपने भाल || ४१ || 
को वरनें सखि छवि फवी अलसानी कल बानि | 
जोहि मोहि मन मोहनी छकी थकी अचलानि ॥ ४२ ॥ 


दु० भुज भरि लीनौ पिय को गोरी, देखत मुख ज्यों चंद चकोरी । ४३ | 


सो सुख छवि को कोन? वखानें, निरखि निरखि सखि वारत प्राने | ४४ । 
गौर श्याम पागे तन-तनहीं, करत न मन देखन कौं वनहीं। ४५ | 
तन तन वन में रहे लुभाई, प्रात रात जाने नहिं जाई । ४६ । 


दो० सुख समुद्र श्री लाडिली प्रीतम प्रेम तरंग । 

कढत रतन नव नेह छवि भाँति भाँति के रंग ॥ ४७ ॥ 

तहँ गुलाब जलजंत्र कल छूटत सुख के धाम । 

स्नान कियौ तहँ बैठिकै गौर श्याम अभिराम ॥ ४८ ॥ 
दु० रॅग रँग विविध सुगंधनि लीने, चित्र विचित्र जुगल तन कीने । ४९ । 
पिय तन में चित्री सुकुमारी, चित्र्यो प्रिय तन माँझ बिहारी । ५० | 
सो छवि देखत जुगल छ्यीले, होत परस्पर हाल नवीले १ ।५१। 
तार सिंगार छविनि की भीरें, पगे सुगंधनि उज्ज्वल चीरें । ५२ । 


१ सलवट पड़ी हुई २ पाठा० को सखी ३ नवीन 

अति रोचक शीतल मन माने, रसमय सुखमय जात न जाने | ५३ | 


दो० रूप छविन सिंगार की शोभा कही न जाइ । 
परस्पर उर-उर मुकर में देखि-देखि सरसाइ ।। ५४ || 


दु० भोग रसाल सखी इक ल्याई, भाँति भॉति मेवा रुचिदाई । ५५ | 
मंजुल खच्यौ थार मणि हीरें, तिनमें सामग्री की भीरें।५६। 
बहुतक मिश्री पागे बाने, बहुतक ज्यों के त्यों रसदाने।५७। 
पाँच भाँति की दाख अनूपी, अति शीतल रोचक रस रूपी | ५८ | 
पागे कल एलाची दाने, और गुलाबी अति मनमाने।५९। 
सरदा नारंगी रुचि प्रबली, सेब नूत फल फली जु कदली ।६०। 
तरबूज फालसे अननास अनारे, भाँति भाँति के पना सँवारे * । ६१ | 
शीतल मधुर रसद सुखदाई, दोऊन के मन अति ही भाई | ६२ | 
खात खवावत बाल लला री, पूरन करत काम सकला शे।६३। 
प्यावत पीवत पना रसाला, होत परस्पर हाल विहाला? । ६४ | 
बिच बिच दसन नवल छवि न्यारी, निरखत हरषत रसिकबिहारी । ६५ । 
बिच बिच श्री बंशी कौं ख्यावें, मेवा पना सु सकल चखावैं । ६६ । 
केसे बने कहत मुसिकाई, नीके बने कहति लड़काई | ६७ | 
भाति भाँति के स्वाद रसाला, कौन कहे सो सुखद विशाला । ६८ । 
यह सुख स्वाद कह्यौ नहिं जाई, अँचवन दै वंशी बलि जाई । ६९ | 
अनन्यअली ने बीरी दीनी, हँसि-हँसि गौर श्याम ने लीनी । ७० । 
महा प्रसाद सखिन मिलि पायौ, उमडे आनॅद उर न समायो | ७१ | 
सभा सदन में सबही आये, निरखत छवि सखि प्रान बधाये * । ७२ । 


दो० सखियन भीर जुरी तहाँ मध्य लाडिली लाल | 
मनु फुलवारी छविनि की फूल्यौ मेन तमाल ।| ७३ ॥। 


दु० निकसे वन बिहरनि छवि पुंजा, देखत शोभा नव नव कुंजा | ७४ | 


१ पाठा० अपारै २ पाठा० विशाला ३ प्राणों की बधाई दी 


उत्थापन समय विलास लीला [ १७ 


भाँति भाँति वन किये बिहारा, कहत लहत बाड़े विस्तारा । ७५ । 
पुनि आये निजु मंदिर माहीं, कहत बनत सो कौतिक नाहीं । ७६ । 
हसि हँँसि सखियन सों बतराई, सो छवि-रूप न वरने जाई | ७७ | 
रसिकलाल तन चितवत नाहीं, लंपट तरसत अति मन माँहीं | ७८ । 
सहजहि घूँघट भयौ जु सरसे, मुख दरसन कों प्यारो तरसे । ७९ । 
लोचत' सोचत अति ललचावैं, प्रिय मुख चंद न दरसन पावें | ८० | 
तब इक मैना पिय रुचि जानी, बैठी प्रिय कुच पर चपलानी । ८१ । 
चौकि परी अंग अंग सुकुमारी, सो छवि कहत न बनत अपारी । ८२ । 
घूँघट दूर कियो ततकाला, निरखत मुख सखि? लाल निहाला । ८३ । 
पकरि लई प्यारी ने मेना, मेना कहत रहसि के बेना । ८४ | 
पकरि रही मोकों क्यों प्यारी, में तो नाहीं रसिकबिहारी | ८५ । 
छोरि दई सकुची मुसिकाई, रहो अवनि तन देखि लजाई | ८६ । 
भुज बिच हवै चितवति पिय औरं, कृत कृत धनि धनि कहत न थोरें । ८७ | 
दोऊ मोहन जोहें मोहे, सो छवि वरने ऐसी को हे।८८। 
दो० लाज हास आनंद के उमड़े सिंधु विशाल । 
सखियन के दृग मीन तहा परे रूप छवि जाल ॥ ८९ || 
दु० उत्थापन समयौ सुख गान्यौ, यहे नाम लीला कौ बान्यौ । ९० । 
इहि लीला निशि दिन जो गावें, दंपति संपति वर ते पावें । ९१ | 
संवत सत्रह सौ पर दोई, तिनके ऊपर पेंसठ होई । ९२ । 
सावन एकादशि उजियारी, लीला पूरन भई सुखकारी । ९३ । 
दो० इहि रस में जे रमि रहे श्री हित जू के दास । 
तिनके चरण-सरोज में अनन्यअली को वास ।। ९४ ॥ 
दोहा दुपई भये सब पैंसठ ऊपर तीस । 
अनन्यअली के उर बसो श्री वृन्दावन ईश ॥ ९५ ।। 
इति लोला उत्थापन समय विलास संपूर्ण की जय जय श्री हरिवंश ॥ ४ ॥ 
१ देखते हैं २ पाठा० सुख ३ पाठा० हवै 


संध्या समय विलास लीला 

श्री प्रेमी रसिक अनन्य कुल शिरोमणि के मणि नरेश सकल गुन 
गन निधि श्री तारासुत श्री रुक्मिणिपति सकल शावतारनि कौ अवतारी 
श्री हरिवंश हंश निर्मल अकलंक अखंड नित्य अनूप मंजुल सर्वोपरि 
विराजमान श्री हरिवंशी श्री वंशी सखी श्री दंपति की जीवनि मूरि रूप 
छकीली परम रसीली हँसीली श्री लाड़िली जू की लाड़िली ऐसे श्री 
व्यासनंदनो जयति ॥ श्री निकुज बसीले परम रसीले हँसीले छैल 
छवीले चिकनिये मन मोहने ऐसे श्री राधाबल्लभो जयति ॥ 


दो० बंदौ श्री हरिवंश के चरन कमल सुख रासि । 
तिहि प्रताप ते कछु कहौं संध्या समे विलास || १ ॥ 


दु० श्री वृन्दावन रसमय धामा, निशि दिन विलसत प्रीतम श्यामा । २ | 
पहिरें फुलकारी " कल चीरा, विविध सिंगार छविन की भीरा । ३ | 
एक एक ते सखी नवीली,' दंपति सुख में सबै छकीली ' । ४ । 
देखत वन घन कुंज निकुंजा, भाँति भाँति कीने सुख पुंज़ा । ५ । 
भई साँझ दिन रह्यो जु नाहीं, तब आये निजु मंदिर माँहीं | ६ । 
अनुपम मंजुल कुंज विराज, तिनमें लता सदन कल आजे । ७ | 
प्रफुलित फलित ललित द्रुम बेली, भाँति भाति भाइन* अरुझेली । ८ । 
कंचन रतन खचित कल अवनी, कोमल विमल नवल छवि कवनी । ९ | 
तिनमें फूल सिंहासन राजे, छिरक्यौ सौरभ उपमा लाजे | १० | 
तिनकी शोभा कही न जाई, देखत रतिपति अमित लजाई । ११ | 
बैठे तिन पर दंपति फूलैं, सो छवि देखि रही छवि भूँ; १२ । 


१ फूल छापेदार २ नवीन ३ छकी हुई ४ भावों से 


[ १९ 


दो० शोभा छवि सखि को कहै मोहे विवि सुकुमार । 
अनन्यअली हित बानि" पर चित वित डारे वार ।। १३ || 


' दु० ललित लता पर खंजन दोई, चपलत छवि कहि सके न कोई | १४ । 
तिनके प्रतिविंवनि झलकाई, प्रिय करतल कल में चपलाई।१५।. 
तिनकी अति कल चंचलताई, जोहि मोहनी मोहति माई । १६ । 
ज्यों ज्यों वे छवि में चपलावें, त्यों त्यों प्रतिविंवन तरलावें २ । १७ | 
एई खंजन भोरी जाने, करतल पर करतल कल आने | १८ | 
में पकरे द्वै खंजन माई, इक य़ौ' मोकों लाल कहाई । १९ | 
श्री वंशी ने चुटकी बजाई, खंजन दोऊ दिये उड़ाई । २० । 
भोरी ने खोले कर दोऊ, देखति खंजन नाहीं कोऊ।२१। 
तब प्रतिविंव जानि मन माँहों, समुझि-समुझि सकुचत मुसिकोहों । २२ । 
लंपट देखि-देखि हरषांवे, उमड़े रस-निधि उर न समावें। २३ । 
सुहृद अली हँसि हसि कहि बैना, तुव मुख पर खंजन कै नेना । २४ | 
दो० वचनरचन सुनि कर गहे अलकलड़ी लड़काइ"। 

अनन्यअली की पीठ में करतल दै मुसिकाइ ।। २५ ।। 


दु० भई साँझ नव नव शोभा री, रंग रंग फूली फुलवारी | २६ । 
दीपक सहजहि दल झलमलहीं, रवि शशि दुति गन कौं दलमलहीं । २७ । 
संध्या भोग सखी कल ल्याई, श्री राधाबल्लभ कों सुखदाई । २८ । 
माखन वरे धरे मनमाने, मेवा की गुझिया मृदु बाने।२९। 
मिश्री सौं पागे रुचिदाई, मधुर मुरब्बा अति सुखदाई | ३० । 
मोदक वेसन की मृदु पपरी, घृत में तरे जु पापर कचरी । ३१ । 
खात खवावत प्रीतम प्यारी, हँसनि दसन चितवनि छवि न्यारी | ३२ । 
दरसत परसत सरसत तनहीं, जेवत रुचि बाढी मन घनही * | ३३ । 
श्रो वंशी ने जल अंचवाई, बीरी दे ललिता मुसिकाई । ३४ । 


१ बानिक २ चंचल होते हैं ३ दीजिये ४ लाड़ में भरकर ५ तले हुए ६ बहुत 


संघ्या समय विलास लीला 


२० ] संघ्या समय विलास लीला 


महाप्रसाद सकल सखि लीने, सुख पर मन न्यौछावर कीने | ३५ | 
रतन थार आरती लसाई, मणि दीपक तिनमें झलकाई । ३६ । 
साँझ आरती वंशी करहीं, गौर-श्याम सखियन मन हरहीं । ३७ । 
चकचोंधत प्रतिविंवन झलकें, मनों रूप निधि लहरें छलकें | ३८ । 
बाजे भॉतिनु भाँति बजावें, बहुतक* नाचें बहुतक गावें | ३९ । 
केतिक रूप अनूप निहारें, केतिक छवि पर चित वित वारें | ४० | 
जे जे कहि-कहि सब हरषावें, उमडे आनंद उर न समावें । ४१ | 
सो शोभा छवि दिशि-दिशि २ छाई, सो मोपे कछु कही न जाई । ४२ । 
अनन्यअली हित बानिक निरखै, छवि पर चित वित वारे हरषे । ४३ । 
साँझ आरती करी सुखदाई, छवि सुख पर सखि बलि बलि जाई । ४४ । 
इहि लीला कौ नाम कहाई, संध्या समय विलास लसाई । ४५ | 


दो० संवत सत्रह सौ परे त्रेसठ ऊपर चार । 


सावन की एकादशी शुक्ल पक्ष शुभ वार ॥ ४६ ॥ 
दुपई दोहा भये सब सात ऊपर चालीस । 
अनन्यअली के उर बसौ श्री वृन्दावन ईश || ४७ ॥ 


इति लीला संध्या समय विलास संपूर्ण की जय जय श्री हरिवंश ॥ ५ ॥ 


१. बहुत सी सहचरियाँ २ प्रत्येक दिशाओं में 


शयन समय विलास लीला 

श्री प्रेमी रसिक अनन्य नृपति सिरमौर श्री तारानंदन श्री रुक्मिणि 
पति सकल अवतारनि कौ अवतारी श्री हरिवंश अखिल ब्रह्मांड 
में प्रकाश निर्मल अकलंक अखंड नित्य मंजुल अनूप सर्वोपरि 
विराजमान नित्य नव किशोर महा परम मंगल निधान श्री हरिवंशी 
सहचारी श्री दंपति की प्रान अधार ऐसे श्री व्यासनंदनो जयति ॥ 
श्री निकुंज बिहारी परम रसीले हँसीले छेल छवीले चिकनिये मन 
मोहने ऐसे श्री राधाबल्लभो जयति ॥ 


दो० महा प्रेम रस मैन में छके लाडिली लाल । 
तिनके रूप सु मो हिये बसौ लसौ सब काल ॥ १ ॥ 


सोई कृपा प्रताप ते श्री हरिवंश कृपाल । 
तिनके चरन सरोज कल बंदौं कहौं निहाल ॥ २ ॥ 


दु० अति मंजुल श्री वृन्दावन ही, नव नव शोभा छवि कल घन ही ।३। 
दोऊ मोहन मोहत जोई,' तिनकों कैसें वरने कोई ।४। 
तिहि मधि मंजुल कुंज लसाई, नव नव सुख शोभा सौं छाई । ५ । 
तिनमें लता सदन सुखदाई, प्रफुलित दलित फलित अरुझाई । ६ | 
मानौं रॅंग रॅंग मणि झलकाई, शोभा रचना कही न जाई ।७। 
तिहि मधि फूल सिंहासन साजें, तिन पर बैठे दंपति भ्राजें । ८ । 
नील पीत तन वसन विराजें, भूषण मणिन खचित छवि छाजें । ९ | 
अंश अंश पर मृदु भुज मेलें, मुख सुख भरे तँबोल २ नवेलें | १० | 
हँसनि लसनि छवि में छवि पावें, देखत बने कहत नहिं आवै । ११ | 


१ देखकर २ पान 


२२ ] शयन समय विलास लीला 
दो० मनु अनुराग समुद्र में रूप चंद करि स्नान । 
लिये कला सकला दला प्रगटे कल लडकान || १२ ॥| 
वरषत नव नव छवि सुधा सखियन नेन चकोर। 
छिन छिन पीवत त्रिपित नहिं रुचि को ओर न छोर ॥ १३ ॥ 


दु० श्री गोरी की मधुरी वीना, बजवति ललिता परम प्रवीना । १४ । 
गावति रस जस नव-नव तानें, सुनि सुनि नवल जुगल सरसानें । १५ | 
और सखी ललिता सँग गावैं, कोऊ ताल मृदंग बजावें । १६ । 
औरो बाजे विविध बजावैं, बजवति नव नव ताननि गावैं | १७ | 
दंपति संपति करत वखानें, चोर लिये सबही के प्रानें । १८ | 


सो० अद्भुत सहज समाज, आज बन्यौ कल गान को । 
राग रागिनी राज, नव नव प्रगटत सरसहीं || १९ ॥ 


दु० रीझ रीझ दै जो मन भावें, जे जे जे कहि कहि हरषावें । २० । 
महा मैन रस माते दोऊ, छके रू में सुधि नहिं कोऊ । २१ | 
श्री गोरी को मुख कल चंदा, झलकत रूप छविनि के वृन्दा । २२ । 
सो प्रतिविंवित विमल सदन में, अरु वंशी के चंद वदन में | २३ । 
झलमल झलमल अति कल होई, रसिकलाल निरखत छवि सोई । २४ । 
अबही बैठी ही ढिंग गोरी, छिनही में उठि गई जु भोरी । २५ । 
जान्यौ प्रिया मान कछु कीनों, प्रीतम ने यह मन धरि लीनों । २६ । 
उठे मनावन हा हा खाई, श्री वंशी कौ चिवुक गहाई । २७ । 
वंशी प्यारी तन दरसाई, चितवत मंद मंद मुसिकाई । २८ । 
नेनन सैनन में बतराई, देखि चतुरता पिय की माई । २९ | 
वंशी व्हॅसि हसि पिय सौं कहहीं, क्यों ललचात कहा तुम चहहीं* | ३० । 
सुनि हो लंपट रसिकबिहारी, चिवुक गही में नाहीं प्यारी | ३१ | 
मेरे पग पर शीस धराई, दीन वचन कयौं हा हा खाई । ३२ | 
१ चाहते हो 


शयन समय विलास लीला [ २३ 
वचन रचन सुनि मृदु मुसिकावैं, सकुच्यो समुझ्यौ प्रिय ढिंग आवैं । ३३ । 
वंशी प्रिय कर दै दै तारी, हँसति लसति छवि कहीं कहा री । ३४ । 
प्यारी प्यारो सखि किलकावैं, उमड़े रस निधि उर न समावैं । ३५ । 


दो० कहा कहीं यह सुख छविन मोहे मोहन आज । 
अनन्यअली हित उर बसौ यह रस राज समाज । ३६ । 


दु० नेन बैन अंगनि शिथिलाई, नींद भरे दृग, लेत जॅभाई । ३७ । 
घूमत प्रेम मैन मतवारे, झुकि-झुकि परत न वसन सम्हारे । ३८ । 
परस्पर परत तननि पर लटके, कोटि-कोटि रतिपति लजि सटकें १ । ३९ । 
वंशी ने अलसाने जाने, सैन भोग सामग्री बानें | ४० | 
मणिन कटोरा कंचन थारी, तिनमें विंजन धरे सॅवारी | ४१ | 
मोदक मिश्री दूध जु फेनी, खाजे इमरति अति रुचि देनी । ४२ । 
पापर अरु अचार तरकारी, जेंवत स्वादी रसिक बिहारी | ४३ । 
बिच-बिच अलसत लेत जँभाई, सो छवि नाहीं वरनी जाई | ४४ । 
अचवन दै कल बीरी ख्वाई, अद्‌भुत जूठनि सखियन पाई । ४५ । 
पिय मुख सुख पिकदानी कीने, परम कृपाल उगाल सु दीने । ४६ । 
कहा कहीं छवि कहत बने ना, निरखत त्रिपित होत नहिं नेना । ४७ । 
कंचन रतन खचित कल थारी, तिनमें मणि दीपक उजियारी । ४८ । 
सैन आरती करत सुहाई, नख सिख रूप छविहि निरखाई । ४९ | 
बाजे भॉतिनु भाँति बजावैं, अति प्रमुदित सखि नाचें गावैं ।५० | 
परस्पर कल प्रतिविंवन झलकैं , देखत हरषत लगत न पलकैं । ५१ | 
भाति भाति दुति दिशि-दिशि छाई, चौंधि कौंधि मृदु अति सुखदाई । ५२ । 
जे जे कहत कहत? नहिं जाई, उमड़े आनॅद उर न समाई । ५३ । 
जुगल आरती सखी निहारें, चित वित वारि वारि कें डारें | ५४ । 
सैन आरती करत सुहाई, रूप नींद सों नेन छकाई । ५५ | 


१ भाग जाते हैं २ पाठा० लहत 


२४ ] शयन समय विलास लीला 
अनन्यअली हित मैन छकाये, सेज महल अलसाने आये । ५६ | 
करत सुरत रस नव नव केली, सुरत सुधा सागर में झेली । ५७ । 
मीन लीन सखियनि के नैना, क्रीडत, नहिं जानत दिन रैना । ५८ | 
जे इहि लीला निशि दिन गावैं, प्रेम भक्ति हित जू की पावे । ५९ । 
दो० इहि लीला को नाम सुनि सैन समय सु विलास । 
वरन्यौ श्री हित कृपा ते जेसौ भयौ प्रकाश ।। ६० ॥| 
(श्री). राधाबल्लभ कौं सदा सुमिरै जे नर नारि । 
तिनके चरन-सरोज में अनन्यअली गुंजार ॥| ६१ || 
संवत सत्रह सौ परे त्रेसठ ऊपर चार | 
सावन मास एकादशी शुक्ल पक्ष शुभ वार ॥ ६२ ॥ 
दोहा दुपई भये सब त्रेसठ परम रसाल । 
अनन्यअली के उर बसौ श्री राधाबल्लभ लाल ।। ६३ ।। 


इति लीला शयन समय विलास संपूर्ण की जय जय श्री हरिवंश ॥ ६ ॥ 


सज्या समय विलास लीला 

श्री प्रेमी रसिक अनन्य कुल नरेशनि के नरेश मुकटमणि सकल 
अवतारनि को अवतारी श्री ताराजू को लाल लाडिलो श्री रुक्मिणिपति 
श्री हरिवंश चंद्र निर्मल अकलंक अखंड नित्य अनूप मंजुल सर्वोपरि 
विराजमान श्री हरिवंशी वंशी सखी श्री राधा प्यारी की अति प्यारी 
छिन एक होत न न्यारी पहिरें कल झूमक सारी जाके चरण कमल पर 
परत घिहारी खात हा हा री ऐसे श्री व्यासनंदनो जयति ॥ श्री निकुंज 
महल विलासी जहाँ लाल करत खवासी परम रसीले छेल छवीले 
चिकनिये नित्य किशोर महा रसीले हँसीले छेल छवीले मधुर प्रेम सुधा 
रस पान छकीले सुरतानंद रस माते मनमोहने ऐसे श्री राधाबल्लभो 
जयति ॥ 


दो० श्री वंशी पद कमल में कब हवै मेरी वास । 
तिहि प्रताप ते कहों कछु सज्या समय विलास ।। १ ॥ 


दु० प्रथमहिं वृन्दावन उर आनों , अद्भुत उपमा को न प्रमानों' । २ । 
द्रुम बेली कल रंगनि रंगा, सौरभ पुंज गुंज खग भुंगा ।३। 
दंपति संपति करत वखानें, बाल लाल प्रमुदित सुनि गानें २ | ४ । 
कुंदन रचित खचित मृदु धरनी, तिनकी शोभा जात न वरनी । ५ | 
धर में वन वन में धर झलकैं , देखत शोभा लगत न पलकैं । ६ । 
मानों शोभा सागर गहरें, नव नव रचना उठत हैं लहरै । ७ । 
गौर श्याम कल मीन कलोलैं, औरो जलचर सखिन अलोलैं । ८ । 
सुख सरिता श्री जमुना राजैं, रंगनि रंगनि कमल विराजं । ९ । 
रतननि जटी तटी विवि झलकैं , छत्री बॅगला रॅग रंग चिलकैं । १० | 
रुचि ले सेवत त्रिविध समीरे, नव-नव शोभा सुख की भीरे ।११। 


१ पाठा० कौन वखानौं २ गान को 

दो० कहा कहो कैसें कहौं मेरी मति अति छीन । 
छिन छिन में श्री विपिन की प्रगटत छवि सु नवीन ॥ १२ ॥ 


दु० तहाँ कुंज इक मंजुल झलकै, तिनमें रंग महल कल दलकै | १३ | 
छायौ रंग रंग द्रुम बेली, शोभा फल दल फूल नवेली | १४ | 
रंगनि रंग विहंगनि भुंगा, कहत कहानी केलि अनंगा । १५ | 
तिनमें मंजुल सेज रचाई, रेॅंग रॅंग फूलनि दलनि खचाई । १६ । 
विविध सुगंधनि सों छिरकाई, रचना शोभा कही न जाई । १७ | 
रँग रंग भाजन मणि के धरहीं, विविध सौंज तिनके मधि भरहीं | १८ | 
रसिक किशोर रसिकनी गोरी, अरुन सिंगार नहीं छवि थोरी । १९ | 
सज्या पर बैठे सुखदाई, रचना देरि;+ देखि मुसिकाई । २० । 
केलि खेल खेलनि तरसांवें, प्रेम-मेन माते सरसावें | २१ | 
प्यारी की मधुरो कल बीना, बजवति वंशी सखी प्रवीना । २२ | 
ललिता मधुर मृदंग बजावे, मधुर मधुर सुर सों मिलि गावे । २३ । 
गावति बजवति नव नव तानें, दंपति संपति करत वखानें । २४ । 
सुनि सुनि रीझे जुगल प्रवीने, सखि कौं मुक्ता माला दीने । २५ । 


दो० अलकलड़ी लड़कानि की छविहि कहे सो कौन । 
जानत नेना सखिन के देखि रहीं सब मौन ॥ २६ || 


दु० शोभित निद्रा जुत कल नेना, छक थके अलसत शुभ बैना । २७ | 
झूमत घूमत अति अलसावै, तन तन पर ही परत लसावैं । २८ । 
पोढ़े सुरत केलि जुत सरसें, मगन ओट कोटिन सखि दरसे । २९ । 
गौर श्याम गजराजा करनी,*' सुरत सिंधु में धसे निडरनी | ३० | 
क्रीड़त महा मैन मतवारा, छूट टूट सब गये सिंगारा । ३१ | 
लाज अलाजनि भई नवेलैं, नागरता कलता रस झेलें । ३२ । 
केलि सुधारस वन उमड़ाई, मेड ऐंड सब दई ढवाई र । ३३ । 
महा प्रेम भौंरनि में धसहीं, भुज-डोरिन सों गाढे कसहीं | ३४ । 


१ हथिनी २ दहा दी 

चाह चौंप छवि उठत तरंगा, मीन चपलता विचरत संगा | ३५ | 
और सखिन चख जलचर भीरें, क्रीडत जहाँ नीर गंभीरें । ३६ | 


दो० श्रम वन * कन घन तन लसें छवि सों अति झलकाइ | 
मानों सुरत समुद्र ते छवि मुक्ता प्रगटाइ ॥ ३७ ॥ 


दु० बिच बिच वचन रचन रस साने, कहत लेत हरि सबके प्रानें | ३८ । 
तुम तो चपलत प्रीतम ऐसें, नॉचत रास मंडली जेसें | ३९ । 
कंचन मंडल तौ हों नाहीं, नॉचत तुव अँग-अँग चपलाहीं | ४० । 
बची न कोऊ निर्त कला री, वारों निर्त कला सकला री ।४१। 
तुम्हे अंग अंग चपलावैं, ज्यों घन में चपला चमकांवें | ४२ । 
देखति थकित भई चपलाई, सकुचत वारत निर्त कलाई । ४३ । 
सुरत सरोवर सेज विराजें, तुव अंग अंग कमल कल जें । ४४ । 
+ तहाँ सु मो अँग भेंवरनि वृंदा, पीवत जीवत मृदु मकरंदा | ४५ | 

ऐसें कहि कहि मृदु मुसिकावैं, लपटे उर में उरज समावैं । ४६ | 
यह सुख छवि गन कहत बने ना, जानत मन सखियनि के नेना । ४७ । 
अनन्यअली हित अद्भुत केली, मगन ओट देखतीं सहेली | ४८ । 
सखी सखी सौं उचरति केली, चित वित वारि दिये रस झेली । ४९ । 
जे इहि लीला गावैं दिनहीं,' ते निरखें केली छिन छिनहीं । ५० । 


सो० सज्या समय विलास, इहि लीला कौ नाम है । 
गावत पावत वास, श्री वंशी के जूथ में || ५१ || 
दो० संवत सत्रह सौ परे त्रेसठ ऊपर चार । 
सावन मासे त्र्योदशी शुक्ल पक्ष शुभ वार ॥ ५२ || 
दोहा दुपई भये मिलि त्र्योदस पर चालीस । 
अनन्यअली के उर बसौ श्री वृंदावन ईश ॥ ५३ || 


इति लीला सज्या समय विलास संपूर्ण की जय जय श्री हरिवंश ॥ ७ ॥ 


१ जल २ नित्य प्रति 

श्री प्रेमी रसिक अनन्य कुल राज राजेश्वर मुकटमणि श्री तारा 
सुत श्री रुक्मिणिपति सकल अवतारनि कौ अवतारी सर्वोपरि 
विराजमान श्री हरिवंश चंद्र निर्मल अखंड नित्य अनूप अभूत मंजुल 
मधुर प्रेमचंद सुधा सार रस वरषत सदा श्री हरिवंशी श्री वंशी 
सखी श्री प्यारी की प्यारी छिन एक होत न न्यारी जाके पायन परत 
बिहारी करत हा हा री पहिरें कल मनोहर झूमक सारी परम रसीली 
हँसीली लाड़िली की लाड़िली रूप छकीली परम प्रवीनी गुन 
गननि नवीनी ऐसे श्री व्यासनंदनो जयति ॥ श्री वृन्दावन चंद 
आनंदकंद परम शीतल सुधा सागर नागर नरेश परम अनूप छकीले 


रसीले छैल छवीले चिकनिये निकुंज विलासी मनमोहने श्रीराधाबल्लभो 
जयति ॥ 


दो० बंदौं श्री हरिवंश के चरन कमल सुखरासि । 

तिहि प्रताप ते कहौं कछु ग्रीषम रितु सु विलास ।। १ ॥ 
दु० जे श्री हरिवंश चंद्र के दासं, तिनके चरन कमल में वासं ।२ । 
तिहि बल दंपति संपति लहिहों, मति अनुसार कछुक कथि कहिल्लै । ३ । 
मंजुल श्री वृन्दावन धामा, दल दल-प्रति सेवत दल कामा । ४। 
रसमय तेजोमय कल शोभा, देखत शोभा बाढ़त लोभा ।५। 
श्री राधाबल्लभ कौ निज ऐना, देख्यौ भावत पावत चैना । ६ । 
तिनमें अलकलडे लड़काई, तिनकी शोभा कही न जाई ।७। 


दो० प्रेम सिंधु श्री विपिन वर नीरज नेह नवेल | 
जलचर श्यामा श्याम अरु सखिगन नव अलबेल ॥ ८ ॥ 

दु० ग्रीषम रितु विलास अब वरनों, जिनमें दंपति सुख मन हरनों । ९ । 
शोभित कुंज भानुजा तीरे, तिनमें नव नव सुख छवि भीरे । १० | 
चंदन मलयागिरि द्रुम अवली, अगर एलाची दोऊ नवली ।११। 
अंब कदंब केवरौ तिनमें, थल कल कमल गुलाबनि जिनमें । १२ । 
औरौ चंद्रकांति द्रुम बेली, वरषत आनंद सुधा नवेली । १३ । 
प्रफुलित मुक्तनि लता लसाई, तिनकी पानिप कही न जाई।१४ । 
प्रफुलित फलित ललित अरुझाई, तिनमें कदली अवली छाई । १५ । 
शीतल परम महा सुखदाई, सियराई संब बलि बलि जाई । १६ | 
सेवत त्रिविध पवन रुचिदाई, सौरभ भाँति भाँति घन छाई । १७ । 
भ्रमत सुरेंग रेंग भ्रंग विहंगा, दंपति के जस कहत उम्रंगा | १८ | 
चंद्रकांति मणि धर झलकाई, कोमल रज कपूर चिलकाई । १९ | 
i कपूर (कांति मणि ऐना, गौर श्याम कों अति सुख देना । २० । 
जल गुलाब कपूर मिलि छान्यौ, ठौर ठौर सो ' जल छिरकान्यौ । २१ । 
उजरे मृदु पट अतरनि साने, जहाँ तहाँ बिछये कल बाने २ । २२ । 
शोभित सदन कपूर सु तिनमें, मंजुल सेज विराजत जिनमें । २३ | 
फूल फूल दल दलनि रचाई, शीतल सौरभ सों छिरकाई । २४ | 
दो० छूटत हैं जलजंत्र कल फूल सेज की ओर । | 
सुधा नीर वरषत तहाँ छयौ सुगंध न थोर ॥ २५ ॥ 
दु० ऐसी मंजुल सेज हिंडोरे, तिन पर बैठे जुगल किशोरे । २६ । 
शोभित तननि ऊजरे बागे, कोमल झीने अतरनि पागे । २७ | 
तार हार सिंगार सिंगारे, देखि सिंगारनि तन मन वारे । २८ । 
चित्र विचित्र सुगंधनि रचहीं, कोऊ रति रस खेल न बचहीं । २९ । 
ग्रीषम रितु निरखत सियराई, शीतलता सुधि बुधि बिसराई । ३० । 
कुसुम बीजना लीने कोऊ, अतर गुलाबनि भींजे सोऊ | ३१ | 


१ वह २ बनाये गये हैं 


३० ] ग्रीषम रितु विलास लीला 


कोऊ चौर करति लडकावैं, शीतल शोभा कहत न आवै । ३२ | 
कोऊ रूप अनूप निहारें, केतिक छवि पर चित वित वारें । ३३ । 
ललिता मधुरी वीन बजावैं, केतिक विविध तान रस गावैं । ३४ | 
कोऊ रतियाँ बतियाँ कहहीं, सुनि-सुनि रीझत विवि सुख लहहीं । ३५ | 
कोऊ बातनि हँसति हँसावैं, नव-नव सुख छवि रूप लसावैं । ३६ । 
मंजुल चंद्रकांति मणि थारी, तिनकी शोभा झलक अपारी । ३७। | 
रँग रँग मणिन कटोरा धरहीं, विविध पना शरबत सौं भरहीं । ३८ । 
सियराई सखि हित सौं ल्याई, पीवत दंपति रुचि अधिकाई । ३९ | 
एक चषक में पीवत दोऊ, पान करत न अघावैं कोऊ | ४० । 
इहि मिस अधर सुधा रस गटंकें, त्रपित होत नहिं मन मन अटंकैं । ४१ | 
को जानें दोउन मन रतिया, शीतल होत देखि द्रग छतिया । ४२ । 
कबहूँ निरखत चकित बिहारी, चुटकिन सावधान करि प्यारी । ४३ । 


दो० प्यारे कुच प्रतिंवेंव कल परयो कटोरा माँहिं । 
नवल विमल फल जानि पिय कर वर लैन चलाहिं । ४४ ॥ 


दु० देखत प्रीतम यह मन मान्यौ, सखि ने धरयो नवल फल बान्यौ' । ४५ । 
फल के भोरें भुजा चलावे, देखत नेना कर नहिं आवे । ४६ । 
इहि गति देखत पिय की गोरी, मुसकति चितवति निजसखि ओरी । ४७ । 
देखो कौतिक नव चित आनें, कुच प्रतिविंवनि फल पिय मानें | ४८ । 
प्रिय कौं निजसखि ने दई सैना, अब तुम जिन बोलो कछु बैना | ४९ । 
देखौ छिनक रसिक चतुराई, अटपटि चटपटि बढ़ी अधिकाई । ५० । 
ज्यों ज्यों दरसत कर नहि परसें, त्यौं त्यं पिय जिय अतिही तरसें । ५१ । 
पिय के कौतिक देखत प्यारी, हॅसति लसति दे सखि करतार । ५२ | 
घत मत अगनित लाल कराई, तऊ नहीं कछु कर में आई । ५३ । 
लंपट कहत सखी कौं बैना, तुम तौ अली परम सुख देना । ५४ | 

यहै नवल फल भाजन माहीं, ऐसौ कबहुँ देख्यौ नाहीं । ५५ । 
हौं तेरी दासी को दासा, तो बिनु को पूरै मम आशा । ५६ । 
यह फल देहु निकासैं जबही, प्रिय कौं ख्याइ पाँइ हम तबही । ५७ | 
अपने कर सौं प्रिय को ख्वाऊँ सो प्रसाद तब ले में पाउँ । ५८ । 
ऐसी फल कल कबहुँ न खायौ, सो प्रसाद पावत न अघायौ । ५९ | 
सो क्यों लेत न अपु कर तुमहीं, कहो रसिक सो समुझें हमहीं । ६० । 
में तो जतन अनेक कराई, आवत नहिं कर में दरसाई । ६१ | 
ताते तुमही द्यौ' बलि जाऊँ, यह गुन कबहुँ न हौं बिसराऊँ । ६२ । 
अति आतुर पिय की गति सरसी, तब हरिवंशी पिय तन दरसी । ६३ । 
सैनन गोरी कों समुझाई, उर अंचल निजु कर सु धराई । ६४ । 
तब प्रतिविंव न कछू दिखाई, सखि पर रीझी मृदु मुसिकाई । ६५ । 
आनंद सागर उर न समाई, करतल पटकि लटकि कुलकाई । ६६ | 
निजुसखि मंद मंद मुसिकाई, पिय कौं वचन कहत लड़काई । ६७ । 
कहाँ कहाँ फल लाल बतावौ, दैर निकासि हिलमिलि कैं पावो । ६८ । 
देखत लाल कटोरा माहीं, तिनमें सो फल दिखियत नाहीं । ६९ । 
तब कुच के प्रतिविंवहि जानें, समुझत सकुचत कुत कुत मानें । ७० । 
लाज भरे नैना .हरषावैं, प्रिय तन चिते-चितै मुसिकावैं | ७१ | 
हँसि हुँसि वचन कहत लड़कावें, लावी फल पिय मिलिकैं खावें । ७२ । 
वचन रचन सुनि सुनि जु रसीलौ, धनि-धनि कृत कृत कहत हँसीली । ७३। 
देखत भूल भूल हू भूली, दरसत फूल फूल अति फूली । ७४ | 
पुनि पीवत हें पना रसीले, अघत न पान करत सरसीले । ७५ । 
श्री वंशी ने जल अँचवाई, कोमल बीरी बानि खवाई । ७६ । 


दो० हिय सौं हिय लगि पगि रहे फल कल के सुख पाइ । 
रस सागर उमड़े चले विवि उर में न समाइ ॥ ७७ || 


१ दे दो २ पाठा० लै 

अनन्यअली हित बानि छवि फवि सो कही न जाइ । 
निरखि-निरखि सब सहचरी चित वित दिये लुटाइ ॥ ७८ ॥ 


दु० ग्रीषम रितु अतिही सुख देना, दरसत सरसत हरषत नैना । ७९ । 
परस्पर अंगनि की छवि दरसें, नेननि सैननि केलिन बरसैं।८०। 
चंचल नेन चपल कल अंगा, नेननि विलसत ज्यों अँग संगा । ८१ | 
अहो प्रिया द्रग के सुख लीजे, यह सुख मो वपुरा को दीजे । ८२ । 
परस्पर अंग अंग छवि दरसें, इहि सम ओर नहीं सुख सरसें | ८३ । 
यह रितु मोकों नीकी लागे, मानत नेना अति बड़भागै | ८४ | 
पल पल में इहि रितु चलि जाई, जो छिन जाइ सो फेर न आई । ८५ | 
नेन सैन में कहि लहि बतियाँ, मृदु मुसिकाइ सिरावत छतियाँ | ८६ | 
मृदु मुसिकनि पिय आज्ञा पाई, विकसे नैन कमल से माई । ८७ । 
नेनन सैनन केलि मचाई, परस्पर अंगनि छवि दरसाई । ८८ । 
तन तन में तन तन कल झलकैं, निरखि अपनपौ लगत न पलकें | ८९ । 
देखि अपनपौ सुधि बुधि भूले, पिय के नेन कमल से फूले।९०। 
महा प्रेम रस माते नेना, कहत लहत नैननि में बैना । ९१ | 
तुम्हरो छवि क्यौंकै प्रिय दरसें, नवल श्याम कल तन में सरसें । ९२ । 
मोकों ये अंतर अति करहीं, मेरौ येई चित वित हरहीं ।९३। 
दूरि करौ यह श्याम सु जबही, देखनि पाउँ गोरी तबही । ९४ । 
नेननि समुझि-समुझि मुसिकाई, समुझावत नैननि चपलाई | ९५ | 
दिखियत तुव तन में कल गोरी, मेरौ चित वित लीनों चोरी । ९६ । 
जो तुम चाही सुख के धामा, तो इहि दूर करौ कल .श्यामा । ९७ | 
गोरी मेरी जीवन मूरी, कैसें तिनकों कीजे दूरी । ९८ | 
प्रान निकासे तन क्यों रहहीं, समझावौ हम नीके लहहीं । ९९ | 
तब प्यारी नेनन मुसिकाई, नेनन सैनन हिये लगाई । १०० । 
नेन चकोर जुगल मुख चंदा, परे अनूप रूप के फंदा । १०१ | 

दो० नेनन सेनन केलि, करि कहें सेन में बैन । 

तन मन अरुझे नेन सौं नेननि सब सुख लेन ॥ १०२ ॥ 

नेननि में सब सुख किये सुख में विवि अरसाइ । 

पल कपाट दै नींद ने सुख नहिं निकसे जाइ ॥ १०३ ॥ 

मगन ओट कोटिन सखी निरखि निरखि बलि जॉइ। 

चरण पलोटि अनन्यअलि आनॅद उर न समाइ । १०४ ॥ 
दु० हित सों इहि लीला जे गावैं, तिहि उर गौर श्याम झलकावैं | १०५ | 
लीला ग्रीषम रितु सु विलासं, अनन्यअली की पूरौ आसं | १०६ । 
गौर श्याम कल रूप रसाला, मो उर बसौ लसौ सब काला । १०७ | 
गौर श्याम छवि शीतल सरसे, नसत ताप सब सुमिरत दरसें | १०८ । 
नव नव रूप सुधा छवि झरहीं, सुमिरत ताप सकल दुख हरहीं । १०९ । 
दो० इकसत एकादश भये दुपई दोहा रसाल । 

अनन्यअली के उर बसौ श्री हरिवंश कृपाल || ११० || 

संवत सत्रह सो परे त्रेसठ ऊपर चार । 

भादों मास त्रयोदशी कृष्ण पक्ष शुभ वार ।। १११ || 


इति लीला ग्रीषम रितु विलास संपूर्ण की जय जय श्री हरिवंश ।। ८ ॥ 


पावस रितु विलास लीला 


श्री प्रेमी रसिक अनन्य कुल राज राजेश्वर सिरमौर श्री तारासुत 
श्री रुक्मिणि पति परम रसीलो हँसीलौ सकल अवतारनि को अवतारी 
श्री हरिवंश चंद्र निर्मल अकलंक अखंड नित्य अनूप परम मंजुल 
सर्वोपरि विराजत है गाजत है श्री हरिवंशी श्री वंशी सखी ललितादिक 
की सिरमौर है ऐसे श्री व्यासनंदनो जयति ॥ श्री वृन्दावन ईश निकुंज 
विलासी श्री रूप घटा छवि दामिनि नव नव नेह सखी वरषाति हरषाति 
गरजाति चमकाति परम रसीले हँसीले सुरतानंद महा मधुर प्रेम मैन 
छवीले अलकलडे लाडिले ललचावरे रँगीले चाडिले छैल छवीले रूप 
नवीले नेह नवीले सौन्दर्य सागर सीवाँ चिकनिये मनमोहने सोहने प्यारे 
सनेही ऐसे श्री राधाबल्लभो जयति ।। 


दो० जे जे श्री हरिवंश जू परम कृपाल दयाल । 
चरण कमल मम सिर धरो करो निहाल निहाल ।| १ || 
तिहि बल ते हौं कहौं कछु दंपति संपति सार । 
पावसु रितु जु विलास में भीजूँ कब बलिहार ॥ २ ॥ 


दु० पावस रितु आई मन भाई, फूल जुगल के उर न समाई ।३ । 
रेंग रॅग घटा दशौं दिशि छाई, तिनमें चपला कल चमकाई । ४ | 
शोभित बग" अवली रॅंग रंगा, बोलत रस जस प्रेम प्रसंगा । ५ । 
शुक पिक मधुर करत कल गानें, गौर श्याम की केलि वखानें। ६ | 
सुनि-सुनि गौर श्याम अति सरसैं, पुलकित अगनित रतिपति दरसैं | ७ | 
राग रागिनी नव नव तानें, चोरि लये सबके धन प्राने । ८ । 
लाल-लाल द्रुम बेली झलकैं, मानों अरुण दामिनी चमकैं । ९ । 
तेसी अरुण मणिन खचि अवनी, झलमल झलमल झलमल कवनी । १० | 
बूढ़नि' दलनि? चलनि झलकानें, कहा कहौं आवत न वखानें । ११ | 
१ बगुला २ वीर वधूटी ३ समूह 

दो० मनु अनुराग समुद्र में उठति सु छविन तरंग | 


वरन करन आवत नहीं पावस सुख नव रंग ॥ १२ ॥ 


झलमल दल भल कहा कहों लजित अमित रवि चंद। 


जोहि मोहि मोहन उभै परे छविनि के फंद ॥ १३ ॥ 


दु० पहिरें लाल कसूँभी बागे, लाल-लाल भूषण छवि पागे | १४ 
बने ठने कल छेल छवीले, दे गलवाहीं बानि फवीले । १५ 
लाल लाल भूषण छवि चीरें बनी ठनी सखियनि की भीरें । १६ 
निकसे रंगमहल ते जबही, लाल भये सु भवन धर तबहीं ।१७ 
मनु अनुराग घटा घन आई, मुख शशि तन दामिनि चमकाई । १८ 
रंग बिरंग गये मिटि सकला, इक रॅंग भये१ नभ वन धर नवला । १९ 
नव नव रूप छविन घन बरसें, चख चकोर मन चात्रिक तरसें | २० 
गरजनि भूषण सुनि धुनि थोरै, प्रमुदित नाचत मोरी मोरैं । २१ 
डोलत बोलत मृदु चहुँ ओरै, फिरत सु हंस हंसनी टोरें । २२ 
रँग रँग खग मृग फिरत अपारा, भाँति भाँति भूषण झनकारा । २३ 
आवत गौर श्याम के नेरें, नव नव रूप छविन कल हेरें । २४ 
गौर श्याम सखि खग मृग टोरैं, देखत ज्यों प्रति चंद चकोरै | २५ 
रँग रॅंग वन घन घटा गगन में, तेऊ निरखत हरषत मन में । २६ 
वे घन चपला ये घन चपला, परस्पर दरसत हवै द्रग अपला । २७ 
रँग रँग वग बादर दल दलहीं, प्रतिविंवित धर में झलमलहीं । २८ 
तिनकों गौर श्याम निरखाई, पुलकत कुलकत अति हरषाई । २९ 
दो दो पैंड' चलत ह्वै ठाढ़े, नव नव आनँद उर में बाढ़े । ३० 
बिच बिच वन घन खग की शोभा, निरखत उपजत नव नव लोभा ।३१ 
इहि विधि चलत लखत लड़काई, नव नव शोभा कही न जाई । ३२ 


१ पाठा० ह्वै २ दो दो पग 

दो० खग मृग वन घन जन दोऊ शोभा सखी अपार | 
अनन्यअली हित छविन पर चित वित दीने वार ॥ ३३ ॥ 


दु० नान्ही नान्ही बूँदन वरषन लागीं, मानत धन्य धन्य बड़ भागी | ३४ | 
वसननि पर बूँदनि छवि छाई, वन कन" चूर चूर हवे जाई । ३५ | 
छवि मुक्ता के चूरन जसें, सब पर वरषत झलकत ऐसे | ३६ । 
अरुण पीत पट जोरें दोऊ, ओढे सो छवि कहे न कोऊ ।३७। 
आवत गावत राग मलारैं, मुरली चुरली' प्रान अधघारें । ३८ | 
मधुर मधुर सुर नव नव तानें, नव नव रस जस कहत वखानें । ३९ । 
खग मृग सखियनि के चित चोरें, भये सबनि के हाल चकोरें | ४० । 
ज्यो ज्यों बूँदें तन को लागें, त्यौं त्यों जात गात मृदु पागें | ४१ | 
जब दाभिनि घन में चमकावै, तब प्यारी मुसकाति लजावै । ४२ । 
तन मन रोम रोम पुलकावैं, केलि खेल खेलनि ललचावैं । ४३ । 
आये सघन लता के तरही, ठाढे रूप छविन मन हरहीं । ४४ । 
देखत नव नव वन घन शोभा, उपजत मन मन अंगनि लोभा । ४५ । 
वन* वन* सों टपकत सजलावैं, मानों छवि मुक्ता वरषावें | ४६ | 
तिनकौं देखत भोरी प्यारी, मुक्ता वरषत लाउ .जा री । ४७ | 
आज्ञा पाइ धाइ मतवारौ, मुक्ता लेन चल्यौ रस भारौ । ४८ | 
अवनी कवनी पर जल परीं, मुक्ता से द्रुम द्रुम ते झरहीं । ४९ । 
नेननि दीखें ह'श न आवैं, त्यो त्यौं पिय जिय अचिरज लावैं । ५० | 
द्रुम बेलिन ते परत दिखावे, लेन जाँइ कर जल भरि आवै । ५१ | 
पुनि पिय और द्ुमन तर जाई, आवत नहिं कर दूग दरसाई । ५२ | 
तब पिय द्रुम पर चढ़े निहारें, विवि करतल कल जोरि पसारें । ५३ । 
सुंदर करतल जल भरि आवै, त्यो त्यो प्रीतम अति तरसावै । ५४ । 
पुनि तोरन कौं करहि चलावे, भुज विशाल जल सौं भरि आवें । ५५ । 
तब समुझे घन वन" वरषावैं, प्रमुदित फूले अति हरषावैं । ५६ । 


१ जल के कण २ चित्त चुराने वाली मुरली में ३ पानी ४ द्रुम लताओं से आच्छादित वन ५ पानी 

उतरे द्रुम पर ते नवरंगी, मन में घत मत करत अभंगी । ५७ | 
तब इक घात रसाल विचारी, अंग अँग दरसन की आशा री । ५८ | 
आये दौरि जहाँ प्रिय ठाढी, नव नव छवि देखन रुचि बाढी । ५९ । 
कहौ लाल कयौं दौरत आये, भई वेर" मुक्ता नहिं लाये । ६०। 
द्रुम ते तौ मुक्ता से परहीं, लेन जाउँ तब कर जल भरहीं । ६१। 
नेननि देखौं हाथ न आवैं, कोऊ विधि सौं मुक्ता पावैं । ६२ । 
तुम्हरी सारी द्रुम तर धरहीं, तब सब मुक्ता तिनमें परहीं । ६३ । 
इहि विधि मुक्ता कर में आवे, चलहु लाल यौं कीजे लावें । ६४ । 
महा नागरी भोरी प्यारी, पिय सँग लैन चली मुक्ता री । ६५। 
द्रुम तर जाइ उतारी सारी, दोऊ ओर उभे कर धारी । ६६ । 
चारों छोर गहे पिय प्यारी, लंपट देखत छवि शोभा री । ६७ । 
रूप अनूप सबनि पर छावे, पीत वरन' वन घन झलकावैं । ६८ । 
चौंधि कोधि मृदु अंगनि झलकें, मनु छवि दामिनि चमकत दलकें | ६९ । 
केलि रमेल अंग चपलाई, निरखत लंपट सखि अपलाई ? । ७० । 
इहि छिन की छवि कहत न आवैं, देखत नैना पलक न लावैं । ७१ | 
जब लगि मन उपमा में दीजे, तब लगि रूप देखि सुख लोजे । ७२ । 
जब बूँदनि प्रिय तन परसाई, तब समझी वन घन बरसाई । ७३ । 
सकुचति मंद मंद मुसिकावैं, लंपट प्रमुदित अति हरषावैं । ७४ । 
रस सागर उमड़े अति तबही, फूले फूले मत घत सबही । ७५ । 
सुनहु लाल ए मुक्ता नाहीं, ए वन कन घन ही वरषाहीं । ७६ | 
धोर धरौ बलि जाऊँ बाला, देखो मुक्ता परत विशाला | ७७ | 
देखो द्रुम तें मुक्ता परहीं, छिन में तुम्हरी सारी भरहीं । ७८ । 
ए तो पिय घन वन वरषावैं, नीके देखो मनहि लगावैं | ७९ । 
भींजत मम तन तुम्हरे अंगा, दिखियत घन वन वरषत रंगा । ८० | 


१ विलम्ब २ रंग ३ अपलक दृष्टि से 

तुम कपटी यह मिस वर पायौ, करन चहत अपनों मन भायौ । ८१ | 
छाँडहु लंपट मेरी सारी, प्यारी छिनक रहौ हा हा री । ८२ । 
ऐचति भामा भौंह चढ़ावै, उत ऐचत पिय हा हा खावे । ८३ ! 
तुम तौ लंपट निपट लला री, यों कहि झटकी पटकी सारी । ८४ । 
आई वेगि सखी चंचल में, छिपि वंशी के उर अंचल में । ८५ | 
छवि दामिनि में दामिनि मानौं, दुरी छविन सौं कोन प्रमानों । ८६ । 
कहौ उताल* बाल क्‍यों आई, नीके मोहि कहौ समुझाई । ८७ । 
सारी तुम्हरी कहाँ प्रवीनी, सारी पिय ने लीनी छीनी । ८८ | 
सारी दई मुक्ता नहिं लाई, मैन मती उलटी करी आई ।८९। 
निजसखि के वच सुनि मुसिकाई, नमित ग्रीव करि रही लजाई । ९० । 
तबही लंपट आयौ माई, कहाँ सखी मम प्रिय सुखदाई । ९१ | 
लावौ लंपट प्रिय की सारी, तब मिलवौंगी प्रान प्रियारी । ९२ । 
सारी प्यारी कौं पहिराई, तब मनमोहन कों मिलवाई । ९३ । 


दो० जद्यपि नागर नृप उभय तऊ भोरे अधिकाइ । 
मुक्ता भोरें बूँद घन लेन गये फिर आइ ॥ ९४ ॥ 


दु० क्रीड़ा सर मधि कुंज सुहाई, वरषत शोभा सुख नवलाई । ९५ | 
तिनमें मंजुल सहज हिंडोरे, चित्र विचित्र न शोभा थोरै । ९६ । 
तिन पर बैठे प्रीतम गोरी, शोभित संग सखिन की टोरी? । ९७ | 
झूलत फूलत जुगल बिहारी, झुलवति फुलवति सब सहचारी । ९८ । 
कुसुम बीजना कोऊ करहीं, कोऊ चौर करति मन हरहीं । ९९ । 
बाजे भॉतिनु भाँति बजावैं, गावति नाचति अति लड़कावैं | १०० | 
उमड़े आनंद उर न समावैं, भृंग विहंगनि अति कुलकावैं | १०१ | 
कोऊ रूप अनूप निहारें, कोऊ छवि पर चित वित वारें । १०२ । 


१ आतुरता पूर्वक २ समूह 


पावस रितु विलास लीला । ३९ 
बड़े-बड़े झोटा सखि देहीं, नवल नवल सुख दे छवि लेहीं । १०३ । 
डरति लगति पिय उर सुकुमारी, कृत कृत धनि-धनि कहत लला री । १०४। 
रस बस कसि अँकवारी गाढ़ी, सहजहि सुरत नदी अति बाढ । १०५ | 
रस बस आये सेज सदन में, झूलत फूलत मत्त मदन में | १०६ | 
सुरत हिंडोरे दोऊ झूलें, मगन ओट सखि देखति फूलै । १०७ | 
घन दामिनि चमकत गरजाहीं, उमगि-उमगि रति रस वरषाहीं | १०८ | 
चपल मोर नाचत हरषाई, अंग अँग सरवर भरि छलकाई । १०९ । 
सखियन नेन कमल विकसाई, अनन्यअली हित सुख दरसाई । ११० | 
भ्रमित जानि मृदु चरन पलोटैं , देखति नेननि सुख ले कोटं | १११। 
पावस रितु घन चपला निरषैं, सजल भये अति वरषें हरषें | ११२ । 
पावस रितु जु विलासहि वरनी, अद्भुत लीला सुख मन हरनो । ११३ । 
हित सौं जे नित गावैं हरषैं, तिहि उर घन चपला छवि वरषैं | ११४ । 
घन दामिनि छवि श्यामल श्यामा, वरषत रूप भरत दुग धामा । ११५ । 
श्री वंशी कौ बल कल पावै, अनन्यअली यह रस कछु गावै । ११६ । 
दो० संवत सत सत्रह परे त्रेसठ ऊपर चार । 

भादौं मासे पंचमी शुक्ल पक्ष शुभ वार ॥११७॥ 
(श्री) राधाबल्लभ लाल को पावस रितु सु विलास | 
अनन्यअली के उर बसौ पूरो सबही आस ॥११८ | 
इहि रस में जे पगि रहे श्री हित जू के दास । 
तिनके चरण सरोज में अनन्यअली कौ वास ॥ ११९ || 
दोहा दुपई मिलि भये इकसत ऊपर बीस । 
अनन्यअली के उर बसो श्री वृन्दावन ईश ॥ १२० ॥ 


इति लीला पावस रितु विलास संपूर्ण की जय जय श्री हरिवंश ॥ ९ ॥ 


१ अंग अंग रूपी सरोवर 


बसंत रितु विलास लीला 
श्री प्रेमी रसिक अनन्य कुल सिरमौर ईशनि के ईश ईश्वर 


परमानंदकंद रस सागर कुल राज राजेश्वर सकल अवतारनि कौ 
अवतारी श्री तारा जू कौ छैल छवीलो लाडिलौ बेटा श्री रुक्मिणिपति 
सर्वोपरि विराजमान श्री हरिवंश चंद्र निर्मल अकलंक अखंड नित्य 
अनूप मंजुल श्री हरिवंशी श्री वंशी सखी श्री प्यारी की प्यारी पहिरै कल 
झूमक सारी छिन एक होत न न्यारी जाके पाइन परत लाल बिहारी 
परम रसीली दंपति मन मोहनी ऐसे श्री व्यासनंदनो जयति ॥| परम 
रसीले हँसीले श्री लाल छेल छवीले चिकनिये मनमोहने ऐसे श्री 
राधाबल्लभो जयति || 


दो० बंदों श्री हरिवंश के चरण कमल चित लाइ | 
तिहि बल ते वरनों कछू रितु बसंत सुखदाइ ।। १ || 


दु० रितु बसंत आई सुखदाई, तन वन में फूली सरसाई । २ 
प्रफुलित फलित दलित द्रुम बेली, रेंग रॅग अंकुर फूल नवेली । ३ 
रुचि ले सेवत त्रिविध समीरें, भाँति भाँति सौरभ की भीरें । ४ 
रँग रॅग खग अलि मृदु गुंजारें, कहत केलि रसराज विहारे । ५ 
शोभित श्री जमुना चहुँ ओरें, कमल अमल फूले नहिं थोरै । ६ 
मानौं शोभा ने सिंगारी, नव नव छवि राजत रविजा री । ७ 
जटी तटी विवि मणि रँग रंगा, झलकनि शोभा उठत तरंगा । ८ 
रँग रॅंग मणिन खचित मृदु अवनी, झलमलात शोभा अति रवनी । ९ 
परस्पर प्रतिविंवन झलकाई, मंजुल चित्र विचित्र सुहाई । १० 
सदा बसंत रहत वन माहीं, फूल्यो फल्यो सु रहत सदाहीं | ११ 
कहा कहीं वृन्दावन शोभा, शोभा कों देखनि बढि लोभा । १२ 


४१ 


[ 
विवि मोहन मोहे दरसाई, तिनकी उपमा कही न जाई । १३ | 


दो० शोभा छवि श्री विपिन की वरनें ऐसो कोइ | 
गौर-श्याम फल फूल में झलमल-झलमल होइ ॥ १४ ॥ 
दु० कुंज मुंजु इक जमुना तीरें, नव नव शोभा सुख की भौरें । १५ | 
तिनमें मुक्ता के द्रुम बेली, भाँति भाँति भावनि अरुझेली' । १६ । 
मुक्ता कौ सिंहासन तिनमें, उज्ज्वल सहज बिछौना जिनमें । १७ । 
सकल सुगंधनि सौं छिरकाई, बैठे दंपति कल लडकाई ।१८ | 
तार सिंगार? स्वेत तन चीरें, पगे सुगंध छविन की भीरें । १९ | 
रंग अबीर सरस महकाई, निजसखि ने विवि पर बुरकाई । २० । 
रँग रॅंग नूत मंजरी लाई, कनक कलस पर धरी बनाई । २१ | 
देखत हँसत लसत पिय प्यारी, फैलत सो छवि सबते न्यारी । २२ । 
रॅंग रॅग मनो अबीर सु वृंदा, देत उड़ाइ रूप छवि चंदा । २३ । 
देखति रितु बसंत बलि जाई, फूली फूल न हिये समाई । २४ । 
मुसिकनि जुगल अबीर उड़ाई, सो छवि सब सखि वन में छाई । २५ । 
मूरतिवंत रूप छवि आई, इहि छवि देखि-देखि बलि जाई । २६ । 


दो० जुगल नवल की फूल छवि रितु बसंत दरसंत । 

फूली भूली अपनपौ फूल फूल सरसंत । २७ ॥ 
दु० खेलत प्यारी प्रीतम संगा, दरसत परसत अंगनि अंगा । २८ । 
ले गुलाल कोमल सुकुमारी, डास्यौ पिय चख में छवि भारी । २९ । 
मीड़त दृग पिय जिय सुख पावें, हँसति लसति गोरी लड़कावें | ३० । 
हँसि हँसि कहत लाल कों बैना, कहा भयौ नागर तुव नेना । ३१ | 
शोभित नेना अति छवि पावें, अरुण अबीर भरे चपलावैं । ३२ । 
को सखि भरि गई कहो लला री, कमल कली से दृग छवि भारी । ३३ । 
ज्यों ज्यों वचन कहति सुकुमारी, त्यों त्यो कृत कुत होत बिहारी । ३४ । 


१ अनेक प्रकार के भावों से उलझी हुई २ कलावत्तू के तारों का शृंगार ३ आँख 

वचन रचन सुनि सुनि सरसावें, उमड़े रस निधि उर न समावें । ३५ । 

दो० खेल मच्यौ रसमय महा भाँति भाँति लै रंग । 
मेंड' ऐंडर दई पेलि कैं? उमड़े सिन्धु अनंग ॥ ३६ ॥ 
दु० उज्ज्वल चौक रच्यौ कल होरे, झलकत नव-नव शोभा भीरें। ३७ । 
भाजन मणि के रंगनि रंगा, भाँति भाँति मधि भरे सुरंगा । ३८ | 
विविध सुगंधनि लिये अबीरें, रॅग रेंग पिचक लिये सखि भीरें । ३९ । 
गोरी ओरी गोरी गोरी, श्याम श्याम श्यामल की ओरी । ४० | 
काछें आछे सकल सिंगारा, रतिपति अमित लजित बलिहारा । ४१ | 
छोरत पिचकारी रँग रंगा, चित्र विचित्र करत अग अँगा । ४२ । 
अंगनि अंग विमल चपलाई, चित्रा शोभा छवि बलि जाई । ४३ । 
छिरकत तकि-तकि पिचकनि रंगा, परस्पर दरसत परसत अंगा । ४४ । 
नाचत गावत प्रेम प्रसंगा, लटकत मटकत चपलत अंगा | ४५ । 
राग रागिनी निर्तनि नवला, मूरतिवंत सु आई सकला । ४६ | 
सुनत गान देखें चपलाई, चित वित वारि भई अपलाई । ४७ | 
बाजे भाँतिनु भाँति बजावैं, थेई थेई हो हो कहि किलकावैं | ४८ । 
लटकत पट दु करतारी, लचकति "टि तटि अति सुकुमारी । ४९ । 

दो० बेलि दल फूल में अवनी में झलकॉइ | 
मच्यो प्रतिविंवसों छवि सुख कहे न जॉइ ॥ ५० ॥ 
८ प्रतिविंवन कौं भरि पिचकारी, तकि तकि छिरकत प्रीतम प्यारी | ५१ | 
ऋआगोरीके भोरें' माई, लंपट बेलिन सौं लपटाई । ५२ | 
प्रीतम के भोरें श्री भोरी, लपटति विटप तमालैं गोरी । ५३ । 
छोर देत परसै सकुचाई, समुझत दूरि जात मुसिकाई । ५४ | 
पुनि प्रतिविंवन धर पर झलकैं , देखत भाजत उलटे छलके । ५५ | 


१ मर्यादा (सीमा) २ ऐंठ ३ तोडकर ४ चित्रकला ५ धोखे 

पगी खेल में सुधि बुधि ऐसें, करत युद्ध घन चपला जैसे ।५६ । 
मनु बसंत पावस ले संगा, भाँति भाँति वरषत छवि रंगा । ५७ | 
भींजे तन मन पट न दिखाई, भाँति भाँति शोभा छवि छाई । ५८ । 
छल बल भरि अँकवारी गाढी, केलि खेल की ललकै बाढी । ५९ | 
बचत न कोऊ खेल बिहारा, रचत सबै अँग अंग सिंगारा | ६० | 
भये वसन अँग रंग विरंगा, धर द्रुम चित्र विचित्र सुरंगा । ६१ । 
कोऊ नहिं पहिचाने जाई, रितु बसंत देखें बलि जाई । ६२ | 
यह सुख शोभा जानत नेना, रसना पै कछु कहत बनेना । ६३ । 


दो० लहों कहों कैसें सखी मो मति अतिही थोर । 
नव-नव शोभा रूप छवि सुख को ओर न छोर ॥ ६४ ॥ 


दु० पुनि इक घात विचारी प्यारी, पकरन अपनौ रसिकबिहारी । ६५ । 
संग सखी हित ललिता लीने, गई लाल पै छल बल कीने । ६६ । 
कहत लाल कों वचन प्रिया री, चलहु गहन प्रिय कों रसिया री । ६७ । 
जानत नहिं काहू कों कोऊ, चलि बलि हम तुम चलि हैं दो । ६८ । 
दसन* रसन? गहि हँसनि दुराई, नाथ साथ आवत सुखदाई । ६९ । 
अपने जूथन में प्रिय आई, छेल छवीले पिय कों ल्याई । ७० | 
देखि-देखि प्रीतम की ओरी, हसति लसति सखि गोरी गोरी | ७१ | 
समुझे सकुचे हँसत लला री, धनि-धनि कृत कृत कहत बिहारी । ७२ । 
फूली अलकलडी लड़कावैं, हसति लसति सरसति कुलकावैं | ७३ । 
सखि पर गिरति परति लटकावैं, नव नव रूप रंग वरषावैं | ७४ । 
रस सागर उमड़े विवि ओरें, ढई गई मरजाद न थोरै | ७५ । 
पिय के पट भूषण प्रिय छीने, सो प्यारी ने अपु तन कीने । ७६ । 
अपने रसमय भूषण चीरा,' सो सब बाने* श्याम शरीरा । ७७ | 
छवि में छवि बाढी अति भारी, उपमा सकल होत बलिहारी । ७८ । 
आई सखी सावरी टोरैं, भई सकल गोरी की ओरै । ७९ | 


१ दंतावली को २ जीभ से ३ वस्त्र ४ बनाये ५ टोल (समूह) 

भाँतिनु भाँति सुरंग अबीरैं , दिये उडाइ सखिनि मिलि भीरै । ८० | 
मनु चतुराई शोभा आई, चित्र विचित्र विताननि छाई । ८१ | 
मुख सुख चंद्र वृंद से झलकैं, तन घन छवि दामिनि से चिलकें । ८२ । 
किधौं सिंधु उमड़े बहु रंगा, नव-नव छवि की उठत तरंगा । ८३ । 
तिहि मधि क्रीडत मुख सुख चंदा, खेलन नव घन दामिनि वृन्दा । ८४ । 
विचरत नैन मीन तिहि माँहीं, वार पार सो पावत नाहीं । ८५ । 
माँगति होड़ लाल पै प्यारी, हारे तुम देहु होड़ लला री । ८६ | 
सखि समेत सर्वस लेहु प्यारी, कहाँ सखी लेहु बोलि लला री । ८७ । 
में मो सखि ठाढ़ी तुव नेरे, लेह सबकौं तुम हेरे हेरेर | ८८ | 
कहति सॉवरी सुनहु लला री, हम तौ प्यारी की सहचारी । ८९ | 
सखि के वचन सुनत नवरंगी, सुकुचत मुसिकत नवल त्रिभंगी । ९० । 
प्रिय तन चिते नमित करि ग्रीवा, हसति लसति ठाढी सुख सीवा । ९१ । 
बेन चेन में कहि लड़कावैं, फूली फूलनि उर न समावै । ९२ । 
कहौ लाल कयौं भये उदासा, दुचिते' से कछु लेत उसासा ।९३। 
ज्यों ज्यों वचन कहत लड़कावें, त्यौं त्यों सुनि-सुनि पिय सुख पावें । ९४ । 
भुज भरि लीनों पिय कों श्यामा, राख्यौ कुच बिच पूरति कामा । ९५ | 
जोहत मोहन दोऊ प्यारे, उर-उर पागे होत न न्यारे । ९६ | 
भोजे पट तन में न दिखाई, अंगनि की छवि कही न जाई । ९७ । 
छूटे टूटि भूषण कल अलके, इहि छवि पर बलि रतिपति दलकें * । ९८ । 
तन तन बागे पागे तन में, पगे सुगंधनि फैल्यौ वन में । ९९ | 
भंवर निकर वर झुकि झुकि आवें, चकित चपल प्रिय दृग छवि पावैं | १०० | 
डरपति भोरी अति चपलाई, प्यारे के उर सौं लपटाई । १०१ | 
कुसुमनि सेज हिंडोरे झूलें, दोऊ नव किशोर मन फूलै | १०२ | 
किंकिनि रागनि गान नवेली, झोटा देत अनंग सहेली । १०३ | 
मधुर-मधुर नूपुर झनकाई, सो बाजे बाजत नवलाई । १०४ । 


१ पास में २ देख देखकर ३ अस्थिरचित्त ४ दल के दल 

करत निर्त अंगनि चपलाई, निर्त कला सकला जु लजाई । १०५ । 
झूलत फूलत सुरत हिडोरें, झुलवत ललक-सखी नहिं थोरे | १०६ । 
देखत ढिंग निजुसखी अपलंकैं, दृग कों दरसन की बढि ललकेँ | १०७ । 
मगन ओट कोटिन सखि दरसें, जे जै कहि-कहि फूलन वरषैं | १०८ । 
यह सुख डोल जुगल की फूले, अनन्यअली के दृग-मन झूलें । १०९ । 
कहा कहीं सुख कहे न जाई, सुख पर चित वित दिये लुटाई । ११० | 
इहि लीला जे सुनें सुनावै, धनी सहित अद्भुत धन पावैं । १११ | 
दो० संवत सत्रह सौ परे त्रेसठ ऊपर चार । 

भादों की राका सुभग शुक्ल पक्ष शुभ वार ।। ११२ || 
(श्री) राधाबल्लभ लाल को अद्भुत खेल बसंत। 
अनन्यअली के हिये में नित ही बसो लसंत || ११३ ॥ 
इकसत पर चौदह भये दुपई दोहा रसाल । 
अनन्यअली के उर बसौ श्री हरिवंश कृपाल || ११४ || 


इति लीला बसंत रितु विलास संपूर्ण की जय जय श्री हरिवंश ॥ १० ॥ 

श्री प्रेमी रसिक अनन्य कुल नरेशनि के मुकुटमणि मधुर प्रेम रस 
केलि स्वादी श्री तारा कुँवर श्री रुक्मिणिपति सकल अवतारनि को 
अवतारी सर्वोपर विराजमान श्री हरिवंश चंद्र निर्मल पूरन अकलंक 
अखंड नित्य अद्भुत अनूप मंजुल महा मंगल निधि रस सागर नागर 
कुल ईशनि के ईश ईश्वर परम रसीलो हँसीलो श्री हरिवंशी श्री वंशी 
सखी श्री लाडिली जू की जीवनिमूरि सर्वसु ऐसे श्री व्यासनंदनो 
जयति॥॥ श्री वृन्दावन बिहारी श्री निकुंज रस विलासी जुगल किशोर 
श्री सुरतानंद नागर कुल ईशनि के मुकटमणि गुन गन सागर मधुर 
प्रेम मेन रसासव छकीले रूप नवीले छैल छवीले चिकनिये मन मोहने 
ऐसे श्री राधाबल्लभो जयति || 


दो० प्रथमहिं श्री हरिवंश के चरण कमल चित लाइ । 
भरे कृपा मकरंद सौं मंगल निधि सुखदाइ ॥ १ ॥ 
अद्भुत यहे प्रताप ते गाउँ विपिन नरेश | 
मंजुल शरद विलास को वरनों समय सुदेश ॥ २ ॥ 


दु० सरस शरद रितु रसद सु आई, परम रसीले के मन भाई । ३ | 
प्रफुलित ललित विपिन घन सकला, रेग रॅग भृंग विहंगनि चपला । ४ । 
प्रेम पगे रस जस कल गावैं, सुनि सुनि रसिक जुगल सुख पावें । ५ । 
चंद्रकांति मणि अवनी कवनी, निर्मल मंजुल शोभा रवनी ।६। 
निर्मल नभ शशि जमुना जलही, रॅंग रॅंग कमल पुंज अति कलही । ७ | 
शीतल मंद सुगंध समीरें, तहा. विविध सौरभ की भीरें । ८ | 
भाँति भाँति मंडल मणि झलकैं , जगमगात लाजत शशि दलकै । ९ । 
राका निशि शशि अति उजियारी, वरषत आनॅद सुधा अपारी | १० | 

मंदिर चंद्रकांति द्रुम बेली, तिनमें रची सेज रस झेली । ११ | 
विविध सरोवर भरे सु छलकैं, रॅंग रंग मणिन जटित तट झलकैं । १२ । 
रँग रॅंग कमल अमल तिहि माही, शोभा वरनत आवत नाहीं । १३ । 
रँग रँग भँवर निकर मँडराई, शोभित कमलावलि चपलाई | १४ । 
दो० शरद सु रितु शोभा सरस मोपै कही न जाइ | 

देखत नागर नागरी रास रमन चपलॉइ ॥ १५ ॥ 
दु. मंजुल सुधा सरोवर राजें, दिशि दिशि फुलवारी कल आजै | १६। 
तिहि मधि मंडल मणि शशि झलक, शोभित दल दल शोभा दलकै | १७ | 
रँग रँग मणिन नाव तिन मॉही, सो शोभा कहि आवत नाहीं | १८ | 
गौर श्याम सखियनि की भीरें, आये तिहि सरवर के तीरे । १९ | 
श्याम भाम सों विनती करहीं, अद्भुत बानिक मन में धरहीं । २० । 
परस्पर पलटि सिंगार करावें, तबहि रास खेलें सुख पावैं । २१ | 


पिय के वच सुनि प्रिय मुसिकाई, सो लंपट ने आज्ञा पाई । २२ । 
अपने करवर रसिक प्रवीने, लाये रेंग रंग फूल नवीने । २३ । 
रही जु ओट सकल सखि तुमही, जौ लों करें सिंगार सु हम ही । २४ । 
यों कहि लता सदन में आये, विवि लंपट आनंद न समाये । २५ | 
सहजहि फूल सेज कल जिनमें, फूले बैठे सन्मुख तिनमें । २६ । 


दो० प्रथम लाल कों रचति री अपने भूषण चीर । 

आपु नागरी बानहीं रूप छविन की भीर ॥ २७ ।। 
दु० पिय को प्रथम सिंगारति प्यारो, अपने पट भूषण रस भारी । २८ । 
ललित लाल की गूँथी बैनी, मनों चंद्र पर अलि की सैनी । २९ । 
मौरी मनु अनुरागन डोरी, तिनसों बँधी भँवर की टोरी | ३० | 
जलज मणिन की झबिया लटकैं , उपमा देखत लाजत सटकें । ३१ | 
मंजुल मुक्ता माँग सवारी, मानों फूली छवि फुलवारी । ३२ | 

किधौं सिंगार घटा वग अवली, किधौं मेघ में शशि छवि नवली । ३३ । 
के छवीली की हँसनि छवीली, राजति पंकति बोधि नवीली । ३४ । 
चढी सिंगार महल पर झलकैं, बैठी छवि सौं छवि दल दल कें।३५। 
शीशफूल मनों उडगन चंदा, बैना नव नव शोभा वृन्दा । ३६ । 
कर्णफूल काननि में बानें, रतन बंदनी मंजुल ठाने | ३७ | 
सनमुख बैठी चित्र बनावे, चंचल लंपट छवि दरसावैं । ३८ । 
प्यारे इत उत जिन चपलावो, कैसे मुख पर चित्र बनावों । ३९ । 
इत उत देखन को नहिं लेखो, मो उर विमल मुकुर में देखो | ४० । 
उर दर्पन में कैसें देखें, अंचल चोली ओट विशेषें | ४१ | 
कुँचकि छोरि छोरि १ सिर धरिये, सनमुख नीके देख्यौ करिये | ४२ । 
दूरि किये उर पर के चीरें, देखत उरज छविन की भीरें । ४३ । 
प्रिय कुच में पिय आपौ देखे, नेन पलक नहिं लगत निमेषें | ४४ । 
विविध सुगंध रंग नव नवली, रचति आड़ शोभा की अवली । ४५ । 
मंडल आड रही बन जबही, कही लाल कौं प्यारी तबही । ४६ | 
बनी आड नीकी कै नाहीं, कछु न बनी प्यारी बलि जाहीं । ४७ । 
यों कहि पिय ने दई मिटाई, तब प्यारी ने फेरि बनाई । ४८ । 
पुनि लंपट कही बनी जु फीकें, फेरि मिटाई बानों नीके । ४९ । 
फेरि नागरी नीकी बानी, कहत लाल मो मन नहिं मानी ।५०। 
बार बार प्रिय आड़ बनावै, कहत लाल मो मन नहिं भावै । ५१ | 
में तो आड मनोहर बानी, तुम अति लंपटता मन ठानी । ५२ । 
धीरे धीरे बानों वामा, तबही नीक बनें अभिरामा । ५३ | 
पुनि प्यारी ने आड़ बनाई, करजनि चिवुक गही दरसाई । ५४ । 
देखति आड़ लाल की प्यारी, जोहि मोहि दृग पलक बिसारी | ५५ | 
लंपट कही नहीं मन मानें, इहि मिस! दरस परस ललचानैं । ५६ । 
वेर वेर' को बानें मेरे, अब तौ लेहिं सखी कों टेरे । ५७। 

जिन टेरौ प्रिय परम प्रवीनी, येई सुंदर बनी नवीनी | ५८ | 
नेननि अंजन रेख बनाई, अपनी मंजुल नथ पहिराई । ५९ । 
नख शिख अपने भूषन बानें, चोली लहँगा पीरे ठानें । ६० । 
सुरॅंग कसूँभी झूमक सारी, पहिरत फूल बढ़ी अति भारी । ६१ | 
आनॅद उरज उदित सरसावैं, मुसकत गौर श्याम दरसावैं । ६२ । 
लजति सावरी मृदु मुसिकावै, आनँद सागर उर न समावै । ६३ । 


दो० नख शिख मोहन मोहनी बनी सहेली श्याम । 
जोहि मोहि मनमोहनी फूली सब सुख धाम || ६४ ।। 


दु० श्री गोरी कौ श्याम सहेली, बानत भूषण चीर गहेली । ६५ । 
रुचिर केश को जूरौ बानें, देखि सावरी वारति प्राने । ६६ । 
विविध कुसुम ले श्याम सहेली, रचति मुकुट कल करत गहेली । ६७ । 
श्यामसखी को उर दर्पन ही, तिनमे प्रिय अपु देखि वदनही । ६८ । 
देखि अपनपौ रही लुभाई, तन मन रोम रोम पुलकाई । ६९ । 
मुकुट बनावति श्याम सहेली, सो गति प्रिय देखत न कहेली । ७० । 
फिर फिर बानत फेरि उधेरे, ऐसे पुनि. पुनि बानति फेरे । ७१ | 
यह उर दर्षन में प्रिय देखें, रीझति पावत सुखनि विषेखैं । ७२ । 
बार बार क्यों रचति उधेरै, वेगहि बानों के सखि टेरै | ७३ । 
छिनही धीर धरो बलि जाऊँ , अब हौं नीके वेगि बनाउँ । ७४ | 
तब पिय मुकुट वेगि कल बान्यौ, रंग रंग फूलनि सौं ठान्यौ | ७५ | 
अति मंजुल कल मुकुट बनावैं, मोर चंद्रिका मणिन लगावैं । ७६ । 
मृगमद तिलक भाल पर कीनों, मध्य अरुन कल बेंदा दीनौं । ७७ । 
श्रुति कुंडल झलकै चपलाई, झलक कपोलन में छवि छाई । ७८ । 
भोंह छवीले नेन हँसीले, दीरघ चंचल मत्त रसीले | ७९ | 
अनियारे कजरारे माई, रचि रचि अंजन रेख बनाई । ८० । 

नासा बेसर मंजुल फबहीं, देखि देखि शोभा सब दबहीं । ८१ | 
दसनवसन छवि कही न जाई, चिवुक बिंदु शोभा अधिकाई । ८२ । 
कटि तटि कछनी किंकिनि बानी, नख शिख भूषण चीर रवानी । ८३ । 
परस्पर ऐसे किये सिंगारा, रूप छविन शोभा नहिं पारा । ८४ । 
जब लगि मन उपमा में देऊ, तब लगि देखि रूप सुख लेऊँ । ८५ । 
देति असीस सखी बलि जाई, अविचल जोरी रहौ सदाई ।८६। 
परस्पर नेननि मुकर निहारें, देखत अपने नव सिंगारें | ८७ । 
अपु छवि देखत पार न पावैं, सो छवि मोपे कहत न आवैं । ८८ । 
परस्पर देखत आपु लुभाई, रीझत चित वित देत लुटाई । ८९ । 
वेष परस्पर ज्यों पलटाई, अंग अंग कल त्यों बदलाई । ९० । 
तब सब सुख नीके कर लीजै, इहि छवि देखि देखिकै जीजे । ९१ | 
ऐसें वचन रचन मतवारे, कहि कहि लहि लहि चित वित वारे । ९२ । 
दो० देखि देखि सखि जीजिये वरनत बने न बानि । 
पलकनि सौं विनती करों करें न अंतर आनि ॥ ९३ ॥ 
नवल लाल नव लाड़िली अद्भुत सुख की राशि । 
संग लई सब सहचरी खेलत रास विलास ॥ ९४ ॥ 
सरवर मधि मंडल रच्यो खच्यौ चंद दुति हीर । 
चढि आये तहेँ नाव पर गौर श्याम सखि भीर ॥ ९५ || 
मंडल रास विलास रच्यो नव लाडिली लाल बने सुखदाई | 
दामिनि सी तन चंद्र मुखी चख कीन चकोर सखी लड़काई । 
कोटिन चंद नखावलि की दृति राजत मध्य उभे नवलाई । 
नाचन कों सु अनन्यअली हित खंजन से अतिही चपलाई । ९६ । 


दु० नागर उभय रास कल खेलें, मंजुल अनुपम वेष नवेलें । ९७ । 

करत निर्त मधि नवल लला री, संगीत उघटैं नव अवला री । ९८ । 
चहँ ओर सहचरी विराजें, शशि चकोर दामिनि छवि लाजें । ९९ | 
बाजे भॉतिनु भाँति बजावैं, कोऊ मधुर मधुर सुर गावैं | १०० | 
कोऊ ठाढ़ी संगीत बोलें, कोऊ निरखति रूप अतोलें । १०१ | 
नूपुर किंकिनि कंकन बाजें, राग रागिनी सकला लाजै । १०२ । 
सुंदर" रागिनि लई त्रिभंगी, उपजत नव नव तान तरंगी | १०३ । 
नव नव हाव भाव दरसावें, अंग अनंत छविन वरषावें | १०४ । 
थेई थेई कहि बिच मृदु मुसिकावें, नवल रूप छवि सुख वरषावें | १०५ । 
पटकनि पग लटकनि छवि न्यारी, लचकनि कटि तटि अति सुकुमारी । १०६। 
निर्तत अँग अँग अति सुख देना, लजत भजत सैना रति मेना । १०७ । 
कहा कहौं अंगनि तरलाई, नव नव निर्त कला प्रगटाई । १०८ । 
बजवति मधुर मधुर कल मुरली, खग मृग सखियन के चित चुरली । १०९ । 
धुनि सुनि देखति छविन नवेली, विवस होत हैं श्याम सहेली | ११० । 
नासापुट चटंकें भुज लटंकैं, तब प्रिय चौकि परत दृग भटकैं । १११ । 
बिच बिच झटकति हारनि चीरें, श्याम सखी कों करति अधीरै । ११२।. 
सुलप नृत्य लोनो पिय नवला, लाजति नृत्य कला गुन सकला । ११३ । 
मनु घन में चपला चमकाई, रमकि झमकि यों आवैं जाई । ११४ | 
मूरतिवंत निर्त दरसाई चित वित वारि डारि बलि जाई । ११५ | 
हार वार पट कल शिथिलाई, श्रम वन कन मुख पर चिलकाई । ११६ । 
तब मंगल सज्या पर आये, कुसुम बीजना सखी कराये | ११७ । 
चरन अनन्यअली सहलावै, ललिता बीन बजावै गावै | ११८ | 
फेनी मिश्री दूध मिलाई, मेवा भाँति भाँति रुचिदाई । ११९ | 
गौर श्याम पावत मन भावै, हित सौं श्री हरिवंशी ख्वावै | १२० । 
कछु कछु खाइ सखिनि कौं दीने, बीरी ले पौढे रॅंगभोने | १२१ | 
नेन नेन मुख मुख में पागे, अंगनि अंग मिले अनुरागे | १२२ । 

मगन ओट कोटिन सखि दरसै, पीवत रूप सुधा रस तरसै । १२३ । 
इहि छवि मोपे कहत न आवै, देखत नैना छिन न अघावैं । १२४ । 
छिन छिन में नव नव सुख होई, ताको पार न पावै कोई । १२५ । 
कृपा करें हरिवंशी जबही, ये सुख संपति पावै तबही । १२६ । 
इहि लीला रितु शरद विलासा, कहत सुनत निरखे नित रासा । १२७ । 
जे यह लीला हित सौं गावें, तेई नित्य रास सुख पावें । १२८ । 
दो० संवत सत्रह सौ जु पर त्रेसठ ऊपर चार । 

कवार मास की पंचमी शुक्ल पक्ष शुभ वार ॥ १२९ ॥ 

यह रस अगम अपार, पार न कोऊ पावहीं | 

जानत देखनहार, वार वार चित वित दिये ।। १३० ॥| 

टरत न जिनके हिये ते श्री हरिवंश कृपाल । 

तिनके चरन सरोज की अनन्यअली उर माल ॥ १३१ ॥ 


दोहा दुपई भये मिलि इकसत ऊपर बत्तीस | 
अनन्यअली के उर बसौ श्री वृन्दावन ईश ।। १३२ ॥ 


इति लीला शरद रितु विलास संपूर्ण की जय जय श्री हरिवंश ॥ ११ ॥ 

श्री प्रेमी रसिक अनन्य कुल ईशनि के ईश ईश्वर मुकुटमणि श्री 
तारा जू को प्राण प्यारी सुत श्री रुक्मिणिपति सकल अवतारनि को 
अवतारी सर्वोपरि विराजमान परमानंदकंद मंगल मूरति श्री हरिवंश 
चंद्र निर्मल अकलंक अखंड नित्य मंजुल अनूप मधुर प्रेम सुधा रस 
वरषाति है हरषाति है सरसाति हैं श्री दंपति की निकुंज रति रस केलि 
इकत्व की संधि सखी श्री हरिवंशी श्री वंशी सखी श्री राधा प्रसंशी ऐसे 
श्री व्यासनंदनो जयति ॥ श्री वृन्दावन चंद निकुंज नरेश श्री सुरतानंद 
श्री नव किशोर जोर नव जोवन रस महामधुर प्रेम मेन रसासव 
पान माते सुरत बिहार अहार सदा छवीले मगनानंद स्वरूप परम 
रसीले हँसीले रूप छवि छिन छिन नवीले केलि पगीले मैन छकीले 
निकुंज बिहारी छैल छवीले चिकनिये सोहने मनमोहने ऐसे श्री 
राधाबल्लभो जयति ॥ 


दो० श्री वंशी पद कमल में करि मन अचल निवास । 
कहों लहों इहि बलनि ते दंपति प्रेम विलास ॥ १ ॥ 


दु० हिम रितु दंपति भाई आई, अंग अंग सुख संपति लाई । 7 । 
भानु कांति द्रुम बेलिन झलकें, चोंधि कौधि मृदु चपलति पलंकैं । ३ । 
फूले फूले दल अरुझाई, तिनके भाइ सु कहे न जाई ।४ । 
रॅंग रेंग भृंग विहंग अपारा, गावत रस जस सुरत बिहारा । ५ । 
भानु कांति मणि मंदिर जिनमें, शोभित चित्र विचित्रनि तिनमें । ६ । 
तिहि मधि सेज परम सुखदाई, तापर गौर श्याम विलसाई । ७ । 
तन तन बागे पागे अंगा, खान पान रस केलि अनंगा । ८ | 
ज्यों ज्यों शीत मधुर तन लागे, त्यो त्यों मिलि बैठत वपु पागे । ९ । 

धन्य धन्य मानत बड़भागी, सहजहि प्यारी मम उर लागी । १० | 
हिमरितु सुख पर पिय बलि जाई, सहजहि प्यारे उर लपटाई । ११ | 
जिहि सुख कौं लोचत* निशि दिन में, सो सुख पावत सहजहि छिन में । १२। 
इहि विधि अधिक लाल सुख मानें, हिम रितु सुख पर वारत प्रानें । १३ । 
अंबर चंदन अगरनि माई, जरत आँच अति मदु सुखदाई । १४ । 
सकल सौंज कल उष्ण बनाई, बाल लाल कों अति रुचिदाई । १५ | 
चहुँ दिशि विविधि सुगंधनि छाई, जूथ जूथ भॅवरनि के आई । १६ । 
डरपति पट ओढ़ति लपटाई, निर्मल अंग-अंग चपलाई । १७ | 


दो० यह सुख छवि न कहत बने जानत लंपट लाल । 

मगन ओट कोटिन सखी निरखति कहति निहाल ।। १८ | 
दु० बिच बिच बैन मेन रस पागे, कहत लहत कुलकत अनुरागे | १९ । 
उमड़े सुरत समुद्र न थोरै, नेम मेड सब डारी तोरे । २० | 
भानु सदन मम तन तो नाहीं, बसत धसत ऐसें वपु मॉहीं । २१ | 
मो तन कनक ऐन तौ नाहीं, ऐसें धसत श्याम तिन माहीं । २२ । 
कहि-कहि लहि-लहि बतियाँ ऐसी, कनक बेलि द्रुम लपली तेसी । २३ । 
हिमरितु तो सम और न कोई, ऐसी कबहुँ भई न होई । २४ । 
गौर श्याम तें कहाँ दुराये, गये लये चित वितनि चुराये । २५ । 
जैसै जल में जल मिलि जाई, ऐसे दोऊ रहे छिपाई । २६ । 
गौर श्याम अब कैसे दरसें, बिनु देखे नेना अति तरसै | २७ | 
यह मेरे गुन एई टेके, होत आपसे दोऊ एक । २८ । 
देखो यह सुख नीके माई, जिहि सुख में विवि रहे लुभाई । २९ । 
रसना पै कहु कहत बनेना, यह सुख. स्वाद लहत हैं नैना । ३० । 
हिमरितु हरिवंशी सौं बैना, कहत लहत पावत अति चैना । ३१ | 
हिमरितु निरखि निरखि बलि जाई, अनन्यअली दरसत न अघाई । ३२ । 


१ याचना करते हैं 


हिम रितु विलास लीला [ ५५ 


इहि लीला हिम रितु सु विलासं, मधुर प्रेम रस केलि विलासं । ३३ । 
श्री वंशी के शरनें आवै, मधुर प्रेम तब मन में पावै । ३४ । 
जे इहि लीला गावें सरसैं, ते इहि केलि मधुर रस दरसे । ३५ | 
इहि रस बिनु कछु ओर न कहिये, श्री हरिवंश शरन में रहिये । ३६ । 
दो० संवत सत्रह सौ परे त्रेसठ ऊपर चार । 
कवार मास की अष्टमी शुक्ल पक्ष शुभ वार ॥ ३७ ॥ 
दोहा दुपई भये मिलि जुगल जु घटि चालीस । 
अनन्यअली के उर बसौ श्री वृन्दावन ईश ॥ ३८ ॥ 


इति लीला हिम रितु विलास संपूर्ण की जय जय श्री हरिवंश ॥ १२ ॥ 

शिशिर रितु विलास लीला 


श्री प्रेमी रसिक अनन्य कुल ईशनि के ईश ईश्वर श्री तारासुत | 
श्री रुक्मिणिपति सकल अवतारनि कौ अवतारी श्री हरिवंश चंद्र निर्मल 
अकलंक अखंड नित्य अनूप मंजुल सर्वोपरि विराजमान श्री वृन्दावन 
चंद आनंदकंद निकुंज बिहारी जुगल किशोर तिनकी केलि निपट 
निकट निजुदासी श्री हरिवंशी श्री वंशी सखी श्री लाडिली लाल कौं 
लाड़िली सर्वसु जीवनिमूरि ऐसे श्री व्यासनंदनो जयति ॥ श्री रसिक 
रॅगीले मधुर प्रेम मेन रस पगीले श्री वृन्दावन नरेश श्री निकुंज विलासी 
परम रसीले हँसीले छेल छवीले चिकनिये मनमोहने ऐसे श्री 
राधाबल्लभो जयति ॥ 


दो० श्री व्यासकुँवर हरिवंश जू मधुर प्रेम सुख धाम । 
चरण कमल बंदों सदा गाउँ श्यामा श्याम ॥ १ ॥ 


दु० शिशिर सु रितु आई मन भाई, रुचि ले टहल करन सुखदाई । २ | 
भानु कांति प्रफुलित द्रुम बेली, चौंधि कौधि मृदु किरन नवेली ।३ । 
सो द्रुम बेलिन मंदिर छाई, झलकत धर दुति भानु लजाई । ४ | 
तिनमें सेज सहज सुखदाई, मैना" सैना देखि लजाई ।५ | 
शीतल मंद सुगंध समीरे, सौरभ भृंग विहंगनि भीरे । ६ । 
खान पान मादक सब घरहीं, रंग रंग मणि भाजन भरहीं । ७ । 
तहा श्री राधाबल्लभ राजै, देखत कुंज पुंज सुख आजै । ८ | 
द्रुम बेलिन भाइन अरुझाई, देखि-देखि सकुचत मुसिकाई । ९ । 
तैसे बोलत भृंग विहंगा, सुनि सुनि उपजत कोटि अनंगा । १० | 
बिच बिच हँसत लसत सरसावें, कुलकत पुलकत दिन? परसावें | ११ | 
रस बस कसि-कसिकें लपटावें, अंग अंग पागे न जनावैं | १२ । 


१ कामदेव २ पाठा० बिन 


शिशिर रितु विलास लीला [ ५७ 


को गोरी को श्यामल माई, ऐसी को सखि देहि बताई । १३ | 
जोई गोरी श्याम बतावै, सोई परम प्रवीन कहावै | १४ । 
दो० जैसें जल में जल मिलै ऐसें तननि समाइ । 
चकित थकित वंशी रही अनन्यअली बलि जाइ ॥ १५ | 
दु० कबहूं उलटि पुलटि ह्वै जाहीं, रति विपरीत सु केलि मचाहीं । १६ । 
सुरत सिंधु अति ही उमड़ाई, मर्यादा सब देत ढवाई* | १७ | 
छुटि टूटि सब भूषण चीरें, रंग विरंग अंग छवि भीरें । १८ । 
बिच-बिच वचन रचन सुख रासी, पगे मैन रस हास विलासी । १९ । 
मो तन कनक पोट तो नाहीं, गंडनि दसननि छाप कराहीं । २० । 
मो तन कछ कसौटी नाहीं, कसत कनक नख रेख कराहीं । २१ । 
पीत वसन तन तो नहिं हमहीं, नख शिख ओढे पौढ़े तुमहीं । २२ । 
मो तन कछू सेज तौ नाहीं, सोई तुम अँग अंग समाहीं । २३ । 


मो तन तो कछु नाहिं तमाला, कनक बेलि सी लपटी बाला । २४ । 
ऐसें बेन चेन लड़कावें, कहत लहत हरषत लपटावें । २५ । 


दो० वचन रचन सुनि सुनि सखी आनेंद उर न समाइ । 
निरखि-निरखि छवि रूप सुख चित वित दये लुटाइ ॥ २६ ॥ 
दु० हरषति निरखति सखि न अघाैं, चित वित वारि डारि बलि जावं । २७ । 
दोऊ सोय रहे लपटाई, अंगनि अंग पगे न समाई । २८ । 
हँसनि लसनि सुख मुख पर झलकें, तहाँ बसैं मम नेन अपलंकैं । २९ । 
अनन्यअली चरननि सहरावे , करजन मुदु अँगुरी चटकावे | ३0। 
अनन्यअली कों निद्रा आवै, तब प्रिय पग सौं झटकि जगावे । ३१ | 
इहि विधि कुंज महल की सेवा, श्री वंशी बल पावै भेवार । ३२ । 
श्री हरिवंश कृपा करि जितनी, मति अनुमान कही में तितनी । ३३ । 
सुनहु रसिक तुम परम प्रवीने, मेरी मति अति सब विधि हीने । ३४ । 


१ ढ़ाह दी २ भेद 


SNMP र शी. याक 
घटि बढि अक्षर जहँ जहँ होई, लेह सुधारि कृपा करि सोई । ३५ | 
समे विचार सु है इन माँहीं, करहु कृपा मन द्यो' तिन माहीं । ३६ । 
इतनी विनती मेरी मानौं, घटि बढि जिन कछु मन में आनों । ३७ । 
दो० मो मन के अवलंव हित लीला लिखी बनाइ । 
रसिक अनन्यन कृपा ते जुगल केलि कल गाइ । ३८ । 
संवत सत सत्रह परे त्रेसठ ऊपर चार । 
कवार मास की त्र्योदशी शुक्ल पक्ष शुभ वार । ३९ | 
दोहा दुपई तीस दस भये जु परम रसाल । 
अनन्यअली के उर बसौ श्री राधाबल्लभ लाल | ४० | 


इति लीला शिशिर रितु विलास संपूर्ण की जय जय श्री हरिवंश ॥ १३ ॥ 


१ पाठा० देहु 


चंदन चित्र विचित्र विलास लीला 


श्री प्रेमी रसिक अनन्य कुल ईशनि के ईश ईश्वर नागर कुल 
नरेशनि के नरेश चतुरनि के मुकुटमणि श्री तारा जू को अलकलड़ौ 
नंदन रूप रस छकीलौ परम मधुर प्रेम माधुर्य रस सुधा स्वादी, श्री 
रुक्मिणिपति , सकल अवतारनि को अवतारी श्री हरिवंश चंद निर्मल 
अकलंक अखंड नित्य अनूप मंजुल सर्वोपरि विराजमान श्री हरिवंशी 
श्री वंशी सखी श्री राधाबल्लभ प्रसंशी श्री लाडिली लाल की परम 
हितकारी प्यारी छिन एक होत न न्यारी पहिरें कल झूमक सारी जाके 
चरनारविंद बंदत छैल छवीलो लाल बिहारी ऐसे श्री व्यासनंदनो जयति 
।। श्री वृन्दावन निकुंज बिहारी श्री नागरी नागर सुधा सागर प्रेम आगर 
माधुर्य मूरति रस पगीले परम रसीले हँसीले छैल छवीले चिकनिये 
मनमोहने ऐसे श्री राधाबल्लभो जयति ।। 


दो० नागर रसिक नरेश जू श्री हरिवंश कृपाल । 
चरण कमल कल मो हिये बसो लसौ सब काल ॥ १ ॥ 


दु० श्री हरिवंश चरण उर लाउँ, इहि बल चित्र विचित्र सु गाउँ । २ । 
चंदन चित्र विचित्रनि शोभा, वरन करन उपज्यौ मन लोभा | ३ | 
चित्र विचित्र न शोभा ओरी, कैसें वरनौं मो मति थोरी ।४। 
श्री हरिवंश जुगल छिन छिनहीं, वरषत कृपा दया दिन-दिन ही । ५ । 
कृपा मेह की बूँद रसाला, परसत सरसत तन सब काला । ६ | 
हरषत मो मन सुनि यह बतियाँ, इहि बल वरनौं दंपति रतिया । ७ । 
प्रथमहि श्री वृन्दावन धामा, उर में लाउँ अति अभिरामा । ८ । 
दल दल प्रति सेवत दल कामा, बसत लसत नित श्याम सु श्यामा । ९ । 
रंग रंग द्रुम बेली फूली, लपटि लपटिकें झूलैं झूली । १० । 


१ सुंदर 


६० ] चंदन चित्र विचित्र विलास लीला 


छाइ रह्यौ सौरभ सुख मूले, रँग रँग भृंग विहंग अतूलें । ११ | 
मधुर-मधुर सुर गावत सकला, वरनत दंपति संपति नवला । १२ । 
फूल फूल दल फल पर खेलैं, जुगल प्रेम सागर में झेलें । १३ । 
वन घन झलमलाति चपलावैं, देखि देखि नैना अपलावें । १४ । 
चौंधि कोंधि मृदुता वरषावे, देखत नैना तृपिति न लावें । १५ । 
रवि शशि कों चकचौंधी लागै, देखि सकत नहिं ताते भागें । १६ । 
धर वर मृदु खचि मणि रँग रंगा, देखत चित्रनि चित्रा पंगा । १७ । 
मृदुता पर मृदुता बलिहारी, बिहरत तहाँ महा सुकुमारी । १८ । 
श्री जमुना की छविहि अपारा, रॅंग रँग कमल भॅवर गुंजारा | १९ । 
मणिमय जटी तटी झलकाई, रॅंग रँग रतन सदन झलकाई । २० । 
कुंज पुंज फूलनि सों छाई, देखि-देखि शोभा बलि जाई । २१ | 
शीतल मंद सुगंध समीरा, रुचि ले सेवत सौरभ भीरा । २२ | 


दो० कोटि कोटि सरस्वति मिलें रसना अगनित बानि | 

शोभा वृंदाविपिन की तऊ न सकत वखानि ॥ २३ ॥ 

रोम रोम रसना करें श्रीपति मिलें किरोर । 

तिनहुँ ते कहत न बनी वन शोभा नहिं ओर ॥ २४ ॥ 
दु० श्री हरिवंश कृपा ते सुर्लभ, कुँवरि कृपा बिनु सबकों दुर्लभ । २५ । 
मंजुल जमुना तीर निकुंजें, तिनमें शोभा सुख के पुंजें | २६ 
चंदन मलयागिरि द्रुम जिनमें, कुमकुम बेली लपटी तिनमें । २७ 
एला अरुझि अगर तरु घन में, चंप चमेली महकत तिनमें । २८ 
ओरौ भाँति भाँति द्रुम बेली, लपटी भावनि भाँति नवेली । २९ 
मुक्ता लता फलित अरुझेली, झलमल झलमल होत रसेली । ३० 
चित्रा चतुरा शोभा आई, मंदिर रच्यौ परम सुखदाई । ३१ 
सियराई ने हित चित लाई, रच्यो कपूरनि कौ रसदाई । ३२ 

चित्रा शोभा नागरताई, विविध सुगंधनि रंग बनाई । ३३ । 
रचि-रचि चित्र विचित्र रचाई, खेल केलि कोऊ न बचाई । ३४ । 
कुसुम पराग मोद मृदुताई, रची सेज शीतल सुखदाई । ३५ । 
चहुँदिशि जलजंत्रनि वरषाई, तिनमें नीर सुधा मूहकाई । ३६ । 
तिहि आगे सिंहासन बान्यौ, फूल पराग मोद सौं 'हान्यौ । ३७ । 
नवल खेल नव सौरभ सान्यौ, देखि देखि मोहन मन मान्यौ । ३८ । 


दो० मनमोहन मनमोहनी बैठे सेज हिंडोर । 
देखत शोभा सदन की ज्यौं प्रति चंद चकोर ।। ३९ ।। 
छवि चरित्र मन मोहनी जोहि जोहि रहे मोहि । 
इहि शोभा जहाँ राजही क्यौंकै वरनन होहि ।। ४० ।। 


दु० छेल छवीले सेज हिंडोरें , बैठ गलवाहीं चित चोरें । ४१ 
मंदिर की शोभा नहिं थोरै, देखत ज्यौं प्रति चंद चकौरें | ४२ 
देखत चित्रनि जेसे जेसे, करत विलासनि तेसे तेसे । ४३ 
नील पीत द्रुम बेली कैसें, लपटे प्यारी प्रीतम जैसे । ४४ 
करक केलि तन मन में पागे, मनु बसंत खेलत अनुरागे । ४५ 
उडत गुलाल महा अनुरागे, सहज सुगंध अंग रेंग रागे । ४६ 
फुलवारी अंगनि में फूली, अलिन-अलिन की" जीवन मूली । ४७ 
फूली फूल भूल हू भूली, सुरत रंग सिंगार अतूली । ४८ 
सुरत रंग अँग अंग सिंगारे, चित्र किये मनु मैन चितारे? । ४९ 
छवि पर छवि चरित्र सब वारे, लेत बलैया गन शोभा रे | ५० 
चित वित वारि डारि सखि दरसें, शोभित चित्रनि दिशि दिशि सरसैं । ५१ | 
ज्यों ज्यों रूप माधुरी बरसें, त्यों त्यों सखि दृग चात्रिक तरसें । ५२ । 


सो० को सखि करे वखान, बानि * सुरत सिंगार की । 


यह सुख नेना जान, गान न रसना करि सके ॥ ५३ ॥ 
१ भ्रमरों एवं सखियों की २ चीते हैं या बनाये हैं ३ शोभा के समूह ४ शोभा 

उठे जुगल अलसात भाँति भाँति अंगनि छवी । 
वसन वचन सिथिलात, कांति पाँति तन झलकहीं ॥ ५४ ॥ 


दु० घरी चार दिन रह्यो जु जबही, उठि बैठे अलसत विवि तबधै । ५५ । 
नैन बेन अरु सिथिल सिंगारा, शोभा सकल होत बलिहारा । ५६ । 
अलंकृत अंग अंग सिंगारे, निरखत वंशी चित वित वारे । ५७ । 
अरस परस सो छविहि निहारैं, चित्रा चतुरा वारी डारें' | ५८ 
गंडनि दसन छाप छवि राजे, अतनर रतन शशि झलकनि लाजे । ५९ 
मंडित पीक लीक अंजन ही, रतिपति चित्र किये रंजन ही । ६० 
सुरत रंग शोभित कल ऐसे, चंदन चित्रनि बाने जैसे । ६१ 
चित्र विचित्र सहज ही वैसै, चित्र विचित्र न शोभित तैसै । ६२ 
रहीं चित्र सी सब सखि देखी, मानौं चित्र चित्र ने लेखी । ६३ 
कहाँ लौं उपमा कहौं विशेषे, परस्पर दोऊ मोहे देखें । ६४ 
केलि खेल खेलनि ललचावैं, तन मन रोम रोम पुलकावैं । ६५ 
नव नव शोभा सुनी न चरचै,' पावत सो तन चित्रनि परचें * । ६६ । 


दो० सुरत रंग रंगावली अंगावली सिंगार ! 
चित्र चित्र पर चित्र ह्वै चित्रा शोभा वारि ॥ ६७ ॥ 


दु० नीर सुगंध लिये सियराई, दंपति नेनन में छिरकाई । ६८ । 
आलस रस कल" दूर कराई, सो छवि शोभा कही न जाई । ६९ । 
निरखत श्री वंशी विवसाई, अनन्यअली छवि पर बलि जाई । ७० | 
भाँति भाँति मेवा रुचिदाई, ल्याई भरि थारी सियराई* । ७१ | 
सरबत पना घने" कल बाने, मणि भाजन में भरि-भरि छाने | ७२ । 
पावत पीवत प्रीतम दोऊ, पान करत न अघावत कोऊ । ७३ । 
सकल विलास सबनि में पावैं, सो सो सुख मुख पर झलकावैं । ७४ । 


१ पाठा० तन मन वारैं २ कामदेव ३ चर्चा ४ परिचय ५ सुन्दर ६ सियराई ही सखी रूप से 
७ अनेक प्रकार के ८ बनाये 

सो सो केलि करन ललचावैं, तरसत सरसत तन पुलकावें । ७५ । 
श्री वंशी ने जल अँचवायो, बीरी ख्वाइ महा सुख पायौ । ७६ । 
सो प्रसाद सखियनि मिलि पाग्री, आनेंद सागर उर न समायौ । ७७ । 
दो० वदन पीकदानी करी धरी बड़ी यह आश । 

पीक रसाल करी उभय अनन्यअली सुखरासि ।। ७८ ॥ 
दु० निजसखि विविध अतर वर लीने, शीतल परम महा सुख भीने । ७९ । 
चुपरति दोउन कों सरसावैं, दावति अंगनि छवि दरसावैं । ८० । 
सब सुगंध सों उवटन कीनों, ढिंग' जलजंत्र सुधा सुख दीनों । ८१ । 
तिन तर बैठि स्नान सु कीनौं, रूप सिंधु कों कीनों हीनो? । ८२ । 
अंग अँगोछे पहिरे चीरा, झलकत दुति मृदु छवि की भीरा । ८३ । 
मुकर' निकर" से विमल शरीरा, छवि की भीर न होत उछीरा' । ८४ | 


दो० बैठे सेज हिंडोर पर प्रीतम जुगल किशोर । 
चित्र विचित्रनि करन सखि ठाढ़ीं मोद न थोर । ८५ ॥। 


दु० हित चिंतक नव मोद बढावें, तन तन में तन चित्र बनावं | ८६ । 
गोरी कों वंशी मन लावे, चित्र करत मन जो जो भावें । ८७ | 
ललिता ललित लाल तन बाने, जो जो रसिक श्याम मन माने । ८८ । 
रंग रंग मणि भाजन झलकैं, विविध रंग वर तिनमें झलकैं | ८९ । 
भातिनु भाँति सींक मुदु तिनमें, महकत विविध सुगंधनि जिनमें | ९० । 
सियराई अरु नागरताई, रंग चित्र लाई मन भाई ।९१। 
रंग देखि गोरी मुसिकाई, लंपट के बढ़ी लंपटताई । ९२ । 
बेठीं चहुँ दिशि ले लै रंगा, मुदित उदित रति कोटि अनंगा । ९३ । 
निजुसखि ललिता रचति उमंगी, रचि रचि रुचिर सँवारी मंगी* | ९४ | 
रूप सुहाग लजित बलि जाई, भये लाल अनुराग सुहाई | ९५ । 


६३ 


१ निकट ही २ तुच्छ कर दिया ३ दर्पण ४ समूह ५ न्यून ६ माँग 

किधौं बसंत छविन लै फूल्यो, कै मन पिय कौ फूलहि भूल्यो । ९६ | 
चित्र्यौ प्रिय तन माँझ बिहारी, श्याम अंग में चित्री प्यारी । ९७ | 
चित्रे सदननि भाँति अपारी, तिन तिनमें चित्रे सुखकारी । ९८ । 
गौर श्याम चित्रे बहु भाती, तिनमें केलि खेल की पाती । ९९ । 
देखि-देखि दोऊ पुलकावैं, सकुचत मुसिकत अति हरषावै | १०० | 
अनन्यअली तन मन चित लावें, गौर चरण में चित्र बनावे | १०१ | 
तिनमें रसिक लाल चित्रावैं,, देखत लंपट अति सुख पावैं । १०२ । 
शोभित लोभित प्रिय दरसावैं, सकुचत मंद मंद मुसिकावैं | १०३ । 
नरव सिख चित्र विचित्र बनाये, तैसे चित्रित वसन कराये | १०४ | 
जैसे तन में चित्र बनाये, तैसे चित्रित वसन कराये । १०५ | 
सने अतर सौं मृदु कल झीने, परस्पर देखि देखि रँग भीने ।१०६। 
निरखि निरखि सखि मन बलि कीने, सबके चित वित लीने छीने | १०७ | 
तन में तन प्रतिविंवनि झलकें, सरसत दरसत लगत न पलकें | १०८ | 
विविध विलास करनि बढ्ने ललकैं, कहत न आवै छवि दल दलकें २ । १०९ । 
जैसे चित्रे जुगल बिहारी, ऐसी चित्रीं सब सहचारी ।११०। 
परस्पर भई भीर छवि भारी, सब पर मनौं मोहनी डारी । १११ | 
दो० अनन्यअली के नेन में देखत जुगल किशोर | 

अपु शोभा छवि निरखहीं मुसिकत चित वित चोर ॥ ११२ ॥ 

अवलोकत अपु चित्र छवि श्री राधाबल्लभ लाल । 

अनन्यअली कों रीझि हँसि बेंदी दीन * रसाल ॥ ११३ ॥ 
दु0 उठे सेज ते जुगल बिहारी, नव नव कौतिक करत अपारी | ११४। 
रूप सिंधु लहरें शोभा री, माते मैन चैन में भारी ।११५। 
रस बस रसावेस मतवारे, प्रेम मगन सुधि बुधि न सँभारे.। ११६ | 
छिन छिन प्रेम खेल नवला रे, अटके चित्रनि की शोभा रे ।११७। 


१. रसिक लाल का चित्र बनाती हैं २. छवि के समूह के समूह ३. पाठा० दई 

दो० एक दशा सबकी भई दशा कही नहिं जाइ । 
अनन्यअली हित दशा पर चित वित दिये लुटाइ ॥ ११८ ॥ 


दु० मंजुल श्री वंशी के तन में, गौर चित्र कल शोभित जिनमें । ११९ । 
शोभित नेननि भाइनि तिनमें, बोलत पिय कौं सैननि जिनमें | १२० | 
मानों येई प्रिय सुकुमारी, सैननि बोलति रसिक बिहारी | १२१ | 
ताकौं देखत श्याम लला री, ऐई मेरी प्रान प्रियारी । १२२ । 
निजुसखि के अंशनि भुज दीने, हँसति लसति निजअली प्रवीने । १२३ । 
मिल्यौ चाह सौं ज्यों जल मीने,' निजुसखि कहति हँसति रँग भीने | १२४ । 
सुनहु लाल इक बात हमारी, हम तौ नाहीं प्रान प्रियारी । १२५ । 
तुव ढिंग ठाढी गोरी प्यारी, लपटे मो तन जानि कहा री । १२६ । 
मुसक्यौ सकुच्यौ सुनि नवरंगी, छाँडि दई निजुसखी उमंगी । १२७ । 
ठाढ्यौ प्रिय ढिंग नवल त्रिभंगी, सुख में सुख छवि बदल अभंगी | १२८ । 


दो० रस समुद्र उमड़े चले विवि उर में न समाइ । 
उनहूँ ते फूली अधिक निजुआली बलि जाइ ॥ १२९ ॥ 
महा मगन तन मन सहज अलबेली सुकुमारि । 
गोरी भोरी नागरी नागरता बलिहार || १३० ॥| 
अनन्यअली तन में लसै चित्र्यौ सुंदर श्याम । 
दरसत सरसत तिनहि कों गोरी भोरी भाम ॥ १३१ ॥ 


दु० शोभित अनन्यअली के तन में, चित्रयो श्याम सु लता सदन में । १३२ | 
अद्भुत तिनके भाइ वदन मे, हा हा खात सु मत्त मदन में । १३३ | 
तिनकों देखत भोरी भामा, यहे श्याम जानत सुख धामा | १३४ । 
देख्यौ दीन लाल को श्यामा, करुना निधि प्यारी अभिरामा | १३५ । 
ऐसें देखि लाल को हाला, रहि न सकी अति परम कृपाला । १३६ । 
भोरें' पिय के भोरी बाला, अनन्यअली कीनी उर माला | १३७। 
१.जलमेमळलीरधोखे  |||3उ3उ33 

आलिंगन चुंबन हू करहीं, मनु अँकवारी पिय को भरहीं । १३८ । 
देखत प्रीतम कौ मन हरहीं, शोभा सुखद जाल में परहीं । १३९ । 
नैन सैन में हा हा खावें, अनन्य॑अली तू जिन बतरावै । १४० । 
ऐसौ सुख हम कबहुँ न पाये, जैसी आज भयौ मन भाये । १४१ । 
 अनन्यअली मुसकति लड़कावें, आनँद सागर उर न समावैं । १४२ । 
` गोरी सों परिहास करावे, वचन रघन कहि-कहि हरषावै । १४३ । 
में तौ श्याम नहीं री माई, कहां समुझि मम तन लपटाई । १४४ । 
सुनत वचन सकुची मुसिकाई, छाँडि दई सखि कौं लड़काई । १४५ । 
मुसकति लजति लाल ढिंग आई, हास सिंधु उमड़े न समाई । १४६ । 
करन विलास दरस सरसाई, सुख छवि आनँद कहे न जाई । १४७ । 
लाज हास आनंद न थोरै, उमड़े सागर ओर न छोरें । १४८ | 
शोभित लोभित नाहीं ओरें इहि. रस मत्त रहत निशि भोरें । १४९ | | 


इहि सुख में जुग गये कितेफै ,१:मानत जानत गई छिनेकै? | १५० | 
सकल सखिन कौ हे यह टेके, अघात न निरखत कलप अनेकै । १५१ | | 


दो० कहा कहों छवि रूप सुख छिन छिन और और । 
इहि रस बस निशि दिन रहत परम रसिक सिरमौर ॥ १५२ ॥ 

सो० भुलवति हैं यह बात ,जात नहीं भूली क्यौंहँ । | 

सुमिरि सुमिरि मुसिकांत हास सिंधु उमडे चले ॥ १५३ ॥ 


दु० दे गलवाहीं जुगल किशोरं, संकेत हँसति लसति चित चोरं | १५४ । 
बढत जात आनंद न थोरं, इनहूँ ते प्रमुदित सखि टोरं४ | १५५ । 
इहि विधि सभा सदन में आये, कुसुम सिंहासन पर बैठाये । १५६ । 
शोभा देखि-देखि मुसिकाये , आनंद सागर उर न समाये । १५७ । 
ज्यों ज्यों पिछले सुख सुधि आवें, त्यों त्यों सकुचि समुझि मुसिकावैं । १५८ । 
चितवत बंक दूगनि हरषावें, अनन्यअली तन देखि लजावैं । १५९ । 
१ कितने ही २ एक क्षण ही ३ अनन्य व्रत ४ समूह 

कहत न आवै मुख सुख शोभा, मम दृग देखन बाढ्यो लोभा | १६० | 
उपजत नव नव छवि की गोभा, लागत पिय हिय में राते चोभा' । १६१ । 
लाज गई लजि भूलहु भूली, फूल फूलकैं अतिही फूली । १६२ । 
आनँद के आनंद अतूली, चित्रा चतुरा सुधि बुधि भूली । १६३ । 
कौतिक कौतिक मानत अतिही, हँसनहु भूलि गई गति मति है । १६४ । 
शोभा लोभा लोभित चितही, जोहि मोहि मोहनता हितही । १६५ । 
कवि० उपमा अनूप भई छवि हू छवीली भई, 
रूप रूप को भयौ मगन मगनाई हे । 
लालच ललचि गई, लंपटता रसि गई, 
हाव भाव नवलई जात न गनाई है ॥| 
आसक्ति आसक्त भई सुधि बुधि भूलि गई, 
प्रीतम हूँ प्रीति भई रीति अगनाई है । 
एई सब आइ-आइ परें गोरी जू के पॉड, 
रतिपति गन लजे ठगी ठगनाई है? ॥ १६६ ।। 
दो० अपनी अपनी छविनि में भूलि रहे नव रंग । 
कहीँ लहों कैसें सखी छिन-छिन औरे रंग । १६७ । 
सो० कहा कहौं यह बात, जात नहीं मोपै कही । 
देखि देखि न अघात, रात प्रात नहिं जानहीं । १६८ । 


दु० चंदन चित्रनि भाँति जितेफे, कहत न बनहीं जाति अनेकै । १६९ । 
कुसुम बेलि तरु खगनि तितेकें , ओरौ भाँतिन चित्र अनेकै | १७० । 
तिहि-तिहि शोभा सुखनि अपारा, कहत लहत बाड़े विस्तारा | १७१ | 
ताते थोरे बहुतहि जानौं, रति' कंचन सम गिरि को मानों । १७२ | 
चित्र विचित्रनि शोभा जेसी, मोपै कहत न आई तैसी । १७३ । 
जो रस कीनों मम दृग पानें, सो रसना पै होत न गानें । १७४ । 
चुम्ने वाली २ ठगोरी गो ठग लो गई है ३ एक सती 7 

जैसें चंदन चित्रन बागे, तैसे सुखद करन मन लागे । १७५ | 
तन मन वाही सुख में पागे, केलि खेल में अति अनुरागे । १७६ । 
हरषत निरखत सखि न अघाई, चित वित वारि डारि बलि जाई । १७७ । 
अनन्यअली हित चित में माई, ऐसें नित विलसौ सुखदाई | १७८ | 
चंदन चित्र विचित्र विलासं, लीला अनुपम सुख की रासं' | १७९ | 
पढत गुनत जे करत हुलासं, तिनकों राखैं दंपति पासं | १८० । 
तिनपै चित्र विचित्र करावें, रीझि रीझि उर मॉझ लगावैं । १८१ | 
आनँद सागर उर न समांें, नित-नित लाड़िली लाल लड़ावैं । १८२ । 


दो० संवत सत्रह सौ परे त्रेसठ ऊपर चार । 
अगहन मासे अष्टमी कृष्ण पक्ष शुभ वार ॥ १८३ ॥ 
षोड़ष घट द्वै सत भये दुपई दोहा रसाल । 


अनन्यअली के उर बसो लसौ लाडिली लाल ॥ १८४ ॥ 


इति लीला चंदन चित्र विचित्र विलास संपूर्ण की जय जय श्री हरिवंश || १४।। 


झीने चीर विलास लीला 


श्री प्रेमी रसिक अनन्य कुल ईशनि के ईश ईश्वर महामंगल निधि 
स्वरूप, श्री तारा जू को लाडिलौ कुँवर, श्री रुक्मिणिपति, सकल 
अवतारनि कौ अवतारी, श्री हरिवंश चंद निर्मल ,अकलंक , अखंड, नित्य 
अनूप कल, मंजुल सर्वोपरि विराजमान, श्री हरिवंशी श्री वंशी सखी 
श्री लाडिली जू की लाडिली, चाडिली सर्वोपर पहिरें कल झूमक सारी 
जाके चरन कमल नित्य बंदत लाल बिहारी ऐसे श्री व्यासनंदनो जयति 
|| श्री वृन्दावन नरेश श्री निकुंज बिहारी महा रसीले , हँसीले , अलबेले, 
छैल छवीले, चिकनिये, मनमोहने ऐसे श्री राधाबल्लभो जयति ॥| 


दो० प्रथमहिं श्री हरिवंश के चरण कमल उर धारि | 
तिहि प्रताप तें कछु कहों शोभा जुगल बिहार || १ || 


दु० कानन शोभा मंजु अपारा, क्यौंके १ लहों कहीं विस्तारा । २ । 
चंद्र कांति प्रफुलित द्रुम बेली, झरत सुधा छबि झलक नवेली । ३ । 
विविध सुगंधनि सौं वन छाई, त्रिविध समीर बहत रुचिदाई । ४ । 
चंदन मलयागिरि तरु पाँती, औरहु द्रुम झलकत शशि कांती । ५ । 
तिनसौं लपटी मुक्ता बेली, दल-दल फल-फल फूल नवेली । ६ । 
तिनमें सहजहि मंदिर झलक , झलकत चंद्र वृन्द दल-दलकैं । ७ । 
रँग रँग भृंग करत गुंजारा, वरनत दंपति प्रेम बिहारा । ८ । 
झलकत चंद्रकांति मणि धरनी, तिनकी शोभा जात न वरनी ।९। 
तिहि मधि सेज हिंडोर सुहाई, रसिक रसिकनी कौं सुखदाई । १० | 
कुसुम परागनि सौं मृदु बानी, सकल सुगंधनि सौं छिरकानी । ११ | 
तिनकी शोभा कही न जाई, देखत रतिपति अमित लजाई । १२ । 
छूटत जलजंत्रनि चहुँ ओरें, सुधा नीर सौरभ नहिं थोरै । १३ । 
अति सुदेश अति शोभा घनहीं,३ अद्भुत रचना जात न भनहीं । १४ । 


१ किस प्रकार से २ बनाई गई है ३ घनी 


७० ] झीने चीर विलास लीला 
सियराई पावस ले संगा, मानों वरषत सुधा तरंगा । १५ । 


दो० अद्भुत ते अद्भुत महा कुंज सदन सुखदाइ । 
सियराई पावस सु रितु देखि-देखि बलि जाइ ॥ १६ ॥ 


दु० बैठे दंपति सेज हिंडोरे, शोभा जो कहिये सो थोरे । १७ | 
अति उज्ज्वल मृदु झीने बागे, शीतल अतर सुगंधनि पागे । १८ । 
'पहिरे राधाबल्लभ प्यारे, मोतिन के सिंगार सिंगारे | १९ | 
सखियनि वैसे किये सिंगारा, नव नव शोभा रूप अपारा । २० | 
झीने वसननि में तन दरसे, परस्पर अंगनि दरसै सरसे । २१ | 
तन तन में प्रतिविंवनि झलकैं , देखि परस्पर लगत न पलकैं । २२ | 
मानों रूप महल तन प्यारी, तिनमें राजत श्याम बिहारी । २३ । 


दो० विमल महल सिंगार कौ मनु पिय तन झलकाइ । 

तिहि मधि राजत छविनि सों अलकलडी लडकाइ ॥ २४ ॥ 
दु० कहा कहों कछु कहत न आवे, जानत नेना पलक न लावै | २५ | 
देखत इहि छवि छविह छकीली, भई आसक्ति आसक्त थकीली१ । २६ । 
दो० देखन हू अंतर करै देखत अपने रूप । 

दोऊ सुंदर रूप ही अरु आशक्त सरूप || २७ ॥ 

अपने अपने रूप में तदाकार सुकुमार । 

तन तन महल अनूप के दोऊ दूँढ़त द्वार ॥ २८ ॥। 
दु० साक्षात प्रतिविंवनि जानें, तिनकों मिलिवे कों ललचानें । २९ । 
परस्पर अंगनि अंग टटोरैं, दूँढत द्वार महल के भोरैंर | ३० । 
अंग अँग में प्रतिविंवन दरसैं, तिनकौं मिलवे कौं अति तरसैं । ३१ । 
परस्पर खोलत नेनन पलकैं , भीतर जेवे की? बढ़ी ललकैं । ३२ । 
अपने अपने तन की आडे, देखि-देखिकैं देतहि छोड़े । ३३ । 


१ थक गई २ धोखे ३ जाने की 


| चंदन चित्र विचित्र विलास लीला [ ७१ 
तब लंपट ने चोली खोली, दूर किये पट पीत अमोली । ३४ । 
उर उरजनि पर नखनि लगावैं, अधिक ललक सों द्वार करावें । ३५ । 
द्वार न होय सकल अँग जोये, दर॑स होय पै परस न होये । ३६ । 
रस बस विवस भये छिन माहीं, लपटे विवि तन जाने नाहीं । ३७ । 
दोऊ तन तन पागे ऐसें, नीर. नीर में मिलही जैसे | ३८ । 
एक रंग भये छिन में दोऊ, गौर श्याम जाने नहिं कोऊ । ३९ । 
मृदु कल कांति छविनि झलकावैं, गौर श्याम नाहीं दरसावैं | ४० | 
भये लीन तन तन में दोऊ, सो छवि कछु कहि सकत न कोऊ । ४१ | 
प्रेम मगनता भई जु ओटें निरखत छवि सखि ठाढ़ीं कोटे १ | ४२ । 
मगन ओट ठाढ़ीं चहुँ ओरें, निरखत जैसे चंद चकोरै । ४३। 
द्रवत महा मकरंद बिहारा, अनन्यअली ले करि गुंजारा । ४४ | 
झीने चीर भीर छवि फबहीं, ऐसी की सखि सो छवि कहहीं । ४५ । 
लीला झीने चीर विलासा, कहत :सुनत पावैं सुख रासा । ४६ । 
जे इहि लीला सौं मन लावैं, ते हित दंपति-संपति पावें । ४७ । 
संवत सौ सत्रह भये * जबही, तिंन पर सरसठ भये जु तबही । ४८ । 
अगहन की सातैं उजियारी, लीला पूरन करी विचारी | ४९ । 
रसमय आनँदमय सुखदाई, जिनमें गौर श्याम झलकाई । ५० । 
दो० नगर रूप-सिंगार के: दोऊ अति सुखदाइ । 

गौर श्याम तहाँ भूप हैं करत सु राज्य सदाइ ।। ५१ ।। 

सैना शोभा छवि नवल नवल नवल झलकाइ | 

परजा सखियनि नेन गन चेन करत कुलकाइ ।। ५२ ॥। 

खान पान नृप करत नित प्रेम-अनंग बिहार | 

नव नव जस रस नृपति के अनन्यअली गुंजार ॥ ५३ ॥ 

चौवन दोहा दुपइ मिलि समयौ एक रसाल । 

अनन्यअली के उर बसौ श्री राधाबल्लभलाल ॥ ५४ ॥ 
इति लीला झीने चीर विलास संपूर्ण की जय जय श्री हरिवंश ॥ १५ ॥ 


१ करोड़ों २ पाठा० हवै 


| 


72. 


फूल विलास लीला [ प्रथम ] 


श्री प्रेमी लाल लाडिलौ सकल अवतारनि कौ अवतारी श्री हरिवंश 
चंद पूरन निर्मल अकलंक अखंड नित्य अनूप मंजुल परम शीतल सुधा 
सागर नागर नरेश सर्वोपरि विराजमान राजत है गाजत है छाजत है 
आजत है श्री हरिवंशी श्री वंशी सखी ललितादिक अरु गौर श्याम 
प्रशंसित ऐसे श्री व्यासनन्दनो जयति ॥ श्री वृन्दावन विमल कला पूरन 
नित्य सुधा सिन्धु महा शीतल करन सुभाव अंग अंग फूले फूल सदा 
फूले फले रहत हैं छैल छवीले परम रसीले हँसीले रूप नवीले वेपरवाह 
स्वरूप रँगीले चिकनिये मनमोहने ऐसे श्री राधाबल्लभो जयति ॥ 


दो० श्री व्यासनंद के पद कमल मधुर प्रेम सुख धाम । | 
बंदों नित चित लाइकें गाऊँ श्यामा श्याम ॥ १ ॥ 


दु० थल कमलावलि रंगनि रंगा, फूले ऊँचे छये सु चंगा" । २ । 
ऐसी कुंज सहज सुख पुंजा, रॅंग रँग भृंग विहंगनि गुंजा । ३ | 
मधुर-मधुर कल करत सु गाने, दंपति संपति नवल वखानें । ४ | 
त्रिविध समीर सुगंधनि भीरें, धरनी खची चंद्र दुति हीरै । ५ । 
प्रतिविंवित कमलनि रँग रंगा, शोभित चित्र विचित्र अभंगा । ६ । 
तिनमे फूल महल कल रचहीं, रँग रँग फूल-फूल सौं खचहीं । ७ । 
कुसुम परागनि सेज रचाई, विविध सुगंधनि सों छिरकाई । ८ । 
रच्यौ सिंहासन रेंग रॅग फूलै, विछये रॅग रॅंग फूल दुकूलें । ९ । 
फूल वितान तने पिछवाई, उपमा कोऊ कही न जाई ।१० | 
अतर गुलाबनि छिरकी धरनी, नव नव शोभा जात न वरनी । ११ | 
छूटत जलजंत्रनि चहुँ ओरै, सुधा नीर सौरभ नहिं थोरें । १२ | 
दो० श्री राधा बल्लभ लाल जू पहिरे फूल दुकूल । 

बैठे तहाँ सु आइकैं तन मन बाढी फूल? ॥ १३ ॥ 


१ सुन्दर २ उमंग 

रेंग रॅग फूल सिंगार करि सखिन माल चहुँ ओर । 


ठाकले नव नव सोंज ले तन मन फूल न थोर ॥ १४ ॥ 


दु० बहुतक कुसुम बीजना करीं, भींजे सुधा सुगंधनि झरहीं । १५ 
केतिक चौंर करति चित लावें, कोऊ विविध विहंग* पढ़ावैं । १६ 
सब समाज कों मोद बढ़ावैं, गौर श्याम सुनि-सुनि सुख पावैं । १७ 
रँग रँग हंसनि मोर कुरंगा,' शोभित तरु-तरु तर कल संगा । १८ 
पायन नुपूर झाँझन' झनकें , विविध सिंगार मणिन के झमकैं । १९ 

झनक-झनक डोलें कल बोलें, भाँति भाँति सुख करत कलोलें । २० 
दोऊ मोहन तिनकों. दरसैं, कुलकत पुलकत अंगनि सरसे । २१ 
उपजत मन-मन अमित अनंगा, कहत न बनहीं सुख छवि रंगा । २२ 
बहुतक मधुर-मधुर सुर गावैं, तीन काल के सुखनि सुनावे । २३ 
बहुतक बाजे विविध बजावैं, मधुर-मधुर ताननि सरसावैं । २४ 
बिच बिच लाल लाडिली गावैं, राग रागिनी नव उपजावैं । २५ 


दो० आनंद कों आनंद बढ़यौ देखत यह आनंद । 
फूल समात न फूल के देखत फूलनि वृंद । २६ 


दु० सियराई सखि सेवा करहों, गोर श्याम जो जो मन धरहीं । २७ 
सरबत पना विविध रुचिकारी, पागे वैसे कल मेवा री । २८ 
चंद्रकांति मणि भाजन माहीं, तिनमें भरे धरे सरसाहीं । २९ 
लाल लाडिली मेवा पावें, पीवत पना मना सरसावें । ३० 
पावत तन मन रोम सिरावैं, सकल विलास सु फल में पावें | ३१ 
सियराई ने जल अँचवाई, बीरी बानी अति रुचिदाई । ३२ 
दंपति कौं ख्वाई सुखदाई, सो जूठनि सखियनि मिलि पाई । ३३ 
प्रमुदित फूल न हिये समाई, दंपति की फूलन निरखाइई* । ३४ 


१ पक्षी २ हिरण ३ चरणों में पहनने का एक भूषण विशेष ४ देखकर 

दो० वन घन फूल्यौ फूल सौं फूल फूल में फूल । 
गौर श्याम तन वन सघन फूल फूल कैं झूल ।। ३५ ॥ 


दु० उठे चले तहे ते पिय प्यारी, देखत कुंज पुंज शोभारी । ३६ । 
चंदन मलयागिरि द्रुम अवली, अंब कदंबनि बेली नवली । ३७ | 
रँग रंग फूल फूल सौं फूले, भॅवर निकर तिन ऊपर झूले । ३८ । 
तिनमें फूल बंगला दरसै, भॉतिनु भाँति सुगंधनि वरषें | ३९ । 
बैठे तहाँ जुगल नवरंगी, गावत नव-नव तान तरंगी। ४० | 
बीन लीन प्रिय परम प्रवीनी, नागर लै मुखचंग नवीनी | ४१ | 
बजवत गावत नव नव ताने, हरि हरि लेत सबनि के प्राने । ४२ । 
सारेंग राग मधुर कल गावैं, सुनि-सुनि श्रवननि हिये सिरावैं । ४३ । 
गावत गुन गन जस रस नवला, तन मन रोमनि सरसत प्रबला | ४४ । 
परस्पर रीझ-रीझ बलि जाई, महा प्रेम सुख में. सुख पाई । ४५। 
फूलनि की छत्री ढिंग जहुँहीं, बैठे आइ फूल: सों तहेँहीं | ४६ । 
फूलनि रचना अति मन भावै, उर-उर माँहि न फूल समावै । ४७ । 
नवल नेह अलि पाननि लाई, तिहि मधि शीतल सौंज रलाई ।४८ । 
हँसि-हँसि खंडि खंडिकैं खावैं, नवल नेह सुख सिंधु बढावैं । ४९ । 
अधर गंड छवि कही न जाई, उपमा सकली देखि लजाई । ५० । 
नवल नेह आली कों बाला, दीयौ रीझि उगाल रसाला । ५१ | 
फूलनि रचना कुंजनि कुंजा, तहाँ तहाँ सुख कीने पुंजा । ५२ | 
कुंज कुंज सुख किये अपारा, लहत कहत बाड़े विस्तारा | ५३ | 
पुनि आये निज मंदिर फूलैं, रचना देखि रही सुधि भूलें । ५४ । 
तिनमें फूलनि सेज हिंडोरैं, झूलत फूलत जुगल. किशोरे । ५५ । 
सुरत केलि फूलैं अग अंगा, फूल फूल हवै प्रेम, अनंगा । ५६ । 
कहि न सकत सो छविहि तरंगा, फूलत फूल छविन; नवरंगा । ५७ | 
तन सुगंध वन घन में छावे, रँग रॅग भृंग तहा गन आवैं । ५८ । 


] 

करत केलि रति फूलें फूले, सुरत हिंडोरे फूले झूले । ५९ । 
दो० फूलनि के सिंगार कल छूटि टूटि गये फूल । 

सुरत रंग सिंगार सौं भूषित तन सुख मूल ॥ ६० ॥ 
सुरत रंग सिंगार की छवि फवि दवि छवि ओर | 
होत सिंगार सिंगार कौ फूल फूल गई ठौर ॥ ६१ ॥ 


दु० दरसत फूल न फूल समाई, देखति भूल भूल अधिकाई । ६२ | 
फूलन सौं वन घन प्रफुलाई, फूले खग मृग सुधि बिसराई । ६३ | 
'फूली धर अंकुर मणि निकसे, जित तित फूल फूल गन विकसे । ६४ । 
सकल सखी फूलों अधिकाई, निरखत हरषत बलि-बलि जाई । ६५ । 
फूले गौर श्याम कल चंदा, फूले फूल फूल में वृन्दा । ६६ । 
अनन्यअली सो ले मकरंदा, गुंजत जस रस सुख आनंदा । ६७ | 
फूलन की छवि फूल निहारी, अनन्यअलो छवि पर बलिहारी । ६८ । 


कहत न बनत फूल सिंगारा, देखत लजत सिंगार अपारा | ६९ । 
लीला फूल विलास रसीली, जिनमें नव-नव फूल बसीली । ७० | 
फूलनि सौं जे लीला गावे, फूलनि सौं तिहि हित अपनावैं । ७१ | 
फूलनि सौं उर जुगल लसावैं, फूल फूल केलिन दरसावे | ७२ | 
दो० संवत सत्रह सौ परे त्रेसठ ऊपर चार । 
अगहन मासे अष्टमी शुक्ल पक्ष शुभ वार । ७३ ॥ 
दुपई दोहा सब भये चौवन ऊपर बीस । 
अनन्यअली के उर बसौ श्री वृन्दावन ईश || ७४ ॥। 


इति लीला फूल विलास [ प्रथम ] संपूर्ण की जय जय श्री हरिवंश || १६।। 

श्री प्रेमी रसिक अनन्य कुल नरेशनि के नरेश मुकटमणि श्री तारा 
जू को कुंवर अलबेलौ श्री रुक्मिणिपति सकल अवतारनि कौ अवतारी 
पूरन मूल श्री हरिवंशचंद्र जू नित्य सर्वोपरि विराजमान विमल 
अकलंक अखंड महाशीतल सुधा समुद्र भ्रम तम ताप नास करै ऐसे 
चंद्रमा महामंगल परमानंदकंद परम रसीलौ हॅसीलो गुन गन सागर 
नागर नरेश मंजुल अनूप श्री हरिवंशी श्री वंशी सखी श्री राधाबल्लभ 
जू की परम प्यारी छिन एक होत न न्यारी पहिरें कल झूमक सारी ऐसे 
श्री व्यासनंदनो जयति ॥| श्री विमल कल सर्वोपरि जगमगे श्री वृन्दावन 
चंद्र गौर श्याम परम शीतल नाम सुधा सागर स्वरूप परम रसीले 
हँसीले निकुंज बसीले छेल छवीले चिकनिये मनमोहने ऐसे श्री राधा 
बल्लभो जयति ॥ 


दो० श्री गुरु श्री हरिवंश के चरन कमल सुकुमार । 
शीतल परम रसाल कल सुधा समुद्र अपार | १ ॥ 
तिनमें मज्जन१ करत ही होत ताप सब नास । 
बसौ लसौ मेरे हिये वरनों जुगल विलास ॥ २ ॥ 


दु० श्री वृन्दावन मंजुल रम्यं, कुँवरि कृपा विनु सबनि अगम्यं । ३ | 
कुंज अनूप भानुजा तीरैं, तिनमें नित वरषत सुख भीरें । ४ | 
चंदन मलयागिरि द्रुम फूले, औरो तरु कुसमनि भरि झूले ।५ | 
तिन पर बेली एला छाई, मुक्तनि लता आदि अरुझाई । ६ | 
विविध सुगंधनि के उदगारा, रॅंग रॅंग भृंग करत गुंजारा । ७ | 
बोलत खग अवली रँग रंगा, कहत सुजस रस केलि अनंगा।८। 


मोर मराल कुरंग अपारा, कनक मणिन भूषण झनकारा । ९ | मराल कु र्‌ ग अपारा, कनक मणिन भूषण झनकारा । ९ | 


१ स्नान 

मधुर-मधुर कल बोले डोलैं, तरु तरु तरे सु करत कलोलें । १० । 
चंद्रमणी अवनी झलकावै, रज कपूर सौरभ महकावै | ११ । 
वृन्दावन की छविहि अपारा, लहत कहत बाढ़त विस्तारा । १२ । 


दो० शोभा वृन्दा विपिन की कैसें करों वखान । 
मो मति थोरी क्यों कहे छिन छिन औरे बान ।| १३ ॥| 


दु० मंजुल मंदिर तिनके माँहिं, अति शीतल हिमरितु सम नाहीं । १४ । 
प्रफुलित ललित नवल खस बेली, अनुपम रचना सौं अरुझेली । १५ । 
मनों तार कंचन झलकावैं, कै दामिनि की छवि चमकावैं । १६ । 
जगमग-जगमग अतिही झलकें, चकचौधत मृदु लगत न पलंकैं । १७ | 
सोई सदन सहज कल बान्यौ, रचना शोभा जात न गान्यौ । १८ । 
सियराई ने सेज बनाई, कुसुम पराग सुगंध बिछाई । १९ । 
खान पान शीतल सुखदाई, भरि-भरि भाजन धरे बनाई । २० | 
अतर गुलाबनि धर छिरकाई, छूटत जलजंत्रनि रुचिदाई । २१ । 
सभा सदन सिंहासन तिनमें, फूल दलनि की रचना जिनमें । २२ । 
विविध सुगंधनि सों छिरकायौ, चहुँ दिशि जलजंत्रनि वरषायौ । २३ । 
सुधा नीर के झरना झरहीं, अगनित मदन ताप कों हरहीं । २४ । 
शीतल मंद सुगंध समीरे, सेवत रुचि लै सौरभ भीरे । २५ । 
दो० कहिन सकत खस महल की रचना भाँतिनु भाँति । 

शोभा शीतलता अतिहि सुमिरत तन सरसाति ॥ २६ ॥ 
दु० बैठे तिनमें प्रीतम गोरी, शोभा रूप नाहि छवि थोरी । २७ । 
विविध सुगंधनि रंगनि रंगा, चित्रे चित्र विचित्रनि अंगा | २८ । 
भाँति भाँति चित्रे पट अंगा, द्रुम बेली खग अलि रेँग रंगा । २९ । 
तैसे चित्र विचित्रनि चीरा, केलि खेल भाइनि की भीरा । ३० । 
चित्र विचित्र जुगल तन राजें, उपमा शोभा सुधि बुघि लाजै । ३१ | 

दो० जोहि मोहि मनमोहनी मोहन रह्यौ लुभाइ । 
देखि परस्पर चित्र छवि उपजत अगनित भाइ ।। ३२ || 
चित्र चित्र में चित्र हवै मोहन जुगल किशोर । 
जोहिं मोहिं सब सहचरी ज्यों प्रति चंद्र चकोर ।। ३३ ।। 


दु० एक एक ते सरस सहेली, ठाढीं चहुँ दिशि छवि न कहेली । ३४ । 
चित्र विचित्र किये अंग अंगा, नव नव छवि की उठत तरंगा । ३५ । 
कोऊ कुसम बीजना लीने, सौरभ सुधा गुलाबनि भीने । ३६ । 
कोऊ चौर करत लड़कावें, कोऊ नाचैं कोऊ गावें । ३७ | 
कोऊ बीन मृदंग बजावें, नव नव तान मान उपजावें | ३८ । 
औरौ बाजे नव-नव लीने, बजवति गावति परम प्रपीने | ३९ । 
जलजंत्रनि छूटत चहुँ ओरै, शीतल होत समाज न थोरें | ४० | 
तैेसोइ सीरी खस कौ ऐना," भींजि रह्यो सौरभ सुख देना | ४१ | 
टपकत सुधा गुलाबनि नीरें, भृंग सुगंधनि की तहे भीरें। ४२ | 
औषम रितु हिम रितु सम होई, ग्रीषम सियराई सुधि बुधि खोई । ४३ । 
भाति भाँति कल नाचें गावें, जुगल रसिक कों अतिहि रिझावें | ४४ । 
रसिक रसिकनी बड़ रिझवारा, दई रीझि कें रीझ अपारा । ४५ | 
लेलेरीझ कहत जे जे ही, चित वित वारि डारि सब देहीं । ४६ । 


दो० गान निर्त की सागरी इक इक सखी नवेलि । 

हाव भाव में नागरी गुन सागर रस झेलि ॥ ४७ || 

राग रागिनी निर्तनी सियराई हरषंत । 

सत गुन! संपति पाइकें लाज गये निरखंत ।। ४८ || 
दु० महा मधुर शीतल तन प्यारी, भई सियराई सब बलिहारी । ४९ । 
चंदन मलयागिरि को गनहीं, तन सुगंध सौं छावत वन ही । ५० | 


१ खस-भवन २ सतगुनी 

सो सौरभ वन घन में छाई, कुसुमावलि तन ते विकसाई । ५१ | 
कहि न जाइ तुव तन सियराई, सौरभ फूल फूल बलि जाई । ५२ । 
सुमिरत शीतल तन मन करही, अगनित अतन* तांप मन हरहीं । ५३ ।. 
दो० कहा जानूँकहा होइगौ दरस परस ते बाल | 

समझि परत मोपै नहीं सो तुम कहौ कृपाल ॥| ५४ || 
दु० सुनहु लाल मम वच दै मनहीं, जैसी है सीरौ तुम तनही । ५५ | 
जहँ लों सौरभ शीतलताई, तिनकी मूरति श्याम बनाई । ५६ । 
सुमिरत शीत भीत. ह्वै जाई,' दरस परस की कहा बड़ाई | ५७ । 
| मो मन सीरौ याते. श्यामा, जपत निरन्तर तुम्हरे नामा । ५८ । | 
दरस परस सुधिःबुधि बिसरावै, तब तुम तन तन माझ समावे । ५९ । 
| परस्पर वचन रचन रस कृहहीं, सकल विलास बैन में लहहीं । ६० |. 
कहत लहंत'रस बस विवंसाये,-मदन मत्त सज्या पर आये । ६१। 
| महा मैन जोवन मंद मातें, अति आसक्त नेह रँग राते । ६२। 
| गौर श्यामं तन तुन, में मागे, महा प्रेम रस में अनुरागे । ६३। 
| सुरत सुधा के सागर दोऊ ,-उमड़ि सु मिले एक है सोऊ । ६४ । 
झलकत छलंकर्त | अंनुपस नीरा, उठत सु केलि तरंगनि भीरा । ६५ । 
मीन लीन सखियन'के नैना, करत कलोल लेत नव चैना । ६६ । 
अनन्यअली मृदु चरन पलोटै, लेत देत नव नव सुख कोटैं । ६७ । 
दो० जुगल प्रेम बस षटह रितु अरस परस बतराति । 

छहो सखी ! रितु कित गई पावस नहिं दरसाति । ६८ ॥ 

गौर श्याम हू कित गये सोऊ दिखियत नाहिं । 

सियराई सुख सुभग में बूड़े सब तिहि माँहिं । ६९ ॥ 


१ कामदेव २ तुम्हारे अंगों की इतनी अधिक शीतलता है कि उसके सुमिरन मात्र से शीतलता 
भी डर जाती है । 

दु० उमड़े सागर मदन नवेलें, सियराई कौ दीनों पेलें । ७० । 
ग्रीषम कियौ प्रवेश जु तबही, देखो गौर श्याम कल अबही । ७१ | 
ज्यों के त्यो अब सब दरसावैं, नव नव कौतिक छवि सरसावै । ७२ । 
महा मैन मतवारे भारे, इहि छवि पर गन रतिपति वारे । ७३ | 
शोभित चित्र चित्र में नवला, सुरत रंग चित्रित तन सकला । ७४ । 
छवि में छवि फवि अधिक अपारें, देखि सखी दे चित वित वारे | ७५ । 
अनन्यअली के नैननि माहीं, देखत गौर श्याम गलवाहीं । ७६ । 
देखत अपु तन चित्रनि शोभा, उपजत मन-मन नव नव लोभा । ७७ । 
प्रिय के उर पर चित्र नवेलें, अनुपम शुक मैना चित्रे ले | ७८ | 
तिनमें भाइनि राखें ऐसें, मुख में कुच फल कल वर जैसै। ७९ । 
अनन्यअली के चख में माई, सो सुख मैना पिय निरखाई । ८० । 
प्रेम मगन सुधि बुधि बिसराई, प्रिय कों वचन कहत रसदाई । ८१ | 
दो० अनन्यअली दृग कुंज में शोभित कंचन बेलि । 
शुक मैना मुख में लिये फल कल रसद नवेलि ॥ ८२ ॥ 
दु० कनक बेलि पर छवि की भीरें, तिन पर फल कल मेना कीरें । ८३ । 
हित सौं मुख सुख में लै रहहीं, तुम्हरे हित तोरन कों चहहीं | ८४ । 
इनको द्वार बतावौ माई, प्रिय अरु अनन्यअली मुसिकाई । ८५ । 
चिते-चिते प्यारी सखि ओरें, हसति लसति कुलकति मुख मोरें | ८६ । 
अनन्यअली मुसिकति लड़काई, पिय कौं वचन कहत सुखदाई । ८७ । 
यहे कुंज के ओट न कोई, जाउ वेगि मन कीजै सोई । ८८ । 
जावौ लावौ फल शुक मेना, खावौ फल मिलि पावौ चैना । ८९ । 
शुक मेना सौं मिलिकैं गावौ, सकल विलास सकल सुख पावौ । ९० । 
दो० इतनो श्रम तुम जिन करो रसिक सिरोमणि राइ । 
शुक मेना फल ढिंग लसें प्रिय उर पर सुखदाइ ॥ ९१ ॥ 

दु० शुक मेना फल परम रसाला, यहे जानि कर चले विशाला । ९२ । 
परसत ही प्रतिविंवनि जाने, सकुचे मंद मंद मुसिकाने । ९३ । 
सखि तन देखि देखि मुसिकाये, फेरि सेज पर बैठे आये । ९४ । 
अनन्यअली सनमुख ढिंग ठाढ़ी, दंपति छवि देखन रुचि बाली । ९५ | 
दोऊ चितवत सखि की ओरैं, हँसति लसत सकुचत नहिं थोरें । ९६ । 
दो० हास लाज आनंद के उमड़े सिंधु न थोर । 

इहि रस में सब मगन री नहिं जानत निशि भोर । ९७ ॥ 
दु० सखियन के उर नैननि माँहीं, सो सागर तिहि माँझ समाहीं । ९८ । 
यह सुख पर सब सुख बलिहारा, अनन्यअली हित प्रान अधारा । ९९ । 
जे इहि लीला हित सो गावैं, ते मंजुल शीतल सुख पावैं | १०० | 
जनम-जनम के ताप नसावें, गौर श्याम सौं हॅसें हॅसावें | १०१ | 
दो० संवत सत्रह सौ परे त्रेसठ ऊपर चार । 

पूस मास की पंचमी शुक्ल पक्ष शुभ वार ॥ १०२ ॥ 

अद्भुत इहि रस रीति को जिनके रहत विचार । 

तिनके चरण सरोज में अनन्यअली गुंजार ॥ १०३ ॥ 

इकसत के पर चार भये दुपई दोहा रसाल । 

अनन्यअली के उर बसो श्री राधाबल्लभ लाल ॥ १०४ ॥ 


इति लीला महा शीतल विलास संपूर्ण की जय जय श्री हरिवंश || १७ ॥ 


चंग खेल विलास लीला 


श्री प्रेमी रसिक अनन्य कुल राजान के महाराजा छत्रपति 
मुकटमणि महामंगल मूरति मधुर प्रेम रस स्वादी छवीलो श्री तारानंदन 
श्री रुक्मिणिपति सकल अवतारनि को अवतारी सर्वोपरि विराजमान 
श्री हरिवंश चंद निर्मल अकलंक अखंड नित्य अद्भुत अनूप मंजुल 
श्री हरिवंशी श्री वंशी सखी श्री प्यारी-श्याम प्रसंशी परम रसीली 
हँसीली रूप सुधा रस छकीली पहिरें कल झूमक सारी जाके पाइन में 
परति निकुंज बिहारी छिन एक होत न न्यारी ऐसे श्री व्यासनंदनो 
जयति ॥ 


दो० छेल छवीली बानि' में छके छवीले छेल | 

बसौ लसौ मम उर सदा भूल जाउँ सब फैल२ || १ || 

तब बंदौं हित पद कमल हित सौं नित चित लाइ | 

चंग खेल वरनों कछू आनंद उर न समाइ ॥ २ ॥ 
दु० श्री वृन्दावन मंजुल राजे, गौर श्याम नित जिनमें भाजे ।३ । 
फलित ललित प्रफुलित द्रुम बेली, शोभित रंगनि रंग नवेली । ४ । 
भाँति भाँति भाइन अरुझेली, मानों तिय-पिय करत सु केली । ५ । 
देखि देखि दंपति सरसापैं, वैसे केलि करन तरसावैं । ६ । 
रँग रॅग भृंग विहंगनि भीरे, सेवत रुचि ले त्रिविध समीरे । ७ । 
मोर मराल कुरंग! अपारा, शोभित भाँति भाँति सिंगारा । ८ | 
बोलत डोलत मृदु मृदु वानी, भूषण धुनि कल अति सुखदानी । ९ । 
राग रागिनी रतिपति अवलो, धुनि सुनि सीखत ताननि नवली" | १० | 
रतन खचित धरनी जगमगहीं, कोमलता कौं कोमल लगहीं । ११ | 
प्रतिविंवित प्रफुलित द्रुम बेली, सहजहि चित्र विचित्र नवेली । १२ । 


१ शोभा २ व्यावहारिक कार्य ३ हिरण ४ नवीन 

दो० शोभा वृंदाविपिन की मंजुल अतिहि सुदेश" । 
कैसे वरनों थोर मति कहत न आवै लेश? || १३ ॥ 
शोभा वृंदाविपिन की छिन छिन औरे और | 
जोहि मोहि मन मोहना परम रसिक सिरमौर || १४ ।। 


दु० रंगनि रंगनि फूल अटारी, शोभित शोभा रचना भारी ।१५। 
विविध सुगंधनि सौं छिरकाई, ऊँचे जलजंत्रनि बरषाई । १६ । 
सुधा गुलाब सुगंधनि नीरे, वरषत चहूँ ओर सुख भीरे । १७ | 
तिन मधि ऊपर ऊँचौ बान्यौ, रँग रंग फूल दलनि को ठान्यौ | १८ । 
ऐसी कल सिंहासन राजे, उपमा मैना सैना लाजे । १९ | 
आये छैल तहा कल४ दोऊ , शोभित संग सखी सब कोऊ । २० । 
सिंहासन पर बैठे दोऊ, तिहि छवि की उपमा नहिं कोऊ । २१ | 
रँग रॅग फुलकारी५ पट तन में, भूषण मणि मुक्ता छवि घन में । २२ । 
सौंधे सने घने महकावैं, तिहि सुगंध नभ वन धर छावे । २३ । 
पागे पट तन में तन झलकैं , सो छवि देखत लगत न पलकैं । २४ । 
तैसी बनी ठनी सहचारी, ठाढ़ीं चहुँ दिशि शोभा भारी । २५ । 


दो० रूप भरी गुन छवि भरी भरी नेह आनंद | 
चारों ओर झमकि रहीं जूथ जूथ अलि वृंद ॥ २६ ॥ 


दु० काछे आछे भूषण चीरा, शोभा रूप छविनि की भीरा । २७। 
खेल नवेलनि चंग पतंगे, खेलनि कौं सब अतिहि उमंगे । २८ । 
चंग पतंगनि रंगनि रंगा, शोभा छवि की उठत तरंगा । २९ | 
बहुतक चंदमुखी झलकावैं, भानु मुखी चकचौंधि लगावैं | ३० । 
केतिक तारागन सी दमकैं , अगनित घन दामिनि सी चमकैं । ३१ | 
केतिक खग मृग सी कल शोभे, मोर मरालन सी मन लोभें । ३२ । 


१ सुन्दर २ किंचित मात्र ३ कामदेव की ४ सुन्दर ५ फूलों के छापे वाले 

शोभित रँग रॅग खग सी पाँती, रँग रॅग भृंगनि सी बहु भाती । ३३ । 
द्रुम बेली सी रंग अनेकें, फूलनि की बहु भाँति कितेकैं । ३४ । 
फल दल विंजन सी बहु भाँती, पट भूषण सी नव नव पाँती । ३५ । 
भाँति भाँति मंडल सी बानी, केतिक तीन कौंण* की ठानी । ३६ । 
अति विशाल चौकोनी बानी, शोभा रचना नव नव ठानी । ३७ | 
गौर श्याम सखियनि सी सोहें , तिनकों देखत ही मन मोहे । ३८ । 
औरहु भाँतिनु भाँति बनाई, तिनकी शोभा कही न जाई ।३९ । 
सबमे गौर श्याम चित्राये, सखियन मंदिर चित्र रचाये । ४० | 
भाँति भाँति बाजे झनकाई, डोरिन शोभा कही न जाई ।४१। 
गोरी ओरी गोरी-गोरी, श्यामहि श्याम श्याम की ओरी | ४२ । 
बनि ठनिकें सनमुख सब आई, आज्ञा दै गोरी मुसिकाई । ४३ । 
दो० गोरी ने आज्ञा दई मंद मंद मुसिकाइ । 

जय जय कहि सब सखिन ने खेलनि कों लडकाइ ।। ४४ ॥| 

छेल छवीले लाड़िले अलकलड़े सुकुमार । 

देखत शोभा खेल की खेलत सखी अपार ॥ ४५ ॥ 


दु० कुंज कुंज की अटा अटारी, छाइ रही सखियन शोभा री । ४६ | 
परस्पर खेलत वदि वदि वारी, घात बात में अति चतुरा री । ४७ । 
यह सुख शोभा रूप सुदेशं, मोपै वरन न आवै लेशं । ४८ । 
चहु दिशि झमकि रहें सहचारी, दिशि दिशि होत छविन वरषा री । ४९ । 
प्रमुदित आनॅद उर न समावैं, चरचत घत मत मन मन लावैं । ५० | 
एक रहति इक ऐंचति झटके, सो छवि जानत जिहि मन अटकैं | ५१ | 
उडवत सबही ऐसी भॉती, कुलकति पुलकति अति हरषाती । ५२ । 
झनकत भूषण चंगनि? संगा, लजित बलित रति होत अनंगा । ५३ । 
| ऊँचें गई चपल थिर रही, तिनकी उपमा जात न कही ।५४। 


| 


५१ तिकौनी (तीन कौने वाली पतंग) २ पतंगों के १ तिकौनी (तीन कोने वाली पतंग) २ पतंगों के 

तैसे रंगनि रंग विहंगा, उडत बरावर चंगनि संगा । ५५ 


भाँति भाँति कल पाँति सुहाई, भृंग विहंग न जाने जाई । ५६ 
जैसे चंगनि बाजे बाजें, ऐसें खग सु सौं मिलि राजै" | ५७ 
तिनमें भॅवर निकर गुजारा, शोभा सुख को वार न पारा । ५८ 


दो० दरसत सरसत लाडिले सो शोभा सुख वृन्द । 


रस सागर उमडे चले समात न उर आनंद ॥ ५९ ॥ 


दु० चंग पतंगनि भृंग विहंगा, छायौ सब नभ सब मिलि संगा | ६० 
हिलमिलि मानौं शोभा पाँती, तने वितान रंग बहु भाती | ६१ 
छिपे भानु गन किरन? न दरसें, अनुपम शोभा नभ कल सरसं । ६२ 
मानौं पावस रितु कल आई, रँग रँग शोभा घटानि छाई । ६३ 
बाजत बाजे कल गरजाई,' उपमा शोभा सबै लजाई | ६४ 
गरजत घन चपला चमकाई, शोभा सुख वरषत दमकाई । ६५ 
| कै घन घटा रागनी रागें, आई छाई रस में पागें | ६६ 
रंग रंग भूषण तन चीरा, नव नव शोभा छवि की भीरा । ६७ 
गावत नाचत गुन गन तानें, नव नव निर्त करत कल गाने । ६८ 
संगित“ तान मान वरषावैं, राग रागिनी सुनि हरषावैं । ६९ 
निर्त कला सकला दरसावैं, नवल निर्त सीखनि तरसावें | ७० 
अनुपम राग रागिनी नवला, निर्त सहित झर लागी प्रबला । ७१ 
नव नव रस जस गावत नचती, कोऊ केलि खेल नहिं बचती । ७२ 
नव नव हाव भाव उपजावैं, रतिपति गुन की कला लजावैं । ७३ 
देखत सुनि सुनि प्रीतम गोरी, होत दुहुन पर हाल" न ओरी | ७४ 
सो सो खेल करत तरसावैं, रस सागर उमड़े न समावैं । ७५ 
रीझत भींजत रसिक रसीली, वारत डारत प्रान हँसीली । ७६ 


चंग पंतगनि भृंग विहंगा, सब मिलि शोभा बढ़ी अभंगा | ७७ 


१ पाठा० गाजे २ सूर्य की किरणों के समूह छिप गये ३ गर्जन ४ संगीत ५ प्रेम दशा 

दो० रसना पै कहत न बने जानत मन द्रग मोर | 

शोभा सुख कौ ओर नहिं मोहे जुगल किशोर ।। ७८ || 
दु० सुख में सुख नव नव उपजावें, गोर श्याम कों मोद बढ़ावें | ७९ । 
परस्पर चंग पतंग लरावैं, झटकि झटकि ऐचति अरुझावैं | ८० । 
अनखि अनखि ऐचत झटकत री, अवनी पर गिरवत पटकत री | ८१ | 
देखि देखि दंपति लटकत री, हंसि हसि उर उर सौं लपटत री । ८२ । 
कुलकति पुलकति मनहि हरत री, अंश अंश पर लटकि परत री | ८३ । 
लंपट भरि भरि ले अँकवारी, मानत कृत कृत धनि धनि भारी । ८४ । 
उमडि चले रस सागर भारी, पिय हिय समात न सकत सँभारी | ८५ । 
हँसनि लसनि कुलकनि पुलकानें, कापे सो छवि जात वखानें । ८६ । 


दो० प्रेम मगन रति रस मते नागर रसिक नरेश । 
अनन्यअली जकि थकि रही कहि न सकत छवि लेश ॥ ८७ ॥ 


दु० चंग पंतगनि ले अरुझावैं , रोड" करत छवि में छवि पावैं । ८८ । 
करत मान गोरी सहचारी, सावरी सखी खात हा हा री।८९। 
लटकत झटकत नेन कुरंगी, को खेले री तुम्हरे संगी । ९० | 
ज्यों ज्यो गोरी कर झटकावैं, त्यों त्यो सावरी हा हा खावैं । ९१ | 
बार बार चरणनि सिर लावे, करिये गोरी जे मन भावें । ९२ । 
ऐसें खेल करत सुख धामा, मानों एई श्यामल श्यामा । ९३ । 
अचरज मानत प्रीतम श्यामा, उपजत मन मन नव नव कामा । ९४ । 
श्याम सखी सब हा हा खाई, लीनी गोरी सखी मनाई । ९५ | 
मान मेंड दीनी सब पेले, तब सब नीके लागी खेले । ९६ । 


दो० आनद हास विलास के सागर बढ़े अपार । 
सुख शोभा छवि रूप पर अनन्यअलो बलिहार ॥ ९७ ॥ 


१ कुन्याव 

इत शोभा सब सखिन की उत चंग विहंग पतंग । 
तिहि ढिंग जैवे कों उभय तरसत अतिहि उमंग ॥ ९८ ॥ 


दु० निजुसखि सो तुम करो उपाई, कौन भाँति हम ऊपर जाई । ९९ । 
ढिंग शोभा देखें मन लावें, नेरे ते! हम अति सुख पावैं | १०० | 
प्यारी के वच सुनि सहचारी, परी सोच सागर में भारी | १०१ | 
यह सुनि आये मोर रू मोरी, चलि हो हम ले चलें किशोरी । १०२ । 
हम सब हिलमिलि मंडल जोरें, बिछवें कुसुमावली न थोरै । १०३ । 
सुनि सुनि रीझे जुगल बिहारी, श्री हरिवंशी रीझि अपारी । १०४ । 
जुरी मंडली मोरी मोरें, तिन पर फूल न बिछये थोरै | १०५ । 
तिन पर बैठे रसिक बिहारी, आस पास २ निजुसखि ललिता री | १०६ । 
औरहु मंडल बहुतक जोरें, तिन पर सखिजन चढी न थोरै । १०७ । 


दो० मोरन के मंडल उड़े चले गगन पर जाइ । 
मनौं सेज पर बैठिकै अलकलडे लडकाइ || १०८ ॥। 
मोरनि ऊपर बैठिकैं उडे लाडिली लाल । 
चंग पतंग विहंग की शोभा दरसत माल || १०९ || 


दु० उडिवे की छवि कहत न आवे, जानत रसिक जुगल मन लावै | ११० | 
के सखियनि के नेना जानें, रसना पै नर्हि जात वखानै | १११ | 
बिच बिच कौतिक मोरन करहीं, दंपति कों सुख दै मन हरहीं । ११२ । 
मंडल इत उत डगमग करहीं, तब भोरी गोरी मन डरहीं | ११३ । 
लटपटाति प्रीतम के गरहीं, लंपट लै अँकवारी भरही | ११४ | 
तिनकी घात बात को जानें, प्रिय जाने कै सखि मन मानै । ११५ । 
चंग पंतगनि के ढिंग आये, शोभा देखि देखि सुख पाये । ११६ । 
शोभा दरस सरस लडकावें, उमड़े रस निधि उर न समावैं | ११७ | 
शोभा सुख सों नभ सब छायौ, नव नव सुख धर पर वरषायो । ११८ । 
१निकटसेरइधरउधर |... ||| का 

मुख सुख चंद वृंद से झलकें, छवि दामिनि घन से तन चिलकें | ११९ | 
नख अवली रवि सी झलकाई, कमल अमल अंगनि विकसाइ । १२० । 
तेसे चंग पतंग विहंगा, भॉतिनु भॉतिनु झलक तरंगा | १२१ | 
तैसी शोभित सखि अलबेली, रूप नवेली झलक नवेली । १२२ | 
चंग विहंग सखी पिय प्यारी, सबकी झलकनि न्यारी न्यारी । १२३ । 
भाँति भाँति दुति छवि झलमलहीं, चंद वृंद रवि कों दलमलहीं | १२४ । 
नभ अरु द्रुम फल फूल दलनि में, झलमल झलमल होत थलनि में । १२५ । 
जमुना जल में अति झलमलहीं, उपमा दुतिधर कौं दलमहीं । १२६ । 
चहूँ ओर अतिही जगमगहीं, रवि शशि कों चकचोंधी लगहीं । १२७ । 
एक एक तें झलक नवीली, मो मति थोर न जात गवीली' | १२८ । 
उतरत नभ ते जुगल बिहारी, छाइ रही झलकनि मृदु न्यारी । १२९ | 
कुसुम अटारी ऊपर आये, फूल सिंहासन पर बैठाये । १३० । 
दो० शोभा सुख छवि रूप में छक्यौ जु सकल समाज | 

ऐसें कबहुँन भयौ सुख सहजहि बन्यौ सु आज ॥ १३१ || 
दु० कोऊ फूल बीजना करहीं, कोऊ चौंर करत अलि परहीं । १३२ । 
कोऊ रूप अनूप निहारं, कोऊ छवि पर चित वित वारैं | १३३ । 
भाँति भाति मेवा सुखदाई, सखी एक थारी भरि ल्याई । १३४ । 
कछु कछु राधाबल्लभ पाये, बीरी दे ले अति सरसाये । १३५ | 
सो जूठन सखियन मिलि पाई, करी आरती बलि बलि जाई । १३६ । 
रीझि रीझ दीनी मन भावें, ले लै मोर गये हरषावैं । १३७ । 
तिहि ढिंग अनुपम सेज बनाई, फूलनि के मृदु दलनि बिछाई । १३८ । 
खान पान भाजन मणि भरहीं, बानिहि बानि! सेज ढिंग धरहीं । १३९ । 
तिन पर पौढे जुगल बिहारी, होत मधुर चंगनि झनकारी | १४० । 
निजुसखी श्रवननि मुख सुख लागेँ, बतियाँ रतियाँ कहि लड़कावें | १४१ | 


१ गाई नहीं जाती २ बना बनाकर 


चंग खेल विलास लीला [ ८९ 


ललिता बीन बजावै गावे, अनन्यअली चरणनि सहलावे | १४२ । 
सखियन अपनी कुंज निकुंजा, बाँधी चंग पतंगनि पुंजा । १४३ । 
मधुर मधुर झनकत चहुँ ओरें, काम कहानी कहत न थोरै । १४४ । 
सुनि सुनि सरसत श्याम सु श्यामा, विलसत उपजत नव नव कामा । १४५ । 
सोइ भोइ रति रस में पागे, चंग खेल में मन अनुरागे | १४६ । 
जद्यपि सुरत सिंधु में झेले, सूचत सुपने चंगनि खेलें । १४७ | 
यह सुख मोपै कहत न आवै, जानत नेना कै मन लावै । १४८ । 
चंगनि खेल विलास विनोदा, कहत सुनत पावत सुख मोदा । १४९ । 
जे इहि लीला सुनें सुनावै, ते रस खेल जुगल सुख पावैं | १५० | 
नव नव केलि खेल दरसावें, सखी जूथ में ते सरसावैं | १५१ | 


दो० संवत सत सत्रह परे त्रेसठ ऊपर चार । 
पूस मास एकादशी शुक्ल पक्ष शुभ वार ॥ १५२ ॥ 


ता दिन लीला बनी यह पूरन समयो साँझ । 
अनन्यअलीो हित खेल यह सदा रहो उर माझ ॥ १५३ ॥ 
दुपई दोहा एकसत ऊपर बावन दोइ । 
अनन्यअली हित खेल में लोटपोट कब होइ || १५४ ॥ 


इति लीला चंग खेल विलास संपूर्ण की जय जय श्री हरिवंश ।। १८ ॥ 

श्री प्रेमी रसिक कुल ईशनि के ईश मुकटमणि ईश्वर महामंगल 
आनंदनिधि श्री तारा जू को किशोर लाल लाडिलो श्री रुक्मिणिपति 
सकल अवतारनि को अवतारी श्री हरिवंश चंद्र निर्मल अकलंक अखंड 
नित्य अनूप मंजुल सर्वोपरि विराजमान श्री हरिवंशी श्री वंशी सखी श्री 
गोरी रँगीली की रँगीली जाके पाइन परत रँगीलौ रसिक साँवरी लाल 
पहिरें कल झूमक सारी छिन एक होत न न्यारी श्री राधा जू की परम 
हितकारी परम रसीली हँसीली नव नव रूप सुधा रसासव पान छकीली 
ऐसे श्री व्यासनंदनो जयति ॥ श्री वृन्दावन निकुंज नरेश श्री गौर श्याम 
महामधुर माधुर्य प्रेम मेन रस सुधा माते परमानंदकंद रस सागर नागर 
नव किशोर चित चोर परम रसीले हॅसीले छेल छवीले चिकनिये 
मनमोहने लाड़िले ऐसे श्री राधाबल्लभो जयति ॥ 
दो० बंदौं श्री हरिवंश के चरण कमल चित लाइ । 
तिहि बल नौका खेल कछु वरनौं विवि सुखदाइ || १ || 
दु० कुंज कुंज वन देखत आवैं, आनंद छवि सब ठाँ वरषावैं । २ । 
खेलत आये जमुना कूले, नाव बनाव देखि अति फूले । ३ । 
रंग रंग मणि कनक खचाई, दुखने तिखने' नवल सुहाई । ४ । 
विविध भाँति चित्रनि की पाँती, चित्रे गौर श्याम बहु भाँती । ५ । 
भाँति भाँति आकारनि तिनके, शोभा रचना मंजुल जिनके । ६ । 
चंद्र मुखी वृंदनि झलकाई, रवि वदनी अति जगमगताई । ७ । 
बहुतक घन दामिनि सी दमकें, केतिक तारागन सी चमकैं । ८ । 
रेंग रॅंग बादर सी बहु झमकें, रंग रंग खग मृग सी रमकैं । ९ । 
बहुतक द्रुम बेली सी सोहें, फल दल फूलनि सी मन मोहैं । १० | 
मोर मरालनि सी चपलाई, चाल छवीली भाँति सुहाई । ११ । 


१ दो खन और तीन खन वाली 


[ ९१ 
बहुतक सखियन सी लड़काई तिनकी शोभा कही न जाई । १२ | 
औरौ भाँति भाँति की अवली, तिनकी शोभा नवली नवली" | १३ । 
एक एक ते नव आकारा, तिनके कहि न सकत विस्तारा । १४ | 
भाँति भाँति के तिनमें खेलें, खेल खेल की सौंज नवेलें | १५ | 
दो० शोभा नाव बनाव की कौन कहे मतिवंत । 
जोहि मोहि मन मोहना उपमा कौन गनंत || १६ ॥। 

दु० हिमरितु शिशिर सु नौका लाई, भानुमुखी अतिही सुखदाई । १७ | 
शोभित जटी तटी रवि हीरें, आई जुरी तहाँ सब भीरें । १८ | 
नौका घाट बराबर राखी, शोभा रचना जात न भाखी? । १९ | 
तिन पर आये प्रीतम प्यारी, नाव बनाव देखि छवि न्यारी । २० । 
तिनमें सेज सदन अभिरामा, देखत उपजत अगनित कामा । २१ | 
तिन पर बैठे प्रीतम गोरी, अरु गन नावन पर सखि टोरी? । २२ । 
ले ले अपनी सौंज नवीने, चित वित हित दंपति कों दीने । २३ । 
नौका ऊपर राजै भ्राजे, एक एक तें सरस विराजें | २४ । 
हिमरितु प्यारे कौं अति प्यारी, होत न उर ते प्यारी न्यारी । २५ | 
ज्यों ज्यों मधुर शीत अति लागे, त्यं त्यो प्रिय तन में पिय पागे । २६ । 
सुरत रंग अंगनि सिंगारें, हिमरितु शिशिर देखि बलिहारें | २७ | 
भाँति भाँति भूषण गन चीरा, खान पान विलसे सुख भीरा । २८ | 
दो० हिमरितु शिशिरहि ने सबै खान पान सिंगार । 

करवाये भली भाँति सौं शोभित विवि सुकुमार ।। २९ || 
दु० शरद बसंत सु नौका ल्याई, द्रुम बेली सी अधिक सुहाई । ३० । 
रँग रॅग फूलनि सी विकसाई, शोभा फूलनि कही न जाई ।३१। 
देखि-देखि गोरी मुसिकाई, फूले फूल फूल में माई ।३२। 
तिन पर आये प्रीतम गोरी, और सतेसनि* पर सखि टोरी । ३३ । 
१ नयी नयी २ कही ३ अन्य और नावों के समूह पर सखियों की टोली ४ नौकाओं 

तिन पर मंडल भाँतिनु भाँती, विविध सुगंध रंग की पाँती । ३४ । 
अनुपम रंगनि रंग अबीरा, भाँति भाँति भूषण कल चीरा । ३५ । 
रास विलास बसंतनि खेलैं, झूलें फूलै डोल नवेलें । ३६ । 
भाँति भाँति रँग जमुना छाई, नव नव छवि सुख कहे न जाई । ३७ । 
यह सुख सखियन मन द्रग जानें काकी" रसना रीति वखानें । ३८ । 


| दो० देखि देखि मधुरितु शरद फूलि फूलि बलि जाँड । 
अनन्यअली हित खेल में निरखत द्रग न अघौँइ ॥ ३९ || 


दु० पावस ग्रीषम नौका लाई, चंद्रमुखी मणिमय झलकाई । ४० | 
भाँति भाँति फूलनि के ऐना, रचना शोभा कहत बने ना ।४१ | 
छूटत जलजंत्रनि सब माँहीं, सुधा नीर सौरभ वरषाहीं | ४२ । 
बहुत सतेसा मीनहिं जैसें, शोभा बानिक चपलत वैसे | ४३ । 
फूलनि के मंदिर तिहि माही, विविध सुगंधनि सों छिरकाहीं | ४४ । 
मीनमुखी पर चढ़ी छवीली, ओर सबनि पर सखी नवीली । ४५ | 
पिय की मीनरका? सी माई, तिनमें फूल सदन सुखदाई । ४६ । 
तिन पर चढ्यो छवीलो प्यारो, छके रूप में द्वग मतवारी | ४७ | 
और सतेसा अति अभिरामा, तिन पर चढी सॉवरी भामा | ४८ । 
उज्ज्वल बागे सौरभ साने, कोमल झीने अति कल बाने । ४९ | 
तन में तन अति ही झलमलहीं, घन दामिनि छवि कौं दलमलहीं । ५० । 
ऐसी सकल सखी सिंगारी, अनन्यअली छवि पर बलिहारी । ५१ | 


दो० फूल बंगला में प्रिये बैठी तन मन फूल । 
आस पास निज सहचरी राजति सुख की मूल ।। ५२ ॥ 
श्याम सावरी के हिये बढ़ी न फूल समाइ । 
फूल सदन में राजहीं शोभा कही न जाइ ॥ ५३ ॥ 


१ किसकी २ मछली पकड़ने वाला किलकिला पक्षी 

दु० गोरी गोरी ओरी गोरी, श्याम श्याम सखि पिय की ओरी । ५४ । 
अपु अपु नावनि पर सब चढ़हों, अगनित छवि के सागर बढ़हों | ५५ । 
मधि नौका दोऊन की सोहें, सखियन की चहुँ दिशि मन मोहे | ५६ । 
पिय प्यारी अरु सब सहचारी, खेलत नौका बदि बदि वारी । ५७ | 
ढिंग ढिंग राखे जुगल सहेली, एक संग सबही ने पेली ।५८। 
गोरी छवि सों आगे आई, हॅसति लसति प्रफुलित अधिकाई । ५९ । 
ज्यो ज्यों श्याम सावरी हारैं, त्यों त्यो बाढ़ति चौंप अपारें | ६० | 
पुनि उततें सब संग चलाई, हँसति लसति प्रिय आगे आई ।६१। 
नमित ग्रीव करि लाल लजायौ, हास्यौ हास्थौ गोरी गायौ । ६२ । 
हसि हसि वचन कहत सुखरासी, कही लाल क्यों भये उदासी । ६३ । 
ऐसें कहि कहि चौंप बढ़ावैं, सुनि सुनि पिय जिय अति सुख पावैं । ६४ । 
पुनि लंपट कही संग चलावे, कहा भयौ इक वेर" हरावें । ६५ । 
अधर सुधा की होड बदी जे, हारे पार्छ रोड न कीजे । ६६ । 
ऐसें बदि बदि संग चलाई, तबही गोरी आगे आई ।६७। 
लंपट होड़ बदी मन मानी, गोरी भोरी सो नहिं जानी । ६८ | 
चुकत न लंपट अपनी घाते, भोरी सो समुझत नहिं बातें । ६९ । 
महा मगन रस मैन मतंगी, पिय पै होड सु लेत उमंगी | ७० | 
प्रणय कोप करि भरि अकवारी, चुंबन करत मैन मतवारी । ७१ | 
सो सुख जानत बाल लला री, नव नव सुख में छके महा री । ७२ । 
दो० आगे झमकत बाल की नाव मीन की भाँति । 

पाछें मीनरकानि सी लंपटता की पाति ॥ ७३ ।। 

मीनरका सी दौरहीं करन मीन सौं मेलि । 

किधों ग्रसनि कों दौरहीं आगें जलचर झेलि ।। ७४ || 
दु० एक नाव में बैठे संगा, खेवति ललितादिक सु उमंगा । ७५ । 


१ एक बार 2 कुन्याव 

इततें उत उततें इत आवैं, चपलाई सब देखि लजावें । ७६ । 
मानो इत उत जात न आवैं, ज्यो घन में चपला चमकावें | ७७ । 
रूप छविन सुख नव नव वरषें, जमुना की छवि अनुपम सरसे । ७८ । 
रमक झमक नौका झलकावैं, सो छवि मोपै कहत न आवे । ७९ । 
दो० पिय प्यारी सखि नाव की शोभा कहत बनैन | 
वरन करन आवत नहीं जानत मो मन नैन || ८० ॥ 


दु० गौर श्याम सखि नौका माई, प्रतिविंवन जल में झलकाई । ८१ | 
अपने प्रतिविंवन जल माहीं, देखत पलक लगत छिन नाहीं । ८२ | 
देखि देखि मन सोच करत री, महा मनोहर मनन हरत री । ८३ । 
सकल सखी देखत विवि ओरं, इकटक रहिं ज्यौं चंद्र चकोरें । ८४ । 
एई गौर श्याम विवि कहहीं, शोभित संग सखी सुख लहहीं । ८५ । 
साक्षात प्रतिविंवन मानें, चलिये ढिंग मिलिके सरसानें । ८६ । 
कूदि परे सबही जल माहीं, मिलिवे की रुचि थोरी नाहीं । ८७ । 
ढूंढत रूपनि अपने अपने, सो छवि कहत न बनिहे सपने । ८८ । 
ज्यों ज्यों द्रग दरसें नहिं परसें, त्यों त्यों बाल लाल सखि तरसे । ८९ । 
परस्पर कहत मते रस बैना, इनकों मिलिये तबही चेना । ९० | 
कमल सकल कल डारत तोरें, जमुना जल फेल्यौ चहुँ ओरै । ९१ | 
दूँढत सब मिलि बुड़की लीयैं, बढी ललक मिलिवे की हीयें । ९२ । 
कबहुँ नामहि लै लै बोलें, अहो लाड़िली लाल कलोलैं । ९३ | 
हमसौं काहि" छिपे बलिहारी, आवौ मिलिये भरि अंकवारी । ९४ । 
ढूँढत गज करनी ज्यों खेलें, भुज विशाल सौं जल दै पेलैं । ९५ । 
घूमत भाँति भाँति बहु कीने, होत न परस नेन सुख लीने । ९६ । 
कनक बेलि पर देखी मैना, तिनकों प्यारी कहत सु बैना । ९७ | 
जमुना में जमुना कल नीरा, शोभित नाव सखिनि की भीरा । ९८ । 
१ क्यों २ बहुत से यत्न किये 

तिनमें दिखियत श्याम सु गोरी, महा मनोहर रूप न थोरी । ९९ । 
इनको द्वार कहाँ री मैना, वेगि बतावी सुख की सैना | १०० | 
तू तौ मैना परम सुजाना, आजु हमारे दै तू प्राना । १०१ | 
सुनि भोरी तुम पर बलि जाउँ, इनकी बात घात समझाऊँ | १०२ । 


दो० ये तुम्हरे प्रतिविंव निज तुम निज गोरी श्याम । 
देखो नीकी भाँति सौं प्रतिविंवित तन भाम ॥ १०३ ॥ 
दु० हमकों मैना तू डहकावै,१ प्रगट देखियत क्यों न मिलावै । १०४ । 


जो प्रतीति मेरो नहिं आवै, ताकी हम इक रीति बतावैं | १०५ । 
अपु करतल पर मोकौं लीजे, तब जल में देखो चित दीजे | १०६ । 


जानौगी तब नीके सबही, देखत सुख बाढे अति तबही । १०७ | 


जो जानें सो करि री मोई, हम तौ तेरे हाथ बिकाई | १०८ । 
तब मैना को कर में लीनी, देखति जमुना में मति दीनी । १०९ । 
देखत अपु प्रतिविवन जाने, समुझि समुझि सकुचे मुसिकाने | ११० । 
निकसे ठाढ़े जमुना तीरें, नव नव रूप छविनि की भीरें | १११ | 
पट लट भूषण छूटे टूटे, मानों शोभा लाये लूटे । ११२ | 


| यह सुख शोभा नैना जाने, रसना करि नहिं सकत वखानैं । ११३ । 


दो० शोभा सुख छवि रूप. के उमड़े सागर वृन्द । 
मज्जन २ तिनमें करत हैं गौर श्याम कल चन्द ॥ ११४ ॥ 


| दु० पावस रितु कल नौका लाई, लाल घटा दामिनि सी माई | ११५ | 


लाल लाल पट भूषण लाई, सजे जुगल तन में छवि छाई | ११६ । 
सखियन लाल किये सिंगारा, शोभा छवि कौ वार न पारा । ११७ | 
चढ़े नाव पर विवि चित चोरैं, झूलत फूलत सुरत हिंडोरैं | ११८ | 
पवननि होत नाव झकझोरें, झोटा देत समीर न थोरै । ११९ | 


१ बहका रही है २ स्नान 


| नौका खेल विलास लीला 


९६ ] 
औरौ नाव घनी चहुँ ओरें तिन पर शोभित सखी किरीोरें | १२० | 
ज्यं ज्यों नाव होत डगमगही, त्यों त्यों प्रिय पिय तन तन पगहीं | १२१ । 
भोरी ढुरत पगति पिय तन में, कुत कृत लंपट मानत मन में । १२२ । 
रति रस मंगल ललिता गावै, मधुर मधुर कल बीन बजावै | १२३ । 
निरखत मगन ओट सखि कोटैं, अनन्यअली मृदु चरन पलोटें । १२४ । 
यह जल नौका खेल विलासा, प्रेमानंद सिंधु सुख रासा । १२५ | 
जे इहि लीला दिनहिं विचारें, ते दरसे आनंद बिहांरै | १२६ । 
जो यह सुख मैं देख्यौ नैना, सो सुख मौपे कहत बनेना । १२७ । 


दो० संवत सत सत्रह परे त्रेसठ ऊपर चार । 
माघ मास की पंचमी कृष्ण पक्ष शुभ बार ।। १२८ || 
श्री वंशी के पद कमल जिनके द्रढ विशवास | 
तिनके चरण सरोज में अनन्यअली कौ वास ।। १२९ || 
दोहा दुपई मिलि भये इकसत ऊपर तीस । 
अनन्यअली के उर बसौ श्री वृन्दावन ईश ॥ १३० ॥ 


इति लीला जल नोका खेल विलास संपूर्ण की जय जय श्री हरिवंश ॥ १९ ॥ 

श्री प्रेमी रसिक अनन्य कुल नरेश मुकटमणि महामंगल निधि 

मधुर प्रेम माधुर्य निधि गुन गननि रूप छवि रस निधि आनंद नवल नेह 
निधिपरम रस सार सुधा कंद निधिनागर नरेश मणि श्री जुगल आनंद 
की मूर्ति श्री तारासुत श्री रुक्मिणिपति परम रसीलौ हँसीलौ छेल 
छवीलौ सकल अवतारनि कौ अवतारी जे जेजे श्री सर्वोपरि विराजमान 
श्री हरिवंश चंद निर्मल अकलंक अखंड नित्य अनूप मंजुल श्री हरिवंशी 
श्री वंशी सखी श्री दंपति की सुखदाई मन भाई ऐसे श्री व्यासनंदनो 
जयति ॥ श्री वृन्दावन नरेश श्री निकुंज बिहारी श्री अलबेले महा मधुर 
माधुर्य प्रेम मैन रस छकीले परम रसीले हॅसीले श्री लाडिली लाल 
अलकलडे लड़बाबरे रंग रँगीले छेल छवीले चिकनिये मनमोहने ऐसे 
श्री राधाबल्लभो जयति ॥ 
दो० बंदौं श्री हरिवंश के चरण कमल सुख धाम । 

भरे कृपा मकरंद सों धरत शीश अलि श्याम ॥ १ ॥ 

रसिक भंग के प्राण धन ओर न दूजी आश । 

तिन रसिकनि पद कमल में सदा करो मन वास ॥ २ ॥ 
दु० श्री वृन्दावन मंजुल सोहे, दोऊ मोहन जोहें मोहं । ३ । 
तिनमें भाँति भाँति सर सरसे, भाँति भाँति जल भरे सु दरसे । ४ । 
तिहि मधि क्रीड़ा सरवर राजे, भाँति भाँति शोभा सुख भ्राजे । ५। | 
रंग रंग द्रुम बेली फूली, फलित ललित सरवर में झूली । ६ | | 
रतननि जटी तटी चहुँ ओरें, झलकत चित्र विचित्र न थोरै । ७ | 
सदन पाँति रँग रंगनि झलकैं, रँग रँग मणिनु खचित कल चिलॅकें* ।८ । | 
चित्र विचित्रित शोभा दलकैं, प्रतिविंवित हैं थल में जल कैं । ९ । | 


१ चमकते हैं 

शोभा जलज थलज रेंग रंगा, रंगनि रंगनि गुंजत भृंगा | १० । 
लाल मणिन की कुंज सु तिनमें, शोभा सुख के पुंजनि जिनमें । ११ | 
लाल लाल द्रुम बेली जिनमें, फूल दलनि की सेज सु तिनमें । १२ | 
प्रतिविंवन तिनहूँ के जल में, झलमलात शोभा दल दल में । १३ | 
बोलत रंगनि रंग विहंगा, कहत सु केलि नवेलि अनंगा । १४ | 
त्रिविध पवन कल गवन करत री, भाँति भाँति शोभा वरषत रो । १५ । 
मोर मराल कुरंग नवेलैं, झनक झनक तरु तरु तर खेलें । १६:4 
दो० क्रीडा सरवर की छविहि लही कही नहिं जाइ । 

गौर श्याम सब सखीजन तहेँ आये लड़काइ || १७ ॥ 


दु० गोर श्याम सखियन की भीरें, आये क्रीड़ा सर के तीरें । १८ | 
देखत क्रीड़ा सर की शोभा, उपजत नव नव मन मन लोभा ।१९ । 
खेलत क्रीड़ा सरवर माँहीं, तन मन प्रमुदित थोरे नाहीं । २० |. 
पट लट भूषण काछे आछैं, डोलत शोभा पाछैं पाछै । २१ | 
अँग अँग जल थल में झलमलहीं, चौंधि कौंधि मृदु हवै दल-दलहीं* ।२२। | 
बँगला छत्री पर सब चढ़हीं, दिशि दिशि छवि के सागर बंदही | २३ । 
मध्य कुंज वर प्रीतम गोरी, चढे शिखर पर छवि नहिं थोरी । २४ । 
कूदि परे क्रीड़ा सर माहीं, सो छवि कहत बनत कछु नाहीं । २५ । 
मनों अनूप रूप कल चंदा, छवि दामिनि शुभ घन के वृंदा । २६ । 
हिलिमिलि क्रीड़ा सरवर माँहीं, बढ़े मोद उर थोरे नाहीं । २७। 
चढ़ि चढ़ि कूदि परत पिय प्यारो, चहुं दिशि झलमलात छवि भारी । २८ । 
गोता ले लै दूरहि निकसैं, मानों कमल कमल में विकसैं । २९ | 
हँसत लसत छवि कहत न आवें, मेरे तन मन मैन सिरावैं । ३० | 
बिच बिच थाह लेति सुकुमारी, जोरत ऊँचे करत भुजा री । ३१ | 
सो छवि निरखत कुंजबिहारी, चित संपति इहि छवि पर वाशे । ३२ । 
१ प्रत्येक दल-दल में कोमल चकचौंधी हो रही है । 

बिच बिच गोता लेत बिहारी, ऐचि लेत प्रिय कौं अँकवारी । ३३ । 
जल मधि केलि खेल खेलत री, निकसत सुरत रंग झेलत री । ३४ । 
दूरि जाइ निकस्यौ मतवारो, हँसत लसत सुख पायौ भारो | ३५ । 
चहूँ ओर देखत मुख चंदी, चपल नैन अंगनि छवि वंदी । ३६ | 
देख्यौ लंपट दूर किशोरी, हँसति लसति सु चली पिय ओरी । ३७ | 
हँसत लसत लंपट सरसत शी, केलि खेल खेलन तरसत री । ३८ | 
कछु कछु नेरे आई गोरी, लंपट घत मत करत न थोरी ।३९ | 
श्याम मीन सौ जल में धसहीं, प्यारी के तन लपट्यौ हँसहीं | ४० । 
आलिंगन चुंबन करि छोरी, दुस्यौ जु जल में करि रति चोरी | ४१ | 
मुख मोरति सतराति किशोरी, अनखत* मत घत करत न थोरी । ४२ । 
कबहु बुडकी लै अनुरागं, को पाछे को निकसत आगे । ४३ । 
नागर नट की कलानि खेलैं, खेल खेल में खेल नवेलैं | ४४ । 


कोटि कोटि नट कला लजावैं, खेल खेल में नव उपजावैं | ४५ | 


दो० खेल खेल में खेलहीं करत केलि रस मैन । 
परस्पर सब सखि खेलही प्रमुदित अति सुख दैन ॥ ४६ ॥ 


दु० सैननि प्रिय ने सखी सिखाई, पिय कौं नीके घेरौ माई । ४७ । 
घेस्यौ पिय सखियन चहुँ ओरी, मध्य रहीं कल आपु किशोरी । ४८ । 
घेरि लियौ मनमोहन माई, छिरकत सखि चहुँदिशि चपलाई । ४९ । 
पुनि लंपट ने बुड़की लीनी, औचक बाल माल उर कीनी । ५० | 
प्यारे कौं प्यारी ने पकरयो, कुच बिच भुज डोरिन सौं जकस्यौ । ५१ । 
हारहु में पिय जीत मनाई, लंपट की सब विधि बनि आई | ५२ । 
लंपट कहत सुनहु सुकुमारी, छिरका खेलें बदि बदि वारी । ५३ । 
गोरी ओर भई सब गोरी, श्याम श्याम साँवल की ओरी । ५४ | 
करतल संपुट करि भरि छिरें, बचवत नेन प्रिया मुख फिरिंकें | ५५ । 


१ प्रणय कोप 

अरस परस छिरकत सब ऐसें, युद्ध करत घन दामिनि जैसे । ५६ । 
श्रमित भुजा जघननि पर मेलें, नेम लाज दीनी सब पेलें । ५७ | 
मुख मुख में भरि भरिकै मेले, छिरकत मनु पिचकनि सौं खेलें । ५८ । 
मुख मुख में विवि लंपट झेलें, अधर सुधा रस दै लै खेलें । ५९ । 
एक बूँद हू गिरन न पावे, ऐसी विधि छिरकैं छिरकावैं | ६० । 
अंग अंग परसें परसावें, दरसावें दरसैं सरसावैं । ६१ | 
वदन छवीले नेन रेंगीले, केलि रमीले झलक अँगीले । ६२ । 
ज्यों ज्यों श्याम साँवरी हारै, त्यौं त्यों बाढ़त चौंप अपारैं । ६३ । 


दो० महा मत्त उन्मत्त विवि खेलत खेल नवेल । 
अनन्यअली के उर बसो श्री राधा बल्लभ खेल ॥ ६४ ॥ 


दु० जोरि जोरि दोऊ करतलहीं, भरि भरि छिरकत नीर विमलही । ६५ । 
बिच बिच उलट पुलट छै छिरकैं, देखत प्रिय छवि पिय फिरि फिरिकै । ६६ । 
दृष्टि पीठ पर नहिं ठहरावै, रूप अनूप कहत नहिं आवै । ६७ | 
मच्यौ खेल कमलनि को भारी, श्याम सॉवरी गोरी प्यारी । ६८ । 
मची मार कमलन की प्रबला, चाह चौंप बाढी छवि नवला । ६९ । 
| कमलनि तोरें अँगुरि मरोरै, उपजत छवि में छविनि किरोरें | ७० । 
तकि तकि मारत परसत-अंगा, पुलकत उपजत कोटि अनंगा ।७१। 
मानौं घन घन दामिनि चंदा, करत युद्ध कमलनि सौं वृन्दा । ७२ । 
भवर निकर' मनों कमलनि सैना, इनसों कोऊ भाति चले ना ।७३। 
गुंजत मनों युद्ध रस गावैं, घन दामिनि शशि पर चढि आवैं । ७४ | 
बिच बिच भॅवरन सों सब डरहीं, बुड़की ले ले निकसत लरहीं । ७५ | 
मनहुँ कमल कों मारे डारें, सुरत सूर छिनहूँ नहिं हारे । ७६ । | 
जीवीं गोरी सकल सहेली, श्याम सावरी दीनी पेली । ७७ । | 
निकसीं थल पर भजिके आई, थल कमलन की मार मचाई । ७८ । 


१ समूह २ पाठा० छिनही 

दो० श्याम सॉवरी तननि ते टपकत विमल सु नीर । 
मनों घटा सिंगार छवि मुक्ता वरषत भीर || ७९ || 


दु० हँसत लसत गोरी जल माँहीं , पुलकि पुलकि उपमा छवि नाहीं | ८० । 
सरवर में ते निकसीं गोरी, मारत थल कमलनि चहुँ ओरी । ८१ | 
मनौं कोटि छवि दामिनि चंदा, वरषत छवि मुक्तनि के वृन्दा । ८२ । 
झलमल झलमल सब तन होई, इहि छवि की उपमा नहिं कोई । ८३ । 
इहि छवि मोपे कहत बनैना, अनन्यअली के जानत नैना । ८४ | 
परस्पर कमलनि वरषत रेले, जल में दई साँवरी पेले । ८५ । 
तिन पर कूदि परीं सब गोरी, पकरत छोर देत सब टोरी । ८६ । 
हारे कहि कहि करतल पटकें, हसि हसि परत तननि पर लटके । ८७ । 
अलकलड़े लड़बावर सबही, छूटे टूटे भूषण सबही । ८८ | 
चीर उछीर' भीर छवि तन में, फेलि रहो जल थल घन वन में । ८९ | 
श्याम सावरी हा हा खावे, चरण कमल कल पर सिर लावैं । ९० । 
दो० निकसे सरवर ते सबै ठाढ़े चहुँ दिशि तीर । 

मानौं छवि झरना झरें तन ते टपकत नीर || ९१ || 
दु० दिशि दिशि अग अंग छवि झलमलहीं, रतिपति के दल कौं दलमलहीं । ९२ । 
लाज लाज लाजनि की हीनी, नागरता चित्रनि सी कीनी ।९३। 
शोभा ने शोभा गन पाई, रूप रूप छवि छवि में छाई । ९४ | 
आनॅद के आनंद बढ़ायो, प्रेमहुँ कों अति प्रेम चढ़ायौ । ९५ | 
मगन मगन भयौ! अचल चलाई, देखत चंचलता अचलाई । ९६ | 
फूली फूल भूल हू भूली, सब संपति दंपति रस फूली ।९७। 
उपजत खेल खेल कों नवला, सबकी आशा पूरी सकला | ९८ | 
दो० झलमलानि अग अंग छवि को करि सके बखान । 

जिनके उर नेननि गडी जानें सोई जान ॥ ९९ ॥ 
१ चीर की भीर से रहित २ पाठा० हवै 


१०२ ] क्रीडा सर खेल विलास लीला 


दु० सेज सदन सरवर मधि झलके , आये दंपति सखि दल दल कै" । १००। 
भाँति भाँति कीने सिंगारा, शोभा छवि कौ वार न पारा । १०१ | 
सेज सरोवर दोऊ आये, रति रस खेल नवेल मचाये | १०२ । 
खेलत संग सखिन के नैना, अनन्यअली हित कहत बनेंना । १०३ | 
कोटि कोटि शोभा सुख नवली, लोट पोट भई २ उपमा अवली । १०४ । 
लीला नाम धाम सुखरासी, क्रीडा सरवर खेल विलासी | १०५ | 
जे इहि लीला हित सौं गावें, ते नित केलि खेल दरसावें | १०६ | 
उमगि उमगि यह जस रस गावें, नित प्रति ललना लाल लडावें | १०७ । 
लोट पोट? जहँपिय कों कीनों, सहज नवल सुख लीनों दीनों | १०८ । 


दो० संवत सत सत्रह परे त्रेसठ ऊपर चार । 
माह मास एकादशी कृष्ण पक्ष शुभ वार ॥ १०९ || 
कोटि कोटि विनती करों सुनहु जुगल चित लाइ । 


अनन्यअली कब खेल में लोट पोट स्वै जाइ ।। ११० || 
इकसत एकादश भये दुपई दोहा रसाल । 
अनन्यअली के नेन में बसौ लाडिली लाल || १११ || 


इति क्रीड़ा सर खेल विलास संपूर्ण की जय जय श्री हरिवंश ।। २० ॥ 


१ दल के दल २ पाठा० खै ३ मन्त 


जीव पुकार 

श्री प्रेमी रसिक अनन्य मुकट मणि ईशनि के ईश ईश्वर महाराजा 
छत्रपति श्री तारासुत श्री रुक्मिणिपति सकल अवतारनि को अवतारी 
श्री हरिवंश चंद्र निर्मल अकलंक अखंड नित्य अनूप मंजुल अद्भुत 
अलौकिक सर्वोपरि विराजमान परम कृपाल दयाल वात्सल्य करुणा 
उदारता नागरता गुन सरस सार सुधा रस सागर श्री हरिवंशी श्री वंशी 
सखी श्री प्यारी की प्यारी पहिरें कल झूमक सारी छिन एक होत न 
न्यारी जाके चरण कमल नित बंदत श्री श्याम रसिक बिहारी ऐसे श्री 
व्यासनंदनो जयति ॥ श्री वृन्दावन ईश निकुंज नरेश ऐसे श्री 
राधाबल्लभो जयति ॥ 


दु० भूप एक सबके पर" राजे, सर्वोपर तिनको बल गाजे । १ | 


जगत भगत सबके पर गाजे, नित्य बिहार निशान जु बाजे ।२। 
अवतारनि अंशनि के अंशी, जगत-भगत सब करत प्रसंशी । ३ | 
तिनकी वृन्दावन रजधानी, मंजुल कुंज महल सुखदानी । ४ । 
रहत निरंतर तिनके माहीं, कबहूँ पल छिन बिछुरत नाहीं ।५। 
प्रेमी रसिक अनन्य रसाला, तिनकी सभा रहत सब काला ।६। 
चरचा करत महा रस दाई, नित्य बिहार निशान बजाई । ७ | 
जे लें तिनकौ नाम रसाला, जग-ठग सों छूटें ततकाला । ८ । 
यह सुनि हों जु गयौ तिहि पासा, करी पुकार कहत अपु आशा ।९ | 
अहो श्री व्यास मिश्र के नंदा, श्री हरिवंश विमल कल चंदा । १० | 
तीन लोक देखे सब ठौरै, तुमसे राजा कहूँ न औरे । ११ | 
सब केवल लुमही ने कीने, अनुपम दंपति संपति लीने । १२ । 
को लूटत दुख देहे तोकौं, कहौ अवस्था अपनी मोकों । १३ । 
मोसौं कहो निशंक पुकारे, मेरे दुख को वार न पारे ।१४। 


१ सबके ऊपर 

काम-विषे नृप अतिही बढही, अधरम-कुंजर ` मद पर चढही | १५ | 
महावत गज अंकुशक पठाई, मारि पेलि तन नगर लुटाई । १६ । 
दुष्ट-प्रधान विराजें संगा, चढ्यौ महा अति चपल तुरंगा | १७ | 
छल बल झूँठ कसे हथियारें, सकुचत नेंकु न मारे डारें । १८ | 
अघ'* घनः करम जनम के जितने, उँट मूढता लादे कितने । १९ | 
विविध वासना सैना अगने, ऐको बल कोऊ नहिं अपने | २० | 
क्रोध नीच डोलत सँग लागो, प्रतिष्ठा विष्ठा लेत अभागो | २१ | 
सब मिलि मोहि बंध में दीनों, चारों नेंन आँधरी कीनों । २२ । 
आशा डाइन संग लगाई, भूत सकाम महा दुखदाई । २३ । 
आलस उर पर पाथर धरहीं, निद्रा ठगिनी सर्वसु हरहीं २४ | 
माया-सॉकर बेडी भारी, बाँधे गाढे" पॉइ भुजा री । २५ | 
नरक सिंधु मे गोता दीने, व्याकुल दुख दे स्वॉस न लीने | २६ | 
जम सूरी पर देत चढ़ाई, सो दुख मोपै कहे न जाई । २७ | 
अब तुम वेगि छुडाहु कृपाला, मारत सॅक“ नहिं करत विहाला । २८ । 
विषे भूप ने रोक्यो नीके , दिखवत तुच्छ सुखनि सब फीके । २९ | 
जिन जिन पे हौं गयौ पुकारा, तिन तिन दुख दे करी न सँभारा । ३० । 
अब हौं पावत अपनी करनी, महा दु:ख में आयु जु ढ़रनी । ३१ | 
श्री नागरीदास जू कृत दोहा- 
दो० जिनके बल निधरक हुतौ सो बैरी भये आन । 

तरकस के सर साँप ह्वे फिरि फिरि लागे खान || 

श 

कियौ राज द्रढ़ अतन ° नेमो तन-नगर जुमाँहिं। 

मो मन इनसौं मानहीं इनको दोष सु नाँहिं ॥ ३२ ।। 
दु० घर के चुगलन सौं न बसाई, मिले जु फूटि फूटिकें जाई । ३३ । 


१ हाथी २ पाप ३ बहुत से ४ अगनित ५ कसकर ६ शांका ७ कामदेव 

तिनसौं मेरौ बस कछु नाहीं, उपजत महा दाह मन माही । ३४ । 
पावत दुख गन अति ही रोवै, घर के कोऊ मुख नहिं जोवैं | ३५ | 
वचन बान तकि तकिकैं मारे, छेदत निकसत वारैं पारें । ३६ । 
कहैं कुढुंबनि सौं मम बतियाँ, तिनसौं लरें जरावे छतियाँ । ३७ । 
काहू कौं मम वचन न भावै, याते अतिही हियो जरावै । ३८ । 
मति गति अतिशय भई सु छीनी,* मारनि सबनि ईठ * करि लीनी । ३९ | 
लोक कुटुंब मानि सुखदाई, तुम्हरे चरन न मन में लाई । ४० | 
ममता मेरे परी जु ख्याला, हौं अति अग्य जु भयौ विहाला । ४१ | 
एते पर समुझत मन नार्ही, देखि कुटुंबनि सौं हरषाही । ४२ । 


सो० गये जु लोचन कान दसन गये रसना थकी । 
भूल्यो सबै सयान लालच कौ नहिं ओर है ।। ४३ ।। 


दु० मानुष तन वर नगर अनूपा, सो मै पायौ सुख को भूपा | ४४ | 
दुर्लभ ब्रह्मादिक कों अतिही सुर्लभ होत न लोचत चितही* | ४५ । 
नीके रहतौ तब सुख धामा, रटतौ श्री हित जू के नामा । ४६ । 
लियौ न कबहूँ प्रभु कौ नामा, घेस्यौ चोर आइकैं धामा । ४७ । 
अपने कर सब दयौ लुटाई, चोर भूप को दोष न भाई । ४८ | 
में दुख कौं अति सुख करि मान्यौ, बार बार जम” हाथ बिकान्यौ । ४९ । 
कुपथ चलों अरु सुपथ न जाऊँ, सतसंगति तजि विमुखनि धाऊ । ५० । 
ठग को दोष वृथा ही कहिये, रोइ पीट कैं अपु कौं रहिये । ५१। 
लेत घसीटत जम हू हारें, कहाँ लों दुख दें कहाँ लों मारें । ५२ । 
घरत घरत ब्रह्मा हू हास्यो, रिस करि कागद फास्यौ डास्यौ । ५३ । 
अपु कर सब विधि भयौ विहाला, कहा लों कहौं आपुने हाला । ५४ । 
तुमते कछु न दुरी बलि जाऊँ, मेरे मन की में हु न पाउँ । ५५ | 
ताते तुम अब देहु छुटाई, मो मन तन तब कछु सुख पाई । ५६ | 
सुनि रे जीव कहीं हौं तोकों, दै अकोर" जबही कछु मोकों । ५७ | 
१ आरपार २ क्षीण ३ मित्रता ४ चित्त लगाकर याचना करने पर भी सुर्लभ नहीं होता 

५ यमराज ६ वाक्यदान रूपी घूँस 

तेरी मोकौं नहिं विश्वासा, जो लों तुव तन में रहि स्वाँसा । ५८ । 
तजौ जु ग्याति जाति की घाता, साधो तन धरिकें सब गाता । ५९ । 
बुरी भली' टहलनी फूलैं, तिनकों तू जिन राखे भूलें? । ६० | 
करी दया मोसौं यों कहही मो तन नगर देखि दुख लहही । ६१ | 
ग्रीव डुलाइ देखि तन धामा, देखी सैना ठग-नृप कामा । ६२ । 
रहत कुसंगति चाल चलाई, करतहि जो जो मन कों भाई । ६३ । 
कियौ जु मन कों जो जो भायो, श्री प्रभु कौं चित नेंकु न लायो । ६४ । 
दो० विषे खेल खेलत रह्यो हार न कबहूँ मानि । 

पीयौ विष रस मोह मद भूल्यो सबै सयान || ६५ ॥ 


दु० तिनको एक जतन मैं जान्यौ, सो चौरासी पद में गान्यौ । ६६ । 
अथ श्रीजू के श्री मुख वचन :- 

जै श्री हित हरिवंश प्रपंच वंच सब काल व्याल कौ खायौ । 

यह जिय जानि श्याम श्यामा पद कमल संगी सिर नायौ १ || 
दु० यहे वचन जे जीव न मानें, सोई अंध बंध में ठाने । ६७ । 
तन मन वच करि मो वच मानों, तब लूटें तुव पापहि जानौं । ६८ । 
अब कछु जीत कहत वच बाने, तुम तौ मेरे दोषन जाने । ६९ । 
हौं अति हीन महा कंगाला, कासों कहों आपने हाला । ७० | 
जिन जिनके हों गयौ जु पासा, तिन तिनकी सुनि उपजे त्रासा | ७१ | 
साधन कष्ट अनेक करावें, विधि निषेध जंजाल बतावैं | ७२ । 
धरम सकाम जु करें करावें, कहा रंक पै ले अरु लावैं | ७३ । 
त्यो त्यों ठग कों अधिक बढावैं, बार बार यम हाथ बिकावैं । ७४ । 
दो० परभ भूप के भूप तुम परम रसिक सिरमौर । 

चौदह लोक देखत फिरयो तुमसे कोउ न और ॥ ७५ ॥ 


१ बुराई भलाई २ भूलकर भी ३ हित चौरासी, पद सं. ५९ 

दु० अब हौं आयो तुम्हरे सरने, दाइ उपाइ जु तुमकों करने । ७६ । 
लुम बिनु कौन करै मम काजा, घटी बढी की तुमकों लाजा । ७७ । 
तुम अति बली सबनि पर गाजे, लोक चतुर्दश तुम्हरौ राजे | ७८ । 
छुटौं हों तुम करौ जु सोई, मो औगुन ठग कों देहु खोई । ७९ | 
दो० राजा मसलत मतौ करि करत जु दाइ उपाइ | 

छुटे वेगि जग बंध' ते सैना मैन भजाइ ।। ८० ॥ 
दु० झूँडी-सैना कबहुँ न रखिये, साँची-असि? नीके कटि कसिये | ८१ । 
कपट-छुरी दुख सुख दै डारै, ए सब काचे हैं हथियारे । ८२ । 
द्रढ़ता-कवच सु नीके कसिये, धीर-ढाल पाछे नहिं खसिये । ८३ । 
वेपरवाह-गज महावत-फूले, सहन शीलता-अनुपम झूले । ८४ | 
सिर राखौ अंकुश-निहकामा, संतोष-अंवारी अति सुख धामा । ८५ । 
मृदुल-बिछौना चौर चतुराई, छत्र फिरत जु महा सुखदाई । ८६ । 
बाजे मधुर-मधुर मृदु बैना, बेठी इन पर पावो चैना । ८७ | 
दया-प्रधान संगही राखौ, दीन-खवास बैन मदु भाखौ । ८८ | 
राखि सभा यह तन-धर माँहीं, निशि दिन रसिकन संग कराहीं । ८९ । 
सदा निशंक निशान बजावै, विमल घुजा आगे फहरावै । ९० | 
सुनतहि काम नृपति मरि जाई तुव तन-नगर न कबहुँ धाई । ९१ | 
आइ बसौ वृन्दावन धामा, तब तुम पावौ शुभ विश्रामा । ९२ । 
राज करत श्री राधा रानी, पास खवास श्याम सुखदानी । ९३ । 
अगन! सहचरी सखी सहेली, रूप अनूप न जात कहेली । ९४ । 
चहुँ दिशि जमुना बहत सुदेशा, तहाँ न माया काल प्रवेशा । ९५ । 
भाव भावना करौ विचारौ, यह मत घत नित उर में धारौ । ९६ । 
भजन रतन धन संग्रह करिये, दंपति-संपति उर में भरिये । ९७ | 
जुगल नवल के नाम रसाला, रसना-रानी रटि सब काला । ९८ । 
रसना तू कछु कहे जु औरे, बैठेगी लोंडी* की ठौरे । ९९ । 


१ बंधन २ तलवार ३ अनन्त ४ दासी 

कुपथ कुसंग जात ही लूटे, अबकें बँध्यौ तौ कबहुँ न छूटे । १०० | 
भजन पथ ते कबहु न डिगिये, रसिक अनन्यनि संगति लगिये | १०१ | 
सुहृद सुजाती सों सब कहिये, धरम मरम धन अधिके लहिये । १०२ । 
थाती" बड़े न लूटे कोई, तिहि संगति में रहिये सोई । १०३ । 
इहि विधि तुम जु रहौ दिन रैना, अचल राज पावौ वर चैना । १०४ । 
नारदादि जे भक्त अपारा, सबही ने यह कियौ विचारा | १०५ | 
या जग-ठग के यहे उपाई, भजन-भूप ने दये उड़ाई । १०६ । 
सुनें भनें जे जीव पुकारा, जग-ठग ते छुटै निर्धारा | १०७ | 
श्री व्यासनंद के सरनें आवैं, अविचल प्रेमा पदवी पावें | १०८ | 
दो० संवत सत्रह सौ परे त्रेसठ षट अरु चार | 
अगहन मास त्रयोदशी शुक्ल पक्ष शुभ वार || १०९ || 
अपने मन के समझ कों कीनी जीव पुकार । 
सुनतहि जग-ठग जाइ भजि डारत सब हथियार || ११० ॥ 
श्री रुक्मिणिपति चरण सों जिनके ब्रढ़ विश्वास । 
तिनके चरण सरोज में अनन्यअली कौ वास ॥ १११ || 
दोहा दुपई एकसत ऊपर अष्ट जु चार । 
रसिक नृपति पद कमल बल अनन्यअली गुंजार । ११२ ॥ 


इति जीव पुकार संपूर्ण की जय जय श्री हरिवंश || २१ ॥ 


१ अमानत का घन 

श्री प्रेमी रसिक अनन्य कुल राज राजेश्वर श्री तारासुत श्री 
रुक्मिणिपति सकल अवतारनि को अवतारी श्री हरिवंश चंद्र निर्मल 
अकलंक अखंड नित्य अनूप मंजुल अद्भुत सर्वोपरि विराजमान 
परमानंद महामंगल स्वरूप मधुर माधुर्य प्रेम रस सरस सार सुधा सिंधु 
श्री हरिवंशी श्री वंशी सखी श्री राधा प्यारी की प्यारी छिन एक होत 
न न्यारी पहिरें कल झूमक सारी जाके चरण सरोज नित्त बंदत श्री 
साँवरौ रसिक बिहारी ऐसे श्री व्यासनंदनो जयति ॥ श्री वृन्दावन ईश 
निकुंज विलासी छेल छवीले परम रसीले चिकनिये मनमोहने ऐसे श्री 
राधाबल्लभो जयति ।। 


दो० श्री व्यासनंद पद चंद वर सब ब्रह्मांड प्रकाश । 

उर धरनी में धरत ही होत सकल तम नाश ॥ १ ॥ 

श्री रसिक नृपति हरिवंश के बंदों चरण रसाल । 

जिनकों बंदत रेन दिन छेल छवीलो लाल ॥ २ ॥ 

चरण शरण कल बलनि ते कहीं जु चरण प्रताप । 

चरण शरण आये जेई तिनसौं जुगल मिलाप ॥ ३ ॥ 
दु० श्री हरिवंश शरण" जे आये, श्री राधाबल्लभ तिनही पाये । ४ । 
जे जे श्री हरिवंश उपासी, दंपति की नित करत खवासी । ५ । 
श्री हरिवंश चरण जे लागे, लोक चतुर्दश में ते 2 । ६ | 
श्री तारासुत जिहि उर राजे, सबके ऊपर तेई आजै | ७ । 
श्री रुक्मिणिपति जिहि उर बसहीं, तिनके वच सुनि गोरी हँसहीं । ८ । 
जिनकों हित पद पंकज प्यारे, श्रृष्टि दृष्टि ते तेई न्यारे । ९ | 
जे श्री हरिवंश चरण जस गावै, लाल बाल सुनि सुनि हरषावें । १० । 
श्री हरिवंश करत जे ध्यानं, तिनके सब पर २ बजत निशान ।११। 
\ १ पाठा० चरण २ सबसे ऊपर 

श्री हरिवंश चरन उर लावैं, तिनसों प्यारो हा हा खावे । १२ | 
जे हरिवंश चरन अनुरागी, तिन सम कोऊ नहिं बड़भागी | १३ । 
श्री हरिवंश चरन बल जिनके, दंपति संपति सुख वर तिनके | १४ | 
जे हरिवंश चरन उर घारें, ते निरखें नित नित्य बिहारे । १५ | 
जिनकौं चरन-कमल की आशा, तिनकों राखे प्यारी पासा" । १६ । 
पद पंकज में जिनके नैना, बालः लाल तिनके उर ऐना | १७ | 


दो० श्री व्यास लाल * पद-कमल कल जे आये नर नारि | 
तिनके अनुपम सुखनि कौं तरसत सब अवतार ॥ १८ ॥ 


दु० व्यासनंद की शरन न जौलौं, नव निकुँज सुख पाइ न तौलौं । १९ । 
चरन शरन हित जू की आवै, नव निकुंज सुख तबही पावै | २० । 
तबही कृपा करें श्री राधे, जब हरिवंश चरन आराधे । २१ | 
कृपा करें श्री राधे तबही, हरिवंश चरन सिर धारौ जबही । २२ । 
चरन शरन हित जू की आवै, सब पर हवै ते" सुख वर पावैं । २३ । 
श्री हित जू की शरन न आये, जनम जनम तेई पछिताये । २४ । 
जे हरिवंश चरन नहिं परसै, नव निकुंज सुख कैसें दरसे । २५ । 
कुंज महल सुख तबही जानें, श्री हरिवंश मंत्र लै कानै । २६ । 
जो कोऊ ऐसें उर धरहीं, अपने धर्म बड़ाई करहीं । २७ । 
दो० सो अब हौं नीके कहौं लहों जु और प्रमान | 

अपने अरु जे और कोउ तिनहुँ कस्यौ वखान || २८ || 
दु० तुम जो बात कही ये साँची, स्वतंतर ह्वै न कही मन राँची । २९ । 
सदाचार की हे इहि रीति, अपने धरमिन सौं अति प्रीति । ३० । 
जगत भगत सब यहे विचारें, अपनी प्रभुता कहत पुकारे । ३१ । 
ऐसें बात कहें सब वक्ता, सुनें गुनें सोई सब भक्ता'। ३२ | 
हम तौ वेपरवाही जनही, अपु औरन की झूँठ न भनहीं । ३३ । 


१ अपने निकट २ श्री श्यामा ३ श्री श्याम ४ सुवन ५ सबके ऊपर होकर वे 

दिन को दिन निशि कौं निशि कहहीं, जिनकी रसद मती ते लहहीं । ३४ । 
कहत स्वतंतर ह्वे हम साँची, समुझें क्यों जिनकी मति काँची । ३५ ।. 
जिन जिन करी कही सो कहहीं, तिनके वच सच नीके लहहीं । ३६ । 
स्वादी चवै बूझै जो कोई, तिनसौं कहैं जु पूछें सोई । ३७ | 
बिनु स्वादी यह बात न लहहीं, स्वादी स्वाद लहे तब कहहीं । ३८ । 
बिनु स्वादी यह स्वाद न पावै, मत्सरता तजिही सुख. गावै । ३९ । 
वाद विवाद गर्व मन धरहीं, तिनसौं हम चरचा नहिं करहीं । ४० | 
दो० ज्यों की त्यों हम कहत हैं श्री हित जू की रीति । 

सुनियौं वाद विवाद तजि तन मन वचन प्रतीति ॥ ४१ ॥ 


दु० श्री स्वामी हरिदास रसीले, वृन्दावन में आय बसीले । ४२ । 
अति प्रसिद्ध जग भगतहि जानै, सेवत श्री नरसिंह प्रमाने । ४३ । 


| पहिलें हे नरसिंह उपासी, नैननि आगे दरस प्रकासी । ४४ | 
इनकी कथा बहुत हैं औरै, पढत रसिकजन ठौरहि ठौरै । ४५ | 
भगवतमुदित जु और उपासी, रसिकमाल में लिख्यौ प्रकासी । ४६ । 
तिनमें नीकी भाँति निहारी, मन संदेह दूरि करि डारौ । ४७ । 
तिनमें ते हमहूँ कछु जानी, लही कही सो बात वखानी । ४८ । 
श्री व्यासनंद कौं सब पर जान्यौ, वचन रचन सुनि मन में मान्यौ । ४९ | 
श्री हित जू के शारनें आये, श्रवनहि में वर मंत्र सु पाये । ५० | 
लोक वेद की करी न कान्यौ,* श्री व्यासनंद पद सों मन मान्यौ । ५१ । 
कुंजबिहारी सिर पधराये, विधि निषेध जंजाल छुटाये । ५२ । 
भये सु अति ब्रढ़ रसिक उपासी, श्रीजू नाम धरयो हरिदासी । ५३ । 
अपनी सखि करि नेरे लीनी, महल टहल गावन की दीनी । ५४ । 
अथ श्री स्वामी जू कौ पद- राग गौरी | 


१ लज्जा भी 

नमो रँगीली के निजु अंश । 

गुह्य रीति रस करी प्रकाशक को जाने यह गंश ॥ 
जा तन कृपा दृष्टि भरि चितवत कर्म नेम सब कीने नंश । 
श्री हरिदास के स्वामी श्यामा कुंजबिहारी श्री गुरु श्री हरिवंश ॥ 


दो० रसिक छाप हरिदास की प्रगट जगत के माँहिं । 
वेपरवाही भये अति तिन सम कोऊ नाहि ॥ ५५ ॥ 


दु० पंडित व्यास वास ओड़छानें, अति प्रसिद्ध संसारहि जानें । ५६ । 
तेऊ पहिलें और उपासी, करत जु कर्म धर्म व्रत रासी । ५७ | 
विद्या कौ बल अतिह्ले जिनकौं, जीति न सके और द्विज तिनकौं । ५८ । 
पंडितता की कलंगी घारें, ऐसी को है जीति उतारैं । ५९ । 
जिनके महल धुजा फरहरहीं, देखि देखि पंडित सब डरहीं । ६० । 
बड़े बड़े राजा तिनके आवैं, कथा जथा सुनिकैं सुख पावैं । ६१ । 
श्री हित जू कौ अति अनुरागी, सेवक नवलदास वैरागी । ६२ | 
सहज व्यास के घर में आयौ, कथा श्रवन सुनि हित पद गायो । ६३ । 
अथ श्रीजू कौ पद- 

जे श्री हित हरिवंश लाल ललना मिलि हियो सिंरावत मोर ? । 
| ह 
दु० चौके व्यास सुनत ही इतनी, चर्चा करन गरब धरि कितनी । ६४ । 
कहौ साधु वे रहहिं कहाँहीं, रहत सु श्री वृन्दावन माँहीं । ६५ । 
तिनकौ नाम कहा अभिरामा, श्री हरिवंश प्रेम रस धामा । ६६ | 
नवलदास सौं चरचा कीनी, रहसि तत्व तब जानी झीनी । ६७ । 
चार उँट भरि पोथी लादीं, श्री हित जू सौं करन विवादी । ६८ । | 
पोथी लादि विपिन में आये, जहॅ श्री हित मंदिर झलकाये । ६९ । 
श्री हित जू तहेँ करत रसोई, पठयौ व्यास एक जन कोई । ७० । 


१ पाठा० तिहि २ हित चौरासी पद सं० ३१ 

व्यास जु कहि भेजी अपु आशा, चरचा कों आये तुम पासा । ७१ | 
श्री हित जू ने पास बुलाये, करि आदर अतिही सुख पाये । ७२ । 
चरचा करन गरव मन धरहीं हम तुम मिलिकै चरचा करहीं | ७३ । 
प्रभु को पाक होइ तब पाछे, चरचा तुमसौं करें सु आछे । ७४ | 
व्यास कही अब करौ विचारें, आगि बुझाइ दई जल डारें। ७५ | 
व्यास कही सु काज विवि' कीजे, कही मन एक कहाँ कहाँ दीजे | ७६ । 
तब श्री हित जू ने पद गायौ, सुनतहि व्यास परम सुख पायौ । ७७ । 
अथ श्री हित जू के श्री मुख वचन- 

पद-राग गौरी 
यह जु एक मन बहुत ठोर करि कहि कोनें सचु पायौ २ । इत्यादि । 
ऱ्ह 

दु० इक तुक सुनत व्यास सरसान्यो, श्री व्यासनंद कौं सब पर जान्यो । ७८। 
तब श्री जमुना के तट आये, पोथी उँट सहित सु बहाये | ७९ । 
न्हाइ आइ दंडौत जु कीने, मोकों सेवक करौ प्रवीने । ८० | 
रहसि मंत्र श्रवननि में दीजे, अपनों जानि दासि करि लीजे | ८१ | 
श्री हरिवंश सु मंत्र सुनायी, सुनतहि व्यासदास सरसायौ । ८२ । 
श्री हरिवंश मंत्र सुनि रसला, गये व्यास के भ्रम तम नसला । ८३ । 
जगत-वेद छाँडी मरजादा, पायौ मधुर प्रेम परसादा । ८४ । 
भई महलिनी सखि सुखदाई, टहल पीकदानी की पाई । ८५ | 
दो० वरने श्री हरिवंश कौं पद साखी के माँहिं । 

श्री राधाबल्लभ इष्ट बिनु गायौ कछू सु नाहिं ॥ ८६ ॥ 
श्रीजू के सेवक व्यास जू भये ताही समै को व्यास जू कृत पद- 
राग गौरी- नमो नमो जै श्री हरिवंश ।। 
रसिक अनन्य वेनु कुल मंडन लीला मान सरोवर हंस ॥ 
नमो जयति वृन्दावन सहज माधुरी रास विलास प्रशंश ॥ 
आगम निगम अगोचर राधे चरन सरोज व्यास अवतंश ॥। 


१ दोनों कार्य (पाक सिद्ध करना एवं चर्चा करना) २ हित चौरासी पद सं . ५९ 

दो० औरौ साखी पदन में कीनों बहुत वखान | 

श्री गुरु श्री हरिवंश कों प्रभु ते अति ही मान ।। ८७ ॥ 

जगत भगत में प्रगट ही सो साखी पद गाइ । 

तिनमें नीके देखिये मन संदेह नसाइ ॥ ८८ ॥ 
दु० भये प्रबोधानंद सरस्वती, दंडी सन्यासी बड़ मती । ८९ । 
बंगाला* के हुते निवासी, भक्ति लेस नहिं तिनके पासी । ९० । 
पंडित ऐसी और न ठौरे, मनु धर? सरस्वती प्रगटी ओरेः | ९१ | 
सकल शास्त्र कौ ज्ञान सु जिनके, भाव भेद कछु नाहीं तिनके । ९२ । 
तिनके गुरु महाप्रभू कहावैं, सिद्ध प्रसिद्ध भव बंध छुटावैं । ९३ । 
शून्य भाव ते गुरू कों मानें, ग्यान भक्त सन्यासी ठानें । ९४ । 
गोपाल भट्ट से सेवक राजें, पंडित भक्त सु ब्रज में भ्राजें । ९५ । 
दो० प्रबोधानंद सरस्वती ने श्री मथुरा में आइ । 

जमुना में स्नान करि, अपनो भजन कराइ ॥ ९६ ।। 

आसन घाट विश्रांत पर कीनों छत्री माँहिं । 

एक कमंडल कूबरी" संग्रह और सु नाहिं । ९७ ॥| 

सेवक श्री हरिवंश के रसिक सु परमानंद । 

बसत लसत जिनके हिये श्री वृन्दावनचंद || ९८ ॥ 
दु० तहँ श्री परमानंद जु आये, स्नान किये जप मंत्र कराये । ९९ | 
तबही गिरे प्रेम विवसाये, सेवक संग रहत मन भाये | १०० | 
यह सन्यासी पूछत तिनकों, कहा भयौ ब्रजवासी इनकों । १०१ | 
कहा रोग हे मिरगी आई, किधौं कछू इनकौं भई" वाई | १०२ | 
इनकों प्रेम सु नितही आवै, सुमिरन करत प्रेम विवसावैं | १०३ । 
आवत प्रेम गिरत विवसाई, उर में गौर श्याम झलकाई । १०४ । 
१ बंगाल प्रान्त २ धरनी पर ३ दूसरी ४ टेढी-मेढी लकुटी ५ पाठा” है६हवा २ 

सुनतहि चौंकि परयौ सन्यासी, वचन कहत सुनि हो ब्रजवासी । १०५ । | 
मनुषनि को जु प्रेम नहिं आवै, रसिकनि कों जु प्रेम विवसावै | १०६ । 
कितिक वेर में' सुधि हवै भाई, इनकी कछु न प्रमान जनाई । १०७ । 
प्रबोधानंद अतिही तरफरहीं, कब ये उठें जु चरचा करहीं | १०८ । 
घरी चार में? सुधि जब होई, परमानंद उठे रस भोई । १०९ | 
नेननि प्रेम भरे सजलाई, हित हरिवंश हिये झलकाई । ११० |. 


दो० कैसें प्रेम जु आवही कहत प्रबोधानंद । 
हित सौं नेरे जाइकैं कहत सु परमानंद || १११ ॥ 


दु० अरस परस वर चरचा कीनी, मधुर प्रेम मुदु रस सौं भीनी | ११२ । 
रीझ प्रबोधानंद सिरान्यौ, रहसि भजन हित जू को जान्यौ । ११३ । 
इनकी कथा जु और अपारा, रसिकमाल में अति विस्तारा | ११४ । 
श्री हरिवंश चंद्र गुरू कीने, कटे जनम के भ्रम तम हीने । ११५ | 
ललचत अवतारादिक वृंदा, पायौ सो वर प्रेमानंदा | ११६ | 
निष्ठा श्री हित जू के चरनें, प्रभु ते अधिक श्लोक में वरने | ११७ | 
निगम लोक की छाँडी कानें, श्रीव्यासनंद बल गिन्यौ न आनें? । ११८ । 
श्लोक बंध इक अष्टक कीनों, पढत रसिकजन प्रगट नवीनों । ११९ । 
तिनमें कियौ वखान अनूपं, श्री हरिवंश चंद्र कौ रूपं | १२० । 
श्लोक स्तव करि रस जस गाये, श्री राधाबल्लभ इष्ट लडये | १२१ । 
इनके बहुत चरित्र सु औरै, अति प्रसिद्ध सुनियत सब ठौरै । १२२ । 
अथ श्रीजू सौं प्रथम प्रबोधानंद सरस्वती मिले ता समै कौ प्रबोधानंद 
सरस्वती कृत श्लोक एक- 
मुग्धो मुंज महाटवी मुपगतो भ्रान्त्या हताशोभ्रमन्‌ ॥ 
लब्ध्वाध्वा निजु बंधुनेन मरुता त्वद्गन्ध संबधिना ॥ 
आयातो भवतोन्तिकं कथमपि प्रौढ़ाशयातर्षितो ॥ 
भृङ्गः कां गति मे तु जीवन जने हंतत्वयोपेक्षित: || 
१ कितनी देर में २ एक घण्टा छत्तीस मिनट ३ अन्य किसी को 

अथ श्लोक बंध अष्टक- 

त्वमसि हि हरिवंश श्यामचन्द्रस्य वंशः, 

परमरसद नादै मोहिताशेष विश्‍व: । 
अनुपम गुणरत्नेर्निर्मितोऽसि द्विजेन्द्र , 

मम हृदि तव गाथाश्चित्रलेखेव लग्ना: ॥ १ ॥ 
द्विजकुमुद कदम्बे चन्द्रवन्मोदकस्त्वं , 

मुहरतिरस - लुब्धालीन्द्र वृन्दे प्रमत्ते । 
अतुलित रसधारा वृष्टि कर्तासि नादै- 

विलसतु मम बाधा-मूर्थ्नि जिष्णोरिवास्त्रम्‌ । २ ॥ 
अधिक रसवतीनां राधिकायाः: सखीनां, 

चरण कमल वीथी कानने राजहंस: । 
तदति ललित लीला गान विद्वत्प्रशंस:, 

स जयति हरिवंशो ध्वंसकोऽसौकलीनाम्‌ ॥ ३ ॥ 
अतुलित गुण राशि प्रेम माधुर्यभासि- 

प्रणत कमल वंशोल्लासदायी सुहंस । 
अखिल भुवन शुद्धानन्दसिन्धु प्रकाशः, 

स जयति हरिवंश: कृष्णजीवाधिकांश : ।| ४ ॥। 
गुण गण गणनेयैर्वश्यते वश्य कृष्ण- 

स्तरति कलयतो यद्वार्तया सत्कदम्ब: | 
निरवधि हरिवंशे तेऽत्र सा च प्रभाति, 

नहि-नहि बुध तस्मात्कृष्णराधास्वभक्तिः || ५ ।| 
हृदय नभसि शुद्धे यस्य कृष्णप्रियाया- 

श्ररण नखर चन्द्रा भान्त्यल चञ्चलाया : | 
तदति कुतुक कुन्जे भावलब्धालिमूर्तिः, 

स जयति हरिवंशो व्यासवंश प्रदीप: ।। ६ ॥| 


MR 

चरण - कमल - रेणुर्यस्य संसार सेतुः, 
पविरिव सुविलासी दर्पशेलेन्द्रमौलो । 
कलुषनगर दाही यस्य संसर्गलेश :, 
स जयति हरिवंश: कृष्णकान्तावतंस : ।। ७ || 
रमण जयन नृत्योद्भ्रामकोत्तालपूरा- 
त्तदतिललित कुआदाज्ञयाशदुपेत्य । 
ललित भजन देहे मानुषेस्वेश्वरौ तो, 
स जयति हरिवंशो लब्धवान्‌ य: समक्षम्‌ ॥ ८ ॥| 
इति श्री हरिवंशाष्टक प्रबोधानंद सरस्वती विरचित संपूर्ण । 
% 
।। औरहु बहुत श्लोक स्फुट कर किये हैं तिनमे श्री हरिवंश जू कौ रूप 
जस रस नई नई भाँति सौं वरनन कियौ है ॥ 
दु० ऐसे ऐसे बहुतक आये मो मति थोर कहे नहिं जाये । १२३ । 
बहुत कहत बाढ़त विस्तारा, ताते थोरे में निस्तारा । १२४ । 
रति इक' कनक मेरु कों जानौं, रसिक जनायौ समुझें मानों । १२५ । 
श्री हित धरम सबनि पर गान्यौ, यहे मरम सब भक्तनि जान्यो । १२६ |. 
दो० वृन्दाविपिन निकुंज को सर्वोपरि रस सार । 
तहा सु श्री हरिवंश कौ सदा लसत अधिकार || १२७ || 


दु० सो सब भक्तनि नीके जानें, श्री हित जू कों सब पर गानें | १२८ । 
सर्वोपरि नीके कै मानें, वेद पुरान प्रसिद्ध वखानें । १२९ । 
सब में नीके देखि विचारौ, मन के संभ्रम नीके टारौ । १३० । 
जहेँ लौं अंश कला अवतारा, तिन सबहिन ने क्यौ पुकारा । १३१ | 
फल वृन्दावन चंद्र सु मूलं, और धाम प्रभु पल्लव? फूलं । १३२ । 
ऐसे सब ठॉ कह्यो वखानें, सबकौं वेई वचन प्रमाने | १३३ । 


१ एक रत्ती से २ पाठा० दल दल 

अथ सर्वोपरि धरम को प्रमान :- 

श्री व्यास जू कौ पद-राग धनाश्री 

पेनी छवि कोऊ कवि न वखानें । 

जीभ खुजात प्रीति कहिवे कों व्याकुल होत अयाने 
अति अगाध रस सिंधु माधुरी वेई पै कहि जाने 
ताकौ वार पार नहिं पावत श्रुति शिवादि विधि ध्याने 
कोटि-कोटि जयदेव सरीके कहत सुनत न अघाने 
व्यास आस मन की को पुजवे श्री हरिवंश समाने ॥ १ 


नव कुँवरि चक्र चूड नृपति मनि साँवरौ, राधिका तरुणिमणि पट्टरानी । 
शेष ग्रह आदि बैकुंठ पर्यन्त सब, लोक थानेत वन राजधानी ॥ 
मेघ छप्पन कोटि बाग सींचत जहाँ, मुक्ति चारों तहा भरत पानी । 
सूर शशि पाहरू पवन जल इंदिरा, चरन दासी भाट निगम वानी ॥ 
धरम कुतवाल शुक सूत नारद चारु, फिरत चर चारि सनकादि ज्ञानी । 
सत्व गुन पौरिया काल वंदुवा कर्म, डॉडिये काम रति सुख निसानी ॥ 
कनक मर्कत धरनि कुंज कुसुमित महल, मध्य कमनीय सयनीय 'ठानी । 
पल न बिछुरत दोऊ जात नहिं तहाँ कोऊ, व्यास महलनि लिये पीकदानी |! २ ॥ 
ध 

ऐसें बहुत साखी, पद, कक्ति श्लोक करि वखाने हैं कहाँ ताँई कहिये ॥ 
दु० नीके जे अपु धरम न जानें, महा मधुर रस कैसें मानें । १३४ । 
दो० आंगम निगम पुरान अरु भक्तनि वचन प्रमान । 

तहाँ तहाँ सब देखिये नीके मन में आन ॥ १३५ ॥ 
दु० श्री हरिवंश शरन बिनु आवै, नव निकुंज माधुरी न पावै । १३६ । 
तुम इहि बात कहत हौ जैसें, और किनहुँ ने कही है तैसें | १३७ । 
ऐसे हित सौं बूझै कोई, लै प्रमान अब कहों जु सोई । १३८ | 

वाद विवाद न भूलें करहीं, मधुर प्रेम रस उर में धरहीं । १३९ । 
मत्सरता' तजि चरचा करही, तब यह रस में मन अनुसरहीं | १४० । 
नाभा स्वामी आन उपासी, भक्तमाल में कह्यो प्रकाशी । १४१ | 
भक्तमाल श्री नाभा जू कृत :- 


छप्पे :- श्री हरिवंश गुसाँई भजन की रीति सकृत कोऊ जानिहे ॥ 
श्री राधा चरन प्रधान हृदय अति सुदृढ उपासी । 
कुंज केलि दंपत्ति तहा. की करत खवासी ॥ 
सर्वसु महा प्रसाद प्रसिद्ध ताके अधिकारी । 
विधि निषेध नहिं दाम २ अनन्य उत्कट व्रत धारी ॥ 
श्री व्यास सुवन पथ अनुसरे सोई भलें पहिचानिहे ॥ 
दु० नाभा स्वामी कही जु जैसें, सकल भक्तजन लधै सु ऐसें | १४२ । 


दो० श्री हरिवंशहु के -रसिक ऐसें करथौ वखान | 
श्री व्यासनंद की शरन बिनु यह रस कोउ न जान ॥ १४३ ॥ 


दु० सब रसिकन की नव नव वानी, तिनमें देखो गति मति सानी । १४४ । 
श्री हित वानी श्री मुख भाखी, तिनमें प्रश्न कछू नहिं राखी । १४५ । 
मत्सरता तजि तिनमें देखो, स्वादी होइ स्वाद रस लेखौँ । १४६ । 
श्री हरिवंश नंद सुखदाई, श्री कृष्णचंद्र वच अति रसदाई । १४७ । 
ग्रंथ कियौ वर करणानंद, तिनमें देखो सुख के कंद | १४८ । 
श्री दामोदर चंद्र गुसाँई, ऐसी भॉतिन वचन कहाई । १४९ | 
ग्रंथ सु हस्तामल वर कीनौं, 'तिनमें देखो रस में भीनों | १५० । 
श्री हित जू के शरनें आवै, नव निकुंज रस तबही पावै । १५१ | 
ऐसहि रसिक व्यास जू कहह्षिं, साखी पदनि माँहिं सो लहहीें । १५२ । 
श्री सेवक जू कह्यो पुकारे, सुनत वचन संदेह विडारैं | १५३ । 


१ ईर्ष्या २ पाठा० दास 

देखो सेवकवानी माँहीं, सुनतहि तम भ्रम सब भजि जाँहीं १५४ । 
ऐसेंहि कही चतुर्भुज स्वामी, जगत भगत में अतिही नामी । १५५ | 
देवी सरखी सेवक कीनी, इनकी चरचा बहुत नवीनी । १५६ । 
ग्रंथ जु बारह जस वर वाने, तिनमें देखो सकल प्रमाने । १५७ । 
ऐसे श्री धुवदास वखान्यौ, तिनमें देखो सब मन मान्यौ | १५८ | 
श्री धुवदास जू के वचन :- 

प्रथम नाम हरिवंश हित रटि रसना दिन रैन ॥ 

प्रीति रीति तब पाइयै अरु वृन्दावन ऐन ॥। 

चरन शरन हरिवंश की जब लगि आयौ नाहिं ।। 

नव निकुंज निज माधुरी क्यों परसै मन मोहिं ॥ 

४ 
अथ श्री नागरीदास जू के वचन:- पद अंत को तुक-- 
नागरीदास बिनु भजे गुसाँई जु होइ न वृन्दावन रस पाइवौ ॥ 
॥ 

दु० नीके कह्यौ नागरीदासं, पद दोहा में अतिहि प्रकाशं | १५९ । 
ओरो रसिक कस्यो सब औरै, कहाँ लों कहीं जु मो मति थोरै । १६० । 
जे जे मैं जाने कहि सोई, याही में समुझौ सब कोई । १६१ | 
श्री हरिवंश शरन जे आवैं, बाल लाल ताकौं अपनावैं । १६२ । 
श्री हरिवंश चरन विश्वासा, गोर श्याम तेहि राखैं पासा | १६३ । 
चरन कमल सों ब्रढ़ व्रत जिनके, श्री राधाबल्लभ बस नित तिनके । १६४ । 
श्री हरिवंश चरन द्रढ जाके, श्री राधाबल्लभ उर-घर ताके । १६५ । 
जेश्री व्यासनंद उर आने, लाडिली लाल ताहि पहिचानै | १६६ । 
जे आये हित जू के शरने, तिनकौं और जु कछू न करने । १६७ । 
जे यह चरन प्रताप विचारें, सहचरि हवै ते केलि निहारें । १६८ । 
जे यह लीला सुनें सुनावैं, ते यह महल खवासी पावैं | १६९ । 
| ढीठो दे मै रीति वखानी, मन भावे तौ करौ प्रमानी | १७० | 

अपने मन समुझन कों कीनी, श्री हरिवंश चरन मति दीनी । १९९० ' 
औरो जे समुझे मन लावे, तिनकौ भाग कहत नहिं आवै | १७२ । 
दुर्लभ ते दुर्लभ यह बातें, सुर्लभ श्री हरिवंश कृपा तें । १७३ । 
दो० संवत सत्रह सौ परे त्रेसठ षट अरु चार । 

अगहन पूनौ भोर ही शुक्ल पक्ष शुभ वार ॥ १७४ ॥ 
चरन शरन हरिवंश की जे आये नर नारि । 

तरसत तिनके दरस कों अंश कला अवतार ॥ १७५ ॥ 
तन मन वचन प्रतीति करि निश्चे यों ही मान । 

श्री व्यासनंद की शरन बिनु यह रस नाहीं जान । १७६ ॥ 
हरिहरि हरिसब कोऊकहेंहरिवंश कहेनहिं कोइ । 

श्री राधाबल्लभ कृपा बिनु एती मति क्यों होइ ॥ १७७ || 
श्री व्यासनंद के चरन कौ जिनके दृढ़ विश्वास | 

तिनके चरन सरोज में अनन्यअलो कौ वास ॥ १७८ ॥ 
दोहा दुपई एकसत चौवन पर पच्चीस । 
अनन्यअली के उर बसो श्री वृन्दावन ईश || १७९ ॥ 


इति चरण प्रताप लीला संपूर्ण की जय जय श्री हरिवंश ॥ २२ ॥ 


टिप्पणी-'जे यह लीला सुने सुनावै ' (छन्द सं० १६९) इस पंक्ति में यह “लीला ' शब्द चरित्र 
अर्थ में ही प्रयुक्त हुआ है-प्रेम मूर्ति श्यामा श्याम की कोई क्रीड़ा केलि, खेल, विनोद किंवा 
विलासादि अर्थो में नहीं । वस्तुत: यहाँ पर चरण प्रताप लीला से तात्पर्य है-श्री हरिवंश चरण 
प्रताप के विभिन्न चरित्र । 

श्री प्रेमी रसिक अनन्यनि नागर कुल नरेशनि के नरेश श्री 
वृन्दावन के चंद श्री तारा जू को लाल परम कृपाल श्री रुक्मिणिपति 
सकल अवतारनि को अवतारी श्री हरिवंश चंद्र निर्मल अकलंक अखंड 
नित्य अनूप महा मंजुल सर्वोपरि विराजमान महामंगल परमानंद मूर्ति 
नित्य किशोर श्री हरिवंशी वंशी सखी श्री प्यारी की प्यारी जाके पायनि 
परत बिहारी खात हा हा री छिन एक होत न न्यारी पहिरें कल झूमक 
सारी ऐसे श्री व्यासनंदनो जयति ॥ श्री वृन्दावन ईश निकुंज विलासी 
नवल छवीले परम रसीले हँसीले छेल छवीले चिकनिये मनमोहने ऐसे 
श्री राधाबल्लभो जयति ॥ 


दो० श्री हित पद अनुसरत ही आनद उर न समाइ । 
अति अगम्य रस सबनि कों बिना जतन सो पाइ ॥ १ ॥ 
श्री व्यासनंद पद कमल कल सर्वोपरि रस सार । 
विपिन वास की अवस्था चार रचीं मन धार ॥ २ ॥ 
वृन्दावन के वास की कहीं अवस्था चार | 
विपिन चलन की अवस्था प्रथमहिं में विस्तार ॥ ३ ॥ 
प्रथम अवस्था सुनत ही चले विपिन की ओर । 
संपति सब परिवार तजि कानन सों रति जोर ॥ ४ ॥ 
श्री व्यासनंद के नाम सों उपजे श्रद्धा लेश । 
आस वास श्री विपिन की उपजे सुखद सुदेश ॥ ५ ॥ 
दु० श्री हरिवंश नाम नित कहिये, प्रेम प्रीति चित तबही लहिये । ६ । 
तब श्री वृन्दावन कों जानें, वास आस वन कों ललचानें | ७ | 
श्री हरिवंश शरन नहिं जोलौं, वृन्दावन पथ लहे न तौलों । ८ । 

| दो० दुर्लभ श्रीपति आदि दै वृन्दावन निज ऐन । 
सुर्लभ श्री हित कृपा ते मानुष तन सुख दैन ॥९ ॥ 


दु० अद्भुत मानुष तन तें पायौ, जा तन कों शिव विधि ललचायौ । १० । 
इहि तन कौं जिन खोव जग में, भूलि न राखि रतन यह ठग में । ११ | 
वेगि चलो वृन्दावन ओरें, तिहि मग ठग कौ चले न जोरै | १२ | 
अवनी पर सर्वोपरि राजे, सदा एक रस रहत सु गाजे | १३ | 
इहि पग सौं वृन्दावन आवै, या तन सौं वृन्दावन पावै । १४ | 
इहि चख सों वृन्दावन दरसै, इहि रसना जस गावत सरसै ।१५। 
जो जो कृत्य जगत में करहीं, सो सो वृन्दावन में धरहीं । १६ | 
वृन्दावन तऊ विलग न मानें, परम दयाल महा सुखदानें । १७ | 
ऐसौ वृन्दावन सुखदाई, तऊ जीव के मन नहिं आई ।१८। 
भाव चाव की कोन चलावे, विपिन नाम सुनि अति दुख पावै । २० | 
वृन्दावन कहि तिनके आगे, वाहे गारि दैन तब लागें | २१ | 
महा अधम ये जीव अयाने, अद्भुत वृन्दावन क्यों जानें । २२ | 
अहो प्रभू तुम परम दयाला, ऐसे पर अब होहु दयाला । २३ । 


दो० अद्‌भुत वृन्दाविपिन निजु कैसें कहि मति थोर । 
अंश कला अवतार जे ते सेवत चहुँ ओर ॥ २४ ॥ 


दु० परसन रज कों ते सब लोचें,' परस न पावैं मन में सोचें । २५ । 
रँग रग रतन कनक खचि धरनी, शोभा रचना जात न वरनी । २६ । 
प्रतिविंवित प्रफुलित द्रुम बेली, अनुपम शोभा द्वितिय नवेली । २७ । 
चित्र विचित्र चित्त वित हरनी, अति कोमल मृदुता सब टरनी । २८ । 
इक इक मणि मृदु झलकत ऐसें, लागत रवि शशि तम सम जेसें । २९ । 
श्रीपति धाम न पत्र समाने, उपमा तिन्हें न और प्रमाने । ३० । 
द्रुम बेली फल दल कल फूले, पारिजात वरषत सुख मूले । ३१ | 
१ याचना करते हैं 

दल दल प्रति दल दल रति मैना, प्रीति सहित सेवत दिन रेना । ३२ | 
फूले रँग रॅग फूल अपारा, मनों विपिन वर कियौ सिंगारा ।३३ । 
बहत लहत रुचि त्रिविध समीरा, रेंग रँग भृंग विहगनि भीरा । ३४ । 
मोर मयूरी हंस कुरंगा, डोलत बोलत रंगनि रंगा।३५। 
चहुँदिशि जमुना बहत रसाला, उपमा कहा नीलमणि माला ।३६। 
जल थल कमल विविध रेंग फूले, झलकत रतन खचित विवि कूले । ३७ । 
श्री वृन्दावन घन आनंदा, शोभा रचना नव नव चंदा | ३८। 


दो० शोभा वृन्दाविपिन की छिन छिन होत नवीन | 
जो जो दोऊ चहत हैं सो सो देत प्रवीन ॥ ३९ ॥। 


दु० अद्‌भुत वृन्दावन निज धामा, गावत भावत श्याम सु श्यामा | ४० | 
श्री वृन्दावन अचल अनूपा, श्री मुख वरनत सुखद सरूपा | ४१ 
जा वन कौ नहिं आदि न अंता, सदा सुखद सब पर गरजंता । ४२ 
माया प्रलय न कबहूँ परसै, रहत एक रस सुंदर दरसे । ४३ 
अंकित धर पद कमलनि प्यारी, लुठत फिरत तहाँ रसिक बिहारी । ४४ 
वृन्दावन की वैभव जितनी, कहि न जाइ मोपै है तितनी । ४५ 
तीन लोक की बड़ी रजधानी, ए सब संपति काल ग्रसानी । ४६ 
ये सब तजि वृन्दावन चलही, पावे पदवी वर अविचलही । ४७ 
वृन्दावन चलि जिहि तिहि भॉती, छिन छिन तेरे आयु जु जाती । ४८ 
फेरि न ऐसो समे सु पइये, वेगहि वृन्दावन कों जइये | ४९ 
भली बनी हे घत मत भाइ, वृन्दावन चलि जिन अलसाई । ५० 
लोक लाज तन धन सुख तजिये, हारि मार मन तन वन गजिये । ५१ 
ज्ञातहि जाति" देह परिवारै, निशि दिन इनही खायौ फारें । ५२ 
Ee भलो विपिन पथ चलिवौ, जामें अतिही मंगल मरिवौ । ५३ 
विपिन चलत अंतर जे करहीं, बार बार ते जम घर परहीं । ५४ 
चलिवे कों श्री २ वृन्दावन कौ, जिनकी मन हरषत नहिं तनको "| ५५ । 


१ जाति पाति २ कुटुंब ३ पाठा० नहिं ४ थोड़ा भी 


श्री वृन्दावन वास अवस्था [ प्रथम ] [ १२५ 


माता पिता आत जो कोई, तजिये तिनकों रहिये रोई । ५६ 


वृन्दावन कन रज वर एकै, तिहि सम नहिं बैकुंठ अनेके | ५७ 
ऐसे वृन्दावन कों चलिये, जाइ गाइकैं रज में रलिये । ५८ 
वृन्दावन की अनुपम बाता, जेसें पूत गोद ले माता । ५९ 
ऐसें वृन्दावन हित करहीं, लेत निशंक अंक भुज भरहीं । ६० 
चलि वृन्दावन भली न” अवारा, ज्यों चलि सावन सलिता धारा । ६१ 
नश्वर देह खेहर सम जानौं, , छाँडि विषै तिनकौ दुख मानों । ६२ 
कौड़ी दै लेहि रतन अमोलें, वृन्दावन चलि करहि कलोलें । ६३ 
सुखद सुभग रज में चित लोटे, तिहि सम नहीं मुक्ति सुख कोटै । ६४ 
छाँडौ देश कुटुंबनि आशा, चलि वृन्दावन करि नित वासा । ६५ 
काम कामिनी कंचन हीरा, मिथ्या लोभ छोड़ि दुख भीरा । ६६ 
जो तू चाहे नित सुख अचला, तौ चलि वृन्दावन लै सकला । ६७ 
और ठौर को रहनो वृथा ही, चलि श्री वृन्दावन सुनि कथही । ६८ 
कछु न और देश को वासा, चलि वृन्दावन ले न उसासा' । ६९ 
जो तू भलौ चहे सुख अपने, तौ जिन रहो आन ठॉ सपने | ७० 
जहेँ जहँ जाइ तहा दुख पावै, चलि वृन्दावन करि मन भावे । ७१ 
और ठौर को सुख दुख जानौं, वृन्दावन दुख सुख करि मानों । ७२ 
चलौ करौ जो जो मन भावै, वृन्दावन सब लाड लड़ावै । ७३ 
कोऊ भाँति न मानों टोटैं,* वृन्दावन घन सुख दे पोटे " | ७४ 
चलि तन मन वच द्रढ विश्वासा, वृन्दावन पूरे सब आशा । ७५ 


दो० कृष्ण आदि अवतार सब करत ध्यान मन माहि | 


दुलभ दुर्घट जानिके राख्यो दूर छिपाहि पपी | ७६ ॥ 


दु० कृपा करे वृन्दावन जबही, रहन सोई वन पावै तबही | ७७ 
अहो श्री वृन्दावन सुखदानी, परम कृपाल रसिकजन जानी । ७८ 
मोते हीन * मलीन * न कोई, क्यों पावै वृन्दावन सोई । ७९ 


भलो बुरौ हित जू कौ दासा, यह जिय जानौं राखौ पासा । ८० | 


१ पाठा० होत २ राख ३ स्वाँस ४ हानि ५ पोटली ६ तुच्छ ७ अपवित्र 


१२६ ] श्री वृन्दावन वास अवस्था [ प्रथम ] 


यह हित चित धरि लेहु कर गहही, तबही तुव रज में हम रहही | ८१ । 
नाहीं बल काहू कौ मेरे, चरन शरन वृन्दावन तेरे । ८२ | 
जो तू चाहे भयौ निहाला, तौ वृन्दावन चलौ उताला' । ८३ । 
छाँडौ अब तुम मति गति दुष्टी, गही शरण वृन्दावन सुष्ठीर | ८४ । 
वृन्दावन के मारग लागौ, तब तू होइ महा बड़भागी | ८५ | 
मन की तक धक कछू न भलियाँ, गहौ वेगि वृन्दावन गलियां । ८६ । 
इत उत की सब छाँडै बतियाँ, वृन्दावन चलि दिन अरु रतियाँ । ८७ । 
काल समय अब निकटहि आई, चेति चतुर तू वेगहि भाई । ८८ । 
श्री हरिवंश चरन रज आशा, इहि बल करि वृन्दावन वासा । ८९ । 
जिनको है वृन्दावन ऐना, सो जब कृपा करें दें चैना । ९० | 
तब श्री वृन्दावन में आवै, दंपति संपति सुख वर पावै । ९१ | 
तू अपने सब छॉडि सयाना, वे तौ हें अति परम सुजाना । ९२ । 
जक थक जिन तू करे विचारे, चलि वृन्दावन छविहि निहारं । ९३ । 
आज रु काल करत वय जाई, छिन छिन हीन छीन हवै भाई । ९४ । 
रही सोऊ छिन छिन चलि जाई, वृन्दावन चलि मन हरषाई । ९५ । 
आश फॉस नीके करि दूरा, चलि वृन्दावन तन करि चूरा । ९६ | 
प्रेम सिंधु वृन्दावन धामा, क्रीड़त तहाँ श्याम श्री श्यामा । ९७ । 
मीन लीन सखि करत कलोलें, विविध रतन गन सुखनि अमोलें । ९८ । 
सोई रसिक अनन्यनि पावैं, नव नव छवि तरंग दरसावैं । ९९ । 
प्रफुलित कुंज पुंज सुखदाई, रेॅंग रंग फूल कमल विकसाई । १०० | 
भाँति भाँति सौरभ घन छाई, रेंग रॅंग भृंग तहाँ मड़राई | १०१ | 
अनन्यअली तहा रहे सदाई, अंत न भूलि कबहुँ अब जाई । १०२ । 


दो० अहो महलिनी टहलिनी सहचरि सकल कृपाल । 
अनन्यअली कौं पास अपु राखौ सबही काल || १०३ ॥ 


इति श्री वृन्दावन वास अवस्था की प्रथम अवस्था संपूर्ण की जय जय श्री हरिवंश ॥ 
१ आतुरता पूर्वक २ दुष्टों की ३ सुन्दर 


श्री वृन्दावन वास अवस्था [ द्वितीय ] 

दो० द्वितिय अवस्था सुनत ही तन मन अति हरषंत | 
वृन्दावन के वास कों उमगत चित करषंत ॥ १ ॥ 
श्री व्यासनंद के पद कमल प्रथमहिं उर में धार । 
तब पावै श्री विपिन की शोभा जस रस सार ॥२ || 
श्री व्यास कुँवर की शरन बिनु वृन्दावन नहिं पाइ । 
नव निकुंज कल महल को क्यौंके " सुख मन आइ ॥ ३ ॥ 
करन वरन श्री विपिन को मो मन उपज्यौ चाव । 
ललित लड़ेती कृपा बिनु कैसें बनें बनाव ॥ ४ ॥ 
सुगम न समझो वह कृपा अगम ते अगम अपार | 
श्री व्यास सुवन के चरण बल सहज सुगम निरधार ॥ ५ ॥ 
कृपा सागरी नागरी कोमल करुणा खान । 
पद पंकज उर लाइकें करों सु विपिन वखान ॥ ६ ॥ 
अवनी कवनी सहज ही रतन खचित झलकाइ । 
सोहत मोहत चित्त कों शोभा बलि बलि जाइ ॥ ७ ॥ 
प्रफुलित वन प्रतिविंवहीं शोभा द्वितिय अपार । 
जोहि मोहि रहे मोहनी चित वित चित्रा ` वार ॥ ८ ॥ 
छवी फवी कवि को कहे दवी सु रवि शशि पॉति । 
झलकत छलकत चारुता पलक न पलक लगात ॥ ९ || 
इक इक मणि मृदु झलमलें दलमलें दल रवि चंद । 
मोहे मोहन-मोहनी सखी चकोरी वंद ॥ १० ॥ 


१ किस प्रकार से २ चित्रकला 


१२८ ] श्री वृन्दावन वास अवस्था [ द्वितीय ] 
धरनी वरनी को सके छिन छिन में छवि और । 
रहे लुभाइ ललचाइकें परम रसिक सिरमौर || ११ || 
द्रुम बेली दल झलक की उपमा कोऊ न खटाति | 
श्रीपति धाम अनेक हू तिहि सम कहे न जाति ॥ १२ ॥ 
कल्पवृक्ष सब द्रुम लता विविध सु फल दल फूल | 
राजत आजत नित्य हो कोऊ नहिं समतूल ॥ १३ || 
सदा सहज इक रस रहे कहें सु वेद पुरान | 
वरषत आनँद सहज ही भींजत रसिक सुजान || १४ || 
कुंज कुंज मृदु प्रेम सौं पुंज पुंज रति काम । 
बानत ठानत नित्य ही श्री वृन्दावन धाम || १५ || 
विविध रंग विकसे कमल और फूल की भीर । 


मनु सिंगार वन धारहीं पहिरे रँग रॅग चीर ॥ १६ || 
त्रिविध पवन गवन न करे समे समे रुचि जानि । 


गुंज पुंज अलि रंग रँग मते सुगंधनि आनि ॥ १७ ॥ 
लक्षन लक्षन वृक्ष पर अरु अकाश रह्यौ छाइ । 
रंगनि रंग विहंग कल शोभा कही न जाइ ॥ १८ || 
मधुर मधुर मृदु बोलहीं प्रेम सुखद विस्तार । 
निरखत शोभा सुनत वच सरसत विवि सुकुमार ॥ १९ ॥ 
लपटनि अटकनि द्रुम लता रचना कहत बनेन । 
दरसत परसत जुगल कल उपजत कोटिक मेन ॥ २० ॥ 
चहूं ओर रविजा बहे जुगल नवल आनंद । 
किधों हार सिंगार रस पहिरयो वन सुख कंद ॥ २१ ॥ 


श्री वृन्दावन वास अवस्था [ द्वितीय ] [ १२९ 
कंज मंजु फूले बहुत रंग रंग अलि गुंज । 
उभय तटी जटी रतन सों सहजहि शोभा पुंज ॥ २२ 
द्रुम बेली झूमी रहें प्रतिविंवित जल माँहिं । 
वन में वन दूजौ मनो अति अभूत झलकाहिं ॥ २३ 
विविध मोद कौ ऐन वन चैन देत सब भाँति । 
नागरताई जहाँ लगि रचना विविध रचाति ॥ २४ 
दंपति संपति रतिपतिहि केलि खेलि नित ठानि | 
लगन मगन मन सहजही दोऊ परम सुजान ॥ २५ 
छिन छिन वन शोभा नई जुगल हेत हवे जाइ । 
जानत मन की रुचिन वन बानत जो जो * भाइ ॥ २६ 
भावत गावत विपिन गुन श्री श्यामा श्री श्याम । 
द्रुम बेली फल फूल दल सुखद रसद कल धाम ॥ २७ ॥ 
निरुपम वृन्दाविपिन हे श्री मुख करत वखान । 
अदभुत ते अद्भुत महा परम मनोहर बानि ॥ २८ 
सदा एक रस विपिन वर जाको आदि न अंत । 
माया त्रिगुन प्रपंच की पवन नहीं परसंत ॥ २९ 
परम मनोहर विपिन वर इक रस नित्य अखंड । 
बसत लसत विवि लाड़िले अंशनि दै भुज दंड ॥ ३० 
परम सनेही रसिकमणि द्वै तन मन इक प्रान । 
प्रम खेल खेलत तहा नाहीं निशि दिन जान ॥ ३१ 
प्यारो न्यारौ सबनि ते वृन्दावन निज ऐन । 
बाल लाल विलसत तहाँ पगे प्रेम रस मेन ॥ ३२ 


१ पाठा० सो सो 


१३० ] श्री वृन्दावन वास अवस्था [ द्वितीय ] 


प्रेम स्वाद तन मन छके श्यामा श्याम नवेलि । 
रहत सदा निज सदन में अटके रति रस केलि ॥ ३३ ॥ 
चंद वृंद निंदित किये युगल विमल सुख कंद । 
रूप सुधा रस वरषहीं सखी चकोरी वृन्द ॥ ३४ ॥ 
अति महिमा श्री विपिन की रस जस कौ नर्हि ओर | 
रहे लुभाइ तहँ सहजही दोऊ नवल किशोर ॥ ३५ ॥ 
ज्यों सरोज जल में रहे यों वन लोकन माँहि । 
एक वेस नव तरु लता फूले सदा रहाहिं " ॥ ३६ ॥ 
फल दल फूलनि लता प्रति दोऊ रहत निहार । 
रसीली रसीले चखनि सों सींचत नेह वन डार || ३७ || 
प्रिया चरन सों भई हे अंकित अवनि रसाल । 
सो रज बंदत रसिक पिय लोटत कहत निहाल || ३८ ॥ 
प्यारी प्यारी कहत हैं प्रेमनि सौं वन पूरि । 
अलबेली तहँ खेलहीं सर्वसु जीवन मूरि || ३९ ॥ 
दंपति संपति सों सखी लदी मदी २ आनंद । 
भोग जोग? सब रुचि लिये रहत संग अलि वृंद ॥ ४० ॥ 
वैभव वृंदाविपिन की जिती तिती कहे कौन । 
वन की संपति दंपति हि दरस सरस ह्वे मौन ।॥ ४१ | 
वृन्दावन के त्रण सदृश नहीं कलपद्रुम वृंद । 
रज सम श्रीपति धाम नहिं आन लोक सब निंद ॥ ४२ ॥ 
मुदित मगन मन ध्याक्हीं अंश कला अवतार | 
ऐसी दिन कब होइगौ वन रज हम सिर धार ॥ ४३ ॥ 


१ पाठा० रहत सदाहि २ मद मे भरी हुई ३ योग्य 


सो० 


दो० 


श्री वृन्दावन वास अवस्था [ द्वितीय ] [ १३१ 
आगम निगम पुरान में सब पर विपिन प्रकाश । 
ऐसे वुन्दाविपिन में करि मन अचल निवास ॥ ४४ ॥ 
तीन लोक को राज सुख संपति सब परिवार । 
छाँडि सबै बसि विपिन में जहँ रस सिंधु अपार ॥ ४५ ॥ 
अविचल पदवी जो चहे तो जु रही वन माँझ । 
छिन छिन तुव आयु जु घटत कटत काल' दिन साँझ || ४६ ॥ 
सरमः धरम सब छाडि दै देह ग्रह सुख खेह' । 
दे उडाइ इन सबनि कों करि वर वन सों नेह ।। ४७ ॥ 
मारि हारि तन मन गतो आस फॉस करि दूरि । 
बसौ विपिन में गाजिकैं देह दशा करि चूरि ॥ ४८ ॥ 
बसतहि वृन्दाविपिन में अंतर करे जु कोइ । 
तिनकों रिपु * बड़ जानियों ताको मुख जिन जोइ* ॥ ४९ ।। 
तजौ देश की आस, फॉस कुटुंबनि काटिकें । 
करि वृन्दावन वास, जहाँ न कछु दुख व्यापहीं ॥ ५० ॥ 
भूल न जग-ठग मग चले लेहे सर्वस छीन । 
बसिये लसिये विपिन में रसिये भजन नवीन ॥ ५१ ॥ 
भजन जगत में जो कोऊ करे अधिक दिन साँझ | 
तऊ न इहि सम आवही सोय रहे वन मॉझ ॥ ५२ ॥ 
वृन्दावन की रजनि में सोवत पॉइ पसारि । 
और ठौर के भजन गन लजत होत बलिहार ॥ ५३ ॥ 
वासी वृन्दाविपिन के महिमा तिनकी अपार । 
ललचत तिनके दरस कों अंश कला अवतार ॥ ५४ ॥ 


१ समय २ लज्जा ३ राख ४ शत्रु ५ देखो 


१३२ ] श्री वृन्दावन वास अवस्था [ द्वितीय ] 


ऐसे वुन्दाविपिन में बसिये जिहि तिहि भाँति । 
जिन भूले यह समय तू छीजत तन दिन राति ॥ ५५ ॥ 
परम कृपाल सु विपिन है गने न मन कछु शंक । 
सुत मलीन कों लेत ज्यों भुज भरि जननी अंक ॥ ५६ ॥ 
जगत मात्र' की बात, सुनौं सकल तुम कान दै । 
करत काल जब घात, जाति डारि सब दूरि हैं। ५७ ॥ 
सकल अवस्था मॉहिं, वृन्दावन नहि छाँडहो । 
सोइ निशंक क्यों नाहिं, ऐसी मात सु गोद में ॥ ५८ ॥ 
देत सु विविध विनोद, अद्भुत लाड लडावही | 
यह माता की गोद, सोइ रहै सु निशंक ह्वे ॥ ५९ ॥ 
अंत अनंत साधन करे भजन होइ नहिं लेश । 
स्वास्थ सों वन में फिर फिरत भजन गहे केश ॥ ६० ॥ 
साँभर धरर में जो परै साँभर होई सोइ । 
ऐसें बसतहि विपिन में भजन रूप तन होइ ॥ ६१ ॥ 
भजन-सिंधु श्री विपिन हे धसे जु पैर जानि * । 
प्रेम रतन तब कर परे मोल न परत वखानि । ६२ ॥ 
मोल तोल को कह कहे रसमय प्रेम सु रत्न । 
मिटें दरिद्र सब जनम के करने पेरैं न यत्न ॥ ६३ ॥ 
देखि लेखि अपने जियहि भली बनी हे बात । 
यंहे दाव जिन चूकही छाँडि आपनी घात ॥ ६४ ॥ 
छांड़ि विषय विष वासना जात सु नश्वर देह । 
कौडी पलटे आवही रतन अनूपम लेह ॥ ६५ || 


१ जगत की जितनी भी २ सॉभर नमक जहाँ से निकलता है उस धरती में ३ जाकर ४ उपाय 


दो० 


श्री वृन्दावन वास अवस्था [ द्वितीय ] [ १३३ 
तू न काहु को होइगौ तेरी कोऊ नाहिं । 
सब तजि बसि श्री विपिन में सबहि भाँति गहे बाँहि ।। ६६ ॥ 
सोवत जागत फिरत में सुनियत है शुभ नाम । 
श्री राधाबल्लभ राधिका अलबेली रस धाम ॥ ६७ ॥ 
श्री व्यासनंद हरिवंश जू हित हरिवंश कृपाल । 
बसिये ऐसे विपिन में तजिये जग जंगाल ॥ ६८ ॥ 
भार धार १ परिवार सब मन वच कैं तू मान । 
त्यागि भागि बसि विपिन में रज में तन मन सान ॥ ६९ || 
समता वृन्दाविपिन की कहिये लहिये कास २ । 
परन मरन वन पुलिन में मंगल परम हुलास || ७० ॥ 
रस जस सुनि श्री विपिन के गुन गन करो सु गान | 
लोटौ रज में मगन हवै इहि सम सुख नहिं आन? ॥७१ ॥ 
मुक्ति जु गन बैकुंठ सुख वन रज सम नहिं होइ । 
ए तो सम नहि होत हें लोक और तब कोइ ॥ ७२ ॥ 
कानन वैभव देखिकै चतुरानन रह्यो भूल । 
वैभव वृन्दाविपिन की जाने को समतूल ॥ ७३ ॥ 
अचिरज देखो ओर, वृन्दावन धर पर लसे । 
सब ते ऊँची ठौर, वृन्दावन निज धाम हे ॥ ७४ ॥ 
सवोपरि वर सार, वृन्दावन सम कोऊ नहिं । 
कृष्ण आदि अवतार, बंदत मन में जप करें ॥ ७५ ॥ 
विविध नाम श्री विपिन के रसना रटि दिन रेन । 
नवल नेह रस भजन निजु तबहि लहे सुख ऐन || ७६ ॥ 


१ भाड़ में झोंककर २ किसको या किससे ३ अन्य दूसरा 


१३४ ] श्री वृन्दावन वास अवस्था [ द्वितीय ] 
गाउँ मगन ह्वे विपिन कौं सुनौं सु नीके कान । 
तन मन वचन प्रतीति सों वृन्दावन उर आन ॥ ७७ ॥ 
हरषौ निरखो विपिन को शोभा उर में लेख । 
तन मन वचन न भूलिये ज्योंव बज़ की रेख ॥ ७८ ॥ 
वृन्दावन रस मंजरी चुगत रसिक पिक भक्त । 
जाइ तीर्थ कंटक चें कर्मठ ऊँटनि जक्त ॥ ७९ ॥ 
पाइ सुधा परख्यौ नहीं दयौ बहाइ गँवार । 
माया मोह समुद्र में बूड्यौ सब संसार ॥ ८० ॥ 
राजत आजत जगत में वृन्दावन सुख कंद । 
सूझत नहिं द्रग दीप जुग यह माया को फंद ॥ ८१ | 
सकल लोक को लोप हवै जगत जरत बिन आगि' | 
नित्य एक रस विपिन वर करो वास अनुरागि ॥ ८२ ॥ 
मान अपमान अभिमान तजि करि वृन्दावन वास । 
रज में रजरज हवै रहो मन में अधिक प्रकाश ॥ ८३ ॥ 
कठिनाई कों दूरि करि मुदुताई उर ठानि । 
वेपरवाही रीति चलि शत्रु मित्र सम जानि ॥ ८४ ॥ 
सहजहि अद्भुत जीविका गिरे फल दलनि रसाल | 
छीर सुधा जमुना बहे पीव जीव हंवै निहाल ॥ ८५ ॥ 
छुधित त्रिषित जब होइ तू जल दल फल करि पान | 
तोष पोष संतोष हवै करो भजन सुख मान ॥ ८६ ॥ 
इहि सम ओर न स्वाद है षट रस सुधा जु आदि । 
अरु जो समे में मिले जो सोई महा सवादि' ॥ ८७ ॥ 


१ जगत बिना आग के ही जल रहा है २ कठोरपन को ३ स्वादिष्ट 


श्री वृन्दावन वास अवस्था [ द्वितीय ] [ १३५ 


खान पान तन स्वाद सुख छाँडि सबै दुख मूल । 

गौर श्याम उर में धरो डोली जमुना कूल ॥ ८८ ॥ 

नील पीत शशि नेन उर रहें सु सदा प्रकाश । 

इहि विधि वृंदाविपिन में फिरिये करिये वास ॥ ८९ ॥ 

गौर श्याम मन सुमिरिये नीके नेन निहारि । 

चित वित सर्वसु वारिकै तन की दशा बिसारि ॥ ९० ॥ 

मन मतंग तन अति लट्यौ फट्यौ चीर तन धारि । 

मगन सघन वन में फिरे निरखे नित्य बिहार ॥ ९१ | 

वन घन शोभा देखिकै झलक नेननि नीर । 

आनेँद उर न समात है डगमग होइ शरीर ॥ ९२ ॥ 

छके थके वच गतिहि मति कब हवे ऐसी भाँति । 

निरखि निरखि वन विविध रेंग द्रग वन * प्रेम लसाति । ९३ ॥ 

विपिन बेलि द्रुम द्रुम तरे खरे भरे रस रंग । 

ऐसे जुगल किशोर कौं कब देखौं सखि संग ॥ ९४ ॥ 

मंगल आनंद सिंधु वन सबते सरस लसाइ । 

मो सम अधम न और हे सो कैसें केर पाइ ॥ ९५ ॥ 

इत मैंठक उत सिंधु अगम चाहत फॉक्यो सोइ । 

तिनको जतन न और कछु कुँवरि कृपा ते होइ ॥ ९६ ॥ 

कृपा सागरी नागरी वेइ पुजवै आश । 

इहि बेल वेपरवाह नित श्री वृन्दावन वास ॥ ९७ ॥ 
आश वास श्री विपिन की जे करिहें उर माँहिं । 

शोभा वृुन्दाविपिन की तिहि उर में झलकोहिं ॥ ९८ ॥ 


१ जल २ किस प्रकार से 


१३६ ] श्री वृन्दावन वास अवस्था [ द्वितीय ] 


लाड लाड श्री विपिन में गाड देह रज माँहिं । 
मंगल परमानंद यह इहि सम कोऊ नाहिं ॥ ९९ ॥ 
घसिवौ वृन्दाविपिन में तबही भलो खटात' । 
मामिले पेरे डिगे नहों' तबहि फवै सब बात ॥ १०० ॥ 
देखि देखि अपने जियहि अंग अंग मन सोध | 
मामिले पेरे जबहो टिके तब न कछू अवरोध ॥ १०१ || 
सूर सती गति होइककैं करि वन्दावन वास । 
अब कायर ह्वे ना बने छाँडि आसरी आस ॥ १०२ ॥ 
बसिकें वुंदाविपिन में भूलि न करि मन अंत । 
जनम जाइगो हारिंकें बारंबार कहत ॥ १०३ ॥ 
बसिवौ वृन्दाविपिन कौ जानि मानि यह सार । 
श्री व्यासनंद पद कमल को निशि दिन करो विचार || १०४ || 
तन मन वचन प्रतीति सों बसि वृन्दावन माझ । 
प्रेमी रसिक अनन्य को संग करी दिन साँझ ॥ १०५ ॥ 
तन मन वच बसि विपिन में करि निवटे? को संग | 
तब श्री वृन्दाविपिन कौ लागे अद्भुत रंग ॥ १०६ ॥ 
अति अपार सुख विपिन कौ कहा कहीं मति छीन । 
बसौ निरंतर विपिन में ज्यों जल में गति मीन ॥ १०७ ॥ 
वृन्दावन सर रूप में जुगल कमल कल फूल । 
अनन्यअली तहाँ नित रहो अंत न जावो भूल ॥ १०८ ॥ 
विपिन वास की अवस्था द्वितिय सु पूरन वानि | 
त्रितिय अवस्था लिखों अब मन की दृढ़ता ठानि ॥ १०९ ॥ 


इति श्री वृन्दावन वास अवस्था की द्वितीय अवस्था संपूर्ण की जय जय श्री हरिवंश || 


१ निभता है २ किसी विषय में पड़कर उससे विचलित न हो ३ पूरे सूरे या पहुँचे हुए रसिक 


श्री वुन्दावन वास अवस्था [ तृतीय ] 
दो० तृतिय अवस्था सुनत ही तन मन दृढ़ अति होइ । 
ओर ठौर चित ना चले रहे विपिन में सोइ ॥ १ 
त्रिपदी छन्द 
जै जै श्री गुरु परम कृपाल, प्रेम धाम वर नाम रसाल 
।। चाल सुभाव अनूप है ॥ 
नागर रसिक ईश शिरमौर, मृदुल बानि उपमा नहिं और 
|| मधुर वचन मन मोहने ॥| 
ऐसे श्री गुरुवरको* नाम, श्री गोविंदलाल सुख धाम 
|| नाम काम कीनों भलो ॥ 
जग-ठग ते मोको छुटवाइ, वृन्दावन मे लाइ बसाइ 
|| वृन्दावन छाँडौं नहीं || १ ॥ 
श्री गुरु श्री गोविंद सु लाल, विपिन वास दे कियौ निहाल 
।। पालन सब भाँतिनु कियौ || 
श्री गुरु चरण कमल उर लाइ, तिहि बल प्रेम नेम कछु गाइ 
|| बसौं विपिन में नित्य ही ॥ 
श्री हरिवंश नाम रस धाम, प्रथमहिं रसना रटि सब जाम 
|| धाम विपिन तब सुख लहै ॥ 
इहि बल ते आई दुढ़ताइ, टूक टूक देही ह्वै जाइ 
|| वृन्दावन छाँडौं नहीं ॥ २ ॥। 
कंचन रतन अमोल सुमेर, सो मोकौं दीजे बहुतेर 
|| और कल्पवृक्ष लक्ष * हीं ॥ 
श्रीपति अति आदर जो करें, हित सों मिलि अँकवारी भरै 
|| सब संपति दे आपनी || 


१ पाठा० गुरुकौवर २ लाखों 


१३८ ] श्री वृन्दावन वास अवस्था [ तृतीय ] 


पुनि देहिं अपनी राज सु धाम, सकल ब्रह्माण्ड तिहारी नाम ॥ 
॥ ऐसें मोकों जो कहैं ।। 
तउ न नेक (मो) मन ललचाइ, टूक टूक देही हवै जाइ ॥ 
।। वृन्दावन छाँडौं नहीं । ३ ॥ 
श्रीपति धाम न मन में मान, आन लोक तब कोन प्रमान ॥ 
| मो मन कहुँ न खटात है ॥ 
बसत लसत वृन्दावन माहि, मोकों कोऊ करे जु नाहं ॥ 
|| विविध जु भयन सुनावही ॥ 
काम क्रोध जु लोभ अभिमान, और अनेक अविद्या ठान ॥ 
|| सो सब यह तन में भरे || 
भली बुरी समुझौं न विवेक, अब तौ में जु धरी यह टेक ॥ 
|| वृन्दावन छॉडो नहीं ॥ ४ ॥ 
पंच भूत ए तेरी देह, नाना विषय भरे सम खेह || 
|| सबही भाँति मलीन है ॥ 
अद्भुत वृन्दावन निज धाम, बसत लसत तहाँ श्यामा श्याम ॥ 
॥ तहा कौ रहिवौ कयौं बने ॥ 
इहि तन ते अपराध जु होइ, ताको जतन बने नहिं कोइ ॥ 
|| ताते रहिये दूर ही || 
हौनों होइ सु हो या वन में, कोऊ भाँति डरौं ना मन में ॥ 
|| वृन्दावन छाँड़ौं नहीं ॥५ ॥ 
स्वर्ग न चाहीं नर्क न डरों, वृन्दावन की रज में मरौं ॥ 
|| और सकाम न है कछ ॥ 
रारि' गारि कोऊ दै मारि, कोउ धरै मो सिर पर भार ॥ 
|| नितहि बेगार करावहीं ॥ 
दे न कछू सब लेहे छीन, यानें रंचक टहल न कीन ॥ 
|| सो दुख सुख करि मानिहौं || 


१ झगड़ा 


श्री वृन्दावन वास अवस्था [ तृतीय ] [ १३९ 
मचला ह्वै कै रज में परों, कोऊ भाँति न टारे टरौं ॥ 
।। वृन्दावन छाँड़ों नहीं | ६ ॥ 
कोऊ अति अपराधी कहै, कोऊ बिषई लोभी लहै ॥ 
।। सब अधमनि को भूप है || 
कोऊ लोभी लंपट कहै, कोऊ मूरख कामी लहे ॥ 
|| अपु मन मुखी अज्ञान ये ॥ 
देखत मुख दुख बढे अपार, ताते याकौं देहु विडार || 
|| वास" पास आवै नहीं ॥ 
मोर चोर कहि कैद करावै, बाँधे टॉगे आगि जरावै ॥ 
|| वृन्दावन छाडौं नहीं ।। ७ ॥ 
अति मंगा! माँगे दिन रात, कछु न खाइ पहिरे अपु गात || 
॥ दंभः भजन धन जोरहीं || 
कोऊ कोसै देहि सराप, कोऊ द्रोह लगावै पाप || 
|| याको मुख नहिं देखिये ॥ 
घर मे खैवे को नहिं पाइ, याते याने मूड मुड़ाइ ।। 
|| कछ ढंग यामें नहीं || 
फिट फिट जित तित ते सब करें, चहूँ ओर ते मार जु परे ॥ 
|| वृन्दावन छाँड़ौं नहीं ॥ ८ ॥ 
घर घरनी सुत मात जु तात, भ्राता बहिन सनेही ज्ञात ॥ 
|| और मिलनियाँ बहुत हें ॥ 
तब लौं ये सब नीके लगें, वृन्दावन मे बसि रस पगैं ॥ 
|| और देश में को गनें ॥ 
बसत लसत वृन्दावन मॉहिं , इनमें कोऊ करै जु नाहिं ॥ 
| ताकौ मुख नहिं देखिहौं ।॥। 
लोक कोप जो करौ अपार, और जाइ वैभव परिवार ॥। 
|| वृन्दावन छाँड़ौं नहीं ॥ 


१ गन्ध २ भिखमंगा ३ कपट 


१४० ] श्री वृन्दावन वास अवस्था [ तृतीय ] 


सब जन मोसौ भये निराशा, ताते मेरौ छॉडयौ पास 
।। अब ये कछ न काम को ॥ 
जगत भगत ते देहु निकास, खावे कों जिन देह जु ग्रास 
|| छेको याकों निशंक ह्वै ॥ 
बुरी बुरौ सब मिलिकें कहौ, अथवा भलौ भलौ सब लही 
|| हरष शोक मेरे नहीं ॥ 
करो जु सब दुखदाई उपाइ, दुख सुख मो मन कछु नहिं लाइ 
|| वृन्दावन छाँडौं नहीं || १० || 
जो कहूँ अंत चलें मो पॉय, तिहि छिन टूक-टूक करवाइ 
।। बसौं विपिन में पंगु हवै ॥ 
बसों विपिन में हयै कै पंग, अंत चलों तौ ग्रसौ भुजंग 
॥ किधौं सिंह ही खाइहो ॥ 
छुटवें छाँडे वन जे लोक,' तिनके सिर पर जूती ठोक 
|| रसिक व्यास ने यों कह्यौ ।। 
तजौं जु वृन्दावन की सींव, तौ तुम काटी मेरी ग्रीव 
॥ वृन्दावन छाँडौं नहीं || ११ || 
एक पैंड या वन ते अंत, परिकर सहित जु प्रभु विलसंत 
|| जो मोकों वे बोलिहीं ॥ 
ऐसे कहैं त्रिभुवन कौ नाथ, आवौ खेलैं हम तुम साथ 
।। सो सब दुर्लभ सबनि कौ ॥ 
यद्यपि प्रभु तुम सबके ईश, आउँ जाऊँ नाउँ न शीश 
॥ लँघौं न वन की सींव हौं | 
इक तिल तजों न वन की मेंड, सहज परी मो मन कों ऐंड 
|| वृन्दावन छाँडौं नहीं ॥ १२ ॥ 
१ जो लोग 


श्री वृन्दावन वास अवस्था [ तृतीय ] [ १४१ 
तिल तिल से तन टूक कराइ, तऊ न तजों वन कों दुख पाइ 
॥ सुगति कुगति सौं ना डरों ॥ 
जनम मरन गन भय नहिं मान, वृन्दावन रज तन मन सान 
।। वन रज अन्तर भय बड़ौ ॥ 
या रज ते जे अंतर करें, बार बार ते जम घर परें 
|| तिनकौ नाशहि हूजियौ ।। 
गुरु गोविंद जु कोपैं सबै, हौनों होइ सु होइ किन अबे 
|| वृन्दावन छाँडौं नहीं ।। १३ ॥ 
देश विदेश न कबहुँ भटकौं, हवै सु मगन वन घन में लटकों 
|| गटकों द्रग वन माधुरी ॥ 
लोक चतुर्दश कौं हवै नाश, इक रस वृन्दाविपिन निवास 
|| प्रलय पवन परसै नहीं || 
कल्पवृक्ष लक्ष द्रुम बेली, दंपति संपति देत नवेली 
|| पारिजात तरु लाजहीं ॥ 
वृन्दावन को तृण कल एक, लजत कलपद्रुम बेलि अनेक 
| वृन्दावन छाडौं नहीं ।। १४ || 
वृन्दावन रज कन अभिराम, रज पर वारों श्रीपति धाम 
|| रज कन वैभव को कहै ॥ 
दल प्रति दल दल सेवत मार, शोभा सकल होत बलिहार 
|| सोभा शोभा पावही || 
जगमग जगमग वन मुदु कांति, रवि शशि दामिनि अमित लजाँति 
|| दुति कौं दुति अति देत है ॥ 
अद्भुत वृन्दावन घन ऐन, सबहि भाँति नित चित सुख देन 
॥। वृन्दावन छाँडौं नहीं || १५ || 


१४२ ] श्री वृन्दावन वास अवस्था [ तृतीय ] 
रंगनि रंगनि भृंग विहंग, डोलत बोलत प्रेम प्रसंग 
।। सुनि सुनि विवि सरसात हैं ॥ 
अवनि कवनि मृदु सहित लसॉति, खचित कनक मणि भाँतिनु भाति 
|| चित्र विचित्र विराजहीं ।। 
सहजहि प्रतिविवित वन मही, द्वितिय सु शोभा जात न कही 
|| जोहि मोहि मोहन लुभे ॥ 
ऐसी धर कबहुँ नहिं तजौं, सोइ रहौं या वन मे गजों 
|| वृन्दावन छाँडौं नहीं ॥ १६ ॥। 
फूले रॅग रँग फूल अपार, मनों विविध वन किये सिंगार 
|| हसत लसत मंद मंद ही ॥ 
रुचि ले सेवत त्रिविध समीर, भाँति भाँति सौरभ की भीर 
|| माते अलि कुल गुंजहीं ॥ 
राजति श्री रविजा चहँ ओर, उपमा जो कहिये सो थोर 
|| प्यारी की प्यारी महा ।। 
जहाँ फूल फूले छवि पुंज, तहा. अनन्यअली नित गुंज 
|| वृन्दावन छाँडौं नहीं || १७ ॥ 
छिन छिन में वन की नव छवी, कहि नहिं सकत लेस गन कवी 
|| जहाँ जुगल नित खेलही || 
सुखद रसद घन कुंज निकुंज, विविध सौंज लिये सखियन पुंज 
|| रुचि लै लाड लड़ावहीं ॥। 
कुंजनि शोभा कही न जाइ, जहाँ रसिक विवि रहे लुभाइ 
|| उपमा कोन प्रमानिये ॥ 
ऐसी कुंजनि में नित रहौं, वन" रज कौ अंतर नहिं सहों 
|| वृन्दावन छाँडौं नहीं ॥ १८ ॥ 
१ पाठा० रज 


श्री वृन्दावन वास अवस्था [ तृतीय ] [ १४३ 


गावत वन कों श्यामा श्याम, न्यारे होत न छिन इक जाम 
|| प्रेम खेल नित खेलहीं ॥ 
राजत नित इक रस वन रूप, सब पर गाजत अतिहि अनूप 
॥ नव नव शोभा झलकहीं ॥ 
जिनमें वृन्दावन न वखान, तिनकी कथा न सुनिये कान 
।। सो पोथी थोथी सबै ।। 
रुचत न जिहि वृन्दावन वास, तिहि सम ओर नहीं अघ रासि 
॥ तिनको मुख नहिं देखिये ॥ 
वृन्दावन वृन्दावन कहीं, वृन्दावन बिनु और न लहीं 
|| वृन्दावन छाँडौं नहीं ।। १९ || 
वृन्दावन के रस जस गाइ, उमगि उमगि नाचों हरषाय 
।। लाज-काज सब त्यागिकैं | 
जप तप व्रत मेरे वृन्दावन, ज्ञान ध्यान वृन्दावन रज घन 
|| वृन्दावन मम प्रान है ॥ 
वृन्दावन मेरी वर जाति, वृन्दावन मम माता तात 
| भ्रात सनेही सब विपिन ॥ 
वृन्दावन मेरौ निजु महल, वृन्दावन की मेरे टहल 
|| वृन्दावन छाँडों नहीं || २० ॥ 
वृन्दावन मम दुख सुख मोद, वृन्दावन की नित हौं गोद 
|| आनँद नित नव देत है ॥ 
वृन्दावन मेरे नित सोच, वृन्दावन मो मन अति रोच' 
|| वृन्दावन तृष्णा सदा || 
वृन्दावन मो भाग जु राग, लोभ शोभ वृन्दावन लागि 
|| वृन्दावन धन कामना ॥ 


१ रुचता है 


१४४ ] श्री वृन्दावन वास अवस्था [ तृतीय ] 


लाड चाव वृन्दावन धाम, भाव चाव वन अति अभिराम 
|| वृन्दावन छाँडौं नहीं ॥ २१ || 
मेरे वृन्दावन जु विवेक, धर्म मर्म वृन्दावन टेक 
।। वृन्दावन धीरज सदा || 
वृन्दावन मेरे आधार, वृन्दावन मेरे सब सार 
|| वृन्दावन शिरमौर है || 
वृन्दावन मेरे व्यौहार, वृन्दावन मेरे त्यौहार 
|| परमारथ कानन सदा ॥। 
वृन्दावन मम जीवनिमूरि, मम सर्वसु वृन्दावन धूरि 
।। वृन्दावन छाँडौं नहीं || २२ ।। 
वृन्दावन मेरे सब अर्थ, वृन्दावन बिनु सब सुख व्यर्थ 
।। पथ गथ निधि वन धाम ही ॥ 
वृन्दावन मम गर्व गुमान, कानन सहनशील सनमान 
|| वृन्दावन संतोषही || 
तोष पोष वृन्दावन वास, भोग जोग वन रज सुखरासि 
।। वृन्दावन हितकारि ही ॥ 
वृन्दावन सब साधन सिद्धि, वृन्दावन मेरे नव निद्धि 
|| वृन्दावन छाँडौ नहीं || २३ ।। 
वृन्दावन मेरे कल्यान, वृन्दावन मेरे सज्ञान 
| || वन में मंगल हू मरन ॥ 
रजधानी वन अतिहि अनूप, तहेँ श्री राधा गोरी भूप 
।। करत खवासी साँवरौ ।। 
सखी सहेली सभा समाज, परजा खग मृग मोर विराज 
भवर भाट रस जस कहैं ॥ 
इक छत वृन्दावन कौ राज, सुरत निशान नित्य तहेँ बाज 
|| वृन्दावन छाँडौं नहीं ॥ २४ ॥। 


श्री वृन्दावन वास अवस्था [ तृतीय ] [ १४५ 


वृन्दावन रज मंगलकारि, वृन्दावन रज सबकी सार ॥ 
|| वन रज दुर्लभ सबनि कों ॥ 
वृन्दावन मेरे सिंगार, निर्मल दर्पन विपिन निहार ॥ 
|| दृष्टि दृष्ट सब सूझहीं ।। 
वृन्दावन मेरौ थिर स्थान, मेरे वृन्दावन जु प्रमान ॥ 
।। जक थक वृन्दाविपिन की ॥ 
विपिन वास बिनु ओर विचार, तौ मोहि कूकर खइयौ फारि ॥| 
॥ वृन्दावन छाँडौं नहीं ।॥ २५ ॥ 
वृन्दावन मेरे मन भाइ, वृन्दावन में चित ठहराइ ॥ 
|| यह सुभाव मो सहज ही ॥ 
वृन्दावन सौ मेरौ प्यार, वृन्दावन मेरे आधार ॥। 
|| वृन्दावन प्रतिपालही ॥ 
श्री वृन्दावन परम कृपाल, श्री वृन्दावन परम दयाल ॥ 
|| वृन्दावन उद्दार है ॥ 
जो हौं वन कों देऊं पीठ, तौ मेरी तुम फोरौ दीठ ॥ 
|| वृन्दावन छाँडौं नहीं ॥ २६ ।। 
वृन्दावन में इहि विधि रहों, धन कन काहू कौ नहिं चहों ।। 
।। पर धन गरल? समान ही ॥ 
उदर भरन को सोच न करों, वृन्दावन शोभा उर धरौं ॥ 
॥ श्री व्यासनंद रस रीति लै ॥ 
रूखौ सूखो मिले जु आइ, सो मेरे अमृत सम भाइ ॥| 
|| पाउँ अति संतोष हवै ॥ 
वृन्दावन में भूखौ रहों, माँगौं नहिं काहू सौं कहों ॥ 
|| वृन्दावन छॉडों नहीं ।। २७ ॥ 
सहज जीविका मोकों बनी, अद्‌भुत अनुपम जात न भनी ॥ 
१ चिन्तन २ विष 


१ व्यर्थ आलाप २ गला ३ हड्डियों को ४ गड्ढे में ५ गाड दे 

॥ लज्जित षट रस सुख सबै ॥ 
करनो परै न कछू उपाइ, भूख लगे तब निधरक खाइ ॥। 
|| वृन्दावन भरपूरि है ॥ 
तन के स्वाद सकल दलमलें , तब या सुख कों पावे भलै ॥ 
|| वृन्दावन में दृढ़ बसै || 
फल दल फूलनि गिरे रसाल, खाइ अघाइ जु होइ निहाल || 
|| वृन्दावन छाँडौं नहीं ।। २८ ॥ 
श्री जमुना कौ अमृत नीर, पान करों नित रहीं सु तीर ॥ 
|| आनँद उर न समात है ॥ 
तन मन रोम रोम सरसाइ, सोइ रहों अतिही सुख पाइ ॥ 
|| घन दामिनि उर चमकहीं ॥ 
जेही समय मिले जो आइ, सोई खाइ रहौं सुख पाइ ॥ 
।। आश न काहू की करों ॥ 
भजन अधीनी चलों सु चाल, घर घर नाहिं बजाऊँ गाल" || 
|| वृन्दावन छाँडौं नहीं ।। २९ ॥ 
गुदरी किधौं जरकसी चीर, जोई मिले सो धरों शरीर | 
|| काज विपिन विश्वास ते ॥ 
कबहुँ भूखो नगन जु रहीं, कबहुँ रूखौ सूखौ लहों ॥ 
|| किधौं विविध विंजन करौं ॥ 
विपिन वास बिनु काज न होइ, करौ जतन गन ठानौं कोइ || 
|| विपिन वास बिनु काज नहिं ॥ 
विष ले खाइ आगि में जरौं, श्री जमुना में बूड़ि ही मरौं || 
|| वृन्दावन छाँडौं नहीं ॥ ३० ॥ 
हाथ पॉव काटो मम नार २, किरचि-किरचि करि जल में डारि ॥। 
|| हाड * गाड * में गाडिहौ ५ || 

वन में मरनौं जीवनि मूरि, और ठौर जीवन में धूरि ॥ 
|| काल व्याल सौं जग डस्यौ ॥ 
भटक्यौ हों जहेँ तहँ दुख पाइ, गटक्यौ सुख वर वन में आइ ॥ 
|| अटक्यौ मन वन में सदा ॥। 
वृन्दावन बिनु रुचे न आनि, मो मन सहज परी यह बानि ॥ 
|| वृन्दावन छाँडौं नहीं ।। ३१ ॥। 
वृन्दावन बिनु कहूँ न चैन, वृन्दावन बिनु सब दुख दैन ॥ 
|| नव नव सुख वन वरषहीं ॥ 
वृन्दावन अद्भुत सुख धाम, बसत लसत जहेँ श्यामा श्याम ॥ 
|| देखि-देखि सुख पाइहौं ।। 
वृन्दावन कौ नाम रसाल, कहत लहत सुख बढ़े विशाल ॥ 
|| कहत न बनें सुख नाम को ॥ 
वृन्दावन वृन्दावन कहीं, प्राण जाउ पै १ और न लहों ॥ 
। वृन्दावन छाँडौं नहीं ॥ ३२ ।। 
सहज भजन वृन्दावन माँहिं, बसें लसै दंपति उर आहि ॥ 
।। जतन न कछु करनौ परे ॥ 
ताते वृन्दावन में बस्यौ, संपति दंपति मन में धस्यौ ।। 
|| लोक फोक २ सब जानिकैं ॥ 
छल बल कोऊ करौ अनेक, तजों न वृन्दावन छिन एक || 
।। रहौं छिपाइ वन सघन में ॥ 
वृन्दावन की तजौं न सींव, लरों मरों काटों अपु जीव ॥ 
।। वृन्दावन छाँडौ नहीं ॥॥ ३३ ॥। 

छ 


१ पाठा० तो २ निःसार 

अथ श्री हित जू के चरन की नेम 
जो जो नेम कियो मन आप, सो सो हौं कछु करों अलाप ॥ 
।। जो जो मो मन भावही ॥ 
श्री हरिवंश चरन अभिराम, सो मेरे सब सुख के धाम ॥ 
|| सब रसिकन शिरमोर हैं ॥ 
सहजहि लीनों मो मन मोहि, श्री व्याससुवन चरननि सम कोहि ॥ 
।। और न कछु मन आहहे ॥ 
मेरी सहजहि लागी आस, सहजहि आयौ दृढ़ विश्वास ॥ 
|| चरन कमल छाडौं नहीं ।। ३४ ॥ 
श्री हरिवंश चरन मन मान, श्री हरिवंश सबनि पर जानि ॥ 
|| सबही को सर्वसु यहे ॥ 
हरिवंश चरन तजि भजौं जु ओर, तिहि छिन मोकौं मारो ठौर ॥ 
|| विभिचारी कहिये सबै || 
मचला ह्वै कैं द्वारे पस्यो, काहू के टारे नहिं टस्यौ ॥ 
।। जगत भगत सब कोपहीं ॥ 
मो मन त्यौं त्यों अधिक हुलास, सहजहि आयौ दृढ़ विश्वास ॥ 
|| श्री व्यासकुँवर छाँडौं नहीं ॥ ३५ ॥ 
श्री हित चरननि में मन लग्यौ, पद पंकज रज में मन पग्यौ || 
|| चरन कमल मम ऐन हें ॥ 
श्री हरिवंश चरन जस गाइ, श्री हरिवंश चरन उर लाइ ॥ 
|| पद पंकज मम प्रान हें ।। 
चरन कमल हित परम कुपाल, चरन कमल हित परम दयाल ॥ 
|| श्री व्यास लाल प्रतिपाल हैं ॥ 
श्री तारासुत उज्ज्वल जास, सहजहि आयौ दृढ़ विश्वास ॥ 
|| श्री व्यासकुँवर छाँडों नहीं ।| ३६ ।। 

चरन कमल मम जीवन मूरि, चरन कमल वर सब सुख पूरि ॥ 
।। चित वित पद पंकज सदा ॥। 
श्री रुक्मिणिपति तजि भजौं न आन, श्री व्यासकुँवर मेरे अभिमान॥ 
|| श्री व्यासनंद बल गाजिहों ॥ 
छल बल कोऊ करो जु लाख, श्री हित चरण कमल हठ राखि ॥ 
।। और न मन लाउँ कछ्‌ ॥ 
श्री हरिवंश चरन बल रासि, सहजहि आयो दृढ विश्वास ॥ 
।। श्री व्यासकुँवर छाँडौं नहीं ॥ ३६ ।। 
श्री व्यासनंद पद रुचे न जाहि, सपने परस न कीजे ताहि ॥ 
|| देखत मुख दुख मानिहौं ॥ 
हरिवंश चरन उर लावे जोइ, धन्य धन्य जग में नर सोइ ।। 
।। सबके पर तेई भयौ || 
जाकौ पद कमलनि अनुराग, तिहि सम नहिं कोऊ बड़भाग ॥। 
|| दंपति संपति लही सबै ॥ 
तिनके भये निकट ही वास,' सहजहि आयौ दृढ़ विश्वास ॥ 
|| श्री व्यासकुँवर छॉडौ नहीं ॥ ३८ ॥ 
श्री हरिवंश चरन जे गॉइ, विपिन वास तेई दृढ़ पॉइ ॥ 
|| कुंज महल नित सुख लहैं ॥ 
जे करिहें हित जू को ध्यान, तिनकों गोरी अपनी जान ॥| 
|| उनसौं कछु न दुरावही ॥ 
श्री हरिवंश चरन जे भजें, तेई रसिक सबनि पर गजें ॥ 
|| नव नव छवि ते दरसहीं ॥ 
श्री व्याससुवन बिनु जित तित त्रास, सहजहि आयो दृढ़ विश्वास ॥ 
|| श्री व्यासकुँवर छाँड़ौं नहीं ।। ३९ ॥ 
श्री हित जू कौ जहाँ न कोइ, लगत भयानक देशहि सोइ ।। 
|| ऊजर पावक सौ जस्यौ? ॥ 
१ नित्य सानिध्य उन्हीं को प्राप्त है २ उजड़ा हुआ और अग्नि से जला हुआ 

जहेँ श्री रुक्मिणिपति के दास, तहाँ सुदेश देश बसि वास ॥। 
॥ सर्वोपरि सो देश है ॥ 
जिनके सर्वस श्री हरिवंश, तिनके दंपति संपति गंस ॥ 
|| तेई सदा विराजिहें ॥ 
सब जग चरन कमल आभास, सहजहि आयौ दृढ विश्वास ॥। 
|| श्री व्यासकुँवर छाँडौं नहीं । ४० ॥ 
श्री व्यासकुँवर कों छिन नहिं तजों, भजन करें तिनकों नित भजों ॥ 
॥ मेंड़ ऐंड उर छॉडिकें ।। 
श्री हरिवंश चरन सौं हिल्यो, चरन शरन में सुख वर मिल्यो ।। 
|| गये दरिद्र सब जन्म के ॥ 
चरन कमल कल बल सु अपार, इहि बल पायौ सबको सार ॥ 
॥ श्री गोरी की कृपा ते ।। 


अनन्यअली हित चरन उपास, सहजहि आयौ दृढ़ विशवास || 
|| श्री व्यासकुँवर छाँडौं नहीं || ४१ ।। 


।। इति श्री हित जू के चरन कौ नेम संपूर्ण ॥ 


0 

अथ श्री हित जू के नाम सों नेम 
जे जे श्री हरिवंश सु चंद, वरषत सुधा नाम सुखकंद ॥ 
।। गति मति चित वित नाम है ॥| 
श्री हरिवंश अनूप सु नाम, मेरे मन कों शुभ विश्राम ॥ 
|| जीवनिमूरि सु नाम है ॥ 
जे हरिवंश नाम नित रटैं, ते अति पिय प्यारी मन खटै ॥ 
|| तिन पर अतिहि सनेह करें ॥ 
जे हरिवंश लेत शुभ नाम, तिनके रस बस श्यामा श्याम || 
|| हरिवंश नाम छाँडौं नहीं ॥ ४२ ॥ 
श्री हरिवंश नाम उर जाके, बसत लसत दोऊ उर ताके ॥ 
|| छिन छिन नव सुख विलसहीं ॥ 
जिनही लियौ नाम हरिवंश, सोई भये परम निजु हंस ॥ 
|| अद्भुत मुक्ता चूगहीं ॥ 
जिनकी सु रुचि नाम सौं लगी, तिनकी रसना रस में पगी ।। 
|| वेई मम सिरमौर हैं ।| 
हरि हरिवंश भेद नहिं करों, श्री हरिवंश नाम उर घरों ॥ 
|| हरिवंश नाम छाँडों नहीं ।। ४३ ॥ 
जे गावैं हरिवंश सु नाम, ते पावैं सर्वोपरि धाम ॥ 
|| ललितादिक के संग में ॥ 
नाम कहें जे लहें ते नाम, तेई पावैं नित्य सु धाम ॥ 
॥ मधुर प्रेम रस झेलहीं || 
जे हरिवंश सुनत नित नाम, तिनके पूरन हवै हें काम ॥ 
॥ प्रेम भक्ति ते पावहीं || 
श्री हरिवंश नाम नित कहीं, पुलकौं उर आनंद सु लहीौं ॥ 
|| हरिवंश नाम छॉड़ों नहीं ।। ४४ ॥। 

श्री हरिवंश नाम निजु मंत्र, श्री हरिवंश नाम निज जंत्र ॥ 
|| मन मोहन यह नाम है ॥| 
श्री हरिवंश नाम निजु चाव, श्री हरिवंश नाम निजु भाव ॥ 
|| ध्यान ज्ञान यह नाम हे ॥ 
श्री हरिवंश नाम शुभ रटों, प्रेम माधुरी पिवत न लटों ॥ 
|| रहों जूथ सखि वंशि में ॥ 
यहे नाम गुनं करों वखान, श्री हरिवंश नाम रस खान ॥ 
|| हरिवंश नाम छाँडौं नहीं || ४५ ॥ 
जगत भगत हरि हरि सब कहैं, सबके पर हरि नाम सु लहैं ।। 
|| वंश बिना नाम न कहां ॥ 
श्री हरिवंश नाम निजु नेम, श्री हरिवंश नाम मृदु प्रेम ॥। 
|| क्षेम नाम हरिवंश को ॥ 
श्री हरिवंश नाम रस दाइ, श्री हरिवंश नाम मन भाइ ॥ 
|| दंपति संपति नाम में ॥ 
बिनु हरिवंश नाम रटि आनि, तिहि छिन रसना काटौ जानि |! 
|| हरिवंश नाम छाँड़ों नहीं ॥ ४६ ॥ 
श्री हरिवंश नाम धन धीर, श्री हरिवंश नाम रस हीर ॥ 
|| नेन बेन हरिवंश जू ॥ 
श्री हरिवंश नाम मम राज, श्री हरिवंश नाम सौं काज ॥ 
|| सभा सुखद हरिवंश जू ॥ 
श्री हरिवंश नाम गुन रूप, सहनशील हरिवंश सरूप ॥ 
कि या । परम भजन यह नाम हे ॥ 
श्री हरिवंश नाम मम प्रान, हरिवंश नाम बिनु सुनौं न कान ॥ 
|| हरिवंश नाम छाँड़ों नहीं ॥ ४७ || 

निशि दिन कहिये श्री हरिवंश, कहत नाम भ्रम तम सब नंश ॥ 
|| पाये सब सुख नाम सौं ॥ 
कहौं जबहि श्री तारानंद, पाउँ तब हौं परमानंद ॥ 
॥ तन मन अति सरसाइहों || 
जब ते सुन्यौ नाम यह कान, तबते रूचै नहीं कछु आन 
|| लगी सुरुचि इहि नाम सौं ॥| 
श्री हरिवंश नाम सौं प्रीति, श्री हरिवंश नाम रस रीति ॥ 
|| हरिवंश नाम छाँडों नहीं ।| ४८ || 
श्री हरिवंश नाम अभिराम, पाइ नाम में सब सुख धाम ॥। 
|| गोर श्याम सखि धाम ही ॥। 
श्री हरिवंश नाम अति मिष्ट, श्री हरिवंश नाम निज इष्ट ॥ 
|| दृष्ट सृष्टि में नाम है ।। 
श्री हरिवंश नाम फल फूल, श्री हरिवंश नाम सुख मूल || 
|| खान पान यह नाम है।। 
हरिवंश बिना कछु रटौं न और, मम रसना मे नामनि ठौर ॥ 
|| हरिवंश नाम छॉडों नहीं || ४९ || 
श्री 8 नाम सौं काम, श्री हरिवंश नाम सों नाम || 
|| काज नाम हरिवंश सौं ।। 
मेरी लगन नाम सों लगी, मेरी ललक प्रेम सों पगी ॥। 
|| धक तक" लागी नाम सौं ॥ 
अंतरजामी श्री हित नाम, श्री हित गोस्वामी सुख धाम ॥ 
|| श्री व्यासनंद आनंद जू ॥। 
श्री हरिवंश नाम सौं लोभ, श्री हरिवंश नाम सों शोभ ॥ 
|| हरिवंश नाम छाँडौं नहीं || ५० || 


९१ चिन्तन वृत्ति चिन्तन वृत्ति 


१५४ ] श्री वृन्दावन वास अवस्था [ तृतीय ] 


जिन ग्रंथनि में नहिं यह नाम, सुपने सुनौं न श्रवननि धाम ॥ 
|| हरिवंश नाम जिनमें नहीं || 

जिन न कियौ हरिवंश वखान, तिनको संग न करौ अजान || 
।। काज साज तिनसौं नहीं ॥ 

जेई करत हरिवंश वखान, तिनकी वानी मोहि प्रमान ॥ 
|| जिन हरिवंश मंत्र लस्यौ ॥ 

नाम प्रताप नाम ही कस्यौ, अनन्यअली सु नाम फल लह्यौ ।। 

|| हरिवंश नाम छाँडौ नहीं ॥ ५१ | 


॥ इति श्री हित हरिवंश जू के नाम को नेम संपूर्ण ॥ 
छ 


अथ श्री हित हरिवंश जू की वानी सों नेम 

श्री व्यासनंद की वानी जान, जगत भगत सबके मन मान ॥। 
|| वानी अति मन मोहनी ॥ 

वानी सिंधु सु प्रेमानंद, वानी परम सनेहिन कंद ।। 
|| वानी ललित अनूप है ।। 

श्री हित वानी अतिहि अनूप, वानी सुखद सु आनँद रूप || 
|| वानी मोदनि सौं भरी ॥ 

श्री व्यासकुँवर की वानी गाइ, मति गति वानी माँझ लगाइ ।। 

|| वानी मेरी बानि" हे ।। ५२ ॥ 

वानी मेरे परम पावनी, वानी श्रम भ्रम तम नसावनी ॥ 
|| वानी विमल सु चन्द्रमा ॥ 

हित वानी सब दु:ख टारनी, वानी परम सु सु:ख कारनी ॥ 
|| वानी जीव जिवावनी ॥ 


१ शोभा 


श्री वृन्दावन वास अवस्था [ तृतीय ] [ १५५ 


वानी मेरे चैननि बेन, व्यासनंद की वानी नैन ॥ 
|| वानी मेरे कान हैं ॥ 
व्यास लाल की वानी सुनौं, व्याससुवन की वानी गुनों ॥ 
|| वानी मेरी बानि है || ५३ || 
वानी वेद पुराननि सार, वानी सर्वोपरहि निहार ।। 
|| वानी सब पर गाजहीं ॥ 
वानी वर शुभ सब पर राजे, वानी रसमय रस निधि राजे ।। 
|| वानी सब शिरमौर है ।। 
वानी परम कल्पद्रुम बेलि, दंपति संपति देत नवेलि ॥ 
|| पूरति सब मन कामना ॥ 
वानी रमी रही तन मन में, वानी पढौं कहौं धनि धनि मैं ॥ 
|| वानी मेरी बानि है ॥ ५४ ॥ 
वानी महा मधुर मृदु कवनी, वानी अति अद्भुत वर रवनी ॥ 
॥ वानी सुधा समुद्र है ॥ 
वानी प्रेम मधुर मृदु भरी, मन को वानी बानि सु परी ॥ 
|| वानी ने मन मोहियौ ॥ 
वानी मेरी जीवनि मूरि, वानी सकल मनोरथ पूरि ॥| 
|| वानी चित वित चोरनी ॥ 
सहज भई वानी सौं प्रीति, सहज परी मेरी यह रीति ॥ 
|| यानी मेरी बानि हे || ५५ ॥ 
वानी ते अद्भुत सुख होहि, तनक भनक सुनतहि मन मोहि ॥ 
|| गेह देह सब भूलिहें ।। 
वानी दरसत तन मन सरसै, नवल निकुंज पुंज सुख दरसै || 
॥ वानी में सब पाइहों ॥ 
वानी देखो तन मन अर्पन, वानी प्रेम रूप कौ दर्पन ॥ 
|| वानी में सब सूझहीं ।। 


१५६ ] श्री वृन्दावन वास अवस्था [ तृतीय ] 


वानी निशि दिन करों विचार, परम धर्म पाऊँ आधार ॥ 
|| वानी मेरी बानि है । ५६ ॥ 
वानी अद्भुत परम रसाल, जिनमें लसत लाडिली लाल ॥ 
|| वानी मेरे हाल है | 
श्री हित वानी अलकलडी, बसत लसत जिनमें घन-तडी" ॥ 
।। खेलि केलि रस बरसहीं ॥ 
चात्रिक रसिक अनन्य सहेलि, पीवत जीवत नेननि झेलि ॥| 
।। साँझ भोर नहिं जानिहें ।| 
श्री हित वानी मेरे प्रान, हितवानी बिनु और न जान ॥ 
|| वानी मेरी बानि है ॥ ५७ ।। 
वानी अक्षर निधि गंभीर, जिनमें भस्यौ सुधा मृदु नीर ॥ 
।। अर्थनि अगम अपार हैं || 
मात्रादिक सु तरंगनि छलकें, गौर श्याम वर रतन सु झलकें ॥ 
।। मीन लीन सब सहचरी ॥| 
जतननि किये रतन नहिं आइ, बूडे रसिक अनन्यनि पाइ ॥ 
|| जे वारी सागर (मे) रहें || 
वानी मो मन करी प्रमान, हि? तानी बिनु और न कान ॥ 
|| वानी मेरी बानि हे ॥ ५८ ॥| 
वानी जब ते सुनी सु कान, तब ते सुन्यौ न भावै आन ॥ 
।। सहज सुभाव यहे पर्यौ ।। 
श्री हित जू के रसिक सुजान, तिनकी वानी सुनौं प्रमान ।। 
।। और कछू भावै नहीं ।। 
आन धर्म की वानी २ अनेक, सोर रसमय कहीं जितेक ॥ 
। रुचत न सो मो कान कों ॥ 


१ घन-दामिनी अर्थात्‌ श्याम-श्यामा २ पाठा० गिरा 


श्री वृन्दावन वास अवस्था [ तृतीय ] [ १५७ 


श्री हित जू के रसिक उपास, तिनकी वानी सुनत हुलास || 
|| वानी मेरी बानि हे । ५९ ॥ 
हित वानी रसना व्रत धस्यौ, वानी हार कंठ कल कस्यौ ।। 
|| वानी हिये हितात हे || 
हित वानी की है यह टेक, बिसरावै रस और जितेक || 
|| अपने रस बस ही करे ॥ 
वानी उपमा कही न जाइ, सुनि सुनि गोरी मृदु मुसिकाइ ।। 
|| सरसत तरसत केलि कों ॥ 
वानी मानौ वानी जान, वानी चर्चौ वानी गान ॥। 
|| वानी मेरी बानि है ।। ६० ॥ 
श्री हित वानी सबते छानी, निवटे' रसिक अनन्यनि जानी ॥ 
|| तिनकों कछु और न रुचे ॥ 
हित वानी प्यारी कौं प्यारी, सबसों मिलै सबनि ते न्यारी ॥ 
।। उन्मत्त मत्त वानी चली ॥ 
वानी रानी मो रुचि दासि, मति गति रति जुत करत खवासि ॥। 
|| इहि बल ते गाजौं सदा ॥ 
वानी-सर' दंपति-जलजात,' अनन्यअली तहेँ रंहे दिन रात || 
|| वानी मेरी बानि है || ६१ || 


र । इति श्री हित जू की श्री वानी को नेम संपूर्ण ॥। 
र 
अथ श्री रसिक अनन्यनि के संग को नेम 
श्री व्यास कुँवर के रसिक अनन्य, तिनकी हों नित चरन शरण्य ॥ 
|| रसिकनि संग रहों सदा ॥ 


१ एकान्तिक (विरले) २ वाणीं रूपी सरोवर ३ दंपति रूपी कमल 
RT 


१५८ ] श्री वृन्दावन वास अवस्था [ तृतीय ] 


तिनसौं वरन भेद नहिं लाइ, उनकी जूठनि नित प्रति खाइ ।। 
।। चरनामृत नित पाइहों ।। 

रसिक अनन्य हमारी जात, व्यास रसिक ने कही यह बात ॥ 

|| मोकौं यहै प्रमान है ॥ 
व्यासकुँवर के रसिक सुजाति, तिनमें विनती करों दिन राति ॥ 
|| रसिकनि सँग छाँड़ौं नहीं ।। ६२ ॥। 

रसिक नृपति के रसिक उपास,* वृन्दावन में ते नित वास ॥। 
|| कुंज महल सुख लेत हैं ॥ 

श्री व्यासनंद के धनि धनि दास, श्री तारासुत बिनु और न आस ॥ 

| मेरे तेई प्रान हैं |। 

श्री राधाबल्लभ जिनके इष्ट, (ते) और नहीं दरसै करि दृष्टि ।। 

|| ऐसे रसिक सु थोर हैं ॥ 


संग होइ तो ऐसौ होइ, नातरु भलो जु रहिये सोइ ॥ 
॥ रसिकनि सँग छाँडौं नहीं || ६३ ॥ 
निवटे रसिकनि को ह्वै संग, तब लागे वृन्दावन रंग ।। 
|| सो रॅग फीको ना परै ॥ 


व्यास लाल के रसिक कृपाल, ते सब सुख दै करत निहाल ॥ 
|| नेह की रीति निहकाम है ॥ 

व्यासनंद के सुहृद सनेही, परम सुफल है तिनकी देही ॥ 
।। जगत भगत ते पर भये ॥ 

ऐसे जग में दुर्लभ मिले, तिनके संग विपिन सुख झिलें ॥ 

|| रसिकनि सँग छॉडों नहीं ।। ६४ ॥ 

रसिक अनन्य परम हितकारी, दंपति संपति दें सुख भारी ॥ 

|| कलेश लेश न करावहीं ॥ 


१ उपासक 


श्री वृन्दावन वास अवस्था [ तृतीय ] [ १५९ 


रसिक अनन्यनि के मृदु बैन, सुनतहि होइ परम सुख चैन ॥ 
।। नव नव आनँद पावहीं ॥ 
रसिक अनन्य परम उपकारि, व्यास कुँवर के रसिक उदार ॥ 
॥ दुर्लभ संपति देत हैं ॥ 
ऐसे हित जू के जन थोर, तिन सन्मुख जु रहौं कर जोर ॥ 
|| रसिकनि सँग छाँडों नहीं ।॥ ६५ ॥ 
सर्वोपरि हित जू जन चाल, जामें कसर न कछू विहाल ॥ 
|| नव निकुंज सुख में पगे || 
प्रेम मगन मन बोलें डोलें, छिन छिन गौर श्याम सुख तोलें ॥। 
|| और न कछू सुहात है || 
ऐसे रसिक मिलें कब मोर, ऐसे बिना भयौ हों चोर ॥ 
।। कहिये सुनिये कौन सौं ।॥। 
सुहृद सजाती मेरे मीत, तिनसौं कहौं सुनौं रस रीति ॥ 
|| रसिकनि सँग छाँड़ौं नहीं ॥ ६६ ॥ 
खान पान निवटे सौं करों, तिनकी पद रज शिर पर घरों || 
|| तिनके द्वार पर्यौ रहों || 
के हरिवंश वंश घर जाऊँ, तिनकौ महाप्रसाद सु पाउँ ॥ 
।। तहा विचार कछ नहीं ॥ 
श्री हित जू के दास अनंत, तिनकौ दण्डवत करौं दरसंत ॥ 
|| खान पान निवटेन सौं ॥ 
जहेँ तहेँ घष्ट पष्ट * नहिं करों, रसिक नृपति मणि कौ बल धरों ॥ 
|| रसिकनि सँग छाँडों नहीं ।। ६७ ॥ 
औरनि बंदौं निंदौं नाँहिं, दुख सुख ते पावहिं मन माँहिं ॥ 
|| राग द्वेष मेरे नहीं ॥ 


१ घिल्ल मिल्ल 


१६० ] श्री वृन्दावन वास अवस्था [ तृतीय ] 
मोकों ओरनि सौं नहिं काज, रसिक अनन्यनि रहों समाज ॥| 
|| भलौ-बुरौ हरिवंश को ॥। 
हानि लाभ हौं नाहीं मानों, श्री हित जू के जन को जानौं ॥ 
|| हित जन सौं मन मानियो ॥ 
श्री हित जू जन करुना करी, तिहि बल यह दृढ़ता में वरी ॥ 
|| रसिकनि सँग छाँडों नहीं ॥ ६८ ॥ 
श्री हित जू के रसिक प्रवीन, रहत जु सदा प्रेम रस लीन ॥ 
|| छके रहत अनुराग में ॥ 
श्री हित जू के रसिक रसीले, जुगल रूप में नेन बसीले ॥ 
|| महल टहल में मन पगे ॥ 
हित वानी में दिनहि विचार, चर्चा भजन सु नित्य बिहार ॥ 
|| भाव भावना में छके || 
ऐसे रसिकनि की बलि जाउँ , निशि दिन संग करौं हरषाउँ ॥ 
|| रसिकनि सँग छॉडों नहीं ॥ ६९ || 
ऐसे को सँग तजो न भ्रमौ, बार बार ऐसे को नमौं ॥ 
|| ऐसे कों अति मानिहौं ॥ 
रसिक अनन्यनि दरसन होति, गौर श्याम उर झलकै जोति ॥ 
।। नेन भरें जल प्रेम सौं ॥ 
ऐसे के सँग निधरक डोलों, औरन सौं कछु कबहुँ न बोलों ।। 
।। और ओर चितवौं नहीं ॥। 
रहौं सदा हित जू जन छॉहि, और धूप तहेँ लगै जु नाहि ॥ 
|| रसिकनि सँग छाडौं नहीं || ७० ॥ 
हरिवंश रसिक बिनु मानों आन, तौ मोकों तुम कहियों स्वान' ॥ 
|| तजों भजौ जब और को ॥ 
जो ऐसे हित दास न पाइ, सोइ रहों मन में दुख लाइ ॥ 


१ कुत्ता 


[ 


श्री वृन्दावन वास अवस्था [ तृतीय ] 


॥ संग और कौ ना करों ॥ 

गाढे धर्मिन सौं खै धर्म, गाढे धर्मिन सौं कहि मर्म ॥| 
॥ धर्म लहौं धर्मीनु सौं॥ 

श्री हरिवंश रसिक सँग वरयौ,' अनन्यअली ने यह व्रत धरयो ॥ 
|| रसिकनि सँग छाँड़ौं नहीं ॥| ७१ ॥ 


|| इति श्री रसिक अनन्यनि के संग को नेम संपूर्ण ॥ 
र 


अथ जीवका को नेम 


श्री व्यासकुँवर के रसिक जना, तिनपै माँगों जाँचों चना ॥ 
|॥ अरु धर्मी कौ लेऊँ नहीं ॥ 

राज तुरक कौ धान न लीजे, ताते भजन भावना छीजे ॥ 
॥ मन मलीन अति होत है ॥ 

जेसौ अहार तैसीय डकार, एई मै जानौं निरधार ॥ 
|॥| याते लेत विचारि कैं ॥ 

जिनके है उत्तम व्यौहार, तिनपै माँगौं हाथ पसार ॥ 
॥ लेउँ अपने धर्मीनु को ॥ ७२ ॥ 


दो० मरे स्वान कौ मास है राज तुरक को धान | 
खान पान की को कहे छुवत करै स्नान ॥ 
त्रिपदी छंद- 
दै कें जे उघटें उघटावैं, सो तौ रंच न मो मन भावें ॥ 
|| तिनकौ भूलि न लीजिये ॥ 
याते कारिटिया २ कौ भलो, इनको निधरक लेके पलों ॥ 
॥ परस न कीजै दै कहैं ॥ 


१ वरण किया या स्वीकार किया २ कट्टहा ब्राह्मण जो मरण संस्कार का दान लेते हैं 


१६१ 


१६२ ] श्री वृन्दावन वास अवस्था [ तृतीय ] 


जब हित जू के शरनें गयौ, तब सब श्री हित जू कौ भयौ ॥ 

।। अपनी कछू न मानहीं ॥ 

हम तुम श्री हित जू के दास, तिनको ले पाउँ, सुखरासि ॥ 
|| लेउँ अपने धर्मीनु को ॥ ७३ ॥ 

ऐसे लीजे ऐसे दीजे, अपनों कछू न मन में कीजे ॥ 
।। अपनौ कहि सब जात है ॥ 

निहकामना जु सबतें नीक, मन सकामना सबतें फीक ॥। 
|| सुख को मूल निहकाम है ॥ 

जे हरिवंश धर्म में गाढे, तिनको लेत भजन मन बाढे ॥ 
॥ श्री व्यासनंद उर में बसें॥ . 

महाप्रसाद बिनु उदर न भरौं, भूख प्यास ते नैंकु न डरौं ।। 
|| लेउँ अपने धर्मीनु कौ ॥ ७४ ॥ 


।। इति जीवका को नेम संपूर्ण ।। 
कछ 


अथ श्री इष्ट श्री राधाबल्लभ जी सों नेम 

जे जै जे श्री राधाबल्लभ, मोकों लागत अतिही बल्लभ ॥। 
|| अलभ लाभ मोको भयौ ॥ 

मो वपुरा कों कियौ निहाल, श्री राधाबल्लभ लाल कृपाल ॥। 
। सहज संपदा निज दई ॥ 

सर्वोपरि सबकों अति दुर्लभ, श्री हरिवंश कृपा ते सुर्लभ ॥ 
।। ओर भाँति नहिं पाइहौं ॥ 

श्री राधाबल्लभ भजि निशि भोर, नमौं भ्रमों नहिं काहू ओर || 
|| श्री राधाबल्लभ प्रान हें ॥ ७५ ॥ 


श्री वृन्दावन वास अवस्था [ तृतीय ] [ १६३ 


श्री राधा मोहन परम सनेही, अद्भुत एक प्रान द्वै देही ॥ 
|| तन मन दृष्टि लगी रहे ॥ 

श्री राधाबल्लभ सुभग सरूप, श्री राधाबल्लभ नाम अनूप ॥ 
।। छिन छिन में नव नवल छवि ॥ 

देखत नेना पलक न लॉइ, निरखत हरषत दृग न अघाँइ ॥| 
।। सहज माधुरी को कहे ॥ 

श्री राधाबल्लभ के गुन वरनौं, मेरे निशि दिन यहै जु करनौं ॥ 
।। श्री राधाबल्लभ प्रान हैं ॥ ७७ ।। 

श्री राधाबल्लभ सहजहि सोहन, श्री राधाबल्लभ मो मन मोहन ॥ 
|| छैल चिकनियो रूप है ॥ 

श्री राधाबल्लभ हौं नित भजों, श्री राधाबल्लभ धन मन सजों ।। 
|| दुख दरिद्र सबही गये ॥ 

श्री राधाबल्लभ बल नहिं लज्यौ, जगत भगत सर्वोपरि गज्यौ || 
।। सब पर बजत निशान ही ॥ 

श्री राधाबल्लभ नाम रसाल, कहीं सुनौं जु लिखों उर भाल ॥ 
|| श्री राधाबल्लभ प्रान हैं ॥ ७८ || 

नवल किशोरी नवल किशोर, रसिक अनन्यनि के चित चोर || 
|| निजु दासी के प्रान हैं ॥ 

श्री राधाबल्लभ कहिये लहिये, निशि दिन अति आनेंद में रहिये ॥ 
।। चरन कमल उर में खचों ॥ 

हरि हरि जगत भगत सब कहैं, राधा नाम न कोऊ लहैं ॥ 
|| श्री हरिवंश कृपा बिना ॥ 

श्री राघाबल्लभ को जु लडाऊँ, उमगि उमगि रस जस गुन गाउँ ॥ 
|| श्री राधाबल्लभ प्रान हें ॥ ७९ || 

श्री राधाबल्लभ सबके मूल, जिहि सम कोऊ और न तूल ॥ 
॥ सर्वोपरि येई सदा ॥ 


१६४ ] श्री वृन्दावन वास अवस्था [ तृतीय ] 


श्री राधाबल्लभ नित सुखदाइ, श्री राधाबल्लभ मो मन भाइ ॥ 
॥ श्री गोरी मम प्रान हैं ॥ 

श्री राधाबल्लभ जब ते वरयौ, और न मन तबते कहुँ फिर्यौ ।। 
॥ और न कछू सुहात है ॥ 

श्री राधाबल्लभ सुख के ऐन, मो मन ने तहेँ पायौ चैन ॥ 
॥ श्री राधाबल्लभ प्रान हैं ॥ ८० ॥ 

श्री राधाबल्लभ सौं रुचि लगी, श्री राधाबल्लभ सौं रुचि पगी ॥ 
॥ यहे टेक अँग अंग के ॥ 

श्री राधाबल्लभ श्री हरिवंश, भजों जजों दुख-सुख करि नंश ॥ 
॥ और न कछु मन मानि हे ॥ 

श्री राधाबल्लभ रूप माधुरी, सोई ग्यान ध्यान साधुरी ॥ 
॥ और न सपने हू बकों ॥ 

चरन कमल कल गौर सु श्याम, अनन्यअली को है निज धाम ॥ 
॥ श्रीराधाबल्लभ प्रान हैं ॥ ८१ ॥ 


|| इति श्री इष्ट श्री राधाबल्लभ जी सौं नेम संपूर्ण | 
8 


अथ श्री वृन्दावन वास नेम 


वृन्दावन नेननि भरि देखौं, वृन्दावन मन उर में लेखों ॥ 
॥ वृन्दावनहि कहौं लहौं ॥ 

वृन्दावन वृन्दावन बोलों, कुंज कुंज में निधरक डोलों ॥ 
|॥ अद्‌भुत सुख अवलोकिहों ॥ 

वृन्दावन बसि सब सुख ताज, तब श्री वृन्दावन में गाज ॥ 
॥ भजिये वृन्दावन सदा ॥ 


श्री वृन्दावन वास अवस्था [ तृतीय ] [ १६५ 


रहौं श्री वृन्दावन की छाँहि, सोइ रहौं कोमल रज माँहिं ॥ 
॥ वृन्दावन छाँड़ौं नहीं ॥ ८२ ॥ 

धनि धनि वृन्दावन के वासी, धनि धनि वृन्दाविपिन उपासी || 
|| धनि धनि पशु पक्षी सबै ॥ 

धनि धनि लपटानी द्रुम बेलि, धनि धनि फल दल फूल नवेलि ॥ 
॥ धनि धनि अवनि अनूप है ॥ 

धनि धनि मेरे दोऊ पाँइ, छाँडि जगत वृन्दावन आइ ॥ 
।। फेरि अनत नाहीं चले ॥। 

सहजहि पग कों परी जु बानि, अंत चलनि कौं अति अलसानि ॥ 
॥ वृन्दावन छाँडौं नहीं ॥ ८३ ॥ 

मेरे तन तोकों स्यावास, वृन्दावन में कीनौं वास ॥ 
॥ अंत चलन न चपल भयौ ॥ 

धनि धनि मेरे दोऊ हाथ, विपिन टहल करि भये सनाथ ॥ 
|| ओरौ सुख वन के लखे ॥ 

धन्य धन्य तू मेरी छतियाँ, धरयौ धीर और न कहि घतियाँ ॥| 
॥ रती एक नाहीं टरी॥ 

धन्य धन्य मेरी दृढ़ताइ, बसि वृन्दावन अनत न जाइ ॥ 
॥ वृन्दावन छाँड़ौं नहीं ॥ ८४ ॥ 

धन्य धन्य मेरे विवि नेन, दरसायौ वन सुख को ऐन. ॥। 
॥ और कछू नहिं देखियौ ॥ 

धन्य धन्य तू मेरी नासा, विपिन सुगंधनि लिये सुवासा ॥ 
|| जगत गंध सूँघी नहीं ॥ 

धन्य धन्य रसना तू मेरी, वृन्दावन रस गायौ टेरी ॥ 
॥ और न कछू वखानियौ ॥ 

श्री हरिवंश कृपा करि दयौ, सो प्रसाद रसना तें लयौ ॥ 
॥ वृन्दावन छाँडौं नहीं ॥ ८५ ॥ 


१६६ ] श्री वृन्दावन वास अवस्था [ तृतीय ] 


धन्य धन्य मम मुख सुखदाइ, श्री गुरु की तें जूठनि पाइ ॥ 
।। चरनामृत प्रभु कों लयौ ॥ 

धन्य धन्य तू मेरौ शीस, नम्यौ विपिन कों अरु वन ईश" ॥ 
।। औरनि कों नाहीं नम्यौ ॥ 

धन्य धन्य तू मेरी नार, नमी विपिन को बारबार ॥। 
॥ हार प्रसादी पहिरहीं ॥ 

धन्य धन्य मानुष तन नाम, ताते पायौ वन सुख धाम ॥ 
|| वृन्दावन छाँड़ौं नहीं ॥ ८६ ॥ 

धन्य धन्य तू मेरी मतिया, वृन्दावन सौं करी सु रतिया ॥ 
।। वन कौ प्रेम कस्यौ लह्यौ ॥ 

धन्य धन्य मेरे सब अंग, वृन्दावन को लीनौं रंग ॥ 
|| रंग अभंग चुचावनौं ॥ 

सब अँग मिलि वृन्दावन पकरयो, ठौर ठौर ते मन कों जकरयो ॥ 
|| छुटे न कोउ छुटावहीं ॥ 

वृन्दावन में दुख-सुख सहों, वृन्दावन बिनु ठौर न कहीं २ ॥ 
|| वृन्दावन छाँड़ों नहीं ॥ ८६ ॥ 

वृन्दावन में जो सुख पाइ, जाने प्रभु कै मने समाइ ॥ 
|| कहिये लहिये कौन सौं ॥ 

वृन्दावन सुख अगम अपार, निरखि निरखि चित वित दे वारि ॥ 
|| कहिवौ सुनिवौ कछु नहीं ॥ 

रसिक अनन्यनि सौं रस भाखों, के अपने मन में दृढ़ राखौं || 
॥ के द्रुम बेलिन सौं कहीं ॥ 

वृन्दावन अति मीठौ नाम, लेऊँ सेऊँ सुख को धाम ॥ 
|| वृन्दावन छाँडौं नहीं ॥ ८८ ॥ 


१ श्री श्यामा श्याम २ कहीं पर भी 


श्री वृन्दावन वास अवस्था [ तृतीय ] [ १६७ 


नेह सिंधु वृन्दावन धाम, मीन लीन तहाँ श्यामा श्याम ॥ 
॥ प्रेम खेल नव खेलहीं ॥ 

वृन्दावन सब रस को सार, वृन्दावन सबको सिंगार ॥ 
|| चैन ऐन प्रिया लाल को ॥ 

ऐसे वृन्दावन के माँहिं, रहिये दुख सुख पड्ये नाहिँ ॥ 
।॥॥ और ठौर मन ना चले ॥ 

वृन्दावन में घर वर कीन, रहीं सदा ज्यों जल में मीन ।। 
|| वृन्दावन छाँडौं नहीं ॥ ८९ ॥ 

कैसें कहौं जु मो मति छीन, अनुपम वन की छविनु नवीन ॥ 
॥ शोभा वन सु अपार है ॥ 

वृन्दावन ते टरौं न छिनहीं, वृन्दावन में रहीं जु दिनही" ॥| 
।। तन मन वच कैं ना चलों ॥ 

वृन्दावन मे जब कोऊ आइ, सो तौ मेरे मन अति भाइ ॥ 
॥ धन्य धन्य तिनकों कहीं ॥ 

जब मो मन इत उत डगमगै, तब मोकों अति ही दुख लगै ॥ 
॥ वृन्दावन छॉडौं नहीं ॥ ९० ॥ 

सहज भई इहि वन सौं प्रीति, सहजहि जानी छानीर रीति ॥ 
।। यह हित कृपा सु जानिये ॥ 

जगतनि सों साधू वैराग, करों विपिन सौं अति अनुराग ॥ 
|| वृन्दावन सौं प्रेम है ॥ 

विधि निषेध तिथि वार न मान, इकरस वृन्दावन कों जान ॥ 
|| जहाँ जुगल नित खेलहीं ॥ 

अंत * कहूँ नहिं दीनौं पॉड, यह व्रत कीनों मन दृढताइ ॥ 
| वृन्दावन छाँडौं नहीं ॥ ९१ ॥ 


१ नित्य प्रति २ गुप्त ३ जगत जनों से मैं वैरागी बना रहूँ ४ दूसरी जगह 


१६८ ] श्री वृन्दावन वास अवस्था [ तृतीय ] 


सुखद विपिन के कल द्वुम बेलि, खेलत जिहि तर विवि अलबेलि ॥ 
॥ सुखदायक फल फूल ही ॥ 

पिय प्यारी तहँ रहत सदाइ, कुंज पुंज रस अति सुखदाइ ॥। 
॥ मैन खेल तहे खेलहीं ॥ 

बसिहों कुंज कुटी के माझ, भजन मगन न लहौं दिन साँझ ॥। 
|| श्री गुरु चरन प्रताप ते ॥ 

नूपुर मुरली धुनि मृदु बेन, सुनौं जुगल के अति सुख दैन ॥| 
|| वृन्दावन छाँड़ौं नहीं ॥ ९२ ॥ 

श्री जमुना जी अति सुख देन, जिनमें खेलत विवि मद मैन ॥ 
॥ अति उन्मत्त स्वछंद ही ॥ 

ऐसी जमुना में करि स्नान, श्री जमुना कौ जल करि पान ॥ 
।। अति उज्ज्वल तन मन भये ॥ 

वृन्दावन छवि कही न जाइ, देखत मन दृग रहत लुभाइ ॥ 
॥ निरखत छिन न अघात हें ॥ 

वृन्दावन रज मंगलकारि, तिनमें लोटौं पॉइ पसार ॥ 
| वृन्दावन छाँडौं नहीं ॥ ९३ ॥ 

श्री राधाबल्लभ कौ निज ग्रेह, श्री राधाबल्लभ कौ वन देह ॥ 
॥ वृन्दावन सम कौन है ॥ 

श्री हित जू के रसिक उपास, तिनकौ वृन्दावन में वास ॥ 
|॥ औरनि कौं जु अगम्य है ॥ 

श्री राधाबल्लभ वन सुख मूल, मेरे मन दोऊ समतूल ॥ 
॥ जल तरंग ज्यों जानिये ॥ 

वृन्दावन में मन सु लगाइ, तन हू कौं वन माझ समाइ ॥ 
॥ वृन्दावन छाँडौं नहीं ॥ ९४ ॥ 


[ 


वृन्दावन कौ दुख अति भलो, और देश कौ सुख वर जलौ ॥ 
।। वन द्रुम पर सुख वारिये ॥ 

विपिन वास तजिकैं जे जाइ, तेइ नरक में गोता खाइ ॥ 
| अपुघाती तेई जना ॥ 

दृढ़ता मन में ऐसी धरे, जैसे रन में सूरो' लरे ॥ 
॥ फिरे न किरचि-किरचिर भये ॥ 

ऐसें बसौं सु वृन्दावन में, लाउँ और कछू नहिं मन में ॥ 
॥ वृन्दावन छाँड़ौं नहीं ॥ ९५ ॥ 

दृढ़ करि तन राखौं वन मॉहि, वृन्दावन बिनु कछु कहि नाहिं ॥ 
॥ वृथा और सब मानिहौं ॥ 

वृन्दावन के द्रुम कल बेलि, सखी सरूप सबै रस झेलि ॥ 
॥ और भाव नहिं जानिहौं ॥ 

वन संपति दंपति कों भाइ, दरसत विवि कों वन सुख पाइ ॥ 
|| परस्पर सुख में झेलहीं ॥ 

न्यूनाधिक मानों हों नाहि, सकल समान जानि मन माँहिं ॥ 
॥ इष्ट तूल सब जानिहौं ॥ ९६ ॥ 
॥ वृन्दावन छाँडौं नहीं ॥ ९६ ॥ 
|| इति श्री वृन्दावन वास नेम संपूर्ण ।। 

।। इक बढती है सो प्रसंग के पूरन के लीयैं है सो जानिये ॥ 

छ 

अहो श्री वृन्दावन के चंद, परम कृपाल व्यास के नंद ॥ 
।। तुम बिनु कौन कृपा करे ॥ 

मम विनती सुनियौं दै कान, करुणा करिकें करो प्रमान ॥ 
॥ ढ़ीठौ ह्वै हौं कहत हौं ॥ 

तुम हौ परम कृपाल प्रवीन, मो मति अति सब भाँतिनु छीन ॥ 
|| तुम्हरी कृपा बलै कहां ॥ 

१ सूरवीर २ टूक टूक ३ बल से ही 


श्री वृन्दावन वास अवस्था [ तृतीय ] १६९ 


१७० ] श्री वुन्दावन वास अवस्था [ तृतीय ] 


जे जे मैं कीने ये नेम, तुम बिनु कौन निवाहे प्रेम ॥ 
॥ वृन्दावन छाडौं नहीं ॥ ९७ ॥ 

कै यह मेरे नेम निवहिये, कै मम प्रान सु वेगहि लइये ॥ 
॥ भलौ न अतिशय जीवनों ॥ 

प्रगटहि राखो जो इहि तन को, करौ प्रगट उर वृन्दावन को ॥ 
।। जगमगात कब देखिहों ॥ 

नूपुर मुरली वचन रसाल, सुनौं श्रवन में सबही काल ॥ 
॥ ऐसे अति जीवन भलो ॥ 

कछू नहीं हौं जानौं भाखि, यह पूरौ मेरी अभिलाष ॥ 
|| वृन्दावन छाँड़ौं नहीं ॥ ९८ ॥ 

ऐसी भाँति होइ कब मोकों, अपनों सखी रूप अवलोकों ॥| 
॥ श्री वंशी के जूथ में ॥ 

महल टहल दे कें सरसावे, जुगल केलि दरसै दरसावें ॥ 
|| नव नव छवि नव रूपही ॥ 

मरगजे अपने भूषण चीर, सो मोकों कब दें छवि भीर ॥ 
|॥ समे समै जु उतारिकें१ ॥ 

सो पहिरों वंशी के दये, भाग मानि हम पहिरें लये ॥ 
॥ वृन्दावन छाँडौं नहीं ॥ ९९ ॥ 

श्री प्यारी जू मो तन हेरें, अनन्यअली कहि कहि कैं टेरैं ॥ 
|| देहि उगालर रसालही ॥ 

श्री वंशी की तू निजु चेरी, ताते तोकों बोली नेरी ॥ 
|| करि सिंगार मोकों तुही ॥ 

नख सिख सकल रचे सिंगार, मम उर मुकुर में रूप निहार || 
|| फूल माल देहि रीझिकैं ॥ 


१पाठा० उतार हैं २ पाठा० दे ओगाल 


श्री वृन्दावन वास अवस्था [ तृतीय ] [ १७१ 


भोग जोग कल लाइ खवाइ, करौं आरती बलि बलि जाइ ॥ 
|| वृन्दावन छॉड़ौं नहीं ॥ १०० ॥ 

रंगमहल में सेज बनाइ, श्री राधाबल्लभ कों पौढाइ ॥ 
॥ मृदु-मृदु चरन पलोटिहौं ॥ 

जबही मोकों निद्रा आवै, चरन सों झटकें प्रिया जगावे ॥ 
|| चौंकि परौं सब गात हों ॥ 

यह संब नेम अनन्यअलि नाम, तुमहि निवाहौ श्यामा श्याम || 
|| मोमें ढंग कछू नहीं ॥ 

यह नेमावलि पूरन करी, यहै टेक में मन में धरी ॥ 
|| वृन्दावन छॉडों नहीं ॥ १०१ || 

तृतिय अवस्था पूरन भइ, श्री हरिवंश निवाहे लई ॥ 
|| प्रेम नेम दृढ़ सों खची ॥ 


इहि विधि नेम जु करें करावें, तेई विपिन वास दृढ़ पावैं ॥ 
|| निरखें नित्य बिहार ही ॥ 

यहै नेम है श्यामा श्याम, रहत सदा वृन्दावन धाम ॥ 
॥ रात प्रात नहिं जानहीं ॥ 

अनन्यअली के यह दृढ़ आस, श्री हित पद-पंकज में वास || 
।। वृन्दावन छाँड़ों नहीं ॥| १०२ ॥ 


इति श्री वृन्दावन वास अवस्था की तृतीय अवस्था संपूर्ण की जय जय श्री हरिवंश 


श्री वृन्दावन वास अवस्था [ चतुर्थ ] 


अवलोकनि अवस्था :- 


ठः 


श्री व्यासनंद पद कमल कल प्रथमहिं उर में धार | 
दरसौं तब श्री विपिन की शोभा जुगल बिहार ॥ १ ॥ 
यह अवलोकनि अवस्था चौथी परम रसाल । 
जाके* सुनतहि विपिन में होइ वास सब काल ॥ २ ॥ 
बाल लाल तरु तरु तरे खेलत खेल नवेलि । 
दरसत सरसत दृग हियौ हरषत मन सुख झेलि ॥ ३ ॥ 
श्री वृन्दावन श्री जुगल रचना केलि समेत । 
जहाँ तहाँ निरखत फिरों वारि वारि मन देत ॥ ४ ॥ 


अथ बसंत रितु :- 
सवै० आई सुहाई बसंत जु की रितु फूलनि फूल जहाँ वरषाई । 


भातिनु भातिनु रंग नये फल फूलनि पाति नये सरसाई । 
रंगनि रंगनि भृंग विहंगनि बोलत हें सुनिकें तरसाई । 
श्री हरिवंश कृपा बल ते वन रूप अनन्यअली दरसाई ॥ ५ ॥ 
माधुरी कुंजनि में विवि प्रीतम खेल बसंतनि कौं सरसाई । 
सेत सिंगार सुगंध पगे सु लगे तन में न कछू दरसाई । 
अंबनि मौर धरे कलशा मणि चीर गुलालनि सौं बुरकाई । 
श्री हरिवंश कृपा बल ते वन खेल अनन्यअली दरसाई ॥ ६ ॥ 


मंजुल कुंजनि में विवि नागर खेलत खेलत लाज नसाई । 
बाल गुलाल रसाल सु डारति कोमल मंदहि मंद हँसाई । 


१ पाठा० जिनके 


श्री वृन्दावन वास अवस्था [ चतुर्थ ] [ १७३ 


झेलत लंपट लाल सु नैननि रूप छविन कुच कौं परसाई । 
श्री हरिवंश कृपा बल ते वन खेल अनन्यअली दरसाई ॥ ७ ॥ 
अंब कदंब तरे भरि मोदन खेलत खेल बसंत लसाई । 
बाल गुलाल सु श्यामल नेननि डारि अचानक मंद हँसाई । 
मीड़त नेन महा मन चैन सबै सुख पाइ लला सरसाई | 
श्री हरिवंश कृपा बल ते वन खेल अनन्यअली दरसाई ॥ ८ ॥ 
केशर कुंजनि में कल दंपति खेलत फाग भरे रॅग माई । 
रंगनि रंग छुटै पिचकें कल अंगनि अंगनि पै छवि छाई । 
भींजत चीर लगे तन सों मुदु गात लसें दरसें ललचाई । 
श्री हरिवंश कृपा बल ते वन खेल अनन्यअली दरसाई ॥ ९ ॥ 
खेलत फाग मते अनुरागनि भूषण बाजत हैं सुखदाई । 
रंगनि डारति अंग निहारत गातनि चित्र विचित्र कराइ । 
नाहिं सँभार सिंगारन की तन साँवल गौर न जात लखाई | 
श्री हरिवंश कृपा बल ते वन खेल अनन्यअली दरसाई ॥ १० ॥ 
केशर कुंजनि में छवीली छवीलो दृग में कल खेल मचाई । 
खेलत झेलत रूप छवी तन में तन रंग नये झलकाई । 
नेन कटाक्षनि मार मची उपमा न बने चख की चपलाई । 
श्री हरिवंश कृपा बल ते वन खेल अनन्यअली दरसाई ॥ ११ || 
खेलत फाग भरे अनुराग लताद्भुत मंदिर सेज रचाई । 
अंगनि अंग अनंग भरे रँग मेलत झेलत नाहि अघाई । 
चित्र विचित्र किये सब गात रही छवि छाइ कही नहिं जाई । 
श्री हरिवंश कृपा बल ते वन खेल अनन्यअली दरसाई ॥ १२ ॥ 
झूलत फूलत मैन हिंडोरनि भूषण चीर छवी छलकाई । 
झोटनि देत रुची हित सों कल चंचल गात महा झलकाई । 


१७४ ] श्री वृन्दावन वास अवस्था [ चतुर्थ ] 


गावत हैं रस रीतनि गीत सखी निरखें छवि पै बलि जाई । 
श्री हरिवंश कृपा बल ते वन खेल अनन्यअली दरसाई ॥ १३ ॥ 


।। इति बसंत रितु संपूर्ण ॥ 
र 


अथ ग्रीषम रितु :- 

सवै० ग्रीषम की रितु आई सुहाई सु नेननि कों अतिही सुखदाई । 
सौंज रची सियराई ने शीतल लाडिली लालहि कौं रुचिदाई | 
कुंजनि कुंजनि फूलनि सेज गुलाब सुगंधनि सौं छिरकाई । 
श्री हरिवंश कृपा बल ते वन बानि अनन्यअली दरसाई ॥ १४ ॥ 
दाखन कौ कल ऐन बन्यो कदली अवली फल फूलनि छाई । 
चंद मनी अवनी कवनी छिरकी सु गुलाब सुगंधनि माई । 
गुलाबनि के जलजंत्रनि छूटत लाड़िली लाल तहा विलसाई । 
श्री हरिवंश कृपा बल ते वन बानि अनन्यअली दरसाई ॥ १५ | 
दाखनि मंदिर में कल राजत लाड़िली लाल खरे हरषाई । 
चीर सुगंध पगे सु पगे तन में न दिखें तन कौं परसाइ । 
छूटत रूपनि के जलजंत्रनि लूटत नेन छविनु वरषाई | 
श्री हरिवंश कृपा बल ते वन रूप अनन्यअली दरसाई ॥ १६ ॥ 


पट झीन सुगंध पगे सु लगे तन में तनहीं अतिही झलकें । 
सु भई छवि भीर अधीर उभय" छवि देखत केलिन कों ललकैं । 
कल गौर जु श्यामल सिंघुनि ते नव रूपनि की लहरें छलकें । 
सु अनन्यअली हित बानि विलोकत नेननि की न लगीं पलकें ॥ १७॥। 


१ दोनों- श्यामा श्याम 


श्री वृन्दावन वास अवस्था [ चतुर्थ ] [ १७५ 
दाखन मंदिर में विवि राजें गुलाबनि के जलजंत्र छुटाई । 
नेह अली मणि थारनि में धरि दाख रसाल पक्व वर लाई । 
पाइ अघाइ लये सुख में सुख जूठनि श्री हित चिंतक पाई । 
श्री हरिवंश कृपा बल ते वन चेन अनन्यअली दरसाई । १८ ॥ 
चंदन के द्रुम बेलि तेरें कल मोतिन की धरनी झलकाई । 
ठैरहि ठौर गुलाबनि के जलजंत्र छुटै मनु पावस आई | 
तार सिंगार किये छवीले छवीली छवि छाइ रही नवलाई । 
श्री हरिवंश कृपा बल ते वन रूप अनन्यअली दरसाई ॥ १९ ॥ 
चंदन के द्रुम बेलि तेरै कल राजत लाड़िली लाल सहेली । 
गौर छवी दुति सौं वन भूमि लरे इक रंग न जात कहेली । 
जानि परै न कछू तन भेदनि नेननि पै चकचौंधि छहेली' । 
श्री हरिवंश अनन्यअली उर में वन बानि सदा जु रहेली ॥ २० ॥ 
चंदन के द्रुम बेलि तरे कल लाड़िलो लाल सखी लड़काइ । 
वीन नवीन प्रवीन लियो प्रिया सारंग राग अलाप कराई । 
गावत हैं निजु पिय २ गुन रूपनि आनेंद की वरषा वरषाइ । 
श्री हरिवंश कृपा बल ते कल गान अनन्यअली सुनि धाई ॥ २१ ॥ 
वीन बजावनि गावनि की छवि देखि लला छवि पे बलि जाई । 
रूप छवी सुख की वरषा करि रागिनि राग नये उपजाइ । 
मोहि रहीं चहुँ ओर सखी सु कुरंग विहंगनि सुधि बिसराई । 
श्रो हरिवंश कृपा बल ते कल गान अनन्यअली सुनि धाई ॥ २२ ॥ 
शोभित हें मलयागिरि के द्रुम बेलि तरें छवीले लड़काई । 
पीत दुकूल सुगंध पगे सु लगे तन में तन कों न जनाई । 
अंगनि अंगनि में प्रतिविवित सो दरसैं अँखियाँ न अघाई । 
श्री हरिवंश कृपा बल ते वन रूप अनन्यअली दरसाई ॥ २३ ॥ 


१ छा गई २ अपने प्रीतम (पाठा० अपने) 


१७६ ] श्री वृन्दावन वास अवस्था [ चतुर्थ ] 


चंप चमेलिन कौ वर मंदिर सौरभ भीर समीर चलाई । 
राजत लाड़िली लाल सखी सब फूलनि माल लला सु बनाई । 
फूलनि सौं पहिराइ प्रिये उर फूलनि सिंधु बढे न समाई । 
श्री हरिवंश कृपा बल ते वन" रूप अनन्यअली दरसाई ॥ २४ ॥ 
केत लता कल मंदिर में विवि नेननि मैननि केलि मचाई । 
मानहुँ अंगनि संग करें रति रंगनि अंगनि अंग लसाई । 
लोचन की छवि कौन कहे सखि नागरता सु लजी चपलाई । 
श्री हरिवंश कृपा बल ते वन रूप अनन्यअली दरसाई । २५ ॥ 


कल चंद्रलता वर मंदिर में विवि चंदन चित्र किये सरसे । 
फुलवारि किधौं छवि अंकुर शोभित के पट भूषण से दरसें । 
चित्र विचित्र किये अपु रूपनि देखत सो छवि कौं तरसें । 
सखि श्री हरिवंश कृपा बल ते कल बानि अनन्यअली दरसें ॥ २६ ॥ 


अपु चित्र विचित्र निहारत री सखि वारति प्राणनि को तरसें | 
उमड़े सुख सिन्धु बीची! ललकें पुलेकै कल अंग बिना परसें । 
फुलवारि नवीननि में हम राजत यों बतरात हेँसैं सरसे । 
सखि श्री हरिवंश कृपा बल ते वर बानि अनन्यअली दरसें ॥ २७ ॥ 
बेलि तमालनि मंदिर में विवि राजत सुंदर चित्र रचाई । 
रंगनि रंग सुगंधनि चित्र तमाल लता मानहुँ लपटाई । 
रूप लता छवि श्याम तमाल सु फूलन फूल छवी वरषाई । 
श्री हरिवंश कृपा बल ते वन रूप अनन्यअली दरसाई ॥ २८ ॥ 
बानिक चित्र विचित्रनि देखत खंजन चित्रनि नैन सुझई । 
जोहत मोहि सखी सकली अरु चित्रन सी सब नागरताई | 
सीखनि लेखनि आपुन गातनि चातुरता विवि की तरसाई । 
श्री हरिवंश कृपा बल ते नव बानि अनन्यअली दरसाई ॥ २९ ॥ 


१ पाठा० नव २ लहरें 


श्री वृन्दावन वास अवस्था [ चतुर्थ ] [ १७७ 
चित्र विचित्र किये कल रंगनि राजत हें खस मंदिर माई । 
माझ गुलाब सुगंधनि सों जलजंत्र गुलाबनि के बरसाई । 
फूलनि के विजना सखि ड़रेरत चौंरनि आदि सहेली गहाई । 
श्री हरिवंश कृपा बल ते कल बानि अनन्यअली दरसाइ ॥ ३० ॥ 
लागत शीतनि पागत अंग मनों घन में चपला चमकाइ । 
रूपनि केलिन की वरषा बरसे रितु ग्रीषम कों जु बहाई । 
शीतल होत सखी सब देखत नेननि की पलंकैं न लगाई । 
श्री हरिवंश कृपा बल ते वन रूप अनन्यअली दरसाई ॥ ३१ ॥ 


|| इति ग्रीषम रितु-चंदन चित्र भावना संपूर्ण || 


छ 
अथ फूल रचना :- 
संवे० फूलनि के पट भूषण मंदिर फूलन सों सखियन सु बनाये । 
फूलनि आसन फूल बिछाइ सुगंध गुलाबनि सौं छिरकाये । 
राजें तहा अति फूलनि सौं विवि फूलनि अंग सिंगार रचाये । 
श्री हरिवंश कृपा बल फूलनि ऐन अनन्यअली दरसाये ॥ ३२ || 
फूल निवारनि में विवि राजत देखत फूलनि फूल सँवारें | 
फूलनि के पट भूषण अंगनि रंगनि रंग मनों फुलवारें । 
भृंग मनों दूग चंद लसें मुख नेन चकोर सहेली अपारैं । 
श्री हरिवंश कृपा बल ते नव फूल अनन्यअली सु निहारें ॥ ३३ ॥ 
कंजनि के पट भूषण बानि सु लाड़िलो लाल सखी नवलाई । 
राजत नीरज मंदिर में विवि गुंजत भृंग विहंग घनाई * । 
मानहुँ रूप सरोवर में कुच नीरज पीत कली विकसाई । 
श्री हरिवंश कृपा बल ते वन रूप अनन्यअली दरसाई ॥ ३४ ॥ 
१ बहुत से | 


श्री वृन्दावन वास अवस्था [ चतुर्थ ] 


सु उरोज सरोज कली दरसें सरसें पिय लंपटता तरली । 
इहि जानि सुजान" दुराइ हँसी मृदु फूल छवी वरषा करली । 
तब लाल निहाल भयौ अतिही सुख संपति वारि दई भरली । 
सखि श्री हरिवंश कृपा बल ते मकरंद अनन्यअली चरली ॥ ३५ ॥ 
कल फूलनि केपटभूषण अंगनि भामिनि श्याम सखी सजलीं?। 
वन देखन छेल चले छवि सों सुनिकें सब आइ सहेली चलीं । 
धुनि भूषण की मधुरी सुनिकें मृग आइ खगे जु रहे अचली । 
सखि श्री हरिवंश कृपा बल देखि अनन्यअली पलकैं न चलीं ॥ ३६॥ 
उमड़े रस रूपनि के छवि सागर बूड़ि रह्यौ वन फूल फली । 
प्रगटे मनु चंदनि हंस" किघों घन दामिनि आइ जुशें सकली । 
झलकें छलकैं वन कांति मृदुल चकचोंधनि चौंधि भई चपली । 
सखि श्री हरिवंश कृपा बल ते छवि देखि अनन्यअली अपली" ॥ ३७॥। 
मोरिनि मोर विहंग कुरंगनि रंगनि रंग सिंगार सजाई । 
नाचत मोर खगावलि गावति मोहत हैं मृग माल थकाई । 
रागिनि राग रहे रस पागि नई नव नृत्य कला प्रगटाई । 
श्री हरिवंश कृपा बल ते वन बानि अनन्यअली दरसाई ॥ ३८ || 
रीझहि रीझ बड़े रिझवार निहारत वारत प्रान बधाये । 
कौन कहे सुख आज समाजनि चाहि रहे हमहूँ ललचाये । 
भोतिनु भाँति प्रसाद मॅगाइ कुरंग विहंगनि कौं जु खवाये । 
श्री हरिवंश कृपा बल ते वन खेल अनन्यअली दरसाये ॥ ३९ ॥ 
कानन की रचना दरसें बरसें मनु मेह-सनेह सनेही । 
सींचत हें चहुँ ओरनि थोर न नेन किधौं रितु पावस येही । 
रूप सुधा वन में वन* पूरित चात्रिक मेघ भये चख तेही । 
श्री हरिवंश कृपा बल ते वन बानि अनन्यअली सुख लेही ॥ ४० ॥ 


१ सुजान श्री श्यामा २ पीने अर्थ में ३ सुसञ्जित होकर ४ सूर्य ५ अपलक हो गई ६ जल 


श्री वृन्दावन वास अवस्था [ चतुर्थ ] [ १७९ 


देखत बेलि द्रुमन अरुझे लपटावनि कौं अतिही तरसाई । 

कानन की रचना दरसें सरसें पिय भाम बिना परसाई । 

घूमत मैन मते करनी गज कामिनि काम घने १ बलि जाई । 

श्री हरिवंश कृपा बल ते वन बानि अनन्यअली दरसाई ॥ ४१ ॥ 

रंगनि रंगनि अंबर में खग भॉतिन पॉति उड़े छवि छाई । 

रागिनि राग घटा चहुँ ओर किरोर किरोननि गावति आई । 

रागिनि राग नई नव ताननि माननि की वरषा वरषाई । 

श्री हरिवंश कृपा बल ते वन बानि अनन्यअली निरखाइ । ४२ ॥ 
रसीली रसीलो निहारि निहारि ऊँचे मुख चंद कुचा झलकें | 

अरुः पेंड चलंत रहंत खरे सु चकोर गती चख की पलकें | 

मृग की गति कान भये जु थके मृग देखनि कौं अतिही ललकें । 

सखि श्री हरिवंश कृपा बल देखि अनन्यअली अतिही ललकें ॥ ४३ ॥ 

रूप न ओर नहीं सुख थोर किशोर उभे जु चकोर कुरंगा । 

कंचन से गिरि अंबर में कुच चंदन? से मुख हवे इक संगा । 

तेसेइ अंबर में खग बानि मही पर कौतिक बढ्यो अभंगा । 

श्री हरिवंश कृपा बल ते दरसंत अनन्यअली वन रंगा ॥४४ ॥ 

रंगनि रंग विहंगनि के प्रतिविंव परे धर में झलकाई । 

देखि उभे सु चले कर लेन सु आवत ना भुज में तरसाई । 

ए अति चंचल हें खग ही सब दीखत* नेन नहीं परसाई । 

श्री हरिवंश कृपा बल ते वन मोद अनन्यअली दरसाई ॥ ४५ ॥ 

कौतिक कौतिक मानत गानत भूलनि भूल भई अधिकाई । 

चातुर चित्र भये दरसें अति फूलनि के अति फूल सवाई । 

नागर दोऊ परे सुख सागर देखि सखी सकली बलि जाई । 

श्री हरिवंश कृपा बल ते वन मोद अनन्यअली दरसाई ॥ ४६ ॥ 


१ अनेक २ पाठा० द्वै ३ चन्द्रमाओं जैसे ४ पाठा० देखत 


श्री वृन्दावन वास अवस्था [ चतुर्थ ] 


फूलनि चीर लता अरुझ्यौ सुरझावत लाल खरी अरुझायौ । 
भोर भई रति की इतहू उत लंपट के उर मोद बढ़यौ । 
नैननि हा हा खात रहे मुसिकाइ सहेली चलि सुरझायौ । 
श्री हरिवंश कृपा बल ते इहि भाव अनन्यअली दरसायौ ॥ ४७ ॥ 
आँखि मिचाइनि खेल मच्यो रसीली रसीलो अलि हू हरषाई । 
नेन विशाल मुँदे कर-साखनि* चंचल अंगुरि में न समाई । 
दूर छिपैं वनही घन में विवि ढूँढि निकासत हें कुलकाइ । 
श्री हरिवंश कृपा बल ते वन खेल अनन्यअली दरसाई । ४८ ॥ 
(श्री) हरिवंशी मूँदे पिय के दृग भामिनि दूरहि जाइ छिपाई । 
कोकिल गान तहाँ जु करें सुनिकैं तिहि ओर किशोर चलाई | 
दुँढि निकासि लई अँकवारि चिते पिय ओर प्रिया मुसिकाई । 
श्री हरिवंश कृपा बल ते वन खेल अनन्यअली दरसाई ॥ ४९ ॥ 
भामिनि के दृग मूँदि सखी निजु लाल दुरयौ वन ही घन माहैं । 
बोलत कीर कहे पिय के गुन बाल चली तिहि ओर जहाँ हैं। 
ढूँढि निकासि लगाइ लियो उर आनॅद लंपट के न समाहें । 
श्री हरिवंश कृपा बल ते वन खेल अनन्यअली दरसाहें ।। ५० | 
बाल लगाइ रही उर सौं पिय लंपट के सब पूरत कामा | 
दूँढि लयो हम वेगि लला सखि भोरि कहें वचनामृत भामा । 
लेत सबै सुख देत उभे अनियास समाज बन्यो अभिरामा । 
श्री हरिवंश कृपा बल ते दरसंत अनन्यअली रस धामा ॥५१ || 
वन कुंजनि कुंजनि देखत देखत आइ खरे जमुना तटही । 
जल में थल कंज किधौं रवि चंद सबै मिलि प्रीति करी वटहीर | 
झलके प्रतिविंव कहे छवि कौन गई उपमा सकली अटही? | 
सखि श्री हरिवंश कृपा बल ते वन रूप अनन्यअली रटहीं ॥५२ ॥ 


१ हाथ रूपी साखाओं से २ यमुना जल में थल कंजों (गुलाबो) का तथा सूर्य-चन्द्र (प्रिया- 
प्रीतम) का प्रतिविंव दिखाई दे रहा है मानों गुलाबों और सूर्य-चन्द्र ने परस्पर प्रीति बाँट 
ली है ३ भाग गई 


| वृन्दावन वास अवस्था [ चतुर्थ ] 


नाव खेल := 
सवै० नाव बनाव अनूप विचित्र खची मणि कुंदन रंग अपारें । 
शोभित हें दुखने तिखने कल छूटत हैं जलजंत्रनि धारें । 
` लाई सखी जमुना हित सौं झलकाति सु भॉतिनु भाँति अकारे" | 

श्री हरिवंश कृपा बल ते वन बानि अनन्यअली जु निहारें ॥ ५३ ॥ 
फूलनि आसन चित्र विचित्र विलास अनेकनि भावनि ठानें । 
मोहनी मोहन जोहत मोहत नेननि की पलकें न लगानें । 
जाइ चढे छवि सों छवीले सखि खेलन खेलनि कों हरषानें.॥ 

श्री हरिवंश कृपा बल ते वन बानि अनन्यअलो निरखानें ।। ५४ ॥ 
भामिनि श्यामल होड बदें वदि नाव बराबर राखि चलावे । 
ऐसीहि सावरी गोर सखी सब खेलत मोद न्‌ हीय समावें । 
मीन अकार सु नावनि में प्रिय प्रीतम मोरनि भाँति लसावें | 

श्री हरिवंश कृपा बल ते वन बानि अनन्यअली दरसावें ॥ ५५ ॥ 
पेलत दूर गई छवीली हँसिकै छवि फूलनि कौं वरषावें । 
E प्रीतम नाव पीछें मनु मीननि मोर गहे हित धावें । 
जात इते उत आवत हें चपला घन खंजन मीन लजावें । 

श्री हरिवंश कृपा जमुना जल खेल अनन्यअली दरसावैं ॥५६ || 
भामिनि जीतति बेरि सबै हसतो लसती नहिं मोद समावैं । 
त्या प्रिय खेलनि झेलनि की पिय के मन में अति चौंप बढ़ावें । 
खेवनिह्ारि २ निहार रहें छवि हास लला सुधि कौं बिसरावैं । 

श्री हरिवंश कृपा जमुना जल खेल अनन्यंअली दरसावें ॥ ५७ ॥ 
आवनि जावनि कौन कहे छवि आनेँद वार न पार न पावैं । 
भाँतिनु भाँति रहीं झमकी झलकें चख कों मृदु चौंध लगावैं । 
भानु सुता मधि दामिनि मेघ मनौं छवि रूप सुधा वरषावें । 

श्री हरिवंश कृपा बल नावनि खेल अनन्यअली दरसावें ॥ ५८ ॥ 

१ भाँति भाँति के आकारों वाली २ नाव चलाने वाली सखिया 


] श्री वृन्दावन वास अवस्था [ चतुर्थ ] 


नाव समेत लसें प्रतिविंवनि सो रचना चित लेत चुरावें । 
के घन दामिनि चंदनि वृंद, किधों रवि , कंज छविनु विगसावैं । 
सो तन देखत नागरि नागर मेलनि खेलनि कों ललचावैं । 
श्री हरिवंश कृपा बल कौतिक खेल अनन्यअली दरसावें ॥ ५९ ॥ 
तीरनि पै जल फेलि रह्यो कल छैलनि के प्रतिविव लसावें । 
कंज मनौं कल ये विकसे जलजातनि छाँडि तहा अलि आवैं | 
एकहि ते छवि एक नई नव जात कही जु सखी मन लावैं । 
श्री हरिवंश कृपा जमुना जल खेल अनन्यअली दरसावैं ॥ ६० | 
भॉतिनु भाँतिनु खेल किये गन नेंक न कोऊ तऊ जु अघावैं । 
अंगनि चीर सजे फुलकारी सुगंध पगे कल गात लसावैं | 
नावनि ते उतरे सबही वन देखनि कौं अतिही तरसावें । 
श्री हरिवंश कृपा बल ते वन रूप अनन्यअली दरसावैं ॥ ६१ ॥ 


॥ इति फूल रचना व नाव खेल संपूर्ण ॥ 


छ 
अथ गेंद खेल :- 
संवे० राजत हे जमुना तट ही वट' चंद्र मनी अवनी झलकावैं । 
फेलि रस्यौ सु विशाल दिशो दिशि शीतल छॉह समीरन आवैं । 
लाड़िली लाल सखी गन जूथनि फूलनि गेंदनि खेल मचावैं । 
श्री हरिवंश कृपा बल गेंदनि खेल अनन्यअली दरसावें ॥ ६२ ॥ 
फूलि रहे फुलवारि तहाँ ट्रिंग देखत फूलन फूल बढावैं । 
रंगनि रंगनि फूल लये सखि गेंदनि चावनि भाइ बनावे । 
काछहिं आछहिं भूषण चीर सु भीर भई छवि अंग लसावैं | 
श्री हरिवंश कृपा बल गेंदनि खेल अनन्यअली दरसावैं ॥ ६३ ॥ 


१ वट का वृक्ष 


श्री वृन्दावन वास अवस्था [ चतुर्थ ] [ १८३ 


काछहिं आछे भूषण चीर भई छवि भीर कहंत न आवै । 
कामिनि काम किरोर लजें अरु देखत फूल न फूल समावे | 
लाजनि की सब लाज गई अरु काजहु नेम गये जु लजावें । 
श्री हरिवंश कृपा बल ते वन रूप अनन्यअली दरसावें ॥ ६४ ॥ 
डारत मारत गेंद परस्पर झेलत अंग अनंग बढावें । 
लंपट लाल सु झेलत गेंद मनों प्रिय के उर सों लपटावें । 
अंगनि अंग प्रवीन महा प्रिय झेलत लालन घात बचावैं । 
श्री हरिवंश कृपा बल गेंदनि खेल अनन्यअली दरसावें ॥ ६५ ॥ 
चावनि भावनि मारत हें परसें अँग अंग करें मन भावें । 
मानहुँ केलिन खेल मच्यो सुख मेलनि झेलनि के सब पावैं । 
लाल निहाल निहाल कहें पुलें ललकैं सरसें सरसावैं । 
श्री हरिवंश कृपा बल गेंदनि खेल अनन्यअली दरसावें ॥ ६६ ॥ 
गेंदनि खेलनि भाँति अनेकनि खेलत वार न पार न पावैं । 
फूलन सों' नवलासिनि सों! कल खेलनि खेल भये उपजावैं । 
खेलह खेल गये सब देखत आनंद आनेंद के न समावै । 
श्री हरिवंश कृपा बल गेंदनि खेल अनन्यअली दरसावैं ॥ ६७ ॥ 
छूटि गये पटके लटके* बँद भूषण टूटि गये लटकावैं । 
हैं समतूल समात न फूल सखी इत की उत की हरषावैं । 
स्वेद कना तन के पर' सोहत मोहत मोहन ना पल लावै । 
श्री हरिवंश कृपा बल ते वन रूप अनन्यअली दरसावें ॥ ६८ ॥ 
कंचन नील मणी द्रुम बेलि खचे कल मोतिन से झलकावें । 
के छवि रूपनि कुंजनि ऊपर ओस कना नवला चिलकावें । 
भीर भई छवि कौन कहे सखि रूपहु देखन कों तरसावें । 
श्री हरिवंश कृपा बल ते वन रूप अनन्यअली दरसावें ॥ ६९ ॥ 


१ उमंग के साथ २ गेंद से ३ खेल भी उमंग के साथ खेलने लगे ४ वस्र अस्त व्यस्त होकर 
लटक गये हें ५ ऊपर 


] 
भामिनि कों श्रम जानि लला अपु मानत-हार जु सीस नवावें । 
फूलत्ति कौ विज़नो कर ले पिय मंदहि मंद करें सरसापें । 
प्रेम सरोवर ओर चले जल क्रीडनि कौं सबही तरसावें । 
श्री हरिवंश कृपा बल ते वन रूप अनन्यअली दरसावें || ७० ॥ 


श्री वृन्दावन वास अवस्था [ चतुर्थ, ] 


॥ इति फूल गेंद खेल संपूर्ण || 
छ 
अथ प्रेम सरोवर क्रीडा खेल :- 
सवे०: भीर भई सर के तट ही छवि मों मति थोर वखान न आवै | 
तेसिय छत्री खची मणि मानिक रंगनि रंग दशा झलकांवें | 
ओर सबै द्रुम बेलिन फूलहि झूमि रहे जल में छवि पावैं । 
श्री हरिवंश कृपा बल ते सर खेल अनन्यअलो दरसावैं | ७१ || 
कंज जल स्थल १ रंगनि रंग विहंगनि भृंगनि गान सुनावें । 
नागरि नागर के सुख गावत भाक्त कोटि अनंग जगावैं'। 
चीर कसंत 'लसंत शरीरनि भोर *छवी सर में वरषावें । 
श्री हरिवंश कृपा बल ते सर खेल अनन्यअली 'दरसावें ॥ ७२ || 
लाड़िली लाल सहेलि महा उन्मत्ते रसासव केलि मचांवें । 
बेलिनु छत्रिनु पै चढि कूदत नीर गंभीर सु पार न पावैं । 
दूर किती निकसंत हसंत लसंत पिछे २ उर मोद बढावें । 
श्री हरिवंश कुपा बल तें सर खेल अनन्यअली दरसावैं || ७३ ॥ 
लंपट लाल सु बालहि कौं मधि ऐंचत केलि करें लपटावें । 
देतहि छोर किशोर महा विट जाइ सु दूरहि नेन नचावैं । 
दौरत भाम लला पर ही तब लै बुड़की मनु मीन छिपावैं : 
श्री हरिवंश कृपा बल ते सर खेल अनन्यअली दरसावैं ॥ ७४ ॥ 


१ जल कमल और थल कमल २ पीछे ३ जब भाम प्रिया जू लला श्याम की ओर दोड़ती हैं 
तब ललनं बुँडकी लेकर मछली की भाँति जल में छिप जाते हैं 


१ एक दूसरे पर जल डालने में दोनों हारते नहीं हैं २ सुन्दरता 


[ १८४ 
घेरि लयौ पिय कौं सखियन मिलि वारि करी कहुँजान न फावें । 
श्याम सर्रीमिलि आइजुरों पिय ओरनि हवैसब काछ कछावैं । 
मानहुँ चंद्र घने घन दामिनि. आनेँद की वरषा वरषावें । 
श्री हरिवंश कृपा बल ते सर खेल अनन्यअली दरसावें ॥ ७५ || 
नीर भरें कर में छिरें पिचकारिन सों मानहुँ छिरकावें । 
नाथ सु हाथ धरें मुख ऊपर भामिनि भीचत नेन बचावैं | 
हार भुजा मुख में भरि नीरनि मेलत झेलत हैं सुख पावैं । 
श्री हरिवंश कृपा बल ते सर खेल अनन्यअली दरसांवें ॥ ७६ ॥। 
झेलत हैं मुख में सुख पावत लै अधरामृत ही सरसावैं । 
नेननि सैननि की छवीली छवि देखि रहों उपमा न खटावैं । 
डारत हारत नाँहिं उभय* पट भूषण की सुधि कौन करावे । 
श्री हरिवंश कृपा बल ते सर खेल अनन्यअली दरसावै ॥ ७७ ॥ 
नीरज तोरि किशोर परस्पर भावन सों कल कंज चलावैं । 
मारत डारत नागरि नांगर अंगनि कों परसें परसावैं। 
खेलत झेलत पेलि दई सखि साँवरि साँवर हा हा सु खावे । 
श्री हरिवंश कृपा बल ते सर खेल अनन्यअली दरसांवैं || ७८ ॥ 
भातिनु भातिनु खेल किये छवि रूप अनूप कहंत न आवैं | 
छूटि गये पट ओ लट भूषण भींजि लगे तन में'न लंखावें । 
केलि रमेलि पगेलि अनंगनि अंगनि अंग अभूत लसावैं । 
श्री हरिवंश कृपा बल ते सर खेल अनन्यअली दरसावैं | ७९ ॥ | 
अंगनि के रँग धोड गये सब रंग विरंग सरोवर सोह । 
देखत नागरता, कलता, अरु कामिनि ,काम ,किरोरनि कोहे । 
ओर कहा सु कहीं रचना वर मोहनि मोहन के मन मोहे । 
श्री हरिवंश कृपा बल ते सुख रूप अनन्यअली कल जोह ॥ ८० ॥ 


. श्री वृन्दावन वास अवस्था [ चतुर्थ ] 


१८६ ] श्री वृन्दावन वास अवस्था [ चतुर्थ ] 


लाडिली लाल सखी सर ते निकसे सब बाहर नीर चुचावै । 

रूप सिंगार सुमेरनि ते मनु आनंद के झरना जल आवै । 

अंगनि कांति लसति दसौं दिशि चंदनि वुंदनि जोति लजावै । 

श्री हरिवंश कृपा बल ते नव रूप अनन्यअली दरसावे ॥ ८१ ॥ 
|| इति प्रेम सरोवर क्रीडा संपूर्ण ॥ 


छ 

अथ पावस रितु :- 

संवे० श्याम घटा चहुँओरनि देखत लाड़िली लाल सखी सरसाने । 
भूषण चीर सजे तन में सब लालहि लाल अनूप सहाने । 
छेल उभे भुज अंश दियें सखि देखि छविनु पै वारत प्रानें । 
श्री हरिवंश कृपा बल ते वन बानि अनन्यअली दरसानें ॥ ८२ ॥ 
पावस की रितु आई सु छाई घटा रेंग रंग विताननि तानें । 
कौंधति हे चपला चहुँ ओर मनों पिय के हिय भाम छिपानें । 
भाँतिनु भाँति बलाकनि' पाति सु राग मलार विलास वखानें । 
श्री हरिवंश कृपा बल ते वन बानि अनन्यअली दरसानें ॥ ८३ ॥ 
काननस्नान किये वन-रूपर मनों छवि ने जु सिंगारनि बाने । 
कोकिल बोलत डोलत मोरन नाचत गावत केलि वखाने । 
लाल मनी अवनी झलंके सरसे वन बानि उभय सरसाने । 
श्री हरिवंश कृपा बल ते वन रूप अनन्यअली दरसाने ॥ ८४ ॥ 
लाड़िली लाल दिये गलवॉहि लियें कल राग मलारनि गानें | 
गावत भाति अनेक विलासनि नोतन ताल नई नव तानें । 
आइ कुरंग थके सुनिकें हरि लीन' विहंग सखी निज प्रानें । 
श्री हरिवंश कृपा बल ते कल गान अनन्यअली सुनि कानें ॥ ८५ ॥ 


१ बगुलाओं २ रूप के जल से ३ हरण कर लिये 


[ 


रंगनि रंग मनी मदु कंचन चित्र विचित्र हिंडोरनि बान्यौ । 
झूलत फूलत छैल उभय निजु आलि झुलावत हैं मन मान्यौ । 
चौंरनि भौर विडारत नाचत बीन बजावत गाननि ठान्यौ । 
श्री हरिबंश कृपा बल ते सुख रूप अनन्यअली दरसान्यौ ॥ ८६ ॥ 


ए अवला सुकुमारि डरी उर लाइ भरी अँकवारि बिहारी । 
सो सुख कौन वखान सके मन जानत लंपट' देखनिहारी' । 
झूलत अंगनि संग हिंडोर अनंगनि रंगनि अंग सिंगारी । 
श्री हरिवंश कृपा बल ते सुख देखि अनन्यअली बलिहारी ॥ ८७ ॥ 
।। इति पावस रितु संपूर्ण ॥ 


श्री वृन्दावन वास अवस्था [ चतुर्थ ] १८७ 


क्छ 
अथ शरद रितु :- 
सवे० रास विलासनि की रितु आई महा सुखदाई सबै मन भाई । 

फूल सुगंध अमें अलि भीर निशा उजियारी मनोहर माइ । 

मंडल चंद्रन कांति मणी खचि दोति? लसै शशि वृंद लजाइ । 

श्री हरिवंश कृपा बल ते वन बानि अनन्यअली दरसाई । ८८ ॥ 


भानुसुता तट चैन सु घाट खच्यौ मणि मंडल अति झलकाइ | 
तीन समीर सुगंधनि भीर सु फूलनि फूल रहे रुचिदाई । 
लाड़िली लाल सखी तिहि ऊपर राजत आजत हैं छवि छाई । 
श्री हरिवंश कृपा बल ते वन रास अनन्यअली दरसाई ॥ ८९ ॥ 


काछिनी चित्र विचित्र बनी सिर मोर मुकुट धारयो जु बिहारी । 

भामिनि के उ जरी फुलकारि * सुगंध परी कल कोमल सारी । 

कंचुकि मोतिन की झलक लहँगा मुदु लाल सिंगार सिंगारी | 

श्री हरिवंश कृपा बल ते छवि देखि अनन्यअली बलिहारी ॥ ९० || 
१ रसिक लंपट श्याम सुन्दर २ देखने वाली सहचरिगण ३ द्युति ४ फूलों से काढी हुई 


१८८ ] श्री वृन्दावन वास अवस्था [ चतुर्थ ] _१८८ ] _ श्रीवृन्दान वास अवस्था चतुर्थ]? _ 
नाचन कौं अँग अंगनि चंचल खंजन-से पग हूं चपलाई । 
चंद्र चकोर दिवाकर दामिनि कामिनि काम किरोर लजाई । 
भीर भई छवि रूपनि की कवि कौन कहे नख जोति लसांई । 
श्री हरिवंश कृपा बल ते वन रूप अनन्यअलीं दरसाई ॥ ९१ || 
नागरि नागर निर्तत मध्य सखी चहुँ ओर खरीं नवलाई । 
बाजनि कौं बजवैं बहु गावति एक ते एक गुनी प्रबलाई । 
चावनि भावनि हाव दिखावति अंगनि अंग नचैं 'चपलाई । 
श्री हरिवंश कृपा बल रास सु देखि अनन्यअली अचलाई ॥ ९२ ॥ 
पॉड प्रिया पटके लटकें लचके कटि छीन महा सुकुमारो । 
बाल गिरे जिन लाल विचारत ले इहि जानि उछगनि धारी । 
स्वेद कना मुख ऊपर देखि करै विजनौ मृदु फूल बिहारी । 
श्री हरिवंश कृपा बल ते छवि देखि अनन्यअली बलिहारी ॥ ९३ ॥ 
मूरतिवंत सु देखत निर्तह रागिनि राग सबै बलि जाई । 
रीझह रीझि रही अतिही निरखें सखि प्राणनि देत लुटाई । 
ख्वाइ पिवाइ* जु सोइ गई प्रिय लंपट के रति भीर बढ़ाई । 
श्री हरिवंश कृपा बल ते सुख रासि अनन्यअली दरसाई ॥ ९४ ॥ 
|| इति शरद रितु संपूर्ण ॥ 
क्छ 

अथ हिमरितु और शिशिर रितु की भावना एकत्र लिखी :- 

संवे० आइ खरी हिम की रितु सुंदर अंगनि अंग सबै सुखदानी । 
उष्णहि सोंज रची सबही रसीले छवीले विवि की मनमानी । 
शीतनि की रितु प्रीतम कों अति भावत भाम हिये लपटानी । 
श्री हरिवंश कृपा बल ते वन केलि अनन्यअली दरसानी ॥९५॥ 


१ खा पीकर अर्थ में 


[ 


श्री वृन्दावन वास अवस्था [ चतुर्थ ] १८९ 


चित्र विचित्र बनी कल कुंज दिवाकर' कांति मणीन खचाई । 
कौन कहे रचना सुख सेजनि कामिनि काम किरोर लजाई । 
विंजन बानि धरे चहुँ ओर भरे मणि भाजन माँझ बनाई | 
श्री हरिवंश कृपा बल ते वन सेज अनन्यअली दरसाइ ॥९६ ॥ 


मंजुल सेज सु ऊपर दंपति मेन मते रति केलिन ठानी । 
ज्यों मृदु शीत लगंत पगंत जु लाडिली लाल हिये लपटानी । 
हार सिंगार उतार धरे लपटे मनौं कुंदन हीर खचानी । 
श्री हरिवंश कृपा बल ते वन केलि अनन्यअली दरसानी ॥९७ | 


बीचहि बीच करें बतियाँ छतियाँ छतियाँ मृदु माँझ समानी । 
चंचल गात लसंत मनों कल निर्तत लंपटता हरषानी । 
भूषण की मधुरी-मधुरी धुनि बाजत सो जु भई वर वानी । 
श्री हरिवंश कृपा बल ते वन केलि अनन्यअली दरसानी ॥ ९८ ॥ 
कै घन दामिनि कामिनि काम सु केलिनि की वरषा वरषावैं | 
केश सुदेश छुटे धुरवा श्रम स्वेद कना कल बूँद सुहावैं । 
ओट मगन्न सखीजन चात्रिक आनेंद वारि पिवें न अघावें | 
श्री हरिवंश कृपा बल ते वन केलि अनन्यअली दरसावैं ॥ ९९ ॥ 


अंगनि अंग पगे रस में तन श्यामल गौर सु जात न जाने । 
केलिनि रेलि करी अतिही रितु शीतह पेलि दई जु बहाने | 
जात न जानी सखीन निशा अवलोकत नेन न चीर लगाने? | 
श्री हरिवंश कृपा बल ते वन केलि अनन्यअली दरसाने ।। १०० ॥ 
|| इति हिम-शिशिर रितु संपूर्ण ।। 
छ 
१ सूर्य २ नेत्रों के चीर न लगाकर अर्थात्‌ अपलक होकर 


१९० ] श्री वृन्दावन वास अवस्था [ चतुर्थ ] 


अथ प्रार्थना :- 
सवै0 श्रीहरिवंश करो प्रभुऐसी बसों इहि भॉतिनु यावन माँहीं। 
देखहुँ लाडिली लालहि कौं द्रुम बेलि तरै नितही विलसाहीं । 
रूप छवी गुन अंग भरे अनुभव जु करौं विचले मन नाहीं । 
श्री हरिवंश कृपा बल ते वन ते न अनन्यअली कहुँ जाहीं || १०१ ॥ 
चार अवस्था पूरण भईं' कल श्री हरिवंश की जोरी लड़ाई । 
प्रेम छके विवि मोहन चंद सु अक्षर अक्षर में झलकाई । 
प्रेम सुधा रस सागर कानन मो मति थोर कही नहिं जाई । 
श्री हरिवंश कृपा बल ते वन रूप अनन्यअली कछु गाइ । १०२ ॥ 
चौसरि माल' अनूप भई यह भाव-मनीर गुन हे दृढ्ताई' । 
टूट न छूट नहीं कबहूं निजु प्रेमनि-नेमनि पोइ बनाई । 
जो यह कंठ घरें हित सौं वन चंद” लसें वन मॉझ बसाई । 
श्री हरिवंश कृपा बल ते वन माल अनन्यअली पहिराई | १०३ ॥ 
चारहि रीति समापत ह्वैवन माल रसाल भई सुखकारी । 
जे यह कंठ धेरें हित सौं निरखें वन में बसि नित्य बिहारी | 
जे इहि भाति बसें वन में तिनके पग की रज प्राण अधारे । 
श्री हरिवंश कृपा बल ते उनपे जु अनन्यअली बलिहारी ॥ १०४ ॥ 
यह मो मन केअवलंवनि कौंषवनवास हलास उपाय करयौ । 
वन संपति दंपति के सुख में कबहूँ जु तहा मन जाइ हरयौ । 
नितश्रीहरिवंशकृपाबलतेवनकी रजमाँहिं रहोंजुपरयौ । 

श्री हरिवंश कृपा बल ते मन नेम अनन्यअली जु करौ ॥ १०५ ॥ 


१ पाठा० ह्वै २ एक माला विशेष ३ भाव रूपी मनियाँ ४ द्रढ़ताई रूपी डोरी ५ वृन्दावन के 
चन्द्रमा-श्यामा श्याम ६ सहारे के लिये 


श्री वृन्दावन वास अवस्था [ चतुर्थ ] [ १९१ 


दो० संवत सौ सत्रह परे बासठ आठ अरु चार । 
चैत्र मास की पंचमी शुक्ल पक्ष शुभ वार ॥ १०६ ॥ 
गौर श्याम कल कमल वर फूले कानन माँहिं । 
अनन्यअली तहँ नित बसे निशि दिन जानत नाहिं ॥ १०७ ॥ 
प्रेम केलि रस रूप कल द्रवत नित्य मकरंद । 
अनन्यअली गुंजत सदा करत पान आनंद ॥ १०८ ॥ 
त्रिपदी छंद दुपई दोहा सवैया चारसो पचीस" । 
अनन्यअली के उर बसौ श्री वुन्दावन ईश ॥ १०९ ॥ 


इति श्री वृन्दावन वास अवस्था की चतुर्थ अवस्था संपूर्ण की जय जय श्री हरिवंश || २३॥ 


१ चार सो पच्चीस छन्द संख्या चारों अवस्थाओ को मिलाकर है 


वृन्दावन रजधानी लीला 

श्री प्रेमी रसिक अनन्य कुल चूडामणि ईशनि के ईशा ईश्वर श्री 
तारानंदन श्री रुक्मिणिपति सकल अवतारनि को अवतारी श्री हरिवंश 
चंद्र निर्मल अकलंक अखंड नित्य अनूप मंजुल नित्य किशोर श्री 
वृन्दावन चंद श्री हरिवंशी वंशी सखी श्री राधा प्यारी की प्यारी जाके 
चरन कमल पर शीश धरत बिहारी ऐसे श्री व्यासनंदनो जयति ॥ श्री 
वृन्दावन चंद्र श्री विपिन ईश श्री निकुंज नरेश नित्य बिहारी छेल छवीले 
परम रसीले हँसीले चिकनिये मनमोहने ऐसे श्री राधाबल्लभो 
जयति || 


दो० श्री व्यासनंद पद कमल कल प्रथम बंदि उर धार । 
तिहि बल ते निरखों कहों वन नुप सखी अपार ॥ १ ॥ 


सब पर विपिन नरेश की रजधानी जु अनूप । 
अंश कला अवतार गन तिन सबहिन के भूप ॥२ ॥ 


दु० श्री वृन्दावन अनुपम धामा, बसत लसत जहाँ श्यामल श्यामा । ३ । 
ललितादिक गन सखी सहेली, राजत आजत नवल नवेली । ४ | 
वृन्दावन अद्भुत झलमलही, सेवत रतिपति दल प्रति दल ही।५। 
कुंदन रतन खचित धर झले, नव नव अनुपम शोभा दलकै । ६ । 
फूल दलनि की कहीं बडाई, अति कोमल छवि कही न जाई।७। 
परस्पर प्रतिविंवित वन अवनी, द्वितिय सु शोभा राजत कवनी । ८ । 
चित्र विचित्र भई निरखाई, नागरता सुधि बुधि बिसराई । १० | 
इक इक मणि दुति झलकत ऐसी, चंद वृंद रवि होत न तैसी | ११ | 
प्रफुलित फलित दलित" द्रुम बेली, लपटि रहे रँग रंग नवेली | १२ । 
द्रुम बेलिन लपटनि कल राजे, जहाँ जहाँ रँग जेसें छाजे । १३ । 


१ द्रुमों से आच्छादित 


वृन्दावन रजधानी लीला [ 


करत उदोत नवल नव केली, निरखत अलबेलौ अलबेली । १४ 


जुगल नवल हरषत पुलकाई, केलि खेल लपटन ललचाई । १५ 
फल दल फूल मूल झलकाई , अतन* रतन रवि चंद्र लजाई । १६ 
होत सहज चकचौंधनि माई, अति कोमल झलकनि झलकाई । १७ 
चकचोौंधनि कौं चौंघि लगाई, दुतिधर जहँ लौं सबै लजाई । १८ 
मोहनि मोहन जोहैं मोहें, तिनकी उपमा देहि सु कोहे । १९ 
द्रुम अंबर' पर खग कल अवली, रेंग रॅंग नव नव शोभा प्रबलो । २० 
बोलत मधुर मधुर कल वानी, राग रागिनी सकल लजानी ।२१ 
पिय प्यारी के रस जस गावैं, सुनि सुनि दंपति अति सुख पावें । २२ 
मुसिकत पुलकत दरसत शोभा, देखन कों बाढ्यो दृग लोभा । २३ 
सुखदायक जमुना चहुँ ओरें, उपमा जो कहिये सो थोरै । २४ 
जुगल किशोर जहाँ विलसाई, प्रेम खेल खेलत नवलाई । २५ 
तजत लाज रस मत्त अनंगा, लेत देत सुख नव नव रंगा । २६ 
रँग रॅंग जल थल कमल अपारा, मनु रविजा कल किये सिंगारा । २७ 
रँग रंग रतन खचित विवि कूलें, नव नव शोभा देखत फूलै । २८ 
विविध बंगला छत्री सोहें, चित्र विचित्र देखि मन मोहें । २९ 
रँग रॅंग मणिनु खचित झलकाई, चौंधि कौंधि मृदु दुति चिलकाई* । ३० 
चहुँदिशि रंग रंग कल कुंजा, राजत भ्राजत सुख रस पुंजा ।३१ 
बहुतक रतननि कनक खचाई, केतिक सहज लतनि सों छाई । ३२ 
चित्र विचित्र न शोभा थोरै, चितवत चित वित लेतहि चोरें । ३३ 
सबमें सेज सौंज नवलाई, समै समै की जुगल सुहाई । ३४ 
त्रिविध समीर चलत सुखदाई, विविध सुगंध सकल वन छाई । ३५ 
रँग रँग भृंग करत गुजारा, मानों गरजत घटा सिंगारा । ३६ 
के रतिपति गन हिलिमिलि संगा, उमगि उमगि गावत रति रंगा । ३७ 


वृन्दावन शोभा हे जेसी, मोपे कहत न आवै तेसी । ३८ 


१ कामदेव २ आकाश ३ चमक रही है 


| 
| 
| 
| 

दो० शोभा वृन्दाविपिन की छिन छिन होत नवीन । 

कैसें कै कहि जात सो मो मति गति अति छीन ।। ३९ ॥। 
दु० अब वरनौं वन की रजधानी, वैभव वर माधुर्य रवानी । ४० । 
वृन्दावन मघि महल निकुंजा, तहेँ बरसत शोभा सुख पुंजा । ४१ | 
विविध रतन कुंदननि खचाई, रतिपति शोभा मिले * रचाई । ४२ । 
चित्रे जुगल रूप बहु भाती, नव नव केलि खेल सुख पॉती । ४३ । 
विविध बेलि द्रुम खग मृग मोरा, चित्र विचित्र रचे चहँ ओरा । ४४ । 
मंदिर के चहुँ ओरैं सोहें, देखत रतिपति के मन मोहें । ४५ । 
इक इक दिशि कल षोड़श द्वारें, शोभा सकल होत बलिहारें । ४६ । 
कुंदन मणिन खचित झलकाई, उपमा दुति गन देखि लजाई । ४७ | 
जलज मणिन की बंदनवारैं, बाँधी श्रीपति रतिन अपारें | ४८ । 
चित्र विचित्र चॅँदोवा तानें, झालर मणि मुक्तनि की बाने । ४९ । 


बहु विधि सदन अतिहि जगमगहीं, रवि शशि कों चकचौंधी लगहीं । ५० । 

द्वार द्वार प्रति खरीं सहेली, जुगल टहल में छकीं रहेली । ५१ | 

दो० कहा कहों छवि सदन की मोपै कही न जाइ | 
मोहनता रहीं मोहि सब शोभा शोभा पाइ ॥ ५२ ॥ 


दु० दल दल मृदु कमलनि के लीने, रची सेज हित सौं चित दीने । ५३ । 
अतर सुगंधनि सों छिरकाई, निरखत रतिपति गन विवसाई । ५४ । 
चहुं दिशि भाजन मणिनु धराई, भोग जोग तिहि माँहि भराई । ५५ । 
तापर विलसत रसिक किशोरे, करत केलि मन ललक न थोरैं । ५६ | 
मनु अनुराग छविन घन चपला, वरषत भरत अंग-सर सकला । ५७ । 
सुरत रंग सर अंग भराने, श्याम मीन कृत-कृत धनि मानें । ५८ | 
मुक्ता श्रम कन केलि नवेली, चुगत हंसिनी नेन सहेली । ५९ | 
भूषण धुनि बिच बिच रति बतियाँ, धुनि सुनि सखी सिरावत छतियाँ | ६० । 

अँग अंग कमल भरे रस वृंदा, श्री वंशी पीवत मकरंदा । ६१ | 
जुगल प्रेम हित सौं रहि पागी, चित वित नित हित में अनुरागी । ६२ । 


दो० अद्भुत अनुपम सहज ही सदन रह्यो सुख झेलि । 
सुरत रंग में रंगे रहे तहाँ करत विवि केलि ॥ ६३ ॥ 
जुगल अंग की झलक सों झलकि रह्यो सब ऐन । 
छलकत शोभा छवि नई लजत गिरत रति मेन ॥ ६४ ॥ 


दु० अद्भुत शोभा सदन तहे सौहे, देखत मोहनता गन मोहे । ६५ | 
कुंदन रॅग रँग मणिनु खचाई, सब शोभा रतिपतिन रचाई । ६६ | 
इक इक रतन अधिक झलमलहीं, चंद्र वृन्द रवि कौं दलमलहीं । ६७ । 
चित्र देखि चित्रा चित्राई, शोभा ने शोभा गन पाई । ६८। 
दुति कों दुति जु होत अधिकाई, चौंधनि कों चकचौंधि लगाई । ६९ । 
विविध बिछौना सखिन बिछाये, अति कोमल सौरभ छिरकाये | ७० | 
कछु अवनी ते ऊँचौ रचहीं, सिंहासन फूलनि सौं खचहीं । ७१ | 
रँग रेंग बालस' तकिया धारे, देखत रतिपति चित वित वारैं । ७२ । 
खग मृग सखियनि की तहे भोरे, जुगल दरस कौं सकल अधीरं. । ७३ । 
छेल छवीले तहाँ पधारे, बनि बैठे करि विविध सिंगारे | ७४ । | 
कहा कहौं शोभा छवि बान २ हरि लिये सबके चित वित प्रानैं । ७५ । 
राजा छेल छवीली गोरी, संपति रूप नहीं छवि थोरी । ७६ । 
छिन छिन में नव नव प्रगटाई, सो संपति कछु कही न जाई । ७७ । 
सुंदरता मोहन सुघराई, करत तहाँ रखवारी माई । ७८ | 
जो कोउ देखे संपति ओरैं, वे ताकौ चित वित लै चोरें | ७९ | 
छैल छवीलौ अति अलबेलौ, करत खवासी रसिक नवेलौ । ८० | 
गोरी नृप कों जो जो भावै, करतहि सो सो हित चित लावै । ८१ | 
छरी-गरव ढिंग रूप प्रकाशी, डरत रहत नित श्याम खवासी । ८२ । | 
कबहुँ सरुचि रचि वीरी ख्यावैं, कबहूँ पट भूषण पहिरावैं । ८३ । 


१ एक विशेष प्रकार का तकिया २ बनाव ३ पाठा० रचि 

कबहूँ सुघर मुकर दिखरावैं विविध टहल करि रीझि रिझावे | ८४ । 
मुख पिकदानी करत रसाला, लोचत सोचत लेन उगाला । ८५ | 
जो सिंगार नरेश उतारे, सो सेवक पिय अपु तन धारे ।८६। 
कहत निहाल सु लाल खवासी, बाल भूप पूरी सब आशी । ८७ । 
चाहत छिन छिन यह बकसीसी, मो तन चिते चिते जु हँसी सी । ८८ । 
यह व्रत नव किशोर ने लीनों, निशि दिन प्रिय सेवा रेंग भीनों | ८९ । 
प्रीति की रीति रॅंगीलौ जानें, करत ईशा" के जो मन मानें । ९० | 
छत्र फिरत हे सहज सुहागं, पानिप जलसुतर मणि-अनुरागं । ९१ | 
सहजहि यह झालर झलकाईं, शोभा सुंदर-दंड गहाई । ९२ । 
चौंर करत है नागरताई, मगन करत है कछुक भुराई । ९३ | 
महा मधुर रस प्रेम प्रधानं, करत काज सब मन रुचि जानं । ९४ | 
रस माधुर्य सु वैभव राजे, नित्य बिहार निशानहि बाजे | ९५ | 
अति आसक्ति धुजा फहराई, नवल नेह कर में पकराई । ९६ । 
नवल नवल छविली छवि सैना, निशि दिन करत युद्ध रति मेना । ९७ । 
रस जस नव नव कहत सु भुंगा, परजा रंगनि रंग विहंगा । ९८ | 
नवल नरेश राधिका प्यारी, करत खवासी कुंजबिहारी । ९९ | 
अद्भुत ते अद्भुत रजधानी, सुख शोभा नहिं जात वखानी ! १०० | 
यह सुख शोभा सखी निहारें, चहुँ दिशि ते सब चित वित वारें | १०१ | 
दो० अनुपम अद्भुत सुख दरस मंजुल सभा नरेश । 
श्री हरिवंश प्रताप ते कह्यौ कहों कछु लेश ॥ १०२ ॥ 
संवे० कोटिन कोटि सखी चहुँ ओर खरीं विवि के रस रंगनि रंगी । 
चन्द्रमुखी तन दामिनि सी गुन स्वामिनि नेन चकोर कुरंगी । 
रूप छवी कवि को वरने छवि कौं छवि रूपनि होत अभंगी । 
नाम कहीं तिनके उर लाय अनन्यअली वन जूथनि संगी | १०३ । 
दु० अद्भुत मंडल सभा सिंगार, श्री ध्रुवदास कह्यौ विस्तारं | १०४ । 


१ वृन्दावनेश्वरी श्री श्यामा २ मोती ३ चॅवर ४ सभा मंडल लीला में 

तिहि मधि कहे सखिन के नामं, सोई कहीं लहों सुख धामं | १०५ । 
तिन सखियन की कृपा मनाऊँ , तब श्री वंशी को सँग पाउँ । १०६ । 
श्री हरिवंशि मुख्य निजुदासी, सुरत केलि में करत खवासी । १०७ । 
तहाँ न कोऊ जाइ सु दासी, करत जहाँ निजुसखी खवासी | १०८ । 
केलि खेल में मान मनावै, वचन रचन कहि हँसै हँसावै | १०९ | 
केलि समे के खान सु पानं, और सिंगार विविध सनमानं । ११० | 
हित सौं चित दै रुचि लै करहीं, दोउन के तन मन कौं हरहीं । १११ | 
विविध विलासनि लाड लड़ावे, गौर श्याम कौं अति मन भावे । ११२ । 
जो कछु दोउन के दृग लहहीं, मगन ओट ह्वे सो सब कहहीं । ११३ । 
श्री वंशी सखि परम उदारा, सब सखियन सुख कहत अपारा | ११४ । 
सुनि सुनि सब सखि अति हरषावं, प्रमुदित उर आनंद न समावें | ११५ । 
ललिता विशाखा परम प्रवीना, रतिया बतियाँ कहत नवीना । ११६ । 
सुनि सुनि नवल जुगल सुख पावें, मोद विनोद नवल उपजावें । ११७ । 
ह चित्रा अनुरागी, जुगल प्रेम रस में मति पागी | ११८ | 
तुँगविद्या विद्या सब जानें, चंपकलता जुगल मन मानें । ११९ | 
इँदुलेखा सखि अतिहि रसीली, सखी सुदेवी अति सरसीली । १२० । 
दो० श्री वंशी अरु अष्टये सब सुख रस की खानि । 

सदा संग विवि के रहें ज्यों छाया तन जानि ॥ १२१ ॥ 
एक एक प्रति आठ हें जूथनि जूथनि वंद । 
तिनके नाम कहीं कछू सुनत बढे आनंद ॥ १२२ ॥ 


दु० चंद्रभगा चंद्रानन आली, चंद्रप्रभा चित चाइ रसाली । १२३ | 
चंद्रकला चंद्रिका जु चंदा, चंद्रमती चंद्रा चख फंदा । १२४ । 
चंपक वरनी चारु चकोरी, चित्ररंगा चंदनवत गोरी | १२५ | 

चंद्र जिता चितहार सहेली, चपला चतुरा रूप गहेली | १२६ । 
चित्तहरा चंचला चित मैना, चंद्र छटा चित चंदनि चैना । १२७ । 
चंद्रनि चंद्र कॉति चमकाती, चारु मुखी चरिता सरसाती । १२८ । 
चारु दृगी चतुरा चल नैनी, चारु मती सुचारु सुख देनी । १२९ । 
चंपक तनी सखी चित्रांगी, चितचेनी चितहरि चंद्रागी | १३० | 
रसरंगा रस रंगिनि रंगा, रसपुंजा रस रूप अभंगा । १३१ | 
रसभरि रसिका रुचि मन जानी, रसवति रंगावलि रस खानी । १३२ । 
रतन प्रभा रस मंजरी नामं, रसद नवेली अरु रसधामं । १३३ । 
रुपमंजरी अरु रस ऐनी, रति मंजरी सखी रस दैनी।१३४। 
रस धामा रति कला रँगीली, रतन मंजरी रसद पगीली | १३५ | 
रसदैनी रसभरा रसेली, रसालिका रसदा रस केली ।१३६। 
वृन्दाविपिन विनोदिनि वासा, वनदीपा वन कांति प्रकाशा । १३७ । 
वन शोभा वनमती विचित्रा, वन मोदा वन रंगा मित्रा । १३८ | 
वन भूषा वन प्रभा नवेली, वन विज्ञा वर अरु वन केली । १३९ | 
विजया जया सखी वनमाला, वन बेली वन लता रसाला । १४० | 
सुभगा सुमति शारदा स्यानी, सारंगी अरु सखि सुखदानी । १४१ | 
सुखद जयंती अरु शशि वदनी, सरसी शोभा सदा सुखदनी । १४२ । 
सुघर सुनंदा सदा सुभागी, सोहिनि मोहिनि अति अनुरागी । १४३ । 
सखी सिंदुरा और सलौनी, शुभ आनना न सुख में ओनी* । १४४ | 
सरला सुमना सुंदर नैनी, सारिका सौदामिनि सुख दैनी । १४५ | 
सुमुखी अरु शुकुन्तला माई, सखी सुगंधी अति सरसाई । १४६ । 
मालति माधवि माधुरी मैना, मधुपा मानवती मन चैना | १४७ | 
मंदालसा जु मधुरा बैना, मदनावती महा रस ऐना । १४८ | 
मणिमंजरी रु मंजुल केशी, मणि कुंडली जु अतिहि सुदेशी । १४९ । 
मदना मोहनि सखि मृगनेनी, मंजु पदा जू माला मैनी | १५० | 


१ कम 


वृन्दावन रजधानी लीला [ १९९ 


कलहंसी कटि केहरि राजे, कल हंसी कल केली आजै । १५१ | 
कलगामिनि अरु सखि कल नेनी, कामिनि कल बेली कल बेनी । १५२ । 
कंजमुखी कमलावति माई, कनकांगी करुणानिधि गाई । १५३ । 
केलि कला कल वदनी संगा, कृष्णावती सु कुमुदा रंगा | १५४ | 
भामा भॉवति भान प्रकाशा, भागवानजा भोरी पासा । १५५ | 
भवन सुंदरी भान मतीली, भावनि आली भेद बतीली' । १५६ । 
भूषण भावा भूषा अंगी, भद्रपदा भद्रावलि संगी।१५७। 
भामिनि भोन दिपा अरु भृंगी, भद्र सरूपा भाग अभंगी । १५८ । 
तानमती तारावलि तरुनी, सखी तमाला अरु तम हरिनी । १५९ | 
तरका तरली तान तरंगा, तेजश्वरी तान भरि अंगा | १६० | 
प्रमावली सखी पिक बैनी, परिमल पुण्या प्रेमा ऐनी । १६१ | 
पद्मावती जु सखी प्रवीनी, पूरन प्रेमा प्रेम नवीनी । १६२ । 
नाद नंदिनी नीरज नैनी, नेह नवीली नित सुख देनी । १६३ । 
निर्तकला नवला सु निर्मला, निर्त प्रवीना निपुना प्रबला | १६४ । 
गुनमाला गुनवती सुगानी, गुन भूषा गुन खान प्रमानी । १६५ | 
गुनकंदा गुनकला प्रवीनी, गुन भेदा गुन जान नवीनी | १६६ । 
गान प्रवीना गान नवीना, गुन गभीरा गाथ प्रवीना । १६७ । 
गुनसिंधू गुन रासि गंभीरा, गुनहरनी गुनमणि गुन हीरा । १६८ । 
गूढ़ मतीली गान रसीली, गूढ़ सुजाना गान बसीली । १६९ । 
चंप चमेली गुंजा बेली, बासंती केतुकी नवेली | १७० | 
रस ऐनी अरु बेलि गुलाली, सेवति रागिनि राग रसाली । १७१ | 
दिन निशि षटरितु सखी सुहावैं, भॉतिनु भाँतिनु लाड लड़ावें | १७२ । 
भृंगी भृंग विहंग विहंगी, मोरी मोर कुरंग. कुरंगी । १७३ । 
बेली द्रुम सब सखी नवेली, फल दल फूले सदा रहेली | १७४ । 
गोरी-गोरी सखी नवेली, एक एक ते अति अलबेली । १७५ । 

भरी गरव गोरी के गोरी, राजत आजत सखी न थोरी । १७६ | 
श्याम-श्याम रँग जिती १ लसावें, दीन रहत वच दीन कहावे * । १७७ | 
अद्भुत दंपति विविध बिहारा, सबके जीवनि यहै अहारा | १७८ | 
रजकन उडगन घन कन जितने, गिने जाइ हैं सोऊ तितने । १७९ । 
कहा कहौं सखि गिनी न जाई, संख्या नाही कछुवक गाई । १८० | 

| जे यह नाम सखिन के गावें, ते सहचरी रूप सँग पावैं | १८१ | 
निरखे जुगल किशोर बिहारा, पावै सब पर सुखद अपारा | १८० । ' 


दो० सखियन की नामावली रूप अनूप लसाइ । 
अनन्यअली के आश ये सखी जूथ दरसाइ || १८३ ।। 


` दु० चहुँदिशि ठावे सखियन वृंदा, घेरि रही मनु चंदनि* चंदा । १८४ | | 
| अपनी अपनी ठौरन जहँहीं, एक वैस सब ठाढी तहँहीं। १८५ । 
ई अपने गुननि दिखावैं, जो जो विपिन नरेशहि भावें | १८६ | 
| एक एक ते गुन निधि प्रबला, प्रगट करत मन रुचि ले नवला | १८७ । 
, कोऊ नाचत नव नव गतिहो, देखि-देखि नृप शीझत अतिही | १८८ । 
नव-नव हाव भाव दरसावैं, केलि करन दंपति सरसावैं । १८९ | 
पुलकत रति रण कों ललचावें, चपलत अंगनि अंग नचावैं | १९० | 
बहुतक बजवति बाजे गावैं, राग रागिनी नव प्रगटावैं । १९१ | 
दंपति संपति करत वखानें, गावति चोरति सबके प्राने । १९२ । 
करि सिंगार कुरंगनि लावैं, भॉतिनु भॉतिनु खेल करावें । १९३ । 
मोरी मोर सिंगारि नचावैं, निर्त कला सब देखि लजावें । १९४ । 
केतिक नाचत मोरनि संगा, दरसत सरसत ईश अभंगा ! १९५ | 
केतिक विविध विहंग पढ़ावैं, जुगल विलासनि कहैं 'कहावें | १९६ । 
खग के सुर सौं मिलिकें गावें, देखत सुनत न मोद समावैं | १९७ | 
बोलत भाषा विविध सुहावैं, सुनि सुनि नृपति सभा हरषावैं | १९८ । 

सिखवति पढ़वति विविध सु छंदा, पुलकत गौर श्याम कल चंदा | १९९ | 
रेंगरेंग भृंग करत गुजारा, मानौं गरजत घन सिंगारा | २०० | 
नव नव कौतिक सब मिलि करहीं, गौर श्याम के चित वित हरहीं | २०१ | 
कौतिक देखत कौतिक मानें, खेलहु खेल गये जु लजानें । २२२ । 
आनंद उर आनंद न समावै, नागरता गुन गननि लजावै | २०३ । 
देखत फूल फूल अति फूली, देखत फिरत भूल हू भूली । २०४ | 
उहि विधि विविधहि लाड लड़ावैं, आपह रीझत उनहु रिझावें | २०५ । 
उविध रोझ सबकौं बकसाई, वीरा भूषण चीर लुटाई । २०६ । 


ह नव यह सुख कहत बनेना, अनन्यअली के जानत नैना ! २०८ ! 


दो० विविध विहंग कुरंग मिलि रिझये रसिक किशोर । 

ललचत मन में ईश यों खेली यों निशि भोर ॥ २०९ |; 
संवे० पावस की रितु आई सुहाई प्रवेश कियो पहिलें हुलसाई । 

रंगनि रंग घटा गरजें चपला चमकें वरषा वरषाई | 

कुंज अटा सखि छाइ रहीं धर मोर नटा खग पाँति सुहाई | 

श्री हरिवंश कृपा बल ते वन बानि अनन्यअलो कछु गाई । २१० । 

दु० प्रथमहिं पावस रितु कल आई, अपनी टहल करन सरसाई । २११ | 
गरजें मेघ घटा रॅग रंगा, सुनि सुनि नाचत मोर उमंगा । २१२ । 
चहुँ दिशि चपला अति चमकावे, दरसत दंपति तन पुलकावैं | २१३ । 
रँग रंग खग वर्ग रति रस रटहीं, पिय प्यारी के मन अति खटहीं २ ।२१४ | 
लाल मणिनु सौं खचि मृदु धरनी, शोभा झलकनि जात न वरनी । २१५ | 
बूढ़नि लाल लाल कल शोभा, मनु अनुरागनि निकसीं गोभा | २१६ । 
मनु वन छवि सौं स्नान कराई, झलकत शोभा कही न जाई । २१७ । 
चहुँ दिशि महलन के कल कुजा, तिनमें नव नव सुख के पुंजा । २१८ । 


१ बगुला २ अच्छे लगते हैं 

सदन सिखर पै सखि चहुँ ओरें, कहुँ कहं शुक पिक मोर चकोरें | २१९ । 


दो० कहा कहीं वन छवि सखी उपमा कहत बनेन । 

जोहि मोहि रही मोहनी मोहन इकटक नेन ॥ २२० ॥ 
दु० देखनि कों वन कुंज निकुंजा, चपलत बाल लाल सखि पुंजा । २२१ | 
पहिरें लाल सिंगार सहाने, सो छवि रूप न जात वखाने । २२२ | 
चलत मंद गति बाहाँ जोरी, मधुर-मधुर भूषण धुनि थोरी । २२३ । 
सुनि धुनि कुंजनि ते सखि आवें, निरखि रूप छवि प्रान बधावें | २२४ । 
अपनी अपनी कुंजनि जहेँहीं, दंपति कौं पधरावत तहेँहीं | २२५ | 
तिहि मग दृग पॉवडे बिछावैं, तन मन भेंट करें हरषावें | २२६ | 
मन भाई पाई बकसीसैं, अंचल ओटनि देत असीसे । २२७ । 
विलसौ मन में जो जो भावें, निरखि निरखि हम अति सुख पावैं | २२८ । 
प्रथमहि आये कुंज हिंडोरे, तहाँ न नव नव शोभा थोरे । २२९ | 
लाल लाडिली झूलें फूलें, देखत सखि सुख सुघि बुधि भूलें | २३० | 
मंद मंद वरषा वरषावें, त्यौं-त्यों बाल लाल हरषावैं । २३१ । 
पावस रितु सुख कहत बनेना, जानत हें सखियन के नैना । २३२ । 
देखत वन की नव नव शोभा, उपजत मन मन रति रस लोभा । २३३ । 
कहुँ कहुँ ऑखि मिचाई खेलें, कहं कहुँ खग मृग खेल नवेलें । २३४ । 
कहुँ कहुँ कुंजनि में परिहासा, कहुँ कहुँ खेलें रास विलासा । २३५ | 
कहुँ कहुँ मान दान सुख लीने, कहुँ कहुँ व्याह विनोदनि कीने । २३६ । 
कहुँ कहुँ सतरॅज चोपरि खेलैं, हारि जीति लै दै रस झेलैं । २३७ | 
कहुँ कहुँ सुभग सुरत रण कीने, लूटे रति रस केलि नवीने । २३८ | 
कहुँ कहुँ रितु बसंत विलसाये, दरस परस अंगनि सरसाये । २३९ । 
रंग रंग मणि की पिचकारी, छिरकत तकि तकि अंग सँभारी | २४० । 
उडत अबीर सु भाँतिनु भाती, मनु वितान रॅग रंग लसाती । २४१ | 

चित्र विचित्र किये तन चीरा, नव नव शोभा छवि की भीरा | २४२ । 
भींजे पट लट तन चिपटाई, विमल अंग दरसैं झलकाई । २४३ । 
पुनि कीने कल नवसिंगारा, झूलें डोल उभय सुकुमारा । २४४ । 
ग्रीषम रितु नेननि सुखदाई, रूप अनूप न देखि अघाई । २४५ । 
भाँति भाँति फूलनि के ऐना, रचे खचे सखियन सुख दैना । २४६ । 
अतर गुलाब तहाँ छिरकाई, विविध सुगंध रहे महकाई | २४७ । 
जलजंत्रनि छूटत कल नीरा, खान पान शीतल तन चीरा । २४८ | 
तहाँ तहाँ मन भाये कीने, नेननि सैननि सब सुख लीने । २४९ । 
भाँति भाँति कल नीर बिहारा, नौका आदिन खेल अपारा । २५० | 
कुसुमनि गेंदनि के बहु खेलें, खेलैं सो सो खेल नवेलैं । २५१ | 
रँग रंग चंग पतंगनि खेलें, भडडू खेल लाज दे पेले । २५२ | 
इहि विधि खेलें खेल अनंता, जानत नहिं दिन रैन चलंता । २५३ । 


चलत हैं सभा सदन की ओरें, सो शोभा सुख नार्हिन थोरैं । २५४ । 


दो० कुँजनि पुंजनि सुख किये वन घन में गन खेल | 
सभा सदन में आइ पुनि विपिन नरेश नवेल ॥ २५५ ॥ 


दु० भोग जोग विंजन बहु भाती, लाइ सखी भरि थार लसाँती । २५६ । 
जेवत नृप गोरी सुकुमारी, जूठनि लेत खवास बिहारी | २५७ | 
कछु खाये कछु सखियन लीने, अचवन दै बीरी मुदु दीने | २५८ । 
इहि विधि निशि दिन दिन" विलसाई, छिन समान जाने नहिं जाई | २५९ | 
विपिन ईश सुकुमारी गोरी, सुख में श्रमित भई नहिं थोरी । २६० । 
तब सब सखि मिलि सेज सु बानी, कंज गुलाब दलनि सौं ठानी । २६१ । 
विविध सुगंधनि सों छिरकाई, निरखत तन मन अति सुख पाई । २६२ । 
करुणा करि चितई सुखरासी, पूजी सकल सखिन की आशी । २६३ । 
सेज सदन में दोऊ आये, सोये रूप भूप अरसाये । २६४ । 


१ नित्य ही 

चरन पलोटत सेवक प्यारी, दरसत परसत होत न न्यारौ । २६५ । 
बतियाँ रतियाँ वंशी कहहीं, सुनि सुनि ईश परम सुख लहहीं । २६६ । 
अनन्यअली अँगुरी चटकावै, त्यों त्यो प्यारी अति सुख पावे । २६७ । 

| ललिता वीन बजावे गावे, प्रेम मोद रस खेल बढ़ावे | २६८ । 

। ईश खवास मते रस मैना, सुरत खेल खेलत सुख ऐना । २६९ । 

| हार जीत जानी नहिं जाई, केलि खेल बाढ्यौ अधिकाई । २७० । 
मगन ओट कोटिन सखि दरसें, वारत चित वित तन मन सरसें । २७१ | 
अद्भुत वृन्दावन रजधानी, मोपे लेश न जात वखानी । २७२ । 
इहि लीला जे हित सौं गावैं, रूप सखी को ते कल' पावैं । २७३ । 
विपिन नरेश ताहि अपनावैं, अद्भुत संपति सुख दरसावें | २७४ । 
रजधानी लीला कौ नामा, कहत सुनत पावै सुख धामा । २७५ । 
अद्भुत लीला पूरन वानी, दंपति संपति सखी वखानी । २७६ । 
दो० संवत सत सत्रह परे पेंसठ पाँच जु चार । 

असाढ़ मासे पंचमी शुक्ल पक्ष शुभ वार ॥ २७७ ॥ 

श्री हरिवंशी रीति रस जे नित करें विचार ॥ 

तिन रसिकन की चरन रज अनन्यअली सिर धार ॥ २७८ ॥ 

धन्य धन्य ते रसिक जन जिनके यहे विचार | 

तिनके चरन सरोज में अनन्यअली गुंजार ॥ २७९ ॥ 

दोहा दुपई सवैया द्वै सत साठ अरु बीस । 

अनन्यअली के उर बसौ श्री वृन्दावन ईश || २८० ॥ 


इति वृन्दावन रजधानी लीला संपूर्ण की जय जय श्री हरिवंश ॥ २४ ॥ 


१ सुन्दर 


खु जूकी न लीला 


श्री प्रेमी रसिक अनन्यनि मुकटमणि राज राजेश्‍वर सकल 
अवतारनि को अवतारी श्री सर्वोपरि विराजमान श्री तारा जू को 
लाड़िलो लाल श्री रुक्मिणिपति श्री हरिवंश चन्द्र अकलंक अखंड 
नित्य मंजुल अनूप अति अद्भुत परम रसीलो हँसीलो श्री हरिवंशी श्री 
वंशी सखी श्री लाड़िली जू की लाडिली चाडिली श्री दंपति कों परम 
सुखदाई ऐसे श्रीजी के तीनों स्वरूप नित्य सदा अखंड एक रस 
विराजत हें और नित्य स्वरूप श्री सेवक जू कों दिखायो अन्तर्धान भये 
पाछै प्रगट होइ श्री सेवक जू कौं सेवक कीने मंत्र दीने महा मंगल मूरति 
ऐसे श्री व्यासनन्दनो जयति ॥ श्री वृन्दावनेश्वरी श्री राधाबल्लभो 
जयति ॥ 


दो० श्री व्यासनंद पद कमल कल बंदौं सबही काल । 
इहि बल ते वरनों कछ श्री राधा नाम रसाल ॥१ ॥ 
महा मनोहर कुंज इक श्री जमुना के तीर । 
रेंग रेंग भृंग विहंग गन शोभा सुख की भीर ॥ २ ॥ 
मज्जन * अरु सिंगार करि बैठे जुगल किशोर । 
दरसत सरसत रूप छवि ठाड़ीं सखि चहु ओर ॥ ३ ॥ 
दु० श्री जमुना तट मंजुल कुंजा, तहँ राजत शोभा सुख पुंजा । ४ । 
स्नान किये वर विविध सिंगारा, बैठे दंपति छविन अपारा ।५। 
चहुँदिशि निरखत सखी सहेली, शोभा सुख छवि रूप नवेली । ६ । 


९१ स्नान 

जो सुख निशि दिन किये पिय संगा, सो सब लसत प्रिया के अंगा । ७ । 
सो छवि निरखत रसिक बिहारी, सूचत मन आनंद अपारी । ८ | 
तिहि ढिंग कल्पद्रुमनि की पाँती, कंचन मणिमय धर झलकाँती । ९ । 
सहजहि कुसुम बिछौना जहुँहीं, छिरके विविध सुगंधनि तहँहों | १० | 
बेठ्यौ तहा जु आइ रसीलौ, प्यारी के जस रूप बसीलो । ११ | 
जो जो भाई” बाल तन दरसैं, सो सो नाम कहनि पिय तरसे । १२ । 
कीनें कृत २ कुल जैसे जैसे, नाम विचारत तेसे तेसे । १३ । 
अपने रस बस करन प्रियारी, जपत श्री राधा नाम बिहारी | १४ | 
लाल पाग पर विविध सिंगारा, पिय सिर पर छवि अमित अपारा । १५ | 
कुंकुम चित्र वदन उर पर ही, चित्रे नाम भाम के वर* ही ।१६ | 
बडे बड़े मुक्ता श्रवननि झलकें, विमल कपोलन में कल चिलकें | १७ । 
विविध सिंगार लाल तन सोहें, देखि-देखि रतिपति मन मोहे । १८ | 
पीत चीर छवि कही न जाई, मनु घन में चपला चमकाई । १९ । 


दो० कहा कहीं पिय की सु छवि मोपै कहत बने न | 
दरसत सरसत मोहनी मोहि रही सुख दैन ।। २० ॥ 


दु० प्रेम मगन अति सुंदर प्यारो, सुमिरत नाम जाइकें न्यारौ | २१ | | 
श्री राधा के नाम रसाला, जपत लाल जू कहत निहाला । २२ | 
फिरवत* बड़ बड़ मुक्तानि माला, जपत प्रिया के नाम रसाला २३ । 
प्रेम वारि नैननि तें ढरहीं, मनौं छविनि के झरना झरही । २४ । 
किधौं नैन-सर रूपनि छलकें, भरिकै उमड चले वन" झलकेँ । २५ । 
तन मन में नव नव सुख भीरें, ढरत नेन ते आनँद नीरें । २६ | 
रसिक शिरोमणि बैठ्यौ जहेँहीं, देखि गई वंशी जू तहँहीं । २७ । 
पूछत पिय कों श्री निजु आली, मुसिकति बतियाँ कहति रसाली* | २८ । 
कौन मंत्र तुम जपत बिहारी, किधौं ध्यान राधा कौ धारी । २९ । 
१. भाव २. कार्य (क्रीडायें) ३. श्रेष्ठ ४. फेरते हैं ५. जल ६. रस युक्त 

कहीँ कृपा करि परम कृपाला, अपने मन को रहसि* रसाला । ३० | 
श्री गोरी के नामहि नवला, सोई मंत्र जपौं सुख प्रबला । ३१ । 
सुनि हो श्री वंशी हितकारी, ध्यान प्रिया को करत सदा री ।३२ | 
सोई नाम कहीं हौं तोकों, सुनतहि होइ परम सुख मोकों । ३३ । 
सो तुम अपने मन में राखो, काहू सों यह भेद न भाखो । ३४ | 
दो० वंशी कों पिय ने कहे राधा नाम रसाल | 

अनन्यअली कौं कहति सो वंशी परम कृपाल ॥ ३५ ॥ 

अनन्यअली कों कहि कही राधे कों सुनवंत* | 

सुनि सुनि सरसत लाडिली प्रमुदित तन पुलकंत ।। ३६ || 

लाल हाल * प्रिय नाम को प्रबल प्रताप वखान । 

श्री मुख श्री हरिवंश जू कह्यौ लह्यौ करि गान ।। ३७ || 

अद्भुत ग्रन्थ श्रीजू करौ राधा सुधा निधि नाम | 

लाल हाल प्रिय नाम कौ गान कियो अभिराम || ३८ ॥ 


अथ श्री हरिवंश जू के श्री मुख वचन श्री राधा सुधानिधि कौ श्लोकः- : 
कालिंदी तट कुंज मंदिर गतो योगींद्र वद्यतृपद 
ज्योतिर्ध्यान पर: सदा जपतियां प्रेमाश्रु पूर्णोहरिः । 
केनाप्यद्‌भुत मुल्लसद्रति रसानन्देन संमोहिता । 
सा राधेति सदा हृदि स्फुरतु मे विद्या पराद्वक्षरा* ' 
दु० अरु ऐसे श्लोक वखाने, (श्री) राधासुधानिधी में जाने । ३९ । 
ऐसी भॉतिनु वेद पुराने, लाल हाल प्रिय नाम वखानैं | ४० | 
कहेँ लों कहीं प्रमान अपारा, बहुत कहत बाढ़त विस्तारा | ४१ | 
रति" कंचन सम गिरि कों जानौं, रसिक धीर यों जानौं मानों । ४२ । 
सोई नाम कहीं उर लाउँ, ताते प्रेम रंग रस पाउँ । ४३ । 


१ रहस्य २ हरिवंशी सखी श्री राधा के नाम अनन्यअली को कह कहकर श्री राधा को सुनाती 
हैं ३ तत्क्षण ४ राधासुधानिधि, श्लो. सं. ९५ ५ रत्ती 


| २०८ ] लाडिली जू ।। नामावली लीला 
- श्री राधा के नाम सो कहां कछुक मन लाइ । 
जिनकों चित दै जपत हें रसिक लाल विवसाइ* || ४४॥ 


दु० जे जे जे श्री राधा रानी, श्री राधे राधिका रवानी । ४५ 
रंगीली रस भरी रसाली, रस पुंजा रस रूप विशाली । ४६ 
रँगभीनी रतियाँ रस रेली, रवन संगिनी अरु रसँ झैली । ४७ 
रसद सागरी रस की खानी, रसिकन रस बस कर॑नी जानी । ४८ 
रसिक संगिनी रवनी अंगा, रस बेली रस केर्ली रंगा । ४९ 
रंग रसीली रसिक रसीली, रसिक हँसीली रसिंक कसीली । ५० 
रॅगमगि रसीली अरु रँग बेली, रसिक रँगीली रसिक नवेली । ५१ 
रास खेलनी रंस वरषानी, रस की रासि रहसि हरषानी । ५२ 
राग पुंजनी अरु रिझवारी, रास रसीली रीति अपारी । ५३ 
रूप कुँवरि अरु रूप चंदनी, रस अंगी अरू रसनि कंदनी । ५४ 
रति रस सांद्र सिंधु रोचांगी, रूप सागरी रस मधुरांगी | ५५ 
रासेश्वरी राजा रस ऐनी, रूप भरी रसिका सुख दैनी । ५६ 
रूप मंजरी रूप अनूपा, रूप रॅगींली रूपनि भूपा । ५७ 
रूप मवासी रूपनि वामा, रूप भरी अरु रूप सु धामा | ५८ 
रूप रासिनी रूप नवीनी, रूप छकीली रूप प्रवीनी । ५९ 
रूप अगाधी रूप बसीली,' रूप मोहनी और रसीली । ६० 
रस नागरी अरु रति रस माती, रति विलास विनोदिनी राती । ६१ 
रहसि पुंजे रँग केलि बढ़वनीं, रंगनि रंग बिहार चढ़वनी । ६२ 
रंग बिहारिनि रसिका रवनीं, रस पगिली* अरु रसिका भवनी । ६३ 
रोम सिंधु रस रूप नवीली,' रूप मतीली रूप फवीली । ६४ 
रस सीवा रस केलि अर्नगी, रूपांगी अरु रूप अभंगी । ६५ 
रहसि रमीली रहसि छकीली, रहसि मतीली रहसि थकीली । ६६ 


१ विवस होते हैं २ रुचिर अंगों वाली ३ आकर्षक रूप वाली ४ पगी हुई ५ रोम रोम में रस 
और रूप के सिन्धु हैं जिनके ऐसी नवेली ६ उन्मत्त रूप वाली 

रहसि रसीली रहसि बसीली, रहसि गवीली रहसि हँसीली । ६७। 
रूप छवीली रूप अतूली, रसिकलाल की जीवन मूली । ६८ । 
रूप लाडिली रूपनि भोरी, रूप नवेली रूपनि गोरी । ६९ | 
और रूप गरवीली रसीली, रहसिनि' रसिकलाल उर बसीली । ७० । 
रूप हठीली रूप सलौनी, रसिकलाल बंदनी रहि मौनी । ७१ | 
जे जे श्री गोरी गौरांगी, गोरी भोरी गोर वरांगी | ७२ । 
गुपत केलिनी गुपता झेली, गरवीली गरवीले खेली । ७३। 
गुपत गहेली गुननि नवेली, गुन सिंधू गुन सागर झेली | ७४ । 
गुन सागरी गुनी गुन नवली, गुन रासी अरु गुन की अवली | ७५ । 
गुन रसीली औरो गुन अंगी, गुन प्रबली गुन केलि अनंगी | ७६ । 
गुन माला गुन सिंधु झकोरी, गुन विस्तारा गुन चित चोरी । ७७ | 
गुन कंदा गुन रस की फंदा, गुन धामा गुन निर्मल चंदा । ७८ | 
गज गामिनी जु गज गति हरनी, गान प्रवीनी गान सु करनी | ७९ । 
गुन नवला अरु गूढ़ रसीली, गूढ गतीली गूढ़ बसीली । ८० | 
गुन गरवीली गुन अचरजनी, गुननि रसीली गूढ़ गरजनी ।८१। 
गरव कुँवरि गुननी गरवीली, गरव नवेली गरव छवीली । ८२ । 
गरवीले सों गरव करीली, गरवीले के चित्त हरीली । ८३ । 
गुननि छकी गरवीले गवनी, गुन अवधी औरौ गुन रवनी । ८४ | 
गूढ हॅसीली गात रसीली, गुन सीवॉ अरु गात! लसीली । ८५ । 
गरव हरीली गात रसाली, गात छवीली गति सु मराली । ८६ | 
गरवीले कौं सदा नचवनी, गरवीले पै रंग रचवनी । ८७ | 
गुन दानी गरवीले गानी, गूढ़ रमी गरवीले मानी । ८८ । 
जे जे जे श्री नित्य किशोरी, नवल नागरी नेह न थोरी । ८९ | 
नवल नासिका चटकनी नवला, नवल किशोरी नेहनि प्रबला । ९० । 
नवलांगी अरु नित्य नवीली, निर्मल अंगी निर्त छवीली ।९१। 


१ रहस्य रूपा २ अंग 

निकुंजेश्वरी जु नवला केली, नव विलासिनी नव रति खेली । ९२ । 
नैन नवीली नेही गानी, नेह मंजरी नागरि जानी | ९३ । 
नैन विशाली नेन रसीली, नेन सलोनी नेन हँसीली । ९४ । 
नीरज नैनी नव सुख ऐनी, नेह सागरी नवला बैनी । ९५ | 
नवल रूपनी नवल छवीली, नव जोवन धरनी गर्वीली" | ९६ । 
निकुंज विराजनी नव रस रंगी, निकुंज विलासिनी नेह तरंगी । ९७ | 
नाक अनूपी अरु नथ धरनी, नागरि नवसतर धरनी हरनी । ९८ । 
निपुनी अरु नीलाम्बर धरनी, नहिं नहिं वचनी नव छवि झरनी । ९९ । 
नीवी धरनी नूपुर धरनी, निर्त प्रवीना निर्तनि हरनी । १०० | 
नेह निहारनि नेहनि वरषी, नेहनि मूरति नेहनि सरसी । १०१ | 
नवल कुँवरि नख चंद लजवनी,नेति बोलिनी नागर भजनी? | १०२ । 
नख छद करनी नख छवि धरनी, निकुंज भूषा मणि नव करनी । १०३ । 
नीकी नागर लाड़ लड़वनी, निकृंज बसीली नखन गड़वनी । १०४ | 
नारी नागर नारि बिहारी, नागर कों सुख देत अपारी | १०५ | 
नित्य बिहारिनि नागर गानी, नित्य छवीली नागर प्रानी । १०६ । 
वृन्दावन बिहारिनी वरनी, विपिन बसीली वन छवि हरनी । १०७ | 
वन विनोदिनी वन नृप रानी, वन आनंदी वन सुखदानी । १०८ । 
वृन्दावन परकासि नवेली, वन सुख लैनी वन सुख झेली । १०९ । 
वन भूषा वन भूषित करनी, वन दीपा वन घन पग धरनी । ११० | 
वृन्दावन मणि वन उजियारी, वन भूपा वृन्दावन प्यारी | १११ | 
वृन्दावनेश्वरी बस करनी, वृन्दावन विलासनी वरनी । ११२ | 
वन रंगी वृन्दावन डोली, वन केली वृन्दावन बोली | ११३ । 
वन झलकनि वन छवि गन छाई, वनचंदी वन घन सुखदाई । ११४ । 
वन बोली वृन्दावन चंदा, वन चंद्रिनि अरु वन सुख कंदा । ११५ | 
वन भवनी वृन्दावन शोभा, वन छवि गोभा अरु वन लोभा ।११६। 


१ पाठा० न गवीली २ सोलह श्रृंगार ३ नागर को अंगीकार करने वाली 

वाम कुँवरि वंशीधर वरनी, वेसरि धरि बळभ मन हरनी । ११७ | 
बैना धरनी विट" बस करनी, बानि अनूपी वर छवि धरनी । ११८ । 
वात्सल्य सिंधू अरु वन रानी, वैदग्ध सिंधू बळभ गानी । ११९ | 
वन सुगंधनी बल्लम संगी, वन कामिनि वन प्रेम तरंगी | १२० | 
वन फूली वधु वन घन झूली, वन राजा अरु वन रस फूली । १२१ | 
बाला बाल वाम अरु वामा, बंक दृगी अरु बतरस धामा | १२२ । 
बंक कटाक्षी वर सु विलासी, वंशी धरनी वन सुखरासी । १२३ । 
बलभ मोही वारनि बंकी, बाल विलासी बानि निशंकी । १२४ । 
बैन मोहनी वचन रसीली, बैन वामिनी! वचन हँसीली | १२५ । 
वन सुखदाता वन रस खेली, वचन हरीली बतरस झेली । १२६ । 
विपिन बसीली वन रस रसिली, वर अंगी बळभ उर बसिली' | १२७ । 
वदन कंजनी वदन चंदनी, बलभ भृंग चकोर फंदनी | १२८ । 
विचित्र कोक कला अग अंगी, विहारिनि विट वंशीधर संगी । १२९ । 
बिनु भूषण भूषिता स्वरूपं, बल्लभ जस गानी सु अनूपं । १३० | 
जे जे जे श्री छविनि छवीली, छैल छवीली छलक छवीली । १३१ | 
छवि सीवाँ छविली छवि प्रबला, छवि पुंजा औरे छवि नवला । १३२ । 
छवि सेना छवि की फुलवारी, छवि चंद्रिकनि सु छवि उजियारी । १३३ । 
छवि जाला अरु छवि की माला, छवि मधुरा छवि छयीली रसाला | १३४ । 
छवि सुभगा अरु छवि कल धामा, छवि कंज वदनी छवि अभिरामा | १३५ । 
छवि सु चंद्र वदनी छवि वंदी, छवि दामिनि अरु छवि कल फंदी । १३६ । 
छवि भोरा अरु छवि गन भवनी, छवि विमला छवि छेल सु गवनी । १३७ । 
छूटी अलकनि छवीले हरनी, छवि अद्धुतनी छवीले वरनी । १३८ । 
छानी" केली छानी खेली, छानी छवीले संग रमेली' | १३९ । 
छल बल धरनी छाने करनी, छवि सागरी छवी मन हरनी । १४० । 
छवि अंगी छवि छेल अभंगी, छक्ति समुद्र अरु छविनि तरंगी । १४१ 


१ लंपट श्याम को २ वाम वचन वाली ३ उर में निवास करने वाली ४ छिपी हुई (रहस्यमयी) 
५ रमण करने वाली 

छवि वदनी छवीले बस करनी, छवि चटकीली छवि मन हरनी । १४२ । 
छवि छल छली छवी दल दलनी,' छवि सैनी अरु छवि दलमलनी । १४३ । 
छवि गोरी छवीले सिरमोरी, छिन छवि नवली छिन छिन औशे । १४४ । 
छेल कुँवरि अरु छैल छकीली, छवि निधि छवीले देखि थकीली । १४५ । 
छवि मोही अरु छविनि फवीली, छवि अवधी? अरु छविनि नवीली । १४६ । 
छविनि मतीली छविनि रसीली, छविनि पगीली छवि सरसीलो | १४७ | 
जे जे श्री लाड़िली लुभानी, ललितनि ललना लाले गानी । १४८ । 
ललित तनी जु लड्ेती लसिनी, लाल लाड लड़वनि लसि हँसनी । १४९ | 
लोली? ललित लाल पर लटकी, लसिनी लाल नासिका चटकी । १५० | 
लाड भरी लालन सुखदानी, लंपट ईश लाल रति गानी । १५१ | 
लोचन थकी लाल मुख जोही, लोल दृगी लोली मन मोही ।१५२। 
लालन उर-अवनी पग धरनी, लचकनि कटि सु लाल बल हरनी । १५३ | 
लावनि* सिंधू लावनि अंगी, लालन कों सुख देत अभंगी । १५४ | 
लेनी अंक लाल सुख देनी, लट लटकनी लला सुख ऐनी ।१५५। 
लोचन लोली लोचन चपली, लौनी, लोभी लोचन अपली ।१५६। 
लालेश्वरी लाल तनु ढरनी, लाल लाल पट भूषण धरनी । १५७ | 
ललकीली अरु ललक नवीली, ललक रसीली ललक छवीली । १५८ । 
लाल अंश पर मृदु भुज धरनी, लाल अधर धरनी लल हरनी* । १५९ | 
लाल भाल पर बेंदी करनी, लाल बंदिनी लाले वरनी ।१६०। 
लाड कुँवरि जू और लजौहीं, लावन्य सिंधू अरु ललचौंही । १६१ | 
लाज अँगीली ललित अँगीली, ललित लाडिली ललित रंगीली । १६२ । 
ललित कुँवरि अरु लाल सँगीली, ललित नवेली ललित सँगीली । १६३ । 
लाडगहेलरी लाल जिवारी, लड़बाबरी लाल उर धारी ।१६४। 
लाज छवीली लाज रसीली, लाज नसीली लाज हॅँसीली ।१६५। 


१ अपनी छलछलाती छवि से छवि के दलों को दल देने वाली २ सीवाँ ३ चंचला ४ लावण्य 
५ ललन की ललक पूर्ण करने वाली 

लोचन बसिनी लोचन हँसीली, लाज गहेली लज्या रसिली । १६६ । 
लाल समुद्र लाल रस झेली, ललित लजौंही लज्या पेली । १६७ । 
लोचन पेली लाल लडाई, लाल लडी अरु लाले गाई । १६८ । 
लाल पियारी लाले मानी, लालन प्राना लाल वखानी । १६९ । 
जे जे जे श्री प्रिया पियारी, प्रिय अरु प्रीतम प्रान अधारी । १७० | 
प्रीतम नैन निवासि प्रमोदा, प्रीति सिंधु प्रीतम की मोदा । १७१ | 
प्रिये प्रिया प्रीतम की स्वासा, प्रेम सागरी पिय की आशा । १७२ । 
प्यार भरी पिय हिय परसीली, पिय प्राना पिय जिय सरसीली | १७३ । 
प्रेमा प्रविनी' पिय हिय लगनी , प्रेम रॅंगीली प्यारो-धवनी? | १७४ । 
प्यारे हित सिंगार सु करनी, प्यार सौं प्यारे कों उर धरनी । १७५ | 
प्रेम भरी पिय अंक विराजे, पुलकी प्यारे पटनि निवाजे । १७६ | 
'पानिप झलकीली पिक बेनी, प्रानबल्लभा पिय सुख देनी | १७७ | 
पिय हिय पर सदा पग पटकीली, पिय सुधि करनी पट झटकीली । १७८ । 
पिय पोषनी जु परम उदारा, पिय तोषनी पिय प्रान अधारा । १७९ । 
प्रेम विलासिनि परम प्रवीनी, पेशल» अंगी प्रेम नवीनी | १८० | 
पिय मुख की पिकदानी करनी, पान खाइ ओगाल सु भरनी । १८१ | 
पीक लीक करनी पिय भवनी, पीक सु धरनी प्रीतम गवनी* । १८२ । 
प्रीति आगरी प्रेम सु धामा, पेलि लाजनी पूरति कामा । १८३ । 
पद कमली प्रीतम अलि बसनी, पग लैटकनी जु पिय सुधि नसिनी | १८४ | 
प्रेम स्वरूपी और प्रवीनी, प्रेम बसीली प्रीति नवीनी । १८५ | 
पीन कुची अरु पिय हिय धसनी, पंकज कुचनी पिय अलि बस नी । १८६ । 
पिय पट धरनी प्रीतम नवली, पिय छवि धरनी प्रिय छवि प्रबलो । १८७ । 
प्रीतम उर आनंद बढ़वनी, प्रीतम के उर नेह चढ़वनी । १८८ । 
पिय सन्मुख श्रवनी” पिय गानी,“ पिय कों हॅसि हॅसि उर में आनी । १८९ । 
प्रिये लडेती प्रेम पगीली, प्रीति छवीली प्रभा जगीली । १९० | 


१ प्रेम का प्रवण (प्रवाह) करने वाली २ पाठा० लवनी ३ प्यारे की प्रिया ४ सुन्दर ५ उगाल 
६ प्रीतम की पीक (प्रीति) रूपी धरनी पर गवन करने वाली ७ प्रीतम के सन्मुख रहकर आनंद 
का निर्झरण करने वाली ८ पिय के द्वारा गेय या गाये जाने वाली 

प्रेम छकीली प्रेम रसीली, प्रेम थकीली प्रेम बसीली । १९१ | 
प्राग धरनि अरु प्रेमा नवली, पिय पलंकैं बिसरावनि प्रबीली । १९२ । 
प्रेमी पिय हिय मोद प्रकाशिनि, पिय तन हेरें मंद सु झसिनि । १९३ । 
पग मग पिय पल॑के धर करनी, पिय वपु पाउड१ पर पग धरनी । १९४ । 
प्राना प्रीतम जीवनि मूरी, प्रीतम के तन मन में पूरी । १९५ | 
पूर्ण प्रणय रस मूरति प्यारी, पूर्ण स्नेह सु सिंधु अपारी । १९६ | 
जे जे श्री श्यामा सुकुमारी, सुंदरि सुरत सिंगार सिंगारी | १९७ | 
स्वामिनि संगित कोक झकोरी ,२ सोहन सॉवर रंगनि बोरी | १९८ | 
सुभग सुरत चंदन सु चर्चिनी, सकल विलासिनि श्याम अर्चिनी । १९९ | 
सुख निवासनी शोभा रासी, सौन्दर्य रासि सु सुंदर हासी । २०० । 
सुघरा सबला सहज सलौनी, शशि वदनी सुखदाई सुठौनी । २०१ । 
शुभ आनना जु सारँग नैनी, सुदेश वेसनी सब सुख ऐनी । २०२ । 
समर केलिनी सुरत रेंगीली, सुष्ट सुभावी सुष्ट अंगीली । २०३ । 
सहज मानिनी सहजानंदी, सरोज वदनी अरु सुखकंदी । २०४ । 
सुरत सूर रणधीरा सूरी, सुंदर पिय की जीवन मूरी । २०५ | 
श्यामलाल हिय धरनी सरली, सुंदर नेनी सुंदर हरली । २०६ । 
सहजानंदिनि सहज स्वच्छंदी, सहज रॅगीली सुख रस कंदी । २०७ | 
सुंदर मुखी सुरत रण वीरा, सुरत संग्रामिनि सब विधि धीरा । २०८ । 
सकल विद्या विचछनी सरसी, शुभ अंगी अरु सुंदर दरसी । २०९ । 
श्री अंगीली श्री फल कुचनी, सुंदर नख विधु पिय के रचनी? | २१० । 
सुरत समर दलनी शुभ शीली, सुरत संपती पिय बकसीली । २११ | 
सलज* अंचला सहज चंचला, सर्वाग सुंदरी सु:ख नंचला । २१२ | 
सदा सुशील सुभग रस भरनी, सुरत छकीली श्यामल धरनी* | २१३ । 
सुरत सँगीली सुरत रसीली, सुरत मतीली सुरत बसीली । २१४ | 


१ पाँवड़े २ अपने अंग संग के द्वारा प्रीतम को कोक रस सिन्धु में झकझोरने वाली स्वामिनी 
३ पिय के नख विधु से संरचित ४ सहज सलज्ज ५ सहज रूप से चंचल अंचल वाली ६ पाठा० 
सुशीला सौभगा रस भरनी ७ श्यामल को धारण किये सदा सुरत रस में छकी हुई 

सखियनि चित चुरली सुख धामा, सखियन के पूरति सब कामा । २१५ । 
सखियन मन लेनी सुख देनी, सखियन प्रान सु सखियनि चैनी । २१६ । 
सखि सिरमौर सखिन मन मानी, सखियन शोभा सखियन गानी । २१७ | 
सब सखियन में सुख वरषीली, सखियन के दृग मॉझ बसीली । २१८ । 
सब सखियन की जीवन मूरी, सकल सखिन की आशा पूरी । २१९ । 
सखियन सभा मंडनी सूधी ,' सुख अचला अरु सुंदर बूधीर । २२० | 
सुमुखी सखिजन सौं परिहसिनी, सत्प्रेम सिंधु सखियन में बसिनी । २२१ । 
सहज लाडिली सहज छवीली,सहज रसीली सहज नवीली । २२२ । 
सौरभ अंगी सुंदर गोरी, श्याम जिवारी सुंदर भोरी । २२३ । 
सहज प्रवीनी सहज नवीनी, सहज उदारा सुख रस भीनी । २२४ । 
श्याम शांति मणि? श्याम प्रियारी, श्याम सिरोमणि सुरत सिंगारे | २२५ । 
जे जे श्री मोहनी मराली, मंद हँसीली मान रसाली | २२६ । 
मोहन मन मोदा मृग नेनी, मोहन मानी मन सुख देनी । २२७ | 
मोहन मैन विथा निवारिनी, मधुरांगी मोहन सिंगारिनी । २२८ । 
माधुरी मूरति मोदांगीली, मंजु सु भावी मैन रेंगीली । २२९ । 
मंजुल नैनी मंजुल अंगी, मान कुँवरि" मोहन की संगी | २३०। 
मानिनि मोहन अरु मृदु हँसिनी, मुख चंदी मुदु कांति सु लसिनी । २३१। 
महा मोहनी मैन बढ़वनी, मृदु बैनी मोहन दुख दवनी । २३२ । 
मधुरा रस कंदी मद नेनी, मृदु मुसिकीली मृदु सुख दैनी । २३३ । 
मदन मान खंडिनि मन रंगी, मगना माती मोहन अंगी । २३४ | 
महा मनोहर मोहन वरनी, मोहन मुख जोहन मन हरनी । २३५ | 
मदन केलिनी मैना दवनी, मैनांगी मोहन मन भवनी । २३६ । 
मरगजे मोहन के पट धरनी, मंजुल केशी मति गति हरनी । २३७ । 
मंजुल वदनी मंजुल वचनी, मोहन मोल लियौ उर वचनी । २३८ । 
मधुर वीन धरनी मधु गवनी, मोहन-मृग हरनी मन भवनी । २३९ । 


१ भोरी २ बुद्धि ३ श्याम को शांति देने वाली मणि ४ मान की कुँवरि अर्थात्‌ मान से ही प्रगट 
नव रूप वाली ५ गाने वाली 

मंगल रूपी मंगल खेली, मंगल करनी मंगल केली । २४० | 
मधुर छवीली मैन मतीली, मानांगी मद मंजु गतीली । २४१ । 
मैन छकीली मदन बसीली, मैन थकीली मदन रसीली | २४२ । 
मंजुल चलनी अरु मुख रवनी, मोहन उर धरनी मुख कवनी । २४३ । 
जे जे (श्री) कुँवरि किशोरी कवनी, कुंजनि ईश कुँवर मन भवनी' । २४४ । 
कामिनि काम धामिनीर कामा, कुंज कामिनी केली धामा? | २४५ । 
कुंज केलिनी कुच अभिरामा, कुँवरि छवीली कुशला भामा । २४६ । 
केलि पगीली कोमल अंगी, कमल अँगीली केलि तरंगी । २४७ । 
कल बैनी अरु कोमल बैनी, कंज दृगी कल नेनी सैनी । २४८ । 
कंज मुखी कजरारे नेनी, केसर अंगी कल चख पैनी । २४९ । 
कुँवरि जु कोटि कांति झलकानी, कंचन अंगी कल सुखदानी । २५० | 
कुंज बिहारिनि कल रंगीली, कनकांगी अरु कल अंगीली । २५१ | 
कुँवर सु अंक विराजनि कुशली, कोक सागरी अरु कल रसली । २५२ । 
कटि छीनी अरु कटि सुकुमारी, केली कवनी केलि अपारी । २५३ । 
कदली जंघी केलि रसाली, किंकिनि धरनी केश विशाली । २५४ । 
कुच कुंभो अरु कुचनि उतंगी, केलि कला निधि केलि उमंगी । २५५ । 
कल गामिनि औरे कल हंसी, केलि धामिनी केलि प्रसंशी । २५६ । 
केलि रसीली अरु कल बेली, कुँवरि लड़ेती कल रस झेली । २५७ । 
कंठ रसीली कोकिल बैनी, करुना सिंधु केलि रस ऐनी | २५८ । 
कुंजनि रानी कुंज बसीली, कृपा किशोरी कृष्ण कसीली* । २५९ । 
केलि सिंधु अरु केलि कलोली, कृपैक सिंधु जु कुंजनि डोली । २६० । 
कंदर्प लीला निधि कल अंगी, कल शोभा निधि करुणा रंगी । २६१ । 
कुंजेश्वरी कुँवर की प्रानी, कुँवर की सर्वसु निधि सुखदानी । २६२ । 
कुशल कुँवरि अरु केलि किशोरी, केलि कुँवरि अरु कल रस भोरी | २६३ । 


१ मन में भाने (अच्छी लगने) वाली २ प्रीतम की काम-रति केलि इच्छाओं को पूर्ण करने 
वाली कुंज ३ केलि की धाम ४ जिनकी कृपा कृष्ण को कसके बाँध लेती है- ऐसी किशोरी 

कुंज रसीली केलि कसीली, कुंज मणी अरु केलि बसीली । २६४ । 
कुटिल कटाक्षी कल मन हरनी, कुटिल अलकनी कल बस करनी । २६५ । 
केलि नवेली केलि नवीली,* कुँवरि लाड़िली कुँवर गवीली' । २६६ । 
कुँवर बंदनी कल सुखदानी, कुँवर की ईश किशोरें गानी । २६७ । 
केहरि कटि धरनी कटि लचनी,* कुँवर किशोर रसिक रस जचनी * । २६८ । 
जेजे श्री दुलहिनि, मुदु हँसिनी, दूलह की जु प्रान दुति लसनी । २६९ । 
दीरघ नैनी दसन दमकनी, दामिनि दूलह हिये चमकनी | २७० 
दंत छाप प्रीतम कों करनी, दंत छाप धरनी दुति हरनी । २७१ 
दुति शोभा हीरन की हरनी, नव दुलहिनि दूलह उर धरनी । २७२ 
दरस अनूपी दृष्टि न लगनी,* दाता नेह“ दशा जू मगनी* । २७३ 
दुःख मनोज श्याम के दवनी, दृष्टि कृपाला देखनि कवनी | २७४ 
दाता” सागर" दोषनि हरनी, दूलह कों प्रमुदित उर धरनो । २७५ 
दशा रसीली दशा प्रवीनी, दशा छवीली दशा नवीनी । २७६ 
दीपा"? द्रवनी* दुतिधर वृंदी, दासी कों प्यावत सुख कंदी । २७७ 
दासी के उर नेन बसीली, दासी पिय सौं मंद हँसीली । २७८ 
दासी हित चित दिन दुलराई, दासी रस जस गुन गन गाई । २७९ 
दमक अॅगीली दूलह प्राना, दूलह की प्यारी दुख जाना । २८० 
दूलह की प्यारी दे अंगी," दूलह के रस रंगनि रंगी | २८१ 
दुलभा" वर दुलहिनी किशोरी, दूलह धरनी दुलहिनि गोरी । २८२ 
दास लाल के दुख दल हरनी, दास श्याम की माला करनी । २८३ । 
देह दमकनी दशा बिसरनी, दास लाल को कुच बिच धरनी । २८४ । 
दृष्टि कृपा निधि दूलह भवनी,* दुति मृदुला दूलह रस गवनी"* । २८५ । 
दूलह के दृग मॉझ बसीली, दूग कजरारी दृष्टि रसीली | २८६ । 
१ नित्य नवीन केलि करने वाली २ केलियों में ही नित्य नवीन (रूप) दिखाई देने वाली ३ कुँवर 
के द्वारा गाई जाने वाली ४ लचीली (कोमल) कटि वाली ५ रसिकवर कुँवर किशोर के लिए नित्य 
रस और रसिक रूप में प्रत्यक्ष रहने वाली या जचने वाली ६ हरण करने वाली ७ सभी की दृष्टि से 


असंपृक्त ८ नेह दार्त्री ९ मग्न दशा वाली १० रस की दाता ११ रस की सागर १२ रस प्रकाशिका १३ 
रस द्रवने वाली १४ पाठा० वामांगी १५ दुर्लभ १६ विश्राम स्थली % दूलह के रस में गवन करने वाली 


[ २१७ 

दृष्टि द्रवनि रस अरु दृग कवनी, दूलह बसनी' दूलह गवनीर । २८७ । 
जे जे जे जे श्री अलबेली, अति अभिरामिनि अंग नवेली । २८८ । 
आसन पिय के उर पर बसनी, अनुपम अधर सुधा रस लसनी । २८९ । 
अनुराग सिंधे अनुपम अंगी, अलबेले के रंगनि रंगी | २९० | 
अचली* अचला* अनुपम चंदी, अद्भुत अलकावलि छवि कंदी । २९१ | 
अनूप छवीली अरु अरसानी, अलबेले की रति सुखदानी । २९२ | 
अति आनंदी अनुपम रूपी, अमल तनी आचर्ज्ज सरूपी' । २९३ । 
आकरषनि अरु अँखियाँ पैनी, अंजन धरनी अति सुख देनी । २९४ | 
अरुन नैननी आँख रसीली, अतन मतीली आँख हँसीली । २९५ । 
अवला अरु अति बल कल रासी, अखिल सुखन निधि अखिल विलासी । २९६। 
अति विलासिनी अरु अचरजनी, अखिल लोक में रस जस गजनी । २९७ | 
अंक बसीली आँख विशाली, आँख छवीली आँख रसाली । २९८ | 
अलकलड़ी अरु अंबुज नैनी, अंखियाँ चपली आनंद ऐनी । २९९ । 
अवधि सुंदरी अंबुज वदनी, अलबेले कौं अतिहि सुखदनी । ३०० | 
अलबेले के चित वित हरनी, अलबेले कौं उर पर धरनी ।३०१ | 
अगाध रूप निधि अलिन वखानी, अगाध माधुरी अति सुखदानी । ३०२ । 
अविधा अलबेले आराधी, अति उदारनी आदि अवाधी । ३०३ । 
अंबुज अंगी अमृत बैनी, अमलांगी अंगनि रस ऐनी ।३०४। 
अति मधुरा अंशनि भुज धरनी, अलभ लाभनी अमर सु करनी । ३०५ | 
अहलादिनि* अति प्रेम गंभीरी, अति रस धीरा और अधीरी ।३०६। 
अति नागरि अति नेह नवीली, अति भोरी अति परम प्रवीनी । ३०७ । 
अति सूधी अति बंक अटपटी, अलबेले सौं नेह षटपटी* । ३०८ | 
अंग रॅंगीली अति कल नैनी, अलबेले नेननि सुख देनी । ३०९ | 
ईषद हँसिनी अति छवि झरनी, उद्यम बिनु पिय कौं बस करनी | ३१० । 
१दूलह के हृदय में बसने वाली २ दूलह के रुख में चलने वाली ३ नित्य ४ गंभीर रहने वाली ५ आश्चर्य 


स्वरूप वाली ६ अलबेले की अविधा (प्रीति-रीति) से आराधित ७ प्रीतम को आल्हाद देने वाली ८ 
सनी हुई ९ प्रयास 

उरज मोहनी उर पिय देनी, उरज उतंगी उरजनि पैनी । ३११ | 
उन्माती जु उदर चलदलनी,' उज्ज्वल रूपी अति झलमलनी । ३१२ । 
और और सुख लेनी देनी, अलबेले की नित चित ऐनी । ३१३ । 
अति अलबेली बानिक कवनी, अति अनुराग समुद्र बढ़वनी । ३१४ । 
अलक बंक धरनी अलि हरनी, अलक फंदिनी अति बस करनी । ३१५ । 
अलि अवली में शोभित अतिही, अलि अवली के चोरत चितही । ३१६ । 
अलकलडे की प्रान अधारी, अलकलडे की है रखवारी ।३१७। 
अलबेले की पूरन कामा, पिय ईश्वरी अमल रस धामा । ३१८ | 
जे श्री जीवनि प्रान प्रियारी, जोहनि' जोवन मद मतवारी | ३१९ । 
जान प्रवीनी जोति रसीली, जुवति जूथ तिलका जस शीली । ३२० । 
जस रसिली जस मोहन गवनी,' जस मोही" अरु जेहरि भवनी + | ३२१ । 
जोति झलकनी जगमग रूपा, जयति जयति जुवतिन की भूपा । ३२२ । 
जीति कुँवर जीवनि पिय" गानी, जान कुँवरि“ जस कुँवरी* जानी | ३२३ । 
जेहरि हँसिनी'" जेहरि धरनी, जोति नवेली जेहरि हरिनी* | ३२४ । 
जल रूपा जेहरि की प्यारी, जल बिहारिनी जेहरि ज्यारी* | ३२५ । 
जान" सिरोमणि जेहरि जचनी,* जागत-सोवत जेहरि जपनी"° | ३२६ । 


१ पीपर पत्राकृत उदर वाली २ देखने योग्य ३ मोहन के द्वारा गेय जसों की राशि ४ अपने जस से 
श्याम सुन्दर को मोहित करने वाली और श्याम सुन्दर के “प्रीति की रीति रँगीलोई जानें” इस जस 
से विमोहिता ५ जेहरि (रसिक शेखर श्याम सुन्दर) की विश्राम स्थली [ “जेहरि' चरणों में पहिनने 
का एक आभूषण विशेष होता है इस “जेहरि' आभूषण की भाँति ही श्यामसुन्दर श्री श्यामा के चरणों 
में तन-मन और प्राणों से अनुक्षण लिपटे रहते हैं | श्याम सुन्दर की इस अप्रतिम रसिकता को प्रकट 
करने के लिए ही यहाँ अनन्यअली जी ने उन्हें जेहरि नाम से अभिसंज्ञात किया हे । ] ६ प्रीतम की 
जीत स्वरूपा कुँवरि ७ प्रीतम की जीवनी या जीवन ८ प्रीतम की जान या प्राण स्वरूपा कुँवरि ९ प्रीतम 
की जस रूपा कुँवरि १० जेहरि (रसिक शेखर श्याम सुन्दर) को देखकर हंसने (प्रसन्न) होने वाली 
और हंसाने (प्रसन्न करने) वाली ११ जेहरि (रसिक शेखर श्याम सुन्दर) को हृदय में धारण करने 
वाली या जेहरि (रसिक शेखर श्याम सुन्दर) जिन्हें अपने हृदय पर धारण करते हैं १२ जेहरि (रसिक 
शेखर श्याम सुन्दर) का सर्वस्व हरण करने वाली १३ जेहरि (रसिक शेखर श्यामसुन्दर) की 
प्राणाधिक प्रियतमा १४ जेहरि (रसिक शेखर श्यामसुन्दर) को जिलाने वाली अर्थात्‌ उनकी प्राण 
संजीवनी १५ सुजान १६ रस तथा रूप पारखू जेहरि (रसिक शेखर प्रीतम) की दृष्टि में रस रूपा और 
रसिक रूपा १७ जेहरि (रसिक शेखर श्यामसुन्दर) के द्वारा अनुक्षण स्मरणीय और श्याम सुन्दर 
. का अनुक्षण स्मरण करने वाली 

जे जे श्री भामिनि अरु भामा, भाम भोवती भरि सुख धामा । ३२७ | 
भुजा विशाली भुजा मृनाली, भुजा छवीली भुजा रसाली । ३२८ । 
भुज दामिनि भुज कंचन बेली, भुजनि रसीली भुज रस झेली । ३२९ । 
भाव भरी भद्रावलि भोरी, भवन सुंदरी भाव झकोरी । ३३० । 
भानांगी' अरु भान मतीली,* भाल विशाली भूल गतीली* | ३३१ | 
भूषण मणि भूषित तन करनी, भूषण बिनु भूषित छवि धरनी । ३३२ । 
भक्तेक चिंतामणी जु भवनी,* भाव सागरी भजनी' कवनी । ३३३ । 
भद्र करनि* अरु भानु प्रकाशी, भद्र सरूपी भगत हुलासी“ । ३३४ । 
भाग भरी भजनी पिय वरनी,° भक्त लाल कों भूषित करनी । ३३५ । 
भाल चंदिनी भाल लसीली, भाल सुंदरी भाल रसीली । ३३६ । 
भृंग अलकनी भूल सुभावा ,११ भौंह छवीली भरी रस हावा । ३३७ । 
भोंह रसीली भोंह हँसीली, भौंह सुठौनी भोंह लसीली । ३३८ । 
भोंह विलासी भोंह अनंगी, भ्रूं भंगी भ्रू नचव त्रिभंगी । ३३९ । 
भरू गरवीली भृकुटि लजोंही, भ्रू बंकी भृकुटी पिय मोही । ३४० । 
भोंह सु धनुषी भौंह मतीली,? भोंह गुनी धरनी भावीली* । ३४१ । 
भाग भाग मानत पिय भजनी," भगत लाल सेवत दिन रजनी" । ३४२ । 
जे जे जे श्री हंस गतोली,* हंस-कुँवरि'* अरु हंस मतीली” | ३४३ । 
हंसिनि हंस चलन हरि भजनी ,* हिय बसनी * हरि के पर गजनी * | ३४४ । 
१ सूर्य जेसी कान्ति वाले अंगों वाली २ स्वरूपत: मंत्र मुग्ध करने वाली ३ सब कुछ भुला देने 
वाली गति वाली अर्थात्‌ जिनकी गति देखकर श्यामसुन्दर सब कुछ भूल जाते हैं ४ भक्त 
श्यामसुन्दर की एकमात्र चिन्तामणि तथा निवास स्थली ५ प्रीतम को अंगीकार करने वाली 
६ मंगलकारिणी ७ सूर्य सदृश प्रकाश देने वाली ८ भक्त श्यामसुन्दर को उल्लसित करने वाली 
९ सौभाग्यवती १० परिचर्या करने वाले प्रीतम श्याम की दुलहिनी ११ सुन्दर भावों में आत्म 
विस्मृता १२ ऐसी रस मत्ता भौंह वाली जिसे देखकर श्याम सुन्दर भी रस मत्त हो जाते हैं १३ 
अनंत मधुर भावों और अनंत गुणों (कलाओं) की धारिणी भौंह वाली १४ भजनी प्रीतम जिन्हें 
पाकर अहो भाग्य मानते हैं अर्थात्‌ भजनी प्रीतम को सौभाग्यशाली बनाने वाली १५ भक्त लाल 
के द्वारा अहर्निशि संसेविता १६ हंस सदृश मंद चाल वाली १७ हंस सावक की भाँति मन्द 
मधुर और मृदु भाषिणी १८ हंस की भाँति मतवाली अर्थात्‌ हंस की तरह झूमकर चलने वाली 
१९ हंस की भाँति चाल चलने वाले अर्थात्‌ अनन्य व्रतैक निष्ठ हरि पर रीझकर उनको अंगीकार 


करने वाली हंसिनी २० हरि के हृदय में बसने वाली २१ हरि के ऊपर गर्जने वाली अर्थात्‌ हरि 
के हृदय मन, बुद्धि, चित्त और अहंकार रस अन्तरंग चतुष्टय) पर अधिकार करने वाली 

हंसी हंस लाल चित हरनी,' हास परिहास रसिक' हरि धरनी'। ३४५ । 
हाव भाव नवला हित करनी, हँसि हँसि हरि प्रीतम पर ढरनी । ३४६ । 
हलसीली हंसिनि कल गमनी, हरि हिय लगनी हरि सौं रमनी । ३४७ । 
हरि सुख धामिनि हरि की कामा, हार तार धरनी हरि भामा । ३४८ । 
हरि हरनी अरु हरि की माला, हित रूपा हँसि बैन रसाला । ३४९ | 
हरिनी* नैनी हरि संगीली, हँसनि छवीली हरि रंगीली । ३५० । 
हित पाला" अरु हास छवीली $ हास रसीली* हास नवीली“। ३५१ । 
और हठीली हरि जु मनाई, हरि प्रीतम की अति सुखदाई । ३५२ । 
हित जाना हित लाल वखानी, हेमांगी हेली हित गानी । ३५३ । 
हास हँसीली हरि मन हरनी, हरि प्रीतम कौं कुच बिच धरनी । ३५४ । 
जे श्री चंद कुँवरि चल नैनी, चतुर शिरोमणि अरु चख पैनी । ३५५ । 
चित वित चुरलो'° अरु चित हरनी, चोरांगी जु चतुर बस करनी" | ३५६ । 
चंद्र मुखी चातुर सुख दैनी, चारु मुखी सु चतुर की चैनी । ३५७ । 
चारु कुँवरि अरु चित की भोरी, चंद्राननो अरु चखनि चकोरी । ३५८ । 
चंचला चित आकर्षनि चपला, चखनि छवीली अरु चख अपला" | ३५९ | 
चातुर्ज चतुरा चंचल नेनी, चारु मतीली चारु जु बैनी । ३६० । 
चंचल अंगी चतुरा हरनी, चंद्रागी चकचौंधी करनी । ३६१ । 
चंद्र लिलाटी चंद्र लजवनी, चमकांगी अरु चाव वढ़वनी । ३६२ । 
चंद्रकला हरनी चख हेसिनी, चंद्रमती चंद्रा तन लसनी । ३६३ | 
चारु तनी अरु चंपक वरनी, चंदनवती चतुर उर धरनी । ३६४ । 
चंद्र जिता सु चपल चख हरनी, चतुर कुँवरि चोली'' कल धरनी । ३६५ । 


१ प्रीतम रूपी इस के चित्त को हरण करने वाली हंसिनी २ हास परिहास की रसिक स्वरूपा ३ हरि 
को धारण करने वाली अर्थात्‌ हरि के प्राणो की एकमात्र आधारभूता ४ मृगी ५ हित से पालित और 
हित का पालन करने वाली ६ छवि युक्त हास्य वाली ओर हास युक्त छवि वाली ७ रस युक्त हास्य वाली 
८ नवल रूप उद्भावक हास्य वाली ९ सदा हसमुख ओर हास्य से ही हरि का मन हरण करने वाली 
१० चित्त वित्त को चुराने वाली ११ चौर्य कार्य में चतुर अंग वाले प्रीतम को बस में करने वाली १२ प्रीतम 
को अपलक दृष्टि से देखने वाली १३ पाठ. कंचुकि 

चित्त हरा चित मैन नचवनी , चतुर छवीली चालनि कवनी । ३६६ । 
चौंप रसीली चतुर हँसीली, चोंज नवेली चाव छकीली । ३६७ । 
चरित सागरी चातुर भवनी, चंद्र प्रभा सी चातुर गवनी । ३६८ । 
चारु द्रगी चतुरा भुज भरनी, चित्रांगी अरु चित्रनि धरनी । ३६९ । 
चंपक तनी जु चिकुर विशाली, चंद्रिका धरनी चाल रसाली । ३७० । 
चाल मतीली चकित सु करनी, चलनि छवीली चित्रित धरनी । ३७१ । 
चपला तनी' चोल घन-घरनी,* चिकुर चिक्कनी चुंबन करनी । ३७२ । 
चनख चनख वचनी? चित लैनी ,चतुर गुनी छवि धरनी चैनी । ३७३ । 
चंद्र विपिन चेरी की मानी, चतुर लाल की सब सुखदानी । ३७४ । 
चतुर लाल की आशा पूरी, चतुर श्याम की जीवन मूरी । ३७५ । 
चतुर लाल के चिह्न न धरनी, चीर झटकनी चेतन करनी । ३७६ । 
चिंतामणी चतुर पट धरनी, और चाड़िली' चातुर वरनी | ३७७ | 
चिवुक सुठैनी चिवुक छवीली, चिवुक लाल सुखदाइ* गवीली । ३७८ । 
जे जे जे श्री घन मोदांगी, घूमत अंगी घन प्रमुदांगी । ३७९ | 
घन जोवन माती घन रूपी, घन रसीली घन केलि अनूपी । ३८० । 
घन छवि छवीली* घन रस रसीली ,“ घन दामिनि अरु घन रस बसिली" | ३८१। 
घोष मधुरनी** घन छवि धामा, घन शशि दुति धरनी"? घन कामा" | ३८२। 
घन घट बसनी घन मन हरनी, घन उर धरनी घन बस करनी । ३८३ । 
घात प्रवीनी घात रसीली, घात नवीली घात बसीली । ३८४ । 
घन तन हरनी घूँघट करनी," घन उर लसनी घन उर धरनी । ३८५ । 
घन आनंदी* घन वन चंदी,* घन मन मोही घन सुख कंदी । ३८६ । 
१ विद्युतांगी २ श्यामांग प्रीतम की घरनी ३ प्रणय कोप से बोलने वाली ४ चतुर प्रीतम के प्रेमांकों 
से चिह्नित होने वाली और चतुर लाल के तन मन प्राणों को प्रेमांकों से चिह्नित करने वाली 
५ चाव से भरी हुई ६ लाल को सुखदायिनी चिवुक वाली ७ रस घन प्रीतम की छवि से 
शोभायमान ८ रस घन प्रीतम के रस से रसीली ९ रस घन प्रीतम की दामिनी १० रस घन 
प्रीतम के रस से विवश या रस घन प्रीतम को रस बस करने वाली ११ मधुर वाणी वाली 
१२ रस घन प्रीतम के लिए एकमात्र शोभा की धाम १३ रस घन प्रीतम रूपी चन्द्र की दुति 


को धारण करने वाली अर्थात्‌ प्रकाशिका १४ रस घन प्रीतम की काम्य वस्तु १५ लज्जावती 
नित्य नव दुलहिनी १६ रस घन प्रीतम को आनंद प्रदान करने वाली १७ सघन वन की चन्द्रमा 

जै जै जे श्री खंजन नैनी, खंजन छवीले कों सुख देनी । ३८७ | 
खेम कुँवरि' अरु खंजन अंगी,* खेम सरूपीर खेल अनंगी" । ३८८ । 
खंजन चलनी खेल रसीली, खेल प्रवीनी खेल बसीली । ३८९ । 
खेल छवीली " षोडस धरनी, खग सँग गवनी ° खेजन हरनी “ । ३९० । 
खेल चाडिली' खेल नवीली,*" खेल छकीली१ खेल रुचीली १२ | ३९१ | 
खेल मतीली खेल हँसीली .* खेल तकीली"* खेल लसीली । ३९२ । 
खरौ खवासी पिय उर धरनी, खेल नवेल खवासै वरनी | ३९३ । 
जे श्री धीर कुँवरि "० धव धरनी,“ धीराधोर धवहि मन हरनी १९ | ३९४ । 
धीर लाल नित उर धरि जपनी,२० धीर भजत सोवत जगि सपनी” | ३९५ | 
धनी श्याम की धन सुख धामा, धनी लाल के पूरत कामा । ३९६ । 
धीर छवीली धव उर धरनी, धीर लाल को अपु बस करनी । ३९७ । 
ध्यान रसीली * धव गुन गानी,* ध्यानी धव पिय कृत कुत मानी" | ३९८ । 
धव ध्यावनी जु धनि धनि मानी, धव नित नव नव नाम क्खानी* | ३९९ । 
जे श्री तेज कुँवरि तम हरनी, तेजश्‍वरी तेज मृदु करनी । ४०० । 
तिये त्रिया तरुनी तरसीली,* तरलीर८ तमाल श्याम सरसीली २९ | ४०१ | 
तान सागरी तान प्रवीनी, ताल धारनी तान नवीनी* | ४०२ । 
तान रसीली तान रेंगीली ** तान बसीली '२ तेज अँगीली* | ४०३ । 


१ सदा प्रसन्न रहने वाली कुँवरि २ खंजनांगी अर्थात्‌ चंचल अंगों वाली ३ सुख स्वरूपा ४ अनंग खेल 
खेलने वाली ५ क्रीड से ही छवि युक्त होने वाली ६ सोलह शृंगार धारण करने वाली ७ खग हंस के 
साथ चलने वाली अर्थात्‌ हंस गति गवनी ८ खंजन प्रीतम का सर्वस्व हरण करने वाली ९ खेल के 
लिये सदा उत्साहित १० क्रीडा में ही नित्य नव रूप वाली ११ क्रीड़ा में ही छकी रहने वाली १२ पाठ. 
गवीली १३ खेल में ही सदा प्रसन्न वदना १४ खेल को ही सदा तकने वाली १५ खवासी (टहल) करने 
में पूर्ण रूपेण सफल प्रीतम को उर में धारण करने वाली १६ क्रीडा में ही नित्य नव रूप वाले खवास 
प्रीतम को वरण करने वाली १७ परम बु णि रि १८ प्रीतम को धारण करने वाली १९ क्षण में धीर 
और क्षण में अधीर प्रीतम का मन हरण करने वाली २० धैर्यवान लाल को नित्य प्रति उर में धारण 
करके उनका स्मरण करने वाली २१ जाग्रत स्वप्न और चुप में भी धेर्यवान प्रीतम के द्वारा भजनीय 
२२ रसिक श्याम जिनका ध्यान करते हैं ऐसी रसीली २३ प्रीतम के गुणों का गान करने वाली अथवा 
प्रीतम जिनके गुणों का गान करते हैं २४ ध्यानी प्रीतम को कृत्य कृत्य बनाने वाली २५ प्रीतम जिनका 
ध्यान करके अपने को धन्य धन्य मानते हैं ऐसी श्री श्यामा २६ रसिक प्रीतम जिनके नव-नव नामों 
का वर्णन किया करते हैं ऐसी श्री श्यामा २७ दयार्द्र २८ चंचला २९ तमाल श्याम को सरस बनाने वाली 
३० नवीन ताल और नवीन तान धारण करनेवाली अर्थात्‌ संगीत कला कुशला ३१रसीली तथा रेंगीली 
तान लेने वाली ३२ तानों की उद्गम स्थली ३३ तेज पूर्ण अंगों वाली 

तेजनि पुंजा तान हँसीली, तेज नवेली तेज लसीली । ४०४ । 
तार हार धरनी तरलाई, तन गोरी तन छवि नवलाई । ४०५ । 
तेज रसीली तन सुखदानी, तरल नेननी १" ते पिय गानी । ४०६ । 
जे जे जे श्री झलक किशोरी, झलकागी ' झलकनि चित चोरी ? | ४०७ । 
झलक छवीली* झलक रसीली,' झलक नवीली* झलक हँसीली” ।४०८ । 
झलकीली झूमक धरि सारी, झनक झनक भूषण घरि प्यारी । ४०९ । 
फूल किशोरी फूल नवेली, फूलांगी फूली अलबेली । ४१० । 
जे श्री ठकुराइनि ठकुरानी, ठाकुर मुख की की पिकदानी | ४११ | 
ठाकुर ने ठकुरानी जानी, ठाकुर ने नामावलि गानी । ४१२ । 


सो० श्री राधा के नाम, कहे लाल ने सखी कौं | 
कहत विवस भये * श्याम, प्रेम नीर दृग ते ढरयौ ॥ ४१३ ॥ 


दु० गदगद कंठ सजल पिय नेना, मूर्छित प्रेम मगन थकि बैना | ४१४ । 
चलत नेन ते प्रेम सु नीरा, विवस भयौ सुधि रही न शरीरा | ४१५ । 
सुनि सुनि सरसत आप किशोरी, रीझी उर आनंद न थोरी । ४१६ | 
प्रेम मगन पुलकी हरषानी, केलि खेल खेलनि ललचानी । ४१७ | 
देख्यौ विवस लाल कौं भामा, भुज भरि लै राख्यौ उर धामा । ४१८ । 
ढरे सेज पर प्रीतम प्यारी, प्रेम विवस तन सुधि न सँभारी । ४१९ | 
सुमिरत नाम लाड़िलो जैसे, लेत देत प्यारी सुख तैसें । ४२० | 
रति रस केलि सिंधु उमड़ाई, मरजादा सब सहज ढवाई । ४२१ | 
उठत अनंग तरंग अपारे, मीन लीन सखि नेन निहारं । ४२२ । 
कैसे वरनौं मो मति थोरी, जानत श्री वंशी जू सो री । ४२३ । 
दो० श्री राधे के नाम की करी माल उर लाल । 

नील मणी पिय श्याम की कीनी प्यारी माल ॥ ४२४ ॥ 


१ चंचल द्रगों वाली २ कान्ति पूर्ण अंगों वाली ३ अपनी कान्ति से सबके चित्त को चुराने वाली 
४ छवीली झलक वाली ५ रसीली झलक वाली ६ नवीन झलक वाली ७ हँसीली झलक वाली 
८ पाठा० सवै 

दु० जे नित इहि नामवलि गांवे, तिहि उर गौर श्याम झलकावें | ४२५ । 


दो० त्र्योदश सत पर दोइ वर भये जु नाम रसाल । 
जपत निरंतर लाडिलो कहत निहाल निहाल ॥ ४२६ ॥ 
श्री राधा के नाम की नामावलि रस धाम । 
पूरन यह लीला भई नामावली सु नाम ॥ ४२७ ॥ 
संवत सत सत्रह परे सत्तर ऊपर चार । 
सावन तीज हिंडोर की शुक्ल पक्ष शुभ वार ॥ ४२८ ॥ 
श्री राधा के नाम की बनी सु अद्भुत माल । 
अनन्यअली हित उर धरी जपत रैन दिन लाल ॥ ४२९ ॥ 
कुंज महल हित रीति की जिनके सुदृढ़ उपास । 
तिनके चरन सरोज में अनन्यअली कौ वास ॥ ४३० ॥ 
दोहा दुपई चार सत पर इकतीस रसाल । 
अनन्यअली के आश इहि रही नाम उर माल ॥ ४३१ ।। 


इति श्री लाडिली जू की नामावली लीला संपूर्ण की जय जय श्री हरिवंश ॥ २५॥ 


लाल जू की नामावली लीला 
श्री प्रेमी रसिक अनन्यनि चूडामणि ईशनि के ईश ईश्वर श्री 
तारानंदन श्री रुक्मिणिपति सकल अवतारनि को अवतारी श्री हरिवंश 
चंद्र निर्मल अकलंक अखंड नित्य अनूप मंजुल नित्य किशोर श्री 
वृन्दावन श्री हरिवंशी श्री वंशी सखी श्री राधा प्यारी की प्यारी जाके 
चरन कमल पर सीस धरत बिहारी ऐसे श्री व्यासनंदनो जयति ॥ श्री 
वृन्दावन चंद श्री विपिन ईश श्री निकुंज नरेश नित्य बिहारी छेल छवीले 
परम रसीले हँसीले चिकनिये मनमोहने रूप सोहने ऐसे श्री राधाबल्लभो 
जयति ॥ 
दो० श्री व्यासनंद पद कमल कल उर घरि करों प्रणाम । 
तिहि बल ते वरनों कछू लाल नाम रस धाम ॥१ ॥ 
दु० मंजुल कुंज अनूपहि एकहि, तहाँ चरित्र सु लसत अनेकहि । २ । 
तिनमें कुसुमानि सेज सुहाई, रसिक नरेश तहा विलसाई । ३ । 
राजत आजत रंगनि रंगा, अति मंजुल कल भ्रंग विहंगा । ४ । 
नव किशोर के नव नव नामं, सिखवति नवल किशोरी भामं । ५ | 
करतल कल में ले इक मेना, मेना बैना अति सुख देना । ६ । 
सुख मुख चंद श्रवन सौं लावैँ' , अपने पिय के नाम पढ़ावैं । ७ । 
तिनकों पिय के नाम सिखावैं, अद्भुत रसमय नव नव गावैं | ८ । 
मेरी बतियों सुनि री मेना, कहौ सकल खग कों तुम बैना ।९। 
पिय के नाम सिखावो सबही, बहुत भली बलि सिखवौं अबही । १० । 
पिय के नाम उमंगि उमंगा, कहत परस्पर सकल विहंगा । ११ | 
मधुर-मधुर सुर अति अभिरामा, गावत श्याम नाम सुख धामा । १२ । 
सुनि सुनि सरसत लंपट प्यारी, मगन ओट ह्वै सुख ले न्यारौ । १३ । 


१ अपने सुखद मुख चन्द्र को मैना के कानों से लगाकर 

आनेंद निधि उमड़े न समावैं, चित वित प्रिय पर देत लुटावें | १४ । 
सुनि सुनि मोहन सोहन मोहे, सो सुख छवि की उपमा को हैं। १५ | 
जोहि मोहि विवि मोहन जहँहीं, जोहे मोहे सखिगन तहँहीं । १६ । 
जो जो कृत" करि श्यामल श्यामा, सो सो खग सब गावत नामा । १७ | 
लाल बाल सुनि सुनि सरसावैं, उमड़त आनँद उर न समावें । १८ | 
कहीं जु सो हौं नाम रसाला, सुनि सुनि होत दुहुनि पर हालार । १९ | 
नव किशोर गाउँ उर लाउँ, ताते प्रीति रँगीली पाउँ | २० | 


दो० जैसे जैसे कृत किये तैसे सुने जु नाम | 

सो अब हौं कछुवक कहीं पाउँ रस कौ धाम || २० ॥ 
दु० जै जै श्री राधाबल्लभ जू, रसिक रँगीलौ अति दुर्लभ जू २२ । 
राधा रूप धनी रस रंगी, राधा धव राधा कौ संगी । २३ | 
रसिक शिरोमणि रसिक रँगीलौ, रंगी राधा प्रेम बसीलो । २४ । 
रसिकमौलि रॅगमग्यो जु रवनी, रवन रवानौं रस जस गवनी । २५ । 
रास विलासी रूप रसीलो, रति रस भोगी रूप बसीलो । २६ । 
रसिक अनन्यन को रखवारौ, रस भोगी राधा उर धारौ । २७ | 
रस लोभी रिझवार सु शोभी , रस सागर अरु रति रस लोभी | २८ । 
रूप नवेलौ रूप छकीलौ, रति रस मातौ रसनि थकीलो । २९ । 
रहसि रमीलौ' रहसि मतीलो,* राधा संगी रंग रतीलो" | ३० | 
रूप उजागर राग रेंगीलौ, रति लंपट रति रंग पगीलौ । ३१ | 
रस मात्यौ अरु अति रस भीनों, राधा अनुगत रति रस लीनों । ३२ । 
रस उत्सव हित सीस नमीलो, राधा के अग संग रमीलौ । ३३ । 
राधा जू सौं सर्वस हार्‍यो, राधा ऊपर सर्वस वास्यौ । ३४ । 
रसिक नरेश रसिक सिरमौर, रीति रॅगीलो रती न और" | ३५ । 
रूप रवानी“ रूप हेँसीलौ, रूप मनोहर रूप लसीलौ ।३६। 


१ कार्य (क्रीड़ायें) २ प्रेमावेश ३ रहस्य केलि में रमे हुए ४ रहस्य केलि में मत्त ५ अनुराग रंग- 
रंजित ६ रसोत्सव के लिए नित्य नत मस्तक ७ श्री राधा के अतिरिक्त कहीं अन्यत्र रति नहीं 
है अर्थात्‌ उन्हीं के अनन्याशक्त ८ रूप में रमण करने वाले ९ हँस मुख रूप वाले 

रति रस केलि सिंधु रस धामा, रसिकबिहारी रस बस वामा | ३७ । 
जे जे जे श्री लाल लड़ेतौ, लालची लोभी ललित बड़ेतौ* । ३८ । 
लला लाडिलो लंपट हाला, लडबाबरोः जु लट बस बाला । ३९ | 
लटकंतौ लट बँध्यौ लसीलौ, लावनि* निधि लावन्य रसीलौ । ४० । 
लावनि सिंधु सु ललित रॅगीलो, ललितांगी' के चरन लगीलौ । ४१ | 
लौनौ और लसावन कांती, लीला रवनी" लीला भाँती । ४२ । 
लीला सागर लीला चंदा, ललचीलौ लीला रस फंदा । ४३ । 
लोली" और लाड गरवीलो, लाड गहेलौ लाड नवीलौ । ४४ । 
लोचन नचीलो ललित त्रिभंगी, लोली लोचन लली भ्रू भंगी | ४५ । 
ललित किशोरं ललित छवीलो, ललित कुँवर अरु ललित नवीलो । ४६ । 
ललित प्रेम निधि ललक अपाशी, ललक नवीलो लट बस प्यारी । ४७ । 
ललचौंही लट बंक" हरीलौ," लोल अॅगीलो लोल करीलौ । ४८ । 
जे श्री दूलह दीन सदा री, दानी दूलह'* दूलह बिहारी" | ४९ | 
दीन सुभावा दृष्टि कृपाला, दूलह दुतिधर दोति रसाला" । ५० | 
दुलिहनि दासी कौ निज दासं दयाल दुलहिनी कौ जु उपासं ।५१। 
दसन छाप घरि देखमिहारो, दुलहिनि कौ चेरौ दुति भारौ । ५२। 
दुलहिनि के रति रंग रॅगीलो, दुलहिनि के रस माँझ पगीलो । ५३ । 
दाउ” प्रवीन दास ह्वै हार्यो, दरसन भोगी देह बिसारयौ । ५४ । 
दरपन अरु दामिनि सम दमकै, दरस अनूप देह दुति चमके । ५५ । 
दृग लोली दूग पलक न लावै, दूग चपलौ दृग रूप समावै । ५६ । 
दृग रसिलो दृग दीन हॅसीलो, दूग छवीले दृग रूप बसीलौ । ५७ | 
दृगन बसीलो दृगन रमीलो, दृग में दुलहिनि कौं जु समीलो' | ५८ । 
दुभुज'“ दुलहिनो हिये खचीलो, दृग में केलिन खेल मचीलो । ५९ । 


१ अत्यन्त ललित २ सदा प्रेमाविष्ट ३ लाड़ मत्त ४ लावण्य ५ ललित अंगों वाली श्री श्यामा 
६ कान्ति को सुशोभित करने वाले ७ लीला से ही रवनीय रूप वाले ८ चंचल ९ प्रिया जू की 
भृकुटि भंगी से चंचल नेत्र वाले १० सदा लालच पूर्ण ११ घुँघराली लट वाले १२ मन हरण 
करने वाले १३ नित्य रस दान माँगने वाले दूलह १४ नित्य विहार करने वाले दूलह १५ रसाल 
दुति वाले १६ दाव १७ अपने नेत्रों में दुलहिनी श्री श्यामा के रूप को समाये रखने वाला 
१८ अपनी दोनों भुजाओं से । 

दृष्टि थकीलो अरु दृग लोली, दुलहिनि अंग संग कल्लोली । ६० । 
दुलहिनि कौ सिंगार धरीलो, दासी भेष अनूप करीलौ । ६१। 
दुर्लभ अरु दासिनि कौ दासी, दिन दुलहिनि की करत ख़वासी । ६२ । 
दीनबंधु अरु दोष नसीलो,' दया सिंधु अरु दास बसीलो । ६३ । 
दुःख विहंडन अरु दुख हरनों, दास अनन्य सभा सुख करनों । ६४ । 
दास अनन्यनि कौ हितकारी, दास अनन्यनि सौं हित भारी । ६५ । 
दुलहिनि के पद कमल बसीलौ, दुलहिनि के पग कमल रसीलो । ६६ । 
दास्य आपनी को निंदीलौ,' दुलहिनि के पग रज बंदीलो । ६७ । 
जै जै जे श्री नित्य किशोरं, नवल लाल अरु नवल किशोरं । ६८ । 
नवनागर अरु नवल रँगीलौ, नवल त्रिभंगी नवल अँगीलो । ६९ । 
नवल छवीलौ नवल नवीलो, नवल रसिक नव गीत गवीलो । ७० । 
नवल छैल अरु नित्य बिहारी, नव मोहन नव खेल खिलारी । ७१ | 
नागर नटवर निर्त प्रवीनौं, नेह नवीलो नेह अधीनौ । ७२ । 
नेन नचीलो नेन रेंगीलौ, नेन मतीलो नेन खगीलो । ७३ ! 
नेननि अनियारे कजरारे, नैन सलौनों नेन ढ़रारे । ७४ । 
नेन गवीले नेन कृपाला, नेन विशाला नेन रसाला" । ७५ | 
नेन छकीले नैन रसीले, नैन मोहने नैन हँसीले । ७६ । 
नाइक नेमी नमीलौ नचीलौ, निपुण नवल गुनअँगनि सचीलौ । ७७ । 
नाथ नवेलौ अरु नथ धारी, नागर ईश निकुंज बिहारी । ७८ । 
नवल लाडिलो अरु नवरंगी, नव अलबेलौ नवल त्रिभंगी । ७९ । 
नवल श्याम अरु नवल रसीलौ, नव मोहन नव रूप हॅसीलौ । ८० | 
नवसत धरि अरु नवल सहेली, नेही नव नव घात गहेली । ८१ । 
नवल साँवरौ अरु नवरंगी, नवल बिहारी निर्मल अंगी । ८२ । 
नवल कुँवर नवरंगनि धीरो, नवल रसिकवर नवल अधीरौ । ८३ | 


१ नष्ट करने वाला २ अपनी दास्यता का अपकर्ष करने वाले अर्थात्‌ प्रियाजी के दास्य का मान 
बढ़ाने वाले ३ गान युक्त नेत्र वाले ४ कृपा युक्त नेत्र वाले ५ रस युक्त नेत्र वाले 

नव सुखकारी नव सुखदाई, नव घन नवला सखी कहाई । ८४ । 
नागरि के पग मग दृग धरही, नागरि के पग पर सिर करही । ८५ । 
नागरि की पग रज सिर धरही, नागरि के पग पर सिर परही । ८६ | 
जे जे जे श्री कुवर किशोरं, कल कपटी केली झकझोरं । ८७ | 
कुंजबिहारी कुंज विलासी, कुंज रमन अरु कुंज निवासी । ८८ | 
कुंज कलोली कुंज विनोदी, कुंज रसीलौ कुंज प्रमोदी । ८९ । 
कुंज रसिक अरु कुंज खिलारी, कुंज रमीलो कुंज जिवारी | ९० । 
कुंज नरेशं कुंज मवासी, कुंज राज अरु कुंज हुलासी ।९१। 
कसकी*' कवनी कुंज बसीलौ, केलि कलोली केलि रसीलो । ९२ । 
केलि रॅगीलो केलि छकीलौ, केलि पगीलौ केलि थकीलौ । ९३ । 
केलि नवीलौ केलि बसीलौ, केलि हरीलो केलि हॅसीलो | ९४ । 
केलि मतीलो केलि रमीलौ, केलि सवादी केलि रुचीलो? | ९५ | 
केलि लगीलौ केलि छवीलौ केलि नरेश केलि गरवीलो । ९६ | 
काम मोहनों काम अँगीलौ, काम मत्यौ अरु काम रेंगीलौ । ९७ | 
काम सिंधु अरु काम सरूपं, काम सुधाकर कामं रूपं । ९८ | 
कौतिक धरि केकी? पिछ * धारी, कौस्तुभ मणि धरि केलि बिहारी । ९९ | 
कटि छीनों अरु कुँवरि कसीलो, कुँवरिहि के रस रंग बसीली | १०० | 
करुणा सिंधु कृपा निधि * भारी, कंदर्प निधि रस कलह "सु धारी । १०१ | 
कृष्ण कृपाला कांति रसाला, कमलनेन कल नेन विशाला | १०२ | 
कमलांगी लों कमल बसीलौ, केसरि पट धरि केस कसीलो । १०३ । 
कल कुरंग कल छलक छवीलो, कंत किशोर जु कांति नवीलो । १०४ । 
कुच धरि अरु कुच-महल बसीलो, कुच केली अरु कुचनि कसीलो | १०५ | 
कुच परसीलो कुचनि हशेलो, कुच बंध्यौ कुच मत्त करीलो । १०६ । 
कंठ कोकिला कला अपारे, कछनी धरि कटि किंकिणि धारो | १०७ | 
कोमल वचनी कल जस गानी, नवल कुँवरि सुख कृत कृत मानी । १०८ । 


१ कसक भरे हुए २ केलि में ही रुचि रखने वाले ३ मोर ४ पंख ५ प्रिया जू के प्रेम से जंत्रित 
और प्रिया जू को अपने प्रेम से जंत्रित करने वाले ६ पाठा० कृपैक ७ पाठा० कोलाहल 

कुँवरि सु ऊपर सर्वस हारी, नवल कुँवरि पग रज सिर धारी । १०९ | 
जै जे श्री वन चंद्र बिहारी, विपिन विनोदी अरु बनवारी | ११० | 
विपिन विलासी अरु वन मोदी, विपिन बिहारी विपिन प्रमोदी | १११ | 
वन अहलादी विपिन निवासी, वन शोभा अरु विपिन प्रकाशी । ११२ । 
वन लोभी वृन्दावन चंदा, वन राजा अरु वन आनंदा ।११३ | 
विपिन खिलारी वन सुखकारी, वन कल्लोली वन-शोभा री । ११४ । 
विपिन बसीलौ वन सुखदानी, विपिन रसीलौ वन रति मानी । ११५ | 
वन रस धारी विपिन विकासी, विपिन छवीलो विपिन सु वासी | ११६ । 
वन रंगीलो वन रस केली, विपिन मतीलो वन रस झेली । ११७ | 
विपिन ईश वनमाला धारी, वर नाइक वन केलि खिलारी । ११८ | 
विपिन उजागर विपिन हुलासी, विपिन सुखाकर वन सुखरासी । ११९ । 
वंशीधर अरु वंशी वारौ, विपिन सनेही वन रखवारौ । १२० । 
वदन छवीलौ वदन हँसीलौ, वदन छकीलौ वद रसीलौ | १२१ | 
वदन मनोहर वदन रॅगीलौ, बंक कटाक्षी बंक अँगीलो । १२२ | 
वेस नवेलौ वेष! छवीलौ, बेसरि धरि अरु बानि नवीलौ । १२३ | 
वीना धरि वर तान गवीलो, वल्लभ विट नृप वचन नवीलौ । १२४ । 
वचन अधीन बाल रस लीनो, बात प्रवीनो बाल अधीनों । १२५ । 
वाम बसीलौ वाम कसीलौ, बाल पगीलौ बाल रसीलो । १२६ । 
बाल माल घरि बैन रसाला, बंक अलक धरि? बाहु विशाला । १२७ | 
वन बसनी वृन्दावन रानों,' वन मोहन वृन्दावन गानों | १२८ । 
बाल-हिल्यो* अरु विविध विलासी, बाल मिल्यौ अरु बाल खवासी । १२९ । 
बेंदी धरि औरे बड़भागी,' वात्सल्य सिंधु वर अनुरागी“ | १३० | 
बाल बार धरि" बाला धारी, बाल पाल वच बाल उचारी*° | १३१ | 
बाल बली" वामा पग अटकयो, वामा उर धरि वामा झटक्यौ | १३२ । 


१ वृन्दावन को विकसित कर देने वाले २ घुँघराली अलक धारण करने वाले ३ राजा ४ बाल 
(प्रिया जी) के प्यार से पालित ५ बैंदी धारण करके अपने को विशेष भाग्यवान मानने वाले 
६ वात्सल्य सिन्धु श्री श्यामा के अनुरागी ७ प्रिया आश्रित ८ प्रिया जू को हृदय में धारण करने 
वाले ९ प्रिया जू के वचनों का पालन करने वाले १० प्रिया जू के नाम रूप और गुणों का उच्चारण 
करने वाले ११ प्रिया जू के बल से बली 

बंक सनेह निवाहनिहारी, विवस विदेही बाल सँभारौ । १३३ । 
वेस किशोर बाल हितकारी, बाल टहल सेवा व्रत धारी । १३४ | 
बाल मत्यौ अरु विपिन बसेरो, विचछन बाल चरन में डेरौ । १३५ । 
भाम भावतो भक्तनि भूपं, भाव भर्यौ अरु भद्र सरूपं । १३६ | 
भावक, भेदी, भानु प्रकाशी," भक्त हुलासीर भक्त विलासी? । १३७ । 
भाग रसीलो भाम हँसीलौ, भूरि भाग अरु भाम बसीलौ । १३८ | 
भक्त रसिक में सदा निवासी," भक्त शिरोमणि " भक्त उपासी* । १३९ । 
भक्तनि चिंतामणी भला री, भक्त रिणी“ अरु भक्त जिवारी* | १४० । 
भक्त रसीलो' भक्त बसीलो,'” भजनी भक्तनि भय सु नसीलो"* | १४१ | 
भाम खवासी भक्त अधीनों,* भक्त लाडिलो* भाव प्रवीनौं । १४२ । 
भक्त सु प्यारो" भावक भारो," भक्त नरेश” भक्त रखवारी" | १४३ । 
भामिनि प्राना भाम सनेही, भामा की छवि देखि विदेही । १४४ । 
भामिनि रस भींज्यौ अरु भेंट्यौ, भामा की पग रज में लेट्यौ । १४५ । 
महा मनोहर मोहन मोही, मंजुल अंगी मुख सुख जोही*€ | १४६ । 
माधुर्य मूरति मेन मतीलो, मदन मतीलो मीन गतीलो । १४७ । 
मतवारो अरु महा जु प्रेमी, महा अनुरागी महा सु नेमी । १४८ । 
मनमोहन मोहन मुख चंदा, मदन छकीलौ मोहन फंदा । १४९ । 
मृदु मुसिकीलो मंद हॅसीलौ, माधुरी मूरति मुख सरसीलौ । १५० | 
मेन अँगीलो मैन रसीलौ, मृगज गतीलो* मैन हरीलो*° | १५१ | 


१ सूर्य सदृश प्रकाशवान २ प्रिया जी की सेवा के लिए सदा उल्लसित भक्त ३ विलासी भक्त 
४ राधाकिंकरी गणों में ही सदा निवास करने वाले ५ रुचि अनुसार सेवा करने वाले ६ प्रिया 
जी की दासियों की दासता करने वाले ७ प्रिया जी से कभी भी उऋण न होने वाले भक्त ८ 
श्री राधा उपासकों के मनोरथ पूर्ण करने वाले ९ प्रिया जी के रसिक भक्त १० प्रिया जी की 
दासियों में ही सदा बसने वाले ११ श्री राधाकिंकरी भावानुभावित हृदय वालों की भजन- 
बाधाओं को दूर करने वाले १२ प्रिया जी के आधीन रहकर उनकी टहल करने वाले भक्त 
१३ प्रिया जी के लाडिले भक्त १४ प्रिया जी के प्यारे भक्त १५ अत्यन्त भावक १६ प्रिया परिचारक 
रूप में रवनीय रसिक नरेश १७ अनन्य भक्तों को सब प्रकार से विध्न मुक्त बनाने वाले १८ 
मंजुल अंगी-श्री श्यामा का मुख देखते रहने वाले १९ हिरण के बच्चे की भाँति गति वाले २० 
मदन के मन को हरण कर लेने वाले 


[ २३३ 


मानिनि के पग सीस नमीलो, मान मनाइक संग रमीलो । १५२ । 
मोर मुकुट धरि मस्तक नमीलौ, मुरली धरि मृदु केलि रमीली । १५३ । 
मानिनि के गुन गाइ नचीलौ, मानिनि संग जु केलि रचीलौ । १५४ । 
मधुर बोलनों अरु मन चोरं, मोहनि मोह्यौ मधुर किशोरं । १५५ । 
जलज'* मधुप मकरंद छकीलो, मानिनि मान मनाइ थकीलो' | १५६ । 
मानिनि के पग पर सिर धारी, मुकुटनि सों प्रिय पग रज झारी | १५७ । 
मेन सिंधु मन मीन कलोली महा रस भोगी मोल अमोली । १५८ | 
मुकुटमणी अरु मैन विलासी, मचलौ मानिनि पग में वासी | १५९ | 
मणि कुंडल धर मंजुल अंगी, मंगल सागर मंगल रंगी | १६० | 
मंजरि धरि मणि माला धारी, मोर पिच्छ धर मैन बिहारी । १६१ | 
मोहन मूरति मदन मथीलौ, मधुर सवादी मत्त छकीलो | १६२ । 
मरमी मगनी मंगलकारी, महा सवादी मदन बिहारी । १६३ । 
मंगल निधि मंगल रस भोगी, मंगल मूरति मंगल जोगी | १६४ । 
मंगल रूपं महल बसीलौ, महल विलासी महल रसीलौ | १६५ । 
मंदार हार धरि मधुर गतीलो, मंजुल छवि धरि मोह मतीलो । १६६ । 
मुख जोहन सुख देखत मोह्यौ, मानिनि के पग रज तन सोह्यौ । १६७ । 
जे जे श्री प्रियतम पिय प्यारी, प्रेमी रसिकनि कौ रखवारौ । १६८ । 
पिय प्रवीन अरु प्रान पियारौ, प्यारो प्यारी नैननि तारौ । १६९ । 
परम चतुर प्यारी को प्राना, परम प्रवीन सु परम सुजाना | १७० | 
प्यार भरयो अरु प्यार रसीलो, प्यारी धरि प्रिय अंक बसीलो । १७१ | 
प्रिय कुच धरि प्रिय कुच परसीलो, प्रिय तन धरि प्रिय संग रसीलो । १७२ । 
पिक वचनी अरु प्रेम छकीलो, प्रेमी परमानंद थकीलौ | १७३ । 
पीत वसन धरि प्रेम पगीलो, पूरन प्रेमी पुलक अँगीलो | १७४ । 
परम पुरुष प्यारी कौ प्यारो, प्रिय तन ते छिन होत न न्यारौ । १७५ । 
प्रेम नवीलो प्रेम बसीलो, प्रेम रँगीलौ प्रेम सुशीलो । १७६ । 


१ पाठा० मृगज २ प्रिया वदन कमल के मकरंद में छके रहने वाले मधुप ३ मानिनि प्रिया जी 
के मान मनाने में श्रम-अनुभव करने वाले 

प्रीति बसीलौ परमानंदा, पिये पियूष परम सुखकंदा | १७७ 


प्रेम निधानं परम सनेही, प्रेम सिंधु अरु प्रेम विदेही । १७८ 


पंकज लोचन परम कृपाला, प्रणय रस मूरति परम दयाला । १७९ 


प्रिय रस भोगी प्रिय रस गानी, प्रिय उर बसीलो प्रिय सुख मानी । १८० 
प्रिये पीक धरि' पीक रॅंगीलौ, पेची पचरॅग? प्यार पगीलो? । १८१ 
प्यारी पट धरि प्रिय की दासी, पुंज छविनु निधि प्रिया उपासी । १८२ 
प्रिय पग सेवी प्रिय पन धारी, प्रिय पद कमलनि की माला री । १८३ 
प्रेमानंद सु प्रेम त्रषीलो, प्रेमनि दाता प्रेम लखीलो । १८४ 
परम प्रतापी परम रसीलो, पुंज रूप धरि प्रीति बसीलो | १८५ 
पेशल अंगी" परम अनुरागी, प्रेम-कलोले" परम बड़भागी । १८६ 
प्रेम उजागर प्रेम प्रसंशी, प्रेम नचीलौ परम सु हंसी | १८७ 
पीतांबरधर प्रेमाधीनों, प्रेम विवस अरु प्रेमा लीनौ | १८८ 
परम सवादी प्रेम प्रमोदी, परम सु प्रेमी प्रेम विनोदी । १८९ 
प्रेम पोषिलो* प्रेम ठगीलो , प्यारी पग रज माझ पगीलौ | १९० 
जे जे जे श्री चंद्र लला री, चंद्रलाल अरु चतुर बिहारी | १९१ 
चाल मतीलो चाल मराला, चाल रसीलो चरची बाला | १९२ 
चंद्र मुखी कल और चकोरं, चात्रिक चपलौ अरु चित चोरं । १९३ 
चंद्र प्रकाशी अरु चमकीलौ, चंद्र कला सी चंद्र थकीलौ | १९४ 
चंद्र लिलाटी चंद्र मतीलौ, चंचल अंगी चारु गतीलौ । १९५ 
चेनीः चपली" चंद्रिक धारी, चंद्र कांति धरि चाव बिहारे? | १९६ 
चसकीलौ १ अरु चाव नवीलो,"* चाव भस्यौ अरु चाव गवीलो"" | १९७ 
चंद्रमुखी कौं देखि थकीलौ,* चकचौंधी धरि अरु चिलकीलौ १० | १९८ 


१ प्रिया जू की पीकदानी को धारण करने वाले २ पेचदार पचरंगी पाग धारण करने वाले ३ 
प्रिया जू के प्यार में पगे रहने वाले ४ सुन्दर अंग वाले ५ प्रेम सागर में सदा कल्लोल करने 
वाले ६ प्रेम में लीन रहने वाले ७ प्रेम से परिपुष्ट होने वाले ८ प्रेम से ठगे जाने वाले ९ आनंदघन 
१० चंचल ११ मोर चन्द्रिका धारण करने वाले १२ विहार के लिए सदा उत्सुक १३ चसक 
से भरे हुए १४ सदा नवीन चाव वाले १५ चाव के साथ प्रिया गुण गान करने वाले १६ चन्द्रमुखी 


श्री श्यामा को देखकर सदा रस विवस होने वाले १७ चचकते हुए अंगों वाले 

चंद्र जिता' अरु चंद्र हरोली,' चुंबन मुख धरि चेत करीलो? | १९९ | 
चतुर शिरोमणि चित्त हरीलो, चतुर लाडिलौ चैन करीलौ । २०० । 
चित्त प्रसंशी चित आनंदी, चतुर नृपति चौंपी चित फंदी । २०१ | 
चौकसि" ओर चरित्र नवीलो, चित्त बरीलो* चित्त फँसीली" । २०२ । 
चाटुक वचनी अरु चटकीलो, चख लोली जु चाल चटकीलौ । २०३ । 
चाक चिकनियौ* चित्त बिहारी, चातुर सिंधु" चित्त वित वारै"१ । २०४ । 
चित्त रसीलो"२ चित्त द्रवीलो,'* चाह बड़ोलो'* चाह नवीलो"" । २०५ । 
चारु विचारी"* चाल छवीलो, चाल मतंगो"* चित्त फवीलो । २०६ । 
चाक चकीलो चित्त खचीलौ,१ चित करषीलो चैन रचीलो"* | २०७ । 
चित्त विलासी चैन प्रकाशी, चित्त उमंगी चित्त निवासी । २०८ । 
चित हरषीलो चित सरसीलो, चित्त रसाली चित तरसीलो । २०९ । 
चूडामणि अरु चौंज नवेलो, चंद मुखी को चिवुक गहेलौ*” | २१० । 
चारु मुखी के चरन जपीलो, चित वित चरननि में अरपीली । २११ | 
चिंतामणि अरु चित्त बसेरो,* चटपट चंद्र मुखी को चेरौरर | २१२ | 
जे जे श्री धीर कुँवरि उर धारी, धीर धनी ध्यानी धरि प्यारी | २१३ । 
धूर्त नृपति धव* धनि धनि मानी, धीर कुँवरि के रस जस गानी ।२१४ । 
ध्यान कुँवरि अरु ध्रुव सुखदाइ, धर्म धाम* अरु धनि जे धाई* | २१५ । 
धीर कुँवरि पर सर्वस वारी, धीर कुँवरि की पग रज धारी । २१६ । 
१ चन्द्र को जीतने वाले २ चंद्र को हरा देने वाले ३ प्रिया जी के चुंबन से सचेत होने वाले 
४ प्रिया जी की सेवा में सदा सजग ५ नवीन चरित्र वाले ६ चित्त में बस जाने वाले ७ चित्त 
को फॅसा लेने वाले ८ सदा सुसज्जित ९ विहार के ही चिन्तक १० चतुरता के सिन्धु ११ प्रिया 
जी पर अपने चित्त वित्त को न्यौछावर करने वाले १२ रस भरे चित्त वाले १३ द्रवीभूत चित्त 
वाले १४ नित्य वर्द्धनशील चाह वाले १५ नित्य नवीन चाह वाले १६ सुन्दर विचार वाले १७ 
गज चाल वाले १८ चित्त में खच जाने (गड़ जाने) वाले १९ आनंद रच देने वाले २० प्रिया 
जी के चिवुक को पुन: पुन: पकड़ने वाले २१ चित्त में बस जाने वाले अर्थात्‌ अत्यधिक सुन्दर 
२२ प्रिया जी की सेवा में सदा चटपटी वाले सेवक २३ प्रिया जी का ध्यान करने वाले २४ 


धूर्तनृपति प्रीतम २५ कुंवरि श्री राधा का ही ध्यान करने वाले और उन्हें अचल सुख देने वाले 
२६ प्रेम धर्म के धाम २७ ध्यान करने वालों को भी धन्य बनाने वाले 

जै जै जै श्री श्याम सुशीलो, साँवल सुंदर अरु सरसीलो । २१७ । 
सुभग साँवरौ सुंदर धामा, शशि मुख सबके पूरित कामा । २१८ । 
सहज सलोनो सेवी श्यामा, सहज रँगीलौ अरु सुख धामा । २१९ । 
सहज नवेलौ सहज रसीलो, सहज छवीलौ सहज हँसीलौ । २२० । 
सुघर सुदेश सलोनी अंगी, शोभा सागर सुंदरि संगी | २२१ | 
सुंदर अंगी सु मित हँसीलौ, श्यामा के रस माँझ बसीलो । २२२ । 
साँच बसीलो' सब सुखदाई, स्यानौर श्री धर? साधु" सुहाई । २२३ । 
सोहन सुखी सोहनौं अंगी, सुमिल' सुजान सुरत रस रंगी । २२४ । 
सूधो* सरमी* सबको भवनी, सर्वोपरि सिरमौर सु गवनी । २२५ । 
सौरभ अंगी सब मन मोही, सावधान सुंदरि मुख जोही* । २२६ । 
सुरत रॅंगीलो सुरत छकीलो,*° सुरत रमीलो" सुरत छवीलो" । २२७ । 
सुरत विलासी सुरत बसीलो, सुरत मतीलौ सुरत रसीलो | २२८ । 
सुरत लालची सुंदर लोभी, सुरत पगीलौ सुंदर शोभी । २२९ । 
सुरत सवादी सुरत रण सूरौ, सुरत समुद्र सुरत रस पूरो । २३० । 
श्यामा के सँग सेज बसीलो, श्यामा के उर माँझ लसीलो । २३१ | 
श्याम लाडिलो सबते न्यारी, श्याम चाड़िलो'' सबको प्यारी" | २३२ । 
श्यामा प्यारी" सुबस बसीलो,* श्याम खवास सरस सरसीलो । २३३ । 
सार ग्रही अरु सुरत बिहारी, सुंदर छैल सरस सुख धारी । २३४ । 
सुख धरि सुख दाता सुख रंग्यौ, श्याम सनेही सदा उमंग्यौ । २३५ । 
संगीत सिंधु सु सरस नचीलो, श्यामा को सिंगार रचीलो । २३६ । 
सखी भेष धरि सखियन गान्यौ, श्यामा की सेवा में सान्यौ । २३७ । 


१ सत्य में निवास करने वाले २ चतुर ३ कान्ति धारण करने वाले ४ प्रशंशनीय ५ सरल हृदय 
६ सीधे स्वभाव वाले ७ सरमीले ८ सबको अच्छे लगने वाले ९ श्री प्रिया जी का रुख पहिचानने 
के उद्देश्य से सदा सावधान होकर उनका मुख देखने वाले १० सुरत रंग में ही छके रहने 
वाले ११ सुरत रंग में ही रमे रहने वाले १२ सुरत क्रीड़ा में ही छविमान होने वाले [ पाठा० 
थकीलौ ]१३ चाव से भरे हुए श्याम १४ सबको प्रिय लगने वाले १५ श्यामा जू के प्यारे (प्रीतम) 
१६ श्याम जू के आधीन रहने वाले १७ प्रिया जू की टहल करने वाले श्याम सुन्दर 

सुरस रसीलो सीस नमीलौ, सरस सुभावी संग रमीलो । २३८ । 
सरस सवादी सरस रस भोगी, सुहृदी समर केलि रस भोगी । २३९ । 
साँचौ प्रेमी सदा सनेही, सदा प्रेम-रस-विवस विदेही' | २४० । 
सदा नवेलौ सदा सोहनौं, सदा दीन अरु सदा मोहनौं । २४१ | 
श्याम सहेली सचिक्कन अंगी, सरस सनेही श्यामा संगी । २४२ । 
समरथ सेवक सेवा धारी, श्यामा कों सुख देत अपारी | २४३ | 
सिवकाई धरि सरनें आयो, श्यामा के पग शीश नवायौ | २४४ । 
जै जे श्री अलकलडी अलबेलौ, अलक लाडिलो अतिहि नवेलो । २४५ । 
अलकलडौ अरु अति अलबेलो, आज्ञाकारी? अतिहि नवेलो । २४६ । 
अलकलडै सँग लाड लड्ैलौ, अलकलड़ी में चित्त गडैलो । २४७ । 
आनंदा* अरु आनॅदकारी, अलक फॅदीलोः' अंजन धारी | २४८ । 
अलक चीकनों ° अलक बसीलौ, अलक रसीलो* अलक फॅसीलो । २४९ । 
अंबुज मुख अरु अंबुज अंगा, अंबुज लोचन अलि अति रंगा । २५० । 
अलकावलि घरि अमृतधारी,१० अरुन अधर घरि'* उरज बिहारी" | २५१ | 
अधर रसीलो'' अघर हंँसीलो,* अधर जिवारी"* अधर बसीलो"* | २५२ । 
अमृत वचनी अतिही लोभी, अमृत शाब्दी अति रस शोभी । २५३ । 
आनॅदसिंधु सु अधिक अधीनों, अनियारे दृग अतिहि प्रवीनों । २५४ । 
अति आसक्त'° अधीरो'“ अपलौ,९ एंडाइलर” अरवीलो'' अचलो? । २५५ । 


१ देहानुसन्धान रहित-२ सेवकाई का व्रत धारण करके प्रियाजी की शारण में आने वाले ३ 
प्रिया जी की आज्ञा मानने वाले ४ आनंद स्वरूप ५ आनंदित करने वाले ६ प्रिया जी की अलकों 
में फँस जाने वाले सचिक्कन अलकों वाले ८ सुगन्धित अलकों वाले अथवा प्रिया जी की 
अलकों में बसने वाले ९ रसयुक्त अलकों वाले १० अलकावली संयुक्त चन्द्र मुख ११ अरुणाभ. 
अधरों वाले १२ प्रिया जी के उरोजों से खेलने वाले १३ रस युक्त अधर वाले अथवा प्रिया जी 
के अघरों में ही रस लेने वाले १४ अघरों में ही हंसने वाले १५ प्रिया जी के अधरो को ही प्राण 
जीवन मानने वाले १६ प्रिया जी के अधरों में ही सदा निवास करने वाले १७ प्रिया जी के 
रूप में अत्यन्त आशक्त १८ प्रिया जी के साथ एकमेक हो जाने के लिए सदा अधीर १९ प्रिया 
जी के रूप को अपलक दृष्टि से देखने वाले २० प्रिया जी द्वारा अंगीकार किये जाने के गर्व 
से गर्वान्वित २१ प्रिया जी की परिचर्या प्राप्त करने के लिये आग्रही २२ प्रीति पन में अचंचल 
अनन्य 

अति अभिराम अतिहि अनुरागी, अंग नवेलौ अति बड़भागी | २५६ । 
अनूप छवीलो अधर हँसीलौ, अति अनुराग सिंधु उमगीलौ । २५७ । 
अलबेली के रंग रँगीलो, आनन सोहन अनूप अँगीलौ । २५८ । 
अद्भुत अंगी अमल अँगीलो, अतन मतीलो' अतन रॅगीलो? । २५९ | 
अतन रमीलौर अतन पगीलो,* अतन छकीलो' अतन जगीलौ* । २६० । 
अलबेली के अंक बसीलो, अलबेली के रंग रसीलो | २६१ | 
अचरज मानी अतिहि रसीलौ, अतिहि अनूठी अतिहि हँसीलो । २६२ । 
अतिहि अनौखौ अरु अति रसीलो,' आनॅदकंदा अति सरसीलौ । २६३ । 
अति अहलादी अति कल चंदा, अतिहि कृपाला अति सुखकंदा । २६४ । 
ईषद हॅसीलो उरज बसीलो, उरज मतीलौ उरज रसीलौ । २६५ । 
अति उन्मत्त उरज परसीलो, उरजनि धरि उरजनि सरसीलो । २६६ । 
उत्कंठी अरु अति उमगीलो, अवधि गुनी उर मॉझ लगीलो “ | २६७ । | 
अति उदार उरजनि रस मात्यौ, अति लंपट उरजनि रेंग रात्यौ । २६८ । 
उद्यम बिनु भामिनि बस बसिलो, अँकवारी भरि भामिनि कसिलो । २६९ । 
उत्तम उज्ज्वल रूप प्रकाशी, उद्भट उज्ज्वल रसद विलासी | २७० । 
उज्ज्वल प्रेमी उज्ज्वल अंगी, उज्ज्वल दुति धर" उज्ज्वल संगी" | २७१ । 
उज्ज्वल दुति धर ईश बिहारी, ओर और छवि धरत अपारे | २७२ । 
अलकलड़ी की छवि दरसीलौ, अमल चंद्र अमृत बरसीलो । २७३ । 
अति सुंदर अँखियाँ कजरारी, अंजन धरि अरु आँख ढ़रारी | २७४ | 
आछो अतन सु केलि रमीलो, अलकलडी के चरन नमीलो'२ | २७५ । 


१ अपने अनंग में मत्त रहने वाले २ काम क्रीड़ा में ही रेंगे रहने वाले ३ काम क्रीड़ा में ही रमे 
रहने वाले ४ काम क्रीड़ा में ही पगे रहने वाले ५ काम क्रीड़ा में ही छके रहने वाले ६ काम 
हृदय में संसुप्त काम को भी जगा देने वाले अर्थात्‌ अत्यन्त सुन्दर ७ पाठा० अति शीलौ ८ 
गुणों की अवधि श्री प्रिया जी को अपने उर में लगाये रहने वाले सहज रूप से प्रिया जी 
के रस बस में रहने वाले १० उज्ज्वल दुति श्री प्रिया जी को अपने तन-मन और प्राणों में धारण 
करने वाले ११ उज्वल स्वरूप श्री प्रिया जी के संग में रहने वाले १२ अलकलड़ी के चरणों 
में झुके रहने वाले 

जे जे जे श्री छेल छवीलो, छलक छवीलौ छविनि नवीलो । २७६ । 
छंद बंद करि छंद गवीलौ,१ छल बल धरि छवि रूप नवीलौ २ | २७७ । 
छेल गतीलो* छैल नवीलौ," छल बल सिंधू छुवत फवीली " । २७८ । 
छविनि छकीलौ छवि वरषीलौ, छैलबिहारी छवि करषीलो ° । २७९ । 
छैल साँवरौ छवि छलकानों, छेल लाडिलौ छवि दरसानौं | २८० । 
छलनि अपारी छानौ खेल्यो, छवीली के रस सागर झेल्यौ । २८१ । 
छविनि चहा छवि नेन छकीले, छवि सागर छवि देखि थकीले' । २८२ । 
छवीली की छवि नेन सजीलो,° छवीली के पग बल गरजीलो । २८३ । 
जे श्री गरवीले जु गुमानी, गोरी के गुन रस जस गानी । २८४ । 
गुन गानी गोरी कौ संगी, गुनमानी* गुन सिंधु सु अंगी । २८५ । 
गुन गन सागर अरु गुन जाना, गुनवंतौ अरु गुन कल माना । २८६ । 
गुन भेदी अरु गुन रस कंदा, गुननि प्रकाशी अरु गुन चंदा । २८७ । 
गाढौ गोरी हिये कसीलौ, गोरी के पद-कमल बसीलौ । २८८ । 
गान प्रवीन गंभीर मतीलौ, गोरी के आनंद मतीलो । २८९ । 
गुंज माल धरि गुन गरवीलो, गान कला निधि गुननि नवीलो । २९० । 
गुन ग्राही अरु गुपत रमीलो, गुन अवधी" अरु गुपत नमीलौ"" । २९१ । 
गुन गंभीर गूढ़ रस खेल्यो, गोरी के गुन रस में झेल्यौ । २९२ । 
गूढ़ विलासी गूढ़ लसीलौ, गूढ़ खिलारी गूढ़ बसीलो । २९३ । 
गूढ़ गवीलो* गूढ़ रँगीलो, गूढ़ विनोदी गूढ़ सँगीलो | २९४ । 
"१ छन्दोवद्ध रस गीत गाने वाले २ छल बल के द्वारा नवीन छवि संयुक्त रूप धारण करने वाले 
३ छैल छवीली गति वाले ४ प्रतिक्षण नवीन छैलता से सम्पन्न ५ प्रिया जी के अंगों का वसन 
अथवा वसनांञ्चल के पवन का स्पर्श पाकर सुशोभित होने वाले ६ प्रियाजी के प्रत्यंगों की 
छवियों में छके रहने वाले ७ प्रिया जी की छवि से आकर्षित होने वाले और अपनी छवि से 
उन्हें आकर्षित करने वाले ८ रस के अज्ञात खेल खेलने वाले ९ प्रियाजी की छवि देखकर 
चकित थकित रहने वाले १० प्रिया जी की छवि से ही सुसज्जित नेत्र वाले ११ गोरी प्रिया के 
ही गुण गान करने वाले और निरन्तर उनके संग में रहने वाले १२ प्रिया जी और सखियों - 


के प्रति कृतज्ञ बने रहने वाले १३ गुणज्ञ अथवा गुणों के ज्ञाता १४ गुणों की अवधि १५ सबसे 
अज्ञात नम्रता से सम्पन्न १६ प्रिया जी के गूढ़ गुणों का गान करने वाले 

गूढा रस झेल्यौ' गुन बसिलो,* गूढा रस लोभी' गुन रसीलो* । २९५ । 
गात त्रिभंगी गुपत बिहारी, गौर चरन धारी गुन भारी । २९६ । 
गरव सहेली गरव हरीलौ, गान अधीनो गान हरीलौ । २९७ । 
गौर वेष धरि गूढ़ रमीलो, गौर विलासी ग्रीव नमीलो । २९८ । 
जै जेजे श्रीहरि हितकारी, हंसी हंस हिते हितधारी* । २९९ । 
हैँसीलौ हावनि भाव प्रकाशी, हंसिनि के पद कमल निवासी । ३०० । 
हंसिनि दुति धरि हास विलासी, हीर हार धरि' हेत प्रकाशी” | ३०१ | 
हंस गतीलो और हरीलो," हार मानि जु हा हा करीलो । ३०२ । 
होड बदीलौ हार रसीलौ ,१२ हँसि हॅसि उर में बाल कसीलौ । ३०३ । 
जै जै जै जे जे श्री त्रिभंगी, तन साँवल अरु तेज अभंगी । ३०४ । 
तरसीलौ"* अरु तिये हॅसीलो,"* तेज नवीलो तेज रसीलो । ३०५ । 
तेज पुंज अरु तेज प्रकाशी, तार हार धरि त्रिया विलासी | ३०६ । 
ताल तान धरि तान गवीलो, तान मतीलो तान नवीलो । ३०७ । 
तान रँगीलौ" तान विलासी, तिय धरि'* तिय कुच कमल निवासी । ३०८ । 
तान सिंधु अरु तान प्रवीनों, तरलो“ तरल त्रिया सुख भीनों' | ३०९ | 
तिमिर हरीलौ” तरला अंगी, तान बिहारी अरु त्रिय संगी । ३१० | 
तान रसीलौ तिय गुन गानी, तिय पग सेवी तत्सुख मानी । ३११ । 

* गूढ रस को झेलने वाले अथवा गूढ़ रसिक २ जहाँ प्रिया जी ह गान होता है वहाँ 
वाले ३ गूढ़ रस के लोभी अथवा गूढ़ रसलोभी, ४ प्रिया जी के गुणों के रसिक ५ सबका 

हित करने वाले हरि ६ हंस हंसिनी के पारस्परिक हित को धारण करने वाले अर्थात्‌ प्रिया 
जी के साथ ही निरन्तर रहने वाले ७ प्रिया जी की अंग दुति को मन में धारण करने वाले 
८ सदा हास विलास करने वाले (हास विलास प्रिय) ९ हीरों के हार धारण करने वाले १० 
हित का ही प्रकाश करने वाले ११ हंस जैसी मंद गति वाले और हंस गति को हरण करने 
वाले १२ प्रिया जी से होड़ बढ़ने वाले और प्रिया जी से हारने में ही सुखी होने वाले १३ प्रिया 
जी को करुणार्द्र हृदय बनाने वाले (प्रिया जी के दयापात्र) १४ प्रिया जी को देखकर ही सदा 
हँसमुख बने रहने वाले और प्रिया जी को सदा हँसमुख बनाये रखने वाले १५ गान तान में 
सदा रेंगे हुए १६ गान तान मय बातावरण में विलास करने वाले १७ प्रिया जी को ही तन- 
मन, प्राणों में धारण करने वाले १८ चंचल १९ चंचला श्री प्रिया के सुख में ही भीजे रहने वाले 


२० अंधकार हरण करने वाले अर्थात्‌ कान्तिमान अंग वाले २१ चंचल अंग वाले २२ गान तान 
युक्त वातावरण में सदा बिहरने वाले 

तान तरंगी* तिय रुचि मानी, तोषीः तरुन त्रिया उर आनी" | ३१२ । 
जे श्री जान कुँवरि मुख जोही,* जान प्रवीनी" जस मन मोही“ । ३१३ । 
जस सोहन जस मोहन" जानी, जस गरवीलो'* जस वर्स'२ गानी | ३१४। 
जान जगीलौ जान हँसीलो ,१ जान कुँवरि के चरन बसीलौ । ३१५ । 
जस- सागर जस-सदन नवीलो, जस दाता जस अमल गवीलो"* | ३१६ । 
जान” कुँवरि के जस मन मानी," जान कुँवरि के रस जस गानी । ३१७ । 
जान-शिरोमणि जे जे काशी, जलज माल धरि जल सु बिहारी । ३१८ । 
जावक रंग धरि* जोति प्रकाशी, जस मंगल जिय सदा निवासी * | ३१९ । 
जस निर्मल धरि जस सुखदाई, जस आनंदी जस नवलाई । ३२० । 
जोवन मातौ जीवन प्राना, जस शुभदाई जस सुखदाना | ३२१ | 
जोति जगीलो ज्योति रसीलो, जोर नमीलो'° जोर बसीलो | ३२२ । 
जगमग अंगी जोर विलासी, जोर सनेही जोर प्रकाशी । ३२३ | 
जप धीरा** जिय प्रिया विलासी, जाचक जचलो'* जस रस रासी | ३२४ | 
जे जे श्री घनश्याम रसीले, घन मोदी * घन रूप बसीले* | ३२५ । 
घन मोहन घन छेल छवीलो, घन दामिनि मिलि खेल नवीलो'° | ३२६ । 
घात प्रवीनो* घात करीलो, घन आनंदी घात हरीलौ | ३२७ | 
१ तान तरंगों में मगन रहने वाले २ प्रिया जी की रुचि को ही अपनी रुचि मानने वाले ३ संतोषी 
४ नित्य किशोर ५ प्रिया जी को हृदय में धारण करने वाले ६ सुजान कुँवरि श्री प्रिया जी के 
सदा मुखापेक्षी ७ चतुरों में शिरोमणि ८ प्रिया जी के यश में ही मोहित मन वाले ९ प्रिया जी 
के यश में ही शोभायमान रूप वाले १० प्रिया जी के यश से ही सदा मुग्ध मन वाले ११ प्रिया 
जी के यश से ही सदा गर्वान्वित होने वाले १२ प्रिया जी के यश से रस विवश रहने वाले 
१३ सुजान श्री प्रिया को देखकर सदा हँसमुख रहने वाले १४ प्रिया जी के विमल यश गायक 
* पाठा० जीति १५ सुजान श्री प्रिश। जस श्रवण-कथन से ही सन्तुष्ट मन वाले १६ प्रिया पद 
जावक के रंग को मस्तक पर धार: करने वाले १७ जावक रंग के चित्रों से ही अपना रसिक 
रूप प्रकाशित करने वाले १८ मंगलमय जश वाली प्रिया जी को अपने प्राणों में रमाने वाले 
१९ प्रिया जी की अंग कान्ति के ही रसिक अथवा रस युक्त ज्योति वाले रसिक २० अत्यधिक 
विनम्र २१ बलात्‌ मन में बस जाने वाले अर्थात्‌ अत्यधिक सुन्दर २२ विश्वास पूर्वक प्रिया जी 
का नाम जपने वाले २३ प्राण प्रिया श्री राधा की रस सम्पत्ति के अनन्य भोगी मधुप २४ जाचक 
रूप में अधिक सुशोभित २५ मोददायक घन २६ रूप की सघन मूर्ति प्रिया जी में ही मनसा 


नित्य निवास करने वाले २७ दामिनि स्वरूपा प्रिया जी से मिलकर नित्य नवीन खेल खेलने 
वाले घन २८ रस के दाव पेचों में कुशल २९ रस के दाव पेच करने वाले 

घन दुति धारी घात रसीलो,' घात नवीलौ' घात बसीलो* । ३२८ । 
जे जे श्री खोजी सु खिलारी,* षोडश कल सिंगारनि धारी । ३२९ । 
खेल मनोहर खेल नवीलो, षट रस भोगी खेल गवीलो । ३३० । 
खंजन लोचन खंजन अंगा, खंजन गतिलो " खेल* अनंगा* | ३३१ | 
ख्याली वर ° अरु खेम विलासी, खेम कुँवरि अरु खरो खवासी । ३३२ । 
श्री ठाकुर ठकुराइ तजीलो, ठकुरानी के चरन गजीलो' । ३३३ । 
ठकुरानी के पग में ठौरा, ठकुरानी के पग सिरमौरा । ३३४ । 


दो० कोटि कोटि रसना करे जुग जुग करे विचार । 
तऊ लाल के नाम कौ कोउ न पावे पार ॥ ३३५ ॥ 


दु० नव नव नाम कहत खग अवली, सुनि सुनि दंपति पुलकत प्रबलो । ३३६ । 
सुनत नाम कल जैसे जैसे करत सकल सुख तेसे तेसे | ३३७ | 
पुनि पुनि कहत खगनि नव नामा, सो सो केलि करत पिय श्यामा | ३३९ | 
दंपति खग रुचि कही न जाई, दोऊ में कोऊ न अघाई । ३४० | 
सबके सुख छवि कहे न जाई, रस सागर उमड़े न समाई । ३४१ | 
रसना रोम रोम प्रति होई, तऊ नाम कहि सकत न कोई । ३४२ | 
जोहिं मोहिं जकि थकि सखि सकली, नव नव सुख छवि निरखत अचली । ३४३ | 
अनन्यअली पे कहत बने ना, जानत सकल सखिन के नैना । ३४४ | 
नामावली नाम अभिरामा, पढत सुनत पावै सुख धामा । ३४५ | 
जे यह नामावलि नित गावैं, श्री राधा ताकों अपनावैं । ३४६ । 


१ रसीली घात करने वाले २ रस केलि की घातों में नित्य नवीन रूप में प्रत्यक्ष ३ रस केलि 
की घातो में ही नित्य बसने वाले ४ नये नये खेलों को खोजने वाले खिलाड़ी ५ खंजन जेसी 
चंचल गति वाले * पाठा . खेम ६ अनंग के खेल खेलने वाले (काम केलि प्रिय) ७ श्रेष्ठ खिलाडी 
८ अपनी ईशता को प्रिया जी की परिचर्या में विलीन कर देने वाले ९ श्री राधा के चरण बल 
पर गर्जने वाले 

दो० संवत सत सत्रह परे साठ जु दस पर चार | 
भादों मासे द्वैज कों कृष्ण पक्ष शुभ वार ॥ ३४७ ॥ 
पूरन इहि लीला भई अद्भुत समय रसाल । 
करहु कृपा वर लाडिली रटों नाम सब काल ॥ ३४८ ॥ 
नाम रसद मिलिकें भये ग्यारह सौ चौंतीस । 
अनन्यअली के उर बसौ श्री वुन्दावन ईश ॥ ३४९ ॥ 
रसिकलाल के नाम की माला गुही रसाल । 
अनन्यअली के कंठ में रहो जु सबही काल ॥ ३५० ॥ 
दोहा दुपई तीन सत ग्यारह पर चालीस । 
अनन्यअली के उर बसौ श्री वृन्दावन ईश । ३५१ ॥ 


इति श्री लाल जू की नामावली लीला संपूर्ण की जय जय श्री हरिवंश ॥ २६॥ 


हज विलास लीला 


श्री प्रेमी रसिक अनन्यनि शिरोमणिनि के छत्रपति महाराजा श्री 

हरिवंश चंद्र महा मधुर प्रेमामृत सार रसासव पान छकीलो परम 
रसीलो हँसीली सकल अवतारनि कौ अवतारी सर्वोपरि विराजमान श्री 
हरिवंशी श्री वंशी सखी श्री ललितादिक सखिन की सिरमौर श्री 
लाडिली की प्यारी सखी छिन एक होत न न्यारी पहिरै कल झूमक 
सारी जाके चरण कमल पर सीस नित प्रति धरत छैल छवीलो लाल 
बिहारी परम रसीली हँसीली मंजुल सुभावनी श्री दंपति की अति 
हितकारी ऐसे श्री व्यासनंदनो जयति ॥ श्री वृन्दावन नरेश निकुंज 
बिहारी परम रसीले हँसीले छेल छवीले चिकनिये मनमोहने ऐरो श्री 
रा जयति ॥ 


दो० प्रथम बंदि श्री गुरुचरन तन मन वच उर धार | 
सोई रूपा प्रताप ते वरनों जुगल बिहार ॥ १ || 
बंदों #। हरिदश! के चरन कमल उर धार | 
कुंज महल का टहल क, तब पाउँ अधिकार ।। २ ॥ 


दु० रसिक अनन्यनि पद रज बंदों, वृन्दावन रस कहि आनन्दौं । ३ । 
सर्वोपरि वृन्दावन धामा, बसत लसत नित श्यामल श्यामा । ४ । 
रेंग रॅंग मणि कुंदन खचि अवनी, चित्र विचित्रित मुदु अति कवनी । ५ | 
इक इक मणि मृदु झलमल होई, रवि शशि गन दुति सम नहिं कोई । ६ । 
अंकित धर मृदु चरणनि प्यारी, सो रज बंदत रसिकबिहारी । ७ । 
प्रफुलित फलित ललित द्रुम बेली, लपटी भावनि रग नवेली । ८ । 
रतिपति दल दल प्रति सेवकाई, झलकत छलकत छवि अंगनाइ । ९ । 
सब वन घन अद्भुत जगमगहीं, रवि शशि कौं चकचौँधी लगहीं | १० | 


परिचर्या विलास लीला [ २४५ 
शोभित श्री जमुना चहुँ ओरैं, उपमा जो कहिये सो थोरें । ११ | 
रंगनि रंग कमल कल फूले, देखत शोभा रतिपति भूले | १२ | 
गुंजत भृंगनि रंगनि रंगा, भ्रमत सुगंधनि मते अभंगा | १३ | 
बोलत रंगनि रंग विहंगा, कहत कहानी प्रेम अनंगा । १४ | 
सुनि सुनि गौर श्याम सरसाई, केलि खेल खेलनि ललचाई । १५ | 
वृन्दावन घन शोभा सोहें, देखि देखि मनमोहन मोहैं । १६ । 


दो० छिन छिन वन की छवि नई शोभा कहत बने न | 

प्रेम खेल खेलत तहाँ गौर श्याम दिन रेन ॥ १७ ॥ 
दु० अद्भुत जमुना तीर निकुंज, तिहि मधि शोभा सुख वर पुंज । १८ । 
जो तुम कुंज कही सुख पुंज, कौन ठौर' सो कहौ निकुंज । १९ | 
कहा नाम तिहि कुंज कौ कहिये, कहौं नाम वर ठॉव सु लहिये । २० । 
सो श्री हित जू कौ निज धामा, श्री राधा कौ निज विश्रामा । २१ | 
प्रगट जगत में जगमग सोई, जगत भगत जानत सब कोई | २२ । 
सो हौं कहौं सुनौं चित लाई, सुनतहि तन मन हियौ सिराई । २३ । 
प्रगट नाम ताको कल माई, सेवाकुंज परम सुखदाई । २४ । 
राजत तहे श्री राधा रानी, पास खवास श्याम सुखदानी । २५ | 
जो जो प्यारी के मन मानें, सो सो लाल करत रुचि जानें । २६ । 
श्री वंशी ललितादिक आली, तहेँ नित सेवा करत रसाली । २७ | 
यहे कुंज सुंदर है जेसी, मोपे कहत न आवै तैसी । २८ । 
येई सेवाकुंजहि जानौं, यहे ठौर भावक मन सानों । २९ | 
कौन ठौर है ताकौ द्वारौ, सोऊ देहुँ बताइ सँभारौ । ३० । 
सो हौं कहौं सुनहु मन लाई, सुनतहि तन मन हियौ सिराई । ३१ | 
चैन घाट जमुना के तीरें, शोभित लोभित सुख की भीरें । ३२। 
श्री हरिवंश चंद्र तहेँ राजै, तिनकौ मंदिर सब पर गाजे | ३३ | 


१ स्थान 

रास विलास तहाँ नित होई, जगत भगत जानत सब कोई । ३४ । 
जब हित जू के शरणें आवै, तब यह कुंज महल दरसावै | ३५ | 
करि प्रणाम तन मन वच लाई, तब यह द्वारनि में ह्वै जाई । ३६ । 
इहि मग ह्वैकें आवे तहँही, सेवाकुंज अनूपम जहेँहीं | ३७ । 
सब पर यह कीनौं निरधारा, बहुत कहत बाड़े विस्तारा | ३८ | 
श्री व्यासनंद के शरनें आवै, नव निकुंज सुख तबही पावै । ३९ । 


दो० श्री हित जू की रीति लै सेवा करों विचार । 
कुंज महल की टहल को तब पावौं अधिकार ।। ४० || 


दु० सेवाकुंज पुंज सुख जिनमें, समय समय के मंदिर तिनमें ।४१ | 
द्रुम बेलिन फूलनि के छाये, अरु मणि कंचन के झलकाये । ४२ | 
समय समय की सोंज सबनि में, जो जो भावै दंपति मन में । ४३ | 
दोऊ मोहन मोहं जोहैं, चित्र विचित्र मनोहर सोहें । ४४ । 
तिनमें सभा सदन वर सोहै, निरखत मोहनता कल मोहे । ४५ | 
खच्यो सु कुंदन मणि रेंग रंगा, लजित बलित रति अमित अनंगा । ४६ । 
तिहि मधि धर ते कछुक उतंगा, कुंदन रतन खचित रेंग रंगा । ४७ | 
षोडश दल सिंहासन राजे, शोभा दुति उपमा सब लाजे | ४८ | 
तापर कुसुमनि गदी बिछाई, सकल सुगंधनि सौं छिरकाई । ४९ | 
तापर तकिया रंगनि रंगा, कोटि कोटि रति लजित अनंगा । ५० | 
तापर राजत छेल छवीले, छलक छवीले रूप नवीले ।५१। 
रूप अनूप मनोहर दोऊ, अति सुकुमार, समान न कोऊ ।५२। 
एक वैस रुचि प्रान सु" एके, सुरत बिहार करन की टेके । ५३ | 
अद्भुत प्रेमा अद्भुत केली, निरखत जीवत सकल सहेली । ५४ | 
दल दल पर चहुँ ओर सहेली, एक एक ते सरस नवेली । ५५ | 
वंशी अष्ट सखी सम प्राना, हित की मूरति सबै सुजाना । ५६ । 


१ पाठा0 प्राननि 

करत टहल जो जो मन भावें, अति प्रवीन नव लाड लडावें । ५७ । 
आठ आठ इक इक प्रति राजें, विवि की टहल महल में भ्राजें | ५८ | 
विविध विलास करत हैं दोऊ, निशि दिन जात न जाने कोऊ । ५९ । 


दो० प्रेम खेल खेलत नये श्री राधाबल्लभ लाल । 
सो सो निरखत सहचरी कहत निहाल निहाल ॥ ६० ॥ 
कवि० सेव्य बाल दास लाल सेवा रूप सखी माल, 
सेवा करें सबै काल रुचि ले लडावहीं | 
जानें नहिं रात प्रात आनँद हिये न मात, 
सेवा में न अघात चाव भाव सु बढ़ावहीं ॥ 
सोई निज सखी आठ तिनकौ हौं कहौं ठाठ 
एक एक प्रति आठ सोई उर लावहीं । 
तिनके सिंगार नाम कहीं सेवा रूप धाम 
अनन्यअली सुनी जोई सोई कछु गावहीं ॥ ६१ ॥ 


दु० सब सखियन की नृप हरिवंशी, वंशी अनुगत सबे प्रशंसी । ६२। 
ललितादिक गन सखी सहेली, वंशी के अनुगतहि रहेली २ । ६३ । 
श्री हरिवंशी मुख्य सु दासी, केलि खेल में करत खवासी । ६४ । 
सुरत केलि में मान मनावै, कर गहि अंग संग पौढ़ावै | ६५ । 
केलि समय के खान सु पानें, करत खवावत मन रुचि जानें । ६६ | 
वचन रचन कहि हँस हॅसावै, नव नव मोद विनोद बढावे । ६७ | 
प्रानहुँ ते प्यारी कों प्यारी, कबहुँ छिनहूँ होत न न्यारी | ६८ | 
श्री वंशी ढिंग रहत सदाई, केलि खेल सुख कल दरसाई । ६९ । 
जहाँ केलि वंशी दरसावैं ' तहा. और सखि जान न पावैं । ७० | 
जो जो रहसि सुखनि दरसावैं, सो सो औरनि कहि सरसावैं । ७१ | 
सुनि सुनि सब सखि अति सुख पावैं, श्री वंशी पर प्रान बधावे * । ७२ । 

मगन ओट कोटिन सखि दरसें, देखत तउ अधीर अति तरसें । ७३ । 
मगन रहत वंशी पिय प्यारी, मगन ओट सखि खरी अपारी | ७४ | 
वंशी की छवि कहत न आवैं, देखत तन मन हियौ सिरावें । ७५ । 
कनक कूट १ सी देही झलकै , रूप अनूप छविन दल दलकै । ७६ | 


दो० प्यारी की प्यारी महा झूमक सारी चारु । 
रस भरि रेंग भरि प्यार भरि प्रेम परी सिंगारु || ७७ ॥ 
प्यारी ने अति प्यार सौं वंशी कौं पहिराइ । 
शोभा जुगल किशोर की श्री वंशी पर छाइ ॥ ७८ ॥ 


अथ श्री वंशी जू की मुख्य आठ सखिन के नाम :- 

दु० ललिता सखी विशाखा प्यारी, चंपकलता सखी चित्रा री । ७९ । 
तुँगविद्या विद्या सब जानें, इँदुलेखा दंपति मन मानें | ८० | 
रॅंगदेवी अरु सखी सुदेवी, जुगल चरन वंशी सँग सेवी ।८१। 


दो० अति प्रवीन ये अष्ट सखि गुन गन हित की धाम । 
श्री वंशी के संग नित सेवत श्यामा श्याम ॥ ८२ ॥ 


दु० ललिता रस सागर मन मानें, नव नव नेह घात गन जानें । ८३ । 
पाननि बीरी हित सों बाने, रितु सम सौंज सुगंधनि ठाने | ८४ | 
मन मन रुचि ले जानि खवावै, कबहू खंड खंड करि ख्वावै । ८५ | 
अधर रंग अद्भुत कल चटके ,* मानहुँ अधर सुधा रस गटकैं । ८६ | 
मुख सुख ते निकसै सो बैना, बाल लाल पावैं अति चैना । ८७ । 
गौरोचन' रॅंग मोचन माई, ऐसी देह प्रभा झलकाई । ८८ । 
मोर पिच्छ से अनुपम चीरा, प्रिय ने रीझि दिये छवि भीरा । ८९ । 


१ स्वर्ण पर्वत २ दलित करने वाला ३ बनाती है ४ चटकीला या चटकदार ५ गाय के माथे 

इनकी सखीन के नाम :- 

रतन प्रभा रतिकला प्रशंशी, सुभा निपुण अरु सखि कल हंसी । ९० | 
कलापिनि भद्र सौरभा अंगी, मनमथ मोदा सुमुखी संगी । ९१। 
ए आठौं सखि सुख की रासी, सदा रहत ललिता के पासी ।९२। 


दो० प्यारी कों प्यारी महा सखी बिशाखा प्रान । 
कबहुँ न न्यारी होत री ज्यों छाया तन ठान ॥ ९३ ॥ 


दु० रॅग रॅग चीर अनूप सु बाने, जो जो प्यारी के मन मानें । ९४ | 
बात कहे हित की रुचिदाई, दामिनि गन तन दुति झलकाई । ९५ । 
तारामंडल से तन चौरे, नव नव रूप छविन की भीरें । ९६। 


इनकी सखीन के नाम :- 
माधवि मालति अति सुख देनी, कुंजरि हरिनी चपला नेनी । ९७ ।' 
गंघरेखा शुभ आनना आली, सखी सौरभा परम रसाली | ९८ । 
करत टहल ये सबै उमंगी, रहत विशाखा जू के संगी । ९९ | 
दो० चंपकलता प्रवीन अति नव नव सुख की खान । 

विंजन भॉतिनु भॉति के बानत मन रुचि जानि | १०० ॥ 

मानों सौरभ वरषहीं चंपक रंग शारीर । 

सारी प्यारी रीझ दई मृदु मुसिकन छवि भीर ॥ १०१ ॥ 

नीलांबर तन रह्यो फवि छवीली छवि सम कौन । 

यों राजत चंपकलता मानों प्रिय छवि भोन१ || १०२ ॥ 


इनकी सखीन के नाम :- 
दु० कुरंगाछि सखि अति अलबेली, मणी कुंडला सरस नवेली । १०३ । 


१ मानों प्रिया जू की छवि का ही भवन हो 

चंद्रिका चरिता मंडिनि माई, चंद्रलता छवि झलमलताई । १०४ | 
सखी सुमदिरा अति छवि छाजे, कटि काछिनी समेत विराजे | १०५ । 
चंपकलता संग ये रहहीं, बाल लाल की रुचि मन लहहीं । १०६ । 
भोग जोग दोऊन मन मानें , रसद सुखद विंजन कल बानें | १०७ | 
चित्रा बाल लाल मन भावै, पीवे के रस पान करावे | १०८ | 
कुमकुम सौ तन छवि की भौरें, कंचन सौ कल पहिरें चीरें | १०९ । 
इनकी सखीन के नाम :- 


दो० रसालिका तिलकनि सखी अरु सुगंधिका जान । 
सौरसैनि सुख में सनी मैन नागरी प्रान ॥ ११० ॥ 
रामिलिका सखि राजहीं नागबैनका नाम । 
नागरि चित्रा संग सब करत टहल सुख धाम ॥ १११ || 


दु० तुँगविद्या गुण सिंधु वखानें, परम चतुर सब विद्या जानें । ११२ | 
अनुपम बाजे बजवत सकला, राग रागिनी दिखवत नवला । ११३ | 
गुन सीवाँ ये सब ते अतिही, रिझवत गौर श्याम कौं नितही । ११४ | 
दो० गौर कमल कल तन प्रभा पंडर १ से पट धारि | 

सो छवि को सखि कहि सके हरषि दिये सुकुमारि || ११५ ॥ 
इनकी सखीन के नाम :- 
दु० मंजु मेधिका मेधा कवनी, तन मध्या गुन चूड़ा रवनी । ११६ | 
रँगदा मधुरा मधु रस ऐनी, मधुस्पंदा अति सुख देनी । ११७ | 
मधुरेछना प्रवीन अभंगी, ये सब तुंगविद्या के संगी | ११८ | 
सवै० इंदुलेखा हित सींव सयानी, प्रवीन महा विवि के मन मानी । 

कोक कला बतियाँ घतियाँ सब जानें वखानें अनंग कहानी । 
१ पीले रंग के 


परिचर्या विलास लीला [ २५१ 
मोहन प्रेमनि मंत्रनि जंत्र करन्न वसी १ बहु भाँतिनु ठानी । 
सोप्रियकोंसिखवैछिनहिछिन ,या हित तेंप्रियह अधिकानी || ११९॥ 
कांति लसै हरतालनि? सी पट फूल अनारनि से तन बाने । 
श्री मन मोहन ने हित सों पट भूषण रंग दये रस साने । 
कौन समान प्रमान करों छवीली छवि देखि रही जु लुभाने । 
श्री हरिवंश कृपा बल ते मन वारि अनन्यअली दरसाने ॥ १२० ॥ 


इनकी सखीन के नाम :- 


दु० सखी भद्रतुंगा रसतुंगा, चित्रलेखा सखि मनहिं उमंगा | १२१ । 
गान कला मंदिरा लसाई, मोदिनि सखि सुमंगला माई । १२२ । 
चित्रांगी सखि प्ररम प्रवीनी, गुन सागर छवि रूप नवीनी । १२३ । 


दो० सावधान ये सब सखी रतियाँ बतियाँ गाथ । 

प्रात रात ये रहत हें इँदुलेखा के साथ ॥ १२४ ॥ 
दु० रंगदेवी सखि रंग बढ़ावै, रुचि के विविध सिंगार बनावे । १२५ | 
रंगनि रंगनि भूषण बानें, बाल लाल मन अति सुख मानें | १२६ | 
चित्र विचित्रनि माझ प्रवीनी, करत चित्र छिन छिने नवीनी | १२७ | 
कमल परागनि लसत शरीरा, जपा फूल से पहिरें चीरा | १२८ । 
इनकी सखीन के नाम :- 
दु० कलकंठी शशिकला जु कमला, मधुरंदा अरु सुंदरि अमला ।१२९ । 
कंदर्पा सखि अति सुखकारी, प्रेम मंजरी काम लता री ।१३०। 
दो० अतिहि सलौनी राजहीं सखी सुदेवी नाम । 

दोऊन के मन भावनी मंजुल रूपनि धाम ॥ १३१ ॥ 
१ वशीकरण २ पीले रंग की 

सकल गुननि की सागरी नागरि परम सुजान । 

रुचि ले रचत सिंगार सब जो जो विवि मन मान ॥ १३२ ॥ 
दु० गूँथित बेनी अंजन दैनी, रीझ आरसी प्रिय कर लेनी । १३३ । 
आछै सारौ कीर पढ़ावै, सुनि सुनि सबकौं मोद बढ़ावे | १३४ । 
अतिहि प्रवीन टहल सब करहीं, रचति सिंगार सबै मन हरहीं । १३५ । 
बातनि घातनि माँहिं प्रवीनी, जानत हें रस रीति नवीनी । १३६ । 
पीत चंद सी कांति लसाई, सारी सुही' धरी छवि छाई । १३७ । 
श्री गोरी रीझी बकसाई,' सो छवि कापै वरनी जाई । १३८ | 
छवि अनंत कौ वार न पाशे, अनन्यअली छवि पर बलिहारी । १३९ । 
इनकी सखीन के नाम :- 
दु० कावेरी रु मनोहरि आली, चारु कुँवरि छवि रूप रसाली ।१४०। 
राजति अनुपम मंजुल केसी, सखी केसिका अतिहि सुदेशी । १४१ । 
हार हीरा महा हीरा राजे, हीरा कंठ अनूप विराजे । १४२ । 
इनके गुन छवि कहत बने ना, गौर श्याम कों अति सुख देना । १४३ । 
दो० श्री ध्रुवदास भली भाँति सों रस मुक्तावलि माँहिं । 

वरनी श्री हित रीति निजु सुनतहि भ्रम तम जॉहिं ॥ १४४ ।। 

नाम रूप गुन सखिन के और टहल सिंगार । 

न्यारे न्यारे सब कहे नीके कै विस्तार ॥ १४५ || 
दु० अनन्यअली सोई कछु गाने, श्री धुवदास कृपा ते जाने । १४६ । 
इन सखियन की कृपा मनाऊँ, चरन कमल बंदौं उर लाउँ । १४७ | 
तिहि बल टहल महल की पाउँ, अरु दंपति के रस जस गाउँ । १४८ | 
जे यह टहल सखिन की गावैं, ते निज दंपति संपति पावैं । १४९ । 
श्री वंशी के जूथन संगी, कब हौं टहल जु करों उमंगी । १५० | 


१ लाल रंग की २ रीझ प्रदान की 

श्री वंशी के जूथन माँहीं, अनन्यअली कों राखौ तहँहीं | १५१ 


सो० सकल सखी इहि भाति, जुगल टहल कल मेंपगीं | 


और न कछू सुहात, इहि विधि जीव जिवावहीं । १५२ ॥ 


दु० भानुकांति मणि मंदिर झलकै , मंजुल चित्र विचित्रनि दलकै । १५३ 


तिहि मधि अद्‌भुत सेज बनाई, कोमल फूलनि दलनि रचाई । १५४ | 


देखत रतिपति गन विवसाई, काम कामिनी नव उपजाई । १५६ 
दोऊ मोहन मोहें जोहें, उपमा और कहों सोको है । १५७ 
मणि कंचन भाजन झलमलहीं, चित्र विचित्र रंग दल दलहीं । १५८ 
तिनमें सौंज भोग वर भरहीं, हित सों सज्या चहुँ दिशि धरहीं | १५९ 
तापर बाल लाल विलसाई, हसत लसत कल छवि वरषाई । १६० 
लपटत गटकत अधर सुधा री, लसत अंग मनु घन चपला री | १६१ 
प्रेम मगन्न मदन मतवारे, बिच बिच बतवतात नर्हि हारे । १६२ 
मो तन पीत चीर तौ नाहीं, ओढत यों कसि अंगनि माँहीं । १६३ 
ओढ्यौ मनों पीत कल चीरा, पौढ्यौ ऐसें लंपट धीरा । १६४ 
नीलांबर मो तन तो नाहीं, ओढीं पौढि जु रहीं अरुझाहीं । १६५ 
बेन चेन में रहसि सु पागे, कहि कहि हुलसि हुलसि उर लागे । १६६ 
हास विलास रहसि बहु करह, केलि नवेलि सुखनि उर भरहीं | १६७ 
वंशी निकट लेत सुख नेना, छिन सम जात न जानी रैना । १६८ 
गौर श्याम मिलि ऐसें झलकैं, मानों सुरत पगा * मिलि छलकें । १६९ 


दो० सजनी रजनी सब गई करत सुरत कल केलि । 


लगत नहीं छिन दृग पलक उपजत ललक नवेलि || १७० | 


अरुन उदे ते पहिल ही घरी दोइ रही राति | 


अपनी अपनी ठौर ते स्नान करन सखि जाति || १७१ || 


१ सुरत रस में पगे हुए 


परिचर्या विलास लीला 


२५४ ] 


दु० जबही रेन रही घरी दोई, भृंग विहंग न बोलत कोई । १७२ । 
तब सब ठौर ठौर ते आली, स्नान करन जमुना कों चाली । १७३ । 
अपनी अपनी कुंज निकुंजा, आवति सखी सु पुंजनि पुंजा | १७४ । 
मुख सुख मनों रूप के चंदा, चमकत तन छवि दामिनि वृंदा । १७५ । 
नख मनौं चंद वृंद प्रगटाई, अद्‌भुत तेज रूप छवि छाई । १७६ । 
वृन्दावन घन झलकत ऐसें, निशि ते मनौं भयो दिन जैसे । १७७ | 
चहुँ दिशि अतिहि भये उजियारे, लजित गये दुतिधरनि' अपारें | १७८ । 
मधुर मधुर भूषण झनकारा, सुनि धुनि खग मृग सुधि न सॅभारा । १७९ । 
अगनित जूथ जूथ चलि जाई, शोभा छवि कछु कही न जाई । १८० । 
वंशी जूथ सहित वर आवें, सब सखियन के मन अति भावें । १८१ | 
ललितादिक सखि आवत संगी, दंपति सुख में छकीं अभंगी | १८२ । 
वंशी कों पूछत सब सजनी, जो जो सुख विवि कीने रजनी । १८३ । 
| 
| 
| 
| 
| 
| 
| 
| 
| 
| 
| 
| 


जो जो दरसी रति रस केली, सो सो अब तुम कही नवेली । १८४ 
श्री वंशी जू कहत कृपाला, सुनि सुनि तब सब कहत निहाला । १८५ 
दो दो पेंड * चलें फिरि आवैं, वंशी के वच सुनि न अघावें । १८६ 
बिच बिच घेरा करत सहेली, पुनि पुनि सुनि सुनि चलत नवेली । १८७ 
सुनि सुनि जुगल केलि की बतियाँ, शीतल करत सकल द्रग छतिया | १८८ 
श्री वंशी कौ रूप निहारें, कोऊ चित वित वारे डारै | १८९ 
वंशी पर कोऊ बलि जाई, कोऊ शीश चरण पर लाई । १९० 
कोऊ देखत वंशी ओरी, तिनकी गति मनों चंद चकोरी | १९१ 
कोऊ नाचैं कोऊ गावैं, उमड़े रस निधि उर न समावैं । १९२ 
महा नागरी गुननि नवीली, शोभा सागर रूप छवीली । १९३ 
जुगल प्रेम में अति सरसीली, चरचा में अति परम रसीली । १९४ 
बतबतात संघट मिलि आवैं, दंपति सुख वरनत हरषावैं । १९५ 
इहि विधि आई जमुना तीरैं, रूप छविन सुख शोभा भीरें । १९६ । 


१ दुति को धारण करने वाले सूर्य-चन्द्र आदि २ कदम 

परस्पर विविध फुलेल लगावैं, उवटनि करत सुगंध मिलावें । १९७ । 
झुकि झुकि आवत अलि की टोरी, चकित थकित चौंकत कोउ भोरी | १९८ । 
कोउ स्नान सिंगार करावैं, कोऊ जाई कोऊ आवैं । १९९ | 
यह सुख शोभा कौ नहिं ओरें, कैसें वरनों मो मति थोरें । २०० । 
श्री हित चित में ऐसी आनी, तेसी मोपै जात वखानी । २०१ | 
स्नान सिंगार सबै करि आई, सोवत जहाँ जुगल सुखदाई । २०२ । 
श्री वंशी जू नेरे आई, दंपति केलि रूप दरसाई । २०३ । 
दो० सुख शोभा छवि रूप कल सखि के कहे न जाइ | 

प्रमुदित निरखि अनन्यअलि चित वित दिये लुटाइ ।। २०४ ॥ 
दु० जब नेरे वंशी जू आई, तब अलि औरो संग चलाई २ | २०५ | 
भृंग विहंग सखिन की भीरें, जुगल दरस कों सबै अधीरें | २०६ । 
वंशी कहत रहौ री जोलों, रसिक कुँवर विवि जागें तोलों | २०७ । 
मगन ओट सब रहो जु ठाठ़ी, दरसन की रुचि अतिही बाढ्रै | २०८ । 
जो सुख छवि वंशी दरसाई, सो सब कह्यो सखिन हरषाई । २०९ । 
दरस सरस सुनि अति सुख पावैं, रति रस मंगल कलर मिलि गावैं | २१० । 
राग रागिनी नव उपजावैं, मधुर मधुर बाजंत्र बजावैं | २११ | 
हिलिमिलि भृंग विहंग सहेली, गावत दंपति केलि पहेली? | २१२ | 
श्री गोरी की मधुरी बीना, बजवत वंशी सखी प्रवीना । २१३ । 
ललिता मधुर मृदंग बजावे, अनन्यअली चरणनि सहलावै । २१४ | 
विविध पिंजरा विविध विहंगा, सब मिलि कहत जुगल सुख रंगा । २१५ । 
दो० भृंग विहंग सखीन के सुख छवि कहे न जाँइ | 

मोहनता रही मोहिकै फूल न फूल समाइ ॥ २१६ ॥ 
दु० सुनि सुनि रति रस सबके गाने, त्यों त्यो सोइ भोइ लपटानें | २१७ । 


१ संग में चल दीं २ सुन्दर ३ पाठा० कहेली 

सुनि सुनि केलि नवेलनि ठानें, लंपट खरे उभय लपटानें । २१८ । 
मुख सुख पर रवि किरनें आई, उठे तबहि दोऊ चपलाई । २१९ 
चकचौंधनि सौं चंचल नेना, सो शोभा छवि कहत बने ना । २२० 
सिथिल सु नैन बैन तन चीरा, अद्भुत रूप छविन की भीरा । २२१ 
लटपटे पट पलटे छवि न्यारी, परस्पर जोहि मोहि पिय प्यारी | २२२ 
सो छवि फवी अति नव अलबेली, चित वित वारे देखि सहेली । २२३ 
सुरतांत ' छवि कही न जाई, निरखि निरखि अँखियाँ न अघाई । २२४ 
पिंजरा में खग रंगनि रंगा, तेसे चित्र विचित्र उमंगा । २२५ 
प्रेमावेश मगन विवि संगा, कबहूँ पकरत चित्र विहंगा । २२६ 
परसत सरसत मुदु मुसिकांवैं, सकुचत चलत छविन वरषावैं | २२७ 
प्रगट पिंजरा में शुक मैना, तिनके कौतिक कहत बनेना | २२८ 
पढत बढत सुनि मेननि मेना, सुनि सुनि सब अति पावें चेना । २२९ 
पुनि पुनि केलि करन ललचाई, तिहि ढिंग आइ प्रिया मुसिकाई | २३० 
पिंजरा लैन चले कर जबही, शुक मैना बैना कहे तबही । २३१ 
सुनि री मेरी बातें भोरी, सुनतहि पावै सुख नहिं थोरी । २३२ 
लुव कुच बिच कंचन से ऐना, दिखियत तिनमें शुक कल मेना । २३३ 
तिनके बैना अति सुख दैना, सुनतहि होइ परम अति चैना । २३४ 
इनकों लेहु कर पढ़ी पढ़ावौ, तून मन में नव मोद बढ़ावौ । २३५ 
ई प्रिय देख्यो अपु कुच ओरें, देखे शुक मैना चित चोरे । २३६ 
बाहर काढ़न २ करत उपाई, परस न होइ दरस तरसाई । २३७ 
कर सरोज सों उरज टटोरैं, काढनि करत सु जतन किरोरें | २३८ 
बिच बिच कुच सों वदन लगावैं, प्रीतम के गुन गननि पढावै । २३९ 
बोलें नहिं नहिं कर में आवैं, त्यो त्यो भोरी जू तरसावैं | २४० 
यह सुख छवि लंपट दरसावैं, परस दरस कों अति तरसावैं । २४१ 
अहो कृपाल बाल बलि जाऊँ, हा हा प्रिये बात इक पाउँ । २४२ 


१ पाठा० सुरत अंत २ निकालने के लिए 

तुव कुच में खग पिंजर दोऊ, मोह्‌ कों इक देहु बलि कोऊ । २४३ । 
तुम्हरे गुन रस जसनि पढाऊँ, सुनि सुनि हरषौं मोद बढाउँ | २४४ । 
काढ़ै दोउन कौं तुम प्यारे, इक तुम लेह इक देह करि न्यारे | २४५ | 
सरस्यौ लंपट सुनि मृदु बैना, परस्यौ इहि मिस १ कुच रस ऐना । २४६ | 
टकटोरत कुच प्रीतम ऐसें, हेम कलश कल ओपत जैसे | २४७ | 
लंपट की लंपटता दरसें, लंपटता रतिपति अति तरसें । २४८ । 
कहा टकटोरत बारंबारा, दूँढत हों प्रिय याको द्वारा | २४९ । 
तुमहुँ जतननि किये अनेकै, तुमहू पै नहिं निकस्यौ एकै । २५० । 
तब वंशी को नेरे टेरी, तब पिय दृग में कहि सौं मेरी | २५१ | 
लंपट नेननि हा हा खावे, अब वंशी जिन जतन बनावे | २५२ । 
प्यारी गई सखी के पासा, तुम बिनु को पूरै मम आशा । २५३ । 
पिय तन हेरि सखी मुसिकाई, अब तो करनों पर्यौ उपाई । २५४ । 
पिय को यों नेननि समुझाये, करौं सुखद हौं नवल उपाये । २५५ । 
श्री वंशी नेननि में कहहीं, सुहृद अली नीके सो लहहीं । २५६ | 
सहृद अली ने तब यों कीनों, शुक मैना को पिंजर लीनों । २५७ | 
तिहि छिन लेके दूर छिपायौ, तब प्रतिविंव न कछू दिखायो । २५८ । 
वंशी प्रिय सौं कहि मुसिकावैं, सुनि लंपट तन मन सरसावैं । २५९ । 
खग पिंजर वे कहाँ सु भोरी, देउँ निकासि बतावौ सो री । २६० | 
तब प्रतिविंव जानि चतुराई, सकुचि नागरी चलि मुसिकाई । २६१ । 


दो० यह सुख सोभा रूप छवि निरखि सहचरी लाल | 
न्योछावर चित वित किये कहत निहाल निहाल ॥ २६२ ॥ 


दु० मंगल कुंज मनोहर माई, आये दोऊ सुख रस दाई । २६३ । 
सरस सुगंधनि शीतल नीरा, अँचवन दे देखत छवि भीरा । २६४ । 
मंगल भोग जोग' सखि ल्याई, रितु रुचि सम जु अनूप बनाई । २६५ । 
१ बहाने से २ सौगन्ध ३ योग्य 

मोहनभोग मृदुल रुचिदाई, मेवा भाँतिनु भाँति रलाई । २६६ । 
मारवन मिश्री और मलाई, अति सुगंध अद्भुत सुखदाई । २६७ । 
खात अघात न रसिक बिहारी, क्षुधा मेन की बढ़त अपारी । २६८ | 
बिच बिच पलकें झपक जँभाई, सो सुख छवि कछु कहे न जाई | २६९ । 
चुटकी दे वंशी बलि जाई, अचवन दै बीरी मृदु खाई । २७० | 
सब प्रसाद सब सखि मिलि पावैं, तन मन रोम रोम सरसावें । २७१ | 
दो० मंगल कल करि आरती मंगल रूप निहारि । 

मंगल सब आली भई तन मन डारे वारि ॥ २७२ ॥ 

आरति मंगल ह्वै चुकी मज्जन कों ' सरसाइ । 

सकल सहेली मगन मन आनद उर न समाइ ॥ २७३ ॥ 

एक सु एकनि ते अलबेलि सहेलि सु दंपति रूप छकीली । 

टोलनि टोल फिरें चहुँ ओर बनावत सोंज घनी न थकीली । 

आनत बानत दै चित चावनि स्नान सिंगारनि सौंज नवीली । 

देखि अनन्यअली न अघावत रूप सुधा मकरंद चरीली ॥ २७४ ॥ 

थकीले रसीले कल नेनन बैन मुखा हँसीले छवि की छलकें । 

कल चंदनि वृंद लजेपिक ही मृग दामिनि सी तन की झलकें । 

मन के मन की रुचि जानत सेवत हारत नाहिं नई ललकें | 

सु अनन्यअली यह जाँचत हे सखि जूथनि ते न टरों पलक ॥ २७५ ॥ 


दु० विविध फुलेल बहुतः ले आई, कोऊ अतर सुगंधनि ल्याई । २७६ । 
कोऊ घोरि उवटनौ कीने, कोऊ खरी अरगजा लीने । २७७ । 
ओरौ विविध सौंज कर लीनी, लै लै आई सखि रस भीनी । २७८ । 
लंपट र्न समय दरसाई, पॉइ परें सखि के तरसाई । २७९ | 
सुनि हो वंशी परम कृपाला, तुम ही मोकों करौ निहाला | २८० । 


१ स्नान करने के लिए २ बहुत सी सखीजन 

अलकलड़ी की टहल कराऊँ , स्नान समय की सौंज बनाउँ । २८१ । 
तुम्हरी अनन्यअली सँग जाउँ, अपनों सखी वेष करवाऊँ । २८२ । 
वंशी लंपट के सुनि बैना, परी विचार सुखद के ऐना । २८३ । 
सुनहु रसिक इहि टहल अगम्यं, कुँवरि कृपा ते होइ सुगम्यं । २८४ । 
जो जानौं सो करि बलि जाउँ, तुम्हरी कृपा ते यह सुख पाउँ । २८५ । 
अब में शरन गही सखि तेरी, तुम यह आशा पूरो मेरी । २८६ । 
गहौ चरन प्रिय के नवरंगी, तब हौं कहन लगोंगी संगी | २८७ । 
तब यह घात बनें ततकाला, गही चरण वच कहौ रसाला । २८८ । 
सुनहु प्रिये इक विनती मेरी, स्नान टहल हौं पाऊँ तेरी । २८९ । 
हों अपनों सखि वेष कराऊँ , तब हों स्नान कुंज में जाऊँ । २९० । 
वंशी की अलि लेहौं संगी, करों टहल सब उमगि उमंगी | २९१ | 
काहू सों यह भेद न कहिहों, वंशी के तुम कै हौं लहिहों । २९२ । 


सुनि प्रिय बेन चेन' सरसाई, वंशी तन हेरी? मुसिकाई । २९३ । 
सो मुसिकनि पिय आज्ञा पाई, फूल्यौ उर आनॅद न समाई । २९४ । 
तब निजसखी मंद मुसिकाई, अनन्यअली कौं कहि समुझाई | २९५ । 
पिय कौं सखी वेष तुम बानों, प्यारी मोहें ऐसौ ठानों ।-२९६ । 
बनिकैं स्नान कुंज में जावो, स्नान करन की सोंज बनावौ । २९७ । 
दो० वंशी कों दंडौत करि अनन्यअलो बलि जाइ । 

पिय कौ तिय कौ भेष करि आनंद उर न समाइ ॥ २९८ ॥ 


दु० पिय कों कुंज ओट तब लाई, उवटन स्नान सिंगार कराई । २९९ । 
कुटिल केश कल गूँथी बेनी, मानों थकित अलिन की सैनी । ३०० । 
अरुण जरकसी झूमक सारो, चोली पीत जीति छवि भारी । ३०१ | 
नख शिख श्याम सखी सिंगाशी, रतिपति छविन होत बलिहारी | ३०२ । 
मनों ओरते* श्याम सहेली, उदित मुदित कुच छवि न कहेली । ३०३ । 


१ आनन्द २ देखकर ३ भ्रमरों ४ पहले से ही 

दरशि अपनपो' आपो? भूली, हसति लसति तन मन अति फूली । ३०४ । 


तन मन फूल न जात सँभारी, अनन्यअली छवि पर बलिहारी | ३०५ 
तबहि सावरी आई तहाँ ही, स्नान कुंज सुख पुंज जहाँ ही । ३०६ 
राजत आजत ओर सहेली, ते पूछत ये कौन नवेली । ३०७ 
ये वंशी की प्रेम सहेली, भावति अति मन प्रिया कहेली । ३०८ 
मंजुल स्नान कुंज सरसावै, रंग रंग मणिमय झलकावै । ३०९ 
अनुपम चित्र विचित्र लसाई, रतिपति शोभा बलि बलि जाई । ३१० 
जोहत मोहत मोहन दोऊ, तिनकी उपमा बनत न कोऊ । ३११ 
छूटत जलजंत्रनि की भीरें, शीतल उष्ण सुगंधनि नीरें । ३१२ 
श्यामसखी ने सेज रचाई, फूल फूल दल दलनि खचाई । ३१३ 
औरो सौंज रचीं मन भाई, दरस सरस प्यारी सुख पाई । ३१४ 
ओर सखिन के मोद न थोरे, करत टहल दृग नव सखि ओरें । ३१५ 
इतने में आई अलबेली, जूथ जूथ सखि संग नवेली । ३१६ 
बैठी सज्या पर सुकुमारी, दरसत कुंज पुंज शोभा री । ३१७ 
श्यामसखी कों निकट बुलाई, मिली भुज भरि उर उरज समाई । ३१८ 
रंचक नाहीं उर ते टारें, दरसत छवि पर तन मन वारैं । ३१९ 
दावति अंग फुलेल लगावैं, रति रस केलि नवेलि बढावें । ३२० 
चुपरति गहरनि सौं परसावैं | परस्पर दरस परस सरसावैं | ३२१ 
त्यो त्यो सुरत समुद्रहि बाढ़ें, भरत परस्पर तन मन गाउ़ें । ३२२ 
तैसी सखी करत परिहासा, रुचि लै वचन कहत सुखरासा । ३२३ 


दो० कोऊ रहसि हसि कहति सखि वचन रचन अभिराम | 


सुनहु लाडिली सखी ए कैधों सुंदर श्याम ॥ ३२४ ॥ 


दु० ज्यों पिय अंग संग सुख पावें, श्यामहुँ ते ये अति सरसावें | ३२५ 


तुम जिन कछु सकुचौ री प्यारी, सखि पर श्याम करो बलिहारी । ३२६ 


१ अपने श्याम सहेली रूप को देखकर २ अपने निज रूप-श्याम रूप को 


परिचर्या विलास लीला [ २६१ 


तन मन कै देख्यौ न बिहारी, तुम्हरी तुम जानौं सहचारी । ३२७ 


तुम क्यों विवस होत सुकुमारी, ये तो सखी न पास बिहारी | ३२८ 
नवल सखी सों अति मन मान्यौ, याहू ने चित वित हित ठान्यौ । ३२९ 
याते बिसरी पिय कों श्यामा, पूरत नवल सखी सब कामा । ३३० 
तो बिन पिय रहि सकत न छिनहीं, तुम रहीं क्यों प्रिया पिय बिनही । ३३१ 
यह इक रीति अनीति नवीनी, हमहूँ कों कछु कहौ प्रवीनी । ३३२ 
परस्पर तन मन रहे समाई, न्यारे हम छिन होत न माई । ३३३ 
बहुत कहा तुमसौं कहुँ बैना, भयो विकार तिहारे नेना | ३३४ 
हम तो देखें तैसी कहहीं, तुम्हरे मन की कोउ न लहहीं । ३३५ 
तब वरजति* वंशी दे सैना, अब जिन बोलो कोऊ बैना । ३३६ 
यहे भेद जब गोरी जानें, सखि ने सखी श्याम पहिचाने | ३३७ 
तब यह सुख में अंतर होई, बढ़े नवल सुख कहिये सोई । ३३८ 
कोऊ केलि रंग दरसावें, रैन चैन कहि कर्हि सरसावैं | ३३९ 
रेन चैन प्रीतम के संगा, बिच बिच प्यारी कहति उमंगा । ३४० 
कबहुँ लाजै कबहुँ स्वछंदा, कहत सुनत थोर न आनंदा । ३४१ 
बहुत हास परिहासनि कीने, नवल नवल सुख लीने दीने । ३४२ 
यह सुख आनंद कहे न जाई, अनन्यअली निरखत बलि जाई । ३४३ 
जेसी छवि सौं अतर लगावैं, तैसी मोपे कहत न आवैं | ३४४ 
यौं चुपरति है श्याम सहेली, ओपत मनौं कनक की बेली । ३४५ 
चौकी खची कनक मृदु हीरें, तापर बैठी छवि की भीरें | ३४६ 
सकल सुगंधनि उवटनि कीने, श्याम सखी मीड़त कुच पीने । ३४७ 
चीर उछीर भये सो दूरैं, दरसि साँवरी भई सु चूरें' | ३४८ 
हाव भाव पिय प्रगटे अंगा, विवि तन उमड़े सिंधु अनंगा । ३४९ 
ओट करी जे हैं अलि नेरी, लहें न भेद और कोउ चेरी । ३५० 


सावधान तब कियो प्रिया री, हित सौं दीनों अधर सुधा री । ३५१ 


१ मना करती हें २ संकेतों से ३ आनन्द विवस 

छूटत जलजंत्रनि की धारा, कीनों स्नान वेगि सुकुमारा | ३५२ । 
अंग अँगोछे पहिरी धोती, फैली चहुँ दिशि तन मृदु जोती । ३५३ । 
उपमा कहा मुकर रवि चंदा, छिन छिन में छवि प्रगटत वृंदा । ३५४ । 
सुनि री वंशी बतियाँ मेरी, प्रिये पास राखहुँ सखि तेरी । ३५५ । 
हम तुम ललितादिकनि सहेली, चलिये कुंज सिंगार नवेली । ३५६ । 
पिय को सब सिंगार बनावे, तुव सखि तब पीछे ते लावें । ३५७ । 
बहुत भली बलि कही किशोरी, ले करि चलौ सखी की टोरी । ३५८ । 
यहे मतौ कीनों मिस गोरी, रस सुख प्रेम सागरी भोरी । ३५९ । 
छिन छिन में मन करत विचारा, सो सब जानत सखी अपारा । ३६० । 
दो० अनन्यअली कों हसि कह्यौ वंशी यह विचार । 

हंसत लसत सखि संग सब आये कुंज सिंगार ॥ ३६१ ॥ 
दु० अद्भुत कुंज सिंगार लसाई, शोभा सबै देखि बलि जाई । ३६२ । 
फूले फूलनि रंगनि रंगा, रंगनि रंगनि गुंजत भृंगा । ३६३ । 
रंगनि रंग विहंग अपारा, बोलत सब मिलि मार बिहारा' | ३६४ । 
तिहि मधि मंडल मंजुल झलक, खच्यौ मृदुल कंचन मणि दलकै । ३६५ । 
मंजुल चित्र विचित्र सुहाई, देखत चित्र भई चित्राई' | ३६६ | 
तिन पर बैठी नवल किशोरी, सकल सखी ठाढ़ीं चहुँ ओरी । ३६७ । 
रंग रंग मणि भूषण चीरा, ले ले ठाढ़ी सखियन भीरा । ३६८ । 
कोऊ ले फूलनि सिंगारा, केतिक रंग सुगंध अपारा । ३६९ । 
| सखियन मध्य मोहनी सोहें, जोहि जोहि सब आली मोहं । ३७० । 
सुखवत निज कर केश सुदेशं, कहत न बने रूप छवि लेशं । ३७१ । 
सब मिलि विविध सिंगार बनावैं, रितु रुचि सम प्रिय जो मन भावें | ३७२ । 
बिच बिच करत हास परिहासा, श्याम सखी नहिं दीखत पासा | ३७३ । 
कहो कहाँ प्रिय श्याम सहेली, वे तुम्हरी अति सुखद नवेली । ३७४ । 


१ काम केलि २ चित्रकला 

उनके से को रचे सिंगारा, बोलो वाही को सुकुमारा । ३७५ | 
मम हित गई फूल को माई, हमकों वे अतिही सुखदाई । ३७६ । 
विलविलात तुम क्यों सब काहे, वेर वेर पूछत कह वाहे । ३७७ । 
हमकों कहा परी विललाहीं, तुम्हरे हित हम बूझत वाही । ३७८ । 
जब कोउ कहे श्यामसखि नामा, तब क्यों सटपटाति तुम वामा । ३७९ । 
तिहि छिन श्री वंशी की चेरी, आई प्रीतम को ले नेरी । ३८० | 
अद्भुत पट भूषण पिय धारे, निरखत सखि तन मन धन वारें | ३८१ । 
फूल गोद भरि खरो बिहारी, दरसि फूल फूली सुकुमारी । ३८२ । 
मम हित प्रीतम लाये फूलं, मो हाँसी तुम करतहि भूलं । ३८३ । 
श्याम सखी कै लाल बिहारी, तुम्हरे नेननि भयौ कहा री | ३८४ । 
देखत नाहीं खरो बिहारी, कहाँ गई जु श्याम सहचारी । ३८५ । 
सखी एक तब सारी लाई न तिनमें श्याम सखी चित्राई । ३८६ । 
सारी दरसि सरसि मुसिकाई , हित सों सखि नेले पहिराई । ३८७ । 
सखि पर रीझी अतिही बाला, दीनी अपनी मुक्तनि माला । ३८८ । 
हँसि हँसि प्रिय सखि सौं कहे बैना, देखो श्याम सखी सुख देना । ३८९ । 
सारी बानत भई जु सारी, सो में पहिरी छवि की भारी । ३९० । 
महा प्रेम सागर गुन प्रबली, श्याम सखी सम और न नवली । ३९१ । 
ऐसें करत बहुत विधि हासा, दिन हू थक्यौ देखि सुखरासा । ३९२ । 
नख शिख गौर श्याम सिंगारे, निरखि निरखि सखि चित वित वारे | ३९३ । 
यह कौतुक सुख छविन अपारा, सो को सखी कहै विस्तारा । ३९४ । 
सवै० स्नान सिंगारकियेपिय भामिनिसोछविलेशवखानिन जाई । 

रूप नये छवि होत नइ नव होत सिंगार सिंगारनि माई । 

बानि" अनन्यअली उर में विवि देखत मंदहि मंद हँसाई । 

श्री हरिवंश कृपा बल ते प्रिय रीझनि में कल कंचुकि पाई ॥ ३९५ ॥ 


१ अपनी शोभा 

सो० लाई भोग सिंगार, धारि थार मणिमय खची | 
विंजन विविध अपार, जेंवत दोऊ रसिकवर ॥ ३९६ ॥ 


दु० सखी सिंगार भोग कल लाई, जेंवत उभय रसिक सरसाई । ३९७ 
विविध भाँति पकवान मिठाई, मेवा विंजन गन रुचिदाई । ३९८ 
रुचि सौं जेंवत रसिक जु दोऊ, सो सुख स्वौंद कहा कहे कोऊ । ३९९ 
हास विलास दरस परसाई, तुष्ट पुष्ट तन मन सरसाई । ४०० 
अँचवन दै वर बीरी खाई, तब सब सखिन सु जूठनि पाई । ४०१ 
अलबेले सब सखी उमंगा, सभा सदन में आये संगा । ४०२ 
सिंहासन पर बैठे दोऊ, सो छवि रूप कहै क्‍यों कोऊ । ४०३ 
मणि कंचनमय झलकत थारी, रची आरती रुचिर सँवारी । ४०४ 
करत आरती वंशी लीनी, सबकी आशा पूरन कीनी । ४०५ 
कोऊ नाचे कोऊ गावैं, बाजे भाँतिनु भाँति बजावें । ४०६ 
धूप सुगंध विविध उदगारा, आवत भृंगनि कल गुंजारा । ४०७ 
भूषण अरु बाजे कल गानें, धुनि प्रति धुनि कछु जाइ न जानें | ४०८ 
धुनि सुनि खग मृग धाये आये, चकित थकित ह्वेसब अचलाये १ । ४०९ 
बार बार आरती फिरावे, नख शिख छवि दरसैं दरसावैं । ४१० 
सभा सदन अद्भुत जगमगहीं, रवि शशि कौं चकचोंधो लगहीं | ४११ 
परस्पर सब प्रतिविंवनि झलंकें, सो छवि निरखत लगत न पलकें । ४१२ 
शोभा सुख आनंद अपारे, निरखि निरखि सखि चित वित वारें | ४१३ 


दो० आरति भई सिंगार की सुख छवि रूप अपार । 


अनन्यअली हित बानि पर चित वित दीने वार ॥ ४१४ || 


अपने अपने गुननि कों दरसावतीं सहेलि । 


हास विलासनि गान कल खग मृग खेल नवेलि ॥ ४१५ ॥ 


१ अचल ही खड़े रह गये 


परिचर्या विलास लीला [ २६५ 


दु० कोऊ नाचें कोऊ गावैं, नव नव तान निर्त उपजावें । ४१६ 

कोऊ बाजे विविध बजावैं, तान मान नव मोद बढावें | ४१७ 
कोऊ नाचति मोरनि संगी, नव नव गति अति लेत उमंगी । ४१८ 
कोऊ मोर पिकनि मिलि गावैं, कोऊ खग मृग कों जु नचावैं । ४१९ 
हाव भाव नव नव दरसावें, बाल लाल कौं अति सरसावैं । ४२० 
कौतिक विविध विहंग पढ़ावैं, सिखवत रस जस मोद बढावे | ४२१ 
सुनि सुनि देखि देखि विवि सरसे, केलि खेल खेलनि कों तरसे | ४२२ 
दिखवति गुन गन बदि बदि वारी, एक एक ते चतुर महारी । ४२३ 
तीन काल के सुख नव नवला, प्रगट करत गुन गन की प्रबला । ४२४ 
कहत रसिक सखियन सौं बैना, नाचत ज्यौं प्यारी के नेना । ४२५ 
करत निर्त नव नव दृग जेसें, चतुर सोई जो नाचे वैसै | ४२६ 
तब सब सखि बोलीं मुसिकानी, बहुत भली बलि कही प्रमानी । ४२७ 
हम सब नाचे प्रिय दृग संगी, तुमहेँ नाचौ नवल त्रिभंगी । ४२८ 
जिहि विधि चलत कटाछ नवीने, तिहि विधि नाचत रसिक प्रवीने । ४२९ 
संगीत बोलत वंशी दासी, मोर पिकनि कल गान प्रकाशी । ४३० 
बिच बिच प्रीतम चूकत मानं ', बनत न प्यारी नेन समानं । ४३१ 
नहिं नहिं बनो कही सुकुमारी, हसति लसति सो छविन अपारे । ४३२ 
| नेननि में प्रतिविंव निहारं, भूल्यौ निर्त न रही संभारें | ४३३ 
अब जिन श्रम तुम करहु बिहारी, यों हसि कहि दृग मदे प्यारी | ४३४ 
तिहि छिन विवस भये नवरंगी, भुज भरि लीनों उरज उतंगी । ४३५ 
रोझ करी पिय की उर माला, निरखि निरखि सखि कहत निहाला । ४३६ 
रीझी रीझ बहुत बकसाई, दरसि अनन्यअली बलि जाई । ४३७ । 


दो० सिंगार समय में समय बहु सो को कहे वखान । 
वंशी कृपा प्रताप ते अनन्यअली कछु २ गान ॥ ४३८ ॥ 


१ ताल तथा लय में आवद्ध राग की तान लेकर या किसी लय विशेष का प्रदर्शन करते हुए 
गीत के सुनिश्चित स्थान पर रुकने का नाम “मान' है २ पाठा० किये 

आयौ सब पर समय वर राजभोग को राज । 


चंपकलता सखीन को लसत है तहाँ समाज ॥ ४३९ ॥ 


दु० अद्भुत भोजन कुंज लसावै, खची चंद्रमणिमय झलकाव | ४४० 
झरत सुधा रस कल आनंदा, शोभा पावत वृंदा चंदा | ४४१ 
अतर गुलाबनि छिरकी अवनी, फूलनि आसन बान्यौ कवनी । ४४२ 
सकल सुगंधनि सौं छिरकाई, कोमल शीतल अति सुखदाई । ४४३ 
जलजंत्रनि छूटत चहुँ ओरैं, महकत सौरभ नाहिंन थोरै | ४४४ 
सब सामिम्री बनि रही जबही, चंपकलता कह्यौ री तबही | ४४५ 
भोजन समय भयो बलि जाऊँ, भोजन में सुख विविध कराऊँ । ४४६ 
सुनिकें उठे रूप छवि भीरा, कछुक उतारे भूषण चीरा | ४४७ 
भोजन कुंज मंजु में आये, देखत कुंज पुंज सुख पाये । ४४८ 
फूलनि आसन मृदु पर राजै, नव नव छविन छवीली भ्राजें | ४४९ 
हीरनि चौकी धरी बनाई, तिन पर मणिन थार झलकाई । ४५० 
रँग रॅग मणिन कटोरा झलकैं , भरे धरे विंजन वर छलके । ४५१ 
भॉति भाँति पकवान मिठाई, शाक अचार महा रुचिदाई । ४५२ 
पाँच भाँति की खीर रसीली, मघि मेवा सौरभ सरसीली । ४५३ 
एक दूध की भाँति अनेकै, मोपै कही न जात तितेकैं | ४५४ 
सौंधे घृत की भरी कटोरी, महकत अति सुगंध चहुँ ओरी । ४५५ 
घृत में सानी पतरी रोटी, अति कोमल उज्ज्वलता लोटी । ४५६ 
लुचई बेढ़ई पोली धारी, भाँति भाँति बानी तरकारी । ४५७ 
कदली फली पक्व रुचिदाई, मधि घृत मिश्री पीस मिलाई । ४५८ 
कदली के विंजन अति भावें, तिनके स्वाद कहत नहिं आवैं । ४५९ 
मधुर नूत फल रस अति नीके, सकल स्वाद इहि आगे फीके | ४६० 
पक्व नूत फल चूसत जबही, मनु अधरामृत पीवत तबही । ४६१ 

मठा रायते विविध लसावे, पावत रुचि उपजत न अघावैं । ४६२ । 


भाँति भाँति की बनी पकौरी, अति कोमल करकरी कचौरी । ४६३ 
मोहनभोग में घृत अधिकाई मेवा विविध सुगंध मिलाई । ४६४ 
अति अभूत कोमल कल बान्यो, उपमा स्वाद न जात वखान्यो । ४६५ 
तीन भाँति के पूवा बाने, अति कोमल दंपति मन माने । ४६६ 
अति कोमल कल पूरी बानी, पापर कचरी अति सुखदानी । ४६७ 
भाँति भाँति के दही बनाये, जेंवत बाल लाल न अघाये । ४६८ 
स्वच्छ स्वेत सखि मिश्री लाई, कछु पीसी कछु वैसी भाई । ४६९ 
कहा कहौं मिश्री उजराई, हीर' चंद की कांति लजाई । ४७० 
महा स्वाद सुख कहत बने ना, लेत देत पावत नव चैना । ४७१ 
जेंवत हसत लसत किलकाई, सो छवि रूप न वरने जाई । ४७२ 
चंपकलता परोसै सोई, भावत बाल लाल कौं जोई । ४७३ 
मैन क्षुधा नव चौंप बढावैं, केलि स्वाद कौं मन ललचावैं | ४७४ 
श्री वंशी नव लाड लड़ावैं, बिच बिच लंपट कों डहकावैं । ४७५ 
कौर देत दोऊन कौं ऐसें, अंग संग सुख पावत जेसें | ४७६ 
ललिता बतियनि कहि पुलकावै, नव नव रति अति रुचि उपजावै | ४७७ 
कोऊ चौंरनि भॅवर उडावे, कुसुम बीजना मंद चलावैं | ४७८ 
बहुतक नाचे बहुतक गावे, केतिक बाजे विविध बजावैं । ४७९ 
कोऊ रूप अनूप निहारें, कोऊ छवि पर चित वित वारैं | ४८० 
कोऊ करत हास परिहासा, उपजावत नव नवल विलासा । ४८१ 
उडि उडि बेठत खग रेंग रंगा, किलकत चपलत अंगनि अंगा । ४८२ 
बिच बिच हॅसि हॅसि प्रीतम बाला, खग कों देत प्रसाद रसाला | ४८३ 


दो० वंशी कौं कौरनि प्रतिहि, ख्वाइ चखावत बाल । 


केसी सामग्री बनी ये, कहति लडाइ रसाल ॥ ४८४ ॥ 


१ हीरा 

दु० स्वेत पीत मृदु भात सुहाई, अति सुगंध चहैदिशि महकाई । ४८५ 


अद्भुत सिखरन बानी गाठी, जेंवत अघात न रुचि अति बाली । ४८६ 
कढी दार बहु भाँति बनाई, ग्रास ग्रास प्रति रुचि नवलाई | ४८७ 
भाँतिनु भॉति वरा रुचिदाई, तिनके स्वाद न वरने जाई । ४८८ 
भाँतिनु भाँति निमौना बाने, तिनके स्वाद न जात वखाने । ४८९ 
भाँतिनु भाँति बरी डुबकोरी,' तिनके स्वादहि औरै ओरी । ४९० 
सरबत पना विविध रुचिकारी, पीवत प्यारी कुंजबिहारी । ४९१ 
सामिग्री को नाहिन ओरें, मति सम कही लही सो थोरै । ४९२ 
भाँति भाँति सखि मेवा लाई, ते सब कापै वरने जाई । ४९३ 
रसिक रसिकनी नीके जानें, ग्रास लेत तन मन सरसानें । ४९४ 


दो० परस्पर वारी बदहि बदि जेंवत अति सुख देत । 
जोई विचारें रुचे मन सोई देत हैं लेत ॥ ४९५ ॥ 


दु० हा हा प्रिये सुनहु मम बैना, इहि विधि भोजन कीजे चेना । ४९६ 
मन मन रुचे विचारें जोई, खाऊँ विजन मन धरि सोई । ४९७ 
सुनि पिय बैन मंद मुसिकाई, सरस्यौ पिय सो अग्या * पाई । ४९८ 
जो जो मनहिं विचारें प्यारी, सो सो विंजन देत बिहारी । ४९९ 
बिच बिच रोड करत अलबेली, नहिं नहिं कहि छवि वरषि सहेली । ५०० 
एक वेर तुम देहु बताई, जो विजन मेरे मन भाई । ५०१ 
तब लंपट यह मन में ठानी, अधर सुधा चुंबन रुचि मानी । ५०२ 
सब अँग नागर परम सुजानी, दिखवत और मंद मुसिकानी । ५०३ 
सुंदर रोटी देत बताई, तुम तौ जुगति करत चतुराई । ५०४ 
जो प्रसाद में धारयौ मन में, सो क्यों तुम नहिं देत वदन में । ५०५ 
जानि बूझि क्यों दुरवति प्यारी, सोई देहु मैं मनहिं विचारी | ५०६ 


जानि दुराई इहि तुम कहहीं, जानी तब दैवे कहा रहहीं । ५०७ 


१ भींजी हुई २ पाठा० आज्ञा 

यह सुनि प्रीतम अति सरसायौ, अधर सुधा रस को सुख पायौ । ५०८ । 
हास विलास नवीन नवीने, भोजन करत सबै सुख कीने । ५०९ | 
कौर कौर प्रति सुख अगनाई,१ सो हित चिंतक सखि दरसाई । ५१० | 
अद्भुत यह सुख जानत नेना, रसना पै कछु कहत बनेना | ५११ | 
श्री वंशी ने अँचवन दीनौं, तब सखियन दृग मन सुख लीनों । ५१२ | 
सभा सदन में बैठे आये, चहुँदिशि सखी जूथ दरसाये । ५१३ | 
तब ललिता जू बीरी दीनी, पिय मुख सुख पिकदानी कीनी । ५१४ | 
श्री वंशी ने आज्ञा ' दीनी, अनन्यअली ने आरति कीनी । ५१५ | 
राजभोग की आरति करहीं, सब सखि निरखत पलक न परहीं । ५१६ । 
जे जे कहि कहि सब बलि जाई, प्रमुदित उर आनंद न समाई । ५१७ । 
सो प्रसाद सब सखिजन लीनों, सेज रचन कों हित चित दीनों । ५१८ । 


दो० नव निकुंज सुख पुंज में, रची सेज सुख ऐन | 


तहाँ रसिक विवि लाडिले, सोये भोये रस मैन ॥ ५१९ || 


दु० मंजुल नव निकुंज सुखदाइ, रतिपति कोटि देखि विवसाई । ५२० | 
द्रुम बेली अद्‌भुत झलमलहीं, चंदन मलयागिरि दल दलहीं । ५२१ | 
अगर जाइफल केला कदली, भाँति भाँति मेवा द्रुम अवली । ५२२ । 
विविध दाख की लपटी बेली, औरो विविध बेलि अरुझेली । ५२३ । 
मणि मुक्तनि द्रुम लपटी बेली, झलमल झलमल होत नवेली । ५२४ । 
प्रफुलित फलित दलित रेंग रंगी, विविध सुगंध मत्त गन भंगी * । ५२५ । 
बोलत रंगनि रंग विहंगा, कहत कहानी केलि अनंगा । ५२६ । 
त्रिविध समीर बहत रुचिदाई, नव नव शोभा सुख वरषाई । ५२७ | 
तिहि मधि सदन चंद मणि झलंके, चित्र विचित्रित सुख दल दलकै ।५२८ । 
तिनमें मंजुल सेज बनाई, कमल गुलाबनि दलनि बिछाई । ५२९ | 
विविध सुगंधनि सौं छिरकाई, बीरी नीर धरे मन भाई । ५३० । 


१ अगनित २ पाठा० अग्या ३ भ्रमर 

| छूटत जलजंत्रनि चहुँ ओरै, नीर गुलाब सुगंध न थोरै | ५३१ 


तहाँ श्री राधाबल्लभ आये, देखत कुंज पुंज सुख पाये । ५३२ 
पौढे गौर श्याम सुखदाई, आलिंगन चुंबन सरसाई । ५३३ 
वंशी बैननि चेन बढावै, ललिता बीन बजावै गावे | ५३४ 
अनन्यअली चरननि सहलावै, केलि नवेलिन कों सरसावै । ५३५ 
मगन ओट कोटिन सखि दरसें, रूप सुधा रस पीवत सरसै । ५३६ 
सुख के सागर नागर दोऊ, गहर भँवर सुख पार न कोऊ | ५३७ 
उठत तरंग अनंगनि केली, दीनी सब मरयादा पेली । ५३८ 
जलचर निज सखियन के नेना, करत कलोल लेत नव चेना । ५३९ 


दो० महाप्रेम रस मगन तन माते रति रस मेन । 


विलसत दोऊ लाडिले नहिं जानत दिन रैन || ५४० || 


दु० प्रतिविवित अंगनि में अंगा, दरसत सरसत विवि नव रंगा । ५४१. 


उपजत बाढ़त नव नव केली, अघात न दोऊ मैन छकेली । ५४२ 
प्रिय के अंग विमल मुदु नवला, मुकरहु ते झलमलत सु प्रबला । ५४३ 
मंदिर प्रतिविंवित प्रिय तन में, मनों साँझ छवि फूली वन में । ५४४ 
छवि फुलवारि किधौं सुख ऐना, शोभा रचना कहत बनेना । ५४५ 
तिनकौं दरसत नागर जबही, भूल्यो मति गति छल बल तबही | ५४६ 
सो शोभा नेननि में छाई, दिखत न प्यारी तन लपटाई । ५४७ 
कहत लाल कहें कहें मम गोरो, छिनही में कित गई किशोरी | ५४८ 
कही कहा भयौ पिय छिन माँहीं , तन मन कै हों गई जु नाहीं | ५४९ 
लपटी अंगनि अंग समाई, ज्यौं कुंदन मणि नील खचाई । ५५० 
कित तुम बोलत मृदु मुदु बैना, दरस बिना व्याकुल मम नेना । ५५१ 
प्रेम नीर नेननि ते बहहीं, याको द्वार कहाँ यों कहहीं । ५५२ 


कयौं फुलवारी मॉहिं छिपाई, निकसौ देहु दरस सुखदाई । ५५३ 


१ पाठा० हे 

छुटि छुटि उठि उठि जाइ बिहारी, रोक्यो रहे न प्यारी हारी । ५५४ । 
मनौं राज गज मत्यौ अनंगा, बिनु करनी" व्याकुल नव रंगा । ५५५ । 
रोक्यो रहे न रसिकबिहारी, भुज-डोरिनि कसि राखत प्यारी | ५५६ । 
दरस परस दे अधर सुधा री, लेत देत तऊ सुधि न बिहारी । ५५७ । 
तबहि नागरी ने यह जानी, मंदिर को प्रतिविंव लसानी । ५५८ । 
नीलांबर ओढ़यौ सुकुमारी, कसि राख्यौ कुच बीच बिहारी | ५५९ । 
तब प्रतिविंव नहीं दरसावे, कछु कछु तब प्यारी सरसावै । ५६० । 
मिली प्रिया प्यारे ने जानी, तब कछु कहत मधुर मृदु वानी । ५६१ | 
तुमकौं आज जु भयौ कहा री, छिन में व्याकुल भये महारी । ५६२ । 
इतनी कहत थकित भये बैना, प्रेम वारि भरि आये नैना | ५६३ । 
लाल प्रेम कल की मृदुताई, खटकी गड़ी बाल उर लाई । ५६४ । 
उर सौं लागि रही मुख जोहे, सो सुख कहै जु ऐसो को है । ५६५ । 
सो सुख श्री वंशी जू जानें, देखत छवि पर वारत प्रानें । ५६६ । 
दो० मदनानंद विनोद में छके रहत दिन फूल । 

सुरत सुभट घट नाहिं कोउ नागर विवि समतूल ॥ ५६७ ॥ 


दु० घरो चार दिन रह्यौ जु जबही, प्रिय सों पिय विनती करी तबही | ५६८ । 
पहिलें जहाँ बसी हीं प्यारी, चलिये देखें सो फुलवारी । ५६९ | 
नव वन नव फुलवारी फूली, और न कोऊ इनके तूली? | ५७० | 
वाहे? देखि विवस भये भारी, पुनि कयौं वेई चहत लला री । ५७१ | 
अब मोकों लै चलिये संगा, देखत बढ़े चौगुनौ रंगा । ५७२ । 
कुंज कुंज वन देखनि जाई, सोऊ तुमकों दें दरसाई | ५७३ । 
इहि विधि बात छिपाई यातें, प्रीतम विवस होइ नहिं जातें | ५७४ । 
कहत परस्पर बेन रसाला, सुनि सुनि सब सखि कहत निहाला । ५७५ । 
परम प्रवीन सकल सहचारी, दंपति नेह छकी छवि भारी । ५७६ । 
१ हथिनी २ बराबरी में ३ उसको 


२७२ ] परिचर्या विलास लीला. 


लै लै सौंज नवेल नवेली, मगन ओट ठाढीं अलबेली । ५७७ । 
विविध गान करि जुगल जगाये, दरसत छवि पर प्राण बधाये । ५७८ । 
श्री वंशी जू निपटहि नेरी, नीके सब सुख शोभा हेरी | ५७९ । 
भरि गुलाब की शीशी हीरें, सोई कर ले ठाढ़ी नीरें । ५८० । 
छिरकत दंपति के नैननि में, उघरत मुँदत मते मैननि में | ५८१ | 
अतर सने कोमल पट झीने, पौंछे मुख सुख दृग रस भीने । ५८२ । 
चंद्र मणिन खची अनुपम थारी, तिनमें भाँति भाँति मेवा री | ५८३ । 
सरबत पना सु फल रस घनहीं,' देखत शीतल भये तन मनहीं | ५८४ । 
वंशी की सखि लाइ बनाई, देखत गौर श्याम सरसाई । ५८५ । 
परस्पर लेत देत सरसावैं, मदन मोद नव नव सुख पावैं । ५८६ । 
अद्‌भुत एक चषक में दोऊ, पीवत पना अघात न कोऊ । ५८७ | 
खाइ प्याइ भाई मन कीनी, अँचवन दे बीरी मृदु दीनी । ५८८ । 
सो प्रसाद सखि ले छवि निरखी, कुंज कुंज वन देखन हरषीं | ५८९ । 
दो० फुलकाशे सौरभ सने पहिरें कल मुदु चीर । 

तार हार सिंगार सजि शोभा छवि की भोर ॥ ५९० ॥ 

अलकलडे आनद भरे छेल छके रस मैन । 

भोजे अति आसक्ति रस रूप छविन के ऐन ॥ ५९१ ॥ 

अंशनि अंशनि भुज दियैं हंस हंसिनी चाल । 

देखन वन प्रमुदित चले श्री राधाबल्लभलाल ॥ ५९२ ॥ 
दु० कुंज कुंज बेली द्रुम दरसें केलि खेल कों सरसें तरसै । ५९३ । 
वृन्दावन कुंजन घन खोरी, रेंग रँग बेली द्रुम चहुँ ओरी । ५९४ | 
प्रफुलित फलित ललित अरुझाई, कुंजनि गली भली कल छाई । ५९५ । 
चपलित करत अलिन मँडराई , बोलत खग तहा रहे लुभाई । ५९६ । 
भोति भाँति सौरभ की भीरें, सेवत रुचि ले त्रिविध समीरें । ५९७ । 
१ हीरों से जटित २ बहुत से 

अतर गुलाबनि सौं छिरकाई , कोमल शीतल अति सरसाई । ५९९ 
तिहि मधि अलकलडे लडकाई , डोलत बोल नहीं परसाई १ | ६०० 
फिरत देखि वृन्दावन शोभा, उपजत केलि खेल नव लोभा । ६०१ 
आये श्री जमुना के तीरें, शोभित संग सखिन की भीरै । ६०२ 
सुंदर सुभग पुलिन मृदु तहँहीं, जल थल कमल विमल दल जहँहीं । ६०३ 
इक इक रेंग में रंग न थोरै, ऐसें रंग बहुत, नहिं ओरै । ६०४ 
नील पीत कमलनि फुलवारी, ढिंग ढिंगर फूले फूल अपारी । ६०५ 
तिनकों दरसत पिय अलबेलो, देखत उपज्यो मोद नवेलौ । ६०६ 
नील कमल में छिपि तुम बाला, दूंढि निकासौं हौं ततकाला । ६०७ 
बाल लाल की दृष्टि बचाई, नील कमल में जाइ छिपाई । ६०८ 
जहेँ तहँ गौर कांति मृदु छाई, पीत वरन वन कंज लसाई । ६०९ 
इत उत देखत रसिकबिहारी, छिन में नील कंज गये कहे शे | ६१० 
सब सखियन पिय बूझत? डोलें, श्याम कमल कित गये अमोलें | ६११ 
परम चतुर सो सखी कहावै, नील कंज फुलवारि बतावै | ६१२ 
याही में ढॅढौ नव रंगी, पावोगे कल उरज उतंगी । ६१३ 
ढुँढत पिय कमलनि में श्यामा, ले ले नील कमल के नामा । ६१४ 
निपट निकट प्यारी के आवैं, दूँढत फिरि फिरि आवैं जावें । ६१५ 
पिय की यह गति देखत प्यारी, हसति गहति दसननि" रसना* री । ६१६ 
पंकज तजि तजि भृंगनि आवैं, आवत भोरी पर डरपावैं । ६१७ 
चकित चपल कल अंगनि नेना, सो शोभा छवि कहत बनेना । ६१८ 
जिहि दिशि गुंजत रंग रंग भुंगी, तहाँ जानि प्रिय चल्यो त्रिभंगी | ६१९ 
ढूढ़ि निकासी पिय ने बाला, हरषि निरखि कीनी उर माला । ६२० 
तुम तौ मोकों देखी नाहीं, अलिगन तिहि छिन आइ बताँहीं । ६२१ 


१ उस अवनी पर अलकलडे डोल रहे हैं जो बिना बोले ही हृदय को स्पर्श करने वाली है २ 


पास पास में ३ पूछते हुए ४ दन्तावली से ५ जिझ्वा को 


चंद्रकांति मणि मृदु खची अवनी, वन प्रतिविवनि झलकत कवनी । ५९८ 

ज्यों त्यों दूँढि निकासी प्यारी, और न कछू काज बलिहारी । ६२२ । 
दो० पीत कमल में दुरों हों ढूँढि निकासी भाम । 
आज्ञा दई मुसिकाइ मृदु दुरयौ कमल में श्याम | ६२३ ॥ 


दु० लंपट प्रिय की दृष्टि बचाई, पीत कमल में दुरयो लसाई । ६२४ । 
पीतहु श्याम भई फुलवारी, देखत अचरज कहत बिहारी । ६२५ । 
जहाँ दुरयौ हौ रसिकबिहारी, तहाँ गई तिहि छिन सुकुमारी | ६२६ । 
भये श्याम ते पीरे तबही, पीत रंग वन छायो सबही | ६२७ | 
कहा होत हम समुझत नाहीं, उलट पुलट ह्वै छिन छिन माँहीं । ६२८ । 
इहि वन कंज नवल दरसावैं, इहि विधि मन में अचरज लावें । ६२९ । 
तिहि छिन प्रिय ने ढूँढि निकारयौ, भुज भरि ले कुच बिच में धारयो । ६३० । 
हसि हसि बेन कहत सुकुमारी, ढूँढे. निकारयो तुरत लला री | ६३१ | 
सुनहु नागरी परम प्रवीनी, यहे कमल फुलवारि नवीनी । ६३२ । 
छिन में पीत श्याम छिन माँहीं, याकी रीति जु समुझी नाहीं । ६३३ ।. 
अब कैसे" देखो मन लावें,' अब तो ज्यों के त्यों दरसावैं । ६३४ |. 
समुझे नहीं कही मुसिकानी,' तब पिय ने प्रिय की छवि जानी । ६३५ ।. 
यह छवि सुख कछु कहे न जाइ, निरखि हरषि सखिजन बलि जाई । ६३६ । 
| ऐसें जल थल विविध विलासा, कीने लीने सुख की रासा । ६३७ | . 
दो० विविध विलास वन में किये पुनि निज मंदिर आइ । 

बीत्यो दिन संध्या भई मणि दीपक झलकाइ ॥ ६३८ ॥ 
दु० विविध विलास किये वन माहीं , भई साँझ दिन जान्यौ नाहीं | ६३९ । 
पुनि निज मंदिर में सब आये, सिंहासन पर बैठे गाये | ६४० । 
मणि दीपक झलमल चहुँ ओरैं , जगमग मंदिर होत न थोरैं । ६४१ । 
संध्या भोग सखी इक लाई, रितु रुचि सम मन जो जो भाई । ६४२ । 


१ अब एक बार पुन: २ मन लगाकर ३ लाल जू से एक सखी ने मुस्करा कर कहा कि तुम 
तो समझे ही नहीं 

माखन वरे इमरती बानी, पूरी तरकारी रुचिदानी । ६४३ । 
विंजन और विविध रुचिदाई , जेंवत जुगल रसिक सरसाई । ६४४ । 
अँचवन दै तंबोल खवाई, जूठनि सकल सखिन ने पाई । ६४५ । 
दो० श्री राधाबल्लभ लाल की साँझ आरती कीन | 

निरखत सुख शोभा सखी वारि फेरि मन दीन ॥ ६४६ ॥ 
दु० बैठे राधाबल्लभ दोऊ, गान करत आली सब कोऊ । ६४७ | 
मणि मृदंग मणि बीन बजावें, नव नव केलि खेल उपजावैं । ६४८ । 
सुनि सुनि लाल लाडिली सरसें, सब विधि सब पर सुख छवि वरषें | ६४९ | 
रीझत रसिकानंद बिहारी, भींजत प्रेम नैन रस भारी । ६५० | 
| अद्भुत गान तान रस रंगा, सब सखि विद्या निधि जु अभंगा । ६५१ | 


दो० राग रंग अद्भुत सभा अद्भुत बन्यो समाज । 


अनन्यअली हित रसद सुख वरनत आवत लाज ॥ ६५२ ॥ 


दु० नेन बैन तन मन अरसाने, मैन चेन अंगनि सरसाने । ६५३ 
रस निधि उमड़े उर न समाई, केलि खेल खेलनि सरसाई । ६५४ 
सैन समै कौ समयौ जान्यौ, सैन भोग भोगिनु हित बान्यौ | ६५५ 
खाजे मोदक अति रुचिदाई, खात गात' दंपति सरसाई । ६५६ 
ओर जलेबी अति मन भाई, मनु अधरामृत पीवत माई । ६५७ 
पूरी और मुरब्बा लाई, पापर तरकारी रुचिदाई । ६५८ 
फेनी दूध जु मिश्री मिलाई, जेंवत जुगल रसिक न अघाई । ६५९ 
ख्वाइ प्याइ कै अचवन दीने, बीरी दई लई रस भीने । ६६० 
सो प्रसाद ललिता जू लीनों, बॉटि बॉटि सब सखियन दीनौं । ६६१ 


दो० श्री राधाबल्लभ लाल की सैन आरती कीन । 
निरखि हरषि सखि छविन पर वारि फेरि मन दीन ॥ ६६२ ॥ 


१ अंग 

दु० घूमत नेन बैन रस छकहीं, नींद भरे सु कटाक्षन थकहीं । ६६३ । 
मुद्रित खुलत अधिक छवि पावैं, जृंभित' मुख सुगंध वरषावै । ६६४ । 
अतन रंग मुख सुख पर झलंकें, बाढत सुरत केलि की ललकें । ६६५ । 
मन की गति रति सखियन जानी, सेज सोंज तब सब मिलि बानी । ६६६ । 
कुंज कल्पद्रुम केसर बेली, सुख शोभा गन लसत नवेली । ६६७ । 
तिनमें सेज सदन सुखदाई, भानुकांति मणिमय झलकाई । ६६८ । 
चित्र विचित्र मनोहर माई, निरखत रतिपति सुधि बिसराई । ६६९ | 
राजत आजत षोडष द्वारा, तिनकी शोभा झलक अपारा । ६७० | 
इक इक मणि ऐसें जगमगहीं, कोटि कोटि रवि तम? सम लगहीं । ६७१ । 
तिहि मधि अद्भुत सेज रचाई, फूल फूल दल दलनि खचाई | ६७२ । 
सुंदर सेज अनूप बनाई, देखत रतिपति दलनि* लजाई । ६७३ । 
कोमलता कलता' बलि जाई, विविध सुगंधनि सौं छिरकाई | ६७४ । 
रॅग रंग मणि भाजन झलकाई, विविध सौंज भरि धरे बनाई । ६७५ । 
दूध ओटि* मादिक मेवा री, सोंधो सकल सुगंध अपारी । ६७६ । 
| 
| 
| 
| 
| 
| 
| 
| 
| 
| 


वासित” नीर हीर“ भरि झारी, बीरी पानदान में धारी | ६७७ 
ये सब सेज निकट चहूँ ओरी, भरे धरे हित प्रीतम गोरी । ६७८ 
तहेँ श्री राधाबल्लभ आये, सेज सदन देखत सरसाये । ६७९ 
सोये दंपति सुख के ऐना, कछु मुकलित मुद्रित कल नेना । ६८० 
वंशी सौं प्यारी बतरावें | बतियाँ रतियाँ कहि हरषावैं । ६८१ 
परस्पर श्रवननि वदन लगावैं, कहत लहत वच अति सुख पावैं । ६८२ 
ललिता वीन बजावै गावै, नव नव सुरत बिहार सुनावै । ६८३ 
मेन चेन विवि और बढावे, तान तरंग नवल उपजावै । ६८४ 
अनन्यअलो चरननि सहलावै, तन मन दंपति अति सुख पावैं | ६८५ 
मुदु अगुरिन अॅगुरिनु चटकावे, झनकत बिछिया ९ रति रस गांवे । ६८६ 


१ जॅभाई लेकर २ कामदेव ३ अन्धकार ४ समूह ५ सुन्दरता ६ ओटा हुआ दूध ७ सुवासित 
८ हीरो से जडित ९ चरणों में पहनने का एक भूषण विशेष 

नवल नेह अलि बात कहेली, नव नव रसमय प्रेम पहेली | ६८७ 


और नवल नव काम कहानी, हँसि हॅसि कहति लहति लडकानी । ६८८ 
रीझति हँसति लसति अलबेली, रीझि रीझि भुज ग्रीवा मेली । ६८९ 
नवल नेह अलि तू अति नवली, कही पहेली रस की अवली । ६९० 
रीझ रीझ यों कही जु बतियाँ, सुनि सुनि सखी सिरावत छतियाँ । ६९१ 
गौर श्याम तन लपटे ऐसे, खचे नील मणि कंचन जैसे । ६९२ 
परिरंभन चुंबन अनुरागे, आलिंगन अंगनि रस पागे । ६९३ 
अँखियनि सों अंखियाँ अरुझाई, मुख सों मुख बतियाँ मगनाई । ६९४ 
उर सौं उर भुज ग्रीवा कसही, कोमल ललित अंग वर लसहीं । ६९५ 
मानों घन चपला चमकाई, सुरत सनेह मेह वरषाई । ६९६ 
सुरत केलि की कीनी रेलें, भरे सरोवर अंग नवेलें । ६९७ 
सुरत नदी उमड़ी नहिं थोरै, मेंड ऐंड सब डारी तोरें । ६९८ 
कहो नदी सो कहुँ ठहराई, सखि के चख' निधि! माझ समाई । ६९९ 
जे यह लीला हित सों गावें, ते निज दंपति संपति पावें | ७०० 
अलकलडे कों लाड लड़ावैं, छिन छिन में नव रीझहि पावैं । ७०१ 
मधुर प्रेम यह रीति रसीली, स्वादी के उर मॉहिं बसीली | ७०२ 


दो० केलि खेल यों खेलहीं खेलत मनों बसंत । 


| धू 


भोंजे अँग रति रंग में चित्र विचित्र लसंत ॥ ७०३ ॥ 


रसमय रहसि लीला भई परिचर्या सु विलास । 


निशि दिन जे गावैं सुनें होइ सखिन में वास ॥ ७०४ ॥ 


प्रात रात यों सेवहों हित सों सखियनि रासि । 


वंशी के पद कमल में अनन्यअली को वास ॥ ७०५ ॥ 


संवत सत सत्रह पर इकसठ दस पर चार । 


बेसाख मासे द्वेज अरु कृष्ण पक्ष शुभ वार ॥ ७०६ ॥ 


१ नेत्र २ समुद्र 

इहि रस में जे पगि रहे श्री हित जू के दास । 
तिनके चरण सरोज में अनन्यअली कौ वास ॥ ७०७ ॥ 
दोहा दुपई सवैया सत सौ अष्ट रसाल । 
अनन्यअली के उर बसौ श्री हरिवंश कृपाल ॥ ७०८ ॥ 


इति लीला परिचर्या विलास संपूर्ण की जय जय श्री हरिवंश।। २७ ॥| 


श्री हित हरिवंश नामावली 

श्री प्रेमी रसिक अनन्यनि सिरमौर के राज राजेश्वर श्री तारासुत 
श्री रुक्मिणिपति सकल अवतारनि को अवतारी सर्वोपरि विराजमान 
श्री हरिवंश चंद्र निर्मल अकलंक अखंड नित्य मंजुल अनूप अति 
अदभुत श्री हरिवंशी सखी श्री प्यारी की प्यारी सकल सखिन की मुकट 
मणि जाके वचन रचन सुनि-सुनि हँसत लसति श्री गोरी श्री राधा 
सुकुमारी जाके चरन कमल पर नित परत श्री साँवरी परम रसीलो 
कुंजबिहारी ऐसे श्री व्यासनंदनो जयति ॥ श्री रसिकानंद श्री वृन्दावन 
श्री निकुंज नरेश श्री नित्य बिहारी परम रसीले छेल छवीले चिकनिये 
-अलबेले मनमोहने ऐसे श्री राधाबल्लभो जयति ॥ 


दो० श्री राधाबल्लभलाल के चरन कमल उर लाइ । 
तिहि बल श्री हरिवंश के नाम धाम रस गाइ ॥ १॥ | 

दु० जे जे जे श्री व्यासनंद ही, जे श्री व्यासकुँवर वर चंद ही ।२ । 
जे श्री व्यास मिश्रके नंदा, जे श्री व्यास लाल घर चंदा ।३। 
जे जे जे श्री व्यास दुलारे, जे जे श्री तारा सुत प्यारे ।४ | 
जे जे जे श्री तारा लाला, जै जे श्री तारा के हाला | ५ | 
श्री तारासुत लाल लाडिलौ, श्री तारा कौ छेल चाडिलो । ६ | 
जे जे जे श्री व्यास किशोरं, जे श्री व्यास सुवन चित चोरं | ७ | 
श्री तारा कुल मंडल शोभा, द्विज कुल कुमुद चंद्र मन लोभा | ८ | 
जे जे जे श्री व्यास छवीलौ, तारानंदन रसिक गवीलो' । ९ | 
जे श्री व्यास पूत सुखदाई, जे जै जे श्री व्यास लला ई । १० | 
जे जे जे तारा को बेटा, चरन कमल रज में सब लेटा । ११ | 


१ रसिकजनों द्वारा गेय 

जै जे श्री रुक्मिणिपति दुलहु, श्री रुक्मिणि कों अति सुख मूलहु । १२ | 
श्री रुक्मिणि रानी को राजा, श्री रुक्मिणि रानी की लाजा । १३ । 
छोटी श्री मनोहरी रानी, तिनको दूलह नृप सुखदानी । १४ । 
श्री कृष्ण कुँवरि तृतीय कल रानी, तिनको दूलह ईश प्रमानी । १५ । 
दो० मात पिता सबंध के" नाम जु लिखे रसाल । 

अनन्यअली के उर बसो श्री व्यास मिश्र के लाल ॥ १६ || 


दु० जे जे श्री हरिवंश गुसॉई, श्री हरिवंश चंद्र सुखदाई । १७ । 
जे जे जे श्री हित हरिवंशं, जे जे श्री हरिवंश सु हंसं । १८ | 
जे जे जे श्री रसिक नरेशं, जे जे श्री हित नाम सुदेशं । १९ 
जै श्री रसिक शिरोमणि प्रेमी, रसिक मुकुटमणि रस कौ नेमी । २० 
प्रेमी रसिक अनन्यनि राजा, प्रेमी रसिक अनन्यनि काजा | २१ 
प्रेमी रसिक अनन्यनि इष्टं, प्रेमी रसिक अनन्यनि दृष्टं । २२ 
सब अवतारनि को अवतारी, सब अवतारनि प्रान अधारी । २३ 
जे जे श्री हरिवंश कृपाला, जे जे श्री हित परम दयाला । २४ 
जे जे श्री हरिवंश सुजानं, श्री हरिवंश जु रूप निधानं । २५ 
श्री हरिवंश प्रेम रस धामा, श्री हरिवंश महा निहकामा | २६ 
श्री हरिवंश नाम अभिरामा, श्री हित पूरत सबके कामा । २७ 
श्री हित प्रेम सिंधु गंभीरा, श्री हरिवंश महा रस धीरा । २८ 
नागर कुल ईशनि के ईशां, चौदह लोक नवावत सीसं । २९ 
रूप अनूप सुभाव रसीलो, मंद मंद मुख कमल हेँसीलौ । ३० 
निपुण महा जु प्रेम रस दानी, अद्भुत गुननि सिंधु रस गानी । ३१ 
श्री हरिवंश महा अलबेलो, श्री हरिवंश जु रीति नवेलौ । ३२ । 
प्रेमी रसिकनि जीवन मूरी, रसिक अनन्यनि आशा पूरी ।३३ । 
श्री हरिवंश सनेह नवीना, श्री हरिवंश जु परम प्रवीना । ३४ । 


१ लोक संबंधी नाम 


(भान पट PO SY 

परमानंद परम सुखकारी, श्री हरिवंश प्रान आधारी । ३५ 
जे जे जे श्रीश्री गोस्वामी, श्री हरिवंश सबनि पर नामी । ३६ 
श्री हरिवंश रसिक सिरमोरा, प्रेमी रसिकनि को ठिक ठौरा । ३७ 
प्रेमी रसिक सभा कुल मंडन, प्रेमी रसिकनि के भय खंडन । ३८ 
पर उपकारी परम उदारा, परम रसीलो अति सुकुमारा । ३९ 
रसिकनि चूडामणि सिंगारा, चिंतामणि गुन सिंधु अपारा । ४० 
श्री हरिवंश विमल मुख चंदा, वरषत प्रेम सुधा रस कंदा । ४१ 
रसिक अनन्य चकोर जिवारी, पीवत प्रेम सुधा रस भारी । ४२ 
मंगलकारी मंगल धामा, अति अभूत मंगल कल नामा । ४३ 
कुंदन गिरि गन” तन मृदु झलक, दमकत दुति दामिनि दल दलकें । ४४ 
श्री हरिवंश मधुर मृदु बैना, श्री हरिवंश वचन सुख देना । ४५ 
वात्सल करुणासिंधु पियारौ, सबको प्यारो सबते न्यारौ । ४६ 
दंपति संपति रूप छकीलौ, दंपति केलि नवेल गवीलौ? | ४७ 
श्री हरिवंश महा अनुरागी, मति गति मधुर प्रेम रस पागी । ४८ 
श्री हित श्री राधा दुलराई, श्री हित श्री गोरी हँसवाई" । ४९ 
श्री हित राधा जस प्रगटाई, श्री हित गोरी की रति गाई । ५० 
श्री हित जुगल केलि दरसाइ, श्री हित दृग पर प्रिय छवि छाई । ५१ 
श्री गोरी हरिवंश मनाई, श्री हित गोरी पर बलि जाई । ५२ 
श्री हित कुंज केलि विस्तारी, श्री हित जुगल केलि उर धारी । ५३ 
रसिक अनन्यनि को रखवारौ, रसिक अनन्यनि प्रान अधारो । ५४ 
प्रेमी रसिक अनन्यनि प्यारौ, श्री हरिवंश चल्यौ मग न्यारौ | ५५ 
श्री हरिवंश मधुर रस स्वादी, श्री हित रीति न वाद विवादी । ५६ 
श्री हरिवंश जुगल सुखदाई, श्री हित दंपति संपति पाई । ५७ 
श्री हरिवंश रसिक मन लोभा, श्री हरिवंश रसिकजन शोभा । ५८ 


१. समूह २ नवीन केलि को ३ गाने वाले ४ जिन्होंने श्री राधा को हँसाया है 

श्री हरिवंश प्रेम रस भोगी, श्री हरिवंश प्रेम संजोगी । ५९ । 
श्री हित दंपति के मन भावै, दंपति संग मधुर सुर गावै । ६० | 
श्री हित सब अंशनि कौ अंशी, श्री हरिवंश जु जगत प्रसंशी । ६१ । 
दो० श्री हरिवंश सबंध के नाम साठ अडतीस । 
अनन्यअली के उर बसौ रसिक अनन्यनि ईश ।। ६२ ।। 


दु० जे जे श्री हित चिंतक चेरी, श्री हरिवंशी दंपति नेरी । ६३ | 
जेजे जे जे श्री हरिवंशी, राधा के गुन करत प्रसंशी । ६४ । 
श्री हरिवंश निकट निजु दासी, कुंज महलनी केलि खवासी । ६५ । 
श्री हरिवंश अली निजु आली, श्री हित सखी सुभाव रसाली । ६६ | 
हरि मुख वंशी सम नहिं होही, हरिवंशी सबके मन मोही । ६७ | 
बोलत वंशी मधुर रसालं, धुनि सुनि मोहत लाडिली लाल । ६८ । 
निजसहचरि निजुसखी सहेली, नित्य बिहार करावत केली । ६९ । 
दो० इकसत पर त्रेपन भये नाम जु परम रसाल | 
अनन्यअली के उर बसो श्री हरिवंश कृपाल ॥ ७० ॥ 


दु० जेई लें यह नाम रसाला, तेई भये जु अतिहि निहाला । ७१ | 
श्री सेवक जू यहे वखान्यौ, प्रेमी रसिक अनन्यनि जान्यौ । ७२ । 
श्री हरिवंश चंद्र शुभ नाम, सब सुख सिंधु प्रेम रस धाम । ७३ । 
जे यह पढ़ें सुनें कल नामा, तिनकों दरसें श्यामल श्यामा । ७४ । 
नाम रतन रस गुन रति पोई, माल अमोलक मोल न कोई । ७५ । 
इतनी देह" श्री तारा लाला, मो रसना पहिरै यह माला । ७६ | 
श्री वंशी अपु जूथनि माँहीं, अनन्यअली कौं राखौ ताँहीर | ७७ । 
श्री हरिवंश नाम कल माला, कब पहिरों हौं सबही काला । ७८ । 


१. पाठा० द्यौ २ वहीं पर ही 

दो० संवत सत सत्रह परे इकसठ दस पर चार | 
भादौं मासे पंचमी कृष्ण पक्ष शुभ वार || ७९ || 
रटें नाम हरिवंश के ते दंपति के पास । 
तिनके चरन सरोज में अनन्यअली कौ वास ॥॥ ८० || 
दोहा दुपई साठ पर सत्रह ऊपर चार । 
गौर श्याम पद कमल बल अनन्यअली गुंजार || ८१ || 


इति श्री हित हरिवंश चंद्र जू की नामावली संपूर्ण की जय जय श्री हरिवंश ।। २८ || 


व्याह विनोद लीला [ प्रथम ] 

श्री प्रेमी रसिक अनन्य कुल ईशनि के ईश नागर कुल मुकटमणि 
ईशनि के ईश महाराजा सर्वोपरि विराजमान नित्य निर्मल अकलंक 
अखंड मंजुल अनूप आनंदकंद चंद श्री व्यास को दुलारौ मतवारौ 
सबको प्यारी सबते न्यारो चल्यौ मत न्यारौ श्री हरिवंश जू श्री तारासुत 
श्री रुक्मिणिपति सकल अवतारनि को अवतारी महामधुर प्रेम रस 
स्वादी श्री हरिवंशी श्री वंशी सखी लाडिली लाल की प्रशंसी श्री प्यारी 
की प्यारी छिन एक होत न न्यारी पहिरै कल झूमक सारी जाके पाइनि 
में परत बिहारी परम रसीली हँसीली छवीली रॅंगीली मोहन मन मोहनी 
ऐसे श्री व्यासनंदनो जयति ॥ श्री वृन्दावन चंद्र निकुंज नरेश 
श्री सुरतानंद श्री रसिकानंद श्री नित्य दुलहिनी दूलह नित्य नवल 
किशोर श्री निकुंज बिहारी अलकलड़े लड़बाबरे परम रसीले हँसीले 
अलबेले रँगीले छेल छवीले चिकनिये मन मोहने ऐसे श्री राधाबल्लभो 
जयति ॥। 


दो० बन्दौं श्री हरिवंश के चरन कमल रस खान । 
सोई कृपा प्रताप ते व्याह विनोद वखान ॥ १ ॥ 


दु० मंजुल कुंज अनूप सुहाई, तिनकी शोभा कही न जाई । २ | 
कुसुम दलनि की सेज सु तिनमें, विविध सुगंधनि छिरके जिनमें । ३ । 
तिन पर बैठे पिय सुकुमारी, नवल रूप नव छवि शोभा री । ४ । 
रँग रॅग मणि बेली" झलकाई, तिनमें विविध रंग सखि ल्याई । ५ । 
चित्र करन हित हित सौं बाने, विविध सुगंध रंग कल ठानें । ६ । 
रँग रॅंग सींक धरी भाजन में, श्री हरिवंशी ढिंग! काजन में । ७ । 
१ कटोरी २ निकट में ही 


व्याह विनोद लीला [ प्रथम ] [ २८५ 


चित्र करन जब सखि ढिंग आई, तब प्रीतम लालच ललचाई । ८ 
प्रिय अरु सखि सौं हा हा खावैं, मृदु मृदु वच चरननि सिर लावें । ९ 
कबहूं नहिं मै चित्र बनाये, आज्ञा देह तो रचौ मन भाये । १० 
मेरे से को बानें' जानें, जैसे तुम्हरे मन अति मानें । ११ 
तब प्यारी पिय की गति जानी, अति आधीन दीनता ठानी । १२ 
वचन रचन सुनि पिय के प्यारी, मंद मंद मुसकनि छवि न्यारी । १३ 
रीझि फूल उर में न समाई, सो मुसकनि पिय आज्ञा पाई । १४ 
तब प्रीतम अतिही हरषान्यो, उमड्यौ आनॅद उर न समान्यौ । १५ 
प्रथम उरज पर चित्र बनावैं, लंपट दरस परस सुख पावें । १६ 
भॉतिनु भॉतिनु रंग लगावैं, अधिक गहर सों चित्र बनावैं | १७ 
रँग के भाजन सखि कर गहहीं, भरि भरि सींक देत जो चहहीं | १८ 
रचि रचि प्रीतम चित्र बनावे, पिय कर ओर बाल दरसावैं २ | १९ 
पौंछि पौंछिकें फेरि बनावे, देखत प्रिय कों हाँसी आवै । २० 
देखि सखी कपटी की बतियाँ, नेंक न भूलत अपनी घतियाँ । २१ 
निशि दिन तुम सेवा रेंग रंग्यौ, कुत कुत धनि धनि कहत उमंग्यौ । २२ 
लुम इनके अनुराग सु रंगी, छिन छिन में सुख देत अभंगी । २३ 
को जानें दोउन की बतियाँ, मन मन जोरत नव नव रतियाँ । २४ 


दो० वचन रचन सखि के सुनत रीझी हरषी बाल । 


छेल छवीली लाडिली हॅसि चितई तन लाल ॥ २५ ॥ 


दु० चिते लाल तन मुदु मुसिकानी, सो छवि लेस न जात वखानी । २६ 
चितवत पिय तन अपु कुच ओरें, मुख प्रतिविंवन छवि नहिं थोरै । २७ 
अपु कुच में अपनों मुख चंदा, प्रतिविंवित छवि झलकत वृंदा । २८ 
देखत पिय कौतिक मन हरही, रूप सिंधु नेनन में भरहीं । २९ 


१ बनाना या बना सकता हे । २ देखती है 

२८६ ] व्याह विनोद लीला [ प्रथम ] 
एक उरज में प्रिय मुख झलक, निरखत मोहन बढ्ने रति ललकें | ३० । 
दूसरे कुच में देखत प्यारी, तिनमें अपु प्रतिविंव निहारौ । ३१ । 
देखि देखि अचरज मन लावैं, मंजुल जोरी देखी भावें । ३२ । 
महा मगन प्रिय सौं कहे बैना, सुनहु लाडिली वच सुख देना । ३३ । 
तुव कुच कनक महल से दोऊ, तिनमें गौर श्याम कल कोऊ । ३४ | 
दिखियत प्रगट मनोहर जोरी, तिनकी नव नव छवि नहिं थोरी । ३५ । 
अति मंजुल कल जुगल विराजें, अनुपम तुमहूँ ते छवि छाजें । ३६ । 
इनमें जे हैं नवल किशोरी, तिनसौं व्याह करौ मम गोरी । ३७ । 
इनमें जे है श्याम सलौनौ, काहू गुन में नाही औनौं | ३८ । 
अपनों व्याह करौ तिन संगी, हिलमिलि सब सुख करें अभंगी । ३९ । 
किधौं करी जो नहिं इहि बतियाँ, सुखद विचारी मैं इक बतियाँ | ४० | 
इनको कुच में ते जु निकासी , इनसौं इनको व्याह प्रकाशौ | ४१ | 
अरु तुम्हरो मेरी मिलि कीजे, तब सब सुख नीके करि लीजे । ४२ । 
पिय के वचन रचन सुनि गोरी, सखि तन चिते हँसति मुख मोशे । ४३ । 
ज्यौं ज्यो बाल मंद मुसिकावें, त्यौं त्यो प्रीतम हा हा खावें | ४४ । | 
अरु काढ़न' को जतन? करत री, कर में कुच गहि सोच धरत री । ४५ । 
| दरसत तरसत चख जल भरहीं, नव नव घत मन मन में धरहीं । ४६ । . 
दरस होइ पै परस न होई, तन मन की सुधि बुधि सब खोई । ४७ । 
वेगि निकासौ हित चित लावैं, जो छिन जाइ सो फेरि न आवें | ४८ । 
| आज्ञा देहु? मोकों मै ल्याऊँ, कौन द्वार ह्वे जाऊँ आऊँ । ४९ | 
वदन द्वार के नाशा नेना, किंधौं श्रवन नाभी सुख दैना । ५० । 
कित ह्वै आवैंगे बलि जाऊँ, तिहि पथ लैनै सनमुख जाऊँ ।५१। 
ज्यों ज्यों बैन कहत नवरंगी, त्यो त्यो हसती उरज उतंगी । ५२ । 
हँसति लसति सखि दै करतारी, दसन वसन झलकन छवि भाशी । ५३ । 


१ निकालने के लिये २ उपाय ३ पाठा० द्यौ 


व्याह विनोद लीला [ प्रथम ] [ २८७ 
सखि कौं बैन कहत अलबेली, पिय कौ जतन करो कछु हेली । ५४ । 
दो० उभे वचन निजसखी सुनि आनंद उर न समाइ । 

भली भली बलि जाइहों करों जतन सुखदाइ ॥ ५५ ॥ 
रति रस व्याह विनोद कौ बढ्यौ चाव मन माँहिं । 
प्रमुदित सब सखि अति भई फूल समात उर नाहि ॥ ५६ ॥ 


दु० नव दुलहिनि नव दूलह बिहारी, व्याह विनोद बढ़यौ रस भारी | ५७ | 
नितही सहज सहाने बागे, कोमल अरुन सुगंधनि पागे । ५८ | 
मणिन खचित भूषण रॅग रंगा, एक वैस छवि नवल तरंगा । ५९ | 
श्रमकन जलज? सेहरे बाने, पीक लीक चित्रनि कल ठाने । ६० | 
| भाग सुहाग मौर सिर मोरी, लजित बलित रतिपति छवि सौ री । ६१ । 
कुंज सघन द्रुम बेली फूली, जगमग जगमग होत अतूली" | ६२ । 


| भृंग विहंग मते + अनुरागे, गावत मंगल रति रस पागे । ६३ । 
कुसुम सेज आसन पर दोऊ, बैठे निजुसखि ढिंग सब कोऊ । ६४ | 
| उरज कनक ह्वै महल झलकहीं, सहजहि मंजुल सुखद छलकहीं । ६५ । 
नव .दुलहिनि नव दूलह राजें, सुरत निशान सहज नित बाजें | ६६ । 
सहज सुभगता मंडप बान्यो, रूप अनूप विताननि तान्यौ | ६७ | . 
नव नव छवि फवि झालरि सोहें, नव नव शोभा देखत मोहें । ६८ । 

अलक झलक कल बंदनवारैं, रचना केलिन रंग अपारैं । ६९ ।. 
करत रीति सब प्रेम सहेली, व्याह होत नव नव रति केली । ७० | 
किंकिनि नूपुर गाइनि गावैं, सबके मन कों मोद बढ़ावैं | ७१ | 
नव नव तान मान उपजावें, राग रागिनी अमित लजावैं | ७२ । 
निर्तत चपल नैन अनियारे, दिखवति हावनि भाव अपारे | ७३ | 
निगम छंद कुल नेति उचारें, दीन बैन जस कहत अपारें | ७४ | 


१ पाठा० नव दूलह दुलहिनी बिहारी २ विवाह के समय पहने जाने वाले बस्त्र ३ मोती 
४ जिसकी कोई तुलना नहीं है ५ मत्त 


क _ लालच डोरें, छूटे नहीं उपाइ किरोरें । ७६ । 
दो० अंचल रूप अनूप कल शोभित अंगनि माँहिं । 
गाँठ दई आशक्ति ने कबहुँ छूटे नाहिं ॥ ७७ || 
दु० चुंबन दूधाभाती कीनी, रति विपरीत सु भॉवर दीनी । ७८ । 
कोउ रति न बची रस केली, रीति भाँति सब करी नवेली । ७९ । 
रति रस धन गन लीनों दीनों, रहयौ रंग रस बस पिय कीनों । ८० । 
नवल प्रीति ने देवी पूजी, जे जे कहत कोकिला कूजी ।८१। 
जुरी बरात सखिन दृग माई, छवि विंजन जेंवत न अघाई । ८२ । 
मगन ओट निरखत सखि कोटें, देत असीसन अंचल ओटै | ८३ । 
जुग जुग ऐसें करौ बिहारा, दुलहिनि दूलह अति सुकुमारा । ८४ । 


दो० नव दूलह नव दुलहिनी व्याह विनोद रसाल | 
अनन्यअली के उर बसो श्री हरिवंश कृपाल ॥ ८५ || 


इति व्याह विनोद लीला [ प्रथम ] संपूर्ण की जय जय श्री हरिवंश || 


व्याह विनोद लीला [ द्वितीय ] 


' दो० श्री गुरु चरण प्रताप ते अरु इक व्याह विनोद । 
कहीं लहों सो यथामति उपज्यो मो उर मोद ॥ ८६ ॥ 


दु० लाल कुंज पुंजनि शोभा री, देखत उपजत नव लोभा री । ८७ । 
तिहि मधि लाल सेज सुखदाई, तिन पर बाल लाल विलसाइ । ८८ । 
सनमुख बैठे प्रीतम प्यारी, अँग अग सुरत रंग छवि न्यारी । ८९ । 
पिय के दोउ नेन विशाला, दोऊन में प्रतिविंवित बाला | ९० | 
सो प्रतिविंवनि दरसति गोरी, सहजहि जोहि मोहि रही भोरी ।९१। 
आपु रूप मे आपु लुभानी, सो छवि कैसें जात वखानी । ९२ । 
महा मगन माती रस मेना, कहति लाल कों रसमय बैना ।९३। 
सुनहु लाल इक मेरी बतियाँ चोरि लई मेरी सब मतियों । ९४ । 
| इक इक दृग में इक इक गोरी, महा मनोहर छवि नहिं थोरी । ९५ | 
हम तुम व्याह करें इक संगी, मोकों श्याम करौ नवरंगी । ९६ । 
। व्याह तुम्हारी इनसों करहीं, इक सों मेरी करिये हरि ही । ९७ | 
प्रिय के वचन रचन सुनि प्यारो, हंस्यो लस्यो सुख बाढ्यौ भारो । ९८ । 
सुनतहि मंजुल व्याह विनोदा, समात न उर में बाढ्यौ मोदा । ९९ | 
मदन प्रेम बिच सखी सहेली, करत व्याह की रीति नवेली । १०० | 
मंडप पलकें अलकें झलकैं , रचना शोभित नव नव ललकैं । १०१ | 
वेदी वदन चंद झलमलहीं, नारी छविन जुरीं दल दल ही । १०२ । 
जुगल महल कल नेना राजें, तिनमें जुगल दुलहिनी भ्राजें । १०३ । 
रूप सिंगारनि मोहनताई, दई गाँठ आशक्ति बनाई | १०४ | 
चितवनि विधि सौं भॉवर दीनी, व्याह रीति सब दीनी लीनी । १०५ । 
निर्तन सुंदर चंचलताई, गावत नवल नवल मधुराई । १०६ । 
घुँघट पट कल लज्या मानों, हँसनि लसनि सनमान वखानों | १०७ । 


२९० ] व्याह विनोद लीला [ द्वितीय ] 


मंजु माधुरी दूधाभाती, कीनी, कीनी शीतल छाती । १०८ । 
हाव भाव विंजन रुचिदाई , जेंवत लालच छिन न अघाई । १०९ । 
और बरात सखिन के नैना, जेंवत त्रिपित होत नहिं चैना | ११० । 
भई भीर छवि की अधिकाई, नैन ऐन में समात न माई । १११ | 
मिले झिले मुख सौं मुख नेना, रहयौ रंग सुख कहत बनेना । ११२ । 
मुख तंबोल अधर अरुनाई, लेत देत कोऊ न अघाई । ११३ | 
भरि लई पिय प्यारी अँकवारी, मनों रंक निधि पाई भारी । ११४ | 
यह सुख मगन ओट सखि दरें, छवि पर वारत चित वित सरसें । ११५ | 
ऐसें नित नित व्याह बिहारा, छिन छिन में सो होत अपारा | ११६ । 
श्री हरिवंश कृपा ते जेसौ, भयो प्रकाश कहयौ में तैसौ | ११७ | 
दोइ भाँति के व्याह वखाने, बिनु हित जू जन और न जानें । ११८ । 
लीला व्याह विनोद वखान्यौ, दंपति के उर नेन समान्यौ | ११९ | 
कै जानत हैं देखनिहारी ,' अनन्यअली छवि पर बलिहारी | १२० । 
जे यह लीला हित सौं गावैं, ते यह कुंज महल सुख पावैं | १२१ | 
नित प्रति ललना लाल लडावें, नव नव रोझ छिनहिं छिन पावें । १२२ । 


दो० संवत सत्रह सौ परे इकसठ दस अरु चार । 
माह मास पून्यौ विमल शुक्ल पक्ष शुभ वार ॥ १२३ ॥ 
यह लीला पूरन भई व्याह विनोद वखान । 
अनन्यअली के उर बसौ लाल लाडिली बानि? ॥ १२४ || 
दोहा दुपई एकसत ऊपर भये पचीस । 
अनन्यअली के उर बसौ श्री वृन्दावन ईश ॥ १२५ ॥ 


इति व्याह विनोद लीला [ द्वितीय ] संपूर्ण की जय जय श्री हरिवंश ॥ २९ ॥ 


कक 
१ देखने वाली सहचरियाँ २ आदत (नित्य प्रति विवाहोत्सव करने की टेव) 


षटरितु विलास लीला 


श्री प्रेमी रसिक अनन्य कुल भक्त नृपति चूड़ामणि नरेश सकल 
अवतारनि कौ अवतारी सर्वोपरि विराजमान महामंगल परमानंदकंद 
मूर्ति श्री तारा जू को लाडिलो लाल श्री रुक्मिणिपति श्री हरिवंशचन्द्र 
निर्मल अकलंक अखंड नित्य अनूप मंजुल अति अद्भुत श्री हरिवंशी 
श्री वंशी सखी श्री हितचिंतक निजु चेरी रहति दंपति के नेरी श्री 
लाडिली जू की लाडिली प्यारी प्रान हूँ ते प्यारी पहिरें कल झूमक सारी 
जाके चरन कमल नित बंदत छेल छवीलौ साँवरौ बिहारी ऐसे श्री 
व्यासनंदनो जयति ॥ श्री वृन्दावन नरेश निकुंज विलासी परम रसीले 
हॅसीले छैल छवीले चिकनिये मन मोहने ऐसे श्री राधाबल्लभो जयति।। 


दो० श्री गुरु श्री हरिवंश के चरन कमल रसखानि । 


बंदी नित चित लाइकैं सवोपरि यह जानि ॥ १ ॥ 
सोई कृपा प्रताप ते षटरितु रसद विलास । 
वरनों कछुवक यथामति जैसौ होत प्रकाश ॥ २ ॥ 


दु० रसिक रसिकनी परम रसीले, मैन चैन रस प्रेम बसीले । ३ । 
उठे प्रात सब रात जगीले, केलि खेल रति रंग पगीले ।४ । 
बिहरत वृन्दावन घन माँहीं, प्रेम मगन तन मन सुधि नाहीं । ५ । 
श्री वृन्दावन अनुपम धामा, बसत लसत नित श्याम जु श्यामा । ६ | 
शोभा मुख छवि कहत बनैना, जानत जिनंके देखत नैना । ७। | 
अद्भुत नव निकुंज सुखदाई, बेलि नवेलि द्रुमनि छवि छाई । ८ । 
प्रफुलित फलित दलित" लपटाई, मन मोहन मोहे दरसाई । ९ । 
कमल गुलाब दलनि मृदु लीने, अनुपम विविध सुगंधनि भीने । १० | 
दल दल में कल दल दल ठाने, चित्र विचित्र सेज सुख बानैं । ११ | 


१ दलों से युक्त 


२९२ ] षटरितु विलास लीला 


अलकलड़े अलबेले आये, दरसत कुंज पुंज सुख पाये । १२ | 
शिथिल वसन अटपटे सु बैना, घूमत मुँदत खुलत कल नैना । १३ । 
अलसत मुरि-मुरि लेत जॅभाई, चुटकी दे वंशी बलि जाई । १४ । 
शोभित कल मरगजे सिंगारा, शोभा छवि नव रूप अपारा | १५ | 
बैठे सेज सुखद पर आये, रस निधि उमड़े उर न समाये । १६ | 
तहेँ के कौतुक कहे न जाई, त्रिविध समीर बहे रुचिदाई । १७ । 
भृंग विहंगनि रंगनि रंगा, तिनके मोद विनोद अभंगा | १८ | 
बोलत मधुर मधुर मृदु वानी, कहत सु नव नव केलि कहानी ।१९ । 
सुनि सुनि रसिक रसिकनी सरसे, पुनि पुनि केलि खेल कों तरसैं । २० । 
नव नव कुंजनि शोभा दरसे, हसत लसत नव नव छवि बरसे । २१ । 
दो० अति आसक्त सनेह में छके लाडिली लाल । 

मुख सौं मुख दृग दृगनि सों परम उदार सु बाल ॥ २२ ॥ 
दु० अति प्रसन्न दरसी पिय प्यारी, विनती करत कहत हाँ हाँ री । २३ । 
अहो कृपाल बाल बलि जाऊँ, एक बात नव सुख हों पाउँ । २४ । 
पूरन कीजे आशा मेरी, हौं तुम्हरी चेरी की चेरी । २५ | 
मेरौ भेष आज तुम धारो, मोकों दीजे भेष तुम्हारी । २६ | 
परस्पर ऐसें करो सिंगारा, सब पर यह सुख करौ विचारा । २७ । 
बनि ठनिके तब चलिये तहँहों, ठ्न सकल सखी निज जहुँहीं | २८ । 
और श्याम के भेद बतावे, परम चतुर सो सखी कहावै । २९ । 
कोऊ न जानें ऐसे बानें, जोहि मोहि सखि वारें प्राने । ३० । 
वचन रचन सुनि प्रिय मुसिकाई, सो मुसिकन पिय आज्ञा पाई । ३१ । 
दो० बैन चेन रस में पगे कहे लहे प्रिय लाल । 

मगन ओट कोटिन सखी सुनि सुनि कहत निहाल ॥ ३२ ॥ 
G सकल सौंज लै पिय अनुसरहीं, प्रथम सिंगार प्रिया कौ करहीं । ३३ । 

श्याम कंज मृगमद कल लीनों, श्याम श्याम गोरी तन कीनों । ३४ । 
केश कसे कल जूरौ बान्यौ, केश केश में * चित वित सान्यौ । ३५ 
पोत पाग रचि रचिकें बानी, बिच बिच खिरकी लाल सु ठानी । ३६ 
पेच पेच में पिय अरुझायो, क्योंहूँ जात नहीं सुरझायौ । ३७ 
केसर तिलक रुचिर रचि कीनों, तिहि मधि अरुन बिंदु कल दीनों । ३८ 
रूप छविन के ऐना नेना, दीरघ चपल श्याम सुख दैना । ३९ 
नासा बेसर तार सुढ़ारा, शोभा छविन होत बलिहारा । ४० 
श्रवननि अद्भुत बड़े बड़े मोती, विमल गंड में फैली जोती । ४१ 
कहत न बने सु मुख सुख बानं, बार बार पिय वारत प्रानं । ४२ 
विवि दुलरी ग्रीवा में राजे, कनक जलज की अति छवि छाजें । ४३ 
उर पर कनक तार के हारा, मनौं रूप छवि करत बिहारा । ४४ 
मानों भुज सिंगार लता री, इनके सुख जानत सु बिहारी । ४५ 
कंचन चूरा पहुँची वानी, मृदु अँगुरिन में मुदरी वानी । ४६ 
रंग रंग मणि में छवि झलकैं , मानों पिय की अति रस ललकें । ४७ 
बागौ पीत जीति सब शोभा, मनु लंपट की लपटी लोभा । ४८ 
कटि तट में मणि किंकनि माई, मनु पिय की लपटी अघिराई २ । ४९ 
गुलफनि में अति छवि सौं बानें, चौपहलू चूरा मणि ठानें । ५० 
मधि? मणि कंकर* कल झनकारें , मनों दीनता लाल उचारें । ५१ 
कुमकुम चित्र विचित्र बनाये, मनों मनोरथ फूल लगाये । ५२ 
चरन कमल छवि कही न जाई, अनन्यअली तहे बसत सदाई । ५३ । 


दो० श्री गोरी कों श्याम ने करी श्याम अभिराम । 
वारि वारि तन मन दिये जोहि मोहि कल श्याम ॥ ५४ ॥ 


दु० पिय कों बाने गोरी गोरी, कहत न बने रूप छवि सो री । ५५ । 
कुमकुम कौ कल लेपन कीनौं, नख शिख गौर श्याम को कीनों । ५६ । 


१ एक एक बाल में २ अधीरता ही ३ चूरा के भीतर ४ मणियों की छोटी-छोटी कंकड़ियॉं 

अपने उत्तीरन" सिंगारा, उपंमा सकल होत बलिहारा । ५७ | 
नख शिख नव गोरी सिंगारी, उपमा सकल होत बलिहारी । ५८ । 
दो० श्री गोरी के उरज कौं, भयौ जु अति आनंद । 

नव गोरी के हिये पर, प्रगटे लै छवि वृन्द ॥ ५९ ॥ 
सो० अचरच अद्भुत बात, जात नहीं मोपै कही । 

कोन प्रेम की जाति! किये खिलोना जुगलवर || ६० ॥ 
दु० देखि परस्पर अचरज मानें, सकुचत मुसिकत रूप लुभानें । ६१ । 
परस्पर रीझि रीझि बलि जाई, चित वित वारि डारि हरषाई । ६२ | 
हँसि हँसि भेंटत उर लपटाई, रस निधि उमड़े उर न समाई । ६३ | 
न्यारे ह्वै न रहें ललचाई, अति आसक्त प्रेम विवसाई | ६४ ।. 
कबहूँ ऐसे बने जु नाहीं, कहि कहि अरस परस हरषाहीं | ६५ । 
तुम सुंदरि अति बनी जु ऐसी, मनों ओर ते? श्यामहि जेसी । ६६ । 


ऐसे तुमहूँ बने बिहारी, मनों ओर ते गोरी प्यारी । ६७ | 

अब कोऊ यह भेद न जानें, यों कहि उठे मंद मुसकाने । ६८.। 

दो० मनहुँ सिंधु आनंद के दोऊ मिले उमंग । 
शोभा सुख छवि रूप की उठत अनंग" तरंग ॥ ६९ ॥ 
मीन सखिन के नेन गन करत कलोल अनंत | 
न्यौछावर तन मन किये धनि धनि सबै भनंत ।। ७० ॥ ` 


दु० गौर श्याम अभिराम नवेले, आवत अलकलडे अलबेले | ७१ | 
मंद मंद पग धर पर धरहीं, रूप छविनु की वरषा करहीं | ७२ | 
लजत राज गज गतिन मराला, निरखि निरखि सखि कहत निहाला | ७३. | 
हसत लसत आँगन में आये, उमड़े आनँद उर न समाये । ७४ । 
निरखत हरषत वंशी पासा, मुसिकति कहत वचन परिहासा । ७५ । 


१ उतारे हुए २ यह प्रेम किस जाति (प्रकार) का है ३ प्रारंभ से ही ४ पाठा० अनंत 

अदभुत अनुपम बनी सु जोरी, चित वित सबके लीने चोरी । ७६ । 
सुनी न बनी न भनी न देखी, नवल प्रवीन जात नहिं लेखी । ७७ । 
अद्भुत अंगनि रंग सिंगारे, बने छविन सौं छविहि अपारे | ७८ । 
सब अंगनि सिंगार बनाये, वच के" क्यों न सिंगार कराये । ७९ । 
भूलि गये कै जानि न रचहीं, किधौं सिंगार रंग नहिं बचहीं | ८० । 
किधौं तुमहि पै बने जु नाहीं, ए तो ज्यों के त्यों दरसाहीं । ८१ | 
बड़े पिशुन? ये मधुरे बैना, इनते दूरै नहिं कछु चैना' । ८२ । 
इनके कहे ते हम कछु जाने, नवल जुगल तुम क्यों सकुचाने । ८३ । 
हमकों तो लागत हौ नीके, सब सुख इहि रस आगे फीके । ८४ । 
दो० चले महल में सकुचिकैं मंद मंद मुसिकाइ । 
वचन रचन निजुसखी के सुनि सुनि विवि सरसाइ ।। ८५ ॥ 
यह सुख छवि निरखत सखी करत प्रान बलिहार । 
अनन्यअली उर-सदन में ऐसें करहु बिहार ॥ ८६ ॥ 
हँसत लसत षटरितु प्रगट करत हास परिहास । 
तन वन में फूली नई रितु बसंत सुखरासि ॥ ८७ ॥ 
अथ बसंत रितु :- | 
कवि० मंद मंद ही हसंत आई है रितु बसंत, 
लाल बाल जहाँ लसे तहाँ ठाढी जाइकैं । 
अंग अंग भाम श्याम रोम रोम में रसाल, 
फूली हैं बसंत रितु घनी तहाँ आइकैं ॥ 
मधुरितु देखि देखि फूली उनते विशेष 
फूली फूल जोहि मोहि फूल वृंद पाइकें । 
फूल्यो वन सखी जन फूले विहंग भृंग मन, 
अनन्यअली फूल मन दये हें बधाइकें || ८८ ॥ 

१ वचनों के २ चुगलखोर ३ जो कुछ तुम दोनों ने चैन किया वह इनसे कुछ दूर नहीं है 

दु० हँसति लसति मधुरितु वर आई, प्रमुदित उर आनँद न समाई । ८९ । 


अहो नवल प्रीतम श्री श्यामा, तुव तन वन घन सुंदर धामा | ९० 
रोम रोम में कल दरसावै, रितु बसंत गुन सुख बरसावे । ९१ 
भूली फूली अति हौं दरसी, फूली फूल फूल ले सरसी । ९२ 
निरखत अतिही भूली भूलें, सखि जन वन घन खग अलि फूलें । ९३ 
मधुरितु के वच सुनि मुसिकाई, मनौं विविध रॅंग छवि छिरकाई । ९४ 
वेई रंग सबनि पर छायौ, फूल्यो अति सुगंध महकायौ । ९५ 
नवल जुगल भोने नव रंगा, झलकत छलकत अंग अनंगा | ९६ 
फूल फूल ने सेज बनाई, सकल सुगंधनि सौं छिरकाई । ९७ 
तिन पर शोभित नवल बिहारी, पाई संपति नवल अपारी | ९८ 
राजत दै दोऊ भुज ग्रीवा, अति आसक्त नेह की सीवाँ । ९९ 
सुरत हिंडोरे दोऊ झूले, अँग अँग विमल नवल कल फूले । १०० 
लंपटता मत्तताइ झुलावै, चपल गात सब कहत न आवै | १०१ 
देखि रह्यो प्यारी मुख चंदा, पस्यौ चकोर रूप छवि फंदा । १०२ 
कोक कलनि भरि चितवनि नेना, चित वित पिय के लै दे चैना । १०३ 
झोटा देत विलास अनंगा, लेत देत नव नव सुख रंगा । १०४ 
भूषण धुनि कल बाजे बाजें, रतिपति विवस होत सुनि लाजें | १०५ 


दो० रितु बसंत फूली रहे तन वन मॉझ अतूल | 


रुचि ले दुहुँनि लड़ावहीं फूलत नव नव फूल ।। १०६ ॥ 


इति बसंत रितु 
र 
अथ ग्रीषम रितु :- 
कवि० ग्रीषम रितु रसाल भावै मन बाल लाल, 
लोचन भये निहाल रूप दरसाइकैं । 
भूषन उछीर चीर रूप छविन की भीर, 
दरस कौ ह्वै अधीर रहे सरसाइकें || 

रूप हू कौं रूप भयौ छवि हू छवीली भई, 
अंग अंग रोम रोम नेन भये आइकें । 
उपमा अनूप भई उपमा गन ले गई 
कह्यौ हे अनन्यअलि वंशी बल पाइकैं || १०७ || 
कहौ कयौं लपटाति काहे कों सटपटाति, 
दुराइ ते दुरैं नहीं घने यह साज री । 
लाज गुप्त जूथ आइ गुप्त के करें उपाइ, 
बनी नहिं घात गई गुप्त लाज लाज री ॥ 
ग्रीषम के सुने बैन मुसिकाइ पाइ चैन, 
सियराइ रची कुंज पुंज किये काज री । 
आये तहो बाल लाल हँसै लसे वंशी आलि, 
फूली है अनन्यअलि देख्यौ सुख राज री ॥ १०८ || 
दु० ग्रीषम रितु रुचिदाई आई, नेननि कौं छवि संपति लाई । १०९ । 
रुचि ले टहल करत सियराई, खान पान पट शीतलताई । ११० | 
अतर सुगंध गुलाबनि लीने, ठौर ठौर सब शीतल कीने । १११ | 
सुधा गुलाब सुगंधनि नीरें, छूटति हें जलजंत्रन सीरें* | ११२ । 
तिहि मधि फूल गुलाब निकुंजा, तैसी सेज रची सुख पुंजा । ११३ । 
छिरक्यौ कल कपूर को नीरा, त्रिविध पवन खग अलि की भीरा | ११४ । | 
तार हार सिंगार रचाई, फूलन उज्ज्वल पट पहिराई । ११५ | 
बैठे दंपति तलप हिंडोरैं, नवल रूप छवि सुख नहिं थोरै । ११६ । 
नेनन सैनन विलसें सरसे, नवल रूप छवि अंगनि दरसैं | ११७ | 


दो० जल थल विविध विलास कल, खेल नवेल न थोर | 
विलसे जो सब नेन में, नागर नवल किशोर ॥ ११८ || 


दु० नेननि कीने विविध विलासा, पूरी मन मन की सब आशा । ११९ । 


१ शीतल 

सखियन उज्ज्वल किये सिंगारा, करत हास परिहास अपारा | १२० | 
हँसत लसत दंपति छवि बरसें, शीतल होत सखी जन दरसें | १२१ | 


दो० मनु ग्रीषम पावस' लिये आई संग लसंत । 
रुचि लै सेवा करत हें नव नव सुख वरषंत || १२२ ॥ | 
इति ग्रीषम रितु 

छ 


अथ पावस रितु :- 
कवि० पावस की रितु आई श्याम घटा सरसाई, 
मंद मंद मुसिकाई दोऊ सरसात री । 
चपला हू चमकाति गरजाति लरजाति, 
पिय हिय लपटात अति हरषात री ॥ 
नाचत हें मोरी मोर पिक बोलें ठौर ठौर, 
आनेंद बढ्यौ न थोर सुख वरषात री । 
लाल कुंज लाल सैन बाल लाल माते मैन, 
विलसैं अनन्यअलि कह्यौ नहिं जातं री ॥ १२३ ॥। 
दु० पावस रितु आई मन भाई, हसति लसति आनेंद न समाई । १२४ । 
दिशि दिशि श्याम घटा उमड़ाई, गरजाई दामिनि चमकाई । १२५ । 
सकुचि पीय के हिय लपटाई , लाजत घन दामिनि चमकाई । १२६ । 
प्रमुदित नाचत मोर रु मोरी, डोलत बोलत हंसनि जोरी २ ।१२७। 
वग खग शोभा कही न जाई, हरषत दंपति सुख वरषाई । १२८ । 
लाल कुंज में सेज सु लाली, रंगावलि ने रची रसाली | १२९ | 
बाल लाल कल तिनमें राजें, लाल लाल पट भूषण साजें | १३० । 
कोकिल राग अलापि मलारा, गावत अति कल मार बिहारा । १३१ । 
रति रस रंगनि झरी लगाई, तैसी कल चपला चमकाई । १३२ । 
तैसौ ये घन वन* वरषाई, झमकि चमकि चपला दुरि जाई । १३३ । 


१ पाठा० हिमरितु २ हंसों की जोड़ी ३ जल 

घन दामिनि कामिनि अरु कामा, जूथ जूथ मिलि अपने धामा । १३४ । 
गौर श्याम के गुननि वखानें, सकुचत सब अचरज मन मानें | १३५ | 
ये घन दामिनि नित अचलाई, छिन छिन बाढ़त नवल कलाई । १३६ । 
सुने नभने नदेखे ऐसें, इकरस वरषत आनंद जैसे । १३७ | 
उपमा देत हमारी कोई, झूँठे वरन करत कवि कोई । १३८ । 
दंपति सों पावस के बैना, हंसत लसत सुनि पावत चैना | १३९ । 
दुलहिनि दूलह छवि चित चोरैं , झूलत फूलत सुरत हिंडोर | १४० | 
प्रथम समागम डरपति अवला, लपटति पिय हिय सुख दे नवला । १४१ । 
मत घत लंपट के कहि कोई, घत मत छल बल भूले सोई । १४२ । 


दो० रूप घटा उमड़ी प्रिया नवल नेह वरषंत । 
श्याम पपीहा त्रिपित नहिं सदा रहत तरसंत || १४३ ।। 
इति पावस रितु 
| श 
| अथ शरद रितु :- 
कवि० माते प्रेम मैन रंग नाचत हैं अंग अंग, 
खेलें रस रास संग नागरी किशोर री | 
तेसी उजियारी रेन मंडल फूलनि सैन, 
भूषण गुंजार वैनु बाजें गान थोर री ॥| 
फूल देखि फूले फूल शरद रितु रही भूल 
चंद पौन कीन सूल निशा थकी जोर री । 
खग मृग थके वारि" सखी देत प्रान वारि 
अनन्यअली देखि देखि भई हैं चकोर री || १४४ || 


दु० शरद सु रितु आई हरषाई, फूलनि सों वन घन प्रफुलाई । १४५ । 
निर्मलता निर्मल धर कीनी, मुकरहु कौ अति शोभा दीनी । १४६ । 


१ जमुना जल र दर्पणों को 

रुचि ले सेवत त्रिविध समीरें , रंग रंग खग अलि की भीरें । १४७ । 
अदभुत वृन्दावन घन शोभा, शोभा कों देखनि बढि लोभा । १४८ | 
कुंज कुंज वीथी सुखदाई, अवलोकत डोलत लड़काई । १४९ । 
निशि उजियारे लाल निहारे, रच्यो रास रस अति सुखकाशे । १५० | 
मंडल पल कौ फूलनि बाने, भूषण बाजे बतियॉ गाने | १५१ | 
माते दोऊ प्रेम अनंगा, जुरी मंडली अंगनि संगा | १५२ । 
निर्तत नैन नृत्य नव नवला, हाव भाव गति दिखवत प्रबला । १५३ । 
रोम रोम गुन सागर गहरें, कोककलनि की उठत हैं लहरें । १५४ । 
रूप माधुरी छवि कल माई, गुन गन लाघव नागरताई । १५५ । 
मूरतिवत निर्त नवलाई, ए सब देखि बलित* सकुचाई । १५६ | 
देखत फूल न फूल समाइ, रेन चेन में पगी थकाई । १५७ | 
जमुना पवन कुरंग विहंगा, ये सब दरसि सरसि गति पंगा | १५८ | 
यहे शरद रितु शोभा दरसी, जोहि मोहि रही अति रस सरसी | १५९ | 
रीझ रीझिकें ह्वे बलिहारी, निरखि हरषि सखि चित वित वाशे | १६० | 


दो० सुरत सुभग कल केलि को दोऊ रास रमेलि । 
कोक कला संगीत रस छिन छिन उपज नवेलि ॥ १६१ ॥ 
इति शरद रितु 
8 
अथ हिम रितु -— 
कवि० मंद मंद मुसिकाई हिम रितु आई माई, 
बाल लाल मन भाई अति हरषात हैं | 
ज्यों ज्यों अति शीत लगे त्यो त्यो अंग अंग पगे, 
गौर श्याम ऐसे खगे जाने हू न जात हैं ॥ 
कृत कृत माने श्याम सहज ही पूरे काम, 
सेज रची सुख धाम रस वरषात हैं । 
१ बलि बलि जाते हैं 

प्रेम काम केलि जहाँ श्री वंशी खवासी तहाँ, 
अनन्यअली देखें नैन नाहीं अघात हें ।। १६२ ।। 


दु० हंसत लसत हिमरितु कल आई, सरसत बाल लाल मन भाई । १६३ । 
नव निकुंज में सेज सुहाई, मते मैन दोऊ विलसाई । १६४ । 
ज्यों ज्यों शीत मधुर अति लागे, त्यौं त्यो अंग अंग मिलि पागें । १६५ | 
ऐसें दोऊ जन लपटाई, गौर श्याम नहिं जाने जाई । १६६ । 
कृत कृत धनि धनि प्रोतम मानें, सहजहि प्यारो उर लपटानें | १६७ । 
हिमरितु प्यारे कौं अति प्यारी, सुख पर किये प्रान बलिहारी | १६८ । 
लंपट महा लालची दोऊ, न्यारे होत नहीं छिन कोऊ । १६९। 
भये एक तन मन ही ऐसें, मिले जाइ जल में जल जसें । १७० | 
यह सुख श्री वंशी दरसाई, तन मन वारि डारि बलि जाई । १७१ | 
रोम रोम में हिमरितु दरसी, हितरितु शीत भीत हवै धरसी' । १७२ । 


दो० गौर श्याम इक भये तन, भेद बतावे कौन । 
दरसि सरसि सब सहचरी, थकित रहीं हवे मोन || १७३ || 
इति हिम रितु 
र्जे 


अथ शिशिर रितु :- 
कवि० शिशिर रितु सुहाई मंद मंद मुसिकाई, 
भाम श्याम मन भाई अति सुख पावहीं । 
कछु रही सियराई त्रिविध पौन सुहाई, 
सब भोति रुचिदाई करें मन भावहीं || 
कुंज पुंज सुख जहाँ रची फूल सेज तहाँ, 
मृदु मृदु दल कल वसन बिछावहीं । 
भोग जोग भाँति भाँति स्वाद लेत ना अघात, 
देखत अनन्यअलि पलकें न लावहीं || १७४ || 
१ हिम रितु का शीत भी डरकर घर्सित हो गया । 

दु० शिशिर सु रितु आई मुसिकाई, कछुक रही कोमल सियराई । १७५ । 
बाल लाल कौं अति मन भावे, त्रिविध पवन सेवत रुचि लांवे । १७६ । 
अदभुत मंजुल कुंज सुहाई, तहा सु नव नव सुख वरषाई । १७७ | 
तिहि मधि सेज रची सुखदाई, सब सामग्री धरी बनाई । १७८ । 
तिन पर विलसत जुगल रसीले, शशि से मुख सुख लसत हँसीले । १७९ । 
नेन चकोर रूप रस गटकैं, बिच बिच बतियाँ रतियाँ अटकें | १८० । 
तब प्यारी पिय' लपटे ऐसें, गौर श्याम नहिं जाने तैसें । १८१ | 
हिमरितु शिशिर भई जु सुहाई, इनके गुन गन अति सुखदाई । १८२ । 
रीझि रीझि कहि लपटे दोऊ, गौर श्याम जाने नहिं कोऊ । १८३ । 
हिमरितु शिशिर सखिन सौं कहही, सोई चतुर भेद यह लहहो । १८४ | 
तुमही एक किये विवि रंगा, तुमहि बतावौ चतुर अभंगा | १८५ | 
सखि सों सखी कहत सुख पावें, आनॅद सागर अति उमडांवें | १८६ । 
जुगल नवल की केलि निहारैं , चित वित सुख पर वारे डारें | १८७ । 
बाल लाल मन जो जो भावे, छिन छिन सखि तिहि भाँति लडावें | १८८ । 
यह रस सागर अगम अपारा, थोरी मति क्यों पावै पारा । १८९ । 
श्री हरिवंश चरन उर लावे, अनन्यअली इहि बल कछु गावै । १९० | 
यह लीला षटरितु सु विलासा, रस सागर आनंद सु रासा | १९१ | 
इहि लीला हित सौं जो गावैं, दंपति संपति ते निजु पावैं । १९२ । 
दो० संवत सो सत्रह परे त्रेसठ दस पर चार। 
वेसाख मासे अष्टमी शुक्ल पक्ष शुभ वार ॥ १९३ ॥ | 
इहि रस में जे रसि रहे श्री हित जू के दास । 
तिनके चरन सरोज में अनन्यअली कौ वास ॥ १९४ ॥ 
द्वै सत में घट पाँच हैं दुपई दोहा कवित्त । 
अनन्यअलो जाँचत सदा इहि रस में रहे चित्त ॥ १९५ || 
इति लीला षटरितु विलास संपूर्ण की जय जय श्री हरिवंश || ३० ॥ 


१ पाठा० जू 

श्री प्रेमी रसिक अनन्य नृपति चिंतामणि ईशनि के ईश महाराजा 
छत्रपति महामधुर प्रेमानंद रस स्वादी रसीलौ श्री तारासुत श्री 
रुक्मिणिपति सकल अवतारनि को अवतारी महामंगल परमानंद निधि 
श्री हरिवंश चंद्र निर्मल अकलंक अखंड नित्य मंजुल अनूप अद्भुत 
अलौकिक परम रसीलो हँसीलो सर्वोपरि विराजमान श्री हरिवंशी श्री 
वंशी सखी सुखदाई मन भाई परम रसीलो हँसीलो श्री प्यारी की अति 
प्यारी छिन एक होत न न्यारी पहिरें कल झूमक सारी जाके पद पंकज 
बंदत कुंजबिहारी ऐसे श्री व्यासनंदनो जयति ॥ श्री वृन्दावन चंद्र 
निकुंज विलासी परम स्वादी परम रसीले नित्य किशोर अलकलड़े 
लडबाबरे छैल छवीले श्री सुरतानंद श्री रसिकानंद रूप नवीले रँगीले 
चिकनिये मनमोहने ऐसे श्री राधावल्लभो जयति ॥ 


दो० श्री व्यासनंद के पद कमल बंदौं नित चित लाइ । 

तिहि प्रताप ते कहों कछु राजभोग सुखदाइ ॥ १ ॥ 
दु० मंजुल श्री वृन्दावन धामा, अनुपम अद्भुत अति अभिरामा । २ | 
श्री राधावल्लभ को निज ऐना, विलसत भाँति भाँति सुख चैना ।३ | 
तिनमें लता सदन कल राजैं, झलकत शोभा उपमा लाजें | ४ । 
मंजुल सभा सदन झलकाई, बाल लाल बैठे लंड़काई ।५। 
एक एक ते नवल सहेली, तिनके गुन छवि बनें न कहेली । ६ । 
जुगल रसिक को सदा रिझावैं, भाँति भाँति के लाड़ लड़ावैं | ७ । 
भोजन कुंज तहाँ कल सोहै, शोभा सुख पुंजनि मन मोहे । ८ | 
शोभित चंद्रकांति द्रुम बेली, प्रफुलित फलित दलित अरुझेली । ९ । 
वरषत सुधा नीर आनंदा, भये चकोर देखि घन चंदा । १० | 

चिलकत'" चंद्रकांति मणि धरनी, छूटत जलजंत्रनि मन हरनी । ११ | 
दो० चंपकलता सखीन की अद्भुत भोजन कुंज । 

बाने? दंपति रुचि लिये बहु विधि व्यंजन पुंज ।। १२ ।। 


दु० फूल दलनि कौ आसन बान्यो, सकल सुगंधनि सौं छिरकान्यौ । १३ । 
तिन पर बैठे दंपति आये, देखत कुंज पुंज सुख पाये । १४ | 
मणिमय चौकी आगे धारी, तिहि पर बानि धरी मणि थारी । १५ | 
रँग रँग मणिन कटोरा घरही, भाँति भाँति विंजन करि भरहीं । १६ । 
पाँच भाँति की खीर बनाई, मधि मेवा स्वाद न कहि जाई । १७ | 
मधि उज्ज्वल मिश्री मिलवाई, विविध सुगंध रुचिर सुखदाई । १८ । 
सोंधे घृत सौरभ की भीरें, भरिकै धरी कटोरी हीरें* । १९ । 
रोटी भाँति भाँति मृदु बानी, सौधे घृत में सबही सानी । २० | 
अमरस मधुर स्वाद इक न्यारो, प्यारे कौं लागत अति प्यारी । २१ | 
षटरस रस मादक बहु बाने, लेत देत दंपति न अघाने । २२ । 
मोहनभोग अधिक घत बान्यौ, कोमल अतिहि जुगल मन मान्यौ । २३ । 
भाँति भाँति पकवान मिठाइ, जेंवत उपजत रुचि अधिकाई । २४ । 
एक दूध की भॉती अवली,* को कहि सके स्वाद रुचि नवली । २५ । 
भाँति भाँति कल भात बनाये, स्वाद सुगंध कहत नहिं आये । २६ । 
अतिही गाढौ सिखरन बान्यौ, गौर श्याम के मन अति मान्यौ । २७ । 
भाँति भाँति की दार बनाई, भॉतिनु भाँति कढी रुचिदाई । २८ । 
विविध रायते बरा पकौरी, बरी फुलोरी अरु डुपकोरी' । २९ | 
भाँति भाँति बानी तरकारी, विविध निमौना अति रुचिकारी । ३० | 
पापर कचरी भाँति अपारी, घृत में तरी अधिक रुचिकारी । ३१ | 
बने अचार विविध रुचिदाई, मठा दही बहु भाँति बनाई । ३२ | 


१ चमकती हुई २ बनाये ३ हीरों से जटित ४ एक दूध से ही अनेक प्रकार की सामग्री बनाई 
गई है । ५ कोई नमकीन पकवान विशेष ६ तले हुए 

सामग्री कौ नाहीं औरें, कैसे वरनौ मो मति थोरै । ३३ । 
| मेवा फल गन सखिजन ल्याई, सो. सब कापे वरने जाई । ३४ । 
हँसत लसत जेंवत चित चोरें, ठाढी सकल सखी चहुँ ओरें । ३५ | 
केतिक कुसुम बीजना करहीं, बहुतक चौंर करें अलि परही १ । ३६ । 
केतिक रूप अनूप निहारें, केतिक छवि पर चित वित वारैं । ३७ । 
नाचत मधुर मधुर सुर गावैं, नव नव रुचि के सिंधु बढावें । ३८ । 
` चंपकंलता हँसावें ख्वावैं, ललिता : बतियाँ कहति रिझावै । ३९ । 
रंगनि रंग विहंगनि आवैं, दंपति के चहुँदिशि चपलावैं | ४० । 
हँसि हँसि विविध प्रसाद चुगावै, परनि भोरी हाथ चलावैं । ४१ | 
तब खग किलकिलात उडि जाई, हँसंत लसत दोऊ किलकाई । ४२ । 
दो० बाल प्रसाद रसाल कौं लाल न लेत अघाइ । 

खग हू पै ते लेन कीं रसिकराइ ललचाइ ॥ ४३ || 
दु० तब इक मेना सैननि कहीं, दे प्रसाद जो जो पिय चहहीं | ४४ । 
सहजहि अचरज देखो औरै, मुख मैं ते प्रिय डारयौ कोरे | ४५ । 
चुगतहि सो सब खग हरषावें, बोलत रस जस भामिनि भावें । ४६ । 
मेना ने सो जूठनि लीनी, रसिकलाल के मुख में दीनी । ४७ । 
कृत कृत धनि धनि प्यारी मानें, कहत॑२ निहाल निहाल वखानैं । ४८ | 
हँसति मोरि मुख अचरज मानें, खग के कौतिक कौन वखानैं । ४९ । 
मेना कों पकरनि प्रिय चहहीं, उड़ि बैठी द्रम पर सुख लहहीं । ५० | 
भेना कौ प्रतिविवं लसांवे, धीव कटोश में दरसांवे | ५१। 
तिन पर करतल धारयौ भोरी, चितवति पिय तन हँसति न थोरे | ५२। 
दो० चुटकिन सों निजसखी ने मेना प्रगट उड़ाइ । 

वचन रचन प्रिय सों कहैं मंद मंद मुसिकाइ ।। ५३ ॥ 


१ भौरे इधर उधर हो जाते हैं २ भयौ 

दु० मूक्यौ कहा? मैं पकरी मैना, हमहूँ देखें अपने नैना । ५४ | 
तब करतल प्रिय लयौ उठाई, घृत में देखि सकुचि मुसिकाई । ५५ । 


मैना को प्रतिविवहि जान्यो, हँसति लसति छवि सुख उमडान्यो | ५६ 
दो० कहा कहों सो रूप छवि जिहि रस रही लुभाइ । 


रस समुद्र उमडे चले पिय के हिय न समाइ ॥ ५६ ॥ 


दु० अधर सुधा कौरनि प्रति गटकें, छकत परस्पर मन मन अटकें | ५८ 
कहत न आवै सुख आनंदा, जानत दंपति के सखि वृंदा । ५९ 
तब निजुसखि ने अँचवन दीनौं, सकल सखिन नेननि सुख लीनों | ६० 
सो प्रसाद ललिता जू लीनों, बाँटि बॉटि सब सखि को" दीनों । ६१ 
सबकी जूठनि महा रसीली, अनन्यअली लीनी सरसीली । ६२ 
बैठे सभा सदन में आये, कुसुम बीजना सखी कराये । ६३ 
ललिता रचि रचि बीरी ख्वावे, नव नव सुख के सिंधु बढावै । ६४ 
अनन्यअली आरती रचाई, मणि दीपक सों थार खचाई । ६५ 
नख शिख फिरवति अति छवि पावैं, निरखत नैना पलक न लावे । ६६ 
मेना रूप छविन की अवली, लेत बलेया झलकत प्रबली । ६७ 
अंग अंग मंजुल झलमलहीं, कांति रूप छवि कों दलमलहीं । ६८ 
नाचत बाजे विविध बजावैं, जे जे जे कहि कहि हरषावें । ६९ 
राजभोग की आरति कीनी, वारि फेरि सुख संपति दीनी । ७० 
चौंधि कोंधि मृदु झलमल करहीं, देखत नेना पलक न परहों । ७१ 
निरखि निरखि छवि पर बलि जाई, चित वित वारि डारि हरषाई । ७२ 


दो० चंद्रकाति द्रुम लतनि कौ शोभित सज्या ऐन । 


फूल फूल दल दलनि सौं रची सेज सुख दैन ॥ ७३ ॥ 
दु० विविध सुगंधनि सों छिरकाई, रतिपति के दल देखि लजाई । ७४ । 


छूटत जलजंत्रनि चह औरं, हिमरितु पावस लजति किरोरें | ७५ 


१ पाठा० सखियन 

तहँ श्री राधाबल्लभ आये, परम रसिक पौढे सुख पाये । ७६ । 
वंशी बतियाँ कहति हँसावै, ललिता बीन बजावै गावै । ७७ । 
इक पंखो इक चरन पलोटें, लेत देत सुख नव नव कोटें । ७८ । 
जब दोऊ माते' रति केली, मगन ओट सब दुरी सहेली । ७९ । 
विलसत गौर श्याम अनुरागे, लपटे अंग अंग रस पागे । ८० | 
ललितादिक सो छविहि निहारैं, अनन्यअली छवि पर बलिहारें | ८१ । 
लीला राजभोग सु विलासा, पढत सुनत पावत रस रासा । ८२ | 
जे इहि लीला हित सौं गावैं, ते नित प्रेम प्रसादहि पावें । ८३ । 
दो० संवत्‌ सत्रह सौ परे त्रेसठ दस अरु चार । 

सावन मासे सप्तमी शुक्ल पक्ष शुभ वार ॥ ८४ ॥ 
श्री राधाबल्लभ लाल कों ऐसें सेवैं कोइ । 
तिनके चरण सरोज में अनन्यअली रहि सोइ । ८५ ॥ 
दोहा दुपई सब भये छासठ ऊपर बीस । 
अनन्यअली के उर बसौ श्री वृन्दावन ईश ॥ ८६ ॥ 


इति लीला राजभोग विलास संपूर्ण की जय जय श्री हरिवंश ।। ३१ || 


१ मत्त हो गये 


स्वप्न विलास लीला 
श्री प्रेमी रसिक अनन्य मुकटमणि ईशनि के ईश ईश्वर सकल 
अवतारनि को अवतारी सर्वोपरि विराजमान सबके परम पूज्य 
परमानंद महामंगल स्वरूप श्री हरिवंश चंद्र निर्मल अकलंक अखंड 
नित्य अनूप मंजुल श्री तारासुत श्री रुक्मिणिपति श्री हरिवंशी श्री वंशी 
सखी श्री निकट निजु दासी श्री दंपति की करत खवासी श्री वंशी सखी 
श्री लाडिली जू की आनंद रूपा प्रानहूँ ते प्यारी पहिरे कल झूमक सारी 
जाके चरन सरोज बंदत छेल छवीलो सॉवरौ रसीलो बिहारी ऐसे श्री 
व्यासनंदनो जयति | श्री रूप सागर नागर कुल ईशनि के ईश श्री 
वृन्दावनचंद्र निकुंज बिहारी सुरतानंद परम रसीले हँसीले छेल छवीले 
चिकनिये अलकलडे मन मोहने ऐसे श्री राधाबल्लभो जयति || 
दो० श्री व्यासनंद के पद कमल मंगल निधि अभिराम । 
प्रथम बंदि उर लाइकें पाऊँ रस को धाम ॥ १ ॥ 
दु० अति मंजुल वृन्दावन धामा, विवि मोहन मोहे अभिरामा । २ । 
तिहि मधि मंजुल कुंज निकुंजा, नव नव शोभा सुख के पुंजा । ३ । 
भृंग विहंगनि रंगनि रंगा, मुखरित अति कल प्रेम प्रसंगा । ४ । 
तिहि मधि सेज फूल सुखदाई, तिनमें भाम-श्याम विलसाई | ५ ।. 
केलि नवेल नवेल रमीले, लागे पागे अंग रसीले | ६। 
भूषण पट तजि लपटे दोऊ, गौर श्याम जाने नहिं कोऊ । ७ । 
दो० महा मत्त दंपति रसिक प्रेम अनंग छकेलि । 
सपने हू में करत हैं सुरत केलि न थकेलि ॥ ८ ॥ 
दु० घरी चार जब रही जु रजनी, उठि बैठे तब प्रीतम सजनी । ९ । 
'पहिरी रस भरि झूमक सारी, कहत. बनत नहिं सो शोमा री । १० | 

तैसी सुरत चिह्न की शोभा, मनौं काम की निकसी गोभा । ११ | 
निद्रा जुत अलबेली सोई, मैन केलि रस बस ही भोई । १२ । 
जल थल विविध विलास नवीने, नव नव सुख निशि दिन जो कीने ।१३ । 
सो सो कृत सुपने में करहीं, चित वित सकल सखिन के हरहीं । १४ । 
सपने में जमुना के माँही, करत सु जल बिहार किलकाहीं । १५ । 
सपने में वंशी कौं बैना, कहत सु मधुर-मधुर सुख देना । १६ | 
देखि सखी लंपट की बतियाँ, , बुडकी लै लपटयौ मम छतिया । १७ । 
लियें गयौ जल जहाँ अगाधी, केलि नवेलि तहाँ सब साधी । १८ । 
सुरत सिंगार अंग सब रचहीं, कोऊ मैन खेल नहिं बचहीं । १९ । 
घेरी सब मिलिकें सहचारी, जान न पावैं रसिकबिहारी । २० । 
देखो री मैं पकरें लीनौं, गाढे गह्यो हार उर कीनों । २१ | 
छिरको सब मिलि जल वरषावे, छाँडौ तब जब हा हा खावें । २२ । 
दो० इहि विधि सपने में कहें उठत बराइ बराइ । 

सुनि सुनि प्रीतम सब सखी आनॅद उर न समाइ.॥ २३ ॥ 


दु० हारयौ प्यारी कहि कहि हँसहीं , अंग अनंग रमीले लसहीं । २४ । 
हॅसत लसत कुलकत पुलकावैं, दरस सरस लंपट हरषावैं । २५ | 
विविध विलास रूप छवि नवला, हरषत वरषत नव सुख प्रबला । २६ । 
ऐसें वरबराइ कैं जागी, अँग अग मैन रंग रस पागी | २७ | 
रूप रसिक छवि यह सुख सकला, कहत बनत नहि अनुपम नवला । २८ । 
प्यारी की कल झूमक सारी, पहिरी सोई लाल बिहारी । २९ । 
पिय सनमुख प्यारी के पाछैं, वंशी ठाढ़ी दरसत आछै । ३० | 
प्यारे के तन में झलकावै, वंशी कौ प्रतिविंव लसावै । ३१ । 
पिय कौ प्रिय ने वंशी जानी, सपने के सुख कहे वखानी । ३२ । 
प्रीतम सौं कहि सुनि निज चेरी, काहू सों कहि जिन सों* मेरी । ३३ । 
भयौ सुपन अचरज सौ आजे, कहत सु मोकौं आवत लाजे । ३४ । 


१ सौगन्ध (सपथ) 

जल क्रीड़ा करि प्रीतम संगा, सखिन सहित कीने बहु रंगा । ३५ | | 
कीनी जल में नव नव केली, तजिकैं लाज संग पिय खेली । ३६ | 
वंशी सौं पिय नेननि सैना, हा हा खात बोलि जिन बैना ! 3७ | 
कीने सपने सुख जो जो री, हुलसि कहे भोरी सो सोरी ! ३८! 
सुनि सुनि लंपट अति सरसावै, केलि खेल खेलनि दरसावै | ३९ | 
मुसकि मंद लड़काइ बिहारी, कस्यो भलो सपनो बलिहारी ! ४० | 
तब प्यारी ने प्रीतम जान्यौ, भुज भरि लै कुच बिच में सान्यौ । ४१ ! 
पिय को मुख सुख टक टक देखें, कहति अनूप बन्यो सखि भेषें | ४२ ¦ । 
उर सों उर मुख सौं मुख बैना, यह सुख शोभा कहत बने ना । ४३ | | 
सहज भई अति बाल कृपाला, कुत कुत कहत जु लाल निहाला । ४४ । 
पगि रहे उर उर होत न न्यारे, तन मन वारे डारे प्यारे । ४५ | 
निरखि निरखि वंशी बलि जाई, आनॅद सागर उर न समाई । ४६ । 
अनन्यअली निरखैं न अघाई, सुख पर चित वित दये लुटाई ! ४७ । 
दो० रूप छविन आनंद सुख नेह प्रेम रस मेन । 

उमड़े सिंधु समात नहिं काहू के उर ऐन ॥ ४८ | | 

प्रोतम कों सुपनों भयो अद्भुत दूजी रेन । 

कहीं लहों सो यथामति सकल सुखन को ऐन ॥ ४९ || 
दु० भयो सुपन कालहि प्रिय जसें, भयो लाल कौं आजहि ऐसें ! ५० ! 
थोरी सी जब रैन रहेली, जागि उठी तब भाम सहेली । ५५ । 
महा मेन मतवारी प्यारी, बैठी सो छवि सबतें न्यारी । ५? । 
छवीली जू की छविन छवीली, सबै भाँति यह बानि फवीली । ५३ £ 
अंग अग सुरत रंग अनुरागी, आलस प्रेम मैन रस पागी । ५४ | 
इहि छवि सौं बैठी सुकुमारी, देखत पिय के कौतिक भारी ।५५ | 
ज्यों ज्यों सपने पिय कहि बतियाँ, त्यौं त्यों सुनि सुनि प्रिय बढि रतियाँ | ५६ ! 

सपने में बोलें अति हरषें, शोभा पुंज कुंज वन निरखें | ५७ | 
खग मृग शोभा वन वरषावैं, दरसैं दरसावें सरसावें | ५८ | 
कबहुँ कहत मधुर मृदु बैना, छके थके रस प्रेमहि मैना । ५९ | 
सो विनती इक सुनहु प्रिया री, जामें पाउँ सुखहि अपारी | ६० । 
फूलि रहे द्रुम बेली जेसें, फूलै लपटें हम तुम तेसे । ६१ | 
जैसें ये हिलिमिलि सुख पावैं, ऐसें सुख लेह देह अघावें । ६२ । 
अरु वंशी सौं हा हा खावें, बाल उगाल कबहुँ हम पावैं । ६३ । 
माँगत डर लागत अति मोकोौं, प्रान समान जानि कहि तोकों । ६४ । 
तुमही लेकें देह उगाला, तुम बिनु कौन जु करै निहाला । ६५ | 
सपने में ऐसे किलकावैं, केलि खेल कीने बहु भावें । ६६ | 
जल थल हास विलास अपारा, सो सपने सब किये बिहारा । ६७ | 
इहि विधि सपने में विलसाये, बचे न कोऊ सुख सब पाये । ६८ । 


दो० हरषति सरसति लाडिलो यह कोतिक दरसाइ । 
मेन प्रेम आनंद के सागर उर न समाइ ॥ ६९ ॥ | 


दु० इहि विधि सुपने में बतराये, जागि उठे बैठे अरसाये । ७० | 
सो शोभा छवि कही न जाई, जोहि मोहि मोहन अपलाई' । ७१ | 
कहत प्रिये कॉ वच अलसाने, सुपने के सुख करत वखानें । ७२ । 
सपनों आजु भयो वर हमकौं, अति अचरज सौं कहीं जु तुमकों । ७३ । 
सुनत बैन इतने ही प्यारी, मृदुल स्वभाव महा सुकुमारी | ७४ । 
प्रमुदित पिय को भुज भरि लीनों, राख्यौ कुच बिच सब सुख दीनों | ७५ । 
| अधर रस परम उदारी, राखति सार न कछू सँभारी । ७६ । 
महा कृपाल भई अँग अंगी, मानत कृत कृत नवल त्रिभंगी । ७७ । 
यह रस सुख को सखी वखानें, बाल लाल कै वंशी जानें । ७८ । 
निरखि निरखि वंशी न अघावैं, सुख शोभा पर प्रान बधावैं । ७९ । 


१ अपलक 

अनन्यअली देखत अति फूली, पाई संपति जीवन मूली । ८० | 
उमड़े आनँद उर न समाई, चित वित छवि पर दिये लुटाई । ८१ | 
इहि लीला जे रुचि सौं गावैं, दंपति संपति ते निजु पावैं । ८२ । 
इहि लीला कौ नाम कहाई, स्वप्न विलास महा सुखदाई । ८३ । 
दो० संवत सत सत्रह परे चौसठ दस पर चार । 
जेठ मास एकादशी कृष्ण पक्ष शुभ वार ॥ ८४ ॥ 
इहि रस में जे रसि रहे तेई मम सिरमौर । 
तिनके चरण सरोज में अनन्यअली कों ठोर ॥ ८५ ॥ 
दुपई दोहा भये सब छासठ ऊपर बीस । 
अनन्यअली के उर बसौ, श्री वृन्दावन ईश ॥ ८६ ॥ 


इति लीला स्वप्न विलास संपूर्ण: की जय जय श्री हरिवंश ॥| ३२ ॥ 


स्नान विनोद लीला | 
श्री प्रेमी रसिक अनन्यनि छत्रपति ईशनि कें ईश्वर श्री तारा जू 
कौ लाडिलो कुँवर श्वी रुक्मिणिपति सकल अवतारनि कौ अवतारी श्री 
हरिवंश हंस अखंड नित्य अनूप मंजुल सकल ब्रह्मांड चतुर्दश लोकनि 
में प्रकाशित सर्वोपरि विराजमान श्री हरिवंशी श्री वंशी सखी श्री छवीली 
जू की छलक छवीली ऐसे श्री व्यासनंदनो जयति ॥ श्री वृन्दावन निकुंज 
बिहारी महा मधुर प्रेम अनंग रसासव पान करि छकीले सुरत केलि 
मतीले परम रसीले हँसीले छैल छवीले चिकनिये मनमोहने लडबाबरे 
सुकुमारता की सीवाँ ऐसे श्री सुरतानंद रसिकानंद सदा सहायक श्री 
सधाबल्लभो जयति ॥ 
दो० श्री व्यासनंद पद कमल ने मोकौं लीनों गोद । 
दंपति संपति दई निजु वरनौं स्नान विनोद ॥ १ ॥ 


दु० मंजुल श्री वृन्दावन धामा, जोहैं मोहें मोहन श्यामा ।२। 
अनुपम तिहि मधि स्नान निकुंजा, वरषत तहाँ प्रेम रस पुंजा | ३ । 
चंद्रकांति मणि कनक खचाइ, चित्र विचित्र न कोऊ बचाई । ४ | 
जल थल माँति भाँति नव केली, सो सो चित्रे चित्र नवेली । ५ । 
खग मृग प्रफुलित कल द्रुम बेलें, रंग रंग चित्रे गन खेलें २ । ६ । 
मणि गन ते अमृत वरषाई, मानों चंद्र वृंद झलकाई । ७ । 
तहेँ जलजंत्रनि छूटति धारा, शीतल उष्ण सुगंध अपारा । ८ | 
तहा सेज मंजुल कल वानी, रेंग रॅग कुसुमनि दल दल ठानी | ९ । 
दो० सहज चरित्र अनूप अति स्नान कुंज दरसाइ । 
रतिपति अमित लजात हैं शोभा बलि बलि जाइ ।। १० ॥ | 


१ पाठा० अनुपम तहँ स्नान निकुंजा २ खेलों के समूह 

दु० मंगल कुंजहि ते" पिय प्यारी, आवत संग सकल सहचारी । ११ | 
अति उन्मत्त मते रस मैना, केलिनु पगे जगे सब रैना । १२ | 
सुरत अंत छवि शोभित वृन्दी, वरनौं कैसें मो मति मंदी । १३ । 
संग सखी वर महा रसीली, जुगल रूप दरसत तरसीली । १४ । 
सरस एक ते एक प्रवीनी, स्नान सौंज सब रुचि की लीनी । १५ | 
कोऊ विविध फुलेलनि लीने, केतिक अतर सुगंध नवीने । १६ । 
कोऊ राकल सुगंध मिलावें, लिये उवटनों सुखद बनावें | १७ । 
केतिक ले रँग रंग विहंगा, मन मन मोद विनोद अभंगा | १८ | 
खग कों !वेविध विलास पढावे, हसति लसति उर मोद बढ़ावैं । १९ । 
दो८ एह कोलाहल देखिकै लंपट अति ललचाइ । 

सनान समैं की टहल में कबहुँ न दरसन पाइ || २० || 
दु० संखियन संग लग्यौ पिय आवै, कोऊ सखी न मोहि लगावै! । २१ । 
दीन लीन सखियन में डोले, प्रणय रुखाई सौं सखि बोलें । २२ | 
हित रो देत लाल कौं पेले, त्यों त्यो बाढ़ति चाह नवैलें ! २३ । 
फलित ललित इक दाख नवेली, तिन पर बैठे खगनि नवेली । २४ । 
अद्भुत सुखदाइक शुक मैना, मधुर मधुर पिय सों कहि बैना । २५ । 
कहौ रसिक क्यों फिरत उदासा, हमकों कही म हे मन आशा | २६ । 
एक मनोरथ उपज्यौ हमकौं, पूरन करो कहौं सो तुमकों । २७ | 
दो० स्नान समें में आजु लौं कबहुँ न छवि दरसाइ । 
| हाथ सनाथ सु होंड तब करों टहल सुखदाइ । २८ ॥ 
' दऽ पाएन, करे आश जब? मेरी, हौं तिनकी चेरिन की चेरी | २९ । 
| स्नान ८.२ शी प्यारी जहँही,* तम्हरी तहाँ समाई नाही । ३० | 
दरर टहल की कोन चलावे, सुनत रूप छवि मूर्छा आवै | ३१ | 


८० पाठा० में २ मुझे अपने संग में नहीं लगातीं ३ पाठा० जो ४ जहाँ पर 

सुधि बुधि भूलोगे तिहि छिनहीं, तिहि ठाँ१ मन अटकावी जिनहीं । ३२ । 
अब तो मेरी तुमकों लाजा, जिहि तिहि भाँति करी मम काजा । ३३ । 
उपजी एक बात कही सोई, मैना कीर करो में होई ।३४ । 
मैना होइ देखि गुन गावै, तब तौ टहल नाहिं बनि आवै । ३५ । 
तुमही जतन करौ बलि जाऊँ, जामें सब सुख वेगहि पाऊँ । ३६ । 
हम इक जतन अनूप विचारयौ, सखी वेष करनौं उर धारौ । ३७ । 
भूषण पट तुम सखि के लावौ, अपु कर अपु सिंगार बनावौ । ३८ । 
फूल्यौ पिय सुनिकैं हरषावे, फूल मोद उर में न समाये | ३९ | 
सखी भेष अपनों तुम करिकें , हमकों लेह अपु कर पर घरिकैं ! ४० । 
तब तुम चलो निशंक बिहारी, स्नान करत हैं ऊँ सुकुमारी । ४१ | 
दो० अपने कर अपनों पिये तिय कौ भष बनाइ ! 

मोद उरोज सरोजं से तिहि छिन नव प्रगटाइ | ४२ ॥। 

अद्‌भुत गति या प्रेम की पलटि परत अघ अंग | 

मनों श्यामसखि ओर ते २ बाळे फूल अभंग !! ४३ # | 
दु० देखत दरपन में अति फूली, जकि थकि रही सकल छल भूनो [४४ } | 
सकुचि मुसकि छवि फूल न ओरी, केसे वरनों मो मति थोरा । ४६ । 
शुक पिक मेना अतिही फूले, निरखि हरषि छवि सुचि बुधि भूले । ४६ 
| मगन ओट ह्वै सखि दरसाई , परस्पर सो सखि कहि सरसाई | ९८ 
दरसति सरसति अति हरषावैं, छवि पर चित वित देत लुटने । ४८ 
दो० सब समाज ले लाड़िली स्नान कुंज में आइ 

कुसुम सेज पर भामिनी बैठी सब सुखदाइ ॥ ४९ । 

चहल पहल अति ह्वे रही टहल करन सरसाइ । 

फूली फूलो फिरत सखि हसति लसति लडकाइ ॥ ५० ॥ 


१ उस जगह पर (जहाँ श्री श्यामा स्नान कर रही हैं) २ प्रारंभ से ही ३ कोई ओर छोर नहीं है i 


न 

दु० शुक मैना ले नव सखि आवै, सब समाज के चितनि चुराव | ५१ । 
कहत न बने रूप छवि छविली , मोही सखी मोहिनी नविली । ५२ । 
बूझत जो जो को तू नवला, शुक मैना उत्तर दें" सकला | ५३ | 
आवत देखी सखी नवीली, तबही ठाढी भई छवीली । ५४ । 
वंशीं के अंशनि भुज मूले, धरें सेज पर ठाढ़ी फूलै । ५५ | 
खरी चकित सी चंद्र चकोरी, देखति श्याम सखी की ओरी | ५६। 
` दोऊन की छवि कहत बनेना, जानत देखत ताके नैना । ५७ |. 
श्याम घटा सी बनि ठनि आवै, सब पर सब सुख रस वरषावै । ५८ | 
अचिरज मानत परिकर सकला, आजु सु ये को आई नवला । ५९ । 
आई जब प्यारी के नीरे, तब सब सुख की भई जु भीरें । ६० । 
अति आतुर सों चातुर प्यारी, श्यामसखी कों लै अँकवारी । ६१ । 
मिलि विवि उर उर में न समाई, मनों नीलमणि कनक खचाई । ६२ । 
रही लुभाइ ललचकैं प्यारी, छिनहेँ उर ते करत न न्यारी । ६३ | 
रही मोहिनी देखि लुभाई, सो सुख छवि कछु कही न जाई । ६४ । 
बिच बिच बतियाँ अति सुखदाई, कहो सखी तुम किततें आई । ६५।. 
तब उत्तर दें शुक अरु मैना, सुनि सुनि प्रिय पावैं अति चैना । ६६ । 
हित सों तुव हित पिय जु पठाई, ये सखि तुमको अति सुखदाई । ६७ । 
और कहौं पिय कही जु भामा, प्रिय पद पंकज मम निज धामा । ६८ । 
हैं तुम्हरी चेरिन कौ चेरौ, बुरी भलौ मन वच तन तेरी | ६९ । 
चरन कमल कल पर सिर धारे, करि प्रणाम हित तन मन वारें | ७० । 
बीनत फूल रटत तुव नामा, यह अवलंब रहत पिय श्यामा । ७१ | 
तुव हित डोलत वन वन कुंजा, बीनत आछे कुसुमनि पुंजा । ७२ । 
पिय की प्रीति कही नहिं जाई, सो तुम जानतं हौ सुखदाई । ७३ । 
शुक मैना के सुनि सुनि बैना, उपजत मन में अगनित चैना । ७४ । 
रीझी मंद मंद मुसिकावै, पांवति मेवा जो जो भावै । ७५ | 
१ देते हैं २ निकट | 

सुनि री श्यामसखी सुखदाई, मो ढिंग ते तू छिन जिन जाई । ७६ । 
करौ टहल जो जो मन आवै, तेरी टहल मोहि अति भावै । ७७ । 
प्रानन हू ते तू अति प्यारी, तो पर बार बारं बलिहारी । ७८ |. 
दो० परस्पर बैन कहैं. लहें आनँद उर न समाइ |: 

महा रसिक विवि लाड़िले अलकलड़े लड़काइ ।। ७९ ||. 


दु० श्याम सहेलि फुलेल. लगावै, मुख सुख पर उर माँझ समावै | ८० । 
वंशी मृदु कर लगवति पाछें , रैनि चेन * छवि देखति आछें । ८१ | 
कोऊ कर कर गहति लगावैं, दावति. मृदु. अंगुरी चुटकावैं । ८२.।. 
अनन्यअली पद पंकज माँहीं, चुपरि चाँप अँगुरी चुटकाहीं । ८३ | 
परस्पर संखी कहति निशि चैना, चरचति हरषत कहि कहि बैना । ८४ | 
कोऊ रूप अनूप निहारैं, कोऊ छवि पर चित वित वारें.। ८५ । 
कोऊ नाचैं कोऊ' गावैं, नव नव हाव. भाव दरसावें । ८६ ।. 
खग मृग अलिगन प्रमुदित प्रबला, बोलत हास विलासनि नवला । ८७ | 
सब मिलि करत हास परिहासा, हुँसि हँसि कहति अनेक विलासा । ८८ | 
पिय के संग करीं जे रतियाँ, हँसि हसि प्रिय सों सो कहि बतियाँ । ८९ । 
उमगि निशंक करत रस केली, लाज लाज की दीनी पेली । ९० | 
कौतिक रति चिह्नि दरसावैं, दै दै तारी हँसै हँसावैं । ९१ । 
अहो बाल भोरी सुकुमारी, श्यामसखी कै यहे बिहारी ।९२। 
भई बावरी हँसत हसत ही, दिखत न ये सखि श्याम लसत ही | ९३ । 
पिय के से ये दे सुख सकला, यह हित जानि कहति हम अवला । ९४ । 
तुम जिन सुकुचौ री अलबेली, ये तौ साँवरि सखी नवेली । ९५ । 
शुक मैना सोई रस गावैं, पिय सुभाव प्रगटनि नहिं पावै । ९६ | 
बिच बिच कौतिक करि शुक मेना, कहत प्रिया श्रवननि में बैना | ९७ | 


ये तौ श्याम सहेलि न प्यारी, ये तो लंपट लाल बिहारी । ९८ । 
` १ रात्रि में किये गये चैन या सुरतान्त शोमा २ निशा का चैन अर्थात रात्रि में किया गया शैया बिहार 

पिय तौ नाहीं पिय सी लागै, परस्पर तुम अतिही अनुरागे । ९९ । 
कबहुँ निशंकहि हँसें हॅसावें, कबहुँ वचन रचननि जु लजावें | १०० | 


दो० करत हास परिहास गन तन मन की न सॅभार । 
सब समाज लडबाबरौ भयौ जु अतिहि अपार || १०१ ॥ 


दु० छूटत जलजंत्रनि की धारा, शीतल-उष्ण सुगंध अपारा | १०२ 
तिन तर" चौकी कंचन हीरें, तापर बैठी छवि की भीरें । १०३ 
सकल सुगंध घोरिंकें लीनों, नख शिख मीड उवटनों कीनों | १०४ 
उवटन करत प्रगट पिय भावा, उमडे काम सिंधु गन हावा । १०५ 
पिय सों कहत कीर अरु मैना, चिंता कछु न करहु दे चेना । १०६ 
भीतर कोऊ और न आवै, हम याकोर वर जतन बनावें । १०७ 
मीड मीड स्नान कराई, जेसौ जल कल गात सुहाई । १०८ 
अंगनि अंग अँगोछे दोऊ, सो छवि कहि न सके सखि कोऊ । १०९ 
सरस गुलाब अतर सौं भीनी, इक इक धोती पहिरी झीनी । ११० 
चले सु अंश अंश भुज मेली, हँसति लसति आवति सब हेली | १११ 
हँसि पूछत प्रिय कौं सहचारी, छिन में कितते आए बिहारी । ११२ 
कित गई श्यामसखी श्री श्यामा, तुम्हरी ही वे सब सुख धामा । ११३ 
शुक मैना दियौ उत्तर तबही, गई सिंगार कुंज में अबही | ११४ 
शुक मैना बिच कौतिक करहीं, सखी भेष येई पिय धरहीं | ११५ 
बिच बिच यों कहि कहि सकुचावें, पुनि वे बातनि सब बिसरावैं | ११६ 
दो० हँसति लसति कुलकति सबै आये कुंज सिंगार । 

बैठी मंडल रतन पर सुखवति अपु कर वार ॥ ११७ ॥ 
दु० उमगि उमगि सब सखि ढिंग आई, करत हास अतिही लड़काई | ११८ । 
पिय कों गहि गहि आगे लावै, श्याम सखी ये तुव मन भावें । ११९ । 
येई तुमको? करहि सिंगारा, तुम्हरे नैननि भयौ विकारा | १२० | 


१ नीचे २ पाठा० इनकौ ३ पाठा० तुम्हरौ 

देखत नहिं ये लाल बिहारी, भई बाबरी सब सहचारी । १२१ | 
बहुत भली ये पिय हम मानी, कित गई श्यामसखी सुखदानी । १२२ । 
पठई पिय ने श्याम सहेली, अपनी जहाँ जु कुंज नवेली । १२३ । 
चुप ह्वैसमझि समझि मुसिकावें, प्रेम मुदित अतिही हरषावें | १२४ । 
सब मिलि विविध सिंगार बनाये, जो जो पिय प्यारी मन भाये | १२५ । 
ख्वाइ प्याइ मृदु बीरी दीनी, श्री हरिवंशी आरति कीनी । १२६ | 
जै जे कहि कहि बलि बलि जाई, मोद विनोद न वरने जाई । १२७ । 
लीला स्नान विनोद रसाला, कहत सुनत सुख बढ़त विशाला । १२८ । 
दो० यह रस सुख कैसें कहाँ छिन छिन और ओर | 

प्रात रात जानत नहीं परम रसिक सिरमौर || १२९ ॥ 
संवत सत सत्रह पर साठ रु चोदह चार | 
सावन मासे चौथ कों कृष्ण पक्ष शुभ वार ॥ १३० ॥ 
इहि रस में जे रसि रहे और न दूजी बात । 
तिनके चरन सरोज पर अनन्यअली बलि जात ॥ १३१ || 
दोहा दुपई भये मिलि इकसत पर बत्तीस | 
अनन्यअली के उर बसौ श्री व॒न्दावन ईश ॥ १३२ ॥ 


इति लीला स्नान विनोद संपूर्ण की जय जय श्री हरिवंश ॥ ३३ || 

श्री प्रेमी रसिक अनन्य कुल महाराजानि के राजा राजेश्वर श्री 
_ तारासुत छेल छवीलो श्री रुक्मिणिपति सकल अवतारनि कौ अवतारी 
: श्री हरिवंशं चंद्र निर्मल अकलंक अखंड नित्य मंजुल अनूप अति 
अद्भुतं सर्वोपरि विराजमान नागर कुल ईशनि के ईश ईश्वर परम. 
. प्रवीन श्री-राधावल्लभ जू को रूप रस सुधा सार रस मत्त छकीलो श्री. 
हरिवंशी श्रीं वंशी सखी श्री रसिकानंद की रसीली हँसीली महा मंगल 
` निधि स्वरूप ऐसे श्री व्यासनंदनो जयति ॥ श्री वृन्दावन चंद्र वेपरवाह 
सदा मगन रहत श्री निकुंज विलासी नवल नेह निधि परम रसीले छैल 
छवीले चिर्कनिये कनिये मनमोहने ऐसे श्री राधाबल्लभो जयति ॥ 


दो० श्री रुक्मिणिपति ' पद कमल बंदौं नित सिर धारि | 
सकल मनोरथ पूरहीं श्री हरिवंश उदार ॥ १ ॥ 
सोई कृपा प्रताप ते कहों सिंगार विनोद । 
रसिक अनन्यनि कृपा ते पाउँ रसमय: मोद ॥ २.॥ ` 
बिनु भूषण भूषित सु तन श्री राधाबल्लभः लाल । 
तिनके रूप सिंगार उर बसौ लसौ सब काल ॥ ३ ॥ 


दु० प्रथमहिं वृन्दावन उर लाउँ, तिनमें दंपति संप्रति पाउँ । ४ । 
मंजुल श्री वृन्दावन राजै, जिनमें विवि मोहन कल भ्राजें । ५ । 
भाँति भाँति शोभा के वृन्दा, जोहत मोहत मोहन चंदा । ६ । 
निरुपम वृन्दावन सुख ऐना, जिनमें अनुपम नव नव चैना । ७ । 
तिहि मधि मंजुल कुंजनि सोहें, सुख शोभा पुंजनि मन मोहैं । ८ | 
रँग रॅग मणि से द्रुम दल दलहीं, मुक्ता लता लपटि झलमलहीं । ९ । 


१ श्री रुक्मिणि के पति श्री हरिवंश चन्द्र के 


सिंगार विनोद लीला [ ३२१ 


विविध सुगंध रहे महकाई, रँग रँग भृंग विहंग लसाई । १० | 
बोलत भाँति भाँति रस रंगा, कहत कहानी केलि अनंगा । ११ | 
तिनमें सभा सदन सुखदाई , मणि द्रुम मुक्ता लतानि छाई | १२ । 
झलमल झलमल दुति रंग रंगी, चौंधि कोंधि मृदु होत अभंगी । १३ । 
मधि सिंहासन अद्भुत रचहीं, रंग रंग माणिक सों खचहीं । १४ । 
फूल दलनि की गदी बिछाई, विविध सुगंधनि सौं छिरकाई । १५ | 
अवनी कवनी खचि मृदु हीरें, भाँति भोति शोभा की भीरें | १६ । 
बहत लहत रुचि त्रिविध समीरे, सुख कों सुख देखनि की पीरें | १७ | 
दो० तिहि मधि ठौर सिंगार की मधि मंडल कल हीर । 
मज्जन करि आये तहा हसत जुगल सखि भोर । १८ ॥ 


दु० अब वरनों दंपति सिंगारा, नव नव छवि नव रूप अपारा । १९ । 
श्रो गुरु चरन कमल उर घारों, लहीं कहौं कछु मति अनुसारों । २० । 
बैठे छेल रसिक पिय गोरी, सकल सखी ठाढ़ीं चहुँ ओरी । २१ । 
विविध सिंगार लिये सुखरासी, केतिक करत हास परिहासी । २२ । 
कोऊ रूप अनूप निहारें, कोऊ छवि पर चित वित वारें । २३ । 
केतिक नाचै बहुतक गावैं, प्रमुदित उर आनंद न समावैं । २४ । 
कोऊ केश सुदेश सेँवारैं, कोऊ मुख पर चित्र सुधारें । २५ । 
कोऊ नेननि अंजनि बाने, चोली तार हार कल ठाने । २६ । 
कोऊ लहेँगा सारी बाने, कोऊ चरन कमल उर आनें । २७ । 
इहि विधि सखिजन टहल करावें, निरखि निरखि छवि छिन न अघावैं | २८ । 
दो० रूप चंद विवि मुख मनों छवि चकोर कल नेन । 

अंग अंग माधुरी सुधा पान करत दिन रेन ॥ २९ ॥ 


दु० सहज सुगंधनि महकत अलके, बैनी पाग श्याम सिर झलकें । ३० । 
मनु लंपट लोभा अलि अवली,* शोभित प्यारी शोभा प्रबली । ३१ । 
१ वे अलकैं ऐसी सुशोभित है मानों लंपट प्रीतम का लोभ ही भौरों की पंक्तियों के रूप में प्रगट हो । 

रतन खचित चोटी मृदु कसहीं, रतनपेच पेचनि छवि लसहीं । ३२ । 
परस्पर मनु अनुरागनि फूली, हँसत लसत छवि को समतूली । ३३ । 
बेनी की झबिया रँग रंगे, झूलत मनु लंपटहि उमंगे।३४।. 
शीशफूल मोतिन की मंगी,* मनु अनुरागनि हँसनि तरंगी । ३५ | 
अनुपम जुगल शीश सिंगारा, शोभा सकल होत बलिहारा । ३६ । 
कर्णफूल प्रिय पिय के मोती, जगमगाति गंडनि में जोती । ३७ । 
मानौं छविनु कांति अरुनाई, रूप चंद्र पर झूलत माई । ३८ । 
रतन जटित बंदनी सु बैना, तिनकी छवि जानत पिय नेना । ३९ । 
मृगमद कुमकुम तिलक सु कीने, अरुन पीत मधि बैदी दीने । ४० । 
मनों सुहाग भाग छवि छविली, छवि शशि पर लड़काति सु नवली । ४१। 
मुख पर चित्र विचित्र लसाई, प्रफुलित मनु चित्रा चतुराई । ४२ । 
रूप छविन के सागर नेना, अंजन दै छवि कहत बनेना । ४३ । 
बेसर-नथ अति सुंदर रचहीं, मनों मोहनी की नच नचही २ । ४४ । 


दो० मंद हँसन वचनावली दसनावली लसंत । 
मानहु समुद्र-प्रसन्न के उमड़े शशि दरसंत २ ॥ ४५ ॥ 


दु० मीन लीन कल द्रग चपलाई, पलकांतर कलपांतर जाई । ४६ । 
करत कलोल रूप वन* माहीं, निशि दिन बीतत जानत नाहीं । ४७ । 
गंडनि गाड़ भँवर मनु परहीं, उठत तरंग छविन मन हरहीं । ४८ । 
पुनि तिहि मधि सखि द्रग जलचरही, छकी रूप में सदा विचरहों | ४९ । 
बीच बीच परिहासनि करहीं, लेत देत सुख चित वित हरहीं | ५० । 
दुलरी जलज कनक मणि ग्रीवा, कहा कहीं शोभा-छवि सीवाँ । ५१ | 
उरज रूप छवि कहा वखानौं, संपुट * पिय मन-मणि के मानों । ५२ । 
कसे लसे कंचुकि कल मॉहीं, उपमा कहत बनत कछु नाहीं । ५३ । 


१ माँग २ मानों मोहनी की नृत्य कला ही नाच रही हो ३ मानों प्रसन्नता रूपी समुद्र के उमड़ने 
पर चन्द्रमा दिखाई दे रहे हों ४ जल ५ डिब्बा 


[ ३२३ 


सिंगार विनोद लीला 


लहँगा सूथन मृदुल लसाई, मनु अनुराग छविन लपटाई । ५४ | 
श्याम मनोहर झूमक सारी, बागौ पीत जीति .शोभा री । ५५ । 
मनौं दुहुँनि की लंपटतांई, सो१ शोभा-छवि लै लपटाई । ५६ । 
फुलकारी जंरकसि उपरैना, तैसौ पटकी कहत' बनेना । ५७ । 
तार हार मणि फूलनि हारा, कहा कहौं छवि अमित अपारा । ५८ । 
| दो० हार नाहिँ निरधार ये छवि अनुरागनि फूल । 

शोभावली सिंगारनी' लियें संग सुख मूल ॥ ५९ ॥ 
मन मोहन गिरि उर मुकर महलनि ते चलि जाइ । 

नाभी रूप समुद्र में स्नान करत लड़काइ || ६० ॥ 


दु० बाजूबंद रतन के बाने, कंकन कंचन मणिमय ठानें । ६१। 
चूरी श्याम कनक कल चूरा, पहुँची रत्नचौक छवि पूरा । ६२ । 
अंगुरिन मुँदरी रंगनि रंगी, सब मिलि शोभा बढ़ी अभंगी । ६३ । 
मनों भुजा छवि काम लता री, मनु प्रफुलित शोभा कलता * शे । ६४ । 
लटकत झलकत झबिया अवली,* मनौं फूल तर " अलि छवि नवली । ६५ । 
कटि तटिकिंकिंनि मणिमय जाला, झनकत रस जस कहत रसाला । ६६ । 


दो० नाभी रूप सिंगार सर मनु तिनके चहुँ ओर । 
झलमलानि दीपक लिये राग रागिनी टोर ४ ॥ ६७ ॥ 


दु० कृश कटि केहरि ° उपमा लाजे, मंजुल पुष्ट नितंबनि आजे । ६८ । 
जघन लसनि पिंडुरी सरलाई, कदली रतिपति खंभ लजाई । ६९ । 
गुल्फ सुठौन कौन छवि वरनैं, उपमा देखि रही मन हरनें । ७० | 
कुंदन रॅग रॅंग मणिनु खचाई, पाइल नुपूर जेहरि माई । ७१ | 
अँगुरिनु अनवट बिछिय राजे, झनकत झलकत अति छवि छोजैं । ७२ । 
किधौं दीनता पियं. की आई, मनवति प्रिय चरननि लपटाई । ७३ । 


१ वह २ शृंगार करने वाली ३ सुन्दरता ४ पंक्ति ५ नीचे ६ टोल (समूह) ७ सिंह 

चौपहलू चूरा झलकाई, कंचन के मृदु मृदु झनकाई । ७४ । 
एज अँगुरी नख दुति प्रबली, होत समान न रवि शशि अवली । ७५ । 
कलता मृदुल अरुन उजराई, इनहूँ शोभा सतगुन पाई । ७६ । 
चरन कमल तल उपमा लाजे, मानों शोभा ऐन विराजे । ७७ । 
बिहरत दोऊ प्रीतम कुंजे, यह पद में पिय वच सुख पुंजे | ७८ । 
तुव पद पंकज को निज मन्दिर, यह मो तन पालय हे सुन्दरि १ | ७९ । 
मंजुल अति कल चलन छवीली, गज-मराल उपमा न गवीली । ८० । 
नख शिख नवल जुगल सिंगारे, सखिजन छवि पर चित वित वारे ।८१ । 
दो० कहा कहों सिंगार छवि बाल लाल समतूल । 
परस्पर लपटि रही मनो लंपटता अरु फूल ॥ ८२ ॥ 
अनन्यअली उर मुकर में बाल लाल सिंगार । 
दरस सरस विवि रीझ्िकें हसि हसि दीने हार ॥ ८३ ॥ 
दु० प्रतिविंवनि तन तन में झलकें, परस्पर दरसत लगत न पलकें । ८४ । 
अबहि अरुन में चोली बानी, छिन में श्याम सुभग झलकानी । ८५ । 
मो कुच कमल श्याम कल भुंगा, बसत लसत नित सहित? उमंगा । ८६ । 
ताते श्याम कंचुकी होई, सोर शोभा इनहीं में भोई । ८७ | 
इहि विधि श्रवननि में बतरावैं, कहि कहि प्रिया सखी मुसिकावें | ८८ । 
देखि देखि लंपट ललचावें, रस सागर उमड़े न समावैं । ८९ । 
कुत कुत मानत रसिकबिहारी, सब सखि कौ हों दास सदा रो । ९० । 
दो० कहत न बनत सु रूप छवि छिन औरै और । 
जानत नेना सहचरी किधों रसिक सिरमौर ।। ९१ || 


दु० मंजुल रतन थार झलकाइ, रचि रचि विंजन तिनमें लाई । ९२ । 


१ पाठा० प्रिय पद पंकज मग निज ऐना । कृत कृत ह्वै पिय बसि दिन रैना ॥ २ पाठा० रहत 
३ पाठा० वे 

विविध भाँति पकवान मिठाई, भाँति भाँति मेवा रुचिदाई । ९३ । 
कबहुँ परस्पर कौरनि देहीं, मानौं बाँटि बाँटि सुख लेहीं । ९४ । 
बिच बिच अलकलडी लड़कावैं, आपु पाइ वंशी कों खावें । ९५ । 
याकौ स्वाद कहौ री कैसौ, पिय के सँग सुख पावो जेसौ | ९६ । 
वंशी के वच सुनि मुसिकाई, जेंवत आनॅद उर न समाई । ९७ | 
चंपकलता परोसें जोई, जामें सब सुख पावै सोई । ९८ । 
भोजन सुख छवि कहत न आवै, सुख कौं सुख छवि छवि अति पावे । ९९ । 
श्री वंशी कल जल अँचवावै, ललिता हित सौं पान खवावे | १०० | 
मुख सुख पिकदानी पिय कीनी, महा रसाल उगाल सु लीनी । १०१ | 
महाप्रसाद सखिन मिलि पायौ, दंपति मोद सबनि पर छायौ । १०२ । 


दो० सभा सदन मधि लसत है सिंहासन कल हीर । 
बैठे दंपति आय तहँ सुख छवि सखि की भोर ॥ १०३ ॥ 


दु० बैठे छवि सौं दै भुज ग्रीवा, शोभा रूप छविन की सीवाँ | १०४ | 
बिच बिच पान खात मुसिकाई, छवि पर छविन रूप बलि जाई । १०५ | 
एक एक ते सस्री नवेली, ठाड़ीं चहुं दिशि अति अलबेली | १०६ | 
रतन आरती झलमल करहीं, श्री वंशी जू कर में धरहीं | १०७ | 
बार बार नख शिखहि फिरावे, नव नव छवि दरसै दरसावैं । १०८ | 
अरस सरस प्रतिविंवनि झलकें , रूप कांति से सागर छलकें । १०९ । 
चौंधि कौंधि दुति मृदुल रसाला, चपलत सबके नेन विशाला | ११० । 


दो० मनौ रूप सिंगार के महल लाडिली लाल । 
झलमल झलमल होत मधि मनु दीपक छवि माल ॥ १११ || 


दु० विविध सुगंधनि के उदगारा, झुकि झुकि आवत भॅवर अपारा । ११२ । 
कोऊ बाजे विविध बजावैं, केतिक नाचे केतिक गावैं | ११३ । 
आनेंद कोलाहल बहु भतियाँ, धुनि प्रति धुनि सुनि जात न बतियाँ | ११४ । 

जै जै जै सब आली कहहीं, अद्भुत सुख आनेँद घन लहहीं । ११५ | 
यहे आरती शोभा दरसें, छवि पर चित वित वारति सरसे । ११६ । 
; यह सुख मोद जु कहत बने ना, जानत सकल सखिन के नेना । ११७ | 


दो० आरति भई' सिंगार की आनँद उर'न समाइ । 
अनन्यअली हित छविनु पर चित वितं दिये लुंटाइ ॥ ११८ ॥ 
एक एकं ते सरस सखि गुन विद्या की खान । 
अपने अपने गुननि कों प्रगट करत रुचि जान ॥ ११९ ॥ 
दु० विविध विहंग संग बहु मावैं, कोऊ रेंग रँग मृगनि नचावें । १२० | | 
कोऊ नाचत मोरनि संगी, शोभित शोभा .छवि रस रंगी | १२१ | 
बाजे भाँतिनु भाँति बजावैं, .नव नव गुन, विद्या प्रगटायैं । १२२ । | 
. रीझे रसिक बड़े रिझवारा, रीझ रीझिकैं दई अपारा । १२३ । 
ले लै रीझ सखी बलि जाई, प्रमुदित उर आनँद न समाई । १२४ । 
इहि लीला सिंगार विनोदा; कहत.लहत दंपति सुख मोदा । १२५ | 
इहि लीला जे मन सौं गावैं, श्री राधाबल्लभ को ते पावैं । १२६ । | 
दो० संवत सत सत्रह परे चौसठ दस अरु चार । 
भादौं मासे द्वेज . कों कृष्ण पक्ष शुभ वार ॥ १२७ ॥ 
इहि रस में जे रँगि रहे और न_कछू सुहाइ । , 
तिनके चरन सरोज में अनन्यअली बलि जाइ ॥ १२८ ॥ 
दोहा दुपई॑ एकसत ऊपर नो अरु बीस. | 
अनन्यअली के उर बसौ श्री वृन्दावन ईश ॥ १२९ ॥ | 


इति लीला सिंगार विनोद संपूर्ण की जय जय श्री हरिवंश ।। ३४ ॥ 
® 


१ पाठा ह्वे 

| श्री प्रेमी रसिक अनन्य कुल ईशनि के ईश ईश्वर नागर कुल 
नरेश श्री तारा जू कौ लाल अलकलडेतो श्रीरुक्मिणिपति सकल | 
अवतारनि को अवतारी श्री हरिवंशचंद्र निर्मल अकलंक अखंड नित्य 
_नित्यकिशोर परम मनोहर हित अलौकिक अदंभुत सर्वोपरि विराजमान 
श्री हरिवंशी श्री वंशी सखी श्री दंपति की प्राणेश्वरी ऐसे श्री व्यासनंदनो 
जयति ॥ श्री वृन्दावन नरेश निकुंज विलासी परम रसीलो हँसीलो श्री 
सुरतानंद सुरत सुधारस पान मतीले छकीले छेल छवीले चिकनिये 
श्री महाराजा राधारानी को छैल छवीलो साँवरी सर्वस्व अलकलडौ 
लडबाबरौ मनमोहने ऐसे श्री राधाबळभो जयति ॥ 


दो० श्री व्यासकुँवर के पद कमल बंदौं नित चित लाइ । 


तिहि बल कहीं लहीं कछू जुगल सभा सुखदाइ ॥१ ॥ 
दु० प्रथमहिं वृन्दावन उर लाउँ, तिनमें अद्भुत रिधि सिधि पाउँ । २ | 
मंजुल वृन्दावन सरसत.ही, गौर श्याम तहँ क्सत लसत ही ।३।| 
मंजुल विटप बेलि जगमगहीं रविं शशि कौं चकचौंधी लगहीं । ४ । | 
प्रफुलित दलित" फलित रेंग रंगी, मंजुल शोभा सहज अभंगी । ५ । 
मानौं रॅंग रॅग मणि झलमलहीं, रतिपति शोभा कों दलमलहीं । ६ । 
मुखरित रॅंगरेंग भृंग विहंगा, दंपति संपति कहत उमंगा । ७ | 
रुचि ले सेवत त्रिविध समीरैं, महकत विविध सुगंधनि भीरें । ८ । 
अति रवनी धरनी खचि हीरें, भाँति भाँति शोभा की भीरें । ९। 
चित्र विचित्रित मृदुल सुहाई, बलि बलि होत सु कोमलताई । १० । 
चित्र भई चित्रा चतुराई, शोभा ने शोभा गन पाई।११। 


गौर चरन सौं अंकित धरनी, लोटत फिरत लाल मन हरनी ।१२। 
१ दलों से युक्त 

३२८ ] 
| गौर श्याम सखिजन वन अवनी, अरस परस प्रतिविंवित कवनी । १३ । 
भाँति भाँति शोभा झलमलहीं, शोभा के दल कों दलमलहीं । १४ | 
दंपति आनँद रविजा बहहीं, तिनकी शोभा जात न कहही' । १५ । 
फूले कमल विमल रेंग रंगा, रंगनि रंगनि गुंजत भुंगा । १६ । 
कहा कहौं छवि दोऊ तीरैं, रतन खचित झलकत छवि भीरैं । १७ | 
बंगला छत्री विविध लसावें, रंग रंग मणिमय झलकावैं । १८ । 
कुंज पुंज तिनके चहुँ ओरें, झलकत दुति शोभा नहिं थोरै । १९ । 
मूरतिवंत सु मोहनताई, जोहत मोहत सुधि बिसराई । २० । 
दो० वृन्दावन छवि को कहे छिन छिन में छवि ओर । 

मोहे मोहन मोहनी परम रसिक सिरमौर । २१ ॥ 
दु० मंजुल कुंज भानुजा तीरें, तिहि ठो सुख छवि शोभा भीरें । २२ । 
लता सदन इक तिनमें भाजे, तिनकी निरुपम शोभा राजे । २३ । 
नील मणिन से द्रुम चहुँ आरं, रँग रॅंग फल दल फूल न थोरें । २४ । 
रंग रंग मणि से चमकावैं, भाँति भॉति दुति मृदु झलकावैं । २५ | 
तिनसौं लपटी कंचन बेली, सहज सदन की बानि? नवेली । २६ । 
| मानों शोभा नागरताई, चित्रा और सकल कलताई? | २७ । 
मनु हिलिमिलिकैं मंदिर बान्यौ, मनों रतन रँग रंगनि सान्यौ । २८ । 
भाँति भॉति मृदु दुति झलकाई, जहँँ लों दुतिधर सबै लजाई । २९ । 
सभा सदन तिहि आगे राजे, शोभा उपमा सकल जु लाजै | ३० । 
तरु तमाल मणि से कल खंभा, तीन काल शोभा के थंभा । ३१ | 
तिनसौं लपटी कंचन बेली, प्रफुलित फलित दलित रस मेली । ३२ । 
मनों फूल शोभा सुघराई, फूली फली दली" अरुझाई । ३३ । 
अरुझी जहे जहें चहियैं जेसी, खचे रतन कुंदन में तैसी । ३४ । 
षोड़ष द्वार सहज ही राजें, रचना चित्र विचित्रनि भ्राजें | ३५ । 


१ पाठा० लहहीं २ शोभा ३ सुन्दरताई ४ पल्लवित 

ललित लतनि के तने वितानें, झालर फल दल फूलनि बानें । ३६ । 
। सहजहि सभा सदन कल सोहे, जोहि मोहि शोभा सब मोहें । ३७ । 
षोडष दल कल रतन खचाई , मधि वर सिंहासन झलकाई । ३८ । 
रॅग रँग फूल दलनि मृदु लीने, रचि रचि सखी बिछोना कीने । ३९ । 
सकल सुगंधनि लै छिरकाये , तहाँ सु विपिन ईश बनि आये । ४० । 
सिंहासन पर बैठे दोऊ, इहि छवि की उपमा नहिं कोऊ | ४१ | 
कहा कहौं शोभा सिंगारा, रतिपति अमित होत बलिहारा । ४२ । 
नील पीत पट अति छवि छाजें, भाँति भाँति मणि भूषण भ्राजें । ४३ | 
नव नव छवि अंगनि दुति झलकैं, फैली जहाँ तहो दल दलकै । ४४ । 
भूषण भूषित सखि वन होई, किये सिंगार सबनि मनु सोई । ४५ । 
एक एक ते सखी नवीली, ठाढ़ीं चहँ दिशि छविन छवीली । ४६ । 


दो० मंजुल सहज समाज कल बन्यौ भन्यौ नहिं जाइ । 
खग मृग सखियन भोर वर जुगल रूप दरसाइ ॥ ४७ ॥ 
अपने अपने गुननि कों प्रगट करनि हरषंत । 
विविध खेल गुन दरस कौं विपिन ईश ललचंत ॥ ४८ ॥ 


दु० बैठे मध्य किशोर किशोरी, खग मृग सखि ठा चहुँ ओरी । ४९ । 
अपने अपने गुननि दिखावें, विपिन ईश रीझत हरषावैं । ५० । 
तीन काल के? सुख नव नवला, प्रगट करंत गुणी सखि प्रबला । ५१ | 
राग रागिनी मोद बढ़ावैं, प्रथमर्हि राग रंग कल गावें । ५२ । 
गान कला ताननि की खानैं, विविध विलासनि करत वखाने । ५३ | 
बाजे भाँति भाँति कल बीना, बजवति गावति परम प्रवीना । ५४ । 
तीन काल के विविध विलासा, गावत नव नव रसनि हुलासा । ५५ । 
तान मान नव नव उपजावैं, राग रागिनी नव प्रगटावैं । ५६ । 
हरि हरि प्रान सबनि के लीने, मोहे दंपति सखी प्रवीने । ५७ । 


१ प्रत्येक पत्ते पत्ते के मध्य में २ “तीन काल' से यहाँ तात्पर्य प्रत्येक समय से है । 

रीझ रीझ भूषण पट दीने, जे जे कहि कहि रागिनी लीने । ५८ । 
विपिन ईश रिझवार रसीले, आछे आछे कहत हँसीले । ५९ । 
हँसि हँसि प्रिया कहति-स्यावासी, महा गुनी तुम दई सुखरासी । ६० । 
दें असीस हँसि गान कला री, चिरजीवौ बलि बाल लला री । ६१ | 
रीझे बहुत भाँति पिय प्यारी, आनॅद सागर उमड़े भारी ६२ । | 
दो० गान तान बाजे मधुर सुनि सुनि अति सुख पाइ । 
निर्तकला कौ जूथ " अब आयौ अति मन भाइ ॥ ६३ ॥ 
दु० निर्तकला को जूथ रसीलौ, ले समाज आयौ सरसीलो । ६४ । 
निर्तकला सखि निर्त करावै, नव नव. नृत्य कला प्रगटावे । ६५ । 
| बनी श्याम इक इक कल गोरी, पलटि भेष कल छविहु न थोशे । ६६ । 
मंजुल मुकट काछनी काछैं, प्यारी की सारी अति आछैं | ६७ । 
मानौं येई प्रीतम गोरी, बने ठने छवि नाहीं थोरी | ६८ | 
पिय प्यारी तिनकौं दरसत री, चौंकि परे सुधि बुधि बिसरत री । ६९ । 
देखो वंशी इत चित लायें,' ये को नवल .जुगल कल आये* । ७० | 
ये नट नटनी अति अभिरामा, महा गुनी गन" सुख के धामा । ७१ | 
हँसि बुलाइ ढिंग बीरा दीने, प्रगट करौ गुन परम प्रवीने । ७२ । 
प्रथमहिं रँग रँग मृग कल आये, देखि सिंगार सिंगार लजाये । ७३ । 
दोऊ मोहन जोहें मोहें, उपमा और बताऊँ कोहे । ७४ । 
तिनकौं नव नव खेल खिलावैं, देखि रसिक दोऊ सरसावें । ७५ | 
हाव भाव नव नव दरसावैं, दरसत विवि ललचत सरसावैं । ७६ । 
सो सो खेल करनि तरसावैं, सुरत सिंधु उमड़े न समावैं । ७७ । 
बिच बिच खेलत अतिहि हँसावै, हसि हँसि लटकि लटकि लपटावें | ७८ । 
नव नव कौतिक करत अपारा, कहत लहत बाड़े विस्तारा । ७९ । 
जुगल रसिक रिझवार उदारा, रीझि रीझ दीने सिंगारा । ८०। 


१ समूह २ पाठा० लावे ३ पाठा० आवैं ४ समूह 

औरो विविध प्रसाद खवावे, पाइ कुरंग सबै सरसावें | ८१ | 
नमति नमित छ्वे सकल कुरंगा, झनक झनक चलि जात उमंगा । ८२ । 
दो० कहा कहीं मृग खेल छवि सुख कछु कह्यो न जाइ । 
रीझ रीझ दोऊ रसिक चित वित दये बॅँधाइ ॥ ८३ ॥ 
अद्भुत और समाज इक लाई सखी विहंग । 
तिनकी शोभा को कहे गावत दंपति संग । ८४ ॥ 


दु० पिंजरा मणिनु खचित रेंग रंगा, तिनमें रंगनि रंग विहंगा । ८५ । 
` रँग रॅंग पिंजरा में खग अवली, ते २ ले कर 'सखि ठाडै नवली । ८६ | 
केतिक खुले लिये वर कर में, बहुतक खग कल विचरत धर में । ८७.। 

सहजहि उड़ि. बेठे जित तितध्वे, सो शोभा चोरत चित वित खै । ८८ । 
हंस हंसनी मोर रु४ ,मोरी,. जूथ जूथ शोभा नहिं थोरी । ८९ । 
झनक झनक डोलैं कल बोलें, प्रेम मगन अति करत कलोलें । ९० । 
मंजुल तिनके रूप रु" रंगा, दरपन से जगमत सुरंग्रा । ९१ | 
: भाँति भाँति दुति झलकत नवला, लजत भजत रवि शशि गन चपला । ९२ | 
भाँति भॉति तिनके सिंगारा, कहत न बनत रूप विस्तारा | ९३ | 
_ श्लोक कवित्तनि छंद सिखावैं, भाषा भाँतिनु* भाँति बुलावैं ° । ९४ । 
दंपति संपति रस जस तिनमें, सिखवति पढ़वति हरषत मन'में । ९५ | 
| इक मैना कर में सुकुमारी, इक शुक भुज में लियौ बिहारी । ९६ | 
' वे उनके वे. उनके जसही, पढ़वत सुनि सुनि ह्वै रसबसही । ९७ । 
कबहूँ हंसत लसत पुलकावैं, परस्पर सुरत सिंधु उमड़ावैं । ९८ । 


दो० पढ्न पद्चवन की सु छवि मोप कही न जाइ । 
रसिक रसिकनी रस रसे लसे मेन गुन भाइ ॥ ९९ ॥ 


१ पंक्ति २ उनको ३ पाठा० करवर ४ पाठा० मोरनि ५ पाठा० रूपनि ६ पाठा. भाँति ७ पाठा० 
बुलवावैं 

दु० कोऊ मोरनि संग सहेली, नाचत नचवति छवि न कहेली | १०० | 
कोऊ हंसनि संग नवीली, लटकि चलत कल चाल छवीली । १०१ | 
झनक झनक झाँझन' झनकारी, उपमा सकल होत बलिहारी | १०२ । 
हँसत लसत रीझत दंपति री, रीझ रीझ दई? सब संपति री । १०३ । 
भृंग विहंगनि के सँग गावे, राग रागिनी नव उपजावैं | १०४ | 
चिते चिते दंपति की ओरें , लसति हँसति गावति चित चोरें | १०५ | 
कोलाहल कौतिक नवलाई, करत हरत मन सुधि बिसराई । १०६ । 
खेलहु खेल सु सीखत नवला, कौतिक कौतिक मानत प्रबला । १०७ । 
भूलहु देखि देखिकै भूली, फूलहु देखि देखि अति फूली । १०८। 
सुख हू ने अतिही सुख पाये, आनँद के आनँद उमड़ाये | १०९ । 


दो० कहा कहीं कहि सकत नहिं उपमा नाहिं खटाइ | 
यह समाज सुख सिंधु में हम कब गोता खाइ ॥ ११० || 


दु० अब नट नटनी सौं लड़काई, मधुर वचन कहि प्रिय मुसिक्याई | १११ । 
अब अपनों गुन प्रगट सु करिये, सब समाज के चित वित हरिये | ११२ । 
सुनहु रसिकनो नव इक बतियाँ, देखत सुनत सिरावे छतिया | ११३ । 


दो० कर्णफूल के झूमका बैना बेसरि नैन । 
चपलत ये सब नाचहौं सहज छविनु के ऐन ॥ ११४ ॥ 


दु० ये सब चपल होत हैं जेसें, अब हम नाचें गावैं तैसे | ११५ | 
इनसौं मिलिकें नाचे गावें, तब हम रीझ नवल कल पावैं । ११६ । 
नट नटनी के सुनि सुनि बैना, मंद मंद मुसिकी सुखदेना | ११७ । 
सो मुसिकनि कल अग्या पाई, नट नटनी नाचत लड़काई । ११८ । 
चपलत मुक्ता लोचन जेसें, गावत नाचत नट विवि तेसें । ११९ | 
जसे मुक्ता दूग तरलावैं, ताहि ताल में नाचे गावैं | १२० | 


१ चरणों में पहनने का एक भूषण विशेष २ पाठा० दै ३ पाठा० वाहि 

तान मान गति नव उपजावैं, नट नटनी त्यों नाचै गावें | १२१ । 
सुनी न देखी गति जोइ जोई , परस्पर प्रगट करत सो सोई । १२२ । 
राग रागिनी निर्त कला री, बलि बलि जात लजत सकला री | १२३ । 
नागरि नागर सकल समाजे, मानत अति अचरज बड आजे । १२४ । 
बिच इक कौतिक गोरी करहीं, बेसरि बैना पर कर धरहीं । १२५ । 
अब छिपाइ में बेसर बैना, निर्त गान यह बिना बने ना | १२६ । 
ज्यों के त्यों ये तौ चपलाई, देखौ दरपन में मुख माई । १२७ | 
सखी एक दरपन ले ठाढी, सुख में सुख छवि में छवि बाढी । १२८ । 
चशमा से" करतल झलकाई, दिखियत मुक्तावलि चपलाई । १२९ । 
. दो० देखो करतल में प्रगट मुक्ता झलक अभंग । 

मानों रूप समुद्र ते छवि की उठत तरंग ॥ १३० ॥ 
दु० नट नटनी अरु नवल किशोरी, हसत लसत छवि नाहीं थोरी | १३१ । 
परस्पर वचन कहत हरषावैं, हँसें लसें छवि सौं लड़कावैं । १३२ | 
गोरी नृप रिझवार उदारा, सुख पर चित वित करें २ बलिहारा | १३३ । 
कहा दीजिये सखि हरिवंशी, सोई कहौ विचार प्रसंशी । १३४ । 
नवल विचार करोर मन !माँहीं यह गुन सम दैवे कछु नाहीं | १३५ । 
बढी फूल गोरी अँग अंगा, नाहिंन सकत सँभार उमंगा । १३६ | 
तब चितई पिय तन सुकुमारी, इनकों दीजे इन पर वारी | १३७ | 
रीझी प्रमुदित अति अलबेली, बढ़ी रीझ मन माँहिं नवेली | १३८ । 
दो० नट नटनी पर लाल कों न्यौछावर करि ईश । 

बजवति सखी मृदंग जे तिनकों दे बकसीस ॥ १३९ ॥ 

बजवति सखी मृदंग जे मधुर-मधुर अभिराम । 

वारि फेरि तिनकों दयो छैल छवीलो श्याम ॥ १४० ॥ 


१ मुकर की भाँति २ पाठा० करि ३ पाठा० कियौ 

दु० तब निजसखि वरजति सुनि प्यारी, तो बिनु केसें रहे लला री । १४१ | 
पिय बिनु तुम किहि विधि रही माई,' सो तुम मोहि कहाँ समुझाई । १४२ । 
हौंनी होइ सो होइगी माई, फेरि लिये कछु नाहिं बड़ाई । १४३ | 
दैकें फेरि न लीजे माई, यहे बात समुझौ मन लाई । १४४ | 
तब नट नटनी देत असीसं, नमित होइ पग पर धरि सीसं । १४५ | 
सब समाज पिय कों सँग लीने, हंसत लसत कल परम 'प्रवीने | १४६ । 
मंदहि मंद चलत हरषावैं, आनंद सागर उर न समावैं । १४७ | 
चले पैंड द्वै द्वै सब जबही, प्रिय तन पिय फिरि देख्यौ तबही । १४८ । 
इक छिन कोटि कलप सम होई, गदगद कंठ सजल 'दृग दोई २ । १४९ । 


दो० रहि न सकी व्याकुल भई नागरि अति सुकुंमारि । 
नट समाज लियौ बोलिकैं' सुनि हो एक विचार ॥ १५० || 


दु० नट नटनी तब नेरे आई, कहा कहत हो सब सुखदाई | १५१ | 
श्याम बराबर लेहु * जो चहिये, छाँडि देहु + पिय कों यों कहिये । १५२ |. 
तुम तौ परम चतुर सिरमौरै, श्याम बराबर है कछु औरे | १५३ | 
प्रानहुँ ते तुमकों अति प्यारी येऊ छिन रहि सकत न न्यारौ । १५४ | 
जो कछु होई श्याम समाने, राखौ सो तुम परम सुजानैं । १५५। 
तिनसों हिलमिलि सब सुख लीजे, दैकें फेरि न लीजे दीजे । १५६। 
सुन्यौ न देकें फेरिहि लीनौं, ऐसी है होइ काहु न कीनौं । १५७ । 
तुम तौ राजा बड़ी कहापैं, ऐसी कहत लाज नहिं आवै | १५८ | 
कहा सु श्याम खवास प्रियारी, रीझि कियौ मो पर बलिहारी । १५९ । 
सखी मृदंगी* कों तुम दीनों, उनहूँ अति प्रसन्न ह्वै लीनों । १६० । 
ऐसी बात न कहिये कबहूँ, चुप ह्वै रहौ न बोलो अबहूँ । १६१ | 
तुम यह साँची कही जु बतियाँ, सुनि सुनि मम शीतल भई छतियाँ । १६२ । 
१ पाठा०.पिय बिनु तुम कयौं रहुगी माई २ दोनों ३ पाठा० समाज कौं बोलि लें ४ प्राठा० ल्यौ 
५ पाठा० जाऊ ६ मृदंग बजाने वाली सखी 

अब मैं पुनि इक बात विचारी, तामें बिगरे कछु न तुम्हारी । १६३ । 
श्याम अमानत धरिये माई, धरो धरोहर बिगरै नाहीं । १६४ 
तुम्हरी ओर तें नाचें गावैं, इतनौं सुख हम तुमते पावैं | १६५ 
बहुत भली बलि यह मन मानी, राखौ पिय कौं सब सुखदानी । १६६ 
परस्पर वचन रचन वर कहहीं, कौन कहे सुख सो जो लहहीं । १६७ 
| भुज भरि लीनों प्रीतम श्यामा, राख्यौ अपने कुच बिच धामा । १६८ 
यह सुख शोभा कहत बने ना, जानत सकल सखिन के नेना । १६९ 
निरखि निरखि सब सखि बलि जाई, चित बिल छवि पर 'दये लुटाई । १७० 
| लीला जुगल समाज विनोदा, कहत सुनत पावैं वर मोदा । १७१ 
जे इहि लीला हित सौं गावैं, ते संपति दंपति वर पावैं | १७२ 


दो० जे इहि लीला गावहीं ते रहें दंपति पास । 
तिनके चरण सरोज में अनन्यअली कौ वास ॥ १७३ ॥ 


संवत सत सत्रह परे पेंसठ दस अरु चार | 
सावन मासे त्र्योदशी कुष्ण पक्ष शुभ वार ॥ १७४ ॥ 
दोहा दुपई एकसत पैंसठ दसहि रसाल । 
अनन्यअली के उर बसौ जुगल सभा सब काल || १७५ ॥ 


इति लोला जुगल सभा [ समाज ] विनोद संपूर्ण की जय जय श्री हरिवंश ॥ ३५ ॥ 


दान विलास [ विनोद ] लीला 


श्री प्रेमी रसिक अनन्य कुल ईशनि के ईश ईश्वर परम उदार 
रसाल सुभाव महा कोमल सुख सिंधु नागर कुल नरेशनि के मुकटमणि 
श्री तारासुत श्री ःक्मिणिपति श्री हरिवंश चंद्र निर्मल अकलंक अखंड 
नित्य मंजुल अनूप सकल अवतारनि को अवतारी सर्वोपरि विराजमान 
श्री हरिवंशी श्री वंशी सखी श्री दंपति की जीवनिमूरि श्री राधा प्यारी 
जू की अति प्यारी छिन एक होत न न्यारी पहिरें कल झूमक सारी जाके 
पाइन परत कुंजबिहारी श्याम परम रसीली हॅसीली ऐसे श्री व्यास- 
नंदनो जयति ॥ श्री जे जे जे श्री वृन्दावनेश्वरी श्री वृन्दावन बिहारी 
निकुंज नरेश अति उदार महा सुकुमार अति मृदुल स्वभाव लाड़िली 
लाल श्री सुरतानंद सुरतरस सुधा सीर रस मतीले छकीले रॅ॑गीले परम 
रसीले छेल छवीले चिकनिये रूप सोहने छवि जोहने मन मोहने ऐसे 
श्री राधाबळभो जयति ॥ 
दो० बंदौं श्री हरिवंश के चरन कमल चित लाइ । 
जिनके वच सुनि लाड़िलो मंद मंद मुसिकाइ ॥ १ ॥ 
सो पद-पंकज कृपा ते वरनों दान विलास | 
जिनमें केलि नवेल के वचन रचन जुत हास ॥ २ ॥ 
सुरत केलि सब रात करि उठे प्रात सूकुमार । 
रति रंगनि अंगनि रेगे छवि कौ वार न पार ॥ ३ || 
नव निकुंज सुख पुंज ते निकसे मते अनंग । 
हरिवंशी ललितादि सखि राजत भाजत संग ॥ ४ ॥ 
ललित लतनि द्रुम सों छई गली गलो अलि गुंज । 
तिनमें ह्वै कै निकसहों गौर श्याम छवि पुंज ॥ ५ ॥ 

खोर साँकरी बाँकरी चोल नहीं परसंत । 
लोल अलोल कलोलहीं बोलत बोल सरसंत ॥ ६ ॥ 
उपज्यौ भाव सु * सहज ही दान केलि रस खेल | 
आगे चलि घेरा कियो लंपट मेम छकेलर ॥ ७ ॥ 
रस लंपट कर छरी ले ठाढ़ो रोके गेल । 
हितसखि ने कर गहि कही छॉडी अपने फैल) ॥ ८ ॥ 
अपनी गोरी सौं कहो लगत हमारौ दान । 
चोरी थोरी नहिं करी भोरी छोरी कान ॥९ ॥ 
दिन दिन की चोरी सकल प्रगट भई छिन माँहिं । 
अबहीं सबहि चुकाइकै लैहैं छाडें नाहिं ॥१० | 
राजा वृन्दा विपिन की हमरी गोरी बाल । 
तुमकों सब कोउ जानिहें प्रिय कौ सेवक लाल ॥ ११ ॥ 
हा हा खाइ पाइन परत बीतत सबही काल । 
अब मुख देखो मुकर में जावक लाग्यौ भाल ॥ १२ ॥ 
किततें छिन में दान कौ स्वाँग क छ्यौ *विट आज । 
माँगत दान दानी भये कहत न आवै लाज ॥ १३ ॥ 
काके हम सेवक भये कब हम हा हा खाइ । 
मुख पर जावक रंग के चित्र विचित्र बनाइ || १४ ॥ 
लाजें भाजें कौन डर गाजें अपु बल बाँहि । 
समझैंगे हम प्रिया सों तुमकों रोकत नाहिं ॥१५॥ 
बोलत डोलत निडर ह्वै निपट सु लंपटराइ । 
प्रिय सों समुझ्यौ चलत है ऐसी बड चल ओड ॥ १६ ॥ 


३३७ 


१ पाठा० संकं २ छके हुए ३ करतूत ४ बना लिया 

जीवत पीवत बाल कौ परम रसाल उगाल । 

प्रिय के चरन सरोज कौ धाम करत सब काल ॥ १७ ॥ 

तुम काहे सतराति हौ दान हमारौ देहु । 

तुम तो हितचिंतक सखी राखि हमारी नेहु ॥ १८ ॥ 

नख शिख भूषण जगमगें इक ते एक अमोल । 

अंग अंग सब प्रिया के दान दैन कौं लोल ॥ १९ ॥ 

देत दान प्रिय अंग अँग लेत सु मम अँग अंग । 

रंगमहल में रेन सब दियो दान अंग संग ॥ २० ॥ 

जैसें जैसें दयौ हे लयौ जु हम सब रेन । 

सोई दैहि बताइंकैं देखो भरि भरि नेन ॥ २१ ॥ 

विमल कपोल अमोल पर देइ" दसन की छाप । 

अधर अरुण मेरे किये अधर सुधा दे आप ॥ २२ ॥ 

सुधा कलश पर राजहीं नख चंद्रनि की पॉति । 

रच्यो जु मेरे चिवुक पर श्याम बिंदु घिलकॉति ॥ २३ ॥ 

तारे कारे नेन में तिल कपोल अरु केश । 

वदन सदन में राजहों दसन जु श्याम सुदेश ॥ २४ ॥ 

प्रिय तन रूप सु नगर में?! राज करत मम नेन | 

ले आये भल भाति ये दे आये दिन रैन ॥ २५ ॥ 

देत दान सनमान वह मंद मंद मुसकान | 

तुम बिच में सखि नहिं करो निपट जु कछू सयान ॥ २६ ॥ 

यंहे दान तब पाउगे सुनहु रसिक सिरमौर । 

चरन गहे बिनु नहिं मिले छल बल चले न और ॥ २७ ॥ 
१दिखाईदेरहीहे।रपाठाश्सी | 


दान विलास [ विनोद ] लीला [ ३३९ 


वचन रचन निजु अली के सुनत रसिक पिय छेल । 
प्रिय के पग पर सिर धरयो छाडे छल बल फेल । २८ ॥ 
मधुर प्रेम रसरीति में प्यारी परम प्रवीन । 
प्यारी के पद-कमल में बसत जु मंदिर कीन ॥ २९ ॥ 
सुनहु दयाल कृपाल प्रिय जाँचत हों इक दान । 
हंसो लसौ मो उर बसौ बिच जिन आनौं मान ।। ३० | 
वचन रचन सुनि श्याम के भाम मंद मुसिकाहिं । 
उर अंचल तजि उर लगी पगी लाल हिय माँहिं ॥ ३१ ॥ 
दान देत हितलाडिली लेत न हारत लाल । 
यह सुख देखत हैं सखी कहत निहाल निहाल ॥ ३२ ॥ 
लीला दान विलास को जे नित करें विचार । 
सखी रूप ते पावहीं निरखें नित्य बिहार ॥ ३३ ॥ 
संवत सत्रह सो परे सरसठ दस अरु तीन । 
कार्तिक दशमी कृष्ण पक्ष लीला पूरन कीन ॥ ३४ ॥ 
लीला दान विलास के दोहा भये पैंतीस । 
अनन्यअली के उर बसो श्री वृन्दावन ईश ॥ ३५ ॥ 


इति लीला दान विलास संपूर्ण की जय जय श्री हरिवंश ॥ ३६ ॥। 

श्री प्रेमी रसिक अनन्य कुल ईशनि के ईश ईश्वर परमानंदकंद 
जीवनिमूरि श्री लाडिली लाल के प्रान श्री तारा कुँवर परम लाडिलौ 
श्री रुक्मिणिपति सकल अवतारनि कौ अवतारी सर्वोपरि विराजमान 
श्री हरिवंश घंद्र निर्मल अकलंक अखंड नित्य अनूप मंजुल श्री 
'हरिवंशी श्री वंशी सखी श्री राधा प्यारी की प्यारी छिन एक होत न न्यारी 
पहिरें कल झूमक सारी जाके वचन रचन सुनि हँसति लसति श्री गोरी 
सुकुमारी जिनके पाइन परत बिहारी निकुंजेश्वरी प्रसंशी हित नेह 
घनेरी ऐसे श्री व्यासनंदनो जयति ॥ श्री निकुंज बिहारी बिहार अहारी 
मधुर प्रेम मगन मदनोन्मद श्री सुरतानंद श्री वृन्दावन ईश महा मधुर 
प्रेम माधुर्य रस रसीले हँसीले छैल छवीले अलबेले चिकनिये मन मोहने 
ऐसे श्री राधाबल्लभो जयति ॥ 


दो० बंदौं श्री हरिवंश के चरन कमल चित लाय । 
तिहि प्रताप ते कहत हों जल बिहार सुखदाय ॥ १ ॥ 
दु० महा मनोहर विपिन रसाला, नव नव शोभा सुख की माला । २ । 
बढ्यौ मोद कल श्याम रु" श्यामा, मतवारौ भारौ सुख धामा । ३ | 
सौंधे भीने झीने चीरा, पहिरै गौर श्याम छवि भीरा |४ | 
दिखियत नहिं तन में तन झलकैं, मानों रूप सिंधु की छलकैं २ । ५ । 
विविध सिंगार रचे तन कीने, बनी ठनी सब सखी प्रवीने । ६ । 
जुरी भीर जमुना के तीरें, तन वन रूप छविनि की भीरें । ७ | 
खेल मच्यौ जमुना के माहीं, तिनकी उपमा कोऊ नाहीं ।८। 
'दो० गौर श्याम सब सहचशे धसे भानुजा माँहिं । 
लाज लाज गई लाज की नसे नेम अकुलाहिं ॥ ९ ॥ 


१ पाठा० हि २ तरंगें उठ रही हैं 

दु० जल में सबही पेरत ऐसें, सोवत नीर सेज पर जैसें । १० | 
गौर श्याम सखि दोऊ प्यारे, पैरत सोवत होत न न्यारे । ११ | 
श्री जमुना जल अति झलमलही, चौंधि कौंधि मृदु मन दलमलही । १२ । 
छवि दामिनि घन से तन झलकैं , शोभित घटा साँवरी अलकें । १३ । 
रूप चंद से मुख सुख झलकैं , शोभित नेन चकोर अपलकें | १४ | 
रँग रैंग कमल अमल अँग अंगा, कुटिले अलक कल राज॑त भुंगा । १५ । 
किधौं कनक की अगनित बेली, श्यामं तमालन सौ अरुझेती १ । १६ । 
प्रफलित फलित.ललित अँग अंगा, अलकावलि गन राजत भुंगा । १७ । 
मानौं ढये बहे इक संगा, चले छविन के रूप अभंगा | १८ । 
कहत न बनें रूप छवि नवला, एक एक ते सरस सु प्रबला । १९ । 


दो० छैल छवीले लाडिले छैल छवीलौ खेल । 
खेलत खेल नवेल कल प्रमुदित मैन छकेल ॥ २० ॥ 


दु० खेल खेल में खेल नवेला, सुरत सिंधु में झेलली झेला । २१ | 
लपटि लपटि सोवत अरुझाहीं, उर सौं उर मृदु दै गरवाहीं । २२ । 
इहि विधि पेरत जुगल बिहारी, ऐसी भाँति सकल सहचारी | २३ । 
इक इक साँवरि इक इक गोरी, उर सौं उर मुख सौं मुख जोरी । २४ । 
सोवत पेरत लपटत ऐसें, छवि दामिनि घन चमकत जेसे । २५ । 
इहि विधि पेरत सखि चहुँ ओशी, शोभित मध्य किशोर किशोरी । २६ । 
सोवत सोवत पैरत जाहीं, पुलकि कुलकि उर उरनि समाहीं | २७ । 
बिच बिच हँसत लसत हरषावैं, रस सागर उमड़े न समावे । २८ । 
बीच बीच करतल कल पटके, उमगि उमगि गावत हें लटकें । २९ । 
रंग रंग कमलनि के वृन्दा, तिनमें गौर श्याम कल चंदा । ३० | 
खेलत झेलत भरे अनंदा, निरखत दृग अरुझत छवि फंदा । ३१ | | 
कमल चंद अलि मिलि छवि पावैं, नीरज तजि अलि शशि पर आवैं । ३२ । 


१ उलझी हुई 

मानों अलि कमलनि की सेना, आवत रण हित शशि कों लेना । ३३ | 
चंद्र वृन्द के दृग चपलावें, कुलकि पुलकि उर उरन समावें । ३४ । 
मुख शशि पर करतल कल धरहीं, सो छवि शोभा मो मन हरहीं । ३५ । 
कै मिलवनि हित कमलनि चंदा, बिच में आवत भॅवरनि वृन्दा । ३६ । 
मिलन हिलन हित ह्वे रहै भोरे, बहत लहत रुचि त्रिविध समीर | ३७ । 
जो सुख छवि कल दरसत नेना,सो सुख शोभा कहत बने ना । ३८ । 
जो जो परत नेन पर भीरें , सो सो' कोन कहत? मति धीरें । ३९ । 


दो० लहौं कहों सुख कौन कौ छिन छिन और और । 
जानत नेना सखिन के, के परम रसिक सिरमौर || ४० | 
श्याम साँवरी सखिन ने पद्मासन कल कीन | 
गोरी गोरी अंक पर बैठीं परम प्रवीन ॥ ४१ ॥ 


दु० पद्मासन करि श्याम सहेली, अंक अंक में गौर गहेली । ४२ । 
बैठीं आनॅद उर न समावे, सुख में सुख छवि में छवि पावैं । ४३ । 
इहि विधि विचरत जमुना जल में, शोभित लोभित कमल कमल में । ४४ । 
कमलनि तजि तजि आलिगन आवैं, डरि डरि भोरो उर लपटावें । ४५ । 
लंपट सहज नवल सुख पावै, चपल अंग छवि कहत न आवै । ४६ । 
भाँति भाँति सुख केलि रचत री, कोऊ खेल न रति न बचत री । ४७ । 
चहूँ ओर द्रुम बेलिनु झूले, भाँति भाँति मेवा फल फूले । ४८ | 
झूमि झूमिकै जल में आई, प्रतिविंवित जल में झलकाई । ४९ । 
श्याम साँवरी गोरी गोरी, देखत जल में भोरी सोरी । ५० | 
भाँति भाँति फल जल में दरसे, सोई लेवे कों अति तरसें । ५१ | 
गोता लै सब जल में धसहीं, समुझि समुझि पुनि निकसत हँसहीं । ५२ । 
अंक अंक में बैठे ऐसें, पहिलें क्रीडत जल में जैसे । ५३ । 
भाँति भाँति मेवा फल फूले, झूमि झूमिकै जल में झूले । ५४ । 


१ पाठा० कहि २ पाठा० सकत ३ पाठा० प्रिय पिय 

सो सो फल कल ले सहचारी, पिय प्यारी की रुचि मन धारी । ५५ । 
लाइ लाइ दंपति कों ख्वावे, सो प्रसाद सखि लै ले पावे । ५६ । 
पान लाइ मृदु बीरी कीनी, बाल लाल के मुख में दीनी । ५७ | 
अनन्यअली मुख की पिकदानी, दै सु उगाल बाल मुसिकानी । ५८ । 
पान पीक मिलि झलकत नीरा, शोभा रूप छविन की भीरा । ५९ । 
रँग रँग द्रुम पर विविध विहंगा, तिनकौं पकरन चपलत अंगा । ६० । 
पकरनि कों जब हाथ चलावे, मधुर मधुर बोलत उड़ि जावें । ६१ । 
हँसत लसत कुलकत पुलकावैं, आनँद सागर उर न समावैं । ६२ । 
नव नव हाल परस्पर होई, यह सुख कहि न सकत सखि कोई । ६३ । 


दो० रस निधि छवि निधि नेह निधि रूप सिंधु सुकुमार । 
कोन कोन बानिक कहों मति गति रसना हार |! ६४ ॥ 


दु० जल मे रास विलासनि खेले, कौतिक करत नवेल नवेलें । ६५ । 


रंग रंग कमलनि गन आने, मुकट काछिनी रचि रचि बानें । ६६ । 
सकल सिंगार कमल के बाने, शोभा रूप न जात वखाने । ६७ | 
मुकट काछनी काछें प्यारी, कुरती श्याम भाम छवि न्यारी । ६८ | 
पिय कों बानी पीरी सारी, और चीर भूषण छवि भारी । ६९ । 
कमल दलनि पर मंडल जोरें, नवल जुगल मधि सखि चहुँ ओरें:। ७० । 
कमल दलनि पर नाचें गावैं, दूजे दल परसन' नहिं पावें । ७१ | 
नव नव निर्त्त कला विस्तारी, निर्त कला सकला बलिहारी । ७२ । 
सुनी न भनी न देखी ऐसी, आजु नागरी नाचत जेसी । ७३ । 
रीझ्यो रसिकलाल अति फूल्यौ, प्यारी के पग पर सिर झूल्यो | ७४ । 
बाजे भॉतिनु भाँति बजावें, चहूँ ओर सब सखि मिलि गावें | ७५ । 
गुन की कला निरखि सिर नांवे, वारत चित वित सकल लजावें । ७६ । 
जे जे कहि पुनि जल में धसहीं, फूलनि के पट भूषण वसहीं | ७७ । 


१ स्पर्श 

पेरत भुजा विशाल पसारे, मानों कमल तोरिकैं डारे । ७८ । 
वदन छवीले हँसत लसत री, नव नव शोभा छवि वरषत री । ७९ । 
भींजी अलकैं मुख पर चिपटी, उपमा सकल परत हैं रिपटी । ८० । 
झीने भीने पट तन लागे, झलकत अंग अंग रस पागे ।८१। 


दो० बाल लाल सब सहचरी हँसत लसत कुलकाइ । 
निकसे ठाढ़े तीर पर नीर भीर छवि छाइ ॥ ८२ ॥ 


दु० अंगराग फूलनि के हारा, छूटे टूटे सब सिंगारा | ८३ । 
तिनसौं शोभित जमुना जलही, बिच बिच छवि की भीर कमलही । ८४ । 
अपनी छवि सौं छैल छवीली, श्री जमुना कों करी नवीली । ८५ | 
अपु कर अपु सिंगार सिंगारी, शोभा उपमा वारी डारी' | ८६ | 
रतननि जवी तटी विवि झलकैं, ठाढे गौर श्याम सखि दलकें* । ८७ | 
भोजे तन कन छवि बरसाई, पीवत दूग चात्रिक न अघाई । ८८ | 
अंग अनंग रमीले दरसैं, परस्पर केलि खेल कों तरसें | ८९ | 


दो० इहि छवि फवि सखि को कहे गडी जु मो मन मोहिं । 
अनन्यअली हित मगन मन निशि दिन जानत नाहिं ॥ ९० ॥ 


दु० अति सुगंध सौं बागे पागे, पहिरे गौर श्याम अनुरागे । ९१ | 
सखियनि पहिरे विविध सिंगारा, अनन्यअली छवि पर बलिहारा । ९२ | 
जमुना तीरे सेज सदन में, आये दोऊ मत्त मदन में । ९३ | 
सुरत पगा में दोऊ झेलें,' भूषण पट कोऊ न सकेलें* । ९४ | 
मर्यादा सब दीनी पेलैं, मीन सखिन के नैना खेलें । ९५ | 
देखि देखिकै फूली फूलें, देखत खेल खेल में झूलें । ९६ । 
देखत फिरत भूल हू भूली, उपमा की कछु नाहीं तूली । ९७ | 


१ पाठा० डारी वारी २ दल करके अर्थात्‌ समूह बनाकर ३ सुरत रंग के पाग में दोनों झिल 
रहे हैं । ४ सँभाल 


जल बिहार लीला [ ३४५ 


आनंद के आनॅद न समावै, रूप रूप छवि छवि अति पावै । ९८ । 
कौतिक कौतिक मन घन" मानें, शोभा कों शोभा में सानै । ९९ | 
रसिक अनन्यनि के सँग रहिये, यह सुख तिनसौं कहिये लहिये | १०० | 
लीला जल बिहार कल वरनी, कहत सुनत सबके मन हरनी । १०१ । 
जे यह लीला हित सौं गावैं, ते नित ललना लाल लड़ावैं | १०२ । 


दो० संवत सत्रह सौ परे छासठ दस अरु चार । 
माह मास की अष्टमी कुष्ण पक्ष शुभ वार ॥ १०३ ॥ 
यह रस सुधा समुद्र में बूडि बूडि कब जाइ । 
अनन्यअली के आश यह यह रस नित नित गाइ । १०४ ॥ 
इकसत पाँच दुपई दोहा वरन्यो खेल रसाल । 
अनन्यअली के उर बसौ श्री राधाबल्लभलाल | १०५ || 


इति जल बिहार लीला संपूर्ण की जय जय श्री हरिवंश ॥ ३७ ।। 


१ घना या बहुत 


प्रतिविंव विलास लीला 


श्री प्रेमी रसिक अनन्य कुल सिरमौरनि के नरेशनि के ईश ईश्वर 
महा मंगल मूरति आनंद निधि श्री तारा जू को लाल लाडिलौ 
श्रीरुक्मिणिपति सकल अवतारनि को अवतारी जे जे जे श्री सर्वोपरि 
विराजमान परम रसीलो हँसीलौ श्री हरिवंशचंद्र निर्मल अकलंक 
अखंड नित्य अनूप मंजुल श्री हरिवंशी श्री वंशी सखी श्री श्यामा प्यारी 
की प्यारी छिन एक होत न न्यारी जाके पाइन परत परम रसीलौ 
कुंजबिहारी ऐसे श्री व्यासनंदनो जयति ॥ श्री रसिकानंद महामधुर 
माधुर्य प्रेम मदनानंद सुरतानंद सहज सुधा सार रस पान छकीले 
वेपरवाह निशि दिन मगन तन मन लड़वावरे अलकलड़े लाडिले परम 
नागर कुल नरेश चतुर अवधि परम रसीले हँसीले छेल छवीले 
चिकनिये मनमोहने ऐसे श्री राधाबल्लभो जयति ॥ 


दो० श्री राधाबल्लमलाल के चरण कमल शुभ चारु । 

तन मन वचन प्रतीति के* उर धरि करों विचारु || १ ॥ 

सोई कृपा प्रताप ते श्री हरिवंश कृपाल । 

इनके चरण सरोज कल बंदौं सबही काल ॥ २ ॥। 
दु० प्रथमहिं श्री वृन्दावन गाउँ, जिनमें हित हरिवंशहि पाउँ । ३ । 
श्रीवृन्दावन मंजुल शोभे, जिनमें राधावल्लभ लोभे | ४ | 
श्रो मुख श्री हरिवंश वखान्यो, कुँवरि कृपा बिनु किनहुँ ` न जान्यो । ५ । 
भाँति भाँति कल कुंजनि तिनमें, सुख शोभा पुजनि जिन जिनमें । ६ । 
तिनके मधि इक कुंज विराजे, जमुना तीर भीर छवि छाजे । ७ | 
तिनमें रंग महल सुखदाई, जिनमें अनुपम सेज लसाई । ८ | 


१ विश्वास करके २ किसी ने भी 


प्रतिविंव विलास लीला [ ३४७ 


दो० श्री राधाबल्लमलाल जू ता ऊपर * विलसंत । 
मगन ओट कोटिन सखी नव नव सुख दरसंत ॥ ९ || 


दु० भोर किशोर किशोरी जागे, अंग अनंग प्रेम रस पागे | १० | 
सनमुख बैठे प्रीतम प्यारी, सुरत अंत शोभित छवि भारी | ११ | 
केलि खेल मे सब निशि जागे, रस बस आलस रस में पागे । १२ | 
आलसयुत अँग अंग मरोरें, लजित बलित २ रति काम किरोरें | १३ । 
झूमत घूमत झपकत पलकें , कहुँ कहुँ शोभित छूटी अलकें । १४ । 
बार बार ही लेत जँभाई, दे चुटकी निजुअलि बलि जाई । १५ | 
भूषण पट तन की न सँभारा, लटपटे पलटि किये सिंगारा । १६ | 
दो० सुरत अंत छवि को कहै जानत वंशी नेन? । 
अनन्यअली के मन गडी वरनत बने न बैन ॥ १७ || 


दु० श्री गोरी को मंजुल बैना, ताकी शोभा कहत बने ना | १८ | 
महा मैन मतवारी प्यारी, सो बेना अपु मुख पर धारो । १९ | 
सुनहु सखी बेना* के बैना, ये अनुराग छविनु के ऐना । २० | 
किधौं सुहाग भूप के आगें, वदन चंद सी धर वर लागें । २१ | 
तिन पर छवीली छवि लड़कावै, मनु नाचत हँसि हँसि चपलांवे । २२ । 
नव नव नृत्य कला प्रगटावैं , नृत्य कला सब देखि लजावैं । २३ । 
जोहि जोहि मोहिनी छकीली, अंग अंग गति पलक थकीली । २४ । 
प्रतिविंवित तन तन में झलकें, शोभित शोभा छवि दल दलकें | २५ । 
गोरी श्याम श्याम मनु गोरी, प्रतिविंवनि की छवि नहिं थोरी । २६ । 
श्री प्यारी की प्यारी भारी, छवि भारी रस झूमक सारी । २७ । 
प्यारी ने पिय कों पहिराई, देखत मंद मंद मुसिकाई । २८ | 
ओरौ भूषण चोली बानी, सो छवि रंच न जात वखानी । २९ | 


१ पाठा० तिनके पर २ बलिहारी होते हैं ३ हरिवंशी सखी के नेत्र ४ शीश पर पहनने का एक 
आभूषण विशेष ५ वचन 


३४८ ] प्रतिविंव विलास लीला | 
अधिक प्यार सों भुज भरि लीनी, सुंदर कुच बिच माला कीनी । ३० । 
मुख जोवत ज्यों चंद चकोरी, देखि देखि रुचि बढ़त न थोरी । ३१ । 
उमड़े रस सागर न समावैं, केलि-भॅवर में गोता खावे । ३२ । 
उर उर पागे होत न न्यारे, धनि धनि कृत कृत मानत प्यारे । ३३ । 
मगन ओट हरिवंशी दरसै, अनन्यअली देखत हें तरसें । ३४ | 


दो० रूप छविनि आसक्तिता रतिपति गन बलिहार । 
अनन्यअली हित बानि पर चित वित डारे वारि ॥ ३५ ॥ 


दु० आई बैठी कर पर मैना, मधुर मधुर प्रिय सों कहे बैना । ३६ | 
मंजुल एक कुंज कल नेरे,' रचि रचि बानी पिय हित तेरे । ३७ | 
सुख के पुंज कुंज में भरहीं, देखत सबके तन मन हरहीं | ३८ । 
वन की लीला लालहि भावै, सोई कहों लहों दरसाव । ३९ । 
श्री हित वानी कौ उच्चारो, अपनी बुद्धि न कछू विचारो । ४० । 
मैना बैना सुनि सुकुमारी, हँसत लसत रीझी मन भारी ।४१। 
चलि मैना तुव सँग हम आवैं, चलि बलि सुख पावें मन भावै | ४२ । 
हँसत लसत कुंजनि में आये, देखत कुंज पुंज सुख पाये । ४३ । 
निर्मल कुंज मंजु झलमलहीं, दर्पन-शोभा कों दलमलहीं । ४४ । 
दो० दोउनि के प्रतिविंव कल झलमलात चहुँओर । 

देखत शोभा कुंज की चित वित लीनों चोर ॥ ४५ ॥ 
दु० फल दल फूलनि में झलकावै, नख शिख प्रिया रूप दरसावे । ४६ । 
देखि देखि लंपट अलि धांवे, लपटत सकुचत फिरि फिरि आवै । ४७ । 
परिरंभन चुंबन कों तरसै, सकुचि न सकत प्रगट दुरि दरसे । ४८ । 
संभ्रम देत कुलकि पुलकावै, अनुपम रति रण कलह मचावे । ४९ | 
इत उत रमकत झमकत आवैं, हसत लसत उर मोद बढावैं । ५० | 


१ निकट में ही २ हित चतुरासी पद सं. ४७ 


प्रतिविंव विलास लीला [ ३४९ 


रस बस विवस लाल कों जान्यो, तब नेननि में अंजन बान्यौ । ५१ । 
तब प्रतिविंव समुझि उलटानों, प्रिय ढिंग आइ सकुचि मुसिकानो । ५२ । 
भुज भरि लीनों प्यारो प्यारी, श्री वंशी छवि पर बलिहारी । ५३ । 
हँसत लसत सब सखि ढिंग आई, निरखि निरखि छवि पर बलि जाई । ५४ । 
यह सुख कौतिक कहत न आवै, अनन्यअली हित बल कछु गावै । ५५ । 
इहि विधि सजनी श्याम कहावें, हँसि हँसि प्रिय उर माँझ लगावैं | ५६ । 
यह कौतिक हरिवंशी कहहीं, सुहृद अली ने नीके लहहीं । ५७ | 
दो० कौतिक में कौतिक नवल करत लाडिली लाल | 
अनन्यअली के नेन में बसौ लसौ सब काल ॥ ५८ ॥ 


दु० यहे कुंज में ठाढे सबही, कौतिक नवल करायो तबही । ५९ । 
दंपति के सनमुख सखि दोई, दर्पन से तन झलकत सोई । ६० । 
तिनके तन में पिय सुकुमारी, प्रतिविंवित छवि झलकत भारी । ६१ | 
गौर श्याम देखत तिहि ओरी, मानत येई प्रीतम गोरी । ६२ । 
येई प्यारी येई श्यामा, अंशानि पर भुज दै सुख धामा । ६३ । 
दसन-वसन* गहि हसन जु रोके, जुगल चंद से मुख अवलोकै । ६४ । 
परस सरस ते आली जानी, छोरि दई तबही सुखदानी । ६५ । 
समुझे सकुचे मृदु मुसिकाने, हास सिन्धु उमड़े अधिकाने । ६६ । 
सखि तन चिते चिते मुसिकत री, आनेंद. छवि सब पर वरषत री । ६७ | 


दो० लाज हास छवि मोद के नव नव सुख रति केलि । 
रस सागर उमड़े चले सुधि बुधि दीनी पेलि ॥ ६८ ॥ 


दु० मज्जन भाँति भाँति सिंगारा, भोजन करि पढ़े सुकुमारा । ६९ । 
छिन इक तहा कियो विश्रामा, उठे तहाँ ते प्रीतम श्यामा | ७० । 
आये श्री जमुना के तीरें, शोभित संग सखिन की भीरैं । ७१ | 


१ दसनों का वसन अर्थात्‌ अघर 


३५० ] प्रतिविंव विलास लीला 


प्रफुलित फलित ललित द्रुम बेली, रंगनि रंगनि भाँति नवेली । ७२ । 
तिन पर ठाढ़े प्रीतम गोरी, चहुँ दिशि ठाढ़ीं सखी न थोरी । ७३ । 
रतननि जटी तटी झलकाई, प्रतिविंवन छवि कही न जाई । ७४ । 
जल थल में प्रतिविंवन झलकें , भई भीर शोभा दल दलकें । ७५ । 
गौर श्याम प्रतिविंवनि जल में, देखत दोऊ मोहे पल में | ७६ | 
तिनकों येई मानत मन में, सोचत घात मिलन कों वन" में | ७७ । 
यह श्री जमुना सखि ने जानी, प्रमुदित मंद मंद मुसिकानी | ७८ । 
सुनहु लाड़िली वच सच मेरे, ठाढ़ौ प्रीतम तुम्हरे नेरे | ७९ । 
खंड खंड कें बीरी पावें, यह प्रसंग तब मन में आवैं | ८० | 
खंड खंड फें बीरी खाई, पान पीक गंडनि झलकाई ।८१। 
तब जल में प्रतिविंवनि जाने, समुझि समुझि सकुचे मुसिकाने । ८२ । 
श्री जमुना पर रीझी अतिही, दियौ उगाल प्रीति कर तबही । ८३ । 


सो० सकुचि सकुचि मुसिकात, बात बात में रमि रही । 

क्यों हुँ न भूली जात, पात पात में सूचही ॥ ८४ ॥ 
दो० मुसिकनि नहिं रोकी रहे रोकत हें बहु भाँति । 

रस समुद्र उमड़े चले आनंद उर न समात || ८५ ॥ 


दु० रंग रंग द्रुम बेली फूलीं, शोभित हें जल थल में झूलीं । ८६ । 
प्रतिविंवित हे वन तन मॉहीं तिनकी उपमा कोऊ नाहीं । ८७ | 
प्रतिविंवित रँग रँग फुलवारी, प्यारी के तन में छवि भारी । ८८ | 
तिनकों देखत लाल बिहारी, छिन में कहाँ गई सुकुमारी | ८९ । 
छिन मे उपजत प्रफुलित बेली, कहाँ गई मेरी अलबेली | ९० | 
दसन? रसन' गहि हँसन जु रोकें, त्यो त्यों इत उत पिय अवलोकैं । ९१ | 
कुसुमावली दरस कों प्यारी, गई लतनि में जाउ लला री । ९२ | 
प्रफुलित पिय ने बेली जानी, परसत प्यारी कों पहिचानी । ९३ । 


१ जल २ दंतावली से ३ रसना को 


प्रतिविव विलास लीला [ ३५१ 
श्री गोरी ने भुज भरि लीनौं, अधर सुधा रस लीनों दीनों । ९४ । 
समुझि समुझि सकुचौ मुसिकानौं, गोरी के कुच बिचहि समानों । ९५ । 
यह कौतिक देखत सहचारी, चित वित वारि फेरिकैं डारी । ९६ । 
सेज सदन में आये दोऊ, वंशी मगन ओट सब कोऊ । ९७ | 


दो० बैठे दंपति सेज पर आनॅद उर न समाय । 
अनन्यअली की गोद में चरण कमल लटकाइ ॥ ९८ ॥ 


दु० चरण-कमल दावत सहरावै, मंद मंद अॅगुरी चटकावै । ९९ । 
जुगल नवल तन मन सरसावैं, केलि खेल खेलनि तरसावैं | १०० | 
अनुपम प्रिय प्रतिविंवनि चिलकें,' अनन्यअली के तन में झलकें | १०१ । 
देखत प्रोतम लगत न पलकें, इकटक रहे अरु बाड़े ललकें । १०२ । 
अनन्यअली को गोरी जानी, बैठ्यो पिय भुज अंशनि ठानी । १०३ । 
चितवत अनन्यअली की ओरी, हँसत लसत अलबेली गोरी । १०४ | 
नागर कुल सिरमौर कहावै, कहा समुझि मो तन लपटावै | १०५ । 
सुनत वचन परसत सखि जानी, समुझ्यौ सकुच्यौ पिय सुखदानी | १०६ । 
पुनि प्रिय ढिंग बेठ्यो मुसिकावे, आनंद सागर उर न समावें | १०७ । 
ढ़रे सेज पर तन रस पागे, सुरत केलि में अति अनुरागे | १०८ | 
निजुसखि श्रवननि वदन लगावे, बैठी सबके चित हित भावे | १०९ | 
अनन्यअली मृदु चरण पलोटे , छवि सुख पर वारे मन कोटें । ११० | 
चहुँ दिशि मगन ओट सहचारी, निरखत मुख मन संपति वारी | १११ | 
भाँति भाँति प्रतिविंव बिहारा, तिनको नाहीं * वार न पारा । ११२ | 
सो सो विलसै प्रीतम प्यारी, सब सखियनि के प्राण जिवारी | ११३ । 
जेसी उर श्री वंशो आनी, तैसी मैं इक कछुक वखानी । ११४ | 
यह लीला प्रतिविंव विलासा, कहत लहत नव नव सुखरासा । ११५ । 
जे यह लीला मन दै गावैं, ते यह जुगल मोद कल पावैं । ११६ । 


१ चमकते हैं २ पाठा० है कछ 


३५२ ] प्रतिविंव विलास लीला 


दो० संवत सत सत्रह परे साठ जु षोडष चार । 
माह मास की अष्टमी शुक्ल पक्ष शुभ वार ॥ ११७ ॥ 
इकसत पर दस आठ हें दुपई दोहा रसाल । 
अनन्यअली के उर बसौ लसो लाडिली लाल ॥ ११८ ॥ 


इति लीला प्रतिविंव विलास संपूर्ण की जय जय श्री हरिवंश ॥ ३८॥ 


नवल जुगल विनोद लीला 
श्री प्रेमी रसिक अनन्य कुल राजत राजन के महाराजा नागर कुल 
ईश महा मधुर निकुंज प्रेमानंद रस स्वाद श्री तारासुत श्री रुक्मिणिपति 
सकल अवतारनि को अवतारी जे जे जे सर्वोपरि विराजमान परम 
राज्य श्री हरिवंश चंद्र निर्मल अकलंक अखंड नित्य अनूप महाराजा 
श्री हरिवंशी वंशी सखी की अलबेली श्री राधा प्यारी की प्यारी छिन 
एक होत न न्यारी जाके पायन परत श्री लालबिहारी पहिरें कल झूमक 
सारी रूप छकीले हँसीले ऐसे श्री व्यासनंदनो जयति ॥ जे जे जे 
श्री वृन्दावन चंद्र निकुंज विलासी महामधुर प्रेम रसासव पान छवीले 
नवल छकीले छैल चिकनिये नवल रूप मन मोहने ऐसे श्री राधावल्लभो 
जयति ।। 
दो० अद्भुत आनॅद में छके नागर नवल किशोर । 
तिनको आनद मोद हिय बसौ लसौ निशि भोर ॥ १ ॥ 
बंदौं श्री हरिवंश के चरन कमल सुखकंद । 
यह * प्रताप ते कहीं कछु दंपति प्रेमानंद ॥ २ ॥ 
दु० आनॅद सागर वृंदावन ही, मीन सु गौर श्याम घन छवि ही । ३ । 
विचरत जलचर और सहेली, तिनके रूप न जात कहेली । ४ | 
लता सदन जमुना के तीरें, तिहि मधि शोभा सुख की भीरें । ५ । 
फूल दलनि सिंहासन तिनमें , विविध सुगंधनि छिरक्यौ जिनमें । ६ । 
तिन पर राजत प्रीतम गोरी, निरखत सखी यूथ चहुँ ओरी | ७ | 
जुगल चंद्र छवि रूप न थोरै, देखि परस्पर नेन चकोरें | ८ । 


१ पाठा० तिहि 


३५४ ] नवल जुगल विनोद लीला 

दो० रूप सुधा पीवत सखी कीने नेन चकोर । 

पान करत न अघात हैं रुचि को ओर न छोर ॥ ९ ॥ 
दु० घरी चार दिन रह्यौ जु जबधै , प्रिय ने पिय कौं कही जु तबही । १० । 
जाउ लाउ पिय फूल नवीने, महा सनेह कपट मन कीने ।११। 
नागर रसिक शिरोमणि प्यारो, हसत लसत मत कीनो न्यारौ । १२ । 
श्री राधे की आज्ञा पाई, उमड्यौ आनंद उर न समाई । १३ | 
चल्यौ फूल कों तन मन फूल्यौ, श्री राधे के रस में झूल्यौ । १४ । 
रस में घत मत चरचत दोऊ, जानत वंशी और न कोऊ ।१५। 
श्री वंशी प्यारी के नेरी, नव नव मत घत करत घनेरी ।१६। 
वंशी ने अपनी इक चेरी, मत घत* करि पठई पिय नेरी । १७ | 
जो बतियाँ निजु अलिनु विचारी, सो नहिं जानत भोरी प्यारी । १८ | 
दो० मो तन करियौ साँवरी कही मुसकि लडकाइ । 

भली भलो बलि जाइहों कही मंद मुसिकाइ || १९ ॥ 

वचन रचन सुनि बाल के वंशी बलि बलि जाइ । 

उमडि चले आनंद के सागर उर न समाइ ॥ २० ॥ 
दु० कस्तूरी कौ लेपन कीनौं, केशर को कल बैंदा दीनौं । २१ | 
श्रवननि में कल बड बड र मोती, झलकि रही गंडनि में ज्योती | २२ । 
अनुपम नाशा बेसर तरलें, सो छवि-चितवत चित वित हरलें? । २३ । 
बंक चितवनी नेन विशाला, अरुन अधर छवि परम रसाला । २४ | 
बागो पीत जीति छवि लीनी, उपमा कों उपमा घन" दीनी । २५ । 
लाल पाग पर छवि की भीरें, निरखत रहत न रतिपति धीरे । २६ । 
नख शिख बनी श्याम सी श्यामा, मुरली अधर धरी सुखधामा । २७ । 
एई श्याम ओर ते मानों, उपमा कोन समान प्रमानों । २८ । 


१ उपाय २ बडे बड़े ३ हरण कर लेती है ४ बहुत सी ५ धैर्य ६ पहले से ही 


नवल जुगल विनोद लीला । ३५५ 


सुंदर श्याम छविन पर वारौं, महा मनोहर वरन॑ तिहारी । २९ । 
नवल श्याम अति छैल छवीलो, परम रसीलौ रूप नवीलौ ! ३० । 

दो० बन्यौ ठन्यो कल सावरी अतिही मंजुल बानि । 
नवल छविनु पर निजुसखी वारे डारे प्रान ॥ ३१ ॥ 

उत निजुसखि की सखी ने पिय कों प्रिया बनाइ, । 
छेल छवीली लाडिली बनी ठनी सरसाइ ॥ ३२ ॥ 
दु० कुमकुम को तन उवटन कीनों, मृदु अंजन नेननि में दीनों । ३३ 
रसिक श्याम कौं गोरी बानी, अनुपम छवि नहिं जात वखानी । ३४ 
फूलनि बेंनी गुही सॅवारी, मनु घन मे फूली फुलवारी । ३५ 
रँग रॅग मणिनु खचित कल बैना, तरलत जलसुत* छवि की सैना । ३६ 
बेंदी लाल मणिनु की झलक, मनु अनुरागनि की छवि चिलंके । ३७ 
रतन जटित बंदिनी सुहाई, श्रवननि मणि कुंडल झलकाई । ३८ 
प्रतिविंवनि गंडनि में झलकें, मनु अनुराग छविनु दल दलकें । ३९ 
अनुपम नथ नासा मे बानी, सो शोभा छवि? जात वखानी | ४० 
नख शिख नव गोरी सिंगारी, शोभा सब छवि वारी डारी | ४१ 
श्री प्यारी की झूमक सारी, रस रंग भरी भरी शोभा री । ४२ 
चित्र विचित्र अरुण मृदु माई, नवल गौर पहिरत मुसिकाई । ४३ 
| आ पोत जोति छवि सैना, लजित बलित दल दल रति भेना । ४४ 
रस सागर उमड़े न समाई, अपु शोभा में आप लुभाई । ४५ 
दरपन अनन्यअली की छतिया, देखत अपु छवि भूली मतिया । ४६ 
अनन्यअली पर रीझी प्रबला, हसि हँसि उर सौं लागति नवला । ४७ | 


सो० इत गोरी बनी श्याम श्याम गौर उतही बने । 
रूप छविनु के धाम भाम श्याम चित चोरहीं ॥ ४८ | 


१ मोली २ पाठा० नहिं 


३५६ ] नवल जुगल विनोद लीला 


दु० कुंज महल ते नवल नवेलो, मंद मंद आवत, अलबेलो । ४९ । 
वन ते आवति गोरी नवला, गज मद राज हंस गति नसला"। ५० । 
लटकत लटकत सनमुख आवैं, देखत नवल श्याम अपलावैं । ५१ | 
बड़ अचरज मानों दरसावैं, ए को नव गोरी सरसावै । ५२ । 
सनमुख चिते मंद मुसिकानी, नवल श्याम तब सब घत जानी । ५३ । 
कुंजर नृपति मैन मतवारौ चल्यौ करिनि सनमुख सुख भारी । ५४ । 
सनमुख चितै चितै चित चोरैं, नव छवि भीर होत विवि ओरें । ५५ । 
मिले जुगल उर में उर पागे, निरखत छवि छिन पलक न लागे । ५६ । 
बतबतात रस में रस बाढ़े, आलिंगन लागे उर गाढे । ५७ | 
करयौ छलन छल छलक छवीली, जोहि मोहि रही आपु नवीलो । ५८ । 
भेष नवेले रूप नवेले, देखि परस्पर नेन छकेले । ५९ | 


दो० अंश अंश पर कर दये रंगमहल में आइ । 
दोऊ बैठे सेज पर केलि करनि चपलाइ ॥ ६० ॥ 
नवल लाल नव लाडिली अपनी बानि नवीन । 
अनन्यअली के नेन में देखि देखि रस भीन ॥ ६१ ॥ 


दु० देखत अपनी बानि नवीली, हसि हसि भेटत छलक छवीली । ६२ 
बतबतात विवि रसिकबिहारी, हमकों छलन कियो छल प्यारी । ६३ 
छल बल सकल भये सम औरैं, छली तुमहि कों नाहीं थोरै । ६४ 
छले गये हमहूँ अरु तुमहूँ, ऐसी बानिक बनी न कबहूँ । ६५ 
अनन्यअली ने मम रुचि जानी, अनुपम घात बात यह ठानी । ६६ 
यह घत मत तुमपे नहिं आवे, बिनु निजसखि यह मत को पावे | ६७ 
अनन्यअली पर रीझी गोरी, तार हार दीनों रस भोरी । ६८ 
कबहुँ न अब यह भेष उतारों, इहि बानिक पर सब सुख वारों । ६९ 
कहि लहि वचन रचन रस पागे, ढ़रे सेज पर अति अनुरागे | ७० 


१ मद मत्त गजराज और हंस की गति नष्ट करने वाले 


नवल जुगल विनोद लीला [ ३५७ 
प्रेम मगन रस बस विवि प्यारे, अति अधीर छिन होत न न्यारे । ७१ । 
सुरत पगा मरजादा ढावे, तन मन सुधि बुधि सब बिसरावें । ७२ | 
मगन ओट कोटिन सखि दरसै, रूप सुधा पीवत दृग सरसे | ७३ । 
अति आशक्त परस्पर दिनहीं, नैन कपाट* लगत नहिं छिनहीं | ७४ । 
विविध रीति भेषन पलटावैं, गौर श्याम सो सो विलसावें | ७५ । 
ताकौ वार पार को पावे, जानत सखियन दृग मन लावे । ७६ । 
एक भाँति मै कह्यौ विलासा,' जेसो मो उर भयो प्रकाशा | ७७ । 
लीला नवल जुगल सु विनोदा, कहत लहत नव नव सुख मोदा | ७८ । 
जे इहि लीला हित सौं गावैं, पलटि जाइ यह तन सखि पावै? । ७९ । 
नवल जुगल कों लाड लड़ावैं, नवल रीझ छिन छिन में पावैं । ८० । 
तेई बडभागी अनुरागी, जिनकी रुचि इहि रस में लागी ।८१। 
दो० संवत सौ सत्रह परे साठ जु षोडष चार । 

माह मास की त्र्योदशी शुक्ल पक्ष शुभ वार ॥ ८२ ॥ 
जिनके उर ते टरत नहिं हित हरिवंश कृपाल । 
तिनके चरण सरोज की अनन्यअली उर माल ॥ ८३ ॥ 
चौरासी दुपई दोहा प्रेमानंद वखान । 
अनन्यअली के उर बसौ नवल जुगल इहि बान ॥ ८४ ॥ 


ती लीला नवल जुगल विनोद संपूर्ण की जय जय श्री हरिवंश ॥ ३९ ॥ 


eo 

श्री प्रेमी रसिक अनन्य कुल ईशनि के ईश्वर महा मधुर माधुर्य 
प्रेम रसामृत स्वाद छकीलौ परमानंद कंद रसनिधि अवधि कीर्ति 
सकल अवतारनि कौ अवतारी जे जे जे श्री सर्वोपरि विराजमान श्री 
तारा जू कौ सुत अलबेलौ लाल छवीलौ श्री रुक्मिणिपति सकल श्री 
हरिवंश चंद्र निर्मल अकलंक अखंड नित्य अनूप अद्भुत मंगल श्री 
हरिवंशी श्री वंशी सखी श्री ललितादिक सकल सहचरी आदि दे प्रान 
जीवन सिरमौर श्री हितचिंतक चेरी श्री लाडिली लाल प्रशंसी श्री राधा 
प्यारी की प्यारी छिन एक होत न न्यारी पहिरें कल झूमक सारी जाके 
पाइन परत रसिक साँवरौ बिहारी ऐसे श्री व्यासनंदनो जयति || 
वृन्दावन चंद्र निकुंज नरेश अलकलडे लाड़िले लड़बाबरे रंग रँगीले 
परम रसीले हँसीले छैल छवीले चिकनिये मन मोहने ऐसे श्री 
राधावल्लमो जयति ।। 


दो० बंदों श्री हरिवंश के चरन कमल सुख धाम । 

जिनकों बंदत नित्य हौ छैल छवीलौ श्याम ॥ १ ॥ 

चरन कमल कल विमल शुभ कृपा सिन्धु मकरंद । 

नीके उर-धर में घरों गाउँ प्रेमानंद ॥ २ ॥ 
दु० कुंज अनूप भानुजा तीरैं, नव नव रचना शोभा भीरें ।३ । 
रँग रॅग रतन खचित झलकाई, चित्र विचित्र मनोहर माई ।४ । 
तिनमें कुंज पुंज चित्राई चितवत चित वित लेत चुराई |५। 
भाँति भाँति चित्रे पिय प्यारी, काम केलि छवि न्यारी न्यारी । ६ । 
खेल नवेल नवेला जिनमें, सखिन सहित सब चित्रे तिनमें । ७ । 
भाँति भाँति चित्रे द्रुम बेली, रँग रँग कुसुमावली नवेली । ८ । 

तिन पर चित्रे रँग रँग भृंगी, तिनकी शोभा नव नव रंगी ।९। 
भेवर चित्र पर भॅवरनि आवैं, दरस परस करि उड़ि उड़ि जावें । १० । 
हंस मोर मृग विविध विहंगा, चित्रे भोति भाँति रंग रंगा । ११ | 
समुझि समुझि उडि चलि चलि जाई, मधुर-मधुर बोलत सुखदाई । १२ । 
सो शोभा सब परिकर दरसे, हसत लसत कुलकत अति सरसे | १३ । 
कुंज मनोहर चित वित हरनी, शोभा रचना जात न वरनी । १५ | 
रतन खचित झलकत मृदु अवनी, नव नव शोभा अनुपम कवनी । १६ । 
अति बड़ सभा सदन तिन माहीं, तिनकी उपमा कोऊ नाहीं । १७ | 
तिहि मधि कल सिंहासन एके, लसत खचित मणि रंग अनेके । १८ । 
शोभित धर ते कछुक उतंगा, लजित बलित रति कोटि अनंगा । १९ | 
विविध बिछौंना तिन पर सोहै, देखत मोहनता छवि मोहें । २० । 
त्रिविध समीर बहत रुचिदाई, सौरभ भीर भीर अलि छाई । २१ | 
गौर श्याम अंशनि भुज मेलैं, बैठे तिन पर रूप नवेलें । २२ | 
देखत कुंज पुंज सुख शोभा, उपजत मन में अगनित लोभा । २३ । 
दो० नव नव शोभा कुंज की कैसें करों वखान । 

जोहि मोहि मोहन दोऊ उपमा कौन प्रमान ।। २४ || 


दु० कृष्ण पक्ष निशि उदित दिवारी, मणि दीपक धारे सहचारी । २५ । 
मणि दीपावलि रचि रचि बानी, सो शोभा नहिं जात वखानी । २६ । 
जगमग जगमग झलमलताइ, रवि शशि दुति गन दलमलताइ । २७ । 
परस्पर प्रतिविंवित सब माहीं, चौंधि कोंधि मृदु उपमा नाहीं । २८ । 
रँग रँग मणि सिंगार सिंगारे, कंचन सूतन के पट धारे । २९ | 
कीने विविध सिंगार सहेली, नव नव छवि नहिं जात कहेली । ३० । 
एक एक ते अति गुनवंती, निशि दिन गौर श्याम रिझवंती । ३१ | 
चौपरि खेल बढ्यो मन मोदा, फूल्यो पिय अति सुनत विनोदा । ३२ । 

सिंहासन पर बैठे फूले, ले ले भूषन चीर अमूले" । ३३ 


रतन खचित मधि धारी चौकी, झलमलाति दुति रवि शशि सौ की । ३४ 
तिन पर रेंग रँग मणि की सारें, तिहि मधि मणि कंकन * झनकोरें । ३५ 
झनक झनक पाँसे हू बाजें, बाजें राग रागिनी लाजे । ३६ 
सनमुख बैठे प्रीतम प्यारी, अपनी अपनी सखि ले न्यारी । ३७ 
गोरी ओरी बैठी गोरी, श्याम श्याम सॉवर की ओरी | ३८ 
प्रमुदित सखी परस्पर खेलें, देखत गौर श्याम सुख झेलें । ३९ 
वंशी के अंशनि भुज दीने, बैठी प्यारी परम प्रवीने । ४० 
ललिता हाँई देत * हँसावै, नवल नेह अलि दाउ" लगावे । ४१ 
जो जो दाउ बाल मन धरहीं, सो सो अनन्यअली के परहीं । ४२ 
कोऊ रूप अनूप निहारैं, कोऊ छवि पर चित वित वारें । ४३ 
कोऊ हँसत लसत हरषावैं, आनँद सागर उर न समावे | ४४ 
केतिक बैठीं केतिक ठाढ़ीं, नव नव भीर छविन की बाढी । ४५ 
| भ्रमत * तडित सी दिशि दिशि आली, देखत शोभा नेन विशालो | ४६ 


दो० चौपरि खेलत हैं जहाँ परम रसिक सिरमौर । 


रूप छविनि शोभानि की भई भीर तिहि ठौर || ४७ ॥ 


दु० भाँति भाँति घत मत चरचत रो, सावधान कोऊ न बचत री | ४८ 
अधर सुधा की बदि बदि वारी, खिलवत सखि कों पिय सुकुमारी | ४९ 
ज्यों ज्यों श्याम ओर की हारें, त्यों त्यो बाढत चौंप अपारें | ५० 
प्रथमहिं तार हार पिय हास्थो, अद्भुत पुनि पीतांबर धार्यौ । ५१ 
सोऊ जीत्यो उरज उतंगी, हसत लसत न समात उमंरी ! ५२ 
वंशी सों कल करतल पटके, हँसि हॅसि परति अंक में लटकै । ५३ 
नवल नेह आली पर बाला, रीझि दई मोतिन की माला । ५४ 


बाया मायाका | es घ्रा बा हः आ ड आआआ उ र] a 

करके ५ पाठा० दाव ६ भ्रमण कर रही हैं । 

अनन्यअली पर रीझी बाला, मुख में मुख दे दियौ उगाला । ५५ 


पुनि पिय ने किंकिणी उतारी, सोऊ जीति हॅसति सुकुमारी । ५६ 
तब मुरलीधर मुरली धारी, सोऊ जीति लई अवला री । ५७ 
आपु सहित प्यारे सब धारयौ, तब सखि ने पॉसौ नहिं डास्यौ | ५८ 
मान कियौ मेरे को खेले, श्याम सावरी सों को झेले । ५९ 
बैठी पीठ दिये मुख मोरे, कहा करों पिय कौ कहि सोरें । ६० 
श्यामहि लै हौं करों कहा री, कछु न काम को नवल बिहारी । ६१ 
दो० हमरी गोरी के चरन सब सुख मंगल धाम । 


तिन पर न्योछावर करन लाइक नाही श्याम ॥ ६२ ॥ 


दु० गोरी तन" की मान करावें, श्याम सॉवरी हा हा खावैं । ६३ 
सखि के पग पर पिय सिर मेले, अबकें एक बेर ही खेलें | ६४ 
जो हारे ताको सब लीजे, हारे पाछे रोड न कीजे । ६५ 
मेटौ मान बानि? मिलि खेलें, बाढ्यौ खेल अनूप नवेलें । ६६ 
खेलत बढ़ी चौंप अति भारी, तब पिय ने मणि माला घारी । ६७ 
सोऊ हास्थौ प्यारी तबही, जो जो धास्यौ हास्यौ सबही । ६८ 
हसि हसि लटकि परति हें गोरी, कहि न जात नव नव छवि सो री । ६९ 
सो छवि निरखत रसिकबिहारी, घत मत सुधि बुधि सबै बिसारी | ७० 
उलट पुलट पिय दाव लगावैं, बिच बिच प्रिय की गोट चलावे | ७१ 
चौकी गोटनि में प्रिय झलकें , देखत प्रीतम लगत न पलकें । ७२ 
सुधि बुधि खेल चतुरता भूल्यौ, देखि देखि छवि सुख में झूल्यौ । ७३ 
उमड़े रस सागर के वृंदा, कोऊ उर न समात अनंदा । ७४ 
परम नागरी तऊ रस भोरी, होड़ लेत पिय सौं बदि सो री । ७५ 
अँकवारी भरि पिय कों लीनों, अधर सुधा रस पीनों दीनों । ७६ 


सबहि भोति जीतत नवरंगी, समुझति नहिं सो उरज उतंगी । ७७ 


१ प्रिया जी के ओर की सखियाँ २ आदत 

सबहि भाँति पिय की बनि आई, हँसि हॅसि उर में बाल लगाई । ७८ । 
पिय को भाग कहत नहिं आवै, जानत सो सुख प्यारी पावै । ७९ । 
अब तो हों छाँडोंगी तबही, लैकें होड बदी जे सबही ॥ ८० | 
ज्यों ज्यो उर ते करत न न्यारौ, त्यों त्यो मन में हरषत प्यारी । ८१ । 
बातनि ललिता श्याम छुटायो, सुख पर चित वित लाल लुटायौ । ८२ । 
हँसति लसति प्रिय अँग अँग फूली, उपमा की कछु नाहीं तूली ` । ८३ । 
दो० नेह नवल अलि पर लटकि रीझि दियो मणि हार | 

जोति २ बढ़े सब सखिन में रूप छविनि सिंगार ॥ ८४ || 

अनन्यअली की पीठ में करतल दे दे बाल । 

रीझ दई स्याबास कहि दै सु उगाल रसाल ॥ ८५ ॥ 


दु० भाँति भाँति पकवान मिठाई, छीर भीर मेवा सुखदाई । ८६ । 
सखी एक ल्याई भरि थारी, लेत परस्पर जुगल बिहारी | ८७ | 
कछु खाये कछु सखियन* दीने, जल ले पान खात रेंगभीने | ८८ । 
भरे पान सौं मुख सुख चंदा, पान पीक झलकत छवि वृन्दा । ८९ । 
सेज सदन में आये दोऊ, वंशी ढिंग औरै सब कोऊ | ९० | 
सेज सिंहासन ऊपर राजे, रस चौपरि खेलत छवि छाजें । ९१ | 
तन-विसात अँग अॅग रस गोटे, पॉसे-प्रेम नेम सब लोटें । ९२ । 
नवल चौंप सखि दोऊ ओरे , हास्थो प्रीतम बार किरोरें " । ९३ । 
छोरि दियौ चेरो करि सजनी, खेलत छिन में बीती रजनी । ९४ । 
चौपरि खेलत भाँति अपारा, कहत लहत बाड़े विस्तारा । ९५ । 
भूषण पट की कोन चलावे, तन मन हास्यौ प्यारी गावे । ९६ । 
छक्यौ रूप में तन मन फूल्यो, खेलत कोटि बार ही भूल्यौ । ९७ । 
जेसो सुख छवि देखत नेना, तैसौ रंचक कहत बने ना । ९८ | 
यह सुख तौ मन नेना जानें, रसना वपुरी * कहा वखाने । ९९ । 
१ तुलना २ पाठा० जीति ३ दूध ४ पाठा० सखि को ५ करोड़ों बार ६ विचारी 

लीला चौपरि खेल विनोदा, कहत लहत बाड़े उर मोदा । १०० | 
इहि लीला जे हित सौं गावैं, श्री राधाबल्लम कौं ते पावै । १०१ | 
दो० संवत सत सत्रह परे छासठ दस अरु चार । 

फागुन की एकादशी कृष्ण पक्ष शुभ वार ॥ १०२ ॥ 
इहि रस में जे छकि रहे श्री हित जू के दास । 
तिनके चरण सरोज में अनन्यअली कौ वास ॥ १०३ ॥ 
इकसत चार दुपई दोहा चौपरि खेल रसाल । 
अनन्यअली के उर बसो सदा लाडिली लाल ॥ १०४ ॥ 


इति लोला चौपड़ खेल विनोद संपूर्ण की जय जय श्री हरिवंश ॥ ४० ॥ 

श्री प्रेमी रसिक अनन्य कुल मुकटमणि नरेशनि के नरेश | 
महाराजा ईशनि के ईश ईश्वर श्री तारासुत श्रीरुक्मिणिपति सकल 
अवतारनि के अवतारी जेजे जे श्री सर्वोपरि विराजमान नित्य सरूप नागर 
कुल ईशनि के ईश ईश्वर श्री हरिवंश चंद्र निर्मल अकलंक अखंड नित्य 
अति अनूप अद्भुत महा मंजुल श्री हरिवंशी श्री वंशी सखी सकल सखीन 
की मुकटमणि श्री दंपति की जोवनमूरि श्री प्यारी की महा प्यारी छिन 
एक होत न न्यारी पहिरैं कल झूमक सारी जाके चरन सरोज नित प्रति 
बंदत छेल छवीलो लाल बिहारी परम रसीली हँसीली विवि मोहन मन 
मोहनी ऐसे श्री व्यासनंदनो जयति ॥ श्री वृन्दावन चंद्र श्री निकुंज के ईश 
नित्य किशोर नित्य बिहारी श्री रसिकानंद श्री सुरतानंदकंद अलबेले छेल 
छवीले लाड़िले नेह नवीले परम रसीले हँसीले रूपासक्त छकीले अनुराग 
रँगीले अलकलडे लड़बाबरे चिकनिये मन मोहने ऐसे श्री राधावळभो 
जयति || 
दु० कुँवरि कृपा ते पाउँ गाउँ, श्री हरिवंश चरन उर लाऊँ ।१। 
यह" प्रताप ते कछुक वखानौं, विपिन नरेश खेल उर आनौं ।२। 
श्री वृन्दावन सब पर राजे, श्री राधाबल्लभ राजा राजे ।३। 
राजति सहचरि सखी सहेली, एक एक ते सरस नवेली । ४ | 
परजा खग मुग मोर मराला, रहत चैन में सबही काला । ५ | 
रँग रँग द्रुम बेली फल फूले लपटि लटकि जमुना में झूले । ६ । 
सेवत त्रिविध समीर उमंगा, मते सुगंधनि रॅग रॅग भुंगा | ७ | 
कुंदन रतन खचित मुदु धरनी, चित्र विचित्रित कल मन हरनी । ८ । 
नवल निकुंज पुंज सुख धामा, छाई विविध विलासनि कामा । ९ । 
तिनमें सेज सखी? ने बानी, फूल फूल दल दल सौं ठानी । १० | 
सकल सुगंधनि सों छिरकाई, देखत रतिपति मन विवसाई । ११ | 


१ पाठा० तिहि २ पाठा० सखिन 

भोति भाँति कल विंजन बाने, कंचन भाजन भरि भरि ठाने ।१२। 


दो० तहाँ रसिक विवि लाडिले करत विलास अनंग । 
मुख सुख भरे तँबोल सों कहत नबने सु रंग ॥ १३ ॥ 
दु० अंग अंग छवि कुसुमावलि फूली, नेन अलिन की जोवन मूलो । १४ । 
अलबेली अलबेले खेलें, मदन केलि-सतरंज नवेलें । १५ | 
चलवत लंपटता चपलाई, मत घत चौंप उपज नवलाई । १६ । 
रूप-बिसात नृपति-मन मनही, मोहनता जु प्रधान मदनही । १७। 
जोवन उरज उतंग मतंगा, राजत इत उत नेन-तुरंगा | १८ | 
लोभा-रुख " पाइक? नख चंदा, विचरत चुकत न * अपु अपु फंदा । १९ | 
सावधान नागर विवि खेलें, घत मत देखि देखिकें फैलें । २० | 
प्रीतम मन नृप खेलत फूल्यौ, कुच-गज देखत छद बॅद भूल्यौ | २१ | 
छकित थकित इत उत न चलाई, सब अँग संगी सुधि बिसराइ । २२ । 
पिय कों प्यारे भुज भरि लीनौं, हित सों अधर सुधा स्स दीनों | २३ । 
आलिंगन चुंबन की रेलें, मानों फेरि सॅभारे खेलें । २४ । 
दो० नृप फरजी " गज अश्व रुख अरु पाइक नख चंद | 
परस्पर हिलिमिलि इक भये छाँडे सब छँद बंद ॥ २५ ॥ 
अनन्यअली हित खेल कौ पार न पावे कोय । 
जिन पर श्री हित की कृपा यह रस जानें सोय ५ ॥ २६ ॥ 
संवत सत सत्रह परे छासठ दस अरु चार । 
फागुन मासे दोज अरु शुक्ल पक्ष शुभ वार ॥ २७ ॥ 
सतरंज खेल विलास के छन्द आठ अरु* बीस | 
अनन्यअली के उर बसौ श्री वृन्दावन ईश ।| २८ ।। 


इति लीला सतरंज खेल विलास संपूर्ण की जय जय श्री हरिवंश ॥ ४१ || 


१ऊँट २ पैदल चलने वाले (प्यादे) ३ असफल नहीं होते ४ मंत्री ५ पाठा० कोइ ६ पाठा० दुपई आठहि 

श्री प्रेमी रसिक अनन्य कुल राज राजेश्वर नागर कुल ईशनि के 
ईश ईश्वर श्री तारासुत श्री रुक्मिणिपति सकल अवतारनि को 
अवतारी जै जै जै श्री सर्वोपरि विराजमान परम मंगल अवधि श्री 
हरिवंश चंद्र निर्मल अकलंक अखंड अति अनूप अति अभूत मंजुल 
परम रसीलो हँसीलौ रूप सुधा रस पान छकीलो श्री हरिवंशी श्री वंशी 
सखी दंपति करत प्रसंशी श्री प्यारी की अति प्यारी पहिरें कल झूमक 
सारी जाके पद पंकज नित बंदत लाल बिहारी छिन एक होत न न्यारी 
ऐसे श्री व्यासनंदनो जयति ॥ श्री वृन्दावन चंद्र निकुंज नरेश परम 
रसीले हँसीले लाडिले अलकलडे लडबावरे रँगीले छेल छवीले 
चिकनिये मन मोहने ऐसे श्री श्री श्री राधाबक्कमो जयति ॥ 
दो० बंदों श्री हरिवंश के चरण सरोज रसाल । 
जिनकौं बंदत नित्त ही छेल छवीली लाल ॥ १ ॥ 
रसीली रसिकनि लाडिली कृपा करें सुखरासि । 
तब श्री वंशी कर गहें राखेँ अपने पास ॥ २ ॥ 
सोई कृपा प्रताप ते कल थल नौका खेल । 
वरनों कछुवक यथामति नौका खेल नवेल ॥ ३ ॥ 
दु० वृन्दा सखि थल नौका लाई, तिनकी शोभा कही न जाई ।४ | 
खची कनक मणि रंगनि रंगा, नव नव शोभा झलक अभंगा ।५ | 
भाँति भाँति तिनके आकारा, कहत लहत बाढै विस्तारा । ६ । 
कछु कछु तिनके रूप वखानौं, श्री हित कृपा ते कछुवक गानौं । ७ । 
बहुतक रवि शशि वदनी वृंदा, विचरत धर पर मनु रवि चंदा । ८ । 
बहुतक द्रुम बेली सी झलकैं , शोभित फूल फलनि दल दलकै । ९ । 


थल नौका खेल विनोद लीला । ३६७ 
केतिक खग मृग रंगनि रंगा, बहुतक मनु मैना शुक संगा । १० | 
केतिक घन दामिनि सी दमकें, बहुतक तारागन सी चमके ।११। 
बहुतक सखियन कैसी सोहें, गौर श्याम सी अति मन मोहें । १२ । 


दो० इक इक नावनि सों लगे पहिया चारहि चार । 
रतन खचे सबमें भरे मणि कंकर झनकार ॥ १३ ॥ | 


दु० बाँधे वादवान* रॅंग रंगा, शोभित चपल धुजा तिन संगा । १४ । 
विविध चित्र चित्रे तिन माँहीं, शोभा रचना गनना नॉहीं । १५ । 
गौर श्याम चित्रे बहु भाँती, केलि खेल रति भाइन' पाँती । १६ । 
भाँति भाँति सदनावलि तिनमें, रॅग रँग फूल मणिनु के जिनमें । १७ । 
असन वसन गन सबके माँहों, विजन विविध सोंज गन" नॉहों । १८ । 
समे समे रितु रितु की नवली, भाँति भाँति सौंजनि की अवली । १९ | 
दो० शोभा रचना नाव की * कापे वरनी ६ जाय । 

मोहे मोहन मोहनी आनँद उर न समाय ॥ २० ॥ 

सभा सदन आँगन बडौ खच्यौ चंद्र दुति हीर । 

वृंदा सखि तहे लाइ कल नौका रंग रंग भीर || २१ || 
दु० सुरंग सहाने किये सिंगारा, लजित बलित गन छवि रति मारा * । २२ । 
एक रंग भूषण कल चीरा,“ बने जुगल सब सखि छवि भीरा । २३ | 
भाँति भाँति मेवा कल पाये, मुख सुख भरे पान मृदु खाये । २४ | 
बने छवीले छविन अपारा, प्रगटित नव नव रूप अपारा २५ । 
खंजन मुखी नाव सुख देनी, तिन पर बैठी खंजन नैनी । २६ | 
ओरो ९ नावनि पर सखि गोरी, चढीं छविनि सों छवि नहिं थोरी । २७ । 


१ हवा को अनुकूल बनाये रखने के लिए नाव में एक ओर लगाये जाने वाला एक वरु विशेष 
२ रति के विविध भावों की ३ भोजन ४ गणना ५ पाठा० के ६ पाठा० वरने ७ कामदेव ८ वरञ्र 
९ अन्य और 

मोर अकार नाव अभिरामं, तिहि' पर चढ़यो छवीलो श्यामं । २८ 

चढी और पर श्याम सहेली, छकीं नेह आनंद नवेली । २९ 
शोभित सखी नाव चहुँ ओरी, राजत मध्य किशोर किशोरी । ३० 
अति चंचल झमकत झलकंती, नव नव शोभा कल छलकंती । ३१ 
रँग रंग फूल बंगला जिनमें, विविध सुगंधनि छिरके तिनमें । ३२ 
अति शीतल सौरभ रुचिदाई, छूटत जलजंत्रनि मन भाई । ३३ 
तैसिय बादर छाया कीनी, रंग रंग घन घटा नवीनी । ३४ 
मनहुँ वितान तने रँग रंगा, शोभित चित्र विचित्र अभंगा । ३५ 
शोभित रंग रंग खग अवली, गावत दंपति संपति नवली । ३६ 
एक एक ते सरस नवीली, शोभा रचना जात कवीली । ३७ 


दो० नाव बनाव देखत बनें शोभा कही न जाइ । 
मोहनता मोही सबै शोभा बलि बलि जाइ ॥ ३८ ॥ 


दु० प्रिया नाव में निजसखि टोरी, बैठी ललितादिक चहु ओरी । ३९ । 
भाँति भॉति बाजे कल वीना, गावत बजवति परम प्रवीना । ४० 
लेत देत सुख रीझि रिझावैं, आनंद सागर उर न समावें । ४१ 
प्रीतम प्यारी बदि बदि वारी, बराबरहि राखत नौका री । ४२ 
इहि विधि सबही संग चलाई, गोरी ओरी आगे आई । ४३ 
श्याम सॉवरी रहि गई पाछे, गोरी की गई आगे आछे । ४४ 
हसति लसति सब गोरी गोरी, दिशि दिशि छवि बरषत नहिं थोरी | ४५ 
सो छवि पिय मुख दृग पर छाई, निरखि निरखि प्रीतम बलि जाई । ४६ 
गौर छविन सों भयो छवीलौ, मुख पर शोभित रूप नवीलौ । ४७ 
सुभग पुलिन कल जमुना तीरें, तहॉँ नाव आई सब भीरें | ४८ 
बतबतात घत मत चरचाई, उमड़े आनंद उर न समाई । ४९ 


दो० सुभग पुलिन मधि झमकहीं नौका रंगनि रंग । 
बदि बदि वारो खेलहीं बाल लाल सखि संग ॥ ५० ॥ 
१ पाठा० ता २ टोली अथवा वृन्द ३ गोरी प्रिया के ओर की सहचरियॉ 

दु० सखियन की नौका चहुँ ओरी, राजत मध्य साँवरी गोरी । ५१ | 
राखत संगहि संग चलावे, गोरी गोरी आगे आवै । ५२ । 
त्यों त्यौ चोंप बढति हे भारी, ज्यों ज्यों हसति लसति सुकुमारो । ५३ । 
कहत न बने नाव झनकारा, लाजे रागिनि राग अपारा । ५४ | 
नव नव निर्त कला हू माई, प्रगटत नाचत अति सुखदाई । ५५ । 
दो० राग रागिनी निर्तनी ठाढ़ीं मूरतिवंत । 

छकीं सबै तिहि रंग में निरखि निरखि हरषंत ।। ५६ || 

नावनि के गुन गननि पर चित वित देत लुटाय । 

लजित बलित बलि जात हैं आनेंद उर न समाय ॥ ५७ ॥ 


दु० निर्तत नाव निर्त नव नवला, बढ़वत मोद समाजनि सकला । ५८ । 
मधुर मधुर नावनि झनकारा, बोलत नव नव मार विहारा । ५९ । 
सुनि सुनि नवल जुगल सरसावैं, नव नव केलि करन तरसावैं | ६० । 
झनकत चलत नाव सब जेसी, उपमा औरहु आई तैसी | ६१ 
भाँति भाँति नावनि आकारा, पहिलें कहि आये विस्तारा । ६२ 
उपमा हित पुनि नाम वखानों, तिनके रूप अनूप प्रमानों । ६३ 
रवि शशि घन दामिनि सी झलकें, शोभित बेलि द्रुमनि सी दलकै । ६४ 
फूल फलनि सी रंगनि रंगा, शोभित रॅंग रँग मृगनि विहंगा । ६५ 
रॅग रेंग मैना शुक सी माई, गौर श्याम सखियन सी गाई । ६६ 
ये सब मूरतिवंतनि मानौं, नाचत गावत हरषत जानौं । ६७ 
भूषण मणि कंकर झनकारा, सोई बाजे बजत अपारा । ६८ 
मनु अपने गुन गननि दिखावैं, अपने प्यारे कों जु रिझावैं । ६९ 
मूरतिवंत सकल गुनवंती, सो सब देखि देखि लरजंती* । ७० 
ज्यों ज्यों नौका कलनि २ मरारें, त्यों त्यों नाव चलति तिहि ओरें | ७१ 
नौका ठाढ़ी राखेँ जबही, वादवान कों छोरें तबही । ७२ 
जित चाहें तित नाव चलावैं, कलनि फिरावैं सखि छवि पावैं । ७३ 


१ लज्जित हो जाती है २ चालक यत्र 

बार बार जीतति हैं प्यारी, हारत प्रीतम की छवि न्यारी | ७४ | 
ज्यों ज्यों हारत पिय नवरंगी, त्यौं त्यौं मानत जीत त्रिभंगी । ७५ | 
मधुर मधुर नावनि झनकारा, बलि बलि होत कोटि रति मारा । ७६ । 
सुनि सुनि खग मृग आवैं धावे, छकित * चकित सुधि बुधि बिसरावैं । ७७ । 
रमकत झमकत नावनि जैसी, कहि न जात शोभा छवि तैसी । ७८ । 


दो० मृग सु मुखी इक नाव में बैठे विवि सुकुमार । 
सो शोभा छवि को कहे मति सरस्वतीनि * हार ॥ ७९॥ 
शोभा आवनि फिरनि की शोभा वार न पार" | 
अनन्यअली हित छविन पर चित वित वारे डार " ।। ८० ॥ 


दु० रवि अथयौ शशि उदयौ माई, साँझ समे आई सुखदाई । ८१ । 
साँझ भोग सामिग्री ल्याई, जेंवत बाल लाल सरसाई । ८२ | 
खाइ प्याइ कैं जल अँचवाये, बीरी लै दै अति सुख पाये । ८३ । 
नवल नेह अलि आरति कीनी, वारि फेरि चित संपति दीनी । ८४ । 
चलत नाव मानों मृग मृगनी, रतिपति शोभा अगनित भगिनी " । ८५ । 
मानौं व्याह किये फिरि आवें, खग अलि सखि सब मंगल गावैं । ८६ । 
चले जात आगे रॅग रंगा नाचत हंसनि मोर कुरंगा । ८७ | 
भूषित मणि भूषण झनकारा, छवि शोभा गुन गन* बलिहारा । ८८ । 
-नव नव हाव भाव दिखरावें, सबके मन कों मोद बढ़ावें । ८९। 
दो-दो पेंड चलें फिरि आवैं, हरषि हरषि नाचत लडकावैं | ९० | 
दुलहिनि दूलह के मन भावे, केलि खेल खेलनि ललचावै । ९१ | 
चलत नाव झनकत है तैसी, राग रागिनी गावति जैसी । ९२ | 
खग मृग नावनि गावनि बार्ज, देखि देखि उपमा सब लाजे" | ९३ । 


१ छककर या आनंद में भरकर २ बहुत सी सरस्वतियों की मति भी ३ मूर्तिवंत शोभा भी 
आने फिरने की शोभा का वार पार नहीं पा रही । ४ पाठा० डारे वारि ५ भाग गई ६ समूह 
७ गायन वादन युक्त खग मृग आकृति वाली नावों को देख देखकर सम्पूर्ण उपमायें 
लज्जित हो जाती हैं । 

दो० दुलिहनि दूलह आवहीं सखियन संग बरात । 
सो छवि फवि कवि को कहे छवि गन हू बलि जात ॥ ९४ ॥ 


दु० केतिक चिंतामणि ले करही, छुटवति फूलझरी मन हरहीं । ९५ । 
भाँति भॉति फुलझरी छुटावैं, मानों फूल फूल वरषावैं । ९६ । 
चकछूदर' अति मोद बढ़ावैं, मनों चपलता निर्त्त करावें । ९७ | 
नभ में शोभा देत हवाई मनु रतिपति की छवि: नवलाई । ९८ | 
चलत गगन में लेत उसासा, मिलनि चंद कौं करि मनु आशा । ९९ । 
गिरत परत मनु शशि पे आवैं, मनों संदेशो कहि पुनि जावें | १०० | 
छुटत सु तारे तारे मानौं, 'पढ़वत चंद चंद पै जानौं | १०१ | 
गिरत परत फिरि फिरि कें मानों, पढ़वत चंद चंद पै जानौं । १०२ । 
अनुपम भौंचंपा जु छुटावैं, मानों छवि कंचन `वरषावैं | १०३ | 
छुटत रंग रंगनि द्रुम बेली तिनकी शोभा अनूप नवेली । १०४ | 
छुटत रंग रँग भृंग विहंगा, कौतिक में कोतिक नव रंगा | १०५ | 
खग के भौरें २ नवल किशोरी, पकरनि कर मृदु चलवति भोरो | १०६ । 
वे तौ छिन इक माँहिं समावें, समुझि सकुचि गोरी मुसिकावैं । १०७ । 
सो छवि देखनिहारी २ जानै, कै पिय के दृग मनहिं समानैं | १०८ । 
भाँति भाँति छूटत फल फूलें एक एक ते अति सुख मूलें | १०९ । 
तिहि मधि अनूप नूत फल छुटै, मानों पक्व* नूत फल टूटें । ११० | 
मनों नूत फल गिरि गिरि परहीं, प्रिय हित पिय जु लैन मन धरहीं | १११ । 
प्रीतम आम फलनि के भोरें, उतरि नाव ते हरष न थोरै । ११२ । 
जोलों उनके नेरे आवें, तौलों वे छिन में मिटि जावें । ११३ । 
छिनहीं में वे तो मिटि जाई, छिन छिन में सखि प्रगट कराई | ११४ । 
सखि सौं कहत लाल ललचावैं, दीन वचन मृदु हा हा खावे । ११५ | 
तुव ढिंग अंब द्रुमनि दरसाये, सो तैं, छिन में कहाँ छिपाये । ११६ । 


१ आतिशबाजी की एक आकृति विशेष २ भ्रम से ३ सहचरियाँ ४ पके हुए 

रही छिनहिं तरु अंब दिखाऊँ, तिनके अनुपम फलनि खवाऊँ । ११७ । 
सुनत लाल तन मन सरसान्यौ, लेन नूत फल अति हरषान्यो | ११८ । 
तिहि छिन सखि ने अंब छुटाये, देखत लाल समुझि सकुचाये | ११९ | 
समझि समुझि सकुच्यो मुसिकायो, हसत लसत प्यारी पै आयौ । १२० | 
कहौ लाल क्यों आँव न लाये, सकुचत मुसिकत फिरि क्यों आये । १२१ | 
सखि तन चिते चिते यों बाला, हँसति लसति वच कहति रसाला । १२२ | 
सुनि सुनि प्रीतम अति सुख पावें, उमड़े आनंद उर न समावें । १२३ | | 
कहत न बनें दुर्हैने के हाला, देखि देखि सखि कहत निहाला । १२४ | 
जेसी जेसी शोभा देखी, तैसी तैसी जात न लेखी । १२५ | 
छूटत चंद्रकला मनु चंदा, मनु शशि पै शशि आवत वृंदा | १२६ | 
चौंधि कोधि मृदु दिशि दिशि होई, चपल होत अंखियाँ सब कोई । १२७ | 
अब महताव छुटत चहुँ ओरें मानो प्रगटे भानु" किरोरें । १२८ । 
औरौ छूटत भाँति अनेकै, मोपै कहे जात नहिं एकै | १२९ | 
पिय प्यारी अरु अगन २ सहेली, तेसी तिनकी छवि सु ¦ नवेली | १३० | 
मिलिकें जगमगात चहुँ ओरें, सबके कीने नेन चकोरें | १३१ | 
इहि विधि चले नाव पर आवे, यह छवि शोभा देखी भावें | १३२ | 
बदि बदि वारी नाव चलावैं, पहिलें निजु मंदिर को आवै | १३३ । 
पहिलें आई गोरी-गोरी, पाछे रहीं सावरी टोरी । १३४ | 
देखि देखि दंपति हरषावैं, हँसि हँसि कुलकत उर लपटावैं । १३५ | 
दो० यह छवि देखत ही बनें कही लही नहिं जाय । 
अनन्यअली हित कृपा ते वरनी कछु चित लाइ ॥ १३६ ॥ 


दु० उतरे नावनि पर ते सबही, आये सभा सदन में तबही । १३७ | 
फूलनि आसन पर वर राजे, सकल सहचरी चहुँ दिशि भ्राजें १३८ । 
तब इक सखि खेवे कौं ल्याई, खाइ प्याइंकें बीरी खाई । १३९ । 


१ सूर्य २ अनन्त ३ पाठा० छविहि ४ कौन 

सो प्रसाद पायौ सहचारी, बाढ्यो मोद सबनि के भारी | १४० | 
प्रेम विवस माते रस मैना, सेज सदन आये सुखदेना । १४१ | 
सेज सु रचना देखत सरसै, केलि खेल खेलनि कों तरसै । १४२ | 
पौढे महा मेन मतवारे, भूषण पट तन की न सँभारै । १४३ । 
वंशी श्रवननि वदन लगावैं, बतवताति प्रिय सों लड़कावें | १४४। 
ललिता बीन बजावैं गावे, अनन्यअली मृदु पग सहलावे | १४५ । 
मृदु अँगुरे मुदु मृदु ' चटकावें, रसिक लाड़िले अति सुख पावें । १४६ । 
भये मगन रस सुरत सु केली, मगन ओट देखति सु सहेली । १४७। 
इहि लीला थल नौका खेलं, सुनत बढ़े मन मोद नवेलं । १४८ | 
जे यह लीला सुनें सुनावै ते नित ललना लाल लड़ावैं | १४९ । 
दो० संवत्‌ सत्रह सौ परे सरसठ दस अरु चार | 
सावन मासे पंचमी कृष्ण पक्ष शुभ वार ॥ १५० ॥ 
इहि रस में जे छकि रहे श्री हित जू के दास । 
अनन्यअली ऐसे बिना रहत जु सदा उदास ॥ १५१ ॥ 
दोहा दुपई एक सत द्वादश अरु चालीस । 
अनन्यअली के उर बसौ श्री वृन्दावन ईश ॥ १५२ ॥ 


इति लीला थल नौका खेल संपूर्ण की जय जय श्री हरिवंश ॥ ४२ ॥ 


१ कोमलता के साथ 

श्री प्रेमी रसिक अनन्य कुल ईशनि के ईश ईश्वर परम मंगल 
सुधा निधि अवधि श्री तारासुत लाडिलौ लाल श्रीरुक्मिणिपति सकल 
अवतारनि कौ अवतारी जै जै जै श्री सर्वापरि विराजमान श्री हरिवंश 
चंद्र निर्मल अकलंक अखंड नित्य अनूप मंजुल श्री हरिवंशी श्री वंशी 
सखी श्री लाड़िली लाल की प्राण जीवनिमूरि सकल सखिन की 
मुकटमणि श्री प्यारी की प्यारी छिन एक होत न न्यारी जाके पद पंकज 
नित बंदत छैल छवीलौ साँवरौ बिहारी परम हँसीली रसीली लाडिली 
चाडिली ऐसे श्री व्यासनंदनो जयति ॥ जै जै जे श्री अति अलबेले 
अलकलडे लडबाबरे परम रसीले हँसीले नवल नेह निधि अवधि श्री 
वृन्दावन सुधाकर श्री निकुंज बिहारी प्यारी पिय छैल छवीले चिकनिये 
मन मोहने ऐसे श्री राधाबल्लमभो जयति ।। 


दो० बंदौं श्री हरिवंश के चरन कमल सुख धाम । 
सोई कृपा प्रताप ते कहौं खेल अभिराम ॥ १ ॥ 


दु० अतिही सघन कुंज कल जहेह्ले, रँग रँग द्रुम बेली खग तहुँहीं । २ | 
प्रफुलित फलित ललित रेंग रंगा, तिहि मधि हंस मयूर कुरंगा ।३। 
ब्रुम द्रुम तर कल बोलें डोले, मणिमय भूषण झनक अमोलें । ४ | 
रुचि ले सेवत त्रिविध समीरें विविध सुगंध अलिन की भीरें ।५ । 
रेगे सनेहनि भृंग विहंगा, गावत जस रस उमगि उमंगा । ६ । 
अवनि कवनि * मणि रेंग रंग खचहीं, कोऊ छवि शोभा नहिं बचहीं । ७ । 
शोभित सहज चौक इक तिनमें, अति विशाल वर रचना जिनमें । ८ । 
खचित कनक रतननि रेंग रंगा, शोभित चित्र विचित्र सुरंगा । ९ । 
इक इक रतन अधिक झलमलहीं, रवि शशि के दल कौं दलमलक्लिं । १० । 


१ सुन्दर 

शोभित धर ते कछुक उतंगा, खचित सिंहासन मणि रँग रंगा ।११। 
तैसी कल उजियारी रेनी, बाल लाल को अति सुख देनी । १२ | 
रंगमहल ते प्रीतम प्यारी, निकसे संग सकल सहचारी । १३ । | 
देखत चौक चोकरी भूलीं, निरखि सहचरी तन मन फूलीं । १४ | 
दंपति सिंहासन पर राजे, मणि कंचनमय भूषण भ्राजें । १५ | 
शोभित मृदु कल पट फुलकारी, पगे सुगंधनि शोभा भारी ।१६। 
तेसी शोभित सकल सहेली, एक एक ते सरस नवेली । १७ | 
कहत न बनें झलक अँग अंगा, नव नव छवि की उठत तरंगा । १८ | 


दो० द्रुम धर दंपति सखी शशि मिलिकें अति झलकोइ । 
चौंधि कोंधि मुदु होत हे निरखत दृग न अघॉइ ॥ १९ ॥ 


दु० ऐसी वर शोभा दरसाई, गौर श्याम सखिजन सरसाई । २० | 
उपज्यौ मोद नवल इक माई, सब मिलि खेलें आँख मिचाइ । २१ | 
एक सॉवरी इक इक गोरी, लोचन मूँदत* तिसरी सो री । २२ | 
निजुसखि पिय प्यारी की ओरी, ऐसें खेलत अगनित टोरी । २३ । 
छवि दामिनि घन रूपनि चंदा, खेलत धर पर मिलिकैं वृंदा । २४ । 
पिय के सुंदर दीरघ नेना निजुसखि ने मूँदे सुख दैना । २५ | 
निजुसखि कर पिय दृग मुख चंदा, कहा कहीं शोभा छवि वृंदा । २६ । 
मनों श्याम शशि पिय मुख झलक, उमड़े आनँद सागर छलकें । २७ । 
उठत तरंग मिलन की ललकें, जुरी वदन पर छवि दल दलकें । २८ । 
नैन मीन तिनमें तरफरहीं, सो छवि सबके चित वित हरक्षें । २९ । 
निजुसखि की अँगुरिनु छवि जाला, नख चंद्रनि की झलक रसाला । ३० । 
नेन मीन पिय के तिन मॉही, अरुझे सुरझनि को अकुलाहीं । ३१ | 
तरफराति अँगुरिनु में ऐसें, उडन करत मन खंजन जेसें । ३२ । 
कमल दलनि में नहीं समावैं, कोमल अँगरिनु कौं चपलावैं । ३३ । 


१ बन्द करती हैं । 

अँगुरि नेन छवि कहत न आवे, निरखि निरखि लोचन न अघावें | ३४ । 
दुरी जाइ वन घन में" गोरी, ले गई पिय के चित वित चोरी । ३५ | 
छोर दयौ निजुसखि ने जबही, देखत चहुँ दिशि लंपट तबही । ३६ । 
धसत लसत वन घन में ऐसें, मदन मत्यो गज नृप कल जैसें | ३७ | 
ढूँढत मनु अपनी गज गजिनी, रति रस लंपट दोऊ सजनी । ३८ । 
दो० गोरी श्याम तमाल सों लपटी रही छिपाइ । 

मनु तमाल तरु कनक की बेली मृदु लपटाइ । ३९ ॥ 

उपमा आई ओर उर कहत बनत कछु नाहिं । 

मानों अपने श्याम सौं करत केलि वन माँहिं ॥ ४० ॥ 


दु० मुख सुख चंद वृंद झलकाई, तन छवि दामिनि कोटि लजाई । ४१ | 
मनौं रैन रवि शशि गन लाई, चौंधि कौंघि वन माझ लगाई । ४२ । 
ऐसी गोरी शोभित वन में, दूँढत श्याम चंद ह्वै तन मेर | ४३ | 
दूँढत दूँढत दूँढि निकासी, कनक माल सी हिये प्रकाशी | ४४ | 
सकुचि सकुचि मुख मुरि मुसिकावे, आनंद सागर उर न समावें | ४५ | 
हँसत लसत सकुचत विवि आवैं, सो छवि देख्यौ नैननि भावै । ४६ | 
वंशी के ढिंग दोऊ आवैं, हसत लसत वच कहति लड़ावें । ४७ । 
ये तौ बड़ अचरज री माई, तुमकों पिय ने वेगहि पाई । ४८ | 
मम तन दुति ने दई बताई, घर के चुगलन सौं गहि पाई । ४९ । 
अग अंग दुति रवि शशि गन झलकें, जित तित यहे बतावत छलकें । ५० । 
याते वेगहि दूँड़ि निकासी, अंग अंग दुति करत प्रकाशी । ५१ | 
श्री वंशी पै आँख मुदाई अब बारी प्यारी की आई ।५२। 
अति विशाल प्यारी के नेना, छैल छवीले रस के ऐना | ५३ ! 

बलि बलि होत छविनि चपलाई, कर साखा में रहत न माई । ५४ । | 
खंजन रूप मैन मतवारे, होत उड़नि कौं अति चपलारे । ५५ | | 


१ अत्यन्त सघन वन में २ चन्द्रमय तन के प्रकाश में अथवा श्याम रूपी चन्द्र तन्मय 

फटफटात अँगुरिनि दै डारें, उपमा सकल होत बलिहारें । ५६ । 
दुरे लाल वन घन में जबही, खोले" नेन प्रिया! के तबही | ५७ । 
जब गोरी वन घन में धसिही, मनों कांति तन गन रवि शशि ही । ५८ । 
तिहि छिन ढूँढे निकास्यौ प्यार कस्यो उरज बिच करत न न्यारी । ५९ । 
फूली तन मन में श्री श्यामा, पूरे मन मन के घन कामा ।६०। 
तुम तौ श्याम वेगि कयौं पाये, गौर कांति ने दये बताये । ६१ | 
गोरी को तन अति झलकावे, मनो संग गन दिनकर आवे । ६२ | 
इनसौं कैसें दुरिये माई, एऊ रहत न दुरी छिपाई । ६३ । 
मूँदे पिय' के दृग अलबेले, दुरी लाड़िली ठौर नवेलें । ६४ । 
सब वन पीत रंग भयौ तबही देखत चकित थकित पिय जबही । ६५ । 
गोरी के भोरैं द्रुम बेली ऐचत लंपट हँसत नवेली । ६६। 
एडी वेर अब भई लला री, ढूँढ़ि न काढी प्रिय सुकुमारी । ६७ | 
दुम बेली के भीतर धसहीं, जानि परै नहिं कित ह्वै बसहीं | ६८ । 
दिखियत प्रगटहि निकसत नॉहीं, देखि पिछे कों रहे छिपाहीं । ६९ । 
ऐसे प्रतिविंवनि सों कहहीं, प्रतिविवनि कौं नाहीं लहहीं | ७० | 
मेदे पिछे ते प्रिय ने नेना वरजत सखि कों दे दे सैना । ७१ | 
उसन रसन गहि रोकत हाँसी, कहा कहीं मुख सुख छवि रासी । ७२ । 
ए को कही बतावौ लालं, मुसिकत लंपट कहत निहालं । ७३ । 
पुलक परस ने दई बताई, तनमन रोम रोम सरसाई । ७४ । 
अब तो दूँढि न काढी प्यारे, उर ते करत न छिनहीं न्यारे । ७५ । 
यों कहि कहि जु हँसति अलबेली, चहुँ दिशि वरषत रूप नवेली । ७६ । 
पिय चात्रिक अतिही हरषावै सहजहि नवल नवल सुख पावै । ७७ । 
MT सकल सखी मिलि खेलें, हरषत वरषत आनंद रेलें । ७८ । 
हारि जीत छवि कहत न आवै, यह सुख देखत दृग न अघावैं । ७९ । 

दो० महा मधुर यह प्रेम नृप अति बड़ महा खिलार । 
किये खिलौना रसिक विवि खेलत खेल अपार || ८० || 


दु० पुनि उपज्यौ इक विवि उर मोदा, जामें रति रस खेल विनोदा | ८१ । 
कहत परस्पर वच ललचाई, दुरिये मन सौं अँग में जाई । ८२ । 
पिय दृग में पहिलें सुकुमारी, दुरी कहति अब कहौ बिहारी । ८३ । 
लंपट ने मूँदे प्रिय नेना, सो छवि मोपै कहत बने ना । ८४ | 
अब क्यों निकसौगी री माई, सो मोपे जानी नहिं जाई । ८५ | 
परम प्रवीन चपल चपला सी, निकसी तिहि छिन नेन विकासी । ८६ । 
मूँदि रहो कयौं खोले नेना, ऐसें कहति बढ़ावत मैना | ८७ | 
उरज कमल में दुस्यौ बिहारी, लंपट कहाँ बतावौ प्यारी | ८८ | 
तिहि छिन पुलकी दरकी चोली, मुसकि मंद तब प्यारी बोली ।८९.। 
बॉइ पॉड अंगुष्ठ दिखावै छिपे लाल इनमें लडकावें । ९० | 
चोली कयौं दरकी सुकुमारी, तुमकौं प्यारे परी कहा री।९१। 
तुमतौ छिपे अँगूठा माँहीं, लगत भार निकसत क्यों नाहीं । ९२ । 
विमल अँगूठौ देखत प्यारी, तिनमें अपनी रूप निहारयौ । ९३ । 
साँची तुमही कही जु गोरी, हमहूँ भूले कहत किशोरी । ९४ । 
अरस परस यों वचन कहावैं, नव आनंद समुद्र बढ़ावैं । ९५ | 
परस्पर अंगनि माँझ छिपावैं, कुलकत पुलकत तबहि बतावैं । ९६ | 
हम हारे तुम जीती वामा, वचन रचन कहि लहि सुख धामा । ९७ | 
अनन्यअली हित खेल निहारें, सुख छवि पर चित वित दे वारें | ९८ । 
सेज सदन में आये तबही, अनुपम व्यारू कीने' जबही । ९९ | 
सुखद सेज पर पौढे दोऊ, निजसखि ललिता बिनु नहिं कोऊ | १०० । 
वंशी सौं प्यारी बतरावैं, मानौं चंद्र चंद्र लडकावें | १०१ | 
ललिता मधुरी बीन बजावै, मधुर मधुर कल जस रस गावै | १०२ । 


१ पाठा० कीनी 


आँख मिचाई लीला । ३७९ 
| अनन्यअली चरननि सहलावै , निरखि निरखि छवि हियो सिरावै | १०३ । 
यह लीला कल आँख मिचाई, जिनमें मोहन रहे लुभाई | १०४ । 
जे यह लीला हित सौ गावें, ते यह खेल केलि दरसावैं | १०५ । 
संवत सत्रह सौ इक्यासी, सावन सप्तमी साँझ प्रकाशी । १०६ । 
कृष्ण पक्ष शुभ वार लसाई, लीला पूरन लिखी बनाई । १०७ | 
दो० दंपति खेल नवेल में पगे रहत जे नित्त । 
तिनके चरन सरोज में अनन्यअली कौ चित्त ॥ १०८ ॥ 
दोहा दुपई एकसत ऊपर नौ सुखकंद । 
अनन्यअली के उर बसौ श्री वृंदावन चंद || १०९ ॥ 


इति लीला आँख मिचाइ खेल संपूर्ण की जय जय श्री हरिवंश ॥ ४३ || 


छवि लता लीला 
श्री प्रेमी रसिक अनन्य कुल ईशनि के ईश ईश्वर श्रीहरिवंश चंद्र 
अमल अकलंक अखंड नित्य अनूप मंजुल सर्वोपरि विराजमान श्री 
तारासुत लाडिलो श्रीरुक्मिणिपति सकल अवतारनि को अवतारी गुन 
रूप सिंधु श्री हरिवंशी श्री वंशी सखी अलबेली नवेली रँगीली श्री 
छवीली जू की प्राण प्यारी छिन एक होत न न्यारी पहिरै कल झूमक 
सारी जाके चरन कमल नित बंदत लाल रसिकबिहारी मनमोहनी 
सोहनी परम रसीली हँसीली ऐसे श्री व्यासनंदनो जयति ॥ श्री वृन्दावन 
ईश निकुंज बिहारी सुरतानंद श्री रसिकानंद महा मधुर माधुर्य प्रेम 
अनंग विलास सुधा रस सार पान करि छकीले मतीले नवल छवीले 
अलबेले लड़बाबरे रँगीले छेल छवीले परम रसीले चिकनिये मन मोहने 
ऐसे श्रीराधाबलळलभो जयति ।। 
दो० श्री व्यासनंद पद कमल कल मंगल निधि सुखकंद । 
प्रथम बंदि उर लाइक निरखौं विवि छवि चंद ॥ १ ॥ 
तिहि वर कृपा प्रताप ते उपज्यौ मन आनंद । 
गौर श्याम की छवि लता लहों कहीं रसकंद ॥ २ ॥ 
हीन छीन आति मति गतिहि कैसें कर वखान । 
रसिक अनन्याने कृपा बल पाई कछु उर आन ॥ ३ ॥ 
कोमल कुंदन छविनि की लता ललित श्री बाल । 
छवि तमाल कल श्याम सों लपटी परम रसाल ॥ ४ ॥ 
फूली फली दली भली हावनि भावनि अंग । 


ले ले सौरभ सखिन के भ्रमत जु नैना” भृंग ॥ ५ ॥ | 


१ पाठा० नाना 


छवि लता लीला 


रंगमहल सुख सेज ते उठे सु भोर किशोर | 
सहज छविन पर होत बलि कामिनि काम किरोर ॥ ६ 
अंग अंग पर फवि रही सुरत रंग छवि छाइ । 
मूरतिवंत सुरूप छवि चरननि बलि बलि जाइ ॥ ७ 
मिहो सचिक्कन मृदु सघन कुँचित केस विशाल । 
कल सौरभ सों आवहीं भृंगावली रसाल ॥ ८ 
कुटिल अलक में जगमगे जुगल चंद मुख भाल । 
निरखत मोहन मोहनो होत परस्पर हाल ॥ ९ 
जुगल वदन छवि कमल पर नव नव छवि की धूम । 
मनों अलक भंगावली सौरभ हित रहीं झूमि ॥| १० 
जुगल वदन छवि चंद की उपमा आई आनि । 
ओरौ कुचित कचनि की छविनि छवीली बानि ॥ ११ 
मानों नृपति सिंगार ने अपु छवि की मृदु बानि । 
जुगल चंद छवि गहन कों डारी ' जाल सुठानि ॥ १२ 
सुरत सु श्रम वन कन सघन विवि मुख पर झलकाइ । 
नील पीत छवि कमल पर ओस कना चिलकाइ ॥ १३ 
किघों अलक छवि भृंग ने पान कियो मकरंद । 
उगलि उगलि कैं डारहों विमल कमल पर वंद ॥| १४ 
श्रम वन कन तन जुगल पर शोभित ऐसी भाँति । 
मनु तमाल छवि बेलि सों छवि मुक्ता झलकॉति ॥ १५ 
किधों सरोवर रूप में मुक्ता छविन * रसाल । 
चुगत परस्पर हंस दृग अरु सखि नेन मराल ॥ १६ 


१ पाठः० डास्यौ २ पानी ३ पाठा० छवि मुक्तानि 

छवि छवीली कहत न बने देखनिहारी जान । 
देखत छविली छविनि छवि वारत डारत प्रान ।। १७ ॥ 
नवल छंवीली सुनहु बलि मो विनती दे कान । 
फैले तुम्हरे अंग पर छवि मुक्ता छवि खान ॥ १८ ॥ 
मोकों आज्ञा देह तौ बीनूँ हित चित लाइ ' 
भूषण वसन बनाइकें तुमही कों पहिराइ ॥ १९ ॥ 
तुम्हरो श्याम तमाल तन फूल्यो फल्यो रसाल । 
छवि मुक्ता से झलमलें देखो नागर लाल ॥ २० ॥ 
अपने ढ़िंग के छाँडिकै डुलवत कयौं मन दूरि | 
इतनी श्रम भ्रम जिन करो लेह निकट भरिपूरि ॥ २१ ॥ 
लेकें पट भूषण रचो भाँति भाँति अभिराम । 
मोहू कों पहिराइये तुम हू पहिरो श्याम ॥ २२ ॥ 
वचन रचन ऐसें कहे मंद मंद मुसिकाइ । 
मानों श्याम तमाल पर छवि मुक्ता वरषाइ ॥ २३ ॥ 
कहा कहीं छवि वचन की उपमा कही न जाइ । 
मनौं लाल कौं छविनि के पट भूषण पहिराइ ॥ २४ ॥ 
वचन रचन सुनि बाल के लाल लजित बलि जात । 
समुझि सकुचि मुसिकात री आनंद उर न समात ॥ २५ ॥ 
सहज छवीली सहज ही मंद मंद मुसिकाइ । 
मानों कंचन बेलि ते छवि मुक्ता बरषाइ ॥ २६ ॥ 
गिरत परत कल भूमि पर वन सखियन पर छाइ । 
किधों फूलि छवि दामिनी फूल फूल वरषाइ । २७ ॥ 


परस्पर निरखत छविनि सों बिसरे नेननि चीर * || ३८ ॥ 


१ तालाब २ पाठा० झनक ३ पाठा० छवि छविली ४ अपलक दृष्टि से । 

भोरें छवि मुक्तानि के ओर छविनि के फूल । 
बीनन कों नागर नृपति देखत धर परे झूल ॥ २८ ॥ 
देखत गति अपु लाल की हँसति लसत कल बाल | 

छवि में छवि वरषात री छवि झरि लगी रसाल ॥ २९ ॥ 
वचन हँसनि नव छविनि की छवि दामिनि वरषाइ । 
सखियन नेन तडाग१ में सो छवि नीर समाइ || ३० ॥ 
हँसनि लसनि गंडन छविनि कांपे वरनी जाँइ । 

मानौं रूप समुद्र में छवि तरंग छलकाइ ॥ ३१ ॥ 
इँसत गाड गंडन लसै तिन बिच तिल कल श्याम | 

तिहि पर श्रम वन कन झलक २ कुटिल अलक छवि धाम ॥ ३२ ॥ 
मानों छवि के कमल में पिय अलि छोना आइ । 

मुख में छवि मकरंद ले दब्यो उड्यो नहिं जाइ ॥ ३३ ॥ 
छुटों कुटिल अलकावली तिनकी सुनि-सखि धूमि | 

अपु बालक कों लेन हित भुगावलि रहीं झूमि ॥ ३४ ॥ 
किधौं थाँवरे छविनि में प्रगटी छवि की गोभ । 

तिल मानों लोभीनि को रहयो लुभाइकें लोभ ॥ ३५ ॥ 
पीक लीक अरु दसन की छाप रही छवि छाइ । 

मानों पिय अनुराग की छवीलो छवि * लड़काइ ॥ ३६ ॥ 
किधौं छविनि के कमल पर अतन रतन झलकाइ । 

परस्पर सो छवि निरखहीं रहे लुभाइ ललचाइ ॥ ३७ ॥ 
प्रतिर्विवित मुख मुखनि में भइ छविनि की भीर ।. 


३८३ 

मनु सिंगार छवि चंद में मोहनता छवि चंद । 
मोहनता छवि चंद में मनु सिंगार छवि इंदु ॥ ३९ ॥ 
प्रगटत नव नव छविनि के चंद वृंद चहुँ ओर | 
पिवत सुधा छवि त्रिपित नहिं सखियन नेन चकोर || ४० ॥ 
मोहनता आशक्तता मंजु मधुरठा सोहि । 
तिनकी छवि छिन छिन नवल उपमा बर; न कोहि ॥ ४१ ॥ 
पीक लीक अंजन सहित शोभित छवीले नेन । 
तिनकी छवि देखत बनें रंचक कहत बने न ॥ ४२ ॥ 
हाव भाव कल चपलता उज्ज्वलता अरु श्याम | 
मोहनता अरु चतुरता मदता छके सु काम | ४३ ॥ 
दीरघ पैने नवलता रूप भरे आनंद । 
लाड चाड लावण्यता लौनाई सुख वृंद ॥ ४४ || 
मानों इन सब छविनि की अँखियाँ घटा सु आइ । 
चहू ओर छवि नेह की कल वरषा वरषाइ ॥ ४५ ॥ 
जित चितवत हैं सहज हो तित तित छवि वरषाइ । 
अपने श्याम तमाल कों सींचति अति सुखदाइ ॥ ४६ ॥ 
आलसयुत मुद्रित खुले विवि के नेन कलोल । 
मानों नव नव छविनु की पोट ' कोट २ दई खोल ॥ ४७ ॥ 
पोट कोटि सो छविन की लें सखि पलक पसार । 
तिनके पलटे देत हैं चित वित वारे डार ॥ ४८ ॥ 
गर्व दीनता छविन सौं भोंह दुहुने की सोंहिं । 
काम धनुक नव छविन के चहुँ दिशि वर्षा होंहिं ॥ ४९ || 


१ पोटली २ करोडो 

नासा अति कल दुर्हैने की मनों छविनि के कीर । 
छवि मुक्ता फल चोंच में ले ले छवि की भीर ॥ ५० ॥ 
देखि परस्पर वेह छवि देह विवस ह्वै जाइ । 
जलजंत्रनि मनु छविनि के छुटत छविनि वन छाइ ॥ ५१ || 
नासा वेह जलजंत्र ते छुटत छविनि कल नीर । 
वन में वन छवि छिरकहीं वर सुगंध की भीर ॥ ५२ ॥ 
दसनवसनः रसना सु छवि वचन हँसन छवि वृंद । 
सब पर वरषत छवि सुधा मनों छविनि के चंद ॥ ५३ ॥। 
कोन कौन उपमा कहीं लहौं नहीं छवि ओर । 
पान करत न अघात हैं सबके नेन चकोर ॥ ५४ ॥ 
महा मनोहर चिवुक पर बिंदु पीत“ कल श्याम" | 
दोऊ लंपट की मनों ल॑ंपटता अभिराम ॥ ५५ ॥ 
अधर सुधा रस लेन हित दंपति रहे लुभाइ । 
याही ते चमकनि बढ़ी मनमानी निधि पाइ ॥ ५६ ॥ 
किधों श्याम छवि पीत की पंकज कली सुठौन । 
श्याम पीत बिंदू* कनी तिनकी उपमा कौन ॥ ५७ ॥ 
मनु लंपटता दुहुनि की अलि छौना विवि बिंद । 
रहे लुभाइ ललचाइकै करन पान मकरंद ॥ ५८ ॥ 
नवल नवल छवि चिवुक की कही लही नहिं जाइ । 
उपमा सब खिसली परैं कोऊ नहिं ठहराइ ।। ५९ ॥ 
ग्रीवा सीवाँ छविन की लसत छविनि की भीर । 
निरखत मूरतिवंत छवि बिसरी नेननि चीर ॥ ६० ॥ 


१ नासिका के छिद्र २ जल ३ अधर ४ पीत बिन्दु श्याम के चिवुक पर ५ श्याम बिन्दु प्रियाजी 
के चिबुक पर ६ पाठा० बिन्दुक 

पान पीक सों भई है रंगबिरंग लसंत । 

मनौं छविन के सदन में छवीली छविन बसंत ॥ ६० ॥ 
ग्रीवनि की छवि देखि छवि परी छविनि के जाल । 

दरस परस्पर छविनि गन होत सबनि पर हाल || ६१ ॥ 
मंजुल भुज कल दुहुँनि शोभित मनौं मृनाल* | 

किधौं सिंगारनि छवि छटा छवि दामिनी रसाल ॥ ६३ ॥ 
परस्पर परसनि वरषहीं दमकनि छवि रही छाइ । 

वन में वन छवि झरि लगी भींजे सब सरसाइ ॥ ६४ ॥ 
नेन सरोवर सखिन के भरे छविनि छलकाइ । 

खग मग नाचत गावहीं आनंद उर न समाइ ॥ ६५ ॥ 
भुजा नहीं ये लसत हें सुनि ले इनके नाम । 

रूप सिंगार सु छविनि की लता लतनि सुख धाम ॥ ६६ ॥ 
फली दली फूली भली भाव विविध नख चंद । 

लटकि लटकि जब चलत विवि प्रगटत छवि शशि वृंद ॥ ६७ ॥ 
उर उरजन छवि फवि रही अंकित २ नख छवि चंद । | 
मनु मोहन छवि गिरिन पर उदित छविनि विधु वृंद ॥६८ ॥ 
उत सिंगार छवि मुकर पर जगमगात छवि चंद । 

सबके नेंन चकोर हो * पिवत सुधा छवि वृंद ॥ ६९ ॥ 
मानों छवि की लतनि सौं छवि फल लगे रसाल । 

सो श्रीफल के स्वाद कों लहे छवीलो लाल ॥ ७० ॥ 
महा मोहनी छविनि रस श्रीफल भरे सु दोइ । 

दरस परस ते लाडिलो मेन मत्त अति होइ ॥ ७१ ॥ 


१ कमल की नाल २ पाठा० अकति ३ पर्वतों ४ पाठा० हयै 


१ पाठा० सुहत २ पीपल पत्र ३ बनाकर ४ रुनझुन करती हुई बोल रही है 


[ 


श्रीफल की छवि किरनि मृदु वन धर अंबर छाइ । 

मानों कुंदन छविनि की वरषा सी वरषाइ ॥ ७२ ॥ 
महा मोहनी छविनि रस भरयौ उदर के माँहिं । 

परस्पर तिनकों देखिकैं सुधि बुधि रहत "सु नाँहिं ॥७३ ॥ 
मादिक रूप सिंगार रस जुगल सिंधु गंभीर । 

नव नव छवीली छविनि की उठत तरंगनि भोर ॥ ७४ ॥ 
मीन लीन मन दुर्हनि के क्रीड़त पार न पॉड । 

औरौ नेना सखिन के जलचर गोता खाइ ॥ ७५ ॥ 
किधों -सिंगार सु रूपके उदर मुकर झलकंत | 

प्यारी प्रीतम परस्पर प्रतिविंवित चिलकंत ॥ ७६ ॥ 
कुशि कटि केहरि जुगल कै चलदल २ उदर सुभाइ | 
मनहरनी सुकुमार अति भनी न छवि गनि जाइ ॥ ७७ ।। 
लटकि लटकि जब चलत हें तब इत उत लचकंत । 

देखि परस्पर डरपहीं जिन गिरे यह खटकंत ॥ ७८ ॥ 
कयौं न सु कटि तट लचकहीं भयो छविनि को भार । 

याते हिलिमिलिकें चलें पग पग प्रतिहि सॅभार ॥ ७९ || 
सुष्ट पुष्ट कल झलमलें नवल छविनि के धाम । 

देखि नितंब सु दुहनि के लजत कोटि रति काम ॥ ८० ॥ 
मोहन नृपति सिंगार के छवि के मनों निशान | 

विधना सुंदर प्रेम ने उलटे धरे सु बान २ ॥ ८१ ॥ 
क्षुद्र घंटिका कौंधनी मणिन जटित रुनुकाँहिं * । 

नील पीत पट सौं ढ़के तऊ दुरत छवि नाँहिं ॥ ८२ ॥ 

जघन पिंडुरी दुँहुनि की मंजुल छविन सुढार । 

मनु सिंगार रस रूप के सोचे ढ़ार उतार ॥ ८३ 
मनों नील मणि पीत के कदली खंभ लसंत । 
तरलित ललित * सु वसन में उपमा सबै नसंत ।। ८४ 
गुलफ गाँठि छवि वृंद ले सुंदरता ने दीन । 
काहू पे खोलें? नहीं उपमा सब भई" हीन ॥ ८५ 
गौर श्याम पद कमल पर नव नव छवि की धूम । 
उपमा कलता रूप छवि देखि देखि रहीं भूमि ॥ ८६ 
नख चंद्रावलि छविन की छविनि चाँदनी छाइ । 

चंद्र वृंद प्रगटे मनों धर वर पर झलकाइ ॥ ८७ ॥ 
नव नव छवि रस सुधा की बरषा होत न थोर । 

पान करत न अघात छिन सखियन नेन चकोर || ८८ ॥। 
एडी पग तल अरुणिमा उज्ज्वलता कलताइ | 

मृदुता सोरभता निधिहि अति सुकुमार लसाइ ॥ ८९ ॥ 
कोटिकोटिश्री रतिनिपति* सकुचि सकुचि बलि जाइ । 

रिधि सिधि शोभा आइ गन रिधि सिधि निधि ले जाइ || ९० ॥ 
जहाँ जहाँ पग धरत कल जुगल रसिक शिरमोर । 

होत बिछौना छविनि के रंग रंग तिहि ठौर ॥ ९१ ॥ 
रंग रंग मनु छविनि के * थल कमलावलि फूल । 

रंग रंग भुंगावली आवत बैठत भूल ॥ ९२ । 
किधों फूटिकें निकसहीं रतनांकुर सब ठौर । 

किरन छवीली जगमगें रॅंगबिरंग छवि और || ९३ ॥ 


१ पाठा० दलित २ एड़ी के ऊपर की गाँठ ३ पाठा० जु खुलै ४ पाठा० ह्वै ५ कामदेव ६ पाठा०की 


१ व्यर्थ २ सुगन्धित ३ पाठा० बिसरी ४ पाठा० नहिं समात आनंद 

रतिपति कल छवि रूप श्री चतुरई रिघि सिधि कोटि | 

लोट पोट सब हैँ गई लई चरन की ओटि ॥ ९४ ॥ 
चलनि छवीली दुर्हैने की झरत परत छवि वृंद । 

मनु सखि के दृग खग गहनि डारत छवि के फंद ॥ ९५ ॥ 
छैल छवीली लाडिली छैल छवीलो लाल । 

छल छवीली सखीगन उपमा दीजे ठाल १ ॥९६॥ 
छेल छवीले छविनि सौं आये मंगल कुंज । 

कुंज पुंज शोभा भरी बैठे छवि के पुंज ॥ ९७॥ 
माखन मिश्री ख्वाइकें वासित २ अचयौ नीर | 

मुदु बीरो सौरभ भरी खात छविनि की भीर ॥ ९८ ॥ 
श्री हरिवंशी कर लिये रतन जटित कल थार | 

मधि मणि दीपक झलमलें रवि शशि गन बलिहार । ९९ || 
नख शिख छवीले छेल पर आरति करि बलि जाइ । 

चौंधि कौंधि मुदु कांति अति चहूँ ओर झलकाइ ॥ १०० ॥ 
परस्पर प्रतिविंवित सबै झलमलानि छवि भीर । 

निरखि निरखि सब सहचरी बिसरे १ नेननि चीर ॥ १०१ ॥ 
भाँति भाति बाजे बजत नाचत गावत वंद | 

जे जे मधुरे बोलहीं समात न उर आनंद * ॥ १०२ ॥ 
झलक आरती की छविनि कापे वरनी जाइ । 

आइ पॉइ उपमा परत सकुचि सकुचि बलि जाइ ॥ १०३ ॥ 
जे जे कहि कहि सहचरो छवि पर बलि बलि जाइ । 
अनन्यअली हित बानि पर चित वित दिये लुटाइ ॥ १०४ ॥ 

मज्जन करि परिहास बहु किये विविध सिंगार । 

छवि में छवि फवि रही अति छवि कौ वार न पार ॥ १०५ ॥ 
अंग अंग मनु छविनि के भाजन कल झलकंत । 

नव नव छवीली छविनि सौं भरे खरे छलकंत ॥ १०६ ॥ 
सुंदरता शोभानि के भूषण ढकना बानि । 

छवि भाजन पर ढ़के कल नागरता ने ठानि ॥ १०७ ॥ 
तऊ न कोऊ छवि दुर फूटि फूटि निकसंत । 

मानों वुन्दाविपिन में छवि मुक्ता विकसंत ॥ १०८ ॥ 
मानों शोभा घन घटा भूषण रंगनि रंग । 

तिनमें छवि चंद्रावली झलकत अंगनि अंग ॥ १०९ ॥ 
नवल नवल छवि सुधा रस वरषत नाहीं ओर । 

पोवत त्रिपित न होत छिन सखियन नेन चकोर ॥ ११० ॥ 
भाति भाँति भोजन किये शीतल जल अँचवाइ । 

बीरो दे करि आरती छवि पर सखि बलि जाइ ॥ १११ ॥ 
महाप्रसाद सब सहचरिनु लीनों अति सुख पाइ । 

रंगमहल में सेज रचि दंपति कों पोढ़ाइ ॥ ११२ ॥ 
छवि तमाल कल छवि लता नख शिख ही लपटाइ । 
फलित दलित प्रफुलित ललित खेल केलि छवि छाइ ॥ ११३ ॥ 
सौरभ मृदु मकरंद कल प्रेम बिहार अनंग । 

पीवत जीवत सखिन के सुंदर नेना भृंग ॥ ११४ ॥ 
लागे फल छवि लता सों गौर श्याम छवि धाम । 

निशि दिन करें विचार जे तिनके प्रत काम ॥ ११५ ॥ 

लीला कल छवि लता को जे नित करें विचार |. 
तिनके उर में झलमलें गौर श्याम छवि सार ॥ ११६ ॥ 
संवत सत्रह सो परे सरसठ दस पर चार । 

सावन की एकादशी कुष्ण पक्ष शुभ वार ॥ ११७ ॥ 
छवि तमाल छवि लता मिलि लपटे छवि के वंद । 
अनन्यअली तहे गुंजही पीवत छवि मकरंद ॥ ११८ ॥ 
जिनके हिय कल कुंज में चद्मे ब्ले छवि बेलि । 

तिनके चरन-सरोज में अनन्यअली नित झेलि ॥ ११९ ॥ 
अद्भुत कल छवि लता के दोहा इकसत बीस । 
अनन्यअली के उर बसौ श्री वृन्दावन ईश ॥ १२० ॥ 


इति लीला छवि लता संपूर्ण की जय जय श्री हरिवंश ॥ ४४ ॥ 

श्री प्रेमी रसिक अनन्य कुल ईशनि के ईश मुकटमणि श्री 
तारासुत परम रसीलो हँसीलौ लाडिलौ श्री रुक्मिणिपति सकल 
अवतारनि को अवतारी जे जे जे श्री सर्वोपरि विराजमान श्री हरिवंश 
चंद्र निर्मल अकलंक अखंड नित्य अति सुंदर मंगल अनूप श्री हरिवंशी 
श्रीवंशी सखी श्री प्यारी की अति प्यारी छिन एक होत न न्यारी पहिरै 
कल झूमक सारी जाके पायनि परत छेल छवीलौ बिहारी लाडिली लाल 
की लाडिली ऐसे श्री व्यासनंदनो जयति ॥ श्री वृन्दावन चंद्र निकुंज 
नरेश छेल छवीले रूप नवीले नेह नवीले छलक छवीले मधुर प्रेम खेल 
खिलारी परम रसीले श्री सुरतानंद सुरत रस सुधा सार पान छकीले 
लाडिले अलक लडबाबरे चिकनिये मन मोहने ऐसे श्री राधाबल्लभो 
जयति ॥ 


दो० श्री रसिक नरेश शिरोमणी श्री हरिवंश कृपाल । 

परम सुखद शुभ पद कमल बसौ हृदय सब काल ॥ १ ॥ 

चरण कमल कोमल विमल बंदौं सुख के धाम । 

इहि * बल ते वरनौं कछू गेंद खेल अभिराम || २ || 
दु० रह्यो जु एक प्रहर दिन जबहो, उठे सेज तेर दोऊ तबही | ३ | 
भाति भाँति मेवा सखि ल्याई, पाये गौर श्याम सुखदाई । ४ । 
जल अँचवाये पाये बीरा, पहिरें फुलकारी मृदु चीरा ।५। 
मणिन खचित भूषण रग रंगा, नव नव छवि झलकत अँग अंगा । ६ । 
उर उर मुकरनि में दरसावें, छवि सिंगार निरखि सरसावैं | ७। 
अपु सिंगार रूप अनुरागे, निरखत हरषत पलक न लागे।८। 
छैल छवीले दै गलवाँहीं इहि छवि सदा बसौ मन माँहीं ।९। 
चले सु देखन नव नव कुजा, शोभित संग सखिन के पुंजा | १० | 
देखि देखि वन कुंजनि शोभा, उपजत मन में नव नव लोभा । ११ | 


१ पाठा० तिहि २ पाठा० से 

देखी अनुपम वट की छाँई, अति विशाल शीतल सुखदाई । १२ । 
तिहि चहुँ ओर देखि फुलवारी, फूलत तन मन पिय सुकुमारी । १३ । 
रँग रँग भंग विहंग कुरंगा, खेलत गावत केलि अनंगा । १४ | 
अवनी कवनी मृदु मणि खची, शोभा रचना कोऊ न बची । १५ | 
तिनकों देखि सबनि मन फूले, ओरो सुख नेमावलि भूले । १६ । 


दो० उपज्यो सबके मननि में' अद्भुत गेंदनि खेल । 
गोरी तन २ गोरे सखी पिय तन श्याम सहेलि ॥ १७ ॥ 


दु० रँग रँग फूल सखी सब ल्यावें, फूल फूल सौं गेंद बनावें । १८ । 
गेंद बनावति अति छवि पावैं, मृदु अँगुरी नख शशि झलकावें । १९ । 
गोरी गोरी ओरी आई, सखी सावरी पिय तन धाई ।२०। 
अंचल चंचल सिरनि लपेटें, लावनि कटि सों कसी समेटे । २१ । 
जुगल जूथ सनमुख ही राजें, आनॅद फूल रूप छवि लाजें । २२ । 
प्रथमहिं लंपट गेंद चलाई, सखी ओट ह्वै कुँवरि बचाई । २३ । 
सबके आगे ह्वैकें प्यारी, पिय पर गेंद सु डारी न्यारी । २४ । 
घत मत तकि तकि गेंद चलावे, अंग अंग परसै परसावैं । २५ । 
रूप छविनु दरसै दरसावैं, लंपट मारत कुच परसावैं । २६ । 
तकि तकि पिय कौं मारति अवला, मदन मत्त अति हरषत प्रबला । २७ । 
खेलत झेलत अति अनुरागे, कृत कृत होत लाल बडभागें । २८ । 
दसनवसन मुदु गहि गहि मारे, छकत थकत छवि रूप निहारें । २९ । 
बाढी चाह चौंप नव ललकें, तरलित अँग अँग छवि दल दलकै | ३० । 
लटकि लटकि कैं गेंदनि मारें, भूषण मधुर मधुर झ नकारें । ३१ | 
घुँघट के पट लपटी बेनी, लजित भजत रतिपति की सैनी ।३२। 
अति सुकुमार ग्रीव कटि लचती, केलि खेल रति कोउ न बचती । ३३ । 
सखि कों सैन दई सुकुमारी, मची मार गेंदनि की भारी । ३४ | 


१ पाठा० तनहि मन २ प्रिया जू की ओर ३ अधर 

अरस परस मारत मुख मोरें चूकत नहिं कोउ घात किरोरें । ३५ | 
उतहि साँवरी इततें गोरी, मारत घत मत चौंप न थोरी ।३६। 
ज्यों ज्यों श्याम सॉवरी हारें, त्यो त्यों गोरी गर्व सौं मारें १ | ३७ | 
श्याम सावरी हा हा खावें, हँसति लसति गोरी लडकावें । ३८ । 
तब इक सखि नव मोद बढ़ावै, लंपट कों इक घात बतावै । ३९ । 
प्रिय पे मंजुल गेंद सु दोई, उर अंचल में दुरियें सोई । ४०। 
तिनमें ते इक ल्यौगे र जबही, तिहि छिन? जीतौगे पिय तबही । ४१ । 
लंपट महा मेन मतवारौ, कहत वचन प्रिय सों रस भारो ।४२। 
सुनहुँ बाल इक विनती मेरी, गेंद उभे वर तुमपै हेरी ।४३ | 
सो उर अंचल में दरसावें, लेन एक मो मन सरसावे ।४४। 
इक तुम राखौ इक देहु" मोकों, हित की बात कही में तोकौं । ४५ | 
तब देखें को जीते हारै, रोड न करो जाउँ बलिहारै । ४६ । 
दो० बार बार इहि गेंद ने जीत लियो बलि जाइ । 

रस बस अपने ही करयो खेल्यो कैसें जाइ ॥ ४७ ॥ 


| दु० याते जीतति बल अति तेरे, कोऊ बल एकै नहिं मेरे ।४८ । 
कहा समुझि कर चलवत प्यारे, लटकि झटकि कर सौं कर डारे। ४९ | 
बार बार लंपट तुम हारे, अजहूँ खेलनि चहत ललारे ।५०। 
गेंद एक तुम देहु जब प्यारी, तब हम तुम खेलें सुकुमारी ।५१। 
तब प्रिय कुसुम गेंद इक लीनी,' उर अंचल में ते ले दीनी* ।५२। 
मौकों क्यों डहकावै वामा, वे क्यों राखि रही सुख धामा ।५३। 
मोपै गेंद लला नहिं कोऊ, चोली में दिखियत हैं दोऊ ।५४ | 


१ पाठा० गर्वित भारै २ पाठा० लेवी ३ पाठा० तुमतौ ४ पाठा० द्यौ ५ पाठा० लीनौं ६ पाठा० 

समझि बात लंपट की श्यामा, भुज भरि ले राख्यौ सुखधामा । ५५ | 
हँसति लसति वच कहि नवला री, अब में पकरयौ श्याम लला शे |५६ | 
रोड करत ये खेलत नॉहीं, हमसों जीत चहत मन माँहीं ।५७ | 
इहि मिस कुच गेंदनि दे खेलें, सकल कामना दीनी पेलें | ५८ | 
कृत कृत धनि धनि मानत प्यारो, भोरे उर ते करत न न्यारौ । ५९ | 


दो० कहा कहों कहि सकत नहिं दोउन के कल हाल | 
यह सुख छवि दृग जानहीं के लिख्यो लाल के भाल ॥ ६० ॥ 


दु० पुनि इक खेल विचारयो औरे, अति उन्मत्त खेल शिर मौरे | ६१ | 
खचित कनक मणि रंगनि रंगा, लजित बलित रति अमित अनंगा । ६२ । 
ऐसी गेंदैं कोटिन कोटैं, मधि मणि कंकर छोटै छोटै । ६३ । 
मधुर मधुर तिनके झनकारा, प्रगटत रागिनि राग अपारा । ६४ | 
तिनमें छेद अनूप विराजे, नव नव शोभा रचना राजें । ६५ | 
दो० षोड़ष षोड़ष गेंद ले' छेल छवीली छेल । 

अधर सुधा बाजी वदत चूकत नहिं अपु फैल? || ६६ || 
दु० षोड़ष षोड़ष ऊँचे वगेलें, वे उनके वे उनके झेले । ६७ | 
झेलत जिनऊ धर पर परहीं* तिनको मुख सुख चुंबन करहीं । ६८ । 
हारे पाछे रोड न करहीं, अपु अपु वच ते कोउ न टरहीं । ६९। 
ऐसें सखी सावरी गोरी, खेलत झेलत चौंप न थोरी ।७०। 
प्रथम भाम ने गेंद उछारी, झेलत लंपट उर पर धारी * । ७१ | 
इतते प्रीतम ऊँचे वगेलें, छेल छवीली उर पर झेलें । ७२। 
मधुर मधुर गेंदनि झनकारा, कहत सुनत नव प्रेम बिहारा । ७३ । 
धुनि सुनि खग मृग घावैं आवैं, तन मन सुधि बुधि सब बिसरावैं । ७४ । 
१ सोलह सोलह गेंदों को एक साथ लेकर २ दावपेच ३ प्रीतम द्वारा फेंकी हुई गेंदों को प्रिया 


जी लपक लेती हैं और प्रिया जी द्वारा फेंकी सोलहों सोलहों गेंदों को प्रीतम लपक लेते हैं। 
४ लपकते समय जिसके हाथ से गेंद धरती पर गिर पड़ती है ५ पाठा० उछारे ६ पाठा० धारे 


३९५ 

अंग अंग परसै परसावैं, तन मन रोम रोम सरसावें ७५ | 
सुरत केलि सागर उमड़ावैं, मरजादा सब देत बहावें । ७६ । 
तरलित ललित अंग दरसावैं, नव नव रूप छविनि बरसावें । ७७ । 
चात्रिक नेना त्रिपित न मानें, सो छवि रूप न जात वखानें | ७८ । 
कहा कहीं गेंदनि झंकारा, मानों भॅवर पुंज गुजारा | ७९ । 
कै घन घटा रागिनी गाजें सुनि सुनि राग रागिनी लाजें | ८०। 
दो० यह सुख खेल समाज पर सब सुख बलि बलि जात । 

शोभा आनेंद रूप छवि भूल फूल सकुचात ॥ ८१ ॥ 


दु० कौतिक एक सहज सुखदाई, देखत बने भन्यौ ` नहि जाई । ८२ । 
श्री गोरी के उरज उतंगा, तिनकी शोभा झलकनि रंगा । ८३ | 
सो प्रतिविंव दिशों दिशि? झलकें, मानों गेंद मदन दल दलकें | ८४ । 
कुच प्रतिविंवनि देखे जबही, नागर सुधि बुधि बिसस्यौ तबही । ८५ । 


प्रगट गेंद धर पर सब परहीं, हँसति लसति गोरी मन हरहीं । ८६ । 
कुच प्रतिविंवनि लाल निहारें, भोरें? गेंदनि भुजा पसारें । ८७ | 
ऊँचे करतल कमलनि फूले, लेन गेंद के भोरें भूलें । ८८ | 
हसि हँसि प्रिय वंशी पर लटके, मृदु करतल कल छवि सों पटके | ८९ | 
देखि सखी प्रीतम चतुराई, देखत ऊँचे कहा मन आई ।९०। 
प्रमुदित अलकलड़ी लड़कावैं, वंशी के उर सों लपटावैं । ९१ | 
सहजहि ओट भई सो माई, तब प्रतिविंवन कछू दिखाई । ९२ । 
तब पिय भुज जघननि लटकांवें, प्रिय तन देखि सकुचि मुसिकावैं । ९३ । 
अब तुम कहा देखि हौ प्यारे, हम सब जीतीं तुम सब हारे । ९४ | 
गेंद एक तुम झेले नाहीं, सबही गिरे परे धर माहीं | ९५ | 
तुमसों बदी जु नवल त्रिभंगी, सो तो दिये बने नवरंगी । ९६ | 
भोरी भेद न समुझत माई, अधर पान की बाजी लाई । ९७ | 
१ पाठा० भने २ प्रत्येक दिशाओं में ३ गेंदों के धोखे से 

चुंबत पिय के अधर सुधा री हरषत मन में कुंजबिहारी । ९८ । 


दो० दोउ भाँति पिय की बनी कहत निहाल निहाल । 
यह सुख छवि कहत न बने जानत दृग मन लाल ॥ ९९ ॥ 


दु० नव नव खेल खेल में खेलें, पुनि इक उपज्यो खेल नवेलें | १०० । 
नख पट रेंगि रँगि गेंदनि बाने, नव नव रचना शोभा ठानें।१०१। 
छैल छवीलो छेल छवीली, सखी सॉवरी गौर नवीली | १०२ | 
लै लै गेंदनि धर पर पटके, करतल कल सौं पटकें लटके । १०३ | 
चकई सी गेंदनि चहुँ ओरै, फिरत जात छवि उपजि किरीरें । १०४ | 
गेंदनि सों तन मन जु लगावैं, अवनी ऊपर गिरन न पावैं ।१०५ | 
करतल सौं पटकत लटकत री, अति सुकुमार कटिनि लचकत री । १०६ | 
सावधान अति परम प्रवीने, नेन सैन रूपनि में दीने ।१०७। 
गौर श्याम अंशनि भुज दीने, पटकत गेंद फिरत रस भीने ।१०८। 
मनु छवि दामिनि घन सिंगारा, खेलत धर पर गेंद बिहारा । १०९ । 
के घन दामिनि उमगि नचत री, कोउ खेल सुख रति न बचत री । ११० | 
नव नव रूप छविनु वरषत री, भीजत तन मन दृग हरषत री । १११। 
गेंदनि भोरे उरज गहत री, रस बस लंपट कछु न लहत री ।११२। 
करतल पटकनि भूले तबही, गिरें गेंद अवनी पर सबही । ११३ | 
लपटि रहे उर सौं उर दोऊ, सो सुख वरनें ऐसी कोऊ । ११४ | 


दो० केलि खेल आनंद सुख छवि वर रूप सुदेश । 
अनन्यअली जकि थकि रही कही जात नहिं लेश ॥ ११५ ॥ 


दु० कुसुम सेज पर दोऊ आये, मुख सुख पर श्रम वन? कन छाये । ११६ । 
कुसुम बीजनों सखि इक करहीं, श्रम वन कन कौं तिहि छिन हरहीं | ११७ । 
तब इक सखि खैवे कों लाई, भाँति भॉति विंजन रुचिदाई । ११८ | 
कछु कछु खाये सखि को दीने, बीरी पाइ केलि रस भीने । ११९ | 


१ नख पट नाम का एक वरु विशेष २ जल ३ पाठा० कछु खाये कछु सखियन दीने 

केलि खेल खेलत रस माते, अंग अंग गेंदनि सरसाते ।१२० | 
चाह चौंप रुचि सखि दल दल कें, खेलत रस गेंदनि अति ललकें | १२१ | 
अँग अँग गेंद अंग पर झेले, भूषण पट कोऊ न सकेलें* । १२२ | 
अँखियाँ गेंद चलत मुख परहीं, छकत थकित पलकें नहिं परहीं । १२३ । 
घत मत अपु चूकत नहिं २ दोऊ, हार जीत समुझत नहिं कोऊ | १२४ | 
मगन ओट कोटिन सखि निरखें, सुख पर चित वित वारत हरषें | १२५ । 
यह सुख खेल कहत नहिं आवैं, जानत नेन, न देखि अधघावें | १२६ । 
लीला गेंदनि खेल विलासा, श्री हरिवंश जु' करी प्रकाशा । १२७ | 
जे यह“ लीला गावैं सरसें, ते यह खेल केलि नित दरसैं ।१२८ | 


दो० संवत सत सत्रह परे सरसठ दस अरु चार । 
सावन तीज हिंडोर की शुक्ल पक्ष शुभ वार ॥ १२९ ॥ 
यह रस दुर्लभ सबनि कों कैसें करों वखान । 


श्री हित कृपा प्रताप ते कछुवक कीनौं गान || १३० ॥ 
कहिवो सुनिवो कछु नहीं देख्यौ यह ठहराय । 
श्री राधाबललभलाल की छवि छवीली दरसाइ । १३१ || 
दोहा दुपई सब भये इकसत पर बत्तीस । 
अनन्यअली के उर बसौ श्री वृन्दावन ईश ॥ १३२ ॥ 


इति लीला गेंद खेल विलास संपूर्ण की जय जय श्री हरिवंश ।॥ ४५॥ 


१ सँभाल २ पाठा० अपने चुकत न ३ पाठा० हि ४ पाठा० इहि 

श्री प्रेमी रसिक अनन्य कुल नरेशनि के नरेश मुकटमणि श्री तारा 
जू को प्यारी नेननि को तारौ लाल लाड़िलो श्री रुक्मिणिपति श्री 
हरिवंश चंद्र निर्मल अकलंक अखंड नित्य अनूप मंजुल सकल 
अवतारनि को अवतारी जे जे जे श्री सर्वोपरि विराजमान परम रसीलो 
हँसीलो श्री हरिवंशी श्री वंशी सखी श्री निज सखी श्री ललितादिक 
सखिन की मुकटमणि श्री दंपति की प्राण जीवनमूरि प्यारी की प्यारी 
पहिरें कल झूमक सारी छिन एक होत न न्यारी जाके पायन परत 
बिहारी परम रसीली हँसीली ऐसे श्री व्यासनंदनो जयति ॥ श्री वृन्दावन 
नरेश श्री निकुंज विलासी परम रसीले हँसीले अलकलड़े लड़बाबरे 
नित्य नव किशोर चित चोर रूप नवेले छेल छवीले चिकनिये मन 
मोहने ऐसे श्री राधाबल्लमो जयति ॥ 


दो० बंदौं श्री हरिवंश के चरण कमल सुखकंद । 
अति उदार सुकुमार अति द्रवत कृपा मकरंद ॥ १ ॥ 
कृपा चंद्र मम हीय में जैसी होत प्रकास । 
तिहि बल ते वरनौं कछू भड़डू खेल विलास ॥ २ ॥ 


दु० नव निकुँज आँगन बड राजे, अति विशाल अति शोभा आजे।३। 
कुंदन खचित मणिन रेंग रंगा, लजित बलित रतिपति गन संगा | ४ । 
इक इक मणि ऐसें झलमलहीं, रवि शशि के दल कौं दलमलहीं । ५ । 
चित्र विचित्रनि देखत भूले, शोभा नागरता गन फूले । ६। 
तिहि चहुँ दिशि फूली फुलवारी, विविध सुगंधनि महकत भारी ।७ | 
रँग रॅग भृंग विहंगनि गुंजा, करत वखान केलि सुख पुंजा । ८ | 
तेसी' रजनी उदयौ चंदा, शोभा रचना झलकनि वृन्दा ९ | 


१ पाठा० तैसिय 

अति अभूत आँगन विमल शोभा कही न जात । 
शोभा चित्रा चतुरई देखि लजित बलि जात ॥ १० ॥ 


दु० छैल छवीले अति अलबेले, बने ठने सिंगार नवेले । ११ | 
लाल लाल कल सूथन बानी, चित्र विचित्र न जात वखानी । १२ । 
श्याम पीत कुरती नखपट की,' रतिपति शोभा छवि लजि सटकी । १३ । 
पिय कुरती में चित्री गोरी, बहुत भाँति सौं छवि नहिं थोरी | १४ । 
कुरती मनहुँ श्याम तन श्यामा, भाँति भाँति भाइनि सुखधामा । १५ | 
रॅंग रेंग मणि घुंडी झलकावैं, तिनकी शोभा कहत न आवें । १६ | 
जाली बनी दुहुँनि के मॉहीं, कही जात शोभा सो नॉहीं । १७ | 
छवि सिंगार की चलनी मानौं, छनत रूप झलकनि कल जानौं । १८ । 
लाल पीत फैंटा सिर शोभा, मनु अनुराग छविनु की लोभा । १९ । 
तिन पर रतननि पेंच लपेटैं, सबके चित वित लेत समेटैं । २० | 


मुख चंदनि पर चित्र सुहावैं, मनु शोभा शशि पर लड़कावैं । २१ | 
मुक्ता बड़े बड़े श्रुति मॉहीं तिनकी उपमा पावत नॉहीं | २२ | 
तरलित ललित गंड में झलके, मानों खेलत छवि की ललकें । २३ । 
हँसि हँसि कोमल पाननि खावैं, सो छवि देखत दृग न अघावैं । २४ । 
अति चंचल दीरघ कल नेना, अंजन रेख बनी सुख दैना । २५ | 
औरो विविध सिंगार सिंगारे, होत लजित सिंगार अपारे । २६ । 
पहुँचिन में मुक्तानि की माला, छवि सों लपटी छवि की जाला । २७ | 


दो० अनन्यअली के नेन में, देखत दोऊ छेल । 
दरसत अपु अपु बानि कल भूले सबही फैल ॥ २८ ॥ 


दु० सखियन की छवि कहत न बनहीं, अति अनूप बानिक छवि घनहीं । २९ । 
रँग रॅग सूथन कुरती नवली, रॅग रॅंग फेटा सिर छवि अवली । ३० । 


१ नखपट नाम के एक वरु विशेष की 

कुरती में चित्रे पिय प्यारी, भाँति भाँति भावनि छवि न्यारी | ३१ | 
भाँति भाँति भूषण तन सकला, बनि ठनि नव बानिक छवि प्रबला । ३२ । 
छैल छवीलौ छैल छवीली, अनुपम बानि न जात गवीली । ३३ । 


दो० पिय प्यारी छवि सखिन की कहत बनत कछु नॉहिं । 
छैल छवीली छवि नई गडी नैन मन माँहिं ।॥ ३४ ।। 
छकि थकि लुभि लुभि भुलि रहे अरस परस दरसाइ | 
अनन्यअली हित बानि पर चित वित दये लुटाइ ॥ ३५ ॥ 


दु० नव निकुंज ते निकसे जबही, निशि ते भयौ मनों दिन अबही । ३६ । 
अति विशाल आँगन में आये, आँगन शोभा देखि लुभाये । ३७ । 
देखत आँगन की रचनाई, उपज्यो मोद सबनि नवलाई । ३८ । 
भड़डू खेल महा मतवारौ, खेलनि मोद बढ्यो अति भारो । ३९ । 
गोरी की सब गोरी गोरी, साँवरि भई श्याम की ओरी | ४०। 
कुसुम परागनि लै ले माई, रतिपति श्री मर्जाद बनाई ।४१। 
झुमि झुमि आवत इत उत डोले, भड़डू मधुर मधुर वच बोलें । ४२ । 
झुमि झुमि आवत उलटे जाई, सो छवि कही लही नहिं जाई । ४३ । 
दामिनि सी पिय के ढिंग आवें, दरस परस ले दे लड़कावें । ४४ । 
हँसति लसति हरषत हरषावैं, नव नव रूप छविनु वरषावैं । ४५ । 
प्रमुदित अपु यूथनि में आई, वचन कहत वंशी कौं माई । ४६ । 
पिय कों परस करें हो आई, ऐसें कहति महा सुखदाई । ४७ । 
प्रेम मगन अति भोरी गोरी, उत लंपट हरष न रति थोरी । ४८ | 
लंपट महा मैन मतवारो, भड़डू कहत लहत सुख भारो | ४९ । 
खेलत खेलत प्रिय ढिंग आवें, परसत अंग चपल चपलावैं | ५० | 
` उलटौ भजत जात अपु ठौरैं, गोरी गोरी पकरनि दौरें । ५१ | 
श्याम सॉवरी पकरनि तरले, गोरी सबके तन मन हरलें । ५२ | 

उतते साँवरि इतते गोरी, पकरनि की ललकैं नहिं थोरी । ५३ । 
इत उत नव घत मत चरचत री, कोऊ खेल न केलि बचत री । ५४ । 
सबके प्रतिविंवनि धर माँही, झलमलात उपमा कछु नाँही । ५५ । 


दो० उमगि उमगि धावत उभे पकरनि कों ललचात । 
देखि देखि प्रतिविंव कौं उलटे उलटे जात ॥ ५६ ॥ 


दु० पिय सनमुख जब धावत गोरी, प्रतिविंवनि की छवि नहिं थोरी । ५७ । 
| दूरहि ते प्रतिविंव निहारयौ, उलटौ भजत मैन मतवारौ । ५८ । 
पिय प्रतिविंव देखिकै गोरी, उलटी भजति नाहि छवि थोरी । ५९ । 
प्रतिविंवनि कों पकरनि आवैं, परस सरस कोऊ नहीं पावैं । ६० । 
अति अचरज मन मन में मानें, उलटे भजत मंद मुसिकानें । ६१ | 
जुगल जूथ कल कुलकत लटके, हंसत लसत मृदु करतल पटके । ६२ । 
प्रतिविंवनि सौं खेल मचाया, खेल खेल हू देखि पचायौ' । ६३ । 


कबहु समुझि समुझि सकुचावैं, उमड़त आनँद उर न समावैं । ६४ । 
इत उत नेना सैना सैना २, लरत हरत मन अति सुख देना । ६५ | 
कहत न बनत नैन चपलाई, देखत चपलाई अचलाई* । ६६ । 
लगे रहत नैननि सौं नैना, चुकत न घत मत माते मैना । ६७ | 
नैना शोभा नैना जानें, रसना पै नहिं होत वखानै । ६८ । 


दो० वरन करन चपलत रसन* अरु मन अति चपलाइ | 

रंच न वरननि बनत है सो छवि दृग दरसाइ ॥ ६९ ॥ 
दु० लंपट श्री गोरी के भोरें, प्रतिर्विवनि तन भौंह मरोरें | ७० । 
प्रतिविंवनि ढिंग आयौ माई, अंक भरनि कों भुजा चलाई । ७१ | 
इततें गोरी चली उताली,' पकरि लयौ मोहन मैं आली । ७२ । 
भुज डोरिन सों कुच बिच कसहीं, लंपट मंद मंद तब हँसहीं । ७३ । 
१ माथा पच्ची करके रह गया २ दोनों पक्षों में नेत्र-सैन ही सैना है ३ अचल हो गयी ४ जिह्वा 
५ शीघ्रता के साथ 

दिशि दिशि ते सब गोरी आली, हँसति लसति पटकत कल ताली । ७४ । 
भड़डू कहत रही स्वॉसा. री, उभे भाँति पूरत आशा री" । ७५ | 
देखि अली मैं कैसें पकरयौ, भुज डोरिनु सों गाढे जकरयौ । ७६ । 
हॅसि हँसि भोरी ऐसें कहहीं, सहजहि लंपट सब सुख लहहीं । ७७ । 
महा मगन मन उरज उतंगी, मत्तः महा रस मैन मतंगी | ७८ । 
उर ते पिय कौं करत न न्यारो, धनि धनि कुत कृत मानत प्यारो । ७९ । 
ऐसें सखी परस्पर खेली, जीतीं गोरी सकल सहेली ।८०। 
श्याम साँवरी हारीं हासौ, गोरी ने उर ते नहिं टार्यौ । ८१ | 
पिय ने श्रमित जानि सकुमारी, करत वीजना कुंजबिहारी । ८२ । 
सेज सदन में आवत झूलें, फूल सेज पर बैठे फूलै । ८३ । 
विजन मधुर मधुर भरि थारी, ल्याई सखी परम हितकारी । ८४ | 
| रुचि सौं प्यारी प्रीतम पाये, हित सों मृदु मृदु पान खवाये । ८५ | 
सो जूठनि सखियन मिलि पाई, दंपति की छवि पर बलि जाई । ८६ । 
दोऊ फूल सेज पर लटकैं, देखत नेम सकल ही सटकैं । ८७ । 
केलि खेल खेलत री सजनी, मानों मैन मते गज गजनी । ८८ | 
बार बार प्रीतम ही हास्थो, कसि राख्यौ उर ते नहिं टारयौ । ८९ । 
छॉडि दयौ करिकैं निजु चेरौ, तन तन वन में कीनों डेरौ । ९० | 
मगन ओट कोटिन सखि दरसें, सुरत-सुधा घन दामिनि बरसे | ९१ | 
भरे सरोवर सखियन* नेना, यह सुख मोपे कहत बने ना । ९२ । 
शोभा ने शोभा घन पाई, देखत चपलाई अचलाई । ९३ । 
देखत फूल फूल अति फूली, दरसत भूल अपनपौ भूली । ९४ । 
देखत खेल खेल सब सटके, आनंद हू आनंद में अटके* । ९५ | 
देखत मोद मोद घन पाये, दरसत रूप न रूप अघाये ९६ । 


१ हारने और जीतने दोनों स्थिति में लाल जी की आशा पूर्ण होती है । २ पाठा० मत्ती ३ पाठा० 
सखि के ४ पाठा० सटके 

देखत छवि छवि भई छवीली, उपमा कों उपमा जु फवीली । ९७ | 
लाज लाज की गई लजाई, कौतिक के कौतिक अधिकाई । ९८ | 
अनन्यअली हित छवि अगनाई,' कही सखी कैसें कहि जाई । ९९ । 
अनन्यअली हित सुख दृग जानें, रसना पै नहिं जात वखानें | १०० । 
लीला भड़डू खेल विलासं, श्री हित उर में कियौ प्रकाशं । १०१ | 
जे यह लीला हित सौं गावैं, ते यह केलि खेल दरसावैं | १०२ | 
तिनके उर में दंपति खेले, ते नित दंपति रस में झेले । १०३ | 
संवत सत्रह सौ इक्यासी, सावन एकादशी प्रकाशी २ | १०४ | 
ता दिन लीला पूरन वानी, गौर श्याम सखियन सुखदानी । १०५ । 
दो० दिनहिं विचारत रहत जे नव नव खेल विलास | 

तिनके चरण-सरोज में अनन्यअली कौ वास ॥ १०६ ॥ 

दोहा दुपई मिलि भये इकसत ऊपर सात । 

अनन्यअली हित खेल सुख निरखि निरखि बलि जात || १०७ ॥ 


इति लीला भडडू खेल विलास संपूर्ण की जय जय श्री हरिवंश ॥ ४६ ।। 


१ अगनित २ यहाँ “प्रकाशी एकादशी ' से तात्पर्य शुक्ला एकादशी प्रतीत होता है । 

श्री प्रेमी रसिक अनन्य कुल शिरोमणि तिनके ईशनि के ईश 
ईश्वर परमानंदकंद परम महा मंजुल मंगल मूरति जे जै जे श्री 
तारासुत अलकलडौ श्री रुक्मिणिपति सकल अवतारनि कौ अवतारी 
चतुर चिंतामणि शिरमौर श्री हरिवंश चंद्र निर्मल अकलंक अखंड नित्य 
अनूप अति मंजुल परम रसीलौ हँसीलौ श्री हरिवंशी श्री वंशी सखी श्री 
प्यारी की प्यारी चेरी सदा रहति नेरी नव नव सुख रूप छवि हेरी पहिरैं 
कल झूमक सारी जाके चरन कमल नित बंदत लालबिहारी ऐसे श्री 
व्यासनंदनो जयति ॥ श्री नागर रस सागर रूप आगर परम चतुर 
शिरोमणि श्री वृन्दावन चंद निकुंज नरेश अलकलडे लड़बाबरे परम 
रसीले हँसीले छेल छवीले चिकनिये मन मोहने ऐसे श्री राधावल्लभो 
जयति ॥ 
दो० श्री राधा पद कमल कल बंदौं सबही काल । 
जिनमें बसत लसत सदा छेल छवीलो लाल ॥ १ ॥ 
सोई कृपा प्रताप ते मंगल सकल निधान । 
बन्दौं श्री हरिवंश के चरन कमल रसखान ॥ २ ॥ 
इहि बल ते वरनों कछू दंपति वचन विलास । 
श्री हित कृपा प्रताप ते जेसो होत प्रकाश ॥ ३ ॥ 
दु० श्री हरिवंश चंद्र की वानी, मंगल अखिल परम सुखदानी । ४ । 
सोई वानी जानूँ गानूँ, अपनी बुद्धि न कछू वखानूँ । ५ । 
मंजुल राजत नवल निकुंजा, तिनमें लता सदन सुख पुंजा । ६ | 
तिनमें सेज अनूप लसत री, तिहि पर गौर श्याम विलसत री । ७ । 
सुरत केलि रस खेल छकीले, प्रेम मगन कल वचन थकीले । ८ । 

जो जो केलि करी सब रजनी, सो सो कहत परस्पर सजनी | ९ । | 
कहि कहि लहि लहि चाहत सोऊ, केलि करन कौं ललचत दोऊ | १० | 
एकहि प्रान मानि द्वै देही, महा मगन मन महा सनेही । ११ | 


दो० सुरत अंत छवि फवी अति लजत सकल सिंगार । 
रस बस उठि बैठे दोऊ भूषण पट न सँभार ॥ १२ ॥ 
प्रेम मगन रस मैन में छके छवीले लाल । 
मगन ओट ठिंग निजुसखी निरखत विवि के हाल ॥ १३ ॥ 


दु० दंपति सुख में छकीं अपारे, निरखि निरखि छवि पर मन वारं । १४ । 
पिय सौं बात कही प्रिय जोई, कहनि चहत निजुसखि कौं सोई । १५ | 
कब हरिवंशी नेरे' आवै, कहनि बात कौं अति ललचावैं । १६ । 
चहुँ दिशि देखत नेन विशाली, देखी ढिंग ठाढ़ी निजुआली । १७ । 
कर गहि सेज निकट बैठाई, कब की ठाढी कब तुम आई ।१८। 
जब तुम देखी तब हम आई, तू मेरे मन में अति भाई ।१९। 
ऐसें कहि दोऊ हरषाई, उमड़े आनंद उर न समाई । २० | 
ढिंग ही बेठ्यौ कुंजबिहारी, जानत नहीं मैन मतवारी । २१ | 
रस में २ सिथिल मधुर कल बैना, कहत सु ? निजुसखि कों सुखदेना । २२ | 
दो० निजसखि के विवि अंश पर दोऊ भुज प्रिय धारि ! 

कहत वचन रस में पगे सुख कौ वार न पार ॥ २३ ॥ 
दु० तुम निजुसखि मेरी सुखदाई, प्रानहुँ ते प्यारी अधिकाई । २४ | 
परम चतुर हितकारी मेरी, तुम सी तुम और न कोउ चेरी । २४ । 
तोसौं बात कहौं री जोई, मनहीं में राखौगी सोई । २५ | 
सोई मेरी जीवन मूली, सोई कहौं सुनहु मन फूली।२६। 
प्यारी करत सु जोई जोई, भावै मोकौं सोई सोई । २७ | 


१ निकट २ पाठा० रसमय ३ पाठा० हि 

भावै जो जो मेरे जी के, करत लाडिलो सो सो नीके २९ । 
मोकों ठौर भाँवती आली, पिय दृग में अति सुख दरसाली । ३० । 
मेरे नैननि के निज तारे, भयौ चहत हैं लाल हमारे | ३१ | 
तन मन प्रानहुँ ते पिय प्यारी, मोसों कोटि प्रान पिय हार्यौ । ३२ । 
इतनी कहत लहत सुख माई, सकल केलि की सुधि तब आई । ३३ । 
प्यारी महा मैन मतवारी, रस बस भई महा सुकुमारी । ३४ । 
विवस जानि बोली निजुआली , सुनहु वचन मम नेन विशाली । ३५ । 
तुम हौ एक प्रान द्वै देही, गौर श्याम अति परम सनेही | ३६ । 
हंस हंसिनी ज्यौं तुम प्यारे, नीर तरंग होत हैं न्यारे? । ३७ । 
निजुसखि के वच सुनि सरसानी, सुधि आई पिय तन दरसानी । ३८ । 
मिलि बैठे तन तन में पागे, मानों नील पीत कल बागे । ३९ | 


दो० रस समुद्र उमड़े चले दोउन के इक हाल । 


निजुसखि अति हरषाति हैं कृत कृत मानत लाल ॥ ४० ॥ 


दु० परस्पर परम रसिक शिरमौरें, वचन रचन पुनि कहतहि औरें | ४१ | 
सुनहु बात मम नवल छवीली, सुरत अंत छवि अतिहि फवीली । ४२ । 
निजुसखि को तुम कही जु बतियाँ, सुनत भई शीतल मन छतियाँ । ४३ । 
मधुर-मधुर वच कल अरसाने, नवल नेह रस में सरसाने । ४४ | 
सुनत श्रवन रोमनि प्रति होई, त्रिपित होत नहिं तिनमें कोई । ४५ । 
ज्यों तुम निशि दिन नित सुखदाई, कही वचन ऐसे नवलाई । ४६. 
तऊ श्रवन मम त्रिपित न मानें, कहत न बनें श्रवन सुख जानें । ४७ । 
ऐसे मधुर्‌-मधुर तुव बैना, सुनत श्रवन कौ परत न चैना । ४८ | 
रस सागर तुम्हरे अग-अंगा, नवल नवल छवि उठत तरंगा । ४९ । 
रोम-रोम रस सागर माई, नव-नव रूप भँवर गहराई । ५० । 
उठत अनंत अनंग तरंगा, लसत रतन गुन गन रेंग रंगा । ५१ | 
कोटि प्रान मेरे जलचर ही, सब सागर में क्रीड़ा करहीं । ५२ । 

तौऊ कोऊ पार न पावै, वचनामृत निधि पार न आवै । ५३ | 
सुनत श्रवन कबहूँ न अघावैं, सो सुख मोपे कहत न आवै । ५४ | 
मो पर भीर” परत जो जोई, कहत बनत नाहीं सो सोई । ५५ | 
सो० जो जो कहीं तुम बात जात नहीं मोपै कही । 

सुनि सुनि श्रवण सिरात रात प्रात नहिं जानहीं ॥ ५६ ॥ 
दु० तुम्हरे दीन दीन कल बैना, नव नव सुख सब रस के ऐना । ५७ । 
मधुर मधुर वच हा हा खावें, मेरी सब सुधि बुधि बिसरावें । ५८ 
ओर सुरत सागर उमडावें, चहुँ दिशि की मरजादा ढ़ावें । ५९ 
रोम-रोम भई * श्रवननि अवली, सुनत सुनत रुचि उपजत प्रबली । ६० 
परसत रस की कौन चलावै,' अंगनि केलि सिंधु उमडावै । ६१ 
तुम्हरौ प्रेम कहत नहिं आवै, वचन रचन नव नेह चुचावै । ६२ 
जा पर हाल परत सो जानें, रसना वपुरी कहा वखानें । ६३ 
तुम्हरे नेति नेति कल बैना, मधुर-मधुर सब सुख के ऐना । ६४ 
नव नव नेह सुधा वरषावें, चात्रिक श्रवण न कबहुँ अचावें । ६५ 
चाह रुचिनि के सिंधु बढावे, सुधि बुधि सब मरजादा ढ़ावें । ६६ | 
दो० वचन रचन यों कहत ही रस बस ह्वे लपटाइ । 

अनन्यअली हित निरखि सुख चित वित दिये लुटाइ ॥ ६७ ॥ 


दु० दंपति की छवि देखो सजनी, माते मैन राज गज-गजनी । ६८ । 
तेसी* रजनीमुख" सुखकारी, ऐसी कुंज सेज रचना री । ६९ । 
तिन पर परम सनेही राजे, पौढे अंग अंग छवि भ्राजें । ७० | | 
बतबतात रँगभीने माई, कसि कसि कर हँसि हँसि लपटाई । ७१ | 
निजुसखि अनन्यअली तहेँ नेरै, मगन ओट दंपति सुख हेरै । ७२ । 
मोकों तुम प्रिय प्यारी एऐंसें, तन में प्राण रहत हैं जैसें | ७३ । 


१ सुख का समूह २ पाठा० ह्यै ३ स्पर्श करने में जो रस उत्पन्न होता है उसकी तो चर्चा ही 
कोई नहीं चला सकता अर्थात्‌ वह अकह है । ४ पाठा० जैसी ५ सन्ध्या 

तन में प्रान रहत री जैसें, तुम ही लपटि रहो री ऐसे । ७४ । 
जब लगि उर में रहौ समाई, तब लगि चेन रहत अधिकाई । ७५ । 
मोकों प्यारी प्यारा ऐसें, रहत प्राण ही तन में जैसें | ७६। 
तन मन वच मेरे व्रत येही, एक प्रान देखनि द्वै देही । ७७ । 
खान सुरत रस केलि महा री, पान रूप छबि अधर सुधा री । ७८ । 


दो० श्याम केश पट श्याम ही चिवुक बिंदु तिल श्याम । 
दसन नेन कल श्याम ही तुव तन मम सुखधाम || ७९ ॥ 


दु० ऐसे वचन रचन रस पागे, कहत लहत बातनि अनुरागे । ८० | 
हसि हसि उर सौं लगें लगावे, कुलकत पुलकत अति लड़कावें | ८१ । 
अंगनि विमल झलक तरलाई, सो छवि रूप न वरने जाई । ८२ | 
पिय की दृष्टि परी निजुआली, वरजत* नैननि सैन रसाली ।८३ । 
अब तुम जिन बोलो बलि जाऊँ, तेरी कृपा ते यह सुख पाउँ । ८४ । 
नेन सैन में हा हा खावें, करी लाल मन जो जो भावै । ८५ | 
अनन्यअली तन प्यारी हेरी, जो देखे तौ ठाढ़ी नेरी । ८६ | 
अनन्यअली तू कब की आई, जब देखी तब आई माई । ८७ । 
अचरज एक सुनहु बलि जाऊँ, जेसो देख्यौ तेसौ गाउँ । ८८ | 
बतबतात निशि दिन छिन मॉहीं, बीति गये हम जाने नॉहीं । ८९ । 
निशि दिन बीते छिन इक मॉहीं, निवरी * बात तुम्हारी नाँही । ९० । 
आई माई दूसरी रजनी, सोर चली जात री सजनी । ९१ | 
हम कब कही जाउ तुम रजनी, आवत जात न नेकहु लजनी । ९२ । 
अनन्यअली तू साँची माई, बातनि निशि दिन जानि न जाई । ९३ । 
ऐसें कहि पिय हिय लपटाई, रस सागर उमड़े न समाई | ९४ । 
उठत सु छवि तरंग नवलाई, नवल नेह भौंरनि गहराई । ९५ । 
सखिन श्रवण दृग मीन कलोलैं, भाँति भाँति सुख रतन अमोलें । ९६ । 


१ निषेध करते हैं २ समाप्त 

अनन्यअली हित वचन विलासा, लीला अद्भुत भई प्रकाशा । ९७ । 
जे यह लीला हित सों गावें, तिनके वच सुनि प्रिय मुसिकावें । ९८ । 
वचन रचन अगनित विलसावैं, मोपे कहत लहत नहिं आवैं । ९९ । 
संवत सत्रह सौ इक्यासी, भादौं कृष्ण पक्ष तृतियासी | १०० । 
ता दिन लीला पूरन कीनी, श्री हरिवंश निवाहे लीनी । १०१ | 
दो० बातनि के रस में रसे रसिक लाडिली लाल । 

यह रस दुर्लभ सबनि कौं लिख्यो सखिनि के भाल ॥ १०२ ॥ 

सखी भाव जिनके हिये श्री हरिवंशा उपास । 

धनि धनि तेई जगत में तिनकौ हों निजु दास ॥ १०३ ॥ 

कठिन कठिन ते कठिन है यह रसरीति रसाल । 

श्री हरिवंश प्रताप ते सुगम होइ तत्काल ॥ १०४ ॥ 

समुझी जिनही रीति यह श्री हरिवंश उपास । 

तिनके चरन सरोज में अनन्यअली कौ वास ॥ १०५ ॥ 

प्रेमी रसिक अनन्य निजु श्री हित जू के दास । 

तिनके संग रहों सदा छाँडि और सब आश ॥ १०६ ॥ 

इकसत सात दुपई दोहा लीला वचन विलास | 

सखियन के पद कमल में अनन्यअली कौ वास ॥ १०७ ॥ 


इति लीला वचन विलास संपूर्ण की जय जय श्री हरिवंश ॥ ४७ ॥ 

श्री प्रेमी रसिक अनन्य कुल राज राजेश्वर मुकटमणि श्री 
तारानंद आनंदकंद श्री रुक्मिणिपति सकल अवतारनि को अवतारी 
श्री हरिवंश चंद्र निर्मल अकलंक अखंड नित्य अनूप परम महा मंजुल 
जे जे जे श्री सर्वोपरि विराजमान श्री दंपति संपति छकीलो परम रसीलो 
हॅसीलो महा मधुर प्रेम माधुर्य सुधा रस सार स्वादी श्री हरिवंशी श्री 
वंशी सखी श्री लाड़िली लाल प्रशंशी श्री प्यारी जू की अति प्यारी पहिरें 
कल झूमक सारी जाके चरन कमल पर धरत शीश नित प्रति श्री 
रसिकबिहारी ऐसे श्री व्यासनंदनो जयति ॥ श्री सुरतानंद श्री 
रसिकानंद आनंदकंद श्री वृन्दावन चंद श्री निकुंज नरेश महा मधुर 
माधुर्य प्रेम कामामृत छकीले अलकलड़े लड़बाबरे लाड़िले चाडिले 
महारस मत्त मगन नवल नेह निधि परम रसीले हँसीले रूप नवीले | 
लाड़िले छेल छवीले रॅगीले चिकनिये मन मोहने ऐसे श्री राधाबळभो 
जयति ॥ 
दो० छके प्रेम रस नेह में छेल छवीले लाल । 
तिनकी छकनि सु मो हिये बसौ लसी सब काल ॥ १ ॥ 
बंदौं श्री हरिवंश के चरन कमल सुखरासि । 
सोई कृपा प्रताप ते वरनों हास विलास ॥ २ ॥ 
दु० राजत मंजुल नवल निकुंजा, तिनमें शोभा सुख के पुंजा । ३ । 
तिनमें सभा सदन कल राजै, तिहि मधि सिंहासन वर भ्राजे । ४ । 
शोभा रचना कही न जाई, लजित बलित रतिपति अगनाई । ५ । 


तिन पर छेल छवीले राजें, भूषण पट अति मंजु विराजे | ६ । 
एक एक ते सरस रसीली, छैल छवीली सखी हँसीली । ७ । 

दो० खग मृग सकल समाज के आनंद बढ्यो अपार | 
आनेँद आनँद में छक्यौ आनंद वार न पार ॥ ८ ॥ 


दु० नव नव करत हास परिहासा, कहत न बने विनोद विलासा । ९ | 
लाज लाज की गई हँसत री, फूली फूली फूल लसत री | १० | 
भूली भूली भूल फिरत री, मन हरनी के मननि हरत री । ११ | 
प्रथमहिं हास करत हित चेरी, ठाढी श्री गोरी के नेरी । १२ | 
प्रतिविंवित प्रिय सखि तन माँहों, जानि श्याम प्रिय दे गलवाँहों । १३ । 
अहो लला मैं गोरी नाहीं, कहा समुझि दीनी गलवाँही | १४ | 
मोकों क्यों तू श्याम कहत री, हसति लसति प्रिय ओर चहत री । १५ । 
तुमहूँ हसति लसति अघिकाई, मोकौं कयौं तुम हिये लगाई । १६ । 
ऐसें कहि कहि अति हरषावैं, हसि हॅसि उर उर सौं लपटावैं । १७ | 
प्रतिविंवित गोरी पिय तन में, गोरी गोरी जानी मन में । १८ | 
कहत श्याम कौं गोरो गोरी, समुझि सकुचि पुनि हँसति न थोरी । १९ । 
हसि हंसि गिरत परत लटकत री, अरस परस करतल पटकत री । २० | 
आजु कहा तुम पायो प्यारी, हंसत लसत भरि भरि अँकवाशे | २१ | 
उठि उठि अंकनि माँहि परत शी, सबके तन मन प्रान हरत शी । २२ । 

| 

| 


कहा जु तुम देख्यौ ललिता री, हमते हसत लसत अति भारी । २३ 
जब तुम्हरी हम हॉसी देखें, तब हम हरषित हँसति विशेषें | २४ 


दो० हास सिंधु उमड़े चले पिय हिय में न समात । 

धनि धनि कृत कृत कहत हैं निजुसखि पर बलि जात ॥ २५ ॥ 
दु० पुनि निजसखि ने घत इक कीनी, अनन्यअली कौं करी नवीनी । २६ । 
मंजुल भेष श्याम को बान्यौ, श्याम हु ते अति सुंदर ठान्यौ । २७ । 
देखि देखिकै श्याम लुभानों नवल सॉवरो बन्यौ रवानों* । २८ । 

लैकैं गई प्रिया के नेरैं, जोहि मोहि मोहन मुख हेरें । २९ । 
रोकत हॉसि वदन में राखें , महा दीन मृदु मृदु वच भाखें । ३० | 
देह उगाल" बाल बलि जाउँ, अधर सुधा रस के सुख पाउँ । ३१ | 
मेरी मुख करिये पिकदानी, इनमें कछु न जात तुव कानी ।३२ । 
वचन रचन सुनिकें सुकुमारी, लियो श्याम कों भरि अँकवारी । ३३ । 
परसि अनन्यअली पहिचानी, तब तौ कसी हँसी अधिकानी । ३४ । 
मोकों तू ठगिवे कों आई, अब तू कहाँ जाइगी माई । ३५ | 
अब कैसै तू छूटनि पावै, लंपट हँसत लसत पुलकावै । ३६ | 
निजुसखि के कर दे दे तारी, हंसि हंसि परसत चरन बिहारी | ३७ । 
मन भावै सो करि सुकुमारी, हों तौ लुम्हरौ कुंजबिहारी । ३८ । 
हौं तौ भयौ परम बड़भागी, हँसि हँसि तुम मेरे उर लागीं । ३९ | 
चलि री सेज सदन सुख धामा, तहाँ केलि करिये श्री श्यामा । ४० । 
श्याम श्याम कहि अतिहि हँसावै, भई बाबरी सी लड़कावै । ४१ । 
तू ही श्याम हमहु यह जानी, ले उगाल करि मुख पिकदानी । ४२ । 
दोऊ कर सों मुख पकरत री, कमल चंद कों अंक भरत री । ४३ । 
दे सु उगाल * मुखहि मुख जौरें, हसि हसि अनखत भरत न थोरें। ४४। 
उमडि चलत मुख में न समावै, मनु अनुराग सिंधु उमडावै | ४५ । 
देखि देखि लंपट ललचावे, हॅसि हसि गिरत परत लडकावे । ४६ । 
इहि विधि चाहत पिय चपलायै, सो जानी प्यारी तरलावे | ४७ । 
सखि कों सखि गोरो ने बानी, तब तौ सखी अधिक लड़कानी । ४८ । 
श्याम सुभग तन गयौ कहाँ री, जाऔ अपनी ठौर जहाँ री । ४९ । 
दो० अनन्यअली कों बानि के कहे वचन लड़काइ । 
करतल सों दई पेलिकें पिय के उर लपटाइ | ५० ॥ 
दु० सब सखियन मिलि घत इक ठानी, हसति लसति फूलति अधिकानी । ५१ । 

गौर श्याम सुधि भूलें जैसें, नवल हास अति बाड़े तेसें । ५२ । 
तरु तमाल कंचन की बेली, तिहि तर ठाढ़ीं सकल सहेली । ५३ । 
नेह कपट करि नाचैं गावे, मोद विनोद उरहि न समावें । ५४ । 
घेरा करि ठाढी सहचारी, बने आजु कल लली लला री । ५५ । 
ऐसे बने न कबहुँ माई, चितै चिते उन तन मुसिकाई । ५६ । 
और कौन दंपति नवला री, जिनकों गावति सखि सकला री । ५७ । 
हँसत लसत दीने गलवाँहीं, आये सकल सहचरी जहेँहीं । ५८ । 
देखत इत उत प्रीतम गोरी, दिखियत नाहि मनोहर जोरी । ५९ । 
सब सखियन* बूझत पिय प्यारी, कहाँ तुम्हारी जोरी न्यारी । ६० । 


दो० कंचन बेलि तमाल में प्रतिविंवित पिय बाल । 
तिनको दरसावति सखी देखो ललना लाल ॥ ६१ ॥ 
जद्यपि मोहन मोहनी और छवीले छैल । 
देखि तुम्हारी जोरि कौं भूलि गये सब फैल ॥ ६२ ॥ 


दु० प्रतिविंवनि कौं परसे जबही, मिलनि चलनि कों तरसे तबही । ६३ । 
भोरी तरु तमाल अरुझेली, लपट्यौ लंपट कंचन बेली । ६४ । 
परसत अपु प्रतिविंवनि जाने, सखि तन देखि देखि मुसिकाने । ६५ । 
सब सखि हँसि हँसि करतल पटंकैं, चंद लता सी तल २ पर लटके । ६६ । 
केसे हम तुमकौं चपलाये, बेलि तमालन सों लपटाये । ६७ । 
ऐसें कहि कहि हँसे हसावे, नव नव रूप छविनु वरषावैं । ६८ । 
अब तौ भई बाबरी सबही, तुमहू भये बाबरे अबही | ६९ | 
पुनि इक मत निजुसखि उर आयौ, पिय कौ तिय कौ भेष बनायौ । ७० । 
नख शिख विविध सिंगार सँवारे, छवि पर चित वित वारे डारे । ७१ | 
मानों एई श्री निजुआली, देखत मोही नेन विशाली । ७२ | 
तुम क्यों आई हित सहचारी, कहाँ तुम्हारी कुंजबिहारी | ७३ । 

जानूँगी चतुराई अबही, पिय कों ढूँढ़ि निकासौ जबही | ७४ । 
वचन रचन ही में पहिचानी, नवल सखी के उर लपटानी । ७५ | 
हँसि हँसि कहत सु उरज उतंगी, चलि री बताऊँ श्याम सुरंगी । ७६ । 
नवल सखी कौं उरहि लगावैं, इहि मिस सेज सदन में आवैं । ७७ | 
हसि हँसि लोटत सकल सहेली, परस्पर रसमय वचन कहेली । ७८ । 
आजु कहा तुम्हरे मन आई, हरिवंशी कौं कंठ लगाई । ७९ | 
पिय पलटे लीनी निजु आली, सेज सदन कौं चली उताली । ८० | 
निजुसखि कौं हम श्याम बतावैं, भीतर और न कोऊ आवै । ८१ | 
ऐसे मधुर मधुर वच भाखी, लतनि ओट सखियनि कों राखी । ८२ । 
फूल सेज पर दोऊ फूले, हॅसि हँसि हास-हिंडोरे झूले । ८३ । 
जब तुम बोले मृदु मृदु वानी, तिहि छिन मैं पहिचानी जानी । ८४ । 
यह सरूप अति लागत प्यारी, उर ते कबहुँ करूँ न न्यारौ | ८५ । 
हँसि हँसि उर में पगें पगावैं, सुरत सिंधु मरजादा ढ़ावैं । ८६ । 
अंग अनंग रमीले लोलें, गौर श्याम मनु हंस कलोलें । ८७ | 
जुगल जीविका जीवन मूली, पान करत न अघात रुचि फूली । ८८ । 
वदन कमल मुक्ता छवि रूपं, मिल्यौ चुगा इक ठौर अनूपं । ८९ । 
और हंस सखियन के नेना, चुगत अघात न सुख के ऐना ।९०। 
अनन्यअली सुख ले मकरंदा, गुंजत नव नव रस जस वृंदा । ९१ | 
जैसौ सुख देख्यो मम नैना, तैसौ मोपे कहत बनै ना । ९२ | | 
अनन्यअली हित हास विलासं, लीला पूरन भई प्रकाशं । ९३ । 
लीला हास विलास रसीली, जिनमें जोरी लसत हँसीली । ९४ । 
जे यह लीला हित सौं गावैं, तिनसों दंपति हँसें हँसावें । ९५ । 
हसि हँसि उर सों लगें लगावैं, वचन रचन कहि कहि लड़कावें । ९६ । 
श्री हरिवंश शरन जब आवै, यह रस स्वाद तबहि कछु पावै । ९७ । 
हास विलास करत नव नवला, नवल रूप छवि प्रगटत प्रबला । ९८ । 

हास विलास करत नित जितने, मोपै कहे जात नहिं तितने । ९९ । 


दो० संवत सत्रह सौ परे सरसठ दस अरु चार । 
भादौं की एकादशी कृष्ण पक्ष शुभ वार ॥ १०० ॥ 
यह रसरीति रसाल की जिनके हिये उपास । 
तिनके चरन सरोज में अनन्यअली कौ वास ॥ १०१ || 
दोहा दुपई एक सौ दो पर हास विलास । 
अनन्यअली कों दीजिये चरण कमल में वास ॥ १०२ ॥ 


इति लीला हास विलास संपूर्ण की जय जय श्री हरिवंश ।। ४८ || 


विरह विलास लीला 

श्री प्रेमी रसिक अनन्य कुल ईशनि के ईश ईश्वर मुकटमणि 
चतुर चिंतामणि श्री तारासुत श्री रुक्मिणिपति सकल अवतारनि को 
। अवतारी श्री हरिवंश चंद्र निर्मल अकलंक अखंड नित्य अनूप अति 
अद्भुत परम मंजुल सर्वोपरि विराजमान नागर कुल राज राजेश्वर 
गुन गन सिंधु अपार महा माधुर्य प्रेमामृत सार रस पान छकीलो परम 
रसीलो हँसीलो श्री हरिवंशी श्री वंशी सखी श्री राधाबल्लभ जू की प्रानहूँ 
ते प्यारी छिन एक होत न न्यारी परम हितकारी पहिरें कल झूमक 
सारी जाके पद कमल नित बंदत लालबिहारी ऐसे श्री व्यासनंदनो 
जयति ॥ श्री वृन्दावन चंद नरेश श्री निकुंज विलासी महा मधुर माधुर्य 
प्रेम अनंग सुधा सार रस पान छकीले रसीले रूप नवीले वदन छवीले 
अंग छवीले श्री सुरतानंद सुरत रस मत्त वेपरवाह स्वरूप सदा मगन 
स्वभाव अलकलडे लड़बाबरे लाडिले परम रसीले छैल छवीले 
चिकनिये मन मोहने ऐसे श्री राधाबल्लमो जयति ॥ 


दो० बंदों श्री हरिवंश के चरण कमल सुखरासि । 
सोई कृपा प्रताप ते वरनों विरह विलास ॥ १ ॥ 


दु० बहुत भाँति को विरह बिहारा, कहत लहत बाढै विस्तारा । २ | 
यह रस रीति सबनि ते न्यारी, जिनमें मत्त रहत पिय प्यारी | ३ । 
कोमल मधुर विरह यह जानौं, मतवारौ भारौ सुखदानों । ४ । 
श्री धुवदास जु" प्रगट वखानें, देखत ही अनदेखी मानें ।५ | 
अंग अंग जबही लपटाई, तब नैना विरही ह्वै जाई।६। 
छूटि जबहि छवि देख्यौ करहीं, विरह आइ अंगनि संचरहीं । ७ । 
औरौ श्री हित वचन प्रमानों, अपनी बुद्धि न कछू वखानों । ८ । 

वानी श्री हरिवंश की गानी सब निजु दास । 
सोई उर में लाइकैं वरनों विरह विलास ॥ ९ ॥ 
श्री हित जू के श्लोक कौ खोलि कछुक आभास । 
अति कोमल अति मधुर है सुखमय विरह विलास || १० ॥ 


दु० मंजुल रंगमहल इक झलकै, छ्यौ लता तरु रंग रॅंग दलकै | ११ | 
प्रफुलित फलित दलित ललिताई, मानों रॅंग रॅंग मणि झलकाई | १२ | 
लपटनि रचना कही न जाई, देखत रतिपति अमित लजाई । १३ | 
मुखरित रेंग रेंग भृंग विहंगा, बोलत नव नव प्रेम प्रसंगा । १४ । 
EE उठत दलनि चपलावैं, तिनकी शोभा कहत न आवै ।१५। 
झलकत धर मणि कनक खचाई, रवि शशि कों चकचौंधि लगाई । १६ । 
शोभा रचना अति मृदुताई, फूलहु ते कोमल अधिकाई । १७ | 
प्रतिविंवित प्रफुलित द्रुम बेली, शोभित चित्र विचित्र नवेली । १८ । 
तिहि मधि कुसुमनि सेज बिछाई, विविध सुगंधनि सों छिरकाई । १९ । 
तिन" पर जुगल किशोर विराजे, रूप अनूप नवल छवि छाजें | २० । 
महा प्रेम में मगन किशोरी, छकी काम रस बस नहिं थोरी । २१ | 
बैठी लाल अंक में गोरी, वरनत बनें न शोभा सोरी । २२ | 
- महाभाव उपज्यौ छिन माहीं, सहजहि जतन कियौ कछु नाहीं । २३ । 
और न कोऊ आली नेरी, मगन ओट ठाढ़ी हित चेरी । २४ । 
प्यारी प्रीतम के रस माती, बैठी अंक लगी पिय छाती । २५ | 
मधुर मधुर बोलत बिच रस में, पिय के अति अनुराग विवस में । २६ | 
कहाँ कहाँ मोहन मम प्यारो, मो बिनु छिन रहि सकत न न्यारौ । २७ | 
ऐसे वचन कहति नवलांगी, अति विह्वल कल वर चपलांगी । २८ । 
मानौं तरु तमाल पर झूलें, रूप लता वरषत छवि फूले । २९ | 
' रोकी रहत न पिय पै प्यारी, कर सौं कसि कसि रहत बिहारी । ३० । 

मंजुल गौर श्याम के हाला, देखत निजुसखि कहत निहाला । ३१ | 
निजुसखि ने सुख देख्यौ जोई, सुहृद सखी कौं कल्यौ जु सोई । ३२ | 
कहत लहत सब आई धाई, हाहाकार मची अधिकाई । ३३ | 
मनु गजराज मत्यौ मनमथिया,' रोक्यौ रहत न रोकत हथिया । ३४ । 


दो० यह समयो यह श्लोक कौ, लिखों बुद्धि अनुमान । 
सुनह रसिकजन कृपा करि, जो तुम्हरे मन मान ॥ ३५ ॥ 
श्री हरिवंशी ने कहे, सुहृद सखी कों बैन । 
सुनि आई धाइ सबै, निरख्यो अति कल चेन ॥ ३६ ॥ 
अथ श्री हरिवंशी जू के श्री मुख वचन :- 
श्री सुधानिधि जू कौ मूल श्लोक :- 
अंकरिथितेपिदयिते किमपि प्रलापं । 
हा मोहनेति मधुरं विदधत्यकस्मात्‌ ॥। 
श्यामानुराग मद विह्वल मोहनांगी । 
श्यामा मणिर्जयति कापि निकुंज सीम्नि ॥ २ 


दु० जे ज जे श्री गोरो श्यामा, सकल सखिन की मणि सुखधामा । ३७ । 
रसिकलाल की जीवन मूली, पिय के सुखद हिंडोरे झूली । ३८ । 
नव निकुंज की भूप निशांकी, बैठी पिय सिंहासन अंकी । ३९ । 
छिन में कहत जु मधुरी वानी, हा मोहन मोहन सुखदानी । ४० । 
महा मनोहर अद्भुत बैना, कहत जु छकी प्रेम रस मैना । ४१ | 
प्रीतम के अनुराग सुरंगी, मद विह्वल श्री मोहन अंगी । ४२ । 
रोकी रहत न पिय पै श्यामा, हाहाकार मच्यो अभिरामा । ४३ । 
जो सुख वंशी सखि ने लह्य, सो सुख सुहृद अली कौं कहयो । ४४ । 
ऐसौ सुनि वंशी पै जबही, आई धाई सब सखि तबही | ४५ | 
जब देखे दोऊन के हाला, सबर सखि विवस भई तिहि काला | ४६ । 

१ मनमथ ने २ राधासुधानिधि, श्लो० ४६ ३ पाठा० तब : 


rR न 0400: की 
तब निजु सखि ने मत इक कीनों, सब समाज कों अति सुख दीनों । ४७ । 
मिलवाये उर सौं उर नेना, मधुर मधुर बेननि सों बैना । ४८ | 
अधर अधर मुख मुख दरसाये, अंग अंग मिलि कुच परसाये । ४९ । 
| तब प्रतीति गोरी कों आइ, हँसि हँसि पिय के उर लपटाई । ५० । 
निरखि निरखि निजु अलि बलि जाई, यह सुख कहत न आवै माई । ५१ | 
दो० नित संजोग में रहत हे विरह छनहिं छिन मोहिं । 

अनन्यअली हित प्रेम की रीति जात कही नाँहिं ॥ ५२ ॥ 

इति श्रीजू के श्लोक को समे संपूर्ण 
८) 


अथ और समय :- 
दु० कबहूँ बाल लाल ह्वै जाई, कबहूं लाल बाल ह्वै माई । ५३ | 


रहत परस्पर रस आवेशा, अदल बदल तन जात सुदेशा । ५४ । 
प्रेम सिंधु उमडत अँग अंगा, महाभाव के उठत तरंगा । ५५ | 
प्रिय के रस बस प्रीतम भारी, छिन मे गोरी भये बिहारी । ५६ | 
भूलि गये अपनों प्रिय रूपं, मधुर मधुर वच कहत अनूपं । ५७ | 
मानों मतो मेन नृप हथिया, कहा कहौं छवि जात न कथिया । ५८ | 
इहि विधि सोइ रहे लपटाई, गौर श्याम जाने नहिं जाई । ५९ । 
यद्यपि ऐसे पौढ़े माई, छिन में लाल उठे विललाई । ६० | 
बाल कहे कहाँ कहाँ लला री, छिन में कित तुम गये बिहारी । ६१ | 
हॉ हो श्याम रसिक पिय प्यारे, मो बिनु छिन रहि सकत न न्यारे । ६२ । 
तुम्हरे दुख हौं दुखी महारी, कौन काज तुम गये कहाँ री । ६३ । 
ऐसी विधि पिय प्रियहि पुकारें प्यारी पे नहिं जात सँभारें । ६४ | 
प्रेम नीर नेननि ते चलही भींजि गये तन अंबर कल ही । ६५ | 
किधौं सु रूप चंद मुख माई, रूप सुधा मुक्ता वरषाई । ६६ । 

| पिय ते प्यारी व्याकुल भारी, छिनहीं में ये भयौ कहा री । ६७ | 
ऐसें कहति धीर नहिं लावै, प्रीतम के तन सौं लपटाव । ६८ । 
ऐसी गति सब सखियन हेरी, तिहि छिन आई धाई नेरी । ६९ । 
छिन में कहा भयौ री गोरी, छिन में प्यारौ भयौ किशोरी । ७० । 
सबके नेननि चलत सु नीरा, भींजि भींजि गये तन कल चीरा । ७१ । 
पिय के रसावेश सुकुमारी, छिन में भई सु श्यामबिहारी | ७२ । 
कहत जु कहाँ गई सुकुमारी, हा मो गोरी प्रिये प्रियारी । ७३ । 
| अति उनमत्त अपनपौ भूलें, अपने नाम लेत रस झूलें । ७४ । 
निजसखि ने घत मत सत कीने, पौढ़ाये ग्रीवा भुज दीने । ७५ । 
गहि गहि करजन सौं परसावैं, मिलवत नेननि मुख दरसावें । ७६ । 
उर सौं उर मुख सौं मुख दीने, अधर सुधा रस दीने लीने । ७७ । 
तऊ प्रतीति न आवै माई, बिच बिच अपने नाम कहाई । ७८ । 
ऐसे कहत उठत पुलकावैं, जेसें द्रुम बेली लपटावैं । ७९ । 
| ज्यों के त्यों पुनि भये जु छिन में, प्रेम विरह दुख गये जु छिन में | ८० । 
छिन में हसत लसत कुलकावैं, लपटत अंग अंग पुलकावैं | ८१ | 
यह सुख निरखत सब सहचारी, सुख पर चित वित वारे डारी | ८२ । 
यह सुख देखत रिस गई १ रैना, अनन्यअली पै कहत बने ना । ८३ । 
पलकांतर कलपांतर होई, तिनको प्रेम कह कहै कोई? | ८४ । 
दो० जिनको है यह प्रेम निजु सोऊ जानत नाँहिं । 

अनन्यअली हित कृपा ते आवै कछु मन माँहिं ॥ ८५ ॥ 
दु० प्यास लगै तब तौ जल पीजे, जल ही प्यास होइ कहा कीजे । ८६ । 
नवल नवल छवीलो छवि सैना, गज गजिनी राजत रति मैना | ८७ । 
यह रजधानी जहाँ विराजे, सुरत निशान अलौकिक बाजें | ८८ | 
श्री हरिवंश चंद्र कौ होई, यह रस नीके समुझै सोई । ८९ | 
१ धीरे धीरे घट गई २ पाठा० जोई 

भाँति भाँति कल विरह विलासा, छिनहीं छिन में होत प्रकाशा । ९० । 
हित वानी ते जानी गानी, लीला विरह विलास वखानी । ९१ | 
जे यह लीला हित सौं गावें, तिन १ उर गौर श्याम झलकावें । ९२ । 
संवत सत्रह सौ इक्यासी, भादों रजनी द्वैज प्रकाशी । ९३ । 
सो निशि लीला पूरन वानी, श्री हरिवंश कृपा ते जानी । ९४ । 
दो० प्रेम विरह यह अटपटौ कापे समुझ्यौ जाइ । 

श्री हरिवंश जु कृपा ते अनन्यअली कछु गाइ ॥ ९५ || 


।। ९६ || 
इकसत में घट तीन हैं दुपई दोहा वखान । 
अनन्यअली के उर बसो लाल लाडिली बानि ॥ ९७ ॥ 


\ 


इति लीला विरह विलास संपूर्ण की जय जय श्री हरिवंश ।। ४९ ।। 


१ पाठा० ते,टिप्पणी :- अनन्यअली कृत विरहै विलास लीला की छन्द सं . ९७ से निभ्रीन्त 

' ज्ञात होता है कि इस लीला की कुल छन्द सं . ९७ है । इस लीला की प्रति के प्रतिलिपि कर्ता 
ने भी लीला लेखनान्त में ९५ के पश्चात ९७ छंद संख्या डाली है । इस आधार से बहुत अधिक 
स्पष्ट है कि इस लीला का एक छंद (छंद सं. ९६) या तो लिपि कर्ता को प्राप्त ही नहीं हुआ 
या वह स्वयं ही लिखना भूल गया । 


संयोग विलास लीला 
श्री प्रेमी रसिक अनन्य कुल ईशनि के ईश ईश्वर नागर कुल 
नरेशनि के मुकटमणि चिंतामणि श्री तारासुत श्री रुक्मिणिपति सकल 
अवतारनि को अवतारी श्री हरिवंश चंद्र निर्मल अकलंक अखंड नित्य 
अनूप परम मंजुल जै जे जे श्री सर्वोपरि विराजमान श्री हरिवंशी श्री 
वंशी सखी श्री प्यारी की प्यारी छिन एक होत न न्यारी पहिरें कल झूमक 
सारी जाके पायनि परत छैल छवीलौ लालबिहारी ऐसे श्री व्यासनंदनो 
जयति || श्री परम सनेही एक प्रान द्वै देही श्री वृन्दावन चंद निकुंज 
नरेश नित्य विहारी नित्य नव किशोर अलकलड़े लड़बाबरे लाडिले 
रँगीले परम मधुर प्रेम सुधा सार रस रेगीले श्री रसिकानंद श्री 
सुरतानंद रसीले हॅसीले छैल छवीले चिकनिये मनमोहने ऐसे श्री 
राधाबल्लभो जयति ॥ 
दो० बंदौं श्री हरिवंश के चरण कमल सुखकंद । 
जिनकों बंदत नित्य ही विमल श्याम कल चंद ॥ १ ॥ 
तिहि * प्रताप ते कछु कहीं नित संजोग विलास । 
तहा नेह नृप राजहीं रहत जु प्रेम खवास २ ॥ २ ॥ 
दु० गौर श्याम तन नगर अनूपं, तहाँ मवास सघन छवि रूपं । ३ । 
नेह नृपति आशक्ति सु रानी, तत्सुख महल महा रसदानी । ४ । 
रुचि लालच सखि नवल विराजें, काम सिंहासन वर पर राजें ।५ । 
सदा सुहाग छत्र कल फिरहीं, प्रेम खवास काज सब करहीं । ६ । 
नव नव हाव भाव सिंगारा, अधर पान रस खान बिहारा । ७ | 
लिये फूल कर कोमलताई, करत बिछौना नागरताई । ८ । 


१ पाठा० इहि २ जहाँ प्रेम (नेह) ही राजा है प्रेम ही टहल करने वाला है ३ लुटेरा 

संग प्रधान जु मोहनताई, सैना सुंदरता नवलाई । ९ | 
झूमत जोवनता सु मतंगा, शोभित चंचलता जु तुरंगा । १० | 
धुजा माधुरी कल फहराई, सुरत निशाननि बजत सदाई । ११ । 
नव नव गुन गन नाचे गावैं, नृपति सभा कों अतिहि रिइक्रकें । १२ । 
परजा नवल विमल कल अंगा, करत चेन आनैद दिन संगा । १३ । 
। नेह नृफत्ति की आन" फिरावे, विरह भूप तहॅ जान न पावै । १४ | 
इकछत नेह नृपति रजधानी, करत राज अति ही सुखदानी । १५ । 


दो० जहाँ राज नृप नेह को तहॉ भोग संजोग । 
जहाँ कोऊ जानत नहीं कैसौ विरह वियोग ।। १६ ।। 


दु० अब संजोग भोग मन लाउँ, कहत लहत अतिही सुख पाउँ । १७ । 
तन मन वच कै बिछुरत नाहीं, नित संजोग तनहिं मन माँहीं | १८ | 
कबहुँ मन मन सों विलसावैं, तन मन वच कै सब सुख पावैं । १९ । 
कबहुँ तन तन मिलिकैं खेलें, कबहुँ बैन बेन रस झेलें । २० | 
एक एक में सब सुख पावैं, कबहूं तीनों मिलि विलसावें | २१ | 
नित संजोग भोग सुखदाई, विरह वियोग न तहाँ समाई । २२ | 
राजत मंजुल नवल निकुंजा, तहा नवल सुख वर्षत पुंजा । २३ । 
तिहि मधि रतन सिंहासन झलंकै, मनु रवि शशि आये दल दलकै । २४ । 
फूल फूल रँग रँग दल लीने, तिन पर मृदुल बिछौंना कीने । २५ । 
फूलनि तकिया धरे बनाई, विविध सुगंधनि सों छिरकाई । २६ । 
तिहि पर लाल लडेती सोहें, विविध सिंगार किये मन मोहें । २७ । 
पिय के अंक निशंक छवीली, बैठी सनमुख अतिहि फवीली । २८ । 
मनों हंस हंसिनि कुलकाई सहजहि प्रमुदित अति लड़काई । २९ । 
मानौं रूप सरोवर माहीं, विवि मुख विमल कमल विकसाहीं । ३० । 
जुगल जीविका संगहि पाई, क्यों न* हंस हंसिनि लड़काई । ३१ | 


१ दुहाई २ जुगल हंसों ने अपनी दोनों जीविकायें (कमल तंतु और मुक्ता) एक साथ ही प्राप्त 
कर ली हैं ३ पाठा० कोन 


संयोग विलास लीला [ ४२५ 


| दुग अलि पिवत रूप मकरंदा, पीवत त्रिपित न रुचि के वृन्दा । ३२ । 
मनौं कमल चुंबन अधरा री, द्वितिय जीविका छवि मुक्ता री १ । ३३ । 
परस्पर मुख में मुख झलमलहीं , चंद वृंद छवि कौं दलमलहीं । ३४ । 
अरस परस तिनकों दरसत री, नेन चकोर जोर तरसत री । ३५ । 
छके छवीले माते मैना, कहत परस्पर अति कल बैना । ३६ | 


सो० तुम्हरे मुख सुख माँहिं मो मुख अति छवि पावही । 

ऐसी यह मुख नाहिं जोहि मोहि हौं लुभि रह्यो ` ॥ ३७ ॥ 
दु० तुव मुख सहज छवीली माई, छवि में छवि बाळे अधिकाई । ३८ । 
दरसि अघातर न मेरे नैना, इहि छवीली छवि कहत बने ना । ३९ | 
मेरे मन में ऐसी आवे, इनसौं* मिलिवे कौं ललचावै । ४० | 
नेन द्वार ह्वै जाऊँ जबही, रोकत द्वार आइ वे तबही | ४१ | 
तुव मुख में हौं देखत जेसें, मो मुख में तुम देखत ऐसे । ४२ । 
देखत हौ कै नाहीं माई, कहिये ज्यों की त्यो सुखदाई । ४३ । 
दो० जसौ तुम्हरे वदन में प्रतिविंवित मुख मोर । 

कहत न बने सु रूप छवि शोभा ओर न छोर ॥ ४४ ॥ | 
दु० तुव मुख ने गन नव छवि पाई, मो मुख पर हू कल छवि छाई । ४५ । 
देखत हौं जकि थकि सुधि भूली, निरखत अँखियाँ फूली फूली । ४६ । 
मोहू ते वे सुंदर भारी, ऐसी कबहुँ न सुनी प्रिया री । ४७ | 
महा मोहनी चित वित" हरनी, इनकी घत मत जात न वरनी । ४८ | 
मेरे मन में घत इक आई, तुमसौं कहौं लाल समुझाई । ४९ | 
जानी परे बात सब तबही, प्यारे इनकों मिलिये जबही । ५० | 


१ अधर कमलों का चुंबन इन जुगल हंसों की प्रथम जीविका तथा अधर कमलों पर प्रतिविंवित 
बेसर मुक्ता की छवि द्वितीय जीविका है । २ प्रीतम प्रिया से कहते हैं कि तुम्हारे श्री मुख में 
मेरा मुख अत्यन्त शोभा पा रहा है किन्तु यह मेरा मुख ऐसा है नहीं, जैसा कि आपका श्री 
मुख है जिसे देखकर मैं मुग्ध हो रहा हूँ और लुब्ध हो रहा हूँ । ३ पाठा० दरसत अघत ४ पाठा० 
इनकौं ५ पाठा० वत 

एऊ काहू जान न पावैं, ऐसे हम तुम मिलि' लपटावें । ५१ | 
बहुत भली बलि जाउँ प्यारी, ऐसी लपटौ जिन ह्वै न्यारी । ५२ । 
ऐसे कहि घुरि घुरि लपटाये, गौर श्याम नहिं जाने जाये । ५३ । 
गौर श्याम कल जुगल नगर ही, नेह नृपति ने एके करही । ५४ । 
परजा एक भये मिलि अंगा, ह्वै गये छिन में एकहि रंगा । ५५ | 
परजा और सखिन कै नेना, सो सुख देखत पावत चैना । ५६ | 
त्रिपित न मानत सुखनि निहारे सुख पर चित वित वारे डारे । ५७ । 


दो० उभय नगर तन इक भयो गोर श्याम अभिराम । 
तहाँ न कोऊ जानिहे विरह नृपति को नाम ॥ ५८ ॥ 
गौर श्याम तन नगर में नेह नृपति को वास । 
अनन्यअली तहाँ गुंजहीं जहँ छवि रूप मवास ॥ ५९ ॥ 


दु० मैन विवस चलि सैन ऐन में, फूल सेज पर सोइ चैन में । ६० । 
नीलांबर इक ओढ्यौ दोङ, सो छवि वरन सके नहिं कोऊ । ६१ 
छके लगे नेननि सौं नेना, छके थके बैननि सों बैना । ६२ 
मन सौं मन अंगनि सौं अंगा, मिले झिले सुख लेत उमंगा । ६३ 
ललिता बजवति मधुरी वीना, गावति अति कल मधुर प्रवीना । ६४ 
नव नव रस जस सुख प्रगटावैं, सुनि सुनि गौर श्याम लपटावें । ६५ 
रचि रचि बीरी श्री निजुआली, ख्वावति रुचि ले महा रसाली । ६६ 
पिय मुख में मुख मेलें बाला, महा प्यार सौं देत उगाला | ६७ 
मनु कल हंस हंसिनी जोरी, लें दें चुगौ प्रीति नहिं थोरी । ६८ 
नवल नेह निधि प्रीतम प्यारी, छिनहूँ पलहुँ होत न न्यारी । ६९ 
अनन्यअली हित चरण पलोटे, लेत देत सुख कोटें पोटें | ७० 
नवल नेह नृप दिन ही गाजे, नित संजोग भोग तहँ राजै । ७१ 
नित संजोग भोग करि दोऊ, विरह वियोग न जानत कोऊ । ७२ | 


१ पाठा० ही 

नेह नृपति परजा यों पाले, फूल पान ज्यों रहत्‌ सॅभाले । ७३ । 
इहि लीला संजोग विलासा, कहत सुनत पावै सुख वासा । ७४ । 
जे यह लीला निशि दिन गावैं, ते कल दंपति संपति पावैं । ७५ । 
दो० संवत सत सत्रह परे सरसठ दस अरु चार ।' 

भादौं मासे अष्टमी शुक्ल पक्ष शुभं वार ॥ ७६ ॥ 
दोहा दुपई साठ पर सत्रह भये रसाल । 
अनन्यअली के उर बसौ श्री राधाबळभ लाल ॥ ७७ || 


इति लीला संयोग विलास संपूर्ण की जय जय श्री हरिवंश || ५० ॥ 


मगन विलास लीला 
श्री प्रेमी रसिक अनन्य कुल ईशनि के ईश ईश्वर नागर कुल 
नरेशनि के नरेश मुकटमणि चिंतामणि श्री तारासुत लाडिलो लाल 
। श्रीरुक्मिणिपति सर्वसु जीवनिमूरि सकल अवतारनि को अवतारी श्री 
| हरिवंश चंद्र अकलंक अखंड नित्य अनूप परम महा मंजुल अखिल 
ब्रह्मांड माँझ प्रकाश है झलमलाति है गाजत है राजत है छाजत है 
आजत है जे जे जे श्री सर्वोपरि विराजमान परम पूज्य है परम रसीलो 
हँसीलौ श्री जुगल रूप रसानंद सुधा सार रस छकीलो श्री हरिवंशी 
| श्री वंशी सखी श्री दंपति की करत खवासी रहत सदा पासी छिन एक 
होत न न्यारी श्री प्यारी की अति प्यारी पहिरै कल झूमक सारी जाके 
चरनारविंद नित्य बंदत रसिक लालबिहारी रहत सदा मगन ऐसे श्री 
व्यासनंदनो जयति ॥ श्री वुन्दावनचंद निकुंज नरेश श्री रसिकानंद रस 
मत्त श्री सुरतानन्द श्री सुरत बिहारी महा मधुर माधुर्य प्रेम मगन मन 
मंगल गुन रूप छकीले रूप छकनि के विहार अहारी परम रसीले 
हँसीले रॅगीले लाडिले अलकलड़े लड़बाबरे छैल छवीले चिकनिये 
मनमोहने ऐसे श्री राधाबल्लमो जयति ॥ 
दो० मगनी मगन रहत सदा नवल लाडिली लाल | 
सो मगनाई मो हिये बसौ लसौ सब काल ॥ १ ॥ 
सोई कृपा प्रताप ते तन मन वच चित लाइ । 
बंदौं श्री हरिवंश के चरण कमल सुखदाइ ।| २ ॥ 
सोई कृपा प्रताप ते वरनों मगन विलास । 
गौर श्याम मगनी महा मगन महल में वास ॥ ३ || 


दु० मगनी मगन प्रेम रस मॉहीं, रहत मगन सुधि तन की नाँहीं । ४ । | 

महा मनोहर सेज निकुंजा, शोभा चित्र विचित्रनि पुंजा । ५ | 
तिनमें गौर श्याम विलसत री, सुरत केलि में छके लसत री ।६ | 
कछु कछु भोर भयो कछु रजनी, उठि बैठे अलसत री सजनी ।७। 
सुरत रंग फवि छविनि छवीली, सो शोभा नहि जात गवीली । ८ । 
अंगनि विमल सिथिल सिंगारा, प्रेम मगन सुघि बुधि न सॅभारा । ९ । 
लटपटे लपटि बने तन चीरा, नव नव शोभा छवि की भीरा । १० | 
प्यारी की कल झूमक सारी, श्याम सुभग तन शोभित भारी । ११ | 
श्यामसहेली प्रिय ने जानी, देखत मंद मंद मुसिकानी । १२ | 
| श्यामसखी तू कितते आई, बैठी सेजहि पर हरषाई । १३ । 
यों कहि ग्रीव अंक में लीनी, श्याम पीठ में करतल दीनी । १४ | 
सरस परस ते प्रीतम जान्यो, अधिक प्यार सौं उर में आन्यौ । १५ । 
मुख में मुख दे अधर सुधा रौ, पिय छवि देखि छकी सुकुमारी | १६ । 
| कुच बिच में ते करत न न्यारो, ऐसो प्यारो लागत प्यारी | १७ | 
नेन नेन मुख मुख में पागे, उर में उर मन अति अनुरागे | १८ | 
इहि विधि मगन रहत री सजनी, जानत नहि बीतत दिन रजनी । १९ | 
यह सुख मगन ओट सखि निरखैं, चित वित वारि डारि कैं हरषें | २० । 
मगन ओट जानत नहिं दोऊ, ठाढ़ीं निकट सखी सब कोऊ | २१ | 
अनन्यअली हित की मगनाइ, मेरे उर में रहौ सदाई । २२ | 
दो० लपटि रहे लंपट उभे रस बस मगन न थोर । 
अनन्यअली हित बानि इहि कब निरखों निशि भोर ॥ २३ ॥ 
दु० मंगल भोग सखी इक लाई माखन मिश्री और मलाई । २४ | | 
देखि मुदित दंपति रँग भीने, माखन मिश्री मलाई लीने ।२५। 
परस्पर लेत देत विवि मगनी, दृग सौं दृग मुख सौं मुख पगनी । २६ । 
पाइ अघाइ सखिन कों दीने, जल अँचवन करि *बीरी लीने । २७। 

सखिन आरती मंगल कीनी, छवि पर चित संपति बलि दीनी । २८ | 
अनन्यअली हित की मगनाई, निरखि निरखि सब सखि बलि जाई । २९ । 
उठतहि बात भई जो जोई, छुटत न छकनि मगनता सोई । ३० । 
उठे छवीले दै गलवाँहीं, छकन मगन वाही सुख माहीं । ३१ | 
स्नान कुंज कौं चले मतंगा, जूथ जूथ सखियन के संगा । ३२ | 
आवत संग सखिन की टोरी, प्रेम मगन नहिं जानत भोरी । ३३ | 
प्रीतम के रस बस मतवारी, आवत झूमत घूमत भारी । ३४। 
विवि कर विवि ग्रीवा के माहीं, प्रेम मगन सो जानत नाहीं । ३५ | 
इक कर वंशी की ग्रीवा में, इहि विधि आवत सुख सीवाँ में । ३६ । 
निजुसखि की इक चेरी नेरी, सहजहि प्यारी तिन तन हेरी । ३७ | 
तिनसों बतरस लगी पगी री, श्रुति सों मुख जगमगी लगी शे । ३८ | 
लाल बानि उर नैन गडी री, सोइ कहत हें अलकलडी री | ३९ | 
मगनांगी प्रीतम कों भूली, मगन ओट सखि देखत फूली । ४० । 
प्रेम मगन रस-मेन छकीली, प्रीतम के रस मती २ थकीली । ४१ | 
अनन्यअली सुनि बतियाँ मेरी, कहौं निशंक न कोऊ नेरी ।४२। 
तुमहूँ सुख देख्यौ री कोऊ, तुम्हरे कहते जानू. सोऊ । ४३ | 
उठतहि भोर किशोर रसीलो, अति आलस जुत सुख सरसीलौ । ४४ । 
अद्भुत मेरी झूमक सारी, अनजानत ले कुंजबिहारी । ४५ ! 
ओठी सिर पर फवि छवि भारी, इहि बानिक पर सब छवि वाशी । ४६ । 
इनकी लटपटी पाग रसाली, सो में अपु सिर धारी लाली । ४७ | 
पीत चीर याही कौ माई, अनजानत ओढ्यौ छवि छाई । ४८ । 
में जानी ये श्यामसहेली, इहि मैं जानी बात कहेली । ४९ । 
श्यामसखी तू कितते आई, यौं कहि कर सौं ग्रीव नवाई । ५० | 
श्याम पीठ में करतल दीनी, कही ढ़िठाई तैं अति कीनी* ।५१। 
परस सरस ते लंपट जान्यो, सहजहि भेष नवेल्यौ बान्यौ ।५२ । - 


४३० 

इहि बानिक देखत हौं भूली, मो अँखियाँ कमलनि सी फूली । ५३ । 
वेऊ देखि रह्यौ मो माँहीं, नैननि पलकैं लागीं नाहीं । ५४ । 
अति आतुर सो भुज भरि लीनौं, कुच बिच राखि अधर रस दीनों । ५५ । 
मुख में मुख दृग सों दृग लागे, अंग अंग उर मे उर पागे । ५६ | 
इतने पर ऐसी मन आई, तन ही में तन लेउँ समाई | ५७ | 
देखत देखत कल १ न परी री, तन मन की सब वृत्ति हरी री । ५८ । 
जो जो हाल भये री माई, सो सो मोपै कहे न जाई । ५९ । 
गडी बानि सोई मन माँही, तबते क्‍यों हूँ निकसत नाँही । ६० । 


दो० न्यारे कोऊ करि सकै जल ते उठत तरंग । 

ऐसें तुमकों जानिये गौर श्याम कल संग ॥ ६१ ॥ 
दु० हँसि हसि अलकलडै लडकांवे, वदन चंद श्रवननि सौं लावै । ६२ । 
अनन्यअली सों बतरस अटकी, कहत बात मुख मुख पर लटकी । ६३ । 


झूमि झूमि अलक वदन पर आवै, प्रिय अरु सखि मुख अति छवि पारवे । ६४ । 
मानों मेघ घटा में चंदा, झलकत शोभा बाढी वृंदा । ६५ । 
वचन रचन सुख छवि बरसत री, सुनि सुनि पिय चात्रिक सरसत री । ६६ । 
चिते चिते लंपट सखि औरें, हा हा खात नैन की कोरें । ६७ । 
तू जिन छिन मोसौ ? बतरावै, इतनौ सुख हम तो ते पावैं । ६८ । 
लंपट महा लालची माई, सबते मगन होत अधिकाई । ६९ । 
पिय तन मन रोमनि में माई, रस सागर उमड़े न समाई | ७० | 
वचन रचन सुनि सुनि नवरंगी, भये श्रवन गन सब मिटि अंगी | ७१ | 
कहत लहत रमनी लड़कावैं, इहि विधि स्नान कुंज में आवैं | ७२ । 
ऐसे हाल मैन मतवारे, निरखि निरखि संखि चित वित वारे । ७३ । 


दो० यहे मगनता छकनता बाल लाल सखि टोर ३ | 
अनन्यअली के उरहि में बसौ लसो निशि भोर ।। ७४ || 
१ चैन 2 पाठा० मोकौ 3 टोली 

बतवतात लड़कात सब आये स्नान निकुंज । 
बैठे फूलनि सेज पर भाम श्याम सुख पुंज ॥ ७५ ॥ | 


दु० छकन मगनता वाही रस की, वाही ' छकन मगन ने बस की । ७६ । 
| अतर लगावत कुंजबिहारी, सोई जानत नहिं सुकुमारी | ७७ । 
संखिजन विविध फुलेल लगावैं, तिनसौं लंपट हा हा खावें । ७८ । 
यहे बात जिन सुधि करिवावौ, सेवक करि कहि अतर लगावौ । ७९ । 
जब यह बात प्रगट तुम करही, तब इहि सुख में अंतर परहीं । ८० | | 
तुम्हरी कृपा ते यह सुख पाउँ, बार बार तुम पर बलि जाऊँ । ८१ | 
करत हास परिहास सहेली, हँसि हॅसि कहत लहत अलबेली । ८२ । 
पिय के संग भई रति जोई, हँसि हॅसि कहत लाडिली सोई । ८३ । 
कहति निशंक मगन मन माँहीं, ढिंग प्रीतम कों जानत नॉहीं । ८४ । 
अलकलड़ी अतिही लड़कावै, सखि सौं हास करत न अघावै । ८५ । 
जलजंत्रनि तर स्नान कराये, सखियन * विविध सिंगार बनाये । ८६ । 


| दो० छकन मगनता भोर की छकी छवीली छैल । 
भरि गई तन मन रोम में बात परी सो फैल || ८७ || 


दु० समै समै में भोजन कीने, पौढ़े अंश अंश भुज दीने । ८८ । 
दोऊ सुरत हिंडोरे झूलैं, तऊ न भोर छकनता भूलें । ८९ | 
सुनहु बाल इक मेरी बतियाँ, नव नव सुख ह्वे शीतल छतिया । ९० । 
सहज भोर पट पलटे जैसें, अँग अंग अदल बदल होंइ ऐसें । ९१ | 
तब तौ कहा कहीं हौं प्यारे, कबहुँ होइ न उर ते न्यारे । ९२ । 
ऐसें कहि कहिकै लपटावैं, चाहत अंग अंग पलटावैं । ९३ । 
मगन ओट ह्वे सकल सहेली, निरखत सुरत रंग रस केली । ९४ | 
प्रेम मगन सागर सकलांगी, इहि रस मगन रहति मगनांगी । ९५ | 
कोटि कलप बीतत नहिं जानें, मगन छकन सो कौन वखाने । ९६ । 


१ पाठा० वेई २ पाठा० सखि ने 

अनन्यअली के हिये सदन में, बाल लाल नित बसौ मगन में । ९७ | 
लीला मगन विलास रसीली जिनमें मगन छकनि सरसीली | ९८ | 
जे इहि लीला हित सौं गावे, ते प्यारी कौं लाड लडावें । ९९ | 
श्री हरिवंश कहे ते जानी, लीला मगन विलास वखानी । १०० । 
श्रीहरिवंश चंद की वानी, तिनमें प्रेम मगनता गानी | १०१ | 
तिहि बल मगन छकनिता गाई, जिनमें बाल लाल मगनाई । १०२ | 
दो० संवत सत्रह सो परे सरसठ दस अरु चार । 

भादौं की एकादशी शुक्ल पक्ष शुभ वार ॥ १०३ ॥ 

जिनके उर ते टरत नहि यह रस मगन बिहार । 

तिनके चरन सरोज पर अनन्यअली गुंजार ।| १०४ || 

दुपई दोहा पाँच पर इकसत मगन विलास | 

अनन्यअली के उर बसौ सदा लसौ सुखरासि || १०५ || 


इति लीला मगन विलास संपूर्ण की जय जय श्री हरिवंश || ५१ ॥ 

श्री प्रेमी रसिक अनन्य कुल ईश ईश्वर श्रीतारा जू को लाड़िलो 
छेल छवीलो प्रेम छकीलौ लाल श्री रुक्मिणिपति श्री हरिवंश चंद्र निर्मल 
अकलंक अखंड नित्य अनूप परम मंजुल सर्वोपरि विराजमान परम 
'पूज्य सकल अवतारनि को अवतारी श्री हरिवंशी श्री वंशी सखी श्री 
अलकलड़ी की लाडिली चाडिली सखी ऐसे श्री व्यासनंदनो जयति ॥ 
श्री वृन्दावन चंद श्री निकुंज नरेश नित्य बिहारी नवल छवीले रूप 
नवीले लाज सिंधु अलक लड़े लड़बाबरे श्री सुरतानंद सुरत सुधा सार 
रस सिंधु झकझोरी जोरी परम सुरत रंग में बोरी परम रसीले हँसीले 

छेल छवीले चिकनिये मन मोहने ऐसे श्री राधावल्लमो जयति ॥ 


दो० श्री गुरु श्रीहरिवंश के बंदों पद अरविंद । 


जिनकों बंदत नित्य ही रसिक साँवरौ चंद ॥ १ ॥ 
गोरी के पद कमल में कब ह्वै,मेरौ वास | 
सोई कृपा प्रताप ते वरनों लाज विलास ॥ २ ।। 
रंगमहल कल सेज पर जागे भोर किशोर । 
नेन बेन तन सिथिलता कलता ' ओर न छोर ॥ ३ || 
सुरत रंग सिंगार की गन २ छवि फवि अँग अंग | 
शोभा कलता नवलता निरखत लजत अनंग ।। ४ || 
मते अनंग मतंग मनु सुरत हिंडोरे झूल । 
डगमगात अलसात अति ओढ़ें एक दुकूल २ ॥ ५ ॥ 
रंगमहल ते निकसिकैं आये आँगन माँहिं । 
ठाढ़े ओढे एक पट छवि की उपमा नाँहिं ॥ ६ ॥ 


१ सुन्दरता २ समूह (अनन्त) ३ ओढ़ने का वस्त्र 

नीलांबर में राजहीं विवि मुख सुख छवि वृन्द । 

मनौं घटा-सिंगार में चमकत दामिनि चंद ॥ ७ ॥ 

बतबतात सिथिलात कछु अरसाने कल बैन । 

कहत लहत सुख रेन के पावत नव नव चैन ॥ ८ ।। 

मगन ओट वंशी सखी निरखत सुख छवि माल | 

सुनि सुनि कल वचनावली कहत निहाल निहाल ॥ ९ || 

सखी एक सनमुख चली गई अचानक तीर । 

छेल छवीली देखहीं रूप छविन की भीर ।। १० || 

छिन सम * सखि तन देखही सुधि आई पिय पास । 

घूँघट पट तबही कियौ बढी चढ़ी छवि रासि ॥ ११॥ 

इनको जिन घूँघट कहौ ए लज्जा को ऐन । 

मोहनता अरु लाज ने बान्यो अति सुख दैन ॥ १२ ॥। 

बसंत लसत इहि सदन में रूप भूप मुख चंद । 

रानी छानी? राजहीं मुसिकनि सकुचनि वृंद || १३ ॥ 

रंगमहलमें गई चलि सकुचि मुसकि मुख मोरि । 

चितवत बंक कटाक्ष सौं बार बार सखि ओर ॥ १४ ।। 

लाज हास रस मेन सौं भरे नेन सुख ऐन । 

हसत लसत ठाढी सखी देखत दुरि? चुरि * नेन ॥ १५ ॥ 

कहा कहों कहि सकत नहि बानि" लाडिली लाल | 

अनन्यअली उर कुंज में बसौ लसौ सब काल ।। १६ ॥ 

भरे रंग रस बाल के अद्भुत भूषन चीर । 

नवल नेह अलि सहज ही पहिरें छवि की भीर ॥ १७ || 
१ क्षणिक समय २ छिपी हुई ३ छिपकर ४ चोरी से ५ शोभा 

ठाढी सनमुख जाइकैं अलकलड़ी के तीर" । 
देखि मोहिनी लुभि रही रह्यो न पिय कौ धीर ॥ १८ || 
गोरी हू ते कल बनी भनी न छवि गनी जाइ । 
सखि कों प्यारी जानिकैं उठे लाल ललचाइ ॥| १९ || 
अंश अंश पर भुज दिये देखि रह्यौ मुख चंद । 
हास रोकि सखि चुभि रही उत प्रिय मुसिकति मंद || २० || 
परस परे ते सखी कों पहिचानी ततकाल । 
नमित ग्रीव लंपट करी लजे भजे तन बाल ॥ २१ || 
चितै चिते सखि ओर, हँसत लसत हैं लाडिली । 
लजत लाल नहिं थोर, ओर छोर सुख कौ नहीं ॥ २२ ॥ 
सकुचत मुसिकत लाड़िलो कर बिच ह्वैःसखि ओर | 
बार बार देखत लला बंक दूगनि की कोर || २३ ।। 
मानों लाज घटानि में निर्त्तत छवि दृग मोर । 
हॅसनि लसनि बरसनि मनों आनंद बढ्यौ न थोर ॥ २४ ।। 
यह सुख आनेंद रूप छवि बानिक कहत बने न । 
अनन्यअली उर ऐन में बसौ लसौ दिन रेन ॥ २५॥ 
चित्र विचित्र अनूप कल सेज सदन सुख वृंद । 
तिनमें राजत विमल वर गौर श्याम छवि चंद ।। २६ |। 
भाँति भाँति के भाव सौं चित्रे श्यामा श्याम । 
लजित बलित शोभा छविन चकित थकित रति काम ॥ २७ ॥ 
एक इकेलो चित्र कल श्री गोरी कौ रूप । 


साक्षात ताको : जानिकै ललचत लंपट भूप ॥ २८ ।। ललचत लंपट भूप ॥ २८ ।। 


१ निकट २ अपने कर- कमलो की उँगलियो की आड से ३ पाठा० तिनकौं 

साक्षात प्रिय कों छाँडिकै गयो चित्र के पास । 
चुप ह्वै क्यों तुम रहीं प्रिय लसत वदन पर हास ॥ २९ ॥| 
निपट मौन मुख देखिकै रहत न तन में प्रान । 
एक वेर हँसि बोलिये इतनों दीजे दान || ३० ॥ 
हा हा खाइ पाइनि परे अति अधीर मृदु बैन । 
मेन विवस सर्वांग पुलक प्रेम वारि भरि नेन || ३१ || 
यह देखत हितलाड़िली सकुचति मुसकति मंद । 
कुलकत पुलकत मुदित अति झलकत मुख सुख चंद ॥ ३२ ।। 
लंपट कंपत चिवुक गहि परसत जान्यौ चित्र । 
तब कौतिक आनॅद बढ़े अद्भुत भये चरित्र ॥ ३३ ।। 
सुख सीवा ग्रीवा नमित सकुचत मुसिकत मंद । 
मानों लाज घटानि में उदित मुदित मुख चंद ॥ ३४ ॥ 
रस सागर उमडे चले विवि उर में न समात । 
प्रिय ढिंग बेठ्यो आइ पिय मदन मत्त हरषात ।। ३५ || 
सकुचि सकुचि लड़बाबरे समुझि समुझि मुसिकात । 
उमड़े सागर लाज के आनेंद उर न समात ॥ ३६ || 
समुझि प्रेम पिय कौ प्रिये उर सों लिये लगाय । 
नीलांबर इक ओढ़िकैं पौढ़े विवि लपटाइ ।। ३७ || 
नीलमणी कुन्दन खच्यौ लपटे ऐसी भाँति । 
मगन ओट निजु सहचशे निरखत हियौ सिरात ॥ ३८ ।। 
लाज लाज की गई सब देखत फूली फूल । 
आनॅद के आनंद बढ्यो देखत भूली भूल ॥| ३९ ।। 

ऐसी ऐसी भाँति के लाज विलास अनंत । 
कोटि कलप लौं जो लिखों तऊ न जात भनंत || ४० || 
अवलोकनि कब होइगौ मोकों यह सुख भाइ । 
अनन्यअली लीला लिखत यह तन कब छुटि जाइ ।। ४१ ॥। 
लीला लाज विलास कों जे गावैं दिन रेन । 
हँसे लसैं कल लाड़िली सुनि सुनि तिनके बैन ।। ४२ ॥। 
संवत सत्रह सौ परे सरसठ दस पर चार । 
भादौं राका सुभग दिन शुक्ल पक्ष शुभ वार ॥ ४३ ॥ 
इहि रस रंग रसाल में डोलत भये मतंग । 
अनन्यअली को होइ कब ऐसे रसिकनि संग || ४४ || 
दोहा तीस पंद्रह भये वरन्यो लाज विलास । 
श्री वंशी पद कमल में अनन्यअली कौ वास ॥ ४५ ।। 


इति लीला लज्जा विलास संपूर्ण की जय जय श्री हरिवंश ।। ५२ ॥ 

श्री प्रेमी रसिक अनन्य कुल ईशनि के ईश ईश्वर मुकटमणि 
नागर कल नरेश श्री तारासुत नव किशोर लाडिलोौ नवेलौ श्री 
रुक्मिणिपति सकल अवतारनि को अवतारी श्री श्री हरिवंश चंद्र निर्मल 
अकलंक अखंड नित्य अनूप मंजुल नवल रूप नवेलौ महा मधुर प्रेम 
माधुर्य सार सुधा रस छकीलो श्री रसिकानंद की नवल रूप माधुरी पान 
करि मतीलौ परम रसीलो हॅसीलो सर्वोपरि विराजमान राजत हे गाजत 
है छाजत है आजत है श्री हरिवंशी सखी श्री दंपति की जीवनमूरि श्री 
प्यारी की प्यारी छिन एक होत न न्यारी पहिरें कल झूमक सारी जाके 
चरनारविंद नित बंदत नवललाल छेल छवीलौ बिहारी ऐसे श्री 
व्यासनंदनो जयति ॥ श्री वृन्दावन चंद निकुंज नरेश नित्य बिहारी श्री 
सुरतानंद मधुर प्रेम सरस सुधा सार बिहार रस केलि पान मत्त छकीले 
मंजुल नवेल नवेल रूप माधुरी नवेले अलबेले अलकलड़े लड़वावरे 
रॅगीले परम रसीले हँसीले छैल छवीले चिकनिये मनमोहने ऐसे श्री 
राधाबळभो जयति ॥ 


दो० मंगल परमानंद निधि नाम प्रेम सुख धाम । 
ऐसे श्री हरिवंश के रस बस श्यामा श्याम ॥ १ ॥ 
इनके पद कल कमल कों बंदौं नित चित लाइ । 
सोई कृपा प्रताप ते कहौं लहों सुखदाइ ॥२॥ 
श्री राधाबल्लभलाल की माधुरी लता नवेलि । 
मेरे मन-द्रुम सों सदा रहौ उभय अरुझेलि ।।३॥ 
माधुरी लता अनूप कल कैसें वरनी जाइ । 
हीन छीन मो मति गती कहिवे कौं ललचाइ ।। ४ ॥ 

प्यारी ! प्यारी कृपा ते कछुवक करौं वखान । 

गौर श्याम की माधुरी लहलहानि चमकान ॥ ५ ॥ 
नव निकुंज इक झलमले रंग रंग द्रुम बेलि । 

एक वेस फल फूल दल रंगनि विविध नवेलि । ६ ॥ 
रंग रंग कल रतन से विमल मृदुल चमकंत | 
किधौं दामिनी रंग रंग कोटि कोटि दमकंत ॥ ७ ॥ 
चंचल कल अति चीकने सौरभ घन महकान । 
देखत दूग न अघात हैं लहलहान चमकान ।। ८ || 
रॅग रँग भृंग विहंग कल नवल विमल झलकंत | 
मुकर निकर" उपमा लजी नव माधुरी चमकंत ।। ९ || 
लहलहानि छवि माधुरी परम मनोहर बानि । 

उडि उडि बैठत द्रुमन प्रति छवि नहि जात वखानि || १० | 
मनु रँग रंग छवि दामिनी दामिनि में दुरि जाइ । 

चोंधि कोंधि मृदु होत री दल दल में चमकाइ ।॥ ११ || 
चपल करत दल दलनि कों झरत परत मकरंद । 

मानों निर्तत हिलिमिलिहि दामिनि रवि शशि वृंद ॥ १२ ॥ 
मधुर मधुर कल गावहीं रस जस प्रेम प्रसंग । 

गौर श्याम धुनि सुनि जु भये? जैसे थकित कुरंग ।। १३ ॥ 
खग मुग अलि तरु लतनि की शोभा कही न जाँइ । 
निरखि निरखि छवि माधुरी दंपति दृग न अघाँइ ॥ १४ ॥ 
अवनी कवनी झलमलै खची रतन रेंग रंग । 
प्रतिविंवित वन संपती, चित्रित छविनि तरंग || १५॥ 


१ समूह २ पाठा० उहि ३ पाठा० सुनि 

शोभा रचना विमलता मृदुता कहत बने न । 
रसना वपुरी कह कहे जानत देखत नेन ॥ १६ ॥ 
रंगमहल तिनमें लसे खच्यौ एक मणि लाल | 
झलमल झलमल होत मुदु चित्र विचित्र रसाल ॥ १७ ॥ 
रंग रंग द्रुम बेलि कल रंगमहल पर झूम । 
ललित चलति प्रतिविंव कल शोभित शोभा धूम ॥ १८ || 
शीतल मंद सुगंध वर रुचि ले चलत समीर | 
अदभुत भाँतिनु भॉति के वरषत सौरभ भीर ।। १९ || 
तिहि मधि आसन फूल को रच्यौ फूल ने फूल । 
छिरक्यौ विविध सुगंध सौं दंपति रुचि अनुकूल ॥ २० ॥ 
खान पान सिंगार की नव नव सौंज बनाइ । 
शोभा रचना नवल कल देखत हियौ सिराइ ॥ २१ ॥ 
रंगमहल आँगन विमल कोमल कल झलकाइ | 
गोर श्याम विचरत तहाँ अलकलडे लडकाइ ।। २२ ।। 
पहिरे विविधि सिंगारकल नव किशोर चित चोर । 
लहलहानि मृदु माधुरी अँग अँग चमक न थोर || २३ ।। 
बनी ठनो सब सहचरी इकते एक नवेल । 
चहुँ दिशि ठाले चमकहीं छवि माधुरी अलबेल ॥ २४ || 
राजत भ्राजत मध्य वर श्री राधाबल्लभ लाल । 
देखि माधुरी कुंज की होत सबनि पर हाल || २५ || 
साखा फल दल फूल कल नवल विमल झलकंत । 
चिकनाई मृदु माधुरी लहलहात चमकंत ॥ २६ ॥ 

विविध रंग मृदु झलकहीं खग मृग अलि द्रुम बेलि । 
तिनकों देखत फिरत हैं गौर श्याम अलबेल ॥ २७ || 
प्रतिविंवित सो परस्पर वन तन तन वन माँहिं । 
रूप माधुरी मोहनी कर्हत बनत कछु नाँहिं ॥ २८ ॥ 
छकनि छके पीवत त्रृषित तृपिति कबहुँ नहिं होति । 
लहलहानि सो माधुरी प्रगटत चमकत जोति ॥ २९ || 
, अतर फुलेल समुद्र में मनु कीनों स्नान । 
टपकत वन छवि माधुरी फैलि रही महकान || ३० || 
प्यारी के पद कमल सों शोभित अंकित भूमि । 
देखि चिह्न छवि माधुरी तहा रहत पिय झूमि ।। ३१ || 
मानों नव अनुराग ने नवल माधुरी बोइ । 
नवल विमल थल कमल कल दिशि दिशि फूले सोइ ।। ३२ ।। 
लाल लाल कमलावली चमक सुगंधनि भीर । 
देखत त्रिपित न आवही बिसरयो पिय दृग चीर ॥ ३३ ॥ 
सुनहु चतुर मोहन नवल परम रसिक सिरमौर । 
धर पर रहत लुभाइ तुम कहा देखि सब ठौर ॥ ३४ || 
मंद मंद मुसिकाइकैं कही छवीली छैल । 
रसन दसनवसैननि हँसनि रही चन्द्रिका फेल ॥ ३५ ॥ 
तार हार सिंगार मनु प्रीतम कों पहिराइ । 
वचन रचन छवि माधुरी रही दसौं दिशि छाइ ॥ ३६ ।। 
जहाँ जहाँ तुम धरत पग अलक लड़ी श्री बाल |, 
तहा तहाँ थल कमल से विकसत चमकत लाल ॥ ३७ ।। 

तिनकी मृदुता नवलता सौरभता की भीर । 
देखत चमकनि माधुरी विकसत नेननि चीर || ३८ ।। 
देखत त्रिपित न मानहीं मेरे नेना भृंग । 
मुरकत नहिं मुरकावहीं बाढ़त लोभ तरंग ॥ ३९ ॥ 
पग तल कल की माधुरी चुभी नैन जिय माहि । 
निकसाये निकसत नहीं मेरौ बस कछु नाँहिं ।। ४० | 
वचन रचन सुनि लाल के रीझी बाल अपार । 
उर सों लयौ लगाइकैं करुना सिंधु उदार || ४१ || 
कनक नीलमणि गिरिनु ते प्रगटी कंचन बेलि | 
तरु तमाल सो साँवरौ प्रगट्यो शरद नवेलि ।। ४२ ॥ 
अरुझे प्रगटे संग मनु लपटे ऐसी भाँति । 
लहलहाति नव माधुरी अंग अंग चमकाति ।। ४३ || 
अंगनि फल दल फूल कल नवल विमल चमकंत । 
चिकनाई मृदु माधुरी झलमलानि दमकंत || ४४ ॥ 
निरखि परस्पर माधुरी छके छवीले छैल । 
शशि चकोर सी गति भई भूले सबही फैल || ४५ || 
रूप माधुरी रसासव पान करत न अघाइ । 
रंगमहल सुख सेज पर रसबस दोऊ आइ ॥ ४६ ।। 
महा अधिक सुकुमारि तुम पौढी प्यारी प्रान | 
चरन पलोटों पलक सौं मंद मंद सुखदान || ४७ ।। 
पग तल की मृदु माधुरी बिच बिच देखौं सोइ । 
मेरे दृग की कामना तबही पूरन होइ ॥ ४८ ॥ 

महा उदार नरेश तुम इतनों दीजे दान । 
चरन पलोटों नेन सौं टहल करौं रुचि जान ॥ ४९ ॥। 
वचन रचन सुनि लाल के मुसिकाई मृदु बाल । 
सोई आज्ञा पाय पिय धनि धनि कहत निहाल ।। ५० ॥ 
लेटी मृदु मुसिक्याइ प्रिय मानों कंचन बेलि । 
अंग अँग फल दल फूल मनु प्रगटे अबहि नवेल ॥ ५१ || 
चरन पलोटत पलक सौं परम रसिक शिरमौर । 
जिन कठोर पलकें लगैं अति सुकुमारी गौर ॥ ५२ ॥। 
डरपत चित हित जानि यह कंपत सकल शरीर । 
सकुचत छुवत जु पलक सों कठिन परी जिय भोर || ५३ ।। 
पग तल कल छवि माधुरी देखत दृग न अघाइ । 
दृष्टि भार जिन लागिहे बढी सकुच मन आइ ॥ ५४ ॥ 
कठिन परी सब भाँति बात कहौं अब कौन सौं । 
नेना छिन न अघात, मुरकावत मुरकत नहीं ॥ ५५॥ 
वरज्यौ नेन न मानहीं वरजत मानी हार । 
लगे सु अपने स्वाद में लोभी बड़े अपार | ५६ ॥| 
पग तल मनु अनुराग की विमल आरसी कीन । 
सिकलि १ करत पिय पलक सौं मंदहि मंद प्रवीन ॥ ५७ || 
सिकलि करत ज्यों आरसी ऐसे चरन पलोटि * | 
देखनि कों दृग कों बढ़ी लोभा कोटिनि कोटि ।। ५८ || 
देखत ज्यों कर आरसी पग तल विमल अनूप | 
अरुन माधुरी चरन की निरखत अपनों रूप ।। ५९ || 


१ सेवा २ आरसी जैसे जो चरण हैं ऐसे चरणों को पलोटकर लाल जी सेवा कर रहे हैं । 

पग तल कल की माधुरी नवल विमल चमकंत । 
तिनमें सुंदर श्याम मुख प्रतिविंवित दमकंत || ६० ॥। 
पग तल अपु मुख माधुरी देखत पलक पसार । 
ललक बढ़ति छिन छिन नई नेन न मानत हार ॥ ६१ ॥ 
मनु अंबर'-अनुराग में प्रगट्यौ श्याम सु चंद । 
नेंन चकोर अघात नहिं पिवत सुधा छवि वृंद ।। ६२ ।। 
जघन पिंडुरी माधुरी लहलहात चमकात । 
रपटि परत पग नैन के नेंक नहीं ठहरात ।। ६३ ।। 
कंचन की कदलीन के मानों खंभ लसंत । 
कोमल सौरभ सौं भरे चिकनाई सरसंत || ६४ || 
देखि माधुरी जघन की नैना रहे लुभाइ । 
दरसत सरसत रहत दूग पलक न पलक लगाइ ॥ ६५ ॥| 
कटि नितंब पर लहलहै रूप माधुरी भीर । 
दृष्टि परत लयौ मारके बिसरयौ नेननि चीर ॥ ६६ ॥| 
रूप माधुरी रसासव उदर सिंधु छलकंत । 
त्रिवली लहर तरंग छवि उठत नवल झलकंत ॥ ६७ ॥ 
भंवर नाभि गंभीर में क्रीड़त पिय दृग मीन । 
वार पार नहिं पावहीं' जदपि रहत हैं लीन ॥ ६८ ।। 
नवल जुगल कुच कमल पर भ्रमत भृंग पिय नेन | 
सौरभ रूप सु माधुरी लैं' दिन तऊ न चैन ॥ ६९ ॥। 
परसन कों कर तरसहीं दरसन दृग चपलाँइ । 
होड परी भुज नेन सौं लंपट अति तरलाइ || ७० ॥ 


१ आकाश २ पाठा० पाइहै ३ लेते हैं 

मानौं नवल सरोज की कली उरोज लसंत । 
भंवर जुगल चख श्याम के तिन पर भ्रमत बसंत || ७१ ।। 
तरफत भीतर जान कों कोरत* अलि पिय नेन । 
मृदु माधुरी मकरंद को पान करों तब चेन ॥ ७२ || 
सिलसिलाट? भयौ: दृष्टि कौं पुलकी प्रिय अंग अंग । 
वसनांचल चंचल करयो आयौ जान्यो भृंग || ७३ ।। 
तब पिय चख व्याकुल भये झलमलात सजलंत । 
मनों सरोवर रूपके भरे खरे छलकंत * || ७४ ।। 
प्रेमाश्रू छवि के मनों मुक्ता विमल परंत । 
मानों श्याम तमाल ते अनुपम जलज* झरंत ॥ ७५ ॥ 
किधौं रूप चाकीनि सौं छवि मुक्तानि दलंत । 
किधौं पान मकरंद कौ करि करि अलि उगलंत ॥ ७६ ॥ 
ऐसे नैना लाल के जबही देखे बाल | 
मृदुता * निधि भुज भरि लियौ कियौ लाल उर माल ॥ ७७ ॥ 
मै नहिं जाने नेन तुव कुच कमलनि पर आइ । 
अंचल चंचल कियौ मैं भोरें भॅवर उड़ाइ || ७८ || 
लगी झपट तुव नेन में याते चलत सु नीर । 
ऐसें कहि कहि चूँबहीं फूँकत गहि चख चीर ।। ७९ || 
वदन चंद की माधुरी निरखत नवल किशोर । 
पान करत छवि सुधा ज्यों त्रिपित न होत चकोर ॥ ८० ॥ 
मानों कुंदन कमल के दल कल गंड लसंत । 
अरुन नवल दल कंज के अधर मधुर सरसंत ।। ८१ || 


१ आकुल हो रहे हैं २ चांचल्य ३ पाठा० हयै ४ पाठा० उछलंत ५ मोती ६ पाठा० कोमल 


माधुरी लता लीला | 

भ्रमत भॅवर दृग लाल के करत पान मकरंद । 

त्रिपित न कबहुँ मानहीं अरुझे अलकनिःफंद ॥ ८२ [| 
अंग अंग छवि माधुरी निरखत नवल किशोर । 

छुटत नहीं इक अलक ते तृष्णा नाहीं थोर ॥ ८३ ॥ 
नेन नेन में चुभि रहे मुख सौं मुख सुख लागि' | 

वदन. माधुरी सुधा में रहे रसीले पागि || ८४ || 
नवल रूप छवि माधुरी-विंजन विविध रसाल । 

जेंवत दूग न अघात हें रसिक लाडिली लाल ॥ ८५ || 
पानी-पानिप पीवहीं बीरी अति अनुराग । 

तन तन सेज सुहावनी फूल फूल उर लाग ॥ ८६॥. 
सोइ भोइ सुख सेज पर ओढि प्रीति को चीर । | 
रूप माधुरी छविनि की नवल नवल कल भीर ॥८७ || 
मगन ओट कोटिन सखी ठाढ़ीं फूले नेन । 

पलक पसारे जेंवहीं छवि माधुरी सुख दैन ॥ ८८ ॥ 
विंजन-अंगन माधुरी लै वृंदावन ईश । 

सकल सहचरिनु पाई सो जूठन वर बकसीस ।। ८९ ।। 
लै लै महाप्रसाद कों त्रिपित होत नहिं नैन । 
दरसत तरसत रहत तउ तृष्णा कहत बने न || ९० || 
लेत देत हारत नहीं महाप्रसाद रसाल । 
अनन्यअली हित माधुरी बसौ नेन सब काल ॥ ९१ || 
गोरे तन की माधुरी तिनकी कहि कछु जात | 

रसिक शिरोमणि सॉवरौ निरखत छिन न अघात ॥ ९२ ॥| 


४४८ ] माधुरी लता लीला 


लीला कल माधुरी लता गावें जे मन लाइ । 
तिनके मन-द्रुम नेन सों गौर बेलि लपटाइ || ९३ ॥। 
नवल पल्लवी रहत नित माधुरी लता अनूप । 
छिन छिन में नव लहलही शोभा प्रगटत रूप ।। ९४ || 
संवत सत्रह सौ परे सरसठ दस पर चार । 
कवार मास की पंचमी कृष्ण पक्ष शुभ वार ॥ ९५ || 
लीला पूरन भई जब दिवस रह्यौ घरी चार । 
श्री व्यासनंद पद कमल बल अनन्यअली गुंजार ॥ ९६ ।। 
दोहा सब मिलिकैं भये सरसठ ऊपर तीस । 
अनन्यअली के उर बसौ श्री वृंदावन ईश ।। ९७ || 


इति माधुरी लता लीला संपूर्ण की जय जय श्री हरिवंश ॥ ५३ ॥ 


| 
| 


मान विलास लीला 
श्री प्रेमी रसिक अनन्य कुल राज राजेश्वर नागर कुल ईशनि के 
ईश ईश्वर श्री तारासुत श्री रुक्मिणिपति सकल अवतारनि को 
अवतारी श्री हरिवंश चंद्र निर्मल अकलंक अखंड नित्य अनूप परम 
मनोहर जे जे जे श्री सर्वोपरि विराजत हे गाजत हे भ्राजत हे छाजत 
है श्री हरिवंशी श्री वंशी सखी श्री दंपति की प्रान जीवनिमूरि श्री प्यारी 
की अति प्यारी छिन एक होत न न्यारी पहिरें कल झूमक सारी जाके 
पायनि परत रसिकबिहारी परम रसीली हँसीली लाड़िली चाड़िली ऐसे 
श्री व्यासनंदनो जयति ॥ श्री वृन्दावन चंद श्री निकुंज नरेश नवल 
बिहारी श्री रूप नवीली गवीली मानिनि श्री सेवक रसिकलाल छेल 
छवीलो सॉवरौ महा दीन श्री दंपति परम रसीले हँसीले लाडिले श्री 
सुरतानंद श्री रसिकानंद महा मधुर प्रेम काम केलि मत्त मतीले 
वेपरवाह स्वरूप रँगीले छैल छवीले चिकनिये मन मोहने ऐसे श्री 
राधाबळभो जयति ॥। 
दो० बंदों श्री हरिवंश के चरन कमल सुख धाम । 
जिनको बंदत नित्य ही रसिक लाडिली श्याम ।।१ ॥ 
सोई कृपा प्रताप ते वरनौं मान विलास । 
मान सहज ही होत है करत हास परिहास ॥ २ || 
प्रेम नगर तन लाडिली रूप अनूप मवास * | 
गर्व भूप तहेँ राजही मृदुता संग खवास ॥ ३ | 
हँसनि लसनि सुंदर महारानि छवीली छैल । 
देखत गर्व-नरेश के रहत न छल बल फैल २ ॥ ४ || 


१ गढ़ या किला २ गर्व रूपी नरेश के सामने छल बल और फैल टिकते नही हैं। 


४५० 


सो० 


दो० 


] मान विलास लीला 


महा मनोहर लतनि की कुंज पुंज सुख धाम । 
हँसत लसत बातनि करें बैठे श्यामा श्याम ॥ ५ ॥ 
बतबतात में सहज ही सखियन देखी पास । | 
मान कियौ तहँ लाल सौं कस्यौ हास कौ नास ।। ६ ।।. 
कहि न सकत सखि सौं कछू घुँघट पट बड़ कीन । 
पिय कौं गर्व नरेश ने लूटे चित वित्त लीन ॥ ७ ॥ | 
सुधि बुधि सब बिसरयो लला ढ़रत नेन ते नीर ।:: 


धीर वीर "कछु ना रहयो भई पीर की भीर ॥ ८ -|। 


छिन में भयो विहाल, लाल अवस्था कठिन अति | 
रहिन सकी तिहि काल, हाल लाल सखि बूझहीं || ९ ॥ 
कहौ लाडिले श्याम, भाम वाम क्यों कै भई । | 
देख्यौ मम उर धाम, काम बुरौ मैं नहिं कियौ ॥ १० ॥ 
अबही मोसो हँसिहि हँसि बतबतात लडकाइ काइ । 
मोहू पै जानि न परी करी रीस अधिकाइ || ११ || . 
वचनरचन सुनि लाल के सखि मन में अकुलाहि। 
कहत बाल सौं लाल गति गहत वाम की बाँहि ।। १२ ॥. 
बात घात हित की कहीं सुनहु प्रिये दै कान । 

रिस तौ अपने लाल सों मोसों कहा सुजान । १३ || 
हित चिंतक की सखी हों जानौं तिनकौं ओर । 

बिनु बोले कयौं जानिये परम रसिक शिरमौर २ || १४ || 


१ अरी सखी !२ हे प्रिये ! में आपकी उन हित चिंतिका हित सहचरी की सखी हूँ जिन्हें आप 
पहले से ही अच्छी तरह जानती हैं । बिना बोले कैसे जाना जा सकता है कि आप परम रसिक 
शिरमोर हैं । व्यजना यह कि आप मान त्यागकर प्रीतम से बोलिये । 


मान विलास लीला 
अथ लडेती जू के वचन :- 

श्याम नाम न सुनाव तू सुन्यौ न भावै कान । 

जहेँ लौं कारे रंग सखि रुचे न निश्चे मान ॥ १५ || 
दरस परस अरु वचन के में व्रत लीने भाम | 

ताते तू सखि भूलिकै कही न -पिय के नाम ।| १६ || 

सखी के वचन प्रिया जू सौं :- 

मानी तुम्हरी बात सब कहीं न कबहूं श्याम.| 

बसत लसत तुव नैनमें कारे तारे वाम | १७ ॥ 
श्याम रंग औरौ बहुत राजत तुव तन माँहिं । | 
ते सब दूर करे बिना यह रिस शोभित नॉहिं ॥ १८ ॥ 
परस्पर तन मन सनि रहे दूरि करे क्यों जॉइ । 

वृथा मान क्यों गहि रहीं यह दुख सहयो न जाई ॥ १९ || 
प्रात समय हित सखी सौं तुम्हरे वचन रसाल । 

तुम तौ भूलीं छिनहिं में सुधि करवाऊँ बाल || २० || 
जो जो प्यारौ करत है भावत सो सो मोहि । 

जो जो मोकौं भावही करत लाल सो सोहि ॥ २१ || 
मोकौं तौ अति भाँवती पिय नैननि में ठौर'। 

मो दृग तारे ह्वै रह्यौं लाल रसिक शिरमोर ॥ २२॥ 
मेरे तन मन प्रान ते प्यारो प्यारौ गाइ । 

अपने कोटिक प्रान पिय मो पर दये लुटाइ ॥ २३.॥ 
वंशी ने तुम सौं कह्यौ हंस हंसिनी भाम । 

न्यारे कैसें होत हैं जल तरंग प्रिय श्याम ॥ २४ ॥ 
तुम ये सब वचनावली भूलि गई छिन माँहिं । 

हाँसी की खाँसी भई " जात लही कछु नॉहिं ॥ २५॥ 


१ पाठा० भई हँसी ही में खसी 


४५२ ] मान विलास लीला 


अपने पिय के प्रेम की सुनहु बाल सुखरासि । 

तुम्हरी दासी जहाँ लगि ह्वै रह्यो तिनको दासि । २६ ।। 
सखी के वचन लाल जू सौं :- 

सुनि सुनि मम वचनावली मुख पर लसनि' लसानः | 

सखी भेष करि जाउ तुम देखत भूले मान ।। २७ || 

बोलत नहिं चितवत नहीं मंद मंद मुसिकात । 

देखत ही सखि रूप तुव मान भूलहीं जात ॥ २८ || 


५ 
बनी सहेली साँवरी मंद मंद गति चाल । 
नूपुर की धुनि सुनत ही चौंकि परी नव बाल ॥| २९ ॥ 
घूँघट पट लट दूर करि देखत भरि भरि नैन | 
भूली मान सयान सब सो सुख कहत बने न ॥ ३० ॥ 
अति आदर करि कर गह्यौ बैठी शयामसहेलि | 
कोन काज तुम करन कों आई कहो नवेलि ॥ ३१ || 
कही सहेली साँवरी कहा करत हैं श्याम । 
तुम्हरे हित अद्भुत रची कुंज पुंज सुखधाम ।। ३२ ॥। 
तब इक मेना ने कहयौ कियौ वाम ने मान | 
यह सुनि सुधि भूल्यौ सबै कंठ आइ इहि प्रान || ३३ || 
उनके हाल विहाल अति लहे कहे नहिं जात । 
देखो अपने नैन सौं जानि परैगी बात ॥ ३४ || 
प्रिया वचन :- 
मान काहि सों कहति हैं सुन्यौ न मान सुना म | 
मेना ने बैना कहे दुखित कियौ पिय श्याम || ३५ || 


१ पाठा० भइ २ पाठा० हुलसान 


मान विलास लीला [ ४५३ 


श्यामअली रग उठि चली कर पर कर धरि बाल । 
सेज सदन शिंग आइंकैं कहति कहाँ सखि लाल ॥ ३६ ॥ 
चलि बलि डोतर संज डिंग देखो पिय के हाल । 
सेज निकट पुनि आइकै कहाँ कहाँ री लाल ॥ ३७ ॥। 
निजु स्वभाव प्रगटे तबहि हँसत लसत मृदु मंद । 
कुलकि पुलःके उर सों लगी देखि रही मुख चंद ॥ ३८ ॥ 
सखी वचन प्रिया ज्‌ सौं :- 
में बहु विनती करि ररी मानी एकहु नॉहिं । 
अब तौ ऐसी मिलि गई ज्यों जलचर जल माहि ॥ ३९ ॥ 
सखि वंशी * के वचन सुनि मंद मंद मुसिकाति । 
अटके लटके सेज पर तन तन मॉहिं समाति ॥ ४० ॥ 
छल बल कल लंपट किये जीत्यौ गर्व नरेश । 
प्रिय तन रूप सवास २ में विट नुप कियौ प्रवेश ॥ ४१ ॥ 
यह सुख निरखत सब सखी वारे तन मन प्रान । 
अनन्यअली के उर बसौ यहे बानि कल मान || ४२ || 
संवत सत्रह सौ परे अरसठ दस पर तीन । 
कवार मास राका दिवस लीला पूरन कीन । ४३ ।। 
लीला मान विलास को जे गावैं मन लाइ | 
सुनि सुनि तिनके बैन प्रिय हँसें लसें लड़काइ || ४४ ।। 
दोहा मान विलास के पंद्रह ऊपर तीस । 
अनन्यअली के उर बसौ श्री वृन्दावन ईश ।। ४५ ॥ 


इति लीला मान विलास संपूर्ण की जय जय श्री हरिवंश ॥ ५४ ॥। 
6 


१ वंशी की सखी २ किला 


सेवा विलास लीला 


श्री प्रेमी रसिक अनन्य कुल ईशनि के ईश ईश्वर नागर कुल 
नरेशनि के मुकटमणि श्री तारासुत श्री रुक्मिणिपति सकल अवतारनि 
को अवतारी परम मंगल निधि अवधि आनंद मूरति श्री हरिवंश चंद्र 
अमल अलबेले अकलंक अखंड नित्त अति अनूप मंजुल सर्वोपरि 
विराजमान श्री हरिवंशी श्री वंशी सखी निजु चेरी चौदह लोक प्रशंसी 
विवि मोहन मन मोहनी श्री राधाप्यारी जू की अति प्यारी सुखकारी रस 
भारी पहिरें कल झूमक सारी जाके चरनारविंद बंदत छैल छवीलो 
साँवरौ विहारी परम रसीली हँसीली ऐसे श्री व्यासनंदनो जयति ॥ श्री 
वुन्दावनेश्वरी श्री लालजू की प्राणेश्वरी रूप अनूपा निकुज की भूपा 
छेल छवीलो साँवरौ खवास अलकलडे लडबावरे रँगीले अलबेले छैल 
छवीली परम रसीली हँसीले चिकनिये मनमोहने ऐसे श्री राधाबल्लभो 
जयति ॥ 
दो० शोभित श्री हरिवंश के चरन-चंद झलकंत । 
अद्भुत मंगल सुधा रस भरे सिंधु छलकंत ॥ १ ॥ 
प्रेमी रसिक अनन्य निजु मीन लीन तिन माँहिं । 
लोल' कलोल सु करत हैं निशि दिन जानत नॉहिं ॥ २ ।। 
ऐसे रसिक अनन्य की २ चरन कमल रज माँहिं । 
तिनमें लोटौं मगन ह्वे भ्रम तम श्रम मिटि जॉहिं ।। ३ ।| 
सोई कृपा प्रताप ते लहीौं कहौं रसखान । 
पिय की सिवकाई रसद करों जु कछुक वखान ।। ४ ।। 
पट भूषन कल मरगजे प्रिय के परम रसाल । 
अधिक चाव अरु भाव सौं पहिरे नागर लाल ॥ ५ || 


१ पाठा० लोक २ पाठा० के 

पिय हिय उमड़ी रसिकता आनॅद उर न समात | 

बनी ठनी सखि सॉवरी छविनि भनी नहिं जात ।| ६ || 
अनन्यअली के नैन में निरखत हरषत लाल । 

प्रिय की सिवकाई गही क्यों न " जगमगै भाल ।। ७ ।। 
रंग रंग कुसुमावली फूलि फूलि कैं बीन । 

हित सौं चित सौं चाव सौं मृदु मृदु लेत नवीन ।। ८ ।। 
डलियॉ रँग रँग दलनि की भरिकै लाई फूल | 
महाराजा श्री. लाडिली देखत मोद अतूल ॥ ९ || 
नृपति दास के हीय में बाढी फूल अपार । 

फूलि फूलि अति फूल के रचत-खचत सिंगार || १० || 
नख सिख फूलनि के रचे अनुपम भूषण चीर । 

नवल छवीली छविनि पर भई छविनि की भीर ।। ११ || 
मानों पिय हिय फूल की फूल रही फुलवारि । 

किधौं सु कंचन खंभ पर फूली साँझ अपार ।। १२ || 
बाल भाल पर कल रची रंग रंग की आड़ | 

जोहि मोहि सखि साँवरी नैननि पलकैं छाँड ।। १३ ॥ 
मनु सुहाग की छवीली छवि हिलिमिलिकैं कुलकाति । 

रूप अनूप सु चंद पर 'बतबताति लड़काति || १४ || 
अति. सुरंग महदीनि के चित्र विचित्र बनाइ । 
अलकलड़ी करतलनि की शोभा कही न जाइ ॥ १५ || 
नाथ हाथ ले हाथ. में साथ दये मन प्रान । 

देखि मोहनी सोहनी भई चित्र सी बानि ॥ १६ || 


१ पाठा० कौन २ अथवा 

] 


जुगल विमल कल उरज पर चित्र विचित्र बनाव । 
अपने तन मन भुजनि के चित्रे बहु विधि भाव ।। १७ || 
लंपटता लंपट जु की छवि कल रतिनि अनंग । 
मनु मोहन गिरि जुगल पर करत तपस्या संग ॥ १८ || 
अतर गुलाबनि सौं सन्यौ अतिही कोमल चीर । 
बानि ठानि कर कमल पर राख्यौ सौरभ भीर ।। १९ || 
तिन पर प्रिय के पद कमल राखे श्याम सहेलि । 
जावक अरु महदीनि के चित्रत चित्र नवेलि ।। २० ॥ 
चित्रत चितवति चित्र में चित्र विचित्र रचंत । 
शोभा रचना चतुरता कोऊ नाहि बचंत ॥ २१ | 
जावक महदी जिन कहो सुनि ले इनके नाम । 
पिय हिय के अनुराग की छविनि छवीली दाम" ॥ २२ ॥ 
चरननि छवि देवीन कों ए सब पूजन आइ । 
अपनी शोभा छविनि की माला लै पहिराइ ।| २३ ॥ | 
करत तपस्या तेज वर बढ्यौ पढ्यो नहिं जाइ । 
अरुन वरन चटकनि २ किरनि जहाँ तहा रही छाइ । २४ ॥ 
देवी ने वर * वर " दयौ छवि शोभा अपनाइ । 
क्यों न छविनि शोभा बढ़े मन भाये फल पाइ ।। २५ || 
देखि चतुरता चतुर की नागरि परम सुजान । 
इत शोभा अपु चरन की उत पिय कर चपलान ॥ २६ ॥ 
गौर श्याम मुख चंद के प्रतिविंवन झलकात | 
शोभा में शोभा बढ़ी सोभा" कही न जात || २७ || 


१ माला २ चटकीली ३ श्रेष्ठ ४ वरदान ५ वह कान्ति 

देखि देखि छवि लुभि रहे ज्यों प्रति चंद चकोर । 
नागरता आशक्तता देखि रही चहुँ ओर ॥ २८ ॥ 
रस सागर उमड़े चले विवि उर में न समाइ । 
परस्पर बाढी रीझ अति चित वित दये लुटाइ ॥ २९ ॥। 
नख शिख अपने इष्ट को अद्‌भुत कियौ सिंगार | 
अंग अंग कल छविन पर चित वित वारे डार ॥ ३० ॥ 
मेरी दृष्टि सु जिन लगै यह डर मन में आन । 
सुंदर चिवुक कपोल पर दियौ * दिठौना बान || ३१ || 
मानौं लंपट लाल की लंपटता ललचान | 
दरस परस वर करनि कौं अधर सुधा रस पान ॥ ३२ ॥ 
रूप छविनि सिंगार पर तोरत मन तुन डारि । 
वारि वारि कैं २ पीवहीं बार बार ' ही वारि * ॥ ३३ ॥ 
दोऊ करवर जोरिकें विमल आरसी लीन । 
सनमुख ठाढ़ी सखि लिये इर! सहेलि प्ररीन !! ३४ ।। 
हरषत निरखत मुकर में £! एने कल सिंगार | 
छेल छवीली लाड़िली परम महा 'रेझदार |! ३५ ॥ 
बेना + सैना छविनि कौ अपनों अपु छर खोल | 
बान्यौ श्याम सहेलि कौं भाल चंद पर लोल || ३६ || 
छवीली की छवीली छविनि मनौं मंडली जोर | 
मंडल कल छवि चंद पर निर्त करत छवि टोर ॥ ३७ ॥ 
मंडल कल छवि चंद पर मनु निर्तत लडकाति । 
देखि देखिकै लाडिली मंद मंद मुसिकातिं ॥ ३ 


१ पाठा० दिये २ उतार उतार कर ३ पुन: पुन: ४ जल ५ भाल प्रान्त पर धारण किया जाने 
वाला एक भूषण विशेष 

१ पाठा० महाप्रसाद सखि सकल को २ पाठा० ते ३ नेत्रो में ही विचार कर रही है । 


श्याम सखी के वदन की शोभा कही न जाइ । 
शोभा बाढी नैन कौं देखत छिन न अघाइ ॥ ३९ || 
कमलाकार सु थार कल मणिन खच्यो झलकात । 
मनु विकसीं कमलावली रॅंग रॅंग चषकनि पॉति || ४० ॥ 
भाँति भाँति विंजन रसद भरि भरि धरे बनाइ । 
श्याम सखी सुख रुख लिये खावत अति सुख पाइ ॥ ४१ ।। 
सुख में सुख उपजावहीं मुख में देत सु कोर । 
त्यौं त्यौं मुख प्रगटहीं रुचि छवि औरे ही और ॥ ४२ ॥ 
नीर सीर अँचवावहीं भीर सुगंधनि भृंग । 
मृदु पट कर मुख पोंछहीं तुष्ट पुष्ट अंग अंग ॥ ४३ ॥ 
महाप्रसाद सखियन सकल" बॉटि बॉटिकें देत । 
पाछे फिर ' सखि साँवरी सो प्रसाद वर लेत || ४४ ॥। 
विविध सुगंधनि सौंज ले कोमल कोमल पानि | 
श्री प्यारी की रुचि लियैं हित सों बीरी बानि ।। ४५ ।| 
रसद सुखद बीरी मृदुल रुचि लै मुख में देत । 
श्याम सखी पर झुकिहि झुकि प्यारी बीरी लेत ॥ ४६ ॥ 
वदन पीकदानी करी धरि उगाल की आश । 
लोचन सोचत ' सॉवरी अति लालच की रासि ।। ४७ || 
हँसिकै बाल कृपाल ने दयौ उगाल रसाल । 
कुत कुत धनि धनि सॉवरी कहत निहाल निहाल ॥ ४८ ।। 
फूल गुलाबनि दलनि को लियौ बीजनौं हाथ । 
भोज्यो अतर गुलाब सौं त्रिविध पवन हू साथ ।। ४९ || 

सनमुख ठाढी रुख लिये मृदु मृदु करत समीर । 
श्याम सखी के हिये में बाढत मोदनि भीर ।। ५० || 
आज काज मेरे भये हाथ सनाथ अतूल । 
रीझी मो पर लाडिली अंगनि बाढी फूल ॥ ५१ || 
वन बिहरनि कों उठि चली अली मिलीं सब आइ । 
अपनी अपनी सोंज ले आनॅद उर न समाइ ॥ ५२ ॥ 
जिहि जिहि मग पग धरति हैं अति सूकुमारि नवेलि । 
पलक सोहनी १ सोहनी २ करत जु श्याम सहेलि ॥ ५३ ।। 
पानदान लै पानि में कुसुम बीजनो लीन । 
करत टहल अति चाव सों श्याम सहेलि प्रवीन । ५४ ॥ 
जिहि जिहि फल दल फूल पर चितवति भाम सुजानि । 
दौरि दौरि! सो लावहीं देत प्रिया के पानि" || ५५ ॥ 
सकल टहल मन भावती करत आपुने हाथ । 
टरत नहीं छिन पास ते रहति प्रिया के साथ || ५६ ॥। 
देखि निकुंजनि कुंज वन पुनि निजु मंदिर आइ। 
रुचि के विंजन लाइकैं ख्वाइ प्याइ सुख पाइ || ५७ || 
विविध फूल के मोद " लै रची सेज सुखदाइ । 
तिन पर राजत लाडिली निद्रा जुत अलसाइ ॥ ५८ ॥| 
श्याम सखी ने प्रिया की लीनी मधुरी बीन । 
गावत बजवति मधुर मृदु रस जस तान नवीन ।। ५९ ॥ 
उमगि उमगि कैं गावहीं नव नव तान रसाल | 
रीझि रीझिकैं देत हैं बाल कृपाल उगाल ॥ ६० ॥| 


१ सुन्दर २ बुहारी ३ पाठा०.तोरि ४ हाथों में ५ सार 

देत रीझ मन भाँवती लेत रीझ सखि श्याम । 
अलसति जृंभित झपत दृग सोइ भोइ रस काम ॥ ६१ || 
चरन कमल कोमल विमल मंदहि मंद पलोटि | 

दरस परस में निपुन अति लेत देत सुख कोटि ॥ ६२ ॥ 
मृदु अँगुरी अँगुरीनु सौं चुटकति मंदहि मंद । 

पग तल में कबहूं निरखि अपनों मुख सुख चंद ॥ ६३ ॥ 
चुंबत छवावत नेन सौं कबहूँ उर लों लाइ । 

देखत शोभा चरन की रहत लुभाइ लुभाइ ।| ६४ ।। | 
प्रीति रीति सखि श्याम की देखत रीझी बाल । | 
अतिहि प्यार सों भुज भरो लीन कीन उर माल ॥ ६५ || र 
मुख सौं मुख सुख जोरिकें अधर सुधा रस देत । | 
रीझि रीझि पिय हिय भरति संपति सुरत समेत १ || ६६ | 
देत लेत हारत नहीं संपति सुरत लडाइ | 
न्यारे प्यारे होत नहिं बढ़त चौगुने चाइ || ६४ || | 
मेन चेन में रैन सब छिन सम जानी नॉहिं । 

पलक पलकर में बढ़त री ललक नवल मन माँहिं ॥ ६८ £। 
छूटि टूटि लट पट गये भये सुरत सिंगार । | 
कोन कहे छवि फवि सखी जानत देखनहारि ।। ६९ || 
मनु राजत * गजराज कल मते मैन रस रंग | 

अलसत जुंभित उठे विवि लज्जित बलित अनंग || ७० ॥ 


१ सुरत के साथ अनेक सुख संपत्ति भर रही हैं २ क्षण क्षण में ३ पाठा० मनोराज 

माखन मिश्री मलाई लै पिय प्यारी कों देत । 
प्रथमहिं प्रिया खवाइकैं पाछे प्रीतम ' लेत || ७१ || 
नीर सीर अंचवाइकैं पाछे अचवत श्याम | 
बीरी कोमल ख्वाइकैं लयौ उगाल सुखधाम ।। ७२ ॥ 
अति विदग्ध लड़वावरे परस्पर किये सिंगार | 
रीझि रीझि बलि जात हैं भरि भरि ले अँकवार ।| ७३ ।। 
लाल पाग पर बाल ने धरी चंद्रिका बानि । 
उमगि उमगिकें नाचहीं रसिक नरेश सुजान || ७४ ।। 
चरननि पर सिर लावहीं बार बार मन वारि । 
नव नव निरत सु करत हैं कहि न सकत विस्तार ॥ ७५ ॥ 
कोक कला संगीत के रस समुद्र अंग अंग | 
हावनि भावनि नवल के उठत अनंग तरंग ।| ७६ || 
रीझ रीझ कैं लाडिली भरि लीनौं अँकवार । 
अधर सुधा रस देत हैं, प्यारी परम उदार २ || ७७ || 
मगन ओट कोटिन सखी दंपति संपति सार । 
निरखि हरखि कैं देत हैं सुख पर चित वित वार ॥ ७८ ॥ 
रसिक रसीले लाल बिनु को समुझै यह प्रेम । 
रेगे रंगीली टहल में टहल करत जुत नेम || ७९ ॥| 
निशि दिन प्रिय की टहल के तन मन वच व्रत लीन । 
अपु जस रस न सुहात है प्रिय जस रस बस कीन ॥ ८० || 
भूलूँ कब जस आपने फूले इहि जस माँहिं । 
अनन्यअली हित टहल में निशि दिन जानूँ नाहि ॥ ८१ || 


१ पाठा० आपुन २ पाठा० सीखति कछू सयान 


आ... तवार तीला य 
प्रिय के रस जस गावहीं मैना कोकिल कीर । 
सुनत रसिक तन मन दिये ढ़रत नेन ते नीर ॥ ८२ ॥ 
भाँति भाँति मेवा पगी चुगवत अँचवत नीर .। 
रीझि रीझि बलि जातःपिय धनि पिक मेना कीर ॥ ८३ ।| 
गौर :व्रन देखत जहाँ तहाँ रहत हैं भूल । | 
तिनकी सेवा करत हें विविध रंग ले फूल ।। ८४ ॥| 
जिहि जिहि मग पग प्रिया के देखत चिह्न रसाल । 
तिहि रज में पिय मगन ह्वे लोटत कहत निहाल ॥ ८५ ॥ 
फूल दलन की सेज पर बैठी छवि सों बाल । 
चरन कमल कल धोइकें पीवत.जीवत लाल || ८६ || 
पिय हिय जिय रसरीति की प्रीति मुदुलता प्रेम । 
प्रिय हिय जिय में चुभी सो उर सों लगी तजि नेम ॥ ८७ ।। 
प्रेम सुधा सागर नवल उमड़त छिन छिन मोहिं | 
विवि के उर न समात हैं नेम रहत कछु नॉहिं ।। ८८ ।| 
उठत तरंग सनेह नव प्रेम मई रस मेन । 
मीन लीन सखिजननि के खेलत झेलत नेन ।। ८९ || 
अलकलड़ी की रुचि लिये परम रसिक शिरमोर । 
करत टहल मन भावती रुचत न मन कछु ओर ॥ ९० ।| 
भाँति भाँति सेवा विविध करत आपुने हाथ । 
सावधान सब समै में मानत हाथ सनाथ ॥ ९१ || 
भूषन वसन सु बाल के परस होत सम प्रान । 
नव नव गुन गन भाम के उमगि करत हें गान ॥ ९२ ।। 


१ पाठा० नाथ 


सेवा विलास लीला [ ४६३ | 
श्री प्रभु की * प्रभु लाडिली तिनकी टहल अपार । 
श्री हरिवंश कृपा बिना कहे लहै को पार ॥ ९३ ॥ 
श्री हरिवंश कृपाल की कृपा जु जिन पर होइ । | 
यह रसरीति निकुंज की नीके जानें सोइ ॥ ९४ ॥। 
पिय की सिवकाई कही लही जु मति अनुसार । 
श्री हरिवंश प्रताप बल अनन्यअली गुंजार ॥ ९५ || 
लीला सेवा विलास भई नई भाँति रसरीति । 
श्री हरिवंश कृपा बिना आवे नहिं परतीति ।। ९६ ।। 
इहि रस में जे रसि रहे सो हित जू के दास । 
तिनके चरन सरोज में अनन्यअली को वास ॥ ९७ || 
जे यह लीला रसद २ को करें पाठ सब काल । 
ते हित.प्यारी बाल की पावें टहल रसाल ।। ९८ || 
संवत सत्रह सौ परे सरसठ पर दस चार । 
कार्तिक मासे अष्टमी शुक्ल पक्ष शुभ वार ॥ ९९ ॥ 
"ता दिन लीला भई है अद्‌भुत सुखद रसाल | | 
अनन्यअली के उर बसौ प्रिय कौ सेवत? लाल ॥ १०० ॥ 
दोहा सब मिलिके भये इकसठ पर चालीस । | 
अनन्यअली के उर बसौ श्री वृन्दावन ईश || १०१ || 


इति लीला सेवा विलास संपूर्ण की जय जय श्री हरिवंश ॥ ५५ ॥ 


१महाप्रभु श्री हरिवंश की अथवा रसिक शेखर श्यामसुन्दर की २ रसदात्री ३ पाठा० सेवक 

श्री प्रेमी रसिक अनन्य कुल नरेशनि के नरेश तिनहू के शिरमौर 
श्री हरिवंश चंद्र निर्मल अकलंक अखंड नित्य अनूपम मंजुल परम 
पूज्य सर्वोपरि विराजमान श्री तारासुत श्री रुक्मिणिपति सकल 
अवतारनि को अवतारी महाराज शिरोमणि महामंगल परमानंद निधि 
स्वरूप श्री हरिवंशी श्री वंशी सखी रँगीली परम रसीली हँसीली छिन 
एक होत न न्यारी श्री राधाप्यारी की प्यारी पहिरैं कल झूमक सारी जाके 
चरन कमल नित प्रति बंदत छैल छवीलौ रसिकबिहारी निकुंज नरेश 
सुरतानंद महा मगनी श्री कुँवर अलबेले श्री राधाबळभलाल महा मंगली 
प्यारी प्यारो प्रानपति अलबेले ऐसे श्री व्यासनंदनो जयति ।। 
दो० श्री राधाबल्लभलाल के विमल चरन अरविंद । 
मेरे मन में नित द्रवौ विमल रूप मकरंद ।| १ || 
तिहि बल श्री हरिवंश के निर्मल चरन सरोज । 
बंदौं नित चित लाइकै तब पाउँ रस खोज ॥ २ ।। 
सोई कृपा प्रताप ते वरनों विमल विलास । 
दंपति संपति विमल कल कोमल कांति प्रकाश ।। ३ ।। 
वृन्दावन की विमलता प्रथमहिं उर में लाव । 
फूल फलनि दल दलनि में गोर श्याम झलकाव ॥ ४ ।| 
निर्मल रँग रँग मणिन के रंगमहल झलकंत । 
मंजुल चित्र विचित्र कल रस समुद्र छलकंत ॥ ५ || 
रंग रंग द्रुम बेलि कल रंगमहल पर झूमि | 
रंग रँग भृंग विहंग कल तिन पर करत सु धूमि ।। ६ ।| 


विमल विलास लीला [ ४६५ 


तिहि मधि सिंहासन खच्यौ कुंदन मणि रँग रंग | 
अति निर्मल कल झलमले धर ते कछुक उतंग ।। ७ ।। 
नव नव चित्र विचित्र कल शोभा कही न जाइ । 
कुसुम परागन की गदी सौरभ सौं छिरकाइ ।।८ ॥ 
शोभित तकिया फूल के रचना कही न जाइ । 
सोऊ निर्मल मुकर से अति कोमल झलकाइ ॥ ९ ॥ 
तिन पर बैठे छविनु सों श्री राधाबलभलाल | 
नख शिख तन कल मुकर से झलकत परम रसाल ॥ १० ॥ 
कीये विविधि सिंगार कल कोमल विमल अनूप । 
चहुँ दिशि ठाढ़ीं सहचरी निरखत दंपति रूप ।। ११ || 
अपने अपने गुननि कों प्रगट करत सब वृंद । 
देत रीझ मन भावती श्री वृन्दावनचंद || १२ ॥ 
जे जे कहि कहि लेत हैं मृदु मुसिकनि बकसीस । 
अरु भूषन पट देत हैं श्रीवृन्दावनईशा ।। १३ ॥ 
देखि सखी कल विमलता तन वन घन झलकंत । 
वन में तन तन में जु वन प्रतिविंवन चिलकंत ॥ १४ ।| 
रंगमहल में झलमलें प्रतिविंन सब ठौर । 
तिनमें झलमल होत सखि जुगल रसिक शिरमोर ॥ १५ || 
छकीं रूप में सब सखी प्रतिविंवनि ढिंग आइ । 
दिखवत गुण प्रतिविंव कौं आनंद उर न समाइ ॥ १६ ।। 
उमगि उमगि सब नाचहीं करत मधुर कल गान। 
हाव भाव दिखवत नवल बजवत नव नव तान ।। १७ || 

यह कौतिक वर देखिकै हंसत लसत प्रिय लाल । 
जो जो ये कछु करत हैं सो प्रतिविंवनि हाल || १८ || 
अनन्यअली तू देखि री सकल सखिन के हाल । 
हसि हसि अति लड़काइकें ऐसें कहत सु बाल ॥ १९ ॥ 
अनन्यअली पर गिरत प्रिय हँसि हँसिकै लडकाइ । 
लटकत पटकत करतलनि आनेँद उर न समाइ ॥ २० || 
अलकलड़ी लड़बाबरी छैल छवीली बाल । 
कबहुँ कहत हैं लाल कौं देखि सखिन के हाल ॥ २१ || 
कबहूँ पिय के अंक में हँसि हॅसि परत सु बाल । 
धनि धनि सो छिन मानहीं छेल छवीलौ लाल ॥ २२ ।। 
कयौं मुरकैं ये सब सखी वंशी करौ उपाइ । 
मो उर अंचल में दुरौ अलकलड़ी सुखदाइ ।। २३ ।। 
वंशी के उर सौं लगी अंचल दियौ उढ़ाइ । 
पाछे आछे छयौ पिय आनॅद उर न समाइ || २४ [| 
देखत चहुँ दिशि सहचरी इक इक मन के माँहिं । 
गौर श्याम छिन एक में कित गये दीखत नाहि ॥ २५ ॥। 
सब सखि कौं निजुसखी ने लीनी निकट " बुलाइ । 
तुमकों हम दरसावहीं गौर श्याम सुखदाइ ।। २६ ॥ 
उर अंचल निजुसखी ने दूरि कियौ मुसिकाइ । 
हँसत लसत निकसे उभय अलकलडे लड़काइ ॥ २७ || 
हँसत लसत बैठे उभय सिंहासन पर आइ । 
सो छवि जानत नेन मन कापै २ वरनी जाइ ॥ २८ || 


१ पाठा० सखी २ पाठा० कापर 

चिते चिते निजुसखी तन अलकलडी मुसिकाइ । 
तब समझी प्रतिविंव निजु सब आली सकुचाइ ।। २९ ।। 
नमित ग्रीव करि धरनि तन चितवत रहीं लजाइ । 
दृग कोरनि पिय ओर मुख चिते चिते मुसिकाइ ॥ ३० ॥ 
समुझि समुझि सकुचात हैं मुसिकत लजत सहेलि । 
दृग कोरनि चोरनि चिते देखति रूप नवेलि ।। ३१ ॥ 
कौतिक में कौतिक भयौ कौतिक कहे न जाँड । 
गोरी के कुच कमल में जुगल श्याम झलकाँइ ॥ ३२ ॥| 
उरजन में पिय अपनपौ देखत सब सुधि भूल | 
तीन रंग वर कमल से रहे नेन कल फूल ।। ३३ ॥ 
सुनहु वीनती नवल इक नागरि नवल प्रवीन । 
तव कुच कंचन महल में शोभा बढ़ी नवीन || ३४ ।। 
जैसौ देखो अपनपौ तुव कुच निर्मल माँहिं । 
ऐसें तुम निजु अपनपौ देखत हौ कै नाँहिं ॥ ३५ ॥ 
मो उर-मुकर में अपनपौ देखत हौ तुम बाल | 
किधौं नहीं देखत प्रिया अपनौ रूप रसाल ॥ ३६ ॥ 
वचन रचन सुनि लाल के मृदु मुसिकानी बाल । 
उर सों लियौ लगाइकें कीनौं श्याम निहाल || ३७ ॥। 
जल थल फल दल फूल में गौर श्याम झलकॉइ । 
जोहि मोहि रहीं सब सखी व्योरो कह्यो न जाइ ॥ ३८ ।। 
आसपास प्रतिविंव कल झलमलात सब ठौर । 
तिनको वरनन को करे छिन छिन में छवि और ॥ ३९ ॥ 

मते मैन रस बस उभय सेज सदन में आइ । 
पौढे गलवाँही दिये तन तन माँहिँ समाइ ।। ४० || 
मैना कौ प्रतिविंव कल झलकत प्रिय मुख माँहिं । 
मनौं रूप शशि महल में छवि मैना चपलाँहिं ।। ४१ || 
तिनकों देखत लाडिलो कहत रसद मृदु बैन । 
तुव मुख में मेना लसै सो छवि कहत बने न || ४२ ।। 
मनौं रूप के चंद में छवि मैना लडकाइ । 
कौन ठाँय ' ह्वै कै गई यह समुझी नहिं जाइ ।। ४३ ।। 
नेन नासिका श्रवन मुखर द्वार चार सुख देन । 
कोन द्वार ह्वैकें गई कहो लड़ेती बेन || ४४ ॥ 
सुनि प्यारे के वचन प्रिय चितइ मृदु मुसिकाइ । 
मेना इक देखी तहा चटकनि' दई उड़ाइ ।। ४५ | 
तब प्रिय मुख सुख चंद में कछु न लाल दरसाइ । 
तब समुझ्यौ प्रतिविंव कल सकुचो मुदु मुसिकाइ || ४६ ॥ 
समुझि समुझि सकुचत लला लजत मंद मुसिकाइ । 
गोरी के उर विमल सौं लपटत है कुलकाइ ।। ४७ ।। 
दुरे बहुत नहिं दुरि सके अति निर्मल तन भाम । 
रूप पुरा मनु नगर में राज करत नृप श्याम || ४८ || 
हुलसि हुलसि हिय लपटहीं करत जु विमल विलास । 
लेत.देत सुख नवल नव पूरत मन मन आस || ४९ || 
विंजन विविध विलास के अधर सुधा रस पान । 
विमल नक्ल कल रूँप जल पीवत त्रपित न मान ॥ ५० ।। 


१ पाठा० हयाँ २ पाठा० कल ३ चुटकी बजाकर 

सो प्रसाद वंशी सखी लें दृग पलक पसार | 
अनन्यअली हित छविनि पर चित वित डारे वार ॥ ५१ ॥ 
यह लीला पूरन भई अद्भुत विमल विलास | 
श्री हरिवंश कृपा बिना को पूरे मन आस.॥ ५२ ॥ 
लीला विमल विलास कों जो नित चित में लाइ । 
गौर श्याम की विमल छवि ताके' उर झलकाइ || ५३ ॥ 
नवल विमलता नित रहै श्री वृन्दावनचन्द । 
अनन्यअली के उर बसौ नसौ और तम वृन्द ।। ५४ ॥ 
संवत सत्रह सो परे सरसठ दस पर चार । 
अगहन मासे त्र्योद्भशी कृष्ण पक्ष शुभ वार || ५५॥ 
दोहा विमल विलास के छप्पन भये रसाल । 
अनन्यअली के उर बसौ श्री राधाबललभलाल ।। ५६ ॥ 


इति लीला विमल विलास संपूर्ण की जय जय श्री हरिवंश ।| ५६ ॥ 


१ पाठा० तिनके 

श्री प्रेमी अनन्य कुल राज राजेश्वर नागर कुल ईशनि के ईश्वर 
सकल अवतारनि के अवतारी श्री तारा किशोर श्री रुक्मिणिपति श्री 
हरिवंश चंद्र निर्मल अकलंक अखंड नित्य अनूप मंजुल सर्वोपरि 
विराजमान श्रीहरिवंशी सखी श्री ललितादिक सखीनि की मुकटमणि 
श्री लाडिली लाल की जीवनिमूरि परम मंगल सुधा सार रस सिंधु श्री 
प्यारी की अति प्यारी छिन एक होत न न्यारी पहिरै कल झूमक सारी 
जाके पदारविंद नित प्रति बंदत बिहारी ऐसे श्री व्यासनंदनो जयति ॥| 
श्री वृन्दावनचंद विपिन नरेश निकुंज बिहारी विलासी महामंगल 
परमानंद सुधा सार रस सागर परम रसीले हँसीले वेपरवाह स्वरूप 
महा मधुर रस प्रेम मनोज सुधा रस मंत्र छकीले सुरतानंद सुरत केलि 
थकीले छैल छवीले अलबेले चिकनिये मनमोहने ऐसे श्रीराधाबलभो 
जयति ॥ 


दो० जे जे श्रीहरिवंश हित पग पंकज मृदु चारु । 
बंदौं नित चित लाइकैं पाउँ सुख को सार ॥ १ ॥ 


दु० श्री वृन्दावन मंजुल धामा, विलसत तहॉ श्याम श्री श्यामा । २ | 
तिहि मधि मंजुल कुंजनि झलक, वरषत रस शोभा सुख दलकै | ३ । 
तिनमें मंजुल सेज सुहाई, तिन पर रसिक जुगल विलसाई । ४ । 
विलसत हँसत गई सब रजनी, तौऊ कोउ अघात न सजनी । ५ । 
घरी चार रजनी ह्वै ' जबही, जित तितते सखि आई तबही ।६। 
अपने अपने करि सिंगारा, भाँति भाँति छवि रूप अपारा | ७ | 
बनी ठनी सब सखि अलबेली, एक एक ते सरस नवेली ।८। 
जुगल सनेह प्रेम रस रंगी, दंपति संपति मती २ मतंगी।९। 


१ पाठा० रही २ पाठा० मत्त 

रूप गुननि छवि कहत बने ना, तिनके सुख सब जानत नैना | १० | 
दंपति के सुख में सरसीली, चरचा में अति चतुर रसीली । ११ । 
चहल पहल सखियन सुखकारी, परिचर्या में कछु विस्तारी । १२ । 
सखियन शोभा टहल सिंगारा, तिनमें कहे कछुक विस्तारा । १३ । 
गुन विद्या छवि रूप न ओरें , कैसे कहौं सु मो मति थोरें | १४ । 


दो० गुन विद्या छवि रूप सखि सागर अगम अपार । 
अनन्यअली कहत न बने देखत चित वित वारि ॥ १५ ॥ 


दु० कछु कछु भोर भयौ री जबही,जूथ जूथ सखि आई तबही । १६ | 
सेज महल चहुँ दिशि यौं राजें, मनों कंज चपला शशि भ्राजें १७ | 
खग मृग भेंवर सखिनि की भीरें जुगल दरस कों सबै अधीरे । १८ | 
मगन ओट दंपति छवि दरसें, नेन चकोर सबनि के तरसें । १९ | 
विविध राग में सब सुख गावैं, केतिक बाजे विविध बजावैं । २० । 
विविध पिंजरा विविध विहंगा, ले ले पढवति केलि अनंगा । २१ | 
ज्यों ज्यौं सखि खग पढ़वति गावें, त्यौं त्यों सोवत विवि सुख पावैं । २२ । 


दो० कोलाहल आनंद यहे सुख गन कहत बने न | 
नेननि के रसना नहीं रसना के नहिं नैन ॥ २३ ॥ 


दु० वंशी वंशी की इक चेरी, बैठी जुगल सेज ते नेरी । २४ । 
चंदन से मुख देखे खोलें, पुनि उढाइकैं रहीं अबोलें । २५ । 
वंशी की सखि चरन पलोटें, लेत देत सुख नव नव कोटैं । २६ । 
मंद मंद मृदु पग सहलावैं, कोमल कर अगुरिनु चटकावैं । २७ । 
उत वंशी श्रवननि मुख लावै, मंद मंद रति बात सुनावै । २८ । 
जगवति करत अनेक उपाई, तऊ कोउ जागे न जगाई ।२९। 
ज्यौं ज्यों सखी जगावैं गावैं, त्यो त्यों खरे जुगल लपटावैं | ३० | 
प्यारी के पग तल कल ऐसें, पिय अनुराग आरसी जेसें । ३१ | 

तिनमें सखी अपनपो देखें, पावत सुख मुख देखि विशेखें । ३२ । 
पग तल कल मन देत निहारैं, करजनि सों लिखि सुरत विहारें । ३३ । 
सिलसिलाट सौ भयौ जु जबही, जागि उठी श्री गोरी तबही । ३४ । 
पिय सौं बतबतात शिथिलावें, प्रेम मैन माते अलसावें । ३५ | 
मो पग तल में गुदगुदि होई, लिख्यौ किनहु ' कछु समुझि न सोई । ३६ । 
देखो कोऊ सखि तौ नाहीं, किधों कीर पिक मैना आहीं | ३७ | 
पीत वसन के भोरै सारी, पहिरी मरगजी नवल बिहारी । ३८ । 
उतरे सेजहि ते पिय जबही, छिपि गई सेज तरे सखि तबही । ३९ । 
अनन्यअली वंशी के पाछें, मगन ओट दोऊ छिपि आछै | ४० | 
दुरी सु नेरे दृष्टि बचाई, दोऊ के कौतिक दरसाई । ४१ | 
रोकति हँसनि दसन गहि रसनी २, हरषत निरखत सुख छवि लसनी । ४२ । 
इत उत देखत लाल बिहारी, इत तौ खग नाहीं सहचारी । ४३ । 
उठि बैठी आलस जुत प्यारी, अँग अँग सुरत रंग छवि न्यारी । ४४ । 
प्रिय ने पिय कौ वंशी जानी, पकरे दोऊ कर मुसिकानी । ४५ । 
रख्यो गोद पर सिर सुकुमारी, लंपट हरषत सरसत भारी । ४६ । 
पिय की पीठहि में करतलही, दीनी प्रणय कोप करि कलही । ४७ । 
सिथिल वचन कहि मृदु मुसिकाई, क्यों री ! इतनी करत ढिठाई | ४८ । 
पकरि रख्यौ सिर जघननि माँहीं, लंपट लै सुख बोलत नाहीं । ४९ । 
छोरौंगी जु आजु तब तोकौं, साँची बात कहै जब मोकों । ५० । 
मो पग तल में लिख्यो कहा री, सोई कहि अरु हा हा खा री । ५१ | 
तब मुसिकाइ कही जु बिहारी, छुट्यौ न चहिये मोकों प्यारी । ५२ । 
कृत कुत कहत निहाल निहाला, सहजहि सब सुख दये कुपाला । ५३ । 
तब प्यारी ने प्रीतम जान्यौ, हास सिंधु उमड्यो न समान्यौ । ५४ । 


दो० नवल नेह आनंद के उमड़े सागर आइ । 
कोऊ के न समात उर हँसत गिरत लपटाइ ॥ ५५ ।। 


१ किसी ने २ जिह्वा 

परस्पर तन तन पर गिरें हँसें लसें हरषाइ । 
मानों आनॅद सिन्धु में पैरत गोता खाइ ॥ ५६ ।। 


दु० हंसत लसति वंशी की चेरी, आई दंपति के अति नेरी । ५७ | 
हँसि हॅसि कहत गूढ़ रस बैना, लाज हास बढवति रस मैना । ५८ | 
आज कहा है री बलि जाउँ, मोकों कहो भेंद कछु पाउँ । ५९ | 
आज कहा रीझी रस भीनी, लाल पीठ में करतल दीनी । ६० । 
बिच बिच सिथलाने मृदु बैना, समुझि न जाइ पगे रस मैना | ६१ | 
कै करतल दै दै स्यावासी, हँसति लसति नहिं लेत उसासी । ६२ । 
कै अपराध लाल ने कीनौं, ताते सीस जघन बिच दीनों । ६३ । 
किधौं करन रति चोरी धसहीं, ताते जंघ जुगल बिच कसहीं । ६४ । 
प्रणय कोप सौं कछु इक दरसै, इत लंपट कछु सरसै तरसे । ६५ । 
कहति कहा हो कयौं सकुचौई, कहौ निशंक भई जो जोई । ६६ । 


हौं तुम्हरी वंशी की चेरी, ललितादिक नहिं कोऊ नेरी । ६७ | 


दो० अनन्यअली के वचन सुनि सकुचि मंद मुसिकाइ । 
सोई पीत पट ओढ़िकैं आनॅद उर न समाइ || ६८ ॥। 
रूप छविनि आनंद यह लहत कहत सु बने न | 
के जानें विवि रसिकवर कै सखिजन मन नैन ।| ६९ || 


दु० करत विचार सकल नवला री,कौन उपाइ उठें अवला री | ७० | 
तव इक पिंजरा में खग तीनै, शुक पिक. मैना परम प्रवीनें । ७१ | 
प्यारी कों हम सहज उठावैं, जामें सहज परम सुख पावैं । ७२ । 
बोलत अति कल शुक पिक मैना, सखि की पिसुनि १ करत सुख दैना | ७३ । 
अहो लाडिली नवल रॅगीली, सहज रूप छवि नवल अँगीली । ७४ । 
तुव पग तल में लिखि गई जोई, उठौ बतावे चेरी सोई । ७५ | 


१ चुगली 

शुक पिक मैना के सुनि बैना, उठि बैठी माती रस मैना । ७६ | 
मुरि मुरि अलसत लेत जॅभाई, दै चुटकी वंशी बलि जाई । ७७ । 
मुसकति चितवति पिंजरा ओरें, उठे टहल हित पिय चित चोरें | ७८ । 
ठाढी ले पिंजरा कर घारें, प्रिय की छवि पर तन मन वारें । ७९ । 


दो० खोलि पिंजरौ बाल ने लै मैना पिक कीर | 
राखे अपु करतलनि पर शोभा सुख छवि भोर ॥ ८० ॥ 


दु० शुक पिक मैना के सिंगारा, तिनकी शोभा छविनि अपारा । ८१ | 
जलज मणिन की दुलरी माई, शोभित ग्रीवनि में अधिकाई । ८२ । 
पाइन में नुपुर मणि सोहें, झनक भनक सुनि धुनि मन मोह । ८३ । 
चित्र विचित्र सहज छवि वृंदा, जोहि मोहि मनमोहन चंदा । ८४ । 
खग वन सखिजन जुगल शरीरा, परस्पर प्रतिविंवित छवि भीरा । ८५ । 
सुख शोभा छवि रूप न ओरें, कैसें वरनों मो मति थोरै । ८६ । 
जो जो शुक पिक मैना भावै, सो सो मेवा प्रिया चुगावे । ८७ । 
तव खग कों अति भयो प्रकाशा, तीन काल के कहत विलासा । ८८ । 
परस्पर श्रवननि वदन लगावैं, वचन रचन कहि मोद बढ़ावें । ८९ । 
तुव पग तल में लिखि गई जोई, हँसति लसति ढिंग ठाथ्रै सोई । ९० | 
अनन्यअली वंशी की चेरी, ढीठ्यौ दे नित जात १ घनेरी | ९१ | 
अलकलड़ी. अतिशय लड़काई, उठी सु मंद मंद मुसिकाई । ९२ । 
डगमगाति अतिही अलसाई, पलटे चीर भीर छवि छाई । ९३ । 
झूमत घूमत सखि के पासा, पकरन कर चलये सुखरासा । ९४ । 
पकरि लई जब सखि कों वामा, कहति सखी हों श्याम न श्यामा । ९५ | 
कौरने २ विकल करी सुकुमारी, तुव ढिंग ठाढ़ो लालबिहारी । ९६ | 
सखि के वच सुनि लजि मुसिकाई, कही ढ़ीठ तू है अधिकाई । ९७ । 
प्रणय कोप कर करतल दीनी, सोई कृपा मानि सखि लीनी । ९८ | 


१ पाठा० जान २ किसने 

आजु निहाल अधिक ही कीनी, करतल प्रिय स्यावासी दीनी । ९९ । 
कयौं री ! अजहुँ ढिठाई न जाई, हँसि हँसि कहत बात उलटाई । १०० । 
हँसि हँसि करतल दे हरषाई, सखि कों राखी हिये लगाई । १०१ | 
ललचत पुलकत लंपट दरसैं, चाहत इहि विधि कौ सुख" तरसं । १०२ । 
दो० रस बस हँसे लसैं अधिक आनँद उर न समाइ | 

चले सु मंगल कुंज में पुंजनि सुख वरषाइ ।। १०३ ॥। 
दु० मंजुल मंगल कुंज सु चलहीं, आनेंद रूप छविनि के दलहीं २ | १०४ । 
कहा कहीं छवि कहत न आवै, देखत उपमा सकल लजावै । १०५ | 
चलनि छवीली जू की छविली, जकि थकि रह्यो लाल सखि अवली । १०६ । 
डगमगाइ अरसाइ जँभाई, अंगनि सिथिलाई लड़काई । १०७ | 
सखि सौं बतराबत सिथिलावें, सुनि सुनि प्यारो अति ललचावैं | १०८ । 
पलटे चीर छविनि की भीरें, दरसत तरसत सबै अधीरें | १०९ । 
अंगनि सुरत रंग सिंगारे, लजित वलित रतिपति गन वारे । ११० | 
किरचि किरचि कंचुकि तनि * टूटी, वदन चंद पर अलके छूटी । १११ | 
गिरत कुसुम छवि फूलनि वरषैं, चात्रिक नेन सबनि के हरषें | ११२ । 
सुरत अंत छवि कहत बने ना, मन जाने के सबके नेना । ११३ । 
दो० ऐसी मंजुल छविनि सौं आये मंगल कुंज | 

रतन सिंहासन पर उभय बैठे सुख के पुंज ।। ११४ ।। 
दु० जल शीशी वंशी ने लीनी, अति सुगंध धन * वन में " कीनी । ११५ । 
दै दे छींट चपल करि नेना, दृग शोभा छवि कहत बने ना | ११६ | 
करवर धोड अँगोछे जबही, आलस दूर भयौ ६ कछु तबही | ११७ | 
मंगल भोग जोग सखि लाई, माखन मिश्री और मलाई । ११८ । 
पूरी मोदक मादक नवला, पावत उपजत रुचि रति प्रबला । ११९ । 


१ पाठा० सुख कौ २ समूह के समूह ३ तनी ४ उस जल ने ५ संपूर्ण वृन्दावन में ६ पाठा० भये 

आलस जुत अति छके अनंगा, और और छिन छिन में रंगा । १२० । 
प्रिय के भोरें सखि कों कोरा, ख्वावत परम रसिक सिरमौरा | १२१ । 
कबहुँ लाल के भोरें बाला, वंशी कों दैं१ कोर रसाला | १२२ | 
सावधान करि चुटकि बजाई, सकुचि समुझि दोऊ मुसिकाई । १२३ । 
निरखि हरषि सखि लेत बलाई, उमड़े आनंद उर न समाई । १२४ । 
ख्वाइ प्याइ जल अँचवन दीने, बीरी दे मुख सुख रेॅंग भीने । १२५ । 
सो प्रसाद श्री वंशी लीनौं, बाँटि बाँटि सब सखियन २ दीनौं । १२६ । 
दो० करति आरती मणिन की वंशी सखी सुजान । 

श्री राधाबळभलाल की करत प्रसंशा गान || १२७ ॥ 

मंजुल मंगल आरती वंशी सखी करंत । 

चकाचौंधि छवि रूप की होत सु मनहिं हरंत || १२८ || 
दु० कुंदन रतन खची कल थारी, दीपक मणिन पाति उजियाशे । १२९ | 
वंशी कर में लीनी जबही, चहुँ दिशि चौंधि कोंघि भई तबही । १३० । 
नख शिख गौर श्याम पर वारें, अंग अंग छवि रूप निहारैं । १३१ | 
चौंधि कोंधि अंगनि में होई, जगमग जगमग मुदु दुति सोई । १३२ । 
रूप महल सब अंगनि मानौं, छवि दीपक तिनके मधि जानौं । १३३ । 
झलमल झलमल तन जगमगहीं, रवि शशि कौं चकचोंधी लगहीं । १३४ । 
बाजे बहुत बजावैं गावैं, केतिक नाचे अति प्रमुदावैं | १३५ | 
जे जे कहि कहि प्रान बधावैं, यह कोलाहल कहत न आवै । १३६ । 
करति आरती हित बलि जाई, अनन्यअली चित वित्त ? लुटाई । १३७ । 
इहि लीला जे सुने सुनावैं, मंगल परम धाम ते पावैं । १३८ । 
दो० मंगल रसद विनोद कल इहि लीला कौ नाम | 

कहत सुनत मंगल सुखद पावै श्यामा श्याम || १३९ || | 


१ देती हें २ पाठा० सखि कौं ३ पाठा० वितनि 

संवत सत्रह सौ परे साठ अठारह चार । 
असाढ मासे सप्तमी कृष्ण पक्ष शुभ वार ॥ १४० || 
इहि रस कौ जेरसिकजन निशिदिन करत विचार । 
तिनके चरन-सरोज पर अनन्यअली गुंजार || १४१ | 
दोहा दुपई भये मिलि इकसत द्वै चालीस । 
अनन्यअली के उर बसौ श्री वृन्दावन ईश ॥ १४२ ॥ 


इति लीला मंगल विनोद संपूर्ण की जय जय श्री हरिवंश ।। ५७ ॥ 


रूप विलास लीला 
श्री प्रेमी रसिक अनन्य कुल ईशनि के ईश ईश्वर श्री तारानंदन 

श्री रुक्मिणिपति सकल अवतारनि को अवतारी मधुर प्रेम सिंधु ते प्रगटे 
श्री हरिवंश चंद्र निर्मल अकलंक अखंड अदभुत नित्य मंजुल अति 
अनूप जे जे जे श्री सर्वोपरि विराजमान परम पूज्य श्री हरिवंशी श्री वंशी 
सखी श्री ललितादिक सखीन की मुकटमणि श्री दंपति के रूप सुधा 
पान छकीली श्री प्यारी की प्यारी छिन एक होत न न्यारी पहिरैं कल 
झूमक सारी जाके पायनि परत रसिकबिहारी परम रसीली हँसीली ऐसे 
श्री व्यासनंदनो जयति ॥ श्री वृन्दावन चंद चकोर श्री निकुंज नरेश 
नित्य विहारी अनूप रूप नवेले महा मधुर माधुर्य प्रेम रस मैन सुधा सार 
रस पान करि छकीले परम रसीले हँसीले छैल छवीले चिकनिये 
मनमोहने ऐसे श्री राधाबल्लभो जयति ॥ 
दो० बंदौं श्री हरिवंश के चरन कमल सुखरासि । 

तिहि बल ते वरनौं कछू दंपति रूप विलास ॥ १ || 

महा मनोहर मोहिनी सुंदर अति सुकुमारि । 

मोहन सोहन सॉवरौ मोह्यौ रूप निहारि ॥ २ ॥ 

Eee प्रात सब रात के जगे छवीले छेल । 

छके मैन रस प्रेम के थके न कोऊ फेल १" ॥ ३ ॥ 

रस बस मदन विलास में मत घत उपज अनेक । 

मते विवस रस पान करि नहिं भूलत अपु टेक ।। ४ ॥ 

मानों रूप सु भूप के मते करिनि गजराज । 

लदे मदे कल केलि में रतिपति लजत समाज ॥ ५ || 
१ कौतिक करने में कोई भी थके नहीं । 

छुटि टूटि पट लट गये कोऊ तन न सिंगार । 

सुरत रंग अंगनि रॅगे नव नव छविनि अपार ॥ ६ ।। 
लजित बलित सिंगार छवि शोभित सुरत सिंगाइ | 

होत सिंगार सिंगार कौ उपमा सब बलिहार || ७ ।। 
बिनु भूषन भूषित प्रिया छिन छिन रूप नवेल। 
निरखि अघात न रसिक पिय रूप सुधा दृग झेल ॥ ८ || 
कुंचित कच मुख कमल पर शोभित ऐसी भाँति । 
लंपटता लंपट की किधौं किधौं १ अलिन की पॉति ।। ९ ॥ 
रूप अनूप सुगंध कों पान करत हैं भृंग । 

इनहि देखिकै आवहीं भँवरावली उमंग || १० ॥ 
अलि भोरें भोरी डरपि लगी पगी उर श्याम । 
सहजहि लंपट लाल के पूरे मन गन काम || ११ || 
दरसत परसत सरसहीं आनेद उर न समात । 

कृत कृत धनि धनि मानहीं सुख पर पिय बलि जात ॥ १२ ॥ 
अलक झलक छवि कहा कहीं सुनहु लड़ेती बाल | 

फेलि रही तुव अंग पर मो पर करत सु हाल २ ।। १३ ॥ 
मो जिय ऐसी होत अब कहौं आपनों हाल । 

रूप भूप तुम लाडली परम कृपाल दयाल ॥ १४ ॥ 
मम तन अतर फुलेल ह्वै सनों बार के मोहिं । 

किधौं सु मौरी होइकैं केसनि में अरुझाहिं ॥ १५ ॥ 
केस वेष मेरी करौ किधौ सु भूषन बान १ | 

केश केश प्रति लीजिये मेरे कोटिक प्रान ॥ १६ ॥ 


१ पाठा० मनौं २ प्रेम दशा ३ मेरी (श्यामता) को ही अपने केशों की वेशभूषा बना लो । 

अलकनि झलकनि छविनि की सुंदरता में पाइ । 
याही ते सुंदर भयौ बाल ' छटा झलकाइ ॥ १७ || 
केश छटा ते भयौ हों मोहन सोहन श्याम । 
कुटिल अलक छवि निरखिकें भयो त्रिभंगी भाम । १८ ॥ 
विथुरी कल अलकावली शोभित अतिहि अनूप । 
भये मनोहर नेन-अलि लै ले सौरभ रूप ॥ १९ || 
कुटिल अलक की कुटिलता रहे लुभाइ मम नेन । 
याही ते बाँके भये अनियारे सुख दैन ॥ २० ॥ 
कसिके रतननि माल सों बैनी गूँथि बनाइ । 
तब कैसें तुम छूटहीं कहो * श्याम समुझाइ || २१ || 
छुटि कै हों कह करुंगो कसौ सु भाँति अनेक । 
जो भावै सो करो प्रिय टारौ जिन छिन एक ॥ २२ ॥ 
वचन रचन सुनि श्याम के भाम मंद मुसिकाइ । 
लीनौं उर सौं लाइकैं कुच बिच माँहिं समाइ || २३ ॥ 
ले ले सौरभ रूप रस अनन्यअली गुंजार । 
वारनि की छवि निरखिकैं चित वित वारे डार * ॥ २४ ।। 
भाल विशाल रसाल कल मंजुल विमल अनूप । 
राखौ मृगमद तिलक करि कै करि बैना रूप ।| २५ || 
भाल न इनको जानिये रूप सिंधु छलकंत । 
त्रिवली छवि लहरें चले भौर परत झलकंत ॥ २६ ॥ 
मीन लीन मम नेन मन निशि दिन करत कलोल । 
तऊ पार पावत नहीं नवल पवन झकझोल !। २७ || 


१ केश २ पाठा० कह्यो ३ पाठा० डारे वारि 

चंद्र वंद नव रूप के प्रगटत छिन छिन माँहिं । 

रूप सधा रस बरसहीं ओर छोर कछु नाँहिं ॥ २८ ॥ 
मो मन नेना मीन यह चाहत भये चकोर | 
| सुधा रस पान कों व्याकुल होत न थोर ॥ २९ ॥ 
मो दूग मन ने किये हैं अगनित रूप लसंत | 

पान करत सब रसनि को रहत सदा तरसंत || ३० || 
त्रिवली नाहिंन जानिये तीन प्रगट ए कीन । 

रूप छविनि आशक्ति मिलि कीनी रेखा तीन ॥ ३१ || 
अतिहि गहर लहरें चलें रूप सिंधु यह भाल । 

जिन पाटौ १ धोखे कोऊ देखत होत विहाल ।। ३२ || 
भोंह बंक गढ बिच लसे सेना प्रेम अनंग । 

रूप गर्व नृप जहँ बसै देखत ही ह्वै पंग ।। ३३ ॥ 
औरो नव नव छविन की सैना राजत संग | 
कठिन ठौर पर जाइ हौ ह्वैकैं भृंग विहंग? || ३४ || 
भोंह-भृंग तन ' भूलिकैं देखो जिन तुम लाल । 

सहज मरोरनि में लला सुधि बुधि सहि न सँभाल ॥ ३५ ॥। 
मेरे कहे में हैं नहीं भौंह भृंग नृप येह । 

जतन न मोपै होइगौ देखत होइ विदेह ।। ३६ || 
वचन रचन सुनि भाम के विवस भयौ पिय श्याम | | 
भुज भरि लीनों लाडिली राख्यौ कुच बिच धाम ॥ ३७ । 
अधर सुधा रस प्याइकैं सावधान तब कीन । 


देखि पलक पलक न लगें पलक पलक में लीन *॥ ३८ ।। 


१पट्टा (पाठा .पोटौ) २ यदि तुम भृंग विहंग बनकर भी उस ओर जाओगे तो तुम्हें बड़ी कठिनाई | 
होगी । ३ भौह रूपी भृंग की ओर ४ प्रियाजी की पलकें देखकर लालजी की पलकें नहीं लगतीं 
क्योंकि उनकी पलकैं प्रियाजी की पलकों में लीन हो गई हैं । 


रूप विलास लीला 

पलक झपक जिन जानियों मोकों करत जु सैन । 

बसौ लसौ विवि नैन में ये तुम्हरे कल नेन ।॥ ३९ ॥। 

अति आदर पलकै करें टेरत करि करि सेन | 

कारे तारे होइकैं बसौ लसौ दिन रेन ॥ ४० || 

अंजन फंदन जिन करौ इनसौं छवि दवि जाइ । 

कोटि कोटि सिंगार छवि देखि लजित बलि जाइ । ४१ ।। 

बसत निरंतर नैन में मेरे श्याम स्वरूप । 

कजरारे याते रहत शोभित अतिहि अनूप ॥ ४२ ।। 

अति अनियारे छवि भरे सुभग सलोने ऐन । 

महा मोहने सोहने भरे रूप रस मैन ॥ ४३ ॥ 

त्रिगुन रंग छवि फवि रही रसद सु सुखद विशाल | 

हाव भाव नव नेह सौं शोभा भरे रसाल ।। ४४ || 

हास भरे लाजनि भरे चपल कान लों जाइ । 

लाड चाड लावनि * भरे घूँघट पट न समाइ ।। ४५ || 

नैन मूँदिकैं रहौंगी निकसौगे क्यों श्याम । 

कहा काज है कढ़नि को नेना मेरे धाम || ४६ || 

रूप सिंधु लोचन उभय मोद भौर गहराइ । 

चपलत रंग कटाक्ष छवि त्रिगुन रतन झलकाइ ॥ ४७ || 

भोंह कान मर्याद लौं उमडि उमडिकैं जाँइ । 

बार बार मोहि बोरहीं गोता दैन सँकाइ* || ४८ || 

कारे तारे मीन विवि क्रीडत पार न पाइ । 

देखो मेरे रूप ए बसे नैन में जाइ।।४९॥। 
१ लावण्यता २ किन्तु गोता देने में वे संकित होती हैं कि कहीं डूब नजाये। 

बार बार मुहि बोलही कीन ओट लों जाइ । 
नेना परम कृपाल हैं वास दयौ सुखदाइ ।। ५० || 
कुटिल नयन की कुटिलता पाई में बकसीस | 
कुचित याते मम अलक झलक छविन की ईश ॥ ५१ ॥ 
रूप सदन पर रूप के द्वार श्रवन झलकंत । 
कर्णफूल मेरे" करो रहों तहा चिलकंत ॥ ५२ || 
शब्द रूप मेरी करौ २ जाऊँ तिनके माँहिं । 
जुगल कमल मोकौं करी और बनत कछु नाँहिं ॥ ५३ ॥ 
खचित रचित मणि कर्ण के भूषण शोभित नाहिं । 
मेरे तन के करौ तुम जो भावै मन माँहिं ॥ ५४ || 
वदन चंद छवि निरखहीं मोहन नवल किशोर । 
रूप सुधा रस पीवहीं अघात न नेन चकोर ॥ ५५ || 
वदन चंद जिन कही री ये छवि की फुलवारि । 
छवीली छवि रँग रंग के फूले फूल अपार ॥ ५६ || 
हँसनि गाड़ गंडन लसै रूप कूप तिहि जानि | 
शोभित तिन बिच श्याम तिल उपमा सबै लजानि ॥ ५७ ॥। 
याको जिन तिल कही री लहौ श्याम मन याहि । 
किधौं सु लंपट लाल की लंपटा मन ताहि ॥ ५८ || 
अलप अलक इक कुटिल कल तन पर रही सु झूमि । 
तिनकी छवि कहत न बनें करत लाल पर धूमि ॥ ५९ || 
अलक न इनकौ जानिये नाम और सुनि लेहि । 
डास्यौ नृपति सिंगार ने मोहन कंटक? येहि ॥ ६० ॥| 


१ मेरे तन मन प्राणों को २ मेरे तन प्राणों को शाब्द रूप कर दो ३ कुए में गिरी किसी वस्तु 
को निकालने वाला काँटा 

रूप कूप के दरस कों गये लाल के नेन । 
खिसलि परयो मन श्याम को बूडत अब निकसे न ॥ ६१ || 
तबही नृपति सिंगार ने मोहन कंटक डार । 
निकसत नहिं मन श्याम कौ गोता खात अपार ॥ ६२ ॥ 
हास भूप ने जतन इक कीनों हित चित लाइ । 
अपनी छवि मुसिकान को डारयौ जाल बनाइ ।। ६३ ॥| 
काढ़यौ तबही रस विवस अधर सुधा दै पान | 
सावधान कीनों तबहि पाये पिय ने प्रान ।। ६४ || 
इन्दु ' मुखी कल कमल के विवि दल विमल कपोल | 
भ्रमत भृंग नवरंग के नेना करत कलोल ॥ ६५ || 
किधौं रूप सागर उभय मीन श्याम के नेन । 
क्रीडतः पार न पावहीं क्रीडत हें दिन रैन ॥ ६६ ॥। 
किधों रूप के चंद द्वै झलमलात नहिं थोर । 
रूप सुधा रस बरसहीं शीतल सुखद न ओर ।। ६७ || 
नेन चकोर किशोर के पीवत हू न अघाँड्‌ । 
मृगमद चित्र कपोल पर होइ रहीं सुख पाइ || ६८ ।। 
जुगल नवल कल गंड के रूप सु कहत बने न | 
जानत कछुवक लाल के छेल छवीले नेन ॥ ६९ ।। 
नासा पर वर राजहीं नवल रूप की भीर | 
मनहुँ रूप के चंद पर झुक्यौ रूप कौ कीर || ७० || 
किधौं नासिका रूप को सागर उमङ्यौ येह । 
भोर २ वेह * पिय देखिकैं बूड्यौ भयौ विदेह || ७१ || 


१ पाठा० रूप २ पाठा० तोऊ ३ आवर्त ४ नासिका का छिद्र 

वेसर नथ जिन धरौ प्रिय वेह सहज सिंगार । 
नव वेसर मेरी करौ धरो हरौ सब भार || ७२ ॥ 
वचन रचन सुनि श्याम के भाम मंद मुसिकाइ । 
सकल मनोरथ पूरिहें उर सों लयौ लगाइ ।। ७३ ॥| 
अधर मधुरता अरुनता सहजहि रूप अपार । 
मनु अनुराग सु रूप ने किये कोटि सिंगार || ७४ ।। 
विद्रुम नव दल विव फल दामिनि रवि शशि वृंद । 
अधर मधुर पर होत हैं उपमा सबही मंद || ७५ ॥| 
अधर मधुर रस रूप कों जानत रसना लाल | 
हास आस सब पूरहीं छिन छिन करत निहाल ॥ ७६ ।। 
रसन दसन छवि कह कहीं और मधुर कल बैन । 
मोकौं सब सुख देत हैं लजित बलित रति मैन || ७७ || 
रूप सरोवर वदन है वदन कहो री नॉहिं । 
रूप मुखी नीरज कली भली चिवुक तिहि माँ हिं ॥ ७८ ॥ 
तिन बिच दमकत बिन्दु कन श्यामल अति अभिराम | 
मनु अलि छोना अचल ह्वै बैठ्यो लंपट श्याम ।। ७९ | 
उपमा आई और इक सोऊ करों वखान | 
चिवुक न इनको जानिये रूप सिंधु यह जान ।। ८० ॥ 
अधर सुधा रस लेन कों गयौ सॉवरो छैल । 
रूप सिंधु में खिस पस्यौ भूल्यो छल बल फैल । ८१ || 
किधौं सु रूप समुद्र ढिंग बेठ्यो सुख को धाम । 
अधर सुधा रस लेन कों करत तपस्या श्याम ॥ ८२ ॥। 

मुख समान नहिं रूप है पिय सौ नहीं चकोर । 
रूप सुधा रस पीवहीं नहिं जानत निशि भोर ॥ ८३ ।। 
ग्रीवा सीवाँ रूप की त्रिवली सहज सिंगार । 
निरखत मोहन लाडिलो रहत न देह सँभार || ८४ || 
ग्रीवा त्रिवली जिन कहो रूप सुमेर सु जान । 
त्रिवली सरिता तीन हैं सोऊ करत वखान ॥ ८५ ॥ 
कलता मंजुल मृदुलता " बहत त्रिवेनी एह । 
स्नान करत मोहन लला रहत सॅभार न देह ॥ ८६ || 
पान पीक भीतर चले शोभा कहत बने न । 
अनन्यअली उर नेन में बसौ लसौ दिन रेन || ८७ || 
रूप लता कलता लता भुजा जुगल अभिराम । 
उपमा कहा मृनाल की जानत हैं सुख श्याम ॥ ८८ || 
किधौं दामिनी दमकहीं श्याम घटा पर होइ | 
रूप सुधा रस बरसहीं हरी भरौर वन होइ ॥ ८९ || 
छल छल? ता वन" रूप सों झलमलात इक रंग | 
फूल्यो फल्यो तमाल तरु बाढ्यौ रूप उमंग || ९० || 
करतल कल की अरुणिमा कहा कहीं सो रूप | 
लाल लाल छिन में भयौ भयौ सु विपिन अनूप ।। ९१ || 
कहा कहों नख चंद्र के रूप वृन्द झलकंत | 
लटकि चलत जब लाडिली शशि गन तब चमकंत । ९२ ।। 
किधौं सु करतल कमल सौं आवत करत सनेह । 
यूथ यूथ चंद्रावली आवत जात कितेह + ॥ ९३ || 


१पाठा० रूप की २ पाठा० भरौ हरघौ ३ छलछलाते हुए ४ जल ५ “कितेह' शब्द अनन्त चन्द्र अवलियों 
का बोधक है । 

करतल कमल उदार अति अपनी संपति वृंद । 
देत लेत चंद्रावली चले जात गन चंद्र ॥ ९४ || 
रूप भार के भार सों उखट परत गन चंद । 
मनों बिछोना रूप के किये चंद ने वृंद" ।| ९५ || 
किधौं रूप के फूल की नौलासी भुज मूल । 
बसत लसत पिय अंश पर परस सरस सुख फूल ॥ ९६ || 
जुगल नवल कल विमल कुच सुष्ट सु पुष्ट रसाल । 
तिनके रूप कहा कहौं रस बस कीनों लाल ।। ९७ || 
बिनु कंचुकि अति शोभियत जुगल उरोज उतंग । 
जोहि मोहि मोहन रह्यौ उपजत कोटि अनंग ।। ९८ || 
श्रीफल कंचन गिरि किधौं कुंदन कलश अनूप । 
उपमा सब फिसली परैं सुनि लै इनके रूप ।। ९९ || 
उरजनि इनकों जिन कहौ रूप मदन के धाम । 
बसत लसत नित चेन सौं लंपट कुल नृप श्याम || १०० || 
कै मोहनता भूप के रूप निशान लसंत । 
उलटे धरे अनंग ने पिय कों जीति हसंत || १०१ || 
देखत मोहन साँवरौ मार लियौ छिन माँहिं । 
मेना सैना बान तजि भजे गये सुधि नॉहिं ॥ १०२ ॥ 
दृष्टि परत लयौ जीतिकैं लंपट कुल नृप श्याम । 
सकल अंग नृप ते बली कुच निशान सुख धाम ॥ १०३ ॥ 
अपने रस बस करि लियो लियो कियो उर माल । 


विवस जानि अति प्यार सौं अधर सुधा दे बाल ॥ १०४ || 


१ अनन्त 

याते चोली ललित में कसि राखत कुच नित्त । 

दृष्टि परत लें मारिकें विवस करत तुम चित्त ॥ १०५ ॥ 
चोली मेरे करनि की करिये नीकी भाँति । 

उरज महल में बसों नित पाउँ सुख की पाँति ॥ १०६ || | 
बसत निरंतर भृंग ह्वै कनक कमल कुच माँहिं । 

मो बिनु छिन ये नहिं रहें इन बिनु हों रहुँ नॉहिं ।। १०७ ।। 
तुम्हरे कुच मो करनि सों बँधी ओर ते प्रीति । 
परस्पर परसत सरसहीं इनकी एई रीति ।। १०८ ॥ 
बिनु परसे तरसे जुगल इनकी कोउ नहिं तूल । 

परस होत रंचक जबहि बढ़त चोगुनी फूल ।॥ १०९ || 
कबहुँ मृगमद चित्र ह्वै लगौं पगों कुच मोहिं । 

कुच संपुट मन * रतन मम रहो जात २ कहुँ नॉहिं ।। ११० || 
गाढ़ी चोली कसोंगी क्‍यों निकसौगे लाल । 

और ठौर कित जाउँगो तुमहि बतावौ बाल || १११ || 
उरज महल में राखिकैं कसो कंचुकी बाल । 

मेरो निजु विश्राम यह बसों लसौं सब काल || ११२ ॥ 
जबही सुरत समुद्र में बूड़ौं हौं सुकुमारि । 

तबही निकसों पैरिकें! कुच तुंबनि आधार ॥ ११३ ॥ 
वचन रचन सुनि लाल के बाल मंद मुसिकाइ । 

लगी पगी पिय हीय में उर में उरज समाइ ॥ ११४ ॥ 
रूप सिंधु वर उदर प्रिय त्रिवली छविनि तरंग | 

अगम गहर नाभी भँवर बूड़त अमित अनंग ॥ ११५ || 


१ पाठा० मत २ पाठा० जाय ३ तैरकर 

बसों निरंतर मीन ह्वै करों जु केलि कलोल । 
इनको पार न पावहीं पहिरो जिन छिन चोल ।। ११६ || 
अंचल छवि कल जाल में अरुझत मो मन मीन । 
व्याकुल ह्वैकें तरफरों गति मति अति भई छीन ॥ १५७ ॥ 
किधौं रूप अवनी उदर कोमल विमल रसाल | 
मो दृग खंजन खेलहीं चुगत रूप कन माल ॥ ११८ | 
नाभी रूप सु कूप में अचवन गये जु नीर । 
नेना खंजन रपटि कैं परे जु अतिहि अधीर ॥ ११९ ॥ 
याही ते छिन छिन प्रतिहि दुरवति अंचल माँहिं । 
देखि तिहारे नेन कौं मेरो बस कछु नॉहिं ।।१२०॥ 
तेरी मेरौ बस नहीं इनको कछु न उपाइ । 
नख शिख नव नव रूप कन चुगत परत अरुझाइ ।। १२१ || 
नव नव रूप अनूप कन चुगत न कबहुँ अघाइ । 
रूप नीर अँचवत रहे और न कछू सुहाइ । १२२ ॥ 
देखत कटि तटि रूप कौ जटी जु अंखियाँ लाल । 
छक्यो थक्यौ द्रुम डारि गहि सुधि बुधि तन न सँभाल ॥ १२३ ॥ 
छुटि गई कर ते डारि द्रुम गिरयो धरनि पर श्याम । 
शोभा तिनकी को कहे लजित बलित रति कास !! ५२४ ॥ 
रूप दीप तन मोहनी मोहन श्याम पलंग | 
रूप दीप को लखत " ही परत लाल नव रंग ॥ २५ ॥ 
झलमलात दृग ते परत वन कन प्रेम अनूप । 
मनौं छटा चख वरषहीं बड़ बड़ मुक्ता रूप ॥ १२६ ॥ 


१ पाठा० सुनत २ जल 

नवल नेह निधि लाडिली देखत पिय की ओर | 

देखत मुख दुख भयौ अति नेन सजल नहिं थोर ॥ १२७ ॥ 
नेननि छवि कहत न बने देखत हियौ सिराय । 

मनों सरोवर रूप के भरे रूप छलकॉय ॥ १२८ ॥ 
भुज भरि लीनों लाल कों उर सौं लियौ लगाइ । 
सावधान कीनों तबहि अधर सुधा रस प्याइ ॥ १२९ ॥ 
चुंबति मुख दृग प्यार सौं करुनानिधि सुकुमार । 

कहा कहों सो समै की शोभा वार न पार ॥ १३० ॥ 
कहा भयौ छिन में पिये कहिये सोई बात । 

जो सुख देख्यौ नेन ने कल्यौ नहीं सो जात ॥ १३१ ॥ 
कटि तटि पतरी देखिकैं रहत न कछू सँभार । 

तुम्हरे नव नव रूप कौ भयौ जु कटि पर भार ॥ १३२ ॥ 
लटकि लटकि जब चलत तुम लचकति कटि सुकुमार |: 

जिन गिरि परै सु धरनि पर यह डर लगत अपार ॥ १३३ ॥ 
जुग चलदल मनु रूप जुरे सुंदर अति कल बान | 

अति सुकुमार सुनार ने मन दे रचि पचि ठान ॥ १३४ ॥ 
सोचि सोचिकैं बात इक में मन माँझ विचारि | 

मेरे तन की किंकिनी करौ धरौ सुकुमारि ॥ १३५ ॥ 
तब तुव कटि लचकै नहीं सुष्ट पुष्ट कल होइ । 

किधौं वसन तन को करो करौ रुचे मन जोड । १३६ ॥ 
वचन रचन सुनि श्याम के भाम मंद मुसिकाइ । 

कियो भाँवतो लाल को उर में लियौ समाय ॥ १३७ ॥ 


es ee meme = न 


प्रफलित ललित लतानि सों छायो शोभा भीर ॥ १४९ ॥ 


१ मराल की दोनों जीविका- मुक्ता तथा कमल तंतु २ चन्द्रमा 

सुष्ट सु पुष्ट नितंब कल शोभित ऐसी भॉति । 
सुरत समर नृप रूप के नवल निशान लसाँति ॥ १३८ ॥ 
जोती सैना मैन की उलटि धरे छवि भीर । 
ढ़को लड़ेती बानिकैं मो तन करिये चीर ॥ १३९ ॥ 
जघन पिंडुरी जुगल कल झलमलात चमकाति । 
मानों कदली रूप के खंभ मनोहर भाँति ॥ १४० ॥ 
लहँगौ मो तन को करौ धरो जघन पर बानि । 
कदली रूपनि की फली पाउँ सुख की खानि ॥ १४१ ॥ 
गुल्फ सुठोन कहा कहीं नव नव रूप अपार | 
नूपुर जेहरि होइकैं बॅधौं करौं झनकार ॥ १४२ ॥ 
चरन कमल कल विमल मृदु भरे रूप मकरंद । 
मो मन दृग-अलि पान करि गुंजत परमानंद ॥ १४३ ॥ 
किधौं सरोवर रूप तन मुक्ता रूप लसंत । 
तिहि मधि फूले रूप के चरन कमल सरसंत ।। १४४ ॥ 
जुगल जीविका" ठौर इक सहजहि बनी रसाल । 
प्रमुदित पाइ अघाइ यह मो मन नेन मराल ॥ १४५ ॥ 
नख अवली प्रबली लसें चंद वृंद करि मंद | 
नव नव रूप अनूप से प्रगटत हिमकर २ वृंद ।। १४६ ॥ | 
रूप सुधा रस पीवहीं मेरे नेन चकोर । 
पोवत जिवस अघात नहिं रुचि को ओर न छोर || १४७ || 
एडी पग तल अरुणिमा उपमा कही न जाइ । 
मेरे सोई महल विवि बसों लसौं सुख पाइ ॥ १४८ ॥ 
नव निकुंज आँगन विमल खच्यो कनक मृदु हीर । 

रूप नवेली लाडिली डगमगाति अरसाइ । 
मंद मंद कल गतिनु सों चलत फिरत लडकाइ ॥ १५० ॥ 
चरन कमल ते झरत री रूप अनूप पराग । 
सो सौरभ लै भृंग पिय मानत हैं बड़भाग ।। १५१ || 
धरति उठावति पद कमल परत चिह्न तिहि ठोर । 
पद पद प्रति देखत रहत परम रसिक शिरमौर ॥ १५२ ॥ 
मनु अनुराग सु रूप के थल कल कमल लसंत । 
शोभा सौरभ सों भरे ठौर ठौर विकसंत ॥ १५३ ॥ 
अरुन वरन कल रंग सो छयो सकल वन भूमि । 
साक्षात कमलनि छाँडि अलि चिह्न कंज पर झूमि ॥ १५४ || 
जानि मानि मन येह पिय नागर रसिक नरेश । 
उपजत प्यारी चरन ते थल कल कमल सुदेश ॥ १५५ ॥ 
चिह्न कमल कल लेन कों चलये कर मृदु नाथ । 
तब तरसत सोचत अतिहि जब कछु लगत न हाथ ।। १५६ || 
अति अचरज मन मानहीं चकित थकित तरसाइ । 
रहयो लुभाइ ललचाइकैं चिह्न कमल दरसाइ ।। १५७ ॥ 
प्यारी को निजुसखी ने कही बात मुसिकाइ । 
देखो अपने लाल तन करत कहा मन लाइ ॥ १५८ ॥ 
अलकलड़ी अपु लाल तनचितई मृदु मुसिकाइ । 
मनों श्याम पर रूप के फूल फूल बरषाइ ॥ १५९ ॥ 
लयौ अंक भरि लाड़िली अधर सुधा दै पान | 
धनि धनि कृत कृत मानहीं नागर रसिक सुजान ॥ १६० ॥ 
बेन मेन रस में पगे (अति) कोमल मधुर रसाल । 
कहा सु देख्यौ अवनि पर कही बात सो लाल ॥ १६१ ॥ 


१ पाठ० लाल में २ समूह ३ अपने तन में ४ पाठा० रँग रँग ५ पाठा० मनो 

लाल ! लाल करवर भये रही लालिमा * फैल | 
हमहूँ तो समुझें कछू कही बैन पिय छेल ॥ १६२ ॥ 
सुनहु लडेती कहीं सो मेरे जिय की आस । 
जहाँ जहाँ पग धरति तुम उपजत कमलनि रासि २ ॥ १६३ ॥ 
थल कमलावलि विकसहीं लाल लाल सब ठौर । 
सुने न देखे कहूँ में इहि सम नाहीं और ॥ १६४ ॥ 
छाँडि छाँडि जल थल कमल आवत आलिगन गुंज | 
चिह्न कमल पर बैठहीं पीवत सौरभ पुंज ।। १६५ ॥ 
चिह्न कमल कल विमल को भूषन चीर बनाइ । 
पहिरो नख शिख आपु तन? करों टहल सुख पाइ ॥ १६६ ॥ 
घत मत जतन किये बहुत आवत कर में नाँहिं । 
देहु बताइ उपाइ बलि ज्यां आवें कर माँहिं ।। १६७ ॥ 
वचन रचन सुनि श्याम के भाम मंद मुसिकाइ । 
पिय कौं अंग अँग* कमल के पट भूषन पहिराइ । १६८ || 
उर सौं रही लगाइफैं कहा कहीं सुख रूप । 
पहिस्यौ नीलांबर सखी + मानौं अतिहि अनूप ।। १६९ ॥ 
जो जो पिय मन वासना सो सो पुजई बाल । 
कृत कृत धनि धनि मानहीं कहत निहाल निहाल || १७० || 
नव नव रूप अनूप प्रिय लहे कहे नहिं जाइ । 
जानत नेना लाल के चित वित दये लुटाइ ॥ १७१ ॥ 
नख शिख भूषण जगमगें नव नव अद्भुत भाव । 
पहिरे पट कल सहज ही लसत अंग प्रति हाव ॥ १७२ ॥ 

कहा कहौं पिय रूप कल सोऊ कहत बने न | 
छक्यौ रहत प्रिय रूप में नहिं जानत दिन रेन ॥ १७३ ॥ 
रूप सिंधु पिय लाडिलो भौंर रूप तन बाल | 

फिरि फिरि जल तहेँ परत है भँवरन में सब काल ॥ १७४ ॥ 
मीन लीन तहँ सखिनि के नेना करत कलोल । 

वार पार नहिं पावहीं नीर गंभीर अतोल ॥ १७५ || 
रस जस वरने जाँइ कछु रूप न वरने जाँइ । 

जानत नेना दुहुँनि के जिहि रस रहे लुभाइ ॥ १७६ ॥ 
किधौं रूप यह दुहुँनि के जानत सखियननैन | 
अनन्यअली देखत बने कहत बनत नहिं बैन ॥ १७७ || 
लीला रूप विलास कौ जे गावैं सब काल । 

तिनके उर में झलमलैं श्रीराधाबल्लभलाल ॥ १७८ || 
संवत सत सत्रह परे साठ अठारह चार । 

आषाढ मास दसमी सु तिथि शुक्ल पक्ष शुभ वार ॥ १७९ || 
गौर श्याम के रूप कों निरखत जे दिन रैन । 
अनन्यअली के नेन में बसौ जु वाके नेन ॥ १८० ॥ 
श्री राधाबल्लभ लाल कों देखत श्री हरिवंश । 
अनन्यअली के उर बसौ व्यासनन्द कल हंस ॥ १८१ || 
दोहा इकसत पर भये बासठ ऊपर बीस । 
अनन्यअली के उर बसौ श्री वृन्दावन ईश ।| १८२ || 


इति लीला रूप विलास संपूर्ण की जय जय श्री हरिवंश । ५८ ॥ 
७ 


मैना मंत्र मोहनी लीला 
|| ए लीला सुपने में भई है ॥ अति मंजुल अद्भुत अनूप है ॥ 

दो० श्री राधाबल्लभ पद कमल विमल भरे मकरंद । 
प्रथम बन्दौं उर 'लाइकैं पाउँ परमानंद || १ ॥। 
तिहि बल श्री हरिवंश के चरन कमल सुखधाम । 
बंदौं नित चित लाइकैं जिनकों बंदत श्याम ॥ २ ।। 
सोई कृपा प्रताप ते सुपनौं भयौ रसाल । 
सो अपनों सपनों लिखों अद्‌भुत रसमय हाल ॥ ३ ।। 
इक दिन सेवाकुंज में देख्यौ मंजुल धाम । 
रंग रंग मणि कनक सों खच्यौ महा अभिराम ।। ४ ।। 
अगनित मंदिर जगमगे तिहि मंदिर के माँहिं । 
तिनकी शोभा झलक कल कहत बनत कछु नाँहिं ।। ५ ।। 
जमुना सेवाकुंज के बहत निकट " चहूं ओर । 
तिनमें रँग रँग कमल कल शोभित नाँहीं थोर || ६॥ 
रंग रंग वर रतन सों खचे सु दोऊ कूल । 
झलमल झलमल होत मुदु रवि शशि गन?नहिं तूल ।। ७ ।| 
शोभा रचना कह कहीं मोपे कहत बने न । 
सो अनूप झलकानि छवि जानत मो मन नेन ॥ ८ ।| 
तब यह सुपनौं भयौ कल गई अद्ध जब रेन | 
देख्यौ सेवाकुंज में मंजुल अद्भुत ऐन ॥ ९ || 
इकली सपने में तहा ठाढ़ी मंदिर माँहिं । 
चौंधि कौंधि के तेज सौं शोभा दीसत नाँहिं ॥१० || 


१ पाठा० हि ढ़िंग २ समूह 

देखत फिरों तिहि सदन में पायौ नाँहीं ओर । 
तिहि मंदिर में झलमलैं और ऐन नहिं थोर ॥ ११ ॥ 
एक एक ते सरस कल झलमल चौक विशाल | 
शोभा रचना नवल नव चित्र विचित्र रसाल ।। १२ ॥ 
चौंधि कोंधि के जाल में अरुझे चख चपलाँइ । 
ज्यों के त्गौ दरसैं नहीं दरसन कों अकुलॉइ ।। १३ ॥ 
इतने में इक सहज ही मेरे करतल माँहिं । 
मेना बैठी आइकें ताकी २ उपमा नाँहिं ॥ १४ ॥ 
पोरी निर्मल मुकर सी तिनकी बानि अनूप । 
तिनके तन में आपनौं देखति हौं कल रूप ॥ १५ ॥ 
मेना अरु अपु रूप कों देखों अचिरज मान । 
चकित थकित रही दरसिकैं कहत न बनें सु बानि ॥ १६ ॥ 
मेना करतल में लिये डोलों मंदिर माँहिं । 
रही भूलि शोभा निरखि मोकों सुधि कछु नाँहिं ॥ १७ || 
कितते आई कोन हौं कौन ठौर यह आइ । 
कहाँ जाउँ करनों कहा कछु नहिं जानी जाइ ॥ १८ ॥ 
देखौं तौ ठाढ़े तहाँ श्री राधाबलभलाल । 
बतबतात हितसखी सों बैना मधुर रसाल ॥ १९ ॥ 
चौंधि कौंधि आगे कछू रूप सु दीसत नाँहिं । 
देखनि कों दूग तरफरे बढ़ी चाह मन माँहिं ॥ २० ॥ 
अनन्यअली मोकों कही अलकलड़ी ने टेरि । 


लीनी निकट बुलाइकैं मेना की छवि हेरि ॥ २१ ॥ 


१ नेत्र २ पाठा० तिनकी 


१ पाठा० इनकी २ प्रीतम श्याम, श्याम रंग की मैना बन गये । (पाठा० भई) ३ किस प्रकार 


मैना मंत्र मोहनी लीला [ ४९७ 


अनन्यअली तुव हाथ में मैना कल चपलाइ । 
महा मनोहर मोहिनी नवल विमल सुखदाइ ॥ २२ ॥ 
कबहुँ न हम देखी सुनी ऐसी मैना पीत । 
याकी ' उपमा को कहे मो छवि लीनी जीत ।।२३॥ 
कोन सु विद्या गुननि में मैना अधिक प्रवीन । 
जानति विद्या गुन सबै तिनमें एक नवीन ॥ २४ ॥ 
मो मैना कों लीजिये अपने करतल मोहिं । 
भृंग विहंग कुरंग कल पिय कों करै नचाहि ।॥ २५.॥ 
अलकलड़ी ने हँसि लई मैना करतल मोहिं । 
चुंबति मुख हिय लावहीं आनॅद उर न समाहिं ।| २६ ॥ 
मेना बैना श्याम सों कहत कहावत रंग । 
सुख में सुख उपजावही आनंद उठत तरंग ॥ २७ ॥ 
तब मैना ने श्याम सौं कही सुनहु नवरंग । 
कहौ सु मैना लाड़िले मैना कहयौ उमंग ॥ २८ ॥ 
श्याम श्याम मेना भये २ रटत सु राधे नाम । 
देखत अचरज मानहीं छेल छवीली भाम ॥ २९ ॥ 
चिते चिते मम ओर प्रिय हसति लसति लडकाइ | 
हँसनि लसनि छवि चंद्रिका फेलत कल झलकाइ्‌ ।॥ ३० ॥ 
वंशी के करतलनि में करतल कल पटकंत । 
बिच बिच मो तन हँसि चिते हितसखि पर लटकंत | ३१ ॥ 
मोसों पुनि हँसिकें कह्यो ज्यों के त्यों क्यों * होइ । 
जो जो तुम प्रिय कहौगी मेना करे जु सोइ ।। ३२ ॥ 


४९८ ] मैन मंत्र मोहनी लीला 


प्यारी के गुन गननि छवि गावति मैना श्याम | 
सुनि सुनि सरसति लाडिली उपजत नव नव काम ॥ ३३ ॥ 
तब बोली मैना मधुर डठि हो सुंदर श्याम । 
तिहि छिन ज्यों कौ त्यों भयौ अलकलडै सुख धाम ॥ ३४ ।। 
देखो कौतिक हितसखी इहि मैना के जोर । 
गुन विद्या की सागरी मोकों दै झकझोर ॥ ३५ ॥ 
पुमि मैना ने कही तब कहौ साँवरे मोर । 
मोर मोर तू आवरे आनंद मेघ न थोर ॥ ३६ ॥ 
ऐसी जब पिय ने कही भयौ साँवरौ मोर । 
प्रिय आगे नाँचन लग्यौ आनंद बढ्यौ न थोर || ३७ ॥ 
निर्त कला विस्तारहीं औरे और नवीन । 
हाव भाव दरसावहीं मंजुल मोर प्रवीन ।। ३८ ॥ 
पुनि मैना ने कही तब उठहु साँवरे लाल । 
ज्यौं कौ त्यों तबही भयौ मंजुल श्याम रसाल ॥ ३९ ॥ 
पुनि पुनि मैना कही तब कहिये पिक नवरंग । 
कोकिल तू अब आवरे गावैं केलि अनंग ॥ ४० ॥| 
ऐसें कही जब लाल ने भयौ कोकिला श्याम । 
मधुर मधुर कल बोलहीं कहत कहानी काम || ४१ || 
सुनि सुनि श्यामा हितसखी रहीं चकित सी भूल । 
बड़ी अचंभो १ मानही उमड़त अंग अँग फूल ॥ ४२ ॥ 
तब पुनि मैना ने कही उठहु लाडिले श्याम | 
ज्यों को त्यों तबही भयो श्याम काम सुखधाम || ४३ ॥ 


१ पाठा० बड अचरज मन 


मैना मंत्र मोहनी लीला [ ४९९ 


तब पुनि मैना ने कही कहौ लाडिले कीर । 
अहो श्याम शुक आव तू गावौ प्रिय जस भीर । ४४ ॥ 
ऐसें शुक शुक कहत ही भयौ कीर चपलॉहिं । 
गावत रस जस बाल के बैठ्यौ करतल माँहिं ॥ ४५ || 
मधुर मधुर कल गावहीं प्रिय के सुरनि मिलाइ । 
रीझी बाल उगाल दे आनेंद उर न समाइ ॥ ४६ ॥ 
अहो कीर खंजन कहो लहो चपलता भाइ । 
खंजन तू अब आवर प्रिय चख सों मिलि आइ || ४७ ॥ 
खंजन खंजन रटत ही खंजन भयो किशोर । 
प्रिय करतल में चपलहो कौतिक करत न थोर ॥ ४८ ॥ 
अलकलड़ी के नेन कल चपल होत जिहि भाँति । 
तिहि विधि खंजन नाचही करतल में लड़कॉति ॥ ४९ || 
वारी बदि बदि नाँचहीं खंजन अरु प्रिय नैन । 
तिनके कौतिक अमित हैं रंचहु कहत बने न || ५० ॥ 
रसना पे कहत न बनें जानत मो मन नेन | 
भूलि रही मनमोहनी देखि देखि यह चेन ॥ ५१ ॥ 
भूलि रहो वंशी सखी टक टक १ कौतिक जोइ । 
सुने भने देखे नहीं कौतिक नव नव होंइ ॥ ५२ ॥ 
उठौ छवीले सावरे मैना कही लडाइ । 
ज्यों कौ त्यों भयौ २ सॉवरो सुनत वचन सुखदाइ || ५३ || 
हंस हंस अब कहो पिय अहो मराल मराल | 
हंस हंस जबही कह्यौ भयौ मराल सु लाल ॥ ५४ ॥ 


१ अपलक दृष्टि से २ पाठा० है 


५०० ] मैना मंत्र मोहनी लीला 


नवल नेह उपजावहीं चलत छवीली चाल । 
देखि देखि इहि बानि कौं पुलकति कुलकति बाल ॥ ५५ ॥ 
कहौ कुरंग मराल तुम मृग मृग कह्मौ उचार । 
कहत भयो मृग सॉवरो शोभित विविध सिंगार || ५६ ॥ 
करत निर्त नव नवल कल हाव भाव विस्तार । 
गावत मानों मधुर मृदु भूषन की झनकार || ५७ ॥ 
तब पुनि मैना ने कही उठहु छवीले छैल । 
तिहि छिन अलकलडौ भयो भूल्यो छल बल फेल ॥ ५८ ॥ 
कहौ भृंग तुम सावरे अहो आव तू भृंग । 
भयो भृंग नवरंग पिय गुंजत प्रेम प्रसंग ॥ ५९ ॥ 
प्यारी के मुख-कमल को मंजुल सौरभ सार । 
सो सौरभ के पान हित आयो अलि गुंजार ॥ ६० ॥ | 
गोरी भोरी डरपि तब वंशी सौं लपटाइ । 
अंग अंग चख चपल भये १ सो छवि कही न जाइ ॥ ६१ ॥ 
कुच-कमलनि पर भृंग जब गुंजत गुंजत आइ । 
रही लपटि हितसखी उर अंगनि अंग समाइ ।। ६२ || 
मनौं छवीली दामिनी दुरी छवि दामिनि माँहिं। 
चपलत चमकत गौर तन कहत बनत कछु नॉहि । ६३ ॥ 
उठहु सु लंपट सॉवरे कहतहि भयौ किशोर । 
कही चकोर सु लाडिले अहो चकोर चकोर ॥ ६४ ॥ 
प्रिय करतल कल विमल में बैठ्यौ श्याम चकोर । 
रूप सुधा रस पान की तृष्णा बढ़े न थोर ॥ ६५ ॥ 


१ पाठा० ह्वे 


मैना मंत्र मोहनी लीला [ ५०१ 
रूप चंद मुख बाल को रूप सुधा बरसंत । 
ज्यों ज्यों पान चकोर करि त्यों त्यों अति तरसंत || ६६ ॥ 
उठौ वेगि हो लाडिले परम रसिक शिरमौर । 
उठि बेठ्यौ वच सुनत हो करत सु कौतिक और || ६७ ॥ 
अब तुम पिय चात्रिक कहौ वरषत मेह सनेह । 
अब चत्रिक तू आवरे मन मान्यो जल लेह ॥ ६८ ॥ 
ऐसें रटतहि ह्वै गयौ मंजुल चात्रिक श्याम । 
अधर स्वाति रस लेन कों रटत बाल के नाम ॥ ६९ || 
बाल उगाल रसाल दियौ * मुख सौं मुख सुख जोर । 
तऊ पपीहा तरसहीं रुचि को ओर न छोर ॥ ७० ॥ 
उठो रसिक पिय सावरे उठ्यो सुनत ही श्याम । 
अब कहिये सखि साँवरी लहो टहल सुख धाम ॥ ७१ ॥ 
आवहु सखी जु साँवरी पावहु टहल नवेलि । 
ऐसें कहतहि छिनहि में क्षे गई श्याम सहेलि । ७२ ॥ 
तब हसि लागी कंठ सौं आनॅद उर न समात | 
मानों आनंद घटा में छवि दामिनि चमकात || ७३ ॥ 
मेना ने किये २ श्याम कों रंग विहंग अपार | 
मो मति गति अति थोर पे कहे न जाइ विस्तार ।। ७४ ॥ | 
तब पुनि मैना ने कही कहौ सखी तुम श्याम | 
भयो सॉवरी कहत हो उपजे अगनित काम ॥ ७५ ॥ 
लपटि रहे सुख सेज पर करत सुरत संग्राम । 
लजित बलित गुन होत री अद्भुत कामिनि काम ॥ ७६ ॥ 
अनन्यअली तोसों कहों सुनि ले मेरी गाथ । 
या मेना कों लिये कर सदा रही मम साथ ॥ ७७ ॥ 


१ पाठा० दै २ पाठा० करि 

बहुत भली बलि जाइहों रहों निरंतर पास । 
अनन्यअली इतनी चंह॒ और जाहु सब आस ॥ ७८ ॥ 
यह कोतिक वर सुपन में देखत खुलि गये नेन । 
जागि परयो अति भयो दुख सो सुख कहत बने न ॥ ७९ ॥ 
डेढ़ पहर लों सुपन में देख्यौ कोतिक एह । 
रही भूलि सी देखिकै सुधि बुधि रही न देह ॥ ८० ॥ 
पंद्रह दिन लों रह्यो अति याकौ * रस आवेश । 
भूलत नहिं छिन एक हू सुमिरन यहे सुदेश । ८१ ॥ 
जेसौ देख्यौ सुपन में तैसौ कह्यौ न जाइ । 
जागत ही भूल्यो सबै कछु कछु कह्यो बनाइ ॥ ८२ ॥ 
मेना मंत्र सु मोहनी इहि लीला को नाम | 
जे नित पढ़ें हित चित दये ते पावैं सुख धाम ॥ ८३ ॥ 
संवत सत्रह सौ परे साठ अठारह चार । 
भादौं की निशि त्र्योदसी कृष्ण पक्ष शुभ वार ॥ ८४ ॥ 
यह सुपनों तबही भयौ गई अद्ध जब रैन । 
यह कौतिक देखत बनें रंचह कहत बने न ॥ ८५ ॥ 
जानत परम सुजान विवि जिन पर बीते हाल । 
अनन्यअली के उर बसो सदा लाडिली लाल ॥ ८६ ॥ 
दोहा सब मिलिकैं भये सरसठ ऊपर बीस । 
अनन्यअली के उर बसौ श्री वृन्दावन ईश ॥ ८७ ॥ 


इति लीला भेना मंत्र मोहनी संपूर्ण की जय जय श्री हरिवंश ॥ ५९ ॥ 
७ 


१ पाठा० इनकौ 


ललित लता लीला 
श्री प्रेमी रसिक अनन्य कुल ईशनि के ईश ईश्वर महा परमानंद 
महा समुद्र सार सुधा रस श्री तारा कुँवर श्री रुक्मिणिपति श्री हरिवंश 
चंद्र निर्मल अकलंक अखंड नित्य अद्भुत अनूप अति मंजुल सर्वोपरि 
विराजमान सकल अवतारनि कौ अवतारी परम रसीलौ हॅसीलो 
लाडिलौ चाडिलो महा मधुर प्रेम माधुर्य रस सुधा सार रस पान करि 
छकीलो मतीलो अतिही स्वादी श्री हरिवंशी श्री वंशी सखी श्री राधा 
प्यारी की प्यारी छिन एक होत न न्यारी पहिरें कल झूमक सारी जाके 
पाइनि परत रसिक मोहन बिहारी ऐसे श्री व्यासनंदनो जयति ॥ श्री 
वृन्दावन ईश श्री निकुंज नरेश नित्य बिहारी सुरतानंद सुंदरता की 
सींव रूप नवेले परम रसीले हँसीले छेल छवीले चिकनिये मनमोहने 
ऐसे श्रीराधाबळभो जयति ॥ 
दो० सुन्दर श्री हरिवंश के चरन कमल सुख धाम | 
प्रथम बंदि उर लाइकैं गाउँ श्यामा श्याम ॥| १ | 
ललित लता श्री लाड़िली सुंदर श्याम तमाल । 
अंगनि फल दल फूल कल भृंग सु नेन विशाल ।। २ ।। 
मेरे हिय जिय कुंज में रहौ लपटि दिन रैन । 
सुरझौ जिन छिन एक हू ' यह जॉचत सुखदैन ।। ३ ।। 
सुंदरता अँग अंग की अद्भुत उपमा नाँहिं । 
मो मति गति अति छीन र हे कैसें वरनों ताहि ।। ४ || 
तुम्हरी कृपा प्रताप ते कछु इक मन में आइ । 
वरन करन आनंद अति बाढ्यो उर न समाइ ।। ५ || 


१ पाठा० ही २ क्षीण 


वरनत श्यामा श्याम के रस जस समर बिहार ।| १६ || 


१ शीतल मन्द और सुगन्ध इन तीन गुणों वाली वायु २ पाठा० झनकान 


ललित लता लीला 


ललित कल्पतरु लतनि की महा मनोहर कुंज । 
रेंग रंग फल दल फूल कल एक वेस सुख पुंज ॥ ६ ॥| 
झलमल झलमल होत मृदु दल दल दल शशि भान । 
शोभा देखत ही बने करत न बनें वखान ॥ ७ ॥ 
वन अंबर धर पर मनों प्रगटे नव रवि चंद । 
रंग रंग द्रुम झलमलें शोभा रचना वृंद ॥ ८ ॥ 
अद्भुत बरषत सुधा रस महकत सौरभ पुंज । 
रेंग रॅग भृंग विहंग गन मधुर मधुर कल गुंज ।| ९ || 
गौर श्याम छवि सुखनि कौं वरनत भृंग विहंग । 
सुनि सुनि धुनि नागर नवल उपजत कोटि अनंग ॥| १० || 
अवनी कवनी कनक मृदु खची रतन रेंग रंग । 
प्रतिविंवित वन झलमले छवि की उठत तरंग || ११ | 
प्रफुलित वन दूजौ मनौं प्रगट्यौ धर कल माँहिं । 
मोहे मोहन मोहनी उपमा तिनकी नाँहिं ॥ १२ ॥ 
त्रिगुन पवन १ मन रुचि लिये चलत परम सुखदाइ । 
मोरी मोर मराल मग रंग रंग लड़कॉइ ॥ १३ ॥ 
रँग रंग मणि मुक्तान के शोभित ललित सिंगार । 
सघन लतनि ब्रुम द्रुम तरे फिरत झनक झनकार २ ॥ १४ ॥ 
निर्मल कल तन सबनि के रंग रंग झलकान । 
जित तित ह्वे कें निकसहों मनों चंद गन भानु ॥॥ १५ ॥ 
डोलत बोलत सहज ही अरु भूषन झनकार । 

गौर श्याम धुनि सुनहि सुनि दरसि दरसि सरसंत | 
केलि खेल रस करन कों उमगत मन तरसंत ।। १७ || 
तिहि मधि मंदिर लतनि कौ अति विशाल झलकंत । 
द्वार अष्टसत १ झलमलें चहँ ओर चिलकंत || १८ ॥ 
रंग रंग दल कुसुम सों खचे द्वार सब ओर | 
झालर मणि मुक्तानि की बॅधी न शोभा थोर । १९ ॥ 
सो मणि मुक्ता की लता तिनके रेंग रँग फूल | 
तिनकी झालर बनी वर शोभा अमित अतूल ।। २० || 
रंग रंग दल फूल की रची सेज तिन माँहिं । 
शोभा रचना नवल नव उपमा कोऊ नाँहिं ।| २१ ॥ 
शोभा रचना चतुरई देखि देखि बलि जॉइ । 
चित्रा मृदुता लजित बलि देखत सेज लुभॉइ ॥ २२॥ 
विविध सुगंधनि सौं भरी खरी २ रही महकाइ । 
कोमल पट अति रति सन्यौ बिछयौ रुचिर बनाइ ।। २३ || 
अति कोमल तकिया धरे चित्र विचित्र सुरंग । 
शोभा रचना दरसहीं अगनित गिरत अनंग ॥ २४ | 
छेल छवीले लाडिले बैठे तिन पर आइ । 
शोभा रचना सेज की देखत रहे लुभाइ |! २५ ॥ 
मुदु मृदु वचः पिय बाल सों कहत जु हा हा खात | 
नख शिख तुमकों हों रचों विविध रिंगार सिहात ॥| २६ ॥ 
मुसिकनि आज्ञा पाय पिय आनंद उर न समाइ | 
विविध सौंज सिंगार की बानत तन मन लाइ ।। २७ || 


१ आठ सौ २ अच्छी ३ वचन 


१ पाठा० की २ पाठा० चर्चत ३ माला ४ पाठा० मते ५ एक स्थल पर चिपक गई हो 

मगन ओट कोटिन सखी ठाळीं दिशि दिशि पास | 
गौर श्याम सुख छविनि की देखनि गाळी आस ॥ २८ ॥ 
इक इक ते अति सुन्दरी अलबेली छवि वृंद । 
मुख सुख निर्मल जगमगें मनों रूप गन चंद ।॥ २९ ॥ 
कोटि कोटि रवि शशि मनों इक इक नख की जोति । 
भानु चंद तम सम भये चौंधि कोधि मृदु होति ॥ ३० | 
जुगल नवल सुख छविनि सों * चर्चित २ परम प्रधीन | 
छकीं रूप नव नेह में मधुर प्रेम रस लीन ।।३१ || 
रूप छविनि सुख सखिनि के कहे लहे नहिं जाँइ । 
गौर श्याम हू ते अधिक फूली रहत सदॉइ ।। ३२ ॥ 
छेल छवीलो साँवरी नागर परम प्रवीन । 
श्री प्यारी की टहल मिस दरस परस रस भीन ॥ ३३ ॥ 
छके प्रेम रस रूप में रहत लाडिली लाल | 
तिनकी छवि नित मो हिये बसौ लसौ सब काल ॥ ३४ ॥ 
कुंचित कच मृदु चीकने महमहात नहिं थोर । 
कमलावलि तजि आवहीं भेंवरावलि चहुँ ओर ॥ ३५ ॥ 
मिही ललित लम्बे सघन रसद विमल झलकाँइ । 
केश केश प्रति लाड़िलो चित वित देत लुटाइ ॥ ३६ || 
कुटिल अलक की कुटिलता देखि देखि नवरंग । 
याते पिय के भये कल बंक नेन छवि रंग ॥ ३७ ॥ 
रंग रंग मणि दाम? सौं बैनी गुही बनाइ । 
मानों पंकति अलिन की मत्त थकित चिपटाइ ५ ॥ ३८ ॥ 

किधौं सु लंपट लाल की लंपटता बहु रंग । 
नृप सुहाग के महल पर बैठी हिलिमिलि संग ।। ३९ || 
मुक्ता मणि रँग रंग सौं झबिया खचीं बनाइ । 
तरलित सुंदर पीठ पर दीठ नहीं ठहराइ ॥ ४१ ॥ 
मनों दामिनी पीठ पर झबिया यों चपलॉइ । 
मनु शोभा की छवीली छवि रंग रंग लडकॉइ || ४२ ॥ 
अद्‌भुत मुक्ता माँग कल रची मनोहर भाँति । 
मनु सुहाग की घटा बिच अचल छविनि वग पाति ॥ ४३ ॥ 
रेंग रंग रतननि सों खच्यो शीशफूल छवि वृंद । 
झलमल झलमल होत मनु छवि नक्षत्र छवि चंद ॥ ४४ ॥ 
बेना सेना छविनि की खच्यौ रतन रेंग रंग । 
चपलत मुक्ता भाल पर हाल १ लाल पर अंग" || ४५ ॥ 
बेनार इनकों जिन कहौ सुनि सखि इनके नाम | 
पानिप छवि की छवीली छवि बनी ठनी अभिराम ॥ ४६ ॥ 
भाल विशाल रसाल कल मनु शशि मंडल रास । 
तिन पर ए छवि लाड की नव नव नित्त प्रकाश || ४७ ॥ 
किधौं सु निर्त कलानि की छवीली छवि लड़काइ । 
किधौं भाल दल कंज पर ओस कना झलकाय ।। ४८ ॥ 
बैना ¦ के नेना नहीं नेना के नहिं बैन । 
बेना कलता को कहे जानत पिय के नेन ॥ ४९ ॥ 
रसिकलाल के नोन पर बेना छवि की भीर । 
तिनकों देखन कों गये मो दूग भूले चीर ।। ५० ॥ 


१ प्रेम * लाल के अंग पर उसे देखकर प्रेम छा गया है । २ एक आभूषण विशेष ३ वाणी 

भाल विशाल रसाल कल मनों दोज कौ चंद । 
तिनते नव नव रूप के प्रगटत हिमकर वृंद || ५१ ॥ 
विविध सुगंधनि रंग ले रची भाल पर आड़ । 
तिनकी कलता देखि पिय नेननि पलकें छाड १ || ५२ ॥ 
आड़ न इनकों जानिये सुनहु सखी चित लाइ । 
पिय ललकनि की छवीली छवि रंग रंग दमकाइ ॥ ५३ ॥ 
सो छवि छवीली लाड़ की छवि विधु पर लड़काय । 
अलकलड़ी प्रिय देखिकै रोझि रीझि मुसिकाय ॥ ५४ ॥ 
कुंदन रँग रँग रतन सों खचित बंदिनी बान | 
झिलमिल जलजनि झलमलै चोरि लेत पिय प्रान ॥ ५५ ॥ 
शीशफूल सौं लगी उत कर्नफूल सौं बंध । 
मनों रूप के चंद पै रचे छविनु के फंद ॥ ५६ ॥ 
किधौं हँसनि की छवीली छवि विधु ऊपर चपलॉति । 
चली सुहाग नृप महल कौं बतबताति लड्काँति ॥ ५७ || 
काम धनुक लजि तजि भजे देखत भृकुटी बंक । 
विधयो मोहन श्याम मृग टरत न डरत निशंक ॥ || 
पलक झलक झलकन छविनि उपमा को न प्रमान | 
मानों अपने लाल को करत बहुत सनमान || ५९ ॥ 
पलक किधौं लावन्यता किधौं कमल दल मैन | 
पलक देखि पलक न लगें ललक बढ़ी पिय नेन ॥ ६० || 
प्रिय एउकनि ने लयो हे रसिकलाल मन ओल * | 
नेन ऐज में राखिके पलक द्वार दिये * खोल ॥ ६१ || 
१ नेत्रों नें पलकों का डालना छोड़ दिया है । २ छिपा लिया है । ३ पाठा० दै 

किधौं रूप के मुकर दृग सुंदर विमल विशाल । 
ढ़कना पलकैं छविनि के खुलत ढ़कत हित लाल ॥ ६२ ॥ 
नेन ऐन गन छविनि के भरे खरे झलकंत । 
पलक द्वार कल रूप के लगत नहीं चपलंत ।। ६३ ॥ 
नागरता कलता भरे भरे प्रेम रस मैन । 
हाव भाव लावन्य छवि आनॅद रस के ऐन ॥ ६४ ॥ 
हास विलास हुलास निधि पानिप भरे जु नीर । 
नव माधुरी लुनाई की उठत तरंगनि भीर ॥ ६५ ॥ 
मोहनता नव रूप की भंवर परत गंभीर । 
क्रीडत जलचर चपलता और कटाक्षनि भीर ॥ ६६ ॥ 
केलि खेल नव मोद की लहरें चलत अनंत । 
औरे नव नव नेह की लहरें चलत मनंत १ || ६७ ॥ 
त्रिगुन-रतन २ मधि झलमर्ले मोल न वरन्यो * जाइ | 
तारे कारे लैन कों गये सु गोता खाइ ॥ ६८ ॥ 
औरो सुख शोभानि की * उठिवौ करत तरंग । 
शोभा सींवा श्रवन लों लहरें चलत उमंग || ६९ ॥ 
इहि रस छवि निधि मॉझ पिय पैरत गोता खाइ । 
वार पार नहिं पाइहे दृग पग नहिं ठहराइ ॥ ७० ॥ 
ऐसे पेने नैन में अंजन रेखा दीन । 
मानों अपनी छविनि को डास्यौ " जाल नवीन ॥ ७१ ॥ 
विवि ठग रूप समुद्र में अंजन मनु छवि जाल | 
सखियन के दृग मीन कौं पकरन डार्‍यो * लाल ॥ ७२ ॥ 


१ मन में २ तीन डोरे रूपी रत्न ३ पाठा० वरने ४ पाठा० के ५ पाठा० की डारी ६ पाठा० डारी 

अपनी छवि के जाल में अरुझ्यो आपुहि श्याम । 
भूल्यौ सुधि बुधि सकल ही बढ्यौ चौगुनौ काम || ७३ ॥ 
कीर, कुसुम तिल, सम नहीं नासा पर छवि भीर । 
देखत वेह विदेह भये" रह्यौ न पिय को धीर ॥७४ ॥ 
आप २ विवसता जानिकें सोहन रसिक नरेश । 
लाल चुनी मुक्ता बडे नथ वर बानि सुदेश ।| ७५ ॥ 
कहा कहीं नथ बानि पर सुंदरता नहिं थोर । 
मनु पिय हँसननि छवीली छवि झूलत रूप हिंडोर || ७६ ॥ 
पिय अनुरागनि छविनि दुति छवि बिच झूलत संगर | 
इहि शोभा हिंडोर पर झूलत श्याम मतंग ।। ७७ | 
विमल नवल कल जुगल वर झलकत गौर कपोल । 
मनों चंद अपु छविनि की पोटि४ कोटि दई खोल ॥ ७८ ॥ 
झलकस शील कपोल की मृदु चिकनई अतोल । 
कनक कमल दल में मनों चंद वृंद दिये * ओल ६ । ७९ || 
चन्द वृन्द मनु रूप के प्रगटत छिनछिन माँहिं । 
और खोल दई कमल ने५ दिशि दिशि मेंझलकाँहिं ॥ ८० || 
विविध सुगँधनि रंग लै चित्र विचित्र बनाइ । 
जिनमें रॅग रॅंग तरु लता कुंज पुंज सरसाइ ॥ ८१ ॥ 
तिनमें अपने रूप “ कौं भाँति भाँति चित्राइ । 
संग छवीली लाड़िली केलि खेल गन भाइ । ८२ ॥ 


-१ पाठा० ह्वे २ अंपनी ही ३ प्रीतम के अनुराग की शोभा की कान्ति प्रिया जी की नथ की छवि 
के- साथ झूल रही हैं । ४ पोटली ५ पाठा दै ६ छिपा दिये हैं ७ कमल ने उनके ऊपर एक 
. अन्य अरुण पटावरण चढ़ा दिया है । ८ पाठा० श्रूप 

चित्रे चित वित चित्र में चित्त रह्यौ नहिं ठौर । 

चित्र देखि रह्यौ चित्र सौ परम रसिक शिरमौर || ८३ ॥ 
चित्र न इनकौं जानिये इनके नामहि और । 

| | लंपट पिय लाल की लंपटता छवि मौर ॥ ८४ ॥ 
लंपटता की छवीली छवि बनी लाड की बानि । 

गंड चंद मंडलनि पर जुरी मंडली आनि ।। ८५ ॥ 
अपने लंपट श्याम को सब मिलि लीनों मोहि । 

अँगुरी मुदरी मुकर में रही मोहनी जोहि ॥८६॥ 
शोभा चित्र विचित्र की जोहि मोहि पिय बाल | 

अब को रचे सिंगार संखि भये एक से हाल ॥ ८७ ॥ 
जो जो शोभा चित्र में देखत श्यामा श्याम । 

सो सो केलि सु करनि कों तरसत सरसत काम ॥ ८८ ॥ 
मैना बैना कहत हे केलि समय अब " नाहिं । 

फ्रस्पर रचौ सिंगार तब करी जु हे मन माँहि ।।८९ ॥ 
सावधान छिन में भये सुनि मैना के बैन । | 
मनौं जगे भर नींद ते पगे छके रस मैन || ९० ॥ 
वचन सुधा रस सदन के श्रवन रूप के द्वार । 

रॅम रॅग मणि मुक्तान की वारी वंदनवार २ || ९१ || 
कर्नफूल रतननि खचे रचे श्रवन झलकाँय । 
शाब्द-गृह ? ता४ महल के मनु परदा लटकाय ॥ ९२ || 
उपमा आई और उर सोऊ कहौं बनाइ । 

शाब्द सुधा के महल कल श्रवण मनों यह भाइ ॥ ९३ ॥ 


१ इस समय अभी २ अमृत रस जैसे वचनों के सदन रूपी श्रवणों के द्वार पर “वाली” रूपी 
वन्दनवारें बँध रही हैं । ३ कान ४ उस । 

कर्नफूल अरु झूमका इनके सुनहु सरूप । 
पिय अनुराग सु हास की छवीली छविनि अनूप || ९४ ॥ 
छवीली छवि ए लाडिली बनी ठनी कल ठौर १ | 
शब्द सुधा-नृप महल पर झूलत चढ़ी हिंडोर ॥ ९५ ॥ 
चंचलता सखि झुलवहीं झोटा मंदहि मंद । 
गंड चंद कल विमल में प्रतिविंवित छवि वंद ॥ ९६ ॥ 
किधौं सखी सुनि और ही शोभा वार न पार । 
विवि कपोल छवि चंद्र में फूली छवि फुलवारि ॥ ९७ ॥ 
औरौ छवि फुलवारि कल चहूँ ओर रहीं फूलि । 
मनों अलक भॅवरावली बीच बीच रहीं झूलि ॥ ९८ ॥ 
भाव भेद सौं लाल ने बिच बिच राखी बानि । 
मनु अलि छौना करत हैं छवि मकरंदनि पानि ॥ ९९ ॥ 
रूप समुद्र कपोल में प्रतिविंवित मुख श्याम । 
छवि में छवि अतिही बढी शोभा गन अभिराम || १०० ॥ 
छवि तरंग लहरें झलक भौर हँसनि कल गाड़ | 
श्याम चंद बूडत तहा सुधि बुधि दई २ सब छॉड़ || १०१ || 
अलक सुहाग नृप ने मनों अपु छवि जाल बनाइ । 
डार्‍यो ३ अपने श्याम कों काढन करत उपाइ ॥ १०२ ॥ 
कर्नफूल प्रतिविंव मनु विविध रतन झलकाँइ । 
तिनहि लेन कों साँवरौ मानों गोता खाँइ ॥ १०३ ॥ 
नव नव छवीली छविनि की गंड श्रवन पर भीर । 
निरखत सो छवि लाडिलौ बिसरे नैननि चीर !। १०४ ॥ 


१ उस सुन्दर स्थल पर २ पाठा० गई ३ पाठा० डारी 

रसना मृदुता मधुरता चटक सुरंग सु लाल | 
अरुन रतन मृदु कमल को मानों दल सु रसाल ॥ १०५ ॥ 
कै अनुराग समुद्र ते रसना लहर चलंत । 
वचन रचन तिहि छविनि के कल तरंग उछलंत ॥ १०६ || 
श्यामदसन २मनश्यामकेस्नान करत तिन माँहिं । 
लाल रंग में श्यामता झलकत उपमा नॉहिं ।। १०७ ॥ 
कुंदन चुन्नी लाल सौं चौका खचे बनाइ । 
मानों श्याम घटानि में छवि दामिनि चमकाइ || १०८ ॥ 
वचन रचन रस सुधा की बरषा सी वरषॉइ । 
श्याम सु चात्रिक पीवहीं सुनत श्रवन न अघाँड्‌ ।। १०९ ॥ 
रोम रोम प्रति होत हैं श्रवन श्याम तन माँहिं । 
सुनत मधुर वचनावलो रहत और सुधि नॉहिं | ११० || 
पिय हिय आनंद सिन्धु गन उमड़ि चलत न समाइ । 
सुनि सुनि श्री वंशी सखी तन मन श्रवन सिराँइ || १११ || 
अधर अरुनता मधुरता मृदुता परम रसाल । 
तिनकी उपमा कह कहें जिहि रस गिधयो ३ लाल || ११२ ॥ 
उपमा विद्रुम विंव की रवि शशि दामिनि फीक | 
अधर सुधा रस स्वाद कों जानत प्रीतम नीक ॥ ११३ || 
हँसनि लसनि छवि फवि रही बानि छवीली छेल । 
मनों रूप कल चंद की रही चाँदनी फैल ॥ ११४ ॥ 
चंद चॉदिनी झलक में जान्यौ जाइ न श्याम । 
चंद वृंद मृदु किरन को मानों झलकत धाम ॥ ११५ ॥ 


१ पाठा० तरंग २ मिस्सी युक्त दंतावली ३ लालची 

नेन चकोर किशोर के अरु सखियन के नेन । 

पीवत जीवत छवि सुधा जानत्त नहिं दिन रैन ॥ ११६ ॥ | 
चिवुक नहीं चंपक कली भली रही महकाइ । 

श्याम बिन्दु मनु भँवर कौ छौना रह्यो लुभाइ ॥ ११७ ॥ 
किधौं सु लंपट श्याम की लंपटता-अलि जान । 

रहयो लुभाइ ललचाइकैं करन अधर रस पान ॥ ११८ ॥ 
ग्रीव सीव छवि अमित कल गोरो अति सुकुमारि । 

त्रिवली अवली रूप की मोहन रहयो निहारि ॥ ११९ ॥ 
त्रिवली इनकौं जिन कही लहै जु नाम नवीन । 

मोहनता सौन्दर्यता रूप मिले ये तीन ॥ १२० ॥ 
नहीं नहीं ऐसी कोऊ कहत जु हम कर रेखि | 

मोहिःमोहि हम सब रहीं इनकी छवि वर देखि ॥ १२१ || 
पान पीक तिनमें लसै मनु अनुराग प्रवाह । 

सो छवि फवि कवि को कहे करत लाल निर्वाह ॥ १२२ ॥ 
श्याम पोत १ पिय श्याम ने बानी ग्रीवा माँहिं | 

मनु अपनी छवीली छविन लपटी .ग्रीवनि जाहि ॥ १२३ ॥ 
मोहनता कल २ रूप मिलि त्रिवली त्रिवेणी जान । | 
पोत पुंज मनु श्याम की छवि छविली करि स्नान ।। १२४ || | 
दुलरी मोतिन की बनी भनी न शोभा जाइ । | 
मनु पूरन कल चंद तर ३ द्वितिया शशि दमकाइ ॥ १२५ | 
किधौं मनोहर रूप कल त्रिवली त्रिवेणी भाइ । | 
रूप चंद की छवीली छवि करत स्नान लड़काइ ॥ १२६ ॥ 


१ श्याम रंग के पोतों की कंठी २ पाठा० कलता ३ नीचे 

गौर भुजा कलता १ लता किधों रूप छवि बेलि | 

किधौं दामिनी झलमलें श्याम घटा पर खेलि ॥ १२७ ॥ 
रतनांगद पहुँची रची कनक सूत में पोइ । | 
झबिया रँग रँग मणिन की लटकत झनकत सोइ ॥ १२८ ॥ | 
चूरी नील मणीनु की बनी घनी छवि वार । 

राई से मणि कंकरा चूरी में झनकार ॥ १२९ ॥ 
मानों लालच लाल की गौर भुजनि लपटाइ । 

चरचत शोभा किरन की मधुर मधुर झनकाइ ॥ १३० ॥ 
कुंदन रॅग रॅंग मणिन सौं कंकन खचे बनाइ । 

मनी कनी मधि झलकहीं रस जस कहत लडाइ ॥ १३१ ॥ 
मणि भूषण झबियानि के मधुर मधुर झनकार । 

मनों कनक कमलनि तरें करत भँवर गुंजार ॥ १३२ ॥ 
रतनचौक रतननि खचे रचे सु पहुँचिनु माँहिं । 

झलमल झलमल होत कल तिनकी उपमा नाँहिं ॥ १३३ ॥ 
तिन बिच नील मणीन के खचे चित्र अभिराम । 

चित्रे अपने रूप कों छैल छवीले श्याम ॥ १३४ ॥ 
चहूँ ओर ते हू मनौं बाँध्यौ मोहन श्याम । 

जकरयौ पकरयौ चोर रति पर्यौ रूप के धाम ॥ १३५ ॥ 
रंग रंग मणि रचि खचीं मुदशे २ अँगुरी माहि । 

मनु उड़गन ३ नख चंद बिच झलमलात सरसॉर्हि ॥ १३६ | 
किधौं सु रूप लतानि में छवि दीपनि की पाँति ४ । 

कै रवि शशि दामिनि घने ५ हिलिमिलिकैं झलकाँति ॥ १३७ ॥ | 


१ सुन्दरता २ अंगूठी ३ तारागण ४ पंक्ति ५ बहुत से 

किधौं सु करतल कमल सौं प्रीति करन नख चंद । 
मणि मुदरी उड़गन मनों हिलिमिलि आये वृंद ॥ १३८ ॥ 
प्रतिविंवन कल झलमले नख चंदनि मणि हीर । 
मनु उड़गन शशि कमल सों मिलि मिलि जात सु भीर ॥ १३९ ।। 
अति सु रंग महदी लिये अरुन गहगह्यौ रंग । 
गोरे करतल विमल में चित्र करत नवरंग ॥ १४० ॥ 
चित्र किये द्रुम बेलि के प्रफुलित १ विहंग । 
प्रफुलित मनु अनुराग की छवि फुलवाशि सुरंग ॥ १४१ ॥ 
किधौं सु कुंदन कमल में खचे रतन दमकंत । 
तिनकी झॉई लाल के मुख कर पर चमकंत । १४२ ॥ 
किधौं लाल अनुराग की छवीली छवि दमकाइ । 
करतल मंडल विमल पर बनी ठनी लड़काइ ।। १४३ ॥ 
नाथ हाथ लै हाथ में निरखि साथ दे प्रान | 
देखि छवीली लुभि रही उपमा कौ न प्रमान ॥। १४४ ॥ 
महदी चित्र विचित्र कल निरखत रीझी बाल । 
उर सों लियौ लगाइकैं दियौ उगाल रसाल || १४५ || 
धनि धनि कृत कृत रसिकमणि कहत निहाल निहाल । 
अपनी प्यारी प्रान की पाई रीझ रसाल ॥ १४६ ॥ 
नवल विमल श्रीफल जुगल अति कल उरज उतंग | 
रसिक शिरोमणि निरखहों उपजे कोटि अनंग ॥ १४७ ॥ 
उरज जु इनकों जिन कहौ मोहनता के श्रूप । 
देखत रस बस करि लियो मोहन श्याम अनूप ॥ १४८ ॥ 

किधौं सु कंचन कंज की मुद्रित कली सु दोइ । 
बसत लसत अलि सोंवरो रह्यो मेन रस भोइ ॥ १४९ ॥ 
छोटे छोटे निपट मृदु मुक्ता मणि रेंग रंग । 
तिनकी जालीदार कल कंचुकि* रची नवरंग ॥ १५० ॥ 
उरजन पर कंचुकि कसी लसी कुचनि की कोर । 
सहज दृष्टि के परत हो पिय के चित वित चोर ॥ १५१ || 
तनी तनी मृदु सनि रही झबिया कल झनकार । 
मनु लंपटता लाल की जॉचत उरज बिहार || १५२ ॥ 
मुक्ता मणि रॅग रंग की चोली बानी लाल । 
पोत रंग इक रँग भई जबही पहिरी बाल ॥ १५३ ॥ 
किधों सु रॅंग रंग छविनि की चलनी बनी अनूप । 
मोहनता श्रीफलनि के छनत नवल नव रूप || १५४ || 
फूटि फूटिकें निकसहीं उरजनि की मुदु कांति । 
मानों कुंदन गिरिनिर ते झरत परत छवि पाति ॥ १५५ ॥ 
मोहनता नृप कुचनि की छवि सैना गन जाहि । 
धरी बसी पिय हिय जिये नेन ऐन के माँहि ३ || १५६ ॥ 
बंकटता कल विकटता संघटता के माँहिं । 
हस्यौ पर्यौ विट नृप तहा कबहूँ निकसत नॉहिं ॥ १५७ ॥ 
कर साखा नासा चुटकि सावधान कियो भाम । 
रचौ वेगि सिंगार सब गहर* न कीजे श्याम ॥ १५८ ॥ 
मुदु कुंदन की पचलरी इक इक मणि बिच श्याम | 
तिन तिनमें अपु रूप के चित्र किये अभिराम || १५९ || 


१ पाठा० चोली २ पर्वतों ३ कुचों की मोहनता रूप राजा की छवि-सैना प्रीतम के हृदय में, 
नेत्रों में और प्राणों में जाकर बस गई है, धस गई है । ४ देर 

तार हार मणि हार कल कंचन माल विशाल | 

तरलित सुंदर उदर पर सुंदरता की माल ॥ १६० ॥ 

हार सु इनकों जिन कहौ लहो और ही नाम । 

मनु अनुरागनि हास की छवीली छवि अभिराम ॥ १६१ ॥ 

और विविध छवि लाडिली मिली झिली "छवि पाति । 

मोहनता कुच महल ते चली जात २ लड़काति ॥ १६२ ॥ 

बतबताति चपलाति सब लसलसाति झलकाति । 

मनों नाभि सर रूप में स्नान करन कों जाति ॥ १६३ ॥ 

कुच बिच चौकी हीर की झलमलात छवि वृंद । 

मनु मोहन गिरि जुगल बिच प्रगट्यौ द्वितिया चंद ॥ १६४ ॥ 

मादक रूपनि सों भरयौ उदर सिंधु गंभीर । 

ललित लहर त्रिवली मनों छवि तरंग की भीर ॥ १६५ ॥ 

मीन लीन पिय साँवरौ क्रीडत पार न पाइ । 

औरौ जलचर सखिनि के नेन सु गोता खाइ ।। १६६ ॥ 

मोहनता कलतानि के भौर नाभि गंभीर । 

तिनकों चितवत सहज ही रहत न पिय कौ धीर || १६७ ॥ 

त्रिवली नहिं, ये रूप ने रेखा कीनी तीन । 

गहर कहर ये सिंधु बड़ पार न पावत मीन ॥ १६८ ॥ 

गहर कहर ये सिंधु बड़ भौंरा परत अतूल । 

तीन लीक करि कहत हों जिन देखो पिय भूल ॥ १६९ ॥ 

विवि ३ चलदल ४ कल कटि लसै केहरि ५ उपमा नाँहिं । 

चलतहि लचकत जिन गिरे डरपत पिय मन माँहिं || १७० || 
१ पाठा मिली २ क्षण क्षण में प्रगट हो रही हे | ३ दो ४ पीपल के पत्ता 4 सिंह... 

जान मानि यह उर लला लहँगौ मृदु कल बान । 
तिनमें रॅग रँग फूल घन चित्र विचित्रनि ठान ।। १७१ || 
मनों कनक कल खंभ पर फूली शोभा साँझ । 
मनु कुरंग दृग श्याम के रहे लुभित १ तिहि माँझ || १७२ ॥ 
कटितटिपर किंकिणि बनी मणिनु खचित रॅंग रंग । 
मधुर मधुर कल गुंजहीं वरनत केलि अनंग ॥ १७३ ॥ 
किंकिनि नहिं , ये श्याम की मृदु अधोनता जान | 
कटि तटि लचकत जानिकें २ लपटी करत सु गान ॥ १७४ ।| 
कै लंपटता लाल की करत मधुर गुंजार । 
चाहत जाँचत नवल सुख सुरत अनंग बिहार ॥ १७५ || 
के दामिनि हितलाडिली कटि तटि के चहुँ ओर । 
किंकिनि रूप दिपावली झलमल होत न थोर || १७६ || 
सुष्ट रु पुष्ट नितंब कल कहा कहौं झलकान । 
मनों सुरत नृप समर के उलटे लसत निशान || १७७ । 
जघन पिंडुरी बाल की लाल जु रहे निहार । 
मानों खंभा रूप के साँचे नेन निहार ॥ १७८ ॥ 
गुल्फ सुठोन सु कौन सखि छवि कों करे वखान | 
मनु सुंदरता ने दई रूप गॉठ मृदु बानि ॥ १७९ ॥ 
कुंदन रंग रंग मणिन सों झॉझन ४ खचे बनाइ । 
मनों दीनता लाल की झनकत हा हा खाइ ॥ १८० ॥ 
नूपुर पायल मणिन के मधुर मधुर झनकार । 
मानों कंचन कमल पर भॅवर करत गुंजार ॥ १८१ ॥ 


१ पाठा० लुभी २ समझकर ३ पाठा० झलमलात नहिं थोर ४ पगों में पहने जाने वाला एक 
भूषण विशेष 

महदी जावक रंग के चित्र विचित्र बनाइ । 
तिनमें अपने रूप कल भाँति भाँति चित्राइ ॥ १८२ ॥ 
मनौं लाल अनुराग ने अपनी छवि के हार । 
प्यारी के पद कमल कों रचे खचे सिंगार ॥ १८३ ॥ 
चित्र विचित्र सु चरन के निरखत लुभि रहयौ लाल । 
रीझी परम उदार प्रिय पिय मुख दियौ उगाल ॥ १८४ ॥ 
पग नख चंद्रावलिन की रही चाँदनी छाइ । 
मनों कमल सों करन रन * चंद वृंद छवि आइ ॥ १८५ ॥। 
किधों चरन श्री २ कमल सों प्रीति करन शशि वृंद । 
आइ धाइ मिलि मिलि चले दिशि दिशि फैले चंद || १८६ ॥ 
एडो पग तल विमल कल चमकत रंगनि लाल | 
मनु अनुराग सु लाल को लपट्यो परम रसाल ॥ १८७ || 
पद पंकज निज सदनमें बसत लसत अलि श्याम | 
उर में धरिकै ' सॉवरो पूरत मन के काम ॥ १८८ ॥ 
गौर पीठ श्री कुँवरि की दमकत दामिनि कोटि । 
बेनी घटा सुहाग की उपमा गई सब लोटि ॥ १८९ ॥ 
झमकत सारी सावरी पहिराई कल बानि | 
अपनी लंपटता मनौं नख शिख ही लपटानि ॥ १९० || 
कै लंपटता घटा में दामिनि गन चमकाइ | 
a नव नव रूप छवि उपमा दई बहाड ॥ १९१ || 
रसिकलाल ने बाल कों नख शिख वर सिंगार । 
निरखि निरखि शोभा छविनि चित वित दीने वार ॥| १९२ || 


१ संग्राम २ पाठा० की ३ पाठा० कै उर में घरि 

पिय दृग दर्पण में प्रियें देखति अपु सिंगार । 
रीझी अपने लाल पर भरि लीनौं अँकवार ॥ १९३ ॥ 
मनौं श्याम मणि ललित की गोरी १ कीनी माल | 
मुख मुख जोरे रीझिकें देत उगाल रसाल ॥ १९४ ॥ 
धनिधनिकृतकृतमानिपियकहतनिहाल निहाल । 
मेरे कर मुख आज ही भये सनाथ सु बाल ॥ १९५ | 
मगन ओट कोटिन सखी निरखि निरखि बलि जॉइ । 
बार वार की छविनि पर २ चित वित देत लुटाइ ॥ १९६ ॥ 
सुंदरता सिंगार की बानिक कहत बने न । 
अनन्यअली के नेन उर बसो लसौ दिन रेन ॥ १९७ || 
चतुर शिरोमणि नागरे नव नव छवि की भीर । 
अपने प्यारे लाल कों बानत भूषन चीर ॥ १९८ || 
सनमुख रुख लै बाल को ३ बैठ्यो लंपट लाल | 
प्यारी के दृग मुकर में देखत रूप रसाल ॥ १९९ | 
प्यारी के पद-कमल की चहत टहल बकसीस । 
याते शोभित नित्य ही नम्र श्याम को शीश ॥ २०० ॥ 
कुटिल अलक श्री श्याम की चिकनी मृदु महकानि । 
तरलित गंडनि पर लसें छैल छवीली बानि ॥ २०१ | 
मनों कमल दल नील पर अलि छौना मॅडरॉड । 
तिनकी छवि कहत न बनें देखत दृग न अघाँड्‌ ॥ २०२ || 
क्यों न ४ अलक इतराइ अति गंडनि पर रुरकाइ । 

कुटिल कटाक्षे बाल की छवि सौं रही लुभाइ ॥ २०३ ॥ 


१ गोरी प्रिया ने २ एक एक बार की नई नई छवि पर ३ पाठा० की ४ पाठा० कौन 


रीझि रीझिकें लाडिलो परत बाल के पाँव * ॥ २१४ ॥ 


१ फूलों के छापे वाला २ पाठा० राखि ३ सुन्दर ४ पगों में 

फुलकारी १ चीरौ जरी कोमल कल झलकंत । 
शोभा चित्र विचित्र की भीर विविध चिलकंत ॥ २०४ ॥ 
पिय के सिर पर बानहीं चतुर शिरोमणि बाल । 
मुख सुख उरजनि छविनि कल निरखत लंपट लाल ॥ २०५ || 
श्रीफल कुच छवि दरसि पिय हिय जिय में तरसंत । 
बढ़ै ललक गन परस की तन मन अति सरसंत । २०६ ॥ 
मृदु अंगुरिन सों रचि रची पेंच पेंच सौं बान । 
नख चंद्रावलि लुभि रही पेचन में झलकान ॥ २०७ ॥ 
खिरकी चंपकलीनि सी बिच बिच छवि अति पाइ । 
कुटिल अलक कल भेद सों बिच बिच रखी बनाइ ॥ २०८ ॥ 
मनु अलि छौना लुभि रहे चंपकली पर आन | 
किधों बाल की छविनि कौ लंपट करत सु पान ॥ २०९ ॥ 
पाग नहीं ये, बाल की मुसिकनि छवि बहु भाँति । 
मंडल कल ३ पिय शीश पर जुरी भोर लड़काति ॥ २१० ॥ 
रतन पेच तिन पर कसे लसे बसे प्रिय नेन । 
मोतिन की कलंगी बनी शोभा कहत बने न ॥ २११ || 
तुर्रा अद्‌भुत झलमलै शोभा कही न जाइ । 
छेल छवीली चिवुक गहि देखत रही लुभाइ ॥ २१२ ॥ 
किधौं छवीली छविनि की फूलि रहो फुलवारि । 
रसना पै कहत न बनें अनन्यअली गुंजार ॥ २१३ ॥ 
प्यारी के दृग मुकर में देखत पाग बनाव । 

लाल भाल अनुराग की शोभा भई नवीन । 
प्यारी के पद-कमल ने अपनी संपति दीन ।। २१५ ॥ 
छवि सेना पिय पाग की गई सकल कल भाज | 
जावक महदी रंग ने कीनों अपनों राज ॥ २१६ ॥ 
क्यों न१ भाल पिय झलमले बाल पगनि छविपाइ । 
महदी जावक नखनि शशि प्रतिविंवनि झलकाइ || २१७ || 
लाल भाल सु विशाल पर शोभा भीर नवीन । 
मनों बाल निजु चरन सौं चित्र विचित्र सु कीन ॥ २१८ ॥ 
क्यों न भाल पिय जगमगे शोभित पगिया शीश । 
गोरी के पद कमल ने अपु संपति बकसीस ।। २१९ ॥ 
लाल भाल पर बाल ने कुमकुम तिलक सु कीन । 
बेंदी मध्य जराव की चित्र विचित्र सु दीन ॥ २२० ॥ 
तिलक मनों शशि श्याम पर छवि दामिनि चमकंत | 
बेंदी उड़गन सहित मनु रूप चंद झलकंत ॥ २२१ ॥ 
काम धनुक लजि तजि भजे देखत भृकुटी लाल । 
याते शोभित बंकता लुभी कटाक्षनि बाल ॥ २२२ ॥ 
पिय पलकनि ललकनि भरी क्यों न अधिक चपलाँइ । 
कुँवरि चरन पथ मार्जनीर टहल भावती पाइ ॥ २२३ ॥ 
नेन विशाल रसाल कल अनियारे छवि ऐन | 
मगन ढरारे प्रिये तन मत्तः प्रेम रस मेन ॥ २२४ ॥ 
उज्ज्वलता अति झलमले मुक्ता जोति लजाइ । 
लाल रतन सम होत नहिं अरुन कोर झलकाइ ॥ २२५ ॥ 


१ पाठा० कौन २ बुहारी ३ पाठा० मते 

श्याम मणिन सी श्यामता मुकर न होत समान । 

कारे तारे नचत हैं देखि छवीली बान ॥ २२६ ॥ 
छैल छवीली वदन पर नव नव रूप लसाइ । 

देखनि कौं अकुलात शे याते अति चल १ चाइ२॥ २२७ ॥ 
हीन मीन खंजन किये मृग बालक सम नाँहिं । 

उपमा तिनकी को कहे बसत बाल ३ जिहि माँहिं ॥ २२८ ॥ 
हास विलास हुलास सौं भरे हाव नव भाव | 

नेह दीनता लाड सों भरे जु लालच चाव ॥ २२९ ॥ 
चाह चटपटी सों भरे शोभा ललक अनंत । 
नागरता लावण्यता लंपटता अगनंत ॥ २३० ॥ 
सुंदरता अरु रसिकता मोहनता के धाम । 

मोद विनोदनि सों भरे छके रूप रस भाम ॥ २३१ ॥ 
भरे परम अनुराग सौं बढ्यौ मनोरथ काम | 

गोरी पग मग पॉवडे भयो चहत दृग श्याम ॥ २३२ ॥ 
प्यारी पग तल विमल की झॉई जगमग जोइ ४ । 

परी लाल के नैन में क्यों न सोहने होंइ ॥ २३३ ॥ 
छेल छवीलो लाडिली बसत लसत जिहि माँहिं । 

तिनकी छवि सखि को कहे उपमा कोऊ नाँहिं ॥ २३४ ॥ 
मृदु अंजन रेखा दई अँगुरिन पलक गहंत । 

छवि में छवि फवि अधिक वर उपमा नहीं लहत ॥ २३५ || 
कहा कहौं छवि नासिका अधिक सुठौन सुढार । 

श्याम कीर उपमा नहीं लही बात इक सार ॥ २३६ ॥ 

| 


१ अत्यन्त चंचल २ चाव ३ पाठा० लाल ४ देखकर (पाठा० होइ) 

प्यारी के पद कमल की ले ले कल अघान १ | 
कयौं न नासिका शोभिये पायो सुख मनमान २ || २३७ ।| 
मुक्ता गोल अमोल कल बान्यौ बेसर माँहिं । 
पहिराई पिय श्याम कों फवि छवि उपमा नाँहिँ ॥ २३८ ॥ 
छवीली की छवीली छवी मानों निरतं करंत । 
देखि छवीली छवि रही गुन की कला डरंत ॥ २३९ ॥ 
श्रवन भवन कल शब्द के शोभा कहत बनेन | 
क्यों न अधिक छवि पावहीं सुनत बाल के बैन ॥ २४० ॥ 
मुक्ता गोल अमोल कल विमल बड़े झलकंत | 
पोये कंचन तार में मधि लालच झलकंत ॥ २४१ ॥ 
प्यारी ने अति प्यार सौं प्यारे कों पहिराइ । 
देखि छवीली छकि रही मंद मंद मुसिकाइ ॥ २४२ ॥ 
झलमलात पिय गंड में मुक्ता मुसिकनि मंद । 
मानों श्यामल चंद में निर्त्त करत छवि चंद ॥ २४३ ॥ 
के छवीली की छवीली छवि गंडनि पर लडकाइ । 
मानों श्याम सरोज पर नव नव निर्त्त कराइ ॥ २४४ ॥ 
कुटिल अलक अतरनि सनी रहीं गंड पर झूमि । 
मानों छोना अलिन १ के करत कमल पर घूमि ॥ २४५ ॥। 
कुटिल अलक इन जिन कही लंपटता की जाल । 
डारी नुपति सिंगार ने होत बाल पर हाल * ॥ २४६ ॥ 
गंड सचिक्कन विमल पर कुमकुम चित्र बनाइ । 
चित्रो मैना दुहुँनि पर देखत हियौ सिराइ ॥ २४७ ॥ 


१ सुगन्ध २ मनमाना सुख ३ भ्रमरों ४ प्रेम दशा 

मनों कमल दल नील पर बैठी मैना पीत । 
अचलमान है कैं रही चित वित सबके जीत ॥ २४८ ॥ 
रसना कोमल अरुन कल छवि की उपमा नोहिं । 
प्रिय पग तल की लालिमा लसत लाल मुख मॉर्हि ॥ २४९ ॥ 
क्यों न रसोली रसनि १ पिय चपले चमके २ लाल | 
परम रसीली बाल को लेत उगाल रसाल ॥ २५० ॥ 
पिय की रसना रटत नित राधे राधे नाम । 
क्यों न मधुर वच होंइ री पूरत मन के काम ॥ २५१ || 
मधुर दीन वचनावली जॉचत रसना लाल | 
मुख सों मुख सुख जोरिकैं कब दें? बाल उगाल ॥ २५२ ॥ 
क्यों न होहि वच मधुर मृदु जिनकी रसमय ४ आश | 
राधे नाम उगाल कौ रसना लै सुखराशि ॥ २५३ ॥ 
दसनावलि हीरावली क्यों न अधिक झलकाइ । 
लै ले जूठन बाल की अति सुंदर चिलकाइ ॥ २५४ || 
किधौं दसन मुक्तावली रेगे गुलालनि माँहिं । 
कै अनुराग तडाग" में मुक्ता से झलकाँहिं ॥ २५५ || 
अधर मधुरता अरुनता क्यों न अधिक चमकाइ । 
प्यारी के पद कमल तल चुंबत उर सौं लाइ ॥ २५६ ॥ 
याते उपमा देत नहिं रवि शशि लागे फीक । 
घटत बढ़त इनकी कला याकी इक रस नीक ॥ २५७ ॥ 
अधिक मधुर स्वर लाल के ६ कोकिल शब्द लजाइ । 
थकित चकित खग मृग किये प्रिय के रस जस गाइ ॥ २५८ ॥ | 


` १ जिह्वा २ पाठा० चपलत चमकंत ३ पाठा० देहिं ४ पाठा० रस में ५ तालाब ६ पाठा० की 

प्रिय. पग, नख बिछियानि के महा मधुर गुंजार । 
इनसौं मिलि पिय गावहीं बहुत बार ही हार ॥ २५९ ॥ 
धुनि सुनि बिछियनि की मधुर आइ धाइ मृग माल | 
भइ चकोरनि की सुगति सखिन सहित दृग * लाल ॥ २६० ॥ 
चिवुक नहीं नीरज कली नीलमनी सी जोति | 
केसरि बिन्दु जु मधि बन्यो जगमग जगमग होति || २६१ || 
बिन्दु न उपमा लहत हों इनकों बिन्दु न जानि । 
गोरी रूप समुद्र की छवि तरंग परी आनि ॥ २६२ ॥ 
क्यों न चिवुक अति चमकही गौर वरन बल पाइ । 
प्रिय अंगुरिन मृदु परस ते खरी २ अधिक चमकाइ ॥ २६३ || 
ग्रीव सींव सौन्दर्य की त्रिवली छविनि अपार | 
कंठी कनक सुहावनी बानी ' प्रिय सुकुमारि ॥ २६४ ॥ 
तिहि मधि चौकी झलमले चित्रित गोरी रूप | 
क्यों न अधिक छवि छाजहीं ग्रीवा श्याम अनूप ॥ २६५ ॥ 
कंचन की कंठी नहीं लही जु इनकी बात । 
गोरी की छवि दामिनी कल घन में चमकात ॥ २६६ ॥ 
श्याम घटा सी ग्रीव में छवि दामिनि चमकंत । 
मुक्तनि इक लर वर बनी छवि वग सी दमकंत । २६७ ।। 
किधौं छविनि चंद्रावली छवि दामिनि घन माहि । 
हिलमिलिकें अति झलमलैं शशि चपला सम नाँहिं ।। २६८ ॥ 
भुजा जुगल श्री श्याम की मानों श्याम मुनाल । 
झलकत मृदु मणि श्याम सी अति सुकुमारि विशाल ॥ २६९ ॥ 


१ पाठा० पिय २ अत्यन्त ३ बनाई 

प्यारी के पग तलनि कों सहरावत नित श्याम । 
याते करतल लाल के चित्रित हैं अभिराम ॥ २७० ॥ 
मानों महदी रंग के चित्र विचित्र बनाइ । 
अंगुरिन मुँदरी चमकहीं उपमा सबै लजाइ ॥ २७१ || 
चूरा कुंदन मणिन सों खचे रचे कर माँहिं । 
रतनचौक पहुँची बनी उपमा कोऊ नाँहिं ॥ २७२ ॥ 
उर दरपन सौ झलमलै रोमावलि चमकाइ । 
मनु सिंगार नुप की छविनि चली जात लड़काइ ॥ २७३ ॥ 
मनु सिंगार नृप की छविनि चली जात लड़काइ । 
नाभी अतन समुद्र में स्नान करन कों जाइ ॥ २७४ ॥ 
अद्‌भुत रस सिंगार सौ ढ़स्यौ उदर गंभीर । 
त्रिवली लहर सुहावनी छवि तरंग की भीर ॥ २७५ ॥ 
गहर कहर भौरा परे नाभी अति गंभीर । 
क्रीड़त पार न पावहीं मीन मनोरथ भीर ॥ २७६ ॥ 
चरन चिह्न श्री बाल के सोई रतन लसंत । 
याते उदर सुहावनों उपमा सबै नसंत ॥ २७७ ॥ 
कटि तटि अति सुकुमार कल केहरि उपमा कौन । 
विमल जुगल मृदु झलमलें सुष्ट नितंब सुठौन ॥ २७८ ॥ 
सूथन चित्र विचित्र कल डोरी मृदु पचरंग । 
पहिशे * सुंदर श्याम ने अगनित लजत अनंग ॥ २७९ ॥ 
अति सुंदर वर जरकसी बागी लाल सुरंग । 
पहिरायौ अति प्यार सौं छवि की उठत तरंग ।| २८० ॥ 
१ पाठा० पहिरयौ 

मुदु अँगुरिन सौं तनि तनी शोभित बंध अनूप । 
चित्र विचित्र सुहावने कहत न बनें सरूप ॥ २८१ ॥ 
बाजूबँद रतननि खचे रचे श्याम भुजमूल । 
झविया मणि मुक्तानि की मानों झूलत फूल ॥ २८२ ॥ 
तार हार मणि कनक के कल उर पर झलकंत | 
प्रिय मुसिकनि छवि लाड़िलो मानों मिलि लड़कंत ।॥ २८३ ॥ 
तीन भाँति की सॉकली १ कंचन की चमकंत । 
मानों घटा सिंगार में छवि दामिनि दमकंत ॥ २८४ ॥ 
तिन बिच चौकी जगमगें तीन भाँति की तीन | 
अर्ध चंद्र इक चोकुनी इक अठदलनि नवीन ॥ २८५ ॥ 
मानों घटा सिंगार में चमकत उड़गन चंद । 
तार हार मणि के मनों रंग रंग खग छवि वंद ॥ २८६ ॥ 
पटको पीत सु जरकसी चित्र विचित्रनि छोर । 
बन्यौ सन्यो कटि में कस्यो लस्यो नाहिनें थोर ॥ २८७ ॥ 
मानौं गोरी की छविनि लपटी पेचनि आइ । 
कयौं नहिं कटि मटकावहीं पूरन कल बल पाइ ॥ २८८ ॥ 
तिन पर किंकिणि मणिन की क्रत मधुर गुंजार । 
मनु लंपटता लाल की जॉचत सुरत बिहार ॥ २८९ ॥ 
किधों घटा अनुराग में छवि है रंगनि रंग । 
मधुर मधुर सुर गावहीं केलिनि खेल अनंग ॥ २९० ॥ 
जघन पिंडुरी श्याम वर काम होत बलिहार । 
मनों नीलमणि खंभ कल सोचे ढ़ार उतार ॥ २९१ ॥ 


१ उर में धारण किये जाने वाला एक आभूषण विशेष 

अद्भुत गुल्फ सुठौन कल सुंदरता के धाम । 
चोपहलू चूरा बने कंचन के अभिराम ॥ २९२ ॥ 
मणि नूपुर तिनमें लगे मधुर मधुर झनकार । 
मानों श्याम सरोज पर अलि छौना गुंजार ॥ २९३ ॥ 
कुमकुम चित्र विचित्र कल रचे आपने हाथ | 
रतनचौक रतननि खचे रचे चरन में नाथ ॥ २९४ ॥ 
नख चंद्रावलि झलमलें रॅंगे सु महदी रंग | 
उज्ज्वलता कल अरुनता पग तल लसत सुरंग ॥ २९५ ॥ 
चरन कमल तल विमल में महदी रंग लगाइ । 
मनों काम-अनुराग की छवि छवीली लपटाइ ॥ २९६ ॥ 
चाल हंस गजराज गति उपमा वारों डार । 
भूषित पद पंकजनि पर अनन्यअली गुंजार ॥ २९७ ॥ 
गोरी के पद कमल की छवि गन सुंदरताइ । 
नख शिख प्रीतम अंग में लुभो रहत लपटाइ ॥ २९८ ॥ 
गोरी के सर्वांग की नव नव छवि सिंगार | 
निरखि निरखि मोहन पिये चित वित वारे डार ॥ २९९ ॥ 
परसपर कछु भोजन किये हसि हसि बीरी खात । 
बानि ठानि कल निरखहीं रीझ रीझ लपटात ॥ ३०० ॥ 
परस्पर बानिक दरसहीं रहत लुभाइ लुभाइ । 
रीझ रीझ लपटात री आनॅद उर न समाइ ॥ ३०१ | 
अंशनि अंशनि भुज दियें जुगल नवल छवि खानि । 
अनन्यअली उर मुकर में देखत अपनी बानि ॥ ३०२ ॥ 

अनन्यअली उर मुकर में देखत अपु सिंगार । 
रीझ रसीली आपनों पहिरायौ मणि हार ॥ ३०३ ॥ 
निरखत अपु सिंगार कों हंसत लसत मुदु मंद । 
अनन्यअली के हिये में झलकत छवि के चंद ॥ ३०४ ॥ 
मगन ओट कोटिन सखी देखति दंपति बानि । 
सुंदरता छवि सुखन पर डारति वारति प्रान ॥ ३०५ ॥ 
गौर श्याम सब सहचरी रहत मगन की ओट १ | 
छिन समान जानत नहीं बीतत कलपनि कोट ॥ ३०६ ॥ 
ललित लता सौं लगे फल गौर श्याम सुख धाम | 
हित सौं जे गावैं सुनें पावैं वर विश्राम ॥ ३०७ ॥ 
यह लीला पूरन भई मंगल समय प्रभात । 


यह सुख देखत ही बनें कहे लहे नहिं जात ॥ ३०८ ॥ 
संवत सत्रह सौ परे साठ अठारह चार । 

भादौं की एकादशी शुक्ल पक्ष शुभ वार ॥ ३०९ ॥ 
ललित लता श्री लाड़िली सुन्दर श्याम तमाल । 
अनन्यअली के हिये में लपटि रहौ सब काल || ३१० || 
दोहा तीन सत पर भये एकादश रस कन्द | | 
अनन्यअली के उर बंसौ श्री वृन्दावन चन्द || ३११ | 


इति लीला ललित लता संपूर्ण की जय जय श्री हरिवंश ।। ६० ॥ 
७ 


१ प्रेम निमग्नता की ओट में 

श्री प्रेमी रसिक अनन्य कुल ईशनि के ईशा ईश्वर श्री हरिवंश चंद्र 
अकलंक निर्मल अखंड नित्य अनूप परम मंजुल महा मधुर प्रेम माधुर्य 
रस रूप सुधा सार रस स्वाद छकीलो श्री तारानंद श्री रुक्मिणिपति 
सुखकंद सकल अवतारनि कौ अवतारी जे जे जे श्री सर्वोपरि 
विराजमान परम पूज्य परम रसीलो हँसीलौ श्री हरिवंशी श्री वंशी सखी 
दंपति की प्रानहू ते प्यारी छिन एक होत न न्यारी पहिरै कल झूमक 
सारी जाके पाइनि परत नित साँवरौ बिहारीलाल ऐसे श्री व्यासनंदनो 
जयति ॥ श्री वुन्दावनचंद निकुंज विलासी नित किशोर श्री सुरतानंद 
श्री रसिकानंद रूप रवनी अलकलडे लडबाबरे रँगीले छैल छवीले 
चिकनिये मनमोहने ऐसे श्री राधाबल्लभो जयति || 


दो० श्री हरिवंश सरोज पद प्रथम बंदि सिर नाइ । 
सोइ कृपा प्रताप ते गौर श्याम उर लाइ ॥ १ ॥ 
रवनी कवनी झलमलै नव निकुंज छवि पुंज । 
रॅंग रँग भृंग विहंग कल करत मनोहर गुंज ॥ २ ॥ 
रंगमहल तिनमें लसत रचित खचित मणि लाल । 
झलमल झलमल होत मृदु चित्र विचित्र रसाल ।। ३ ॥ 
चित्र विचित्र सुहावने निरुपम नवल नवीन । 
बसत लसत तहा लाडिली लाल माल उर कीन ॥ ४ || 
उठि बेठे सुख सेज पर भोर लाड़िली लाल । 
मगन ओट कोटिन सखी दरसत कहत निहाल ॥ ५ ॥ 
सुरत केलि रस खेल में पगे जगे सब रेन । 
नेन बेन कटि पट सिथिल छके महा रस मैन ।। ६ || 

बारंबार जभाँति री मोरत तन कर जोर । 
विकसत मुख सुख कमल से महमहात चहुँ ओर ।। ७ ।। 
अंग अंग कमलावली अलकावली सु भूंग । 
भंवरी अंखियाँ सखिनि की प्रतिविंवित अँग अंग ॥ ८ ॥ 
बैन अटपटे मधुर कल लटपटे पलटे चीर । 
रवनी लता ' तमाल पर नव नव शोभा भीर ॥| ९ || 
सुरत अंत छवि फवि घनी भनी न शोभा जाइ । 
लोटपोट * रतिपति गये* कोटि कोटि छवि पाइ ॥ १० ॥ 
छैल छवीले लाडिले छके प्रेम रस मैन । 
पगे सुरत रस केलि में कहत परस्पर बैन || ११ || 
कबहुँ न देख्यौ महल ये अरु द्रुम बेलि नवेल । 
खग मृग भॅवर सुहावने करत नवल कल खेल । १२ ॥ 
अवनी कवनी झलमलै येऊ देखी नाँहिं । 
शोभा गोभा नवल छवि उपजत छिन छिन माँहिं ।। १३ ॥ 
और और छिन पलक में शोभा कहत बने न | 
नव नव बानिक दरस कों विकलित चपलित चेन ॥ १४ || 
इनको व्यौरो को कहे ऐसी कोऊ हे न । 
बेना केनेना नहीं नेना के नहिं बैन ॥ १५ ॥ 
तब इक मेना मधुर कल बैना कहत रसाल | 
इहि शोभा छवि को कहै सुनहु लाड़िली लाल ।। १६॥ 
तुम्हरे तन ते प्रगटहीं छिन छिन में छवि ओर । 


सोई फल दल फूल में छाइ रही सब ठौर ॥ १७ ॥ 


१ रवनी लता श्री श्यामा २ तमाल श्री श्याम ३ मत्त ४ पाठा० भये 


रवनी लता लीला 
एई १ महल निकुंज में तुम हम रहत सदाइ । 
वन देखन कों निकसहीं पुनि याही २ में आइ ॥ १८ ॥ 
कबहुँ न देख्यौ ? वही, तुम बसत सदा इहि ठौर । 
कौन बात यह अटपटी कहौ रसिक शिरमौर || १९ ॥ 
हम तौ ज्यों की त्यो कहें सुनि री मैना बैन । 
तन मन वच कैं कुंज यह कबहुँ न देखी नेन ।। २० ॥ 
रंगमहल में आज ही अबही३ बैठे आइ । 
श्रवन वचन तन मनहुँ के सुन्यौ न चख दरसाइ || २१ ॥ 
तोहू को देखी नहीं मैना बैना मान । 
तोकौं मोकों आजु अब भई नवल पहिचान ॥ २२ ॥ 
छिन छिन औरे ओर सी तेरी झलक नवीन । 
लहे कहै इहि बानि कों ऐसी कौन प्रवीन ॥ २३ ॥ 
कोन ठौर तुम बसत हौ कोन ठौर ते आइ । 
सोई तुम हमसों कही अपनी ठौर बताइ ॥ २४ ॥ 
जब देखी इहि ठौर, और ठौर भूलीं सबै । 
रहो न सुधि बुधि और, ठौर कोन हम बसत री ॥ २५ || 
तुमहू भूली भ्रमत हौ सुनि री मेना बैन । 
तोहू पे इहि कुंज की शोभा कहत बने न ॥ २६ ॥ 
बात साँचि तुम हू कही तुम हौ परम प्रवीन । 
अपने तन तन ४ देखिये छिन छिन होत नवीन ।| २७ ।। 
परस्पर मैना सों कहें बैना परम रसाल । 
रवनी रूपावेश में नवल लाडिली लाल ॥ २८ ॥ 
१ इसी २ पाठा० इनही ३ अभी अभी ४ अंग की ओर 

मगन ओट कोटिन सखी वचन रचन सुनि कान । 

रवनी कवनी छविनि कों निरखत वारत प्रान ॥ २९ || 
मैना के बैना जबहि सुने लाडिली लाल । 

अपने तन की रवनिता १ देखन लगे रसाल ॥ ३० ॥ 
कुटिल अलक विथुरीन कों देखत ललना लाल । 
दरसत अचरज मानहीं होत दुहुन पर हाल २ ॥ ३१ ॥ 
अलक झलक रवनीयता देखत दृग चपलाहिं । 

नव नव छवि कल केश की कबहुँ देखी नाँहिं ॥ ३२ ।। 
अलकावलि की रवनिता देखत फूले नैन । 

भूले शोभा कुंज की कौतिक कहत बने न ॥ ३३ ॥ 
मेना ३ सेना छविनि की प्रगटत छिन छिन और । 

देखी अनदेखी कहें परम चतुर शिरमौर ॥ ३४ ॥ 
एक बार की छविनि कौ वार पार नहिं पाइ । 

देखत देखि अघात नहिं नेना रहत लुभाइ ॥ ३५ ॥ | 
चमकनि महकनि नवल नव प्रगटत सुंदर भीर | 

नेन चेन नहिं पावहीं बिसरे अपने चीर ५ || ३६ ॥ 
निरखत इक इक अलक कों बीतत कलप अनेक । 

कहत परस्पर बैन यों देखी नहिं पल एक ॥ ३७ ॥ 
रवनी कवनी मोहने जुगल नवल मुख चंद । 

तिन पर नव नव छविनि के रचे रूप ने फंद ॥ ३८ ॥ 
पान करन पानिप सुधा गये जु नेन चकोर । 

अरुझे छवि के फंद में बिना जतन वर जोर || ३९ || 


१ पाठा० निजु तन की रवनीयता २ प्रेम दशा ३ कामदेव ४ देखी शोभा को भी अनदेखी कहते 
हैं । ५ पलक 

सुरझाये सुरझत नहीं जतननि करत किरोर । 
रवनी कवनी रूप को पावत ओर न छोर ॥ ४० | 
नेन नेन सुख ऐन में नैना रहे लुभाइ । 
चित वित हरि हरि लेत री नेन परम सुखदाइ ।। ४१ || 
परत दृष्टि जिहि अंग पर तहँ तहँ रहत लुभाइ । 
कहत परस्पर बैन री कबहुँ न ये दरसाइ ॥ ४२ ॥ 
निरखत इक इक अंग कल कलप कोटि गन बीति | 
कहत पलहु देखे नहीं आवत नहिं परतीति * ॥ ४३ ॥ 
मगन ओट वंशी सखी रवनी रूप निहारि । 
तन मन नेन सिरावहीं चित वित डारे वारि २ ॥ ४४ ॥ 
मंगल कल मृदु भोग अलि माखन मिश्री लाइ । 
खाड प्याइ करि आरती वंशी बलि बलि जाइ ॥ ४५ ॥ 
मज्जन विविध सिंगार करि भोजन करि पोढ़ाइ । 
बतियाँ रतियाँ निजुसखी कहति हसति लड़काइ ।। ४६ ॥ 
मधुर मधुर कल गावहीं ललिता परम प्रवीन । 
रस जस नव नव तान वर बजवत मधुरो वीन ॥ ४७ ॥ 
रवनो कवनो पद कमल मृदुल नवल छवि कोटि । 
अनन्यअली मृदु पलक सौं मंदहि मंद पलोटि ॥ ४८ ॥ 
चरन कमल मकरंद मृदु भरे छविनि के पुंज । 
अनन्यअलो सो पान करि निरखत निशि दिन गुंज ३ ॥ ४९ ॥ 
रवनियता की जात यह ४ कही कछुक चित लाइ । 
गोर श्याम लुभि लुभि रहे निरखत छिन न अघाइ ॥ ५० ॥ 


१ विश्वास २ पाठा० वारे डार ३ गुंजार करती हैं ४ पाठा० इहि 

कलप अलप १ सम मानहीं निरखत छवि सुख देन । 
अनन्यअली हित रवनिता उपमा कहत बने न ॥ ५१ | 
लीला रवनी ललित कल जे गावें मन लाइ । 
तिनके हिय जिय नैन में गौर श्याम झलकाँइ ।। ५२ ॥ 
संवत सत्रह सौ परे साठ अठारह चार । 
कवार मास की त्र्योदशी कृष्ण पक्ष शुभ वार ॥ ५३ ॥ 
यह लीला पूरन भई मंगल समय रसाल | 
अनन्यअली के उर बसो श्री राधाबल्लभलाल ॥ ५४ ॥ 
रवनी लता सों लगे फल नवल लाडिली लाल । 
श्री हरिवंश प्रताप ते पावें रसिक रसाल ॥ ५५ ॥ 
दोहा रवनी लता के षोड़ष पर चालीस | 
अनन्यअली के उर बसौ श्री वृन्दावन ईशा !! ५६ ॥ 


इति लीला रवनी लता संपूर्ण की जय जय श्री हरिवंश || ६१ ॥ 


१ बहुत कम 

श्री प्रेमी रसिक अनन्य कुल राज राजेश्वर मुकटमणि श्रीहरिवंश 
चंद्र प्रेम माधुर्य मधुर रस सुधा सिंधु ते प्रगट्यौ पूरन चंद निर्मल 
अकलंक अखंड नित्य सदा एक रस अनूप परम मंजुल सर्वोपरि 
विराजमान श्री तारानंदन श्रीरुक्मिणिरचन सकल अवतारनि कौ 
अवतारी लावण्य सिंधु श्री दंपति रूप छकीलो श्री हरिवंशी श्री वंशी 
सखी श्री प्यारी की प्यारी जाके पायनि परत रसिकबिहारी ऐसे श्री 
व्यासनंदनो जयति ॥ श्री वृन्दावन नरेश निकुंज विलासी रसिक रसीले 
हँसीले लावण्य रस सुधा सिंधु रँगीले अलबेले छैल छवीले चिकनिये 
मनमोहने ऐसे श्री राधाबळभो जयति ॥ 


दो० श्री गुरु श्री हरिवंश के चरन-सरोज रसाल | 


बंदौं नित चित लाइकें जिनकों बंदत लाल ॥ १ ॥ 
सोई कृपा प्रताप ते कछुक मनोरथ कीन । 
प्रिय लावण्य लुनाई कछु वरनौं बानि नवीन ॥ २ ।। 
नव निकुंज इक झलमले शोभा पुंज रसाल । 
जिनमें मुक्ता लता द्रुम प्रफलित फलित सु माल ॥ ३ ॥ 
दल दल १में दल २ झलमलें मुक्ता विमल अनूप । 
सौरभ पानिप सौं भरे झरत परागनि रूप ।। ४ || 
तार हार से झलमलें भृंग विहंगनि रंग । 
मधुर मधुर कल गुंजही रस जस केलि अनंग ।| ५ ।। 
मुक्ता विमल अमोल सौं अवनी खचित लसंत । 
कोमल पानिप रूप सौं भरी खरी सरसंत ॥ ६ ॥ 
१ पत्ते-पत्ते २ समूह 


लावण्य मुक्ता लता लीला [ ५३९ 


तिहि मधि अद्भुत झलमले रंगमहल झलकंत । 
मुक्ता लतानि सौं छयौ नव पानिप छलकंत ॥ ७ || 
झरत परत द्रुम बेलि ते नव नव पानिप रूप । 
चंद वृंद दुति सम नहीं मंजुल अतिहि अनूप ॥ ८ ॥ 
तिहि मधि सिंहासन लसत मुक्तानि खच्यौ रसाल । 
तापर* बैठे रॅंग भरे श्री राधाबलभलाल ॥ ९ ।। 
मुक्तनि के सिंगार करि पहिरे उज्ज्वल चीर । 
अंग अंग में झलमलें नव नव छवि की भीर ॥ १० ॥ 
बनी ठनी ठाढ़ीं सखी मुक्तनि किये सिंगार । 
लिये टहल चहुँ दिशि खरी जूथन जूथ अपार || ११ || 
सखियन वन तन २ लाडिली चितवति सहज सुभाइ । 
मानौं सुभग? लुनाई की वरषा सी वरषाइ ॥ १२ ॥ 
किधों सखिन वन सबनि कों श्री वृन्दावन इंश | 
अपु छवि के सिंगार वर रीझ ४ करत बकसीस ॥ १३ ॥ 
चितवनि मुसिकनि सों किधों सबकों दै स्यावास । 
तार हार पहिरावहीं मंद मंद करि हास ॥ १४ ॥ 
रँग रंग भृंग विहंग कल करत मधुर गुंजार । 
महा मनोहर गावही मार५ बिहार अपार ॥ १५ ॥ 
सुनि सुनि सरसत रसिक विवि तरसत करन विहार । 
रीझि रीझिकै परस्पर चित वित वारत डार || १६ ॥ 
सहजहि कुटिल कटाक्षनी ६ चितवति पिय तन बाल । 
मनु आदर सनमान अति करत रहत चित लाल ॥ १७ ॥ 


१ पाठा० तिन पर २ ओर ३ पाठा० मनु लावण्य ४ पाठा० सबनि ५ कामदेव ६ स्वभावत: कुटिल 
कटाक्ष वाली 

सो० 


दो० 

हरि हरि चित को लेत री चितवति बारंबार । 
उमडत प्यारेलाल के आनेंद सिंधु अपार ॥ १७ ॥ 
किधों सु अंग अँग बाल के रूप सिंधु सजलंत । 
लावनि ललित लुनाई वन१ पानिप लहर चलंत ॥ १८ ॥ 
तिनमें अपने लाल कों स्नान करावति बाल । 
कुटिल कटाक्ष विशाल सौं करति सिंगार रसाल ॥ १९ ॥ 
तार हार पहिरावहीं मुसकनि मंदहि मंद । 
झलकनि पर बलि होत री निर्मल चंदनि वृंद ।। २१ ॥ 
मधुर मधुर वचनावली विंजन विविध रसाल । 
श्रवन-करनि सौं जेवहीं रसिक रसीलो लाल ॥ २२ ॥ | 
नेन चषक भरि पीवहीं पानी-पानिप रूप | 
लिये रहत अनुराग मृदु ख्वावत पान अनूप ॥ २३ ॥ 
सोवत तन तन सेज पर रचित सु फूलनि फूल २ । 
त्रिविध पवन स्वासा चलै३ ओढे प्यार दुकूल ॥ २४ ॥ 
सो प्रसाद निजु सहचरी पावति पलक पसार । 
सो जूठनि वर पाइकै अनन्यअली गुंजार ॥ २५ ॥ 
कहत परस्पर बैन, मैन चेन रस में सने । 
सो सुख कहत बने न, नैन श्रवन मम जानहीं ॥ २६ ॥ 
सुनहु लाड़िली बात इक कहौं आपने हाल । 
अति आदर करि टेरहीं तुम्हरे नेन विशाल ॥ २७ ॥ 
बार बार श्रुति ओट सों लगि लगि आवत जात । 
सुधि बुधि सब बिसरावहीं समुझी परे न बात |। २८ || 


१ लावण्य का सुदर जल है । २ हृदय की फूलनि के फूलों से रचित है ३ स्वाँस ही त्रिविध पवन है 


| ले ले जात री देखि सुखनि की पोट१ | 


E सुखों की पोट लिये हुए तुम्हारी चितवनि इधर उधर चलती रहती है । कान ३ चोड़े चौड़े होकर 

छिन इक नहिं ठहरात हे लागत श्रवननि ओट ।। २९ ॥। 
चंचल खंजन मीन से चितवनि बंक निशंक । 
उमड़ि उमड़िकैं आवहीं मोकों भरनि सु अंक ।| ३० ।। 
मते रूप रस मैन में सागर करुना नेह । 
हास हुलास लाजनि भरे हरि हरि प्राननि लेंह ।। ३१ || 
उज्ज्वल श्याम सुहावनी घटा जुगल कल एह । 
चमकत दामिनि अरुनता बरसत नव छवि मेह ॥ ३२ ॥ 
भरे सरोवर अंग सब हरित करत मन मोर । 
कुटिल कटाक्षनि मोर सी निर्त करत नहिं थोर । ३३ ॥ 
समुझि परत नहिं बात कछु कह दै ले लै जात । 
तुमहूँ अपने नेन की जानत हौ कछु बात ॥ ३४ ॥ 
मोहूँ कौ समुझि न परै कहा करत मम नेन | 
शब्द गृहं र ता ओट सों लगे रहत दिन रेन ॥ ३५ ॥ 
फाटि फाटिकैं ३ लुमहि कों मिले जु मेरे नेन | 
इनसों मेरौ बस नहीं लेत देत सब चेन ॥ ३६ ॥ 
ऐसें मृदु मुसिक्याइकै कही लाल सों बाल । 
आजु भाग मेरौ जग्यो कहत रसीलौ लाल ॥ ३७ ॥ 
लावनि ललित लुनाई सौं भरे तुम्हारे अंग । 
उमगि उमगिकैं आवहीं मोको भरन उछंग ॥ ३८ | 
मुक्ता गोल अमोल ज्यों कहूँ नहीं ठहराइ । 
ऐसें तुम्हरे अंग सब मो तन ही ढरकॉइ ॥ ३९ ॥ 


अनन्यअली के उर बसो छैल छवीली बाल ॥ ५० ॥ 


१ अलग होकर २ पाठा० रहत हैं ३ पाठा० करत हैं ४ पाठा० तन 

तुम्हरे मेरे अंग सब मिलन हिलन चपलाँइ । 
छूटि फूटिकैं ` परस्पर लेत देत सुख पाइ ॥ ४० ॥ 
उमगि उमगि अंग अंग सों चाहत मिल्यो समाइ । 
रोके क्यौंहु न रहत हैं जतन अनेक बनाइ ॥ ४१ ॥ 
महा मनोहर अंग कल मो तन रहतहि २ झूम । 
कौन बानि इनकों परी मोपर करतहि * धूम ॥ ४२ ॥ 
लावनि ललित लुनाई ने मोकौं लीनौं मोहि । 
अब तौ ऐसी ये बनी तुम कछु करो सु होहि ॥ ४३ || 
अंग अंग जेसें दुहुनि के मिले रहत दिन रेन | 
ऐसें मन" मन सों मिलो लीजे दीजे चेन ॥ ४४ ॥ 
वचन रचन सुनि लाल के बाल मंद मुसिकाइ । 
प्यारे कों अति प्यार सों उर सों लियौ लगाइ ।। ४५ ॥ 
मुख सों मुख दृग दृगनि सों करत अधर रस पान | 
मगन ओट निजु सहचरी निरखत वारत प्रान । ४६ ॥ 
इहि लावन्य लुनाई कल मधुर मधुर मृदु बैन । 
सुनि सुनि श्रवन सिरावहीं निरखत हरषत नेन ॥ ४७ ॥ 
अनन्यअली तन सहज हो चितइ प्रिय मुसिकाइ । 
मानों छवि मुक्तानि के पट. भूषन पहिराइ ॥ ४८ ॥ 
यह लावण्य लुमाई नहिं मोहन टोना एह । 
मोहन रूप छवि सखिन कों मोहि मोहिंकें लेह ॥ ४९ ॥ 
इहि लावण्य लुनाई ने मोह्यौ मोहनलाल । 

यह लावण्य लुनाई की कही जाति कछु बानि । 
जे इहि रस में पगि रहे जानें सोई जानि ॥ ५१ ॥ 
लावनि मुक्ता लता सौं फलित लाड़िली लाल | 
हित सौं जे गावैं सुनें पावै फल सु रसाल ॥ ५२ ॥ 
अद्भुत कल सो पावहीं गौर श्याम अभिराम | 
श्री वंशी के संग नित रहें लहै सुख धाम ॥ ५३ ॥ 
संवत सत्रह सौ परे अरसठ दस अरु चार । 
कवार मास की पंचमी शुकल पक्ष शुभ वार ॥ ५४ ॥ 
एक प्रहर दिन चढ्यो जब अद्भुत समय सिंगार | 
लीला तब पूरन भई रसिकन प्रान अधार ॥ ५५ ॥ 
लावनि मुक्ता लता के दोहा छप्पन रसाल । 
अनन्यअली के उर बसौ सदा बिहारीलाल ॥ ५६ ॥ 


इति लोला लावण्य मुक्ता लता संपूर्ण की जय जय श्री हरिवंश | ६२ ॥ 

श्री प्रेमी रसिक अनन्य कुल ईशनि के ईश ईश्वर नागर कुल 


नरेश के मुकटमणि श्री हरिवंश चंद्र विमल अकलंक अखंड नित्य 
अनूप मंजुल सर्वोपरि विराजमान परम पूज्य श्री तारानंदन श्री 
रुक्मिणिपति सकल अवतारनि को अवतारी मधुर प्रेम माधुर्य रस सुधा 
सार रस स्वाद श्री हरिवंशी श्री वंशी सखी श्री राधा प्यारी की प्यारी 
छिन एक होत न न्यारी पहिरें कल झूमक सारी जाके चरणारविंद नित 
बंदत साँवरौ निकुजविहारी परम रसीली हँसीली ऐसे श्री व्यासनंदनो 
जयति ॥ श्री वृन्दावन चंद निकुंज विलासी परम रसीले हँसीले छेल 
छवीले चिकनिये मनमोहने ऐसे श्री राधाबल्लमो जयति ॥ 


दो० 


श्री राधा पद कमल कल बंदों नित चित लाइ । 
जिनकों बंदत सॉवरो टहल करत सुखदाइ || १ || 
सोई कृपा प्रताप ते पाउँ मंगल धाम । 
बंदों श्री हरिवंश के चरन-कमल अभिराम ॥ २ ॥ 
इहि बल ते कंचन लता वरनों परम रसाल | 
झलमलानि मृदु कांति कल गौरांगी श्री बाल ॥ ३ ।। 
श्री गोरी कंचन लता फल दल फूलनि अंग । 
लोभी लंपट साँवरौ रसिक रसीलौ भृंग ॥ ४ ॥ 
रूप सुधा मकरंद कौ पान करत दिन रेन | 
औरो पीवत नित्य ही भॅवर सखिन के नैन ।| ५ || 
महा मनोहर कुंज इक रंग रंग द्रुम बेलि । 


ललित दलित प्रफुलित फलित एक वेस अरुझेलि २ ॥ ६ || 
१ सुन्दर दलों से युक्त २ उलझी हुई 

इक इक दल कल झलमलें लजित वृंद रवि चंद । 
त्रिविध पवन सेवत सदा सौरभ शोभा वृंद ॥ ७ ॥ 
रँग रँग भृंग विहंग कल चमकत रंगनि रंग | 
मधुर मधुर मिलि बोलही रस जस प्रेम प्रसंग ।। ८ ।| 
रँग रॅग<हंस कुरंग कल अद्भुत मोरी मोर । 
निर्तत आनेंद रंग भरि लखि लावण्य न थोर ।| ९ ।। 
झनक झनक वन सघन में फिरत खेल लड़काति | 
रंग रंग रवि चंद्र से सबके तन झलकाति ॥ १० ॥ 
कुंदन रेंग रॅग रतन मुदु खचित अवनि झलकंत । 
लगत तिमिर सम भानु-शशि अद्भुत मणि चलकंत ॥ ११ ॥ 
चित्र विचित्र सुहावने चितवत १ चित वित चोर । 
प्रतिविंवित वन संपती शोभा ओर न छोर ॥ १२ ॥ 
रज कपूर सी महकही झलकनि अमित अपार । 
चंद वृंद मनु चूर करि सकल.अवनि दिये २ डार ॥ १३ ॥ 
तिहि मधि अद्‌भुत झलमलै मंदिर शोभा वृंद । 
रेंग रेंग द्रुम बेलिनु छयो झलकनि गन ३ रवि चंद ॥ १४ ॥ 
कुसुम पराग सुगंध सों रची सेज तिहि माँहिं । 
तिन पर राजत लाडिली लाल दिये गलवाँहिं ।। १५ | 
मगन ओट निजुसहचरी निरखत दंपति केलि । 
नेन चषक भरि पीवहीं रूप सुधानि नवेलि ॥ १६ ॥ 
विविध विलास हुलास करि उठे छवीले छैल । 
श्री गोरी की कांति मृदु रही दसौ दिशि फैल || १७ || 


१ देखते ही २ पाठा० पर ३ समूह 

चौधि कौंधि मृदु होत री निरखि अघात १ न नेन । 
श्रवन त्रिपिति नहिं मानहीं सुनि सुनि मधुरे बैन ॥ १८ ।। 
सूचत सुरत विहार सुख छके महा रस मैन । 
आलसजुत वच अटपटे घूमत दीरघ २ नेन ॥ १९ ॥ 
श्रीवंशी निजुसहचरी अद्भुत वीरीषलीन । 
पहिलें प्रियहि खवाइकैं पाछे पिय कों दीन ॥ २० ॥ 
सावधान कीने तबहि आलस रसहि निवार ३ । 
नख शिख श्यामा श्याम कों बाने विविध सिंगार ॥ २१ ॥ 
रुचिदाइक लाइक विविध मेवा सखि इक लाइ । 
रतन थार मेवानि के पना घना रसदाइ ॥ २२ ॥ 
ख्वाइ प्याइकैं दुहुँनि कों वारयौ जल अँचवाइ । 
बीरी सीरी ख्वाइ मृदु पीक लीक चमकाइ ॥ २३ ॥ 
महाप्रसाद सब सखिन ने पायौ परम रसाल । 
अनन्यअली कों कृपा करि निजुसखि दियो उगाल ॥ २४ ॥ 
कुसुम परागनि बीजनो भींज्यो अतर चुचाइ । 
नवल नेह अलि कर लियौ मंदहि मंद चलाइ ॥ २५ ॥ 
अनन्यअली के नेन में गौर श्याम दरसॉइ । 
देखि देखि सिंगार अपु हॅसत लसत लड़कॉइ ।| २६ ॥ 
श्री वंशी की जानिकैं अनन्यअली कौं बाल । 
तार हार दियो५ शेझिकें अरु सु उगाल १ रसाल ॥ २७ ॥ 
विविध विलास हुलास करि रह्यो दिवस घरी चार । 
वन बिहरन कों उठि चले अंश अंश भुज धार ।| २८ ॥। 


१ पाठा० निरखत अघत २ बड़े ३ दूर करके ४ सुगन्धित ५ पाठा० दै ६ पाठा० ओगाल 


जल थल वन में जगमगें कनक गिरिन४ की भीर || ३९ || 


१ पाठा० अवनी २ सूर्य समूह ३ इन्द्र धनुष ४ स्वर्ण पर्वतों 

अलकलड़ी मुख चंदिनी संग सखिन की भीर | 
नव निकुंज ते निकसिकें ठाढ़े जमुना तीर ॥ २९ ॥ 
श्री गोरी के अंग की दिशि दिशि छाई जोति । 
कोमल कांति सुहावनी चौंधि कोंधि मृदु होति ॥ ३० ॥ 
कनक"कांति रस की घटा रही दसौं दिशि छाइ । 


अधर चमक मनु दामिनी बीच बीच दमकाइ || ३१ ॥ 
तिनमें मुख सुख रूप के चंद वृंद चमकाइ । 
दृग चकोर कै मीन अलि फिरत संग चपलाइ ।। ३२ ॥ 
नख अवली १ दिनकर निकर मानों झलमल होत । 
श्याम सचिक्कन घटा सी बिच बैनी की जोत ॥ ३३ ॥ 
कंचन गिरि से झलमलें तिन बिच उरज उतंग । 
हँसनि लसनि वग पॉति मनु शोभित धनुष ३ सु मंग । ३४ ॥ 
रूप सुधा नव नव छविनि वरषत मुसिकनि मन्द । 
भरे खरे सब सखिन के नेन-सरोवर वृन्द ॥ ३५ ॥ 
रूप कांति द्रुम बेलि ते टपकत धर पर नीर । 
भोजे खग मृग सहचरी उमगि चुचाने चीर ॥ ३६ ॥ 
झलमल झलमल होत कल जल थल वन आकाश | 
सखी सकल अरु साँवरौ खग मग एक प्रकाश ॥ ३७ ॥ 
जोहि मोहि रही मोहनी चकित थकित सी आप । 
अचरज मन में मानहीं पिय सों करत अलाप ॥ ३८ ॥ 
कंचन रस सौ झलमलै श्री जमुना कौ नीर । 

कंचन से द्रुम लता सब खग मृग अवली भृंग । 
कुंदन बेली सी तुमहि झलकत अद्भुत रंग ॥ ४० ॥ 
तिन बिच रवि चंद्रावली झलमल झलमल होत । 
व्यौरौ कछु कहत न बने छाइ रही मृदु जोति || ४१ ।। 
यहे कांति कौ भेद कछु तुमहू जान्यौ लाल ? । 
किधौं नहीं समुझी लला कहिये बात रसाल ॥ ४२ ॥ 
चतुर शिरोमणि नागरी तुमते कौन प्रवीन । 
कैसेकै१कहि जात यह मो मति गति अति छीन ॥ ४३ ॥ 
तुम्हरी कृपा प्रताप ते कछुवक जानी जाइ । 
तुम्हरे कल पद-कमल को नीके उर में लाइ ॥ ४४ ॥ 
सोई कृपा प्रताप ते कहौं भेद यह बाल । 
तुम्हरे तन की कांति कल झलकत परम रसाल ॥ ४५ ॥ 
कंचन गिरि से झलमलें अद्‌भुत उरज उतंग । 
जल थल वन आकाश में इनको झलकत रंग || ४६ || 
नख अवली दिनकर निकर चंद वृंद मुख जोति । 
चहू ओर तन कांति मृदु झलमल झलमल होति ॥ ४७ ॥ 
जहाँ जहाँ तुम सहज ही बसत लसत दिन रैन । 
तहाँ तहाँ तन कांति के छये जात कल ऐन ॥ ४८ ॥ 
जहाँ जहाँ तुम सहज ही छवि सौं ठाढ़ी होति । 
तहा तहा छावत घटा झलकत तन मृदु जोति ।। ४९ ॥ 
मो तन वन जल थल सखी भृंग विहंग कुरंग । 
तुम्हरे तन की कांति सौं होत सबै इक रंग ।। ५० || 


१ किस प्रकार से २ भवन 


कंचन लता लीला [ ५४९ 


वचन रचन सुनि लाल के बाल मंद मुसिकाइ | 
मनौं रीझिकैं श्याम कों तार हार पहिराइ ॥ ५१ ॥ 
सकुचि समुझि मन शेझिकें मंद मंद मुसिकाइ । 
चली मिली पिय लाल सों रंगमहल में आइ ॥ ५२ ॥ 
श्री वंशी निजुसखी ने भोजन वर करवाइ । 
मादक मोदक औटि पय" मिश्री मेलि पिवाइ ।। ५३ ॥ 
अँचवन दै बीरी दई मुख पिकदानी लाल | 
अनन्यअली हित रीझिकैं दयौ बाल सु उगालर || ५४ ॥ 
सुखद सेज अति मृदुल पर पोढे जुगल किशोर । 
अंग अंग की कांति मृदु फैलि रही चहु ओर ॥ ५५ || 
बतियाँ रतियाँ निजुसखी कहत हॅसत लड़काइ । 
ललिता वीन बजावहीं मधुर मधुर सुखदाइ ॥ ५६ ॥ 
सुनि सुनि प्यारी पिय हिये हुलसि हुलसि लपटाइ । 
मनों घटा कल श्याम में छवि दामिनि चमकाइ । ५७ ॥ 
अनन्यअली मुदु करनि सों चरनन कमल पलोटि । 
पग नख प्रिय ३ के वदन में ४ झलकत मनु शशि कोटि ॥ ५८ || 
मानों छवि के चंद में धसे चंद अनुराग । 
अनन्यअली धनि धनि कहति मानत अति बड़भाग || ५९ || 
अंग जोति की ओट सखि निरखत सुरत बिहार । 
अनन्यअली हित छवि निरखि चित वित वारे डार ५ ॥ ६० ।। 
श्री गोरी तन कांति की कही जु कछुवक रीति । 
जल थल वन सखि श्याम नभ जोति सबनि की जीति ॥ ६१ || 


१ औटा हुआ दूध २ पाठा० ओगाल ३ पाठा० शिख ४ प्रिया जू के वदन में जो पद-नख 
हैं । ५ पाठा डारे वारि 


कंचन लता लीला 


यह लीला कंचनलता जे गावें मन लाइ । 
तिनके हिय जिय नैन में गौर चंद झलकाइ ॥ ६२ ॥ 
इहि ` कल कंचन लता सौं फलित लाडिली लाल । 
पावै श्री गुरु कृपा ते यह फल परम रसाल ॥ ६३ ॥ 
संवत सत सत्रह परे साठ अठारह चार । 
क्वार मास एकादशी शुक्ल पक्ष शुभ वार ॥ ६४ ॥ 
दोहा कल पैंसठ भये कंचन लता बनाइ । 
अनन्यअली के नैन में गौर कांति कब छाइ ॥ ६५ ॥ 


इति लीला कंचन लता संपूर्ण की जय जय श्री हरिवंश ॥ ६३ ॥| 


१ पाठा० यह 


मृदुता सीमा [ विलास ] लीला 

श्री प्रेमी रसिक अनन्य कुल ईशनि के ईश ईश्वर मुकटमणि श्री 
तारासुत श्री रुक्मिणिपति सकल अवतारनि के अवतारी श्री हरिवंश 
चंद्र आनंदकंद निर्मल अकलंक अखंड नित्य अति अनूप अति मंजुल 
सर्वोपरि विराजमान महा मधुर प्रेम माधुर्य सुधा सार रस सार छकीलो. 
मरमीलो श्री हरिवंशी श्री वंशी सखी श्री दंपति की प्रान जीवनमूरि ऐसे 
श्री व्यासनंदनो जयति || श्री वृन्दावन चंद निकुज नरेश नित्य विलासी 
परम रसिक सुरतानंद रंग रॅगीले अलकलडे अलबेले छेल छवीले 
चिकनिये मनमोहने श्री हित धर्म प्रकाशक हित परिकर पर कृपा युक्त 
अवलोकनि निज स्वरूप विहार उन्मत्त लालितादिक जीवनमूरि ऐसे 
श्री हित राधाबल्लमो जयति ॥। 


दो० श्री राधा पद कमल कल कोमल विमल रसाल | 
बंदों नित चित लाइकें जिनकों बंदत लाल ।। १ ।। 
तिहि बल श्री हरिवंश के मुदु पद कमल रसाल | 
बंदों नित चित लाइकैं कहौं निहाल निहाल ।। २ ।। 
सोई कृपा प्रताप ते उपज्यौ मन में चाव । 
गोरे तन की मृदुलता कहौं कछुक रस भाव ।। ३ ।। 
नील कमल पिय साँवरौ तिनमे प्रीति पराग । 
ऐसें गोरी लाडिली रहत लाल उर लाग ॥ ४ ॥ 
कोमल कुसुम पराग में सनी धनी उर माँहिं । 
तऊ लाल जानत यही मनु प्रिय लपटी नाँहिं ।। ५ ।| 
पगी लगी जानत नहीं ऐसी कोमल बाल । 
अचरज मन अति मानही छेल छवीलौ लाल ॥ ६ ।। 

रंगमहल सुख सेज पर रहे उभय लपटाइ । 
ऐसी कोमल लाडिली संग न जानी जाइ ॥ ७ ॥ 
चार घरी दिन जब रह्यो कह्यौ बाल सौं लाल | 
कुंज पुंज शोभा भरी देखन चलहु कृपाल ॥ ८ ॥| 
महा मत्त रस मैन में उत्तर दयौ न बाल | 
अलसानी जानी प्रिया चरन पलोटत लाल ॥ ९ ॥ 
चरन कमल कोमल विमल मृदुता बलि बलि जाइ । 
मानों पिय अनुराग के नवल कंज विकसॉइ ।। १० ॥ 
के पिय हिय मृदुताइ के जुगल कमल सरसॉँइ । 
संग रंग अनुराग मृदु अरुन वरन चमकाइ || १९ || 
नवल विमल कल कमल से सेज सुखद सरसाँहिं । 
विकसे निकसे सँग शशिन १ महकनि थोरी नाँहिं || १२॥ 
पिय के करतल दल मनों उपजे श्याम लसंत । 
चरन कमल तिन पर लसें अरुन वरन विकसंत ॥ १३ ॥ 
तिन पर भँवर विराजहीं प्रतिविंवित पिय नेन । 
सो छवि फबि कवि को कहे बसत श्याम उर ऐन ॥ १४ ॥ 
ऐसे चरन सरोज कों सहरावत पिय श्याम । 
मंद मंद मृदु करन सौं दावत पूरत काम ॥ १५ ॥ 
मुदु अंगुरिन अँगुरे चटकि विछियन कल झनकार । 
मानौं पंकज अरुन पर अनन्यअली गुंजार ॥ १६ ॥ 
नाथ हाथ में पद कमल लेकैं करत विचार । 
चरन किधौं अनुराग के पंकज मृदुल अपार ॥ १७ || 


१ पाठा० संग शशि 


१ चरण २ हाथ ३ पाठा० सोऊ ४ पाठा० डारे वारि ५ प्रतिक्षण केलि में ही रमे रहने वाले दंपति 

विकसे विकसे लागहीं नवल कमल कल फूल । 
गौर जलज की मृदुलता और कंज नहिं तूल ।। १८ ॥ 
औरो पंकज फूल कों परसत जाने जॉइ । 
ये उनते अति सरसमई कोमल सहज सुभाइ ।। १९ || 
ज्यौं ज्यों परसत तरसहीं अचरज पिय मन माहि । 
मानों मन के करनि सों कबहुँ परसे नाँहिं ॥ २० ॥ 
जदपि कमल पद करनि में सहरावत हैं लाल । 
सो उपमा नहिं पावहीं जबहि लगावत भाल ॥ २१ ॥ 
जाने परें न हाथ में पद पंकज मृदु बाल | 
कोन भाँति की मृदुलता सोचत मन में लाल ॥ २२॥ 
पद पंकज पिय हीय में कर सौं रखें लगाइ । 
जानी नहीं परै तऊ ऐसे कोमल पाँइ' ॥ २३ ॥ 
उपमा पंकज फूल की नाहीं होत समान । 
मृदुता कह कहीं चरन की परसि भए मृदु पानि २ | २४ ॥ 
मृदुता मूरतिवंत हू मन में ३ रही विचारि । 
देखि देखि कल मृदुलता चित वितवारे डारि* || २५ || 
लाल हाल जब बाल ने देखे परम उदार । 
उठी चपल भुज भरि लियो कियो श्याम उर हार ॥ २६ ॥ 
रसमय मृदुता अंग की लगी पगी उर माँहिं । 
कहा कहीं सो सुख छविन कहत बनत कछु नाँहि ॥ २७ ॥ 
अंग अँग सुरत सु रंग सौं रेंगे रमीले केलि ५ | 
सिथिल नेन वचनावली मते अनंग छकेलि ॥ २८ || 


१ कामदेव २ पाठा० कीने ३ पाठा० बडो अचंभो लाग ४ मोम ५ पाठा० प्रिये ६ पाठा० इनमें 

छुटि टूटि पलटे गये और विविध सिंगार । 
बलित ललित इहि बानि पर कोटि कोटि रति मार १ ॥ २९ ॥ 
सुरत सिंगार सिंगारहीं उर में उरज समाइ । 
मधुर अटपटे लाल कों वचन कहत सिथलाइ ।। ३० || 
सहरावत मेरे चरन देखत बारंबार । 
ले ले कर में लाड़िले करत सुर कहा विचार ? ॥ ३१ || 
सुनों लड़ेती कहों सो जो में कियौ विचार । 
तुम्हरे चरन सरोज की मृदुता कहौं अपार ॥ ३२ ॥ 
औरे पंकज कुसुम कों परसत जाने जॉइ । 
तुम्हरे चरन सरोज कौ परस न जान्यौ जाइ ॥ ३३ ॥ 
मीड मीड़कैं पद कमल बहुत बार सहलाइ । 
तऊ तिहारे चरन कौ परस न जान्यौ जाइ ।। ३४॥ 
कौन भाँति की मृदुलता तुम्हरे तन कल माँहिं । 
फूल कमल देखी सकल ऐसी मृदुता नॉहिं ॥ ३५ ॥ 
झरत परत पद कमल ते मृदुता रूप पराग । 
देखि देखि इहि मृदुलता मुहि अति अचरज लाग ॥ ३६ ॥ 
सुनहु लाल तुमसों कहों अति कोमल तुव बैन | 
मेरो तन मन वचन सुनि पिघलि चलत ज्यों मेन ५ ॥ ३७ ।। 
लग्यौ पग्यो मो हिय पिये ५ जान्यौ कछू न जाय । 
ऐसो तुव तन मृदुल अति परस न जान्यौ जाय ॥ ३८ ॥ 
तुम्हरे चरननि परस ते भयौ मृदुल हों बाल । 
यामें६ तौ अचरज नहीं जानत मेरो भाल ॥ ३९ ॥ 


१ के तुव अँग अँग रंग ते २ पान ३ पाठा० देखनि ४ पाठा० पुलकत 

कै तुम्हरे पद कमल ने मृदुता करि बकसीस । 
ताते हौं कोमल भयौ अचरज नहिं मम ईश ॥ ४० ॥ 
कै तुम्हरे अग अंग ते१ कोमलताई पाइ । 
यह गुन तुम्हरे संग को कयौं न मृदुल सरसाइ || ४१ || 
माखन हू ते मृदुल अति कहे परस्पर बैन । 
सुनि सुनि श्री वंशी सखी हियौ सिरावत नेन ॥ ४२ ॥| 
भाँति भाँति मेवा पना सखि लाई भरि थार । 
कछु भाये खाये सोई कीने सकल सिंगार ।। ४३ ॥ 
जूठन वंशी सखी ने लीनी सबकों दीन । 
भरे कपोल तॅबोल २ सौं उपमा सब बलि कीन ॥ ४४ ॥ 
रंगमहल ते निकसिकैं ठाढ़े आँगन माहि । 
देखत शोभा कुंज की कहत बनत कछु नॉहिं ॥ ४५ ॥ 
अनन्यअलो हित चले कल देखत * कुंज निकुंज । 
उपमा तिनकी को कहे नव नव छवि के पुंज ।। ४६ ॥ 
मंद मंद गति छविनि सौं चलत छवीली बाल । 
वारों मद गजराज गति अरु कल नृपति मराल ॥ ४७ ॥ 
भूषन धुनि सुनि आवहीं कुंजनि ते मृग पुंज । 
इनहूँ के पद कमल में मनु नूपुर कल गुंज ॥ ४८ ॥ 
अरस परस धुनि सुनिहि सुनि गति मति होत चकोर | 
कुलकत ४ पुलकत दरसहीं सुख पावत नहिं थोर ॥ ४९ ॥ 
जहाँ जहाँ पद कंज मुदु धरति लटकि लड़काइ । 
तहाँ तहाँ अनुराग के मनों कमल विकसाँइ ॥ ५० ॥ 


१ पाठा० ताको र पुष्पो की कोमलता ३ पाठा० नहिं समात आनंद ४ पाठा० पौढ़े ललना लाल 

किधौं कमल अनुराग के मृदुता ने कर लीन । 
बिछवति कुंज निकुंज मग शोभा लगत नवीन ।। ५१ ॥ 
मृदुता प्रमदा गात की अद्भुत परम रसाल | 
तिनकों "वरन न करि सके छैल छवीलौ लाल ॥ ५२ || 
देखत शोभा कुंज की आये जमुना तीर । 
छेल छवीली सहचरी ठाढ़ीं चहुँ दिशि भीर ॥ ५३ ॥ 
भाति भाँति वन छवि निरखि देखी मृदुता फूल २ | 
कोमलता तन बाल की कोऊ नहिं समतूल ॥ ५४ ॥ 
रंग रंग द्रुम लतनि कौ मंदिर जमुना तीर । 
तिनकी झलमल को कहे मनु रवि शशि की भीर ॥ ५५ ॥ 
तिनमें जमुना सखी ने कुसुमनि सेज बिछाइ । 
श्रमित दुहुँनि कों जानिकैं पधराये बैठाइ ॥ ५६ ॥ 
कुसुम बीजनौं कर लियौ करत मंद ही मंद । 
निरखत विवि छवि माधुरी समत न उर आनंद ३ ॥ ५७ ॥ 
दिन बीतत जान्यौ नहीं छिन में भई जु रेन । 
निद्राजुत अलसात री मते मैन रस नेन ॥ ५८ || 
विंजन भॉतिनु भाँति के हित सौं लाइ बनाइ । 
भाजन कंचन मणिनि के भरे धरे सुखदाइ ॥ ५९ ॥ 
ख्वाइ प्याइ तंबोल दे, पौढाये हित लाल ४ । 
जूठन ले दै निजुसखी कहत निहाल निहाल ।। ६० || 
अलकलडी के श्रवन सौं बैठी वदन लगाइ । 
रतिया बतियाँ निजुसखी कहत लडाइ लडाइ । ६१ ॥ 

मधुर मधुर कल गावहीं ललिता ललित प्रवीन । 
वीन अनूप बजावहीं रस जस कहत नवीन ॥ ६२ ॥ 
अनन्यअली पद कमल कल मंदहि मंद पलोटि । 
मुदु अँगुरिनु चटकावही पावत सुख वर कोटि ॥ ६३ ॥ 
बिच बिच बैन सु मधुर मृदु कहत बाल सौं लाल । 
प्यारी तन की मृदुलता और आपने हाल ॥ ६४ ॥ 
परसत सकुचत डरत हौं मेरे अंग कठोर । 
परसत मनु परसी नहीं कठिन परी नहिं थोर ॥ ६५ || 
वचन रचन सुनि श्याम के भाम मंद मुसिकाइ । 
कोमल अंगी लाडिली पिय हिय लियौ लगाइ ।। ६६ ॥ 
मगन ओट कोटिन सखी निरखि बलैया लेत । 
अनन्यअली हित छविनि पर वार डार मन देत ॥ ६७ ॥ 
मृदुता की सीमा प्रिया मृदुता कही न जाइ । 
जानत हें कर लाल के इहि वर कोमलताइ ॥ ६८ ॥ 
यह मृदुता सीमा भई लीला परम रसाल । 
जे नित चित दै गावहीं तिन बस ललना लाल ।। ६९ ।। 
संवत सत्रह सौ परे अरसठ दस अरु चार । 
कातिक प्रात एकादशी कृष्ण पक्ष शुभ वार ॥ ७० ॥ 
यह लीला पूरन भई मृदुता सीमा नाम । 
अनन्यअली के उर बसौ निशि दिन श्यामा श्याम || ७१ | 
मृदुता सीमा के भये दोहा बावन बीस । 
अनन्यअली के उर बसो श्री वृन्दावन ईश ॥ ७२ ॥ 
इति लीला मृदुता सीमा संपूर्ण की जय जय श्री हरिवंश ।। ६४ ।| 

श्री प्रेमी रसिक अनन्य कुल ईशनि के ईश ईश्वर शिरमौर 
श्री हरिवंश चंद निर्मल अकलंक अखंड नित्य अनूप मंगल सर्वोपरि 
विराजमान परम पूज्य श्री तारानंदन श्री रुक्मिणिपति सकल 
अवतारनि को अवतारी परमानंद महामंगल परम मूर्ति परम रसीलो 
हँसीलो महा मधुर माधुर्य प्रेमानंद अमृत सार रस स्वादी पान करि 
छकीलौ श्री हरिवंशी श्री वंशी सखी श्री राधाबलभलाल प्रशंसी 
श्री प्यारी की प्यारी छिन एक होत न न्यारी पहिरें कल झूमक सारी 
जाके चरणारविंद नित बंदत लालविहारी ऐसे श्री व्यासनंदनो 
जयति || 


दो० श्री वंशी निजुसखी के चरन कमल सुख धाम । 


बंदौं नित चित लाइकैं तिनकों बंदत श्याम ॥ १ || 
सोई कृपा प्रताप ते तन मन हियौ सिराय । 
श्री राधा सुकुमारता कहौं कछुक उर लाय ॥ २ ।। 
महा मनोहर कुंज इक रंग रंग द्रुम बेलि । 
ललित दलित१ प्रपुलित फलित एक केस अस्झेलि।। ३ ।। 
फल दल फूलनि झलमले विविधि रंग झलकानि | 
अगनित रवि शशि दामिनी लागत तिमिर समान ।। ४ ।। 
विविध रंग मनु भानु शशि दल दल में झलकंत । 
चौंधि कौंधि मृदु लागहीं रुचिदाइक झलकंत ।। ५ ।। 
त्रिविध पवन सौरभ घने? रँग रॅग भुंग विहंग | 
दल दल में झल झलमलें झलकनि उठति तरंग ॥ ६ || 
१ दलों से युक्त २ बहुत से 

चपल करत दल दलनि कों बेठत उडि उडि जात । 
रवि शशि छवि दामिनि मनौं अरस परस लडकात ।। ७ ।। 
मधुर मधुर कल बोलहीं रस जस नवल विहार । 
सुनि सुनि सरसत जुगलवर उपजत कोटिन मार ।। ८ ।। 
कुंदन रॅग रॅग मणिन सों अवनी खची रसाल | 
मृदुल विमल कल झलमले लजित चंद रवि माल ।। ९ || 
वन घन में द्रुम द्रुम तरें रेंग रँग हंस कुरंग । 
भरे खरे आनंद में मोर मोरनी संग ॥ १० ॥ 
दरपन से तन विमल कल रेंग रॅंग झलकनि जोति । 
इक इक तन की झलक सम रवि शशि कोटि न होति ॥ ११ || 
रंग रंग मणि कनक के रचे खचे सिंगार । 
बोलत डोलत नाचहीं होत मधुर झंकार ॥ १२ ॥ 
धुनि सुनि सुनिकें आवहीं मृग से गोरी श्याम । 
होत चकोरनि की सु गति अरस परस अभिराम ॥ १३ ॥ 
कोटि कोटि रसना करों इक इक रोमन माँहिं । 
तउ श्री वृन्दाविपिन की कही जात छवि नॉहिं ॥ १४ ॥ 
मध्य महल कल झलमले चितवत चित वित चोर । 
रँग रंग द्रुम बेलिनु छयो शोभा नाहीं थोर ॥ १५ ॥ 
दलित फलित प्रफुलित ललित अति सुगंध महकात । 
रँग रॅग भृंग विहंग सौं दल दल कल चपलात । १६ ॥ 
तिनमें कुसुम पराग की तलप रची सुखदाइ । 
ता ऊपर वर अतर सौं छिरक्यौ अति महकाइ ॥ १७ | 


१ पाठा० तिनके पर 

खान पान की सौंज सब विविध सिंगार रसाल । 

धरे भरे तहे रहत हैं जो चहियें जिहि काल ॥ १८ ॥ | 
बैठे तिन पर छविनि सौं श्री राधाबलभलाल । 

भरे तॅबोल कपोल में झलकत पीक रसाल ॥ १९ ॥ 
उदर उरज मुख ग्रीव में चमकतअरुन सुरंग | 

मनु अनुराग समुद्र ते उछलत ' लहर तरंग ॥ २० ॥ 
वदन पीकदानी करी धरी जु लंपट लाल । 
अलकलडी लड़काइकैं दयौ उगाल रसाल ॥ २१ ॥ 
सुन्यौ चहत प्रिय के वचन ह्वै गयौ जान अजान । 

परस दरस मुख चंद सौं अधर सुधा रस पान ॥| २२ ।। 
कहा कहीं यह सुख सु छवि मोपै कहत बने न । 
जानत लंपट लाल मन और सखिन के नेन ॥ २३ ॥ 
गोरी के कल उदर में प्रतिविंवित सखि श्याम । 

देखि अपनपौ बाल सौं कहत वचन सुख धाम ॥ २४ ॥ 
सुनहु बात इक नवल प्रिय नागरि परम सुजान । 

रूप नगर वर उदर तुव तिनकी अद्भुत बानि ॥ २५ ॥ 
तिनमें कल अनुराग कौ सागर भरयौ न थोर । 

तिहि मधि मज्जन करत है श्याम सु चंद्र चकोर ॥ २६ ॥ 
मोहन रूप सुहावनौ गोरी श्यामहि चंद । 

हँसत लसत क्रीड़त मगन उपजत छवि के वंद ॥ २७ ॥ 
वचन रचन सुनि लाल के बाल मुसकि मुख मोर । 

उर पर अंचल बानिकैं देखत पिय की ओर ॥ २८ ॥ 


१ पाठा० छलकत 


१ पाठा० इनकौ २ उपाय ३ पाठा० वाही ४ मैं अपनी रसना के द्वारा इस भार को दूर कर दूँगा | 


सुकुमारता सीमा लीला [५६१ 


सकुच्यौ मन में लाडिलौ कहत वचन अब और । 
लग्यौ भार प्रतिविंव कौ अति सुकुमारी गौर ॥ २९ ॥ 
मेरी विनती सुनहु प्रिय महा परम सुकुमार । 
यह मेरे प्रतिविंव कौ लग्यौ जु तुमकौं भार ॥ ३० ॥ 
भली करी प्रतिविंव कों दूरि कियौ सुकुमारि । 
और न याको " जतन हे राखौ वसन सँवारि || ३१ | 
मेरी तौ कछु बस नहीं विमल तुम्हारी गात । 
भारौ मो प्रतिविंव सो तुव तन में झलकात ॥ ३२ ॥ 
अंजन रेखा नेन में पान पीक मुख माँहिं । 
याही १ ते यह भार अति सह्यौ जात सो नाहिं ॥ ३३ ॥ 
यहे भार खुटकत अधिक मेरे हिय जिय माँहिं । 
रसना सों करि दूरि हौं और जतन कछु नॉहिं ॥ ३४ ॥ 
लंपट के सुनि व्यंग वच मृदु मुसिकानी बाल | 
मुसिकनि आज्ञा पायकैं सरस्यौ हरष्यौ लाल ।। ३५ ॥ 
अधर सुधा रस लेत हें चुंबति गंडनि नेन । 
छल बल लंपट लाल के मोपै कहत बने न ॥ ३६ ॥ 
कहिवौ सुनिवौ वचन कौ सोऊ लागत भार । 
याही ते बोलत नहीं अति अद्भुत सुकुमारि ॥ ३७ ॥ 
याते नेननि सैन ते अरु कल मुसिकत मंद । 
इनही सौं समुझावहीं बोलत नहिं सुखकंद ॥ ३८ । 
मुसिकनि नेननि सैन सों वचन कहत अरसात । 
ऐसी तुम सुकुमारि प्रिय मो मन अति अकुलात ॥ ३९ ॥ 

याते हौं डरपत प्रिये सकुचत अति मन माँहिं । 
याते नीके नैन सौं तुव तन देखत नाँहिं ॥ ४० ॥ 
जिन लागौ मम दृष्टि को तुव अंगनि में भार । 
याते हौं अपु नेन कौं वरजत १ बारंबार || ४१ ॥ 
वरज्यौ नैन न मानहीं दरसन कों चपलाहिं । 
श्रवन वचन अति मधुर कल बिना सुने अकुलाहि ॥ ४२ ॥ 
नासा सौरभ लेन कों तरसत जेसें भृंग । 
पंकज नवल पराग सों अति सुकुमारी अंग ॥ ४३ ॥ 
नासा स्वॉसा वदन को पट दै रोकत स्वास । 
स्वॉस पवन कौ भार यह लागौ जिनि सुखरासि || ४४ ॥ 
अधर सुधा रस पान कों मम रसना तरसंत | 
तुम्हरो चुंबन चहत हें जुगल गंड सरसंत ॥ ४५ ॥ 
परस सरस कों तरसहीं मेरे कर अति फूल । 
कबहुँ मन के करनि सौं परसौ २ नहिं हौं भूल ॥ ४६ ॥ 
केलि खेल भारी लगै हार भार सिंगार । 
कैसें प्रिया सुहात है रूप छविन कौ भार ॥ ४७ ॥ 
छिन छिन में छवि नवल नव प्रगटत रूप अपार | 
सह्यो जात क्यों भार यह तुम तौ अति सुकुमार || ४८ ॥ 
रूप छविनि के भार सों कटि तटि अति लचकंत । 
मो जिय अति डर लागहों चलत फिरत लटकंत || ४९ ॥ 
रूप छविनि के भार को जतन करों सुकुमारि । 
नेन ऐन में लेउँ जो लगे दृष्टि कौ भार ॥ ५० ॥ 


१ निषेध करता हूँ २ पाठा० परसौं 


१ पाठा० जो २ पाठा० परम ३ पाठा० सो हू ते ४ कमल ५ एकमेक करके 


सुकुमारता सीमा लीला [ ५६३ 


जो कबहुँ यह भार को लेऊँ पलक पसार | 
तौ १ यह नव नव रूप छवि छिन छिन प्रगट अपार ।। ५१ ॥। 
तऊ न मम दृग हारहीं बढ़त चोगुनौ जोर । 
भार लेत छवि रूप कौ नहिं जानत निशि भोर ॥ ५२ ॥ 
तैसें नव नव रूप छवि प्रगटत छिन छिन माँहिं । 
धनि धनि मेरे नैन कौं हारत कबहुँ नाँहिं ॥ ५३ ॥ 
अतिहि महा सुकुमारि तुम फूलहु कों सुख देत । 
औरो श्री निजु सहचरी भरि भरि नेननि लेत ॥ ५४ ॥ 
तऊ रूप छवि नवल को प्रगटत भार अपार । 
एक वेर मम नेन में दीजे सबही डार ॥ ५५ ॥ 
अतिहि महा सुकुमार मुदु पिय के वचन २ रसाल । 
तैसे कोमल मधुर वच कहे लाल सौं बाल ॥ ५६ ॥ 
श्याम प्रेम सुकुमारता गड़ी हिये सुकुमारि । 
उर सों लयौ लगायकैं मृदु भुज भरि सुकुमारि ॥ ५७ ॥ 
अतिही हौ ३ सुकुमार तुम छेल छवीले लाल | 
कमल पराग समान नहिं तुव तन अतिहि रसाल ॥ ५८ ॥ 
छिनही में कुँमिलात है ज्यों बिनु जल जलजात * | 
पलही में मो बिना त्यौं प्यारे तुम कुँभिलात ॥ ५९ ॥ 
जब लपटौं तुव गात सों मुदु उर उर में सान" | 
सौरभ कमल पराग की सेज न होत समान || ६० ॥ 
तुम्हरे अंग सँग ते प्रिया भयौ महा सुकुमार । 
यह गुन तुम्हरे संग कौ तुम सुकुमारि अपार ॥ ६१ | 


सुकुमारता सीमा लीला 

अरस परस वच मधुर कल कहैं रहें लपटाइ । 

सुनि सुनि श्रवन सिरावहीं सुख पर सखि बलि जाइ ॥ ६२ ।। 

लपटी ऐसी भाँति सौं प्रिया महा सुकुमारि । 

मनों भार नव छविन को देत लाल पर डारि ।। ६३ ॥ 

नवल नवल छवि रूप को भार महा सुकुमार । 

मगन ओट कोटिन सखी लेत जु पलक पसार || ६४ || 

अति सुकुमारी लाडिली तेसो पिय सुकुमार | 

ले लै सौरभ भार को अनन्यअली गुंजार ॥ ६५ ॥ 

अतिहि महा सुकुमारता उपमा सब बलिहार । 

कहिवौ सुनिवौ वचन कौ सोऊ लागत भार ॥ ६६ ॥ 

नासा स्वॉसा पवन को जिनकों लागत भार । 

जिनकी यह सुकुमारता सोई जाननहार ।। ६७ ॥ 

अद्भुत यह सुकुमारता कैसें जानें कोइ । 

जिन पर श्री वंशी कृपा कछुवक जानें सोइ ।। ६८ ॥ 

सुकुमारता की सींव है या लीला को नाम । 

अद्भुत यह सुकुमारता श्री गोरी तन धाम ॥ ६९ ॥ 

जे यह लीला नित्य ही हित सों करें विचार । 

तिनके उर में नित बसें गौर श्याम सुकुमार || ७० | 

संवत सो सत्रह परे साठ अठारह चार । 

कातिक मासे तीज कों शुक्ल पक्ष शुभ वार ॥ ७१ || 

दोहा सब मिलिकैं भये बावन ऊपर बीस । 

अनन्यअली के उर बसौ श्री वृन्दावन ईश ॥ ७२ ॥ 
इति लीला सुकुमारता सीमा संपूर्ण की जय जय श्री हरिवंश । ६५ ।| 

श्री प्रेमी रसिक अनन्य कुल ईशनि के ईश ईश्वर रस सिंधु प्रेम 
मधुर माधुर्य रस सार सुधा सिंधु श्रीहरिवंश चंद्र अकलंक निर्मल 
अखंड नित्य अनूप मंजुल सर्वोपरि विराजमान श्री तारानंद मन मोहनों 
स्वरूप श्री रुक्मिणिपति सकल अवतारनि को अवतारी परम रसीलौ 
हँसीलो श्री हरिवंशी श्री वंशी सखी पहिरें कल झूमक सारी छिन एक 
होत न न्यारी जाके चरन कमल नित बंदत अलबेलौ कुंजबिहारी श्री 
राधाबळभ रँगीले छैल छवीले चिकनिये ऐसे श्री व्यासनंदनो 
जयति ॥ 


दो० श्री रसिक अनन्य शिरोमणी श्री हरिवंश कृपाल । 
तुम्हरे चरन सरोज को बंदौं सबही काल ॥ १ ॥ 
सोई कृपा प्रताप ते मोहनता उर लाइ । 
मोहन मोहनी रूप में मोहत रहत सदाइ ॥ २ ॥ 
मोहन सोहन साँवरौ मोहनता की राशि । 
सुनत नाम रतिपति अमित १ मोहत २रहत अन्यास॥ ३ ।| 
महा मनोहर मोहनी बिनु उद्यम अनियास । 
सो मोहन पिय सहज ही निरखि बँध्यौ लट पाशि ॥ ४ ।। 
महा मनोहर कुंज कल चितवत चित वित चोर । 
तिनमें राजत मोहनी मोहन नवल किशोर || ५ ।। 
रच्यो खच्यौ मणि कनक सौं सिंहासन झलकंत । 
मंजुल चित्र विचित्र कल कोमल दुति चलकंत * || ६ ।। 


१ पाठा० श्रमित २ मोहन ३ अप्रयास ही ४ चमचमा रही है 

बिछे बिछौना मृदुल अति सौरभ सौं छिरकाइ । 
तिन पर बैठी मोहनी मोहन संग लसाइ ॥ ७ ॥ 
पहिरे भूषन मणिन के नील पीत कल चीर । 
भरे कपोल तँबोल सों रूप छविनि की भीर ॥ ८ || 
चहुँ दिशि सब आली खरें भरीं जुगल रस रंग | 
रंग रंग द्रुम बेलि कल रेँग रँग भृंग विहंग || ९ || 
अपने अपने गुननि कों दिखवत परम प्रवीन । 
मोहनि मोहन मोहनी शोभा देत नवीन ॥ १० ॥ 
महा मोहनी सोहनी मंजुल रूप अनूप । 
हँसनि गाड़ गंडनि लसै मनौं रूप के कूप ॥११॥ 
इक इक तिल तिन बिच लसे वरन श्याम अभिराम | 
मानों गोता खात हैं रूप कूप मधि श्याम ॥ १२ ॥ 
तिन पर पतरी कल अलक कुटिल सहज रही झूम । 
ये सबही ते मोहनी मोहन पर करि धूम ॥ १३ ॥ 
निरखि अलक पलक न लगे मोह्यौ मोहनलाल । 
बिसरथौ सुधि बुधि सहज ही परयौ अलक छवि जाल ॥ १४ || 
जेसें कुंजर राज मद फँस्यौ पंक में जाइ । 
ऐसें गज मोहनलला फॅस्यो अलक में आइ ॥ १५ || 
इहि गति मोहनलाल की देखि १ मोहनी बाल । 
सोचत अपने मनहि में मनमोहन के हाल ॥ १६ ॥ 
रह्यो चित्र सो देखि छवि मोहन मो मुख जोइ । 
ऐसी मेरे वदन पर कहा देख्यौ! है सोइ ।॥ १७ || 


१ पाठा० देखत २ पाठा० देखो 

अपने करतल मुकर सौं निर्मल अति सरसंत । 
तिनमें मुख सुख आपनों अलकलडी दरसंत ॥ १८ ॥ 
अपने करतल मुकर में देखत अपु मुख चंद । 
जोहि मोहि रही मोहनी भूली सब छल छंद ॥ १९ ॥ 
मोहनी मोहनलाल के भये एक से हाल । 
परे अलक छवि जाल में क्यों सुरझें ततकाल ।। २० || 
अपने करतल मुकर कों इत उत करत न दूर । 
अपु मुख अलकनि की छविनि रही नेन में पूर ।। २१ || 
भई चकोरनि की सु गति बिसरे नेननि चीर । 
मगन ओट कोटिन सखी निरखत छवि की भीर ॥ २२ ॥ 
सावधान अपु लाल को करन लगी उपचार । 
जोहि मोहि रही मोहनी अपने वदन निहार ॥ २३ ॥ 
सुनी भनी देखी नहीं यह रसरीति अनूप । 
जोहि मोहि रही मोहनी अपनी मोहनि रूप ॥ २४ ॥ 
अलक छविनि की बानि कौं जोहि मोहि नहिं थोर | 
इत उत देखत विवि नहीं बीते कलप किरोर ॥ २५ ॥ 
मोहन अंगी मोहनी मोहन की सिरमौर । 
अनन्यअली कब देखिहों भूलि जाउँ सुख और ॥ २६ ॥ 
अद्भुत मंजुल कुंज में मंजुल करि सिंगार । 
बैठे मोहन मोहनी छवि कौ वार न पार ॥ २७ ॥ 
अद्भुत समय सिंगार वर बन्यौ समाज अनूप | 
चहुं दिशि ठाळें सहचरो अद्भुत निरखत रूप । २८ ॥ 

अपने अपने गुननि कों प्रगटत परम १ प्रवीन । 
रीझत मोहन मोहनी देत जु रीझ नवीन ॥ २९ ॥ 
रीझि रीझिकै मोहनी अलकलडी लडकाइ । 
पिय मोहन तन २ सहज ही चितई मृदु मुसिकाइ ॥ ३० ।। 
मानों मोहन हार कल मोहन कों पहिराइ । 
छैल छवीले लाल पर रहीं छविनि गन छाइ ॥ ३१ ॥ 
मृदु मुसिकनि तुम जिन कही इनके सुनि सखि नाम । 
मोहनता-नृप हास की यह छवि अति अभिराम ॥ ३२ ॥ 
मोहनता-नृप हास ने अपनी छवि को ३ जाल | 
डारयौ फैल्यौ * सहज ही अरुझ्यौ मोहनलाल ॥ ३३ ॥ 
मोहनता-नृप हास को रह्यौ "जाल छवि फैल । 
तिनमें अरुझ्यौ सहज ही भूल्यो छल बल छैल ॥ ३४ ॥ 
किधों मोहनी आपुनी हास-भूप ने डारि । 
मोहि लियौ मोहन पिये रही न कछू सँभार ॥ ३५ ॥ 
जोहि मोहि ऐसें रह्यो जेसें चंद चकोर । 
रूप सुधा पीवत बढ़ी रुचि सरिता नहिं थोर ॥ ३६ ॥ 
उठत तरंग तृषान की भॅवर परत ललचान । 
मेन मीन गति आपनी भूलि गये चपलान ॥ ३७ ॥ 
करुना सागर मोहनी मोहन दशा निहारि । 
लीनों उर सौं लाइकें मृदु भुज भरि अँकवारि ॥ ३८ || 
मेरी मृदु मुसिकानि की लगी चोट चख माँहिं । 
ताते तुम्हरे नयन की पलकैं लागत नाँहिं ।। ३९ ॥ 


१ पाठा० प्रगटहि करत २ प्रीतम मोहन की ओर ३ पाठा० की ४ पाठा० डारी फैली ५ पाठा० 
पाठा० की रही 

कै मेरी मुसिकान ने तुव दृग संपति लूटि । 
याही ते तुव नयन की गई चपलता छूटि ॥ ४० ॥ 
अपनी संपति लैन कों देखत मो मुख माँहिं । 
पलक पसारे सौंज सब लेहु डरो तुम नाँहिं || ४१ ॥ 
ऐसें कहि कहि मोहनी चूंबत मुख सुख नेन । 
त्यों त्यौं मोहन रसिक पिय मोहत सुनि सुनि बैन ॥| ४२ ॥ 
मोहन दृग पर मोहनी करतल धरत अनूप । 
देखत शोभा दृगन की मोह्यौ मोहन रूप ॥ ४३ ॥ 
नाथ हाथ लै हाथ में महदी चित्र निहारि । 
रह्यौ चित्र सौ मोहि कर रही न कछ सँभार ॥ ४४ ॥ 
ऐंचि लियौ कर मोहनी अंचल मॉझ छिपाइ । 
परी दृष्टि कुच कोर छवि मोह्यो मोहनराइ ॥ ४५ ॥ 
कुच कोरनि की छविनि कौ जोर और कहे कौन । 
जोहि मोहि मोहन लला रह्यौ जु इकटक मौन ।। ४६ ।। 
उर सों लयौ लगाइकै देखि रही पिय नेन । 
मोहन दृग में है कहा जानी कछू परै न ॥ ४७ ॥ 
मोहन अंगी मोहनी अँग अग रूप छिपाइ । 
कोटि काल गए बीतिकैं जतन करें गन दाइ ।| ४८ ॥ 
रूप दीप श्री मोहनी मोहन मोहि पतंग । 
जोहि मोहि रहे सहज ही परत दृष्टि जिहि अंग ॥ ४९ ॥ 
एक छलक छवि झलक में कोटि कलप गये बीति । 
तऊ तहाँ ते छुटे नहिं मोहनता की रीति ॥ ५० ॥ 

यह मोहनता देखहीं मोहनता छवि रूप । 
जोहि मोहि सोऊ रहे यूथनि यूथ अनूप ॥ ५१ ॥ 
मोहन रसिक नरेश के तब लगि उर में चैन । 
महामोहनी बाल कौं जब लगि देखत नेन ॥ ५२ ॥ 
हरिवंशी ललितादि सखि रहीं चित्र सी मोहि । 
अनन्यअली के आस यह यह मोहनता जोहि ॥ ५३ ॥ 
मोहनता की सींव यह लीला भई रसाल । 
निरखि मोहनी रूप कों मोहे मोहनलाल ॥ ५४ ॥ 
इहि लीला कौं जे सदा हित सौं चित में लाँय । 
मोहनि मोहन रूप कल तिनके उर झलकाय । ५५ ॥ 
संवत सत्रह सौ परे साठ अठारह चार । 


कातिक की एकादशी शुक्ल पक्ष शुभ वार ॥ ५६ ॥ 
दोहा सत्तावन भये मोहनता जु रसाल । 
अनन्यअली के उर बसो मोहनि मोहनलाल ॥ ५७ ॥ 


इति लीला मोहनता सीवाँ संपूर्ण की जय जय श्री हरिवंश ॥ ६६ ।। 

श्री प्रेमी रसिक अनन्य कुल राज राजेश्वर नागर कुल ईशनि के 
ईश्वर मुकटमणि रूप अनूप सुधा रस पान करि छकीलो नवेलौ 
अलबेलौ मतवारौ श्री दंपति श्री तारासुत श्री रुक्मिणिपति व्यास कुमार 
सकल अवतारनि को अवतारी महा मधुर प्रेम सुधा रस सार सिंधु ते 
प्रगटे श्री हरिवंश चंद्र निर्मल अकलंक अखंड नित्य किशोर सत्य एक 
रस नव नव मधुर प्रेम रस सुखदाइक श्री दंपति कों अति भाइक संग 
गाइक श्री हरिवंशी श्री वंशी सखी ललितादिक की मुकटमणि श्री प्यारी 
की प्यारी छिन एक होत न न्यारी पहिरें कल झूमक सारी श्री राधाबळभ 
लाल रॅगीले अलबेले चिकनिये ऐसे श्री व्यासनंदनो जयति ॥ 

दो० श्री राधा पद कमल से * विमल नवल सुखदाइ । 
श्याम भृंग जिनमें बसें ले मकरंद अघाइ ॥| १ ॥ 

सो श्री राधा पद कमल बंदौं नित चित लाय । 
छेल छवीलौ साँवरी जिनमें बसत सदाय ॥ २ ॥ 

तिहि बल श्री हरिवंश के चरन कमल सुखधाम । 
बन्दौं नित चित लाइकैं जिनको बंदत श्याम ॥ ३ ।। 

सोई कृपा प्रताप ते वरनों नवल विलास । 
श्री हरिवंश कृपाल बिनु को पूरै मम आस ॥ ४ ।। 

श्री वृन्दावन धाम कों प्रथमहिं उर में लाइ । 
बसत लसत जिनमें सदा गौर श्याम लड़काइ ।। ५ ।। 

एक वैस द्रुम बेलि कल लपटे रंगनि रंग । 
दल दल प्रति २ सेवत सदा दल दल १ रति जु अनंग ॥ ६ ।। 
१ पाठा० के २ प्रत्येक पत्ते पत्ते को ३ समूह के समूह 

दलित ललित प्रफुलित फलित विविध सुगंधनि भीर । 

झलमल झलमल होत कल मानों रँग रंग हीर ।। ७ ।। 

चौंधि कोंधि कोमल विमल रेंग रेंग दुति झलकान । 

चंद वृंद रवि कांति गन लागत तिमिर समान || ८ ।। 

रेग रंग भृंग विहंग कल यूथ यूथ किलकात | 

चपल करत दल फलनि कों फूल फूल झलकात ॥ ९ || 

इक इक खग कल झलमलें फल दल फूलनि माँहि। 

मनु छवि दामिनि चंद रवि दल दल मेंग्लडकॉहिं॥ १० ॥ 

नवल जुगल के विमल नव गावत प्रेम प्रसंग । 

राग रागिनी धुनि सुनी सीखत तान तरंग ॥ ११ ॥ 

मधुर मधुर धुनि सुनिहि सुनि मोहे श्यामा श्याम । 

मृग से मोहित ह्वै रहे उपजत नव नव काम ॥ १२ ॥ 

कंचन रंग रॅंग मणि खची अवनी मुदु झलकाँति । 

शोभित चित्र विचित्र कल रचना भॉतिनु भाँति । १३ ॥ 

प्रतिविंवित द्रुम बेलि कल रेंग रँग फल दल फूल । 

श्री शोभा अरु चतुरता देखि देखि रहीं भूल ॥ १४ ॥ 

अवनी कवनी छवि निरखि श्री राधाबल्लभलाल | 

रहे लुभाइ ललचाइकें कहत न बनें सु हाल ॥ १५ ॥ 

मानों वन यह दूसरो गौर श्याम सखि वृंद । 

मिल्यो चहत प्रतिविंव सों मोहनि मोहन चंद ॥ १६ ॥ 

रज कपूर सी झलमले मनों चंद की धूर । 

झरत परत रेंग रंग कल कुसुम परागनि चूर || १७ ॥ 
१पत्तेपत्तेमेरकात्ति  [क्‍₹ईॅ२.१ उेउ35र्‍53533। 

अरस परस प्रतिविंवहीं वन तन अवनी माँहिं । 
यह नव नव अवनी छविनि कहत बनत कछु नॉहिं ॥ १८ ॥ 
श्री राधा पद कमल सों अंकित धरनि रसाल | 
सो रज बंदत रसिक पिय कृत कृत कहत निहाल ।। १९ | 
रेंग रँग हंस कुरंग कल अद्भुत मोरी मोर । 
तिनके रूप सिंगार वर नव नव छवि नहिं थोर ॥ २० || 
सो तरु तरु तेरै खेलहीं अलकलडे लडकाँड | 
चंद वृंद मनु छविनि के वन घन में विचरॉइ ॥ २१ ॥ 
कुंज कुंज द्रुम द्रुम तरे बोलत डोलत पुंज । 
मधुर मधुर कल होत है मणि भूषन की गुंज ॥ २२ ॥ 
कुंज पुंज कल झलमलै मणि कंचन द्रुम बेलि | 
समे समे की सोंज वर जिनमें लसत नवेलि ॥ २३ ॥ 
सेवत रुचि ले दुहुँनि की अदभुत त्रिविध समीर । 
सौरभ शोभा छविन की राजत नव नव भीर ॥ २४ ॥ 
श्री जमुना चहुं दिशि बहे बंक चलनि गंभीर । 
चरन भुजा लहरें मनों शोभित सरल शरीर ॥ २५ || 
होत शब्द नव चलनि में सोई बैन रसाल | 
बिच बिच बुदबुद उपजई सोई नेन विशाल ॥ २६ ॥ 
छोटी लहर सु नासिका नथ तरंग झलकात । 
केस भृकुटि कल कुटिलता फैन मंद मुसिकात ॥ २७ | 
भोर नाभि गंभीर कल उछलनि उरज उतंग । 
पहिरे विविधि सिंगार कल पंकज रंगनि रंग ।॥ २८ ॥ 

भॅवर निकर खग रस पगे करत मधुर गुंजार | 
जमुना के सिंगार मनु चलत होत झनकार ॥ २९ ॥ 
मुकरहु ते अति विमल कल श्री जमुना तन नीर । 
जरी तटी विवि रतन सौं नव नव शोभा १ भीर ॥ ३० ॥ 
बँगला छत्री झलमलैं खचे विविध रॅंग हीर । 
प्रतिविंवन सौं होत है झलमल झलमल नीर ॥ ३१ ॥ 
कुंज पुंज फुलवारि कल रही चहूँ दिशि फूलि । 
रंग रेंग प्रफुलित द्रुम लता रहे नीर मधि झूलि ॥ ३२ ॥ 
चहूँ ओर विवि कूल पर रंग रंग द्रुम बेलि । 
मिले परस्पर आइकैं सहज बनावनि केलि ॥ ३३ ॥ 
दलित ललित प्रफुलित फलित शोभित रंगनि रंग । 
रंग रंग मनु भानु शशि अगनित झलकत संग ॥ ३४ ॥ 
श्री जमुना पर यों लसे मानौं मंदिर छाइ । 
रंग रंग मनु मणिन सौं खच्यौ रच्यो झलकाइ || ३५ || 
तिनके प्रतिविंवनि लसैं श्री जमुना जल माँहिं । 
मानहुँ वनः वन दूसरी कहत बनत कछु नोहिं ॥ ३६ || 
कै रँग रॅंग मणि कनक के मंदिर जल में छाइ । 
चौंधि कोंधि मृदु झलमले शोभा कही न जाइ || ३७ | 
कोटि कोटि सरस्वति मिलें जुग जुग करें विचार । 
औरो रोमनि रोम प्रति रसना होंइ अपार ॥ ३८ || 
तऊ विपिन दल एक की शोभा कही न जाइ । 
वंशी कृपा प्रताप ते कही कछुक चित लाइ ।। ३९ ॥ 


१ पाठा० गोमा २ एक साथ ही ३ जल में 

कुंज पुंज मधि एक कल शोभित अद्भुत कुंज । 
कुसुम सेज तिनमें लसे भरी नवल सुख पुंज ॥ ४० ॥ 
तिनमें मोहन मोहिनी करत जु नवल विलास । 
बिच बिच बतियॉ रस पगीं करत परस्पर हास || ४१ || 
सुनहु नवल इक बात मम रूप नवीली बाल | 
कहा भस्यौ रस अधर में नव नव स्वाद रसाल || ४२ || 
पान करत उपजत नवल मधुर मधुर गन" स्वाद | 
कहे लहे नहिं जात हैं जाको अंत न आदि ॥ ४३ ॥ 
और मधुरता सुधा रस देखे सब करि पान । 
तुम्हरे अधर सुधान के होत न कोउ समान ॥ ४४ ॥ 
कोमलता, सुकुमारता, सौरभता, महकान । 
और मधुरता, मिष्टता, स्वाद, नवलता खान ।। ४५ ॥ 
नवल अरुनता चमकनी मुदु मुसिकनि चित चोर । 
ये संपति पल पलहि में उपजत अधर न थोर || ४६ ॥ 
अपने दसनांचलनि२ को तुमहु न पावत पार | 
देखत देखत छिनहि में संपति उपज अपार ॥ ४७ ॥ 
अपने नव नव हाल को जानत हौ तुम लाल ? | 
नव नव तृष्ना के नवल उमड़त सिंधु विशाल || ४८ || 
उठति तरंग? नव रुचिन की लालच भौर नवीन | 
देखत देखत उपजहीं नवल मनोरथ मीन ॥ ४९ ॥ 
कितते आवत जात कित परम रसिक शिरमौर । 
कित समात तृष्नानि के सागर औरै और ॥ ५० ॥ 


१ अनन्त २ अधरों ३ पाठा० लहर 

तृष्ना के सागरनि कों कित तुम रखे छिपाइ । 
कौन ठौर ऐसी बड़ी जिनमें रहत समाइ ॥ ५१ ॥ 
मो तृष्ना तुव अधर के स्वाद समुद्र अपार । 
परस्पर रहे समाइकै कैसें पावे पार ॥ ५२ ॥ 
नवल लाल के वचन सुनि नवल बाल मुसिकाइ । 
अँकवारी भरिकै लयौ उर में रख्यौ समाइ ॥ ५३ ॥ 
कियौ अलंकृत साँवरौ अपने निजु कर अंग । 
शोमित कुच के चिह्न कल मनु यह उरज उतंग ॥ ५४ ॥ 
जोहि मोहि मोहन रह्यौ सोचत यों मन माँहिं । 
को गोरी को साँवरी मत ठहरत इक नॉहिं ॥ ५५ ॥ 
दोऊ तन में दुहुँनि के प्रतिविंवन झलकात । 
छवि में छवि फवि नवल कल देखत हियो सिरात ॥ ५६ ॥ 
जहि मोहि लुभि लुभि रहे अचरज मन-मन लाइ । 
घत मत करत अनेक चित केलि करत ललचाइ ॥ ५७ ॥ 
लाल कहें इहि लाल कौं कबहु देख्यो नहिं । 
मानत गोरी आपु कों नवल श्याम तन माँहिं ॥ ५८ ॥ 
बाल कहैं इहि बाल कों कबहुँ देखी नाहि । 
श्यामहि मानत आपु कों सोचत हैं मन माँहिं ॥ ५९ ॥ 
अपने अपने अँगनि कों देखि टटोर टटोर । 
ज्यों के त्यों सब अंग हैं रँगे नवल चित चोर ॥ ६० ॥ 
कयौं कै पलटे रंग तन सो समुझी नहिं जाइ । 
नवल रीति भई आजु की रहयौ अंग नव छाइ || ६१ ॥ 


/शिशनशशिशिसशिशशशिशिशिशशिशाशशशिशिबशशिशिएिशिशिशिशिशिशिशिशिशिशिशिशिशिशशिशिशिणा* 

पिय हिय प्रिय लपटी रही देखत अंग टटोर । 
तब जाने प्रतिविंव निजु आनेंद बढ्यौ न थोर ॥ ६२ ॥ 
समुझि समुझि सकुचात हैं हंसत लसत लड़काइ । 
रस समुद्र आनंद के उमड़े उर न समॉइ ॥ ६३ ॥ 
ज्यों घन में चपला लसै नव सुख छवि वरषाइ । 
मगन ओट कोटिन सखी निरखि निरखि बलि जाइ ॥ ६४ ।। 
चार घरी दिन रहयो जब कहयौ बाल सौं लाल । 
वन नव शोभा कुंज की देखें परम कृपाल ॥ ६५ ॥ 
उठौ चलो पहिलें लला देखें कुंज निकुंज । 
ऐसें कहि मुसिकाइ जब छयौ श्याम छवि पुंज ॥ ६६ || 
छवि मुक्तनि सिंगार मनु प्रीतम कौं पहिराइ । 
नवल छवीलो याहि ते क्यों न अधिक इतराइ ।। ६७ || 
भई चकोर किशोर गति देखत प्रिय मुख चंद । 
अरुझे नेना सहज ही मृदु मुसिकनि छवि फंद ।। ६८ || 
नवल छवीली लाड़िली सुनहु बात इक और | 
चंद वृंद नव छविनि के रहे फेलि सब ठोर ॥ ६९ ॥ 
“उठी चलौ पहिलें लला' मोसों कहि हसि मंद । 
तब ते तुव मुख चंद ते प्रगटत छवि के वृंद ॥ ७० ॥ 
छोटी सौ दिखियत प्रिया तुव मुख सुख छवि वृंद । 
क्यौकै१ इनमें रहत हैं नवल रूप के? चंद ॥ ७१ ॥ 
मुख पंकज छवि शशिनि सौं रहत बैर अधिकाहिं । 
ताते राखे घेरिकैं वदन सदन छवि माँहिं ॥ ७२ ॥ 


किस प्रकार से २ पाठा० शशि 

कोमल हास नरेश ने जतन कियौ बिच आइ । 
छोरि छोरिकैं देत सो मंद मंद मुसिकाइ ॥ ७३ ॥ 
नवल रूप छवि शशिन कौ सैना औरे और । 
चली जात चित वित लिये फैलि रही सब ठौर ।। ७४ || 
कितते आवत जात कित गने भने नहिं जात । 
देखत देखत छिनहि घें नवल नवल उपजात || ७५ || 
देखत देखत चंद मुखं होत और ही और । 
धनि धनि मेरे नेन कों तऊ न छाँडत ठौर ॥ ७६ ॥ 
लुव नेननि ते उपजहीं तृष्ना नेन अपार । 
प्रगटत छिन छिन में नवल ताको वार न पार || ७७ ॥ 
क्यौकै इतने रहत हैं छोटे से दृग माँहिं । 
चख में ते चख प्रगटहीं कबहुँ सुनी यह नाँहिं ।। ७८ ॥ 
ये अति बड़ अचरज लला तुव नयननि की बात । 
प्रगटत सेना दृगन की कही लही नहिं जात ॥ ७९ ॥ 
प्रगटत मम मुख शशिन ते नव नव छवि गन चंद । 
करत पान रस सुधा कौं चख चकोर तुव वृंद ।। ८०॥ 
दृग में तें दृग प्रगटहीं देखत तुव मुख माँहिं । 
यह गुन तुम्हरे दरस कौ अचरज कोऊ नाँहिं ॥ ८१ ॥ 
जो जो सुख छाव उपजहीं सो सो फेर न आँड । 
एक एक ते सरस नव प्रगटत गने न जाँइ ॥ ८२ ॥ 
वचन रचन कहि कहि दोऊ* आनँद उर न समाँइ । 
भेटत उर उर पागहीं तन तन माँझ समाँइ । ८३ ॥ 


१ पाठा० लही 

नव नव रुचि विवि नवल की वंशी सखि ने जानि । 
नवल रतन के थार में मेवा नव नव बानि ॥ ८४ ॥ 
ख्वाइ प्याइ अँचवाइ जल मृदु तंबोल खवाइ । 
सो प्रसाद सब सहचरी बाँटि बाँटिकै पाँइ ॥ ८५ ॥ 
नवल सहचरी ने किये अद्भुत नवल सिंगार । 
शोभा नव सिंगार छवि बानिक पर बलिहार ।| ८६ ॥ 
लाल पाग सिर बाल के पीत पाग सिर लाल । 
कुटिल अलक गंडनि लसें हँसें छविनि की माल ॥ ८७ ॥ 
लाल पीत बागे बने एक भेष वर कीन । 
लाल पीत भूषन बने बानिक बनी नवीन ॥ ८८ ॥ 
छेल छवीले नवल विवि अपने नव सिंगार । 
अनन्यअली उर मुकर में देखत बारंबार ।। ८९ ॥ 
निरखि निरखि अपु बानि को रहत लुभाइ लुभाइ । 
नवल नवल छवि उपजहीं मंद मंद मुसिकाइ || ९० ॥ 
मंद मंद मुसिकॉइ जब श्री वृन्दावन ईश । 
अनन्यअली कों रीझ मनु छवि सिंगार बकसीस ॥ ९१ ॥ 
निरखि नवल अपु बानि छवि छके छवीले छेल । 
गई लाज सब लाज की भूले छल बल फैल ॥ ९२ ॥ 
बनि ठनिकें इहि भाँति सों दै भुज अंशनि अंश । 
निकसे नव रॅग महल ते मनो रूप नव हंस ॥ ९३ ॥ 
दरसि नवल छवि सब सखी चित वित वारे देत । 
वंशी बल जु अनन्यअलि निरखि बलैया लेत ॥ ९४ ॥ 


१ यँहाँ लाल जी के नेत्र द्वय को जुगल चकोर कहा गया है 

रंगमहल तें निकसिकें ठाढ़े जमुना तीर । 
नवल नवेली सहचरी चहुँ दिशि शोभित भीर ॥९५॥। 
नवल नवल में नवल विवि अलबेले कल छेल । 
खरे मध्य नव छविनु सौं रही नवलता फैल ॥ ९६ ॥ 
जल थल द्रुम दल दलनि में लता सकल छवि छाइ । 
गौर लला की नवलता सबके पर झलकाइ ॥ ९७ ॥ 
नव नव अँग रेँँग लागहीं देखत औरै और । 
सोई रॅग जल थलनि में फेलि जात सब ठौर ।। ९८ ॥ 


नये नये रंग अनंग के होत जु छिन छिन माँहिं । 

गौर लला की नवलता कही जात कछु नोहिं ।। ९९ ।| 
रहयौ भूल सो साँवरी देखि नवल छवि बानि | 

नव नव छवि के हाल नव होत श्याम पर आनि ॥ १०० ॥ 
तुव मुद्रा छिन छिन छिनहि होत और सी और । 

कहा भूले से देखहीं श्याम चतुर शिरमौर ॥ १०१ || 
नये नये छिन छिनहि में होत सकल तुव अंग | 

अरु जल थल द्रुम दलनि के होत नवल कल रंग ॥ १०२ ॥ 
छिन इक नहिं ठहरात हैं होत और ही और । 

परी कठिन मम नेन को देखत हैं सब ठौर ॥ १०३ ॥ 
और और नहिं होत नव छवि दामिनि छवि चन्द । 


छिन छिन में तुव नरवन ते प्रगटत छवि शशि वृन्द ॥ १०४ ॥ 
इनमें ते इक चंद कों अरु नव जुगल चकोर १ | 
लावौ इनकों पकरिकैं जानी परै किशोर ।। १०५ ॥ 

नाथ हाथ निजु आपके १ चलिये धरि धरि लैन २ | 
चले जात परसें न कर तरसत दसरत नेन * ॥ १०६ ॥ 
समुझि सकुचि मुसिकात जब लजित भयौ छिन माँहिं । 
नमित ग्रीव करि * साँवरौ ऊँचे चितवत नॉहिं ॥ १०७ ॥ 
चिते चिते पिय श्याम तन हँसत लसत नव बाल । 
अनन्यअली कौं कहत हैं देखि लाल के हाल ॥ १०८ ॥ 
अनन्यअली की ग्रीव में मुदु भुज दै नव बाल । 
वचन रचन हँसि हंसि कहें देखि लाल के हाल ॥ १०९ ॥ 
रस समुद्र उमड़े चले विवि उर में न समाइ । 
विवि भुज सौं अंकवारि भरि हिय सौं लयो लगाइ ॥ ११० ॥ 
निरखि निरखि इहि छविनि सुख आनंद उर न समाइ । 
अनन्यअली इहि बानि पर बार बार बलि जाइ । १११ ॥ 
छके नवल आनंद में रस बस नवल किशोर । 
हँसत लसत प्रमुदित चले रंगमहल की ओर ॥ ११२ ॥ 
प्र्मानेद सुख रूप में पगीं लगीं सखि संग । 
फिरत संग बिनु प्रान ही सबके फूल उमंग ॥ ११३ ॥ 
आये नव रॅग महल में अलकलडे लडकाइ | 
बैठे नव सुख सेज पर आनँद उर न समाइ ॥ ११४ ॥ 
सखी एक मणि थार में विंजन विविध बनाइ । 
निजअलि के ढिंग ले खरो भोग रसद सुखदाइ ॥ ११५ ॥ 
ख्यावत वंशी दुर्हुनि कौं नव नव रुचि उपजाइ । 
ऐसे विंजन नवल कल हम कबहूँ नहिं पाइ ॥ ११६ ॥ 


१ हे नाथ ! ये तो आपके अपने हाथ की बात है । २ पकड़ने के लिए ३ पाठा० लैन ४ पाठा० हे 


५८२ ] 

जल सुगंध अँचवायकैं बीरी कोमल ख्वाइ । 
सो प्रसाद सब सखिन ने पाइ नवल सुखदाइ ॥११७ ॥ 
मते प्रेम रस मैन में पौढे नवल किशोर । 
बतियाँ रतियाँ निजसखी कहत चितै मुख ओर ॥ ११८ ॥ 
नवल लाल के श्रवन सो बैठी वदन लगाइ । 
हित चित की बतियाँ करे हसत लसत लडकाइ ॥ ११९ ॥ 
ललिता ललित अनूप ले बजवत मधुरी वीन । 
मधुर मधुर कल गावहीं रसमय तान नवीन ॥ १२० ॥ 
अनन्यअली पद कमल कल सहरावत मंद मंद । 
मृदु अंगुरी अॅगुरीन सों चुटकावत सुखकंद ॥ १२१ ॥ 
छिन छिन में नव नवल कल उपजत केलि अपार | 
नव नव सुरत विहार में करत नवल सिंगार ॥ १२२ ॥ 
रोम रोम ते उमड़हीं सुख के सिंधु नवीन । 
तिनमें रसिक नरेश के क्रीडत मन दृग मीन ॥ १२३ || 
और सकल दासीनु के खेलत जलचर नेन । 
नवल रूप के भेंवर ते मीनहु ' निकसि सके न ॥ १२४ ॥ 
छिन छिन में नव छविन के अगनित उठत तरंग । 
-चलत लहर अगनित नवल लालच नवल उमंग ॥ १२५ ॥ 
मेन मनोरथ नवल नव उपजत नवल अमोल । 
रूप भौर ते निकसहीं नवल रूप शशि टोल ॥ १२६ ॥| 
औरौ नव नव सुखनि के उठत तरंग अपार | 


अगनित सखि पिय साँवरो कोउ न पावत पार ॥ १२७ ॥ 

नवल जुगल की नवलता कापे वरनी जाय । 
अनन्यअली हित कृपा ते कछुक कही उर लाइ ॥ १२८ ॥ 
यह लीला पूरन भई नवल विलास अनूप । 
अनन्यअली के उर बसौ नव नव छवि नव रूप ॥ १२९ ॥ 
अपनी छवि में आपुही लुभे नवल विवि छेल । 
यहे नवलता उर बसौ नसौ और सब फैल ॥ १३० ॥ 
जे यह नवल विलास कों सुनें भनें निशि भोर । 
तिनके उर में नित बसें दंपति नवल किशोर ॥ १३१ ॥ 
संवत सत्रह सौ परे साठ अठारह चार । 
अगहन की एकादशी कृष्ण पक्ष शुभ वार ॥ १३२ ॥ 
दोहा नवल विलास के इकसत पर तेतीस । 


अनन्यअली के उर बसौ श्री वृन्दावन ईश ॥ १३३ ॥ 


इति लीला नवल विलास संपूर्ण की जय जय श्री हरिवंश । ६७ ॥ 

श्री प्रेमी रसिक अनन्य कुल ईशनि के ईश ईश्वर मुकटमणि श्री 
तारासुत श्री रुक्मिणिपति सकल अवतारनि के अवतारी जै जै श्री 
सर्वोपरि विराजमान श्री हरिवंशचंद्र निर्मल निहकलंक अखंड परम 
मंगल अद्भुत परम रसीलो हँसीलौ रूप नवेली नवल रस पान छकीलौ 
श्री हरिवंशी श्री वंशी सखी श्री स्वामिनी श्री राधाप्यारी की प्रान प्यारी 
छिन एक होत न न्यारी जाके पद पंकज नित प्रति बंदत छेल छवीलो 
साँवरौ कुंजविहारी ऐसे श्री व्यासनंदनो जयति ॥ श्री वृन्दावन चंद 
रसिक नरेश चूडामणि अलकलडे लड़वावरे अलबेले परम रसीले 


सुकुमार श्री राधाबळभलाल मनमोहने चिकनिये श्री हित व्यासनंदन 
जू के प्राण प्रीतम ऐसे श्री प्रीतम प्यारे श्री राधाबलभो जयति ।। 


दो० श्री राधा पद कमल कल बंदौं नित चित लाय | 
द्रवत मधुर मकरंद नित पिय हिय में सुखदाय ।| १ ।। 
तिहि बल श्री हरिवंश के चरण कमल सुखदाइ । 
भरे कृपा मकरंद निधि बंदौं नित चित लाइ ।। २ || 
सोई कृपा प्रताप ते आनँद उर न समाइ । 
वरनों गोरे गात की सौरभता उर लाइ ॥ ३ ॥ 
प्रफुलित वन संपति सबै रॅग रॅंग फल दल फूल । 
अद्भुत विविध सुगंध की वरषा होत अतूल ॥ ४ ॥ 
रँग रेंग भृंग विहंग घन मते सुगंधनि भीर । 
पान करत न अघात हें महकत सबै शारीर || ५ ॥ 
नव निकुंज मंजुल बनी रंगमहल तिहि माँहिं । 
खच्यो रच्यौ मणि कनक सौं झलकनि उपमा नाँहिँ ।। ६ ।। 


सौरभ विलास लीला 

मणि कंचन हू महकहीं विविधि सुगंधनि छाइ । 
रतन कनक नव फूल की महक न समझी जाइ ।। ७ || 
महकनि झलकनि एक सी गुन गन रंग अनंत । 
छिन छिन में नव होत छवि रंच न जात भनंत ।। ८ ।। 
रंगमहल कल विमल में सेज महा सुखदाइ । 
फूल सखी ने फूल सौं वर सौरभ छिरकाइ ॥ ९ ॥ 
तिन पर विलसत रन सुख श्री राधाबल्लमलाल । 
सुरत रंग में रँगि रहेअँग अंग परम रसाल ॥ १० | 
उठे प्रात सब रात के जगे छवीले छैल । 
अनुपम गोरे गात की रही सुगंधनि फैल ॥ ११ ॥ 
जल थल कल वन सकल में सो सुगंध रही छाइ । 
मत्त करत रतिपतिनि कों भॅवरनि सुधि बिसराइ ॥ १२ ॥ 
फूल कमल कौं तजिहि तजि आवत रंग रंग भृंग । 
रंगमहल लयौ छाइकैं गुंजत प्रेम प्रसंग ॥ १३ ॥ 
मनु लंपटता श्याम की आवत करत गुंजार । 
किधौं महल पर गाजहीं अद्भुत घन सिंगार ॥ १४ ॥ 
किधौं रागिनी राग गन गावत विविध विहार । 
सुनि सुनि सरसत जुगलवर उपजत कोटिनि मार ॥ १५ ॥ 
रंगमहल में जान कों१ भॅवर निकर २ अकुलाँय । 
लै ले चौंरनि सहचरी दूरि करत झपटाय ॥ १६ ॥ 
सखियन के मुख कमल पर आवत अलि विकलाइ । 
डरि डरि सहचरि आपमें' अरस परस लपटॉइ ॥ १७ || 
१ जाने के लिये २ समूह ३ आपस में (परस्पर) 

दुरवति घूँघट पटनि में मुख शशि से कल नेन | 
हँसत लसत लपटत कहत मधुर मधुर कल बैन ॥ १८ ॥ 
मनु छवि दामिनि मीन शशि पट अंबर के माँहिं । 
झलमल झलमल होत अति चपलत थोरे नाँहिं ।। १९ || 
कछु भय कछु आनंद जुत सो छवि कहत बनें न | 
जानत हैं सोइ सहचरी देखत भरि भरि नेन ॥२०॥ 
रंगमहल के रंध ह्वै भीतर अलिगन ऑड । 
गोरी भोरी डरपिकैं पिय हिय सौं लपटाइ ॥ २१ ॥ 
मनु घन में छवि दामिनी मीन रूप को चंद १ | 
चमकत चपलत झलमले वरषत छवि सुख वृंद ॥ २२ ॥ 
नीलांबर कल ओढ़िकैं सोइ गई लपटाइ । 
रस समुद्र उमड़े चले पिय हिय में न समाइ ॥ २३ ॥ 
जो सुख सोचत रैन दिन सो सुख सहजहि पाइ । 
क्यों न सिंधु सुख उमडिहीं पिय हिय में न समाइ२ ॥ २४ ॥ 
बिच बिच भोरे करनि सौं मुख शशि पर ते चीर । 
खोलि खोलिकैं देखहीं हैं कै गये अलि भीर ॥ २५॥ 
कोटि कोटि छवि नवल की मनौं पोट दई खोलि । 
अरु सुगंध के पात्र गन डारत देत अमोलि ॥ २६ ॥ 
खुलनि ढ़कनि मुख चंद की अरु दृग अंग चपलान | 
उपजत नव नव रूप छवि कापे होत वखान ॥ २८ ॥ 


१ प्रिया जी ललन के वक्ष से संलग्न ऐसी सुशोभित हो रही हैं मानों घन में छवि की दामिनी 
सुशोभित हो रही है अथच मीन रूप का चन्द्रमा सुशोभित हो रहा है । चन्द्रमा चंचल नहीं 
होता अत: उसे मीन रूप का चन्द्र कहकर छवि दामिनी श्री श्यामा के चांचल्य की व्यंजना 
की है २ प्रीतम के हृदय में न समाने वाले सुख के सिन्धु क्यों न उमड़ें अर्थात्‌ उमड़ते ही 
है। 

रसना पै यह सुख सु छवि रंचहु कहत बने न | 
देखनिहारी सखिन के जानत मन कै नेन ॥ २९ ॥ 
दूरि करन अलि पुंज कों निजुसखि करौ उपाइ । 
शुक पिक मेना ओर तब चितै दृगनि समुझाइ ।। ३० ॥ 
सेननि में समुझे तबहि कोकिल मैना कीर | 
उड़ि उडि पंखन चपल ह्वै दूरि किये अलि भीर ॥ ३१ ॥ 
शुक पिक मैना पंख सों उडि उड़िकिं चपलॉइ । 
दूर किये अलि भीर कों फटफटाइ झपटाइ ॥ ३१ ॥ 
उठि बैठे तब जानि यह गये निकसि सब भृंग । 
कछु भय कछु आनंद जुत शोभित चपलत अंग ॥ ३२ ॥ 
शुक पिक मैना तन चितै रीझि रीझि मुसिकाँइ । 
विविध प्रसाद चुगावहीं चुगत मिलत किलकॉइ ॥ ३३ ॥ 
विकसे नव नव कमल से महकत अंगनि अंग | 
रेगे सुरत रस रंग में माते केलि अनंग ॥ ३४ ॥ 
फीके १ लागत फूल सब अरु सुगंध जे और । 
सौरभ २ गोरे गात की फैलि रही सब ठौर ॥ ३५ ॥ 
नेन बैन गति अति सिथिल मुरि मुरि तन अरसाइ । 
लेत जॅभाई लाड़िली अति सुगंध महकाइ ॥ ३६ ॥ 
अंगुरिनु चुटकि बजावहीं लेत बलैया लाल । 
सो सुख निरखत निजुसखी कहत निहाल निहाल ॥ ३७ || 
सुरत अंग छवि फवि घनी भनी गनी नहिं जाइ । 
निरखि निरखि सब सहचरी चित वित दये लुटाइ ॥ ३८ ॥ 


१ पाठा० पिक से २ सुगन्ध 

मादक मोदक रस भरे विविधि सुगंध मिलाइ । 
माखन मिश्री मेलिकै रतन थार में लाइ ॥ ३९ ॥ 
ख्वावत श्री वंशी सखी पावत श्यामा श्याम । 
बिच बिच खगनि चुगावहीं निजु प्रसाद सुखधाम || ४० ॥ 
प्रिय कर में ते कौर वर ले मैना उडि जाइ । 
चौंकि परत खग तन चिते हॅसत लसत लडकाइ्‌ || ४१ ॥ 
सो प्रसाद वर लेन कों रसिकलाल ललचॉइ । 
भेना पे ते मॉगहों १ प्रीतम हा हा खाइ ॥ ४२ ॥ 
हसत लसत लडबावरी आनॅद उर न समाइ । 
अनन्यअली के उर बसौ यह सुख छवि रसदाइ ॥ ४३ ॥ 
ख्वाइ प्याइ अँचवाय जल पायौ मृदु तंबोल । 
कहत न बने सु रूप छवि झलकत विमल कपोल ॥ ४४ ॥ 
सो प्रसाद निजुसखी ने लयौ सबनि को दीन । 
सभा सदन में आइकें मंगल आरति कीन ॥ ४५ ॥ 
जे जे कहत सखी सबै निरखत रूप नवीन । 
अनन्यअली हित छविनि पर चित वित वारे दीन || ४६ ॥ 
रंगमहल ते जुगलवर निकसे पलटे चोल । 
मनु सुगंध रंग सुरत की कोटि पोट २ दई खोल ॥ ४७ ॥ 
मंदं मंद गति छविनि सों चले छवीले छेल । 
सौरभता तन बाल की जात दसौं दिशि फैल ॥ ४८ ॥ 
चली जात सँग सहचरी मनौं रूप शशि वृंद । 
मध्य चलत डगमगत पग मोहनि मोहन चंद ॥ ४९ ॥ 
१ पाठा० मागिकै २ पोटली 

ऊँचे उडि उड़ि चलत सँग रंगनि रंग विहंग । 

मधुर मधुर कल गावहीं दंपति प्रेम प्रसंग ॥ ५० ॥ 
कमलनि तजि तजि आवहीं रंग रंग गन भृंग । 

झुकि झुकि आवत भाम पर गुंजत केलि अनंग ॥ ५१ ॥ 
दूरि करत गन भँवर कौ खग पंखनि चपलाइ । 

मनु रॅग रॅग मणि चौर सों१ झपटत देत उड़ाइ ॥ ५२ ॥ 
कौतिक भृंग विहंग के भने गने नहिं जॉइ । 

ऊँचे चितवत लाडिली हँसत लसत लडकाँइ ॥ ५३ ॥ 
जहाँ जहाँ पद कमल कल धरत धरनि पर बाल । | 
तहाँ तहाँ झरि झरि परै रूप सुगंध रसाल ॥ ५४ ॥ 
चित्र विचित्र सु करत धर पद कमलनि सों भाम । 

जोहि मोहि तिहि रहत हैं छेल छवीले श्याम ॥ ५५ ॥ 
सो रज लै पिय पावहीं धरत आपने सीस । 

धनि धनि कृत कृत मानहीं पाई निज बकसीस ।। ५६ ॥ 
प्रिय पद कमलनि चिह्न पर बैठत भॅवर अनंत । 

ले ले सौरभ मते अति विविध बिहार भनंत ॥ ५७ ॥ 
तहेँ ते उड्यौ न जात हे जहँ यह सौरभ पाइ । 

द्रुम बेलिनु दल दलनि में रहत सु भृंग लुभाइ ॥ ५८ ॥ 
आवत वरषा करत ही रूप सुगंधनि नीर । 

गौर श्याम सब सहचरी आए जमुना तीर ॥ ५९ ॥ 
विविध सुगंध पराग को जमुना रच्यौ पलंग । 

तिन पर बैठे जुगलवर माते प्रेम अनंग ॥ ६० ॥ 

१ मानों रंग रंग की मणियों के चॅवरों से 


सीरभ विलास लीला 


विविध अतर जमुना सखी ल्याई विविध फुलेल । 
लगवति मुख छवि चंद पर निरखत रूप नवेल ॥ ६१ ॥ 
एक लगावति पीठ में कर गहि चुपरत कोइ । 
कोऊ केस सुदेश कों सुरझावत छवि जोइ ॥ ६२ ॥ 
अनन्यअली पद कमल में अतर लगावत मंद | 
मृदु अँगुरी चुटकावहीं निरखत छवि के वृंद ॥ ६३ ॥ 
केतिक चौरन भँवर कों दूरि करत झपटाय । 
बहुतक निरखत रूप छवि चित वित देत लुटाय ॥ ६४ ॥ 
करत हास परिहास कल बिच बिच सकल सहेलि । 
हंसत लसत लडकात री अलकलड़ी अलबेलि ॥ ६५ ॥ 
विविध सुगंध मिलायकैं उवटन नख शिख कीन । 
कौन कहै यह रूप छवि ऐसी कौन प्रवीन ॥ ६६ ॥ 
मुदु सीद्ले रतननि खची कोमल कल झलकाइ | 
स्नान करन हित नीर ढिंग बैठे दोऊ आइ ॥ ६७ || 
कटि तटि लौं जल में धसे गोता ले लड़कॉईइ । 
कहा कहौं इहि समै के रूप न वरने जाँइ ॥ ६८ ॥ 
कौतिक में कौतिक भयौ अद्भुत महा रसाल | 
छैल छवीले लाल पर होत नवल कल हाल ॥ ६९ ॥ 
प्यारी' वदन सरोज २ पर गिरे परत हैं भृंग । 
चौंकि परी भोरी डरी चंचल अंगनि अंग ॥ ७० ॥ 
अनन्यअली के हीय सौं लपटि रही श्री बाल । 
निरखि निरखि इहि बानि पर ललचत लंपट लाल ॥ ७१ ॥ 


१ पाठा० प्रिया के २ कमल 

कहत वचन परिहास के अनन्यअली मुसिकाइ । 
रस समुद्र उमड़े चले पिय हिय में न समाइ ॥ ७२ ॥ 
अपने पिय को जानिकें लपटी मो उर माँहिं ? । 
में तो वंशी की सखी तेरी प्यारी नॉहिं ॥ ७३ ॥ 
अनन्यअली के वचन सुनि खरी भरी अँकवारि | 
अब तोकों छोडौं नहीं, जिनि छाँडौ सुकुमारि ।। ७४ ॥ 
गोता जल में देत हैं अलकलडी लडकाइ । 
पुनि अलि सौं डरि पिय हिये रही बाल लपटाइ ॥ ७५ ॥ 
जैसें मोकों पकरिकें छाँडि दई छिन माँहिं । 
ऐसें अपने लाल कों कीजौ १ कबहूँ नाँहिं ॥ ७६ ॥ 
अनन्यअली के वचन सुनि मंद मंद मुसिकाइ । 
पकरि लई तब दौरिकें उर सों लई लगाइ ॥ ७७ ।। 
अनन्यअली की पीठ में करतल दे लडकाँड । 
गोता दे ले नीर में आनंद उर न समाँइ ॥ ७८ ॥ 
विविध हास परिहास करि किये स्नान बहु भाँति । 
हंसत लसत निकसे जुगल अंग अंग झलकाँति ॥ ७९ ॥ 
निकसनि की छवि रूप कल अद्भुत कहत बने न | 
कै जानें चख लाल के कै सखियन के नेन ॥ ८० ॥ 
गोरी तन ते द्रव चल्यो मानों सौरभ नीर । 
सो सरिता मनु बहि चली विविध सुगंधनि भोर ॥ ८१ ॥ 
नवल रूप नव छविन की झलकनि उठति तरंग । 
मते सुगंधनि सों छके भूलि रहे गति भृंग १ ॥ ८२ ॥ 


१ करना २ पाठा० अंग 


५९२ ] सौरभ विलास लीला 
जमुना की छवि को कहे ऐसी कोन प्रवीन । 
जामें१ क्रीडत अति मुदित गौर श्याम कल मीन ॥ ८३ ॥ 
जमुनासखि ने दुहुनि कौ? किये विविध सिंगार । 
निरखि निरखि छवि बानि पर चित वित डारे वार || ८४ ॥ 
विंजन विविध बनाइकें रतन थार में कीन । 
ख्वाइ प्याइ अँचवाइ जल रचि रचि बीरी दीन ॥ ८५ ॥| 
सो प्रसाद निजुसखी ने लयौ दयौ सुखदाइ । 
हित सों कीनी आरती छवि पर बलि बलि जाइ ॥ ८६ ॥ 
चले महल सुख सेज पर रस बस माते मैन । 
पौढ़े उर उर पागिकें लगे नेन सौं नेन ॥ ८७ ॥ 
श्रवननि वदन लगाइकैं बैठी वंशी आलि । 
बतियाँ रतियाँ रस पगी कहति लहति हें बाल ॥॥ ८८ ॥ 
नवल नेह अलि नेह की बातें कहत लडाइ । 
सुनि सुनि सरसत लाड़िली पिय हिय सों लपटाइ ॥ ८९ ॥ 
मधुर मधुर कल गावहीं ललिता बजवत वीन । 
सुनि सुनि राझत लाड़िलो सरसत परम प्रवीन ॥ ९० ॥ 
अनन्यअली पद कमल कल सहरावत उर लाइ । 
जघन २ पींडुरी * दावहीं मृदु अंगुरी चटकाइ ॥ ९१ ॥ 
मगन ओर कोटिन सखी निरखत यह सुख भाइ । 
छवि पर चित वित वारहों आनंद उर न समाइ ॥ ९२ ॥ 
गौर श्याम के सुख रसद चरचत दरसत नेन । 
छकीं जुगल नव नेह में लेत देत नव चैन ॥ ९३ ॥ 


९१ पाठा० जिनमें २ पाठा० के ३ पाठा० जसनि ४ जघन और चरण के बीच का भाग 

इहि सुख में तन मन मगन जानत नहिं निशि भोर | 

एक एक ते सरस अति छवि गुन भरी न थोर ॥ ९४ ॥ 
प्यारी के पद कमल में भरी सुगंध अपार । 
अनन्यअली सो पान करि तिहि बल कछु गुंजार ॥ ९५ ॥ 
प्यारी के पद कमल की सौरभ सब ठों फेलि । 

पान करत न अघात है भृंग साँवरी छेल ॥ ९६ ॥ 
सौरभ सरस विलास में मते लाडिली लाल । 

सो सुगंध ले सखी सब कहत निहाल निहाल ॥ ९७ ॥ : 
सौरभ सरस विलास कल यह लीला को नाम | 

छके रहत जिनमें सदा श्री श्यामा श्री श्याम ॥ ९८ ॥ 
सौरभ सरस विलास कों जे गावैं मन लाइ । 


तिनके हिये-तडाग में प्रेम कमल विकसाइ || ९९ || 
यह लीला को करैं जे मन दै नितहि विचार । 
गौर श्याम उर झलमलें निरखैं नित्य बिहार ॥ १०० || 
संवत सत्रह सौ परे अरसठ दस पर चार | 
अगहन मासे पंचमी शुक्ल पक्ष शुभ वार ॥ १०१ || 
सब मिलिकैं दोहा भये बासठ पर चालीस । 
अनन्यअली के उर बसौ श्री वृन्दावन ईश ॥ १०२ ॥ 


इति लीला सौरभ विलास संपूर्ण की जय जय श्री हरिवंश ॥ ६८ ॥ 


चातुर्य विलास लीला 

श्री प्रेमी रसिक अनन्य कुल ईशनि के ईश ईश्वर नागर कुल 
नरेश चातुर्य सिंधु चिंतामणि परम प्रवीन श्री हरिवंश चंद्र निर्मल 
अकलंक अखंड नित्य अनूप अति मंजुल श्री तारासुत लाडिलो श्री 
रुक्मिणिपति सकल अवतारनि को अवतारी सर्वोपरि विराजमान श्री 
हरिवंशी श्री वंशी सखी श्री राधा प्यारी की प्यारी छिन एक होत न न्यारी 
पहिरें कल झूमक सारी जाके चरणारविंद नित प्रति बंदत साँवरी 
रसिकबिहारी ऐसे श्री व्यासनंदनो जयति ॥ श्री वृन्दावन ईश निकुंज 
विलासी महा मधुर रसोन्मत्त श्री सुरतानंद महा मतवारे अलबेले छेल 
छवीलेचिकनिये मनमोहने लड़बावरे लाड़िले प्यारे ऐसे श्री राधिकाबल्लभो 
जयति ॥ 


दो० नागर नागरता छके नवल लाडिली लाल । 
सो नागरता मो हृदे बसौ लसौ सब काल ॥ १ ॥ 
चतुर शिरोमणि नागरी नागर कुल मणि ईश । 
बंदौं तिनके पद कमल बार बार धरि शीश ।। २ ।। 
तिहि बल श्री हरिवंश के चरन सरोज रसाल | 
बंदौं नित चित लाइकैं जिनकौं बंदत लाल ॥ ३ ॥। 
सोई कृपा प्रताप ते कहुँ चातुर्य विलास । 
जानल मन मन की रुची नागरता की रासि || ४ ।। 
नागरताई जहाँ लगि देखी भलैं विचार । 
नागर के पद कमल पर सबै होत बलिहार || ५ ।। 
नवल लाडिली नागरी नागर की सिरमौर । 
देखि चतुरता बाल की उपजे छिन छिन और ॥ ६ ।। 

प्रथमहिं वँदाविपिन कौं बंदों शीश नवाइ । 
दुर्लभ श्रीपति आदि दै सुर्लभ हित चित लाइ ।। ७ || 
नित्य बिहारी जुगलवर जामें १ रहे लुभाइ । 
मधुर प्रेम रस विलसहीं आनँद उर न समाइ ।। ८ ।। 
चहू ओर आनंद की सरिता बहत रसाल । 
मानों पहिरी विपिन वर मंजुल आनंद माल ।| ९ ।। 
तिहि मधि फूले कमल कल मंजुल रंग अपार | 
मानों जमुना ने किये भाँति भाँति सिंगार ॥ १० ॥ 
सौरभ माते गुंजहीं रॅंग रँग भृंग विहंग ! 
जुगल तटी जटी झलमलें मंजुल मणि रँग रंग ॥ ११ ॥ 
रॅंग रॅंग रतननि सौं खचे मंदिर भाँतिनु भाँति । 
बिच बिच रॅग रेंग लतनि के प्रफुलित ललित लसॉति ॥ १२ ॥। 
उभय कूल पर झलमलैं मंजुल सदन अनंत । 
शोभित चित्र विचित्र कल छवि नहिं जात भनंत ॥ १३ ॥ 
दुहूँ ओर के बेलि द्रुम मिले परस्पर छाइ । 
झूमि झूमि जल में रहे शोभा कही न जाइ ॥ १४ ॥ 
आ अरु द्रुम बेलि के प्रतिविंवनि झलकाइ । 
झलमल झलमल होत जल शोभा कही न जाइ ॥ १५ ॥ 
चितवत चित वित चोरहीं नव नव शोभा भीर । 
कीने चित्र विचित्र कल श्री जमुना को नीर ॥ १६ ॥ 
मणिन सतेसा २ झलमलैं रंग रंग बहु भाँति | 


___ परे रहत नित सहज ही जमुना में चपलॉति ॥ १७ ॥ 


१ पाठा० जिनमें २ नौका 

जमुना की शोभा सु छवि ५ कापै वरनी जाइ । 

श्री रविजा की कृपा ते कही कछुक चित लाइ ॥ १८ ॥ 
अब श्री वुन्दाविपिन कों वरनों कछु चित लाइ । 
वृंदावन की कृपा ते जो कछु वरन्यौ जाइ ।॥॥ १९ ॥ 
एक वैस द्रुम बेलि कल लपटे रंगनि रंग । 

मानौं तिय पति रति सहित करत सु केलि अनंग || २० ॥ 
इक इक दल कल झलमलै रंग रंग नग पाँति२ । 
अगनित रवि शशि दामिनी तम सम लगत लजाति ॥ २१ || 
दलित फलित प्रफुलित ललित विमल मृदुल झलकोति । 

मुकर निकर फीके परैं ऐसी विमल लसति ॥ २२ ॥ 
दल दल प्रति दल रतिनपति सेवत नित हित लाइ । 

शोभा चतुरई छविनि गन नवल नवल लपटाइ ॥ २३ ॥ 
अनुपम अद्भुत विविध वर सौरभ की महकान । 

रँग रँग भृंग विहंग कल करत प्रेम रस गान ॥ २४ || 
गौर श्याम की रुचि लियें सेवत त्रिविध समीर । 

रंग रंग मणि कनक सों खचित अवनि छवि भीर ॥ २५ ॥ 
कोमल निर्मल झलमलै इक इक मणि मृदु जोति | 
अगनित रवि शशि दामिनी तिमिर समान जु होति ॥ २६ ।। 
प्रतिविंवित रेंग रंग द्रुम शोभा कही न जाइ । 

शोभा नागरता सकल देखि देखि बलि जॉइ ॥ २७ ॥ 
द्रुम द्रुम कौं अति हेत सौं सींचत जमुना नीर | 
जलजंत्रनि में होइकै आवत जल कल तीर ॥ २८ ॥ 


१ पाठा० छविनि २ पाठा० गन माति 

कुंज कुंज द्रुम द्रुम तरे जलजंत्रनि की भीर । 
वन में वन घन पूरहीं श्री जमुना वर नीर ॥ २९ ॥ 
रँग रेॅंग हंस मयूर कल रंगनि रंग कुरंग । 
झलकत शोभित मणिन के भूषन रंगनि रंग ।। ३० || 
तरु तरु तरें खेलत फिरत झनक झनक लडकाई । 
भाँति भाँति निर्तनि करें निर्त जु १ देखि लजाइ ॥ ३१ ॥ 
तिनके खेलनि देखिकै होत सबनि पर हाल । 
तिनकी उपमा कह कहों मोहे ललना लाल ॥ ३२ ।। 
मणि कंचन द्रुम बेलि के मंदिर अगनित कुंज । 
तिनकी छवि कहत न बनें शोभित शोभा पुंज ॥ ३३ ॥ 
छिन छिन ठुंदाविपिन में उपजत छवि नव वृंद । 
सो शोभा कैसें कहां मोहे मोहन चंद ॥ ३४ ॥ 
कुंज पुंज में कुंज इक रंगमहल तिहि मोहिं । 
रंग रंग रतननि खच्यौ ताकी २ उपमा नाँहिं ॥ ३५ || 
चतुरई ने चातुर्य सौं चित्र विचित्र बनाइ । 
गौर श्याम सब सखिन जुत भाँति भाँति चित्राइ ॥ ३६ ॥ 
कुंज पुंज खग मृगनि गन हंस मोर अभिराम | 
तिनकी छवि कहत न बनें लजित अमित रति काम ।। ३७।। 
तिनमें सेज सुहावनी तिन पर श्यामा श्याम । 
बैठे तिन पर रेंग भरे मते प्रेम रस काम ॥ ३८ ॥ 
होड़ परी वर दुहुँनि में कौन अधिक परवीन । 
दरस परस अंगनि सरस मची सु केलि नवीन ॥ ३९ || 


१ पाठा० निर्तन्ह २ पाठा० तिनकी 

परस्यो चहत कपोल पिय चरननि तन दरसाइ । 
सो तो पहिलेंहि नागरी घुँघट माँहिं छिपाइ ।। ४० ॥ 
बीरी ख्वावनि मिस १ लला चहत अधर परसाहिं । 
सोऊ पहिलैंहि नागरी पान खाइ मुसकाहिं ॥ ४१ ॥ 
अलक सॅवारन व्याज पुनि चाहत परस्यौ गंड । 
दूर करी पहिलेंहि सोई थॉभे पिय भुजदंड ॥ ४२ ॥ 
समुझि समुझि मुसिकात विवि चिते चिते मुख ओर । 
कहि न सकत सो रूप छवि जानत जुगल किशोर ॥ ४३ ॥ 
तार हार इक बानिकें लीनों कर में श्याम । 
पहिरावन मिस चहत हैं परसनि कुच उर धाम ॥ ४४ ॥ 
पहिलैंहि अपने पास ते पहिरो मुक्ता हार । 
देखत नागर चकित भये हार भुजा ते डार ३ ॥ ४५ ॥ 
अरु अंचल उर उरज पर नीके बान्यौ बाल । 
रह्यो सकुचि घत मत करत मन में नागर लाल ॥ ४६ ॥ 
नीवी नाभी परस कौं नागर करत विचार । 
पहिलेंहि तिन पर नागरी अंचल दियौ सु डारि ४ ॥ ४७ ॥ 
सहरावन मिस पद कमल चहत जघन परसाइ । 
मत घत करत अनेक मन लंपट अति तरसाइ ॥ ४८ ।। 
सोऊ पहिलें नागरी जानी मन की घात । 
पट में चरन दुराइकें मंद मंद मुसिकात ॥ ४९ ॥ 
मानों चौपर खेलहीं नागर जुगल नरेश । 
मृदु अवनी कवनी सु तन रूप विसात सुदेश ॥ ५० ॥ 


१ बहाने से २ पाठा० है ३ जो अपनी भुजाओं में हार ले रखा था उसे डाल दिया । ४ पाठा० 
सुवारि एक अन्य प्रति में पाठा० सँवारि 


१ पाठा० अब तुम हम मिलिकें २ मन को मोहित कर लेने वाली केदारौ राग की मधुर तान 

गोटें रँग रॅग अंग कल पाँसे सुंदर नेन । 
चंचलता मृदु चलत भुज बंक चितवनी सैन ॥ ५१ ॥ 
चौंप सहेली इतै उत अरु घत मते नवीन । 
हारो प्यारी बार बहु जीती परम प्रवीन ॥ ५२ ॥ 
अपु रस सब गोटैं रहीं चोटें लगी न कोइ । 
नागरता के सदन में पकी जाइ रहीं सोइ ।। ५३ ॥ 
नागरताई जहाँ लगि कीनी नागर लाल । 
छल बल घत मत विविध वर दाइ उपाइ रसाल ॥ ५४ ॥ 
तऊ कोउ घात न बनी नागर रह्यौ लजाइ । 
हार मानि अति दीन ह्वै चरननि पर सिर लाइ । ५५ ॥ 
हँसति लसति तब नागरी आनंद उर न समाइ । 
मृदु भुज सों अंकवारि भरि उर सों लयौ लगाइ । ५६ ॥ 
तुम प्रवीन सब भाँति प्रिय हों कछु समझूँ नॉहिं । 
जो भावै सो कीजिये जो कछु है मन माँहिं ॥ ५७ ॥ 
वचन रचन सुनि लाल के बाल अधिक सुख पाइ । 
अँकवारी भरिकै रही उर उर मॉझ समाइ ॥ ५८ ॥ 
अब तुम मिलि हॅसिकैं * प्रिया गावैं तान नवीन । 
देखें को बढिकें जु लेहि जानत हितहि प्रवीन ॥ ५९ ॥ 
वीन बजावत नागरी नागर मधुर मृदंग । 
मधुर मधुर कल गावहीं मिलवत हैं सुर भृंग ॥ ६० ॥ 
मोहनि मधुर केदारि की २ नागरि करत अलाप । 
रहीं थकित सब गुन कला मनौं करत हैं जाप ॥ ६१ ॥ 

गावत गुन गन पीय के * रस जस सुखनि अनेक | 
जोहि मोहि सबही रहीं रागिनि राग जितेक ॥ ६२ ॥ 
देखत मुख छवि साँवरौ भुलवत वहीं २ बिच तान । 
सिखवत नैननि सैन दे नागरि परम सुजान ॥ ६३ ॥ 
छेल छवीली बानि कों देखि छवीलो छैल । 
ताल तान बंधान सुनि भूल्यौ छल बल फैल ॥ ६४ || 
करतल चलत मृदंग पर रहि गयौ सुर कल गान । 
सावधान चुटकिन करत नागरि परम सुजान ॥ ६५ ॥ 
चुटकत नासा पुट जबहि चौंकि परत तब श्याम । 
जागि पर्यौ तब नींद ते मतौ ' महा रस काम ।। ६६ || 
गति में गति नव नवल कल लेत नवल सिरमोर । 
राग रागिनी नवल गन प्रगटत औरै और ॥ ६७ ॥ 
राग रागिनी गुन कला सकल जु मिलवत राइ । 
नागरताई सकल जे सोऊ मिलिकैं आइ ॥ ६८ ॥ 
नागर के नव गुननि कों चरचत सब मिलि संग । 
अति अचरज मन मानहीं कहत उमंग उमंग ॥ ६९ ॥ 
सुनी भनी देखी नहीं ऐसी तान नवीन । 
घनी गनी नहिं जात हें अद्भुत लेत प्रवीन ॥ ७० ॥ 
यूथ यूथ घेरा किये ठाढ़ीं मगन सु ओट । 
कहति आन करि करि सके और न ऐसी जोट ॥ ७१ || 
चतुर शिरोमणि बाल की सबहि बलैया लेति । 
गान तान छवि रूप पर चित वित वारें देति । ७२ ॥ 


१ पाठा० आपने २ पाठा० हैं ३ पाठा० मत्त 


फवि रहीं विमल कपोल पर छीटें पीक सुरंग ॥ ८३ ॥ 


१ पाठा० नाइ २ पाठा० नव ३ हरिवंशी सखी ने 

नागर रसिक नरेश हू रीझि रीझि बलि जाइ | 
नागरि के पद कमल पर बार बार सिर लाइ१ | ७३ || 
तुम सी तुम और न कोऊ चतुर शिरोमणि मोर । 
छिन छिन में नव लेत हौ तान और ही और || ७४ ॥ 
वचन रचन सुनि लाल के चतुर शिरोमणि ईश । 
लयौ अंक भरि रीझिकै अधर सुधा बकसीस || ७५ || 
सकल अंग में निपुण तुम नव नव गुन की सींव । 
नागरता गुन कला गन निरखि नवावत ग्रीव ॥ ७६ ॥ 
नागरता गुन कला गन राग रागिनी वृंद । 
सेवत हित नित चित दिये तुम्हरे पद अरविंद || ७७ || 
अद्भुत यह सुख रंग में बीते कलपन कोटि । 
सो नहिं जाने अलप सम लेत देत सुख पोट ॥ ७८ ॥ 
भोर भयौ छिन एक में सोइ गये लपटाइ । 
मगन ओट वंशी सखी निरखि निरखि बलि जाइ । ७९ ॥ 
श्री राधे कौ मधुर कल वंशी? लीनों वीन । 
गावत मधुर बजावहीं रस जस कहत प्रवीन ॥ ८० ॥ 
सुनि सुनि अति सुख पावहीं श्री राधाबल्लमलाल । 
केलि करत ऐसें मनों खेल बसंत रसाल ॥ ८१ ॥ 
भाजन रंग अनंग सों भरे सु अंगन अंग । 
छेल छवीले छिरकहीं बचत न कोऊ रंग ॥ ८२ ॥ 
सुरतरंग के रंग में रेंगे रॅगीले अंग | 

सुरत सिंगार सिंगारही सुरत हिंडोरे झूल । 
उमगि सखी झुलवत खरी बढ़त चोगुनी फूल || ८४ ॥| 
चतुर शिरोमणि नागरी नागर नृप की ईश । 
अनन्यअली हित चातुरी कब पाऊँ बकशीश ॥ ८५ ॥ 
निज चातुरता एक कन दीजे परम कृपाल । 
तिहि बल ते वरनौं कछ रस जस प्रेम रसाल ॥ ८६ ॥| 
नागर रसिक नरेश जू हारे वारे प्रान । 
जीती सबही भाँति अति नागरि परम सुजान ॥ ८७ || 
यह चातुर्य विलास कल लीला पूरन कीन । 
श्री हरिवंश प्रताप ते अनन्यअली मन दीन ॥ ८८ ॥ 
इहि चातुर्य विलास कौं जे नित करें विचार । 
चतुर शिरोमणि जुगल को निरखें नित्यविहार ॥ ८९ ॥ 
संवत सत्रह सौ परे अरसठ दस पर चार । 
अगहन मासे अष्टमी शुक्ल पक्ष शुभ वार ॥ ९० ॥ 
तिहि दिन मंगल भोर ही लीला पूरन कीन । 
अनन्यअली के उर बसौ नागर परम प्रवीन ॥ ९१ ॥ 
रसिक नृपति हरिवंश जू चतुर शिरोमणि ईश । 
अनन्यअली कों कृपा करि दीनी यह बकशीश ।। ९२ || 
यह चातुर्य विलास के दोहा त्रेसठ तीस । 
अनन्यअली के उर बसो श्री वृन्दावन ईश ॥ ९३ ॥ 


इति लीला चातुर्य विलास संपूर्ण की जय जय श्री हरिवंश ॥ ६९ || 


भोरता विलास लीला 
श्री प्रेमी रसिक अनन्य कुल ईशनि के ईश्वर करुना रस सुधा 
सार श्री हरिवंशचंद्र निर्मल अकलंक अखंड नित्य अनूप अति मंजुल 
मधुर प्रेम माधुर्य नव नेह रूप रस सार सुधा पान करि छकीलो श्री 
तारासुत रुक्मिणिपति रमन सकल अवतारनि को अवतारी जे जेजे 
श्री सर्वोपरि विराजमान श्री हरिवंशी श्री वंशी सखी श्री युगल श्री 
राधाबल्लभ लाल प्रशंशी अलबेली की अलबेली श्री दंपति की हित 
चिंतक चेरी रहत सदा निकट नेरी ऐसे श्री व्यासनंदनो जयति ॥ श्री 
सुरतानंद रसिक शिरोमणि अलबेले महामधुर रस आस्वादी श्री 
हरिवंश चंद्र जू के प्रान प्यारे लड़बावरे लाड़िले मनमोहने चिकनिये 
छैल छवीले ऐसे श्री राधाबल्लभो जयति || 
दो० गोरी भोरी लाडिली तैसौइ भोरो लाल । 
तिनकी भुराई मो हिये बसौ लसौ सब काल ॥ १ ॥ 
श्री गोरी के पद कमल बंदौं नित सिर नाइ । 
जिनकों बंदत नित्य प्रति रसिकलाल सुखदाइ ॥ २ ॥ 
तिहि बल श्री हरिवंश के चरन कंज उर लाइ | 
बंदों नित चित लाइकैं बार बार सिर नाइ ॥ ३ ॥ 
तिहि बल अद्भुत भोरता करों जु कछू वखान । 
जिनमें लुभि रहे भूल से नागर परम सुजान ॥ ४ ॥ 
जद्दपि नागर नृपति मणि चतुर शिरोमणि ईश । 
तऊ भुराई सरसहीं चतुरई नावत शीश ॥ ५ ॥ 
यहे भोरता देखहीं नागरता गन आइ । 
रीझि रीझि बलि जात हैं पाइन परत लजाइ ॥ ६ ॥ 


अद्भुत अनुपम महकहीं सौरभ दिशि दिशि छाइ ॥ १७ ॥ 
१ पाठा० जिनमें २ झलमलै ३ एक ही रंग वाली विविध मणियों से 

निरुपम वृन्दाविपिन वर मधुर प्रेम सुख धाम । 
बसत लसत जामें१ सदा श्री श्यामा श्री श्याम || ७ ॥ 
कुंज पुंज तिनमें लसें महा मनोहर बानि । 
मणि कंचन अरु लतनि की भाँति भाँति झलकानि ॥ ८ ।। 
महा मनोहर अति सुभग रंगमहल झलकाहि । 
खच्यौ एक मणि ३ विमल सों तिनकी उपमा नाहिं ॥ ९ ।। 
जद्दपि मणि इक सौं खच्यौ तिनमें रंग अनेक । 
मंजुल चित्र विचित्र कल सरस एक ते एक ॥ १० ॥ 
चकाचौंध तिनकी मृदुल होत सकल वन मोहिं । 
चितवत चित वित चोरहीं शोभा कही न जाहि ॥ ११ ॥ 
झूमि झूमि तिन पर रहे रंग रंग द्रुम बेलि । 
दलित फलित प्रफुलित ललित महकत विमल नवेलि ॥ १२ ॥ 
महकत विविध सुगंध वर सेवत त्रिविध समीर । 
मंजुल रंगनिरंग कल भंग विहंगनि भीर ॥ १३ ॥ 
विविध सुगंधनि सौं मते करत मधुर गुंजार । 
दंपति के रस जस नवल कहत सु मार विहार ॥ १४ ॥ 
तिनमें अद्भुत सेज पर विलसत श्यामा श्याम | 
उठे प्रात अलसात से मते प्रेम रस काम ॥ १५ ॥ 
बार बार कर जोरिकें मोरत तन अलसाइ । 
झपत खुलत नेननि बड़े वेरहि वेर जॅभाइ ॥ १६ ॥ 
नवल कमल से नेन मुख मुद्रित ह्वै विकसॉइ । 

कुटिल अलक कल भॅवर मनु रहे थकित से भूल । 
यह छवि निरखत निजुसखी रहे कमल मुख + फूल ॥ १८ || 
मधुर मधुर वच अटपटे लटपटे पलटे चीर । 
कैसें कहि लहि जात री नव नव छवि की भीर ॥ १९ ॥ 
रंगमहल में होइकें प्रतिविंवित द्रुम बेलि । 
रँग रेंग भंग विहंग के कल प्रतिविंव नवेलि ॥ २० ॥ 
मानौं वन कल दूसरौ अवनी में झलकाइ ! 
फूल जु फल अरु दल घने रंगमहल पर छाइ ॥ २१ ॥ 
यह शोभा वर दरसहीं होत दुहुँन पर हाल २ । 
उठे सेज ते रसमसे गोरी भोरी लाल ॥ २२ ॥ 
मंजुल भृंग विहंग के प्रतिविंवनि झलकाइ । 
तिनकों पकरन चहत री भोरी अति सरसाइ ॥ २३ ॥ 
कहत श्याम कों मधुर मृदु मते मैन रस बैन । 
इनकोौं पकरें जतन सौं बहुत भली सुखदैन ॥ २४ ॥ 
अपने सिर ते पीतपट लीनों कर में बाल । 
उभय छोर विवि ने गहे छॉडे जिन तुम लाल ॥ २५ ॥ 
गाढे गहि प्रतिविंव पर बिछयौ पीत सु चीर । 
अगल बगल दावे रहे बैठे धर पर धीर ॥ २६ ॥ | 
दंतनि सौं धरि अधर कल रोके दोऊ हास । 
कुलकति पुलकति लाड़िली पिय पाई ३ सुखरासि ॥ २७ ॥ 
अब कैसें उड़ि जाँइगे कहत सु नेननि सैन * । 
बार बार वरजत“प्रिया बोलो जिन कछु बैन ॥ २८ ॥ 


१ पाठा० से २ प्रेम दशा ३ पाठा० पावैं ४ संकेत ५ निषेध करती हैं 

चंचलनैनी लाल तन चितवत बारंबार । 
निर्त कला अरु चपलता करत प्रान बलिहार ॥ २९ ॥ 
बेसर बैना बंदनी कर्नफूल अरु नेन | 
इक इक की छवि चपलता नेंकहु कहत बने न ॥ ३० ॥ 
बेसर बैना बंदिनी कर्नफूल झलकाति । 
तरल होत इन सबनि के अद्भुत मुक्ता पाँति ॥ ३१ ॥ 
सुंदर माँग अनुराग रेंग भरी जु मुक्ता आज । 
मनु सुहाग नृप ने कियो अद्भुत सहज समाज ॥ ३२ ॥ 
मनहुँ रूप कल चंद को मंडल मुख झलकाइ । 
निर्त कला मुक्ता मनों नाइक नेन लसाइ१ ॥ ३३ ॥ 
मुक्ता इनकौं जिन कही सुनि सखि इनकी बात । 
छकीली छवि की छविनि छवि निरत करनि चपलात । ३४ || 
जुरी मंडली लाड़िली छवीली छवि की पाँति । 
रूप चंद मंडल सु पर निर्त करत लड़कॉति ॥ ३५ ॥ 
नाइक नैना निपुन अति निर्त्त कला गुन माँहिं । 
नव नव निरत करावहीं कबहुँ देखी नॉहिं ॥ ३६ ॥ 
सुनी भनी देखी नहीं घनी गनी नहिं जाँइ । 
हाव भाव दिखवत नवल पलंकैं ताल बजाँइ । ३७ ॥ 
निर्त कला गुन कला सब ठाढ़ीं मूरतिवंत । 
देखि देखि इहि निर्तत कों अति अचरज लावंत २ ॥ ३८ ॥ 
अनन्यअली हित छविनि की सबहि बलैया लेत । 
छेल छवीलो सॉवरो चित वित वारें देत ॥ ३९ ॥ 


१ मुक्ता ही मानों निर्त कला हें और इन निर्तकलाओं के नायक नेत्र हैं । २ पाठा० लागंत 

अंग अंग की किरनि कल निकसीं दिशि दिशि फूटि । 
सो छवि को सखि कहि सके जो फवि मो दुग लूटि ॥ ४० ॥| 
खग के कल प्रतिविंव को पकरनि डारौ फंद । 
अब कैसें उडि जॉइगे कहत लहत आनंद ॥ ४१ ॥ 
रस समुद्र उमड़े चले पिय हिय में न समाँइ । 
मगन ओट वंशी सखी निरखि निरखि बलि जाइ ॥ ४२ ॥ 
चुटकिनु श्री निजुसखी ने अलि खग दये उडाय । 
तब अवनी कल विमल में प्रतिविंव न दरसाय ।। ४३ ॥ 
नेन सु सैननि निजुसखी मैना दई सिखाइ । 
नीके समुझी बात सो प्यारी के ढिंग आइ ॥ ४४ ॥ 
फंदा सो तुम डारिकै पकरत कहा सु बाल ? | 
दसननि अधरनि गहि सु गहि रोकत हास रसाल || ४५ ॥ 
रोकत रोकत रुकत नहिं हँसनि छविन के जाल । 
तिनमें अरुझे सहज ही सखियन दृग-खग माल ॥ ४६ ॥ 
बिनु उद्यम अनयास ही अरुझे उड्यौ न जाइ । 
तऊ रूप कन चुगत हैं १ भये पंगु न चलाइ२ ॥ ४७ ॥ 
वास ३ फंद में ते सबै उड़ि गये भृंग विहंग । 
लीजे चीर उठाइकें जाने जाँइ प्रसंग ॥ ४८ ॥ 
मेना के बैना सुने चतुर शिरोमणि ईश । 
ले उठाय पट पीत कल ओढ्यो अपने शीश ॥ ४९ ॥ 
भोरी ओढ़ें पीत पट देखत अवनी माँहिं । 
खग अलि के प्रतिविंव कल कोऊ दिखियत नहिं ॥ ५० ।। 


१ पाठा० ही २ अचल हो गये हैं ३ वस्त्र 

कित ह्वै कै उडि गये कब हम तौ देखी नाँहिं । 
पीत वसन गाढे गहे दावि रहे सब ठाँहि ॥ ५१ ॥ 
आलस रस सों बिचहि बिच नैना मुद्रित खोल | 
पलक झपक में उडि गये अलि १ खग गन अति लोल २ || ५२ || 
जानी परी न नेकहूँ खग अलि चपल न थोर । 
भोरी चंचल नैन सौं देखति हैं चहुँ ओर ॥ ५३ ॥ 
बतबतात भोरी प्रिये मैना सौं मृदु बैन । 
देखत खग को दिसों दिशि चपलत सुंदर नेन ॥ ५४ ॥ 
चित्रन के खग अलिन कों देखत भोरी भाम । 
धर पर ते उडि उडि गये बैठे अपने धाम ॥ ५५ ॥ 
मेना सों बेना कहें भोरी उमगि उमंग । 
द्रुम बेलिन पर देखि री बैठे भृंग विहंग ॥ ५६ ॥ 
धर पर ते उड़ि उड़ि गये बैठे द्रुम पर जाइ । 
दुरि दुरि दल दल में रहे मौन गह्यौ अचलाइ ॥ ५७ ॥ 
नीके इनमें होइ जे तिनको पकरै आज । 
इनसों मिलिकें गावहीं कीजे महल समाज || ५८ ॥ 
मैना सौं यों कही पुनि ३ पकरन भुजा चलाइ । 
चपलत कर मुदु सबनि पर चपला सी चमकाइ ॥ ५९ ॥ 
दसननि सौं अधरनि जु गहि भोरी करतल जोर । 
पकरत चित्र विहंग कों खैंचत नाहीं थोर ॥ ६० ॥ 
छोर छोर के देत री पकरत औरै और | 
एक न कर में आवहीं देखि फिरी सब ठौर ॥ ६१ ॥ 


१ भ्रमर २ चंचल ३ पाठा. कहि 

उठत छुटत कोऊ नहीं त्यों त्यों अति तरसंत । 
कर में एक न आवहीं होय न परस दरसंत ॥ ६२ ॥ 
चपलांगी चारों दिशा देखत चख चपलाइ । 
नेननि के प्रतिविंव कल चित्रनि में झलकाइ ॥ ६३ ॥ 
मानों खंजन रूप के खेलैं कल वन माँहिं । 
तिनहूँ कौं पकरन चहें भोरी भुजा चलाँहिं ॥ ६४ ॥ 
दरसें चख परसें नहीं कर में आवत नॉहिं । 
इनकी न्यारी रीति कल भोरी २ कही मन माँहि॥ ६५ ॥ 
यह खंजन अति तरल हें खेलें हें सब ठौर । 
अचल मौन यह खग सबै इनकी रीति सु और ॥ ६६ ॥ 
ये चंचल अति ये अचल आवत नाँहीं कोइ । 
घत मत किये अनेक ही देखी सबहि टटोइ ॥ ६७ ॥ 
मगन ओट कोटिन सखी निरखत मंजुल बानि । 
यह कौतुक नव छविनि पर वारि वारि दै प्रान ॥ ६८ ॥ 
यह कौतुक कल निरखहीं लंपट नागर छेल । 
तन मन में फूल्यौ अधिक भूल्यौ छल बल फैल ॥ ६९ ॥ 
बाल लाल की बानि यह निरखत वंशी पास । 
भोरी कौं मुसिकाइकैं कहत वचन सुखराशि ॥ ७० ॥ 
सुनहु लडेती बात इक कहों सु हित चित लाइ | 
नव नव भृंग विहंग कल दरसाऊँ सुखदाइ ॥ ७१ ॥ 
महा मनोहर इनहुँ ते भृंग विहंग नवेलि । 
सो दरसाऊँ लाइक चलहु संग अलबेलि ॥ ७२ ॥ 


१ पाठा० होत २ पाठा० प्रिया 

रँग रँग मणि पिंजरानि में लाउँ भृंग विहंग । 
मधुर मधुर सुर तान सों गांवें तिनके संग ॥ ७३ ॥ 
चलि री श्री वंशी सखी आउँ में तुव संग । 
सो दरसावी वेगि ही नव नव भृंग विहंग ॥ ७४ ॥ 
ल्याई मंगल कुंज में दंपति कों पधराइ । 
माखन मिश्री खाय कें वास्यौ १ जल अंचवाय ॥ ७५ ॥ 
कोमल उज्ज्वल पान की बीरी बानि खवाइ । 
करी सु मंगल आरती जे जे कहि हरषाइ ॥ ७६ ॥ 
सब सुख संपति छविन पर चित वित वारे डार २ | 
श्री हित कृपा प्रताप बल अनन्यअली गुंजार ॥ ७७ ॥ 
स्नान कुंज में ले चली दिखवत विविध विहंग । 
भोरी गोरी खगनि कौं पकरनि चहत उमंग ॥ ७८ ॥ 
प्यारी की रुचि जानिके ल्याई सखी सहेलि । 
करत हास परिहास सखि एक ते एक नवेलि ॥ ७९ ॥ 
रँग रंग मणि पिंजरानि कों देखत भोरी बाल | 
आज्ञा दई मुसिकाय मृदु इन सँग गावौ लाल ॥ ८० ॥ 
भृंग विहंगनि सौं मिले गावत नागर लाल । 
अपनी प्यारी प्रान के रस जस कहत रसाल ॥ ८१ ॥ 
ओरौ सखि मिलि गावहीं नव नव तान तरंग | 
सुनि सुनि रीझत लाड़िली उपजत कोटि अनंग ॥ ८२ ॥ 
हितचेरी के अंश पर मृदु भुज मेलैं बाल । 

{ सुनत सुनत चली जात री गज गति लजत मराल ॥ ८३ ॥ 


१ सुगंधित २ पाठा० डारे वार 

बतबतात तहेँ निजुसखी हँसत लसत इठलात १ । 
अरस परस करतल मृदुल पटकि चलत लडकात ॥ ८४ ॥ 
बिच बिच चितवत लाल तन नेननि सैननि कोर । 
मनु स्यावासी दे चखनि सों लेत सु चित वित चोर ॥ ८५ ।| 
हँसत लसत लड़कात री लटकति ग्रीवा शीश । 
मनों रीझ दई २ सबनि कौं नव नव छवि बकशीश ॥ ८६ ।। 
देत रीझ सब लेत हें नेननि पलक पसार | 
यह समाज अद्भुत निरखि अनन्यअली बलिहार ॥ ८७ ॥ 
स्नान करन इहि भाँति सों स्नान कुंज में आइ । 
हँसत लसत लड़कात री गावत सुख वरषाइ ॥ ८८ ॥ 
फूल दलनि की सेज पर बैठी भोरी श्याम | 
अतर फुलेल लगावहीं महकनि अति अभिराम ॥ ८९ ॥ 
लगवति अंगनि अंग में हितचिंतक निजु हेलि * । 
अनन्यअली पद कमल में चुपरत रसद फुलेल ॥ ९० ॥ 
मृदु अँगुरी चुटकावहीं पिंडरिनु दावत मंद । 
लोचन भरि भरि दरसहीं गोरी कौ मुख चंद ॥ ९१ | 
पाछे आछे लाल कों लगवत अतर फुलेल । 
करत हास परिहास सखि एक ते एक नवेल ॥ ९२ ॥ 
सखियन सौं परिहास कल करति हरति धन प्रान । 
हँसति लसति लडकाति री कहि न जात छवि बानि॥ ९३ ॥ 
छवीली की छवीली छविनि छिन छिन उपज नवीन । 
तिहि देखत तन मन सबै वारत सखी प्रवीन ॥ ९४ ॥ 


१ पाठा० लड़कात २ पाठा० दे ३ सहचरी 

भाँति भाँति जलजंत्र कल स्नान कुंज के माँहि । 
तिनकी शोभा नवल नव कहत बनत कछु नाँहिं ॥ ९५ ॥ 
निर्मल हीरा एक लख चोल १ रच्यौ धर माँहिं । 
तिनकी रचना सुनि सखी नीकी कोमलताहिर ।। ९६ ॥ 
मनौं सरोवर झलमले जल कैसी झलकान । 

परत भँवर से लागहीं ऐसे चित्रनि बान ॥ ९७ ॥ 
लहर तरंगनि की उठति ऐसी अद्भुत कांति । 

चौंधि कौंधि मुदु मीन सी रेंग रॅंग कमनी पॉति ॥ ९८ ॥ 
यह शोभा वर दरसहीं भोरी महा सुजान । 

ढिंग यह विमल तडाग में चलि सखि करें ३ स्नान ।। ९९ ॥ 
बहुत भलें हों बलि गई इक विनती धरो कान । 

अपने पिय कों संग लै धसौ करौ मनमानि । १०० ॥ 
वचन रचन सुनि सखी के सुनिकें भोरो बाल । 

कूदि परी कल सेज ते लियौ अंक में लाल ॥ १०१ | 
लपटत लोटत अवनि पर परसत वन ४ तन नाँहि । 

कौन भाँति यह ताल की सोचत हैं मन माँहि ॥ १०२ ॥ 
यहे सरोवर सुभग कौ कहा नाम है लाल ? । 

प्रिय५ मनमोहन सरोवर याको नाम रसाल ॥ १०३ ॥ 
शीत काल सौं जमि गयौ याको निर्मल नीर । 

इनमें लोटी लपटिकें तब भींजें तन चीर ॥ १०४ ॥ 
वचन रचन रस में पगे कहे सु लंपट लाल । 

सुनि भोरी लड़बाबरी लपटी अंग रसाल ॥ १०५ ॥ 


१ एक लक्ष हीराओं से विनिर्मित एक विशिष्ट स्नानागार २ पाठा० नीके कोमलताहि ३ पाठा० 
कीजे ४ जल ५ पाठा० यह 

लोटत कोमल धरनि पर हँसत लसत किलकात । 
रस भोरी समुझत नहीं लंपट नृप की घात ॥ १०६ || 
ये भोरी ये बाबरी दोउन १ के इक हाल । 
निरखि निरखि सुख२ सखी सब कहत निहाल निहाल ॥ १०७ || 
लंपट अरु निजुसखी की सहज दृष्टि भई एक । 
चख में हा हाखात री बोलो जिन छिन एक ॥ १०८ ॥ 
मानों सुरत समुद्र में पैरत करनि मतंग । 
छूट टूट पट लट गये माते प्रेम अनंग ॥ १०९ ॥ 
सखियन के दृग मीन गन क्रीडत तिनही माँहि | 
रूप भौर में उछलहीं पार सु पावत नाँहिं ॥ ११० ॥ 
हित सों श्री निजुसखी ने कीनों जतन रसाल । 
श्री जमुना जलजत्र इक छोड़ दियौ ततकाल ॥ १११ ॥ 
क्रीड़त जहेँ लड़बाबरे फेल्यो तहा सु नीर । 
भोरी अचरज मानहीं छिन कैसें4 जल भीर ॥ ११२ ॥ 
आइ धाय ढिंग निजुसखी स्नान करावत हेत । 
भोरी गोरी बानि कौं निरखि बलेया लेत ॥ ११३ ॥ 
अंग अंग मुदु मोडिकें स्नान करायो नीक । 
तन कोमल पट पॉछहीं परे मुकर सब फीक ॥ ११४ ॥ 
लाल लाल ४ भूषन वसन पहिराये कल बान | 
भोजन विविध कराइकैं करवाये जल पान ॥ ११५ ॥ 
कोमल बीरी ख्वाइंकें आरति करि बलि जाइ । 
जूठनि ले सब सहचरी तन मन हिये सिराँइ ॥ ११६ ॥ 


१ पाठा० दोऊ २ पाठा० निजु ३ एक क्षण में ही किस प्रकार ४ पाठा० बाल 

सेज महल की सहज ही रचना बनी नवीन । 
तिनकी शोभा कहन कों ऐसी कौन प्रवीन ॥ ११७ ॥ 
चतुर सखी चातुर्य सों तिहि मधि सेज बनाइ | 
रंग रंग दल मृदु नवल रचे खचे सुखदाइ ॥ ११८ ॥ 
सहजहि सौरभ दलनि कौ महकि रह्यो चहुँ ओर । 
सो सुगंध सब कुंज में फेलि रही नहिं थोर ॥ ११९ ॥ 
रंग रंग मणि सों खच्यो सहज महल झलकाइ । 
तिनमें चित्र विचित्र कल द्रुन बेलिन के भाइ ॥ १२० ॥ 
तिनकी झॉई किरनि कल परी सेज चहुँ ओर । 
मनों कुटी द्रुम बेलि की बनी न शोभा थोर ॥ १२१ ॥ 
दिखियतनहि सुख सेज कल मनों कुटी अभिराम । 
कहूँ चित्र कल सेज कौ शोभित सुख कौ धाम ॥ १२२ ॥ 
तिनकी झाँई अवनि पर शोभित ऐसी भाँति । 
फूल दलनि की सेज सी अद्भुत अति सरसाँति ॥ १२३ ॥ 
रस भोरी लडबावरी संग बाबरौ श्याम । 
मते मैन रस प्रेम मै आइ सेज सुख धाम ॥ १२४ ॥ 
जहाँ सेज सुख रची ही तिहि ढिंग दोऊ आइ । 
यहे कुटी द्रम बेलि की कहाँ तलप सुखदाइ ॥ १२५ ॥ 
यों कहिकें तहँ ते चले भोरी गोरी श्याम । 
जहाँ सेज नाहीं हुती तहँ आए सुख धाम ॥ १२६ ॥ 
अद्भुत चित्रनि सेज की झॉई है जिहि ठैर । 
तिनको तलप सु जानिकें नागर मणि सिरमौर ॥ १२७ ॥ 


१ जो प्रगट में सेज दिखाई दे रही थी उसे छोड़कर आप यहाँ आ गई हैं- क्‍यों ? 


[ ६१५ 


भोरता विलास लीला 


सेज नवल कल जानिकें भोरे अति सरसाइ । 
पोळे चरन पसारिकें लंपट सौं लपटाइ ॥ १२८ ॥ 
उठि बैठी भोरी तबहि लंपट सौं बतराइ । 
येतौ धरती सी लगे सेजहि सी दरसाइ ॥ १२९ ॥ 
दिखियत चख कल सेज सी धरती तन परसाइ । 
कौन भाति की तलप यह समझी कछु नहिं जाइ ॥ १३० ॥ 
सुनि सुनि लंपट ईश पिय आनेंद उर न समाइ । 
धनि धनि कृत कुत मानहीं ऐसें रहो सदाइ ॥ १३१ ॥ 
यह कौतिक वंशी सखी मगन ओट दरसंत । 
आई ढिंग रुचि जानिकैं देखि बाल सरसंत ॥ १३२ ॥ 
सुनी भनी देखी नहीं ऐसी सेज नवीन । 
कोन भाँति की तलप यह वंशी कहो प्रवीन ॥ १३३ ॥ 
तुम्हरी अरु इहि सेज की रीति अटपटी भाँति । 
हमहूँ पे यह भेद कछु लह्यौ कह्यो नहिं जात ॥ १३४ ॥ 
प्रगट देखियत सेज पे ताकौ छोडी आहि १ । 
तिनको हेत सु कही बलि कह आई मन माँहिं॥ १३५ ॥ 
द्रुम बेलिन की कुथे सी हम तो देखी आइ । 
वहाँ तो कुटी न रची बलि फूलनि सेज बिछाइ ॥ १३६ ॥ 
चलि हम तेरे संग सखि चलें भलें वा ठौर । 
पोद़मवौं ता सेज पर समुझो कछू न और ॥ १३७ ॥ 
अलकलड़े लड़बाबरे भोरी सुंदर श्याम । 
चले संग निजुसखी के छके प्रेम रस काम ॥ १३८ ॥ 

जब आई ढिंग सेज के गोरी भोरी भाम । 
पुनि द्रुम बेलिन कुटी सी देखत अति अभिराम ॥ १३९ ॥ 
ठठुकि रही सो देखिकै झाँई समुझत नाँहि । 
वंशी ने सुख सेज पर पोढ़ाये गहि बाँहि ॥ १४० ॥ 
द्रुम बेलिन की कुटी सी मंजुल कल दरसाइ । 
अचरज देखो निजुसखी तिनसौं नहि परसाइ १ ।। १४१ ॥ 
तुम्हरी अरु यह कुटी की भाँति कही नहिं जाइ । 
भयौ बाबरी सौ लला तुम्हरी गति निरखाइ ॥ १४२ ॥ 
वचन रचन निजुसखी के सुनि सुनि पिय लपटाइ | 
मानों सुरत समुद्र में स्नान करत लड़काइ ॥ १४३ ॥ 
सुरत रंग के रंग सों नख शिख करत सिंगार । 
अनन्यअली हित निरखि सुख चित वित डारे वार ।। १४४ || 
यह कौतिक वर देखिकै कौतिक कौतिक मान । 
अचरज कौं अचरज भयो अचरज कौन वखान ॥ १४५ ॥ 
चतुराई भूली फिरे भई फूल कों फूल । 
आनद कौं आनँद बढ्यो भूल भूल रही भूल ॥ १४६ ॥ 
मगन ओट कोटिन सखी निरखि निरखि बलि जॉइ । 
न्यौछावर चित वित किये आनेंद उर न समाइ ॥ १४७ ॥ 
लीला भोरता विलास यह पूरन भई नवीन । 
जिहि रस में रही भूलिकें भोरी महा३ प्रवीन ॥ १४८ ॥ 
जे यह लीला नित्य प्रति चित दे गावैं फूल । 
ते दुख सुख वर और सब निश्‍चय जेहें भूल । १४९ ॥ 


१ स्पर्श नहीं होता २ पाठा० रहे ३ पाठा० गोरी पीय 


भोरता विलास लीला [ ६१७ 


सखी रूप ते पाइकें निरखें ललना लाल । 
करें टहल मन भावती पावें रीझ रसाल ॥ १५० ॥ 
संवत सत्रह सो परे साठ अठारह चार । 
पूस मास की अष्टमी कृष्ण पक्ष शुभ वार ॥ १५१ || 
पूरन यह लीला भई मंगल समे रसाल । 
मो उर में नित ही बसो श्री राधाबल्लमलाल ॥ १५२ ॥ 
जिहि रस में रहे भूलिकें नागरता की मूल १ | 
अनन्यअली ऐसें जु कब जाइ अपनपौ भूल ॥ १५३ ॥ 
दोहा इकसत पर भये चोदह पर चालीस । 
अनन्यअली के उर बसौ श्री वृन्दावन ईश ॥ १५४ ॥ 


इति लीला भोरता विलास संपूर्ण की जय जय श्री हरिवंश || ७० ॥ 


१ चतुरता उद्गम स्थली श्री श्यामा श्याम 

श्री प्रेमी रसिक अनन्य कुल ईशनि के ईश ईश्वर मुकटमणि श्री 
हरिवंश चंद्र निर्मल अकलंक अखंड नित्य मंजुल सर्वोपरि विराजमान 
श्री तारासुत रुक्मिणिपति सकल अवतारनि कौ अवतारी श्री हरिवंशी 
श्री वंशी सखी दंपति रूप रस सुधा पान करि छकीली श्री प्यारी की 
अति प्यारी छिन एक होत न न्यारी पहिरै कल झूमक सारी जाके पाइन 
परत कुंजविहारी ऐसे श्री व्यासनंदनो जयति ॥ 


दो० श्री राधाबल्लमलाल कों सुमिरों नित चित लाय । 
सोई कृपा प्रताप ते लहैं परम सुखदाय ॥ १ | 
तिहि बल श्री हरिवंश के बंदौं पद अरविंद । 
जिनके रस बस नित्य ही श्री वृन्दावन चंद ॥ २ ॥ 
सोई कृपा प्रताप ते वरनों नेत्र विलास । 
गौर श्याम के नेन में नव नव छविनि प्रकाश ।। ३ । 
रूप सिंधु नव नेह निधि छवि की उठत तरंग । 
प्रेम मेन के भँवर वर शोभा लहर उमंग ॥ ४ ॥ 
सुंदरता लावन्यता सागर अगम अपार । 
नागरता अरु रसिकता मोद समुद्र न पार ॥ ५ || 
हाव भाव के सिंधु दृग भौर परत आनंद । 
हास विलास हुलास के उठत तरंगनि वृन्द ॥ ६ ।। 
मोहनता के सिंधु वर बंक ढ़रारे मीन । 
उज्ज्वलता अरु अरुनता शोभा श्याम नवीन ।। ७ । 
नव नव रस सुख सिंधु वर लाज गर्व निधि नेन | 
लाड़ चाड सागर सुधा छल बल कहत बने न ॥। ८ । 

छैल छवीले सोहने मतवारे अनुराग । 
सहज ढरारे लाल तन रहत श्रवन सौं लाग ॥ ९ ।। 
कजरारे कल सहज ही अनियारे सु विशाल । 
करुना सागर कृपा निधि महा उदार रसाल ॥ १० ॥ 
विमल मधुरता सौं भरे मादक रस के ऐन । 
भरे मधुर माधुर्य सौं विविध पीय सुख देन ॥११॥ 
अगनित छवि के सिंधु गन शोभित प्रिय के नेन । 
वार पार पावैं नहीं शोभा कहत बने न ॥ १२ ॥ 
उठे सेज ते जुगलवर किये विविध सिंगार । 
भाँति भाँति मेवा पना पाये परम उदार ॥ १३ ॥ 
महाप्रसाद सब सखिन ने पाइ महा सुखदाइ । 
बीरी ले दे सबनि कों शोभा कही न जाइ ॥ १४ ॥ 
घरी चार दिन रह्यो जब देखनि कुंज निकुंज । 
चले छवीले छविनु सौं संग सखिन के पुंज ॥ १५॥ 
शोभा द्रुम कल बेलि की एकनि एक नवेलि । 
देखि देखि विवि रसिकवर नैना मैन सकेलि ॥ १६ ॥ 
रेंग रेंग भंग विहंग के देखत नव नव रंग । 
मधुर मधुर धुनि सुनिहि सुनि उपजत कोटि अनंग ॥ १७ ॥ 
नेननि सेननि सौं. प्रिये प्रीतम सौं बतराइ । 
देखो भृंग विहंग की शोभा अति सरसाइ ॥ १८ ॥ 
देखो द्रुम कल बेलि प्रिय रहे जु लपटि रसाल । 
कहत सु नेननि सैन में नागर लंपट लाल ॥ १९॥ 


सोई मानों भौर हैं पिय * दृग परत अधीर ॥ ३० ॥ 


१ पाठा० कीजै २ चुग करके ३ अथवा ४ पाठा० सखिन ५ पाठा० त्रिगुन ६ पाठा० प्रिय 

जेसें लपटे बेलि द्रुम करत सु नव नव खेल । 
ऐसें हम तुम लपटिकैं करें सु नव नव केलि ॥ २० ॥ 
नेन सेन पेने चलें छवि कटाक्ष की भीर । 
मानों बेली द्रुमनि कों सींचत नेहनि नीर ॥ २१ ॥ 
नेननि के प्रतिविंव कल दल दल में झलकाँइ । 
अद्भुत छवि में छवि फवी सो छवि कही न जॉइ ॥ २२ ॥ 
मानों दल फल फूल में छवि खंजन लड़कॉइ । 
मते रूप कन चुगै कैं? क्यों न अधिक चपलॉइ ॥ २३ ॥ 
किधों सु द्रुम द्रुम बेलि को नेननि किये सिंगार । 
कै! श्री वृन्दाविपिन कों सींचति रूप सु वारि ॥ २४ ॥ 
शोभित भृंग विहंग में नेनन की परछाॉँइ । 
मानों खग अलि सबनि+ में छवि खंजन तरलॉइ ॥ २५ ॥ 
किधौं कांति मृदु छविन के सिंधु जु वन छलकाँइ | 
नेननि के प्रतिविंव कल रूप मीन लड़काँइ ॥ २६ ॥ 
लहर तरंगें चपलता चलत छवीली भाँति । 
किधौं सु द्रुम द्रुम बेलि बिच त्रिविध ५ कमल विकसति || २७ ।। 
किधौं सु फल दल फूल पर भँवर निकर चपलाइ । 
नेन सैन शोभानि सौं सब वृन्दावन छाइ ॥ २८ ॥ 
मुख सुख रूप समुद्र में छवि की उठत तरंग । 
भूषन प्रतिविंवित मनों लसत रतन रँग रंग ॥ २९ ॥ 
जुगल कपोलनि पर लसै हँसनि गाड छवि भीर । 

नेन मीन क्रीडत तहाँ डूबनि " उछलनि भाइ । 
निडर रूप सागर मिल्यो क्यों न अधिक लडकाइ | ३१ ॥ 
किधौं वदन छवि चंद्र पर छवि खंजन लडकॉड । 
किधौं वदन शशि रूप पर छवि जलचर चपलाँइ ॥ ३२ ॥ 
किधों सु रूप नरेश के छवीले नटुवा २ नेन । 
प्रगट करत नव नव गुननि रिझवत हैं दिन रेन ॥ ३३ ॥ 
नव नव नित्त सु करत हैं चित वित हरि हरि लेत । 
रूप चंद पर खेलहीं नवल नवल सुख देत ।। ३४ ॥ 
रीझत रसिक नरेश जू धरयो पगनि पर शीश । 
नटुवा ने सब कामना पूरि दई बकशीश ॥ ३५ || 
देखि नवल छवि नेन की रहे लाल दुग घूम । 
प्यारी की अंखियाँ सखी करत आज अति धूम ॥ ३६ || 
इहि विधि नव छवि १ देखहीं नेननि में बतराइ । 
जमुना तट कल कुंज में आये अति सुखदाइ ॥ ३७ ॥ 
रच्यो सु जमुना सखी ने मंडल फूल विशाल । 
छिरक्यौ विविध सुगंध सों बैठे ललना लाल ॥ ३८ ॥ 
तिहि मंडल “पर सहचरी सखी भरीं रस रंग । 
चहू ओर राजत सबै अपने अपने संग" ॥ ३९ ॥ 
तिहि मंडल की ओर सब फूलि रही फुलवार । 
रँग रँग भृंग विहंग कल करत मधुर गुंजार ॥ ४० ॥ 
महा मनोहर कुंज सो शोभा पुंज रसाल । 
तिहि मधि बैठे छविनि सों बाल लाल सखि माल ॥ ४१ ॥ 


१ पाठा० चखनि २ नृत्य करने वाले ३ पाठा० नव ४ अपने अपने यूथ के साथ 

अपने अपने मेलि मिलि बैठी सकल सहेलि । 
बैठि गई सब सहचरी आज्ञा पाय नवेलि ॥ ४२ ॥ 
छेल छवीले नेन कौ रच्यौ छवीलौ खेल । 
सुन्यो भन्यौ देख्यौ नहीं ऐसौ खेल नवेल ॥ ४३ ॥ 
खंजन अरु प्रिय नेन ने बदी सु होड़ नवीन । 
नव नव निर्त कलानि में कौन सु अधिक प्रवीन ॥ ४४ ॥ 
अनन्यअली तू देखि री को हारे को जीति । 
ज्यों की त्यौ तू कहेगी मो जिय तो परतीति १ ॥ ४५ ॥ 
नेननि सेननि में कही नेननि उत्तर दीन । 
को जीते तो दृगनि सों ऐसी कोन प्रवीन ॥ ४६ ॥ 
खंजन अरु युग? नेन मिलि कीजे निर्त्त नवीन । 
ज्यों की त्यों हम कहेंगी कौन सु अधिक प्रवीन ॥ ४७ ॥ 
श्री राधा के नेन कल सहज अधिक चपलाँइ । 
निर्त्त कला नवला सहज छिन छिन में प्रगटाँड्‌ ॥ ४८ ॥ 
बेसर बैना बंदिनी कर्नफूल तरलाइ । 
इनमें मुक्ता विमल की छवि में छवि अति पाइ ।। ४९ ॥| 
मानों नटुवा छविनु के परम रसीले नेन । 
निर्तकला की छवीली छवि मनु मुक्ता गन ऐन ।। ५० ॥ 
सहजहि नेन कटाक्ष सौं मुक्ता कल तरलाइ । 
मनों रूप के चंद पर छवीली छवि लड़काइ ॥ ५१ ॥ 
निर्त कला की छवीली छवि बनि ठनिकैं सब आइ | 
रूप चंद मंडल सु पर नव नव निर्त्त कराइ ॥ ५२ ॥ 
१ तेरा विश्वास है २ दोनों 

मुख सुख रूप सु चंद पर नव नव छवि की भीर । 
निरखत मोहन लाडिलो बिसस्यौ नेननि चीर ।। ५३ ॥ 
खंजन नटुवा नेन ने रच्यौ सु निर्त समाज । 
निर्त कला सकला दरस मानत अचरज आज ॥ ५४ || 
ज्यों ज्यों चलत कटाक्ष दृग त्यों त्यो मुक्ता पॉति । 
मानौं निर्त कलानि की छवीली छवि लडकॉति ॥ ५५ ॥ 
तैसे खंजन मंडली धर पर निर्त्त कराइ । 
इत दृग मुक्ता मंडली निर्त कला वरषाइ ॥ ५६ ॥ 
हाव भाव गति नवल कल दिखवत नवल प्रवीन । 
सुनी भनी देखी नहीं ऐसी निर्तत' नवीन ।। ५७ || 
निर्तकला यह देखिकै बिच बिच खंजन भूल । 
त्यो त्यो बाढ़ति चौंप अति नाचत फूलहि फूल ।। ५८ ॥ 
ऐसें ही सब सहचरी नेननि खेलत खेल । 
खंजन गन दृग सखिन के करत सु निर्त्त नवेल ॥ ५९ ॥ 
नागरि नागर सुखद २ कल खेलत नेननि खेल । 
अद्‌भुत खंजन मंडली प्रिय के नेन छकेल ॥ ६० ॥ 
दुलरी नूपुर मणिनु के खंजन कौं पहिराइ । 
झनक झनक नाचत सबै शोभा कही न जाइ ॥ ६१ || 
मधुर मधुर कल बोलहीं अरु भूषन झनकार । 
मटक लटक कैं नाचहीं छवि कौ वार न पार ॥ ६२॥ 
नेननि सैननि लाड़िली प्रीतम सौं बतराइ । 
देखो खंजन की सु छवि निर्त करत लड़काइ ॥ ६३ ॥ 


१ निर्त कला २ पाठा० शुद्ध 


६२४ ] 

कही लही नहिं जात कछु तुव नेननि की बात । 
सबके मन कों हरनि को कापे सीखे घात ॥ ६४ ॥ 
नवला निर्त कलानि के मत घत प्रगट करंत । 
मूर्तिवंत गुन कला के चित वित लेत हरंत ॥ ६५ ॥ 
तुम्हरे नेन कटाक्ष की झॉई सब पर छाइ । 
खंजन में खंजन नवल निर्त करत लड़काइ ॥ ६६ ॥ 
पिय सेननि प्रिय समुझिकें नेननि में मुसिकाइ । 
मानों अपने लाल कों तार हार पहिराइ ॥ ६७ ॥ 
मुख दृग शोभा देखि बिच खंजन भूलत मान । 
सावधान करि लेत प्रिय नेननि परम सुजान ॥ ६८ ॥ 
प्यारी के मुख नेन की छवि खंजन निरखाइ । 
भई चकोरनि की सु गति रहे सकल अचलाइ ॥ ६९ ।। 
अनन्यअली कों कहत प्रिय दे दे नेननि सेन । 
हारे खंजन श्याम के जीते मेरे नेन ॥ ७० ॥ 
सुनि सखि मेरे नेन विवि जीते बारंबार । 
पिय के दृग खंजन सहित रहे सकल पचि हार ॥ ७१ ॥ 
को जीते तुव नेन सौं पहिलें कही मैं एह । 
तुव मुख दृग की छवि निरखि ये सब भये विदेह || ७३ ॥ 
नेननि सैननि कहि लही नेननि में मुसिकाइ । 
अनन्यअली कों रीझि मनु तार हार पहिराइ ॥ ७४ ॥ 
हारे खंजन जानि प्रिय पकरन भुजा चलाइ । 
परसत ही कर बाल के खंजन उड़ि उडि जाँइ || ७५ ॥ 

जब खंजन कौं लाडिली पकरन सु कर चलाइ । 
तब खंजन सब उड़ि गये फूल न हिये समाइ । ७६ ।। 
खंजन के सँग उड़ि चले नेन कटाक्ष नवेलि । 
खंजन सँग मनु छविनि के खंजन करत सु केलि १ । ७७ ।| 
छवीली २ कटाक्ष १ छवीली की, चली * जात छवि पाइ । 
पकरनि खंजन कौं मनों छवि खंजन गन धाँइ ।। ७८ || 
फिरि फिरि खंजन देत हैं ये खंजन कों आइ + | 
डरपत बैठत उडत पुनि लरनहि* चौंच चलाँइ ॥ ७९ ।। 
चोंच चलावत लरन कों दूरि करन चपलाँइ । 
दृग दरसें परसें नहीं त्यों त्यो अति अकुलॉइ ।। ८० ॥ 
अरस परस खंजन सबै बेनन यों" बतरॉड । 
नवल रीति इन खगनि की नव नव आवत धाइ ॥ ८१ ॥ 
जित जित ब्रुम सब उड़ि चलत तित तित ये सब आइ । 
जल थल द्रुम द्रुम लतनि पर रही भीर ९ सब छाइ । ८२ ॥ 
ऐसें घत मत करत गन उड़न तकत चहुँ ओर । 
तैसें बाल कटाक्ष गन सुधि बुधि चित वित चोर ॥ ८३ ॥ 
तेसी सकल सखीन की चलत कटाक्ष न थोर । 
कौतिक शोभा नवल नव” फैलि रहे चहुँ ओर ॥ ८४ ॥ 
यह कौतिक कल नवल नव देखत युगल किशोर । 
फूलन अंग समात नहिं छवि कौ ओर न छोर ॥ ८५॥ 


१ पाठा० खेलि २ पाठा० छवीले के ३ पाठा० कटाक्षै ४ पाठा० चले ५ फिर नेत्र रूपी खंजन 
उन खंजनो की फेरी लगाते हैं और वे खंजन,नेत्र रूपी खंजनों से डरपते है ६ लड़ने के लिए 
७ पाठा० बैन सबै ८ पाठा० ये ९ पाठा० गैर १० शोभा के नये नये कौतिक 

पकरनि खंजन कों मनों छवि खंजन गन धाइ । 
नेन ऐन ते निकसि मनु रहे ठौर सब छाइ ॥ ८६ ॥ 
किधौं कटाक्षें छविनि कौ " जाल रसाल बनाइ । 
डारत खंजन गहन कौं अलकलड़ी लडकाइ ॥ ८७ ॥ 
छवीली कटाछें छवीली की चहूँ ओर चलि जाँइ । 
मानों खंजन छविनि के खंजम सौं लडकाँइ ।। ८८ ॥ 
किधौं सु खंजन छविनि के खंजन और जितेक । 
सोई परस्पर लरत री करत सु खेल अनेक ।। ८९॥ 
जैसें खंजन सौं प्रिया नेननि खेलत खेल । 
ऐसें मेरे नेन सों खेलौ खेल नवेल ॥ ९० ॥ 
नेननि सैननि में कही लही नेन में बाल | 
परस्पर दृग सों खेलहीं खेलत खेल रसाल ॥ ९१ ॥ 
दोऊ नेननि सेन में खेलत खेल अनंत । 
हाव भाव दिखरावहीं चलत कटाक्ष द्रगंत २ ॥ ९२ ॥ 
षटरितु सुरत विहार के खेलत खेल न थोर । 
प्यारी के दूग वदन पर छवि के ओर न छोर ॥ ९३ ॥ 
रूप चंद मुख नेन ते रूप सुधा वरषंत । 
भई चकोरनि की सु गति इकटक पिय निरखंत ॥ ९४ ॥ 
अनन्यअलो तू देखि री हारयो प्यारो लाल । 
नेना भये चकोर से पीवत रूप रसाल ॥ ९५ ॥ 
प्यारी तेरे नेन ते अगनित छवि-सर * छूट । 
अपने प्यारे लाल कौ चित वित लीनौं लूट ॥ ९६ ॥ 


१ पाठा० की २ पाठा० मनंत ३ पाठा० कमल ४ छवि के बाण 

चले सु तन मन नेन में छवि-सर परम रसाल । 
निकसत नहिं कसकत हिये देखो गति रति लाल ॥ ९७ ॥ 
जदपि नेन की ' सुधि नहीं अचरज देखो और । 

नेन सूर अति लाल के तऊ न छाँडत ठौर ॥ ९८ ॥ 
तुम तौ अति? रिझवार बलि नागर पिय की ईश । 

रीझ कृपा करि दीजिये अधर सुधा बकसीस ॥ ९९ | 
अनन्यअली के वचन सुनि मृदु मुसिकानी भाम । 

भुज भरि लीनों लाल कों पूरे मन के काम ॥ १०० ॥ 
नेना सौं नेना लगे पगे सु अंगनि अंग । 

रस समुद्र उमड़े चले नव नव नेह तरंग ॥ १०१ ॥ 
तिहि मधि क्रीडत मीन गन सकल सखिन के नेन । 

विविध रतन सुख रसद कल मोल सु कहत बने न ॥ १०२ || 
खेलत नेननि खेल कल रस बस जुगल किशोर | 

लगे पगे अंग अंग मृदु सुख बाढ्यौ नहिं थोर ॥ १०३ ॥ 
सैन समे छिन में भयौ सेन भोग सखि बान । 

मादक मोदक रसद नव विंजन विविध सुठान ॥ १०४ ॥ 
रतन धार में धारिकै ३ वंशी के कर दीन । 

ख्वावत निजुसखि दुहुँनि कौं बढ़वति रुचि सु नवीन ॥ १०५ || 
खाइ प्याइ अंचवाय जल बीरो बानि खवाय । 

सो प्रसाद सखियन ४ लयौ आरति करि बलि जाइ ॥ १०६ ।। 
छके मेन रस प्रेम में रस बस श्यामा श्याम । 

जानी रुचि निजुसखी ने रची सेज सुख धाम । १०७ ॥ 


१ पाठा० जद्यपि नैनन २ पाठा० बड़ी ३ रखकर ४ पाठा० सब सखि 


१ पाठा० पलोटिह २ पाठा० रूपहु ३ पाठा० ये 

श्री राधाबल्लभलाल कों वंशी ने पधराय । 
पौढाये सुख सेज पर नैननि नैन मिलाय ॥ १०८ ॥ 
रतियाँ बतियाँ निजुसखी नेननि में बतराइ । 
ललिता वीन बजावही मधुर मधुर सुखदाइ ॥ १०९ ॥ 
चरन कमल कोमल विमल द्रवत मधुर मकरंद । 
अनन्यअली सु पलोटही १ दृग पलकनि मंद मंद || ११० || 
मगन ओट कोटिन सखी निरखति नेन विलास । 
नेननि में चरचत सबै नव नव सुख की रासि || १११ ॥ 
लीला नेन विलास के कौतुक कहे न जाँड । 
कौतिक मूरतिवंत सब देखत रहे लुभाइ ॥ ११२ ॥ 
रूप रू २ छवि गन चपलता मोहनता आनंद । 
भूल फूल चातुर्यता मोद खेल के वृंद ॥ ११३ ॥ 
इन ३ सबहिन के यूथ मिलि चरचत नेन विलास । 
प्यारी के कल नेन ते प्रगटत शोभा रासि ॥ ११४ ॥ 
अलकलड़ी के नेन ते उपजत छवि की भीर । 
निरखि निरखि सो बानि सखि बिसरे नेननि चीर || ११५ ॥ 
मगज मीन खंजन सकल उपमा रही लजाइ । 
छल बल कामिनि काम गन लजे भजे सुख पाइ ॥ ११६ ॥ 
अलबेली के नेन की उपमा कहिये कौन । 
देखि देखि शोभा नवल जित तित रही जु मौन ॥ ११७ ॥ 
लीला नेत्र विलास यह पूरन भई रसाल । 
अपु कौतुक में लुभि रहे श्री राधाबळभलाल ॥ ११८ ॥ 

लीला नेत्र विलास कों जे गावैं दिन रेन । 
तिनके उर नेननि लसैं अलकलड़ी के नेन ॥ ११९ ॥ 
संवत सत सत्रह परे साठ अठारह चार । 
माघ मास की अष्टमी कृष्ण पक्ष शुभ वार ॥ १२० ॥ 
अलकलड़ी श्री बाल के नेन छवीले छेल । 
अनन्यअली के नैन में बसौ नसौ सब फैल ॥ १२१ ॥ 
दोहा नेत्र विलास के इकसत पर बाईस । 
अनन्यअली के उर बसो श्री वृंदावन ईश ॥ १२२ ॥ 


इति लीला नेत्र विलास संपूर्ण की जय जय श्री हरिवंश ॥| ७१ ॥ 

श्री प्रेमी रसिक अनन्य कुल ईशनि के ईश सिरमौर सकल 
अवतारनि के अवतारी निकुंज विलासनि के हंस श्री तारासुत श्री 
रुक्मिणिपति श्री हरिवंश चंद्र निर्मल अकलंक अखंड नित्य अनूप 
मंजुल सर्वोपरि विराजमान श्री हितचिंतक चेरी सदा रहत हैं नेरी श्री 
हरिवंशी श्री वंशी सखी श्री सुरतानंद की अति सुखदाई मन भाई ऐसे 
श्री व्यासनंदनो जयति ॥ 


दो० श्री व्यासनंद आनंद निधि परम रसिक शिरमौर । 
तिनके पद पंकज हिये बसौ नसौ सुख और ।। १ ।| 
श्री राधाबल्लमलाल कों सुमिरौं नित चित लाय । 


निर्मल होइ" तन मन वचन सर्वोपरि सुखदाय ।। २ ।। 
तिहि बल श्री हरिवंश के चरन सरोज रसाल । 
बंदौं नित चित लायकैं जिनकों बंदत लाल ॥ ३ ॥ 
तिहि बल ते वरनों कछू दंपति दरस विलास । 
जिनकी छवि के दरस ते भूलत सुख-दुख रासि ।। ४ ।। 
कुटिल अलक की छवीली छवि निरखत मोहन छैल । 
बिनु उद्यम अनयास ही भूल्यौ छल बल फैल ।। ५ || 
नवल रूप छवि नव नवल उपजत छिन छिन माँहि। 
मेरी मति३ गति थोर अति कयौं कै ' वरनी जाँहिं ।। ६ ।। 
छेल छवीली कृपा बल कछुक कहें उर लाइ । 
रसिक अनन्यनि दया ते मन आनंद बढाइ ॥| ७ ।। 


१ पाठा० ह्वै २ दर्शन से ३ पाठा० श्रुति (संभवतः वाणी अर्थ में) ४ किस प्रकार से 

महा मनोहर मणिनु कौ रंगमएल झलकाँति । 
मंजुल चित्र विचित्र कल विविध खेल की पाति ।। ८ ।। 
प्रफुलित द्रुम अरु बेलि पर ' रेंग रेंग भृंग विहंग । 
तिनके चित्रनि देखिकै लजत सु कोटि अनंग ।। ९ ।। 
रेंग रॅंग पिंजरा मणिन के तिनमें खग रेंग रंग । 
तेऊ रंग सु महल में बंधे रहत तिन संग ॥ १० ॥ 
काम कहानी कहत वर कोऊ प्रेम पहेलि । 
कोऊ रस जस गावहीं कोऊ सुरत सु केलि ॥ ११ || 
तिनमें मंजुल सेज पर राजत श्यामा श्याम । 
सब निशि कसि कसि भुजनि मृदु विलसे केलि सु काम ।। १२ ।। 
मगन ओट कोटिन सखी निरखत केलि नवेल । 
दंपति के सुख रसद में सबके नेन छकेल ॥ १३ ॥ 
इहि सुख में जानी नहीं बीति गई सब रैन । 
उठे सु भोर किशोर विवि मते प्रेम रस मैन ।। १४ ।। 
सुरत रंग में रेंगि रहे अँग अँग केलि रमेल । 
लटपटे पलटे चीर * कल छवि की भीर नवेल ॥ १५ ॥। 
अलसाने वच अटपटे नेन सिथिल अलसाँय । 
अलसत अँग अँग मोरहीं बारंबार जँभाय ॥ १६ ॥ 
अनन्यअली अंगुरिनु चुटकि छवि की बलेया लेत । 
छेल छवीली बानि पर चित वित वारे देत ॥ १७ ॥ 
अंग अंग पर छवि फवी सुरतरंग सिंगार । 
अद्भुत शोभा बानि कों मोहन रह्यौ निहार ॥ १८ ॥ 


१ पाठा० के २ वस्त्र 

दरसत तरसत केलि कों सरसत अंगनि अंग । 
परसत ललचत मिलन कों उपजत कोटि अनंग ॥ १९ ॥ 
पुनि पुनि चाहत करन कों सुरत विहार रसाल । 
मते मेन लंपट नृपति रसिक लाड़िली लाल ॥ २० ॥ 
राग रागिनी सखी विवि १ गावत नव नव केलि । 
सुनि सुनि दंपति पुनिहि पुनि चहत करन रति केलि ॥ २१ || 
तब इक सखि मणि थार में लाई मंगल भोग । 
माखन मिश्री मधुर मृदु मोदक रितु रुचि जोग ।। २२ ॥। 
ख्वाइ प्याइ अंचवाइ जल कोमल बीरी ख्याइ । 
सो प्रसाद सखियन लियौ अद्भुत सुख वरषाइ । २३ ॥ 
मंगल की करि आरती मंगल भयौ अपार । 
जे जे कहि छवि रूप पर चित वित डारे वार ।। २४ ॥ 
मंगल रूप अनूप में छके सखिन के नेन । 
अनन्यअली हित बानि यह रंचक कहत बने न । २५ ॥ 
स्नान करन कौं उठि चले जुगल छवीले छेल । 
महकन अंगनि की सु छवि रही दसौं दिशि फेल ॥ २६ ॥ 
प्रफुलित रँग रेंग बेलि द्रुम ओर विविध फुलवार । 
विकसत कल कुसुमावली मधुर भॅवर गुंजार ।। २७ || 
सो शोभा देखत चलत कहुँ कहुँ ठढ़े होइ । 
विकसनि कुसुमनि दरसहीं चलन करत चित कोइ ॥ २८ ।। 
विकसनि महकनि कुसुम की लपटनि कल द्रुम बेलि । 
गावनि २ भृंग विहंग की झलकनि नवल नवेलि ॥ २९ ॥ 
नव नव शोभा दरसहीं तरसत करन सु खेल । 
बतबतात मुसिकात बिच सकुचत रस में झेल || ३० ॥। 
१ राग और रागिनी दोनों ही सखी रूप से २ पाठा० गावत 

बाल लाल के हाल इक निरखत सकल सहेलि । 
करत हास परिहास सब रूपानंद छकेलि ॥ ३१ ॥ 
छेल छवीले रसिक विवि रस बस मैन छकेलि । 
छैल छवीली सहचरी छकी सु रूप नवेलि ॥ ३२ ॥ 
विकसनि कुसुमावली की प्रगट करत गन भाइ । 
मनो भोर ही उनींदे उठे मत्त अलसाइ" ॥ ३३ ॥ 
विकसनि दल फल फूल मनु जागे सकल जॅमाइ । 
चपल करत खग अलि मनों मुरि मुरि तन अलसाय २ || ३४ ।। 
विविध बेलि द्रुम फूल दल खग मृग अलि छवि पाँति | 
छेल छवीले जुगलवर देखि देखि किलकॉति ॥ ३५ ॥ 
विविध भाँति फुलवारि की शोभा नव नव भीर । 
देखत दंपति सखी सब आये जमुना तीर ॥ ३६ ॥ 
भानु कांति * मणि सौं खचे श्री जमुना के कूल । 
चौंध कौंध मृदु होत कल देखत नेना फूल ।॥ ३७ ॥ 
जमुना सखि ने कुसुम की रची सेज सुखदाइ । 
तीर नीर ते उच्च कछु तलप अनूप बनाइ ॥ ३८ ॥ 
तिन पर बैठे छविनि सौं अलकलडे लडकाइ । 
शोभा में शोभा बढ़ी शोभा कही न जाइ ॥ ३९ ॥ 
जल सों कछू उतंग प्रिय बैठी पग लटकाइ । 
चरन कमल करतल ४ अरुन मंजुल कल झलकाइ्‌ || ४० || 


१ कुसुमों का विकसित होना 'खिलना' मानों इन भावों को प्रकट कर रहा है कि सुरतमत्त 
अलसाते हुए श्यामा श्याम उनींदे-अरद्धनिद्रित अवस्था में उठकर चले आ रहे हैं । २ इसी 
प्रकार नव पल्लव फूल और फलों की उत्फुल्लता तथा खग भौरों की चपलता भी यही भाव प्रकट 
कर रही है मानों श्यामा श्याम के साथ जगकर ये सब भी सुरत केलि का दर्शन करते रहे 
हें- इसीलिए ये सब जॅभाई जेसी लेते हुए तथा तनों को मोड़ मोड़कर अलसा रहे हैं । ३ सूर्य 
कान्त ४ पाठा० तलकर 

पद कमलनि तल अरुनिमा झाँई जल में छाइ । 
भयो अरुन वन १ झलमले शोभा कही न जाइ ॥ ४१ ॥ 
मानहुँ रितु सु बसंत ने दयौ गुलाल उडाय । 
किधौं भूप अनुराग ने अपनों पट ओढ़ाय २ ॥ ४२ ॥ 
किधों लड़ेती चरन ते उमड़ि चल्यौ अनुराग । 
ताही की सलिता चली भली रली रस पाग ॥ ४३ ॥ 
किधौं मंजु अनुराग मणि गिरि ते परम रसाल । 
तिनते यह सरिता चली ताते शोभित लाल ॥ ४४ ॥ 
अद्भुत झॉई नीर की परी सबनि पर आन ' । 
मनु अनुराग समुद्र ते निकसे करि स्नान * ॥ ४५ ॥ 
नख चंद्रन की चाँदिनी तिन बिच फैली सोइ । 
चंद वृंद मनु छविनु के झलमल झलमल होंइ ॥ ४६ ॥ 
मनु अनुराग समुद्र में छवि चंद्रावलि वृंद । 
त्रीडत लडकत मोद सों समात न उर आनंद + || ४७ ।। 
सो यह नव नव छविनि की शोभित मंजुल भीर । 
निरखत मोहन लाड़िलौ भूले नेननि चीर ॥ ४८ ॥ 
मोहन सोहन भूल सौं देखत रह्यो लुभाइ । 
सोचत लोचत मनहिंमन अति अचरज चित लाइ ॥ ४९ ।। 
कितते सरिता अरुण कल आई छिन इक माँहिं । 
क्रीडत छवि चंद्रावली छवि कौ ओर सु नाँहिं ॥ ५० || 
मीन नवीन सु क्रीड़हीं चंदनि संग चकोर । 
रूप सुधा रस पीवहीं रुचि को ओर न छोर ॥ ५१ ॥ 


१ जल २ पाठा० निजु पट दियौ उढ़ाय ३ पाठा० जाइ ४पाठा. स्नान कराइ ५ पाठा. नहिं 
समात आनंद ६ रस में निमग्न होकर ७ विचार करते हैं 

ऐसें सोचत मनहिं मन मोहन अरु सखि भीर । 
छके रूप छवि नवल में बिसरे नेननि चीर ॥ ५२ ॥ 
देखत मूरतिवंत छवि रूप कामिनी काम । 
फूल भूल सोंदर्यता चातुरता सुख धाम ॥ ५३ ॥ 
मोहनता अरु मधुरता मादक छल बल फैल । 
निशि दिन षटरितु प्रेम रस नेह नवलता छेल | ५४ ॥ 
शोभा लज्जा खेल गन अरु अनुराग अनंद । 
उज्ज्वलता अरु अरुणता झलमलात छवि वृंद ॥ ५५ ॥ 
देखि देखि ये सकल छवि रहीं लुभाइ सु भूल । 
अरुन वरन सब है गये रहे नेन कल फूल ॥ ५६ ॥ 
एक रंग सबके भये भये एक से हाल । 
मानों नेन चकोर गन परे छविन के जाल ॥ ५७ ॥ 
अलकलड़ी श्री लाड़िली बैठी सहज सुभाय । 
तिन अंगनि की छवि नई कही लही नहिं जाय ॥ ५८ || 
कुचित कच मुख चंद पर रहे छविन सौं झूमि । 
तिनमें चलत कटाक्ष कल करत लाल पै धूम ॥ ५९ ॥ 
अलक ओट ह्वै लाडिली चितवत पिय की ओर | 
देखत गति कल लाल की बंक दुगनि की कोर ॥ ६० ॥ 
अलकनि बंधन ओट ह्वै पिय तन देखत बाल । 
अनन्यअली सो छवि निरखि कहत निहाल निहाल ॥ ६१ || 
कहा कहों सखि नेन छवि अति छवि सों चपलाँइ । 
मनों अलक छवि जाल में छवि खंजन अकुलाँय ॥ ६२ ॥ 


सो सागर उमडे चले लाल लाल सब कीन ॥ ७३ ॥ 


१ पाठा० नहीं २ पाठा. शोभियत ३ जल ४ वृन्दावन 

छवि खंजन छवि जाल में अरुझे नाहिंन थोर । 
उड्यो चहत उडि सकत नहिं बॅधे लाज की डोर ॥ ६३ ॥ 
तरु तमाल कल श्याम पर बैठ्यो चहत विहंग । 
फटफटात हें उड़नि कों तरफरात अँग अंग ॥ ६४ ॥ 
किधौं रसिक पिय सूर सों रच्यौ नेह १ संग्राम । 
अलक श्रवण की ओट ह्वे लरत नैन अभिराम ॥ ६५ || 
छवि के सर वर छूटहों छिन छिन कोटिन कोटि । 
डिगत नहीं तउ सूर पिय लहत गहत गन चोट ॥ ६६ ॥ 
किधौं सनेही लाल कौं देत लेत सुख कोटि । 
अलक श्रवण की ओट ह्वै खान देत छवि पोटि ।| ६७ ।। 
सकल सखिन अपु लाल तन चितवति इहि विधि बाल । 
अलक जाल में शोभहीं२ अद्भुत नेन विशाल ॥ ६८ ॥ 
तबही मेना लाल कौं बैना कहत रसाल । 
देखो प्यारी नेन छवि और अलक छवि जाल ॥ ६९ ॥ 
मेना के बैना सुने चौकि परे अँग अंग । 
जागि परे मनु नींद ते छके नैन छवि रंग ॥ ७० ॥ 
देखि प्रिया मुख ओर पिय कहत बाल कों बेन । 
सुनि हो परम उदार जू सकल सुखनि की ऐन ॥ ७१ || 
तुव पग तल की अरुणिमा फैलि रही मधि नीर । 
अरुन वरन वन ३ वन भयौ अद्भुत छवि की भीर ॥ ७२ || 
तुव करतल कल विमल ते मनु अनुराग नवीन । 


[ ६३७ 

देखत मेरे नेन ही भये मीन छिन माँहिं । 
औरौ लोचन सखिन के जलचर थोरे नाँहिं ॥ ७४ ॥ 
और अचंभौ भयौ कल सुनहु लडेती भाम । 
जमुना मनु अनुराग कौ सागर अति अभिराम || ७५ || 
निर्मल कल जल झलमले चौंध कौंध मृदु होइ । 
तुव पग नख चंद्रावली तिहि मधि झलकत सोइ ॥ ७६ ॥ 
मनु अनुराग समुद्र में छवि चंदन की पॉति । 
झलमल झलमल होत मनु स्नान करत लडकाति || ७७ || 
प्रगटत छवि चंद्रावलो छिन छिन और ओर । 
कितते उपजत जात कित इती बडी कित ठौर ॥ ७८ ॥ 
त्यों त्यं मेरे नेन ते प्रगटत अगन १ चकोर | 
रूप सुधा रस पीवहीं तृष्णा नाहिंन थोर ॥ ७९ ॥ 
जित जित छवि चंद्रावली चली जात लडकाँति । 
तित तित संगहि जात हैं नेन चकोरनि पाँति ॥ ८० ॥ 
छोटे से तुव पद कमल अँगुरिनु मुदु कल छोट । 
तिनमें क्यों कै ? रहें छवि चंद्रावलि की कोट ' ॥ ८१ ॥ 
मेरे दोऊ नेन री इनहूँ ते अति छोट । 
कैसें इनमें रहत हैं त्रिषित चकोरनि कोट ॥ ८२ ॥ 
छोटी छोटी ठौर यह चंद चकोर अनंत । 
प्रगटत नव नव छिनहिं छिन चले जात अगनंत ॥ ८३ ॥ 
तुव नख चंद्रनि वृंद सँग मेरे नेन चकोर । 
क्रीडत वन अनुराग में फेलि रहे चहुँ ओर ॥ ८४ ॥ 
१ अगनित २ किस प्रकार से ३ करोड़ों छवि चन्द्रों की पंक्तियाँ 

चंद चकोरनि संग ही देखत ज्यों वन माँहि । 
ऐसें तुव सँग लाड़िली देखत हौ के नाँहिं १॥ ८५ ॥ 
वचन रचन सुनि लाल के बाल समुझि सकुचाइ । 
चरन दुराये चीर में मंद मंद मुसिकाइ ।। ८६ ॥ 
वचन रचन सुनि लाल के मंद हँसी सुकुमारि | 
मानों छवि पचरंग के पिय को किये सिंगार ॥ ८७ ॥ 
पचरँग छवि मुसिकान की सो फैली जल माँहिं । 
रँग विरंग तन वन भयौ शोभा थोरी नॉहिं ॥ ८८ ॥ 
सो पचरॅंग छवि देखिकै छक्यो छवीलो छेल । 
भई चकोरन कीं सु गति भूल्यौ छल बल फैल ॥८९॥ 
चिते छवीली लाल तन और सखिन की ओर । 
रंग विरंग सु देखिकैं ह्वै गये नेन चकोर ॥ ९० ॥ 
अपनी कल छवि मोहनी तिनकी अद्भुत भीर । 
देखत मोहन मोहनी बिसरे नेननि चीर ॥ ९१ ॥ 
देखत मोहन मोहनी रहीं सकल सखि भूल । 
मनों नेन कमलावली रहीं? छविनि सों फूल ॥ ९२ ॥ 
कमल कमल में तीन रेंग तारे कारे भृंग । 
कंजन तजि तजि आवहीं भँवर निकर रँग रंग ।। ९३ ॥ 
तब सबके मुख कमल पर बैठे १ भृंग गन आइ । 
तव सब चौंकि परे अधिक अंग अंग चपलाइ ॥ ९४ ॥ 
बाल उताल * सु लाल उर लपटी मूँदे नेन । 
सटपटानि चपलानि छवि अद्भुत कहत बने न ॥ ९५ || 


१ जिस प्रकार वन में तुम्हारी नख चंद्रावली के साथ साथ मेरे नेत्र चकोर वन की शोभा 
देखते फिरते हैं वैसे ही आप भी देखती हो या नहीं ? २ पाठा० रहे ३ पाठा . लगे ४ शीघ्रता 
पूर्वक 

अद्भुत सो छवि देखही महा रसीलो लाल । 

प्रेम नीर दुग झलमले छलछलात छवि ताल ॥ ९६ ॥ 
धनि धनि कृत कृत मानहीं आनेंद उर न समाइ । 

गोरी भोरे सहज ही मो हिय सों लपटाइ ॥ ९७ ॥ 
यह छवि सखि सखि सों कल्ले जानत दृग मन लाल | 
अनन्यअली-के नेन कों फवी यह लूट रसाल ॥ ९८ ॥ 
लपटी पिय हिय लाडिली घत मत अँगन प्रवीन । 

अपने प्यारे लाल की आशा १ पूरन कीन ॥ ९९ ॥ 
रस बस कसि कसि भुजनि मृदु रही बाल लपटाइ । 
भंवरनि डर मिस २ लाल कों सुख दे ले मनभाइ+ ॥ १०० || 
मन मन अटके जुगलवर यह हितचिंतक जान । 

चलहु जहाँ गंभीर जल सब मिलि कीजे स्नान || १०१ ॥ 
तब सब भॅवर जु जाहिंगे गहिरे गोता लेहु | 

केलि करो जल मॉँहिं दोउ मो नेननि सुख देहु ॥ १०२ ॥ 
वचन रचन निजुसखी के सुनि पिय हिय ते छूटि । 

नेन मूँदि रहो लाडिली सो छवि फवि पिय लूटि ॥ १०३ ॥ 
भोरी दृग मूँदे रही खुले लाल के नेन । 

छक्यौ छवीलो देखि छवि शोभा कहत बने न ॥ १०४ ॥ 
वंशी के अंशनि दिये कोमल कल भुज दंड । 

विमल नवल छवि चंद से जुरे गंड सों गंड ॥ १०५ ॥ 
भोरी भँवरी डरनि सौं रही मूँदि कल नैन । 
झलकैं चपल सु पलक में४ सो छवि कहत बने न ॥ १०६ ॥ 


१ पाठा० अभिलाषा २ बहाने से ३ मन भाये ४ पलक चापल्य में वे नेत्र झलक रहे हैं । 

रूप सुधा सब १ रसिक सखि पीवत पलक पसार । 
अनन्यअली हित छविनि पर चित वित डारे वार ॥ १०७ ॥ 
इहि विधि जमुना में चली स्नान करन सुकुमारि । | 
लजित बलित इहि बानि पर कोटि कोटि रति मार ॥ १०८ ॥। 
संग चकोर किशोर पिय सखी चकोरी वंद । 
गोरी को मुख झलमले नवल रूप को चंद ॥ १०९ | 
अलकलड़ी लडबाबरी गोता जल में लीन । 
लीनों गोता संग ही रसिक सु लंपट मीन ॥ ११० ॥ 
छवि दामिनि घन घन मनों संग छविनि के चंद । 
स्नान करत मन मन झरत नव नव शोभा वृंद २ ॥ १११ || 
गोता ले ले लाडिली निकसत विकसत नेन । 
चंचल चितवति सब दशा सो छवि कहत बने न ॥ ११२ ॥ 
चपलनि खुलनि सु नेन की नव नव छवि की भीर । 
दरसत तरसत लाड़िलो सुधि नहिं रहत शरीर || ११३ ॥ 
नव नव छवि श्री बाल की करत लाल पर धूमि | 
खुले नयन कल कमल से देखि देखि छवि घूमि ॥ ११४ ॥ 
झीने झीने चीर मृदु लगे पगे तन माँहिं । 
तिनमें अंगनि झलमलें तिनकी उपमा नाँहिं ॥ ११५ ॥ 
केलि रमेल नवेल कल अंग अँग सुखद रसाल | 
प्यारे के उर नेन में चुमे छविन के जाल ॥ ११६ ॥ 


१ पाठा० सो २ वे दोनों मन मन से स्नान कर रहे हैं और नव नव शोभा समूहों की झरी लगा 
रहे हैं अर्थात्‌ उनका मन उस छवि वर्ना से भींज रहा है । 

नख शिख अंगनि दरस कों तरसत सरसत लाल | 
कौन भाँति निरखों सबै प्रिय के गात रसाल ॥ ११७ ॥ 
तब इक घत मत मन करयौ १ लंपट रसिक नरेश । 
जिनमें खेल नवेल अरु निरखों अंग सुदेश ॥ ११८ ॥ 
निर्त करें दल कमल पर सोई परम प्रवीन । 
वचन रचन सुनि लाल के बाल नचन मन कीन ॥ ११९ ॥ 
भोरी गोरी लाल की चोरी समझी नाँहिं । 
नवल विमल अँग दरस को मिस कीने मन माँहिं ॥ १२० ॥ 
गोरी भोरी कंज पर चढी बढ़ी छवि भीर । 
मोहन अंगी मोहनी तन में दिखत न चीर ॥ १२१ ॥ 
सनमुख पंकज पर चढ्यो मोहन लंपट लाल । 
बदि बदि वारी निर्तहीं निरखत अंग रसाल || १२२ ॥ 
निर्त करत दल कमल पर रही नवल छवि फेल | 
अद्भुत सो बानिक निरखि छक्यौ छवीलो छैल ॥ १२३ ॥ 
सो छवि को सखि कहि सके जानत नेना लाल । 
कहिये लहिये कौन सों होत सु नव नव हाल ॥ १२४ ॥ 
छकनि थकनि नव २ लाल की देखत मुसिकत भाम । 
हंसत लसत कल वच कहत हारौ प्यारी श्याम ॥ १२५ ॥ 
अंग अंग की झलकता निर्मलता छवि वृन्द । 
सुंदरता अरु नवलता चंचलता रस कंद ॥ १२६ ॥ 
मोहन सोहन मदन रत ३ गुन गन भरे रसाल | 
यह सुख छवि कवि को कहे लिख्यौ लाल के भाल । १२७ || 


१ पाठा. करी २ पाठा० ता ३ मदन केलि में निरत 

के यह लूट अटूट वर फवी सखिन के नेन । 
यह छवि देखत ही बने रंचहु कहत बने न ॥ १२८ ॥ 
हारयौ कहि कहिकै प्रिया हँसति लसति लडकाइ । 
देखो अब तुम निजुसखी रह्यो लाल अचलाइ ॥ १२९ ॥ 
ऐसें कहिकैं लाड़िली कूदि परी जल माँहिं । 
खेलत खेल अनेक जल बूडत उछरत जॉहिं ॥ १३० ॥ 
गोता लै निकसी हँसी देखत गति रति लाल । 
अँकवारी प्यारी भरी करी श्याम की माल ॥ १३१ ॥ 
चुंबत मुख सुख नेन प्रिय अधर सुधा रस प्याइ | 
सावधान पिय कों कियो उर सों लियो लगाइ ॥ १३२ ॥ 
नेन चेन तौलों रहे जोलों प्रियहि निहार । 
जब प्यारी जल मधि धसे तब नहिं रहत सँभार ॥ १३३ ॥ 
नेनि में निजुसखी सों हा हा खात सु लाल । 
यह सुख हौं तुमते लहौं परम कृपाल दयाल ।। १३४॥ 
सुधि जिन करौ सिंगार की स्नान करों जल माँहिं । 
यहे समै छवि अंग की कबहुँ दरसी नॉहिं' ॥ १३५॥ 
नेनन सैननि निजुसखी कहत लाल सों बेन । 
दरसाऊँ सुख और वर सो सुख कहत बने न ॥ १३६ ॥| 
बहुत भली श्री निजुअलो सोई करो उताल । 
परम प्रवीन कृपाल तुम मोह्‌ कियो निहाल ॥ १३७ ॥ 


१ हित सखी जू ने प्रीतम श्याम से शृंगार कुंज में चलने का संकेत किया तो प्रीतम श्याम 
ने कहा कि तुम शृंगार की बात मत सोचो, अभी तो मै छवि-जल में स्नान ही कर रहा हूँ । 
इससमय मै प्रिया जी के अंगों की जो शोभा देख रहा हूँ वह मैंने कभी भी नहीं देखी है । 

नेननि सैननि में कियो मतो सखी निजु लाल । 
यह चोरी समुझी नहीं गोरी भोरी बाल ॥ १३८ ॥ 
निकसौ जल में ते प्रिये कीजे वर सिंगार । 
वंशी के वच सुनत ही निकसी अति सुकुमार ॥ १३९ || 
चलत जघन जल पेलिकैं हँसति लसति लडकाइ । 
सो छवि फेलत और सब अंग अंग झलकाइ ॥ १४० ॥ 
जमुना की छवि कह कहौं भयौ विविध रेंग नीर | 
अंग अँग रंग सुगंध सब धोय गये छवि भीर १ ॥ १४१ || 
छलक छवीली निकसि कैं ठाद्लै जमुना तीर । 
नव नव शोभा छविन की भइ चहँ दिशि भीर ॥ १४३ ॥ 
छेल छवीली सहचरी निकसि खरीं चहुँ ओर । 
मध्य छवीले छेल विवि ठढ़े छवि नहिं थोर ॥ १४४ ॥ 
वन में तन प्रतिविंवहीं झलमल कहत बने न । 
सो छवि रसना कयौं कहे जाने सखियन नेन ॥ १४५ ॥ 
झीने भीने चीर मृदु तन में दिखियत नाँहिं । 
टपकत वन २ कन तननि ते झलकत वन कन माँहिं ३ || १४६ || 
मानों छवि-घन-दामिनो छवि मुक्ता बरसंत । 
नेन मराल सु लाल के पान करत तरसंत ॥ १४७ ॥ 
कवि० पटनि की लपटता वन कन टपकता, 

अंगनि की झलकता उपमा लजात हे | 
विमलता चपलता छविनि की नवलता, 

प्रीतम की छकनता देखि न अघात है ॥ 


१ यमुना के द्वारा धोये गये श्यामा श्याम के प्रत्यंग का सुगंध युक्त रंग उसमें मिल जाने से यमुना 
जल की अपार छवि बढ़ गई है । २ जल ३ वृन्दावन के झलमलाते हुए रज कणों में . 

नेननि की दरसता मन मन तरसता, 
रस की उमडता न उर में समात हे । 

लोचन अनन्यअली निरखनि भाँति भली, 
ललकन बढ़ि चली अति तरलात है ॥ १४८ ॥ 


दो० मोहन अंगी मोहिनी अति ही मंजुल रूप । 
सैना छवीली छविनि की एक ते एक अनूप ॥ १४९ ॥ 
इत मोहन नैना लिये सैना ललक अपार १ | 
करत जुद्ध जु छवीली सौं लूटत पलक पसार | १५० ॥ 
इत सु छवीली अंग ते छवि सेना निकसंत । 
त्यों त्यों छवीले नेन कों सूर चढत विकसंत २ || १५१ ॥ 
छवीली छवि दृग लाल मिलि करत युद्ध समतूल | 
हार जोत समुझत नहीं बढ़त चौगुनी फूल ॥ १५२ ॥ 
अद्भुत यह संग्राम कल देखत सखि चख कोटि । 
लूट मचाई साह ? ने लूटत छवि की पोटि ॥ १५३ ॥ 
कोटि कोटि पोटरिनु छवि लूटत पलक पसार । 
अनन्यअली हित युद्ध पर चित वित डारे वार ॥ १५४ ॥ 
श्री हितचिंतक सखी ने बीच कियौ सुखदाइ ४ । 
रचे विविध सिंगार कल विजन विविध खवाय ॥ १५५ ॥ 
जल सुगंध अंचवायकैं कोमल बीरी ख्याइ । 
सो प्रसाद सब सहचरिनु लियौ परम सुख पाइ ॥ १५६ ॥ 


१ इधर मोहन श्याम अपने नेत्रों में ललक की अपार सेना लिये हुए हैं २ वैसे वैसे छवीले के 
नेत्रों को और अधिक शूरता चढ़ती जाती है और वे अधिकाधिक विकसित होने लगते हैं । 
३ धनी ४ इसी बीच हितचिंतक सखी ने एक सुखदाई कार्य किया 

सभा सदन कल लतनि को तामें बैठे आइ । 
वंशी ने करी आरती शोभा कही न जाइ ॥ १५७ ॥ 
चौंधि कोंधि मृदु होत कल झलमलानि छवि भीर । 
निरखत मोहन लाडिलो बिसस्यौ नेनन चीर । १५८ || 
जै जै सब सहचरि कहें आनद उर न समाइ | 
अनन्यअली हित बानि पर चित वित दये लुटाइ ॥ १५९ ॥ 
मते मेन रस बस उभय सेज महल में आइ । 
अद्भुत तलप सुहावनी पौढ़े विवि सुखदाइ ।॥ १६० ॥ 
उर सों उर मुख मुखनि शशि नेननि नेन चकोर | 
रूप सुधा रस पीवहीं तृष्णा को नहिं ओर ॥ १६१ ॥ 
रूप सुधा रस पीवहीं सखो चकोरी वृन्द । 
रूपामृत वरषत सुधा गौर श्याम मुख चंद ॥ १६२ ॥ 
मगन ओट कोटिन सखी कीने नेन चकोर । 
रूप सुधा रस पीवहीं तरसत तऊ न थोर ॥ १६३ ॥ 
चरन सरोज पलोटहीं अनन्यअली उर लाइ । 
मुदु अँगुरी चुटकावहीं सुख में सुख उपजाय ॥ १६४ ॥ 
इहि विधि भातिनु भाँति गन कीने दरस विलास | 
मो मति थोरी कयौं कहे नव नव छवि की रासि ॥ १६५ ॥ 
अलकलड़ी की मोहनी अलक छविन के माँहिं । 
अमित कलप लौंनिरखि पिय छिन सम जानें नाँहिं ॥१६६ || 
मोहन निरखत अलक छवि गये कलप गन बीति । 
मानत नहिं इक पलक सम यहे रसिकता रीति ॥ १६७ ॥ 

लीला दरस विलास को जे गावें चित लाय | 
गोर श्याम के रूप कों ते नित नित दरसाँय ॥ १६८ ॥ 
संवत सत्रह सौ परे साठ अठारह चार । 
माघ मास की त्रयोदशी शुक्ल पक्ष शुभ वार ॥ १६९ ॥ 
ता दिन रंग सु महल में लीला पूरन कीन । 
अक्षर रूप समुद्र में क्रीडत मोहन मीन ॥ १७० ॥ 
दोहा इकसत पर भये इक्यावन पर बीस | 
अनन्यअली के उर बसो श्री वृन्दावन ईश ॥ १७१ | 


इति लीला दरस विलास संपूर्ण की जय जय श्री हरिवंश ।॥ ७२ ॥| 


चन्द्र लता लीला 

श्री प्रेमी रसिक अनन्य कुल ईशनि के ईश ईश्वर नागर कुल 
नरेश श्री हरिवंश चंद्र निर्मल अकलंक अखंड नित्य सकल अवतारनि 
कौ अवतारी सकल ब्रह्मांड अरु चौदह लोकनि में प्रकाशित श्री तारा 
जू को लाडिलौ लाल अति अनूप मंजुल सर्वोपरि विराजमान परम पूज्य 
परम रसीली हँसीली सुखदायक श्री हरिवंशी श्री वंशी सखी सकल 
सखीन की महाराजा मुकटमणि श्री दंपति की हितकारी जीवनिमूरि 
प्रान हू ते प्यारी छिन एक होत न न्यारी पहिरें कल झूमक सारी ऐसे 
श्री व्यासनंदनो जयति ॥ श्रीवृन्दावन चन्द्र निकुंज नरेश कोटि कोटि 
चंद झलमलैं परम रसीले हँसीले छेल छवीले चिकनिये मनमोहने ऐसे 
श्री राधाबल्लभो जयति ॥ 


दो० चंद्र मुखी श्री प्रिया के बंदौं पद नख चंद । 
जिनकौं देखें जीवहीं श्याम चकोर सु १ चंद ॥ १ ॥ 
हिये २ बसत श्री हरिवंश के चरन कमल सुखधाम । 
बंदौं नित चित लाइकें जिनकों बंदति श्याम || २ ।। - 
इहि बल ते कछुवक३ कहीं अद्भुत दुति तन बाल । 
जिन पग नख दुति छटा सों तम सम रवि शशि माल।। ३ ।। 
चंद्र लता श्री लाडिली नवल किशोर चकोर । 
पीवत जोवत छवि सुधा तृष्णा को नहिं ओर ॥ ४ ॥ 
चंद्र लता द्रुम झलमलें मंजुल महल निकुंज । 
इक इक दल की झलक सम होत न रवि शशि पुंज ।। ५ ।। 
चंद वृंद निंदित किये खग मग अलि तन कांति । 
चंद कांति मणि सों खची अवनी मुदु झलकॉति ॥ ६ ॥ 


१ पाठा० चकोरा २ पाठा० यह ३ थोड़ी बहुत 


चन्द्र लता लीला 


वरषत रूप सुधा सबै पीवत जिवत चकोर । 
नव नव रचना झलमले शोभा कौ नहिं ओर ॥ ७ ।। 
तिनमें सेज सुहावनी चंदन की झलकंत । 
चंद वृंद सम होत नहिं ऐसी मृदु चमकंत ॥ ८ ॥ 
विविध सुगंध पराग सौं खचित रचित मृदु चीर । 
बसत लसत तिहि सेज पर गौर श्याम छवि भीर ।| ९ ।। 
विलसत विलसत छिनहिं छिन जात न जानी रेन | 
उठे प्रात सब रात के जगे पगे रस मेन ॥ १० ॥ 
गौर श्याम कल चंद से निर्मल प्रगटे भोर । 
सुरत सुधा रस रूप सौं माते नेन चकोर ॥ ११ | 
वृंद चंद वदनी सखी नेन चकोरनि कोटि । 
रूप सुधा रस पीवहीं ठाढ़ी मगननि ओटि ॥ १२ ॥ 
मानों महल निकुंज में प्रगटे निर्मल चंद । 
फूटि फूटिकें निकसहीं कोमल किरननि वृंद ॥ १३ ॥ 
रूप सुधा रस वरषहीं सबके नेन चकोर । 
पान करत न अघात हें रुचि कौ ओर न छोर ॥ १४ | 
चकचौंधो मृदु ह्वे रहत चपलत सबके नेन । 
व्यौरौ इनकी को कहै यहै दिवस कै रैन ॥ १५॥ 
तन में वन वन में तननि १ झलमल झलमल होत | 
चंद वृंद मनु शरद के निर्मल भोर उदोत ॥ १६ ॥ 
हँसनि लसनि कुसुमावली चंद्रावलि से फूल । 
कुटिल अलक भॅवरावली फूल फूल प्रति झूल ॥| १७ ॥ 


१ पाठा० वन में तन तन में वननि 


देखत नैना दुहुँनि के बिसरे नेननि चीर ॥ २८ ॥ 


१ सारी प्रजा को । यहाँ प्रजा से तात्पर्य सहचरियो से है । 


- चन्द्र लता लीला [ ६४९ 


अंग अग महकात वर महक रही चहुँ ओर | 
कमलनि तजि तजि आवहीं भॅवरावली न थोर ॥ १८ ॥ 
भोरी गोरी डरपिकै लगी पगी उर श्याम । 
सहजहि लंपट लाडिलो पूरत मन के काम ॥ १९ ॥ 
मनों श्याम कल चंद में छिप्यो गौर छवि चंद । 
क्यों न चोगुनो झलमले श्याम चंद छवि वृंद ॥ २० ॥ 
दुति में दुति कल झलमले गौर श्याम वर चंद । 
सबके नेन चकोर वर परत छविनि के फंद । २१ ॥ 
चपलत रसना कहन कों कहत न आवत लेश । 
तरसत नेना दरस कों रूप अनूप सुदेश ॥ २२ ॥ 
नीर सीर वंशी सखी लयौ सुगंधनि भीर । 
आलसजुत दृग दुर्हुनि के अंजुलिनु छिरकत नीर ॥ २३ ॥ 
चपलत नेना दुर्हैने के देखत सखि चित लाय | 
मानौं रूप समुद्र में छवि लहरें छलकॉय ॥ २४ ॥ 
श्रवन सींव लों जात हें लहरें बारंबार । 
बोरत सब परजानि कों १ रहत न कछू सॅभार ॥ २५ ॥ 
के दुग खंजन रूप के छवि फंदनि में आइ । 
फटफटात हें उड़नि कों श्रवननि में अरुझाय ॥ २६ ॥ 
किधों छविनि के मीन दुग तरफरात बिनु नीर । 
के जलचर सर रूप में क्रीडत छवि की भीर ॥ २७ ॥ 
छिरकत जल वंशी सखो निरखत छवि की भीर । 


चन्द्र लता लीला 


कर में झारी रहि गई लगे नेन सों नेन । 
भूलि गई जल छिरकिवौ सो छवि कहत बने न ॥ २९ || 
अनन्यअलो हित बानि छवि कापे वरनी जाइ । 
तिनकों वंशी की सखी (निजु) देखत रहीं लुभाइ || ३० ॥ 
तब वंशी की सखी इक चुटकी दे बलि जाइ । 
सावधान तबही भई पुनि जल कल छिरकाइ ॥ ३१ ॥ 
रतन थाल में धारिकै माखन मिश्री लाइ । 
पहिलें ख्वाई बाल कों पाछे पिय कों ख्वाइ ॥ ३२ ॥ 
अँचवन दै बीरी दई सखियन जूठन लीन । 
कीनी मंगल आरती छवि पर चित वित दीन ।। ३३ ॥ 
डगमगात अरसात हैं अलकलड़ी लडकाइ । 
देखत शोभा कुंज की स्नान करन कों जाँइ ।। ३४ ॥ 
दल दल में दल २ चंद से झलमल झलमल होत । 
सकल कला लै आपुनी शशि गन मनों उदोत । ३५ ॥ 
गौर श्याम सखिजन सबै तिनके मुख सुख चंद । 
वन में सो दुति झलमले वन तन में दुति वृंद ॥ ३६ ॥। 
सुनहु लड़ेती प्रान प्रिय परम चतुर शिरमोर । 
जित जित तुमचलि जात हौ तित तित झलकत और३ ।। ३७ || 
तहा तहाँ कल रूप के विमल चंद उद्योत । 
रुचि सुखदाइक नेन कों चौंधि कौधि मृदु होत ॥ ३८ ॥ 
के अपु पग नख शशिन ते प्राटत दिशि दिशि चंद । 
किधों शरद शशि आपु लै अपनी कलानि वृंद ॥ ३९ ॥ 
१ पत्ते पत्ते में २ समूह ३ और विचित्र ही नयी नयी छवि झलकने लगती हैं 


करो स्नान तुम लाडिली पूरी अपु मन २ आस ॥ ५० ॥ 
१ तुम तो पास में ही खड़ी हो २ पाठा० मम 


चन्द्र लता लीला [ ६५१ 


प्रगटत सुने न भोर ही शरद विमल कल चंद । 
तुव पद नख की ठकुरई नई लगत सुखकंद ।। ४० ॥ 
प्रगट करत शशि रूप के दल फल फूलनि माँहिं । 
अवनि भवन तन झलमलें कहत बनत कछु नाहि || ४१ ॥ 
वचन रचन सुनि श्याम के भाम हँसी मुदु मंद । 
हँसनि, लतनि ते वरषहीं कोटि कोटि छवि चंद ॥ ४२ ॥ 
पान करत पानिप सुधा सबके नेन चकोर । 
तन मन रोम सिरावहीं नहिं जानत निशि भोर ॥ ४३ ॥ 
देखत शोभा कुंज की झलकनि पुंज रसाल । 
आये जमुना तीर पर ठाढ़े ललना लाल ॥ ४४ ॥ 
शशि वदनी सब सहचरी ठाठीं जमुना तीर । 
प्रतिविवित जल थलनि में झलमलानि छवि भीर ॥ ४५ ॥ 
चंद वृंद कल खंभ से जल थल में झलकंत । 
झलमल झलमल होत दुति छवि तरंग झलकंत || ४६ ॥ 
चौंधि कोंधि कोमल महा रूप सुधा वरषंत । 
पीवत जीवत सबनि के दृग चकोर हरषंत ॥ ४७ ॥ 
जमुनासखि कों कहत हें गोरी भोरी बैन । 
मधुर मधुर आरस भरे वचन रचन सुखदैन ।। ४८ ॥ 
तुव जल तन सरिता कहाँ नेरे दिखियत नॉहिं । 
वेगि चलौ जमुनासखी स्नान करों तिहि माँहिं। ४९ ॥ 
मेरे जल तन प्रवाह के ठाढ़ीं तुम ही पास १ | 


चन्द्र लता लीला 


कित तेरो जल तन प्रवाह कहत कहा तू भूल ? । 
चंद वृंद के खंभ यह झलमल होत अतूल ॥ ५१ ॥ 
तुम्हरे मुख ते प्रगटहीं नवल रूप के चंद । 
जल थल में सो झलमलें शशि से खंभा वृंद ॥ ५२ ॥ 
मेरे जल तन प्रवाह में स्नान कराऊँ बाल । 
नीके तब जानी परे परसत नीर रसाल ॥ ५३ ॥ 
मंद मंद मुसिकाइकैं जमुना सों लड़काइ । 
चलहु करावौ स्नान तुम एऊ जानी जाइ ॥ ५४ ॥ 
अतर फुलेल लगाइकैं सौरभ उवटन कीन । 
सो सुख छवि पिय दरसहों उमगि बलेया लीन ॥ ५५ ॥ 
श्री जमुना जल प्रवाह में धरे चरन जब बाल । 
परसत वन १ समझी तबहि हसि चितई तन लाल ॥ ५६ || 
समुझि सकुचि मुसिकाइ मृदु आनेंद उर न समाइ । 
रीझी जमुनासखी पर तार हार पहिराइ ॥ ५७ ॥ 
जमुना जल कल झलमले जल नहिं जान्यो जाइ । 
चंद वृंद रितु शरद के तम सम लगत लजाइ ॥ ५८ ॥ 
अंग अंग सब मीडिकें स्नान करायौ नीक । 
सो छवि देखत ही बने उपमा लागत फीक ॥ ५९ ॥ 
अतर सुगंधन सों सन्यौ कोमल उज्ज्वल चीर । 
जबहि अँगोछे विमल तन भई छविनि की भीर ॥ ६० ॥ 
मंजुल कुंज सिंगार में आये विवि सुकुमार । 


जमुना ने मन भॉवते पहिराये सिंगार ॥६१ ॥ 


चन्द्र लता लीला [ ६५३ 


अनन्यअली के नेन में देखत अपु सिंगार । 
रीझी जमुना सखी पर दयौ चंद्र कल हार ॥ ६२ ॥ 
रतन थार में धारिकै विजन विविध रसाल । 
पहिलें ख्वावत बाल कों पाठे पावत लाल ॥ ६३ ॥ 
रुचि सों भोजन करि रहे शीतल जल अँचवाइ । 
सौंज सुगंधनि सहित मृदु बीरी बानि खवाइ ॥ ६४ ॥ 
सो प्रसाद वंशी सखी लयौ दयौ सुखदाइ । 
सभा सदन कल लतनि कौ १ तामें ' बैठे आइ || ६५ ॥ 
रतन थार में धारिकै मणि दीपक की पाति । 
रवि शशि गन तम सम लगे अति कोमल झलकोति । ६६ ।। 
अति अभूत कल आरती सखि जमुना ने बानि । 
सखि वंशी के कर दई ठाढ़ी जोरैं पानि || ६७ || 
श्री वंशी कर आरती जगमग झलकत जोति । 
तन वन में वन तननि में झलमल झलमल होत ॥ ६८ ॥ 
चौंधि कोंघि दुति होत मुदु नेननि शुचि सुखदाइ । 
अरस परस प्रतिविंव की झलक कही नहि जाइ ॥ ६९ ॥ 
बाजे विविध बजावहीं गावति सखियन माल । 
प्रमुदित जे जे बोलहीं कहत निहाल निहाल ॥ ७० ॥ 
उमगि उमगिकैं नाचहीं आनॅद उर न समाइ । 
अनन्यअली अति छविनि पर चित वित दये लुटाइ ।। ७१ ॥ 
झलमलात दुति छविनि की भई दशौं दिशि भीर । 
अरस परस सो निरखहीं बिसरे नेननि चीर ३ ॥ ७२ ॥ 


१ पाठा० सौं २ पाठा० तिनमें ३ नेत्रो के चीर बिसरना से तात्पर्य अपलक होना है । 


चन्द्र लता लीला 


लेत बलेया सब सखी छवि पर चित वित वार | 
वंशी कृपा प्रताप ते अनन्यअली बलिहार ॥ ७३ ॥ 
चंद्र लता के फल लग्यौ चंद्र मुखी श्री बाल । 
रूप सुधा पीवत सदा कल चकोर पिय लाल ॥ ७४ ॥ 
श्री गोरी तन की सु दुति १ कैसें वरनी जाइ । 
अपनी झलकनि देखिकै रहत आपु अचलाइ ॥ ७५ ॥ 
श्री गोरी की कृपा ते कही कछू दुति भाँति । 
नख दुति की सम होत नहिं चंद वृंद रवि पॉति ॥ ७६ ॥ 
चंद्र लता कों नित्त जे गावैं चित्त लगाइ । 
तिनके उर कल सदन में गौर चंद झलकाइ ॥ ७७ ॥ 
संवत सत्रह सौ परे साठ अठारह चार । 


माह मास रितु बसंत की राका २ दिन शुभ वार ॥ ७८ ॥ 
चंद्र लता पूरन भई मंगल समय रसाल । 
अनन्यअली के उर बसो श्री राधाबळभलाल ॥ ७९ ॥ 
चंद्र लता के भये कल दोहा साठ रु बीस । 
अनन्यअली के उर बसौ श्री वृन्दावन ईश ॥ ८० ॥ 


इति लीला चंद्र लता संपूर्ण की जय जय श्री हरिवंश ॥ ७३ ।। 


१ पाठा० दुतिन २ पूर्णिमा 


फूल विलास लीला [ द्वितीय ] 
श्रीमद्‌ व्यासनंदनो जयति ॥ श्रीराधाबळभो जयति ॥ 


फूले फूले रहत नित श्री राधाबळभलाल । 
तिनकी फूलनि मो हिये बसौ लसौ सब काल ॥ १ ॥ 
अलकलड़ी पद कमल ते वरषत कुपा सु फूल । 

बंदौं नित चित लाइकैं तन सुख-दुख सब भूल ॥ २ ।। 
तिहि बल श्री हरिवंश के बंदौं पद अरविंद । 
जिनकौं बंदत नित्त ही रसिक साँवरी चंद ॥ ३ ॥ 
सोई कृपा प्रताप ते वरनों फूल विलास । 
अलबेली श्री बाल पै लहों फूल स्यावास ॥ ४ ॥ 
रंगमहल मंजुल विमल अति कल नवल लसंत । 

गौर श्याम अति फूल सों तिनके मधि विलसंत । ५ ॥ 
उठि बैठे सुख सेज पर भोर किशोरि किशोर । 

मते महा रस मैन में तन मन फूल न थोर ॥ ६ ॥ 
मेन रसासव पान करि विवसत तन १ गति भूल । 

सूचित सुख रेंग रेन के दो अँग अंग फूल ॥ ७ ॥ 
मानों रूप लता सु पर मैन फूल विकसंत । 

छवि तमाल तरु पर मनों मदनांकुर निकसंत ॥ ८ 
दसन पीक नख चिह्न कल सो छवि कहत बने न | 
जानत हैं मन दुहुँनि के कै जानत सखि नेन ॥ ९ 
मते महा रस मैन में थकित चकित कल नेन । 

छके प्रेम रस केलि में शिथिल अटपटे बैन || १० 


१ पाठा० उन 


१ सुन्दर भ्रमर मत्त होकर धूम मचा रहे हैं । २ ढीले ढाले ३ बदले हुए . 


फूल विलास लीला [ द्वितीय ] | 


छुटी कुटिल अलकावली रहीं अंग पर झूमि । 
मानों अंग अंग फूल पर मते भंग कल धूमि१ ॥ ११ ॥ 
लटपटे पलटे' चीर कल टूटे विविध सिंगार । 
लटकि अरुझि छवि सौं रहे मणि मुक्ता के हार ॥ १२ ।। 
जोरि जोरि कर मोरि तन बारंबार जॅभात । 
फेलत सौरभ सकल वन अंग अंग झलकात ॥ १३ ॥ 
अनन्यअली बलि जात हे मुदु अॅगुरिन चुटकाइ । 
मगन ओट कोटिन सखी छवि पर बलि बलि जाँड्‌ ।। १४ ।| 
सखी एक अति फूल सौं माखन मिश्री लाइ । 
ख्याइ प्याइ अँचवाइ जल बीरी सुखद खवाइ ॥ १५ ॥ 
सो प्रसाद सब सखिन ने पायौ महा रसाल । 
फूलों अंग समात नहिं बाढी फूल विशाल ॥ १६ ॥ 
मंगल सखि ने आरती मंगल की कल कीन । 
अनन्यअली हित छविनि पर न्यौछावर मन दीन || १७ ॥ 
स्नान कुंज में आइकें स्नान किये बहु भाँति । 
विविध हास परिहास वर करत हँसत लडकाँति ॥ १८ ॥ 
आये कुंज सिंगार में किये विविध सिंगार । 
चित्र विचित्र सुगंध के रंगनि रंग अपार ॥ १९ ॥ 
रंग रंग कल फूल से चित्र विचित्र सु कीन । 
छवि चरित्र मोहे सकल नवल नवल छवि दीन ॥ २० ॥ 
छेल छवीली लाडिली मनौं रूप की बेलि । 
छेल छवीलो साँवरौ मेन तमाल नवेल ॥ २१ ॥ 


फूल विलास लीला [ द्वितीय ] [ ६५७ 


मानों नव नव छविनि के रॅग रॅग फूले फूल । 
भोरें फूलनि, फूल २ सों आवत अलि गन भूल ॥ २२ ॥ 
फुलवारिन के फूल सब देखत इहि कल फूल | 
फूले फूलनि सों सबे बाढी फूल अतूल ॥ २३ ॥ 
अनन्यअली को उर मुकर लाल बाल तिहि माँहिं । 
देखत अपु सिंगार छवि पलक लगत पल नाँहिं ॥ २४ ॥ 
अपने कल सिंगार छवि देखि छवीले छेल । 
रहे लुभाइ ललचाइकें भूले छल बल फैल ॥ २५ ॥ 
मोहिनी के सिंगार छवि देखत मोहनलाल । 
मोहन की कल बानि कों निरखत दृगी विशाल ४ || २६ ।। 
निरखि परस्पर बानि कल हँसत लसत लड़काति । 
मनु तमाल कल बेलि मिलि' छविनि फूल वरषाति ।। २७ ॥ 
भंग सखिन के नेन गन फूल फूल के माहि ६ । 
पान रूप मकरंद कौ करि ७ अघात छिन नाँहिं ॥ २८ ॥ 
सखी एक मणि थार में विंजन विविध बनाइ । 
पहिलें ख्वावत बाल कों पाछें पिय कों ख्वाइ ॥ २९ ॥ 
ख्वाइ प्याइ अंचवन दियो हसि हसि बीरो ख्वाइ । 
सो प्रसाद सब सखिन ने लियौ परम सुख पाइ । ३० ॥ 
अलकलड़े अति फूल सौं सभा सदन में आइ । 
नव नव शोभा निरखहीं फूल न हिये समाइ ॥ ३१ ॥ 
ताके ८ मधि कल फूल कौ सिंहासन सुखदाइ । 
तिन पर बैठे फूल सौं अलकलडे लड़काइ ॥ ३२ ॥ 


१ धोखे से २ उमंग ३ शोभा ४ विशाल दृगों वाली श्री श्यामा ५ पाठा० ते ६ प्रत्येक क्षण समुत्पन्न 
नवीन छवि-फूलों पर ७ पाठा० करत ८ पाठा० तिनके 

चहूँ ओर सब सहचरी खरीं भरों मन फूल । 
निरखत दंपति की छविनि रूप हिंडोरे झूल । ३३ ॥ 
करत आरती निजुसखी मंजुल समे सिंगार । 
अलकलडे की छविनि पर चित वित वारे डार १ ॥ ३४ || 
अपने अपने गुननि कौं दिखवत सकल सहेलि । 

निर्त गान बाजे विविध खग मृग खेल नवेलि ॥ ३५ ॥ 
फूल फूलकैं रीझ गन देत लाडिली लाल । 

जै जै कहि कहि रीझ वर लै लै कहत निहाल ॥ ३६ ॥ 
देत रीझ अति फूल सों श्री वृन्दावन ईश । 

लेत सकल फूलत सबै भाँति भाँति बकसीस ॥ ३७ ॥ 
रुचि ले प्यारी प्रान की नागर कुल पिय ईश । 

प्रगट करत गुन आपने चहत रीझ बकसीस ।। ३८ ॥ 
नव नव रस जस बाल के मुरली में बजवंत । 
अपनी प्यारी ईश कों नागर पिय रिझवंत ॥ ३९ ॥ 
चितइ २ लाड़िलो लाल तन रीझि.रीझि मुसिकाइ । 

तार हार मनु छविनि के प्रीतम कों पहिराइ ॥ ४० ॥ | 
रस समुद्र उमड़े चले पिय हिय में न समॉंइ । 

देखि देखि छवि बाल की चित वित देत लुटाइ ॥ ४१ ॥ 
बढी फूल मन बाल के निजुसखि सों बतराइ । | 
फूल फूलकें कहत वच हँसति लसति लडकाइ ॥ ४२ ॥ 
सुनि हो श्री वंशी सखी मेरी बात अनूप । 

इहि छिन तुम ह्वैजाउ सखि मंजुल मुरली रूप ॥ ४३ ॥ 


१ पाठा० डारे वार २ पाठा० चितै 


फूल विलास लीला [ द्वितीय ] [ ६५९ 


तब हम पिय सों होड बदि मुरली मधुर बर्जाँहि । 
नीकी फीकी कौन की अब सब जानी जाहि ॥ ४४ ॥ 
अनन्यअली कों बीच दै ज्यों की त्यों कहि देहि । 
काहू की राखे नहीं कानि मान संदेह १ ॥ ४५ ॥ 
बहुत भली बलि जाइहों करों सु अब छिन मोहिं । 
ऐसी वंशी. कबहुँ तुम देखी सुनी सु नॉहिं ॥ ४६ ॥ 
ऐसी वंशी .करों अब तुमकौं अति सुख होहि । 
ताकी २ शोभा देखिकै मोहन रहें विमोहि ॥ ४७ ॥ 
वंशी को चिंतवनि कियौ निजुसखि ने चित लाइ । 
मंजुल मुरली ह्वै गई देखत हियो सिराइ ॥ ४८ ॥ 
रंग रंग रतननि खची बची न शोभा कोइ । 
रवि शशि गन तम सम लगत ऐसी झलमल होइ ॥ ४९ || 
महा मोहनी सोहनी वंशी कर में लीन । 
जोहि मोहि श्री मोहनी नागर परम प्रवीन ॥ ५० ॥ 
जोहि मोहि मोहन रह्यो इकटक कीने नैन । 
इहि वंशी देखत बने शोभा कहत बने न ॥ ५१ ॥ 
ऐसी वंशी कों प्रिया चुंबत उरहि लगाइ । 
उलटि उलटिकै देखहीं अरु नेननि सौं छवाइ ॥ ५२ ॥ 
लेत बलेया मोहनी, वंशी पर बलि जाइ । 
मोहन चित वित वारहीं फूल न हिये समाइ ॥ ५३ ॥ 
अब हॅम तुम मिलि संग ही मुरली बजवें लाल । 
नीकी फीकी कौन की जानि परै ततकाल ॥ ५४ ॥ 


१ इस अनन्यअली को मध्यस्थ बना दो क्योंकि ये न किसी की कानि रखेगी न मान रखेगी 
और भ किसी प्रकार का सन्देह ही रहने देगी, , ये तो ज्यों की कह देगी । २ पाठा० तिनकी 

हमरे तुम्हरे बीच में अनन्यअली मन भाइ । 
काहू को १ पछ न करे ज्यों की त्यों बतराइ ॥५५ ॥ 
बहुत भली बलि लाडिली ऐसें कीजे काज । 
जो जो सुख मन भावहीं सो सो लीजे आज ॥ ५६ ॥ 
परस्पर ऐसें कहि जु कहि विवि मुरली बजवंत । 
नव नव आनॅद फूल गन सुख में सुख बढ़वंत ।॥ ५७ ॥ 
नव नव रस जस बाल के प्यारो मुरली माँहिं । 
बजवत अति अनुराग सौं फूल न हिये समाँहिं ।। ५८॥ 
मधुर मधुर मंजुल महा मुरलि बजावत बाल । 
चिते चितै मुख परस्पर होत नेन पर हाल ३ || ५९ ॥ 
मुरलो में गुन लाल के बजवत गोरी भाम । 
वंशी बोले प्रेम सौं नव नव राधे नाम ॥ ६० ॥ 
सिखवति पिय के गुननि कौं परम चतुर सिरमौर । 
श्री राधे के नाम बिनु वंशी रटत न और ॥ ६१ ॥ 
मंजुल वंशी बाल की कौतुक नवल करंत । 
गुन गन प्रिय के गावही सबके मननि हरंत ॥ ६२ ॥ 
चिते लाल तन लाडिली हॅसत लसत लडकाति | 
मानों अपने श्याम पर छवि फूलनि वरषाति ॥ ६३ ॥ 
मुख चंदनि की चाँदिनी रहत दसौं दिशि फेल । 
देखि देखि सो नवल छवि छक्यौ छवीलौ छैल ॥ ६४ ॥ 
नव नव अपने रूप कौं बजवति मुरली माँहिं । 
सुनि सुनि मोहन सखिन को सुधि बुधि रही सु नाँहिं ॥ ६५ ।| 


१ पाठा० की २ पक्षपात ३ प्रेमावेश 


१ जल २ धरनी ३ पाठा० तेरी ४ किस प्रकार से 

खग मृग वन १ वर्न घन पवन द्रुम बेलिनु की पॉति । 
प्रिय मुरली सुनि सबनि गति भई चित्र की भाँति ॥ ६६ ॥ 
अपनी अपनी ठौर पर रहे थकित सब एह । 
मनमोहन पिय आदि दे रही सँभार न देह ॥ ६७ ॥ 
मोहन के कर ते गिरी मुरली धर २ पर आइ । 
मनु घन ते चपला परी पीत चीर चमकाइ ॥ ६८ ॥ 
अंसुवनि की लागी झरी भरी घटा कल दोइ । 
मानों छवि मुक्तानि की मंजुल वरषा होइ । ६९ ॥ 
तिनकी छवि कवि को कहे रंचहु कहत बने न । 
जानत सोई सहचरी देखत भरि भरि नेन ॥ ७० ॥ 
देखत चहुँदिशि लाडिली सबकी दशा अनूप । 
थकित चकित छकि ह्वै रहे विविध चित्र से रूप ॥ ७१ ॥ 
रसद सुखद वच कहति कल परम चतुर सिरमौर | 
धन्य धन्य मुरली अहो तू सी तू नहिं औरे ।। ७२ ॥ 
अपनी धुनि सों सबनि के चित वित लीने चोर । 
तेरे गुन विद्यानि को कोउ न पावै ओर ॥ ७३ ॥ 
मन माने तें सुख दये मोपे कहत बने न । 
के जानें तुम हम यहै कै अनन्यअली के नेन ॥ ७४ ॥ 
अनन्यअली ये हितसखी ज्यों की त्यौं क्यों ४ होइ । 
सावधान सबकों करै जतन बतावौ सोइ ॥ ७५ ॥ 
मुरली में हितअली के गावौ नव नव नाम । 
छिन में सखि ह्वै जायगी ज्यों की त्यों सुखधाम || ७६ ॥ 


फूल विलास लीला [ द्वितीय ] 


तब सब नीके होंइगे सावधान छिन माँहिं । 
सहज जतन येई प्रिये और उपाई जु नॉहिं ॥ ७७ || 
अनन्यअली के वचन सुनि अलबेली अति फूल । 
रसानंद अनुराग के चढ़ी हिंडोरे झूल ॥७८ ॥ 
महा फूल अनुराग सौं मुरली मधुर बजोहिं । 
लेत नाम निजुसखी के टेरति तन सुधि नाँहिं ॥ ७९ ॥ 
लेत नाम निजुसखी के टेरत प्रेमावेश । 
इहि छिन की छवि बाल की कहत न आवै लेश ॥ ८० ॥ 
प्रगटी श्री वंशीसखी ज्यों की त्यों छिन माहि । 
अलवेली ने फूल सौं उर सों लई लगाहिं ॥ ८१ ॥ 
वंशी छिन में ह्वे गई सखी भई छिन माँहिं । 
तू सी तू निजुसहचरी ऐसी कोऊ नाँहिं ॥ ८२ ॥ 
सावधान सबही भये भई फूल में फूल । 
देखत बानिक बाल की फूल हिंडोरे झूल ॥ ८३ ॥ 
मुख सुख वंशी सखी कौ जोहि मोहि रही बाल । 
छकी सु प्रेमानंद में बाढी फूल विशाल ॥ ८४ ॥ 
उर सों रखी लगाइकें न्यारी छिन न करंत । 
चुंबति मुख दृग गंड विवि सबके मननि हरंत । ८५ ॥ 
नीकी फीकी कौन की मुरली कहौ सु लाल । 
तुम्हरी वंशी मोहनी करत सबनि पर हाल १ ॥ ८६ ॥ 
गुन विद्या की सागरी तुम्हरी वंशी बाल । 
छिन में मोहे सबनि कों सावधान ततकाल ॥ ८७ ॥ 


१ प्रेम दशा 


| विलास लीला [ द्वितीय] | 

तुम्हर वंशी नवल पर चित वित वारौं डार । 
उपमा काकी दीजिये ऐसी ये बलिहार ॥ ८८ ॥ 
जैसें आगे भानु के दीपक वारे कोइ १ । 
दीपक अपनी ठौर है रवि सम कैसें होइ ॥ ८९ ॥ 
मेरी मुरली और हों २ दोऊ दीपक तूल । 
भानहु ते अति जगमगै तुव वंशी सुखमूल ॥ ९० ॥ 
वचन रचन सुनि लाल के श्यामा अति मन फूल । 
रस समुद्र उमड़े चले ढ़ये नेम सब कूल ॥ ९१ ॥ 
ललितादिक सब सखिनि कौं कहत उमंग उमंग । 
गावौ हित मंगल नवल फूल फूल अंग अंग ॥ ९२ ॥ 
उमगि उमगि सब गावहीं मंगल परम रसाल । 
खग मृग गन मिलि नाचहीं बाढी फूल विशाल ॥ ९३ ॥ 
भई फूल अँग अंग में आनंद उर न समाइ । 
पट भूषन निजुसखी पर वारति देत लुटाइ ॥ ९४ ॥ 
बढ़े फूल में फूल अति प्यारी परम उदार । 
छेल छवीले श्याम कों हितसखि के पर ३ वार ॥ ९५ ॥ 
न्योछावर हितअली पर कियौ बाल ने लाल । 
जाचकसखि गुन कला कैंदयौ लयौ कही निहाल ४॥ ९६ ॥ 
वंशी कों अपने रसद पट भूषन पहिराइ । 
श्री वंशी कल सखी पर अलकलडी बलि जाइ । ९७ ॥ 
वंशी के सिंगार सब अनन्यअली कौं दीन । 
मृदु करतल दै पीठ में दई स्यावासि प्रवीन ॥ ९८ ॥ 


१ कोई यदि दीपक जलाये २ पाठा .हम ३ ऊपर ४ गुण कला रूपी सखियों को दे दिया, सखियों 
ने “हम निहाल हो गई,' यह कहकर लिया । 


१ वंशी के द्वारा प्रदत्त सुखों का चिंतन करते हुए 


फूल विलास लीला [ द्वितीय ] 


अनन्यअली तोसौं कहौं सुनि ले मेरे बैन । 
श्री वंशी के संग तुम रहौ सदा दिन रैन ॥ ९९ ॥ 
टरो न जिन छिन संग ते करो टहल चित लाइ । 
बहुत भलो बलि जाइहों कही सु मो मनभाइ ।। १०० ॥ 
अलकलड़ी अति फूल सों अपनों बेंना खोल । 
अनन्यअली के शीश पर बान्यो रसद अमोल ॥ १०१ || 
पुनि अपने मुख चंद ते दै सु उगाल रसाल | 
अनन्यअली अति फूल सों कहति निहाल निहाल || १०२ ॥ 
छेल छवीले लाल की छैल छवीली ईश । 
दई बधाई सबनि कों भाँति भाँति बकसीस ॥ १०३ ॥ 
सखी एक मणि थार में विजन विविध बनाइ । 
ख्वाइ प्याइ अंचवाइ जल अद्भुत बीरी ख्वाइ ॥ १०४ || 
महाप्रसाद सब सहचरिनु लयो महा सुख पाइ । 
करो आरतो फूल सौं छवि पर बलि बलि जाइ ॥ १०५ ॥ 
मते महा रस मेन में फूले अंगनि अंग । 
आये सज्जा महल में बाढ़े अमित अनंग ॥१०६ ॥ 
सुखद सेज पर लाड़िली बैठी सब सुख धाम | 
फूल बीजनों फूल सौं करत छवीलौ श्याम ॥ १०७ ॥ 
वंशी के सुख चिंतवत १ आनॅद उर न समाइ । 
चिते लाडिली लाल तन हँसत लसत लड़काइ ॥ १०८ ॥ 
हँसति लसति लड़काति जब होत छविनि की भीर | 
निरखत मोहन लाडिलौ बिसरे नेननि चीर ॥ १०९ ॥ | 


१ वे फूल दिखाई तो देते हैं किन्तु हाथ में नहीं आते, तब प्रीतम श्याम ने समझा कि यह 
तो प्रिया जी के प्रतिविंव की छवि मात्र है । २ पाठा. इहि ३ हे प्रीतम ! तुमने मेरे लिये 


फूल विलास लीला [ द्वितीय ] 

बेसर बैंना बंदिनी कर्णफूल लट झूमि । 
तरलित मुक्ता सबनि के करत सबनि पर धूमि । ११० ॥ 
सहज लाडिली लाल तन चिते हँसत हरषंत | 
नव नव छवि कुसुमावली चहूं ओर वरषंत || १११ || 
भोरें फूलनि के लला बीननि भुजा चलाहिं । 
टकटोरत कल अवनि पर दरसत परसत नाँहि || ११२ ॥ 
चिते लाडिली लाल तन अरु निजुसखि की ओर | 
नव नव छवि वर सुखनि की वरषा करत न थोर ॥ ११३ ॥ 
नेननि सैननि में कहति अलकलडी श्री बाल । 
देखो श्री वंशी सखी नवल लाल के हाल ॥ ११४ ॥ 
चख दरसें परसें न कर तब प्रिय की छवि जानि १ । 
सकुचत समुझत हँसत मृदु मोहन महा सुजान ॥ ११५ ॥ 
भई फूल में फूल अति आनँद उर न समाइ | 
रसन दसन गहि हँसनि विवि रोकत रुकी न जाइ ॥ ११६ ।। 
देखि लाल की बानि यह २ उर सों लयौ लगाइ । 
अनन्यअली हित बानि परचित वित दये लुटाइ ॥ ११७ ॥ 
वचन रचन परिहास के कहति लाल कों बाल | 
मेरे हित पिय फूल की गुही न कोऊ माल ॥ ११८ ॥ 
ऐसें कहि कहि लाल कों सोइ गई लपटाइ । 
मुख सों मुख चख चखनि सों उर में उरज समाइ । ११९ || 
मनों मदन घन में लसे छवि दामिनि चमकंत । 
नूपुर किंकिनि वलय धुनि मधुर मधुर गरजंत || १२० || 

फूल फूलकें वरषहीं सुरत समर कल केलि । 

भरे सरोवर अंग सब नेम मेंड दई पेलि ॥ १२१ ॥ 

मीन लीन चख सखिन के खेलत तिनके माँहिं । 

सुरतरंग कमलावली थोरी फूली नाँहिं ॥ १२२ ॥ 

द्रवत मधुर मकरंद वर वंशी अली पिवंत । 

अनन्यअली पद कमल को सौरभ लेत जिवंत ॥ १२३ ॥ 

ऐसी ऐसी भाँति के फूल विलास अपार । 

छिन छिन में नव नव करत गौर श्याम सुकुमार ॥ १२४ ॥ 

नव नव फूल विलास कल कहत बनत कछु नॉहिं । 

श्री हित कृपा प्रताप ते जो आयौ मन माँहिं ॥ १२५ ॥ 

सोई वरनौं यथामति लीला फूल विलास । 

जिनमें ललना लाल जू फूले फूलनि राशि १ ॥ १२६ ॥ 

लीला फूल विलास को जे नित करें विचार । 

तिनके चरन सरोज में अनन्यअली गुंजार ॥ १२७ ॥ 

तिनके उर-सर में कमल गौर श्याम विकसंत । 

फूले फूले रहें नित सो कापै निकसंत २ ॥ १२८ ॥ 

संवत सत सत्रह परे साठ बीस पर चार । 

जेठ मास एकादशी कृष्ण पक्ष शुभ वार ॥ १२९ ॥ 

लीला फूल विलास के दोहा इकसत तीस । 

अनन्यअली के उर बसौ श्री वृन्दावन ईश ॥ १३० ॥ 
इति लीला फूल विलास [ द्वितीय ] संपूर्ण की जय जय श्री हरिवंश ॥ ७४ ॥ 


१ फूलों की राशि ललना लाल जिस फूल विलास में फूल उठे । २ हृदय- सरोवर में नित्य 
प्रति प्रफुक्षित रहने वाले गौरश्याम-कमल किस पर निकल सकते हैं । 


रहसि झगरा विलास लीला 

दो० श्री व्यासनंद पद कमल कल विमल परम सुखदाइ | 
तन मन वचन प्रतीति सौं बंदौं नित चित लाइ ॥ १ ॥ 
सोई कृपा प्रताप ते मो उर होत प्रकाश । 
सोई वरनों यथामति झगरा रहसि विलास ॥ २ ॥ 
श्री हरिवंश कृपाल बिनु को पूर मन आश | 
इहि बल ते चित हरषही आवत दृढ़ विशवास ॥ ३ ।। 
श्री राधामोहनलाल को झगरा रहसि विलास । 
वरनों श्री हित कृपा ते जैसो होत प्रकाश ॥ ४ ॥ 
नव नव झगरा केलि में करत लाडिली लाल | 
न्याव करत वंशी सखी पास रहति सब काल ॥ ५ ।। 
अति अनूप मंजुल विमल रंगमहल झलकाहि | 
रसद सुखद नव नव जहाँ शोभा थोरी नाहिँ ॥ ६ ॥ 
तिहि मधि अति मंजुल लसे सज्जा सुखद रसाल | 
तिन पर विलसत मुदित अति रसिक लाडिली लाल || ७ ।। 
श्री हरिवंशी सखी निजु रहति निरंतर पास । 
अलकलड़ी के श्रवन सों लगी रहत सुखराशि ॥ ८ ॥| 
रसिक लाड़िली लाल के चरन सरोज रसाल | 
सहरावत मुदु करनि सों अनन्यअली सब काल ॥ ९ ॥ 
मगन ओट कोटिन सखी निरखत नव नव केलि । 
छवि पर चित वित वारहीं नेना रूप छकेलि ॥ १० ॥ 

चार घरी दिन रह्यो जब उठे लाडिली लाल । 
बैठे घूमत सेज पर अलसत सुधि न सँभाल ॥ ११ ॥ 
नील १ पीत पट मरगजे मंजुल महा रसाल | 
ओढे लपटे पलटिकै रसिक लाडिली लाल ॥ १२ ॥ 
परस्पर तन तन में लसै प्रतिविंवनि झलकाइ । 
नील पीत पट कल मनों दोउन को पहिराइ ॥ १३ ॥ 
सो २ छवि में छवि परि रही भई छविनि की भीर । 
निरखत श्री वंशी सखी बिसरी नैननि चीर ॥ १४ ॥ 
प्रोतम प्यारी सों कहें सुनहु लाड़िली बात । 
पलटे पट शोभित अतिहि शोभा कही न जात ॥ १५ ॥ 
नील वसन घन घटा सौ मेरे तन पर छाइ । 
दामिनि सो पट पीत कल तुव तन में चमकाइ ॥ १६ ॥ 
हम तौ हमरो श्याम पट पहिरयो पलट्यौ नाँहिं । 
लुम्हरौ तुमपे पीत पट दामिनि सौ चमकाहिं ॥ १७ ॥ 
सपनो सो तुम कहत पिय पट हू की सुधि नाहि । 
अपने अपने वसन कल अपने कर पहिराहिं ॥ १८ ॥ 
मोकों तो लागत भले पलटे वसन बनाइ । 
देखो खोले नेन सौं तब कछु जानी जाइ ॥ १९ ॥ 
तुम तौ झगरो करत पिय ! मेरे को झगराइ ?३ । 
बूझें ४ श्री वंशीसखी कों तुमसौं को बतराइ । २० ॥ 
सकल सखिन की ईश तुम वंशी सखी सुजान । 
मेरो पिय कौ न्याव इक कीजे उर में आन ॥ २१ ॥ 


१ पाठा. अरुन २ 'उस ' अर्थ में ३ हे मेरे प्रीतम तुम तो झगड़ा कर रहे हो किन्तु तुमसे झगरा 
कौन करे ? मुझे झगड़ा अच्छा नहीं लगता । ४ पूछे 

बहुत भली बलि लाडिली रसिक लाल की ईश । 
न्याय करों भली भाँति सौं कह पाउँ बकसीस ॥ २२ ॥ 
ज्यों की त्यों हों १ कहोंगी २ साँच करोंगी न्याव । 
दोऊ जन सुख पाउगे झगरी देउँ चुकाव ॥ २३ ॥ 
न्याव हमारी कीजिये झगरौ वेगि चुकाइ । 
ब्रेल करो जिन हितसखी करो बात मन भाइ ॥ २४ || 
कौन बात तुम दुहुँन में झगरे की परी आइ । 
हमहू तो समुझें कछू तब तुमकों समझॉइ ।। २५ ॥ 
कहत पिये पलटे वसन में कहुँ पलटे नाँहिं । 
तुमहू देखो निजसखी ज्यौं के त्यों पहिराहिं ॥ २६ ॥ 
इनकी कहा चुकावनो प्रगट वस्तु झलकाइ ३ । 
न्याव तुम्हारी हौं करों बात कहत भ्रम जाइ ॥ २७ ॥ 
अलकलड़ी तुम अपनपौ अनन्यअली दुग माँहिं । 
देखो नीकी भाँति सौं दोऊन कौ भ्रम जाहिं ॥ २८ ॥ 
वचन रचन हितसखी के सुनि भोरी मन लाइ । 
अनन्यअली के नेन में अपनी छवि दरसाइ ॥ २९ ॥ 
निरखत अपनी बानि कों समुझि सकुचि मुसिकॉइ । 
हास लाज आनंद के सागर उर न समॉइ ॥ ३० ॥ 
अनन्यअलो के नेन में देखि देखि मुसिकाइ । 
देखनहांरी ४ जानि हैं सो छवि कही न जाइ ॥ ३१॥ 


१ पाठा० हम २ पाठा० कहैंगी ३ वस्तु जो स्पष्ट ही झलक रही है इसमें झगरे की बात ही 


क्या है ? जिसे समाप्त किया जाय । ४ देखने वाली सहचरीजन 

मानों मुसकनि छविनि के नये नये सिंगार । 
अनन्यअली कों आपु कर पहिरावति सुकुमारि || ३२ ॥ 
समुझि समुझि सकुचाति हैं सोचत यह मन माँहिं । 
साँचि बात पिय ने कही सो हम जानी नॉहिं ॥ ३३ ॥ 
पलटे पट यह साँच है वंशी ने समझाइ । 
इहि विधि सोचत मनहिं मन आनॅद उर न समाइ ॥ ३४ ॥ 
चिते चितै निजुसखी तन मंद मंद मुसिकाइ । 
सोइ गई सकुचाइकें पिय हिय सौं लपटाइ ॥ ३५ ॥ 
झगरौ वंशी सखी ने दीनों तबहि चुकाइ । 
निरखि निरखि यह सुखद छवि आनंद उर न समाइ ॥ ३६ || 
अनन्यअली हित को सुखद झगरौ महा रसाल । 
निरखत चित वित वारहीं कहत निहाल निहाल ॥ ३७ ॥ 
पुनि इक झगरी औरहू मंजुल करों वखान । 
याहि समे में जानिये कहों सुमति उनमान ॥ ३८ ॥ 
उठि बैठे पुनि सेज पर मत्त प्रेम रस मैन । 
झूमत घूमत रसमसे झपत खुलत कल नेन ॥ ३९ ॥ 
परस्पर तन तन में गडे अंगनि अंग सिंगार । 
कोटि कोटि रतिपति लजे सब सिंगार बलिहार ॥ ४० ।| 
परस्पर भूषन चिह्न कों देखि देखि यों मान । 
पलटे सकल सिंगार ही लीजे फेरि सु बान ॥ ४१ ॥ 
सुनहु लाल लड़बाबरे तुम्हरी उलटी बात । 
पलटनि भूषन की कहै पलटि लये मम गात ।। ४२ ॥ 

अपनी छाती विमल पर खचे सु मम उरजात । 
मोहू ते सुंदर अधिक लागत गोरे गात ॥ ४३ ॥ 
बिन गुन १ भूषन सजे सब मेरे ले ले बान । 
बिन गुन कयौकै २ रहें ये परत कँछ्‌ नहिं जान ॥ ४४ ।। 
मेरे भूषन अंग पिय मोकौं दीजे फेरि' । 
लीजे अपने होंइ जे कहति बात हौं टेरि । ४५ ॥ 
मेरे मोकौ दीजिये अपने लेहु उतार । 
झगरौ जिन छवीली करौ लीजै अंग सिंगार ॥ ४६ ॥ 
तुम्हरी तुम जानौं प्रिया में तौ पलटे नाँहिं । 
अपने अपने पास कल भूषन अंग लसाँहिं ॥ ४७ ॥ 
जानबूझ झगरौ करौ पलटे भूषन अंग । 
कौन बात यह भली है भये सु निडर अभंग ॥ ४८ ॥ 
अदल बदल मन हूँ भये सोऊ लीजे बाल । 
बातें गढ़ि गढ़ि करत तुम देत नहीं कछु लाल ॥ ४९ ॥ 
यह झगरो निजुसखी बिनु चुकवे ओर न कोइ । 
बहुत भली बलि लाड़िली कीजे जो मन होइ ॥ ५० ॥ 
सुनि हो वंशी सखी तुम झगरत मोसों लाल । 
सोवत झगरी कयौं भयो कहो बात सो बाल ।। ५१ ॥ 
सोवत स्रत .छिंमहि में छल कीनों नवरंग । 
अदल बदल भूषन लये अरु बदले मम अंग ॥ ५२ ॥ 
याकी रोति अनीति सखि मोपै कही न जाइ । 
उलटी उलटी बात सब करत न नेंक डराइ ॥ ५३ ॥ 
१ डोरी २ किस प्रकार ३ लोटा दो 

इतने पर यों कहत पिय मैं तौ ना बदलाँहि । 
तुम देखो वंशीसखी बदले हैं के नॉहिं ॥ ५४ ॥ 
वचन रचन हितअली कों रसीली कहत रसाल । 
सुनि सुनि हरषत रसिकवर कहत निहाल निहाल ॥ ५५ ॥ 
उमडे सागर रसनि के पिय हिय में न समात । 
निरखि निरखि छवि बानि पर वास्त मन बलि जात ॥ ५६ ॥ 
चितवति वंशी लाल तन कहत बाल सों बेन । 
सुनि सुनिके पिय रसिकवर पावत अति ही चेन ॥ ५७ ॥ 
सुनहु लाड़िलो लाल की बात कहीं समुझाइ । 
उलटी इनकी रीति सब मोपै कही न जाइ ॥ ५८ ॥ 
भूषन अंगनि को कहै तन सों तन पलटाँहिँ । 
इनकी येई जांनिहें हम हू जानत नाँहिं ॥ ५९ ॥ 
ये झगरो तौ सुगम हे चुकवौं छिन इक मोहिं । 
जैसे सुख में सुख बढ़े ऐसे करों उपाहि ॥ ६० ॥ 
तुम्हरे भूषन अंग जे बदलि जु लीने लाल । 
अपने हाथ उतारिकैं सो सो लीजे बाल ॥ ६१ ॥ 
अपने १ अपने हाथ सों लेह निशंक उतार | 
झील न कीजे लाडिली लये २ सब अंग सिंगार' ॥ ६२ ॥ 
अपने कुच के चिह्न पर करतल धरे सु बाल । 
प्यारी के उरजात पर करतल धारे लाल ॥ ६३ ॥ 
परसत समुझी लाड़िलो सकुचि सकुचि मुसिकाइ । 
उत लंपट लोभी महा अंग अंग परसाइ४ || ६४ || 


१ अपने आभूषणों को २ पाठा० लेहु ३ ललन ने तुम्हारे अंगों के सभी श्रृंगार ले लिये हैं ४ स्पर्श 
करते हैं । 

परसत सरसे रसिक विवि उमडे सागर काम । 
तरसत सुरत विहार कों लंपट कुल नृप श्याम ॥ ६५ ॥ 
अपने कर प्रिय ने लये प्रीतम टारत नॉहिं । 
झटकति लटकति लाडिली पिय कर दूरि कराँहिं ॥ ६६ ।। 
अपने तुम लीने प्रिया अंगनि मन सिंगार । 
हमहू अपने लैहिंगे भूषन गात उतार ॥ ६७ ॥ 
समझी अपने लाल की घातनि बात रसाल । 
कोप कपट करि तब कही लीजे सबही लाल ॥ ६८ ॥ 
कोप कपट करि नागरी नेति नेति कहे बैन । 
सोइ गई पट ओढ़िकें लपटी पिय उर ऐन ॥ ६९ ॥ 
कोप कपट करि वच कहे लीजे अंग सिंगार | 
मेरे मोकों दीजिये भूषन गात उतार ॥ ७० ॥ 
झगरे के मिस करत हैं मंजुल सुरत विहार । 
अनन्यअली हित निरखि सुख चित वित वारे डार ।। ७१ ॥ 
सहजहि झगरौ बढि गयौ मच्यौ सुरत संग्राम । 
हार जीत समुझत नहीं रस बस श्यामा श्याम ॥ ७२ ॥ 
तन में तन कल झलमले चकचौंधत मुदु धाम । 
व्यौरौ जान्यौ जात नहिं को गोरी को श्याम ॥ ७३ ॥ 
मगन ओट कोटिन सखी झूमत तजत न खेत । 
दंपति संपति लूटहीं भरि भरि नेननि लेत ॥ ७४ ॥ 
ऐसी ऐसी भाति सों झगरे ललना लाल । 
चुकवति श्री वंशी सखी पास रहति सब काल ॥ ७५ ॥ 
छिन छिन में झगरत लरत झगरा रहसि विलास । 
छिन छिन में लडबाबरे करत हास परिहास ॥ ७६ ॥ 

ऐसी ऐसी भाँति के झगरे होत किरोर । 
सो सो कैसे कहि सकौं मो मति अति ही थोर ॥ ७७ ॥ 
श्री हरिवंश प्रताप ते कछु इक करे वखान । 
प्रेमे रसिक अनन्य जे नीके सोई जान ॥ ७८ ॥ 
इहि लीला जे मन दिये पढ़ें गुनें सब काल । 
तिनके छुटि मिटि जॉइ सब जग झगरे जंजाल ॥ ७९ ॥ 
निर्मल हिय में झलमलें श्री राधाबल्लमलाल । 
नित नित नव नव निरखहीं झगरा रहसि रसाल । ८० ॥ 
संवत सत्रह सौ परे साठ बीस पर चार । 
कवार मास की सप्तमी कृष्ण पक्ष शुभ वार ॥ ८१ ॥ 
झगरा रहसि विलास यह लीला पूरन कीन । 
अनन्यअली हित उर बसौ जैसै जल में मीन ॥ ८२ ॥ 
श्री हित जू की रीति कौ जे नित करत विचार । 
तिनके चरन-सरोज में अनन्यअली गुंजार ॥ ८३ ॥ 
श्री वंशी के संग जे निरखत नित्य विलास । 
तिनके चरन- सरोज में अनन्यअली को वास । ८४ ।। 
झगरा रहसि विलास के दोहा पैंसठ बीस । 
अनन्यअली के उर बसौ श्री वृन्दावन ईश ।॥ ८५ || 


इति लोला रहसि झगरा विलास संपूर्ण की जय जय श्री हरिवंश ॥ ७५ ॥ 

दो० श्री राधाबल्लमलाल के पद पंकज सुखदाइ । 
तन मन वचन प्रतीति करि बंदौं नित चित लाइ ।। १ 
सोई कृपा प्रताप ते मंगल महा रसाल । 
बंदौं श्री हरिवंश के चरन कंज सब काल ॥ २ 
सोई कृपा प्रताप ते वरनों गान विलास । 
नागर नागरि गावहीं गुन गन विद्या रासि ॥ ३ 
अति मंजुल कल विमल वर रंगमहल झलकाइ । 
तिहि मधि सेज सुहावनी नव नव रति सुखदाइ || ४ 
तिन पर जुगल किशोर वर काम केलि विलसंत । 
मगन ओट कोटिन सखी सुख निरखत हुलसंत ॥ ५ 
रॅग रेंग भृंग विहंग कल करत मधुर गुंजार । 
गावत श्यामा श्याम के रस जस प्रेम विहार ॥ ६ 
सुनि सुनि तिनके गान कल बाल लाल सरसाँति | 
उठि बैठे सुख सेज पर मुरि मुरि तन अरसाँति ॥ ७ 
अंग अंग पर छविनि फवि शोभित सुरत सिंगार । 
मूरतिवंत सिंगार गन लजत होत बलिहार ॥ ८ 
शोभित लटपटे चीर कल पलटि पलटि पहिरंत । 
राजत छवि की भोर वर चित वित लेत हरंत ॥ ९ ॥ 
बेन अटपटे सिथिल दृग मते प्रेम रस मैन । 
मुद्रित घूमत अरुन कल जागे रति सुख रेन ॥ १० ॥ 

कुटिल अलक मुख कमल पर छूटि छूटि रहीं झूमि । 
भंवर निकर भूले मनों रहे कंज पर घूमि ॥ ११ ॥ 
मुरि मुरि तन अलसात अति बारंबार १ जॅभात । 
चुटकी दे वंशी सखी अनन्यअली बलि जात ॥ १२ ॥ 
अति सुगंध जल छिरकि दृग माखन मिश्री लाइ । 
अंचवन दै बीरी दई आरति करि बलि जाइ ॥ १३ ॥ 
रंग रंग मणि सों खची मंजुल मधुरी वीन । 
लीनी कर में नागरी गुन गुन सिंधु प्रवीन ॥ १४ ॥ 
भृंग विहंगनि सुरनि सौं मिलि कें बजवति गाइ । 
नव नव रागिनि राग कल गति में गति उपजाइ ॥ १५ ॥ 
गावत रस जस नवल नव नव नव तान तरंग । 
सुनि सुनि कुंज निकुंज ते आवत थकित कुरंग २ ॥ १६ ॥ 
रीझि रीझिकै रसिकवर धरत चरन पर शीश । 
छवि पर चित वित वारिकें सबकों दें बकसीस ३ || १७ ॥ 
मानों छवि की दामिनी खरों सखी चहुँ ओर । 
भई सबनि की एक गति जेसें चंद चकोर ॥ १८ ॥ 
किधौं कुरंगनि की सु गति भई सबनि की एक । 
रोम रोम श्रवननि भये गान सुननि की टेक ॥ १९ ॥ 
मणि माणिक द्रुम बेलि ते श्रवत रसनि की धार । 
रंग रंग कुसुमावली वरषत मुदित अपार ॥ २० ॥ 
प्रीतम अरु सखि नेन ते प्रेम नीर वरषंत । 
मानों मुक्ता छविनि के झरि झरि परत अनंत ॥ २१ ॥ 


१ पाठा० बारहि बार २ हिरण ३ अपना सर्वस्व सबको लुटा देते हैं । 

कै कंचन की बेलि ते मुक्ता झरत परंत । 
अनन्यअली कहत न बनें चित वित लेत हरंत ॥ २२ ॥ 
लटकि लटकिकें लाडिली गावत बाँकी तान । 
अनन्यअली हित छविनि पर वारे डारे प्रान ॥ २३ ॥ 
मोतिन की कल बंदिनी अरु बेना नथ नेन । 
तरलत मुख सुख चंद पर सो छवि कहत बने न ॥ २४ ॥ 
दसनवसन मुख चंद की फैलि रही मुदु कांति । 
चकाचौंधि अति लगि रही सखियन चख चपलाति ॥ २५ ॥ 
रूप घटा मुख कमल कल नव नव छवि वरषंत । 
भरे सरोवर सबनि के नेन उमडि छलकंत ॥ २६ ॥ 
तेसें भृंग विहंग कल गावत मिलिकैं तान । 
रीझि रीझिकैं लाडिली वंशी कों दें पान ॥ २७ ॥ 
सहजहि अपने लाल पर परी दृष्टि प्रिय जाइ । 
करते वीना गिरि परयो सजल नेन विवसाइ ॥ २८ ॥ 
भुज भरि लीनौं अंक में कुच बिच माँझ लगाइ | 
मुख में मुख सुख लावहीं अधर सुधा रस प्याइ ॥ २९ ॥ 
सावधान कीनों लला उर सौं रही लगाइ । 
चहैंदिशि चितई सखी तन सावधान करि वाइ १ || ३० ॥ 
खग मृग पर अति शेझिकें मेवा विविध खवाइ । 
खाइ पाइ प्रमुदित सबै आनंद उर न समाइ ॥ ३१ ॥ 
मूरतिवंत सु गुन कला नव नव रागिनि राग । 

चित वित वारत गान पर मानत अति बडभाग ॥ ३२ ॥ 
१ इस प्रकार ललन को सावधान करके चारों ओर सखियों की ओर भी देखा 

निशि बीती सब केलि में दिन बीत्यौ कल गान । 
रन दिवस छिन एक सम बीतत नाहीं जान ॥ ३३ ॥ 
छिनक माँहिं रजनी भई सोइ गई अलसाइ । 
लपटी श्याम तमाल सौं उर में उरज समाइ ॥ ३४ ॥ 
चरन कमल कोमल विमल भरे छविनि के वंद । 
अनन्यअली सहरावहीं मृदु कर मंदहि मंद ॥ ३५ ॥ 
अनन्यअलो हित छवि निरखि चित वित वास्त डार" | 
रुचि ले चरन पलोटहीं देखत जुगल विहार ॥ ३६ ॥ 
श्री हरिवंश प्रताप ते वरन्यो गान विलास । 
मेरी तो मति कौन हे वेई करत प्रकाश ॥ ३७ ॥ 
लीला गान विलास कों जे सुमिरें सब काल । 
तिनके उर में झलमलें श्री राधाबलभलाल ।। ३८ ॥ 
संवत सत्रह सौ परे साठ बीस पर चार । 
कवार मास की त्र्योदशी कृष्ण पक्ष शुभ वार ॥ ३९ ॥ 
लीला गान विलास के दोहा भये २ चालीस । 
अनन्यअली के उर बसो श्री वृन्दावन ईश ॥ ४० ॥ 


इति लीला गान विलास संपूर्ण की जय जय श्री हरिवंश ॥ ७६ ॥| 


१ पाठा० डारति वार २ पाठा० खै 


दो० 


सुरत सिंगार लीला 


श्री राधाबल्लभलाल के बंदौं पद अरविंद । 
सोई कृपा प्रताप ते पाउँ प्रेमानंद ॥ १ ॥ | 
तिहि बल श्री हरिवंश के चरन कमल उर धार | 
बंदौं नित चित लाइक वरनों सुरत सिंगार ॥ २ ॥ 
अति अनूप मंजुल विमल रंगमहल झलकंत । 
शोभित चित्र विचित्र कल रेंग रॅंग मणि चिलकंत ।। ३ ॥ 
तिनमें फुलनि सेज पर विलसत श्यामा श्याम । 
भूषन पट की सुधि नहीं मते प्रेम रस काम ॥ ४ ॥ 
मानों सुरत समुद्र में स्नान करत सुकुमार । 
नेह फुलेल लगावहीं सकल सिंगार उतार ॥ ५ ॥ 
तन तन धोती पहिरिकें सुरत सिंधु में न्हात । 
परस्पर अंगनि अंग मनु मीड़त कल झलकात ॥ ६ ॥ 
परस्पर अंगनि अंग पर रचत सुरत सिंगार । 
बचत न कोऊ रंग रति निरखि लजत सत मार || ७ ॥ 
तिहि सिंगार के नाम कछु वरनों मति अनुसार । 
श्री हरिवंश प्रताप ते कहीं लहौं सिंगार ॥ ८ ॥ 
विमल कपोल लिलाट पर चित्र किये बहु भाँति । 
पीक लीक बिच बिच फवी मखि मंडित चमकोति ।। ९ ।। 
शोभित चित्र विचित्र कल गंडनि पर झलकाइ । 
दसन छाप अति झलमले मनौं रतन चिलकाइ ॥ १० ॥ 


सुरत सिंगार लीला 


रतन जटित कल बंदिनी बिनु गुन फवी अपार । 
मंजुल बेंना झलमले लजत सकल सिंगार ॥११॥ | 
मानों छवि के चंद पर शोभित ऐसी भाँति । 
मनु छवीली छवि लाड की सोइ गई लडकॉति || १२ ॥ 
पीक लीक पलकैं बनी कजरारे कल नेन । 
सो छवि देखत ही बनें रसना कहत बने न ॥ १३ ॥ 
अरुन वरन गति सिथिल कल घूमत माते मेन । 
तिनकी छवि कहत न बनें जानत सखियन नेन ॥ १४ ॥ 
बिनु गुन कुच बिच उदर पर झलकत हारनि पॉति | 
तार हार मणि हार कल चंद्रहार झलकाति ॥ १५ ॥ 
कनक हार चौकी विविध मणिन खचित रेंग रंग । 
बिनु गुन सो झलमलें छवि की उठत तरंग ॥ १६ ॥ 
जुगल विमल कल उरज पर नख चंदनि की पाँति । 
बिना तनी कल कंचुकी तनी बनी झलकाँति || १७ ॥ 
मनौं कनक गिरि पर लसें छवि चंद्रनि की पाति । 
चौंधत कौंधत कांति मृदु रूप सुधा वरषाँति ॥ १८ ॥ 
परस्पर नेन चकोर कल पान करत न अघात । 
और चकोरी सखिन की अँखियाँ पिवत सिरात || १९ || 
कुटिल अलक सौधे सनी मुख पर छुटि रहीं झूमि । 
मानों घूँघट पट कियौ करत छविनि की धूमि ॥ २० ॥ 
तन तन झॉई झलमले नील पीत कल चीर । 
ओरौ विविध सिंगार वर बने छविनि की भीर ॥ २१ ॥ 


१ हीरो से जटित चौकी नामक आभूषण, जो वक्षस्थल पर धारण किया जाता है । 

ऐसी भॉतिनु छविनि सौं बने सु जुगल किशोर । 
मोहनता छवि रूप कल निरखत लजत किरोर ॥ २२ ॥ 
उर उर निर्मल मुकर में देखत अपु सिंगार । 
रीझ रीझ रहे लपटिकैं उपजत अगनित मार ॥ २३ ॥ 
हाव भाव विंजन विविध भोजन करत रसाल | 
अधर सुधा रस पीवहीं बाढत रुचिनं विशाल ॥ २४ ॥ 
पानी पानिप पान करि भरि भरि अंजुलि नेन । 
पलक झपक पौंछत मनौं सो छवि कहत बने न ॥ २५ ॥ 
बीरी ख्वावत रुचिर मृदु महा मधुर अनुराग । 
लाल उगाल सु लेत कल मानत अति बड़भाग ॥ २६ ॥ 
सो प्रसाद सब सखीजन नेन॑ चषक भरि लेत | 
निरखि निरखि सुख नवल छवि चित वित वारें देत ॥ २७ ।। 
मन कर उर-थारी लियें दीपक-नेननि वार । 
करी आरती सखिन ने चित वित छवि पर वार ॥ २८ ॥ 
पौढ़े तन मन सेज पर ओढि प्यार मृदु चीर । 
नव नव शोभा छविनि की अंग अंग पर भीर ॥ २९ ॥ 
श्री वंशी प्रिय श्रवन सों अपनों मुख शशि लाइ । 
मनहुँ कमल कल सों मिलत झिलत वैर बिसराइ ॥ ३० ॥ 
बतियाँ रतियाँ कहत हैं मंजुल महा रसाल । 
अनन्यअली सु पलोटहीं कहत निहाल निहाल ॥ ३० ॥ 
हीर चौकि के चिह्न कल प्रिय कुच बिच झलकाति । | 
मनों कनक गिरि विवि बिच छवि शशि उदित लसाति ॥ ३२ ॥ 


सुरत सिंगार लीला 


निरखत लंपट रसिक नृप कीने नेन चकोर । 
रूप सुधा रस पीवहीं रुचि को ओर न छोर ॥ ३३ ॥ 
अहो छवीली लाडिली सुनि हो मेरे बैन । 
तुम्हरे कुच बिच भीर छवि सो छवि कहत बने न ॥ ३४ ॥ 
कंचन गिरि से झलमलें चौंधि कोंधि मृदु कांति । 
तिनके बिच छवि चंद से मुदित उदित झलकाति ॥ ३५ ॥ 
के चौकी होरान की बिन गुन अति छवि पाइ । 
व्यौरौ कछु कहत न बनें चित वित लेत चुराइ ॥ ३६ ॥ 
समुझि बात पिय लाल की बाल मंद मुसिकात । 
पहिरन कौं नागर रसिक वचन कहत ललचात ॥ ३७ ॥ 
पहिरावन हित लाल कौं लगी उतारनि ताहि । 
कर में सो आवत नहीं समुझि चिन्ह सकुचाँहि ॥ ३८ ॥ 
तुमकौं जो चहिये लला तुमही लेहु उतार । 
औरो लेहु उतारिकैं तार हार मणि हार ॥ ३९ ॥ 
वचनामृत सुनि बाल के लाल अधिक सरसाइ । 
भुजा चलाई लैन कों कर में कछू न आइ ॥ ४० ॥ 
दरसत हैं भली भाँति सों परस होत कछु नॉँहिं । 
समुझे तब यह चिन्ह कल सकुचे अति मन माँहि ॥ ४१ ॥ 
देखि दशा यह लाल की बाल मुदित मन माँहिं। 
रस समुद्र उमड़े चले दोऊ उर न समाहिं ॥ ४२ ॥ 
मंद मंद मुसिकाइकैं उर सों लयौ लगाइ । 
कहति वचन परिहास के लीजे जो जो भाइ ॥ ४३ ॥ 


१ विवरण या विवेचन 


सुरत सिंगार लीला [ ६८३ 
सुनि सुनि लंपट नृप रसिक धनि धनि कहत निहाल । 
राखत कछू न सार रस देति उदार कृपाल ॥ ४४ ॥ 
कहत बनत नॉहों कछू देखो भरि भरि नेन । 
बोलो जिन कोऊ सखी यह सुख कहत बने न ॥ ४५ ॥ 
श्री हरिवंश प्रताप ते वरन्यौ सुरत सिंगार । 
अनन्यअली हित छवि निरखि चित वित वारे डार || ४६ ।। 
मगन ओट कोटिन सखी निरखि निरखि बलि जात । 
छवि पर चित वित वारहीं आनेंद उर न समात ॥ ४७ ॥ 
लोला सुरत सिंगार कों जे गावैं मन लाइ । 
तिनके उर में झलमलै गौर श्याम सुखदाइ ॥ ४८ ॥ 
संवत सत्रह सौ परे साठ बीस पर चार । 


कवार मास की त्रयोदशी कृष्ण पक्ष शुभ वार ॥ ४९ ॥ 
बिनु भूषन भूषित सदा श्री राधाबल्लमलाल | 
अनन्यअली के उर बसो इहि बानिक सब काल ॥ ५० ॥ 
जिनके श्री हित रीति सों तन मन वच विश्वास । 
तिनके चरन सरोज में अनन्यअली को वास ॥ ५१ ॥ 
दोहा सुरत सिंगार के दस पर द्वै चालीस । 
अनन्यअली के उर बसौ श्री वृन्दावन ईश ॥ ५२ ॥ 


इति लीला सुरत सिंगार संपूर्ण की जय जय श्री हरिवंश ।। ७७ ।। 


दो० 


निद्रा विलास लीला 

नेही नेह छके रहें श्री राधाबल्लभलाल । 
तिनकी छकनता मो हिये बसौ लसौ सब काल ॥ १ 
तिहि बल श्री हरिवंश के चरन कमल उर लाय । 

तन मन वचन प्रतीति करि बंदों नित सिर नाय ॥ २ 
सोई कृपा प्रताप ते निद्रा रहसि विलास । 

वरनों कछुवक जथामति पुजवत मन की आश ॥ ३ 
रंगमहल मंजुल महा वरषत सुख के पुंज । 

भृंग विहंगनि मुदित अति दंपति रस जस गुंज । ४ 
तिहि मधि मंजुल सेज पर राजत श्याम श्याम । 

सुरॅन सहाने फवि रहे भूषन पट अभिराम ॥ ५ 
निद्रा जुत श्री बाल के झपत खुलत कल नेन । 

मंजुल आलस रस लदे मत्त महा रस मेन ॥ ६ 
लटकि लटकि गिरि गिरि परत प्रीतम पर सुकुमारि । 
परसत सस्सत विट महा भरि भरि ले अँकवारि || ७ 
महकत सौरभ नवल कल बीचहि बीच जॅभात | 

श्री वंशी अरु लाड़िलो दे चुटकी बलि जात ॥ ८ ॥ 
निद्रा जुत श्री लाड़िली सोइ गई अलसाइ । 

मानों छवि की दामिनी गिरी सेज पर आइ ॥ ९ || 
चौंधत कौंधत चम्तकहीं श्याम घटा पर छाइ । 
कोमल दुति अति जगमगें सखियन दृग यपलॉइ । १० ॥ 


१ एक पलक के लिए भी पलक नहीं लगाते । 


निद्रा विलास लीला 


अध मुद्रित अति नेन पर भई छविनि की भीर । 
सो छवि निरखत निजुसखी बिसर नेननि चीर ॥ ११ ॥ 
मनों सरोवर रूप के भरे खरे अचलाय । 
किधौं वदन सर रूप में मुद्रित कमल लसाँय || १२ ॥ 
किधौं रूप कल चंद पर छवि खंजन विवि सोइ । 
किधों कनक शुभ कमल में मुँदे भेंवर वर दोइ ॥ १३ ॥ 
सो छवि निरखत लाडिलो पलक न पलक लगात१ | 
पुलकत ललकत केलि कों विवस होत सरसात ॥ १४ ॥ 
नेन नेन सों लगि रहे परसत विमल कपोल । 
दरस परस अँग अंग की तृष्णा बढ़ी अतोल ॥ १५ ॥ 
नवल विमल कल अंग सब अति मंजुल रस धाम | 
कबहुँ में दरसे नहीं ललचत यों मन श्याम ॥ १६ ॥ 
कुटिल अलक मुख चंद पर रही छविनि सौं छूटि । 
सो छवि की सेनानि मिलि विट नृप लीनौं लूटि ।। १७ ॥ 
किधों सुहाग नरेश ने अपनी छवि को जाल । 
रूप चंद पर डारिकें गहयौ चकोर सु लाल ॥ १८ ॥ 
किधौं कनक कल कमल पर अलि छोना लडकात | 
ओर भृंग दृग श्याम के प्रतिविंवनि झलकात ॥ १९ ॥ 
रूप सुधा मकरंद कौ पान करत न अघात । 
दरसत तरसत सरसहीं मैन मत्त विवसात ॥ २० ॥ 
डरपत कंपत भुजा तल धरत गंड पर लाल । 
परसत सरसत रति बद्ल निरखि मदन गज ढाल ॥ २१ ॥ 


[ ६८५ 

चुंबत भाल कपोल दृग अधर सुधा गटकंत । 
चौकि परत डरपत मनों जागि परे लटकंत ॥ २२ ॥ 
परसत नासा चिवुक मृदु श्रवन अलक परसंत । 
भूषन पट कच दूर करि नव नव छवि दरसंत ॥ २३ ॥ 
ग्रीवा के भूषन सबै हरुवे हरुवे छोर१ | 
त्रिवली छवि वर निरखि पिय भये २ गति चंद चकोर ।। २४ ।। 
पान पीक कल झलमलै विमल ग्रीव के माँहिं । 
तिनकी छवि देखत बनें कहत बनत कछु नाँहिं ॥ २५ ॥ 
मंजुल चोली की तनी छोरी डरपत श्याम | 
निरखत उर उरजात छवि उपजे अगनित काम । २६ ॥ 
दरसत परसत सरसहीं शोभित कर इहि भॉति । 
मानों श्रीफल पर ढ़के मणि ढ़कना झलकाँति ॥ २७ || 
बिच बिच चरन पलोटहीं जघन विमल दरसंत । 
अति कल पुष्ट नितंब विवि निरखि परसि सरसंत || २८ || 
नीवी बंधन छोरिके नाभी उदर निहार । 
मादक सुधा समुद्र में पैरत रही न सॅभार ॥ २९ ॥ 
गिरयो परयौ प्रिय उदर पर रही न कछु सँभाल । 
चौकि परी श्री लाडिली जागि परी ततकाल ॥ ३० ॥ 
देखति पिय की गति प्रिया आतुर अति अकुलाइ । 
भुज भरि अँकवारी भर्यौ उर सौं लियौ लगाइ || ३१ ॥ 
चुंबत नेन कपोल मुख अधर सुधा रस प्याइ । 
सावधान तबही कियौ कहति वचन सुखदाइ ॥ ३२ ॥ 

कहा भयौ तुमकों लला मोकों कहि समझाइ । 
कहौ धीर ह्वै बात सो तिनको करों उपाइ ॥ ३३ ॥ 
नाभी सुधा समुद्र कौ जबही में दरसाइ । 
बूङ्यो तब हों नागरी सुधि बुधि सब बिसराइ || ३४ || 
वचन परस्पर कहत ही दोऊ जन विवसाइ । 
सोइ गई लै लाल कों कुच बिच माँहिं समाइ ॥ ३५ ॥ 
कहत परस्पर मधुर वच ले ले उलटे नाम । 
अलकलडे नव नेह निधि रस बस माते काम ॥ ३६ ॥ 
अहो लाड़िली प्रान प्रिय नाभि सिंधु के माँहिं । 
कुच तूँचा ले भुजनि में पेरौ बूड़ो नाँहि १ ॥ ३७ ॥ 
सुनि हो प्यारे प्रान प्रिय सुरत सिंधु वर माँहिं । 
तनहि तरंडी पर कसौ पैरौ डर कछु नाँहिं २ ॥ ३८ ॥ 
निद्रा आलस रस पगे कहत अटपटे बैन । 
अपनी अपनी सुधि नहीं मते प्रेम रस मैन ॥ ३९ ॥ 
सुनि सुनि श्री वंशी सखी तन मन श्रवन सिराइ । 
जेसें उलटे नाम कल कहि कहि ३ करि लपटॉइ || ४० ॥ 


१-२ श्यामा श्याम परस्पर उल्टै नाम ले लेकर इस प्रकार के मधुर वचन कह रहे हैं- 
श्यामा जू अपने प्रीतम से कह रही हैं कि हे प्राण प्रिय लाड़िली ! नाभि-सिन्धु में तैरने के 
लिए तुम अपनी भुजाओं में कुच-तूँबा का आश्रय ग्रहण करो, तो डूबोगे नहीं । 

लाल जू अपनी प्रियतमा से कह रहे हैं कि हे प्राण प्रिय प्रीतम ! तुम अपने तन को 
मेरी तन रूपी तरण्डी (नाव) पर कसकर सुरत सिन्धु में तेरो फिर किसी प्रकार का डर नहीं 
है । 

उक्त छन्दों में ' अहो लाडिली प्राण प्रिय” के स्थान पर ' अहो लाडिले प्राण प्रिय” तथा 
'सुनि हो प्यारे प्रान प्रिय” के स्थान पर 'सुनि हो प्यारी प्रार “' ५! सम्बोधन होना चाहिए था 
किन्तु आलस्य रस से वशीभूत होने के कारण श्यामा श्यार' :रस्पर उल्टै नामों का उच्चारण 
कर रहे हें । ३ पाठा० कसि कसि 

चरन पलोटि अनन्यअलि प्रमुदित नाँहों थोर । 
बतबतात विवि नींद जुत हियौ सिरावत मोर ॥ ४१ || 
मगन ओट कोटिन सखी निरखत नींद विलास । 
छवि पर चित वित वारहीं लूटत सुख-छवि राशि ॥ ४२ ॥ 
अकथ कथा यह प्रेम की कहत बनत कछु नोहि । 
जानत दोऊ रसिक मणि कै मम नेननि माँहिं ॥ ४३ ॥ 
लीला नोंद विलास को जे गावैं मन लाइ । 
तिनके उर में झलमलैं गौर श्याम सुखदाइ ॥ ४४ ॥ 
संवत सत्रह सौ परे साठ बीस पर चार । 
कवार मास की द्वैज कल शुक्ल पक्ष शुभ वार ॥ ४५ ॥ 
दोहा नोंद विलास के षट ऊपर चालीस । 
अनन्यअली के उर बसौ श्री वृन्दावन ईश ॥ ४६ ॥ 


इति लीला निद्रा विलास संपूर्ण की जय जय श्री हरिवंश ।॥ ७८ || 


दो० 

श्री राधाबल्लभलाल के चरण सरोज रसाल । 
मेरे उर में झलमलौ बसौ लसौ सब काल ॥ १ ॥ 
सोई कृपा प्रताप ते तन मन वच विश्वास । 
बंदौं श्री हरिवंश के चरण कमल सुखराशि ॥ २ ।। 
तिहि बल ते वरनौं कछू डर विलास रस खानि | 
अलकलड़े लड़बावरे मंजुल वर लड़कानि ॥ ३ ॥ 
कबहुँ अवस्था बाल की देखत डरपत लाल । 
कबहुँ अवस्था श्याम की देखत डरपति बाल ।। ४ ।। 
सोई अब वरनौं कछू डरपति कल लड़कान १ | 
श्री तारासुत कृपा ते जेसी उर में आन ॥ ५ ॥ 
अनुपम मंडल नवल कल डर विलास सुखदाइ । 
जिनमें ललना लाल वर सुख में सुख अति पॉइ २ ॥ ६ ॥ 
चैन घाट पर जगमगै श्री वंशी की कुंज । 
अति मंजुल कल विमल वर प्रेम सुखद की पुंज || ७ ।। 
रंग रंग मणि कनक सों मंडल खच्यो विशाल । 
तहाँ सु रास विलास नित खेलत ललना लाल ।। ८ ।। 
सेज सदन ढिंग जगमगे विलसत श्यामा श्याम । 
मनों हंसिनी हंस कल मते प्रेम रस काम ॥ ९ ॥ 


१ डरने की स्थिति में प्रकट होने वाली सुन्दर लड़कान २ अनुपम नवल कल मण्डल में जो 
सुखदाई डर विलास होते हैं उन डर विलासों में ललना लाल अत्यन्त सुख प्राप्त करते 


हैं । 

जबहि प्रहर दिन रह्यो ` तब उठि बैठे सुकुमार । 
नेन बेन अलसत सिथिल सकल सिथिल सिंगार || १० || 
घूमत झूमत मोरि तन बारंबार जँभात | 
श्री वंशी चुटकी दियें छवि पर बलि बलि जात ॥ ११ ॥ 
मगन ओट कोटिन सखी नव नव छविहि निहार । 
अद्भुत छवीली बानि पर चित वित वारत डार ॥ १२ ॥ 
मंदिर ऊपर गुंजहीं रॅग रॅग भृंग विहंग । 
उमगि उमगिकें गावहीं नव नव प्रेम प्रसंग || १३ ॥| 
सुनि सुनि तिनके गान कों ऊँचे देखति बाल । 
कहा कहों छवि नैन की पेने ललित विशाल ॥ १४ ॥। 
प्रतिविंवन खग अलिनि के? मणि मंदिर कल माहिं। 
ठौर ठोर चपलत फिरें शोभा कही न जाँहिं ॥ १५ ॥ 
प्रतिविंवनि खग अलिनि के श्री भोरी दरसाइ । 
अवला अति सुकुमारि मन डरपत चख चपलाइ ।। १६ ॥ 
पुलकि कुलकि पिय हिय लगी सोइ गई लपटाइ । 
मनों जलद मेंदामिनी छिपति लसति चमकाइ । १७ ॥ 
पुनि पुनि देखति ओर अलि २ डरपति अतिषी बाल | 
पुलकि कुलकि पिय हिय लगें कृत कृत मानत लाल ॥ १८ || 
कहा कहौं तिहि समै की वदन चंद छवि नैन । 
जानत लोचन सखिन के मोपै कहत बने न । १९ || 
मानों घन में दामिनी हँसि हँसि छवि वरषाति । 
चकाचौंधि अति लगि रही चहूं ओर चमकाति || २० || 


१ जब एक प्रहर दिन रह गया अर्थात्‌ जब दिन में तीन घण्टे शेष रह गये २ भ्रमरों के ३ भ्रमरों 
की ओर | 

मेरो हियो सिरावहीं हिलिमिलि ललना लाल | 
निरखत नव नव सुखनि छवि कहत निहाल निहाल ॥ २१ ॥ 
वेरि वेरि१ अलि ओर ही चिते चिते कुलकाति । 
डरपति लपटति पिय हिये उर में उरज समाति । २२ ॥ 
मानों कुंदन नील मणि खचत? खुलत ? झलकाति । 

नव नव छवि वरषति प्रिया हँसति लसति लडकाँति ।। २३ ।। 
कौतिक में कौतिक भयौ एक नवल कल भाँति । 

खग अलि के प्रतिविंव वर पिय तन में झलकॉति || २४ ॥ 
सो प्रतिविंवनि कों प्रिया देखति मन डरपाइ । 

तिहि छिन छुटि पिय हिये सौं चपला सी चमकाइ ॥ २५ ।। 
अनन्यअली के हिये सों लिपटी चिपटी बाल | 

उर अंचल लियौ ओढ़िकें चपलित नेन विशाल ॥ २६ ॥ 
दामिनि में छवि दामिनी छिपी अधिक चमकाति । 

छवि खंजन ४ से चपलहीं अंचल में न समाति ॥ २७ ॥ 
रस समुद्र उमड़े चले पिय हिय में न समाहिं । 

यह सुख छवि देखत बने कहत बनत कछु नॉहिं ॥ २८ ॥ 
अनन्यअली के गंड में प्रतिविंवित प्रिय नैन । 

कुटिल अलक अलि से लसें सो छवि कहत बने न ॥ २९ ॥ | 
वदन चंद में चंद छवि प्रिय मुख झलमल होत । 
चकचौंधनि अति लगि रही अति कोमल कल जोति । ३० || 
कुटिल अलक अपु नेन के" प्रतिविंवनि दरसंत । 

खंजन अलि मन जानिके डरपति अति सरसंत || ३१ ॥ 


१ पुनःपुनः २ एकमेक हो जाते हैं ३ दोनों अलग अलग प्रत्यक्ष दिखाई देते हैं । ४ यहाँ प्रिया 
जी के नेत्रों को छवि खंजन कहा गया है । ५ अपनी कुटिल अलकों के तथा अपने नेत्रों के 


डर विलास लीला 


अनन्यअली के हिये ते छुटी बाल चपलाइ । 
उर अंचलझझकारही१ पुनि पिय हिय लपटाइ ॥ ३२ ॥ 
पुनि पिय हिय में अलिन के प्रतिविंवनि झलकाति । 
देखि डरपि वंशी हिये लपटी छिपि कुलकाति || ३३ ॥ 
में तौ पिय नहिं हितसखी पाछे ठाढ़ी लाल । 
ज्यों लपटति हौ श्याम तन त्यों इत लपटी बाल ॥ ३४ ॥ 
चपलत डरपति सी प्रिया अति * आतुर अकुलाति । 
कौन बात ऐसी बनी ऐसें तुम विकलाति ' ॥ ३५ ॥ 
वचन रचन परिहास के वंशी कहे रसाल । 
सुनि सुनि मृदु मुसिकाति हैंपुलकति कुलकति बाल ॥ ३६ ॥ 
सुनि हो श्री वंशी सखी मंदिर में सब ठौर । 
मेरे मुख पर आवहीं भृंग विहंगनि दौर ॥ ३७ ॥ 
पिय तन पर चपलात रै अनन्यअली मुख माँहिं । 
याते तुम्हरे हिये सों लपटी छिपि डरपाँहिं ॥ ३८ ॥ 
इहि मंदिर के माँहिं भृंग विहंग न आवहीं । 
तुम भोरी डरपाँहि प्रतिविंवनि कों देखिकै” ॥ ३९ ॥ 
जो तुमकों आवै नहीं मेरी बात प्रतीति । 
तौ हम यह दरसावहीं प्रतिविंवनि की रीति ॥४० ॥ 
अनन्यअली के वदन में देखो नीकी भाँति । 
अलक नेन प्रतिविंव कों देखि फेरि डरपाँति ॥ ४१ ॥ 
ये तुव कुँचित केश दृग प्रतिविंवनि झलकाति । 
खंजन अलि से लागहीं तुम डरपति कुलकाति | ४२ ॥ 
१ झकझोर रही हैं २ पाठा० रति ३ विकल हो रही हो ४ पाठा० देखीं 

कुटिल अलक हितसखी ने मृदु कर दई सँवारि । 
तब कछु भृंग न दरसहीं समुझि सकुचि सुकुमारि ॥ ४३ ॥ 
समुझि सकुचि तब लाल दिशि चिते मंद मुसिकात । 
रस समुद्र उमड़े चले कोऊ उर न समात ॥ ४४ ॥ 
वंशी कों प्रिय सैन दै वरजति १ बारंबार । 
अब तुम जिन बोलो कछू राखौ मनहिं विचार ॥ ४५ ॥ 
अनन्यअली हित भाँति इहि विलसौ सबही काल | 
यह सुख छवि निरखौं सदा कहीं निहाल निहाल ॥ ४६ ॥ 
अलकलड़ी लड़बाबशी फिरति लटकि लड़काति । 
अंग अंग सुकुमार अति चलति सु कटि लचकाति || ४७ ॥ 
इहि गति कटि की देखि पिय डरपत अति मन माँहिं। 
लटकत लचकत चलत में जिन गिरे यों अधिराँहिं १॥ ४८ || 
अति आतुर अकुलाँइ पिय लीनी भरि अँकवारि । 
इत डर कृशि कटि कौ लगे उत डर भौंह अपार ॥ ४९ ॥ 
कहा भयौ तुमकों लला आतुर से लपटाइ । 
धरकत डरपत सी छती कहो मोहि समुझाइ ॥ ५० ॥ 
तुम्हरी कृशि कटि चलत मेंडिगत लटकिलचकाहिं 
जिन गिरि परै सु लाड़िली डरपत हौं मन माँहि। ५१ ॥ 
याही डर मन जानिकैं लीनी भरि अॅकवारि । 
किंकिनि ह्वै तुव कटि लसौं लपटौं हों सुकुमारि ॥ ५२ ॥ 
मेरी कटि इहि भाति सों चलत फिरत लचकंत | 
ओरहि ते ऐसी बनी सदा चलत लटकंत ॥ ५३ ॥ 
१ निषेध करती हैं २ अधीर होते हैं ३ पहले से ही 

वचन रचन यों परस्पर कहि लहि दुग सजलाँइ । 

मनौं सरोवर रूप के भरे खरे छलकाँइ ॥ ५४ ॥ 
पिय के प्रेम सनेह की गडी बात मन माँहिं । 

हियौ खोलि हिय सों लगी उर में उरज समाँहि || ५५ ॥ 
मंजुल सेज हिंडोर पर चढे जुगलवर झूल । 

खरे खरे ' रंगनि भरे मन मन अतिही फूल ॥ ५६ ॥ 
इक इक डॉडी कर गहें इक इक कर गर मेलि । 

श्री निजुसखी झुलावहीं औरौ सबै सहेलि ॥ ५७ ॥ 
अवला अति सुकुमारि कल वर हिंडोर झकोर । 
डरपति लागति पिय हिये दै नव उरज अँकोर ।।५८ ॥ 
पुलकि कुलकि उर सौं लगे डरपत विवि सुकुमार । 

बेठि गये अति रसावस वेपथ २ भये अपार ॥ ५९ ॥ 
गौर श्याम वेपथ भये आनॅद बढ्यौ न थोर | 

अरुझे कंकन हार सौं कुंडल सौं कच डोर ॥ ६० ॥ 
देत असीर प्रसंश करि वंशी पट के छोर । 
निरखि फूलिं ललितादि सखि विवि मुख चंद चकोर ॥ ६१ || 
डर विलास बहु भाँति के कापै वरने जाँइ । | 

श्री हरिवंश प्रताप ते अनन्यअली कछ गाइ ॥ ६२ ॥ 
नव नव कौतिक खेल में रहत कछू सुधि नाहि । 

दिन बीतत जान्यौ नहीं रैन भई छिन माँहिं ॥ ६३ ॥ 
ख्वाइ प्याइ अँचवाइ जल मृदु तंबोल खवाइ । 

__ सो प्रसाद सब सखीजन लयो महा सुख पाइ ॥ ६४ ॥ 


१ सुन्दरासिसुन्दर २ अंगों का कंपायमान होना 

पौढाये निजुसखी ने ग्रीवनि भुजा लगाइ । 
मुख सौं मुख दृग दृगनि सौं उर में उरज समाइ ॥ ६५ ॥ 
नवल नेह अलि नेह की बातें कहति रसाल । 
निरखि निरखि सुख नवल छवि कहत निहाल निहाल । ६६ ॥| 
अनन्यअली सु पलोटिहे मंजुल पग सुकुमार । 
यह कौतिक सुख छवि निरखि चित वित वारे डार ॥ ६७ ॥ 
डर विलास लीला भई पूरन रहसि रसाल | 
अनन्यअली के उर बसो श्री राधाबक्कमलाल ॥ ६८ ॥ 
यह लीला मन लाइकैं जे गावैं निशि भोर । 
तिनके उर में झलमलें श्यामा श्याम किशोर || ६९ ॥ 
संवत सत्रह सौ परे साठ बीस पर चार । 
कवार मास दशमी सु दिन शुक्ल पक्ष शुभ वार ॥ ७० ॥ 
दोहा इकसठ दस भये मंजुल महा रसाल । 
अनन्यअली के उर बसौ सदा लाडिली लाल ।॥ ७१ || 


इति लीला डर विलास संपूर्ण की जय जय श्री हरिवंश ॥ ७९ || 

दो० (श्री) छेल छवीले मत्त रस अति स्वछंद सुकुमार । 
मूरति वेपरवाह की रसिकानंद उदार ॥ १ ॥ 
ऐसे नेही नेह निधि श्री राधाबल्लभलाल । 
सो मेरे हिय में बसौ लसौ सनेह रसाल ॥ २ ॥ 
सोई कृपा प्रताप ते पाऊँ परम कृपाल । 
मूरति वेपरवाह की महा उदार दयाल १ ॥ ३ ॥ 
प्रेमी रसिक अनन्य मणि वेपरवाह नरेश । 
रूप अनूप सुभाव गुन अद्भुत विमल सुदेश ।। ४ ।। 
ऐसे श्री हरिवंश के चरन सरोज रसाल । 
बंदौं नित चित लाइकें कहों निहाल निहाल ॥ ५ ।। 
सोई कृपा प्रताप ते वरनों निडर विलास । 
श्री गुरु कृपा प्रताप ते जैसी होइ प्रकाश ॥ ६ ॥ 
छेल छवीली भाम के निडर रोम सब अंग । 
छकी छौंहनी मोहनी छवीली छवि नव संग ॥ ७ ॥ 
निशि दिन लूटत लाल कों चित वित करत निहाल । 
शंक न नेंकहु मानहों निडर रहत सब काल ॥ ८ ॥। 
तेसौ निडर निशंक अति छैल छवीलो लाल । 
ज्यौं ज्यों सर्वस लूटहीं त्यो त्यो कहत निहाल ।। ९ ।| 


१जो श्री राधाबक्मभलाल जू वेपरवाह की मूर्ति हैं, महा उदार हैं, दयाल हैं और परम कृपाल 
हैं उनकी कृपा के प्रताप से वरनन करने की मति प्राप्त करूँ | 

| अब चित्त वित्त रहे अथवा चला जाये 


चित वित हरत न डरत प्रिय निपटहि निडर निशंक । 
चित वित रहै वा जाउ अब १ करत न पिय कछु शंक || १० || 
निडर निशांक स्वछंद अति दोऊ जन समतूल । 
ज्यों ज्यों लूटत लाल को त्यों त्यौं मन मन फूल || ११ || 
अति अद्भुत मंजुल महा शोभित नवल निकुंज । 
तिहि मधि अनुपम जगमगै रंगमहल सुख पुंज ॥ १२ ॥। 
तिहि मधि सेज हिंडोर पर विलसत जुगल किशोर | 
उठे प्रात सब रात के जगे पगे रति जोर ॥ १३ ॥ 
उठि बैठे सुख सेज पर नेन बैन अलसंत । 
अंग अंग पर छविनि फावि सुरत सिंगार लसंत ॥ १४ ॥ 
परस्पर सुरत सिंगार छवि निरखत जुगल किशोर | 
विवि शशि रूप सुधा पिवत अत्रपित नेन चकोर ॥ १५ ॥ 
ज्यों ज्यों सुरत सिंगार छवि निरखत जुगल किशोर । 
त्यों त्यों सुरत विहार कों तरसत नाहिंन थोर ॥ १६ ॥ 
कुटिल अलक मुख कमल पर रहीं छूटिकें झूमि । 
सो छवि सैना लाल पर करत जु मंजुल धूमि ।। १७ || 
कहा कहीं इहि अलक की सुनहु छवीली बात | 
रही गंड पर झूमिकैं अलकलड़ी लड़कात ॥ १८ ॥ 
निपटहि निडर निशंक अति रहो गंड पर छुटि । 
देखत देखत छिनहि में सर्वस पिय कौ लूटि ।| १९ ॥ 
ओर सुनों किन नागरी इनकी कथा अपार । 
कछु कछु हौं तुमसौं कहौं एक दोय कै चार ॥ २० ॥ 
रूप सुधा निधि गंड विवि मुसिकनि मंजु तरंग । 
हँसनि गाड़ भँवरा परें सोऊ निडर अभंग || २१ ॥। 

तिनमें तिल कल साँवरी बूडत हे सुकुमार । 
कुटिल अलक इन जिन कही यह कंटक सिंगार ॥| २२ ॥ 
नृप सुहाग अपु छविनि के बाने कंटक डार । 
सोऊ सुंदर श्याम कों गोत देत अपार ॥ २३ ॥ 
काल्रै कसि भुज डोर सों उर सौं लेहु लगाइ । 
सावधान करि लाड़िली अधर सुधा रस प्याइ ॥ २४ || 
वचनामृत हितसखी के सुनि सुनि प्रिय पुलकाति । 
भुज भरि लीनों लाल कों मंद मंद मुसिकाति ॥ २५ || 
कुच बिच लयौ लगाइकें अधर सुधा रस प्याइ । 
सावधान पिय कों करयो करतल शीश फिराइ ॥ २६ ॥ 
चुंबति नेन कपोल मुख लोचन कल सजलाइ । 
रस बस वेपथ भये विवि वचनामृत सिथिलाइ ॥ २७ || 
तब श्री वंशी सखी ने कीने उभय सचेत । 
अनन्यअली हित सुखनि छवि निरखि बलेया लेत ॥ २८ ॥ 
माखन मिश्री ख्वाइकैं शीतल जल अँचवाइ । 
अति कोमल तंबोल की बीरी बानि खवाइ ॥ २९ ॥ 
महाप्रसाद सब सखिन ने लयौ महा सुख पाइ । 
कीनी मंगल आरती छवि पर बलि बलि जाइ ।। ३० || 
दै गलवाँहीं उठि चले स्नान कुंज में आइ । 
अतर फुलेल लगाइकैं उवटन अंग लगाइ ॥ ३१ ॥ 
किये हास परिहास सखि लाल बाल लडकाइ । 
स्नान किये जलजंत्र तर विविध सिंगार बनाइ || ३२ ॥ 

अनन्यअली कें नैन में देखत विविध सिंगार । 
रीझी परम उदार प्रिय दीनों मुक्ता हार ॥ ३३ ॥ 
भाँति भाँति विंजन नवल ल्याई भरि मणि थार | 
कछु खाये सखियन दये अलकलड़े सुकुमार ॥ ३४ ॥ 
सभा सदन में मणिन कौ सिंहासन झलकात । 
तापर बैठे आइकें अलकलड़े कुलकात ॥ ३५ ॥ 
करि आरति सिंगार की हितआली हरषात । 
छवि पर चित वित वारहीं आनंद उर न समात ॥ ३६ ॥ 
सब सखि* खग मृग आदि गुन दिखरावत बहु भाँति । 
देति रीझ बहु भाँति की अलबेली हरषाति ॥ ३७ ॥ 
चंपकलता सुरुचि लिये विंजन विविध बनाइ । 
राजभोग वर समय के रसद महा सुखदाइ ॥ ३८ ॥ 
'फूलनि आसन पर उभय आये बैठे फूल । 
शोभा भोजन कुंज की देखत मुदित अतूल २ ॥ ३९ ॥ 
कंचन चौकी पर धरौ मणिन खचित वर थार । 
भरे धरे तिनमें विविध विंजन पना अपार ॥ ४० ॥ 
जेवत रसिक किशोर विवि स्वादी स्वाद न थोर । 
विविध हास परिहास वर करति सखी चहुँ ओर ॥ ४१ || 
ललिता बतियाँ भावती कहति सु रुचिनि बढाइ । 
चंपकलता परोसहीं विजन जो जो भाइ ॥ ४२ ॥ 
ख्वावति श्री वंशी सखी प्यावति पना रसाल । 
पहिलें प्यावति बाल को पाछे पौवत लाल ॥ ४३ ॥ 
१ पाठा० सकल सखी २ जिसकी कोई तुलना नहीं है । 

ख्वाइ प्याइ अँचवाइ जल बीरी रुचिर खवाइ । 
सो प्रसाद सब सखिन ने लयौ १ महा सुखदाइ ॥ ४४ ॥ 
बैठे मंदिर सभा में जहाँ सिंहासन फूल । 
चहूँ ओर सब सहचरी रूप हिंडोरे झूल ॥४५ ॥ 
राजभोग की आरती नवल नेह अलि कीन | 
अनन्यअली हित छवि निरखि चित वित वारे दीन ॥ ४६ ॥ 
सेज सदन में सेज पर बैठे दोऊ आइ । 
मगन ओट कोटिनि सखी ठाढीं सुख दरसाइ ।। ४७ ॥ 
बतियॉ रतियॉ निजुसखी कहति लडाइ लडाइ । 
सुनि सुनि कुलकति लाडिली हँसति लसति लडकाइ ॥ ४८ || 
कुसुम बीजनौ नेह अलि करत मंद ही मंद । 
बिच बिच बातें गुह्य २ की कहि बढात ३ आनंद ॥ ४९ ॥ 
छवीली की छवीली छविहि नव नव छिन छिन और | 
छिन छिन में नव उपजहीं निरखि ४ रसिक सिरमौर ॥ ५० ॥ 
छवीली की छवीली छविनि देखि छवीलौ छैल । 
विवसत सजलत नेन कल भूल्यो छल बल फैल ॥ ५१ ॥ 
निडर निरंकुश राज गज मत्यौ ५ प्रेम रस मैन । 
छेल छवीली भाम कों कहत मधुर कल बैन ॥ ५२ ॥ 
सुनहु छवीली लाडिली चित दै मेरी बात । 
अतिही निडर निशंक कल रोम रोम तुव गात ।। ५३ ॥ 
खंजन मीन कुरंग के मेंटत मद तुव नेन । 
कोन समान प्रमानिये मोपै कहत बने न ॥ ५४ ॥ 


१ पाठा० पाइ २ रहस्य ३ पाठा० कहति बढत ४ देखकर के ५ मत्त 

कहा कहौं कहत न बनें तुव नैननि की बात । 
| ह ते विद्या मोहिनी सीखे नव नव घात ॥ ५५ ॥ 
छिन छिन में रस बस करें मोकों तुम्हरे नेन । 
सर्वस मेरी हरत हैं निडर महा डरपें न १ ॥ ५६ ॥ 
बंक निशंक सु लोल अति अनियार सित श्याम । 
दीरघ सुंदर अरुन अति रचे कहाँ छवि धाम || ५७ ॥ 
लूटत सर्वसु सबनि कौ डरत जु नैंकह नॉहिं । 
मधुर मधुर मादक रसनि भरे पलक चख माँहिं ॥ ५८ ॥ 
नेंक प्रसन्न सु दृष्टि करि मो तन चितयौ नाय | 
कल हंसनि गति २ प्रेम के नाते करहु जु भाय ३ ॥ ५९ ॥ 
और निडर सबते महा तुम्हरो नासा-वेह * । 
चित वित मेरी हरत री छिन छिन करत विदेह ॥ ६० ॥ 
बिच बिच चिवुक बचावहीं " निडर सबनि सों होइ । 
कर गहि ग्रीवा थॉभहँ ५ और सहाइ न कोइ ॥ ६१ ॥ 
सबते निडर निशंक अति तुम्हरे उरज उतंग । 
तिनको नामहि लेत ही सैना चढत अनंग ॥ ६२ ॥ 
दृष्टि परत लें मारकैं परसनि कौ न प्रमान । 
कौन उपाइ सु हौं करौं तुम ही कहौ सुजान ।। ६३ ।। 
मेरौ कह्यौ न करत हैं मेरे रोमनि अंग | 
न्यारी न्यारी रीति रस न्यारे न्यारे रंग ॥ ६४ ॥ 
मेरे तुम्हरे अंग सब रोम रोम सब छूटि । 
छिपि छिपिकें हम तुमहि ते मिलत परस्पर फूटि ७॥ ६५ ॥ 


१ जो डरपते नहीं हैं महा निडर हैं । २ हंस कल गामिनी श्री राधे ३ जो अच्छा लगे । ४ नासिका 
का छिद्र ५ पाठा० बचाव है ६ पाठा० थाँभही ७ अलग होकर 


१ तुम्हारे अंग और रोम अत्यन्त निडर हैं, मेरे अंग तथा रोम उनसे हार गये हैं । २ निर्बन्ध होकर 

हारे अंगनि रोम सों तुम्हरे निडर अपार * । 
वरज्यौ नैंकु न मानिहें फिरत निशंक निहार ॥ ६६ ॥ 
जिहि मग जात लुटे कोऊ तिहि मग जाइ न फेरि । | 
फिरि फिरि तुम तहँ जात जहँ लूटत वेरिहि वेरि ॥ ६७ ॥ 
उलटी तुम्हरी रीति सब लंपट नृपति निशंक । 

अपु कर संपति आपनी लुटवत करत न शंक ॥ ६८ ॥ 
बार बार तुमकों लला वरजति हों दिन रेन । 

दरस परस बिनु एक छिन तुमकों परत न चेन ॥ ६९ ॥ 
तुमसों अरु मम अंग सौं मेरौ बस कछु नाँहिं । 

जो भावै सो कीजिये जो जो है मन माँहिं | ७० ॥ 
जैसें अंगनि रोम सब मिले परस्पर फूटि । 

ऐसें तन तन सों मिलो लागो उर सों, छुटि २ ॥ ७१ ॥ 
परस्पर वचनामृत कहे लहे सुखनि के वृंद । 

लीनों भुज भरि लाड़िली लाल साँवरौ चंद ॥ ७२ ॥ 
पौढ़े ओढे निडर पट लपटे ज्यौं द्रुम बेलि । 

हरत काम पिय के सबै उपजत नवल नवेलि ॥ ७३ ॥| 
हरत मनोरथ लाल के हारत प्यारी नॉहिं । 

नव नव सेना मैन की उपजत छिन छिन माँहिं | ७४ || 
कौन कौन कौं वरजिये सबही हैं समतूल । 

ज्यौं ज्यों संपति लूट्हिं त्यों त्यों कोटिनि फूल ॥ ७५ ॥ 
मगन ओट कोटिनि सखी निरखत निडर विलास । 

चित वित दये लुटाइकैं लई सुखनि की राशि ।। ७६ ॥। 

अनन्यअली हित बानि पर चित वित वारे डार । 
चरन सरोज पलोटहीं निरखत निडर विहार ।। ७७ || 
लीला निडर विलास कल पूरन भई रसाल । 
अनन्यअली के उर बसौ श्री राधाबक्कमलाल ॥ ७८ ॥ 
लीला निडर विलास कों जे गावें सब काल । 
सोई निडर निशंक ह्वे निरखैं ललना लाल ॥ ७९ ॥ 
श्री वंशी के जूथ में महल टहल कल पाइ । 
दंपति संपति कर परे तन मन हियौ सिराइ ॥ ८० ॥ 
ऐसे रसिक अनन्य जे श्री हित जू के दास । 
तिनके चरन सरोज में अनन्यअली को वास || ८१ ॥ 
संवत सत्रह सौ परे साठ बीस पर चार । 
कवार मास राका उदित शरद सु रितु शुभ वार ॥ ८२ ॥ 
लीला निडर विलास के दोहा त्रेसठ बीस । 
अनन्यअली के उर बसौ श्री वृन्दावन ईश ॥ ८३ ॥ 


इति लीला निडर विलास संपूर्ण की जय जय श्री हरिवंश || ८० | 

श्री प्रेमी रसिक अनन्य कुल ईशनि के ईश ईश्वर नागर कुल 
नरेश श्री तारासुत श्री रुक्मिणिपति श्री हरिवंश चंद्र निर्मल अकलंक 
अखंड नित्य अनूप मंजुल गुन रस सुधा सार सिंधु सकल अवतारनि 
को अवतारी परम कृपाल दयाल करुणा उदारता वात्सल्य मधुरता 
सब रस सरस सार सुधा सागर अति गंभीर श्री हरिवंशी श्री वंशी सखी 
श्री लडैती की लाडिली चाडिली छिन एक संग न छाँडिली पहिरें कल 
झूमक सारी ऐसे श्री व्यासनंदनो जयति ॥ श्री वृन्दावन चंद परम 
दयानिधि निकुंज नरेश छेल छवीले परम रसीले हँसीले चिकनिये मन 
मोहने ऐसे श्री राधाबळभो जयति ॥| 


दो० रे मन मेरे कान दै विनती सुनहु रसाल । 


भजौ निरंतर प्रीति सों श्री हरिवंश कृपाल ।। १ ॥ 
दु० रे मन मेरे विनती मेरी, सुनहु कहौं हौं हित की तेरी | २ । 
श्री हरिवंश नाम नित लीजे, छिनहूँ और बात नहिं कीजे ।३ । 
जो तू परम अचल सुख चाहे, तौ भजि श्री हरिवंश न काहें | ४ । 
कहत हों तोसों हा हा खाउँ, पॉइ परों अरु नाक घसाऊँ । ५ । 
जो मेरी विनती चित लावै, तौ तू सर्वोपरि सुख पावे । ६ । 
श्री हित जू तोकों अपनावैं, दैहैं तोकों जो जो भावै । ७ । 
दंपति संपति अनुपम देहीं, अपनी चेरी करि ढिंग लेंही । ८ । 
श्री हरिवंश भजो निशि दिन ही, कबहुँ तुम जिन भूलौ छिनही । ९ । 
रे मन आलस नाहीं कीजे, श्री हरिवंश चरण चित दीजे । १० | 
मानुष तन छीजत २ छिन छिच ही, ग्रसत काल तन कों निशि दिन हो | ११ | 
ओर बात सब तजिये भाई, भजिये श्री हरिवंश सदाई । १२ | 


१ क्यों नहीं २ नष्ट होता जा रहा है 

कौन भाग मानुष तन पायौ, भजन बिना तें वृथा गमायौ | १३ । 
मानुष तन इंद्रादिक धावैं, अति दुर्लभ ते नाहीं पावैं । १४ | 
सो हित जू ने दीनों तोकों, भजन बिना तें खोयो सो क्‍यों १ | १५ । 
सो मानुष तन नश्वर जानौं, निश्चय मेरी विनती मानों । १६ । 
वय गई बीति रही सो जाई, यह औसर तू फेरि न पाई । १७ | 
ताते श्री हरिवंशहि भजिये, सर्वोपरि वर सुख ले गजिये | १८ | 
जो तू मेरी विनती मानें, तौ तोकों बुध २ सबही जानें । १९ । 
विनती तोसौं करत किरोरे, जित तित जिन मन (भ्रमि चह ओरें । २० । 
झूँठे जग सुख तोकों भावें, बार बार ताते दुख पावै । २१ । 
दो० जो रस श्री हरिवंश जू गायौ परम रसाल । 

सो रस श्रीपति आदि ले दुर्लभ सबही काल ॥ २२ ॥ 

सो रस श्री हित कृपा ते मन मेरे तू ३ पाइ । 

इनको छाँडे जिन भ्रमै यह विनती चित लाइ ॥ २३ || 


दु० कौन टेव लागी मन तोकों, तेरी सोच पर्यौ अति मोकों । २४ । 
कर में माला लै दै चितही, छिन में निकसि जात तू कितही । २५ । 
जद्यपि कर में माला फिरही, नाम रट न रसना तू करही । २६ । 
मन बिनु कृथा भजन करि श्रम ही, ताते मन जिन जित तित अमही । २७ । 
छिन छिन में तू निकस्यौ जाई, कित हों दूँढीं तोकों भाई । २८ । 
ऐसौ कोहे तोकों पावै, प्रभु हू ते तू बली कहावै । २९ । 
तोसौं मेरो बस कछु नॉहीं, हारयौ हौं बल नहिं मो माँहीं । ३० | 
पवनहुँ ते तू अधिक चलाई, तोकों कैसें रोकि सकाई । ३१ | 
जो मो विनती तू चित लावै, तौ तेरे ढिंग जम नहिं आवै | ३२ । 
जो मो विनती नाहीं मानें, तौ तू जम के हाथ बिकानें । ३३ । 
तोकों लेत लेत जम हारें, बारंबार नरक में डारें । ३४। 


१ पाठा० मोको २ बुद्धिमान (पाठा० सब एक अन्य प्रति में अब) ३ पाठा. तें ४ पाठा . तेरी सोच परी 

तौह तू हारत नहिं छिन ही, कोऊ बात न छाँडत मन ही । ३५ | 
केसे तोकों रोके राखौं, कोटि कोटि विनती हों भाखों । ३६ । 
कबहूँ नेन द्वार ह्वै जाई, कबहुँ श्रवन नासा ते धाई । ३७ | 
कबहूँ वचन द्वार निकसाई, कबहँ रसना द्वार चलाई । ३८ । 
कबहूँ खान पान में धावे, कबहूँ कर चरननि उडि जावै १ । ३९ । 
काम इन्द्री में रह्मौ लुभाई, नश्वर सुख में रह्यौ भुलाई । ४० | 
औरौ विविध वासना द्वारे, निकसि जात है बारंबारें । ४१ | 
छिन इक उर में नहि ठहराव, जित तित भटकनि सटकनि भावे । ४२ । 
दो० सकल वासना छॉडिकें भजि मन श्री हरिवंश । 

नातर जुग जुग परैगी जगत जमनि की फंश । ४३ ॥ 

मेरी विनती मानि मन कहत पुकारि पुकारि । 

श्री व्यासकुँवर पद कमल कल गाढे उर में धारि ॥ ४४ ॥ 
दु० ओरौ विनती तोसों ३ करिहों, तेरो हित हों चित में धरिहों | ४५ । 
इतनी बात छॉडि मन भाई सोऊ, कहौं तोहि समुझाई । ४६ । 
काम क्रोध जग दुख सुख जितने, विविध वासना लोभ हू कितने । ४७ । 
पर निंदा मन भूलि न कीजे, ताते भजन सकल सुख छीजे । ४८ । 
भक्तनि निंदा भूलि न करिये, ताते महा नरक में परिये । ४९ । 
मत्सरता " सब नीके तजही, श्री हरिवंश चरन नित भजही । ५० | 
प्रतिष्ठा विष्ठा सम करि जानौं, मान अमान न उर में आनौं ।५१ | 
हिय में कपट प्रपंच न राखौ, मधुर मधुर वच सबसों भाखौ । ५२ । 
कबहुँ न कहिये करकस बैना, बोलो ज्यों सब पावैं चैना । ५३ । 
पर धन गरल ५ समानहि जानौं, पर जुवती जननी करि मानों । ५४ | 
तृन ते नीचौ अपु कों मानों, सबकों बड़े आप ते जानौं । ५५ | 


१ "कर चरणनि उड़ि जावै, का तात्पर्य- मुझे यह करना है वह करना है, यहाँ जाना है वहाँ 
जाना है आदि बातों से है । २ नहीं तो ३ पाठा० तोकौं ४ अभिमान ५ विष 

भजन बिना तृष्णा है जितनी, नीके सोई छाँडौ तितनी । ५६ । 
छाँडि सयानप अपने सबही, सब पर १ बात बनैगी तबही । ५७ । 
जीव मात्र २ सौं द्रोह न कीजे, दया भाव सबही कों दीजे । ५८ । 
सबमें प्रभु की सत्ता मानों, और भाव जिन 'उर में आनों । ५९ । 
झूँठ न बोलो कबहूँ भाई, साँचि कहौ सबको हित लाई । ६० | 
जो कहिये तौ साँची कहिये , नातरु २ भलें जु चुप ह्वै रहिये | ६१ । 
ये सब बात कही मैं जितनी, ते सब छॉडो करनी तितनी । ६२ । 
सब तजि भजि मन श्रीहरिवंश, तब तू होइ परम नृप हंस ४ | ६३ । 
श्री हरिवंश भजौ हित लाई, नातरु काग" होइगौ भाई । ६४ । 
तू काहू कौ न तेरी कोई, तेरी देह न तेरी होई । ६५ | 
औरन की तब कौन चलावे, ताते सबकों तजि, सुख पावै । ५६ । 
दो० विनती मेरी मानि मन कहत पुकारि पुकारि | 

फिर पाछे पछितायगौ जनम जायगौ हारि ॥ ६७ ॥। 

भजि मन श्री हरिवंश हित निरखौ छवि अँग अंग । 

प्रेमी रसिक अनन्य को निशि दिन कीजै संग ।। ६८ ॥ 
दु० प्रेमी रसिक अनन्यनि भाई, तिनको संग करौ सुखदाई । ६९ । 
रसिक अनन्यनि संगति कीजे, प्रेम सुधा रस पीजे लीजे | ७० | 
प्रेमी रसिक अनन्य सजाती, तिनसौं मिलि करि शीतल छाती । ७१ | 
श्री हरिवंश वस्तु मन हरिही, जिनके उर में झलमल करही । ७२ । 
श्रीराधाबलभलाल रसीले, बसत लसत उर ते न नसीले | ७३ । 
जिनके रस जस चरचत दिनही, ६ दंपति छवि निरखत छिन छिन ही | ७४ । 
और बात चरचा नहिं जिनके, दंपति संपति नव नव तिनके । ७५ | 


१ सर्वोपरि २ पाठा० प्रजंत ३ नहीं तो ४ परमहंसों का नृप ५ कौआ ६ मन हरिनी श्री हरिवंश 
नामक वस्तु जिनके उर में झलमलाती रहती है उन्हीं के हृदय में रसीले श्री राधाबक्लम लाल 
बसते हैं, सुशोभित होते हैं और कभी नहीं निकलते । वे रसिकजन उन्हीं के रस जस की 
नित्य प्रति चर्चा करते हैं । 

मधुर मधुर वच रसद सु कहहीं, सुनतहि महा परम सुख लहहीं । ७६ । 
तिनके संग रहें जे कोई, तिन सम और न जग में होई । ७७ | 
दंपति संपति देत रसाला, छिनक संग में करत निहाला । ७८ | 
चाह सकाम न तिनके भाई, दंपति संपति दें नवलाई । ७९ | 
ऐसे रसिकन संगति कीजे, तिनकी रसमय जूठन लीजे । ८० | 
जाति भेद तिनसों जिन मानों, तिनकी पग रज तन मन सानों । ८१ । 
तिनको चरनोदक ले भाई, जनम जनम के अघ भजि जाई । ८२ । 
उज्ज्वल तन मन सब ह्वे तेरे, गोर श्याम तब तो तन हेरें । ८३ । 
गौर श्याम की छविनि छवीली, नेननि निरखो नवल नवीली । ८४ । 
येई परम अचल सुख नित ह्ली, तिनकौ सुमिरन करि दै चित ही । ८५ । 
दो० जग के सुख सब थोथरे २ सबै ग्रसित मुख काल | 

श्री वृन्दावन चंद नित श्री हरिवंश कृपाल ॥ ८६ ॥ 

ऐसे नित्य किशोर के चरन कमल चित लाइ । 

निशि दिन सेवा कीजिये बन्दौ सीस नवाइ || ८७ || 

विनती तोसौं करि चुक्यौ रे मन मेरे मान । 

अब श्री तारानंद सौं विनती करों वखान ।। ८८ ॥ 
दु० श्री हरिवंश चंद्र सुखदाई, तुमसों विनती करत बनाई । ८९ । 
सुनहु कृपा करि श्रवनन दीजे, अपनों करि मेरौ मन लीजे । ९० | 
अपने चरन कमल कल माँहीं, मो मन राखौ निकसे नाहीं । ९१ | 
तुम बिनु को मो मन कों राखे, यह पूरो मेरी अभिलाषे । ९२ | 
मो मन मेरी एक न माने, करी जु विनती अगन ३ वखाने । ९३ | 
मेरी विनती मानत नाहीं, रखो अपने पद कमलन माहीं । ९४ | 
तब मन अलि कैसें उड़ि जाई, जब पकरो गाढौ सुखदाई । ९५ | 
नहिं मानत मो मन मो बतियाँ, ताते पजरत " मेरी छतियाँ । ९६ । 
१ पाठा० रस मैं २ व्यर्थ ३ अगनित ४ जलती है 

मो मन कों बस करिहौ जबही, शीतल ह्वै मो तन मन तबही । ९७ | 
मन बिनु हों जु भजन कछु करिहों, कृथा पचत श्रम करि करि मरिहों | ९८ । 
मो मन रहत न मेरे तन में, को जानत भटकत कित वन में | ९९ | 
मन कौ ओर छोर नहिं पाउँ, विनती करि अति हा हा खाउँ | १०० | 
मो मन उर में रहत न छिनही,' चहूँ ओर भटकत हे दिनही २ | १०१ | 
तुम्हरे चरन शरन के माँहीं, राखो, निकसै कबहुँ नाहीं । १०२ । 
ढीठौ दै में विनती कीनी, तुम प्रवीन मो मति गति हीनी । १०३ । 
तुमकौं सब विधि लज्जा मेरी, बारंबार कहत हों टेरी ।१०४। 


दोहा नागरीदास जू के :- 
विषे वासना जारिकें झारि उडावै खेहः । 
मारग रसिकनरेश के निजु ढिंग! लागे देह ॥ 
जिनके बल निधरक हुतौ सोइ बेरी भये आनि । 


तरकस के सर साँप भये लागे फिरि फिरि खान ॥ 

व्यासकुँवर रसरीति में कोऊ न खेले छूटि । 

जोइ जोड डरियाँ पकरिये सोइ सोइ जावै टूटि ॥ 

श्छ 

दु० सुनि रे जीव कहीं हौं तोकौं, सब विधि तेरी चिंता मोकों | १०५ | 
श्रीराधाबल्लभ नाम रसाला, रटौ निरंतर होइ निहाला ।१०६ । 
रूप सिंधु छवि नवल तरंगा, भॅवर परत नव नेह अभंगा ।१०७। 
तिनमें मन कों स्नान करावौ, और बात जिन कछु चित लावौ । १०८ । 
तब तेरी मन कहूँ न जाई, रसिकनि संगति रहो सदाई । १०९ | 
तुम ही रूप सिंधु में राखौ, मोसौं मन की बात न भाखौ ।११० | 
तुम्हरे चरन शरन बल गाजे, प्रमुदित वृन्दावन में राजे ।१११ | 
मोमें ` बल काहू को नाहीं, तुम्हरे बल गरजत उर माहीं । ११२ । 


१ एक क्षण भी २ नित्य प्रति ही ३ राख ४ पाठा० ढँग ५ मुझमें 

दो० श्री हरिवंश कृपाल जू अपने चरन रसाल | 

अनन्यअली कों कृपा करि राखौ सब हो काल ॥ ११३ ॥ 
दु० इहि विधि मन कौं जे समुझावें, परम धन्य ते जनहि कहावें | ११४ । 
मन विनती जे हित सों गावें, दंपति संपति ते वर पावैं । ११५ | 
अपने मन सौं विनती कीनी, श्री हित चरननि में मति दीनी । ११६ । 
जिहि तिहि विधि अपु मन'समुझायो, श्री हित चरननि सों लपटायौ । ११७ | 
अरु नर नारी जे मन लावें, तिनको भाग कहत नहिं आवै ।११८। 
जे हरिवंश चरन अनुरागी, तेई परम धन्य बड़भागी । ११९ । 
दो० मन सौं विनती करी में छाँडि और की आश । 

श्री व्यासकुँवर पद कमल में अनन्यअली कौ वास ॥ १२० || 

संवत सत्रह सौ परे साठ बीस पर चार । 


माघ मास की पंचमी शुक्ल पक्ष शुभ वार ॥ १२१ || 
जिनकों श्री हरिवंश के चरन कमल की आश । 
तिनके चरन सरोज में अनन्यअली को वास ॥ १२२ ॥ 
दोहा दुपई भये मिलि इकसत पर तेईस । 
अनन्यअली के उर बसो श्री वृन्दावन ईशा ॥ १२३ ॥ 


इति मन विनती संपूर्ण की जय जय श्री हरिवंश | ८१ ॥ 


वंशी विलास लीला 


श्री प्रेमी रसिक अनन्य कुल ईशनि के ईश ईश्वर श्री तारासुत 

रुक्मिणिपति सकल अवतारनि कौ अवतारी जे जे जे श्री सर्वोपरि 
विराजमान श्रीहरिवंश चंद्र अकलंक निर्मल अखंड नित्य मंजुल अनूप 
अखिल परम मंगलनिधि अवधि श्री हरिवंशी श्री वंशी सखी श्री प्यारी 
की प्यारी छिन एक होत न न्यारी पहिरें कल झूमक सारी दंपति की 
प्राण अधारी जीवनिमूरि जाके चरन कमल पर परत बिहारी ऐसे श्री 
व्यासनंदनो जयति ॥ श्री वृन्दावन चंद्र निकुंज नरेश नित्य किशोर 
चित चोर नित्य बिहारी प्यारी कौ प्यारो परम रसीले हँसीले छेल छवीले 
चिकनिये मनमोहने ऐसे श्री राधाबल्लभो जयति ।। 
दो० बंदौं श्री हरिवंश के चरन सरोज रसाल । 

जिनकों बंदत नित्य प्रति छेल छवीलो लाल ॥ १ ॥ 

श्री हित चरन सरोज वर सीस नैन हिय राखि । 

जुगल चंद रस विपिन सुख कहत यथामति भाखि ॥ २ ॥ 

नित्य सच्चिदानंदमय श्री वृन्दावन धाम | 

कुंज कुंज खेलत सदा हित चित श्यामा श्याम || ३ ।| 
चौ० श्री तारा उदर उदधि गंभीरा, रतनराज मणि प्रगटे धोरा । 
श्री हरिवंश नाम सुख सीरा, दुति धर दरसत गौर शशेरा १ । ४ । 
सर्व समय षट रितु सुखदाई, मंगल मोद प्रेम अधिकाई । 
मैन २ सेन ३ तरु तरु तर छाई, छवि हू छवि कौं देखन आई । ५ | 
मंदिर सभा चौक अति राजे, विविध भाँति मणि गन रूचि छाजें । 
जगमग जगमग जोति विराजे, अरब खरब दामिनि दल लाजें । ६ । 


१ उस रत्नराज मणि का नाम श्री हरिवंश है जो सुख की सीर ही हैं और दुति धारी गौर शरीर 
में प्रत्यक्ष दिखाई देते हैं २ कामदेव ३ सैना 

चहूँ ओर बहु कुंज निकुंजा, जहाँ तहाँ वरषत सुख पुंजा । 
खग मृग हरषत षदपद १ गुंजा, निरखि मदन कोटिक भय लुंजा | ७ । 
जहाँ इक कुंज निकुंज सुहाई, एकहि चिंतामणि की माई । 
जावत २ विपिन चित्र चित्राई, विविध भाँति रॅंग कहे न जाई । ८ । 
जाल रंध बहु द्वारनि दरसें, त्रिविध पवन जमुना ३ सुख वरषैं | 
प्रफुलित कंज मोद अति सरसें, उडत सुगंध वृंद तन परसें ४ । ९ । 
जावत विपिन वृक्ष सब छाये, दल फल फूल विविध सरसाये । 
लपटी लता भृंग झुकि भाये, पृथक नाम कहीं जो उर आये । १० । 
सुरतरु मलियागिरि तरु चंदा, उड़गन सूर वृक्ष के वृंदा ५ | 
अंब कदंब कदलि के कंदा, दाख बदाम इलायची वृन्दा । ११ | 
श्रीफल चंपा मोती तरु हैं, हीरा गन मणि गन के घरु हैं * | 
पुंगी ० पान तमाल सुभर हैं, और केवरा पिस्ता वर ८ हैं । १२ | 


दो० मौलसिरी चलदल* सरू" जामुन मेवा पाति । 
नीबू गूदा ताल तरु द्राक्ष२ विटप बहु भाँति ॥ १३ ॥ 


चौ० सरदा नारंगी सुखदाई, सेब अनार रसद अधिकाई । 
मेवा विविध कहे नहिं जाई, वेतस लता मौगरा छाई । १४ । 
जुगल गुलाब कुसुम महकाई, ओरौ फूल विविध रॅंग माई । 
थल जल कमलनि शोभा छाई, मणिन तार सी दूब? लसाई | १५ | 
केतुकी पीत रु सेत चमेली, मल्ली मालती माधुरी बेली । 
माधवी लता लवंग नवेली, केसर कनक बेलि अरुझेली । १६ । 


१ भ्रमर २ जितने भी ३ पाठा० जल थल ४ उन कमलो से सुगंध का समूह उड़ उड़कर सबके 
तनों को स्पर्श करता है । ५ कल्पवृक्ष और चंदन आदि वृक्षों के वृन्द चन्द्रमा, उड़गन और 
सूर्य की भाँति प्रकाशित हो रहे हैं ६ आप्र कदंब, कदली, दाख, बादाम, इलायची नारियल 
चंपा और मोती आदि के वृक्ष हीरा और मणियों के सदन ही हैं । ७ सुपाड़ी ८ श्रेष्ठ पीपल 
१० सरो नामक एक वृक्ष ११ ताड़ का वृक्ष १२ अंगूर १३ अवनी में उत्पन्न एक प्रकार की हरी 
घास 

दो० मोती नग मणि की लता लपटि रहीं सब ठाँहिं । 

दल दल की छवि को कहे रवि शशि गन सम नाँहि ।। १७ ॥ 
चौ० तापर पंछी अमित अपारा, गावत राधे प्रेम विहारा । 
जिनकी जीवनि जुगल अधारा, रँग रँग भॅवर करत गुंजारा | १८ । 
अरस परस प्रतिविंव सबनि में, विपिन कुंज अरु कुंज विपिन में । 
धन पिय में १ अरु पिय कौ धन में, अली अली गन गन के गन में | १९ । 
ऐसी अद्भुत कुंज सुहाई, रतन सिंहासन मधि झलकाई | 
गादी तकिया मृदुल बिछाई, विविध सुगंधनि सों छिरकाई । २० । 


दो० तापर बैठे आइकैं रसिक छवीले छैल । 
अंग अंग झलकानि छवि रही दसौं दिशि फेल ॥ २१ ॥ 


चौ० नख शिख विविध सिंगार कराई, मुख तंबोलनि भरे लसाई । 
पीक रंग छवि में छवि पाई, तिनकी उपमा कही न जाई | २२ । 
चहुँ दिशि ठाढ़ीं सखी सहेली, तिनकी छवि नहिं जात कहेली । 
एक एक ते सरस नवेली, गुन गन सागर अति अलबेली । २३ । 
रंग रॅंग खग मृग मोर अपारा, भाँति भाँति वर किये सिंगारा । 
मधुर मधुर तिनके, झनकारा, लजित अमित रतिपति बलिहारा | २४ । 
अपने अपने गुननि दिखावैं, विपिन ईश २ कों अतिहि रिझावें । 
देत रीझ मन जो जो भावें, जे जे कहत लहत सुख गावैं १ | २५ । 
नागर रसिकलाल सब संगी, * बजवत वंशी रसद उमंगी । 
गावत प्रिय के गुन गन रंगी, रीझी पिय पर उरज उतंगी । २६ । 
अति उदार रिझवार रसीली, रीझ दई उर मॉझ कसीली ५ | 
अधर सुधा रस देत हँसीली, सो छवि मेरे नेन बसीली | २७ | 


१ प्रिया जू का प्रतिविंव प्रीतम में | वृन्दावन के ईश प्रेममूर्ति श्यामा श्याम ३ सुख प्राप्त 
करते हैं और उनकी जै जे कार करते हुए उनके गीत गाते हैं । ४ उन सबके संग में ५ अपने 
हृदय में कस लेने वाली श्री प्रिया ने प्रीतम को अपनी रीझनि प्रदान की । 

दो० अद्भुत कौतिक भयो इक सो सुख कह्यौ न जाइ । 
जानत श्री वंशी सखी किधों उभय मन लाइ ॥ २८ ॥ 


चौ० दोऊन के सनमुख हरिवंशी, बैठी प्रिय ढिंग करत प्रशंसी । 
परस्पर कहत लहत रस गंसी, राजत मनों हंस कल हंसी । २९ । 
पिय प्रतिबिव सखी हित तन में, झलमल झलमल झलकत जिनमें । 
भई श्याम सी सुंदर छिन में, रह्यौ न भेद भाव कछु तिनमें | ३० । 
प्रीतम के भोरें सुकुमारी, भुज भरि लीनी कृच बिच धारी । 
परसत जानी हितसहचारी, छोडि दई सकुची चित भारी | ३१ । 
वंशी कहत श्याम हों नाहीं, कहा समुझि दीनी गलवॉहों । 
छाँडि दई पुनि मृदु मुसिकाहीं, सकुचत उर आनँद न समाहीं । ३२ । 
तो पर २ श्याम करों बलिहारी, सुख में सुख तू देत अपारी । 
तुम सी और नहीं सहचारी, मोकों मोहि लई तें भारी | ३३ । 
प्रिय निजसखि हुँसि हसि लड़कावैं, वचन रचन कहि लहि सुख पावैं । 
यह छवि पिय सब सखि दरसावैं, चित वित वारि देत सरसावैं । ३४ । 


दो० रस समुद्र उमड़े चले सबके उर न समॉइ । 
नव नव कौतिक खेल की उठत तरंग लसॉइ ।। ३५ || 


चौ० जो प्रिय निजुसखि सौं भईबतियाँ, सो पिय मुरली में कही पतियाँ । 
सुनि धुनि प्रिय कों उपजत रतिया, सुधि बुधि भूलत बिसरत गतिया | ३६ । 
अपने गुन गन सुनि सुकुमारी, प्रीतम के पर २ रीझी भारी । 
भुज भरि लीनों कुंजबिहारी, हित सों दीनों अधर सुधा री । ३७ । 
दो० विविध भाँति गुन लाल के गावनि मुरली माँहिं । 

प्रिया कहति निजुअली सों रुचत और कछु नाँहिं ॥ ३८ ॥ 
चौ० सुनि हो २ वंशी परम प्रवीनी, लावौ मुरली एक नवीनी । 
पिय के नाम सुधा रस भीनी, काहू गुन में नाहीं हीनी । ३९ । 


१ रस की गूढ़ बातें २ तेरे ऊपर ३ ऊपर ४ पाठा. तू 

सो वंशी पिय के गुन गांवे, मेरी जस तिनमें नहिं आवै । 
मोकों रसिकलाल गुन भावै, ऐसी मुरली मोहि सुहावै | ४० । 


दो० वचन रचन सुनि बाल के वंशी लेत बलाइ । 
अद्भुत वंशी बानिकें दई प्रिया कों आइ || ४१ | 


चौ० सो मुरली प्रिय अधर धराई, अति अगाध अद्भुत सुर गाई । 
श्याम नाम तिन माझ बजाई, वंशी भाम नाम * रट लाई । ४२ । 
श्याम श्याम गावत हें भामा, मुरली सुरली * श्यामा श्यामा । 
प्यारी प्यारौ गावत वामा, मुरली प्यारी प्यारी नामा | ४३ । 
बळभ बलभ कहि श्री राधे, राधे राधे वंशी साधे । 
अचरज मानति रूप अगाघे, इक रस मुरली नित्य अबाधे | ४४ । 


दो० नाम दाम३ पिय लाल के मुरली माझ बजाइ | 
मुरली राधे नाम बिनु और न बोली गाइ ॥४५ ॥ 


चौ० वंशी ! * वंशी कैसी बानी, मेरे तन मन अचरज मानी । 
हो सुलटी उलटी यह वानी," मेरे नामनि सौं सरसानी | ४६ । 
अब यह मेरे मन में आई, तुमही वंशी रूप लसाई । 
तू ही श्याम सखी सुखदाई, रूप एक त्रय भेद जनाई | ४७ । 
वंशी कौं प्रिय वंशी दीनी, तुमहि बजावौ परम प्रवीनी । 
बजवति ताननि रसद नवीनी, मोहि सभा * सब रसबस कीनी । ४८ । 
अद्भुत कोक सुरत रति गाई, सुनि सुनि दंपति अति सरसाई । 
अतन ° अमित सागर उमडाई, मर्यादा सब दीनी ढाई “ | ४९ | 
रस बस सेज सदन में जाई, तब इक सखि विंजन वर लाई । 
दोऊन कौं भोजन करवाई, रचि रचिकें मृदु बीरी खाई । ५० । 
१ पाठा० वाम २ मुरली के स्वर से ३ नामों की माला ४ वंशी सखी ५ अरे ! आश्चर्य की बात 


हे कि इस वंशी में उल्टी सुल्टी वानी कैसे निकल रही है ६ सारी सभा को मोहित करके ७ 
अनंग ८ गिरा दी 

सो जूठनि सखियन मिलि पाई, रूप आरती * करत सुहाई । 

चौंधि कौंधि छवि कह न जाई, सुख पर चित वित दिये लुटाई | ५१ । 

मैन मते २ दंपति रस बस ही, पौढे अंकवारी कसि कसि ही । 

लपटत मंद मंद हँसि हॅसिही, अंगन की छवि दुति लसि लसिही * । ५२ । 

ललिता गावति बजवति वीना, वंशी वंशी लीन प्रवीना । 

गावति जो सुख भये नवीना, वंशी धुनि विवि रस बस कीना । ५३ । 

जो जो वंशी में सखि गावै, सो सो करन केलि मन भावै । 

अनन्यअली चरननि सहरावै, मंद मंद अँगुरो चटकावै । ५४ । 

ज्यों ज्यों केलि करत हैं दोई, त्यौं त्यो भूषन धुनि कल होई । 

वंशी भूषन धुनि मिलि भोई, गुंजत करत केलि रस जोई । ५५ । 

मगन ओट कोटिन सखि दरसें, मधुर मधुर धुनि सुनि सुनि सरसें । 

मिलिकें नव नव सुख छवि वरषैं, नेन श्रवन चात्रिक तउ तरसे | ५६ । 

भूषन वंशी वीन मिलि बोलत नव नव केलि । 

सुनि सुनि श्रवन सिरावहीं अनन्यअली सुख झेलि || ५७ ॥ 

यह सुख छवि कछु कहत बने ना, जानत दंपति के मन नेना । 

सुनि सुनि सबहो पावत चैना, अनन्यअली हित रस के ऐना | ५८ । 

जे यह लीला हित सौं गावैं, ते वंशी सुनि सुनि सरसावैं । 

तिनकों और न कछू सुहावे, तिनकौ भाग कहत नहि आवै । ५९ । 

लीला रसद विलास सु वंशी, अनन्यअली हित अतिहि प्रशंशी । 

जाके स्स बस हंस जु हंसी, ४ सुनि सुनि सखियन सुधि बधि नंशी । ६० । 

लीला वंशी विलास रसीली, जिनकी गोरी रसद बसीली " | 

पिय भोरें सखि उरहि कसीली * अनन्यअली छवि देखि हँसीली । ६१ | 
१ रूप को न्यौछावर कर रही हैं २ मत्त ३ अंग अंगों की छवि की दुति से दोनों शोभायमान 


हो रहे हैं । ४ जिस वंशी (सखी) के रस बस श्यामा श्याम हैं । ५ जिन वंशी सखी की गोरी 
प्रिया जू ने रसबस होकर ६ प्रीतम के धोखे उस सखी को ही अपने उर में कस लिया । 

दो० वंशी श्याम सरूप सखि तीनों एकै जानि । 
श्री मुख श्री राधे किये अद्भुत रूप वखानि || ६२ ॥ 
प्रेमी रसिक अनन्य जे श्री हित जू के दास । 
तेई नीके जानि हैं तीनों रूप प्रकाश ॥ ६३ ॥ 
संवत सत्रह सौ परे इक्यासी पर चार । 
भादों मासे पंचमी कृष्ण पक्ष शुभ वार ॥ ६४ ॥ 
पेंसठ दोहा चौपई मिलिकै भये रसाल । 
अनन्यअली के उर बसौ श्री हरिवंश कृपाल || ६५ || 


इति लीला वंशी विलास संपूर्ण की जय जय श्री हरिवंश ।। ८२ ॥ 


छवि चन्द्रावली लीला 

श्री प्रेमी रसिक अनन्य कुल राज राजेश्वर नागर कुल ईशनि के 
ईश मुकटमणि श्री तारासुत छैल छवीलौ लाल श्री रुक्मिणिपति सकल 
अवतारनि को अवतारी श्री हरिवंश चंद्र निर्मल अकलंक अखंड नित्य 
अनूप परम मनोहर सर्वोपरि विराजमान परम पूज्य परम रसीलौ 
हँसीलो लाडिलौ चाडिलौ श्री हरिवंशी श्री वंशी सखी श्री राधाप्यारी 
जू की प्यारी जीवनिमूरि छिन एक होत न न्यारी पहिरें कल झूमक सारी 
जाके पाइनि परत बिहारी परम रसीली हँसीली ऐसे श्री व्यासनंदनो 
जयति ॥ श्री वृन्दावन निकुंज नरेश अलकलड़े लड़वावरे रूप नवेले 
प्रेम अनुराग रस सुधा सार पान छकीले परम रसीले हँसीले छेल 
छवीले चिकनिये मनमोहने ऐसे श्रीराधाबल्लभो जयति ॥ 


दो० छैल छवीले लाडिले श्री राधाबल्लभलाल । 
छेल छवीली छवि बसौ मो उर में सब काल ।। १ ॥| 
सोई कृपा प्रताप ते श्री हरिवंश कृपाल । 
बंदौं तिनके पद कमल मंगल परम रसाल ॥ २ ।। 
सोई कृपा प्रताप ते आनँद उर उमडाय । 
वरनों छवि चंद्रावली जैसी हिय में आय ॥ ३ ॥ 
झलमल झलमल होत वर श्री वृन्दावन धाम । 
दल दल में कल झलमलें मंजुल श्यामा श्याम ।। ४ ।| 
शोभा रचना छविनि की वृन्दावन में भीर । 
जोहि मोहि मोहन उभय बिसरे नेननि चीर ।। ५ || 
मंजुल वृन्दा विपिन की शोभा कहत बने न | 
नैननि के रसना नहीं रसना के नहिं नैन ॥ ६ ॥ 

अद्भुत तामें १ झलमले मंजुल रसद निकुंज । 
तिहि मधि झलमल होत कल रंगमहल सुख पुंज ॥ ७ ।। 
रंग रंग मणि कनक सौं खच्यो सहज झलकंत | 
रंग रंग द्रुम लता कल तिनके परर चलकंत ३ ॥ ८ ॥ 
किलकत रंगनि रंग कल भृंग विहंगनि भीर । 
भाँति भाँति सौरभ छयौ सेवत त्रिविध समीर ।। ९ ।। 
गौर श्याम की छवीलो छवि नवल नवल कल केलि । 
मधुर मधुर मिलि गावही खग अलि रस में झेलि ।। १० ॥ 
द्रुम बेली खग अलिन के प्रतिविंवनि झलकाति । 
रंगमहल में झलमलें शोभा कही न जाति ।।११॥ 
विविध चित्र प्रतिविंव के रचना कहत बने न । 
चित्रे चित्र विचित्र कल सो छवि जानत नेन ॥ १२ ॥ 
कुंदन रतननि सौं खची अवनी मृदुल लसंत । 
शोभित चित्र विचित्र वर उपमा सबै नसंत ॥ १३ ॥ 
कुसुम बिछोना रचि रुचिर सखिन बिछाये बानि । 
छिरके सकल सुगंध सौं शोभा जात न गानि ॥ १४ ॥ 
तिनमें शोभित सहज ही अद्भुत सेज हिंडोर । 
डॉड़ी रंग रँग फूल की बनी न शोभा थोर ॥ १५ ॥ 
रंग रंग मृदु दल कुसुम रचि रचि सखिनु बिछाइ । 
तकिया फूलनि के विविध सौरभ सौं छिरकाइ ॥ १६ ।। 
शोभा देखत सेज की रतिपति अमित लजाँइ । 
चित्रा मृदुता चतुरता शोभा सब बलि जाँइ ॥ १७ ॥ 
१ पाठा० तिनमें २ ऊपर ३ चमकते हुए सुशोभित हो रहे हैं 

छैल छवीले लाडिले गौर श्याम छवि चंद । 
बैठे तिन पर छविनि सौं तेज रूप छवि वृन्द || १८ ॥ 
रंगमहल मणि माँझ ते अंगनि की मृदु कांति । 
फूटि फूटि निकसी चली सब वन में झलकाँति ।। १९ || 
रंगमहल सब विपिन धर झलमल झलमल होत | 
चौंधि कोंघि शीतल सुधा झलकत कोमल जोति ॥ २० ॥ 
विविध रंग द्रुम खगनि के मिटि जु गये छिन माँहिं । 
एक रंग वन झलमलै कहत बनत छवि नोहिं ।। २१॥ 
मानों रूप समुद्र ते छवि रवि अगनित चंद । 
प्रगटे वृन्दाविपिन में झलमलात छवि वृन्द ।। २२ ॥ 
रूप सुधा छवि बरसहीं सखियन नेन चकोर । 
पीवत जोवत छिनहिं छिन रुचि को ओर न छोर ॥ २३ ॥ 
ऐसी छवि मृदु तेज कल मेरे नेननि माँहिं । 
चोंधि कौंधि कब होंइगे पलक न पलक लगाँहिं ॥ २४ || 
बिनु भूषन भूषित प्रिया अंगनि छवि सिंगार । 
भूषन भूषित होत कल तन सुंदरता सार ॥ २५ ॥ 
ऐसी छवि सों सहज ही बैठे सेज हिंडोर । 
अंश अंश पर भुज दिये छवि की भीर न थोर ॥ २६ ॥ 
विमल गंड पर गंड कल लगे नेन सौं नेन । 
कहा कहौं छवि सहज ही मोपै कहत बने न ॥ २७ ॥ 
परस्पर मुख छवि चंद पर कुटिल अलक कल झूम | 
ओरौ विविध सिंगार मिलि भीर छविनि की धूम ॥ २८ ॥ 

अरस परस बतरात कल हँसि हँसिकै लडकाति । 
हंस हंसनी राज कल मनौं मगन किलकाँति ॥ २९ ॥ 
कै संपति नव नेह की बॉटि बाँटिकै लेत । 
किधौं चुगौ छवि रूप कौ अरस परस ले देत ।। ३० || 
कै खंजन छवि रूप के बिछुरे मिलये आइ । 
चुगत रूप छवि कन सुधा किलकि किलकि लडकाइ || ३१ || 
कहा कहीं बतरानि छवि हँसनि लसनि लडकान | 
जकि थकि सखि हौं लुभि रही रुचत नहीं कछु आन ॥ ३२ ॥ 
ज्यों ज्यों हँसि हँसिकें सखी बात करत लडकात । 
त्यों त्यों दल-दल १ छविनि के नवल नवल प्रगटात ॥ ३३ ॥ 
कबहुँ परस्पर नेन में प्रतिविंवित कल नैन । 
मानौं खंजन छविनि के लरत मते २ रस मैन ॥ ३४ || 
किधौं परस्पर खेलहीं चंचल अति लडकात २ । 
किधों सु रूप समुद्र में मीन खेल निडरात ४ ॥ ३५ ॥ 
कुटिल अलक तिन पर लसें मानों छवि की जाल । 
चपल लहरि मनु उठत हैं दूरि करत ततकाल ५ ॥ ३६ ॥ 
कबहूँ विमल कपोल में प्रतिर्विवित कल नेन । 
जिनकी छवि देखत बनें रंचहु कहत बने न ॥ ३७ ॥ 
वदन वदन में झलमलै सुनि सखि तिनकी बात | 
काम रूप निधि में मनों छवि शशि गोता खात ॥ ३८ ॥ 


१ समूह के समूह २ मत्त ३ अथवा वे चंचल खंजन लाड़ में भरकर परस्पर खेल रहे हैं ४ निडरतः 
पूर्वक ५ ऐसी शोभा से सम्पन्न नेत्रों पर अलकावली इस प्रकार सुशोभित हो रही हैं मानों वे 
छवि की जाल हों अथवा रूप के समुद्र में मानों लोल लहरियाँ उठ रही हों । उन अलकावलियों 
को वे दोनों रूप लोभी तत्काल दूर कर देते हैं । | 

हँसनि लहर छवि उठत हैं बूडत सब तिहि माँहिं । 
गाड़ भँवर गहरे परे क्यों के * निकस्यौ जाहि ।। ३९ ।। 
मानों नृपति सुहाग ने कुटिल अलक कल जाल | 
डार्‍यो २ काढ़नि हित मनों करुना करी विशाल ॥ ४० ॥ 
कुटिल अलक छवि जाल ने गोता दिये * अधिकाइ । 
नव नव छविनि तरंग में अगनित गोता खाइ ।।४१ || 
उपमा आई और उर सोऊ कहों सुनाइ । 
मनों काम अरु रूप के जुगल सिंधु उमड़ॉइ ।। ४२ ॥ 
गौर श्याम छवि चंद मनु तिनमें गोता खाइ । 
किधौं छविनि के चंद में छवि चंदनि ४ झलकाइ ।। ४३ ॥ 
सखियन नेन चकोर कल पान करत न अघाँइ । 
निशि दिन रूप सुधा पगीं लगी रहें सरसाँइ || ४४ ॥ 
जब तुम मृदु मुसिक्याइ प्रिय मोसों कछु बतरात । 
तब मो मुख पर चाँदनी फैलत कल झलकात ।। ४५ ।। 
मानों छवि चन्द्रावली मेरे मुख पर आइ । 
चौंधि कौंधि मुदु होत कल रूप सुधा वरषाइ ॥ ४६ ॥ 
मेरे नेन चकोर हू पीवत छिन न अघाँइ । 
शशि चकोर की बानि इक घटि बढि कही ५ न जाँइ ।। ४७ || 
तन तन में यों झलमलें सुनहु छवीली बात । 
मानों दर्पन महल में छवि दामिनि चमकात ॥ ४९ ॥ 
वचन रचन सुनि लाल के बाल मंद मुसकाति । 

छवि में छवि चन्द्रावली फैली अमित लसाति || ५० || 


१ किस प्रकार से २ पाठा० डारी ३ पाठा० दै ४ चाँदनी ५ पाठा० कहे 

दसनवसन १ की झलक छवि मोपै कहत बनै न । 
छवि-कंजन-अरुनिमा कौ अनुपम आनॅद ऐन ॥ ५१ ॥ 
रूप सुधा उमडे रहत तुव मुख शशि कल माँहिं । 
दिखियत छोटी सौ वदन संपति अमित लसाँहिं ॥ ५२ ॥ 
इतनी संपति वदन में क्यों करि २ रही समाइ । 
छवि तरंग उठिवौ करें कापे वरनी जाइ ॥ ५३ ॥ 
रूप सुधा सागर वदन तिनमें ते छवि चंद । 
प्रमुदित प्रगटे जात हैं छवि चन्द्रावलि वृन्द ॥ ५४ ॥ 
झलमल झलमल होत मृदु चहूँ ओर छवि चंद । 
दिखियत तिनके संग कल त्रिषित चकोरनि वृन्द || ५५ ॥ 
कितते * चंद चकोर गन प्रगटत नव छवि छाइ । 
भूलि रहयो हों लाडिली कहयो लह्यो नहिं जाइ ॥ ५६ ॥ 
बेना बेसर बंदिनी कुटिल अलक छवि वृन्द । 
सब मिलिकै टोना* किये डारि डारि छवि फंद ॥५७ || 
मधुर मधुर वच रस पगे पिय के सुनि सुनि भाम | 
उर सौ लियौ लगायकें राख्यौ कुच बिच धाम ।। ५८ ॥ 
जुगल रूप के सिंधु वर मिले भये कल एक । 
छवि तरंग उठिवौ करें नव नव विमल अनेक || ५९ || 
अब को पावै पार सखि सुधि बुधि रही सु नॉहिं । 
अनन्यअली भूलीं सबै छवि लहरिन के माँहिं ।। ६० ॥| 
सुनि सखि विवि बतरात री हँसि हँसिकै लडकात । 
छवि मुक्ता से फैलहीं चहूँ ओर झलकात ॥ ६१ ॥ 


१ अधर २ किस प्रकार से अथवा कैसे ३ किधर से ४ जादू टोना 

किधौं तीन कल भाँति के रतन अमित झलकात १ | 
निकसत रूप समुद्र ते फेलत चले सु जात ॥ ६२ ॥ 
किधौं हँसनि सुठि ` छविनि के तीन भाँति के फूल । 
अरुन श्याम अरु स्वेत कल भूषन बानि दुकूल ३ ॥ ६३ ॥ 
पहिराये सब सखिन कों सोई वर सिंगार । 
ओर सकल वन खग मगनि बानि सिंगार अपार || ६४ ॥ 
तीन भाँति के धरनि पर करत बिछोना पॉति । 
चहुँ दिशि तने वितान कल सौरभ वर महकाति ॥ ६५ | 
कहा कहीं सर्वाग छवि जानत सखियन नैन । 
अनन्यअली हित छवीली छवि रंचहु कहत बने न ॥ ६६ || 
जिनकी यह छवि रूप है सोऊ जानत नाँहिं । 
तिनकी छवि कैसें कहौं सोच रही मन माँहिं ।। ६७ || 
प्रगटत छवि छिन छिन नई जाको वार न पार । 
अनन्यअली हित बानि पर चित वित वारे डार * || ६८ ।| 
लेटी सेज हिंडोर पर अलकलडी श्री बाल । 
चरन पलोटत रसिकवर छैल छवीलौ लाल || ६९ || 
छेल छवीली + बाल के चरन कमल सुखधाम । 
मुख पर लाइ पलोटहीं छेल छवीलौ श्याम ॥ ७० || 
छेल छवीले श्याम के मुख पर छवि की भीर । 
देखि देखि हौं लुभि रही बिसरी नेननि चीर ॥ ७१ || 


१ दन्तावली में श्‍वेतता श्यामता और अरुणता है अथवा तीन प्रकार के रत्न अमित कान्ति 
से झलमला रहे हैं २ पाठा० अब ३ अथवा मन्द हास्य जन्य दन्तावली की सुन्दर छवि अरुण 
श्याम और श्वेत इन रंगों के पुष्पो के रूप में प्रकट हो रही है । उन तिरंगी वस्त्राभूषणों से 
वह दन्तावली समलंकृत हो रही है । ४ पाठा० डारे वार ५ पाठा० छवीले 

सो छवि देखत मोहनी मोहि रही श्री बाल । 
भुज भरि लीनों रीझिकै कुच बिच राख्यौ लाल ॥ ७२ ।| 
मुख सौं मुख दृग दृगनि सौं पागे तन तन माँहि । 
अनन्यअली हित छवि निरखि कहत बनत कछु नॉहिं ॥ ७३ ॥ 
मगन ओट कोटिन सखी निरखि निरखि बलि जाँइ । 
चरन सरोज पलोटहीं अनन्यअली सरसाइ ।। ७४ ॥ 
लीला छवि चन्द्रावली जे गावैं चित लाइ । 
गौर श्याम छवि चाँदनी तिनके उर झलकाइ ।। ७५ ।। 
संवत सत्रह सौ परे साठ बीस इक चार । 
भादों मास त्र्योदशी कृष्ण पक्ष शुभ वार ॥ ७६ ॥ 
दोहा सब मिलिकें भये सत्तावन पर बीस । 


अनन्यअली के उर बसौ श्री वृन्दावन ईश ॥ ७७ ॥ 


इति लीला छवि चन्द्रावली संपूर्ण की जय जय श्री हरिवंश । ८३ ॥ 


हितधुवदास जू की वाणी की फलस्तुति 
दो० वानी श्री धुवदास की मधुर प्रेम रस सार । 
श्री हित जू के सेव्य को यामें नित्य बिहार || १ 
वानी है मन मोहनी सुनत न और सुहाइ । 
जो गावै मन लाइकैं दंपति संपति पाइ ॥ २ 
अति मंजुल अद्‌भुत महा परम अलौकिक रीति | 
वानी की उपमा नहीं सर्वोपरि यह गीत ॥ ३ 
वानी श्री धुवदास की अदभुत प्रेमानंद । 
मन दै ते नित निरखहीं श्री वृन्दावन चंद ॥ ४ 
पोथी को यह हेत है रहे विचारत नित्त । 
श्री वृन्दावन छाँडिकै अनत न चलिहे चित्त ॥ ५ 
श्री हित जू की अति कृपा श्री ध्रुवदास १ सुख रूप । 
तिनकी वानी अति सरस प्रगट प्रेम रस भूप ।। ६ 
यह वानी जाके हिये बसत लसत विवि चंद । 
दरस परस प्रेमा बढ़े महा प्रेम रस कंद ॥ ७ 
अति उज्ज्वल हिय होय जो पढ़े सुने सुख राशि । 
जोरी जू ताके हिये पूरन प्रेम प्रकाशि २ ॥ ८ ॥ 
प्रेम भक्ति बाड़े सरस सुनत हिये अनुराग । 
गदगद सुर नेना सजल महा मधुर रस पाग ।। ९ ।। 
धन्य धन्य जे रसिकजन वानी करें विचार । 
निरखि जुगल छवि माधुरी अद्भुत नित्य बिहार ॥ १० ॥ 


१ पाठा० हित धुव २ पूर्ण प्रेम प्रकाशित करते हैं । 


हितधुवंदास जू की वाणी की फलस्तुति [ ७२७ 


अनन्यअली हित सों लिखी सकल अंग मन लाइ" | 
निशि दिन तौ जाँचत यहे यह वानी कब गाइ ।। ११ ॥ 
संवत सत सत्रह परे चौरासी पर चार । 
सावन झूलनि त्र्योदशी शुक्ल पक्ष शुभ वार ॥| १२ ॥ 
या रस में मन सानिये और छाँडि सब रीति । 
अनन्यअली हित कृपा बिनु आनें नहिं परतीति ।। १३ ।। 
यह रस मंजुल मधुर वर अतिहि अनूप रसाल । 
अनन्यअली के उर बसो लसो रसौ सब काल ।।१४ ।। 


इति श्री हितधुवदास जू की वाणी की फलस्तुति संपूर्ण ॥ ८४ ॥ 


१ छन्द संख्या ग्यारह की ' अनन्यअली हित सौं लिखी ............... “इस पक्ति से ऐसा ज्ञात 
होता है कि अनन्य अली जी ने श्री हित ध्ुवदास जी की वाणी अपने हाथ से लिखी थी । उसी 
समय उनकी वाणी पर अपनी भावना की छन्दोवद्ध रचना भी उस प्रति के अन्त में लिख दी | 
थी- आज वह प्रति (अनन्य अलि जी के स्व हस्तलिपि में लिखी मूल प्रति) अप्राप्त है । 


प्रेम आशावली [ प्रथम शतक ] 


दो० नैननि बैननि गंड उर मिले अंश भुज छैल । 
मंद मंद मुख चंद पर हास चंद्रिका फैल ॥ १ 
ऐसी भाँति विराजहीं श्री राधाबल्लभ चंद । 
रूप सुधा रस पीवहीं सखी चकोरी वृंद ॥ २ 
महा मधुर रस प्रेम में छके लाड़िली लाल । 
ऐसें मो उर नेन में बसौ लसौ सब काल ॥ ३ 
तिहि बल श्री हरिवंश के चरन कमल उर लाइ । 
तन मन वचन प्रतीति सौं बंदौं नित सिर नाइ ।। ४ 
सोई कृपा प्रताप ते श्री गुरु कों सिर नाइ । 
श्री राधाबक्लम कृपा ते नीके मन में लाइ ॥ ५ 
नमो नमो जे जे सदा श्री गुरु गोविंदलाल । 
श्री वृन्दावन लाइकें मोकों किया निहाल ॥ ६ ॥ 
मंजुल मंगल रूप कल श्री गुरु परम दयाल । 
तिनके चरन सरोज मृदु बंदौं कब सब काल ॥ ७ ।। 
तिहि बल रसिक अनन्य के चरन कंज चित लाइ । 
बंदौं नित सिर नाइकें ऐसौ १ छिन २ कब आइ ॥ ८ || 
जुगल प्रेम आशावली तिहि बल करों वखान | 
रसिक अनन्यनिं कृपा ते झलकै उर में आन ॥ ९ ।| 
श्री वृन्दावन चंद की नव निकुंज कल केलि । 
तिहि रस में मन वच पगे नैना रूप छकेलि ॥ १० ॥ 


१ पाठा० ऐसी २ क्षण 


प्रेम आशावली [ प्रथम शतक ] [ ७२९ 


चरचा नित्य विहार की चरचत नवल नवीन । 

कढत वार की मींग जहँ ऐसे परम प्रवीन १ | ११ || 

श्री हित जू की रीति बिनु छुवत न कबहु और । 

ऐसे रसिक अनन्य निजु मेरे सिर के मौर । १२ ॥ 

ऐसे रसिक अनन्य कौ कब होइ मोकों संग । 

तिनके संग सु पीजिये जुगल प्रेम रस रंग ॥ १३ ॥ 

श्री वृन्दावन धाम श्री राधाबल्लभलाल । 

श्रीगुरु श्री हरिवंश जू रसिक अनन्य कृपाल || १४ ॥ 

येई पाँचौ तत्व वर मेरे एक समान | 

इनके चरन सरोज कल कब बंदौं उर आन ॥ १५॥ 

येई पाँचौ कृपा वर उर में नीके लाइ । 

पाँचौ के पद कमल कल बंदौं नित सिर नाइ ॥ १६ ॥ 

सोई कृपा प्रताप ते आनंद उर न समाइ | 

कहौं प्रेम आशावली प्रेम ललक उमड़ाइ ।। १७ ॥ 

श्री हित जू की सरन जे प्रेमी रसिक अनन्य । 

मधुर प्रेम में पगि रहे तिनकी होइ सरन्य २ ॥ १८ ॥ 

तिनकी पग रज सुधा निधि तामें करि * स्नान । 

सोई करों सिंगार तन सोई भोजन पान ॥ १९ ॥ 

भूरि भाग जब होइ बड़ ऐसी मति दृढ़ होइ । 

ऐसे रसिकन चरन में रहौं जु कब हौं सोइ || २० ॥ 

ऐसे रसिक अनन्य निजु परम सजाती भ्रात । 

जाति पाँति मानूँ नहीं संग करौं दिन रात ॥ २१ ॥ 
१ और जिस नित्यविहार की चर्चा में वे रसिकजन रस केलि की रहस्यपूर्ण ओर सूक्ष्मातिसूक्ष्म 


बातों का उद्घाटन कर देते हैं ऐसे परम प्रवीन है । २ यहाँ “सरन्य' शब्द “शरण” अर्थ का 
बोधक है । ३ पाठा० तिनमें कीजै 


प्रेम आशावली [ प्रथम शतक ] 


श्री हित जू के दास निजु सुनि हो मेरी बात । 
तुम सौ पाइ उदार वर लजत और पै जात १ || २२ ॥ 
लुभे निकुंज विलास में छके रूप छवि माँहिं । 
तन दुख-सुख जानत नहीं निशि दिन जानत नाँहिं।। २३ ॥ 
मगन रहत रस बात में मेरी सुधि कयौं होइ । 
अबकें तौ ऐसी बनी तुम बिनु सुनें न कोइ ॥ २४ ॥ 
तुमसे परम उदार बिनु को पुरवे मम आश | 
अब जिनि देहु बहाइकैं बैठनि दीजे पास ॥ २५ ॥ 
श्री हित जू के दास हो बैठनि दीजे पास । 
सुनहु कृपा करि कान दै कहों लहों अपु आश ॥ २६॥ 
दयौ बहाइ जु ओर ते? मेरौ कछु न बसाइ । 
राखौ अपने संग में तुम जिन देहु भुलाइ ॥ २७ ॥ 
जल थल में जिन डारियौं दैकैं बहुतहि मान ३ | 
चरन सरन पल्ले बॅध्यो खोटौ खरौ जु आन ॥ २८ ॥ 
भलो बुरी हों केसौह प्रसिद्ध तिहारौ कहाइ । 
तुमको लाज न आवही ४ सोई करो उपाइ ॥ २९ ॥ 
पूरो मेरी आश सब बैठनि दीजे पास । 
येई मोकों दान देहु दृढ़ वृंदावन वास ॥ ३० ॥ 
कहत न आवै बात कछु तुमते छिपी न कोइ । 
मन हू की गूळी ५ लहो हों जानत नहिं सोइ ॥ ३१ | 
मधुर प्रेम विजन विविध सो तुम लेत रसाल । 
मोसे महा कंगाल कों दै सीथ ६ करहु ७ निहाल ॥ ३२ ॥ 


१ तुम जैसा उदार पाकर कहीं अन्यत्र जाना मेरे लिए लज्जा की बात है | २ मेरी दुर्बद्धि ने मुझे जन्म से 
ही आपसे विमुख कर रखा है । ३ में सभी दोषों से पूर्ण होने के कारण इस योग्य नहीं था कि आप मुझे निज 
कृपापात्र बनाकर अपना प्रश्रय प्रदान करें, यह जानते हुए भी आपने मुझे 'अपना' बनाया है । इस प्रकार 
से आपने मेरा बहुत बडा सम्मान किया है | हे उदार हृदय ! अब कभी मेरे द्वारा अपराध बन जाने पर मुझे 
अपने पद प्रान्त से दूर करके जहाँ तहा कहीं भी मत पटक देना अर्थात्‌ मुझे उपेक्षित दृष्टि से मत देखना। 
४ तुमको लज्जित न होना पड़े ५ मन की भी जो गूढ़ बातें हैं ६ जूठन ७ पाठ. हवै 


प्रेम आशावली [ प्रथम शतक ] [ ७३१ 


तुम जु कृपा करि भाँति सब मेरी करी सहाइ । 
मधुर प्रेम आशावली तब कछु वरनी जाइ ॥ ३३ ॥ 
अनन्यअली कौं राखिये अपने संगनि माँहिं । 
ऐसी दृढ़ता दीजिये करै और कछु नाँहिं ॥ ३४ ॥ 
बारंबार हौं १ कहत हों श्री हित जू के दास । 
तुम्हरे २ चरन सरोज में मोकों दीजे वास ॥ ३५ ॥ 
मधुर प्रेम आशावली अब कछु चित में लाइ । 
रसिक अनन्यनि कृपा बल जो कछु वरनी जाइ ॥ ३६ ॥ 
श्री हित जू के दास निजु चरचत श्री हित रीति । 
सोई कब हौं सुनूँगो तन मन वच करि प्रीति ॥ ३७ ॥ 
श्री हित जू के दास निजु ऐसे परम कृपाल । 
मोकों कबहुँ देंहिगे अपनों सीथ रसाल ॥ ३८ ॥ 
श्री हित जू ने दयो है प्रेम प्रसाद रसाल । 
सोई प्यावत रसिकजन परम कृपाल दयाल ॥ ३९ ॥ 
प्रेमी रसिक अनन्य सो पाइ प्रसाद रसाल । 
मोकों सो कब देंहिगे अपनी सीथ उगाल ॥ ४० ॥ 
सुहृद सजाती इकमना श्री हित जू के दास । 
निशि दिन तिनके संग में मेरौ कब हवै वास ।। ४१ ॥ 
श्री हित जू के संग नित रहत जु रसिक सुजान । 
तिनकी पग रज सुधा निधि कबहु करों३ स्नान ॥ ४२ ॥ 
सेवा श्री हरिवंश की करत रसिक चित लाइ । 
तिनकी सेवा करनि कों मो मन कब ललचाइ ॥ ४३ ॥ 
ऐसे रसिक अनन्य जे प्रेमी परम कृपाल । 
तिनकी सेवा कब करों कहौं निहाल निहाल ॥ ४४ ॥ 


१ पाठा० जु २ पाठा० अपने ३ करौंगो 


७३२ ] प्रेम आशावली [ प्रथम शतक ] 


प्रेमी रसिक अनन्य को सेवत जे चित लाइ । 
तिनकी सेवा कब करौं तन मन वच सुख पाई ।। ४५ || 
सुनि हो श्री हरिवंश जू परम कृपाल दयाल । 
प्रेमी रसिक अनन्य को संग देहु सब काल ॥ ४६ ॥ 
प्रेमी रसिक अनन्य कों मोकों देहु बताइ । 
दंपति केलि निकुंज में रहीं तहा सचु पाइ ॥ ४७ ॥ 
प्रेमी रसिक अनन्य को मोकों दीजे संग । 
जिनके तन मन वचन मुदु रेगे जुगल छवि रंग | ४८ ॥ 
सुहृद सजाती इकमना १ तिनकों देखत नाहि २ | 
कब हों तिनकों देखिकै फूलों तन मन माँहिं ॥ ४९ ॥ 
ऐसे रसिक अनन्य बिनु मेरी कछू न सूल? । 
सुहृद सजाती इकमना मिलतहि तन मन फूल ॥ ५० ॥ 
मो पर कब हित करेंगे श्री हित जू के दास । 
गौर श्याम वर चंद छवि मो उर करें प्रकाश । ५१ ॥ 
प्रेमी रसिक अनन्य निजु करुनासिंधु कृपाल । 
कब दरसावैं मोहु कों श्री राधाबळभलाल ॥ ५२ ॥ 
भूर! भाग श्री गुरु कृपा पूरन मो पर होइ | 
प्रेमी रसिक अनन्य निजु मिलिहे तबही कोइ ।। ५३ ॥ 
ढूँढे सकल ब्रह्मांड में जुग ही जुग चहुँ ओर ५ | 
प्रेमी रसिक अनन्य निजु सो तौ मिलिहें थोर ॥ ५४ ॥ 


१ जिनका मन अपने उपास्य के ही नाम, रूप, लीला, धाम और परिकर, में, उपास्य के प्रसाद 
में, और उपास्य के उपासकजनों में पूर्ण रूपेण सन्निष्ठ हो गया है वे हैं इकमना । २ उनसे 
विमुख होकर चल रहा हूँ जिस रीति से वे चलते हैं उस रीति पर नहीं चल रहा हूँ ३ यहाँ 
'सूल' शब्द का प्रयोग सुख, शोभा और सम्पति अर्थ में किया गया प्रतीत होता है । ४ बहुत 
५ चारों ओर दो दो मन वाले ही हैं इकमना नहीं । 


प्रेम आशावली [ प्रथम शतक ] [ ७३३ 


ढुँढत सब ब्रह्मांड में पावैं एकहि दोइ १ । 
ऐसे कब मोकों मिलें ऐसौ * छिन कब होइ ॥ ५५ ॥ 
जिनके उर में झलमलें गौर श्याम कल चंद । 
तिनके नेन चकोर नित पिवत सुधा छवि वृंद ॥ ५६ ॥ 
ऐसे रसिकनि संग कब मोकों निशि दिन होइ । 
रूप सुधा अचवावहीं कब आवै छिन सोइ ॥ ५७ ॥ 
और मिलत बहु भाँति के सुर्लभ सहज अनेक ३ | 
प्रेमी रसिक अनन्य निजु दुर्लभ मिलिहे एक ।। ५८ ॥ 
सुहृद सजाती इकमना सो तौ जग में कोइ" । 
सोऊ दुर्लभ मिलत है कृपा बिना नहिं होइ ॥ ५९ ॥ 
श्री हित जू की रीति में परम प्रवीन सुजान । 
ऐसे की पग रज सुधा मॉझ ५ करों कब स्नान ॥ ६० ॥ 
श्री हरिवंशी के संग नित ररत जु रसिक रसाल | 
कहत सुनत रसरीति कल मगन रहत सब काल ॥ ६१ ॥ 
भाव भावना चरचहीं * इक ते एक प्रवीन ° | 
श्रीजू तिनकौ रीझिकै हसि हसि कहत प्रवीन ॥ ६२ ॥ 
छकत परस्पर कहत ही प्रेम विवस बिच होइ ! 
सावधान पुनि होत हैं चरचत बातहि सोइ ॥ ६३ ॥ 
गदगद कंठ जु थकित वच नेन प्रेम सजलॉइ । 
रूप सरोवर से भरे सबके दृग छलकॉइ ॥ ६४ ॥ 
रूप सिंधु रस केलि में बूडि बूडि मन जाइ | 
छवि तरंग झकझोर में उछलि उछलि निकसाइ ॥ ६५ ॥ 


१ एक या दो ही २ पाठा. ऐसी ३ और भाँति भाँति के भक्त तो सहज में ही प्राप्त हो जाते हैं 
४ कोई एक ही है या कोई एकादि ही होता है । ५ पाठा० में ६ चर्चा करने में या चर्चा करते 
हैं ७ पाठा० नवीन 


प्रेम आशावली [ प्रथम शत्तक ] 


जलचर-मननि कलोलहीं ' रहसि रसासव मॉहिं । 
नेन-मीन छवि जाल में अरुझे सुरझत नाँहिं ॥ ६६ ॥ 
ऐसे प्रेमी रसिक निजु अति अनन्य बड़भाग । 
जिनको उनके २ भजन में सदा रहत अनुराग३ || ६७ ॥ 
प्रेमी रसिक अनन्य निजु ऐसे परम कृपाल । 
तिनको कब हौं पाउँगो संग करों सब काल ॥ ६८ ॥ 
कृपा करें जब सहज ही श्री राधाबल्लभलाल । 
तबही ऐसे रसिकवर पाउँ कहों निहाल ॥ ६९ ॥ 
ऐसे सौं कब होयगौ मेरी अति अनुराग । 
राखें अपने संग में मानों तब बड़भाग ॥ ७० ॥ 
बहुत मिलत बहु भाँति के तिनको और न छोर । 
सुहृद सजाती इकमना सो तौ जग में थोर ॥ ७१ ॥ 
जिनके उर में झलमलें श्री राधाबल्लमलाल । 
तिनकी पग रज धरं सिर कब हों कहीं निहाल ॥ ७२ || 
रिधि सिधि संपति जगत में सुलभ सब सुख और । 
सुहृद सजाती इकमना दुर्लभ सबही ठौर ॥ ७३ ॥ 
बैकुंठादिक सुख जिते सोऊ सुर्लभ होंइ । 
प्रेमी रसिक अनन्य निजु दुर्लभ पैयत सोइ ॥ ७४ ॥ 
प्रेमे रसिक अनन्य निजु श्री हित जू के दास । 
सुहृद सजाती इकमेना श्री हित रीति उपास ॥ ७५ || 


१ पाठा० कलोल हैं २ पाठा . जैसे उनके ३ जिनका श्यामा श्याम के भजन में ही सदैव अनुराग 
बना रहता है ऐसे अनन्य प्रेमी रसिकजन अत्यन्त बड़भागी हैं । 


` प्रेम आशावली [ प्रथम शतक ] [ ७३५ 

ऐसे रसिक अनन्य को मोकों कब ह्वै संग । | 

कब तिनके१ सुख रंग में मोहू कों लें रंग ॥ ७६ ॥ 

जुगल प्रेम सुख स्वाद में छके रहत सब काल । 

मोह्‌ कों कब दैहिंगे सो सुख सीथ रसाल ।। ७७ ॥ 

प्रमी रसिक अनन्य निजु श्री हित जू के दास । 

मोकों तिनको संग कब होइ कहां अपु आश ॥ ७८ ॥ 

वे तौ परम कुपाल हें मंगल रूप सुभाव । 

मोको कब तिन संग में बढ़े भजन को चाव ॥ ७९ ॥ 

चरचा नित्य विहार की कहीं लहों रसरीति । 

ऐसे रसिक अनन्य सौं कब होइ? मेरी प्रीति ॥ ८० ॥ 

सुहृद सजाती इकमना श्री हित रीति उपास । 

कब हों तिनको होउँगो दासनि हू को दास ॥ ८१ ॥ 

तिनकी सेवा करत जे तिन सम नहिं बडभाग | 

तिनसों कबहूँ होइगो मेरौ अति अनुराग ॥ ८२ ॥ 

तिनकी सेवा होइ कब मोसौं सब भली भाति । 

तिनकी बतियाँ सुनत ही तन मन श्रवन सिरॉति ॥ ८३ ॥ 

सुहृद सजाती इकमना रेगे रंगीली केलि । 

तिनके चरन सरोज की कब हौं रज सिर मेलि ॥ ८४ ॥ 

श्री हित की रसरोति को जे निवहत सिर भार । 

तिनके चरन सरोज पर अनन्यअली बलिहार || ८५ || 

श्री हित जू के दास निजु करुना सिंधु उदार । 

कब मोकों सो देहिंगे दंपति संपति सार ॥ ८६ ॥ 


१ यहाँ “तिनके ' शब्द से तात्पर्य प्रेम मूर्ति श्यामा श्याम से है । २ पाठा० ह्वै ३ पाठा . मोते 


प्रेम आशावली [ प्रथम शतक ] 


सुहृद सजाती इकमना श्री हित जू के दास । 

अपने चरन सरोज में कब दें मोकों वास ॥ ८७ ॥ 
श्री वंशी के जूथ में जिनके सखी सरूप । 

रहत संग में नित्य ही करत सु टहल अनूप ॥ ८८ || 
नव निकुंज सुख पुंज जहेँ रंगमहल कल माँहिं । 
अलकलड़े लड़बाबरे तिनमें नित विलसॉहिं ॥ ८९ ॥ 
मगन ओट निजुसखी सँग निरखत केलि नवेल । 
अद्भुत तिहि सुख रंग में रॅंगे रहत मन झेल || ९० ॥ 
तिहि रस में मन पगि रहे और न कछू सुहात । 

रूप सुधा रस मगन मन नहिं जानत दिन रात ॥ ९१ ॥ 
ऐसे रसिक रसाल को कब होइ मोकों संग । 
तिनके मुख सुख कमल ते सुनौं बात रस रंग ।। ९२ ॥ 
महा मधुर रस प्रेम सौं पागे निकसत बैन । 

सो कब हौं सुनि श्रवण में पाउँ अतिही चैन ॥ ९३ ॥ 
देह स्वाद सुख जहाँ लगि सो सब जाउँ भूल । 

भाव भावना श्रवन सुनि कब हौं तन मन फूल ॥ ९४ || 
ऐसौ दिन छिन होइ कब ऐसे मिलें कृपाल । 

कृत कृत धनि धनि मानि हों कहीं निहाल निहाल ॥ ९५ ॥ 
तिनकी बतियाँ सुनत ही तन मन शीतल होइ । 

सुहृद सजाती इकमना मिलें कृपा ते सोइ ॥ ९६ ॥ 
भाव भावना नवल नव कहीं लहीं तिन १ संग । 
जुगल रूप रस सिंधु की कब छवि लगे तरंग ।। ९७ ॥ 

१ पाठा० तिहि 


प्रेम आशावली [ प्रथम शतक ] [ ७३७ 


सुहृद सजाती इकमना मिलतहि हियौ सिरॉइ । 

श्री राधाबळभलाल जू तब उर में झलकाँइ ॥ ९८ ॥ 
श्री राधाबल्लमलाल की पूरन कृपा जु होइ | 

सुहृद सजाती इकमना मिलें तबहि जन कोइ ॥ ९९ ॥ 
सुहृद" सजाती इकमना मो पर होहु २ कृपाल । 

राखौ ¦ अपने संग में दे सुख परम रसाल ॥ १०० ॥ 
ऐसे सुहृदी इकमना श्री हित जू के दास । 

कब हौं तिनके संग में बैठेंगो नित पास ॥ १०१ ॥ 
सुहृद सजाती इकमना श्री हित जू के दास | 

तिनके चरन सरोज में अनन्यअली को वास ॥ १०२ ॥ 


॥ इति श्री लीला प्रेम आसावली को प्रथम सतक में रसिक 
अनन्य इकमना सुहृदी की प्रार्थना कौ सतक समाप्त: ॥ 


। इति लीला प्रेम आशावली [ प्रथम शतक ] संपूर्ण की जय जय श्री हरिवंश ॥ ८५ || 


१ पाठा० किधौं २ पाठा० होइ ३ पाठा० राखें 


आशा अष्टक 
श्री प्रेमी रसिक अनन्य कुल ईशनि के ईश ईश्वर श्री तारासुत 
श्री रुक्मिणिपति सकल अवतारनि को अवतारी श्री हरिवंश चंद्र निर्मल 
अकलंक अखंड नित्य अनूप महा मंजुल सर्वोपरि विराजमान महा 
मंगल परमानंद मूर्ति परम कृपाल करुणा दयालुता उदारता वात्सल्य 
ये सब गुन गण गणे रस सरस सुधासिंधु श्री हरिवंशी श्री वंशी सखी 
ललितादिक सखिनि की मुकटमणि श्री प्यारी की प्यारी छिन एक होत 
न न्यारी पहिरें कल झूमक सारी जाके पाद पद्मनि बंदत श्री साँवरो 
छेल छवीलो बिहारी ऐसे श्री व्यासनंदनो जयति ॥ श्री वृन्दावन नरेश 
श्री कुंज विलासी ऐसे श्री राधाबल्लभो जयति ॥ 
दो० जै जै श्री हरिवंश जू सर्वोपरि मम इष्ट । 
दंपति संपति सों भरी मो तन करौ सु दृष्टि ॥ १ ॥। 
अपने रसिक अनन्य निज कब ह्वे तिनकौ संग । 
वृन्दावन में नित बसों पाउँ प्रेम अभंग ॥ २ ॥ 
श्री वंशी की जानिके श्रीराधाबललभ लाल । 
अनन्यअली कहि बोलिकैं कब दें फूलनि माल । ३ ।। 
अति उदार श्री निजसखी राखौ अपने साथ । 
महल टहल कब देहुगी करों सु अपने हाथ ।। ४ ॥ 
जुगल भजन की हाट * करि ऐसी विधि व्यौहार । 
रसिकन सों सौदा बने चर्चा नित्य बिहार ॥ ५ ॥ 
चित डॉडी पलरा नयन प्रेम डोर सौं बानि । 
हियौ तराजू लेहु कर तोल रूप मन सानि ॥ ६ ॥| 


आशा अष्टक [ ७३९ 


टोटौ १ कबहुँ न आहहे पूँजी बढ़े अपार । 
लेह देह सतसंग मिलि गुन मुक्तनि सिंगारर ॥ ७ ॥ 
जे यह अष्टक पढें नित हित चित लाइ विचार । 
दंपति संपति कर परै निरखें नित्य बिहार । ८ ॥ 
मधुर प्रेम में जे पगे हित चरननि दृढ़ आश । 
तिनके चरन सरोज में अनन्यअली कौ वास ।। ९ ॥। 


इति आशा अष्टक संपूर्ण की जय जय श्री हरिवंश ॥ ८६ ॥ 


१ नुकसान २ श्यामा श्याम के गुण और श्रृंगार रूपी मुक्ताओं को 


श्री हित हरिवंशाष्टक 

श्री प्रेमी रसिक अनन्य कुल ईशनि के ईश ईश्वर परमानंद कंद 
महा मंगल निधि मूर्ति श्री तारासुत श्री रुक्मिणिपति सकल अवतारनि 
को अवतारी श्री हरिवंशचंद्र निर्मल अकलंक अखंड नित्य अनूप अति 
मंजुल सर्वोपरि विराजमान परम रसीलो छैल छवीलौ लाड़िलो श्री 
हरिवंशी श्री वंशी सखी श्री दंपति की प्रान जीवनि मूर्ति श्री लाडिली 
की लाडिली छिन एक संग न छाँडिली पहिरें कल झूमक सारी जाके 
पद-पंकज नित बंदत लालबिहारी परम दयाल करुना सागर कृपा 
अवधि ऐसे श्री व्यासनंदनो जयति ॥ श्री वुन्दावनचंद श्री निकुंज 
विलासी नित्य बिहारी रूप नवेले मधुर प्रेम माधुर्य मगन वेपरवाह रूप 
अद्भुत अनूप रसावेश परम सनेही परम आसक्त छके रहत हैं छेल 
छवीले परम रसीले निकुंज बसीले चिकनिये मनमोहने ऐसे श्री 
राधाबल्लभो जयति ॥ 


चौ० सर्वोपरि श्री राधाबल्लम, जिनकी कृपा व्याससुत सुर्लभ । 
अगम अगाध निगम ते दुर्लभ, तिनके तीन रूप १ अति बल्लम २ । १ | 
श्री हरिवंश वंशी अवतारी, कांति भाँति बहु गुन उर धारी । 
नाद अपार सार उच्चारी, त्रिविध रूप की हौं बलिहारी । २ । 
अनन्य धन्यः राधे रट लागी, केलि रेलि नव बेलि सु पागी । 
सुख समुद्र पूरन अनुरागी, * रोम-रोम रस रसना जागी ५ । ३ । 
चली अचल * सब अगह गहाई, ° अकह बात कथि अदिख दिखाई । 
कोटि मोहनी वाक्य लसाई, सुनि सुनि मरम भरम सब जाई । ४ । 


१ श्री हरिवंश का आचार्य रूप, निजु अलि रूप और वंशिका रूप २ अत्यन्त प्रिय ३ श्री हिताचार्य 
ने स्वयं को अनन्य धन्य कहा है । दे० राधासुधानिधि [ श्लोक सं . १९१ ] ४ पूर्णानुराग स्वरूप 
(पाठा० पूरन बड़भागी) ५ जिनका रोम-रोम और रसना रस से जगी रहती है अर्थात जिनकी 
रसना से निरन्तर रस केलि का गान होता रहता है और इस रस केलि गान से जिनका रोम 
रोम आनंदोत्फुक् बना रहता है । ६ जिन्होंने वंशी रूप से अचल को चलायमान कर दिया 
है । ७ जिन्होंने आचार्य रूप से वह अलभ्य वस्तु प्रदान की जो किसी ने नही प्राप्त की थी । 


श्री हित हरिवंशाष्टक [ ७४१ 


सप्त सुरनि सों अधिकी गाजे, जुगल चंद के अधर विराजे । 
मिथुन मिलन सुख वरष समाजे, काम कामिनी अर्बनि लाजें | ५ 
स्वामिनि सुरत सिंधु नित निरखें, हियौ सिरावति रति रण परखें । 

नेह प्रेम करुना लै वरषैं, भावक वृंद चित्त आकरषें । ६ 
निशि दिन छिन दंपति नहिं न्यारी, निजअलि मंजु वंशिका प्यारी । 

हंस १ चंद्र बहु दामिनि वारो, अमित प्रताप ताप त्रय हारी । ७ । 
सुरतरु कोटिन चिंतामनि हैं, कामधेनु सिधि निधि बहु गनिहें । 

श्रवत मनोरथ पावस घन है, श्री हरिवंश राखि हिय मन है २ । ८ । 
श्री हित चरन कमल अति लसहीं, कोटि शेष पावत नहिं जस हीं १ | 

विधि निषेध श्रद्धा लव * नसही, ५ अनन्यअली के हिय में बसहीं । ९ । 


इति श्री हित हरिवंशाष्टक संपूर्ण की जय जय श्री हरिवंश ।। ८७ ॥ 


१ सूर्य २ वे श्री हरिवंश चन्द्र जू उस पावस ऋतु के घन हैं जो रस का निर्झरण करके सबके 
. मनोरथ पूर्ण करते हैं- ऐसे श्री हरिवंश चन्द्र जू को सदा अपने हृदय और मन में रखो । ३ 
' करोड़ों शेष भी जिनके यश का पार नहीं पाते । ४ अल्प समय में ही । ५ नाश कर देते हैं। 


लीला चरनाष्टक 

श्री प्रेमी रसिक अनन्य कुल ईशनि के ईश राज राजेश्वर नागर 
कुल मुकटमणि श्री तारासुत श्री रुक्मिणिपति छैल छवीलो लाल 
सकल अवतारनि कौ अवतारी श्री हरिवंश चंद्र निर्मल अकलंक अखंड 
नित्य अनूप परम मनोहर सर्वोपरि विराजमान परम पूज्य परम रसीलो 
हँसीलौ लाडिलौ चाडिलौ श्री हरिवंशी श्री वंशी सखी श्री राधा प्यारी 
जू की प्यारी जीवनिमूरि छिन एक होत न न्यारी पहिरै कलझूमक सारी 
जाके पाइनि परत बिहारी परम रसीली हँसीली ऐसे श्री व्यासनंदनो 
'जयति ॥ श्री वृन्दावन निकुंज नरेश अलकलड़े लड़बाबरे रूप नवेले 
प्रेम अनुराग रस सुधा सार पान छकीले परम रसीले हँसीले छेल 
छवीले चिकनिये मन मोहने ऐसे श्री राधाबळभो जयति ।। 


दो० श्री राधा पद कमल बल वरनौं चरन रसाल । 
जिनकों सेवत नित्य ही छेल छवीलो लाल ॥ १ ॥ 
चरन वरन १ कंचन कमल विमल छविनि के पुंज | 
भूषन कुंदन मणिनि के पिय की दीनता गुंज २ ॥ २ ॥ 
प्रिय की सेवा हेत पिय भेष सखी कौ कीन । 
कौन कहे सो छवि फवी चितवत चित वित लीन || ३ ॥ 
प्रिय के पग तल मुकर में देखत अपु सिंगार । 
जोहि मोहि रही सावरी अपनौ रूप निहार ।| ४ || 
महदी जावक रेंगे रॅग चरन-कंज नरव चंद्र । 
श्याम सखी के वदन में प्रतिविंवित छवि वृन्द ।। ५ ।। 
मनु अनुरागनि छविनि सँग रूप अनूप सु चंद * | 
श्याम चंद में खेलहीं हँसत लसत छवि वृन्द ।। ६ ।। 


१रंग २ इन पगों में कुन्दन और मणियों के भूषणों के रूप में मानों प्रीतम की दीनता ही गुंजार 
कर रही है । ३ मानों अनुराग की छवि के साथ रूप के सुन्दर और अनुपम चन्द्रमा 

श्यामसखी के वदन में भई छविनि की भीर । 
सो छवि निरखत मोहनी बिसरी नेनन चीर १ ॥ ७ ॥ 
बाल लाल के हाल इक शोभा वार न पार | 
ले ले सो सौरभ सुधा अनन्यअली गुंजार ॥ ८ ॥ 
लीला चरनाष्टक २ पढ़ें बढे जु उर आनंद । 
तिनके हिय में झलमलैं गौर श्याम कल चंद ।। ९ || 


इति लीला चरनाष्टक संपूर्ण की जय जय श्री हरिवंश ॥ ८८ ॥ 


१ नेत्रों की पलकें डालना भूल गई । २ पाठा० चरनाष्टक जे जन 


पद्यावली 
श्री हित हरिवंश जू की जन्म बधाई :- 
राग विभास- 
जै जे जै जे श्री हरिवंश । 
तारा उदर सुभग वर नभ ते अद्भुत उदित मुदित नित हंस १ || 
फूले कमल-रसिकजन तन मन कर्म धर्म तम कीने नंस । 
निज रसरीति-किरन अति फेलो अनन्यअली के गये सब संश ॥ १ ॥ 
प्रगटे श्री हरिवंश चंद । 
निज रसरीति किरन सब जग में फैली सुधा वरषत सुखकंद ।। 
सर्वोपरि सबको जु मुकटमणि जे जे जे श्री सदा व्यासनंद । 
कहत न बनें रस जस हित जू को बंदत अवतारादिक वृंद ॥ 
और कहाँ लगि कहीं री कीरति मगन भये जहेँ जुगल अमंद | 
मुकट काछनी काछे आछे नचे समाय न उर आनंद ।। 
श्री राधाबळभ दरसित हरषित गावत रीझत नव नव छंद । 
अनन्यअली कों दई बधाइ श्री वृन्दावन की रज मकरंद ॥२॥ 
श्री हित सेवक जू कौ उत्कर्ष :- 
श्री सेवक हित रस मथि प्यायौ । 
अपने प्रान आह आसव ले कोन सिन्धु ते ल्यायौ ॥ 
तन मन दशा ज्यौंव न्यारौ ह्वै अति अगाध बुड़वायो । 
हित रिझाय अकुलाय हिये भरयो उछलि आय गरकायौ ।। 
उदै होइकें गोप्य भयौ हौ सकृतैं? नाहिं सुहायौ । 
भर आवेश तमकि भर वेसहि बॉटत हित सब ज्यायौ ॥ 
अकह अगह हित बाँको दुर्गम दुर्लभ सुलभ बहायौ । 
अनन्यअली अविवेकि न परसत सेवक उर न रमायौ ॥३॥ 


१ सूर्य २ किसी को भी 


स्वप्न 

श्री प्रेमी रसिक अनन्य कुल ईशनि के ईशा ईश्वर मुकटमणि 
नागर कुल नरेश श्री तारासुत श्री रुक्मिणिपति सकल अवतारनि को 
अवतारी सिरमौर श्री हरिवंश चंद्र निर्मल अकलंक अखंड नित्य अति 
अद्भुत अति मंजुल सर्वोपरि विराजमान महा मधुर माधुर्य संपन्न प्रेम 
सुधा रस सार सागर परम कृपालुता दयालुता करुना वात्सल्य सुधा 
रस सार सिंधु श्री दंपति संपति सुधा रस सार रसासव पान करि सदा 
नैन छकीले परम रस सुख सुधा रस सार दाइक अति आनंदकंद सुधा 
रस सार सागर, अति उदारता मधुर प्रेम अलौकिक सुख सुधा रस 
सार दाता अखिल ब्रह्मांड विख्याता अति अलबेलौ छैल छवीलौ अति 
बाँको अति सूधो अति अटपटौ परम रसीलो हॅसीलो मन मोहनों छवि 
सोहनौं श्री वंशी सखी श्री हरिवंशी अखिल ब्रह्मांड प्रसंशी श्री हित 
चिंतक निजु चेरी श्रीराधाप्यारी के रहत नित नेरी श्री राधाप्यारी की 
अति प्यारी छिन एक होत न न्यारी पहिरें कल झूमक सारी जाके 
चरनारविन्द नित प्रति बंदत छेल छवीलो मन मोहनौं साँवरौ बिहारी 
परम रसीली हँसीली श्री लाड़िली जू की अति लाडिली ऐसे श्री 
व्यासनंदनो जयति ॥ श्री वृन्दावन चंद श्री निकुंज नरेश श्री निकुंज 
विलासी श्री नित्य किशोर श्री नित्यबिहारी श्री रसिकानंद आनंदकंद 
श्री सुरतानंद महा मगनी मधुर माधुर्य प्रेम दिव्य काम रस सुधा सार 
छकीले मतीले निकुंज बसीले रूप नवीले छवि नवीले गुन गन नव 
नव सुधा सागर नागर नरेश अलकलड़े लड़बाबरे परम रसीले हँसीले 
छेल छवीले रॅगीले लाड़िले चाड़िले महा मगनी सुरत सुधा सार बिहार 
रस छकीले चिकनिये मन मोहने ऐसे श्री राधाबल्लभो जयति मंगल 
मूरति ॥ 


७४६ ] 


अथ प्रथम प्रसंग :- 

सुपने भले बुरे भाँति भाँति अनेक भये, तिनमें जो जो कछु सुधि 
रहे सो लिखत हों । जब मैं बरस आठ को भयौ तब श्रीजू के चरनें शरनें 
आयौ और तबही श्रीजी की श्री चौरासी में के पद चार कंठ किये- एक 
पद गौरी में वैनु माई बाजे वंशीवट || और छंद चारी मोहन मदन 
त्रिभंगी || और राग विलावल आजु नागरी किशोर भावती विचित्र जोर 
कहा कहौं अंग अंग परम माधुरी ।। और आजु देखि वृज सुन्दरी मोहन 
बनी केलि ।। ओर श्री चौरासी तें पद एक न्यारौ- रहौ कोऊ काहू मनहिं 
दिये ॥ और श्री चौरासी कौ एक पद- मदन मथन घन निकुंज खेलत 
हरि राका रुचिर सरद रजनी || एई पद सब बालकनि संग हम गावैं 
और गवावैं ॥ खेलत में, डोलत में, बैठत में, उठत में एई गावैं || और 
पढ़िवे को जाउँ वहाँ एई गाउँ, गवाऊँ एई लिखों , एई पढौं, एई पढ़ाऊँ 
॥ १ ॥ इति प्रथम प्रसंग | 


अथ द्वितीय प्रसंग :- 

और ता पाछै श्री धुवदास जी को श्री वृन्दावनसत कंठ करयौ ।। 
सो नित प्रति गाइकें पाठ करों | खेलत में, डोलत में बैठत में उठत 
में, जागत, सोवत में एई रटना लगी रहे ॥ ऐसें होत होत बरस दो इक 
वितीत भये ॥ तब ऐसी भाँति की श्रीजू की अनहद कृपा भई ।। तब 
मोकों सपने में कोऊ आइकै बुलावै || अहो भगवानदास ! तू उठि 
चलि वृन्दावन ॥ यों कहि कहि पुकारे अरु किवार खरखरावै ॥| तब 
में नीद में ते चौकि परों जागि उठौं और किवार उठिकैं खोलौं ॥ तब 
मेरी माता और भ्राता कहैं क्यों वेर वेर उठिकैं किवार खोले ? तब मैं 
कहयौ री माजी ! और भाई ! मोकों कोई बुलावत है ॥ कहे तू चलि 
श्री वृन्दावन कौं ।। तब माता कहै मेरो बेटा बाबरौ भयौ, कै काहू ने कछु 


स्वप्न [ ७४७ 


कियौ ॥ तब भाई ने कही री मॉजी ! इनपै श्रीजी की कृपा भई ॥ ऐसी 
ऐसी भाँति के. नित प्रति सुपने होंड जब ताँई वृन्दावन में न आयौ 
॥ २ ॥ इति द्वितीय प्रसंग || 


अथ तृतीय प्रसंग :- 


तब मेरे भाई ने श्रीजी की श्री चौरासी सिखाई पढाई कंठ कराई ॥ 
तिनमें एक पद कंठ क्यों हूँ न होइ ॥ पद ।। चलहि किन मानिनि कुंज 
कुटीर ॥ ये पद नाहीं भयौ ।। तब बरस बीस को हौं भयौ ।। तब ताई 
पाठ कस्यौ एक घटि पद ॥ तब भाई ने शरीर छोड्यौ, निकुंज महल 
कों पधारे ॥ भाई के ऊपर श्रीजी की बहुत कृपा भई ।। जब शरीर छूटिवे 
कौ समयौ भयौ तब सब कृपापात्रनि पूछी, भगवानदास कों कछू 
कहौगे? तब भाई ने कही, कहा कहीं, श्रीजी कौ भजन कीजियौ ।। जब 
रात्री आधी रही तब मोकों कही तू उठि श्रीजी की श्री चौरासी कौ पाठ 
करि ॥ तब मैंने उठिकैं पाठ कीनों ॥ तब प्रात: काल भयौ ।। कही, 
मेरौ शरीर अबही छूटेगो ॥ शरद की द्वेज को दिन हौ ॥ तबही भाई 
खाट पै ते उतरे, स्नान कीनों , महाप्रसाद लीनौं, प्रसादी बीरी पाई ॥। 
और कही श्रीधुवदास जी की धमार गाइ, बसंत में ॥ देखि सखी नव 
कुंज राधा लाल बने री ॥ ये धमार आपहू गाई और सब कृपापात्रनि 
पै गवाई, गावत गावत शरीर छूट्यौ ॥ सो साक्षात्‌ सखी स्वरूप कौं 
प्राप्त भये निकुंज महल में ॥ तब प्राकृत शरीर कों दाग दे आये । तब 
रात्रि कौं कृपापात्र हमारे पास रहे, रात्रि आधी लों कीर्तन भयौ ।। पाछे 
सब सोये, सबके पास हमहूँ सोये ॥ जब रात्रि एक पहर रही मोकौं 
सुपने में सखी आठ आइकैं जगायौ ।। तब मैंने सुपने में कही, री ! तुम 
कोन हौ ? कहाँ ते आई क्यों आई ? तब सखी एक बोली मंद मंद 
मुसिक्याइकै कही हौं तो तेरो भाई हौं ॥ तब मैंने कही तुम्हारो ऐसौ 

स्वरूप कहाँ ते भयौ ? तब उनहूँ कही, अब हमारो येई स्वरूप हे |। 
तू उठि, तोकौं श्रीजी कौ पद सिखावैं ।।तब मोकौं कही तू कहि- चलहि 
किन मानिनि कुंज कुटीर ॥ मोकों संपूर्ण पद पढ़ाइ सिखाइ कंठ 
करायौ ।। तब सब सखी गुपत ह्वै गई ।। तब हों जागि परयो अरु रुदन 
करन लाग्यौ ॥ तब कृपापात्रनि ने कही भाई तुम कयौं रोवत हौ ? जब 
तुम्हारी भाई पायौ तब तौ तुम रोये नाहिं, अब क्यों रोवत हौ ? ज्यों 
ज्यौं सब पूछें कहैं त्यो त्यो मेरी छाती दरकी जाइ ।। और रोवत रोवत 
उसास नहिं लैऊँ ।। तब सबने कही येऊ जीवैंगे नाहीं || तब मैंने कही 
तुम मोसों बोलो जिन, और मेरे पास आवो जिन, ऐसे तीन दिन लौं 
रोयौ, कछू खायो पीयो नाहि ।। तीसरे दिन वाको अमल उतस्थो ॥ 
तब सबको समाधान भयौ ॥ जो सखी सुपने में आई तिनके रूप, 
तेज, सिंगार, शोभा सौंदर्यता मोपै कही जात नाहीं || ३ ।। इति तृतीय 
प्रसंग || 


अथ चतुर्थ प्रसंग :- 

और पुनि फेर फेर वैसे ही सुपने मे बोलें, तू चलि वृन्दावन ॥। 
और एक दिन सुपने में श्रीजी की समाधि मंडल को दरसन भयौ ॥ 
और पुरानौ मंदिर और श्री यमुना जी को दर्शन भयौ ॥ में मंडल पर 
इकलो ठाढ़ी हौं || और पुरानों मंदिर और श्रीजी के मंडल लों बीच 
में कछू नाहिं ।॥ बीच में भाँति भाँति की फुलवारी फूलि रही है, सो 
देखी ॥ देखत देखत जागि पस्यौ || तब मैं मन में अचिरज मानों कै 
ए में कहा देखौं और काहू को कही नाहीं ।। तब श्री गुसाई जू श्री गुरु 
गोविन्दलाल जू उहाँ पधारे ॥ मोकौं कही तुम आपनो व्याह मत 
कीजियौ, तुमकों हम वृन्दावन लै चलेंगे । तब मोकों कृपा करि संसार 
नरक समुद्र ते कृपा डोरि सों काढ़ि श्रीवृन्दावन कों लाये ॥ तब मैंने 

श्रीजी की समाधि मंडल जेसें सुपने में देखी ही तैसी साक्षात्‌ देखी || 
तब मैंने बहुत कृपा मानी ॥ ४ ।। इति चतुर्थ प्रसंग ॥ 

और श्री वृन्दावन कौं संवत सत्रह सै उनसठ जेठ बदी द्वैज कों 
आय पहुँचे ॥ श्रीवृन्दावन के दर्शन किये ॥ 


स्वप्न 


अथ पंचम प्रसंग :- 

श्री राधाबल्लम जी के दरशन कों अजानगढ़ " गयौ ॥ श्रीजी को 
दरशन कियौ ।। इकले लाल जू को सरूप देखि, असंभाव उपज्यौ ॥ 
ये उपजी कि श्री लाड़िली जी कौ सरूप नाहीं | इतनी मन में आई || 
तब मैं रात्रि कों सोयौ तब मोकों सुपनो भयो ॥ सुपने में श्री राधाबळभ 
जी के मंदिर के जगमोहन मधि हौं ठाढी श्रीराधाबल्भ जू कौ दरशन 
करत हौं ॥ तब छिन इक में श्री लड़ेती जू की गादी में ते साक्षात्‌ श्री 
लड़ेती जू को सरूप प्रगट भयौ, एक सखी संग तेऊ तेसी ही || कोटि 
कोटि दामिनी चन्द वृन्द सी झलमलानि चकाचोंधी ह्वै रही, सो मैंने 
दर्शन पायौ ॥ तब श्री लड़ेती जू ने देख्यौ ओर श्री लड़ेती जू मोकों 
हँसि हँसिकें सेननि में पास बुलाइ लीनों ॥ तब हों भीतर मंदिर में 
सिंहासन के पास गयौ ।। तब मैंने अपने भाई कों पास ठाढ्यौ देख्यौ।। 
तब भाई ने मोकूँ कही तू मंदिर में भीतर क्यों आयौ ? तब मैंने कही 
मोकूँ श्री लड़ेती जू ने बुलायो तब में आयौ ।। तब श्री लड़ेती जू ने मन्द 
मन्द मुसिक्यायकै कही यह हमारो है ॥ यों कहि हँसिकें मेरे कंधा पै 
चढ़ि बेठीं || तब दूसरे कंधा पर श्री लाल जू चढ़ि बैठे और मोकूँ हँसि 
हँसिकैं कही तू दौरि, तब मैं मंदिर के चौक में दौरत फिरो और मेरे 
माथे में दोऊ जने हँसि हँसिके करतल मारत जाइ, पुनि हँसि हँसिकें 
कहें तू दौरि, ऐसी भाँति खेलत खेलत हौं जागि पस्यो ।॥ उठ्यौ तब 
मैं घरी चार लों रोदन कियौ और काहू सौं कही नाहि । उपरान्त दिन 
चार रहे फेरि श्री वृन्दावन आयौ ॥ ५ ॥ इति पंचम प्रसंग ।। 


१ उस समय कामवन का नाम ही अजानगढ़ था । 

अथ षष्टम प्रसंग :- 

श्रीवृन्दावन में श्री गुरुजी के ठाकुर जू कौ दर्शन कीनों ॥| तब 
इकले लालजू कौं देखि इहाँ हूँ असंभावना उपजी ॥ श्री लड़ेती जी की 
सरूप सेवा इहाँ हूँ नाहीं || इतनी मन में आई तब में रात्री कों 
सोयौ ॥ तब सुपन में श्री गुरु के मंदिर आइ श्री ठाकुर जी को दर्शन 
कीनों । तब गादी में ते लड़ेती जू कौ सरूप सखिन सहित प्रगट 
भयो ॥॥ तिनके तेज, रूप, छवि, सौन्दर्यता, सिंगार, शोभा कही जात 
नाहीं ॥ मोकों भीतर पास बुलाइकें हिय सौं लगाइ लीनों । इतने में हौं 
जागि पर्यौ ॥ ६ । इति षष्टम प्रसंग ।। 


अथ सप्तम प्रसंग :- 
मै श्री वृन्दावन में आयौ तब श्री धुवदास जी की कुटी के पास कुटी 


में रहयो || तब मोकों जो जो बनिज व्यौपार कीनौं सो सुपने में नित 
प्रति आवै ॥ तब हौं अपने मन में कुढौं, बहुत दुख पाऊँ, तब मैं इक 
दिन श्री गुरु सों कही ॥ हे महाराज ! मोकों जो जो व्यौपार व्यौहार 
जगत में कीने सो सो सुपने में आवत हैं नित प्रति, इनको जतन कृपा 
करि कहिये । तब श्री गुरु ने कृपा करि कही- तुम बहुत सोवौ मती, 
नींद बहुत जिन करो ॥ जब रात्रि होय तब श्री धुवदास जी की लीला 
गावत जाउँ । नाचत जाउँ | ऐसे ऐसें गावत नाचत इक दिन हौं सोइ 
गयौ, तब मोकों सुपने में कोटि कोटि दामिनी सी चकाचौंधी दिखाई 
परी, और चकाचौंधी ते मेरी आँखें फाटि फाटि जाँइ ॥ तब मैं सुपने 
में रोवत हौं और पुकारत हों कै ये कोन है मेरी आँखें फारि फारि डारत 
हे ? ऐसें रोवत पुकारत जागि पर्यौ ।। तब मन में समुझ्यौ बड़ी कृपा 
भई श्री लड़ेती जू कौ दर्शन भयौ ॥ ७ ॥ इति सप्तम प्रसंग ॥ 

अथ अष्टम प्रसंग :- 

श्री हित जू को ग्रंथ श्रीराधासुधानिधि मैंने श्लोक द्वै सत कंठ 
कीने ॥ और सत्तर श्लोक पिछले बहुत कठिन हे सो कंठ न भये ॥ 
तब पुनि हों दूसरी वेरि श्रीराधाबळभजू के दर्शन कौं सावन तीज कों 
अजानगढ़ गयो ।। जाइके' श्रीजू कों झूलत देख्यो ।। जब रात्री पहर गई 
तब श्रीजू पौढे ।। तब हमहूँ सोये || जब रात्रि आधी रही तब सुपने में 
मोकों काहू ने बुलाइकैं कही, तू उठि तोकों श्रीराधासुधानिधि के श्लोक 
कंठ करावें ॥ उनके वचनामृत सुने स्वरूप नाहीं देख्यौ || मोकौं उठाइ 
पढाइ कंठ कराये, श्लोक सब कंठ कीने तब हों जागि उठ्यौ । 
तब में फेर पाठ कीनों तब सब पाठ भयौ ॥ तब मैं मन में अचरज 
मान्यौ ॥ मो पर श्रीजी ने बहुत कृपा करी ।। ८ ॥ इति अष्टम प्रसंग || 


अथ नवम प्रसंग :- 

एक दिन मैं श्री सेवाकुंज में हठ करि बैठ्यौ, वृक्षन के तरें सघन 
वन में तीन दिन लों जल पान न करयौ ।। तब मोकों नींद आई ॥ सुपने 
में श्री लड़ेती जू ने कही तू उठि, हठ जिन करै हम तौ तेरे हृदय में 
नित्त खेलत हें ॥ तू उठि जाइ प्रसाद पाइ ।। इतने में हौं जागि उठ्यौ , 
रोयौ, मन में कही में अधिकारी नाहीं । ऐसें विचारत विचारत सबेरौ 
भयौ तब श्रीजी के रसिक भक्त ढूँढत दूँढत मेरे पास आये ॥ मोकौं 
देख्यौ तब उनहुँ ने येई कही श्रीजी के धर्म में हठ धर्म नाहीं । यौं कहिकें 
समुझाइकै मोकों उठाइ लै गये ॥ ९ ॥ इति नवम प्रसंग || 


अथ दशाम प्रसंग :- 


जीविका संबंधी सपनौं 
एक बनेनी श्री गुरु की सेवक सोई नातौ जानि मोकौं बहुतेरो दयौ 

चाहे, मैं उनको लेऊँ नाहीं ।। काहे ते ? जो उनको पिता अरु भैया 
मलेच्छनि के चाकर हे, ताते नाहीं लेऊँ ॥ मैं उनकों कहि समुझाइ, 
सुनि बीबी ! ये मलेच्छनि को धान्य हे, में लेत नाहीं इनते हियौ मलिन 
होइ, भजन भावना छीन होइ, इष्ट तें विमुख होइ, ठिकाने पहुँचे नॉहीं 
|| ऐसे ऐसे बहुत बार कहि कहि समुझाई ॥ वेऊ बहुत कहि रही, में 
लीनौं नाहीं ॥ इक दिन वा बनेनी ने हमारी गुरु की माताजी कों गुपत 
रसोई दीनी, तामें दूध दीनों , खीर करवाई और श्री माताजी कौं सौगंध 
दई, तुम भगवानदास कों कहियौं जिन ॥ तब रै :साद पाइवे कों 
बेठ्यौ, तब खीर परोसी, तब मैंने कही माताजी खीर को मनोरथ कोन 
को हे? तब माँजी ने कही हमारे घर को है तुम और कौ जिन समुझौ 
निसंक पाओ ॥ तब मैंने खीर प्रसाद पायो || तब रात्री कों कुंज में 
सोयौ, तब हौं सुपने में दिल्ली गयौ । जाइकैं किला कोट के तरै 
दरवाजे के आगे ठाढ़ी ॥ मेरे हाथ में जंगल जाइवे को माटी कौ करुवो 
हे ॥ तहां ठाढी हों ।। तहा नौबत बहुत बाजत हैं || सो में सुनिकैं लोगनि 
कों पूँछ्यौ आज कहा है ? नौबत बहुत बाजत हैं ।। तब लोगनि ने कही 
नौरंगशाह पातशाह आवत है तुम नहीं देखत हो ? धूम ह्वै रही है ॥ 
देखो धूर उडत है ॥ तब में देखन लाग्यो तौ चहूँ ओर फौज चली आवत 
हे ओर मदिध पातशाह की पालकी चली आवत है ।। पातशाह की सूरत 
देखी, आगे किताब धरी हे, तिनकों विचारत है ॥ ओर सुफेद लंबी 
डाढ़ी, भारी गर्दन, सुफेद सादे वस्त्र ऐसी भाँति ज्यों की त्यौं देख्यौ ॥। 
और पालकी मेरे आगे ह्वै कोट" में चली गई ।। इतने में मेरी आँख खुल 
गई, जागि उठ्यौ || में अपने मन में विचार मान्यौ ये कहा भई ? तब 
में दूसरे दिन प्रसाद पाइवे कों गयौ तब में माँजी कों पॅ छी मॉजी ! कालि 
खीर कोन की ही ? सो साँची कहौ || तब मॉजी ने मोकों पूछी तुमकों 
कहा भयौ ? सो कहौ ॥ तब मैं सुपनों भयौ सो ज्यों कौ त्यौं कह्यौ ॥ 
१ किले में 

तब माँजी बहुत दिलगीर १ भईं, आँखें जल भरि आई ॥ तब कही ये 
खीर वेई बनैनी कौ मनोरथ हौ । तब उनकों बुलाइ बहुत खीजीं २ || 
ऐसें फेर जिन कीजियौ ॥ बड़ौ अपराध तोकों लागत है ॥ तब उन 
बनैनी ने दंडवत करी , अपराध क्षमा करायौ, और माँजी ने हमकों कही 
अब हम तुमकों ऐसी भाँति को धान आवै सो भोग लगाइ तुमकों देहिं गे 
नाँहीं | १० ॥ इति दशम प्रसंग ।। 


अथ एकादश प्रसंग :- 


एक दिन श्री वृन्दावन के बनियाँ ने माँजी कों रसोई दीनी ॥ सो 
हमकों कहनौ भूल गई, हम सो प्रसाद पायौ ॥ तब रात्रि कों सोयौ || 
सुपने में हों श्री जमुना जी के स्नान कों गयौ, जुगलघाट पर ॥| तब 
मैं श्री जमुना मे देखों तौ पैरत पैरत अनेक राक्षस बहुत मेरे पास आवत 
हैं || उनके रूप महा भयानक, बड़े बड़े नख, और शरीर कोढिया 
सुफेद, और आँख छोटी छोटी, ऐसे महा भयानक सरूप देखिकै मैं 
बहुत डरयौ ॥ तब में श्री लड़ेती जू के नाम कहत हौं उसास नहीं 
लेऊँ ॥ श्रीराधे ! श्रीराधे ! श्रीराधे ! एई नाम की रटना लागी, 
उछीर नहीं होइ,३ मेरे मुख ते नाम को प्रवाह चल्यौ जात है ।। नाम 
कों सुनि राक्षस मेरे पास आवत नॉही ॥ श्री जमुना जी में पैरत चले 
जात हैं । 

तब मैं नाम लेत लेत श्री गुसॉइ जी मेरे श्रीगुरु श्रीगोविन्दलालजी 
पुराने मंदिर में काहू के संग बतरात सुने ।। तब हौं नाम लेत लेत श्रीगुरु 
के पास वेगि चल्यौ जात हौं ॥ वे राक्षस मेरे पाछे पाछे आवत हैं ।। तब 
हौं श्रीगुरु के पास गयौ ओर में कही महाराज श्री गुसाई जी ! आजु 
श्री यमुना जी में राक्षस बहुत आये हैं ॥ इतनी कही तब श्री लड़ेती जी 
के नाम ते अन्तर पर्यौ । तब राक्षस ने पकरि लयौ ॥ कंधा पर धरि 
१ दुखित हृदय २ अप्रसन्न हुई ३ भीड़ कम नहीं होती 

लयौ ॥ तब मै फेरि श्री राधे ! श्री राधे ! कहत जाउँ और राक्षस के . 
मूँड में करतल मारत जाउँ, और तिनहूँ कौं कहत जाउँ श्री राधे कहो, 
श्री राधे कहो ॥ तब राक्षस बोले तोसों हमारी कछू बस चलत नाहीं।। 
तोकों मारेंगे नाहीं तोकों श्री जमुना जी में पैराइ लावैं ॥ मोकों कंधा | 
पै ले श्री जमुना जी में पैरावत पैरावत बाहिर निकासि राक्षस सब भाजि . 
गये ।। तब इतने में मेरी आँखें खुलि गई, जासि उठ्यौ तब मैं मन में. 
विचारी कछू जीविका कौ दोष है और कछू नाहीं ॥| तब दूसरे दिन 
प्रसाद पाइवे कों गयौ तब श्री गुरु जी की बहिन सदाकुँवरि बीबी सौं 
पूछी, बीबीजी काल्हि कोन की रसोई ही ? बीबीजी ने कही बाजार के 
बनिया की ही और तुमकों कहत भूलि गईं ॥ तब बीबीजी ने पूछी कहा 
कौन विकार भयौ सो कही ? महाराज कहा कहौं बहुत बुरी सुपनों 
भयो । तब मैंने सुपनों जेसौ भयौ तैसौ कहयौ ॥ तब सुनिकैं बहुत 
कुढी ॥ 

ऐसे ऐसे जीविका संबंध के सुपने बहुतेरे आये ॥ जो जो सुधि 
रहे सो लिखि राखे । थोरे में बहुत जानियों ॥ कुधान बुरौ है ।। जेसौ 
अहार तैसी डकार ।।ये निश्चै में अपनी बीती कहत हौं और जाके ऊपर 
बीते सो जाने ॥ जीविका समुझिकैं लेनी ।। 


साखी : मरे स्वान को माँस हे राज तुरक कौ धान । 
खान पान की को कहे छुवत करे स्नान ॥ 
और सब महन्त येई सिद्धान्त राख्यौ है ॥ सो कहाँ लाई लिखों 
बहुत विस्तार बढे, ताते रती इक हेम तें सुमेरु कों जाने ॥ ११ ॥ इति 
एकादश प्रसग || 
अथ द्वादश प्रसंग :- 
संत कौ अपराध संबंधी सुपनौं :- 


एक दिन कुंज सेवी श्यामदास श्रीजी कौ कृपापात्र गुजराती॥ 


ह स स्वप्न Css 
उनकों मैंने बहुत कर्कस वचन कहे , बहुत डाँट्यौ , बहुत खीज्यौ ॥ सुनि 
भाई ! तू दिन कों बहुत सोवै है सो भी माँहीं ॥ श्रीजी की वानी कौ 
पाठ करि,'श्रीजी कौ नाम ले, कछु भजन करि, ये सोइवौ भलो 
नाहीं ॥ इतनी मैंने कही ॥ श्यामदास मन में दुख पायौ सो अपराध 
ते मोकों सुपन में यम दर्शन भयौ ॥ महा भयानक स्वरूप आकाश में 
ते चल्यौ आवत है और हाथ में बडौ धनुषबान खैंचे मेरे ऊपर आवत 
हे ॥ हों बहुत डरप्यो रोवत जाउँ, भाजत जाऊं || भाज्यौ भाज्यौ फिरौं 
जब मेरे परि दौरि दौरि आवत हे ॥ बहुत भय दिखायौ, छिन इक में 
हौं जागि उठ्यौ ।। तब मैं अपने मन में विचार्यौ मैं श्यामदास कुंज 
सेवी कौ अपराध कीनों हो । में सबेरे उनके पाइनि में अपनों मूँड दै 
दीनता भाखि, कर जोरि अपराध क्षमा करायो, उनकों प्रसन्न कीनों 
॥ १२ ॥ इति द्वादश प्रसंग ॥ | 


अथ त्रयोदश प्रसंग :- 
- एक दिन सुपने में श्री यमुना जी कौ अति अद्भुत मंजुल अति 
अलौकिक दर्शन भयौ ॥ रंग रंग मनि कुंदन सौं दोऊ कूल खचित 
झलमलाति देखे, और छत्री भाँति भाँति की, भाँति भाँति के बंगला ॥ 
दोऊ ओर के कूल पर चकाचौंधी ह्वै रही हे ओर दोऊ ओर के तरु बेली 
आपस में निले हें ॥ लिपटि रहे हें ॥रंगरंग के फूल फल दल श्री यमुना 
जी में झूमि झूमि रहे हैं || तिन पर रंग रंग के विहंग भृंग खेलत हैं, 
किलकात हैं ॥ मधुर मधुर सुर गावत हें || श्री राधाबल्लभ जू के भाँति 
भाँति रस जस गावत हैं और रंग रंग बहु माँति के कमल फूलि रहे हैं 
और रंग रंग मनि कुंदन खचित सत्तेसा जल में झलकि रहे हैं ॥तिनकी 
शोभा-तेज कोटि कोटि सूरज-चंद वृंद से झलकत हैं ॥ तिनके मद्धि 
` सतेसा में श्री लाड़िली लाल और थोरी सरकीहें और अनेक सतेसानि 

में कोटानिकोटि सखी बैठी हैं || तिनके रूप तेज, सौंदर्यता , छविन 
के पुंज मोपै कहे जाँइ नाँही ।। में एक छत्री में ठाढौ ठाढ़ी शोभा देखत 
हौं, मन में अति अचिरज मानत हौं ॥ मोकों श्री लड़ैती जू मंद 
मुसिक्याइ अनन्यअली नाम लै लै बुलावत हैं ॥ इतने में हौं जागि 
उठ्यौ ।। में अपने मन में धनि धनि बडभागी मान्यो ॥ ता दिना ते मैं 
अपनों नाम अनन्यअली वानी में धस्यौ है ।।१३ ॥इति त्रयोदश प्रसंग।। 


अथ चतुर्दश प्रसंग :- 

इक दिन श्री सेवाकुंज में सखीन के यूथ देखे, तीन भाँति के ॥ 
केतिक सखी गोरी गोरी, केतिक पक्के रंग की, केतिक साँवरी 
सॉवरी ॥ तिनके रूप कहा कहौं अति विशाल मंजुल नैनी मुखनि की 
झलकनि कोटि कोटि चंद मंद होत हें ॥ और नासिका में बड़े बड़े 
मोतीन की नथ तरलत हें ॥ पक्के रंग की सखीन को जूथ मेरे पास 


आयौ, हँसत लसत लड़काति हैं ।। आपस में बतरात हैं ॥ नेननि की 
कटाक्षे ऐसी चलत हैं मानो समुद्र में तें छविनि की लहरें चली जात 
हैं । ऐसें हों देखत जागि उठ्यौ ॥ १४ ॥ इति चतुर्दश प्रसंग ॥ 
अथ पचदश प्रसंग :- 

इक दिन मोकौं ज्वर आयौ ॥ ताते मेरौ शरीर बहुत काहिल' 
भयौ । कछु सुधि रही नहीं ।। तब हौं मानसी में श्री लडेतीलाल जू कौं 
व्यारू करावनो भूलि गयौ ।। तब मोको रात्रि आधे गये पाछे नींद आई || 
तब मोकों सुपने में कोऊ कुटी में पुकारत है अनन्यअली ! तू उठि 
हमको व्यारु कराय || हम बड़ी वेरर के बेठि रहे हें ।। बडी अवार भई 
है ॥ में सुपने में सुनिके जागि उठ्यौ, चौंकि पर्यौ, सावधान भयौ ।। 
तब मोकों सुधि आई तब मैं सुमिरन करि मन लगाइ व्यारू करायौ 
|| १५ ॥ इति पंचदश प्रसंग ॥| 
१ कमजोर २ देर 

और हू सुपने बहुत भाँति के भये ॥ तिनमें जो कछु सुधि रहे सो 
लिखि राखे ।। और एक सुपने की लीला ““मैना मंत्र मोहनी '” भई सो 
न्यारी लीला लिखी है ॥ और सुपने में पद भये हैं सो **पद्यावली** में 
लिखे हैं ।। और ये सुपने लिखने उचित नाहीं हैं ॥ ये मेरो हियौ अति 
काचौ है वस्तु पारो पच्यौ नाहीं || ताते निकसि पर्यौ, ताते लिखी है ॥॥ 
और मोसों पतित कोऊ नाहीं ।। सकल ब्रह्मांड के पतितनि कौ हों 
महाराजा हौं ।। मोसे पतित कों श्रीजू ने मेरे ऊपर बहुत बहुत कृपा करी 
सो कही नाहिं जात है । सो कृपा की बातें को जानै ? कोन सों कहैं ? 
मेरौ मन जानें कै जिनने कृपा करी सोई जानै ॥ 
दो० सब अधमन को भूप हों, नाहिंन कछु समझंत । 
अधम उधारन व्याससुत, यह सुनिकैं हरषंत ॥ 
अनन्यअली निधरक सदा, श्री रसिक नृपति बल पाइ । 
वेपरवाह गज मद चढ्यौ, साँच निशान बजाइ ।। 


इति स्वप्न संपूर्ण की जय जय श्री हरिवंश ।॥ ९० ॥ 


प्रबोधानंद जी कृत श्री हरिवंशाहक की टीका 


ट्रीकाकार- गो० सुखलाल जी _ 


॥ श्री राधावल्ञभो 'जयति |. 


मुरली चरणांबुजा सबै रति सौरव्यामृत सिन्धु मज्जितः । 
शरणं सुखलाल शर्मणो हित गोविन्द समाभिधो चंद्रः ॥ १ ॥ 
त्रिजगज्जनि भमिनी गुणानां परमोन्माद करै: स्वकीय नादैः । 
हरिणान्‌ हरि भक्ति भावुकान्‌ या पर तंत्रीकुरुते नमो मुरत्यैः ॥ २ ॥ 


अथ श्री गोपाल भट्टादि शिष्य प्रवर शोभितः श्री प्रंबोधानंद सरस्वती श्री 
पाद: स्वमननानुकूल भजन विलास लालसं श्री हरिवंश गोस्वामिनं परम दैशिक 
ब्रुह्मा स्तुवन्‌ तस्य मुरली सखी स्वरूपावतारत्वेन स्वरूपं वर्णयन्‌ अष्टभिः श्लोकै: 
स्व वाणी साफल्या यात्मनस्तद्वचना सक्ति ता ववावि: करोति त्वमसी हे द्विजेन्द्र 
द्विजेषु वैदिका कर्म प्राधान्येषु भक्ति निष्टत्वादिं द्त्यं संपदाद्यतिशयेन वा तषसावा 
त्वं कृष्णचन्द्रस्य मुरली असि श्री मुरल्या अवरोसि कथं भूत स्त्वं परम रसं उज्ज्वल 
रसं 'ददतीति नादै र्मोहितो5शेष विश्वोयेन त्वं अनुपम गुण रत्नै निर्मितोसि 
सदाचार शमदमादिभी रत्न भूतै: तव गाथा भावनात्मिका मम हृदि चित्र रेखेव 
सकलावयव प्रकाशन विशिष्टा स्थिरालग्ना मुरली पक्षे हे द्विजेन्द्र द्विजा: पक्षिनः 
लेषु इन्द्र श्रेष्ठो हंस : श्री कृष्ण मुख पंकजा सक्ततया मकरंद मत्त हंसरुतवन्निनादस्य॒ 
भावनं त्वं कृष्ण चन्द्रस्य मुरली असि एतस्य नादेन विश्व मोहबं प्रसिद्द अनुपमा 
गुणयेषु तै रत्ने: निर्मितोसि रत्न जटितत्वं रत्नमय त्वं वा वंशस्य तव, 
गाथात्वत्प्रयुक्ता रहस्य द्योतिका वार्ता मम हृदि चित्र रेखेवेति पूर्वार्थ निज सखी 
पक्षे द्विजा जन्म युग विशिष्टा भाव सिद्धा एको भावनात्मक साधिको देहो द्वितीयो . 
भावनात्मक : सिद्धोदेहस्तत ः प्राप्त निकुंज धाम परप्तानंदा: द्विजास्तेषु इन्द्र : प्रिय ` 
| सखी त्वात्त दुक्तं ब्रह्म संहितायां वंशी प्रिय सखी चिदानंद मिति त्यं कृष्णचन्द्र ` 
वंशोसि सखी स्वरूपस्य तद्वास्तवप्वेन निर्णीतत्वातु अत्र सकल संगीत शास्त्र 
कोविदत्वात्‌ गान कला पाटव युक्त नादैः सर्व मोहनं सर्व पदेन धाम निवास शात . 


कोटि सखीजना: अनुपम गुण मान मोचनादयः त एव रत्नास्तै: तव गाथा 
सर्वासुसर्व सेवा साधन कतृत्वेन या श्रेष्ठत्व साधका भवदीया वार्ता सा मम हृदि 
चित्र रेखेव लग्ना यद्वा तव गाथा उपदेश स्तत्सुखानुभव रूप स्वामिनी चरणाश्रय 
इंति यावत्‌ ॥ १ ॥ 

ब्रह्म संहितादि प्रकाशित स्वरूपायाः प्रिय सख्या: सद्भावेसंदेह बाधा 
शिरसि बज्रपातमाकांक्ष माण: पुन रेतत्रया भेदं वर्णयति द्विजेति त्वं द्विज कुमुद 
कदंवे चन्द्रवदानंदकर:-अलीद्रा उत्तरोत्तरं रस विशेष मधु लुब्धा रसिक भक्ताः 
तेषु अपरिमित रस धारा वर्षकोसिनादैश्चतुरशीति गीत प्रबंधांतर्गतेर्मम बाधा 
मूर्धि इंद्रास्त्रमिव विलसतु भवत्स्व रूपे वंशे भेद बाधा पर्वतेषु बजपातो भवतु इति 
आशीः | अयंभाव येषां यत्र सिद्धान्ते संदेह स्तेषां शिरसि बजपातो भवतु इति वंशी 
पक्षे द्विजा दंतास्ते एव कमुद स्थानीया स्तत्समूहे चन्द्र वन्मोदकः यथा चन्द्रेण 
कुमुद विकाशस्तथात्रहीरामय वंश राजेनरदन कुमुद विकाशकत्वं मुहु: अति ` 
रसः सुरतरस स्तत्कथा श्रवण लुब्धे सखीन्द्र वृन्दे तत्तद्रहस्य सूचनात्मकनदिन 
अपरिमित रस धारा वर्षकोसि वंश नादा श्रवण बाधा बज पातोविलसतु कोर्थ: 
त्वरितं मम श्रवण पार्थ वंशकाकली कलनं वोभवीत्विति निज सखी पक्षे द्विजाः 
सिद्धाः पूर्वोक्ताः त एव कुमुद कदंबं तत्र चंदवदाल्हाद जनकत्वं ससवामित्वं च 
सूचितं प्रमत्ते चूर्ण भावे सखी समूहे भावनात्मक रहस्य लीला वर्णन रूपामित रस 
धारा वर्षकोसि अत्र पुस्त्व विशिष्ट विशेषणैर्वशा भेदोद्योत्यते कलत्र शब्द स्यन 
| पुंसका दिवत्‌ नादै : संगीतजै : मम तत्र संगीत शास्त्रा परिचय जनित बाधा पर्वते 
बज्रपात: कोर्थः ममापितत्प्रसादेन तत्प्रा समये सर्वसंगीत कोकादि बाधा ना 
शोयाच्यते वोभवीत्विति । २ ॥ 

सर्व बाधा प्रशामन पूर्वक निज सखी पूर्णावतार ज्ञानेन यायार्थ्य भव बुध्य 
पुनरेतत्रया भेदं वर्णयति अधिकेति यः अधिक रस उज्ज्वल स्तद्भाववतीनां 
` स्वामिनी सखी नामत्र पक्ष पातादि साधनत्वादेकस्यैव नाम्नो ग्रहणं तासां चरण 
कमल वीथी कानने राजहंस: कोर्थ: तच्चरण क्रांत भजन भूमिका वने 
भोक्तृत्वेनोक्ति : चरणमिति पूज्य पादवत्‌ पितृचरणवत्‌ नाम ग्रहण लालित्यं बोध्यं 
तत्‌ पक्षपात्‌ विशिष्टा अति ललित लीला गान वेदकस्तुल्यः स हरिवंश: जयतिः 
कली कलीनां ध्वंसक : कलि शब्देन पापंतन्नाशक स्त्वरितंशरण दानेन पापं दूरी | 
कृत्य असाध्यं साध्यं करोत्रीति सर्वपाप हारित्वं हरिवंश नाम्नोभिप्रेतं वंश पक्षे 


तीन 


अधिक रस वत्य स्तत्सुख निमग्नाया अति प्रिया: स्वामिन्येक शरणा: तासां चरण 
चुंवित स्थल क्रमण पटु हंस: कोर्थः निरंतर प्रिया गुण गर्भित नादेन पक्ष पातं 
प्रकाशयंती शत कोटिषु प्रिय पदालंकृता मुरली राज हंसेन मुख पंकजा शक्तित्व 
मधुर नादात्मकत्यं वंशस्याभिप्रेतं तत्पक्षपातित्वेन प्रसिद्धं यदति ललित लीला 
गानं तत्र विज्ञस्तुत्यः सः हरेर्वशो मुरली जयति यः कलीनां कलि भावानां 
कलहादीनां नाशकत्वं मुरली नादस्य प्रसिद्धमेव समस्त दु :खध्वंस पूर्वक परानंद 
संपन्नमुरली नादान्तर्गता नुभूयते रसिकै निजसखी पक्षे सर्वतस्व स्व मंदिराधिक 
रसास्वादन सोत्कंठा युक्ताधिष्ठित वीथीषु कुंजान्तरेषु वनेषु राजहंस: मुख्य: हंसेषु 
राजपद सान्निध्येन उत्तमत्वमुक्तं तत्तत्स्थानापन्ना अति ललिता विविधा लीला 
स्तासां गाने वेद्यः प्रशंस्यो मानादिकलह न्निराकरण पटुवंश: प्रिय सखी पद 
शोभितो जयति ॥ ३ ॥ 

इदानीं परम असाधारण गुणेरेतस्य स्वामिन्या एव अंशावतारत्वं सं 
पादयन्नेतत्रया भेदं प्रकटयति अतुलेति स: कृष्ण जीवाधिका प्रिया तस्या अंशः 
हरिवंशो जयति य: अतुलिता अनुपमा स्वामिनी पक्षाश्रया गुणस्तेषां राशि : प्रेम्णो 
माधुर्य प्रकाशक: प्रणता भक्ता त एव कमलानितत्कुलोक्ासको हंस : सूर्य: अखिल 
भुवनेषु शुद्वानन्द सिन्धु रसात्मक भजनं तस्य प्रकाशः यस्मान्‌ वंश पक्षे सः 
हरेर्वशः कृष्ण जीवः प्राण वायुः स एव अधिकांशो विश्व मोहनादि भवद्धर्मो 
यस्मिन्‌ मुरल्या गुण अपि अनुपमा: प्रेम माधुर्य प्रकाशत्वमुद्दीपनांतर्गत त्वा द्वंशस्य 
प्रणता: सिद्धा: साधकाश्चत एव कमलानि तत्कुलोक्लास करी सूर्य स्थानीया हैमी 
मुरली अखिल भुवनेषु नित्यानित्यात्मकेषु शुद्वानंद समुद्र प्रकाशक: निज सखी 
पक्षे स कृष्ण जीव: प्रिया अधिक: अंशोयस्य युगल भक्ता वपि प्रिया पद प्राधान्येन 
भजनं अंशद्वयन्यूनाधिक भावनेन परम रसाश्रयत्वं नायकयोः सूचितं अतुलित 
गुणानां शशित्वं तत्त द्रहस्य सूचने प्रेम माधुर्य तत एव युगलस्य प्रकटितं प्रणतोयः 
स्वामिनी चरणे नायक स्तस्य नेत्र मुख कर कमल कुलोल्लासकर: बंधु स्थानीयो 
विभाकर इति सर्वधाम निवास एवालौकिक भुवनं तत्र शुद्धानंद सिन्धु स्तस्सुरव 
रूप: सु सुखस्या शुद्धात्वात्‌ शुद्ध ग्रहणं तस्या प्रकाशोयस्मात्‌ इदं स्वामिनी चरण 
प्रसाद लब्धं तत्सुख निरीक्षणं भावलिप्सुरयमेव वंशोनुभवति इति ॥ ४ ॥ 

अधुना अनंत गुण पारावार यो रत्न भूतानां परम रति समुद्दीपकानां गुणानां 
गान कौशलं वैराग्यादि कषाय शुद्व मनसि परम रस कथा स्वादन पात्रत्वं चैतत्रय - 


चार 


जनितं सूचयति गुण गणेति गुणानां गणस्तेषां गणनै प्रधानतया ज्ञाने श्री स्वामिनी 
चरणाश्रयैर्वश्य कृष्णो वशी क्रियते यया वार्तया विषय भावन त्याग पूर्वक शुचिरस 
वार्तया साध समूह: इत: संसारात्तरति ते गुण: साववार्ता अवधि रहिता हरिवंशे 
श्री व्यास तनूजे प्रकाशते तस्यात्कृष्ण सहिताया राधाया स्वभक्त : निज भक्तो नान्य 
इति बुधेति संबोधमं ज्ञान विशिष्टानामेषात्र भानं द्योतयति यद्वा स्व भक्तः कृष्ण 
सहिता राधा स्वं धनं यस्य सचासौ भक्तः मुरली पक्षे यैः प्रियापक्ष गतैर्गुण 
गणनैर्वश्यः वशीकर्तुं योग्यः कृष्ण वश्यते यया वार्तया सत्कदंबं कृपा सिद्ध गण 
इत: श्री परिषापारतस्तरति धाम दर्शनमंचति ते गुणा: सा वार्ता वशेततोऽधिकः 
कृष्ण सहित राधा छन रूपो भक्तो नहि नहि इति सखी पक्षे स्वसुख विरह तत्सुख 
रूपैर्गुणै : सत्कदंबं ललितादिगण इत: स्वसुखातरति परम मोहन रूप समुद्र वेगे 
पतित्वापि स्व सुख त्यागस्त देव तरणं ते गुणा: सा वार्ता वंशी सखी स्वरूपे तत: 
कृष्ण सहिता राधा स्वं धनं यस्य एतादृशस्तत्सुख निष्ठो नान्य इति ॥ ५ ॥ 
अत्र श्री कृष्णे महाभावां तमापन्नो रस राजस्तदनुगेषु स्व स्वांमेनी 
कृपातिशयानुकूली कृत स्वसुखा स्वादनं तनोति इति सर्वोपरित्वेन भावनयावदंति 
केचित वंशीचरणाश्रितास्तु एवं वदंति महा भावां त परिपाटी पात्रत्वं वलव 
ललनानां श्री स्वामिनी विपक्षानां तदनुगानां च शारीतिः स्वामिनी चरणाश्रितास्तु 
स्वप्नेपि स्वपि स्व स्वामिनी पर्यकारोहा पराधम सहमाना: स्वामिन्येकशरणाः 
सर्वथा तादृश भाववैमुख्य निरता: सर्वदासावहितत्येन सकलां तर्यामि परमानंद 
रूपं भजंति सर्वागोप्यः कृष्णं भजंति कृष्ण स्तुतां भजति यथारांधै वा राध्यतेमये 
त्ति दिक्‌ सर्व मोहनादि गुणै रूपादिना च स्वामिनी कल्पत्वं प्रेक्ष्य निरंतरं हृदय 
कमलस्थ स्वामिनी चरण नख ज्योत्सना सौभाग्येन तादृशा साधारण गुण 
शालित्व माह यस्येति यस्य हृद नभसि कृष्ण प्रिया चरण नख चंद्रा भाँति शुद्दे 
विषय लालसा पराधीने इति पक्षे शुल्के नभसि चंद्र प्रचारोन कृष्णे अलं अत्यर्थ 
चंचलाया: कदाविदपि महाधीर हृदय ध्यानेपि स्थिरा न भवति इति अतिशय 
चंचल त्वं लक्ष्मी नामान्तर्गतं चंचला शब्दोन दोषभाक तस्यास्तु सर्वत्र चंचलत्वं 
कृष्ण समीपेऽघंचल त्यं नभा सि चरण चतुष्टय नखर घन्द्रानांभानं अत्रनंदांशाः 
सर्वत्र सार्वदिक तेन चंघलत्वं तत्र पूर्णत्वमानंदस्येति अचंचलत्वं कृष्ण 
प्रियाशब्देतत्पुरुष बहु ब्रीहोतत्शब्देन कृष्ण प्रिया तस्या अति कौतुक युक्त निकुंजे 
कौतुकेन परितो यमुनावेष्टनं मध्ये ब्रजवासिनामपि दुर्लक्ष्या काचना निर्वचनीया 


बा 
स्वमति वै सद्य रचिताया स्वाधीन भर्तृकानुकूला परिपाटीतया युक्तं यत्कौतुकं तेन 
| युक्त यत्कुजं तत्र भावेन भावन या लब्धा आलि मूर्ति ये नेति वासर्वभावास्वादक | 
मधुव्रत इति सः हरिवंशो व्यासवंश प्रदीप इति द्विज कुल कुमुद प्रकाशकत्वमुक्तं 
मुरली पक्षे कदाचिन्मुरली वादने प्रासाद माकांक्ष माणस्तदगुणान्‌ गायन्‌ कटाक्षेषु 
प्रसाद मनालक्ष्य घरणोपातसमयेऽस्थ मुरली विवरद्वारा हृदयनभसि कृष्ण प्रियां 
नख चन्द्र भानं माने अचंचलत्वं तेन भानं मानान्यतम काले स्थित्यामपि नृत्य 
कलाभ्यासेन सदैव चंचत्वं तिष्ठति कुतुक कुंजे परे धाम संगे भावेन कृष्ण प्रियेक 
| शरणेन लब्धा अलिमूरतिर्येन स्वामिन्यापि ललितादिभिरपि प्रिय सखीति विवहियते 
बंशी व्यासो विस्तारस्त घुक्ताये वंशावेणवतेषां प्रकाशकः सकल वंश जाति. 
` प्रोच्छायकारकः श्री कृष्ण मुख पंकज रुढ़त्वात्‌ सखी पक्षे आदर्शतलोपमे शुद्धे 
यस्य हृदये युगल चरण नख चंद्रा अत्यर्थ भाँति कृष्ण सहिता प्रिया तस्या: चंचला _ 
शब्देन तादृशा तत्सुख विमग्नमान सान्येतमेषु साहजिक मेवास्थैर्य्य द्योत्यतेतेन 
तत्सुख रूपेण अति कौतुक युक्ते कुंजे परम धाम्नि भावेन परम दैवत रति स्थायि _ 
भावेन लब्धा आलि मूर्तियेन स हरिवंशो जयति विस्तार युक्तोय : सखी वंश: कुलं 
तस्य प्रकाशक इति ॥ ६ ॥ | | 
इदानीं चरणाश्रितानां दुस्त्यज्य संसारनाशं परम पुरुषार्थ प्राप्ति सूचयन्‌ 
तच्चरण रेणु स्तौति चरणेति यच्चरणाब्ज रेणु: संसार सेतु: रजकण एव विस्तार 
कारक: पुनः स एव गर्व पर्वत पवि: कुलिशं सकल गर्व परिपाटी नाशनेन परम 
शांतोज्जवत्यंचेतसः यदीय भक्त संग लेशोपि पापग्रामदहनः स हस्विंशो | 
| मुनिवर्यो जयति कृष्ण कांता श्री प्रियावतंसः शिरो भूषणं यस्य निरंतरं श्री राधा 
| चरण प्रधानत्वात्तद्गत सार्वदिकनूत्या शिरो भूषणत्वं सर्वदा तदीयकथा श्रवण 
| सक्तत्वात्कर्ण भूषणं वायस्येति मुरली पक्षे यदीय चरण कमल रेणु: सकल बाद्येषु 
आनंदाश : संसार तारक सेत दु:ख ध्वंस पूर्वक संसार विस्मृति कारक परमानंद 
सेतुः कृष्ण धाम प्रापकः गर्व पर्वक नाशकत्यं नादस्य प्रसिद्धमेव कलुख नगरु 
रूप पुत्रादि मोहस्तन्नाशकत्व मपि प्रसिद्धमेव कृष्ण कांताया अवतंशः कदापि 
मणि मुरली चोर्ये कृष्ण प्रिया केशपाशा गोपितोया भूषणत्वं सखी पक्षे यदीयश्चरण 
कमल रेणु: संसति धाम्नि इति संसार सचासौ सेतु: यच्चरण रज: प्रसादेन सखी 
भावेन लभ्यो धाम द्वार मणि सेतु इति पुनः स एव रेणु: स्वसुख निष्ठानां गर्व पर्वत 
_ नाशको'बज़र: निरंतरं तत्सुख निष्ठानां श्री स्वामिनी चरणाश्रितानां धाम्नि स्वपनेपि 


छः 


तेषां न प्राप्तिः तद्धामाधिपति स्वामिनी चरणापराधात्‌ ततो गर्वनाशकत्वं यदीय 
संग लेश: कलुष नगर भावांतर देहती कृष्ण कांताया अवतंश : कर्ण भूषणं पतिक्षण 
परमगोप्यवार्तावसरे कर्णे लगति धाम्नि निज सहचरीति ॥ ७ ॥ 

ड्दानीमष्टम पद्ये परम सहचर्या श्री मुरल्याश्च अवतार परिपाटी 
विशदीकुर्वन्‌ तत्कथां प्रस्तौति एकदा परम निकुंज धाम्नि स्वामिन्या रमण जयनं 
नृत्यमारब्धं तत्र रमण भ्रामक ताल पूरणेन विशेषेण स्वात्मनि पक्षपातं विज्ञाय ` 
तत्प्रसिद्धाति ललित निकुंजात्स्वा मिन्याज्ञया आरात्समीयत उपेत्य ललित भजन 
_देहे मानुषे व्यासनंदन रूपे स्वेश्वरौय : प्रत्यक्षं लब्धवान्‌ सः सर्वोत्कर्षेण वर्तते 
भजन देहे साधक वद्भासमाने ललित्वं देहस्या प्राकृतत्वं सूचयति तत्परम 
धामागमनावसरेण देह लाभो व्यासादीनामिति प्रांचं इत्थं निजसखी श्री हरिवंशी 
व्यास गृहे हरिर्थशाभिधांस फली करोति श्री मुरली कदाचित्‌ परम धाम्नि स्वामिनी 
मुख चुंबिता रमण जयन नृत्ये रमण भ्रामकताल पूर्णेन स्वामिनी कृपया 
तलएकांशेन ललित भजन देहे स्वेशवरौ समक्षं लब्धवान्‌ स्वामिनी पक्ष पातेन 
कृपया स्व पक्षपात प्रकटनाय स्वामिन्याज्ञ या समीपत उपेत्य पुनरत्रापि 
समक्षतयोपलब्धि रिति भजन देहस्य ललितत्वम प्राकृतं उभयथापि 
वस्तुद्वयात्वतारस्य व्यासनंदनस्य स्वामिनी पक्ष पात प्रकाशस्य अवतारो 
हरिवंशः ॥ ८ ॥ 


प्रबोधानन्दोयं यतिरतितरां भक्ति निरतो । 
मुरल्याः संगेनस्वसुख कलुष ध्वंस निरतः ॥ १ ॥ 
स्थितः पूर्व पक्षे रमण चरणाशक्ति निरते | 
महद्गो्षी मिष्टे प्रचुर रस साहित्य चलिते ॥ २ ॥ 


इति श्री हित जू के अष्टक की टीका संपूर्ण ॥ 


परिशिष्ट- २ 


प्रबोधानंद जी कृत श्री हरिवंशाष्टक की टीका 


टीकाकार-लोकनाथ जी 
॥ श्री हित हरिवंश चन्द्रो जयति ॥ 


हे श्री हित हरिवंश जी ! तुम श्याम चन्द्र जो लालजी तिनकी मुरली हौ । 
फेर कैसे हौ ? परमानंद के दैन वारे हौ | सो जो वचन तिन करिकैं , मोह्यो है 
बस कीनौं है सब जग जिननि । फेर कैसे हो ? उपमा करिकें रहित हौ | ऐसे जो 
गुण, भक्त वत्सलता, परम कृपालुता- तेई जो गहने तिन करिकैं शोभायमान हो। 
द्विज- जो ब्राह्मण वेद के कर्म संध्या अग्निहोत्र सोहै प्रधान [ मुख्य ] जिनके - 
ते ब्राह्मण कहिये । तिनके मुकटमणि हो । काहे तें ? राधाचरन प्रधान हो यातें। 
प्रबोधानंद जी कहैं हैं ऐसे जो तुम ता तुम्हारी भावना की बातें ते मेरे हृदै में चित्र 
की सी रेखा लगी हैं जैसें चित्र की रेखा दूर नाहीं होय ता प्रकार ॥ १ || 

पहिलें कहे तेई जो द्विज ब्राह्मण तेई भये कमोदिनी , तिनके जो समुद्र ताके 
विषे चन्द्रमा की भाँति आनंद के दैन वारे हौ । प्रिया प्रीतम को जो रस तामें लुब्ध 
लगीं ऐसी जो सखी तिनमें जो श्रेष्ठ ललितादिक तिनन को प्रेम में मत्त जो समूह 
ताके विषें बार बार अत्यन्त रस की जो धारा ताके वरषन वारे हौ । मधुर शीतल 
जो वचन जिन करिकें । श्री प्रबोधानंद जी कहै हैं तुम्हारो जो निज स्वरूप ताकौ 
जो न जानवौ सोई भयौ अज्ञान परवत, ताके शिखर ऊपर बज़ पात होहु । याकौ 
भावार्थ यह है कि मेरौ जो अज्ञान जाय और तुम्हारे परिकर निजस्वरूप कौ प्रकाश 
होहु यह प्रार्थना करौं हौं ॥ २ ॥ 

अत्यन्त है प्रेम रस जिनके- ऐसी जो श्री प्रिया जी की सखी तिनके चरन 
कमल की वीथी कुंज गली जामें ऐसौ जो श्री वृन्दावन सोई भयौ मान सरोवर 
तामें राजहंस हौ । अतिश्रेष्ठ हौ । ते जो प्रिया प्रीतम जिनकी बहुत सुन्दर जो लीला- 
क्रीडा तिनकौ जो गायवो ताके विषें पंडितन करि बडाई के लाइक जोज्ञ हौ । फेर 
कैसे हौ ? जीवन की जो मलिन वासना तिनकूँ दूर करिकैं निज स्वरूप कौ जो 


आठ 


आनंद ताके दैन वारे हो । श्री हित जी सर्वोपरि विराजैं तिन्हें मेरी नमस्कार 
होहु ॥ ३ ॥ 

श्री कृष्णचन्द्र की मुरली ताके अंश के ते अवतार जो श्री हरिवंश जी-ते 
सर्वोपरि विराजें हैं । तिनकौं मेरी नमस्कार है । कैसे हैं वे ? अनुपम उपमा रहित 
जो गुण तिनकी निधि हैं, और प्रेम कौ जो माधुर्य मधुरता ताके प्रकाशनि वारे 
हैं । सरनागत जो साधु तेई भये कमल, तिनके प्रकाशक सूर्य हौ । संपूरन जो 
भू लोक चतुर्दश तिनके विषें शुद्द जो तत्सुख ताकौ जो सिन्धु समूह ताके 
प्रकाशक हो । नाम विस्तार करन वारे हौ ॥ ४ ॥ 

श्री प्रिया जी के चरण के आश्रय जो हित जी के गुण समूह तिनके जानवे 
करिकैं श्री कृष्ण जो बस सो याके आधीन होइ है ! और जो रस वार्ता करिकें 
साधकजन या संसार ते मुक्त होंइ निश्चै सो वार्ता । और जो ते दौनौं वार्ता गुण 
हित जी के विषे अधिक करिकैं प्रकाशै है । ता कारण ते श्री कृष्ण सहिता श्री प्रिया 
ताके निज अनन्य भक्त हैं, नान्य । अथवा कृष्ण सहिता राधा ताके धन रूप हैं। 
हित जी समान और सुखमेष्टा१ कोऊ नहीं है. ॥ ५ ॥ 

श्री हित जी कौ जो मन शुद्ध , विषयन के संबंध करिकें रहित । या निर्मलता 
हृदय के विषें चंचल ऐसी जो श्री कृष्ण की प्राण प्रिया ताके जो चरण नख- 
चन्द्रमा, ते प्रकाशे हैं । ते जो प्रिया प्रीतम तिनकी अति आश्चर्य रूप ऐसी जो 
निकुंज तिनके प्रकाश के विषें भावना करि पाई है- मूर्ति निज रूप जिनने | श्री 
व्यासं जी कौ जो वंश ताके प्रकाश के करन वारे चन्द्रमा की भाँति उपमा दैवे 
वारे जो श्री हरिवंश जी तुम, सबते अधिक ऊपर विराजौ हौ । यातें मेरी प्रणाम 
है आपकों ॥ ६ ॥ 

जिन श्री हित जी के चरण-कमल रेणु सो संसार ही भयौ समुद्र ताके 
उतरिवे कौ सेतु बंधु हैं । पुन: हित जी के चरण कौ एक रेणु ही गर्व कौ जो पर्वत 
ताके शिखर पै इन्द्र के बज की भाँति गर्व समूह के नास करिवे में समर्थ है । जे 
हित जी के सरनागत भक्त हैं तिनकौ जो संग ताकौ एक लेस क्षण सो पापन के 
समूहन के दूर करिवे में समर्थ है । श्री प्रिया जी हैं शिरोमणि प्राधान मुकटमणि 
जिनके- श्री राधाचरण प्रधान हैं । तिनकों श्री प्रबोधानंद जी कहैं मेरी साष्टांग 
प्रणाम होहु ॥ ७ ॥ 


१. युगल का सुख ही है इष्ट जिनके ऐसे तत्सुख सुखी अन्य कोई नहीं है । 


अब या अष्टक में- श्लोक करिकै ““निजसखी मुरली” ताके अवतार हित 
जी हैं, यह वार्ता विस्तार करत एक कथा कहैं हैं- एक समै परम निकुंज धाम 
के विषैं श्री प्रिया जी के जीतिवे कौं नृत्य आरंभ कीनौं । और प्रिया जी ने अपने 
` मुखते मुरली बजाई तब मन के भ्रमावन वारो जो ताल, ताके पूरण करिवे करिकें 
अधिक अपने विषे जो पक्षपात ताहि जान करिकै , प्रसिद्ध जो अपनों धाम निकुज, 
ताते स्वामिनी की आज्ञा ते समीप ते इहाँ प्राप्त होइ करिकै ललित प्राकृत सुंदर 
साधक की भाँति प्रतीति होत जो व्यास नंदन रूप ताके विषें यही निज अपने प्रिया 
प्रीतम तिन्हें साक्षात्‌ प्रत्यक्ष जो प्राप्त होत भये । ते सर्वोत्कर्ष करिके विराजे हैं, 
तिनकों मेरी साष्टांग दंडौत होहु ॥ ८ ॥ 


॥ इति श्री हित हरिवंश जू के अष्टक की टीका संपूर्ण ॥ 


वाणी 


चित्रावत्छो 


झँजिमीरलकन्यनेब्पकुलाई शनक ज हे ज्वर्लफर सातिना 
कन नरे सशेतारातुत जी पेन छिप सकल जा तुलाएनि के जज वा री हि लिए थी छत. 
ल चेडनिन लब्यवालेक आय नित्य प्य (न्याळनज्यरातमळलसवीकरचिरालमान | 
अहामथुस्माथय्यलपन्यागिषसयारलसारसाणारपरमकपालातादयाल्ताकरूएएया 

न्सस्वतधारलसारलपष्करो देपालसेर्पातसघारस्तस्ार स्वालवपानकालवजेग 


द त्वाऱि . 
मिकेतनरेवणीनिकेमपिल्वासाणीनित्याकत | 
मखुके यती लुस्तानेदसहासगसीसखुरमाय | 
अतोला नकुञ्क्वसी तिरु पनचीसछालिम। 

यसकससेत्वश्यास परमरसोन्नेरेसीले 


निर्गमनम्‌ दनम्स्के दमकनइॉनिदामिनिदलदलके ४४ 'आररियेशमयुरम्रडुचेना 
पयोर रि वृश कयनमुत्व दला ७७ सास लुकमाज स ज मात कमारा सवलेन्शरो छ. ` 
_ जेपतसप नस्पछकोला नर्पालकिनतेलमचीलनो ७७ जाहार्चेषासमसायाजराजी 
आजिबन घुरजअरलय ओहिलणीशयाइलासओे अतित ओयरीहसचाई डल , 
“ह लरयाजलअ्रगरार चो हिनगारीकोरतियार सनख हिनजुगत्यकेस्बिङरल 

